The New Testament of our Lord and Saviour Jesus Christ
Mateo 1
1 Yesu Kristo enye Abraham kple Fia David fe dzidzimevi, efe dzidzime lae nye esi. 2 Abraham dzi Isak, Isak dzi Yakɔb eye Yakɔb dzi Yuda kple nɔviawo. 3 Yuda dzi Perez kple Zera ame siawo dadae nye Temar, Hezrɔn fofoe nye Perez, Hezrɔn hã dzi Ram, 4 Ram dzi Aminadab, Aminadab dzi Nahesɔn, Nahesɔn dzi Salmo, 5 Salmo hã dzi Boaz ame si dadae nye Rahab. Boaz dzi Obed, eye Obed dadae nye Rut, Obed dzi Yese. 6 Yese dzi Fia David, David dzi Salomo, Salomo dadae nye Batseba ame si nye Uria srɔ̃ kpɔ, 7 Salomo dzi Rehoboam, Rehoboam dzi Abiya, eye Abiya hã dzi Asa, 8 Asa dzi Yehosafat, Yehosafat dzi Yoram, Yoram dzi Uzia, 9 Uzia dzi Yotam, Yotam dzi Ahaz, Ahaz dzi Hezekia, 10 Hezekia dzi Manase, Manase dzi Amɔn, Amɔn dzi Yosia, 11 Yosia dzi Yekonia kple nɔviawo. Wodzi ame siawo le esime woɖe aboyo Israel dukɔa yi Babilonia. 12 Esi aboyomenɔlawo trɔ gbɔ va afe la, Yekonia dzi Sealtiel, Sealtiel dzi Zerubabel, 13 Zerubabel hã dzi Abihud, Abihud dzi Eliakim, eye Eliakim dzi Azɔ, 14 Azɔ dzi Zadɔk, Zadɔk dzi Akim, Akim dzi Elihud, 15 Elihud dzi Eleaza, Eleaza dzi Matan, Matan hã dzi Yakɔb, 16 eye Yakɔb dzi Yosef. Yosef sia nye Maria Yesu Kristo dadaa srɔ̃ 17 Dzidzimeawo katã, tso Abraham dzi va se ɖe Fia David dzi fe xexlẽme le wuiene, eye tso Fia David ŋɔli va se ɖe esi woɖe aboyo Israel la le dzidzime wuiene, nenema ke tso aboyomenɔŋɔli va se ɖe Yesu dzidzi hã le dzidzime wuiene. 18 Yesu fe dzidzi va yi ale: Wodo ŋugbe na Yosef be woatsɔ Yesu dadaa Maria nɛ wòaɖe. Ke togbɔ be menya ŋutsu o hã la, Maria fɔ fu xoxo to Gbɔgbɔ Kɔkɔe la dzi. 19 Azɔ Yosef ame si wodo efe ŋugbe na la nye ame ɖɔʋu aɖe, eya ta eɖoe be yeagbe Maria le bebeme, elabena medi be yeado ŋukpee le dutofo o. 20 Esi wònɔ nu siawo ŋu bum la, mawudɔla aɖe ɖe eɖokui fiae le drɔ̃efe, yɔe gblɔ nɛ be, “Yosef, David vi, mẽgahe ɖe megbe le srɔ̃wo Maria ŋu o, kplɔe wòava nɔ gbɔwò. Elabena vi si le dɔme nɛ la, Gbɔgbɔ Kɔkɔe la mee wòtso. 21 Adzi ŋutsuvi eye nãna ŋkɔe be Yesu, esi gɔmee nye ‘Đela’, elabena eyae aɖe efe dukɔmeviwo tso wofe nu vɔ̃wo me. 22 Esiawo katã ava eme be woawu Afetɔ fe nya si wògblɔ ɖi to nyagblɔɖila dzi nu bena, 23 ‘Miɖo to miase nya sia, ɖetugbi dzadzɛ la afɔ fu adzi ŋutsuvi. Woana ŋkɔe be, ‘Imanuel’ si gɔmee nye, ‘Mawu li kpli mí.’” 24 Esi Yosef nyɔ la, ewɔ ɖe mawudɔla la fe gbe dzi, eye wòyi ɖakplɔ Maria va efe afe mee abe srɔ̃a ene. 25 Ke Yosef mede asi eŋu o va se ɖe esime wòdzi via ŋutsuvi la eye wòna ŋkɔe be“Yesu.”
Mateo 2
1 Wodzi Yesu le Betlehem le Yudea, le Fia Herodes ŋɔli. Le ɣemaɣi la, ɣletivimenunyala aɖewo tso ɣedzefe lɔfo va Yerusalem, eye wonɔ amewo biam bena, 2 ”Afi kae Yudatɔwo fe Fia yeye si wodzi la le? Míekpɔ efe ɣletivi le ɣedzefe lɔfo ke ale mieva be míasubɔe.” 3 Esi Fia Herodes se nya sia la dzika tso eya kple Yerusalem dua me nɔlawo katã fo. 4 Le esia ta Fia Herodes yɔ Yudatɔwo fe Osɔfogãwo kple agbalẽfialawo katã fo fui eye wòbia wo be, “Đe nyagblɔɖilawo gblɔ afi si wole Mesia la dzi ge le la na mí da ɖia?” 5 Woɖo eŋu nɛ be, “Ẽ, wogblɔ be woadzi Mesia la le Betlehem.” Nyagblɔɖila Mika ŋlɔe da ɖi be, 6 ”O, wò Betlehem du sue la, menye Yudatɔwo fe du sue maxɔŋkɔ aɖe ko nènye o, ke boŋ èxɔ ŋkɔ ŋutɔ, elabena wò mee Fia si le nye dukɔ Israel dzi ɖu ge la ado tso.” 7 Le esia megbe la, Herodes dɔ ame ɖo ɖe ɣletivimenunyala siawo dzaa bena woava kpɔ ye. Esi wova la ebia wo be woagblɔ ɣeyiɣi si tututu wokpɔ ɣletivi la zi gbãtɔ la na ye eye wogblɔe nɛ. Ale wòdɔ wo kple gbedeasi sia bena, 8 “Miyi Betlehem ne miadi ɖevi la, eye ne mieke ɖe eŋu la, mitrɔ va gblɔe nam bena nye hã mayi aɖasubɔe!” 9 Esi wowu takpekpea nu la, ɣletivimenunyalawo gayi wofe mɔzɔzɔ dzi. Kasia ɣletivi la gadze wo ŋgɔ heyi ɖatɔ ɖe Betlehem dua tame tututu. 10 Nyatefe, dzi dzɔ wo ŋutɔ, ŋutɔ. 11 Woge ɖe afe si me Maria kple ɖevia nɔ me eye woyi ɖadze klo ɖe egbɔ enumake hede ta agu nɛ. Woʋu nu le wofe nunanawo nu, eye wotsɔ sika, kotoklobo kple lifi nɛ. 12 Emegbe wotrɔ dze afe mɔ dzi tẽe eye womegato Yerusalem yi ɖagblɔ nya aɖeke na Herodes o, elabena Mawu xlɔ̃ nu wo le drɔ̃efe bena woato mɔ bubu ayi afe. 13 Esi ɣletivimenunyalawo dzo vɔ la, mawudɔla aɖe ɖe eɖokui fia Yosef le drɔ̃efe. Egblɔ nɛ bena, “Tso kpla ne nãsi kple ɖevia kpakple dadaa ayi Egipte, eye nãnɔ afi ma va se ɖe esime magblɔ na wò be nãtrɔ gbɔ. Elabena Fia Herodes le nu sia nu si wòate ŋui la wɔ ge bena yeawu ɖevia.” 14 Le zã ma me ke Yosef si kple ɖevia kpakple dadaa yi Egipte, 15 eye wonɔ afi ma va se ɖe esime Fia Herodes ku. Nu sia wu nyagblɔɖi sia nu be, “Egiptee meyɔ vinye la tsoe.” 16 Herodes kpɔe be ɣletivimenunyalawo flu ye. Dɔme vee ale gbegbe be wòdɔ asrafowo ɖo ɖe Betlehem kple efe nutomewo me be woaɖawu ŋutsuvi siwo katã xɔ fe eve kple esiwo mexɔ nenema haɖe o. Herodes wɔ esia elabena ɣletivimenunyalawo gblɔ nɛ be yewokpɔ ɣletivi la anye fe evee nye ma. 17 Herodes fe tamesesẽnu si wòwɔ la wu Yeremia fe nyagblɔɖi siawo nu bena, 18 ”Vevesese fe ɣli ɖi tso Rama nutowo me, avifafa kple nublanuiɣli ɖi bobobo; Rahel nɔ avi dzi hehehe le viawo ta eye naneke mate ŋu afa akɔ nɛ o, elabena viawo katã tsi yi nu.” 19 Esi Herodes ku la, mawudɔla aɖe va ɖe eɖokui fia Yosef le drɔ̃efe le Egipte. Egblɔ nɛ be, 20 ”Tso nãkplɔ ɖevia kple dadaa trɔ yi Israel, elabena ame siwo le ɖevia fe agbe yome tim la ku!” 21 Ale Yosef tso enumake eye wòkplɔ Yesu kple dadaa trɔ yi Israel. 22 Ke esi wòse be Arkelao nɔ dzi ɖum le Yudea ɖe fofoa Herodes tefe la evɔ̃ na afi ma yiyi. Woɖee fiae hã le drɔ̃efe eya ta eyi Galilea nutome, 23 ale woyi ɖanɔ Nazaret. Esia wu nyagblɔɖilawo fe nya sia nu be, “Woayɔe be Nazaretitɔ.”
Mateo 3
1 Yohanes Mawutsidetanamela dze mawunya gbɔgblɔ gɔme le Yudea gbedzi. Nyati si dzi wòtu efe mawunyawo ɖo lae nye be, 2 ”Midzudzɔ nu vɔ̃ wɔwɔ, mitrɔ ɖe Mawu ŋuti elabena dzifofiaɖufe la gogo vɔ.” 3 Nyagblɔɖila Yesaya gblɔ dɔ si fomevi wɔ ge Yohanes le la da ɖi fe alafa nanewo va yi, egblɔ be, “Mese ɣli aɖe tso gbedzi wòle ɖiɖim bena, ‘Midzra mɔ ɖo ɖi na Afetɔ la eye mido mɔ siwo dzi to ge wòle la woadzɔ.’” 4 Wolɔ̃ Yohanes fe awu si wòdo la kple kposɔfu eye wòtsɔ lãgbalẽlidziblaka tsɔ bla awua dzii, efe nuɖuɖue nye ʋetsuviwo kple gbemenyitsi. 5 Ame geɖewo tso Yerusalem eye bubuwo hã tso Yɔdan tɔsisi la fe gowo dzi kple Yudea nuto me godoo va afi si Yohanes nɔ mawunya gblɔm le la be yewoaɖo toe. 6 Esi ameawo ʋu wofe nu vɔ̃wo me la, ede tsi ta na wo le Yɔdan tɔsisi la me. 7 Ke esi Yohanes kpɔe be Farisitɔwo kple Zadukitɔ geɖewo hã va be wòade mawutsi ta na yewo la, eka mo na wo gblɔ bena, “Mi dawo fe dzidzimeviwo! Ame kae gblɔ na mi be miate ŋu asi le Mawu fe dɔmedzoe kple tohehe si gbɔna la nu? 8 Miɖee fia to miafe agbe nyui nɔnɔ me be mietrɔ dzime vavã 9 Migabui eye mianɔ gbɔgblɔm na mia ɖokuiwo be ‘mía fofoe nye Abraham’ o. Mele egblɔm na mi be Mawu ate ŋu ana kpe siawo natrɔ zu viwo na Abraham. 10 Le gafofo sia me ŋutɔ gɔ̃ hã la, Mawu le klalo bena yeahe to na ame siwo katã tsi tre ɖe efe ɖoɖowo kple sewo ŋu. Mawu alã ame siawo akɔ ɖi abe ati siwo metse ku o ene eye woafli wo ade dzo me. 11 Nye la metsɔ tsi le mawutsi dem ta na mi ame siwo dzudzɔ nu vɔ̃ wɔwɔ la, gake ame aɖe gbɔna, esi de ŋgɔ wum sãa ame sia de ŋgɔ ale gbegbe be nyemedze bena manye efe subɔvi gɔ̃ hã o. Eya atsɔ Gbɔgbɔ Kɔkɔe la kple dzo ade tsi ta na mi. 12 Ama ame dzɔdzɔewo ɖa tso ame vɔ̃ɖiwo gbɔ, ke ame vɔ̃ɖiwo la, atsrɔ̃ wo kple dzo mavɔ eye wòadzra ame dzɔdzɔewo ɖo ɖi na agbe mavɔ la.” 13 Le ɣemaɣi me la, Yesu hã tso le Galilea va Yɔdan tɔsisi la to be Yohanes nade mawutsi ta na ye. 14 Gake Yohanes medi be yeade tsi la ta nɛ o ke boŋ egblɔ nɛ bena, “Medze be nye made tsi ta na wò o. Nye boŋ wòle be nãde tsi ta na.” 15 Yesu gblɔ nɛ bena, “Meɖe kuku de tsia ta nam ko, elabena ele nam be mawɔ nu siwo katã woɖo da ɖi.” Ale Yohanes lɔ̃ de tsia ta nɛ. 16 Esi wòde mawutsi ta nɛ vɔ eye wònɔ go dom le tsia me la, dzifo nu ʋu eye Yesu kpɔ Mawu fe Gbɔgbɔ, le akpakpa fe nɔnɔme me, wònɔ ɖiɖim ɖe edzi. 17 Le ɣeyiɣi sia me tututu la, gbe aɖe ɖi tso dzifo bena, “Ame siae nye Vinye, si gbɔ nyemelɔ̃a nu le o, ame si fe nu dzea ŋunye.”
Mateo 4
1 Le esia megbe la, Gbɔgbɔ Kɔkɔe la kplɔ Yesu yi gbedzii bena Abosam natee akpɔ. 2 Yesu tsi nu dɔ le afi sia ŋkeke blaene kple zã blaene, eye emegbe dɔ wui vevie ŋutɔ. 3 Esi Abosam kpɔ esia la, eva tee kpɔ gblɔ nɛ be, “Nenye wòe nye Mawu Vi la vavã la, ɖe gbe na kpe siawo be woatrɔ zu abolo na wò nãɖu.” 4 Yesu ɖo eŋu nɛ be, “Woŋlɔe ɖi be, ‘Menye abolo ɖeɖe ko ŋu ame nanɔ agbe ɖo o, ke boŋ nya sia nya si Mawu gblɔ la ŋutie. ” 5 Azɔ Abosam kplɔe yi Yerusalem du kɔkɔe la me eye wòtsɔe ɖo gbedoxɔ fe tame ke, 6 hegblɔ nɛ bena, “Be nãfia be Mawu Vi nènye la, ti kpo tso afi sia ne nãdze anyigba elabena, mawunya gblɔ bena, ‘Mawu adɔ efe dɔlawo ɖa bena woaxe wò le yame be mãtsɔ wò afɔ axlã ɖe kpe aɖeke o. 7 Yesu gagblɔ nɛ bena, “Woŋlɔ da ɖi hã be mègate Afetɔ wò Mawu kpɔ o.” 8 Le esia megbe la, Abosam kplɔ Yesu yi to kɔkɔ aɖe fe tsɔ̃efe ke eye wòɖe xexe sia me fe dukɔwo katã kple wofe atsyɔ̃nuwo katã fiae. 9 Egblɔ nɛ be, “Matsɔ nu siawo katã na wò nenye be nèdze klo de ta agu nam pɛ ko.” 10 Yesu blu ɖe Abosam ta bena, “Satana, te ɖa le gbɔnye, mèse mawunya gblɔ bena, ‘Afetɔ wò Mawu la ko nãsubɔ, eya ko wòle be nãɖo toe oa?’”" 11 Ale Abosam gblẽe ɖi hedzo, eye mawudɔlawo va egbɔ va subɔe. 12 Esi Yesu se be wolé Yohanes de gaxɔ me la, edzo le Yudea yi wo de le Nazaret si le Galilea, 13 ke egadzo le afi sia hã va Kapernaum si te ɖe Galilea fua ŋu le Zebulon kple Naftali nutomewo me. 14 Yesu fe afi sia vava wu nya si Yesaya gblɔ da ɖi nu bena," 15 ”Mi Zebulon kple Naftali, mi anyigba siwo le futa, kpakple anyigba siwo le Yɔdan tɔsisi la godo va se ɖe Trɔ̃subɔlawo fe Galilea, 16 miawoe nye ame siwo nɔ viviti me tsã gake fifia la, kekeli gã aɖe klẽ na mi. Mi ame siwo nɔ ku fe anyigba dzi, kekeli klẽ na mi.” 17 Tso esia dzi la, Yesu de asi gbefãɖeɖe me be, “Midzudzɔ nu vɔ̃ wɔwɔ ne miatrɔ ɖe Mawu ŋu, elabena dzifofiaɖufe la te tu afe vɔ!” 18 Gbe ɖeka esi Yesu nɔ tsa ɖim le Galilea fua nu la, ekpɔ nɔvi eve aɖewo. Woawoe nye Simɔn, si wogayɔna hã be Petro kple nɔvia Andrea. Wonɔ asabu dam elabena ɖɔkplɔlawoe wonye. 19 Yesu yɔ wo gblɔ na wo be, “Miva dze yonyeme ne mawɔ mi amewo ɖelawo.” 20 Petro kple nɔvia Andrea ɖe asi le asabu la ŋu enumake hekplɔ Yesu ɖo. 21 Esi wogazɔ yi ŋgɔ vie ko la, Yesu kpɔ nɔviŋutsu eve siwo ŋkɔwoe nye Yakobo kple Yohanes kpakple wo fofo Zebedeo le ʋu me nɔ wofe ɖɔ vuvuwo sam. Yesu yɔ nɔviŋutsu eveawo hã be woava dze ye yome. 22 Yakobo kple Yohanes gblẽ ʋu la kple wo fofo ɖi hedze Yesu yome enumake. 23 Yesu tsa le Galilea nutome la katã me nɔ nu fiam le Yudatɔwo fe fufofewo eye afi sia afi si wòyi ko la eɖea gbefã dzifofiaɖufe fe nyanyui la. Hekpe ɖe esia ŋu la, eyɔ dɔ, dɔ fomevi vovovo lélawo. 24 Nukunu gã geɖe siwo wɔm wònɔ la kaka de tefewo katã va se ɖe keke Galilea fe mlɔe nu ke. Ale dɔnɔwo tso keke Siria ke hã tɔ ɖɔɖɔɖɔ va egbɔ be wòada gbe le yewo ŋu. Eyɔ dɔ dɔ ɖe sia ɖe lélawo, eɖanye lãmevee, tsukuku, lãmetutu, kpeŋui, gbɔgbɔ vɔ̃ nɔ ame me o, eda dɔ siawo katã. 25 Ameha gã aɖe ŋutɔ dze eyome, eye afi sia afi si wòto ko la wonɔ eyome kplikplikpli. Ame siawo tso Galilea nutoa me, Yerusalem, Dekapoli kple Yudea godoo, ɖewo gɔ̃ hã tso keke Yɔdan tɔsisia fe go evelia dzi ke.
Mateo 5
1 Gbe ɖeka esi amehawo ganɔ fu fom ɖe Yesu ŋu la, elia togbɛ aɖe eye wònɔ anyi ɖe edzi. 2 Efe nusrɔ̃lawo hã va nɔ egbɔ. Azɔ efia nu wo le afi ma hegblɔ na wo bena, “ 3 Dzi nedzɔ mi, ame siwo da ahe le gbɔgbɔ me la, elabena wotsɔ dzifofiaɖufe la na mi. 4 Dzi nedzɔ mi, ame siwo hã le konyi fam la, elabena woafa akɔ na mi! 5 Dzi nedzɔ mi, ame siwo faa tu, miawoe anyi anyigba la fe dome. 6 Dzi nedzɔ mi, ame siwo wum dzɔdzɔenyenye fe dɔ kple tsikɔ le la, elabena miawoe aɖi fo. 7 Dzi nedzɔ mi, ame siwo le nublanui kpɔm na amewo la, elabena miawo woakpɔ nublanui na. 8 Dzi nedzɔ mi, ame siwo dza le miafe dzi me, elabena miawoe akpɔ Mawu. 9 Dzi nedzɔ mi, ame siwo léa avu la elabena miawoe woayɔ be Mawu viwo. 10 Dzi nedzɔ mi ame siwo yome woti le dzɔdzɔenyenye ta, elabena woawo tɔe nye dzifofiaɖufe la. 11 ”Dzi nedzɔ mi nenye be amewo dzu mi, ti mia yome, da alakpa ɖe mia si hegblɔ nya vɔ̃ bubuwo ɖe mia ŋuti le tanye. 12 Mikpɔ dzidzɔ eye miatso aseye! Elabena fetu gã aɖe le mia lalam le dzifo. Miɖo ŋku edzi be, nenema ke woti nyagblɔɖila siwo nɔ anyi le blema la yomee 13 ”Miawoe nye anyigba fe dze. Ke ne miebu miafe dzenyenye la nu ka woagate ŋu awɔ kpli mi? Ŋudɔwɔnu aɖeke maganɔ mia ŋu o, ɖe ko watsɔ mi afu gbe, aɖo afɔ mia dzi. 14 Miawoe nye xexeame fe kekeli. Womate ŋu aɣla du si le todzi la o. 15 Ame aɖeke medraa akaɖi tsɔ dea afianu te o, ke boŋ ɖe akaɖiti dzi be wòaklẽ na afea me nɔla ɖe sia ɖe. 16 Nenema ke mina miafe akaɖiwo naklẽ le amewo gbɔ, be woakpɔ miafe dɔ nyui wɔwɔ eye woakafu mia Fofo si le dzifo. 17 ”Mise eme nyuie be, menye ɖe meva bena mate fli ɖe Mose fe seawo kple nyagblɔɖilawo fe nuxlɔ̃amenyawo me o. Gbeɖe, menye nu siawo wɔ gee meva o, ke boŋ ɖe meva be mawu seawo nu eye mafia wofe nyatefenyenye. 18 Mele nyatefea gblɔm na mi bena, zi ale si dzifo kple anyigba li la, ŋɔŋlɔ suetɔ kekeake alo nu suetɔ si wotsɔ nuŋlɔti ŋlɔe la, mabu le sea me o va se ɖe esime woawu nu sia nu nu. 19 Eya ta ne ame aɖe da se siawo fe suetɔ kekeake dzi, eye wòfia amewo hã be woada edzi la, eyae anye suetɔ kekeake le dzifofiaɖufe la me. Ke ame siwo fia Mawu fe seawo eye wowɔna ɖe wo dzi la, woayɔ wo be gã le dzifofiaɖufe la me. 20 Mele nu xlɔ̃m mi be ne miafe dzɔdzɔnyenye mefo Farisitɔwo kple Yudatɔwo fe sefialawo tɔ ta sãa o la, miawo hã miate ŋu age ɖe dzifofiaɖufe la me gbeɖe o! 21 ”Miese be wogblɔ na blematɔwo be, ‘mègawu ame o eye ame si awu ame la adze na ʋɔnudɔdrɔ̃.’ 22 Ke nye la mele egblɔm na mi be, ame si ado dɔmedzoe ɖe nɔvia ŋu la woakplɔe ayi ʋɔnui. Nenema ke ame si agblɔ na nɔvia be, ‘Mènyo na naneke o’ la, woahee va Sanhedrin la fe ŋkume. Ke ne ame aɖe agblɔ be, ‘Èdzɔ lã!’ la ayi dzo mavɔ ʋeme. 23 ”Ne èle gbedoxɔ me le vɔsamlekpui ŋgɔ le vɔ sam na Mawu eye nèɖo ŋku edzi be dzre aɖe le mi kple nɔviwo aɖe dome la, 24 gblẽ wò vɔsanu la ɖe vɔsamlekpui la ŋgɔ ne nãyi ãɖe kuku na nɔviwò sia, eye nãdzra mi kplii dome ɖo hafi nãva sa vɔ na Mawu. 25 Wɔ ɖeka kple wò futɔ si kplɔ wò yina ʋɔnui kaba esi miegale mɔa dzi ko. Ne menye nenema o la, atsɔ wò ade asi na ʋɔnudrɔ̃la, ʋɔnudrɔ̃la hã atsɔ wò ade asi na asrafomegã eye woade wò gaxɔ me. 26 Le nyatefe me la, womaɖe asi le ŋuwò o, va se ɖe esime nãxe fe ɖe sia ɖe si nènyi eye pesewa afã hã masusɔ o. 27 ”Miese wogblɔ be, ‘megawɔ ahasi o.’ 28 Gake nye ya mele egblɔm na mi bena, ne ŋutsu aɖe kpɔ nyɔnu aɖe eye wòdzroe la, ewɔ ahasi kplii xoxo le efe dzime. 29 Nenye wò ŋku ɖusimetɔe nana be nèwɔa nu vɔ̃ la, hoe ne nãtsɔe afu gbe. Elabena enyo na wò be nãbu wò ŋutinuwo dometɔ ɖeka wu be woatsɔ wò ame bliboa afu gbe ɖe dzo mavɔ me. 30 Nenema ke ne wò nuɖusie nana be nèwɔa nu vɔ̃ la, lãe ne nãtsɔ afu gbe. Elabena enyo be nãbu wò ŋutinuwo dometɔ ɖeka wu be woatsɔ wò ame bliboa afu gbe ɖe dzo mavɔ me. 31 ”Wogblɔ hã be, ‘Ne ŋutsu aɖe di be yeagbe ye srɔ̃ la, nena srɔ̃gbegbalẽe.’ 32 Ke nye la mele egblɔm na mi bena, nenye be nyɔnu aɖe mewɔ ahasi o, gake srɔ̃a gbee wòyi ɖaɖe ŋutsu bubu la ekema ŋutsu lae na wòwɔ ahasi. Eye ŋutsu si agaɖe nenem nyɔnu sia hã wɔ ahasi. 33 ”Miese wogagblɔ na blematɔwo be, ‘mègada le atam si nèka la dzi o, ke boŋ, wɔ ɖe wò atam siwo nèka na Afetɔ la dzi. 34 Gake nye ya, mele egblɔm na mi be: migata nu kura o! elabena ne ègblɔ be meta ‘Dzifo’ la, èdze agɔ, elabena dzifoe nye Mawu fe nɔfe. 35 Eye ne, èta ‘Anyigba’ la, èdze agɔ ake elabena anyigbae nye efe afɔɖodzinu. Nenema ke migagblɔ be meta ‘Yerusalem’ hã o! Elabena Yerusalem enye Fia gã la fe du. 36 Mègagblɔ be meta ‘Nye ta’ gɔ̃ hã o, elabena mãte ŋu atrɔ wò ɖakui ɖeka pɛ hã wòafu alo anyɔ o. 37 Kpuie ko la mina miafe“Ẽ” nanye Ẽ”, “O”nanye “O’ nu sia nu si miagblɔ wu esia la tso vɔ̃ɖitɔ la gbɔ. 38 ”Miese wogblɔ be, ‘Ŋku ɖe ŋku tefe eye aɖu ɖe aɖu tefe.’ 39 Ke nye ya mele egblɔ na mi be: Migaɖo vɔ̃, vɔ̃ tefe o! Nenye be ame aɖe fo tome na wò la trɔ tome evelia hã nɛ be wòafo. 40 Ne ame aɖe akplɔ wò ayi ʋɔnui be yeaxɔ wò awutewui la, na woaxɔ wò dziwui hã kpe ɖe eŋu. 41 Ne ame aɖe azi dziwò be nãzɔ mɔ kple ye kilomita ɖeka la, zɔ kplii kilomita eve. 42 Na nu ame si le nu biam wò eye mègatrɔ megbe de ame si le didim be yeado nu le asiwò la o. 43 ”Miese wogblɔ bena, ‘Lɔ̃ hawòvi eye nãle fu wò ketɔ.’ 44 Ke nye la mele egblɔm na mi bena, milɔ̃ miafe futɔwo eye mido gbe ɖa ɖe ame siwo tia mia yome la ta! 45 Be mianye mia Fofo si le dzifo la fe viwo, ame si naa efe ɣe dzena na ame vɔ̃ɖiwo kple ame nyuiwo eye wòdɔa tsi be wòadza ɖe ame dzɔdzɔewo kple ame madzɔmadzɔwo siaa dzi. 46 Ne mielɔ̃a ame siwo lɔ̃a mi ɖeɖe ko la, wɔwui kae miewɔ?. Đe nudzɔlawo gɔ̃ hã mewɔna nenema oa:? 47 Ne miedoa gbe na mia nɔviwo ɖeɖe ko la, wɔwui ka wɔm miele wu ame bubuwo? Đe Trɔ̃subɔlawo gɔ̃ hã mewɔna nenema oa? 48 Eya ta mizu blibo abe ale si mia Fofo si le dzifo la le bliboe ene.
Mateo 6
1 ”Mikpɔ nyuie be miagawɔ miafe ‘dzɔdzɔenyenyedɔwo’ le amewo ŋkume be woakpɔ o. Ne miewɔe nenema la, miaxɔ fetu aɖeke tso mia Fofo si le dzifo la gbɔ o. 2 ”Eya ta ne miena nu ame dahe aɖe la, migaɖe gbefãe kple kpẽ abe ale si alakpatɔwo wɔnae le wofe fufofewo kple mɔtatawo dzi be amewo nakafu yewo ene o. Mele egblɔm na mi le nyatefe me be, woxɔ wofe fetu la katã xoxo. 3 Ke ne miena nu ame dahe aɖe la, migana miafe miabɔ nanya nu si wɔm miafe ɖusibɔ le la o, 4 ale be miafe nunana nanye bebemenu. Ekema mia Fofo si kpɔa nu si wowɔna le bebeme la natu fe na mi 5 ”Ne miele gbe dom ɖa la, migawɔ abe alakpatɔwo ene o, elabena wolɔ̃a gbedodoɖa le tsitrenu le fufofewo kple mɔtatawo fe dzogoewo dzi be amewo nakpɔ yewo. Mele egblɔm na mi le nyatefe me be woxɔ wofe fetu la katã xoxo. 6 Ne èbe yeado gbe ɖa la, yi ɖe wò xɔme nãtu ʋɔa eye nãdo gbe ɖa na Fofowò, ame si womekpɔna o ekema Fofowò, ame si kpɔa nu si wowɔna le bebeme la, atu fe na wò. 7 Ne miele gbe dom ɖa la migagblɔ nyawo taŋtaŋ abe Trɔ̃subɔlawo ene o; elabena wobuna be yewoaxɔ yewo fe ŋuɖoɖo le nya geɖewo gbɔgblɔ ta. 8 Miganɔ abe woawo ene o, elabena mia Fofo nya nu siwo hiãa mi gɔ̃ hafi miebianɛ. 9 ”Ale miado gbe ɖae nye si, ‘Mía Fofo, si le dzifo, woade bubu wò ŋkɔ ŋuti, 10 wò fiaɖufe neva, woawɔ wò lɔlɔ̃nu le anyigba dzi abe ale si wowɔnɛ le dzifo ene. 11 Na nuɖuɖu si míaɖu egbe la mi. 12 Tsɔ míafe nu vɔ̃wo ke mí abe ale si míawo hã míetsɔnɛ ke na ame siwo daa vo ɖe mía ŋuti la ene. 13 Mègakplɔ mí yi tetekpɔ me o, ke boŋ ɖe mí tso vɔ̃ɖitɔ la sime.’ 14 Elabena ne mietsɔ vo siwo amewo da ɖe mia ŋuti ke wo la, ekema mia Fofo si le dzifo hã, atsɔ ake miawo hã. 15 Ke ne mietsɔ amewo fe nu vɔ̃wo ke wo o la mia Fofo hã matsɔ miafe nu vɔ̃wo ake mi o. 16 Ne mietsi nu dɔ la, migayɔ mo lilili abe ale si alakpanuwɔlawo wɔna ene o. Ame siawo yɔa mo lilili, be amewo nakpɔ be yewole nutsitsidɔ me. Mele egblɔm na mi nyatefetɔe be ame siawo xɔ wofe fetu blibo la xoxo. 17 Ke ne miawo mietsi nu dɔ la, midzra mia ɖokui ɖo nyuie abe ɖe miele naneke wɔm o ene, 18 ale be ame aɖeke naganya be mietsi nu dɔ o, negbe mia Fofo si womekpɔna o gake eya kpɔa nu sia nu si wowɔ le bebeme la eye axe fe na mi 19 ”Migadzra miafe kesinɔnuwo ɖo ɖe anyigba dzi afi si agbagblaʋui kple ɣebialéle gblẽa nu le eye fiafitɔwo gbaa ʋɔ hefia nu le la o. 20 Ke boŋ midzra miafe kesinɔnuwo ɖo ɖe dzifo afi si agbagblaʋui kple ɣebialéle megblẽa nu le eye fiafitɔwo megbaa ʋɔ hefia nu lena o. 21 ”Elabena afi si miafe kesinɔnuwo le la, afi ma kee miafe dzi hã anɔ 22 Ŋkue nye akaɖi na ame blibo la, eya ta ne wò ŋku dzi kɔ la, wò ame blibo la ãyɔ fũu kple kekeli. 23 Ke ne wò ŋku dzi mekɔ o la, wò ame blibo la, ãyɔ fũu kple viviti ekema ne kekeli si le mewò trɔ zu viviti la, ale ke gbegbe viviti la asẽ ŋui! 24 ”Ame aɖeke mate ŋu asubɔ afetɔ eve o; alé fu ɖeka eye wòalɔ̃ evelia, alo aku ɖe ɖeka ŋu vevie eye wòagbe nu le evelia gbɔ. Mãte ŋu asubɔ Mawu kple Ga siaa o 25 ”Eya ta mele egblɔm na mi bena, migatsi dzimaɖeɖi le miafe agbe ŋuti, nu si miaɖu alo miano ŋu o; alo le miafe ŋutilã ŋuti, nu si miata ŋu o. Đe miafe agbe mexɔ asi wu nuɖuɖu eye miafe ŋutilã mexɔ asi wu nutata oa? 26 Mikpɔ dzifoxeviwo ɖa, womefãa nu alo ŋea nu alo foa nu nu fu ɖe avawo me o. Ke mia Fofo si le dzifo la naa nuɖuɖu wo. Đe mi amegbetɔwo miexɔ asi sãa wu dzifoxeviwo oa? 27 Mia dometɔ kae ate ŋu ato dzitsitsi me atsɔ gafofo ɖeka pɛ akpe ɖe efe agbe ŋu? 28 ”Ekema nu ka ŋutie mietsia dzi ɖe nutata ŋu? Mikpɔ ale si dzogbenyawo le gbedzi tsinae ɖa. Womewɔa dɔ alo trea ɖeti o. 29 Ke mele egblɔm na mi be Salomo le efe atsyɔ̃ɖoɖo me gɔ̃ hã mede wo dometɔ aɖeke nu le atsyɔ̃ɖoɖo me o. 30 Ke nenye be Mawu ɖoa atsyɔ̃ na gbe le gbedzi, gbe si nɔa anyi egbe, eye wotsɔnɛ fua gbe ɖe dzo me etsɔ la, ɖe mata nu na mi sãa wu gbe siawo oa, O mi xɔse ʋee tɔwo? 31 Eya ta migatsi dzi anɔ biabiam be, ‘Nu ka míaɖu?’ alo ‘Nu ka miano?’ alo, ‘Nu kae míata o?’ 32 Elabena Trɔ̃subɔlawo tia nenem nu siawo katã yome, ke mia Fofo si le dzifo nyae be nenem nu siawo hiãa mi. 33 Ke midi efe fiaɖufe la kple efe dzɔdzɔenyenye gbãgbiagbã eye woatsɔ nu siawo katã hã akpe ɖe eŋuti na mi. 34 Eya ta migatsi dzi ɖe etsɔ si gbɔna la ŋu o elabena etsɔ si gbɔna la atsi dzi ɖe eɖokui ŋu; elabena kuxi sɔ gbɔ le ŋkeke sia ŋkeke me xoxo.”
Mateo 7
1 ”Mègadrɔ̃ ʋɔnu ame bubuwo o, ne menye nenema o la, woadrɔ̃ ʋɔnu wò hã. 2 Elabena ale si nèdrɔ̃a ʋɔnu ame bubuwoe la, nenema tututue woadrɔ̃ ʋɔnu wò hãe eye dzidzenu si ŋudɔ nèwɔ la, dzidzenu ma ke ŋudɔe woawɔ atsɔ adzidze nui na wò hã. 3 ”Nu ka tae nèkpɔa ati fefe si ge ɖe nɔviwò fe ŋku dzi gake mèkpɔa atikpo si le wò ŋutɔ wò ŋku dzi la ya o? 4 Ale ke wɔ nãgblɔ na nɔviwò be, ‘Na maɖe ati fefe le wò ŋku dzi,’ le esime atikpo le wò ŋutɔ wò ŋku dzi? 5 Wò, alakpanuwɔla, ɖe atikpo le wò ŋutɔ wò ŋku dzi gbã ekema ãkpɔ nu nyuie ale be nãte ŋu aɖe ati fefe si le nɔviwò fe ŋku dzi. 6 ”Migatsɔ miafe nu kɔkɔewo na avuwo o eye migatsɔ miafe dzonu xɔasiwo fu gbe na hawo o. Ne menye nenema o la, woanya aʋuzi le wo dzi, atrɔ ɖe mia ŋu eye woavuvu mi. ” 7 Mibia nu eye woana mi; midi nu eye miakpɔe; mifo ʋɔa eye woaʋui na mi. 8 Elabena ame sia ame si biaa nu la, wonanɛ; ame sia ame si dia nu la, ekpɔnɛ eya ta ne miefo ʋɔa ko la, woaʋui na mi. 9 ”Mia dometɔ kae li nenye be viaŋutsu bia aboloe la, wòatsɔ kpe anɛ? 10 Alo nenye be ebia tɔmelãe la wòatsɔ da anɛ? 11 Ke nenye be mi ame vɔ̃ɖiwo mienya ale si miana nu nyui mia viwo la, ɖe mia Fofo si le dzifo la, mana nu nyuiwo ame siwo bianɛ geɖe wu oa? 12 Le nu sia nu me la, nu siwo ke miedina be amewo nawɔ na mi la, miwɔ nenema ke na ame bubuwo hã elabena esiae nye Se la kple nyagblɔɖilawo fe nufiafia fe tafonya 13 ”Mige ɖe eme to agbo xaxɛ la me. Elabena agbo la keke, mɔ la hã le gbadza esi kplɔa ame yina ɖe tsɔtsrɔ̃ me eye ame geɖewoe le eme tom le gegem ɖe eme. 14 Ke agbo si le xaxɛ, mɔ la hã le bie la, kplɔa amewo yina ɖe agbe me eye ame ʋe aɖewo koe kpɔa mɔ sia.” 15 ”Mikpɔ nyuie le aʋatso nyagblɔɖilawo ŋuti. Wovaa mia gbɔ abe alẽwo ene, ke le ememe la, wonye amegãxi nyanyrawo. 16 Wofe kutsetse miatsɔ adze si woe. Đe woate ŋu agbe waintsetse le aŋɔka dzi alo gbotsetse le ŋuti dzia? 17 Nenema ke ati nyui sia ati nyui tsea ku nyui, ke ati manyomanyo tsea ku gbegblẽ. 18 Ati nyui mate ŋu atse ku gbegblẽ o, eye ati manyomanyo mate ŋu atse ku nyui o. 19 Ati sia ati si metsea ku nyui o la, wolãnɛ dea dzo me. 20 Eya ta wofe kutsetse miatsɔ adze si woe. 21 ” Menye ame sia ame si le yɔyem be, ‘Afetɔ, Afetɔ’ la ayi dzifofiaɖufe la me o negbe ame siwo le Fofonye si le dzifo la fe lɔlɔ̃nu wɔm la koe. 22 Ame geɖewo agblɔ nam le ŋkeke ma dzi be, ‘Afetɔ, Afetɔ, ɖe menye wò ŋkɔ mee míegblɔ nya ɖi le, míenya gbɔgbɔ ʋɔ̃wo do goe le, eye míewɔ nukunu geɖewo le oa?’ 23 Ekema maɖo eŋu na wo be, ‘Nyemenya mi o, mite ɖa le gbɔnye, mi nu vɔ̃ɖi wɔlawo!’” 24 ”Ame siwo katã sea nye nyawo eye wowɔna ɖe wo dzi la le abe ame si nya nu, tu efe xɔ ɖe agakpe sesẽ dzi ene. 25 Togbɔ be tsi dza sesĩe, tɔwo ɖɔ eye ahom tu hã la, xɔa meʋã o, elabena woɖo egɔme anyi ɖe agakpe sesẽ dzi. 26 Gake ame siwo sea nye nyawo ke wometsɔa ɖeke le wo me o la sɔ kple ŋutsu movitɔ si tu efe xɔ ɖe ke me. 27 Azɔ esi tsi dza, tɔwo ɖɔ, eye ahom tu, lɔ xɔ sia ɖe eme ko la, emu dze anyi gbloo”. 28 Esi Yesu wu nya siawo gbɔgblɔ nu la, ameha la fe nu ku le efe nufiafia la ta, 29 elabena efia nu wo abe ame si si tɔnyenye le ene ke menye abe wofe sefialawo ene o.
Mateo 8
1 Esi Yesu ɖi tso togbɛa dzi gbɔna la, ameha gã aɖe kplɔe ɖo hoo. 2 Kasia anyidzela aɖe zɔ tẽ va dze klo ɖe ekɔme, eye wòde ta agu nɛ heɖe kuku nɛ be, “Afetɔ, ne èlɔ̃ la, yɔ dɔm ne ŋutinye nakɔ.” 3 Enumake Yesu ka asi ŋutsua ŋu gblɔnɛ bena, “Ẽ, melɔ̃. Ŋutiwò nekɔ.” Ale anyidɔ la bu le eŋuti enumake. 4 Yesu yi dzi gblɔ nɛ bena, “Mègatɔ be yeafo nu na ame aɖeke o, ke boŋ dze mɔ enumake nãyi Osɔfowo gbɔ be woado wò akpɔ, eye ne èyina la tsɔ nunana si Mose fe se bia tso anyidɔléla siwo fe ŋuti kɔ si la ɖe asi. Esia afia amewo katã be èkpɔ dɔyɔyɔ vavã.” 5 Esi Yesu va ɖo Kapernaum la, Roma srafowo fe amegã aɖe va egbɔ va ɖe kuku nɛ vevie be wòakpe ɖe ye ŋu. 6 Egblɔ be, “Afetɔ, nye dɔla le lãmetutudɔ lém, emlɔ anyi ɖe afeme eye wòle vevesese gã aɖe me. ” 7 Yesu gblɔ nɛ bena, “Enyo, megbɔna be mada gbe le wò dɔnɔ la ŋu na wò.” 8 Ke aʋafia la ya gblɔ nɛ bena, “Afetɔ, nyemedze be nãva nye afeme o, eye mehiã be nãva hã o. Boŋ la, gblɔ nya ɖeka ko eye nye dɔla la fe lãme asẽ. 9 Elabena nye hã mele kpɔkplɔ te eye asrafowo le nye hã tenye. Mete ŋu gblɔna na ame sia be, ‘Heyi’, eye wòyina, alo mete ŋu gblɔna na ame kemɛ be, ‘Va,’ eye wòvana. Nenema ke megblɔna na nye subɔvi be, ‘Wɔ nu si kple ekemɛ’ eye wòwɔnɛ. 10 Yesu fe nu ku le aʋafia la fe nyawo ŋuti, azɔ etrɔ ɖe ameha la ŋu gblɔ bena, “Le nyatefe me la, nyemekpɔ xɔse sia tɔgbi le Israelnyigba dzi kpɔ o. 11 Mele egblɔm na mi bena, ame geɖewo atso xexeame fe dzogoe eneawo katã dzi age ɖe dzifofiaɖufe la me, eye woanɔ anyi kple Abraham, Isak kpakple Yakɔb. 12 Ke Israelvi geɖewo, ame siwo wodzra Fiaɖufea ɖo ɖi na ya la, woatsɔ wo afu gbe ɖe viviti tsiɖitsiɖi la me, afi si avifafa kple aɖukliɖuɖu lanɔ.” 13 Yesu gatrɔ ɖe Romasrafowo fe amegã, ŋu azɔ hegblɔ nɛ bena, “Heyi afe me, nu si nèxɔ se be ate ŋu ava eme la, va eme xoxo.”" Le ɣeyiɣi si me Yesu nɔ nya siawo gblɔm la, dɔla la fe lãme sẽ. 14 Esi Yesu kple efe nusrɔ̃lawo va Petro feme la, ekpɔ Petro lɔ̃xo wònɔ anyimlɔfe le ŋudza sesẽ aɖe lém. 15 Yesu ka asi efe asi ŋu eye efe lãme sẽ enumake. Ale wòtso yi ɖaɖa nu va ɖo wo kɔme. 16 Gbe ma gbe fe fiẽ la, wokplɔ ame geɖe siwo gbɔgbɔ vɔ̃wo nɔ fu ɖem na la va Yesu gbɔe, eye ne wògblɔ nya ɖeka ko la gbɔgbɔ vɔ̃awo doa go le ameawo me hesina dzona. Ale dɔnɔwo katã fe lãme sẽ. 17 Esia wu nyagblɔɖila Yesaya fe nyawo nu be," “Etsɔ míafe vevesesewo eye wòde ta míafe dɔlélewo te.” 18 Esi Yesu va kpɔe bena ame geɖewo ŋutɔ wu ganɔ ye gbɔ vam la, edɔ efe nusrɔ̃lawo be woadi ʋu aɖe vɛ ne yewoatsɔ atso fu lae ayi efe go evelia dzi. 19 Hafi wòaɖe nu le nya sia me la, Yudatɔwo fe agbalẽfiala aɖe va egbɔ va gblɔ nɛ bena, “Nufiala, nye la makplɔ wò ɖo ayi afi sia afi si nãyi la.” 20 Yesu ɖo eŋu nɛ bena, “Abeiwo la do le wo si wonɔa eme, xeviwo la atɔ le wo si wonɔa eme, gake nye Mesia la, tefe aɖeke meli maziɔ ta ɖo o.” 21 Ame bubu aɖe si nye eyomedzelawo dometɔ ɖeka la hã gblɔ nɛ be, “Afetɔ, ɖe mɔ nam mayi aɖaɖi fofonye hafi atrɔ va nɔ yowòme.” 22 Yesu ɖo eŋu na ame sia hã bena, “Dze yonyeme fifia eye nãɖe asi le ame siwo ku le gbɔgbɔ me la ŋu be woaɖi wofe ame kukuwo.” 23 Azɔ ege ɖe ʋu aɖe me eye eya kple efe nusrɔ̃lawo dze mɔ ɖo ta fua fe go evelia dzi. 24 Kasia, ahom dziŋɔ aɖe de asi tutu me, eye futsotsoewo de asi ŋeŋe me ɖe ʋua me. Le ɣeyiɣi sia katã me la, Yesu ŋutɔ ya nɔ alɔ̃ dɔm bɔkɔɔ. 25 Nusrɔ̃lawo te ɖe eŋu enumake. Woʋuʋui sesĩe eye, wogblɔ nɛ kple ɣli bena, “Afetɔ, ɖe mí! Míele nyɔnyrɔm!” 26 Yesu gblɔ na wo be, “O, mi xɔseʋetɔwo! Nu ka wɔ miele dzodzom nyanyanya kple vɔvɔ̃ ale?” Azɔ etsi tre eye wòblu ɖe ahom la ta. Ya sesẽ la tɔ enumake eye ɖoɖoe zi toŋtoŋtoŋ le fua dzi. 27 Nusrɔ̃lawo fe nu ku ŋutɔ ale wogblɔ na wo nɔewo be, “Ame ka gɔ̃e nye esia, be yafofo kple fu hã ɖoa toe mahã?” 28 Esi wova ɖi go ɖe fua fe go kemɛ dzi le Gadaratɔwo fe anyigba me la ame eve siwo me gbɔgbɔ vɔ̃wo xɔ afe ɖo la fu du va kpee. Ame eve siawo fe nɔfe enye ameɖibɔ aɖe si le afi ma la me. Ne gbɔgbɔ vɔ̃awo ɖo mo na wo la wowɔa nu baɖa, baɖawo ale be ame aɖeke megatea ŋu toa afi ma lɔfo o. 29 Esi wokpɔ Yesu la wode asi ɣlidodo me be, “Nu ka dim wò Mawu Vi nèle le mía gbɔ. Đe nèva be yeawɔ fu mí hafi ɣeyiɣia naɖoa?” 30 Le ɣemaɣi me la afehawo fe ha gã aɖe nɔ nu ɖum le afi ma lɔfo. 31 Ale gbɔgbɔ vɔ̃awo ɖe kuku na Yesu gblɔ nɛ be, “Ne ènya mí do goe le ame siawo me la na míayi aɖage ɖe ha mawo me.” 32 Yesu gblɔ na wo bena, “Meɖe mɔ na mi, eya ta mido le ameawo me kaba!” Ale gbɔgbɔ vɔ̃awo do go le ame eveawo me yi ɖage ɖe hawo me, enumake hawo katã wofu du sesĩe yi ɖage ɖe atsiafu si le afi ma la me doo eye wono tsi ku. 33 Hakplɔlawo ŋutɔ lé du tsɔ sesĩe yi du si te ɖe afi ma ŋu la me eye wogblɔ nu si dzɔ la na dua me tɔwo. 34 Ale le ɣeyiɣi kpui aɖe ko megbe la, dua me tɔwo katã do bibibi va fo zi ɖe Yesu ŋu. Esi wokpɔe la, woɖe kuku nɛ vevie be wòadzo le yewo fe anyigba me.
Mateo 9
1 Yesu gatrɔ ge ɖe ʋua me eye wòtso fua va Kapernaum, si nye wo de du me. 2 Eɖo afi ma etefe medidi hafi ame aɖewo kɔ ŋutsu aɖe si le lãmetutudɔ lém la ɖe aba dzi vɛ o. Yesu kpɔ be ameawo fe xɔse de to ŋutɔ eya ta egblɔ na dɔnɔa be, “Vinye, wò dzi nedze eme elabena wotsɔ wò nu vɔ̃wo ke wò.” 3 Yudatɔwo fe agbalẽfiala aɖewo siwo nɔ afi ma se nya siwo do le Yesu nu la gblɔ na wo nɔewo be, “Nu ka! Ame sia gblɔ busunya.” 4 Yesu nya nu si nɔ wofe susu me eya ta wòbia wo be, “Nu ka tae miele nu baɖa siawo fomevi susum ɖo? 5 Mibu eŋuti kpɔ be kae le bɔbɔe wu, be woagblɔ na ame sia be,“Wotsɔ wò nu vɔ̃wo ke wò,” alo woagblɔ nɛ be, “Tsi tre nãzɔ azɔli?” 6 Ke azɔ mafia mi bena ŋusẽ le nye Mesia la si le anyigba sia dzi be matsɔ nu vɔ̃wo ake eye mada gbe le ame sia ŋu atsɔ aɖe ŋusẽ sia fia mi.” Esi wògblɔ nya sia vɔ la etrɔ ɖe dɔnɔ la gbɔ gblɔ nɛ bena, “Tsi tre nãŋlɔ wò aba ne nãzɔ ayi afeme!”" 7 Amea tsi tre enumake eye wòfɔ efe nuwo heyi afe me. 8 Nyatefe, vɔvɔ̃ gã aɖe dze ameha bliboa dzi elabena Yesu wɔ nukunu sia le woawo ŋutɔ ŋkume wokpɔ eye wokafu Mawu be wòna ŋusẽ triakɔ sia tɔgbi amegbetɔ! 9 Esi Yesu nɔ tsa ɖim le dua me la, eva ke ɖe dugadzɔla aɖe si woyɔna be Mateo la ŋu wònɔ afi si wodzɔa duga lena. Yesu yɔe gblɔ nɛ bena," “Va dze yonyeme ne nãzu nye nusrɔ̃la.”"Mateo tso enumake eye wòdze Yesu yome. 10 Gbe ma gbe fiẽ la, Mateo kpe Yesu kple efe nusrɔ̃lawo be woava ɖu nu le ye gbɔ. Dugadzɔlawo kple ame baɖa bubuwo hã nɔ amekpekpeawo dome. 11 Farisitɔwo kpɔ esia ale wobia Yesu fe nusrɔ̃lawo bena," “Nu ka ta miafe nufiala dea ha kple ame tovowo abe esiawo ene?” 12 Yesu se nya la eye wòɖo eŋu na wo gblɔ be, “Ame siwo mele dɔ lém o la mehiã atikewɔla o, ke boŋ ame siwo le dɔ lém lae hiãe.” 13 Ke miyi miasrɔ̃ nu si gblɔm mawunya sia le, ‘Nublanuikpɔkpɔe medi ke menye vɔsa o. Nyemeva be mayɔ ame dzɔdzɔewo o ke boŋ nu vɔ̃ wɔlawo.” 14 Gbe ɖeka la, Yohanes Mawutsidetanamela fe nusrɔ̃lawo va Yesu gbɔ va biae bena, “Nu ka ta wò nusrɔ̃lawo metsia nu dɔna abe ale si mí kple Farisitɔwo míewɔna ene o?” 15 Yesu hã bia wo bena, “Đe wòle be ŋugbetɔsrɔ̃ la xɔlɔ̃wo nanɔ konyi fam, atsi nu adɔ le esime wòle wo gbɔa? Ɣeyiɣi li gbɔna esime woakplɔe adzoe le wo gbɔ. Eye le ɣemaɣi me la woagbe nuɖuɖu ãtsi nu adɔ. 16 ”Womate ŋu atsɔ avɔnuɖeɖi yeye aka avɔ vuvu o, ne wowɔe alea la, avɔ yeye la aho ɖa le tefea eye tefe si vuvu la akeke ɖe edzi wu. 17 Nenema ke womekɔa aha yeye hã ɖe lãgbalẽgolo xoxo me o. Ne wowɔ esia la, aha yeyea fe ŋusẽ awɔe be lãgbalẽgolo la awo eye ahaa kple goe la katã dome agblẽ. Lãgbalẽgolo yeye ko me woate ŋu akɔ aha yeye ɖo. Ekema aha la kple lãgbalẽgolo la katã woanɔ dedie.” 18 Le esime Yesu nɔ nya siawo gblɔm la, Yudatɔwo fe fufofe fe amegã aɖe va egbɔ va dze klo ɖe eŋkume hede ta agu nɛ. Egblɔ na Yesu bena, “Vinye nyɔnuvi ku fifi laa gake mexɔe se be ãte ŋu ana wòagagbɔ agbe nenye be èva ka asi eŋu ko.” 19 Yesu kple efe nusrɔ̃lawo dze mɔ ɖo ta amegã la feme enumake. 20 Esime wonɔ mɔa dzi la, nyɔnu aɖe si nɔ ʋusisidɔ lém fe wuieve sɔŋ la va ka asi efe awu to, 21 elabena egblɔ le eɖokui me bena, “Nenye be meka asi efe awu to teti ko la nye lãme asẽ.” 22 Yesu trɔ ɖe eŋu gblɔ nɛ bena, “Vinyɔnuvi wò dzi nedze eme! Wò xɔse la da gbe le ŋuwò.” Tso gbe ma gbe ko la nyɔnua fe dɔa vɔ nɛ keŋ. 23 Esi Yesu va ɖo amegã la feme la, ekpɔ be amewo nɔ avi fam hoo eye wonɔ kutefehawo hã dzim. 24 Yesu gblɔ bena, “Mina ame siawo katã nado go le xɔa me, elabena ɖevia meku o, alɔ̃ ko dɔm wòle.”"Ame siwo se nya sia la, ɖu fewu le eŋu eye ɖewo hã koe. 25 Wonya ameha la do goe mlɔeba. Yesu yi afi si wotsɔ ɖevia mlɔe eye wòlé efe alɔnu. Nyɔnuvia nyɔ enumake, eti kpo ɖi le aba la dzi eye efe lãme sẽ. 26 Nukunu sia kaka ɖe nutome blibo la katã me le ɣeyiɣi kpui aɖe ko megbe. 27 Le esime Yesu do go le afea me yina la, ŋkuagbãtɔ eve kplɔe ɖo henɔ ɣli dom bena," “O, Fia David Vi la, kpɔ nublanui na mí.” 28 Wokplɔe ɖo yi afe si me wòge ɖo, tete Yesu trɔ ɖe wo ŋu bia wo bena, “Miexɔe se be mate ŋu aʋu ŋku na mia?” Woɖo eŋu nɛ be, “Ẽ, Afetɔ” 29 Ale Yesu tɔ asi wofe ŋkuwo hegblɔ bena, “Ava eme na mi abe alesi miexɔe se ene.” 30 Enumake wofe ŋkuwo ʋu eye wode asi nukpɔkpɔ me nyuie. Yesu de se na wo vevie bena womegagblɔ nu si yewɔ na wo la na ame aɖeke o." 31 Ke ameawo mewɔ ɖe Yesu fe didi dzi o ke boŋ esi wodo ɖe ablɔ dzi ko la, wokaka nu si wòwɔ na wo la eye efe ŋkɔ ɖi hoo le du bliboa me. 32 Esi Yesu nɔ dzodzom le afi ma la, wokplɔ ŋutsu aɖe si me gbɔgbɔ vɔ̃ nɔ eye metea ŋu foa nu o la, vɛ nɛ. 33 Yesu nya gbɔgbɔ vɔ̃ la do goe le amea me eye wòde asi nufofo me enumake. Nu sia wɔ nuku na ameha la ŋutɔ ale wogblɔ na wo nɔewo be, womekpɔ esia tɔgbi kpɔ le Israel o. 34 Ke Farisitɔwo ya gblɔ bena," “Nu si ta wòte ŋu nyaa gbɔgbɔ vɔ̃woe nye be, Satana si nye gbɔgbɔ vɔ̃wo fe fia la le eya ŋutɔ me.” 35 Yesu tsa le kɔfe kple du siwo le nuto ma me la me kpe ɖo, enɔ mawunya gblɔm le Yudatɔwo fe fufofewo eye wònɔ gbefã ɖem Fiaɖufe la fe nyanyui la hã. Eye afi sia afi si wòyi la, eda gbe le dɔ vovovo lélawo ŋu. 36 Ameawo fe nu wɔ nublanui nɛ ŋutɔ elabena nu geɖewo nɔ fu ɖem na wo ke womenya nu si woawɔ o. Đe ko wonɔ abe alẽha si kplɔla meli na o la ene. 37 Yesu gblɔ na efe nusrɔ̃lawo be, “Agblemenukuawo sɔ gbɔ ŋutɔ gake dɔwɔlawo mesɔ gbɔ kura o! 38 Eya ta mibia agbletɔa be wòadɔ dɔwɔla geɖewo ɖa be woawɔ dɔ le efe agblewo me.”
Mateo 10
1 Yesu yɔ efe nusrɔ̃la wuieveawo fo fui eye wòna ŋusẽ wo bena woanya gbɔgbɔ vɔ̃wo le amewo me eye woada dɔ sia dɔ fomevi. 2 Efe nusrɔ̃la wuieveawo fe ŋkɔwoe nye: Simɔn, ame si woyɔna hã be Petro, Andrea, Petro nɔvi, Yakobo kple nɔvia Yohanes, ame siwo nye Zebedeo viwo, 3 Filipo, Bartolomeo, Toma, Mateo, nudzɔla, Yakobo, Alfeo vi, Tadeo, 4 Simɔn, ame si nye Zelote dunyaheha sesẽ aɖe me nɔla, kple Yuda Iskariɔt, ame si va dee asi. 5 Yesu dɔ wo kple gbedeasi sia bena, “Migayi Trɔ̃subɔlawo kple Samariatɔwo gbɔ o, 6 ke boŋ miyi Israelvi siwo nye Mawu fe alẽ bubuwo ko gbɔ. 7 Miyi miagblɔ na wo be, dzifofiaɖufe la va ɖo vɔ. 8 Mida gbe le dɔnɔwo ŋu, migbɔ agbe ame kukuwo, mina anyidzelawo ŋuti nakɔ, eye minya gbɔgbɔ vɔ̃wo do goe le amewo me. Mina nu amewo faa abe ale si wona mi ene! 9 ” Migatsɔ ga aɖeke ɖe asi le miafe mɔzɔzɔ me o, 10 migatsɔ mɔzɔkotoku kple awu bubuwo hã ɖe asi o, eye migatsɔ afɔkpa alo atizɔti teti hã o, elabena ame siwo ŋu miakpe ɖo la woawo hã akpɔ mia dzi. 11 Nenye be miege ɖe du alo kɔfe aɖe me la, midi mawuvɔ̃la aɖe mianɔ efe afeme va se ɖe esime miadzo ayi du bubu me. 12 Nenye be miege ɖe afe aɖe me la, mido gbe na ameawo eye miabia dzefe ɖokuibɔbɔtɔe. 13 Nenye be afea me tɔwo nye mawuvɔ̃lawo vavã la, miyra wo, ke ne womele nenema o la migayra wo o. 14 Ne du aɖe me tɔwo alo afe aɖe me tɔwo mexɔ mi o eye womeɖo to mi o la, miʋuʋu miafe afɔke ɖe tefea ne miadzo. 15 Le nyatefe me la, anɔ bɔbɔe na Sodom kple Gomoratɔwo le ʋɔnudrɔ̃gbe la tsɔ wu ame siawo fomevi” 16 Mele mia dɔm abe alẽwo ene ɖo ɖe amegaxi nyanyrãwo dome. Midze aye abe dawo ene eye midza abe akpakpawo ene. 17 Mikpɔ mia ɖokuiwo dzi nyuie le amewo ŋuti! Elabena woalé mi adrɔ̃ ʋɔnu mi eye woafo mi le wofe fufofewo. 18 Ẽ, le tanye la, woadrɔ̃ ʋɔnu mi le fiawo kple mɔmefiawo ŋkume. Ke esia anye mɔnukpɔkpɔ na mi bena miagblɔ nyanyui la na wo, kple xexeame katã. 19 ” Nenye be wolé mi, kplɔ mi yi ʋɔnui la, migatsi dzi le nu si miagblɔ ŋuti o, elabena woade nya si tututu wòle be miagblɔ la susu me na mi le ɣeyiɣi ma me. 20 Elabena menye mia ŋutɔwoe afo nu o, ke boŋ mia Fofo si le dzifo la fe Gbɔgbɔe le nu fo ge to mia dzi. 21 ” Mele egblɔm na mi bena, nɔvi ahe nɔvi ade ku me, eye vi fofo ade ye ŋutɔ via asi. Đeviwo atsi tre ɖe woawo ŋutɔ dzilawo ŋuti eye woahe wo ade ku me. 22 Ame sia ame alé fu mi elabena mienye tɔnyewo. Ke mia dometɔ siwo anɔ tsitre sesĩe va se ɖe nuwuwua la akpɔ ɖeɖe. 23 ” Nenye be woti mia yome le du aɖe me la misi yi du bubu me! Nye Mesia la, matrɔ agbɔ hafi miawu tsatsa le Israel duwo katã me nu. 24 Minyae be sukuvi menyaa nu wua efe nufiala o. Nenema ke subɔla mewua efe afetɔ o. 25 Ne nya aɖe dzɔ ɖe nufiala aɖe dzi la efe sukuvi la hã dzie nye ma wòdzɔ ɖo. Nenema ke ne nya aɖe dzɔ ɖe Afetɔ aɖe dzi la, efe subɔvi hã le eme. Eye esi wònye be woyɔ Nye, Afea dzi kpɔla be Satana ɖe, aleke woayɔ miawoe 26 Migavɔ̃ ame siwo ado ŋɔdzi na mi la o. Elabena ŋkeke li gbɔna esi dzi wofe adzame ɖoɖo vɔ̃wo adze le gaglãgbe eye ame sia ame akpɔ nyatefe la adze sii. 27 ” Nya siwo gblɔm mele na mi le bebeme la migblɔ wo kple ɣli le gaglãgbe. Ne mede gbe to me na mi la, miɖe gbefãe. 28 ” Migavɔ̃ na ame siwo ate ŋu awu miafe ŋutilã ke womate ŋu awu miafe gbɔgbɔ o la gbeɖe o! Mivɔ̃ Mawu ɖeka hɔ̃ ame si si ŋusẽ le be wòawu ŋutilã kple gbɔgbɔ la siaa le dzomavɔ me. 29 Nenie enye atsutsrɔe ɖeka fe home? Menye pesewa ɖeka pɛ ye oa? Ke wo dometɔ ɖeka pɛ hã meli si ta mia Fofo la mekpɔna o. 30 Miafe taɖa katã gɔ̃ hã fe xexlẽme le nyanya me na Mawu. 31 Eya ta migatsi dzi ɖe naneke ŋu o, miawo la miexɔ asi na Mawu tsɔ wu atsutsrɔewo.” Ame sia ame si aʋu menye le dutofo la, nye hã maʋu eme le Fofo la gbɔ le dzifo. 33 Ke ne ame aɖe gbe nu le gbɔnye le dutofo la, nye hã magbe nu le egbɔ le Fofonye gbɔ le dzifo. 34 ” Migabu xaa bena meva be mahe ŋutifafa va anyigba dzi o. Nyemeva be mahe ŋutifafa vɛ o ke boŋ yie metsɔ vɛ, 35 elabena meva be mana, ŋutsu natso ɖe fofoa ŋu, vinyɔnu natso ɖe dadaa ŋu eye lɔ̃xoyɔvi natso ɖe lɔ̃xoa ŋu. 36 Ame fe futɔwo anye eya ŋutɔ fe afemetɔwo.’ 37 Nenye be mielɔ̃ mia dadawo kple mia fofowo tsɔ wum la ekema miedze be mianye tɔnyewo o, nenema ke ne mielɔ̃ mia vinyɔnuwo kple mia viŋutsuwo tsɔ wum la, miedze be mianye tɔnyewo o. 38 Ne ame aɖe gbe metsɔ efe atitsoga dze yonyeme o la eya hã medze anye tɔnye o. 39 ” Nenye be ame aɖe ku ɖe efe agbe ŋuti vevie la, abui ke ne ame aɖe tsɔ efe agbe na ɖe tanye la, akpɔe le nuwuwua. 40 ” Ne ame aɖe xɔ mi nyuie la nyee wòxɔ. Eye ne ame aɖe xɔm la exɔ Mawu si dɔm ɖa. 41 Nenye be miexɔ nyagblɔɖila aɖe be enye Mawu fe ame la, woana fetu si fomevi woana nyagblɔɖila la ke miawo hã, eye nenye be miexɔ ame nyui siwo vɔ̃a Mawu le wòfe dzadzɛnyenye ta la woana fetu si woana woawo hã mi. 42 Ne ame aɖe ana tsi fafɛ kplu ɖeka ame gblɔe siawo dometɔ ɖeka, be enye nye nusrɔ̃la ta la, mele egblɔm na mi le nyatefe me be, efe fetu matsi eŋu o.”
Mateo 11
1 Esi wòde se na nusrɔ̃la wuieveawo alea vɔ megbe la, Yesu ŋutɔ dze mɔ nɔ mawunya gblɔm le duwo me nɔ yiyim, abe ale si wòɖoe da ɖi ene. 2 Yohanes Mawutsidetanamela, ame si nɔ gaxɔ me le ɣeyiɣi siawo me la se nukunu gbogbo siwo katã Mesia la nɔ wɔwɔm. Le esia ta edɔ efe nusrɔ̃lawo ɖo ɖe Yesu gbɔ be woabiae be, 3 ” Wò tututue nye ame si fe vava míele mɔ kpɔm na loo alo ame bubu aɖe gali gbɔna?” 4 Wova bia nya sia Yesu eye wòɖo eŋu na wo bena, “Mitrɔ yi Yohanes gbɔ ne miagblɔ nukunu siwo katã mewɔ miekpɔ la nɛ. 5 Migblɔ nɛ be, meʋu ŋku na ŋkunɔwo, mena be tekunɔwo alo bafawo le azɔli zɔm, anyidzelawo ŋuti kɔ eye tokunɔwo le nu sem, nenema ke mena be ame kukuwo le agbe gbɔm, migblɔ ale si mele nyanyui la gblɔm na ame dahewoe la hã nɛ. 6 Migblɔ nya sia hã nɛ be, ‘Woayra ame siwo xɔa dzinye sena ɖikeke manɔmee.’” 7 Esi Yohanes fe nusrɔ̃lawo nɔ dzodzom la, Yesu dze nufofo na ameha la tso Yohanes ŋu gɔme be, “ ‘Nu ka miedo go yi gbedzi be miakpɔ? Afla si ya le fofoma? 8 Ne mele eme nenema o la, nu kae miedo go be miakpɔ? Ame si do awu nyuiwoa? Ao, ame siwo do awu nyuiwo la le fiasãwo me. 9 Ekema nu kae miedo go ɖakpɔ? Nyagblɔɖila aɖea? Ẽ, gake mele egblɔm na mi be ewu nyagblɔɖila gɔ̃ hã. 10 Elabena Yohanes enye ame si ŋu woŋlɔ ɖi le be, ‘Madɔ nye dɔla ɖe ŋgɔwò, ame si adzra wò mɔ ɖo hafi nãva.’ 11 ” Enye nyatefe be, le amegbetɔfomea katã dome la, ame aɖeke mede ŋgɔ wu Yohanes Mawutsidetanamela o. Ke megale egblɔm na mi kple kakaɖedzi hã be, ame suetɔ kekeake si le dzifofiaɖufea me la kɔ wu eya amea! 12 Tso Yohanes Mawutsidetanamela fe ŋkekewo me va se ɖe fifia la, dzifofiaɖufe la le ŋgɔ yim ŋusẽtɔe eye ŋkumesesẽtɔwoe le eham. 13 Elabena se la, kple nyagblɔɖilawo katã va se ɖe Yohanes dzi gblɔẽ da ɖi, 14 eye ne miedi be yewoaxɔ nya siwo gblɔm mele la, ekema minyae be, Yohanes enye Eliya, ame si nyagblɔɖilawo gblɔ be ava do ŋgɔ. 15 Ne ame aɖe le klalo be yease nu la, nesee azɔ! 16 ” Aleke magblɔ tso dukɔ sia ŋuti? Ame siawo le abe ɖevi siwo le fefem hele gbɔgblɔm na wo nɔewo be, 17 ‘Míedzi dzidzɔhawo na mi gake miekpɔ dzidzɔ o, eya ta míedzi kuhawo gake miefa konyi hã o!’ 18 Yohanes Mawutsidetanamela menoa wain teti hã o, eye wòtsia nu dɔna zi geɖe, gake miegblɔ be, gbɔgbɔ vɔ̃ le eme. 19 Ke nye Mesia la, meɖua nu, noa nu, eye miawo ke miegblɔ tso ŋunye be, nutsuɖula kple ahatsunolae wònye, eye wòdea ha kple nu vɔ̃ wɔlawo! “Ke Mawu fe nunya tsoa afia na eɖokui to efe nuwɔnawo me.” 20 Azɔ Yesu he nya ɖe du siwo me wòwɔ efe nukunu geɖewo le la ŋu elabena wogbe be yewomaxɔ Mawu dzi se o. 21 Egblɔ le wo ŋu be, “Baba na mi, Korazin kple Betsaida! Elabena ɖe wònye Tiro kple Sidɔn siwo nye du vɔ̃ɖiwo la mee mewɔ nukunu siwo mewɔ le miafe ablɔwo me le la, ne du mawo me tɔwo tsɔ ɖokuibɔbɔ kple vevesese dzudzɔ nu vɔ̃ wɔwɔ xoxo. 22 Le nyatefe me la anɔ bɔbɔe na Sidɔn kple Tiro le ʋɔnudrɔ̃gbe la tsɔ wu mi! 23 Eye wò Kapernaum, togbɔ be wode bubu gã aɖe ŋuwò hã la, ãyi dzomavɔ la me, elabena nenye Sodom ye mewɔ nukunu klitsu siwo mewɔ le mewò le la, ne wometsrɔ̃ dua o ke boŋ anɔ anyi va se ɖe egbe. 24 Le nyatefe me la, anɔ bɔbɔe na Sodom le ʋɔnudrɔ̃gbe la tsɔ wu wò.” 25 Le ɣeyiɣi sia me, Yesu do gbe ɖa bena, “O Fofonye, dzifo kple anyigba fe Afetɔ, meda akpe na wò bena nèɣla nyatefe la ɖe ame siwo bu wo ɖokuiwo nunyala gãwoe, ke nèɖe nu siawo fia ɖevi suewo. 26 Ẽ, Fofo meda akpe be edze ŋuwò be nãwɔe nenema!” 27 Egblɔ yi edzi be, “Fofonye tsɔ nu siwo katã nye nyatefe la de asi nam. Fofo, la koe nya ame si fomevi Vi la nye, eye Vi la kple ame siwo Vi la ɖee fia la koe nya Fofo la.” Agbagbadzelawo kpekpe. 28 Mite va gbɔnye mi ame siwo ŋu ɖeɖi te eye agba le mia wum la eye nye la mana miadzudzɔ. 29 Mitsɔ nye kɔkuti la ɖo mia ɖokui dzi eye miasrɔ̃ nu le gbɔnye, elabena mefa, mebɔbɔ ɖokuinye ɖe anyi le dzime, eye miafe luʋɔwo agbɔ ɖe eme. 30 Elabena nye kɔkuti la tsɔtsɔ le bɔbɔe eye nye agba la le wodzoe.”
Mateo 12
1 Gbe ɖeka la, Yesu kple efe nusrɔ̃lawo zɔ to bligble aɖewo me yina afi aɖe. Gbe ma gbe nye Sabat ŋkeke. Dɔ nɔ nusrɔ̃lawo wum ɣemaɣi eya ta woŋe bli aɖewo eye woklẽ wo heɖu. 2 Farisitɔ aɖewo kpɔ wo eye wohe nya ɖe Yesu ŋu gblɔ bena, “Wò nusrɔ̃lawo le sea dzi dam. Elabena wole nu ŋem le Sabat ŋkeke dzi.” 3 Ke Yesu bia wo be, “Miexlẽ nu si Fia David kple eŋutimewo wɔ esi dɔ wu wo la oa? 4 Eya kple eŋutimewo yi gbedoxɔ me, eye woɖu abolo tɔxɛ si wòle be Osɔfowo ko naɖu la. 5 Miexlẽe le Mose fe segbalẽa me kpɔ be Osɔfo siwo le dɔ wɔm le gbedoxɔ me la kpɔ mɔ awɔ dɔ le Sabat ŋkekea dzi oa? 6 Le nyatefe me la, ame aɖe le afi sia si de ŋgɔ boo wu gbedoxɔ sia! 7 Mawunya aɖe gblɔ be, ‘Nublanuikpɔkpɔ dim mele tso mia gbɔ ke menye miafe vɔsawo o.’ Ne ɖe miese mawunya sia gɔme la anye ne miahe nya ɖe ame siwo medze agɔ o la ŋu o. 8 Elabena Amegbetɔ Vi la, nye Afetɔ na Sabat ŋkekea gɔ̃ hã.” 9 Le esia megbe la, eyi Yudatɔwo fe fufofe 10 eye wòkpɔ ame aɖe si titi lé asi na le afi ma. Farisitɔ siwo nɔ afi ma la biae enumake bena, “Ele sea nu be woada gbe le ame ŋu le Sabat ŋkekea dzia?” Wonɔ mɔ kpɔm be aɖo eŋu be “E”, ale be yewoalée. 11 Ke Yesu ɖo eŋu na wo bena, “Nenye be wò alẽ ge ɖe vudo me le Sabat ŋkeke dzi ɖe mãɖee le eme oa? Àɖee le eme godoo! 12 Ke ɖe amegbetɔ fe agbe mele vevie tsɔ wu alẽ tɔ oa? Eya ta enyo vavã be woawɔ dɔ nyui le Sabat ŋkekea dzi.” 13 Azɔ egblɔ na ame si titi lé asi na bena, “Dzɔ wò asi”, eye esi wòdzɔe la, efe asi gaɖɔ ɖo abe evelia ene. 14 Le nu si Yesu wɔ ta la, Farisitɔwo yɔ takpekpe kpata aɖe bena yewoawɔ ɖoɖo ɖe ale si yewoawɔ alée awu ŋuti. 15 Yesu nya susu vɔ̃ si ɖom Farisitɔawo nɔ eya ta edzo le fufofea, ke ame geɖewo kplɔe ɖo hoo eye wòda gbe le dɔnɔ siwo katã le wo dome la ŋu. 16 Ke exlɔ̃ nu wo vevie be womegagblɔ nukunu siwo wɔm yele la na amewo o. 17 Esia wu Yesaya fe nya si wògblɔ ɖi tso eŋuti nu bena, 18 “ Nye kɔ nãkpɔ nye Dɔla la ɖa, kpɔ ame sia ɖa, eyae nye nye Ametiatia la. Eyae nye nye Lɔlɔ̃tɔ, si ŋu nye luʋɔ kpɔa dzidzɔ le. Made nye Gbɔgbɔ eme eye wòadrɔ̃ ʋɔnu dukɔwo. 19 Mewɔa dzre alo doa ɣli o, eye mèle efe gbe se ge le ablɔwo dzi hã o! 20 Mewɔa fu ame gblɔewo alo tsia wofe mɔkpɔkpɔ suetɔ gɔ̃ hã nu o. Le efe dziɖuɖu mlɔetɔ me la, atsi dzrehehe ɖe sia ɖe nu. 21 Eye efe ŋkɔ anye xexeame katã fe mɔkpɔkpɔ.” 22 Azɔ wokplɔ ame aɖe, si me gbɔgbɔ vɔ̃ le, eye wònye ŋkuagbãtɔ kple aɖetututɔ la va Yesu gbɔe eye wòda gbe le eŋu ale be wòte ŋu nɔ nu fom henɔ nu kpɔm nyuie hã. 23 Nukunu sia wɔ moya na ameha la ale gbegbe be wodo ɣli gblɔ be, “Alo ame siae nye David Vi la?” 24 Esi Farisitɔwo se nukunu si Yesu wɔ la wogblɔ le wo ɖokuiwo me be, “Ame sia tea ŋu nyaa gbɔgbɔ vɔ̃ le amewo me to Belzebub si nye gbɔgbɔ vɔ̃wo fe fia la fe ŋusẽ me.” 25 Yesu nya nu si gblɔm wonɔ eya ta eɖo ŋu na wo bena, “Fiaɖufe si ma ɖe akpa eve eye wotsi tre ɖe wo nɔewo ŋu la azu afedo. Eye du alo afe si ma hetsi tre ɖe ye ŋutɔ ɖokui ŋu la agbã. 26 Nenye be Satana gale Satana nyam le amewo me la, ekema eya hã tsi tre ɖe eya ŋutɔ ɖokui ŋu. Ale ke lawɔ efe fiaɖufe la anɔ te mahã? 27 Ne miele gbɔgblɔm be mele gbɔgbɔ vɔ̃wo nyam kple Satana fe ŋusẽ ɖe, ŋusẽ kae miafe amewo ya zãna ne wole gbɔgbɔ vɔ̃wo nyam? Miafe amewo boŋ neɖo nya si mietsɔ ɖe ŋutinye la ŋu na mi. 28 Nenye be Mawu fe Gbɔgbɔe metsɔ le gbɔgbɔ vɔ̃wo nyami la, ekema minyae be mawufiaɖufe la va ɖo mia dome. 29 Nenye be ame aɖe di be yeagbã satana fe fiaɖufe la, ele nɛ be wòalé satana abla ɖe ka me gbã. Eye mɔ sia dzi koe wòate ŋu ato anya efe gbɔgbɔ vɔ̃wo le amewo me. 30 Misee be ame si mele dzinye o la tsi tre ɖe ŋunye, eye ame si mefoa fu nuwo kplim o la eyae kanɛ hlẽna. Nu vɔ̃ wɔwɔ ɖe Gbɔgbɔ Kɔkɔe ŋu 31 Eya ŋuti mele egblɔm na mi be woatsɔ nu vɔ̃ sia nu vɔ̃ kple busunya sia busunya ake amewo, ke busunya ɖe Gbɔgbɔ Kɔkɔe ŋu ya la womatsɔe ake o. 32 Ne ame aɖe agblɔ nya ɖe Amegbetɔvi la ŋuti la woatsɔe akee, ke ne ame aɖe agblɔ nya ɖe Gbɔgbɔ Kɔkɔe ŋuti la womatsɔe akee le agbe sia kple agbe si le vava ge la me o. Wotsɔa ati ɖe sia ɖe fe kutsetse tsɔna dzea sii. Ati nyui la, ku nyui wòtsena eye ati manyomanyo hã tsea ku manyomanyo. 34 Mi, da fe dzidzimeviwo! Aleke mi ame vɔ̃ɖi siawo miate ŋu agblɔ nya nyui aɖe? Elabena nya sia nya si ame gblɔna la tso efe dzi me. 35 Ame nyui fe nufo fiana be nu nyui wɔwɔ yɔ efe dzi me. Ke ame vɔ̃ɖi ya fe dzi me yɔna fũ kple nu vɔ̃, eye efe nufo ɖea vɔ̃ɖivɔ̃ɖinyenye sia fiana. 36 Mele egblɔm na mi kple kakaɖedzi be, mia dometɔ ɖe sia ɖe ana akɔnta le nya vlo ɖe sia ɖe si ado tso efe nu me la ŋu le ʋɔnudrɔ̃gbe la. 37 Eya ta minyae bena nya si ado tso miafe nume fifia lae afia afi si mianɔ le ʋɔnudrɔ̃gbe la eye eyae woatsɔ atso afia na mi loo, alo woatsɔ abu fɔ mi.’ ” 38 Tete Yudatɔwo fe agbalẽfialawo kple Farisitɔ aɖewo bia tso esi be, “Nufiala, míedi dzesi kple nukunu aɖe tso gbɔwò.” 39 Yesu ɖo eŋu gblɔ na wo bena, “Dzidzime vɔ̃ɖi, wɔahasi le dzesi kple nukunu dim. Ke ɖeke meli wu nyagblɔɖila Yona fe dzesi la o. 40 Elabena ale si Yona nɔ tɔmelã gã la fe dɔme ŋkeke etɔ̃ kple zã etɔ̃ ene la, nenema ke nye Amegbetɔ Vi la hã manɔ anyigba fe tume ŋkeke etɔ̃ kple zã etɔ̃. 41 Le ʋɔnudrɔ̃gbe la, Ninivetɔwo atsi tre ɖe dukɔ sia ŋuti eye woabu fɔ mi. Elabena esi Yona gblɔ mawunya na wo la wotrɔ dzime, ɖe asi le wofe nu tovowo wɔwɔ ŋu hetrɔ ɖe Mawu gbɔ. Ke azɔ la, ame aɖe le mia dome si de ŋgɔ wu Yona boo gake miegbe be yewomaxɔ edzi ase o. 42 Fianyɔnu si tso Sheba la atsi tre ɖe dukɔ sia ŋu le ʋɔnudrɔ̃gbe eye wòabu fɔe, elabena exa ɖe Salomo fe nunya ta tso didife ke va egbɔ bena yease efe nufiamenyawo, ke azɔ ame aɖe si kɔ wu Salomo la le mia dome. 43 Ne gbɔgbɔ vɔ̃ aɖe do go le ame aɖe me la, eyina gbedzi afi si wòtsana le ɣeyiɣi aɖe sinu nɔa sitsofe dim, ke ne mekpɔ ɖeke o la, 44 ekema egblɔna be, ‘Matrɔ agayi afe si me medo le la boŋ’ Ne etrɔ va la ekpɔna be afea me ɖi gbɔlo, wokplɔ eme nyuie eye nu sia nu le ɖoɖo nu. 45 Ekema gbɔgbɔ vɔ̃ la yina ɖayɔa gbɔgbɔ vɔ̃ adre bubu siwo vlo wu eya ŋutɔ, eye wogena ɖe afea me nɔa afi ma. Esia wɔnɛ be amea fe nɔnɔme vɔ̃ɖina wu tsãtɔ. Alea tututue wòanɔ na dzidzime vɔ̃ɖi siae. ” 46 Esi Yesu ganɔ nu fom na ameha la, dadaa kple nɔviaŋutsuwo nɔ afea godo eye wonɔ didim be yewoafo nu kplii. 47 Ame aɖe gblɔe nɛ be, “Dawò kple nɔviwò ŋutsuwo le egodo le didim be yewoafo nu kpli wò.” 48 Yesu bia amea be, “Ame kae nye danye eye ame kawoe nye nɔvinyeŋutsuwo?” 49 Azɔ edo asi ɖe nusrɔ̃lawo gbɔ gblɔ bena, “Mikpɔ ame siawo ɖa! Woawoe nye danye kple nɔvinyeŋutsuwo.” 50 Eyi edzi be, “Ame si le Fofonye si le dzifo la fe lɔlɔ̃nu wɔm lae nye danye, nɔvinyeŋutsu kple nɔvinyenyɔnu.”
Mateo 13
1 Gbe ma gbe Yesu do go tso afea me yi ɖanɔ anyi ɖe fua nu. 2 Ameha gã aɖe gafo fu ɖe eŋu ale gbegbe be ege ɖe ʋu aɖe me eye wòyi ɖe fua dzi vie bɔbɔ nɔ anyi ke ameha la tɔ ɖe fua ta. 3 Egblɔ nya geɖewo na wo to lododo me be, “Agbledela aɖe yi nuku wu ge. 4 Esi wònɔ nukua wum la, ɖewo ge ɖe mɔ to eye xeviwo va fɔ wo mi. 5 Đewo hã ge ɖe kpenyigba dzi afi si ke sue aɖe ko nɔ, nuku siawo tsi vlɔvlɔvlɔ, 6 gake esi ŋdɔ ʋu ɖe wo dzi la, woyrɔ eye woku elabena wofe kewo mede to o. 7 Nuku bubuwo ge ɖe ŋu me, eye ŋu vu tsyɔ wo dzi woku. 8 Ke nuku aɖewo hã ge ɖe anyigba nyuitɔ la dzi, eye womie tsi hetse ku geɖewo, ɖewo tse blaetɔ̃, bubuwo tse blaade eye ɖewo hã tse alafa. 9 Ne tosenu li na mi la, mise nya siawo.” 10 Efe nusrɔ̃lawo va egbɔ va biae bena, “Nu ka ta ɣesiaɣi ko nènɔa nu fiam amewo to Lododo me ɖo?” 11 Eɖe eme na wo bena Mi nusrɔ̃lawo koe wona mɔnukpɔkpɔ be mianya nu si dzifofiaɖufe la nye, ke womena mɔnukpɔkpɔ sia ame bubuwo o. 12 Ame si si nu le la, eyae woana nui ale be nu si le esi la nasɔ gbɔ ɖe dzi, ke ame si si nu mele o la, sue si le esi hã la woaxɔe le esi wòatsi asi fuflu 13 Nu sia tae metsɔa lododo fia a nu amewoe ɖo be, tɔgbɔ be woanɔ nua kpɔm hã la womakpɔe adze sii o, eye woanɔ esem gake womase egɔme o. 14 ” Nya sia wu nyagblɔɖila Yesaya fe nyagblɔɖi sia nu bena, ‘Wosea nya, ke womesea egɔme o, wokpɔa nu, ke womedzea si nu si wokpɔ la o! 15 Elabena wofe dziwo ku atri hedo kpeɖi, wofe towo hã tri, eye woŋe aɖaba fu nu siwo wokpɔ la dzi, 16 elabena womekpɔa nu alo sea nu gɔme ale be woagatrɔ ɖe Mawu ŋu eye mada gbe le wo ŋu o,’ ke woyra miawo ya fe ŋkuwo kple towo, elabena wokpɔa nu eye wodzea sii, wosea nya eye wosea egɔme. 17 Mawuvɔ̃la geɖewo kple nyagblɔɖila geɖewo di vevie bena yewoakpɔ nu siwo kpɔm miele eye yewoase nya siwo sem miele gake womete ŋui o. 18 ” Lo si medo tso nukuwula ŋuti la fe gɔmeɖeɖee nye si! 19 Anyigba alo mɔto afi si nuku aɖewo ge ɖo la, nye ame aɖe fe dzi. Ame sia sea nyanyui la tso mawufiaɖufe la ŋuti gake mesea egɔme o, ale Satana vana eye woɖea nyanyui la le efe dzi me. 20 Kpenyigba lae nye ame si sea nyanyui la eye efe dzi xɔnɛ kple dzidzɔ, 21 gake dzi sia meli ke o, ale be mawunya la mefoa ke ɖe to o, ale le ɣeyiɣi ʋee aɖe ko megbe nenye be fukpekpe kple yometiti va la, efe xɔse nu tsina eye wòdea megbe. 22 Anyigba si dzi yɔ kple ŋuve lae nye ame si sea mawunya la gake dzitsitsi ɖe xexemenuwo kple kesinɔnuwo ŋu hea efe susu ɖa tso mawunya la gbɔ, eya ta metsea ku aɖeke na Mawu o. 23 Anyigba nyui lae nye ame si fe dzi sea mawunya la eye wòsea egɔme, eye eya hã yina ɖakplɔa ame blaetɔ̃, blaade alo alafa ɖeka bubu gɔ̃ hã vana dzifofiaɖufea mee.” 24 Lo bubu si Yesu gado hãe nye esi, “Dzifofiaɖufe la le abe ame si fã bli ɖe efe agble me ene. 25 ke esi wòmlɔ anyi le zã me la, efe futɔ va fã gbeku vɔ̃wo ɖe bliawo dome. 26 Esi bliawo de asi tsitsi me la, gbeku vɔ̃awo hã tsi kpli wo. 27 Agblea dzi kpɔlawo va agbletɔ la gbɔ va biae be, ‘Afetɔ, alo menye nuku nyui nèfã ɖe wò abɔ me oa? Afi ka gbeku vɔ̃ siawo tso? 28 ” Agbletɔ la ɖo eŋu na wo bena, ‘Futɔ aɖe kokokoe wɔ nenem nu sia.’ “Agbledzikpɔlawo biae bena, ‘Ekema miho gbeku vɔ̃awo fu gbe mahã?’ 29 ” Eɖo eŋu na wo bena, ‘Gbeɖe, migawɔe o, ne miebe yewoaho gbeku vɔ̃awo la, miaho blia hã. 30 Eya ta mina wo katã natsi aduadu va se ɖe nuŋeɣi, ekema mana nuŋelawo naho gbekuawo atɔ dzo wo, eye woatsɔ bli la akɔ ɖe nye ava me!’” 31 Lo bubu si wògado na wo lae nye esi: “Dzifofiaɖufe la le abe ʋuti fe ku si nye atikutsetse suetɔ kekeake si wodo ɖe anyigba tume ene. 32 Togbɔ be enye atiku suetɔ wu le atikuwo dome hã la, ne etsi la, eva zua ati gã si foa atiwo katã ta, eye xeviwo va wɔa atɔ ɖe eme hekpɔa gbɔdzɔe.” 33 Yesu yi edzi kple lododo bubu be: “Dzifofiaɖufe la ɖi nyɔnu si le yevubolo wɔm. Ekua yevubolowɔ la ɖe sinu eye wòtsɔa nuʋãnu dea eme henyamanɛ va se ɖe esime yevubolomɔ la hona.” 34 Yesu wɔa lododo ŋutidɔ zi geɖe nenye be wòle nu fom na amewo, ne ele nu fom na wo la, edoa lo ɖeka teti na wo kokoko. 35 Elabena wogblɔ nya ɖi bena, “Mafo nu to lododowo me eye maɖe nu ɣaɣla siwo li tso gɔmedzedzea me ke la gɔme.” 36 Azɔ egblẽ ameha la ɖe kpɔa godo eye wòge ɖe afea me. Efe nusrɔ̃lawo va egbɔ gblɔ bena, “Đe lo si nèdo tso bligble kple gbeku vɔ̃wo ŋuti me na mi” 37 Egblɔ na wo bena, “Enyo, maɖe egɔme na mi. Nyee nye agbledela si fã bli ɖe nye agble me. 38 Agble lae nye xexeame, eye bli lae nye ame si le mawufiaɖufe la me, ke gbeku vɔ̃ɖia woe nye dzimaxesetɔwo. 39 Futɔ si fã gbeku vɔ̃wo ɖe blia me lae nye Satana, nuŋeɣi lae nye xexeame fe nuwuwu, eye nuŋelawoe nye mawudɔlawo. 40 ” Le lododo sia me la, woɖe gbeku vɔ̃ɖiawo ɖe aga eye wotɔ dzo wo, nenema ke wòanɔ le xexeame fe nuwuwu. 41 Madɔ nye dɔlawo ɖa eye woafo ame vɔ̃ɖiwo kple nuɖianuwo katã nu fu, aɖe wo ɖa le mawufiaɖufe la me, 42 woatsɔ wo afu gbe ɖe kpodzo me eye woafia kolikoli. Afi sia avifafa kple aɖukliɖuɖu ade dzi le bobobo. 43 Ke ame dzɔdzɔewo aklẽ abe ɣe ene le wo Fofo fe Fiaɖufe la me. Ame si tosenu li na la nese nya siawo.” 44 Dzifofiaɖufea le abe kesinɔnu aɖe si ŋu ame aɖe va ke ɖo le anyigba aɖe me ene. Eye le dzidzɔ si wòkpɔ le kesinɔnu sia ŋuti ta la, edzra nu sia nu si le esi bena yeakpɔ ga atsɔ a fle anyigba sia kple kesinɔnua katã. 45 ” Megale egblɔm na mi be, dzifofiaɖufe la ɖi dzonusitsala si le dzonu nyuiwo dim be yeafle adzra. 46 Eva kpɔ dzonu aɖe si xɔ asi ŋutɔ eya ta eyi ɖadzra nu siwo katã le esi la eye wòfle dzonu sia. 47 Dzifofiaɖufe la gasɔ kple tɔfodela aɖe si da asabu ɖe tɔme, eye wòɖe lã vovovowo, ɖuɖuawo kple maɖumaɖuawo siaa. 48 Esi wòhe asabua va gotae la, enɔ anyi tia lã ɖuɖuawo ɖe afi ɖeka, ke esiwo womeɖuna o la, etsɔ wo fu gbe. 49 Alea tututu wòanɔ le xexeame fe nuwuwu hã, mawudɔlawo ava ma ame vɔ̃ɖiwo ɖa tso ame dzɔdzɔewo gbɔ 50 woatsɔ ame vɔ̃ɖiwo afu gbe ɖe dzo mavɔ me, afi si avifafa kple aɖukliɖuɖu geɖe anɔ.” 51 Azɔ ebia nusrɔ̃lawo be, “Miese nya siawo gɔmea?” Woɖo eŋu be: “Ẽ, miese wo gɔme.” 52 Ale wòɖo eŋu na wo bena, “Eya ta sefiala ɖe sia ɖe si wofia nui tso dzifofiaɖufe la ŋuti la, le abe afetɔ aɖe si ɖe efe kesinɔnu yeye kple xoxoa siaa do goe tso efe nudzraɖofe ene.” 53 Esi Yesu wu lo siawo dodo nu la, edzo le afi ma, 54 etrɔ yi fofoawo de, eye wòfia nu le wofe fufofe, ke ewɔ nuku na wo ŋutɔ. Wobia be, “Afi ka ame sia xɔ nunya kple nukunu gã siwo wɔm wòle tsoe mahã? 55 Đe menye esiae nye atikpala la fe viŋutsu oa? Đe menye dadaa ŋkɔe nye Maria eye nɔviaŋutsuwoe nye Yakobo, Yosef, Simɔn kple Yuda oa? 56 Đe nɔvianyɔnuwo katã mele mía dome oa? Ekema afi ka gɔ̃e ŋutsu sia kpɔ nu siawo katã tsoe?” 57 Ale wokpɔ nuɖiaɖia le eŋu. Ke Yesu gblɔ na wo be, “Wodea bubu nyagblɔɖila ŋu le afi sia afi negbe le eya ŋutɔ fe dume kple eya ŋutɔ fe afeme ko.” 58 Ale mewɔ nukunu geɖewo le afi ma o le wofe dzimaxɔse ta.
Mateo 14
1 Fia Herodes se Yesu ŋkɔ 2 ale wògblɔ na efe amewo bena, “Edze fã be Yohanes Mawutsidetanamelae gagbɔ agbe, eya tae wòte ŋu le nukunu geɖe siawo wɔm.” 3 Azɔ la Herodes na wolé Yohanes eye woblae de gaxɔme, le Herodia nɔvia Filipo srɔ̃ ta, 4 elabena Yohanes he nya ɖe Herodes ŋu be menyo be wòaxɔ nɔvia Filipo srɔ̃ aɖe o. 5 Herodes di be yeawu Yohanes gake enɔ vɔvɔ̃m be ʋunyaʋunya ava dzɔ elabena amewo katã xɔe se be Yohanes nye nyagblɔɖila. 6 Gbe ɖeka la, Herodes nɔ dzigbe ŋkeke ɖum, eye Herodia fe vinyɔnuvi va ɖu ɣe le amekpekpeawo ŋkume. Efe ɣeɖuɖu nyakpɔ na Herodes ŋutɔ, 7 eya ta edo ŋugbe be yeana nu sia nu si nyɔnuvi la abia ye lae. 8 Nyɔnuvia bia dada nu si wòabia. Dada gblɔ nɛ be nebia Yohanes Mawutsidetanamela fe ta. Ale wòva do ɖe fia gbɔ gblɔ nɛ be, “Mele Yohanes Mawutsidetanamela fe ta dim le agba me.” 9 Nya sia te ɖe Fia la dzi ŋutɔ, gake le atam si wòka ta la, medi be yeaɖu ŋukpe le efe amekpekpeawo ŋkume o, ale wòɖe gbe be woatso ta le Yohanes nu atsɔ vɛ. 10 Ale woyi ɖatso ta le Yohanes nu le gaxɔ me, 11 tsɔ de agba me tsɔ vɛ na nyɔnuvia eye wòtsɔe yi na dadaa. 12 Yohanes fe nusrɔ̃lawo se nya la eye woyi ɖaxɔ efe kukua heyi ɖaɖi. Emegbe woyi ɖaka nya la ta na Yesu 13 Esi Yesu se nya sia la eya ɖeka ge ɖe ʋu aɖe me dzo le afi ma eye wòyi ɖaɣla eɖokui ɖe tefe tsoabo aɖe. Ke ameawo kpɔ afi si wòɖo tae, eya ta wo dometɔ geɖewo tso kɔfe vovovowo me to afɔ ti eyome. 14 Ale esi wòtrɔ va fua ta la ekpɔ be ame gbogbo aɖewo nɔ ye lalam. Wofe nu wɔ nublanui nɛ ŋutɔ eya ta wòda gbe le dɔnɔ siwo le wo dome la ŋu. 15 Esi zã nɔ dodom la efe nusrɔ̃lawo va egbɔ va gblɔ nɛ bena, “Afi sia la gbedzie, naneke meli ame naɖu o, evɔ la, fiẽ nuɖuɣi va yi xoxo, eya ta ɖe asi le ameha la ŋu ne woayi kɔfe siwo te ɖe afi sia ŋu la me aɖafle nuɖuɖu.” 16 Yesu ɖo eŋu na wo bena, “Mehiã bena woayi aɖafle nuɖuɖu o, miawo midi nuɖuɖu na wo woaɖu!” 17 Nusrɔ̃lawo do ɣli gblɔ bena, “Nuka, abolo atɔ̃ kple tɔmelã eve pɛ koe le mía si le afi sia!” 18 Yesu gblɔ na wo bena, “Mitsɔ wo vɛ.” 19 Azɔ ebia tso ameha la si be woabɔbɔ nɔ anyi ɖe gbea dzi. Ale wòtsɔ abolo atɔ̃ kple tɔmelã evea, eye wòwu mo dzi hedo gbe ɖa ɖe edzi, emegbe eŋe wo me tsɔ na nusrɔ̃lawo bena woama na ameawo. 20 Ame sia ame ɖu nu ɖi fo nyuie. Eye esi wofo nuɖuɖu wuwlui mamlɛawo nu fu la woyɔ kusi wuieve sɔŋ. 21 Ame siwo ɖu nua la fe xexlẽme nɔ ŋutsu akpe atɔ̃, nyɔnuwo kple ɖeviwo mele eme o. 22 Le esia megbe la Yesu gblɔ na nusrɔ̃lawo bena woage ɖe ʋua me atso fua, ke ye la yeanɔ anyi ado mɔ ameha la woayi afeme. 23 Esi wòdo mɔ ameawo wodzo vɔ la, eya ɖeka yi togbɛawo dzi be yeado gbe ɖa. Enɔ afi ma hafi zã do, 24 ke afi si tɔdziʋu la ɖo la didi tso gota gbɔ eye futsotsoewo nɔ enyamam elabena ya nɔ fofom henɔ ʋu la kpem. 25 Anɔ abe fɔŋli ga ene me lɔfo ene la, Yesu zɔ fua dzi yina wo gbɔ. 26 Esi nusrɔ̃lawo kpɔe wònɔ fua dzi zɔm la, ŋɔ dzi wo, tete wodo ɣli kple vɔvɔ̃ be, “Ŋɔlie.” 27 Yesu fo nu na wo enumake eye wòde dzi fo na wo gblɔ bena, “Nyee, migavɔ̃ o miafe dzi nedze eme.” 28 Petro gblɔ nɛ bena, “Afetɔ, nenye wòe tututu la, na nye hã mazɔ tsia dzi ava gbɔwò.” 29 Yesu gblɔ nɛ be, “Enyo, zɔ va.” Ale Petro ɖi ɖe tsia me le ʋua xa eye wòzɔ tsia dzi ɖo ta Yesu gbɔ. 30 Ke esi wònye kɔ kpɔ ale si futsotsoeawo nɔ nyanyrãm la, vɔvɔ̃ ɖoe eye wòde asi to yiyi me. Ale wòdo ɣli sesĩe be, “Afetɔ, ɖem!” 31 Yesu do asi ɖa enumake eye wòhee ɖe go. Azɔ egblɔ nɛ bena, “O, wò xɔseʋeetɔ, nu ka tae nèke ɖi mahã?” 32 Esi ame eveawo ge ɖe ʋua me ko la, yaa tɔ te zi ɖeka. 33 Nusrɔ̃la mamlɛawo fe nu ku eye wofe mo wɔ yaa, ale wogblɔ nɛ bena, “Mawu Vie nènye vavã!” 34 Azɔ wova ɖi go ɖe Genezaretnyigba dzi. 35 Wofe vava ɖi hoo le dua katã me. Amewo nɔ tsatsam nɔ gbefã ɖem be amewo nakplɔ wofe dɔnɔwo vɛ wòada gbe le wo ŋu. 36 Dɔnɔ aɖewo va ɖe kuku na Yesu be yewoaka asi efe awu to ko, eye ame siwo katã ka asi efe awu to la kpɔ dɔyɔyɔ.
Mateo 15
1 Farisitɔ aɖewo kple agbalẽfialawo hã tso Yerusalem va bena yewoalé nya aɖewo kpɔ kple Yesu. 2 Wobiae bena, “Nu ka tae wò nusrɔ̃lawo mewɔna ɖe mí Yudatɔwo fe blema kɔnuwo dzi o? Womewɔ kɔnu si míewɔna heklɔa asi le ɖoɖo tɔxɛ aɖe nu hafi ɖua nu o.” 3 Yesu ɖo eŋu na wo bena, “Miawo hã nu ka tae miafe kɔnuwo tsi tre ɖe Mawu fe sewo ŋuti ɖo? 4 Le kpɔɖeŋu me, Mawu fe se gblɔ bena, ‘Bu fofowò kple dawò, ame si tsi tre ɖe edzilawo ŋuti la ku kee wòaku.’ 5 Ke miawo miegblɔ bena, ne ame aɖe gblɔ na fofoa alo dadaa be, ‘Nu si ke matsɔ akpe ɖe ŋutiwòe la, metsɔe wɔ adzɔgbeɖeɖe fe nunanae na Mawu, 6 megahiã be wòatsɔe “ade bubu fofoa ŋuti o.” Ale miegbe Mawu fe nya dzi wɔwɔ be mialé miawo ŋutɔ fe nuɖoanyiwo me ɖe asi. 7 Mi alakpanuwɔlawo! Yesaya gblɔe ɖi nyuie le mia ŋuti bena, 8 Ame siawo le buyem kple wofe nuyiwo, gake wofe dziwo te ɖa xaa tso gbɔnye. 9 Viɖe aɖeke mele wofe subɔsubɔ ŋuti o, elabena wofiaa woawo ŋutɔ fe se siwo wowɔ la eye woɖe asi le Mawu fe sewo ŋuti.’” 10 Yesu yɔ ameha la eye wògblɔ na wo bena, “Miɖo to nya si gblɔ ge mala be miase egɔme nyuie. 11 Menye nu si nèɖuna lae wɔa wò ame makɔmakɔ o! Ke boŋ nu si nèbuna kple nu si nègblɔna lae.” 12 Nusrɔ̃lawo va biae be, “Ènya be nya si nègblɔ la ve dɔme na Farisitɔwo ŋutɔa? ” 13 Yesu ɖo eŋu na wo bena, “Ati sia ati si Fofonye si le dzifo la medo o la, woahoe kple ke. 14 Miɖe asi le wo ŋuti! Mɔfiala ŋkuagbãtɔwo wonye. Ne ŋkuagbãtɔ le ŋkuagbãtɔ kplɔm la, wo kpakple eve la woayi aɖadze agame.” 15 Petro biae be wòaɖe nu si wòwɔnɛ be menye nu si ame ɖuna lae nana wòzua ame makɔmakɔ o la me na yewo. 16 Yesu biae bena, “Ke miawo hã miese nya sia gɔme oa? 17 Mienyae bena nu si ame ɖuna la toa efe dɔkaviwo me eye wòdenɛ le nugodo oa? 18 Nya vloe doa go tso egblɔla fe dzi me eye wòfoa ɖi amea. 19 Elabena ame fe dzi mee susu vɔ̃ɖiwo, hlɔ̃dodo, ahasiwɔwɔ, matrewɔwɔ, fififi, aʋatsokaka kple ameŋugbegblẽ doa go tsona. 20 Nu siawoe foa ɖi ame, ke ne mèwɔ asikɔklɔ fe kɔnua hafi ɖu nu o la mafo ɖi wò o!” 21 Yesu dzo le nuto ma me eye wòzɔ mɔ kilometa blaenyi sɔŋ yi Tiro kple Sidɔn nutomewo me. 22 Kanaan nyɔnu aɖe si le afi ma va egbɔ va ɖe kuku nɛ vevie bena, “O, Afetɔ, Fia David Vi, kpɔ nye nublanui! Gbɔgbɔ vɔ̃ ge ɖe vinye nyɔnuvi me eye wòwɔa fui ɣesiaɣi.” 23 Ke Yesu meɖo nya aɖeke ŋu nɛ o, mekpe kpe dee hã o. Efe nusrɔ̃lawo va foe ɖe enu kura be nenyae wòadzo. Wogblɔ bena, “Gblɔ nɛ be nedzo, elabena efe ɣlidodo le tome vem na mí.” 24 Yesu gblɔ na nyɔnua be, “Đe wodɔm be mava ɖe Yudatɔwo ɖeɖe ko.” 25 Ke nyɔnua te ɖe eŋu kpokploe hede ta agu nɛ gaɖe kuku nɛ be, “Afetɔ, ve nunye ko!” 26 Yesu gblɔ nɛ be, “Menyo be maxɔ nuɖuɖu le ɖeviwo si atsɔ na avuwo o.” 27 Nyɔnua ɖo eŋu be, “Ẽ, Afetɔ, ele eme nenema, gake avuvi siwo le kplɔ̃ te la ɖua abolo wuwlui siwo gena ɖe anyigba tso wofe afetɔ fe kplɔ̃ dzi.” 28 Yesu gblɔ nɛ bena, “Nyɔnu, wò xɔse lolo ŋutɔ! Nu si dim nèle la neva eme na wò”"eye enumake efe vinyɔnuvi la fe lãme sẽ. 29 Yesu trɔ yi Galilea fua nu azɔ eye wòyi ɖanɔ togbɛ aɖe si le afi ma lɔfo la dzi. 30 Ameha gã aɖe nye zi va fo ɖe edzi le afi sia. Wokplɔ dɔnɔ siwo nye lãmetututɔwo, ŋkunɔwo, aɖetututɔwo, nuwɔametɔwo kple dɔ bubu fomevi geɖe lélawo vɛ nɛ eye wòyɔ dɔ wo katã. 31 Enye nu wɔnuku blibo! Aɖetututɔwo nɔ nu fom kple dzidzɔ, ame siwo fe abɔ kple atawo menyo o gaɖo nɔnɔme nyui me, tekunɔwo alo bafawo nɔ kpo tim nɔ yiyim, eye ŋkuagbãtɔwo nɔ nu kpɔm nyuie! Nyatefe ameha gã la fe nu ku eye wokafu Israel fe Mawu la. 32 Azɔ Yesu yɔ efe nusrɔ̃lawo va egbɔ gblɔ na wo bena," “Ame gbogbo siawo fe nu wɔ nublanui nam ŋutɔ. Ŋkeke etɔ̃e nye esia wole yonyeme eye nuɖuɖu hã vɔ le wo si. Nyemedi be maɖo wo ɖe afeme dɔmeɣee o, elabena ŋuzi atsɔ wo le mɔ dzi.” 33 Nusrɔ̃lawo biae be, “Afi kae míakpɔ nuɖuɖu le, le dzogbe afi sia ana ame gbogbo siawo?” 34 Yesu gabia wo bena, “Abolo nenie susɔ ɖe mia si?” Woɖo eŋu be, “Abolo adrẽ kple lã vi aɖe koe susɔ.” 35 Yesu gblɔ na ameha la be woanɔ anyi ɖe anyigba, 36 etsɔ abolo adrẽa kple tɔmelãwo eye wòda akpe na Mawu ɖe wo ta, emegbe la, eŋe wo me kakɛkakɛ, hetsɔ na nusrɔ̃lawo be woama na ameawo. 37 Wo katã woɖu nu ɖi fo, eye nusrɔ̃lawo fo fu abolo kakɛ siwo susɔ la ɖe kusi adrẽ me, woyɔ fũ. 38 Ame siwo ɖu nua la fe xexlẽme le ŋutsu akpe ene, nyɔnuwo kple ɖeviwo mele eme o. 39 Azɔ edo mɔ ameha la, eye wòɖo ʋu la tso fua heyi Magadan nutomewo me.
Mateo 16
1 Gbe ɖeka la, Farisitɔwo kple Zadukitɔwo va bena yewoado Yesu kpɔ; wobia tso esi be wòana dzesi yewo tso dzifo. 2 Yesu gblɔ na wo be, “Miawo la nenye be fiẽ ɖo la miegblɔna be, ‘Yame akɔ elabena yame biã’, 3 eye le ŋdi miegblɔna be, ‘Egbe ahom atu elabena akpɔ̃ ɖo eye yame biã.’ Mienyaa ale si miaɖe dzifo fe nɔnɔme gɔme, gake mietea ŋu dzea si ɣeyiɣiwo fe dzesiwo o. 4 Dzidzime vɔ̃ɖi wɔahasi sia le nukunu fe dzesi dim, ke womawɔ ɖeke na wo o negbe Yona fe dzesi la ko.”" Ale Yesu gblẽ wo ɖi eye wòdzo. 5 Wogatso fua yi ɖe go kemɛ dzi, ke nusrɔ̃lawo ɖo ŋku edzi le afi sia be yewomefle nuɖuɖu ɖe asi o. 6 Yesu xlɔ̃ nu wo veviẽ gblɔ bena," “Mikpɔ nyuie le Zadukitɔwo kple Farisitɔwo fe amɔʋãnu ŋuti.” 7 Nusrɔ̃lawo bu be nuɖuɖu si yewometsɔ ɖe asi o tae wògblɔ nya siawo ɖo. 8 Ke Yesu ya nya nu si ŋuti bum wole ale wògblɔ na wo bena, “O! Mi xɔse ʋeetɔwo! Nu ka ta miele nu xam be yewometsɔ nuɖuɖu ɖe asi o? 9 Nu ka wɔ miate ŋu ase nu gɔme o? Mieɖo ŋku edzi be menyi ame akpe atɔ̃ kple abolo atɔ̃ eye esi susɔ la yɔ kusiwo oa? 10 Esi menyi ame akpe ene ɖe, mieɖo ŋku edzi be abolo gbogbo aɖe gasusɔ oa? 11 Aleke wɔ miedze sii kpɔ bena menye nuɖuɖu ŋutie mele nu fom le o? Megale egblɔm na mi be, “Mikpɔ nyuie le Farisitɔwo kple Zadukitɔwo fe amɔʋanu ŋuti.”" 12 Ke azɔ la wose nu si wòwɔnɛ be amɔʋãnu la gɔme, eyae nye alakpanu siwo Farisitɔwo kple Zadukitɔwo nɔa fiafiam la. 13 Esi Yesu kple efe nusrɔ̃lawo va ɖo Kaisarea Filipi la, ebia efe nusrɔ̃lawo bena," “Ame kae amewo le gbɔgblɔm be menye?” 14 Woɖo eŋu nɛ be, “Ame aɖewo gblɔ be Yohanes Mawutsidetanamela nènye. Đewo be Eliyae nènye bubuwo hã be Yeremia alo nyagblɔɖila xoxoawo dometɔ ɖekae nènye.” 15 Azɔ ebia nusrɔ̃lawo be, “Ke miawo ya ɖe, ame kae miebu be menye?” 16 Simɔn Petro ɖo eŋu nɛ be, “Wòe nye Kristo, Mesia la, kple Mawu gbagbe la fe Vi.” 17 Yesu gblɔ nɛ bena, “Mawu neyra wò, Simɔn Yona vi. Elabena Fofonye si le dzifo la ŋutɔe ɖe nu sia fia wò, ke menye amegbetɔ aɖeke gbɔe wòtso o. 18 Nye hã mele egblɔm na wò bena, Wòe nye Petro si gɔmee nye kpe eye nenem kpe gbadza sia dzie maɖo nye hame la anyi ɖo, eye tsiẽfe fe ŋusẽwo gɔ̃ hã mate ŋu aɖu edzi o. 19 Matsɔ dzifofiaɖufe la fe safuiwo na wò, ale be ʋɔ siwo nãtu le anyigba dzi afii la woanɔ tutu le dzifo, eye ʋɔ siwo nãʋu le anyigba dzi la woanɔ ʋuʋu le dzifo.”" 20 Ke Yesu de se na nusrɔ̃lawo vevie bena womegagblɔe na ame aɖeke be yee nye Mesia la o. 21 Tso azɔ dzi heyi la, Yesu foa nu na efe nusrɔ̃lawo tso efe Yerusalem yiyi kple nu siwo adzɔ ɖe edzi le afi ma la ŋuti. Egblɔ na wo bena, le Yerusalem la, Yudatɔwo fe Osɔfogãwo, agbalẽfialawo kple dumegãwo awɔ fu ye eye woawu ye gake le ŋkeke etɔ̃a gbe la, yeafɔ ɖe tsitre. 22 Esi Yesu gblɔ nya sia vɔ la, Petro ɖe kpɔe, eye wògblɔ nɛ bena," “Mawu neɖe agba sia ɖa le dziwò, nu siawo madzɔ ɖe dziwò gbeɖe o!” 23 Yesu trɔ ɖe Petro ŋuti gblɔ nɛ bena, “Te ɖa le gbɔnye, Satana! Èle mɔ vɔ̃ɖi aɖe trem nam. Èle nya sia gblɔm tso amegbetɔ fe nukpɔkpɔ nu, ke menye le ale si Mawu ɖoe la nu o.” 24 Le esia megbe la Yesu gblɔ na nusrɔ̃lawo bena, “Ne ame aɖe di be yeadze yonyeme vavã la, ekema negbe nu le eɖokui gbɔ ne wòatsɔ efe atitsoga adze yonyeme. 25 Elabena ame si lɔ̃a efe agbe eye wòtia efe agbe yome le ŋutilã me la, abui; ke ame si ɖe asi le efe agbe ŋu faa ɖe tanye la, akpɔ agbe mavɔ. 26 Viɖe kae wòanye na mi nenye be xexeame katã zu mia tɔ gake agbe mavɔ la bu ɖe mi? Nu kae le xexe sia me si agasɔ kple agbe mavɔ? 27 Nye Amegbetɔ Vi la mava kple nye dɔlawo le Fofonye fe ŋutikɔkɔe me eye madrɔ̃ ʋɔnu ame sia ame ɖe efe nuwɔnawo nu. 28 Eye mia dometɔ aɖewo siwo le tsitre ɖe afi sia la, anɔ agbe akpɔm mava kple nye Fiaɖufe la.”
Mateo 17
1 Le ŋkeke ade megbe la Yesu kplɔ Petro, Yakobo kple nɔvia Yohanes ɖe asi woyi to kɔkɔ aɖe dzi. Tefe sia zi ɖoɖoe nyuie. 2 Le toa dzi la, Yesu fe dzedzeme trɔ enumake. Efe mo de asi keklẽ me abe ɣe ene, efe awu fu tititi abe kekeli ene. 3 Kasia Mose kple Eliya va do ɖe egbɔ eye wonɔ dze ɖom kplii. 4 Petro gblɔ na Yesu bena, “Afetɔ, enyo ŋutɔ be míele afi sia! Ne èlɔ̃ la na míawɔ agbadɔ etɔ̃, ɖeka nanye tɔwò ɖeka nanye Mose tɔ, ɖeka nanye Eliya hã tɔ.” 5 Esi wònɔ nya sia gblɔm la alilikpo keklẽ aɖe va tsyɔ wo dzi eye gbe aɖe ɖi tso alilikpoa me gblɔ be, “Ame siae nye Vinye si gbɔ nyemelɔ̃a nu le o, si dzea ŋunye. Miɖo to eya amea.” 6 Esi gbea nɔ ɖiɖim alea la, dzidzi fo nusrɔ̃la etɔ̃awo eye wotsyɔ mo anyi nɔ dzodzom nyanyanya. 7 Ke Yesu va wo gbɔ eye wòka asi wo ŋu gblɔ na wo bena, “Mitsi tre eye migavɔ̃ o.” 8 Esi wofɔ mo dzi la, Yesu ɖeka ko wokpɔ. 9 Le esime wonɔ ɖiɖim tso toa dzi la, Yesu de se na wo vevie be womegagblɔ nu si tefe wokpɔ la na ame aɖeke o, va se ɖe esime yeafɔ tso ame kukuwo dome hafi. 10 Nusrɔ̃lawo biae be, “Nu ka tae Yudatɔwo fe Osɔfowo nɔa gbɔgblɔm godoo be ele be Eliya nagava hafi Mesia la nava?” 11 Yesu ɖo eŋu na wo be, “Ele eme nenema. Ele be Eliya nava aɖɔ nu sia nu ɖo hafi Mesia la nava. 12 Eye le nyatefe me la, Eliya gatrɔ va xoxo, gake amewo mekpɔe dzesii o, eya ta ame geɖewo wɔ funyafunyae. Nenema kee Amegbetɔ Vi la hã akpe fui le wofe asi me.”" 13 Nusrɔ̃lawo kpɔe dze sii be Yohanes Mawutsitanamela ŋutie Yesu nɔ nu fom le. 14 Esi wova ɖo toa te la wokpɔ ameha gã aɖe wonɔ afi ma nɔ wo lalam. Enumake ŋutsu aɖe do tso ameha la dome va dze klo ɖe Yesu kɔme gblɔ bena," 15 “Afetɔ, kpɔ nublanui na vinye ŋutsuvi sia, ele kpeŋɔedɔ lém, eye wòle fu kpem nublanuitɔe, ne kpeŋɔedɔa dze edzi ɣe aɖewo ɣi la, enana be wodzea dzo alo tsi me. 16 Mekplɔe vɛ na wò nusrɔ̃lawo gake womete ŋu da gbe le eŋu o.” 17 Yesu ɖo eŋu gblɔ bena, “O! mi xɔse ʋee kple dzime sesẽ tɔwo. Ɣekaɣie manɔ anyi kpli mi ase ɖo? Mikplɔ ɖevi la vɛ nam!” 18 Yesu blu ɖe gbɔgbɔ vɔ̃ la ta eye wòdo go le ɖevia me ale be efe lãme se enumake. 19 Le esia megbe la nusrɔ̃lawo va bia Yesu dzaa bena, “Nu ka tae míawo míete ŋu nya gbɔgbɔ vɔ̃a do goe o?” 20 Yesu ɖo eŋu na wo bena, “Elabena xɔse ʋee aɖe koe le mia si. Ne miafe xɔse ɖe wòle abe bliku teti ene la anye ne miate ŋu agblɔ na to sia be, ‘Ho tso afi sia’ eye wòaho ayi tefe bubu. Nanekewɔwɔ masesẽ na mi o. 21 Ke miate ŋu anya gbɔgbɔ vɔ̃ siawo fomevi o negbe ɖe miado gbe ɖa, atsi nu dɔ ko hafi.” 22 Esi wogafo wo ɖokuiwo nu fu le Galilea la, Yesu gblɔ na wo bena, “Wole Amegbetɔ Vi la de ge asi na amewo, 23 woawui, eye le ŋkeke etɔ̃a gbe la woafɔe ɖe tsitre.”"Esia na nusrɔ̃lawo yɔ fũu kple nuxaxa. 24 Esi Yesu kple efe nusrɔ̃lawo va ɖo Kapernaun la, gbedoxɔmenudzɔlawo, ame siwo xɔa dratsima eve le ame sia ame si la va Petro gbɔ eye wobiae bena," “Miafe Afetɔ menaa gbedoxɔme adzɔga oa?” 25 Eɖo eŋu na wo bena, “Ẽ, enanɛ,” Ke esi Petro va ɖo afea me la, Yesue nye ame gbãtɔ si fo nu. Ebia Petro be, “Simon, ale ke nèsusu? Ame kawo sie anyigbadzifiawo xɔa adzɔga kple duga le, le dukɔmeviwo si loo, alo le ame bubuwo si?” 26 Petro ɖo eŋu nɛ bena, “Le ame bubuwo si.” Yesu yi edzi gblɔ nɛ bena, “Ekema mehiã be dukɔme viwo naxe adzɔga o. 27 Gake be míadze abe agɔdzelawo ene o la, yi taa la to ne nãda fu. Tsɔ lã gbãtɔ si nãɖe la, ke efe nume eye nãkpɔ ga home aɖe si ade na mía kple wò fe gadzɔdzɔ la. Tsɔe ɖaxe nye kple wò fe Mawuxɔ me nudzɔdzɔ lae.
Mateo 18
1 Le ɣeyiɣi sia me la, nusrɔ̃lawo va Yesu gbɔ va biae be, “Ame kae nye gãtɔ le dzifofiaɖufe la me? ” 2 Yesu yɔ ɖevi sue aɖe va eɖokui gbɔ eye wòtsɔe ɖo nusrɔ̃lawo ŋkume. 3 Azɔ egblɔ na wo be, “Ne ame aɖe metsri nu vɔ̃ eye wòtrɔ ɖe Mawu ŋu hexɔ edzi se abe ɖeviwo ene o la mage ɖe dzifofiaɖufe la me o. 4 Eya ta ame si bɔbɔ eɖokui abe ɖevi sue sia ene la, eyae age ɖe dzifofiaɖufe la me. 5 Eye mia dometɔ si axɔ ɖevi aɖe abe esia ene le nye ŋkɔ me la, nyee nye ma wòxɔ. 6 Ke nenye be mia dometɔ aɖe ana ɖevi sue siawo dometɔ aɖe nabu xɔse si le eme ɖe ŋunye la, anyo na ame ma wu ne woatsɔ kpe gã aɖe atsi ɖe kɔ nɛ atsɔe afu gbe ɖe atsiafu me eye wòano tsi aku boŋ. 7 Babaa na xexeame le nu siwo naa amewo wɔa nu vɔ̃ ta! Nu siawo ava eme tsã, gake babaa na ame si dzi woato ava! 8 Nenye wò asi alo afɔe nana be nèwɔa nu vɔ̃ la, lãe ɖa ne nãtsɔe afu gbe. Anyo na wò be nãyi dzifo kple asi alo afɔ lãlɛ wu be asi eve kple afɔ eve nanɔ asiwò eye woatsɔ wò afu gbe ɖe dzo mavɔ me. 9 Nenye be wò ŋkue nana be nèwɔa nu vɔ̃ la, hoe le etome fu gbe. Anyo na wò be nãyi dzifo kple ŋku ɖeka tsɔ wu be ŋku eve nanɔ asiwò, ke nãyi dzo mavɔ me. 10 ” Mikpɔ nyuie bena miagado vlo ɖevi sue siawo dometɔ aɖeke o elabena wofe mawudɔlawo le Fofonye ŋkume le dzifo ɣesiaɣi. 11 Amegbetɔ Vi la va be yeaɖe ame siwo bu. 12 ” Nenye be alẽ alafa ɖeka le ame aɖe si eye ɖeka bu la ale ke wòawɔ? Đe magblẽ alẽ blaasieke-vɔ-asieke mamlɛawo ɖi ayi aɖadi ɖeka si bu le togbɛwo dzi oa? 13 Eye nenye be wòkpɔ alẽa ɖe, makpɔ dzidzɔ manyagblɔ aɖe ɖe eŋu tsɔ wu blaasieke-vɔ-asieke siwo le dedie le afe oa? 14 Nenema ke menye Fofonye fe didi be ɖevi sue siawo dometɔ ɖeka pɛ hã nabu o. 15 ” Nenye be nɔviwò aɖe dze agɔ le dziwò la, yi egbɔ dzaa ne nãɖe nu si wòwɔ la fiae. Nenye be ese eɖokui gɔme eye wòɖo to wò la, ekema èɖe nɔviwò sia fe agbe. 16 Ke nenye be wògbe meɖo to wò o la, kplɔ nɔviwò bubu ɖeka alo eve ɖe asi ne miayi egbɔ ake be ame siawo naɖu ɖasefo na wò. 17 Nenye be wògbe esia hã la, tsɔ nya la yi na hamea, eye ne hamea tso afia na wò gake melɔ̃ ɖe edzi o la, ekema woaɖee le hame. 18 Mele egblɔm na mi bena nu sia nu si miabla le anyigba dzi la, anɔ babla le dzifo, eye nu sia nu si miatu le anyigba dzi la anɔ tutu le dzifo. 19 ” Mele egblɔm na mi hã be, ne mi ame eve miewɔ ɖeka le anyigba dzi bia nane Fofonye si le dzifo la awɔe na mi. 20 Elabena afi si ame eve alo etɔ̃ fo fu ɖo le nye ŋkɔ me la, manɔ wo dome. 21 Azɔ Petro te ɖe eŋu eye wòbiae be, “Afetɔ, zi nenie nɔvinye ada vo ɖe ŋutinye eye matsɔe akee? Zi adrea?” 22 Yesu ɖo eŋu nɛ be, “Gbeɖe, menye zi adre o, ke boŋ zi blaadrẽ tefe adre.” 23 Azɔ Yesu do lo sia be, “Dzifofiaɖufe la sɔ kple fia aɖe si di be yeawɔ akɔnta kple efe dɔlawo. 24 Esi wònɔ akɔnta la wɔm la, wokplɔ efe fenyila ɖeka vɛ, ame sia nyi fe sidi akpe akpewo le esi. 25 Fenyila la mate ŋu axe fea o, eya ta fia la ɖe gbe be woadzra ŋutsu sia srɔ̃, viawo kple wofe nu sia nu atsɔ xe fe lae. 26 ” Ke ŋutsua dze klo ɖe fia la kɔme ɖe kuku nɛ be, ‘O, Afetɔ, meɖe kuku, gbɔ dzi ɖi nam vie, ne mava xe fea katã na wò emegbe.’ 27 ” Ŋutsua fe nu wɔ nublanui na fia la ale gbegbe be wòɖe asi le eŋu eye wòtsɔ fe si wònyi la hã kee. 28 Ke esi dɔla sia do go yina la, edo go ehavi dɔla bubu, ame si nyi sidi alafa aɖewo ko fe fe le esi. Eti kpo dze edzi helé awu ɖe vɛ nɛ eye wòbia tso esi be, ‘Xe fe si nènyi le asinye la nam!’ 29 ” Ŋutsu sia hã dze klo ɖe kuku nɛ be, ‘Meɖe kuku, gbɔ dzi ɖi nam vie ekema maxe fe la katã na wò.’ 30 ” Gake ŋutsu vɔ̃ɖi sia gbe asiɖeɖe le fenyila la ŋuti eye wòna wolée de mɔ va se ɖe esime wòaxe fea katã nɛ. 31 ” Ŋutsu nublanuitɔ sia fe xɔlɔ̃ aɖe kpɔ nu si dzɔ eye wòyi ɖaka nya la ta na fia la. 32 Fia la yɔ ŋutsu vɔ̃ɖi si wòtsɔ fe kee la va egbɔ eye wògblɔ nɛ bena, ‘Wò dɔla vɔ̃ɖi tagbɔsesẽtɔ! Nye ya metsɔ fe gbogbo si nènyi le asinye la ke wò esi neɖe kuku nam. 33 Nu ka ta wò hã mãkpɔ nublanui na amewo abe ale si nye hã mekpɔ nublanui na wò ene o?’ 34 ” Fia la do dɔmedzoe ɖe ŋutsu sia ŋu vevie eye wòna wodee gaxɔ me afi si fukpekpe le, be wòanɔ afi ma va se ɖe esime wòxe fe siwo katã wònyi la, pesewa afã hã masusɔ o. 35 Alea tututu Fofonye si le dzifo la hã awɔ na mi nenye be mietsɔ nu vɔ̃wo ke mia nɔewo tso miafe dzime o.”
Mateo 19
1 Esi Yesu wu efe nufo sia nu la, edzo le Galilea eye wòtso Yɔdan tɔsisi la va Yudea. 2 Ameha gã aɖe kplɔe ɖo eye wòda gbe le wofe dɔnɔ geɖewo ŋu. 3 Farisitɔ aɖewo va egbɔ be yewoadoe kpɔ. Wobiae be, “Ele se nu be ŋutsu nagbe srɔ̃a le susu ɖe sia ɖe ta?” 4 Eɖo eŋu na wo be, “Đe miexlẽe kpɔ be le gɔmedzedzea me la, Wɔla la wɔ wo atsu kple asii o mahã? 5 eya ta ŋutsu nagblẽ fofoa kple dadaa ɖi alé ɖe srɔ̃a ŋu ɖikaa, eye wo kple eve la woazu ŋutilã ɖeka. 6 Le esia ta womeganye ame eve o, ke boŋ ame ɖeka. Eya ta nu si ke Mawu bla la amegbetɔ aɖeke nagama eme o.” 7 Tete wobia Yesu be, “Ekema nu ka ŋuti Mose de se be ŋutsu nana srɔ̃gbegbalẽ srɔ̃a eye wòagbee, mahã?” 8 Yesu ɖo eŋu na wo be, “Mose ɖe mɔ na mi be miagbe mia srɔ̃wo elabena miafe dzime sẽ, gake menɔ alea le gɔmedzedzea me o. 9 Eye mele egblɔm na mi kple kakaɖedzi be, ame si gbe srɔ̃a eye menye ɖe ahasiwɔwɔ ta o ke boŋ le susu bubu aɖe ta eye wòyi ɖaɖe nyɔnu bubu la, wɔ ahasi.” 10 Yesu fe nusrɔ̃lawo gblɔ nɛ be, “Nenye be wòle alea la anyo wu be ame ŋutsu maɖe srɔ̃ o.” 11 Yesu gblɔ na wo bena, “Menye ame sia amee ase nya sia gɔme o. Negbe ame siwo ŋu Mawu kpe ɖo la ko. 12 Elabena wodzi ame aɖewo wonye ame tatawo tso dzɔdzɔme, ame bubuwo la ame aɖewoe wɔ wo wozu nenema be womaɖe srɔ̃ o. Ke ame aɖewo gbea srɔ̃ɖeɖe le dzifofiaɖufe la ta. Ame si lɔ̃ la, nexɔ nye nyawo.” 13 Dzila aɖewo kplɔ wo vi suewo va Yesu gbɔe be wòada asi ɖe wo dzi eye wòado gbe ɖa ɖe wo ta. Ke nusrɔ̃lawo blu ɖe dzilawo ta. 14 Gake Yesu gblɔ bena, “Mina ɖevi suewo nava gbɔnye eye migaxe mɔ na wo o, elabena woawo tɔe nye dzifofiaɖufe la.”" 15 Ale wòtsɔ efe asiwo da ɖe wo dzi eye wòyra wo hafi dzo. 16 Ame aɖe hã va Yesu gbɔ kple biabia sia bena," “Afetɔ nyui, nu kae mawɔ bena makpɔ agbe mavɔ?” 17 Yesu gblɔ nɛ be, “Ne èyɔm be Afetɔ nyui la ekema Mawue ma yɔm nèle, elabena ame ɖeka koe li esi woayɔ be ame nyui eye ame siae nye Mawu. Le wò biabia la ŋuti la mele egblɔm na wò be ate ŋu ayi dzifo nenye be èwɔ ɖe Mawu fe seawo dzi.” 18 Ŋutsu la gabiae be, “Se kawoe?” Yesu ɖo eŋu nɛ be, “Woawoe nye, mègawu ame o, mègawɔ ahasi o, megafi fi o, mègada alakpa o, 19 bu fofowò kple dawò, lɔ̃ hawòvi abe wò ŋutɔ ɖokuiwò ene!” 20 Đekakpui la gblɔ nɛ bena, “Mewɔa se siawo dzi tso nye ɖevime ke, ke nu kae gasusɔ mawɔ?” 21 Yesu gblɔ nɛ bena, “Ne èdi be yeazu ame dzɔdzɔe blibo la, yi nãdzra nu sia nu si le asiwò la, eye nãtsɔ ga la na ame dahewo, ekema kesinɔnuwo anɔ dzifo na wò. Ne èwɔ esia vɔ la, va nãdze yonyeme.” 22 Ke esi ɖekakpui la se nya sia la, edzo kple nuxaxa, elabena kesinɔnu geɖe nɔ esi. 23 Yesu trɔ ɖe efe nusrɔ̃lawo ŋu gblɔ na wo be, “Nyatefe, asesẽ na kesinɔtɔwo ŋutɔ, bena woage ɖe dzifofiaɖufe la me. 24 Megale egblɔm na mi be, anɔ bɔbɔe na kposɔ bena wòato abui fe vo me tsɔ wu be kesinɔtɔ nage ɖe mawufiaɖufe la me.” 25 Ke esi nusrɔ̃lawo se nya sia la, wofe nu ku eye wobia be, “Ke ame ka gɔ̃ ate ŋu akpɔ ɖeɖe le xexe sia me?” 26 Yesu kpɔ wo dũ eye wògblɔ bena, “Esia mele bɔbɔe le amegbetɔwo gome o, ke naneke mesesẽna na Mawu ya o.” 27 Petro gblɔ nɛ bena, “Míawo la míegblẽ nu sia nu ɖi hedze yowòme. Fetu kae miakpɔ?” 28 Yesu ɖo eŋu nɛ be, “Nenye be Nye, Amegbetɔ Vi la, menɔ anyi ɖe nye fiazikpui dzi le nye fiaɖufe me le ŋutikɔkɔe gã me la, ekema miawo hã mianɔ fiazikpui wuieve dzi adrɔ̃ ʋɔnu Israel fe to wuieveawo. 29 Eye ame sia ame si gblẽ efe afe, nɔvia ŋutsuwo, nɔvia nyɔnuwo, fofoa, dadaa, srɔ̃a, viawo alo efe nunɔamesiwo ɖi hedze yonyeme la, akpɔ wo ɖe edzi tefe alafa ɖeka eye wòanyi agbe mavɔ fe dome. 30 Ke ame geɖe siwo nye gbãtɔwo fifia la azu mlɔeawo eye amesiwo nye mlɔeawo la azu gbãtɔwo.”
Mateo 20
1 Lo bubu aɖe si Yesu do le dzifofiaɖufe ŋu lae nye esi. “Agbletɔ aɖe do go gbe ɖeka ŋdi aɖe be yeadi apaɖilawo woawɔ dɔ le yefe waingble me. 2 Efo asi kple apaɖilaawo eye wolɔ̃ bena wòaxe sidi wuieve na ame sia ame ŋkeke ɖeka. Ale dɔwɔlawo yi ɖadze dɔa gɔme. 3 ” Le gafofo ʋee aɖewo megbe la, ekpɔ ame aɖewo le dɔdife aɖe wonɔ dɔ dim. 4 Ekplɔ woawo hã yi efe agblea me, eye wòdo ŋugbe na wo bena yeaxe ga home si dze la na wo ne ŋkekea wu nu. 5 Le ŋdɔ ga wuieve me la egaɖo ame bubuwo hã ɖe agblea me eye anɔ abe ga etɔ̃ me ene la egaɖo ame bubuwo hã ɖa nenema ke. 6 ” Ke esi fiẽ ga atɔ̃ fo la, egayi dua me eye wògakpɔ ame aɖewo woli dɔ aɖeke mawɔe. Ebia wo bena, ‘Nu ka tae mieli alea ko dɔ aɖeke mawɔe ŋkeke bliboa?’ 7 ” Woɖo eŋu nɛ be, ‘Ame aɖeke meva tsɔ mí be míawɔ dɔ na ye o.’ “Agbletɔa gblɔ na wo be, ‘Ekema miyi nye agble me eye miakpe ɖe ame siwo le dɔ wɔm le afi ma la ŋu.’ ” 8 Azɔ esi dɔwɔlawo ɖi bo la, agbletɔa yɔ efe gadzikpɔla be neva xe fe na dɔwɔlawo eye wòadze egɔme tso ame siwo wòɖo ɖe agblea me mamlɛa la dzi. 9 Gadzikpɔla la yɔ ame siwo yi agblea me le ga atɔ̃ me la vɛ eye wòxe ŋkeke ɖeka blibo fe fetu na wo dometɔ ɖe sia ɖe. 10 Le esia ta esi wòyɔ ame siwo va gbã la vɛ la, woawo nɔ bubum be yewofe fetu akɔ wu ame siwo va le ga atɔ̃ me la tɔ. Gake kpao, ga home ma sinu ke ko wòxe na woawo hã.” 11 Ame gbãtɔwo he nya ɖe agbletɔa ŋu vevie gblɔ bena, 12 ‘Ame siawo la gafofo ɖeka pɛ koe wowɔ dɔ, ke nu ka ta woxɔ fetu wòsɔ kple mí ame siwo wɔ dɔ ŋkeke blibo la katã le ŋdɔ sesẽ nu la tɔ?’ ” 13 Agbletɔa gblɔ na wo be, ‘Nɔviwo, nyemedze agɔ le mia dzi o ɖe menye miawo ŋutɔe lɔ̃ bena ame sia ame axɔ sidi wuieve si nye ŋkeke ɖeka fe fetu oa? 14 Mexee na mi, eya ta mitsɔe miadzo. Nye ŋutɔe lɔ̃ xe ga home ma ke na ame sia ame 15 Đe wòtsi tre ɖe se ŋu be ame naxe ga home si dze eŋu la na nɔvia? Đe wòle be miado dziku elabena mewɔ dɔmenyoa?’ 16 Esia tae gbãtɔ azu mlɔetɔ eye mlɔetɔ azu gbãtɔ.” 17 Yesu kple efe nusrɔ̃lawo dze mɔ ɖo ta Yerusalem eye esi wole mɔa dzi la eɖe kpɔ nusrɔ̃la wuieveawo, 18 hegblɔ nu siwo ava dzɔ ɖe edzi nenye be woɖo Yerusalem la na wo. Egblɔ na wo be, “Woadem asi na Yudatɔwo fe Osɔfogãwo kple sefialawo eye woatso kufia nam. 19 Woatsɔm ade asi na Roma dziɖuɖua eye amewo aɖu fewu le ŋunye. Woaklãm ɖe atitsoga ŋu maku, gake le ŋkeke etɔ̃a gbe la mafɔ.” 20 Eva eme be Zebedeo vi eveawo dadaa va Yesu gbɔ, dze klo ɖe ekɔme eye wòbiae be wòawɔ dɔmenyo tɔxɛ aɖe na ye. 21 Yesu biae bena, “Nu ka dim nèle be mawɔ na wò?” Nyɔnua ɖo eŋu be, “Medi be nãna be vinye ŋutsuvi eve siawo nanɔ fiazikpui eve dzi le wò ɖusi kple mia me le wò fiaɖufe la me.” 22 Yesu gblɔ nɛ bena, “Mènya nu si biam nèle o!” Azɔ etrɔ ɖe Yakobo kple Yohanes ŋu eye wòbia wo be, “Miawo hã miate ŋu anɔ te ɖe fu dziŋɔ si kpe ge mala kpuie la nua?” Woɖo eŋu be, “Ẽ, míate ŋui.” 23 Yesu gblɔ na wo be, “Anɔ eme be miate ŋu akpe fu dziŋɔ si kpe ge mala gake le anyinɔnɔ ɖe nye ɖusi kple mia me gome me ya la, ŋusẽ mele asinye be matɔ asi ame siwo anɔ afi ma la dzi o. Fofonye ŋutɔ tia ame siwo anɔ tefe siawo la da ɖi xoxo.” 24 Dɔme ve nusrɔ̃la ewo mamlɛawo ŋutɔ esi wose nu si Yakobo kple Yohanes yi ɖabia Yesu. 25 Ke Yesu yɔ wo katã fo fui ɖe eɖokui gbɔ, hegblɔ na wo be, “Le dzimaxɔsetɔwo dome la, fiawo ɖua wo teviwo dzi kple asi sesẽ, eye nenema ke dɔnunɔlawo hã ɖua fia ɖe wo teviwo dzii. 26 Nyemedi be nenem nu sia nanɔ miawo hã dome o. Ame si le mia dome si di be yeanye mia nunɔla la, eyae wòle be wòanye miafe subɔvi. 27 Eye ame si di be yeanye gbãtɔ le mi katã dome la eyae wòle be wòanye miafe subɔla anɔ dɔ tsɔm na mi. 28 Ele be miafe nuwɔna nanɔ abe tɔnye ene, elabena Nye Amegbetɔ Vi la nyemeva be woasubɔm o, ke boŋ ɖe meva be masubɔ amewo, eye matsɔ nye agbe ana ɖe ame geɖewo fe ɖeɖekpɔkpɔ ta.” 29 Esi Yesu kple efe nusrɔ̃lawo do go le Yeriko dua me dzo yina la, ameha gã aɖe kplɔ wo ɖo. 30 Ŋkuagbãtɔ eve nɔ anyi ɖe mɔ si dzi wòto va yina la to. Esi wose bena Yesu gbɔna mɔ ma dzi to ge ava yi la wode asi ɣlidodo me bobobo nɔ gbɔgblɔm be, “Afetɔ, Fia David Vi, kpɔ nublanui na mí!” 31 Amewo blu ɖe wo ta be woazi ɖoɖoe, gake kpao, fifi kura gɔ̃ wofe gbe ganɔ dzi dem ɖe edzi wu. 32 Yesu tɔ eye wòyɔ wo vɛ hebia wo be, “Nu kae miedi be mawɔ na mi?” 33 Woɖo eŋu nɛ be, “Afetɔ, míedi be míafe ŋkuwo naʋu míakpɔ nu.” 34 Wofe nu wɔ nublanui na Yesu ŋutɔ, eya ta etɔ asi wofe ŋkuwo. Ŋkuawo ʋu enumake eye ameawo de asi nukpɔkpɔ me. Ale woawo hã kplɔ Yesu ɖo kple dzidzɔ gã aɖe.
Mateo 21
1 Esi wòsusɔ vie Yesu kple efe nusrɔ̃lawo naɖo Yerusalem la, wova ɖo du aɖe si woyɔna be Betfage si le Amitoa ŋu la me. Le afi sia la, Yesu dɔ efe nusrɔ̃la eve ɖo ɖe kɔfe aɖe si le wo ŋgɔ la me. 2 Egblɔ na wo bena, “Ne miege ɖe kɔfea me ko la, miakpɔ tedzinɔ aɖe kple via le ka me. Mitu ka wo eye miakplɔ wo vɛ. 3 Ne ame aɖe bia gbe mi la, migblɔ nɛ ko be, ‘Afetɔ lae le wo hiãm, eye ne miegblɔ esia la womagabia nya aɖeke mi o.” 4 Wowɔ esia be woatsɔ wu nyagblɔɖi si wogblɔ da ɖi le blema ke nu bena, 5 “ Migblɔ na Zion vinyɔnuvi la bena, Wò Fia gbɔna gbɔwò, edo tedzi kple tedzivi, si nye dɔwɔlã!” 6 Nusrɔ̃la eveawo wɔ ɖe Yesu fe gbe dzi, 7 eye woyi ɖakplɔ tedziawo vɛ nɛ. Azɔ wotsɔ wofe awuwo ɖo tedziawo dzi eye Yesu bɔbɔnɔ wo dzi. 8 Ame geɖewo ŋutɔ le ameha la dome tsɔ wofe avɔwo kple awuwo ɖo ɖe mɔtata dzi le eŋgɔ, bubuwo hã ŋe deʋayawo kple atilɔwo ɖo ɖe eŋgɔ be wòazɔ wo dzi. 9 Ameha la fe akpa aɖe dze eŋgɔ eye bubu hã kplɔe ɖo kplikplikpli nɔ ɣli dom bena, “Hosana na Fia David Vi la, woayra ame si gbɔna le Afetɔ la fe ŋkɔ me, Hosana le dzifo ʋĩĩ” 10 Esi Yesu ge ɖe Yerusalem dua me la, zi gã aɖe ŋutɔ tɔ, ame sia ame kloe nɔ biabiam be, “Ame kae nye ame sia mahã?” 11 Ame siwo nɔ Yesu ŋu la ɖo eŋu be, “Eyae nye Yesu, nyagblɔɖila si tso Nazaret le Galilea.” 12 Azɔ Yesu yi gbedoxɔ la me, eye wònya nudzralawo do goe, le tefea. Etu afɔ gaɖɔlilawo fe kplɔ̃wo fu anyi, eye wòkaka akpakpadzralawo fe kplɔ̃wo hã. 13 Egblɔ na wo bena, “Mawunya fia mi be nye gbedoxɔ anye gbedoɖafe, gake miawo la mietsɔe wɔ fiafitɔwo fe nɔfee.” 14 Esi wònya ameawo vɔ la, ŋkuagbãtɔwo kple tekunɔwo va egbɔ eye wòda gbe le wo ŋu le gbedoxɔ la me. 15 Gake esi Yudatɔwo fe Osɔfogãwo kple sefialawo kpɔ nukunu dzɔtsu siwo wòwɔ eye wose ɖevi suetɔ kekeake hã wònɔ ɣli dom bena, “Hosana na Fia David Ƒe Vi la” la, dɔme ve wo ŋutɔ. 16 Wobiae bena, “Èse nu si gblɔm ɖevi siawo lea?” Yesu ɖo eŋu na wo be, “Ẽ, gake miexlẽe kpɔ be, ‘Èdzra kafukafu kple dodoɖedzi ɖe ɖeviwo kple vidzĩwo fe nume’ oa?”" 17 Le esia megbe la etrɔ yi Betania eye wòtsi afi ma dɔ. 18 Le ŋufɔke esi Yesu fɔ gayina Yerusalem le ŋdi me la, dɔ wui le mɔa dzi. 19 Ekpɔ gboti alo kutsetseti aɖe le mɔa to ale wòzɔ ɖe edzi be yeakpɔ kutsetse aɖe le edzi agbe aɖu mahã? Ke esi wòva ɖo atia te la, aŋgbawo ko wòkpɔ le edzi. Yesu gblɔ na gboti la bena," “Tso egbe sia yina la, mãgatse ku gbeɖe o!” Enumake gboti la yrɔ ɖe tsitre nu. 20 Nu sia wɔ nuku na nusrɔ̃lawo ŋutɔ, ale wobiae be, “Nu kae na be gboti la yrɔ enumake?” 21 Yesu ɖo eŋu na wo be, “Le nyatefe me la ne xɔse vavã le mia si eye ɖikeke mele mia me o la, miate ŋu awɔ nu siawo, eye nu siwo miawɔ la akɔ wu esiwo mewɔ kura gɔ̃. Miate ŋu agblɔ na to si kpɔm miele le afii kura gɔ̃ be, ho nãyi aɖadze atsiafu me, eye wòava eme enumake. 22 Nu sia nu si miabia to gbedodoɖa kple xɔse me la woana mi.” 23 Yesu yi gbedoxɔ la me eye esi wònɔ nu fiam la, Osɔfogãwo kple Yudatɔwo fe dumegãwo va egbɔ hebiae bena, “Ŋusẽ kae nèkpɔ hafi le nu siawo wɔm eye ame kae na ŋusẽ sia wò?” 24 Yesu ɖo eŋu na wo be, “Nye hã mabia biabia ɖeka mi. Ne mieɖo eŋuti nam la, ekema nye hã magblɔ afi si mekpɔ ŋusẽ tsoe hafi le nu siawo wɔm la na mi. 25 Yohanes fe mawutsidede ta na ame ɖe, afi kae wòtso? Dzifoe wòtso loo alo amewo gbɔe wòtsoa?” Wodzro nya sia me le wo ɖokuiwo dome eye wogblɔ bena, “Ne míegblɔ be, ‘Tso dzifo’ la, abia mí be, ‘Ekema nu ka ŋutie miexɔ edzi se o?’ 26 Ke ne míegblɔ be, ‘Tso amewo gbɔ’ la, míele vɔvɔ̃m na nu si ameawo lawɔ elabena wo katã xɔe se be Yohanes nye nyagblɔɖila.” 27 Ale woɖo nya la ŋu na Yesu be, “Míenya o.” Tete Yesu hã gblɔ na wo be, “Nye hã nyemagblɔ afi si mexɔ mɔɖeɖe tsoe hafi le nu siawo wɔm o.” 28 Azɔ Yesu yi edzi gblɔ bena, “Ale ke miekpɔ tso nya si gbɔna la ŋuti? Ŋutsu aɖe si si viŋutsu eve nɔ la gblɔ na tsitsitɔ be, ‘Vinye yi nãwɔ dɔ le agble me nam egbe.’ 29 Đevia ɖo eŋu be, ‘Nyemayi o.’ Ke emegbe la etrɔ efe susu eye wòyi agblea me ɖawɔ dɔa. 30 Fofoa gblɔ na ɖevitɔ hã be, ‘Yi nãwɔ dɔ nam le agble me.’ Đevi la ɖo eŋu nɛ be, ‘Papa mayi’ Ke egbe meyi o. 31 Le ɖevi eve siawo dome ɖe, ame kae wɔ fofoa fe gbe dzi?” Azɔ Yesu ɖe lododoa gɔme na wo bena, “Le nyatefe me la, ame vɔ̃ɖiwo kple gbolowo kura age ɖe dzifofiaɖufe la me hafi miawo miava yi. 32 Elabena Yohanes Mawutsidetanamela gblɔe na mi be midzudzɔ nu vɔ̃ wɔwɔ eye miaku ɖe Mawu ŋu, gake mieɖo toe o, gake ame vɔ̃ɖiwo kple gbolowo ɖo toe eye wodzudzɔ nu vɔ̃ wɔwɔ. Ke nu si vɔ̃ɖi wu lae nye be esi miekpɔ be ame siawo dzudzɔ nu vɔ̃ wɔwɔ hã la, metso fu le lãme na mi gɔ̃ hã be miawo hã miadzudzɔ o, ke boŋ miesẽ dzime goŋgoŋgoŋ.” 33 Miɖo to miase lododo sia ɖa, Agbledela aɖe de waingble gã aɖe eye wòtɔ kpɔ fo xlãe. Etu nɔfe tɔxɛ na agblea ŋudzɔla eye wòtu wainfiafe hã. Azɔ etsɔ agblea de asi na agbledelawo be woawɔ dɔ le eme ale be yeama viɖe si ado tso eme la kpli wo. Le esia wɔwɔ vɔ megbe la, agbletɔ la ŋutɔ dzo yi du bubu aɖe me.” 34 Esi nuŋeɣi ɖo la, eɖo dɔlawo ɖe agblea dzi kpɔlawo gbɔ be woaxɔ yefe viɖe vɛ na ye. 35 Ke agbledzikpɔlawo dze ame dɔdɔawo dzi wu ɖeka, fo ɖeka vevie eye wofu kpe ètɔ̃lia. 36 ” Agbletɔ la gaɖo ameha gã bubu ɖa gake wowɔ fu woawo hã abe amedɔdɔ gbãtɔwo ene. 37 Mlɔeba la, agbletɔ la dɔ via ŋutsu ɖa kple susu sia be woade bubu eya ŋu elabena enye via. 38 ” Gake kpao, esi agbledzikpɔla siawo kpɔ ŋutsuvia wògbɔna la, wogblɔ na wo nɔewo be,“Ehẽ, ame siae le fofoa fe dome nyi ge ale be tefe sia katã gbɔna etɔ zu ge, mía tɔwo mina míawui bena agble sia nazu mía tɔ!” 39 Ale wohe agbletɔ la fe vi do goe le agblea me eye wowui. 40 Yesu yi edzi bia wo be, “Nenye be agbletɔ la ŋutɔ gbɔ ɖe, nu kae miebu be awɔ agbledzikpɔla vɔ̃ɖi siawo?” 41 Yudatɔwo fe amegãwo ɖo eŋu nɛ be, “Ana woawu ame vɔ̃ɖi siawo eye wòaxɔ agblea atsɔ na ame siwo awɔ efe gbe dzi la.” 42 Yesu gabia wo bena, “Miexlẽ le mawunya me kpɔ be, ‘Kpe si xɔtulawo gbe be yewomazã o lae va zua dzogoedzikpe na xɔ la oa? Esia menye nu wɔnuku aɖe si Afetɔ la wɔ oa?’ 43 ” Nya si gblɔm mele na mi la gɔme kpuie koe nye be woaxɔ mawufiaɖufe la le mia si atsɔ na dukɔ bubu, si atsɔ viɖe si nye Mawu tɔ la vɛ nɛ. 44 Nyatefe, nya sia ɖe wòle abe kpe ene, ame si akli kpe sia la, aŋe kluikluiklui eye ame si dzi kpe sia age adze la, agba gudugudu.” 45 Yudatɔwo fe Osɔfogãwo kple Farisitɔwo kpɔe dze sii be yewoe nye agbledzikpɔla vɔ̃ɖi siwo ŋu Yesu fo nu le, le lododo la me eye yewo ŋutie wòle nya la gblɔm ɖo. 46 Le esia ta, wodi vevie be yewoawui, gake wonɔ vɔvɔ̃m be ne yewolée la, ameha la atɔ zi elabena wonya be ameha la xɔe se be Yesu nye nyagblɔɖila.
Mateo 22
1 Yesu gado lo bubu na ameha la gblɔ be, 2 “ Dzifofiaɖufe la le abe Fia aɖe si ɖo srɔ̃ɖekplɔ̃ gã aɖe na via ene. 3 Wokpe ame geɖewo ɖe kplɔ̃ sia ŋu eye esi nu sia nu sɔ gbe vɔ la, fia la ɖo dɔlawo ɖe ame kpekpeawo be woava elabena ɣeyiɣia ɖo be wɔnawo nadze egɔme, gake ame kpekpewo katã gbe womeva o. 4 Fia la gadɔ dɔla bubuwo ɖo ɖe ame kpekpeawo gbɔ kple gbedeasi sia be, ‘Nu sia nu sɔ gbe vɔ, nuɖuɖua bi eya ta miva. Ame sia ame neɖe abla ne wòava.’ ” 5 Ke esi ame kpekpeawo se nya sia la ɖeko woko nu eye wo dometɔ ɖe sia ɖe dzo yi nu si dze eŋu la wɔ ge, ɖeka yi efe agble me, eye bubu yi asigbe. 6 Ke ɖewo do dɔmedzoe ɖe dɔlawo ŋu fo wo vevie eye woɖi gbɔ̃ ɖewo wu ɖewo gɔ̃ hã.” 7 Fia la do dɔmedzoe ale wòdɔ efe asrafowo woyi ɖawu hlɔ̃dola siawo eye wotɔ dzo wofe du la wòbi keŋ. 8 Le esia megbe la fia la gblɔ na efe dɔlawo bena, ‘Nu sia nu sɔ gbe na ŋkekea ɖuɖu gake ame siwo mekpe la, medze na bubu si mede wo ŋu o. 9 Eya ta miyi mɔtatawo dzi kple ablɔwo fe dzogoewo me, eye ame sia ame si miakpɔ ko la, mikpee va kplɔ̃a ŋuti.’ 10 ” Dɔlawo wɔ ɖe esia dzi, eye etefe medidi o wokplɔ amewo vɛ fũ, ame nyuiwo kple ame baɖawo siaa, eye ale srɔ̃ɖekplɔ̃a ŋu yɔ fũ kple amewo. 11 Esi fia la ŋutɔ va do be yeado gbe na ame kpekpeawo la, ekpɔ ame ɖeka le wo dome si medo srɔ̃ɖewu si wotsɔ nɛ be wòado la o. ” 12 Fia la biae be, ‘Xɔ̃nye, ale ke wɔ medo srɔ̃ɖewu hafi va afi sia o?’ Ke ŋutsua fe nu tsi te elabena menya nya si tututu wòagblɔ o. 13 Fia la ɖe gbe na eŋutimewo bena ‘Mibla efe asiwo kple afɔwo eye miatsɔe afu gbe ɖe blukɔ tsiɖitsiɖi me le xexe afi si avifafa kple aɖukliɖuɖu lanɔ.’ 14 Elabena woyɔ ame geɖewo ke ame ʋee aɖewo koe nye ame siwo wotia.” 15 Le esia megbe la, Farisitɔwo kpe ta eye wode ŋugble le ale si woawɔ atsɔ biabia aɖe atre mɔ na Yesu alée la ŋu. 16 Wodɔ wofe nusrɔ̃la aɖewo kpe ɖe Herodia dunyahelawo ŋu eye wobiae be, “Nufiala, míenyae be ame si de blibo lae nènye, eye nefiaa Mawu fe mɔ le nyatefe la nu. Amewo fe nyagbɔgblɔ meblea nuwò o elabena mètsɔa ɖeke le nu si wonye la me o. 17 Azɔ gblɔe na mí, nu kae nye wò susu? Ele etefe be woadzɔ duga na Kaisaro loo alo mele etefe o?” 18 Ke Yesu nya nu vɔ̃ɖi si woɖo ɖe tame eya ta ebia wo be, “Mi alakpanuwɔlawo! Ame kae miedi bena yewoatre mɔ na kple miafe aye biabia sia? 19 Mitsɔ kɔba aɖe si wotsɔna xea dugae la vɛ nam makpɔ.” Eye wotsɔ Roma ga ɖeka va fiae. 20 Azɔ ebia wo bena, “Ame ka fe nɔnɔmetatae le ga sia dzi eye ame ka fe ŋkɔe le ete?” 21 Woɖo eŋu nɛ be, “Kaisaro tɔe.” Yesu gblɔ na wo be, “Enyo, mitsɔ nu sia nu si nye Kaisaro tɔ la na Kaisaro eye miatsɔ nu sia nu si nye Mawu hã tɔ la na Mawu.”" 22 Esi wose efe ŋuɖoɖoa la, wotsi yaa elabena ewɔ nuku na wo ŋutɔ be wòɖo nya la ŋu nyuie alea eya ta wogblẽe ɖi hedzo. 23 Gake le gbe ma gbe ke la, Zadukitɔ aɖewo ame siwo mexɔ se bena ame kukuwo atsi tre le nuwuwua o la va egbɔ va biae bena, ”" 24 Afetɔ, Mose de se na mí bena ne ŋutsu aɖe ɖe srɔ̃ eye medzi vi hafi ku o la, nɔvia ŋutsu naɖe ahosia eye wòadzi vi kplii, ale be ɖeviawo nanyi ameyinugbea fe dome. 25 Azɔ nɔviŋutsu adre aɖewo nɔ mía dome, wofe tsitsitɔ ɖe srɔ̃ gake medzi vi kple nyɔnua hafi ku o, ale eyometɔ xɔ ahosia ɖe. 26 Gake eya hã medzi vi aɖeke kple nyɔnu sia hafi ku o, eye wo nɔvi etɔ̃lia xɔ ahosia ɖe gake kpao eya hã ku vi madzimadzii. Ale nɔviŋutsu adreawo katã ɖe nyɔnu sia kpɔ gake ɖeke medzi vi kplii o. 27 Mlɔeba la nyɔnua ŋutɔ hã va ku. 28 Biabia lae nye be, ame ka tɔ nyɔnu sia azu le tsitretsitsi ŋkekea dzi? Elabena eɖe nɔvi adreawo katã kpɔ!” 29 Yesu ɖo eŋu na wo be, “Miewɔ vodada gã aɖe ŋutɔ, elabena mienya mawunya kple Mawu fe ŋusẽ o. 30 Elabena le tsitretsitsi ŋkekea dzi srɔ̃ɖeɖe maganɔ anyi o; amewo katã anɔ abe mawudɔla siwo le dzifo ene. 31 ke le ame kukuwo fe tsitretsitsi ŋuti la, mabia mi be, miexlẽ mawunya kpɔ oa? Mienyae bena miawoe Mawu nɔ nu fom na esi wògblɔ be, 32 ‘Nyee nye Abraham, Isak kple Yakɔb fe Mawu’ oa? Eya ta minyae bena Mawu la, menye ame kukuwo fe Mawu wònye o, ke boŋ ame gbagbewo fe Mawu wònye.”" 33 Yesu fe ŋuɖoɖo la wɔ nuku na ameha la ŋutɔ. 34 Ke esi Farisitɔwo se be Yesu de ga nu na Zadukitɔwo la wofo wo ɖokui nu fu. 35 Eye wo dometɔ ɖeka, ame si nye sefiala gã aɖe la tee kpɔ hebia be," “ 36 Nufiala, Se kae nye gãtɔ wu le Mose fe seawo dome?” 37 Yesu ɖo eŋu nɛ be, “Lɔ̃ Afetɔ wò Mawu la kple wò dzi blibo, wò luʋɔ blibo kpakple wò susu katã. 38 Esiae nye se gbãtɔ kple gãtɔ wu. 39 Esi gakplɔe ɖo lae nye be nãlɔ̃ hawòvi abe ale si ko nèlɔ̃ wò ŋutɔ ɖokuiwò ene. 40 Wotu se bubuawo katã kple nyagblɔɖilawo fe nyawo ɖe se eve siawo dzi.” 41 Esia megbe la, Farisitɔwo va fo xlãe ale wòbia wo bena, “ 42 Ale ke miekpɔ tso Mesia la ŋutɔ ŋu? Ame ka vie wònye?” Woɖo eŋu nɛ be, “David vie!” 43 Yesu gabia wo bena, “Ne enye David vi la, nu ka ta esi Gbɔgbɔ Kɔkɔe la va David dzi wònɔ nu fom la, eyɔ Mesia la be ‘Afetɔ’ ɖo? Miakpɔe le mawunya me be, David gblɔ bena 44 ‘Mawu gblɔ na nye Afetɔ bena, nɔ anyi ɖe nye nuɖusime va se ɖe esime matsɔ wò futɔwo awɔ wò afɔtenui.’ 45 Esime David yɔ Mesia la be, ‘Afetɔ’ ɖe, ale ke wɔ wòganye via?” 46 Nyatefe, biabia la lolo wu wo ale be womete ŋu ɖo eŋuti o. Le esia megbe la ame aɖeke medo dzi gabia nya aɖekee o.
Mateo 23
1 Tete Yesu gblɔ na ameha la kple efe nusrɔ̃lawo bena, 2 “Sefialawo kple Farisitɔwo nɔ Mose fe zi dzi. 3 Eya ta miɖo to wo eye miawɔ nu sia nu si wogblɔ na mi gake migawɔ nu si wowɔna la o, elabena woawo ŋutɔ mewɔna ɖe nu siwo fiam wole la dzi o. 4 Woblaa agba kpekpewo hetsɔna ɖoa amewo fe abɔta gake woawo ŋutɔ mele klalo be yewoatsɔ yewofe asibidɛ akpe ɖe ameawo ŋu gɔ̃ hã o. 5 ” Nu sia nu si wowɔna la, ɖe wowɔnɛ ko be yewoadze abe ame nyuiwo ene le gota. Wofe mawunya kpukpui, ŋkuɖodzinu siwo wosana ɖe ŋgonu kple abɔ la kekena wua ame sia ame tɔ eye wodea dzesi tɔxɛ wofe awuʋlayawo to be amewo nakpɔ be yewo nye ame kɔkɔewo. 6 Wolɔ̃a kplɔ̃ta nɔnɔ le nuɖufewo eye wolɔ̃a ŋgɔgbe zikpuiwo dzi nɔnɔ le wofe fufofewo. 7 Ne wole ablɔ dzi yina eye amewo le ŋkɔ dam ɖe wo dzi be, ‘Nufiala’ kple ‘Afetɔ’ la, evivia wo nu ŋutɔ. 8 Migana be ame aɖeke nada ŋkɔ siawo tɔgbi ɖe mia dzi o. Elabena Mawu ɖeka hɔ̃ koe nye miafe Nufiala, eye le mia dome la, mi katã miesɔ abe nɔviwo ene. 9 Migayɔ ame aɖeke le anyigba dzi afi sia be Fofo o, elabena Mawu ɖeka si le dzifo koe wòle be míayɔ nenema. 10 Eye migana hã be woayɔ mi be Nufiala o, elabena Nufiala ɖeka koe li na mi, eyae nye Mesia la. 11 ” Ne miebɔbɔ mia ɖokuiwo eye miesubɔ ame bubuwo la, miafe gãnyenye adze wu le wo gbɔ. Ne ame aɖe di bena yeanye amegã la, netsɔ eɖokui wɔ subɔlae boŋ. 12 Ame siwo doa wo ɖokuiwo ɖe dzi la, woaɖiɖi wo ɖe anyi. Ke ame siwo bɔbɔa wo ɖokuiwo ɖe anyi la woado wo ɖe dzi. 13 ” Babaa na mi, mi Sefialawo kple Farisitɔwo, alakpanuwɔlawo! Mietu dzifofiaɖufe la fe agbo ɖe amewo nu. Miawo ŋutɔ miele eme yi ge o, eya ta mieɖe mɔ be ame siwo le agbagba dzem be woage ɖe eme la hã nayi eme o. 14 Babaa na mi, mi Sefialawo kple Farisitɔwo, alakpanuwɔlawo! Miekpɔ mɔ le ahosiwo ŋu, hexɔa wofe afewo le wo si sesẽtɔe eye emegbe miebua doa gbe didiwo ɖa! Le esia ta la miafe tohehe asesẽ wu bubuawo tɔ! 15 Babaa na mi, mi Sefialawo kple Farisitɔwo, alakpanuwɔlawo! Mietsana le anyigbadzi kple atsiafuwo dzi, Ẽ, afi sia afi ko be miawɔ ame ɖeka wòazu Yudatɔ le xɔse me, eye ne ezui la, miewɔnɛ wòzua dzomavɔʋemevi zigbɔ zi eve wu miawo ŋutɔ. 16 Babaa na mi, mi kplɔla ŋkugbagbãtɔwo.! Miegblɔna be, ‘Ne ame aɖe yɔ gbedoxɔ ta nui la medze vɔ̃ o, gake ne eyɔ sika si le gbedoxɔ me ta nui la, atam la blae’ 17 Mi bometsila ŋkugbagbãtɔwo! Kae lolo wu, sika la alo gbedoxɔ si wɔ sika la gɔ̃ hã be wòle dzadzɛa? 18 Miawo kee gblɔ be ame si ta vɔsamlekpuia la, ate ŋu ada le atam si wòka la dzi faa, gake ne ame aɖe ta nunana si le vɔsamlekpuia dzi la, edze agɔ vevie nenye be wòda le ŋugbe si wòdo la dzi. 19 Mi ŋkuagbãtɔwo! Kae le vevie wu, nunana si le vɔsamlekpuia dzi loo alo vɔsamlekpuia ŋutɔ si nana be nunana ŋuti kɔna? 20 Nenye be mieta vɔsamlekpuia ekema mietae kple nu siwo katã le edzi, 21 eye ne mieta gbedoxɔ la, ekema mietae kple Mawu ame si nɔa eme. 22 Nenye be mieta ‘Dzifo’ la minyae be mieta Mawu fe Fiazikpui kple Mawu ame si nɔa edzi. 23 ” Babaa na mi, mi Sefialawo kple Farisitɔwo alakpanuwɔlawo! Mienaa adrike, sikɔni kple tsyo fe ewoliawo gɔ̃ hã, gake miegblẽ se la fe nu vevietɔ siwo nye afia nyui tsotso, nublanuikpɔkpɔ kple nutefewɔwɔ la ɖi. Ele be miawɔ ɖe esiawo hã dzi eye mele be miagbe ekemɛawo hã o. 24 Mi kplɔla ŋkugbagbãtɔwo! Mieɖea nudzodzoe suetɔ kekeake le miafe nunonowo me fua gbe, gake miehemia kposɔ ya. 25 Babaa na mi, mi Sefialawo kple Farisitɔwo! Mieklɔa kplu kple nuɖugba ŋuti, gake wo me yɔ fũu kple ŋukeklẽ kpakple ɖokuitɔdidi. 26 Farisitɔ ŋkugbagbãtɔwo! Miklɔ kplu la kple nuɖugba la me gbã ekema wo godo hã laɖi nyuie. 27 ” Babaa na mi, mi Sefialawo kple Farisitɔwo, alakpanuwɔlawo! Đeko miele abe yɔdokpe siwo wosi akalo na la ene, esiwo dzena le gota nyuie, ke wo me yɔ fũu kple ame kukuwo fe fuwo kple numakɔmakɔ bubuwo. 28 Miawo hã, nenema kee miedze le gota le amewo gbɔ abe ame dzɔdzɔewo ene, gake miafe ememe yɔ fũu kple alakpanuwɔwɔ kpakple vɔɖivɔ̃ɖi. 29 ” Babaa na mi, mi Sefialawo kple Farisitɔwo, alakpanuwɔlawo! Miewɔ ŋkuɖodzikpe na nyagblɔɖilawo eye mieɖo atsyɔ̃ na ame dzɔdzɔewo fe yɔdowo. 30 Eye miegblɔ bena, ‘Ne ɖe míenɔ agbe le mía fofowo ŋɔli la, míawɔ ɖeka kpli wo le nyagblɔɖilawo fe ʋu kɔkɔɖi me o’ 31 Ale mieɖi ɖase le miawo ŋutɔ ɖokui ŋu be mienye ame siwo wu nyagblɔɖilawo fe dzidzimeviwo. 32 Enyo ŋutɔ, azɔ miwu nu vɔ̃ dɔ si gɔme mia fofowo dze la nu. 33 ” Mi dawo! Dawo fe dzidzimeviwo! Ale ke miawɔ asi le dzomavɔʋe fe fɔbubu nu? 34 ” Eya ta mele nyagblɔɖilawo, nunyalawo kple nufiala siwo me Gbɔgbɔa yɔ fũ la hã ɖom ɖe mi, ke miawo la, miawu wo dometɔ aɖewo alo aklã wo ɖe atitsoga ŋu, miafo ɖewo le miafe fufofewo eye miati geɖewo hã fe agbe yome tso afii yi afi mɛ. 35 Ne miewɔ esiawo la ekema ame kɔkɔe siwo wowu tso keke Abel dzi va se ɖe Zakaria, Barakia vi si miewu le Vɔsamlekpui kple Kɔkɔefea dome le gbedoxɔa me la fe ʋu ava mia dzi. 36 Ẽ, mele egblɔm na mi bena, tohehe siwo katã wodzra ɖo ɖi tso ɣemaɣi ke va se ɖe fifia la ava dzidzime sia dzi. 37 ” O, Yerusalem, Yerusalem, wò du si me tɔwo wu nyagblɔɖilawo eye wofu kpe ame siwo Mawu ɖo ɖe wò! Medi zi geɖe bena mafo viwòwo nu fu abe ale si koklo foa viawo nu fui ɖe efe aʋalãwo te ene, gake wogbe womena mɔm o. 38 Azɔ woagblẽ miafe afe ɖi na mi afedoe. 39 Mele egblɔm na mi kple kakaɖedzi be, miagakpɔm azɔ o, va se ɖe esime miagblɔ be woayra ame si gbɔna le Afetɔa fe ŋkɔ me.”
Mateo 24
1 Yesu do go le gbedoxɔ la me, hezɔ dzo yina, ke efe nusrɔ̃lawo te ɖe eŋu heɖo ŋku nu dzi nɛ tso xɔ bubu siwo le gbedoxɔ me la ŋuti. 2 Yesu ɖo eŋu na wo bena, “Miele nu siawo katã kpɔma? Mele egblɔm na mi, le nyatefe me, be womagble kpe ɖeka pɛ hã ɖe nɔvia dzi o, woagbã nu sia nu afu anyi.” 3 Azɔ edzo yi ɖanɔ Amito la dzi. Nusrɔ̃lawo va egbɔ va biae bena, “Afetɔ, ɣekaɣie nu siawo katã ava eme? Dzesi kawoe afia wò vava zi evelia kple xexeame fe nuwuwu?” 4 Yesu ɖo eŋu na wo bena, “Minɔ ŋudzɔ, be ame aɖeke nagaflu mi o. 5 Elabena ame geɖewo lava le nye ŋkɔme agblɔ be, ‘Nyee nye Kristo la’ eye woaflu ame geɖewo. 6 Ne miese be aʋa dzɔ le afi aɖe eye aʋaɣliwo le ɖiɖim la, migaɖi vo alo avɔ̃ o, elabena esia mefia be nye vava alo nuwuwu la ɖo o, nu siawo adzɔ gake nuwuwua meɖo haɖe o. 7 Le ɣeyiɣi mawo me la dukɔ atsi tre ɖe dukɔ ŋu eye fiaɖufe atsi tre ɖe fiaɖufe ŋu. Dɔ ato le tefe geɖewo fũ, hekpe ɖe esia ŋu la anyigba aʋuʋu le tefe geɖewo. 8 Nu siawo nye kpɔkplɔyiɖeme ko na nu dziŋɔ siwo gbɔna. ” 9 Le ɣeyiɣi mawo me la, amewo ade mi asi na yometitiwo kple wuwu gɔ̃ hã. 10 Le ɣemaɣi me la, ame geɖewo atra ɖa le xɔse la gbɔ, woade wo nɔviwo asi eye woalé fu wo nɔewo vevie, 11 Aʋatsonyagblɔɖilawo abɔ fũ eye woatra ame geɖewo. 12 Nu vɔ̃ wɔwɔ axɔ afe ale gbegbe be, amehavi lɔlɔ̃ nu atsi 13 Ke ame si anɔ te ase ɖe nuwuwu la, woaɖee. 14 Azɔ la, woagblɔ fiaɖufe la fe nyanyui sia le xexeame katã abe ɖaseɖiɖi na dukɔwo katã ene, ekema nuwuwua ava. ” 15 Eya ta, ne miekpɔ ‘ŋunyɔnu si hea gbegblẽ vanae’ le tsitre ɖe Kɔkɔefe la, esi fe nya wogblɔ to nyagblɔɖila Daniel dzi la, nu sia xlẽla nese egɔme, 16 ekema nãna ame siwo le Yudea la nasi ayi towo dzi. 17 Ame si le efe xɔ tame la nagaɖi ayi naneke tsɔ ge le afea me o. 18 Eye ame si le agble me la hã nagayi afe me be yeatsɔ yefe awuʋlaya o. ” 19 Baba na funɔwo kple ame siwo si vidzĩwo le le ŋkeke mawo me. 20 Mido gbe ɖa be, miafe sisigbe nagadze vuvɔŋɔli alo sabat ŋkeke dzi o. 21 Le ɣemaɣi me la, xaxa si fomevi medzɔ kpɔ tso xexeame fe gɔmedzedze va se ɖe fifia o eye magadzɔ kpɔ o la anɔ anyi. ” 22 Le nyatefe me, ne womeɖe le nenem ŋkekeawo dzi o la, amegbetɔ fomea katã atsrɔ̃. Ke meka ɖe edzi na mi be, le Mawu fe ame tiatiawo ta la woato ŋkeke siawo ɖe eme. 23 ” Nenye be ame aɖe agblɔ na mi be, ‘Mesia la va ɖo eye wòle afii alo afi mɛ alo wokpɔe le afi aɖe la, migaxɔe se o. 24 Elabena aʋatso kristotɔwo kple aʋatso nyagblɔɖilawo ava do eye woawɔ nukunu gãwo si dzi Mawu fe ame tiatiawo gɔ̃ hã ate ŋu axɔ ase. 25 Kpɔ ɖa, megblɔe na mi do ŋgɔ lo! 26 ” Eya ta ne ame aɖe gblɔ na mi be ele gbedzi afi aɖe la, mègaɖe fu na ɖokuiwò be yeayi aɖakpɔe ɖa o. Alo ne ame aɖe be ebe ɖe tefe aɖe la, mègaxɔe se o! 27 Abe ale si dzi kea dzo le ɣedzefe wokpɔnɛ le ɣetoɖofe ene la, nenema ke Nye, Mesia la, fe vava anɔ. 28 Minyae bena afi si nukuku le la afi mae akagawo nɔna. ” 29 Le xaxa ŋkeke mawo megbe teti ko la, ‘Zãdokeli ado, ɣleti magaɖi o, ɣletiviwo age tso dzifo eye dzifoŋunuwo aʋuʋu kpekpekpe. 30 ” Le ɣemaɣi me la, Amegbetɔvi la fe dzesi ado ɖe dziŋgɔli me eye anyigba dzi dukɔwo katã afa konyi. Tete woakpɔ Amegbetɔ Vi la wòanɔ alilikpo dzi aɖiɖi gbɔna le ŋusẽ kple ŋutikɔkɔe gã aɖe me. 31 Eye wòadɔ efe dɔlawo kple kpẽ fe ɖiɖi sesĩe eye woayi aɖa fo ametitiawo nu fu tso ya eneawo dzi, tso dzifo fe dzogoe sia dzi, yi ekemɛ dzi. ” 32 Azɔ misrɔ̃ nu tso gboti ŋu. Nenye be tsi ɖo efe alɔwo me eye aŋgbawo de asi dodo me la, ekema minyae be dzomeŋɔli ɖo vɔ. 33 Nenema ke ne miekpɔ be nu siawo katã de asi dzɔdzɔ me la, ekema minyae be nye vava tu afe kpokploe. 34 Mele egblɔm na mi le nyatefe me be, dzidzime sia nu mava yi o, va se ɖe esime nu siawo katã va eme. 35 ” Dzifo kple anyigba nu ava yi gake nye nyawo anɔ anyi ɖaa. 36 Ame aɖeke menya ŋkeke alo gafofo si dzi nuwuwua ava o, mawudɔlawo gɔ̃ hã menyae o, Mawu Vi la ŋutɔ gɔ̃ hã menyae o, negbe Fofonye ɖeka hɔ̃ ko. 37 Abe ale si wòdzɔ le Noa ŋɔli ene la, nenema wòanɔ le Amegbetɔ Vi la fe vava ɣeyiɣi me. 38 Elabena le ŋkeke siwo do ŋgɔ na tsiɖɔɖɔ me la, ameawo nɔ nu ɖum, nɔ nu nom, nɔ srɔ̃ ɖem eye wotsɔa ame nana be wòaɖe, va se ɖe ŋkeke si dzi Noa ge ɖe aɖakaʋu la me, 39 eye womenya nu si gbɔna dzɔdzɔ ge o, va se ɖe esime tsiɖɔɖɔ la va eye wòkplɔ wo katã dzoe. Nenemae wòanɔ le Amegbetɔ Vi la fe vavaɣi. 40 ” Ame eve anɔ agble me anɔ dɔ wɔm, woava kplɔ ɖeka dzoe agblẽ ɖeka ɖi. 41 Nyɔnu eve anɔ bli tum le te dzi, woatsɔ ɖeka agblẽ evelia ɖi.” 42 Eya ta minɔ ŋudzɔ elabena mienya gbe si gbe miafe Afetɔ la ava o. 43 ”Ne ame aɖe medi be fiafitɔ neva fi yefe nuwo le zã me o la, enɔa ŋudzɔ na fiafitɔ la fe vava, 44 eya ta miawo hã minɔ ŋudzɔ be nyemava lili mi o. ” 45 Minye dɔla nutefewɔlawo kple aɖaŋudzela siwo ate ŋu akpɔ nye afe dzi ana nuɖuɖu vinyewo ɖe ɣeyiɣi dzi pɛpɛpɛ gbe sia gbe. 46 Nenye be metrɔ gbɔ va kpɔ mi miele miafe dɔdeasi siawo wɔm anukwaretɔe la, mayra mi ŋutɔ. 47 Nutefewɔla siawo tɔgbie matsɔ ɖo nu siwo katã le asinye la nu.” 48 Gake ne miewɔ abe ame vɔ̃ɖiwo ene hegblɔ na mia ɖokuiwo be, ‘Nye Afetɔ mava fifia o,’ 49 ale be miede asi dɔla bubuawo fofo me hele nutsuɖuɖu kple ahamumu dzi la, 50 miafe Afetɔ la ava do ɖe mia dzi kpata le ɣeyiɣi si miele mɔ kpɔm nɛ o la me, 51 eye wòafo mi vevie. Emegbe la ana woadrɔ̃ ʋɔnu mi kple alakpanuwɔlawo eye afi ma miafa avi, aɖu aɖukli hã le.”
Mateo 25
1 “Miatsɔ ɖetugbi ewo aɖewo fe ŋutinya atsɔ asɔ kple dzifofiaɖufe lae. Đetugbi ewo siawo tsɔ wofe akaɖiwo ɖe asi be yewoayi aɖakpe ŋugbetɔsrɔ̃ aɖe. 2 Wo dome ame atɔ̃ nye abunetɔwo, eye ame atɔ̃ hã nye nunyalawo. 3 Abunetɔwo tsɔ wofe akaɖiwo ke wometsɔ ami kpe ɖe akaɖiawo ŋu o. 4 Ke nunyalawo ya tsɔ ami kpe ɖe wofe akaɖiawo ŋuti. Eva dzɔ be ŋugbetɔsrɔ̃a tsi megbe ale alɔ̃ de asi ɖetugbiawo tsɔtsɔ me eye womlɔ anyi dɔ alɔ̃. 6 Ke le zã titina la ɣli ɖi be, ‘Ŋugbetɔsrɔ̃ la va ɖo azɔ. Mido go va kpee hee!’ 7 Đetugbiawo katã fɔ eye wodzra wofe akaɖiawo ɖo. 8 Tete abunetɔawo gblɔ na nunyalawo be ‘mina miafe amia fe ɖe mí’ elabena míafe akaɖiwo le tsitsim. 9 ” Gake woɖo eŋu na abunetɔawo be, ‘Mía tɔ hã mesɔ gbɔ ade mia kple míawo nu o eya ta miyi ne miadze ɖe na mia ɖokuiwo.’ 10 ” Kaka woaɖe afɔ la, ŋugbetɔsrɔ̃ la va ɖo xoxo eye ame siwo nɔ klalo la yi srɔ̃ɖefea kplii, eye wotu agbo si le afea nu. ” 11 Emegbe ɖetugbi abunetɔ atɔ̃awo va do ɖe agboa nu nɔ ɣli dom be. ‘Afetɔ, ʋu agbo la na mí!’ 12 ” Afetɔ, la ɖo eŋu na wo bena, ‘Midzo le afi ma miayi, elabena mietsi megbe!’ 13 ” Eya ta minɔ ŋudzɔ eye miadzra ɖo elabena mienya ŋkeke alo gafofo si dzi matrɔ ava o. ” 14 Dzifofiaɖufe la gasɔ kple Afetɔ aɖe si ɖo be yeawɔ mɔzɔzɔ ayi anyigba bubu aɖe dzi. Hafi wòadzo la eyɔ efe dɔlawo hetsɔ ga home vovovo de asi na wo dometɔ ɖe sia ɖe be wòatsɔ nɔ asi tsamii va se ɖe esime yeagbɔ. 15 ” Etsɔ sidi akpe atɔ̃ na ame gbãtɔ, tsɔ sidi akpe eve na ame evelia eye wòtsɔ sidi akpe ɖeka na eme etɔ̃lia. Ema ga la na wo ɖe wofe ŋutete nu, eye le esia megbe la edzo yi mɔa dzi. 16 Ame si xɔ sidi akpe atɔ̃ la de asi asitsatsa me kplii enumake eye etefe medidi hafi wògakpɔ Sidi akpe atɔ̃ ɖe gatia dzi o. 17 Ame si xɔ Sidi akpe eve hã tsa asi kple etɔ eye wògakpɔ Sidi akpe eve bubu ɖe edzi. 18 ” Ke ame si xɔ Sidi akpe ɖeka la ya yi ɖaɖe do eye wòtsɔ ga la ɣla ɖe eme be wòanɔ dedie. 19 ” Afetɔ la trɔ gbɔ le ŋkeke geɖewo megbe, eye wòyɔ dɔlawo be woava na akɔnta tso ga siwo wòtsɔ na wo la ŋuti. 20 Ame si wòtsɔ Sidi akpe atɔ̃ na la tsɔ sidi akpe ewo vɛ nɛ. 21 ” Efe Afetɔ kafui ŋutɔ le efe dɔ nyui si wòwɔ la ta. Egblɔ na dɔla la bena, ‘Wò, dɔla nyui, èwɔ nutefe ŋutɔ eya ta tso azɔ dzi la matsɔ dɔ geɖe ade wò dzikpɔkpɔ te. Va ne nãkpɔ dzidzɔ kplim. ” 22 Ame si xɔ Sidi akpe eve la hã va gblɔ na Afetɔa bena, ‘Afetɔ, ètsɔ sidi akpe eve nam, gake megakpɔ sidi akpe eve bubu ɖe edzi.’ 23 ” Afetɔ la gblɔ nɛ kple dzidzɔ be, ‘Dɔ nyui aɖee ma nèwɔ. Dɔla dzɔdzɔe kple nutefewɔlae nènye. Esi nèɖi anukware le ga home sue sia ŋudɔwɔwɔ me ta la, tso azɔ dzi la, matsɔ ga geɖe ade asi na wò.’ 24 Ame si xɔ sidi akpe ɖeka hã va do eye wòdo dzi gblɔ na Afetɔ la be, ‘Afetɔ, menyae bena wò nya ɖe wòse, eŋea nu le afi si mèfã nu ɖo o eye nèfoa nu fu le afi si mèwu nu ɖo o, 25 ale menɔ vɔvɔ̃m be ne mekpɔ viɖe aɖe ɖe ga la dzi la ãxɔe le asinye bɔbɔe, eya ta metsɔ wò ga la ɣla eye esi nèva la mehee ɖe go. Eyae nye esi.’ ” 26 Afetɔ la ɖo eŋu nɛ kple dɔmedzoe be, ‘Dɔla vɔ̃ɖi kple kuviatɔe nènye; esi nènya be ame sesẽe menye eye meŋea nu le afi si nyemefã nu ɖo o eye mefoa nu fu le afi si nyemewu nu ɖo o eye esi nènyae hã be mele viɖe bia ge ɖe gaa dzi la, 27 ele na wò be nãtsɔ ga la da ɖe gadzraɖofe nam teti be wòahe viɖe vi aɖe vɛ nam. 28 Mixɔ ga la le ame vɔ̃ɖi sia si eye miatsɔe na ame si si sidi akpe ewo le la. 29 Elabena ame si wɔ nu si wotsɔ nɛ ŋudɔ nyuie la, woagatsɔ nu geɖe akpee nɛ, nu nasɔ gbɔ ɖe esi fũ. Ke ame si meɖia anukware o la, woaxɔ nu suetɔ kekeake si le esi la hã le esi. 30 Woatsɔ dɔla ɖigbɔ̃ sia afu gbe ɖe viviti si do tsiɖitsiɖi la me, afi ma avifafa kple aɖukliɖuɖu anɔ. 31 ‘Ne nye Mesia la meva le nye ŋutikɔkɔe me kple mawudɔlawo katã la, ekema manɔ anyi ɖe nye ŋutikɔkɔe fiazikpui la dzi. 32 Ekema dukɔ siwo katã le xexeame alo ame siwo katã le xexeame la afo fu ɖe ŋkunyeme. Eye mama ameawo me ɖe akpa eve, abe ale si alẽkplɔla ma alẽwo ɖa tso gbɔ̃wo gbɔe ene. 33 Mada alẽawo ɖe nye nuɖusime, eye gbɔ̃wo anɔ nye miame.” 34 Ekema Nye, Fia la, magblɔ na ame siwo le nye nuɖusime bena, ‘Fofonye fe ame yayrawo, miyi ɖe Fiaɖufe si wòdzra ɖo ɖi na mi tso xexeame fe gɔmedzedzea me ke la me. 35 Elabena esi dɔ wum la, miena nuɖuɖum, tsikɔ wum eye miena tsim, medze mi abe amedzro ene eye miexɔm atuu ɖe miafe afewo me. 36 Awu menɔ ŋunye o gake mietsɔ awu nam medo. Medze dɔ mieva kpɔm ɖa. Menɔ gaxɔ me eye mieɖi tsa va gbɔnye.” 37 Ame dzɔdzɔewo abia be, ‘Afetɔ, ɣekaɣie miekpɔ wò dɔ nɔ wuwòm eye míena nuɖuɖu wò? Alo tsi kɔ nɔ wuwòm míena tsi wò nèno kpɔ? 38 Ɣekaɣie nèva dze mí abe amedzro ene? 39 Eye gbe ka gbee míetsɔ awu na wò nèdo kpɔ? Ɣekaɣie wode wò mɔ alo nèdze dɔ eye mieva kpɔ wò ɖa?’ 40 ” Eye nye Fia la maɖo eŋu na wo bena, ‘ Esi miewɔ nu siawo katã na nɔvinye sue siawo dometɔ aɖe ta la, nyee miewɔ wo na!’” 41 Azɔ matrɔ ɖe ame siwo le nye miame la ŋu agblɔ na wo be, ‘Mite ɖa le gbɔnye, mi ame siwo wofo fi de. Miyi dzomavɔ si wodzra ɖo ɖi na Abosam kple efe dɔlawo la me. 42 Elabena esi dɔ wum la, miena nuɖuɖum o, tsikɔ wum miena tsim be mano o. 43 Meva dze mi abe amedzro ene gake miexɔm o, menɔ amama gake mietsɔ awu nam be mado o, medze dɔ gake mieva kpɔm ɖa o, wodem mɔ gake medzro mi be miava do gbe teti nam o.’ ” 44 Woawo hã aɖo eŋu nam be, ‘Afetɔ, gbe ka gbe míekpɔ wò bena, dɔ le wuwom, alo tsikɔ le wuwòm eye míekpɔ gbɔwò o? Ɣekaɣie nèdze mía gbɔ, nèle amama, nèdze dɔ alo nèle gaxɔ me eye míeva kpɔ wò ɖa alo kpe ɖe ŋuwò o? 45 ” Ale maɖo eŋu na wo bena, ‘Esime miegbe be yewomawɔ nu siawo na nɔvinye sue siawo dometɔ ɖeka teti o la nyee nye ema miewɔ wo na o.’ 46 ” Ale ame siawo ayi ɖe fukpekpe mavɔ me. Ke ame dzɔdzɔewo ayi agbe mavɔ la me.”
Mateo 26
1 Esi Yesu fo nu na efe nusrɔ̃lawo le nya siawo ŋu vɔ la, egblɔ na wo hã be, 2 “Abe ale si ke mienya ene la, Ŋutitotoŋkeke la adze gɔme le ŋkeke eve megbe, eye woadem asi aklãm ɖe ati ŋuti.” 3 Le ɣeyiɣi ma tututu me la, Yudatɔwo fe Osɔfogãwo kple Yudea dumegã bubuwo kpe ta ɖe Osɔfogãtɔ, Kayafa feme, 4 be yewoade ŋugble tso ale si woawɔ alé Yesu le bebe me awui la ŋuti. 5 Ke wo katã wolɔ̃ ɖe edzi bena, “Míawɔ nu sia gake menye le Ŋutitotoŋkekea dzi o, ne menye nenema o la zi atɔ le dukɔa me.” 6 Azɔ Yesu yi Betania eye wòdze Simɔn anyidɔléla la feme. 7 Esi wonɔ nu ɖum la, nyɔnu aɖe va afea me kple amiʋeʋĩ xɔasi aɖe eye wòʋui tsɔ kɔ ɖe tame na Yesu. 8 Esia ve dɔme na nusrɔ̃lawo ŋutɔ eye wogblɔ bena, “Nu ka ta wòle be ame natsɔ ga afu gbe ɖe yame alea? Enyo be wòawɔ esia? 9 Ate ŋu adzra ami sia, akpɔ ga home gã aɖe atsɔ na ame dahewo ɖe.” 10 Yesu nya nu si bum nusrɔ̃lawo le ale wògblɔ na wo be, “Migaɖe ɖeklemi kple nyɔnua o, elabena nu nyui wònye wòwɔ nam. 11 Ame dahewo li kpli mi gbe sia gbe, ke nye la nyemanɔ mia gbɔ tegbee o. 12 Esi wònye be nye ku gbɔna kpuie ta la, ekɔ amiʋeʋĩ la ɖe dzinye bena wòadzra nye ŋutilã ɖo hena ɖiɖi. 13 Nyɔnu sia fe ŋkɔ mele bubu ge akpɔ o elabena woagblɔ nu si wòwɔ la afia le xexeame godoo afi sia afi si woagblɔ nyanyui la le ko.” 14 Le nyadzɔdzɔ sia megbe la, Yuda Iskariɔt, nusrɔ̃la wuieveawo dometɔ ɖeka, yi ɖe Osɔfogãwo gbɔ 15 eye wòbia bena, “Ho nenie miaxe nam nenye be mede Yesu asi na mi?”" Enumake woxlẽ klosaloga blaetɔ̃ tsɔ de asi nɛ. 16 Tso gbe ma gbe dzi ko Yuda de asi mɔ si dzi wòato ade Yesu asi na Osɔfogãwo la didi me. 17 Le ŋkeke gbãtɔ si do ŋgɔ na abolo maʋãmaʋã ɖuɖu fe ŋkekea dzi la, nusrɔ̃lawo te ɖe Yesu ŋu eye wobiae be," “Afi kae míele ŋutitotoŋkekenyui la ɖu ge le?” 18 Yesu ɖo eŋu na wo be, “Ne miege ɖe dua me teti ko la, miado go ŋutsu aɖe, mi gblɔ nɛ bena, ‘Míafe Nufiala ɖo mí ɖe gbɔwò be míagblɔ na wò be, yefe ɣeyiɣi la ɖo azɔ eya ta ye kple yefe nusrɔ̃lawo yewoava dze gbɔwò aɖu ŋutitotoŋkekenyui la.’” 19 Nusrɔ̃lawo wɔ ɖe Yesu fe gbe dzi pɛpɛpɛ eye wodzra ɖo na ŋkekea ɖuɖu le afi ma. 20 Le fiẽ me la, Yesu kple efe nusrɔ̃lawo nɔ kplɔ̃ ŋu eye woɖu nu. 21 Ke esi wonɔ nua ɖum la, Yesu gblɔ na wo be, “Mia dometɔ ɖeka adem asi be woawu.” 22 Nya sia ɖi ɖe nusrɔ̃lawo ŋutɔ ale wolé blanui. Wo dometɔ ɖe sia ɖe tsi dzodzodzoe eye wobiae be, “Afetɔ nyea? Afetɔ nyea?” 23 Yesu ɖo eŋu na wo be, “Ame si de asi nuɖugba me kplim lae le dɔ sia wɔ ge. 24 Ele nam be maku abe ale si nyagblɔɖilawo gblɔe da ɖi xoxo ene. Gake baba na ame si adem asi. Le nyatefe me la, nenye be womegaxa dzii o la anyo nɛ wu sã.” 25 Ke azɔ la, Yuda hã bia Yesu be, “Nufiala, nyee le nu sia wɔ gea?” Ke Yesu ɖo eŋu nɛ be, “Nɔvi, wò tututue le dɔ sia wɔ ge.” 26 Esi wonɔ nua ɖum la, Yesu tsɔ abolo ɖe asi. Edo gbe ɖa ɖe aboloa ta eye wòmae na wo be woaɖu. Esi wòtsɔ aboloa na wo be woaɖu la, egblɔ be, “Mixɔe ɖu. Esiae nye nye ŋutilã.” 27 Emegbe la etsɔ wainkplu la hã ɖe asi, do gbe ɖa ɖe eta eye wòtsɔe na wo be woano. Egagblɔ na nusrɔ̃lawo be, “Mi katã mixɔe no, 28 esia nye nye ʋu si wotsɔ tre nubabla yeyea nui. Wokɔe ɖi be ame geɖe nakpɔ nu vɔ̃ tsɔtsɔke to eme.” 29 Yesu yi edzi gblɔ na efe nusrɔ̃lawo bena, “Medi be mianya nyuie bena, nyemegale wain sia no ge akpɔ o, va se ɖe esi me nye kple miawo miaganoe yeyee le fofonye fe Fiaɖufe la me.” 30 Esi Yesu fo nu vɔ la, wo katã wodzi ha ɖeka eye wodo go heɖo ta amiti to la dzi. 31 Azɔ Yesu gblɔ na wo be, “Le egbe fe zã sia me la, mi katã miakaka le ŋunye. Elabena woŋlɔe ɖe mawunya me bena, ‘Mele alẽkplɔla la wu ge eye alẽawo katã akaka gbẽe.’ 32 Gake ne megagbɔ agbe la, mayi ɖe Galilea eye mado go mi le afi ma.” 33 Petro tɔ asi akɔ gblɔ nɛ be, “Ne ame sia ame ka hlẽ le ŋuwò hã la, nye ya nyemadzo le gbɔwò gbeɖegbeɖe o.” 34 Ke Yesu gblɔ nɛ be, “Nɔvi, le nyatefe me la, kasia ne koklo naku atɔ le fɔŋli me la, ãgbe nu le gbɔnye zi etɔ̃.” 35 Petro gaɖo eŋu kple kakaɖedzi be, “Ke ɖeko maku hafi agbe nu le gbɔwò” Azɔ nusrɔ̃la bubuawo katã hã gblɔ nenema. 36 Ke Yesu kplɔ wo yi ɖe abɔ aɖe si woyɔna be Getsemane la me eye wògblɔ na wo be woabɔbɔ nɔ anyi alala ye vie. Esi wonɔ elalam la, ezɔ yi ŋgɔ vie be yeado gbe ɖa. 37 Ekplɔ Petro kple Zebedeo vi eveawo siwo nye Yohanes kple Yakobo la ɖe asi. Esi wova ɖo tefea la efe lãme gbɔdzɔ eye wòlé blanui. 38 Ale wògblɔ na wo bena, “Nye lãme gbɔdzɔ ŋutɔ eye nye dzi le nu xam heyi ku me ke, eya ta minɔ afi sia eye mianɔ ŋudzɔ kplim.” 39 Yesu zɔ yi ŋgɔ vie, edze klo eye wòtsyɔ mo anyi. Azɔ edo gbe ɖa be, “Fofonye, ne anɔ bɔbɔe la, ekema ɖe kplu sia ɖa le dzinye. Ke na be nu si ke nye wò lɔlɔ̃ nu la nava eme ke menye nu si medi la o.” 40 Yesu trɔ va nusrɔ̃la etɔ̃awo gbɔ kasia, ekpɔ be wonɔ alɔ̃ dɔm bɔkɔɔ. Eyɔ Petro eye wòbiae se bena, “Ke miate ŋu anɔ ŋu kplim gafofo ɖeka pɛ oa? 41 Minɔ ŋudzɔ eye mido gbe ɖa, ne menye nenema o la, tetekpɔ aɖu mia dzi. Elabena gbɔgbɔ la le lɔlɔ̃m gake ŋutilã ya gbɔdzɔ.” 42 Yesu gagblẽ nusrɔ̃la etɔ̃awo ɖi heyi ɖado gbe ɖa ake be, “Fofo, nenye be ele be mano kplu sia kokoko la, ekema mawɔ wò lɔlɔ̃ nu.” 43 Esi wògatrɔ va la ekpɔ nusrɔ̃lawo woganɔ alɔ̃ dɔm ko elabena alɔ̃ bla wofe ŋkuwo. 44 Etrɔ le wo gbɔ gayi ɖado gbe ɖa zi etɔ̃lia. 45 Azɔ etrɔ va nusrɔ̃lawo gbɔ eye wògblɔ na wo be, “Miate ŋu adɔ alɔ̃ azɔ faa eye miadzudzɔ mia ɖokuiwo. Gake nɔviwo, ɣeyiɣi la de be woadem asi na nu vɔ̃ wɔlawo. 46 Mitso míadze mɔ. Mikpɔ ɖa, ame si le denye ge asi la enye ma gbɔna.” 47 Esi wònɔ nua fom la Yuda ame si nye nusrɔ̃la wuieveawo dometɔ ɖeka lae nye ekem le ŋgɔ na ameha gã aɖe eye wozɔ gbɔna. Ameha siawo nye amedɔdɔwo tso Yudatɔwo fe Osɔfowo kple dumegãwo gbɔ, eye wolé yiwo kple kpowo ɖe asi gbɔna. 48 Yuda gblɔ na wo do ŋgɔ be ame si dim wole lae nye ame si yeado gbe na eye yeagbugbɔ nu na la. 49 Yuda zɔ tẽe yi ɖe Yesu gbɔ gblɔ nɛ be, “Medo gbe na wò, Nufiala,” eye wògbugbɔ nu nɛ. 50 Ke Yesu gblɔ nɛ be, “Nɔvi, yi wò dɔ si ta nèva ɖo la dzi.” Kasia, amewo lũ ɖe Yesu dzi eye wolée. 51 Enumake Yesu fe nusrɔ̃lawo dometɔ ɖeka ɖe efe yi le aku me eye wòkpa to na Yudatɔwo fe osɔfogã fe subɔvi ɖeka. 52 Ke Yesu gblɔ nɛ be, “Mègawɔ wò yi ŋudɔ o, tsɔe de aku me, elabena ame siwo wɔa yi ŋudɔ la, hã kpɔa ku le yi nu. 53 Alo mènya be mate ŋu abia Fofonye eye wòana mawudɔla akpeakpewo mí be woadzɔ mía ŋu oa? 54 Ke ne mewɔ nenema ɖe ale ke nya siwo woŋlɔ da ɖi le mawunya me siwo le dzɔdzɔm fifia hã la awɔ hafi ava eme?” 55 Azɔ Yesu trɔ ɖe amehawo gbɔ fo nu na wo be, “Nu vɔ̃ wɔla kple hlɔ̃dola menye hafi mietsɔ yiwo kple kpowo ɖe asi va be yewoalém hã? Menɔ mia dome, gblɔ nya le miafe gbedoxɔ me gbe sia gbe, ke miete ŋu wɔ naneke o. 56 Nyatefe nu siawo katã le dzɔdzɔm tututu abe ale si nyagblɔɖilawo ŋlɔe da ɖi le mawunya la me ene.”"Ale efe nusrɔ̃lawo kata gblée ɖi, hesi dzo. 57 Ameha la kplɔ Yesu yi ɖe Osɔfogã Kayafa fe afeme, afi si Yudatɔwo fe osɔfowo katã va fo fu ɖo la. 58 Petro hã dze ameawo yome ɖɔɖɔɖɔ va Osɔfogãwo fe afea me eye wòyi ɖanɔ asrafoawo dome be yeakpɔ nu si adzɔ ɖe Yesu dzi ɖa." 59 Yudatɔwo fe Osɔfogãwo kple dumegãwo kpe ta ɖe ʋɔnudrɔ̃fegã la henɔ vodada si dzi woatsi tre ɖo atso kufia nɛ la dim. 60 Gake womekpɔ ɖeke o, togbɔ be ame geɖewo lɔ̃ ɖi aʋatsoɖase le eŋu hã. 61 Le nuwuwu la ame eve va gblɔ be, “Ame sia gblɔ be, ‘mate ŋu agba Mawu fe gbedoxɔ sia agatui le ŋkeke etɔ̃ megbe.’” 62 Enumake Yudatɔwo fe Osɔfogã la tsi tre hebia Yesu be, “Ale kee, nuɖeɖe aɖe le asiwo le nya sia ŋua?” 63 Ke Yesu meke nu o. Osɔfogã la yi edzi gblɔ nɛ be, “Meta Mawu gbagbe la, nenye wòe nye Mesia, Mawu Vi la la, ekema gblɔe míse fifia.” 64 Azɔ Yesu ɖo eŋu gblɔ be, “Ẽ, nye tututue, eye madidi o la, miakpɔ nye Amegbetɔ Vi la mabɔbɔ nɔ Mawu Ŋusẽkatãtɔ la fe nuɖusime, eye matrɔ agbɔ va le dzifo lilikpowo me.” 65 Efe nya sia tɔ dzi na Yudatɔwo fe Osɔfogã la ale wòfu asi akɔta gblɔ bena, “Mise ɖa, ame sia gblɔ busunya, megahiã be ame bubu aɖeke naɖi ɖase o, mí katã míese efe numegbe xoxo. 66 Nu kae nye miafe nyametsotso?” Ameha gã la do ɣli be, “Edze na ku, ele be woawui!” 67 Azɔ amewo fu du ɖe edzi, ɖe ta ɖe eŋu eye ɖewo tu kɔe to megbe hegblɔ nɛ be, 68 “Ne wòe nye Mesia la la, ekema tɔ asi ame si fo wò to megbe la dzi ne míakpɔ.” 69 Le ɣeyiɣi siawo katã me la, Petro ganɔ amehawo dome le xexe. Nyɔnuvi dzaa aɖe te ɖe eŋu gblɔ nɛ bena, “Wò hã ènɔ Yesu Galileatɔ la yome.” 70 Ke Petro sẽ nu le wo katã ŋkume, “Nyemenya naneke le nu si gblɔm nèle la ŋu o.” 71 Emegbe la Petro do ɖe agboa nu eye nyɔnuvi bubu aɖe hã gakpɔ Petro le amehawo dome, eye wògblɔ na ame siwo le afi ma be, “Ame sia hã nɔ Yesu Nazaretitɔ fe nusrɔ̃lawo dome.” 72 Azɔ Petro ka atam be, “Nyemenya ŋutsu la le afi aɖeke kura kpɔ o!” 73 Ke etefe medidi o la, ame siwo tsi tre ɖe afi ma la te ɖe Petro ŋu gblɔ nɛ be, “Nɔvi, míenya be Yesu fe nusrɔ̃lawo dometɔ ɖeka nènye, wò nufo hã sɔ kple Galileatɔwo tɔ pɛpɛpɛ.” 74 Azɔ Petro do ɣli. Eka atam gblɔ be, “Ne menya ame sia tututu la, ekema nane nedzɔ ɖe dzinye.” Kasia Petro naɖe nu le nyaa me la, koklo ku atɔ ‘kɔkɔliakɔe.’ 75 Enumake Petro ɖo ŋku nya si Yesu gblɔ nɛ be, “Hafi koklo naku atɔ la ãgbe nu le gbɔnye zi etɔ̃” la dzi. Ale wòtrɔ dzo eye wòfa avi vevie.
Mateo 27
1 Esi ŋu ke la, Osɔfogãwo kple Yudatɔwo fe dumegã bubuwo kpe ta be woade ŋugblẽ le ale si woawɔ able Romatɔwo fe dziɖuɖua nu ne wòatso kufia na Yesu la ŋuti. 2 Emegbe la, wode gae eye wokplɔe yi na Pilato, Romatɔwo fe gɔvina. 3 Le ɣeyiɣi sia me la, Yuda, ame si de Yesu asi la kpɔ be wotso kufia nɛ. Efe susu trɔ eye wòvee vevie be wòwɔ esia. Eya ta egbugbɔ ga si wòxɔ le Osɔfogãwo kple Yudatɔwo fe dumegãwo si la yii na wo. 4 Egblɔ na wo be, “Mewɔ nu vɔ̃ elabena, mede ame maɖifɔ asi.” Ke woɖo eŋu nɛ be, “Wò nyae nye ema, ɖeke meka mí o.” 5 Ale Yuda tsɔ ga la fu gbe ɖe anyigba le gbedoxɔ la me eye wòyi ɖade ka ve na eɖokui. 6 Osɔfogãwo va fɔ ga la le anyigba eye wogblɔ bena, “Míate ŋu atsɔ ga sia ade nudzɔɖaka la me o, elabena etsi tre ɖe míafe sewo ŋu be, míaxɔ ga si woxe ɖe ame aɖe fe ku ta la.” 7 Mlɔeba la, woɖoe be yewoatsɔ ga la afle abɔ aɖe si le afi si zemelawo kaa anyi lena la eye yewoatrɔe woazu ameɖife na amedzro siwo ku le Yerusalem. 8 Eya tae woyɔa ameɖife sia be, “Ʋubɔ” va se ɖe egbe. 9 Esia wu nya si nyagblɔɖila Yeremia gblɔ da ɖi be, “Wotsɔ klosalo ga blaetɔ̃, si woxɔ le Israelviwo gbɔ la, 10 fle abɔe tso zemelawo si abe ale si Afetɔ la gblɔ nam ene,” la nu. 11 Azɔ la Yesu tsi tre ɖe Pilato, Roma dziɖuɖua fe gɔvina ŋkume. Gɔvina la biae be, “Wòe nye Yudatɔwo fe Fia la?” Yesu ɖo eŋu nɛ be, “Ẽ, abe ale si míegblɔe ene”. 12 Osɔfogãwo kple Yudatɔwo fe dumegãwo tsɔ nya geɖewo wɔ nutsotsoe ɖe Yesu ŋuti, gake eya zi ɖoɖoe kpoo. Meɖo nya ɖeka pɛ hã ŋu o. 13 Pilato gabiae be, “Mèle nya gbogbo siwo gblɔm wole ɖe ŋutiwò la sem oa?” 14 Ke Yesu meɖo nya la ŋu nɛ o eye esia wɔ nuku na Pilato ŋutɔ. 15 Enye gɔvina la fe ɖoɖo be ne Ŋutitotoŋkeke la ɖo edzi fe sia fe la, yeaɖe asi le Yudatɔ gamenɔla si wodi la ŋuti. 16 Le fe sia me la, gamenɔla aɖe li, ame sia nye ame dovo, tagbɔsesẽtɔ aɖe. Efe ŋkɔe nye Baraba. 17 Esi ameha la ɖi anyi ɖe Pilato fe xɔxɔnu le ŋdi ma la, ebia wo be, “Ame ka ŋutie maɖe asi le na mi? Baraba loo alo Yesu, miafe Mesia la?” 18 Elabena Pilato nya nyuie be ale si ame geɖewo dze Yesu yome la koe biã ŋu na Yudatɔwo fe dumegãwo eya tae wolée ɖo. 19 Ke esi wòbɔbɔ nɔ ʋɔnudrɔ̃zikpui la dzi la, srɔ̃a ɖo gbedeasi sia ɖee be, “Mègaka asi ame dzɔdzɔe ma ŋuti o; elabena etsɔ si va yi fe zã la meku drɔ̃e dziŋɔ aɖe tso eŋuti.” 20 Azɔ la Osɔfogãwo kple Yudatɔwo fe dumegãwo ble ameha la nu be woabia be woaɖe asi le Baraba ŋuti na yewo eye woawu Yesu. 21 Eya ta esi gɔvina la gabia be, “Ame eve siawo dometɔ ka ŋutie maɖe asi le na mi?” ameha la do ɣli sesĩe be, “Baraba.” 22 Pilato bia wo be, “Ekema nu kae mawɔ kple Yesu, miafe Mesia la?” Wodo ɣli hoo be, “Klãe ɖe ati ŋuti” 23 Pilato gabia be, “Nu ka tae miedi be mawɔ esia ɖo, eye vo kae wòda?” Ke woawo la ɣlia dodo dzi ko wonɔ be, “Klãe ɖe ati ŋuti! Klãe ɖe ati ŋuti!” 24 Esi Pilato kpɔ be ameawo ɖo kplikpaa eye howɔwɔ gã aɖe le egɔme dzem la, edɔ be woaku tsi ɖe gagbɛ me vɛ na ye, ale wòklɔ asi le ameha la ŋkume gblɔ be, “Ame nyui sia fe ʋu kɔkɔ ɖi la, metso gbɔnye o; ke boŋ etso mia gbɔ!” 25 Ameha la do ɣli sesĩe be, “Efe ʋu kɔkɔ ɖi fe tohehe neva mí kple mía viwo dzi faa!”" 26 Ale Pilato ɖe asi le Baraba ŋuti na wo. Ena wofo Yesu eye esi wofoe vɔ la, eɖe asi le eŋu na Roma srafowo be woakplɔe yi aɖaklã ɖe ati ŋu. 27 Gbã la, asrafoawo kplɔe yi ɖe afi si aʋawɔnuwo nɔna eye asrafoha la katã va fo xlãe. 28 Woɖe efe awu siwo wòdo la le eŋuti eye wotsɔ awu dzĩ do nɛ 29 eye wotsɔ ŋu didi aɖewo wɔ fiakuku heɖɔ nɛ eye wotsɔ fiatikplɔ hã de efe ɖusisi me. Wova dzea klo ɖe eŋkume fewuɖutɔe eye wogblɔna be," “Míedo gbe na wò, Yudatɔwo fe fia.” 30 Azɔ la, wotu ta ɖe eŋuti eye woxɔ atikplɔ la le esi hetsɔ fo dzodome nɛ sesĩe." 31 Esi wowu fewuɖuɖua nu la, woɖe awu dzĩ la le eŋuti eye wotsɔ eya ŋutɔ fe awuwo do nɛ eye wokplɔe dzoe yina kaklã ge ɖe ati ŋuti. 32 Esi woyina eklã ge ɖe atitsoga ŋuti la, wodo go ŋutsu aɖe si tso Kirene, le Afrika, eŋkɔe nye Simɔn, eye wozi edzi be wòatsɔ atitsoga la akpe Yesu. 33 Ale wova ɖo tefe si woyɔna be Golgata, si gɔme nye “Ametakoli Togbɛ.” 34 Asrafoawo tsɔ wain si me wode atikee la nɛ be wòano gake esi wòɖɔe kpɔ la, egbe enono." 35 Esi woklãe ɖe atitsoga ŋuti vɔ la, asrafoawo da akɔ ɖe efe awuwo dzi be woazu ame si ɖu dzi la tɔ. 36 Le esia megbe la, wobɔbɔ nɔ anyi ɖe afi ma henɔ eŋu dzɔm. 37 Woŋlɔ nu klã ɖe efe atitsoga la tame be, “Ame sia nye Yesu, Yudatɔwo fe fia la.” 38 Ŋdi ma ke la, woklã adzodala eve hã ɖe ati ŋu le axawo kple eve dzi. 39 Ame siwo to tefea va yina la dzui hegblɔ nya vlo geɖewo ɖe eŋuti. Woʋuʋua ta fewuɖutɔe be, 40 “ Ke alee wòle! Àte ŋu agbã gbedoxɔ la, agbugbɔ atui le ŋkeke atɔ̃ megbe. Mãte ŋui oa? Ne ãte ŋui eye nènye Mawu Vi tututu la, ɖe ɖokuiwò le atia ŋuti!” 41 Osɔfogãwo kple Yudatɔwo fe dumegã bubu siwo le afi ma la ɖu fewu le eŋu be, 42 “ Eɖe ame bubuwo gake mate ŋu aɖe eɖokui o! Ke wò boŋue nye Yudatɔwo fe fia laa? Nenye wòe la, ɖi le atitsoga la ŋuti, ekema míaxɔ dziwò ase. 43 Ebe yexɔ Mawu dzi se; Mawu neɖo kpe efe xɔse la dzi ne wòaɖee le atia ŋuti. Alo menye eyae gblɔ be, ‘Mawu vi menye,’ oa?”" 44 Nenema ke adzodala siwo woklã ɖe ati ŋuti kpe ɖe eŋuti la hã dzui heɖe alɔme le eŋuti. 45 Le ŋdɔ ma la, zãdokeli do ɖe anyigba la katã dzi gafofo etɔ̃ sɔŋ, tso ŋdɔ ga wuieve va se ɖe ɣetrɔ ga etɔ̃ me. 46 Le ɣetrɔ ga etɔ̃ me la, Yesu do ɣli sesĩe be," “Eli, Eli lama sabaktani”,"esi gɔme enye,“Nyee Mawu, nyee Mawu nu ka ŋuti nègblẽm ɖi mahã?” 47 Nukpɔla siwo le afi ma la dometɔ aɖewo mese nya si wògblɔ la gɔme nyuie o, eye wobu be Eliya yɔm wòle. 48 Ameawo dometɔ ɖeka si du ɖatsɔ aha tsitsi eye wòkɔe ɖe akutsa tɔxɛ aɖe me. Etɔ akutsa la ɖe ati nu eye wòtsɔe ɖo nu na Yesu. 49 Ke ame bubuwo gblɔ nɛ be," “Đe asi le eŋuti ne míakpɔe ɖa be Eliya ava ɖee le atia ŋuti hã.” 50 Yesu gado ɣli sesĩe ake. Etsɔ efe gbɔgbɔ la na eye wòku kpoo. 51 Eye kpɔ ɖa xɔmetsovɔ si wotsɔ xe Kɔkɔefewo fe Kɔkɔefe la ŋkumee le gbedoxɔ me la ma ɖe eve enumake tso tame va se ɖe egɔme eye anyigba ʋuʋu kpekpekpe; agakpe gãwo hã gbã 52 eye yɔdowo nu ʋu eye nyɔnu kple ŋutsu siwo nye mawuvɔ̃lawo hafi ku la gagbɔ agbe. 53 Le Yesu fe tsitretsitsi megbe la, wodo le wofe yɔdoawo me eye woyi ɖe Yerusalem, afi si woɖe wo ɖokuiwo fia ame geɖewo le. 54 Esi asrafo siwo klãe ɖe atia ŋuti kple wofe amegãwo kpɔ nu siwo va dzɔ kple ale si anyigba ʋuʋui la, ŋɔdzi kple vɔvɔ̃ lé wo eye wogblɔ be, “Ame sia nye Mawu Vi vavã.” 55 Nyɔnu siwo kplɔe ɖo tso Galilea be yewoava kpɔ edzi le Yerusalem la, le nu siwo katã le dzɔdzɔm la kpɔm tso adzɔge. 56 Ame siawo dometɔ aɖewoe nye Maria Magdalatɔ, Maria Yakobo kple Yosef dada kple Yohanes kpakple Yakobo siwo nye Zebedeo fe viwo la dada. 57 Esi fiẽ ɖo la, kesinɔtɔ aɖe si ŋkɔe nye Yosef, tso Arimatia, ame si nye Yesu yomedzelawo dometɔ ɖeka la, 58 yi ɖe Pilato gbɔ hebia Yesu fe ŋutilã kukua. Pilato ɖe gbe be woatsɔ Yesu fe ŋutilã kukua nɛ. 59 Yosef xɔ ame kuku la eye wòtsɔ aklala yeye aɖe si fu tititi la xatsa ɖe eŋuti nyuie 60 eye wòtsɔe mlɔ yɔdo si eya ŋutɔ ɖe ɖe agakpewo dome la me hemli kpe gã aɖe tu yɔdo la nu. 61 Maria Magdalatɔ kple Maria evelia wonɔ anyi henɔ ale si woɖi Yesu kple afi si woɖii ɖo la kpɔm. 62 Le ŋufɔke, esi ŋutitoto ŋkeke la fe ŋkeke gbãtɔ wu enu la, Osɔfogãwo kple Farisitɔwo yi ɖe Pilato gbɔ 63 eye wogblɔ nɛ be, “Afetɔ, alakpatɔ ma gblɔ kpɔ be, ‘Matsi tre le ŋkeke etɔ̃ megbe’ 64 Eya ta míedi be nãɖe gbe ne woatre yɔdo la nu va se ɖe ŋkeke etɔ̃a gbe ale be efe nusrɔ̃lawo mate ŋu ayi aɖafi efe ŋutilã kukua ahable amewo be, etsi tre o. Nenye be nu sia va eme la, ekema nu si adzɔ fifia la, awu gbãtɔ.” 65 Pilato ɖo nya la ŋu na wo be, “Mikplɔ asrafo siawo yi ne woadzɔ yɔdo la ŋu nyuie”. 66 Ale wotre yɔdo la nu hetsɔ asrafowo ɖo afi ma be woadzɔ eŋuti.
Mateo 28
1 Le Kwasiɖagbe fe fɔŋli me la, Maria Magdalatɔ kple Maria evelia woyi ɖe yɔdo la to. 2 Kasia anyigba ʋuʋu sesĩe; elabena mawudɔla aɖe si tso Afetɔ la gbɔ la ɖi tso dzifo va mli kpe gã la ɖa eye wòbɔbɔ nɔ anyi ɖe edzi. 3 Mawudɔla la fe mo le keklẽm abe dzikedzo ene eye efe awuwo fu tititi abe ɖetifu ene. 4 Esi dzɔlawo kpɔe la, dzidzi fo wo eye womu dze anyi heku fenyi. 5 Mawudɔla la fo nu na nyɔnuawo gblɔ be, “Migavɔ̃ o, menya be Yesu si woklã ɖe ati ŋu la dim miele 6 gake mele afi sia o. Elabena etsi tre abe ale si wògblɔ da ɖi ene. Miva kpɔ afi si wotsɔe mlɔe la ɖa. 7 Azɔ miɖe abla miayi aɖagblɔe na efe nusrɔ̃lawo be, etsi tre tso ame kukuwo dome eye wòyina ɖe Galilea be miava kpe ye le afi ma. Mixɔ nye gbedeasi sia yi na wo.” 8 Nyɔnuawo si du dzo le yɔdoa to kple vɔvɔ̃ kple dzidzɔ. Esi wole dua dzi yina ɖe nusrɔ̃lawo di ge la, 9 Yesu va kpe wo. Edo gbe na wo be, “Ŋdi na mi” eye wodze klo ɖe efe akɔme helé efe afɔwo ɖe asi eye wosubɔe. 10 Yesu gblɔ na wo be, “Migavɔ̃ o! Miyi miagblɔ na nɔvinyewo be woadze mɔ enumake ayi ɖe Galilea eye woado gom le afi ma.” 11 Esi nyɔnuawo le gegem ɖe dua me la, asrafo siwo nɔ yɔdoa ŋu dzɔm la fe ɖewo va Osɔfogãwo gbɔ hegblɔ nu si va dzɔ la na wo. 12 Esi Osɔfogãwo kpe ta kple dumegãwo la wode aɖaŋu eye wotsɔ ga home gã aɖe na asrafoawo bena; 13 “Migblɔ be, ‘Efe nusrɔ̃lawo va zã me eye wofi efe kukua dzoe esi míenɔ alɔ̃ dɔm’” 14 Takpekpe la do ŋugbe be, “Nenye be gɔvina la se nya sia la, miatsi tre aʋli mia ta eye nu sia nu ayi dzi nyuie.”" 15 Ale asrafoawo xɔ ga la eye wogblɔ nu si woɖo na wo be woagblɔ la. Nya la kaka ɖe Yudatɔwo dome gbẽe eye woxɔe se va se ɖe egbegbe gɔ̃ hã. 16 Nusrɔ̃la wuiɖekɛawo hã dze Galilea mɔ dzi eye woyi ɖe to si dzi Yesu ɖo be yeado go wo le la dzi. 17 Afi sia wokpee le hesubɔe, ke wo dometɔ aɖewo meka ɖe edzi be Yesu ŋutɔe nye ema o. 18 Egblɔ na efe nusrɔ̃lawo be," “Wotsɔ ŋusẽ si le dzifo kple anyigba la katã de asi nam. 19 Eya ta miyi ɖawɔ amewo le dukɔ ɖe sia ɖe me woanye nye nusrɔ̃lawo; miade mawutsi ta na wo le Fofo la, Vi la, kple Gbɔgbɔ Kɔkɔe la fe ŋkɔ me 20 Miafia nu nusrɔ̃la yeye siawo be woawɔ ɖe se siwo katã mede na mi la dzi; eye kakaɖedzi nenɔ mia si ɣesiaɣi be, meli kpli mi ɣesiaɣi va se ɖe xexeame fe nuwuwu.”
Marko 1
1 Yesu Kristo, si nye Đela kple Mawu Vi la, fe nyanyui la fe gɔmedzedzee nye esi. 2 Abe ale si woŋlɔe ɖi le Yesaya fe agbalẽ me ene be, “Madɔ nye dɔla ɖe ŋgɔwò be wòadzra wò mɔ la ɖo, 3 ame si fe gbe le ɖiɖim le gbea dzi be, ‘Midzra Afetɔ la fe mɔ ɖo, miwɔ efe mɔtatawo woanɔ dzɔdzɔe nɛ.’” 4 Yohanes Mawutsidetanamelae nye dɔla sia. Enɔ gbedzi eye wòfia amewo be woadzudzɔ nu vɔ̃ wɔwɔ eye woade mawutsi ta na wo abe nugbegbe le wofe nu vɔ̃wo gbɔ fe dzesi ene. Ena wonya be ne wodzudzɔ nu vɔ̃ wɔwɔ eye wode mawutsi ta na wo la, Mawu atsɔ wofe nu vɔ̃wo ake wo. 5 Ame geɖe ŋutɔ tso Yerusalem kple Yudea nutomewo me yi gbea dzi, be yewoakpɔ Yohanes eye yewoase gbedeasi si wòtsɔ vɛ. Esi ame siawo ʋu wofe nu vɔ̃wo me nɛ vɔ la, ede mawutsi ta na wo le Yɔdan tɔsisia me. 6 Wotɔ awu si Yohanes do la kple kposɔfu eye wòtsɔ lãgbalẽlẽdziblaka bla awua dzii. Efe nuɖuɖu koe nye ʋetsuviwo kple gbemenyitsi. 7 Egblɔ na efe nyaselawo be, “Ame aɖe gbɔna kpuie esi de ŋgɔ wum sãa. Amea de ŋgɔ ale gbegbe be nyemedze be mabɔbɔ atu efe atokotaŋuka gɔ̃ hã o. 8 Nye la tsi koe metsɔ de mawutsi ta na mii gake eya ade mawutsi ta na mi kple Gbɔgbɔ Kɔkɔe la!” 9 Ɣemaɣi la, Yesu tso Nazaret le Galilea va Yohanes gbɔ eye Yohanes de mawutsi ta nɛ le Yɔdan tɔsisia me. 10 Esi Yesu nɔ go dom tso tsia me la, ekpɔ be dzifowo nu ʋu eye Gbɔgbɔ Kɔkɔe, si nɔ akpakpa fe nɔnɔme me la nɔ ɖiɖim ɖe edzi. 11 Gbe aɖe hã ɖi tso dzifo be, “Wòe nye Vinye lɔlɔ̃a si ŋu mekpɔa ŋudzedze blibo le.”" 12 Enumake Gbɔgbɔ Kɔkɔe la kplɔe yi gbedzi; 13 enɔ gbea dzi ŋkeke blaene eye Abosam va tee kpɔ. Enɔ lã wɔadãwo dome ke mawudɔlawo va subɔe. 14 Esi Fia Herodes lé Yohanes de gaxɔ me vɔ megbe la, Yesu yi Galilea be yeagblɔ Mawu fe nyanyui la. 15 Eɖe gbefã be," “Ɣeyiɣi va ɖo mlɔeba! Mawufiaɖufe la gogo! Midzudzɔ nu vɔ̃ ne mianɔ agbe ɖe nyanyui la fe ɖoɖowo nu.” 16 Gbe ɖeka esi Yesu ɖi tsa to Galilea futa va yina la, ekpɔ Simɔn kple nɔvia Andrea wonɔ asabu dam ɖe fua me elabena ɖɔkplɔlawoe wonye. 17 Yesu yɔ wo hegblɔ na wo be, “Miva dze yonyeme ne mawɔ mi miazu amewo ɖelawo.” 18 Enumake wogblẽ wofe asabuwo ɖi hedze eyome. 19 Esi wozɔ fua ta yina sẽ la, Yesu gakpɔ Zebedeo viŋutsuwo, Yakobo kple Yohanes hã wonɔ ʋu me nɔ wofe ɖɔwo sam. 20 Eyɔ woawo hã be woadze ye yome, ale wogblẽ wo fofo Zebedeo kple ɖɔkplɔviawo ɖi hekplɔ Yesu ɖo enumake. 21 Yesu kple ame siwo nɔ eŋu la va ɖo Kapernaum le Memleɖa si nye Yudatɔwo fe Sabat ŋkeke dzi. Woyi Yudatɔwo fe fufofe eye Yesu fia nu amewo le afi ma. 22 Ame siwo nɔ fufofea la fe mo wɔ yaa le Yesu fe nufiafia ŋuti elabena efia nu wo kple tɔnyenye alo kakadedzi blibo. Le nyatefe me la, ale si wòfia nui la to vovo sãa tso ale si ame bubuwo fianɛ la gbɔ. 23 Ame aɖe si me gbɔgbɔ vɔ̃ nɔ la hã nɔ fufofea le ɣemaɣi me. Ame sia de asi ɣlidodo me be, 24 “Yesu Nazaretitɔ, nu ka tae nèle fu ɖem na mí gbɔgbɔ vɔ̃wo? Đe nèva be yeatsrɔ̃ mía? Menya ame si nènye, wòe nye Mawu Vi, Kɔkɔetɔ la.” 25 Yesu blu ɖe eta gblɔ be, “Zi ɖoɖoe eye nãdo go le eme.” 26 Le Yesu fe nya nu la, gbɔgbɔ vɔ̃ la do ɣli sesĩe, tsɔ amea xlã ɖe anyi ŋɔdzitɔe eye wòdo go le eme. 27 Nuwɔna sia wɔ nuku na etefekpɔlawo ŋutɔ, eye wofo nu le eŋu." 28 Nu si Yesu wɔ la na be efe ŋkɔ ɖi hoo le Galilea nutoa katã me le ɣeyiɣi kpui aɖe megbe. 29 Yesu kple eŋutimeawo do go le fufofea eye woyi Simɔn kple Andrea feme, 30 Simɔn lɔ̃xo nɔ aba dzi nɔ ŋudza sesẽ aɖe lém hafi wode, ale wogblɔe na Yesu. 31 Yesu yi dɔnɔa fe aba gbɔ, elé efe alɔnu eye wònɔ alinu. Enumake ŋudza sesẽ la do le edzi eye wòfɔ yi ɖaɖa nu na wo woɖu." 32 Esi ɣe nɔ to ɖom la, wokplɔ dɔ fomevi vovovo lélawo kple ame siwo me gbɔgbɔ vɔ̃wo le la va egbɔ le afe si me wònɔ la, be wòada gbe le wo ŋu. 33 Kapernaum du bliboa katã kloe hã va fo fu ɖe tefea be yewoakpɔ nu. 34 Yesu da gbe le dɔléla geɖewo ŋu eye wònya gbɔgbɔ vɔ̃wo do goe le ame aɖewo me fĩe ma. Meɖe mɔ na gbɔgbɔ vɔ̃awo be woafo nu ya o, elabena wonya ame si wònye. 35 Le fɔŋli la, Yesu ɖeka do go eye wòɖe eɖokui ɖe aga be yeado gbe ɖa. 36 Le ɣeyiɣi aɖe megbe la, Simɔn kple ame bubuawo do go yi ɖadii. 37 Esi wokpɔe la, wogblɔ bena, “Afetɔ, ame geɖe le diwòm.” 38 Yesu ɖo eŋu na wo bena, “Ele be míayi du bubuwo hã me, be magblɔ nye gbedeasi la na woawo hã elabena esia tae meva ɖo.”" 39 Ale wòzɔ mɔ tsa le Galilea nutomewo katã me, henɔ mawunya gblɔm le wofe fufofewo eye wònɔ ga ɖem ame siwo gbɔgbɔ vɔ̃wo de gae la hã. 40 Gbe ɖeka, anyidzela aɖe va dze klo ɖe Yesu fe akɔme eye wòɖe kuku nɛ vevie be wòada gbe le ye ŋu. Egblɔ na Yesu be," “Ne èlɔ̃ la, na nye ŋuti nakɔ.” 41 Anyidzela la fe nu wɔ nublanui na Yesu ŋutɔ, eya ta wòka asi eŋu hegblɔ nɛ be, “Mèlɔ̃, eya ta wò ŋuti nakɔ.” 42 Enumake anyidzela la fe lãme sẽ. 43 Yesu dɔe ɖa enumake kple sedede vevi sia be, 44 “Kpɔ egbɔ be mègblɔ nu sia na ame aɖeke o. Ke boŋ yi nãtsɔ ɖokuiwò afia Osɔfo la eye nãna vɔsanu siwo Mose ɖo ɖi na ameŋukɔkɔ abe ɖaseɖiɖi na wo ene.” 45 Gake esi ŋutsua dzo yina la, eɖe gbefã efe lãmesẽkpɔkpɔ la na amewo le mɔa dzi. Le esia ta ameha gã aɖe nye zi ɖe Yesu dzi ale be megate ŋu yi du aɖeke me o, ke boŋ etsi gbea dzi. Ke le afi sia hã la, amewo tso tefetefewo va egbɔ.
Marko 2
1 Le ŋkeke aɖewo megbe la, Yesu gatrɔ yi Kapernaum. Esi wòɖo afi ma la, efe ŋkɔ ɖi hoo le du bliboa me le ɣeyiɣi kpui aɖe ko me. 2 Medidi kura hafi afe si me wònɔ la yɔ fũ kple amewo o. Afea me yɔ ale gbegbe be nɔfe aɖeke kura meganɔ anyi o. Yesu de asi mawunyagbɔgblɔ me na ameha la. 3 Sẽ la, ŋutsu ene aɖewo kɔ lãmetututɔ aɖe ɖe aba dzi gbɔna Yesu gbɔe. 4 Ke le amewo fe agbɔsɔsɔ ta la, womete ŋu ɖo egbɔ tututu o. Le esia ta woyi ɖaɖe do ɖe xɔ si me Yesu nɔ la tame eye woɖiɖi dɔnɔa ɖɔɖɔɖɔ hedro ɖe ekɔme. 5 Yesu kpɔ be ŋutsu eneawo xɔe se vevie be yeate ŋu akpe ɖe wo nɔvi la ŋu, eya ta egblɔ na dɔnɔa be, “Vinye, wotsɔ wò nu vɔ̃wo ke wò!” 6 Ke Yudatɔwo fe agbalẽfiala siwo nɔ afi ma la gblɔ be, 7 “Nu ka! Ame sia gblɔ busunya! Đe wòbu be Mawue yenyea? Menya be Mawu ɖeka hɔ̃ koe ate ŋu atsɔ nu vɔ̃wo ake oa?” 8 Yesu nya nu si bum ameawo nɔ eya ta egblɔ na wo enumake be, “Ale ke wɔ nuwɔna sia ɖe fu na miafe susuwo alea? 9 Kae bɔbɔ wu, be woagblɔ na lãmetututɔ la be, ‘Wotsɔ wò nu vɔ̃wo ke wò; loo alo woagblɔ nɛ be, ‘Tsi tre, tsɔ wò aba ne nãzɔ azɔlĩ’? 10 Be miadze sii be wona ŋusẽ Amegbetɔ Vi la be wòatsɔ nu vɔ̃ ake le anyigba dzi. ” Egblɔ na lãmetututɔ la be 11 “Mele egblɔm na wò be tsi tre, tsɔ wò aba eye nãyi afeme!” 12 Ŋutsua tsi tre enumake. Efɔ efe aba la, eye wòzɔ to nukpɔlawo dome dzo. Nukpɔlawo katã fe nu ku. Wokafu Mawu, eye wogblɔ be, “Míekpɔ naneke tefe alea kpɔ o!” 13 Yesu gado go yi futa eye wòfia nu ameha si kplɔe ɖo la. 14 Esi wòzɔ yina la eva ke ɖe Levi, Alfeo vi, ŋu wònɔ anyi ɖe dugadzɔfe. Yesu gblɔ nɛ be, “Va dze yonyeme ne nãzu nye nusrɔ̃la.” Levi tso enumake eye wòdze Yesu yome. 15 Le fiẽ la, Levi kpe Yesu kple efe nusrɔ̃lawo be woava ɖu nu le ye feme. Dugadzɔlawo kple nu vɔ̃ wɔla geɖewo hã nɔ ame siwo wòkpe la dome, elabena ame siawo fomevi hã nɔ Yesu yome. 16 Agbalẽfiala siwo tso Farisitɔwo dome la kpɔ Yesu wònɔ nu ɖum kple dugadzɔlawo kple nu vɔ̃ wɔlawo ale wobia efe nusrɔ̃lawo fewuɖutɔe be, “Nu ka ta miafe Afetɔ le nu ɖum kple nu vɔ̃ wɔla siawo?” 17 Yesu se nya siwo gblɔm wonɔ ale wògblɔ na wo be, “Menye lãmesesẽtɔwoe hiã gbedala o ke boŋ dɔnɔwoe. Menye ame dzɔdzɔewo tae meva ɖo o ke boŋ nu vɔ̃ wɔlawo tae be maxlɔ̃ nu wo ne woadzudzɔ nu vɔ̃ wɔwɔ.” 18 Yohanes fe nusrɔ̃lawo kple Farisitɔwo tsia nu dɔna ɣe aɖewo ɣi. Gbe ɖeka esi wogatsi nu dɔ alea la, ame aɖewo va Yesu gbɔ va bia nu si ta eya fe nusrɔ̃lawo metsia nu dɔna o. 19 Yesu ɖo eŋu na wo be, “Đe wòle be ŋugbetɔsrɔ̃ xɔlɔ̃wo natsi nu adɔ agbe nuɖuɖu le efe srɔ̃ɖekplɔ̃ ŋua? Gbeɖe, zi ale si ŋugbetɔsrɔ̃ la le wo gbɔ ko la, womatsi nu adɔ o. 20 Gake ŋkeke aɖe li gbɔna esi wole ŋugbetɔsrɔ̃ la kplɔ ge le wo gbɔ, ale woatsi nu adɔ. 21 Menyo be woatsɔ avɔnuɖeɖi yeye aka avɔ vuvu o, elabena ne wowɔe alea la, avɔ yeye la aho ɖa le tefea eye tefe si vuvu la alolo ɖe edzi wu. 22 Womekɔa aha yeye hã ɖe lãgbalẽgolo xoxo me o elabena ne wowɔ esia la aha yeyea fe ŋusẽ ana be lãgbalẽgolo la awo eye ahaa kple lãgbalẽgolo la katã dome agblẽ. Lãgbalẽgolo yeye mee wòle be woakɔ aha yeye ɖo.” 23 Gbe ɖeka le Sabat dzi esi Yesu kple efe nusrɔ̃lawo zɔ to bligble aɖe me yina la, nusrɔ̃lawo ŋe bli aɖewo heɖu. 24 Farisitɔ aɖewo kpɔ wo eye wogblɔ na Yesu be, “Medze be wò nusrɔ̃lawo nawɔ nenem nu sia fomevi o ɖe. Etsi tre ɖe míafe sewo ŋu be woaŋe nu le Sabat ŋkekea dzi elabena esɔ kple dɔwɔwɔ le Sabat dzi.” 25 Eɖo eŋu na wo be, “Đe miexlẽ nu si David kple eŋumewo wɔ esi dɔ wu wo eye woxaxa kpɔ oa? 26 Esi Abiata nye Osɔfogã la, ɖe David mege ɖe Mawu feme eye wòɖu abolo kɔkɔe si wòle be Osɔfowo ɖeɖe ko naɖu la, eye wòna eŋume aɖewo hã woɖu oa?” 27 Egblɔ yi edzi be, “Sabat ŋkekea la, ɖe woɖoe anyi be wòaɖe vi na ame, menye be ame nazu kluvi na Sabat ŋkekea o. 28 Gawu la, ŋusẽ le nye Mesia la si ɖe Sabat ŋkekea dzi.”
Marko 3
1 Yesu gayi Yudatɔwo fe fufofe le Kapernaum eye wòkpɔ ame aɖe si titi lé asi na le afi ma. 2 Esi wònye Sabat ŋkeke dzie ta la, Yesu fe futɔwo nɔ ŋku lém ɖe eŋu tsitotsito be ada gbe le amea ŋu mahã eye ne wòwɔe la yewoatsɔ nya ɖe eŋu. 3 Yesu yɔ amea be neva tsi tre ɖe ameha la ŋkume. 4 Etrɔ ɖe efe futɔwo gbɔ hebia wo be, “Enyo be woawɔ dɔmenyo le Sabat ŋkekewo dzia? Alo enye ŋkeke si dzi woawɔ nu vevi ame loo alo atsrɔ̃ amea?” Ameawo katã zi kpi eye womeɖo biabia siawo fe ɖeke ŋu nɛ o. 5 Yesu tsa ŋku le ameawo dzi dzikutɔe elabena eɖe fu na efe susu ŋutɔ be womesea veve ɖe wo nɔewo ti o. Azɔ egblɔ na amea be, “Do wò asi ɖe ŋgɔ.”" Amea wɔe eye enumake efe asi la ɖɔ ɖo. 6 Esi Farisitɔwo kpɔ esia la wotso enumake yi ɖawɔ ɖoɖo kple Herodia dunyaheha si de Roma dziɖuɖu dzi la le ale si woawɔ awu Yesu la ŋuti. 7 Yesu kple efe nusrɔ̃lawo ɖe wo ɖokui ɖe aga heyi fua ta eye ameha gã aɖe dze wo yome tso Galilea. 8 Esi wose nu siwo katã Yesu nɔ wɔwɔm ta la ame geɖe siwo tso Yudea, Yerusalem, Idumea kple nutome siwo le Yɔdan tɔsisia fe go kemɛ kpakple Tiro kple Sidɔn nutomewo hã va." 9 Yesu vɔ̃ be ameawo ava mimi ye ɖo eya ta ebia tso efe nusrɔ̃lawo si be woadi ʋu aɖe ada ɖi ale be ne ameawo mimi ye ɖo fũ akpa la yeage ɖe eme ado le wo dome 10 elabena eda gbe le dɔnɔ geɖewo ŋu gbe ma gbe ale gbegbe be, bubuwo fo zi ɖe eŋu fũ henɔ didim be yewoaka asi eŋu ko. 11 Nenye be ame siwo me gbɔgbɔ vɔ̃wo le la kpɔ Yesu la, wodzea anyi ɖe efe ŋkume hedoa ɣli be, “Wòe nye Mawu Vi la.”" 12 Gake Yesu dea se na wo vevie be woagana amewo nanya ame si yenye o. 13 Le nu siawo megbe la, Yesu yi to aɖe dzi eye wòbia tso ame siwo wòtia si be woava do go ye le afi ma eye ameawo yi. 14 Azɔ etia ame wuieve be woanye apostolowo, ame siwo anɔ eŋuti gbeawo tsyo gbe eye wòadɔ wo woayi aɖagblɔ mawunya ana amewo 15 eye wòna ŋusẽ wo be woanya gbɔgbɔ vɔ̃wo do goe le amewo me." 16 Ame wuieve siwo wòtia la fe ŋkɔwoe nye: Simɔn, ame si wòna ŋkɔe be Petro 17 Yakobo kple Yohanes, Zebedeo vi siwo Yesu na ŋkɔe be “Dziɖegbe fe viwo,” 18 Andrea, Bartolomeo, Mateo, Toma, Yakobo, Alfeo vi, Tadeo, Simɔn, ame si nye Zelote dunyaheha sesẽ aɖe me nɔla, 19 kple Yuda Iskariot, ame si dee asi emegbe. 20 Esi Yesu trɔ yi afe si me wòdze la amehawo gade asi fufofo me ake, eye etefe medidi o, afea me yɔ kple amewo. Ameawo sɔgbɔ ale gbegbe be mekpɔ ɣeyiɣi ne wòaɖu nu gɔ̃ hã o. 21 Esi efe fometɔwo se nya sia la, wova be yewoakplɔe ayi yewo gbɔe elabena wobu be efe tagbɔe da. 22 Gake Yudatɔwo fe agbalẽfiala siwo tso Yerusalem va afi ma la gblɔ be, “Belzebul, gbɔgbɔ vɔ̃wo fe fia si le eme lae le fu ɖem nɛ. Esia hã tae gbɔgbɔ vɔ̃wo ɖoa toe ɖo.” 23 Yesu yɔ ɖeklemiɖela siawo eye wòdo lo nyanyɛ sia na wo be, “Ale ke Satana agate ŋu atsi tre ɖe Satan ŋui? 24 Fiaɖufe si ma ɖe eve la, mate ŋu anɔ te o, agbã godoo. 25 Afe si me mama kple dzrewɔwɔ le la hã mate ŋu anɔ te o. 26 Ne Satana tsi tre ɖe eya ŋutɔ ɖokui ŋu la, ekema mate ŋu anɔ te, o ke boŋ efe fiaɖufee wu nu. 27 Le nyatefe me la, ame aɖeke mate ŋu age ɖe ŋusẽtɔ fe afe me o eye wòalɔ efe nunɔamesiwo adzoe negbe ɖe ko wòabla ŋusẽtɔ ma gbã, ekema ate ŋu aha efe afemenuwo. 28 Mele nyatefe la gblɔm na mi bena woatsɔ amewo fe nu vɔ̃wo kple wofe busunyawo katã ake wo. 29 Ke ame sia ame si agblɔ busunya ɖe Gbɔgbɔ Kɔkɔe la ŋu la, womatsɔe akee gbeɖe o. Ame sia wɔ nu vɔ̃ mavɔ.” 30 Yesu gblɔ nya sia elebena ameawo nɔ gbɔgblɔm be gbɔgbɔ vɔ̃ nɔ eya amea me. 31 Azɔ Yesu dada kple nɔviawo va afe si me wònɔ la godo, eye wodɔ ame aɖe ɖa be wòayɔe na wo. 32 Ameha gã aɖe bɔbɔ nɔ egbɔ fo xlãe eye wogblɔ nɛ be “Dawò kple nɔviwòŋutsuwo di be yewoakpɔ wò le afea godo.” 33 Yesu biae be, “Ame kae nye danye? Ame kawoe nye nɔvinyeŋutsuwo?” 34 Etsa ŋku le ame siwo fo xlãe la dome godoo eye wògblɔ be, “Ame siawoe nye danye kple nɔvinyeŋutsuwo! 35 Ame sia ame si wɔa Mawu fe lɔlɔ̃nu enye nɔvinyeŋutsu, nɔvinyenyɔnu kple danye.”
Marko 4
1 Eva eme be ame geɖewo gava fo fu ɖe Yesu ŋu le esime wònɔ nu fiam le futa. Le ameawo fe agbɔsɔsɔ ta la, ege ɖe ʋu aɖe me eye wònɔ afi ma hafi nɔ nua fiam. 2 Efia nu geɖe amewo to lododo me. 3 Egblɔ na wo be, “Miɖo to miasee, “Agbledela aɖe yi nuku wu ge ɖe efe agble me. 4 Nuku siwo wòwu la fe ɖewo ge ɖe mɔto, eye xeviwo va fɔ wo mi. 5 Bubuwo ge ɖe kpenyigba dzi afi si anyi geɖe mele o. Nukua mie enumake, gake esi anyi mesɔ gbɔ o ta la 6 esi ŋdɔ ʋu la, eyrɔ, eye wòku elabena efe ke mede to o. 7 Nuku bubuwo ge ɖe ŋuwo me eye esi wonɔ tsitsim la, ŋuawo vu tsyɔ wo dzi ale be womete ŋu tse ku aɖeke o. 8 Ke nuku aɖewo ya ge ɖe anyigba nyui dzi eye wotse ku blaetɔ̃, ɖewo tse blaade eye ɖewo hã tse alafa.” 9 Azɔ Yesu gblɔ na wo be, “Ame si tosenu li na la nesee.” 10 Le esia megbe la, Yesu kple efe nusrɔ̃la wuieveawo kpakple nusrɔ̃lawo bubuwo ɖe wo ɖokuiwo ɖe aga. Nusrɔ̃lawo biae le afi sia be, “Lo si nèdo la gɔme ɖe?” 11 Yesu ɖo eŋu na wo be, “Miawo la, wona mɔ mi be mianya mawufiaɖufe la fe nuɣaɣlawo, ke woɣla esiawo ɖe ame siwo le fiaɖufe godo. 12 Miɖo ŋku edzi be,“Togbɔ be wokpɔa nu eye wosea nu hã la, womele nu gɔme se ge alo atrɔ ɖe Mawu gbɔ, be wòatsɔ wofe nu vɔ̃wo ake wo o.’” 13 “Ke nenye be miawo hã miete ŋu se lododo bɔbɔe sia gɔme o ɖe, ale ke miawɔ ase esiwo mava do emegbe la gɔme? 14 “Agbledela si ŋu mefo nu tsoe lae nye ame si gblɔa mawunya na amewo, eye wòdina be yeafa ku nyuiwo ɖe amewo fe agbemɔ dzi. 15 Mɔto afi si nuku aɖewo kaka ɖo lae nye ame siwo fe dziwo ku atri. Ne wose mawunya la, eye Satana va te wo kpɔ ko la, woŋlɔa nya la be enumake. 16 Kpenyigba si dzi nuku aɖewo ge ɖo lae nye ame siwo sea mawunya la eye woxɔnɛ kple dzidzɔ. 17 Gake abe nuku siwo miena ɖe anyigba ma fomevi dzi ene la wofe kewo medea to o, eye togbɔ be wotsina vlɔvlɔ hã la, ne yometiti va ko la woyrɔna.” 18 Ŋunyigba si dzi nuku aɖewo ge ɖo lae nye ame siwo sea nyanyui la eye woxɔnɛ ɖe wofe dziwo me. 19 Gake xexe sia me fe dzitsitsi ɖe kesinɔnuwo ŋu, hloloetsotso na dzidzedzekpɔkpɔ kple xexeame fe nudzroame geɖewo vana zua ŋu vuna tsyɔa Mawu fe nya si wose la dzi eye metsea ku aɖeke o. 20 ” Azɔ anyigba nyui lae nye ame siwo xɔa Mawu fe nya la le nyatefe me eye wòtsea ku geɖe na Mawu, zi blaetɔ̃, zi blaade alo zi gbɔ zi alafa ɖeka kura gɔ̃ hã.” 21 Yesu yi edzi bia nusrɔ̃lawo be, “Nenye be ame aɖe si akaɖi ɖe, ɖe wòtsɔa nu tsyɔa edzi be megaklẽ oa? Gbeɖe, ne wòwɔ esia la, ekema ame aɖeke mate ŋu akpɔ nu kple akaɖia alo awɔ eŋuti dɔ o. Ne wosi akaɖi la, akaɖiti dzie wodanɛ ɖo be wòaklẽ na amewo eye wòanye ŋudɔwɔnu na wo. 22 ” Nu siwo katã le ɣaɣla fifia la, ava dze le gaglãgbe gbe ɖeka. 23 Ne tosenu li na mi la, misee! 24 Mikpɔ egbɔ be miewɔ ɖe nu siwo miese la dzi elabena ne miele esia wɔm la, ekema miase nu siwo katã mefia mi la gɔme. 25 Ame si si nu le la eyae woana nui, eye ame si si nu mele o la, woaxɔ sue si le esi la gɔ̃ hã le esi.” 26 Lo bubu si fia ale si mawufiaɖufea le lae nye esi: ‘Agbledela aɖe fã nuku ɖe efe abɔ me eye wòdzo, 27 ke le ŋkeke aɖewo megbe la, nukua ŋutɔ tsi le eɖokui si eye agbledela mena kpekpeɖeŋu aɖeke o, elabena anyigba ŋutɔ nyo xoxo. 28 Gbã la aŋgba fẽwo do, emegbe la nukua fo se eye mlɔeba la etse ku. 29 Azɔ agbledela la yi agblea me eye wòxa nukua.’” 30 Yesu yi edzi bia wo be, “Ale ke gɔ̃ maɖe ale si mawufiaɖufe lii la afia mi. Lo ka tututue mate ŋu ado wòasɔ kplii? 31 Mawufiaɖufea le abe ʋuti fe ku si nye nuku suetɔ kekeake ene. 32 Togbɔ be ele alea hã la, ne wofãe la etsina zua ati dzɔtsutɔwo dometɔ ɖeka eye wòɖea alɔ legbe siwo me xeviwo wɔa atɔ ɖo hekpɔa gbɔɖeme le wo me.”" 33 Yesu wɔ lododo fomevi geɖe ŋuti dɔ hetsɔ fia nu amewo. Ewɔ esi sinu gɔme amewo ate ŋu ase la ŋuti dɔ. 34 Le nyatefe me, ne Yesu le nu fiam le dutofo la, lododo sɔŋ ko ŋuti dɔ wòwɔna ke emegbe ne eya kple efe nusrɔ̃lawo ɖe vovo la, eɖea wo gɔme na wo. 35 Esi ɣe nɔ to ɖom la, Yesu gblɔ na efe nusrɔ̃lawo be," “Mina míatso fua ayi efe go evelia dzi.” 36 Eya kple efe nusrɔ̃lawo ge ɖe ʋu aɖe me eye wodze mɔ, hegblẽ ameha la ɖe fua ta, ke ʋu bubuwo hã dze wo yome. 37 Esi wozɔ yina sẽ la, ahom sesẽ aɖe de asi tutu me. Esia wɔ be futsotsoewo ŋe ɖe ʋua me ale gbegbe be wòsusɔ vie ko ʋua nanyrɔ. 38 Togbɔ be esiawo katã nɔ edzi yim hã la, Yesu ya mlɔ suɖui bɔbɔe aɖe dzi le ʋua ta henɔ alɔ̃ dɔm bɔkɔɔ. Nusrɔ̃lawo ʋuʋui sesĩe wònyɔ. Wobiae kple vɔvɔ̃ be, “Nufiala, mètsɔ ɖeke le eme be míele nyɔnyrɔm oa?” 39 Yesu blu ɖe ya la ta enumake eye wòɖe gbe na fua hã be, “Zi ɖoɖoe!” Ya sesẽ la tɔ enumake eye fua zi ɖoɖoe toŋtoŋtoŋ. 40 Azɔ etrɔ ɖe nusrɔ̃lawo ŋu bia wo be, “Nu ka ta mievɔ̃ alea gbegbe ɖo? Ekema va se ɖe fifĩ laa hã, miexɔ dzinye se oa?” 41 Vɔvɔ̃ ɖo nusrɔ̃lawo ŋutɔ. Wofe mo wɔ yaa eye wogblɔ na wo nɔewo be, “Ame ka ŋutɔ gɔ̃e nye ame sia, be yawo kple futsotsoewo hã ɖoa toe?”
Marko 5
1 Wotso fu la eye woge ɖe Gadaratɔwo fe nuto me. 2 Esi Yesu ɖi go tso ʋua me la ŋutsu aɖe si me gbɔgbɔ vɔ̃ le do go tso yɔdoawo me va kpee. 3 Ame sia fe nɔfe nye ameɖibɔ me eye ame aɖeke magate ŋu ablae o alo ade gakɔsɔkɔsɔ gɔ̃ hãe o. 4 Elabena zi geɖe wodea gakɔsɔkɔsɔ efe asiwo kple afɔwo, ke etsona wo keŋkeŋ. Ame aɖeke mesesẽ wui ale woalée wòadze kɔ anyi o. 5 Le ŋkeke kple zã me siaa la enɔa tsatsam le yɔdowo dome kple togbɛwo dzi nɔa ɣli dom henɔa eɖokui sim kple kpe ɖaɖɛwo. 6 Ame sia kpɔ Yesu xoxoxo esi wònɔ tsia dzi gbɔna, eya ta esi wòɖi go ko la, efu du va tui hedze klo ɖe eŋkume. 7 Edo ɣli kple gbe sesĩe be, “Nya ka le nye kple wò dome? Wò Yesu, Mawu dzifoʋĩtɔ la fe Vi? Le Mawu ta mègawɔ funyafunya aɖekem o.” 8 Elabena Yesu nɔ gbɔgblɔm nɛ bena, “Do go le ŋutsu sia me, wò gbɔgbɔ vɔ̃” 9 Yesu bia gbɔgbɔ vɔ̃a be, “Ŋkɔwò ɖe?” Eye wòɖo eŋu nɛ be, “Ŋkɔnye enye Legio alo Aʋakɔ, elabena mí ame geɖewoe le ame sia me.” 10 Azɔ gbɔgbɔ vɔ̃awo ɖe kuku na Yesu vevie be wòaganya yewo ayi du didi aɖeke me o. 11 Eva eme be afehawo fe ha aɖe nɔ nu ɖum le togbɛ si te ɖe taa ŋu la dzi. 12 Gbɔgbɔ vɔ̃awo gblɔ na Yesu be, “Míeɖe kuku nya mí ɖo ɖe ha mawo me.” 13 Yesu na mɔ wo be woayi, eye gbɔgbɔ makɔmakɔ siawo do go le aɖaʋatɔa me enumake yi ɖage ɖe hawo me. Esia wɔe be hawo katã fu du sesĩe, yi ɖanyrɔ̃ wo ɖokuiwo ɖe fua me doo heno tsi ku. 14 Hakplɔviawo si dzo eye esi wonɔ yiyim la, wokaka nyaa ɖe duwo kple kɔfewo me. Esia wɔe be ame sia ame yi be ye ŋutɔ yeakpɔ nu si dzɔ la. 15 Le esia ta etefe medidi o ko ameha gã aɖe va fo zi ɖe afi si Yesu le, gake esi wokpɔ aɖaʋatɔa wòdo awu nyuie heɖo ame me nɔ anyi kpoo la, vɔvɔ̃ ɖo wo katã. 16 Ame siwo va kpɔ nu si dzɔ ɖe gbɔgbɔ vɔ̃ tɔa kple hawo dzi la hã gayi ɖagblɔe na ame bubuwo, 17 ale amewo gava fũ eye woɖe kuku na Yesu be wòadzo le yewo fe nutowo me ne yewoakpɔ vovo. 18 Le esia ta Yesu gagbugbɔ ge ɖe ʋua me be yeadzo. Tete ŋutsu si me wònya gbɔgbɔ vɔ̃wo le la ɖe kuku nɛ be yeayi kplii. 19 Gake egblɔ nɛ bena, “Yi afe me le nɔviwòwo gbɔ, eye nãgblɔ nu gã siwo Mawu wɔ na wò kple ale si wòkpɔ nublanui na wò la na wo.”" 20 Amea dze mɔ eye wòtsa le du ewo siwo le nutoa me la me henɔ gbefã ɖem nu gã siwo Yesu wɔ nɛ la na ame sia ame eye efe nya la wɔ nuku na ameawo ŋutɔ. 21 Esi Yesu va ɖi go ɖe fua fe go evelia dzi la, ameha gã aɖe fo zi ɖe eŋu. 22 Yudatɔwo fe fufofe dzikpɔla aɖe si ŋkɔe nye Yairo la va dze klo ɖe ekɔme, 23 eye wòɖe kuku nɛ vevie be wòava da gbe le ye vinyɔnuvi sue si dze dɔ la ŋu na ye. Egblɔ na Yesu be," “Vinye la ɖo kudo nu vɔ eya ta meɖe kuku va da asi ɖe edzi be wòagbɔ agbe.” 24 Yesu tso kpla dze eyome eye ameha gã aɖe kplɔ wo ɖo. 25 Nyɔnu aɖe nɔ ameawo dome si nɔ ʋusisidɔ lém fe wuieve sɔŋ. 26 Nyɔnu sia kpe fu tsa le atikewɔla geɖewo dzi fe geɖewo eye wògblẽ ga geɖe hã be woada dɔa na ye gake mekpɔ dzidzedze o, dɔa ɖeko wòganyra ɖe edzi nɛ boŋ. 27 Ese nukunu geɖe siwo Yesu wɔ, eya ta eʋli eɖokui to ameha la dome hezɔ va Yesu megbe eye wòka asi efe awu ŋu. 28 Elabena exɔe se eye wògblɔ le eɖokui me be, “Nenye be mete ŋu ka asi efe awu ŋu teti ko la nye lãme asẽ.” 29 Vavã esi wòka asi Yesu fe awu ŋu teti ko la ʋu si nɔ dodom le eŋu la tɔ enumake eye wòse le eɖokui me hã be yehaya. 30 Yesu se le efe lãme enumake be dɔyɔyɔ fe ŋusẽ aɖe do le ye me, eya ta etrɔ kɔ hebia be, “Ame kae ka asi nye awu ŋu?” 31 Efe nusrɔ̃lawo ɖo eŋu nɛ be, “Esi ame gbogbo siawo fo zi ɖe ŋuwò ɖe, ale ke wɔ nègale biabiam be ame kae ka asi ŋuwò?” 32 Gake Yesu ganɔ ŋku tsam kokoko be yeakpɔ ame si wɔ nenem nu sia. 33 Kasia nyɔnua do le ameawo dome kple vɔvɔ̃ kple dzodzonyanyanya va dze klo ɖe Yesu fe afɔnu hegblɔ nu si wòwɔ la nɛ. 34 Yesu gblɔ nɛ be, “Vinyenyɔnu, wò xɔse da gbe le ŋuwò, heyi le ŋutifafa me, wò dɔléle la vɔ keŋkeŋ.” 35 Esi Yesu nɔ nu fom na nyɔnu sia la amedɔdɔwo tso Yairo feme va tui gblɔ nɛ be, “Viwò la ku xoxoxo eya ta mègaxa ɖe fu na Nufiala la be neva afea me o.” 36 Yesu se nya siwo wova gblɔ na Yairo ale wòde dzi fo nɛ gblɔ be, “Mègavɔ̃ o, xɔ dzinye se ko.” 37 Azɔ Yesu tia Petro, Yakobo kple Yohanes ko be woakplɔ ye ɖo ayi ɖe afea me. 38 Esi wòva ɖo afea fe agbonu la, Yesu kpɔ be zitɔtɔ gã aɖe nɔ tefea elabena amewo nɔ avi fam henɔ ɣli dom hoo. 39 Ege ɖe afea me eye wòfo nu na ameawo gblɔ be, “Nu ka fe avi fafa kple howɔwɔe nye sia? Đevia meku o, ke boŋ alɔ̃e wòdɔ!” 40 Ameawo koe ʋuu, le nya si wògblɔ la ta. Ke Yesu nya wo do goe le afea me. Azɔ ekplɔ ɖevia fofo, dada, kple nusrɔ̃la etɔ̃awo ɖe asi eye woge ɖe xɔ si me wotsɔ ɖevi la mlɔe la me. 41 Yesu lé ɖevia fe alɔnu eye wòdo ɣli gblɔ nɛ be “Talita kumi” si gɔme enye be, nyɔnuvi sue mele egblɔm na wò be, tsi tre. 42 Nyɔnuvi la ti kpo tso aba la dzi eye wòzɔ azɔli. Nyɔnuvi la xɔ fe wuieve. Le nyatefe me la, gbɔgblɔ bu ɖe edzilawo. 43 Ke Yesu de se na wo vevie ŋutɔ be womegagblɔ nu si dzɔ la na ame aɖeke o. Azɔ ebia tso wo si be woadi nane na ɖevia wòaɖu.
Marko 6
1 Le esia megbe la, Yesu kple efe nusrɔ̃lawo dzo le nuto ma me heyi Nazaret si nye wo dedu me. 2 Le Sabat ŋkeke dzi la eyi fufofe ɖafia nu eye ame geɖe siwo se efe nufiafia la fe nu ku. Wobia be, “Afi ka ame sia xɔ nu siawo tsoe? Nunya ka tɔgbi wonɛ be wòte ŋu le nukunu siawo wɔm! 3 Alo menye ame sia nye atikpala la oa? Menye Maria viŋutsu si nɔviawo nye Yakobo, Yosef, Yuda kple Simɔn siwo le mia dome eye nɔvianyɔnuwo hã le mia domee oa?” Esia na efe nu ku dzi na wo ŋutɔ. 4 Yesu gblɔ na wo be, “Bubu menɔa nyagblɔɖila aɖeke ŋu le ye ŋutɔ dedu me kple efe amewo dome o.”" 5 Le ameawo fe dzimaxɔse ta, mete ŋu wɔ nukunu gãwo le wo dome o, asi ko wòda ɖe dɔléla ʋee aɖewo dzi heyɔ dɔ wo. 6 Ewɔ nuku na Yesu ŋutɔ be wo detɔwo mexɔ edzi se o, ke edzo kpoo yi ɖatsa le kɔfewo me nɔ nu fiam amewo." 7 Yesu yɔ efe nusrɔ̃lawo eye wòdɔ wo eve eve hena ŋusẽ wo be woanya gbɔgbɔ vɔ̃wo do goe le amewo me. 8 Egblɔ na wo be, womegatsɔ naneke ɖe asi o, negbe atizɔti ko, womegatsɔ nuɖuɖu, mɔzɔkotoku alo ga hã ɖe asi o. 9 Womegatsɔ afɔkpa eve alo awu eve teti hã o. 10 Egblɔ kpe ɖe eŋu be, “Midze afe ɖeka ko me le kɔfe ɖe sia ɖe me, miganɔ tsatsam tso afeme yi afeme o. 11 Nenye be kɔfe aɖe me tɔwo mexɔ mi alo ɖo to mi o la, miʋuʋu ke si lé ɖe afɔfome na mi la ɖi eye miadzo. Esia fia be miegblẽ tefea ɖi be nu sia nu si adzɔ ɖe edzi la nadzɔ faa.” 12 Nusrɔ̃lawo dze mɔ henɔ nu xlɔ̃m ame sia ame si wodo goe le mɔ dzi la be wòadzudzɔ nu vɔ̃ wɔwɔ. 13 Wonya gbɔgbɔ vɔ̃wo le amewo me eye wosi ami kɔkɔe hã na dɔnɔwo heda gbe le wo ŋu. 14 Fia Herodes va se Yesu ŋkɔ elabena, nukunu geɖe siwo katã wɔm wònɔ la tsi nu na amewo wonɔ gbɔgblɔm le afi sia afi. Fia la bu be Yohanes Mawutsidetanamelae gagbɔ agbe esia tae amewo le gbɔgblɔm be, “Yohanes Mawutsidetanamelae fɔ. Eya tae wòte ŋu le nukunu siawo wɔm ɖo.” 15 Ame aɖewo hã bu be Yesu enye Eliya nyagblɔɖila xoxoawo dometɔ ɖeka si gava dzɔ; eye ɖewo hã bu be Yesu enye nyagblɔɖila yeye si si ŋusẽ le abe esiwo nɔ anyi va yi ene. 16 Gake Herodes ya gblɔ kple kakaɖedzi be, “Yohanes ame si nu metso ta le la kokokoe fɔ tso yɔme.” 17 Herodes sia nye ame si dɔ asrafowo be woalé Yohanes de gaxɔ me. Ewɔ esia le Herodia nɔvia Filipo srɔ̃ si wòxɔ ɖe ta. 18 Elabena Yohanes gblɔ na Herodes be, “Se meɖe mɔ be nãxɔ nɔviwò srɔ̃ ɖe o.” 19 Le esia ta Herodia di vevie be woawu Yohanes, gake fia la meda asi ɖe ɖoɖo sia dzi o. 20 Elabena Herodes tsɔ bubu geɖe na Yohanes le efe ame ɖɔʋu kple ame kɔkɔe nyenye ta eya ta etsɔe de ye ŋutɔ fe dzikpɔkpɔ te. Nenye be Herodes kple Yohanes wole dze ɖom la, nya siwo Yohanes gblɔna la ɖea fu na Herodes fe susu ŋutɔ gake zi ge ɖe la, edina kokoko be yeaɖo dze kplii. 21 Mlɔeba la, Herodia va kpɔ mɔnu aɖe si dzi wòato awu Yohanes. Herodes fe dzigbe ɖo eye wòɖo kplɔ̃ na efe kpeɖeŋutɔ ame siwo nye asrafo fe amegãwo kple ame ŋkuta siwo tso Galilea la le fiasã la me. 22 Eva dzɔ be Herodia fe vinyɔnu va ɖu ɣe na amekpekpeawo. Ale si wòɖu ɣeae la do dzidzɔ na ame sia ame ŋutɔ. Le esia ta fia la gblɔ na nyɔnuvia be, “Bia nu sia nu si nèdi tso asinye la eye mana wò.” 23 Eka atam nɛ be, “Nu sia nu si nãbia la matsɔe ana wò, nenye nye fiaɖufe fe afã nèbia hã mana wò.” 24 Nyɔnuvia yi dadaa gbɔ ɖagblɔ nya la nɛ. Dadaa gblɔ nɛ be, “Yi nãbia Yohanes Mawutsidetanamela fe ta.” 25 Nyɔnuvia gaɖe abla va fia la gbɔ va gblɔ nɛ be, “Mele Yohanes Mawutsidetanamela fe ta dim fifi laa, nenɔ agba me woatsɔ vɛ nam.”" 26 Nya sia ve fia la ŋutɔ, gake anye ŋukpe be wòada le efe atam si wòka la dzi le efe amekpekpeawo ŋkume. 27 Eya ta eɖo asrafo si le eŋu dzɔm la ɖa be wòayi aɖatso ta le Yohanes nu atsɔ vɛ nɛ. Asrafo la yi ɖatso ta le Yohanes nu 28 hetsɔ de agbe me vɛ na nyɔnuvia eye wòtsɔe yi na dadaa. 29 Esi Yohanes fe nusrɔ̃lawo se nu si dzɔ la, woyi ɖaxɔ efe kukua heyi ɖaɖi. 30 Yesu fe nusrɔ̃lawo trɔ tso wofe mɔzɔzɔwo me gbɔ va eye wogblɔ nu siwo katã wowɔ, nya siwo katã wogblɔ, kple tefe siwo katã wode la nɛ. 31 Yesu se nya siawo keŋ eye wòɖo aɖaŋu na wo be," “Mina míadzo le amehawo dome vie aɖadi tefe aɖe anɔ adzudzɔ sẽ.” Elabena ame geɖewo ŋutɔ nɔ wo gbɔ vam henɔ dzodzom ale wɔ be, ɣeyiɣi meli ne woaɖu nu o. 32 Eya ta wodzo le tefe sia kple ʋu heyi tefe aɖe si zi ɖoɖoe wu. 33 Gake ame geɖewo gakpɔ wo xoxo henya afi si yim wonɔ eya ta wofu du dze ŋgɔ na wo zɔ fua nu yi ɖakpe wo esi woɖi go le ʋua me teti ko. 34 Ale abe ale si wònɔna ɖaa ene la, ameha gã aɖe gava kpe Yesu le afi sia. Ameawo fe nu wɔ nublanui nɛ ŋutɔ, elabena wole abe alehã si kplɔla meli na o la ene. Efia nu geɖe siwo wòle be woanya la wo. 35 Le ɣetrɔ me la, efe nusrɔ̃lawo va gblɔ nɛ be, “Tefe sia tso abo,evɔ zã hã le dodom. 36 Eya ta gblɔ na ameawo be woayi kɔfe kple agble siwo te ɖe afi sia la me aɖadi nuɖuɖu na wo ɖokuiwo.” 37 Gake Yesu gblɔ na wo be, “Miawo mina nuɖuɖu wo.” Nusrɔ̃lawo biae be, “Nu kae míana wo? Hafi woate ŋu ana nuɖuɖu ameha sia la, ehiã ga home gã aɖe.” 38 Yesu bia wo be, “Nuɖuɖu agbɔsɔsɔ ka sinue le mia si? Miyi miakpɔe ɖa.” Woyi gbɔ va gblɔ nɛ be, “Abolo atɔ̃ kple tɔmelã meme eve koe li.” 39 Yesu gblɔ na wo be woana ameawo nanɔ anyi ɖe fufofowo me le gbe dama la dzi. 40 Ale ameawo nɔ anyi ɖe hatsotso alafa alafa kple blaatɔ̃wo me. 41 Azɔ Yesu tsɔ abolo atɔ̃ la kple tɔmelã meme evea eye wòwu mo dzi, heda akpe ɖe wo ta. Eŋe aboloawo me, eye wòtsɔ wo kple tɔmelãwo na nusrɔ̃la ɖe sia ɖe be wòaɖo ameawo kɔme. 42 Ameawo ɖu nua ale gbegbe be woɖi fo wu ale si hiã gɔ̃, 43 eye esi nusrɔ̃lawo fo fu abolo kple tɔmelã kake siwo susɔ ɖe gbea dzi la woyɔ kusi wuieve. 44 Ke ŋutsu siwo ɖu nua la fe xexlẽme anɔ akpe atɔ̃. 45 Le nuɖuɖunana ameawo vɔ megbe teti ko la, Yesu ɖe gbe na efe nusrɔ̃lawo be woage ɖe ʋua me akui tso fua ayi Betsaida afi si yeava tu wo le emegbe. Ebe ye ŋutɔ yeado megbe ado hedenyui na ameha la eye yeado mɔ wo woayi afeme. 46 Le esia megbe la, Yesu yi togbɛ aɖe dzi be yeado gbe ɖa. 47 Le zã me esi nusrɔ̃lawo ɖo fua titina la, 48 Yesu ɖeka nɔ godzi kpɔ wo ɖa. Ekpɔ be ya sesẽ si nɔ fofom la nɔ fu ɖem na wo ale gbegbe be ʋua kuku sesẽ na wo ŋutɔ. Anɔ abe fɔŋli ga etɔ̃ me ene la, Yesu zɔ fua dzi ɖo ta wo gbɔ. Ewɔ abe ɖe wòbe yeazɔ to wo ŋu ene 49 gake wo katã wokpɔe wònɔ zɔzɔm le fua dzi eya ta wodo vɔvɔ̃ɣli elabena wobu be ŋɔlie. 50 Gake efo nu gblɔ na wo enumake be, “Miafe dzi nedze eme. Nyee, migavɔ̃ o.” 51 Azɔ ege ɖe ʋua me eye yafofo la tɔ te. Nusrɔ̃lawo kata fe nu ku ŋutɔ 52 elabena va se ɖe fifia la, womese Yesu fe wɔnawo gɔme o, gawu la, womese nukunu gã si wòwɔ le ɣetrɔ ma hã gɔme o, elabena wofe dzime sẽ. 53 Wotso fua va do ɖe Genezaret eye wotɔ ʋua 54 hedo go le eme. Ame siwo nɔ afi ma la kpɔ Yesu dze sii enumake 55 eya ta wolé du tsɔ yi ɖagblɔe na ame siwo katã le nutomea me be, Yesu va ɖo. Ale amewo kɔ dɔnɔwo ɖe abawo dzi va egbɔ. 56 Afi sia afi si Yesu yi le kɔfewo, duwo kple agblewo me la, wokɔa dɔnɔwo vaa asiwo kple mɔwo toe eye woɖea kuku nɛ be woaka asi efe awu pɛ ko ŋu. Le nyatefe me la, ame ale si sinu ka asi eŋu ko la fe lãme sẽ.
Marko 7
1 Gbe ɖeka Farisitɔwo kple agbalẽfiala aɖewo tso Yerusalem va Yesu gbɔ. 2 Ame siawo kpɔe be Yesu fe nusrɔ̃la aɖewo meklɔa asi ɖe Yudatɔwo fe kɔnu nu hafi ɖua nu o 3 elabena Yudatɔwo, vevietɔ Farisitɔwo ɖe woklɔa asi kple abɔ va se ɖe abɔkuglui nu ke abe ale si wo tɔgbuiwo wɔnɛ hafi ɖua nu ene. 4 Ne wotso asime gbɔ la, ele be woawɔ kɔnu sia godoo hafi ade asi nuɖuɖu ŋu. Esia nye se siwo dzi wowɔna pɛpɛpɛ fe alafa nanewo la fe kpɔɖeŋu ɖeka. Kɔnu bubu si me wogalé ɖe asi lae nye nuɖazewo, ganuwo kple gagbawo kɔklɔ. 5 Ale Farisitɔwo kple agbalẽfiala siawo va bia Yesu be, “Nu ka tae wò nusrɔ̃lawo megawɔa míafe kɔnu xoxoawo o? Womeklɔa asi ɖe kɔnua nu hafi ɖua nu o.” 6 Yesu ɖo eŋu na wo be, “Nyatefe ŋutɔe Yesaya to esi wògblɔ nya ɖi tso mi alakpatɔ siawo ŋuti; abe ale si woŋlɔe ɖi ene be, ‘Ame siawo le buyem kple wofe nuyiwo, ke wofe dzi te ɖa xaa tso gbɔnye. 7 Wofe subɔsubɔ nye dzodzro elabena wofe nufiafiawo nye amewo fe sededewo ko.’” 8 Elabena miegbe nu le Mawu fe ɖoɖo vavãwo gbɔ hewɔa mia ŋutɔwo fe ɖoɖowo dzi. 9 Đe mieɖoe koŋ le nu gbem le Mawu fe sewo gbɔ eye mietu afɔ wo dzi le miawo ŋutɔ fe ɖoɖowo ta. 10 ”Le kpɔɖeŋu me, Mose de se si tso Mawu gbɔ la na mi be, ‘Bu fofofwò kple dawò.’ Egblɔ kpe ɖe eŋu be, ‘Ame si agblɔ nya vloe ɖe fofoa alo dadaa ŋu la dze na ku.’ 11 Gake miawo la miegblɔ be ame ate ŋu agblɔ na edzila si hiã nane be, “Taflatse nyemate ŋu akpe ɖe ŋuwò o! Elabena nu si wòle be matsɔ na wò la metsɔe na Mawu xoxo.’ 12 Mieɖea mɔ hã be wòawɔ nu si dze be wòawɔ na fofoa alo dadaa o. 13 Ale miegbe Mawu fe nya eye miewɔna ɖe miafe kɔ, siwo mieɖo anyi la dzi. Miafe wɔna geɖewo le alea.” 14 Azɔ Yesu yɔ ameha la be woava ɖo to ye. Egblɔ na wo be, “Mi katã miɖo to nyuie, ne miase nya siawo gɔme” 15 Naneke meli si tsoa egodo gena ɖe ame me, si ate ŋu afo ɖi amea o, ke boŋ nu siwo doa go tso amea me la woawoe nye nu siwo foa ɖii. 16 Ame si to senu li na la nesee. 17 Azɔ Yesu ge ɖe afe aɖe me be yeahe ɖa le amehawo gbɔ vie. Efe nusrɔ̃lawo va biae le afi sia be wòaɖe nya siwo wògblɔ va yi la gɔme na yewo. 18 Yesu bia wo be “Ekema miawo hã miese nya siawo gɔme oa? Miate ŋu akpɔe dze sii be nu siwo mieɖuna la megblẽa nu le miafe luʋɔ ŋu oa? 19 Ne ame ɖu nu la meyina efe dzi me o. Ke boŋ etoa efe dɔkaviwo me.” Egblɔ nya sia be yeafia be nuɖuɖu ɖe sia ɖe ŋuti kɔ. 20 Egagblɔ kpe ɖe eŋu be, “Nu si ŋu ame buna lae gblẽa nu le eŋu hefoa ɖii. 21 Elabena ame fe dzi mee susu baɖa doa go tsona. Nu baɖawo abe, fĩeŋufieŋui alo matrewɔwɔ, fififi, amewuwu, ahasiwɔwɔ 22 ŋubiabiã, ŋutasesẽ, amebeble, makɔmakɔnyenye, ŋuʋaʋã, ame ŋu gbegblẽ, dada kple movinuwɔna bubuwo. 23 Nu vɔ̃ɖi siawo katã doa go tso miafe dziwo me eye woawoe nye nu siwo foa ɖi mi ale be miedze be miage ɖe Mawu ŋkume o. 24 Yesu dzo le Galilea heyi Tiro kple Sidɔn nutomewo me. Edze agbagba be yeaɣla ye ɖokui gake mete ŋui o. Mekpɔ ɖo hafi efe vava ɖi hoo abe ale si wònɔna ɖaa ene o. 25 Nyɔnu aɖe si fe vi gbɔgbɔ vɔ̃ nɔ fu ɖem na la va egbɔ enumake. Nyɔnu sia se Yesu ŋkɔ eya ta eva dze klo ɖe efe afɔ nu 26 heɖe kuku be wòaxɔ ye via le gbɔgbɔ vɔ̃a si na ye. Nyɔnua nye Sirofoiniketɔ ame siwo Yudatɔwo buna Trɔ̃subɔlawoe la dometɔ ɖeka. 27 Yesu gblɔ nɛ be, “Ele be ɖeviwo naɖi fo gbã, gawu la menyo be woatsɔ ɖeviwo fe nuɖuɖu afu gbe ɖe avuwo gbɔ o.” 28 Nyɔnua ɖo eŋu nɛ be, “Afetɔ esia nye nyatefe, gake wotsɔa ɖeviwo fe nuɖuɖu wuwlui si susɔ la naa avuvi siwo le kplɔ̃ te.” 29 Yesu gblɔ nɛ be, “Enyo, èɖo nyaa ŋu nyuie ŋutɔ. Meda gbe le viwò nyɔnuvi sue la ŋu na wò. Heyi afe me, elabena gbɔgbɔ vɔ̃ la do go le eme.”" 30 Esi nyɔnu sia va ɖo afe me la, ekpɔ via nyɔnuvia wòmlɔ anyi ɖe aba dzi kpoo elabena gbɔgbɔ vɔ̃a do go le eme. 31 Azɔ Yesu tso Tiro yi Sidɔn to Dekapoli alo Du Ewoawo me gatrɔ yi Galilea fua nu. 32 Wokplɔ tokunɔ aɖe si menya nufofo nyuie o la vɛ nɛ le afi sia eye ame sia ame ɖe kuku nɛ be wòada asi ɖe edzi ayɔ dɔe. 33 Yesu kplɔ tokunɔ la dzoe le ameawo dome yi adzɔge eye wòfo efe asibiɖɛwo ɖe efe towo me. Azɔ eɖe ta hesi ɖe efe aɖe dzi. 34 Ewu mo dzi kpɔ dzifo eye wògbɔ fũ heɖe gbe be," “Hefata” si gɔme enye “Ʋu.” 35 Enumake amea fe towo ʋu eye wòde asi nusese kple nufofo me nyuie hã. 36 Yesu de se na ameha la be womegana amewo nanya nu si yewɔ la o, gake zi ale si wòde se sia na wo la, zi nenema kee wokakaa nya la, 37 elabena nuwɔna la wɔ nuku na wo. Ale nya sia tsi amewo nu wonɔ gbɔgblɔm ɖaa be, “Nu sia nu si wòwɔna la nye nukunu. Ewɔnɛ be tokunɔ sea nu eye aɖetututɔ hã foa nu eme kɔna!”
Marko 8
1 Ameha gã aɖe gafo fu ɖe Yesu ŋu le afi aɖe gbe ɖeka eye nuɖuɖu menɔ wo si woaɖu o. Yesu yɔ efe nusrɔ̃lawo eye wògblɔ na wo be, 2 “Ame siawo fe nu wɔ nublanui nam ŋutɔ, elabena ŋkeke etɔ̃e nye esi wole afii eye naneke megale wo si woaɖu o. 2 Le Ωkeke ade megbe la, Yesu kplå Petro, Yakobo kple Yohanes yi to kåkå a∂e tame. Ame a∂eke menå tefe sia o. Esi wo∂o afi ma teti ko la Yesu fe mo de asi kekl¢ me kple Ωutikåkåe, 3 eye efe awu si wœdo la trå fu pampampam. Awu la fu ale gbegbe be, naneke mele xexeame ate Ωu awåe wœafu nenema o. 3 Ne meɖo wo ɖe afe me dɔmeɣeɣii la, ŋuzi atsɔ wo le mɔa dzi, elabena wo dometɔ aɖewo tso didife ke.” 4 Azå Eliya kple Mose va do ∂e Yesu gbå eye wode asi dze∂o∂o me kplii. 4 Nusrɔ̃lawo biae be, “Afi kae míakpɔ nuɖuɖu na ame gbogbo siawo le, le gbedzi afi sia?” 5 Ke Yesu hã bia wo be, “Abolo nenie le mia si?” Woɖo eŋu be, “Abolo adre.” 5 Petro gblå na Yesu be, “Nufiala, enyo na m¡ be m¡anå afi sia. M¡na m¡atu agbadå etß, ∂eka na wœ, ∂eka na Mose, eye ∂eka na Eliya.” 6 Azɔ Yesu gblɔ na ameawo be woanɔ anyi ɖe gbea dzi, etsɔ abolo adreawo, da akpe na Mawu ɖe wo ta, ŋe wo me kakɛ kakɛ hetsɔ wo na nusrɔ̃lawo eye wotsɔ wo ɖo ameawo fe akɔme. 6 Egblå esia elabena menya nu si wœagblå o, wovß Ωutå. 7 Esi Petro nå nya siawo gblåm la, alilikpo a∂e va tsyå wo dzi eye wœxe ≈e Ωkume. Gbe a∂e ∂i tso alilikpoa me be, “Esia nye vinye lålßa. Mi∂o to eya amea.” 7 Wokpɔ lã meme eve aɖewo hã eye Yesu da akpe ɖe woawo hã ta eye wòna be nusrɔ̃lawo ma wo na ameawo. 8 Ameawo ɖu nu ɖi fodo nyuie. Emegbe la nusrɔ̃lawo fo abolo kakɛ siwo susɔ la fu eye woyɔ kusi adre. 8 Kasia nusrßla etßawo megakpå ame a∂eke le wo gbå o negbe Yesu ∂eka ko, elabena Mose kple Eliya dzo. 9 Ame siwo ɖu nua la fe xexelẽme anɔ akpe ene. Yesu do mɔ wo le nua ɖuɖu vɔ megbe. 9 Yesu yi edzi gblå na efe nusrßlawo be, “Mia dometå a∂ewo siwo le afi sia la anå agbe va se ∂e esime mawufia∂ufea nava le Ωus¢ g∑ a∂e me.” 10 Ale nusrßlawo ≈la nya siawo ∂e wofe dziwo me. Gake zi ge∂e la, wofoa nu le eΩu eye wobua tame vevie le nu si tututu Yesu wån§ be, “Tsitretsitsi tso ame kukuwo dome” la nu. 10 Le nu siawo megbe la, Yesu ge ɖe ʋu aɖe me enumake kple efe nusrɔ̃lawo eye wova ɖi go ɖe Dalmanuta nutowo me. 11 Farisitåwo kple agbal¢fialawo nåa gbågblåm ∂aa be, ele be Eliya natrå va hafi Mesia la nate Ωu ava. Nya sia me mekå na nusrßlawo o, eya ta wobia Yesu be wœa∂e eme na yewo. 11 Farisitɔ siwo nɔ afi ma la se be Yesu va ɖo tefea ale woyi be yewoahe nukɛ kplii. Wova gblɔ nɛ be, “Đe dzesi aɖe tso dzifo fia mí míakpɔ, ekema míaxɔ dziwò se.” 12 Yesu ∂o eΩu be, “Le nyatefe me la, Eliya va xoxo eye wœ∂å nuwo kat∑ ∂o. Azå nu ka ta woΩlåe ∂i le Amegbetåvi la Ωu be akpe fu ge∂e eye woagbe nu le egbå? 12 Yesu ɖe hũ, eye wògblɔ na wo be, “Nyemawɔ naneke gbeɖe o. Nukunu neni dim mi ame siawo miele be miakpɔ?” 13 Ke mele gblåm na mi be Eliya va eye wowå nu sia nu si wodi be yewoawå lae, abe ale si woΩlåe ∂ii la ene.” 13 Yesu dzo le wo gbɔ, hetrɔ ge ɖe ʋua me eye wòtso ta la yi efe go evelia dzi. 14 Hafi woadzo la, nusrɔ̃lawo ŋlɔ be wometsɔ nuɖuɖu ɖe asi o, evɔ abolo ɖeka koe susɔ ɖe wo si. 14 Wova ∂o toa te eye wokpåe be ameha g∑ a∂e fo xl∑ nusrßla asieke maml§awo. Yudatåwo fe agbal¢fialawo nå nuka hem kpli wo. 15 Esi ameha la kpå Yesu la, våvß l∞ wo ke wofu du yi egbå be yewoa∂ado gbe n§. 15 Esi wonɔ tsia dzi yina la, Yesu gblɔ na wo kple gbe blewuu be, “Mikpɔ nyuie le Herodes kple Farisitɔwo fe nuʋãnu la ŋu.” 16 Nusrɔ̃lawo bia wo nɔewo be, “Nya sia gɔme ɖe?” Mlɔeba la eva dze na wo abe nuɖuɖu si woŋlɔ be la ŋue Yesu nɔ nu fom le ene. 16 Yesu bia wo be, “Nya ka tututu hem miele?” 17 Ame ∂eka le ameawo dome do ≈li gblå be, “Nufiala, me∂e kuku vinyee mekplå v§ na wœ be n†da gbe le eΩu nam. Gbågbå vß a∂e le eme si wåe be mete Ωu foa nu o. 17 Yesu nya nya si gblɔm wonɔ ale wògblɔ na wo be, “Gbeɖe, menye nu si bum miele la gblɔm mele o! Nu ka ta mietea ŋu sea nu gɔme o? Đe miafe dzíwo ku atri nenema gbegbe be miate ŋu ase nu gɔme oa? 18 Miafe ŋkuwo la nu wobe miakpɔ kpli wo ke nu ka tae miekpɔa nu o? Nu ka ta miate ŋu aʋu miafe towo ase nu o? Mieɖo ŋku naneke dzi kura oa? 18 Nyatefe ne gbågbå ba∂a sia dze edzi la, etsån§ xl∑na ∂e anyi Ωådzitåe eye futukpå dona le enu båbåbå; e∂ua a∂ukli eye eya ame bliboa fe l∑me liana ses™e. Me∂e kuku na wœ nusrßlawo be woanya gbågbå vß sia le eme gake womete Ωui o.” 19 Mieɖo ŋku edzi be menyi ame akpe atɔ̃ oa? Nuɖuɖu wuwlui kusi nenie miefɔ emegbe?” Woɖo eŋu nɛ be “Wuieve sɔŋ” 19 Yesu trå ∂e nusrßlawo Ωu hegblå na wo be, “Mi xåse √eetå siawo, Ωkeke nenie wœle be manå anyi kpli mi hafi miaxå dzinye ase? Ale ke gbegbe magbå dzi ∂i na mi? Mikplå ∂evi la v§ nam.” 20 Ale wokplå ∂evi la yii na Yesu. Gake kaka wœakpå Yesu ko la gbågbå vß la xl∑e ∂e anyigba ses™e; efo dablib§ le anyigba eye futukpå h∑ nå dodom le enu. 20 Egabia wo be, “Esi menyi ame akpe ene kple abolo adre, ɖe abolo kusi nenie susɔ?” Woɖo eŋu nɛ be, “Kusi adre.” 21 Azɔ egblɔ na wo be, “Ke ale ke wɔ miebu be nuɖuɖu fe anyi manɔmanɔ ye ɖe fu na nye susu?” 21 Yesu bia ∂evia fofo be, “Tso ≈eka≈i ke wœle då sia l∞m?” Fofoa ∂o eΩu be, “Tso keke efe ∂evime ke, 22 Azɔ esi wova ɖo Betsaida la, ame aɖewo kplɔ ŋkunɔ aɖe vɛ nɛ eye woɖe kuku nɛ be wòada asi ɖe edzi ada gbe le eŋu. 22 Gbågbå vß sia nana wœdzea dzo me alo tsi me eye wœdi kokoko be yeawui. Ao! Me∂e kuku kpå m¡afe nublanui, eye ne †te Ωui la, n†wå nane tso eΩuti na m¡.” 23 Yesu gabiae be, “Îe n£gblå be ne mate Ωuia? Nu sia nu wåwå le båbåe ne £xåe se ko.” 23 Yesu lé ŋkunɔ la fe alɔnu eye wòkplɔe do goe le dua me. Eɖe ta ɖe efe ŋkuwo dzi, eye wòda asi ɖe wo dzi. Azɔ ebia ŋkunɔ la be, “Ète ŋu le nu kpɔma?” 24 Amea tsa ŋku godoo eye wòɖo eŋu be, “Ẽ, mele amewo kpɔm gake nyemele wo kpɔm nyuie o, wodze abe atiwoe le zɔzɔm ene!” 24 Fofoa ∂o eΩu enumake be, “Xåse le asinye. Ao, ve nunye be nye xåse sia nadzi ∂e edzi!” 25 Yesu gaɖo asi amea fe ŋkuwo dzi ake ke fifia ŋkuawo ʋu nyuie eye wonɔ nu kpɔm pɛpɛpɛ. 25 Yesu kpå be ameha la nå dzidzim ∂e edzi eya ta e∂e gbe na gbågbå vß la be, “O, gbågbå mafonu, tokunå gbågbå, me∂e gbe na wœ be n†do go le ∂evi sia me enumake eye m£kpå må agage ∂e eme azå o.” 26 Gbågbå vß la do ≈li ses™e, ganyama ∂evia nublanuitåe eye wœdo go le eme. Azå ∂evia fa miamiamia ∂e anyigba eye wœli kpoo abe ∂e wœku ene. Ale ameawo kat∑ gblå be, eku. 26 Yesu ɖoe ɖe efe fometɔwo gbɔ eye wòde se nɛ be, “Mègato kɔfea me kura hafi nãyi o.” 27 Ke Yesu l∞ efe alånu eye wœna wœtsi tre eye nukutåe la efe l∑me s¢. 27 Yesu kple efe nusrɔ̃lawo dzo le Galilea heyi Kaisaria Filipi kɔfewo me. Esi wonɔ zɔzɔm yina la, Yesu bia nusrɔ̃lawo be, “Ame kae amewo buna be menye? Ale ke wole gbɔgblɔm tso ŋunye?” 28 Azå esi Yesu kple efe nusrßlawo ∂e∂e nå afe si me wodze la, nusrßlawo biae be, “Nu ka ta m¡awo m¡ete Ωu nya gbågbå vß ma do goe o?” 28 Nusrɔ̃lawo ɖo eŋu nɛ be, “Ame aɖewo bu be Yohanes Mawutsidetanamelae nènye, eye bubuwo gblɔ be Eliya alo nyagblɔɖila xoxoawo dometɔ ɖekae nènye gava dzɔ.” 29 Ke ebia woawo ŋutɔ bena, “Ame kae miawo ya miebuna be, menye?” Petro ɖo eŋu nɛ be, “Wòe nye Mesia la!” 29 Yesu ∂o eΩu na wo be, “Nu siawo fomevi wåwå hi∑ gbedodo∂a kple nutsitsidå.” 30 Ke Yesu de se na wo be womegana ame aɖeke nanya esia o! 30 Yesu kple efe nusrßlawo dzo le nuto sia me eye wo∂o ta Galilea nutoa me. Yesu dze agbagba vevie be amewo nagakpå ye o, 31 Azɔ Yesu de asi fukpekpe dziŋɔ siwo katã kpe ge wòala la ŋu nyawo gbɔgblɔ me na efe nusrɔ̃lawo. Egblɔ na wo be dumegãwo kple Osɔfogãwo agbe nu le ye gbɔ. Agbalẽfialawo hã agbe ye eye woawu ye. Gake yeagafɔ le ŋkeke etɔ̃ megbe. 31 elabena edi be yeakpå ≈eyi≈i ge∂e afia nu efe nusrßlawo. Zi ge∂e ne ele nu fiam wo la egblåna na wo be, “Nye Mesia la, woadem asi eye woawum. Gake le Ωkeke etß megbe la magatsi tre tso ame kukuwo dome.” 32 Nusrßlawo mete Ωu se nya siawo gåme o gake ale si woawå abia la h∑ zu då elabena wonå våvßm. 32 Yesu fo nu na wo faa le nya siawo ŋu, meɣla naneke ɖe wo o. Eya ta Petro yɔe ɖe kpɔe heka ŋkume nɛ be, “Mele be nãnɔ nya sia fomevi gblɔm o.” 33 Yesu kple efe nusrßlawo va ∂o Kapernaum. Esi wova ∂o afe si me wodze eye wofe mo dze anyi vå la, Yesu bia nusrßlawo be, “Esi m¡enå måa dzi gbåna ∂e, nya ka me dzrom mienå?” 33 Yesu trɔ kɔ kpɔ efe nusrɔ̃lawo eye wògblɔ na Petro kple moveviɖoɖo be, “Wò Satana, te ɖa le gbɔnye elabena èle nu siawo kpɔm le amegbetɔ fe susu nu ke menye le Mawu tɔ nu o.” 34 Azɔ eyɔ nusrɔ̃lawo kple amehawo fo fui be woaɖo to ye. Egblɔ na wo be, “Ne mia dometɔ aɖe di be yeadze yonyeme la ele be wòaɖe asi le nu siwo doa dzidzɔ nɛ la katã ŋu eye wòatsɔ efe atitsoga akplɔm ɖo. 34 Nyatefe, nya sia Ωu∂o∂o ses¢ na nusrßlawo elabena nya si hem wonå la ku ∂e ame si nye wo kat∑ fe g∑tå la Ωu. 35 Ne miedi kokoko be miaɖe miafe agbe la miabui boŋ. Ame siwo tsɔ wofe agbe ɖo anyi le nye nyanyui la ta la, atsi agbe boŋ. 35 Yesu båbå nå anyi, eyå efe nusrßla wuieveawo fo fui eye wœgblå na wo be, “Ame si di be yeanye mi kat∑ fe g∑tå la ele n§ be wœanye suetå kekeake gb∑, ¢, ele be wœanye mi kat∑ fe subåla!” 36 ” Viɖe ka wòanye na ame be xexeame katã nazu etɔ gake wòabu efe agbe to xexeame nuwo yometiti me? 36 Azå ekplå ∂evi a∂e va wo titinae, kåe ∂e efe abåwo dome eye wœgblå na wo be, 37 “Ame si axå ∂evi a∂e abe esia ene le nye Ωkå me la, nyee ma wœxå, eye ame si axåm la, menye nyee wœxå o, ke boΩ Fofonye si dåm ∂a lae wœxå!” 37 Nane gaxɔ asi wu eya ŋutɔ fe luʋɔ le xexe sia mea? 38 Le ŋkeke siawo me esi dzimaxɔse kple nu vɔ̃ bɔ alea la, ame si nye ŋutɔ kple nya siwo gblɔm mele na mi akpe ŋu na la, Nye Mesia la makpe ŋu eya hã nenye be metrɔ va le Fofonye fe ŋutikɔkɔe la me kple efe mawudɔla kɔkɔeawo.” 38 Yesu fe nusrßlawo dometå ∂eka si woyåna be Yohanes la gblå n§ be, “Nufiala, m¡ekpå ame a∂e si tså wœ Ωkå nå gbågbå vßwo nyamii le amewo me. Ale m¡egbe n§ be megawåe o, elabena menye m¡a dometå ∂ekae wœnye o.” 39 Yesu gblå n§ be, “Migagbe n§ o, elabena ame si le nukunu a∂e wåm le nye Ωkå dzi la, mate Ωu anye futå o. 40 Ame si metsi tre ∂e m¡a Ωu o la, le m¡afe akpa dzi.” 41 Yesu yi edzi be, “Ne ame a∂e na tsi kplu ∂eka mi elabena mienye tånyewo la, magblåe na mi kple kaka∂edzi ge∂e be, ame sia mabu fetu si wœaxå la o. 42 Gake ne ame a∂e awåe be ∂evi sue siawo fomevi ∂eka abu xåse si le eme ∂e Ωunye la, ne wotsi kpe g∑ a∂e ∂e kå n§ tsåe fu gbe ∂e fu me la, anyo n§ wu s∑.” 43 Ne wœ asi ∂ia nu wœ la, l∑e ∂a. Enyo na wœ be n†ge ∂e mawufia∂ufe la me kple asikpo wu be asi eve nanå Ωuwœ n†yi dzomavå√e la me, afi si dzo metsina le na o. 44 Afi si wofe nya mekuna le na o, eye wometsia dzo h∑ lena le o. 45 Ne wœ afå ∂ia nuwo la, l∑e ∂a. Enyo na wœ be n†ge ∂e agbe la me kple afåkpo, wu esi afå eve nanå asiwœ, eye woatså wœ afu gbe ∂e dzomavå√e la me. 46 Afi si wofe nya mekuna le na o, eye dzo la h∑ metsina le na o. 47 Eye ne wœ Ωku ∂ia nu wœ la, hoe le eme. Enyo na wœ be n†yi mawufia∂ufe la me kple Ωku ∂eka wu be n†yi dzomavå√e la me kple Ωku eve. 48 Afi si wofe nya mekuna le na o eye dzo la h∑ metsina le o, 49 eye woatså dzobibi ade dze ame sia me wœatee. 50 Yesu wu efe nufoa nu be, “Dze nye nu vevi a∂e gake nenye be dze bu efe vivi la, womagate Ωu atsåe ade naneke o, elabena meganyo na naneke o. Eya ta migabu vivi si le mia me la o ! Minå anyi kple amewo kat∑ le Ωutifafa me.”
Marko 9
1 Yesu yi edzi gblɔ na efe nusrɔ̃lawo be, “Mia dometɔ aɖewo siwo le afi sia la anɔ agbe va se ɖe esime mawufiaɖufea nava le ŋusẽ gã aɖe me.” 2 Le ŋkeke ade megbe la, Yesu kplɔ Petro, Yakobo kple Yohanes yi to kɔkɔ aɖe tame. Ame aɖeke menɔ tefe sia o. Esi woɖo afi ma teti ko la Yesu fe mo de asi keklẽ me kple ŋutikɔkɔe, 3 eye efe awu si wòdo la trɔ fu pampampam. Awu la fu ale gbegbe be, naneke mele xexeame ate ŋu awɔe wòafu nenema o. 4 Azɔ Eliya kple Mose va do ɖe Yesu gbɔ eye wode asi dzeɖoɖo me kplii. 5 Petro gblɔ na Yesu be, “Nufiala, enyo na mí be míanɔ afi sia. Mína míatu agbadɔ etɔ̃, ɖeka na wò, ɖeka na Mose, eye ɖeka na Eliya.” 6 Egblɔ esia elabena menya nu si wòagblɔ o, wovɔ̃ ŋutɔ. 7 Esi Petro nɔ nya siawo gblɔm la, alilikpo aɖe va tsyɔ wo dzi eye wòxe ɣe ŋkume. Gbe aɖe ɖi tso alilikpoa me be, “Esia nye vinye lɔlɔ̃a. Miɖo to eya amea.” 8 Kasia nusrɔ̃la etɔ̃awo megakpɔ ame aɖeke le wo gbɔ o negbe Yesu ɖeka ko, elabena Mose kple Eliya dzo. 9 Esi wonɔ ɖiɖim tso toa dzi gbɔna la, Yesu de se na nusrɔ̃lawo vevie be womegagblɔ nu si tefe wokpɔ la na ame aɖeke o, negbe le yefe tsitretsitsi tso ame kukuwo dome megbe ko. 10 Ale nusrɔ̃lawo ɣla nya siawo ɖe wofe dziwo me. Gake zi geɖe la, wofoa nu le eŋu eye wobua tame vevie le nu si tututu Yesu wɔnɛ be, “Tsitretsitsi tso ame kukuwo dome” la nu. 11 Farisitɔwo kple agbalẽfialawo nɔa gbɔgblɔm ɖaa be, ele be Eliya natrɔ va hafi Mesia la nate ŋu ava. Nya sia me mekɔ na nusrɔ̃lawo o, eya ta wobia Yesu be wòaɖe eme na yewo. 12 Yesu ɖo eŋu be, “Le nyatefe me la, Eliya va xoxo eye wòɖɔ nuwo katã ɖo. Azɔ nu ka ta woŋlɔe ɖi le Amegbetɔvi la ŋu be akpe fu geɖe eye woagbe nu le egbɔ? 13 Ke mele gblɔm na mi be Eliya va eye wowɔ nu sia nu si wodi be yewoawɔ lae, abe ale si woŋlɔe ɖii la ene.” 14 Wova ɖo toa te eye wokpɔe be ameha gã aɖe fo xlã nusrɔ̃la asieke mamlɛawo. Yudatɔwo fe agbalẽfialawo nɔ nuka hem kpli wo. 15 Esi ameha la kpɔ Yesu la, vɔvɔ̃ lé wo ke wofu du yi egbɔ be yewoaɖado gbe nɛ. 16 Yesu bia wo be, “Nya ka tututu hem miele?” 17 Ame ɖeka le ameawo dome do ɣli gblɔ be, “Nufiala, meɖe kuku vinyee mekplɔ vɛ na wò be nãda gbe le eŋu nam. Gbɔgbɔ vɔ̃ aɖe le eme si wɔe be mete ŋu foa nu o. 18 Nyatefe ne gbɔgbɔ baɖa sia dze edzi la, etsɔnɛ xlãna ɖe anyi ŋɔdzitɔe eye futukpɔ dona le enu bɔbɔbɔ; eɖua aɖukli eye eya ame bliboa fe lãme liana sesĩe. Meɖe kuku na wò nusrɔ̃lawo be woanya gbɔgbɔ vɔ̃ sia le eme gake womete ŋui o.” 19 Yesu trɔ ɖe nusrɔ̃lawo ŋu hegblɔ na wo be, “Mi xɔse ʋeetɔ siawo, ŋkeke nenie wòle be manɔ anyi kpli mi hafi miaxɔ dzinye ase? Ale ke gbegbe magbɔ dzi ɖi na mi? Mikplɔ ɖevi la vɛ nam.” 20 Ale wokplɔ ɖevi la yii na Yesu. Gake kaka wòakpɔ Yesu ko la gbɔgbɔ vɔ̃ la xlãe ɖe anyigba sesĩe; efo dablibɛ le anyigba eye futukpɔ hã nɔ dodom le enu. 21 Yesu bia ɖevia fofo be, “Tso ɣekaɣi ke wòle dɔ sia lém?” Fofoa ɖo eŋu be, “Tso keke efe ɖevime ke, 22 Gbɔgbɔ vɔ̃ sia nana wòdzea dzo me alo tsi me eye wòdi kokoko be yeawui. Ao! Meɖe kuku kpɔ míafe nublanui, eye ne ãte ŋui la, nãwɔ nane tso eŋuti na mí.” 23 Yesu gabiae be, “Đe nègblɔ be ne mate ŋuia? Nu sia nu wɔwɔ le bɔbɔe ne èxɔe se ko.” 24 Fofoa ɖo eŋu enumake be, “Xɔse le asinye. Ao, ve nunye be nye xɔse sia nadzi ɖe edzi!” 25 Yesu kpɔ be ameha la nɔ dzidzim ɖe edzi eya ta eɖe gbe na gbɔgbɔ vɔ̃ la be, “O, gbɔgbɔ mafonu, tokunɔ gbɔgbɔ, meɖe gbe na wò be nãdo go le ɖevi sia me enumake eye mèkpɔ mɔ agage ɖe eme azɔ o.” 26 Gbɔgbɔ vɔ̃ la do ɣli sesĩe, ganyama ɖevia nublanuitɔe eye wòdo go le eme. Azɔ ɖevia fa miamiamia ɖe anyigba eye wòli kpoo abe ɖe wòku ene. Ale ameawo katã gblɔ be, eku. 27 Ke Yesu lé efe alɔnu eye wòna wòtsi tre eye nukutɔe la efe lãme sẽ. 28 Azɔ esi Yesu kple efe nusrɔ̃lawo ɖeɖe nɔ afe si me wodze la, nusrɔ̃lawo biae be, “Nu ka ta míawo míete ŋu nya gbɔgbɔ vɔ̃ ma do goe o?” 29 Yesu ɖo eŋu na wo be, “Nu siawo fomevi wɔwɔ hiã gbedodoɖa kple nutsitsidɔ.” 30 Yesu kple efe nusrɔ̃lawo dzo le nuto sia me eye woɖo ta Galilea nutoa me. Yesu dze agbagba vevie be amewo nagakpɔ ye o, 31 elabena edi be yeakpɔ ɣeyiɣi geɖe afia nu efe nusrɔ̃lawo. Zi geɖe ne ele nu fiam wo la egblɔna na wo be, “Nye Mesia la, woadem asi eye woawum. Gake le ŋkeke etɔ̃ megbe la magatsi tre tso ame kukuwo dome.” 32 Nusrɔ̃lawo mete ŋu se nya siawo gɔme o gake ale si woawɔ abia la hã zu dɔ elabena wonɔ vɔvɔ̃m. 33 Yesu kple efe nusrɔ̃lawo va ɖo Kapernaum. Esi wova ɖo afe si me wodze eye wofe mo dze anyi vɔ la, Yesu bia nusrɔ̃lawo be, “Esi míenɔ mɔa dzi gbɔna ɖe, nya ka me dzrom mienɔ?” 34 Nyatefe, nya sia ŋuɖoɖo sesẽ na nusrɔ̃lawo elabena nya si hem wonɔ la ku ɖe ame si nye wo katã fe gãtɔ la ŋu. 35 Yesu bɔbɔ nɔ anyi, eyɔ efe nusrɔ̃la wuieveawo fo fui eye wògblɔ na wo be, “Ame si di be yeanye mi katã fe gãtɔ la ele nɛ be wòanye suetɔ kekeake gbã, ẽ, ele be wòanye mi katã fe subɔla!” 36 Azɔ ekplɔ ɖevi aɖe va wo titinae, kɔe ɖe efe abɔwo dome eye wògblɔ na wo be, 37 “Ame si axɔ ɖevi aɖe abe esia ene le nye ŋkɔ me la, nyee ma wòxɔ, eye ame si axɔm la, menye nyee wòxɔ o, ke boŋ Fofonye si dɔm ɖa lae wòxɔ!” 38 Yesu fe nusrɔ̃lawo dometɔ ɖeka si woyɔna be Yohanes la gblɔ nɛ be, “Nufiala, míekpɔ ame aɖe si tsɔ wò ŋkɔ nɔ gbɔgbɔ vɔ̃wo nyamii le amewo me. Ale míegbe nɛ be megawɔe o, elabena menye mía dometɔ ɖekae wònye o.” 39 Yesu gblɔ nɛ be, “Migagbe nɛ o, elabena ame si le nukunu aɖe wɔm le nye ŋkɔ dzi la, mate ŋu anye futɔ o. 40 Ame si metsi tre ɖe mía ŋu o la, le míafe akpa dzi.” 41 Yesu yi edzi be, “Ne ame aɖe na tsi kplu ɖeka mi elabena mienye tɔnyewo la, magblɔe na mi kple kakaɖedzi geɖe be, ame sia mabu fetu si wòaxɔ la o. 42 Gake ne ame aɖe awɔe be ɖevi sue siawo fomevi ɖeka abu xɔse si le eme ɖe ŋunye la, ne wotsi kpe gã aɖe ɖe kɔ nɛ tsɔe fu gbe ɖe fu me la, anyo nɛ wu sã.” 43 Ne wò asi ɖia nu wò la, lãe ɖa. Enyo na wò be nãge ɖe mawufiaɖufe la me kple asikpo wu be asi eve nanɔ ŋuwò nãyi dzomavɔʋe la me, afi si dzo metsina le na o. 44 Afi si wofe nya mekuna le na o, eye wometsia dzo hã lena le o. 45 Ne wò afɔ ɖia nuwo la, lãe ɖa. Enyo na wò be nãge ɖe agbe la me kple afɔkpo, wu esi afɔ eve nanɔ asiwò, eye woatsɔ wò afu gbe ɖe dzomavɔʋe la me. 46 Afi si wofe nya mekuna le na o, eye dzo la hã metsina le na o. 47 Eye ne wò ŋku ɖia nu wò la, hoe le eme. Enyo na wò be nãyi mawufiaɖufe la me kple ŋku ɖeka wu be nãyi dzomavɔʋe la me kple ŋku eve. 48 Afi si wofe nya mekuna le na o eye dzo la hã metsina le o, 49 eye woatsɔ dzobibi ade dze ame sia me wòatee. 50 Yesu wu efe nufoa nu be, “Dze nye nu vevi aɖe gake nenye be dze bu efe vivi la, womagate ŋu atsɔe ade naneke o, elabena meganyo na naneke o. Eya ta migabu vivi si le mia me la o ! Minɔ anyi kple amewo katã le ŋutifafa me.”
Marko 10
1 Yesu kple efe nusrɔ̃lawo dzo le Kapernaum eye woyi anyigbe lɔfo le Yudea nutowo kple nutome si le Yɔdan fe ɣedzefe lɔfo la me. Abe ale si wònɔna ɖaa ene la, amehawo va fo zi ɖe Yesu ŋu eye wòfia nu wo abe ale si wòwɔnɛ ene. 2 Farisitɔ aɖewo va egbɔ le afi sia be yewoadoe kpɔ be yewoalée le nya aɖe me hã. Wobiae be, “Woɖe mɔ na ŋutsu be wòagbe srɔ̃a?” 3 Yesu trɔ bia wo be, “Ale ke Mose gblɔ tso srɔ̃gbegbe ŋuti?” 4 Ameawo ɖo eŋu nɛ be, “Mose da asi ɖe srɔ̃gbegbe dzi eye nu si ko wòle be ame si di be yeagbe srɔ̃a nawɔe nye be wòaŋlɔ agbalẽ na nyɔnua be yegbee.” 5 Yesu ɖo eŋu be, “Le miafe dzimesesẽ ŋuti tae Mose de se sia na mi ɖo.” 6 Ke tso nuwɔwɔ fe gɔmedzedzea me ke la, Mawu ‘wɔ ŋutsu kple nyɔnu.’ 7 ‘Le esia ta ŋutsu agblẽ fofoa kple dadaa ɖi eye wòalé ɖe srɔ̃nyɔnua ŋuti 8 eye wo kpakple eve woazu ŋutilã ɖeka. Eya ta womeganye ame eve o ke boŋ wozu ɖeka. 9 Esia ta nu si ke Mawu bla la ame aɖeke nagama eme o.” 10 Le esia megbe, esi Yesu kple efe nusrɔ̃lawo ɖeɖe wonɔ afe si me wodze la, nusrɔ̃lawo gado srɔ̃gbenya la ɖa ake. 11 Yesu gblɔ na wo be, “Nenye be ŋutsu aɖe gbe srɔ̃a be yeaɖe bubu la, ewɔ ahasi ɖe nyɔnu sia ŋu. 12 Nenema ke ne nyɔnu aɖe hã gbe srɔ̃a eye wòyi ɖaɖe ŋutsu bubu la, eya hã wɔ ahasi.” 13 Gbe ɖeka esi dzila aɖewo kplɔ wo viwo va Yesu gbɔe be wòayra wo la, nusrɔ̃lawo nya wo be womegaɖe fu na Afetɔ la o. 14 Yesu kpɔ nu si nusrɔ̃lawo wɔ ɖe dzila siawo ŋu, eye medzɔ dzi nɛ kura o. Egblɔ na nusrɔ̃lawo be, “Mina ɖeviwo nava gbɔnye, eye migaxe mɔ na wo kura o, elabena ame siawo fomevi tɔe nye mawufiaɖufe la! 15 Megale gbe tem ɖe edzi na mi ake abe tsã ene be, ame si metsɔ eɖokui wɔ ɖevi le Mawu gbɔ o la, mate ŋu ayi efe fiaɖufea me gbeɖegbeɖe o.”" 16 Azɔ exɔ ɖeviawo ɖe efe abɔwo dome eye wòda asi ɖe wo dzi heyra wo. 17 Esi Yesu kple efe nusrɔ̃lawo dzra ɖo vɔ be yewoadze mɔ ayi tefe aɖe la, ɖekakpui aɖe nɔ du dzi sesĩe va dze klo ɖe eŋkume, eye wòbiae be," “Nufiala nyui, nu ka tututue wòle be mawɔ hafi ate ŋu anyi agbe mavɔ dome?” 18 Yesu biae be, “Nu ka tae nèyɔm be ame nyui ɖo? Ame aɖeke menyo o, negbe Mawu ɖeka ko. 19 Azɔ le wò biabia la ŋuti la, ènya seawo xoxo. Woawoe nye be, mègawu ame o, mègawɔ ahasi o, mègafi fi o, mègada alakpa o, mègaba ame o, bu fofowò kple dawò.” 20 Ŋutsua gblɔ na Yesu be, “Nufiala, tso nye ɖevime ke la nyemeɖo ŋku edzi be meda le se siawo fe ɖeke dzi kpɔ o.” 21 Đekakpuia fe nu nyo Yesu ŋu ŋutɔ ale wògblɔ nɛ be, “Nu vevi ɖeka susɔ si mèwɔ o. Yi nãlɔ wò nuwo katã yi ɖadzra eye nãtsɔ ga la ana ame dahewo bena kesinɔnuwo nanɔ asiwò le dzifo. Le esia megbe la, va nãdze yonyeme.” 22 Đekakpuia yrɔ esi wòse nya siawo, efe mo da tu zi ɖeka eye wòdzo nublanuitɔe, elabena enye kesintɔ gã aɖe. 23 Esi wòdzo yina la Yesu kpɔ eyome sẽ eye wòtrɔ ɖe efe nusrɔlawo gbɔ gblɔ na wo be, “Asesẽ na kesinutɔwo ŋutɔ hafi woage ɖe mawufiaɖufe la me!” 24 Nya siawo wɔ nuku na nusrɔ̃lawo ŋutɔ. Yesu gagblɔ ake be, “Vinyewo, asesẽ na ame siwo ɖoa ŋu ɖe kesinɔnuwo ŋu la be woayi ɖe mawufiaɖufe la me! 25 Le nyatefe me la, anɔ bɔbɔe na kposɔ be wòato abi fe vo me ado go tsɔ wu be kesinɔtɔ nage ɖe mawufiaɖufea me.” 26 Nya siawo gawɔ nuku na nusrɔ̃lawo ŋutɔ. Ale wobiae be, “Nenye be kesinɔtɔwo makpɔ ɖeɖe o ɖe, ke ame kae le xexe sia me si akpɔ ɖeɖe?” 27 Yesu kpɔ wo dũ eye wògblɔ na wó be, “Esia mele bɔbɔe le amegbetɔwo gome o gake ele bɔbɔe le Mawu ya gome elabena naneke wɔwɔ mesesẽ na Mawu o.” 28 Petro gblɔ na Yesu be, “Míegblẽ nu sia nu ɖi hedze yowòme.” 29 Yesu gblɔ na wo be, “Mele kpe ɖom edzi na mi be, ame siwo katã gblẽ wofe afewo, nɔviŋutsuwo kple nɔvinyɔnuwo, fofowo kple dadawo, viwo kple anyigbawo katã ɖi le lɔlɔ̃ nam ta, eye be yewoakaka mawunya ta la, 30 woakpɔ wofe afewo, nɔviŋutsuwo, nɔvinyɔnuwo, fofowo kple dadawo, viwo kple anyigbawo katã ɖe etefe zi geɖe kpakple yometiti le agbe sia me. “Gake le agbe si gbɔna me la woakpɔ agbe mavɔ. 31 Ke ame geɖe siwo nye gbãtɔwo le afi sia azu mlɔetɔwo le afi ma eye ame siwo nye mlɔetɔwo le afii la azu gbãtɔwo le afi ma.” 32 Esi wonɔ mɔ dzi yina Yerusalem la, Yesu do ŋgɔ na efe nusrɔ̃lawo. Nusrɔ̃lawo fe mo wɔ yaa eye vɔvɔ̃ hã ɖo wo. Yesu yɔ wo ɖe kpɔe eye wògblɔ nu siwo katã ava dzɔ ɖe edzi ne woɖo Yerusalem la na wo: 33 Egblɔ na wo be, “Ne míeɖo afi ma la, woalé Nye Mesia la akplɔ ayii na osɔfogãwo kple agbalẽfialawo. Ame siawo atso kufia nam, akplɔm ade asi na Trɔ̃subɔlawo be woawum. 34 Woaɖu fewu le ŋunye vevie, aɖe ta ɖe ŋunye vlodotɔe, afom kple atam, eye woawum. Gake le ŋkeke etɔ̃a gbe la, matsi tre tso ame kukuwo dome.” 35 Azɔ Yakobo kple Yohanes, Zebedeo viwo, va egbɔ va do dalĩ nɛ be, “Afetɔ, míedi be nãwɔ dɔmenyo aɖe na mí.” 36 Yesu bia wo be, “Nu ka dɔmenyo?” 37 Woɖo eŋu nɛ dzaa be, “Míedi be míanɔ fiazikpui siwo te ɖe tɔwò ŋu tututu la dzi le wò fiaɖufe la me. Ame ɖeka nanɔ wò ɖusime eye ame evelia nanɔ wò miame.” 38 Yesu ɖo eŋu na wo be, “Mienya nu si biam miele o. Miate ŋu ano nu tso fukpekpe fe kplu veve si no ge mala la me eye miate ŋu anɔ te ɖe fukpekpe fe tsideta si de ge wole nam la hã nua?” 39 Woɖo eŋu nɛ be, “Ẽ, míate ŋui.” Yesu gblɔ na wo be, “Anɔ eme be miate ŋu ano nu tso kplu veve si me mele nu no ge le me eye miate ŋu axɔ tsideta veve si xɔ ge mala, 40 gake ŋusẽ mele asinye be maɖo mi zi siwo te ɖe tɔnye ŋu la dzi o, elabena wodzra wo ɖo ɖi na ame siwo wotia da ɖi la ko.” 41 Nusrɔ̃la ewo mamlɛawo se nu si Yakobo kple Yohanes yi ɖabia Yesu ale wodo dɔmedzoe ɖe wo ŋu vevie. 42 Le esia ta Yesu yɔ wo va egbɔe hegblɔ na wo bena, “Abe ale si mienya ene la, anyigbadzifiawo kple amegãwo ɖua afetɔ ɖe wo teviwo dzi kple ŋusẽ. 43 Gake meganɔ nenema le miawo ya dome o. Ame si di be yeanye gãtɔ le mia dome la ele nɛ be wòanye mi katã fe subɔla. 44 Eye ame si di be yeanye amewo katã fe tatɔ la, ele nɛ be wòanye wofe kluvi. 45 Elabena, Nye, Mesia la, nyemeva afi sia be ame aɖeke nasubɔm o, ke boŋ be masubɔ amewo eye be matsɔ nye agbe na ɖe ame geɖewo fe ɖeɖekpɔkpɔ ta.” 46 Azɔ wova ɖo Yerixo. Emegbe esi woto dua me yina la, amewo nye zi bibibi kplɔ wo ɖo. Ŋkunɔ aɖe si ŋkɔe nye Bartimeo, Timeo fe vi la, nɔ anyi ɖe mɔto, le esime Yesu nɔ eme tsom va yina. 47 Esi Bartimeo se be Yesu si tso Nazaret la, va ɖo ye gbɔ tututu la, edo ɣli sesĩe be, “Yesu, David Vi, kpɔ nublanui nam!” 48 Ame siwo kplɔ Yesu ɖo la dometɔ aɖewo blu ɖe eta sesĩe be, “Do to kaba.” Gake ɣlia dodo dzi ko wònɔ sesĩe wu tsã be, “Ao, David Vi lee, kpɔ nublanui nam.” 49 Esi Yesu se eŋkɔ la, etɔ ɖe mɔfoa me hegblɔ be, “Migblɔ nɛ be neva afii.” Ale woyi be yewoakplɔ ŋkunɔa vɛ. Wogblɔ nɛ be, “Wò la, dzɔgbenyui le ŋuwò ŋutɔ, Yesu le yɔwòm, tso mídzo.” 50 Eɖe efe awu xoxo si le eŋu la fu gbe eye wòɖe abla dzidzɔtɔe va do ɖe Yesu gbɔ. 51 Yesu biae be, “Nu ka nèdi be mawɔ na wò?” Ŋkunɔ la ɖo eŋu nɛ be, “O, Nufiala, medi vevie be makpɔ nu.” 52 Yesu gblɔ nɛ be “Enyo, ava me na wò. Wò xɔse da gbe le ŋuwò.” Ŋkunɔ la fe ŋkuwo ʋu enumake eye wòde asi nukpɔkpɔ me. Ale wòdze Yesu yome kple dzidzɔ manyagblɔ aɖe.
Marko 11
1 Esi wogogo Betfage kple Betania le Yerusalem gbɔ eye wova ɖo Amito la gbɔ la, Yesu dɔ efe nusrɔ̃la eve be woado ŋgɔ na yewo. 2 Egblɔ na wo be, “Miyi kɔfe si le mia ŋgɔ la me. Ne miege ɖe eme teti ko la, miakpɔ tedzivi si womedo kpɔ o la le ka me. Mitui ne miakplɔe vɛ. 3 Ne ame aɖe bia mi be nu ka tae miele ka ɖemii hã la, migblɔ nɛ ko be, ‘Afetɔ lae le ehiãm eye agatrɔe vɛ kpuie.’” 4 Nusrɔ̃la eveawo dze mɔ eye wokpɔ tedzivi la le kame le afe aɖe godo. Esi wonɔ ka tumii la, 5 ame aɖewo siwo nɔ tsi tre ɖe afi ma la bia wo be, “Nu ka tae miele ka tum tedzivia?” 6 Wogblɔ nya siwo Yesu be woagblɔ la, eye ameawo ɖe mɔ na wo. 7 Ale wokplɔ tedzivi la vɛ na Yesu eye nusrɔ̃lawo ɖo wofe awuwo ɖe edzi be wòadoe. 8 Ame geɖe siwo hã nɔ ameha la dome la ɖo wofe awuwo ɖe mɔfoa me le eŋgɔ be wòazɔ edzi eye ɖewo hã ŋe atilɔwo ɖo ɖe mɔfoa me nɛ fũ. 9 Eya ŋutɔ nɔ titina, ame aɖewo nɔ eŋgɔ eye ɖewo hã nɔ eyome eye wo katã wonɔ ɣli dom dzidzɔtɔe be, “Hosana, woayra ame si gbɔna le Afetɔ la ŋkɔ me. 10 Woayra Mawu be wòtrɔ Mía Fofo David fe fiaɖufe la vɛ na mí. Hosana le dzifo ʋĩ.”" 11 Ale wòge ɖe Yerusalem dua me eye wòyi gbedoxɔ la me. Etsa ŋku godoo le tefea, lé ŋku ɖe nu sia nu ŋu tsitotsito eye wòtrɔ dzo yi Betania kple nusrɔ̃la wuieveawo elabena zã nɔ dodom. 12 Le ŋufɔke ŋdi esi wotrɔ tso Betania gbɔna la, dɔ wu Yesu le mɔa dzi. 13 Ekpɔ gboti aɖe le eŋgɔ. Ati sia da ama ŋutɔ ale wòzɔ ɖe edzi be yeakpɔ kutsetse aɖe le edzi hã. Gake aŋgbawo koe nɔ atia dzi elabena efe kutseɣi meɖo o. 14 Yesu fo fi de atia be," “Ame aɖeke magaɖu wò kutsetse aɖeke kpɔ o tso fifia yi mavɔ me.”" Nusrɔ̃lawo hã se nya si wògblɔ. 15 Esi wova ɖo Yerusalem la, eyi gbedoxɔa me ake eye wòde asi nudzralawo kple nuflelawo nyanya me do goe. Emu gaɖɔlilawo fe kplɔ̃wo fu anyi, ekaka akpakpadzralawo hã fe agbadɔwo, 16 eye meɖe mɔ be ame aɖeke natsɔ naneke kura ato gbedoxɔa me o. 17 Egblɔ na ameawo bena," “Woŋlɔ ɖe mawunya me be, “Nye gbedoxɔ anye gbedoɖafe na dukɔwo katã. Gake miawo mietsɔe wɔ adzoblasuwo fe nɔfee.”" 18 Esi Osɔfogãwo kple Yudatɔwo fe kplɔla bubuwo se nu si Yesu wɔ la, wode aɖaŋu le ale si woawɔ awui la ŋuti. Ke nane ɖe fu na wofe susu. Eyae nye be, ame geɖewo kpɔ dzidzɔ ŋutɔ le Yesu fe nufiafia ŋuti, ale be ʋunyaʋunya ate ŋu adzɔ nenye be wote nu sia wɔwɔ kpɔ. 19 Abe ale si wowɔna ɖaa ene la, Yesu kple efe nusrɔ̃lawo do go le dua me le fiẽ me lɔfo. 20 Le ŋufɔke ŋdi la, wova to ati si Yesu fo fi de la ŋuti eye wokpɔ be ati blibo la yrɔ sũu. 21 Kasia Petro ɖo ŋku nya si Yesu gblɔ na ati la dzi, eye wòdo ɣli gblɔ be," “Kpɔ ɖa, Nufiala! Ati si nèfo fi de la yrɔ!” 22 Yesu ɖo eŋu be, “Mawudzixɔse nanɔ mia si.” 23 ”Nyatefenya wònye be, nenye ame aɖe agblɔ na to sia be ‘Yi, natsɔ ɖokuiwo fu gbe ɖe atsiafu me’ eye ɖikeke aɖeke mele efe dzi me o, ke wòxɔe se be nu si yegblɔ ava me la, woawɔe nɛ. 24 Eya ta mele egblɔm na mi, nu sia nu si miabia to gbedodoɖa me la mixɔe se be miaxɔe, eye woaka mia si hã. 25 Gake ne miebe yewoado gbe ɖa la, mitsɔ ame siwo fe nyawo le dɔme na mi la ke wo gbã bena mia fofo si le dzifo hã, natsɔ miafe nu vɔ̃wo ake mi.” 26 ”Ke ne mietsɔ ke amewo o la, mia Fofo hã matsɔ miafe nu vɔ̃wo ake mi o.” 27 Wova ɖo Yerusalem ake eye esi wonɔ tsa ɖim le gbedoxɔa me la Osɔfogawo kple Yudatɔwo fe amegã bubuwo va tui hebiae be, 28 “Ŋusẽ ka tututue le asiwò nètsɔ le nu siawo wɔm, eye ame kae na ŋusẽ sia wò?” 29 Yesu ɖo eŋu na wo be, “Hafi maɖo nya sia ŋu na mi la, miawo hã miɖo nye biabia ɖeka sia ŋu nam. 30 Yohanes fe mawutsidetaname ɖe ame ka gbɔ wòtso, Mawu gbɔe wòtso loo alo amewo gbɔe wòtsoa? Miɖo eŋu nam!” 31 Wodzro nya sia me le wo ɖokuiwo dome eye wogblɔ be, “Ne míeɖo eŋu be Mawu gbɔe la, agblɔ be, ‘Enyo, nu ka tae míexɔe o ɖo?’ 32 Gake ne míegblɔ be menye Mawu gbɔe wòtso o la, ke míegblɔ nya aɖe, esi ana be ʋunyaʋunya adzɔ. Elabena amewo katã xɔe se vevie be Yohanes nye nyagblɔɖila.” 33 Eya ta wogblɔ nɛ be, “Míate ŋu aɖo eŋu na wò o. Míenya o.” Yesu hã gblɔ na wo be, “Ekema nye hã nyemagblɔ ŋusẽ si metsɔ le nu siawo wɔmii la na mi o.”
Marko 12
1 Lo siwo Yesu do na amehawo le ɣemaɣi la fe ɖewo nye esi, “Ame aɖe de waingble gã aɖe eye wòɖo gli fo xlãe, Etu wainfiafe hã. Hekpe ɖe esia ŋu la, etu gbetakpɔxɔ aɖe afi si ame anɔ, adzɔ agblea ŋu ɣesiaɣi. Azɔ etsɔ agblea de agbledzinɔla aɖewo sime be woakpɔ edzi ale wòdzo yi du didi aɖe me. 2 Le nuŋeɣi la, agbletɔ la dɔ efe subɔvi ɖeka ɖa be wòaxɔ agblemenukua fe akpa si nye ye tɔ gome la vɛ na ye. 3 Gake agblea dzi nɔlawo fo amedɔdɔa, eye wotrɔe ɖo ɖa asi fuflu. 4 ”Agbletɔa gaɖo ame bubu ɖa, gake wofo eya hã vevie de abi gɔ̃ hã ta nɛ hedo ŋukpee. 5 Ame si wògaɖo ɖa la wowu eya gɔ̃. Tso esia dzi wofo amedɔdɔ siwo katã wòɖo ɖa la nublanuimakpɔtɔe eye wowu ɖewo gɔ̃ hã. Wonɔ esia dzi ʋuu va se ɖe 6 esime wòsusɔ ame ɖeka pɛ ko, eyae nye via ɖeka hɔ̃ si wòlɔ̃na vevie. Mlɔeba la nu gloe eye wòɖo eya hã ɖa, kple susu be woana bubui elabena enye ye vi. 7 ”Gake esi agblea dzi kpɔlawo kpɔe wògbɔna ko la, wogblɔ be, “Ame siae anyi agble sia fe dome le fofoa fe ku megbe. Mina míawui kaba, be agble gã sia nazu mía tɔ!” 8 Ale wolée hewui eye wotsɔ efe kukua fu gbe ɖe agblea godo. 9 ”Nu kae miebu be agblea tɔ awɔ ne ese nya sia? Ava kple dɔmedzoe ava wu ame vɔ̃ɖi siawo katã eye wòatsɔ agblea de ame bubuwo fe dzikpɔkpɔ te. 10 Miɖo ŋku edzi be miexlẽ le mawunya me kpɔ be, ‘Kpe si xɔtulawo gbe la, eyae va zua dzogoedzikpe si nye kpe vevitɔ wu le xɔtukpeawo dome oa?’ 11 Esia nye Afetɔ la fe nuwɔwɔ eye wònye nukunu le mía ŋkume.”" 12 Yudatɔwo fe kplɔlawo nɔ didim vevie be yewoalée le afi ma kokoko elabena wonya be yewo ŋue wòdo loa tsoe. Ke womete ŋui enumake o, elabena wovɔ̃ na ameha la. Ale wogblẽe ɖi hedzo. 13 Emegbe la, wodɔ Farisitɔwo kple Herodia dunyahehametɔ aɖewo ɖa be woadzro nya me kplii ale be woatsɔ efe nufo alée. 14 Ameawo va gblɔ na Yesu amenubletɔe be," “Nufiala, míenya be ègblɔa nyatefe la vɔvɔ̃manɔmetɔe! Amewo fe susuwo kple didiwo meblea nuwò o. Ke boŋ èfia Mawu fe mɔwo amewo le nyatefe me. Azɔ gblɔ nu si nèbu la na mí.” Enyo be woadzɔ ga na Kaisaro loo alo menyo oa? 15 Đe míadzɔe loo alo ɖe míadzɔe oa? Ke Yesu dze si alakpanuwɔwɔ eye wòbia wo be, “Nu ka ta miele agbagba dzem be miatre mɔ nam? Mitsɔ Roma ga si woɖua la ɖeka nam makpɔ.” 16 Tete wotsɔ ga la nɛ eye wòbia wo be, “Ame ka fe nɔnɔmetata kple nuŋɔŋlɔe le edzi?” Woɖo eŋu nɛ be, “Kaisaro tɔe.” 17 Yesu yi edzi be, “Enyo, nu si nye Kaisaro tɔ la mitsɔe na Kaisaro. Nu si nye Mawu tɔ la mitsɔe na Mawu!”" Nyaŋuɖoɖo sia tɔtɔ ameawo ŋutɔ, eye womeganya nya si woagblɔ o. 18 Sẽ la, Zadukitɔwo hã va do. Ame siawo nye hatsotso aɖe siwo mexɔ ame kukuwo fe tsitretsitsi dzi se o la me tɔwo. Wobia Yesu be," 19 “Nufiala, ele Mose fe sewo me be ne ŋutsu aɖe ku vimadzimadzii la, efe tsɛ naɖe ahosia adzi viwo ɖe foa kukua fe ŋkɔ me. 20 Azɔ nɔviŋutsu adre aɖewo nɔ anyi. Tsitsitɔ ɖe srɔ̃ eye wòku vimadzii. 21 Ale ame si dzɔ ɖe ameyinugbea yome la ɖe ahosia eya hã ku vimadzii. Nɔvia si kplɔ eya hã ɖo la ɖe ahosia, gake kpao, eya hã medzi vi aɖeke kplii hafi ku o. 22 Ale nɔviŋutsu adreawo ku vi aɖeke madzimadzii eye nyɔnua hã va ku mlɔeba. 23 Fifia nu si míedi be míanya enye be, le tsitretsitsi ŋkekea dzi ɖe, ame kae anye nyɔnu sia srɔ̃a elabena wo ame adrea katã ɖee kpɔ?” 24 Yesu ɖo eŋu na wo be, “Nu si le fu ɖem na mi enye be mienya mawunya, alo Mawu fe ŋusẽ o. 25 Elabena ne nɔviŋutsu adre siawo kple nyɔnua wofɔ tso ame kukuwo dome la, womagaɖe srɔ̃ o, srɔ̃ɖeɖe maganɔ anyi o. Woanɔ ko abe mawudɔlawo ene. 26 ” Ne miedi be yewoanya be enye nyatefe be ame kukuwo atsi tre la, ekema miɖo ŋku nu si miexlẽ tso ale si Mose kpɔ ŋuve bibi la ŋu kpɔ dzi. Mawu gblɔ na Mose le afi ma be, ‘Nyee nye Abraham fe Mawu, nyee nye Isak kple Yakɔb fe Mawu.’ 27 ”Mawu gblɔ na Mose be, togbɔ be ame siawo ku fe alafa nanewoe nye si va yi hã la, wogale agbe kokoko. Đe mele eme nenema o la, Mawu magblɔ be, ‘Menye ame kukuwo fe Mawue menye o!’ Miewɔ vodada gã ŋutɔ. Miese nya sia gɔme o.” 28 Agbalẽfialawo dometɔ ɖeka si nɔ tsitre ɖe afi ma nɔ to ɖom la kpɔe be, Yesu ɖo nyaa ŋu nyuie eya ta ete ɖe eŋu biae be, “Se kae nye vevitɔ wu le seawo katã dome?” 29 Yesu ɖo eŋu nɛ be, “Se siae nye esi gblɔ be, ‘Israel, see! Afetɔ mía Mawu la, Afetɔ ɖeka hɔ̃ ko wònye. 30 Eya ta lɔ̃ Afetɔ, wò Mawu la kple wò dzi blibo, wò luʋɔ blibo kple wò tamesusu blibo kpakple wò ŋusẽ katã.’” 31 ”Se eveliae nye be, ‘Lɔ̃ hawòvi abe ale si nèlɔ̃a ɖokuiwòe ene.’ Le nyatefe me, Se bubu aɖeke megali si lolo wu esiawo o.” 32 Agbalẽfiala la ɖo eŋu nɛ be, “Afetɔ, èto nyatefe esi nègblɔ be Mawu ɖeka koe li, bubu aɖeke megali o. 33 Eye menyae hã be ele vevie be ame nalɔ̃ eya ɖeka kple efe dzi, gɔmesese, kple ŋusẽ katã. Ele be woalɔ ame wu be woasa vɔwo, numevɔwo kple vɔsa bubuwo.” 34 Esi Yesu kpɔ be eɖo nya la ŋu nunyatɔe la, egblɔ nɛ be, “Wò la mèdidi tso mawufiaɖufe la gbɔ o.” Le esia megbe la ame aɖeke megate ŋu bia nya aɖeke o. 35 Emegbe esi Yesu nɔ nu fiam amewo le gbedoxɔa fe xɔxɔnu la, ebia ameawo be, “Nu ka tae miafe agbalẽfialawo gblɔna be ele be Mesia la natso Fia David fe fome me kokoko? 36 Elabena David ŋutɔ gblɔ le esime Gbɔgbɔ Kɔkɔe la nɔ nu fom to edzi be, ‘Mawu gblɔ na nye Afetɔ be nɔ anyi ɖe nye ɖusime va se ɖe esime mawɔ wò futɔwo wò afɔɖodzinui.’ 37 Esi David ŋutɔ yɔe be Afetɔ ɖe, ale ke wɔ wòaganye Via?” Nyameɖeɖe sia do dzidzɔ na eselawo ŋutɔ ale wogbugbɔ fu to anyi ɖe Yesu fe nufiafia ŋu henɔ to ɖom kple dzidzɔ. 38 Nu bubu siwo Yesu fia ameawo le ɣeyiɣi sia me la woe nye esi: Egblɔ be, “Mikpɔ nyuie le agbalẽfiala alakpatɔ siawo ŋuti. Elabena wolɔ̃a awuʋlayawo dodo abe agbalẽnyala gãwo kple kesinɔtɔwo ene eye wodina be amewo katã nabɔbɔ ado gbe na yewo ne yewo le zɔzɔm le ablɔwo dzi. 39 Ame siawo lɔ̃a tefe kɔkɔwo nɔnɔ le fufofewo eye wodia kplɔ̃ta nɔnɔ vevie le kplɔ̃ɖofewo. 40 Ame siawo xɔa ahosiwo fe afewo le wo si eye wodoa kpɔkpɔ wo ɖokuiwo to gbe didiwo dodoɖa me. Ame siawo tɔgbi axɔ tohehe sesẽtɔ.” 41 Azɔ Yesu yi nudzɔɖaka si le gbedoxɔ la me gbɔ eye wònɔ anyi henɔ gadzɔlawo kpɔm dũ. Ame siwo nye kesinɔtɔwo la va da ga home gãwo ɖe nudzɔɖaka la me dadatɔe. 42 Ahosi dahe hã va eye wòda pesewa eve ɖe nudzɔnua me. 43 Yesu yɔ efe nusrɔ̃lawo va egbɔe eye wògblɔ na wo be, “Ne wotsɔ gatɔ siawo katã fe ga si wona la fo fui la, le nyatefe me, ahosi dahe sia fe pesewa evea xɔ asi wu wo katã tɔ. 44 Elabena ame siawo kpɔ ga fũ ŋutɔ gake nu vi aɖe koe wona. Gake ahosi dahe sia ya va na ga si katã le esi.”
Marko 13
1 Esime Yesu kple efe nusrɔ̃lawo nɔ go dom tso gbedoxɔa me gbe ma gbe la, efe nusrɔ̃lawo dometɔ ɖeka gblɔ nɛ be, “Nufiala, kpɔ ale si xɔ siawo nyakpɔe la ɖa. Kpɔ ale si wotsɔ kpe gã vovovowo ɖo gliawoe la ɖa.” 2 Yesu ɖo eŋu be, “Èkpɔ xɔ siawoa? Mele egblɔm na mi be, wole wo gbã ge gudugudu ale gbegbe be, kpe ɖeka pɛ hã masusɔ ɖe nɔvia dzi o.” 3 Azɔ eyi ɖanɔ anyi ɖe Amitoa dzi afi si dze ŋgɔ bali si le toa kple Yerusalem dome. Petro, Yakobo, Yohanes kple Andrea koe nɔ egbɔ le afi sia. Ame siawo biae be, 4 “Nu siwo nèbe wole dzɔdzɔ ge ɖe gbedoxɔa dzi ɖe ɣekaɣie woadzɔ? Míakpɔ dzesi aɖe do ŋgɔ si ana míanya be nu siawo le dzɔdzɔ gea?” 5 Yesu gblɔ na wo be, “Migana ame aɖeke nable mi be miatra mɔ o. 6 Ame geɖewo ava agblɔ na mi be yewoe nye miafe Mesia la, eye woakplɔ mi atra mɔe. 7 Ne miese aʋawɔwɔwo kple aʋaɣliwo la, ŋɔ megadzi mi o. Ele be nu siawo tɔgbi nava eme gake nuwuwu la meɖo haɖe o.” 8 ”Dukɔwo aho aʋa ɖe wo nɔewo ŋu, anyigba aʋuʋu le tefe geɖewo eye gawu la, dɔ ato le tefe aɖewo, gake esiawo katã anye kpɔkplɔyiɖeme na fukpekpe gã siwo le vava ge la ko.” Yesu yi edzi be, 9 “Miawo minɔ ŋudzɔ vevie, elabena woahe mi ayi ʋɔnudrɔ̃fewo eye woafo mi le fufofewo. Woahe mi ayi gɔvinawo kple fiawo gbɔe le nye ŋkɔ la ta ke migblɔ nyanyui la na wo. Woahe nya ɖe mia ŋu le gɔvinawo kple fiawo ŋkume, be mienye yonyemedzelawo ta. Gake mele egblɔm na mi bena esiae nye munɔkpɔkpɔ nyuitɔ be miagblɔ nyanyui la na wo. 10 Elabena ele be dukɔ ɖe sia ɖe nase nyanyui la hafi nuwuwu ŋkekea naɖo. 11 Nenye be wolé mi yi ʋɔnui la, migatsi dzi kura le nya siwo miatsɔ aʋli mia ɖokuiwo tae la ŋu o. Migblɔ nya sia nya si Mawu de nu na mi la ko, elabena menye mia ŋutɔwoe le nu fo ge o, ke boŋ Gbɔgbɔ Kɔkɔe lae.” 12 Yesu yi edzi be, “Le ɣeyiɣi siawo me la, nɔvi ŋutɔ kura ahe nɔvia de ku me. Fofowo ade woawo ŋutɔ viwo asi, eye viwo hã ade woawo ŋutɔ fofowo asi be woawu. 13 Ke miawo la, ame sia ame alé fu mi elabena mienye tɔnyewo. Gake meka ɖe edzi na mi be, ame siwo katã ado dzi va se ɖe nuwuwua eye womagbe nu le gbɔnye o la akpɔ ɖeɖe. 14 “Nenye be miekpɔ ‘ŋunyɔnu si hea afedo’ vanɛ wòle tsitre ɖe gbedoxɔa me, afi si mele be wòanɔ o, abe ale si nyagblɔɖila Daniel gblɔe enela, nɔvi nuxlẽla, se egɔme. Mele egblɔm na wo be, si enumake ne ãte ŋui. Ame siwo le Yudea la nasi ayi gbewo dzi. 15 Ame si le efe xɔta la nagaɖi va anyi alo age ɖe efe xɔme be yeatsɔ naneke o. 16 Ame si le agble me la nagatrɔ va tsɔ efe awu o. 17 “Le nyatefe me la, baba na ame siwo fɔ fu le ŋkeke mawo me, kple ame siwo si vi nonowo le. 18 Mido gbe ɖa vevie be miafe sisiɣi nagadze vuvɔŋɔli me o. 19 Elabena ŋkeke mawo anye ŋkeke siwo fomevi medzɔ kpɔ tso keke ɣeyiɣi si me Mawu wɔ xexeame va se ɖe fifia o. Eye ŋkeke siawo fomevi magadzɔ kpɔ hã le ɣe aɖeke ɣi le esia megbe o. 20 Le nyatefe me nenye be Mawu meto ŋkeke vɔ̃ɖi siawo ɖe eme o la, ame ɖeka pɛ teti hã masusɔ ɖe anyigba dzi o. Gake le eya ŋutɔ fe ame tiatiawo ta la, akpɔ nublanui ato ŋkekeawo ɖe eme. 21 “Nenye be ame aɖe gblɔ na mi be, ‘Mesia lae nye esi alo eyae nye kemɛ la, migakpe kpe gɔ̃ hã dee o. 22 Elabena alakpa Mesiawo kple alakpa nyagblɔɖila geɖewo ava. Woawɔ nukunuwo fũ ale be ne woate ŋui la, woable Mawu viwo gɔ̃. 23 Eya ta mikpɔ nyuie! Megblɔe na mi do ŋgɔ! 24 “Le ŋkeke mawo me le xaxa gã ma megbe la, ‘ɣe ado viviti eye ɣleti hã magaɖi o. 25 Ɣletiviwo age tso dzifo eye ŋusẽ siwo le dzifo la aʋuʋu.’ 26 ” Le ɣemaɣi me la, amewo lakpɔ Amegbetɔvi la, wòava le alilĩkpowo dzi kple ŋusẽ gã kpakple ŋutikɔkɔe. 27 Adɔ mawudɔlawo ɖa be woafo ame siwo katã nye etɔwo le xexe bliboa me la nu fu tso keke anyigba fe dzogoe eneawo dzi va se ɖe dzifo nuwuwu ke. 28 “Mitsɔ gboti abe kpɔɖeŋu ene. Nenye be efe aŋgba fẽwo ke eye aŋgbawo ŋutɔ de asi dodo me la ; ekema mienya enumake be, dzomeŋɔli ɖo. 29 Eya ta ne miekpɔ be nu siwo katã megblɔ la le dzɔdzɔm la, minyae be nye vava zi evelia te tu afe, eye nye afɔ le miafe agbowo nu. 30 Le nyatefe me la, dzidzime sia nu mele yiyi ge, va se ɖe esime nu siawo katã nava eme o. 31 Dzifo kple anyigba nu ava yi, gake nye nyawo nu mele yiyi ge akpɔ o.” 32 “Ke hã la, ame aɖeke menya ŋkeke alo gafofo si tutu dzi nu siawo ava eme o. Mawudɔla siwo le dzifo hã menyae o, nye ŋutɔ gɔ̃ ha nyemenyae o, negbe Fofonye ko. 33 Esi mienya ɣeyiɣi sia o ta la minɔ ŋudzɔ aɖabafofo ɖe sia ɖe. 34 ”Nye vava zi evelia asɔ kple ame aɖe si yi nugbe le anyigba didi aɖe dzi. Hafi wòayi la ede dɔ asi na efe dɔwɔvi ɖe sia ɖe eye wògblɔ na efe agbonudzɔla be wòanɔ ŋudzɔ na yefe tɔtrɔgbɔ. 35 Eya ta minɔ ŋɔdzɔ elabena mienya ɣeyiɣi si afea tɔ atrɔ agbɔ o, eɖanye fiẽ alo zãtitina alo koklo fe atɔkuɣi alo ŋdi kanyaa o. 36 Ale be ne eva kpata la makpɔ mi mianɔ alɔ̃ dɔm o. 37 Nu si megblɔ na mi la, eya ke mele gbɔgblɔm na ame sia me be, ‘Minɔ ŋudzɔ!’”
Marko 14
1 Azɔ esusɔ ŋkeke eve pɛ ko ne Ŋutitoto kple Abolo maʋamaʋã fe ŋkekenyui la naɖo, eye Osɔfogãwo kple agbalẽfialawo ganɔ ayemɔ si dzi woato alé Yesu eye woawui le bebeme la dim. 2 Ke wogblɔ be, “Míate ŋu awui le ŋkeke nyuia dzi o, ne míewɔe la, ʋunyaʋunya adzɔ.” 3 Le ɣeyiɣi sia me la, Yesu ya le Betania, le Simɔn kpodɔléla la feme. Esi wonɔ fiẽnu ɖum la, nyɔnu aɖe tsɔ ami ʋeʋĩ xɔasi aɖe si le goe nyui aɖe me la vɛ. Eʋu nu le ami ʋeʋĩ la nu eye nukutɔe la, etrɔ wo katã kɔ ɖe Yesu fe tame. 4 Ame siwo nɔ kplɔa ŋu la dometɔ aɖewo bia wo nɔewo kple dziku be, “Nu ka ŋutie wògblẽ ami xɔasi sia ɖo? 5 Woate ŋu adzrae wòaxɔ asi wu agbatedɔwɔla fe fe ɖeka fe fetu eye woatsɔ ga la ama na ame dahewo.” Ale woka mo na nyɔnua vevie. 6 Yesu gblɔ na wo be, “Miɖe asi le eŋu. Nu ka ŋutie miele fu ɖem nɛ? Nu nyui aɖee wònye wòwɔ nam. 7 Ame dahewo le mia dome gbeawotsyogbe, eye miate ŋu ana kpekpeɖeŋu wo ɣesiaɣi si mielɔ̃. Ke nye la, nyemanɔ mia dome ɖaa o.” 8 ”Nyɔnu sia wɔ nu si wòate ŋui la nam. Esi ami na nye ŋutilã si ɖi ge wole le ŋkeke kpui aɖewo megbe la do ŋgɔ. 9 Mele egblɔm na mi kple kakaɖedzi be dɔ nyui si nyɔnu sia wɔ la mabu akpɔ o, afi sia afi si woagblɔ mawunya le, le xexe sia me godoo la, woagblɔ nu nyui si wòwɔ afia eye woakafui.”" 10 Le ɣeyiɣi sia me la, Yuda Iskariɔt ame si nye efe nusrɔ̃lawo dometɔ ɖeka la do go dzaa yi Osɔfogãwo gbɔ be yeawɔ babla kpli wo le ale si wòade Yesu asi na wo be woawu la ŋu. 11 Esi Osɔfogãwo se nu si ta wòva wo gbɔ ɖo la, dzi dzɔ wo menye fefe o, ale wodo ga home aɖe ŋugbe nɛ. Le esia ta Yuda Iskariɔt de asi tefe kple gafofo nyuitɔ si me wòade Yesu asi la didi me. 12 Le ŋutitotoŋkekenyui fe ŋkeke gbãtɔ si dzi woawu alẽviwo le la, Yesu fe nusrɔ̃lawo va egbɔ eye wobia afi si wòdi be yewoaɖu ŋutitotolẽvi la le. 13 Edɔ nusrɔ̃la eve ɖo ɖe Yerusalem be woawɔ dzadzraɖo ɖe ŋkekea ɖuɖu ŋu. Egblɔ na wo be," “Ne miege ɖe dua me le yiyim la, miado go ŋutsu aɖe wòlé tsize ɖe ta. 14 mikplɔ ame sia ɖo eye miage ɖe afe si me wòge ɖo la me. Migblɔ na afea tɔ be, ‘Míafe Afetɔe dɔ mí ɖa be míava kpɔ xɔ si me nèdzra ɖo ɖi na mí be míaɖu ŋutitotoŋkekenyuia le fiẽ sia!’ 15 Afetɔ la akplɔ mi ayi dzifoxɔa dzii eye wòafia xɔ gã aɖe si me wodzra ɖo la mi. Miɖo kplɔ̃ ɖe afi ma hena míafe ŋutitotoŋkekea ɖuɖu fiẽ sia.”" 16 Nusrɔ̃la eveawo yi Yerusalem dua me eye wokpɔ be nu sia nu si Yesu gblɔ na wo la va eme tututu ale wowɔ ŋkekea fe nuɖuɖu ɖoɖo da ɖi. 17 Le fiẽ me la, Yesu va ɖo kple nusrɔ̃la wuieveawo. 18 Le esime wonɔ anyi ɖe klpɔ̃a ŋu nɔ nua ɖum la, Yesu gblɔ na nusrɔ̃lawo be," “Mele egblɔm na mi kple kakaɖedzi be, mia dometɔ ɖeka si le nu ɖum kplim fifia la adem asi.” 19 Nya sia wɔ nublanui na wo katã eye wo dometɔ ɖe sia ɖe bia Yesu ɖeka, ɖekae be, “Nyee nye ame si le de wò ge asia?” 20 Yesu ɖo eŋu na wo bena, “Mi ame wuieve siwo le nu ɖum kplim fifia la dometɔ ɖekae le nu sia wɔ ge. 21 Ele be maku abe ale si nyagblɔɖilawo ɖe gbefãe xoxo va yi ene. Gake baba na ame si adem asi la. Le nyatefe me nenye be womegaxa dzii o la anyo nɛ wu.” 22 Esi wonɔ nua ɖum la, Yesu tsɔ abolo ɖe asi, da akpe ɖe eta eye wòŋe eme hetsɔe na nusrɔ̃lawo gblɔ bena, “Mixɔe ɖu, esiae nye nye ŋutilã.” 23 Tete wòtsɔ kplu la heda akpe ɖe eta eye wòtsɔe na wo eye wo katã no le enu. 24 Yesu gblɔ kpe ɖe eŋuti be, “Esiae nye nye ʋu, nubabla la fe ʋu, esi wokɔ ɖe anyi ɖe ame geɖewo ta. 25 Mele egblɔm na mi le nyatefe me be, nyemagano naneke tso wain fe kutsetse me o va se ɖe gbe ma gbe esime manoe yeyee le mawufiaɖufe la me.” 26 Le esia megbe la wodzi ha da akpe na Mawu eye wodo go yi Amito la dzi. 27 Yesu gblɔ na wo le afi sia be, “Mi katã, miele nu gbe ge le gbɔnye, elabena Mawu gblɔ to nyagblɔɖilawo dzi be, ‘Mele alẽkplɔla la fo ge, eye alẽviawo aka gbẽ.’ 28 Gake ne wofɔm ɖe tsitre tso ame kukuwo dome la, madze mia ŋgɔ ayi Galilea afi si mado go mi le.” 29 Petro gblɔ nɛ be, “Ne ame sia ame gblẽ wò ɖi hã la, nye ya nyemagblẽ wò ɖi gbeɖe o!” 30 Yesu gblɔ nɛ be, “Petro, mele egblɔm na wò be, hafi koklo naku atɔ zi eve etsɔ fɔŋli la, ãgbe nu le gbɔnye zi etɔ̃.” 31 Petro gblɔ kple ɣli be, “Gbeɖe, nyemagblẽ wò ɖi akpɔ o. Ne ehiã be maku kpli wò kura gɔ̃ hã la, malɔ̃ aku faa.”" Nusrɔ̃la mamlɛawo hã ɖe adzɔgbe nenema ke. 32 Azɔ wova ɖo tefe si woyɔna be Getsemane Bɔ la me. Egblɔ na efe nusrɔ̃lawo be," “Minɔ afi sia ne mayi aɖado gbe ɖa.” 33 Ekplɔ Petro, Yakobo kple Yohanes ya ɖe asi. Le gafofo sia me la, vevesese helihelĩ kple xaxa yɔ eme. 34 Egblɔ na nusrɔ̃la etɔ̃awo be, “Nuxaxa te ɖe nye luʋɔ dzi ale gbegbe be ɖe ko wòwɔ abe ɖe mele kukum ene. Minɔ afii mianɔ ŋudzɔ kplim.” 35 Azɔ la, ezɔ yi ŋgɔ vie ɖatsyɔ mo anyi eye wòdo gbe ɖa bia be, ne ele bɔbɔe la, gafofo la nato ye ŋu ayi. 36 Egblɔ be, “Aba, Fofo, nu sia nu wɔwɔ le bɔbɔe na wò eya ta na kplu sia nato nunye ayi. Ke menye nu si nye la, medi o, ke boŋ wò lɔlɔ̃nu nava eme.” 37 Le esia megbe la, etrɔ yi nusrɔ̃la etɔ̃awo gbɔ eye wòva ke ɖe wo ŋu wonɔ alɔ̃ dɔm. Yesu yɔ Petro gblɔ be, “Alɔ̃ dɔm mielea? Ekema miate ŋu anɔ ŋudzɔ kplim gafofo ɖeka pɛ teti hã oa? 38 Minɔ ŋudzɔ eye miado gbe ɖa be miagage ɖe tetekpɔ me o. Gbɔgbɔ la le lɔlɔ̃m gake ŋutilã ya gbɔdzɔ.” 39 Yesu gatrɔ yi tefea eye wògado gbe ɖa vevie, hegagbugbɔ nu siwo wòbia tsã la bia. 40 Emegbe egatrɔ yi nusrɔ̃lawo gbɔ ake gake woganɔ alɔ̃ dɔm elabena ɖeɖi te wo ŋu ŋutɔ. Womenya nya si woagblɔ nɛ esi wòva kpɔ wo hã o. 41 Etrɔ gbɔ va wo gbɔ zi etɔ̃lia eye wògblɔ na wo be, “Miegale alɔ̃dɔdɔ dzi le ɖiɖim ɖe emea? Esɔ gbɔ azɔ! Gafofo la de. Kpɔ ɖa, wode Amegbetɔvi la asi na nu vɔ̃ wɔlawo. 42 Mitsi tre! Mina mídzo! Ahã, ame si dem asi la, eyae nye esi!” 43 Esi Yesu ganɔ nu fom la, efe nusrɔ̃la wuieveawo dometɔ ɖeka si woyɔna be Yuda Iskariɔt kple ameha gã aɖe siwo lé yiwo kple kpowo ɖe asi henɔ nyanyram ŋutɔ la va do. Ame siawoe Osɔfogãwo kple agbalẽfialawo kple Yudatɔwo fe amegã bubuwo dɔ be woayi aɖalé Yesu vɛ. 44 Hafi woava ɖo tefea la, Yuda Iskariɔt gblɔ na wo do ŋgɔ be, “Ame si ŋu mate ɖe agbugbɔ nu na la, eyae, milée ne miakplɔe ayii.” 45 Esi ameha la va ɖo tefea teti ko la, Yuda Iskariɔt zɔ ɖe Yesu dzi hedo ɣli yɔe be, “Nufiala,” eye wògbugbɔ nu nɛ. 46 Ameha la dze Yesu dzi helée sesĩe. 47 Gake ame aɖe he efe yi ɖe go eye wòkpa Osɔfogã la fe dɔla fe to ɖeka wòge va dze anyigba. 48 Yesu bia elélawo be “Adzodala vɔ̃ɖi aɖee menye hafi mietsɔ yiwo kple kpowo ɖe asi va be yewoaléma? 49 Menɔ gbedoxɔ la fe xɔxɔnu gbe sia gbe nɔ nu fiam. Ke esia va, eme be woawu Ŋɔŋlɔ Kɔkɔe la nu.”" 50 Le esime nya siawo katã nɔ dzɔdzɔm la, efe nusrɔ̃lawo katã si dzo. 51 Đekakpui aɖe si ta aklala biɖibiɖi ko la nɔ Yesu yome. Esi amelélawo te kpɔ be yewoalée la, 52 esi amama hegblẽ efe avɔ la ɖi. 53 Wokplɔ Yesu yi Osɔfogã feme afi si Osɔfogãwo kple Yudatɔwo fe amegã bubuwo kple agbalẽfialawo va ɖi anyi ɖi le ɣeyiɣi kpui aɖe ko me." 54 Petro nɔ adzɔge ʋĩi le Yesu yome. Esi wòva ɖo Osɔfogã la feme la, eto nuxa dzaa ge ɖe afea me eye wòyi ɖanɔ anyi ɖe subɔvi siwo do dzo nɔ fufum la dome kpoo. 55 Osɔfogãwo kple Yudatɔwo fe ʋɔnudrɔ̃la gãwo nɔ nutsotso aɖewo dim le Yesu ŋu be yewoatsɔ abu fɔe eye yewoatso kufia nɛ. Gake womete ŋu kpɔ nutsotso aɖeke o. 56 Ame geɖewo va ɖi alakpaɖasewo gake nya siwo katã wogblɔ la mesɔ o. Ame sia ame fe ɖaseɖiɖi to vovo tso nɔvia tɔ gbɔ. 57 Mlɔeba la, ame aɖewo da alakpa ɖe esi be, 58 “Míese wògblɔ be; ‘Magbã gbedoxɔ sia si amegbetɔwo tu la eye matu bubu si manye amegbetɔwo fe asinudɔwɔwɔ o la le ŋkeke etɔ̃ megbe.’” 59 Togbɔ be wogblɔ alea hã amewo fe nutsotsowo to vovo ake. 60 Mlɔeba la, Osɔfogã tsi tre bia Yesu le ʋɔnua ŋkume be, “ Đe nèle gbegbem be yemaɖo nutsotso gbogbo siwo wotsɔ ɖe ŋuwò la fe ɖeke ŋu oa? Nya aɖeke mele asiwò nãtsɔ aʋli ɖokuiwò tae oa?” 61 Yesu meke nu o, ke boŋ ezi kpi kpoo. Osɔfogã la gabiae be, “Wòe nye Mesia, si nye Yayratɔ la Via?” 62 Yesu ɖo eŋu nɛ be, “Nyee, tso azɔ dzi miakpɔ Amegbetɔvi la, wòanɔ anyi ɖe Ŋusẽkatãtɔ la fe nuɖusime eye wòanɔ alilĩkpowo dzi atso dzifo ava.” 63 Ŋuɖoɖo sia do dziku na Osɔfogã la ale gbegbe be wòdze efe awu si wòdo la hegblɔ be; “Đe wòhia be míagadi ɖasefowo ɖe eŋua? 64 Gbeɖe, miekpɔ afiatsotso xoxo elabena miawo ŋutɔ miese busunya si wògblɔ. Azɔ nu kae nye miafe afiatsotso?” Wo katã wodo ɣli gblɔ be “Edze na ku.” 65 Azɔ ame aɖewo tu ta ɖe mo nɛ fia, ɖewo tsɔ nu bla mo nɛ eye ɖewo hã tu kɔe sesĩe hegblɔ be, “Gblɔ nya ɖi. Ame kae fo wò?”" Eŋudzɔlawo hã foe. 66 Le ɣeyiɣi sia me la, Petro nɔ afea fe gbadzafe. Đetugbivi aɖe si nye Osɔfogã la fe subɔvi ɖeka la kpɔ Petro dze sii le esime wònɔ dzo fum. 67 Đetugbivia te ɖe Petro ŋu lé ŋku ɖe eŋu nyuie eye wòdo ɣli be," “Wò hã Yesu si tso Nazaret la fe yomedzelawo dometɔ ɖeka nènye.” 68 Ke Petro sẽ nu gblɔ bena, “Nyemenya alo se nu si gblɔm nèle la gɔme o.” Ale wòtso heyi ɖanɔ agbo la fe mɔnu. Tete koklo ku atɔ. 69 Subɔvi la fe ŋku ganɔ Petro ŋu kokoko. Ekpɔ afi si wòyi ɖanɔ la eye wòyɔ ame bubuwo hegblɔ na wo be, “Mebe ame sia la Yesu yomenɔlawo dometɔ ɖeka wònye.” 70 Petro ɖe ko wògasẽ nu ake be yemenya Yesu o! Ke ame siwo tsi tre ɖe dzoa gbɔ la hã de asi gbɔgblɔ me na Petro be, “Vavã, wò hã wo dometɔ ɖekae nènye elabena Galileae nètso!” 71 Petro ta nu gblɔ be, “Le nyatefe me la, nyemenya ame si ŋuti miele nu fom le gɔ̃ hã o.” 72 Kasia koklo ku atɔ zi evelia. Enumake Petro ɖo ŋku Yesu fe nya siawo dzi bena, “Hafi koklo naku atɔ zi eve la ãgbe nu le gbɔnye zi etɔ̃.” Esia na be efe dzi gbã eye wòfa avi hehehe.
Marko 15
1 Le ŋufɔke ŋdi kanya la, Osɔfogãwo, dumegãwo, agbalẽfialawo kple ʋɔnudrɔ̃lawo kpe ta be yewoade ŋugble le nu si yewoawɔ la ŋu. Woɖoe be yewoabla Yesu aɖoe ɖe Pilato, ame si nye Romatɔwo fe gɔvina si nɔ Yudea dzi ɖum le ɣemaɣi me la gbɔ. 2 Esi Yesu va ɖo Pilato gbɔ la, Pilato biae be, “Wòe nye Yudatɔwo fe Fia ?” Yesu ɖo eŋu nɛ be, “Nyee nye Fia la tututu abe ale si nègblɔ ene.” 3 Le afi sia la Osɔfogãwo tso enu be ewɔ nu vɔ̃ geɖewo. 4 Pilato gabiae be, “Nu ka ta mèdi be yeaɖo nya aɖeke ŋu o? Nya gbogbo siwo katã wotsɔ ɖe ŋuwò la, nye nyatefea?”" 5 Gake Yesu meke nu eve hã o. Esia wɔ nuku na Pilato ŋutɔ. 6 Azɔ nu ɖeka aɖe si Pilato wɔna ɖaa le Ŋutitotoŋkekea dzi lae nye be, eɖea asi le Yudatɔ gamenɔla ɖeka si amewo lɔ̃ be wòaɖe asi le la ŋuti. 7 Le ŋkeke mawo me la, gamenɔla siawo dometɔ ɖeka enye Baraba ame si kple ame bubuwo wu amewo le howɔwɔ gã aɖe si wowɔ va yi la me. 8 Azɔ amewo fo fu eye wobia tso Pilato si be wòaɖe asi le gamenɔlawo ɖeka ŋu na yewo abe ale si wòwɔnɛ ɖaa ene. 9 Pilato bia wo be," “Miedi be maɖe asi le Yudatɔwo fe fia la ŋu na mia?” 10 Le esime wònya nyuie be ŋuʋaʋã ta koe Osɔfogãwo tsɔ Yesu de asi nɛ ɖo. 11 Ke Osɔfogãwo foe ɖe ameawo nu be woabia be woaɖe asi le Baraba boŋ ŋu ke menye Yesu o. 12 Pilato bia wo be, “Esi miebe maɖe asi le Baraba ŋu ɖe, nu kae miebe mawɔ kple ame si mieyɔna be miafe Fia?” 13 Ameawo katã do ɣli be, “Klãe ɖe ati ŋu!” 14 Pilato gabia wo be, “Maklãe ɖe ati ŋu be ale ke? Nu vɔ̃ kae wòwɔ si dze na ku?” Ke ameawo gado ɣli sesĩe wu tsã be, “Klãe ɖe ati ŋu!” 15 Azɔ Pilato vɔ̃ be ameha la ava wɔ ʋunyaʋunya eye be wòadze wo ŋu ta la, eɖe asi le Baraba ŋu na wo. Ke eɖe gbe be woafo Yesu kple atam. Le esia megbe la, ekplɔe de asi na ameawo be woayi aɖaklãe ɖe ati ŋu le wofe didi nu. 16 Romasrafowo kplɔe yi asrafowo nɔfee le fiasã la me eye woyɔ asrafo siwo katã dzɔa Fiasã la ŋu la fo fui. 17 Wodo awu dzĩ nɛ eye wotsɔ ŋu wɔ kuku heɖɔ nɛ. 18 Azɔ wode asi fewuɖuɖu le eŋu me. Wovana egbɔ doa gbe nɛ hegblɔna be, “Yudatɔwo fe Fia nenɔ anyi tegbee!” 19 Amewo tsɔ amefoti fo tame nɛ. Đewo ɖe ta ɖe mo nɛ eye ɖewo bua dze klo be yewo le esubɔm. 20 Esi wowɔ funyafunyae ʋuu wòti wo la, woɖe awu dzĩ la le eŋu hetsɔ eya ŋutɔ fe awuwo do nɛ eye wokplɔe dzoe be yewoaklãe ɖe ati ŋu. 21 Le mɔa dzi la, wodo go Simɔn Kirenetɔ wògbɔna dua me, eye wozi edzi be wòakpe ɖe Yesu ŋu atsɔ efe atitsoga la. Simɔn siae nye Aleksandro kple Rufo fofo. 22 Ale wokplɔ Yesu va tefe aɖe si woyɔna be Golgata, si gɔmee nye ametakolife. 23 Le afi sia wotsɔ gbe siwo vena la tsaka wain tsitsi hekpe nɛ, gake menoe o. 24 Eye woklãe ɖe atitsoga ŋu. Ame siwo klãe la da akɔ ɖe efe awuwo dzi be woakpɔ esi ame sia ame naxɔ. 25 Anɔ abe ŋdi ga asieke me ene esi woklãe ɖe atitsoga ŋu. 26 Woŋlɔ vɔ̃ si wòwɔ ta woklãe ɖe atia ŋu la ɖe ʋufo kakɛ aɖe dzi klã ɖe atitsoga la tame. Nu si woŋlɔ̃ ɖe ʋufoa dzi enye “Yudatɔwo fe Fia.” 27 Le ŋdi ma ke la woklã adzodala vɔ̃ɖi eve aɖewo hã ɖe efe axa eveawo dzi. 28 Ale wowu ale si mawunya gblɔ da ɖi la nu be. “Wobui ɖe ame vɔ̃ɖiwo dome.” 29 Ame siwo va nɔ eŋu tom la ɖea alɔme le eŋu eye woʋuʋua ta hekonɛ. Đewo hã doa ɣli gblɔna nɛ fewuɖutɔe be, “Ehẽ! Kpɔ ale si wòva zu na wòe ɖa! Wòe be yeate ŋu agbã gbedoxɔ la, agagbugbɔ atui le ŋkeke etɔ̃ megbe. Nenye be ŋusẽ le asiwò nãte ŋu awɔ nukunu gã siawo la, 30 ɖe ɖokuiwo hã le atitsoga la ŋue!” 31 Osɔfogãwo kple agbalẽfiala siwo nɔ tsitre ɖe tefea hã nɔ alɔme ɖem le Yesu ŋu. Wogblɔ be, “Ame sia te ŋu ɖe ame bubuwo tso tetekpɔwo kple fuwo me, gake mate ŋu aɖe ye ŋutɔ ɖokui o!” 32 Wodo ɣli yɔe le atitisoga la ŋu be, “Hei, kpɔ ɖa, wò Mesia! Wò Israel fe Fia! Đi le atitsoga la ŋu ekema mí katã míaxɔ dziwò ase!”" Adzodala eve siwo woklã ɖe atitsogawo ŋu kplii gɔ̃ hã dzui. 33 Le ŋdɔ ga wuieve me lɔfo la, zã do keli do ɖe anyigba blibo la dzi va se ɖe keke ɣetrɔ ga etɔ̃ me. 34 Le ɣeyiɣi sia me la, Yesu do ɣli sesĩe be," “Eloi, Eloi, lama sabaktani?” si gɔmee nye, “Nye Mawu, Nye Mawu, nu ka tae nègblẽm ɖi?” 35 Esi ame siwo nɔ tsitre ɖe afi ma se esia la, wogblɔ be, “Kpɔ ɖa, ele Eliya yɔm.” 36 Le esia ta wo dometɔ ɖeka fu du yi ɖaku wain tsitsi eye wòkɔe ɖe fumekutsa me, tɔe ɖe ati nu hetsɔ ɖo nu na Yesu be wòano hegblɔ kpe ɖe eŋu be, “Miɖe asi le eŋu azɔ ne míakpɔe ɖa be Eliya ava ɖee le atia ŋuti hã.” 37 Sẽ la, Yesu gado ɣli sesĩe ake eye wòku. 38 Le gafofo sia me tututu la, xɔmetsovɔ si wotsɔ xe kɔkɔefewo fe kɔkɔefea ŋkume le gbedoxɔ la me la, mã eme ɖe eve tso dzi va se ɖe anyime ke. 39 Esi Romasrafo si nɔ Yesu ŋu dzɔm kpɔ ale si Yesu kui la, egblɔ kple seselelãme geɖe be, “Ame sia la Mawu Vi wònye vavã!” 40 Nyɔnu aɖewo hã va tefea eye wonɔ adzɔge nɔ nu siwo nɔ dzɔdzɔm la kpɔm. Ame siawo nye Maria Magdalatɔ, Maria si nye Yakobo suetɔ kple Yose dada kpakple Salome. 41 Ame siawo kple Galilea nyɔnu bubu siwo nye eyomenɔla siwo subɔnɛ ne eva Galilea la, hã dze eyome va Yerusalem. 42 Nu siawo katã dzɔ ŋkeke ɖeka do ŋgɔ na Sabat ŋkekea. Le ɣetrɔ me lɔfo la, 43 Yosef tso Arimatia ame si nye Yudatɔwo fe ʋɔnudrɔ̃la gãwo dometɔ ɖeka si ŋu bubu le la, va Yerusalem. Ame sia hã nɔ mɔ kpɔm na mawufiaɖufea fe vava kple dzimaɖeɖi geɖe. Eyi Pilato gbɔ kple dzidefo hebia be wòaɖe asi le Yesu fe kukua ŋu na ye. 44 Pilato mexɔe se be Yesu ku le ɣeyiɣi kpui aɖe ko megbe o. Eya ta eyɔ Roma srafowo fe amegã si fe dzikpɔkpɔ te nyawo nɔ la eye wòbiae be Yesu ku vavã hã? 45 Asrafomegã la ɖo kpe edzi na Pilato be eku. Ale Pilato ɖe mɔ na Yosef be wòaxɔ ame kukua aɖaɖi. 46 Yosef fle aklala biɖibiɖi gã aɖe eye woɖe Yesu kukua le atitsoga la ŋu. Exatsa aklala la ɖe eŋuti eye wòtsɔe ɖamlɔ yɔdo, si woɖe ɖe agakpe me la me, hemli kpe gã aɖe ɖo yɔdoa nu. 47 Maria Magdalatɔ kple Maria Yesu dada hã nɔ afi ma kpɔ afi si wòɖi Yesu ɖo.
Marko 16
1 Le fiẽ, esi Sabat ŋkekea wu enu la, Maria Magdalatɔ, Salome kple Maria Yakobo dada woyi ɖafle amiʋeʋĩ si wosina na ame kuku be wòagavo kaba o la da ɖi. 2 Le ŋufɔke ŋdi kanyaa la, ame siawo fɔ tsɔ amiawo ɖe asi dze mɔ ɖo ta Yesu fe yɔdo to. 3 Esi wole mɔa dzi yina la, wobia wo nɔewo be, “Ame kae amli kpe gã si le yɔdo la nu la ɖa?” 4 Gake nukutɔe esi wova ɖo tefea la, wokpɔ be womli kpe si wotsɔ tu yɔdoa nu la da ɖe adzɔge eye yɔdoa le ʋuʋu. 5 Woge ɖe yɔdoa me eye wokpɔ ɖekapkui aɖe wònɔ awu ɣi tititi me nɔ anyi ɖe yɔdoa fe ɖusime. Le nyatefe me la, vɔvɔ̃ ɖo nyɔnuawo ale gbegbe be woku ɖe tsitre nu. 6 Gake mawudɔla la gblɔ na wo be, “Migavɔ̃ o. Menye Yesu Nazaretitɔ si woklã ɖe ati ŋu la dim miele oa? Mele afi sia o, egbɔ agbe eye wòtsi tre. Mikpɔ afi si wotsɔ efe ŋutilã mlɔe ɖa. 7 Azɔ miyi miagblɔ nya sia na Petro kple nusrɔ̃la bubuawo be, ‘Yesu dze mia ŋgɔ yina ɖe Galilea. Miakpɔe le afi ma abe ale si wògblɔe na mi hafi ku ene.’”" 8 Nyɔnuawo si do go le yɔdoa me kple vɔvɔ̃ gã aɖe. Wovɔ̃ ale gbegbe be womagate ŋu afo nu gɔ̃ hã o. 9 Kwasiɖa fe ŋdi kanyae Yesu gbɔ agbe eye ame gbãtɔ si kpɔe lae nye Maria Magdalatɔ, ame si me wònya gbɔgbɔ vɔ̃ adre do goe le. 10 Eyi ɖake ɖe nusrɔ̃lawo ŋu wofo fu ɖe tefe ɖeka henɔ konyi fam. Wofe ŋkuwo katã yɔ kple aɖatsi. 11 Egblɔ na wo kple ɣli be, yekpɔ Yesu wògbɔ agbe tso ku me! Gake nusrɔ̃lawo mexɔ nya sia dzi se o."" 12 Le gbe ma gbe ke fe ɣeyiɣi bubu me la, Yesu ɖe eɖokui fia ŋutsu eve siwo nɔ mɔ zɔm tso Yerusalem yina tefe aɖe. 13 Esi wova kpɔe dze sii mlɔeba be Yesue la, woɖe abla trɔ yi Yerusalem ɖagblɔe na ame bubuwo, gake ame aɖeke mexɔ wofe nya dzi se o. 14 Azɔ le ɣe bubu ɣi la, Yesu ɖe eɖokui fia nusrɔ̃la wuiɖekɛawo le esime wonɔ tefe ɖeka nɔ nu ɖum. Ehe nya ɖe wo ŋu vevie le wofe dzimaxɔse ta. Evee ŋutɔ be togbɔ be amewo kpɔe agbagbe va gblɔ na wo hã la, wogbe be yewomaxɔe ase o. 15 Azɔ egblɔ na wo be," “Fifia la, miyi ɖe xexe bliboa me eye miagblɔ nyanyui la na ame sia ame le afi sia afi. 16 Ame siwo axɔ nyanyui la eye woade mawutsi ta na wo la, woakpɔ ɖeɖe. Ke ame siwo anye kɔlialiatɔ siwo asẽ to, agbe nyanyui la xɔxɔ la woabu fɔ wo. 17 ”Dzesi siawo akplɔ ame siwo axɔe se la ɖo: le nye ŋkɔ me woanya gbɔgbɔ vɔ̃wo ado goe. Woafo nu kple aɖe yeyewo. 18 Woalé dawo kple wofe asiwo eye ne wono aɖi vɔ̃ɖi hã la, masi wo o. Woada wofe asiwo ɖe dɔnɔwo dzi eye wofe lãme lasẽ. 19 Esi Yesu wu nya siawo nu la, gbɔgbɔ la tsɔe dzoe yi dzifoe eye wòyi ɖanɔ anyi ɖe Mawu fe nuɖusime. 20 Nusrɔ̃lawo ɖo gbe henɔ mawunya gblɔm na amewo tso tefe yi tefe, Afetɔ la nɔ kpli wo eye wòɖo kpe efe nya la dzi to dzesi siwo kplɔ efe nyawo ɖo la me.
Luka 1
1 Ame geɖewo ŋlɔ nu tso nu siwo va eme le mía dome, la ŋu, 2 ame siwo tu wofe ŋutinyawo ɖe nyadzɔdzɔ siwo woxɔ tso ame siwo nye nutefekpɔlawo le gɔmedzedzea me la gbɔ eye wonye dɔlawo na nya la. 3 Eya ta enyo nye hã ŋu, le esi medzro nuwo me tsitotsito tso gɔmedzedzea me ke, be magbugbɔ aŋlɔe ɖe ɖoɖo nu na wò, nye bubutɔ Teofil 4 bena wòagbugbɔ aɖo kpe edzi na wò be nu siwo katã wofia wò lae nye nyatefea. 5 Nye ŋutinya la fe gɔmedzedze ku ɖe Yudatɔwo fe Osɔfo aɖe si woyɔna be Zakaria, ame si nɔ agbe le ɣeyiɣi si me Herodes nye fia le Yudea la ŋu. Woma Osɔfo siwo wɔa dɔ le gbedoxɔa me la ɖe ha vovovowo me eye Zakaria nye ha si woyɔna be ‘Abiya’ la me tɔwo dometɔ ɖeka. Zakaria srɔ̃ Elizabet hã tso Osɔfowo fe fome me eye wònye Arɔn fe dzidzimevi. 6 Wo kple evea nye dzɔdzɔetɔwo le Mawu ŋkume eye wolé Afetɔ la fe sededewo kple ɖoɖowo me ɖe asi kpɔtsɔtsɔ manɔŋutɔe. 7 Gake vi ɖeka teti hã menɔ wo si o, elabena Elizabet nye konɔ eye wo ame evea katã hã tsi ŋutɔ. 8 Eva eme be Zakaria fe hatsotso le nunɔdɔ wɔm le kɔnua nu le Mawu fe ŋkume, 9 eye le nunɔdɔ fe kɔnua nu la, wodzidze nu eye wotia Zakaria be wòawɔ subɔsubɔdɔ le Afetɔ la fe gbedoxɔa me eye wòado dzudzɔ. 10 Esi dzudzɔdoɣi ɖo la, ameha si va be woasubɔ la nɔ xexe nɔ gbe dom ɖa. 11 Zakaria nɔ kɔkɔefea, kasia mawudɔla aɖe va do ɖe edzi zi ɖeka; eye wònɔ tsi tre ɖe vɔsamlekpuia fe nuɖusime. 12 Zakaria vɔ̃ ŋutɔ ale wòde asi dzodzo me nyanyanya. 13 Gake mawudɔla la gblɔ nɛ be, “Mègavɔ̃ o, Zakaria! Elabena meva be magblɔ na wò be Mawu se wò gbedodoɖa. Srɔ̃wo Elizabet le viŋutsuvi dzi ge na wò, eye nãna ŋkɔe be Yohanes. 14 Mi ame evea miakpɔ dzidzɔ manyagblɔ aɖe le efe dzidzi ta eye ame geɖewo hã atso aseye kpli mi. 15 Elabena ɖevi la anye gã le wofe ŋkume. Mano wain alo aha sesẽ aɖeke o. Gbɔgbɔ Kɔkɔe la ayɔ eme taŋtaŋtaŋ hafi woadzii gɔ̃ hã, 16 eye akplɔ Israelvi geɖewo va Mawu si nye wofe Afetɔ la gbɔe. 17 Eya adze ŋgɔ na Afetɔ la, anɔ Eliya fe gbɔgbɔ kple ŋusẽ me be wòatrɔ fofowo fe dziwo ɖe wo viwo ŋu eye tomaɖolawo ɖe ame dzɔdzɔewo fe nunya ŋu, be wòadzra ame siwo wodzra ɖo ɖi na Afetɔ la ɖo.” 18 Zakaria gblɔ na mawudɔla la be, “Aleke mawɔ anya be esia ate ŋu ava eme, elabena metsi ŋutɔ eye srɔ̃nye hã ku nyagã.” 19 Mawudɔla la gblɔ nɛ kple kakaɖedzi be, “Nyee nye Gabriel, si nɔa Mawu ŋkume ɣesiaɣi. Eyae dɔm ɖa be magblɔ dzidzɔnya sia na wò. 20 Gake esi mèxɔ dzinye se o ta la, wò aɖe atu eye magate ŋu afo nu o, va se ɖe esime woadzi ɖevi sia. Elabena woŋlɔ ɖi be nye nyawo ava me pɛpɛpɛ nenye be ɣeyiɣi la ɖo.” 21 Le ɣeyiɣi siawo katã me la, ameha si nɔ xexe la nɔ Zakaria lalam be wòado go eye wòwɔ nuku na wo ŋutɔ be etsi xɔa me fũu nenema. 22 Esi wòdo go mlɔeba la, mete ŋu fo nu na ame aɖeke o, ke ewɔ dzesi na wo esi fia be ekpɔ ŋutega alo ɖeɖefia aɖe le gbedoxɔ la me. 23 Zakaria tsi gbedoxɔ la me va se ɖe esime efe dɔwɔŋkeke mamlɛawo wu enu eye wòtrɔ yi afe me. 24 Le ɣeyiɣi kpui aɖe megbe la srɔ̃a Elizabet fɔ fu, eye wòyi ɖaɣla eɖokui ɣleti atɔ̃ sɔŋ. 25 Elizabet gblɔ kple dzidzɔ be, “Afetɔ la fe dɔme nyo ŋutɔ bena, wòɖe kotsitsi fe ŋukpe gã sia ɖa le dzinye.” 26 Le Elizabet fe fufɔfɔ fe ɣleti adelia me la, Mawu dɔ mawudɔla Gabriel ɖo ɖe kɔfe aɖe si woyɔna be Nazaret si le Galilea la me. 27 Ame si gbɔ wòdɔe ɖo la enye ɖetugbi dzadzɛ aɖe si woyɔna be Maria. Wodo Maria ŋugbe na David fe dzidzimevi aɖe si woyɔna be Yosef la be wòaɖe. 28 Gabriel va do ɖe Maria gbɔ le vo me eye wògblɔ nɛ be, “Ŋutifafa na wò! Wò ɖetugbi si kpɔ amenuveve! Afetɔ la li kpli wò.” 29 Maria ɖi vo eye efe susu ɖe fu nɛ ŋutɔ; edze agbagba bu tame le nu si tututu mawudɔla la wɔnɛ la ŋu. 30 Mawudɔla la yi edzi gblɔ nɛ be, “Maria mègavɔ̃ kura o, elabena Mawu ɖoe be yeayra wò nukutɔe! 31 Èle fu fɔ ge adzi ŋutsuvi, eye nãna ŋkɔe be ‘Yesu.’ 32 Anye ame xɔŋkɔ aɖe eye woayɔe be Mawu Dzifoʋĩtɔ la fe Vi. Afetɔ Mawu la atsɔ tɔgbuia David fe fiazikpui la nɛ. 33 Ale wòaɖu fia ɖe Israel dzi eye efe Fiaɖufe mawu nu akpɔo.” 34 Maria bia mawudɔla la be, “Aleke mawɔ adzi vi esi nyemenya ŋutsu kpɔ o.” 35 Mawudɔla la ɖo eŋu be, “Gbɔgbɔ Kɔkɔe la ava dziwò, eye Mawu fe ŋusẽ ayɔ mewò; eya ta ɖevi si nãdzi la, anɔ Kɔkɔe eye wòanye Mawu Vi. 36 Gawu la anɔ abe ɣleti adee nye si va yi ene la, Wò fometɔ Elizabet ame si woyɔna be ‘konɔ’ la fɔ fu le efe nyagãkuku me. 37 Elabena ŋugbe ɖe sia ɖe si Mawu do la, ava me pɛpɛpɛ.” 38 Maria gblɔ be, “Afetɔ la fe dɔlae menye eye nu sia nu si wòdi tso asinye lae mawɔ. Nu sia nu si nègblɔ la neva eme.”" Le esia megbe la, mawudɔla la gabu le eŋkume. 39 Le ŋkeke siawo me la, Maria tsi tre eye wòɖe abla yi Yudea du aɖe me 40 afi si wòge ɖe Zakaria feme eye wòdo gbe na Elizabet le. 41 Esi Elizabet se Maria wòdo gbe nɛ ko la, vidzĩ si le dɔme nɛ la ʋã kple dzidzɔ eye Gbɔgbɔ Kɔkɔe la yɔ Elizabet me fũu. 42 Elizabet do dzidzɔɣli eye wògblɔ na Maria be," “Mawu ve nuwò le nyɔnuwo katã dome, eye wòɖoe be viwò la naxɔ efe yayra gãtɔ kekeake. 43 Bubu kae nye gã si nède ŋunye, be wò si nye Afetɔ la dada nãva kpɔm ɖa! 44 Esi nèva do gbe nam teti ko la, vinye la ʋã le dɔme nam le dzidzɔ ta. 45 Èxɔe se be Mawu awɔ ɖe ale si wògblɔ la dzi, esia tae wòyra wò alea gbegbe ɖo.” 46 Maria ɖo eŋu na Elizabet be, “O, nye luʋɔ le Afetɔ la kafum ale gbegbe. 47 Eye mele dzidzɔ kpɔm le Mawu, nye xɔla la, ŋuti. 48 Elabena ekpɔ nye, efe subɔvi sia fe ame gblɔe nyenye, eye tso azɔ dzi yina la woayɔm be Mawu fe ame yayra tso dzidzime yi dzidzime.” 49 Elabena Ŋusẽtɔ la wɔ nu gãwo nam. Kɔkɔe nye efe ŋkɔ. 50 Efe nublanuikpɔkpɔ li na ame siwo vɔ̃nɛ tso dzidzime yi dzidzime. 51 ” Ewɔ nu dzɔatsuwo kple efe alɔ eye wòkaka ame siwo dana le wofe tamesusuwo me. 52 Eɖe fiawo ɖa le wofe zi dzi ke edo ame siwo bɔbɔ wo ɖokuiwo ɖe anyi la ɖe dzi. 53 Etsɔ nu nyuiwo ɖi fo na dɔwuitɔwo, ke edo mɔ kesinɔtɔwo asigbɔloe. 54 Ekpe ɖe efe dɔla Israel ŋu eye wòɖo ŋku efe nublanuikpɔkpɔ na wo dzi 55 be wòakpɔ nublanui na Abraham kple efe dzidzimeviwo tegbee, abe ale si wòdo ŋugbee na mía fofowo ene.”" 56 Maria nɔ Elizabet gbɔ abe dzinu etɔ̃ ene hafi trɔ yi afe. 57 Elizabet fe vidziɣi va ɖo eye wòdzi ŋutsuvi." 58 Nya sia kaka ɖe efe afelikawo kple fometɔwo dome kaba ŋutɔ, ame sia ame se ale si Afetɔ la nyo dɔme na Elizabet eye wo katã kpɔ dzidzɔ. 59 Esi ɖevia xɔ ŋkeke enyi la, fometɔwo kple xɔlɔ̃wo va kpe be yewoawɔ aʋatsotsokɔnu alo ŋkeke enyi fe kɔnu la. Amewo katã bu be woatsɔ fofoa ŋkɔ Zakaria nɛ, 60 gake Elizabet gblɔ be, “Gbeɖe, woana ŋkɔe be Yohanes.” 61 Amewo do ɣli be, “Nu ka? Ame aɖeke mele wò fome bliboa me si woyɔna nenema o.” 62 Ale womia asi ɖevia fofo, eye wobiae to asidzesiwɔwɔ me be wòayɔ ŋkɔ si woatsɔ na ɖevia. 63 Zakaria na wotsɔ agbalẽ kakɛ aɖe vɛ nɛ eye nukutɔe la, eŋlɔ ɖe edzi be: “Eŋkɔe nye YOHANES.” 64 Enumake Zakaria fe nu ʋu eye wògadze nufofo gɔme abe tsã ene. Ekafu Mawu kple dzidzɔ geɖe. 65 Nyadzɔdzɔ bliboa wɔ nuku na wofe afelikawo ŋutɔ eye wòkaka ɖe du siwo le Yudea togbɛ dzi la katã me. 66 Ame sia ame si se nya sia la bua tame le eŋu ɣeɣiyi didi aɖe eye wòbiaa eɖokui be, “Ame ka fomevi ɖevi sia atsi ava zu? ” Elabena le nyatefe me la, Afetɔ la fe asi le edzi le mɔ tɔxɛ aɖe nu. 67 Gbɔgbɔ Kɔkɔe la yɔ fofoa Zakaria me eye wògblɔ nya siawo ɖi be, “ 68 Woakafu Afetɔ, Israel fe Mawu la elabena eva eye wòɖe efe dukɔ. 69 Eɖo ɖeɖe fe ŋusẽ anyi na mí le efe dɔla, David, fe afe me 70 abe ale si wògblɔe to efe nyagblɔɖila kɔkɔewo dzi le blema ene, 71 be yeaɖe mí tso míafe futɔwo kple ame siwo lé fu mí la fe asime, 72 ne wòakpɔ nublanui na mía fofowo eye wòaɖo ŋku efe nubabla kɔkɔe 73 kple atam si wòka na mía fofo Abraham la dzi, 74 be yeaɖe mí tso míafe futɔwo sime ne míasubɔe vɔvɔ̃ manɔmetɔe 75 le eŋkume le kɔkɔenyenye kple dzɔdzɔenyenye me le míafe ŋkekewo katã me. 76 Ke wò, vinye, woayɔ wò be Dzifoʋĩtɔ la fe nyagblɔɖila elabena ãdze Afetɔ la ŋgɔ be nãdzra mɔ ɖo ɖi nɛ, 77 ne nãtsɔ xɔxɔ fe sidzedze na efe dukɔ to wofe nu vɔ̃wo fe tsɔtsɔke me, 78 le míafe Mawu la fe nublanuikpɔkpɔ sɔgbɔ la ta, to esia dzi ɣedzedze nyui la ava na mí tso dzifo, 79 ne wòaklẽ na ame siwo le viviti me kple ku fe vɔvɔlĩ te, ne wòada míafe afɔwo ɖe ŋutifafa fe mɔ dzi.” 80 Đevi la tsi eye wosẽ ŋu le gbɔgbɔ me. Enɔ gbedzi va se ɖe esime woɖee fia Israel blibo la le gaglãgbe.
Luka 2
1 Le ɣeyiɣi siawo me la, Kaisaro Augusto, ame si nye fia le Roma dukɔa nu la de se be woaxlẽ ame siwo katã le fiaɖufea me. 2 Kirenio nye gɔvina le Siria le ɣemaɣi. 3 Wodi tso ame sia ame si be wòayi eya ŋutɔ fe dedu me be woaŋlɔ eŋkɔ le afi ma. 4 Esi wònye be Yosef tso fiafome me ta la, ele nɛ be wòayi Betlehem le Yudea afi si nye Fia David fe dedu me. Le esia ta wòdze mɔ tso Nazaret si le Galilea la me. 5 Ekplɔ Maria, ame si ŋugbe wodo nɛ, gake fu nɔ efo le ɣemaɣi me la ɖe asi. 6 Esi woɖo Betlehem la, Maria fe ŋkeke de be wòadzi vi, 7 ale wòdzi ŋutsuvi si nye efe vi gbãtɔ. Exatsa ɖevia ɖe abadzivɔ me eye wòtsɔe mlɔ lãwo fe nuɖunu me, elabena womekpɔ dzefe le amedzrodzefe si le kɔfea me la o. 8 Gbe ma gbe la, alẽkplɔla aɖewo nɔ gbedzi le kɔfea gbɔ nɔ wofe alẽwo ŋu dzɔm. 9 Kasia mawudɔla aɖe va do ɖe wo dome kpoyii, eye tefe si wotsi tre ɖo la klẽ kple Afetɔ la fe ŋutikɔkɔe. Nyatefe wovɔ̃ ŋutɔ, 10 gake mawudɔla la de dzi fo na wo gblɔ be, “Migavɔ̃ o! Dzidzɔnya gãtɔ kekeake si miese kpɔ o lae meva be magblɔ na mi kple ame bubuwo siaa! 11 Ẽ, le nyatefe me la, wodzi Mesia, Afetɔ kple Đela la na mí fiẽ sia le Betlehem. 12 Ale si miawɔ akpɔe dze sii enye be, miakpɔ ɖevi aɖe si woxatsa abadzivɔ ɖe eŋu eye wotsɔe mlɔ lãwo fe nuɖunu me.” 13 Kasia mawudɔla bubu geɖewo va kpe ɖe ɖeka ma ŋu eye wonɔ Mawu kafum le gbɔgblɔm be: 14 “Woakafu Mawu si le dzifo ʋĩi eye ŋutifafa ava anyigba dzi; anɔ anyi kple ame siwo katã wɔa efe lɔlɔ̃nu.” 15 Esi mawudɔlawo fe aʋakɔ gã sia trɔ dzo yi dzifo la, alẽkplɔlawo gblɔ na wo nɔewo be, “Mina míayi Betlehem aɖakpɔ nukunu gã si dzɔ, si Afetɔ la na míenya la ɖa.” 16 Alẽkplɔlawo ɖe abla yi kɔfea me eye woyi afi si Yosef kple Maria nɔ. Wokpɔ vidzĩa hã, wotsɔe mlɔ lãwo fe nuɖunu me vavã. 17 Alẽkplɔlawo gblɔ nu siwo katã dzɔ la kple nya siwo katã mawudɔla la gblɔ na wo le ɖevia ŋu la na ame sia ame. 18 Wofe nya la wɔ nuku na ame siwo katã see la ŋutɔ. 19 Ke Maria ya ɣla nya siawo katã ɖe efe dzime eye wòbua wo ŋu zi geɖe. 20 Ale alẽkplɔlawo gatrɔ yi wofe alẽwo gbɔ le gbea dzi, eye wokafu Mawu be mawudɔlawo va kpɔ yewo ɖa eye gawu la wokpɔ vidzĩ la, abe ale si wògblɔ na wo la ene. 21 Esi vidzĩa xɔ ŋkeke enyi la wowɔ aʋatsotsokɔnu alo ŋkeke enyi fe kɔnu nɛ eye wona ŋkɔe be Yesu. Esia nye ŋkɔ si mawudɔla la gblɔ da ɖi be woatsɔ nɛ hafi wofɔ efe fu gɔ̃ hã. 22 Le Mose fe seawo nu la, ele na Maria be wòayi gbedoxɔ me le Yerusalem aɖana nu abe eɖokui ŋu kɔklɔ le vidzidzi vɔ megbe fe kɔnu ene. Esi ŋkeke sia ɖo edzi la, dzila eveawo kɔ vidzĩ la yi Yerusalem be woatsɔe ɖo Mawu fe ŋkume. 23 Elabena le Mose fe seawo nu la, Mawu gblɔ be, “Nenye be ame aɖe fe vi gbãtɔ nye ŋutsuvi la, ele be wòatsɔe ade asi na Afetɔ la.” 24 Yesu dzilawo na nunana si wòle be woana le ŋutiklɔɣi la. Sea gblɔ be ele be woana akpakpa eve alo ahɔnɛ sue eve eye esiae wona. 25 Yerusalem ŋutsu aɖe si ŋkɔe nye Simeon la hã nɔ gbedoxɔ la me gbe ma gbe. Ame sia nye ame ɖɔʋu aɖe si vɔ̃a Mawu ŋutɔ. Gbɔgbɔ Kɔkɔe la yɔ eme fũu eye wònɔ mɔ kpɔm na Mesia la fe vava gbe sia gbe. 26 Gbɔgbɔ Kɔkɔe la ɖee fiae be maku akpɔ o, va se ɖe esime wòkpɔ Mawu fe fia si wòsi ami na la. 27 Gbɔgbɔ Kɔkɔe la zi edzi be wòayi gbedoxɔ la me gbe ma gbe. Esi Maria kple Yosef wova be yewoatsɔ Yesu ɖevi la aɖo Mawu ŋkume la, 28 Simeon nɔ afi ma xoxo eye wòxɔ ɖevi la ɖe efe abɔwo me henɔ Mawu kafum gblɔ be: 29 “Afetɔ, azɔ ãte ŋu ado mɔ wò dɔla faa elabena mekpɔe abe ale si nèdo ŋugbee nam la ene. 30 Elabena nye ŋkuwo kpɔ wò ɖeɖe 31 si nèdzra ɖo le dukɔwo katã fe ŋkume. 32 Eyae nye akaɖi si aklẽ na dukɔwo eye wòanye ŋutikɔkɔe na Israel wò dukɔ hã!” 33 Maria kple Yosef fe nu ku eye wofe mo wɔ yaa le nu siwo katã gblɔm Simeon nɔ le Yesu ŋu ta. 34 Simeon yra wo eye wògblɔ be: “Woɖo ɖevi sia anyi na ame geɖewo fe anyidzedze kple dodoɖedzi le Israel, eye abe dzesi si ŋu woagblɔ nya ɖo, 35 ale be ame geɖewo aɖe wofe susuwo ɖe go afia, ke wò la yi afo ɖe wò luʋɔ le eta.” 36 Nyɔnunyagblɔɖila aɖe si woyɔna be Ana hã nɔ gbedoxɔ la me gbe ma gbe. Enye Fanuel si tso Yuda fe fome si woyɔna be Aser me la fe vi. Srɔ̃a ku le egbɔ esi woɖe wo nɔewo le fe adre ko megbe 37 eye wònɔ anyi abe ahosi ene fe blaenyi-vɔ-ene sɔŋ. Nyɔnu sia medzona le gbedoxɔ la me gbeɖe o. Enɔa afi sia zã kple keli nɔa Mawu subɔm henɔa gbedodoɖa kple nutsitsidɔ dzi atraɖii." 38 Nyɔnu sia zɔ va do ɖe Maria kple Yosef gbɔ esime Simeon nɔ nu fom na wo eye wòde asi akpedada me na Mawu. Azɔ eyi ɖaɖe gbefã Mesia la na ame siwo katã nɔ mɔ kpɔm na Yerusalem fe ɖeɖe la. 39 Esi Yesu dzilawo wu nu siwo katã wòle be woawɔ le Yerusalem abe ale si sea bia tso wo si ene nu la, wotrɔ va afe le Nazaret si le Galilea. 40 Đevi la tsi le afi sia le nunya, ŋusẽ kple sidzedze me. Ame sia ame nya bena, efe nunya kɔ sã eye Mawu kɔ efe yayra ɖe edzi fũ." 41 Yesu dzilawo yia Yerusalem fe sia fe hena Ŋutitotoŋkekenyui la ɖuɖu. 42 Esi Yesu xɔ fe wuieve la, woyi ŋkekea ɖufe le kɔnyinyi la nu. 43 Esi azã la wu enu la, dzilawo dze mɔ trɔ yina Nazaret. Gake Yesu ya tsi Yerusalem. Edzilawo zɔ mɔ ŋkeke ɖeka gake womedii o, 44 elabena wobu be eya kple wofe fometɔwo kple xɔlɔ̃ bubuwo do megbe. Ke esi fiẽ ɖo eye womekpɔe o la, wode asi edidi me le wofe fometɔwo kple ame nyanyɛwo dome. 45 Wodii ʋuu gake womekpɔe o, ale wotrɔ yi Yerusalem be yewoadii le afi ma. 46 Wodii le afi ma ŋkeke etɔ̃ hafi va ke ɖe eŋu, wònɔ gbedoxɔ la me le sefiala gãwo dome nɔ biabia goglowo me dzrom kplii wo. 47 Amewo katã fe nu ku le efe nunya kple nugɔmesese ta. 48 Edzilawo menya nu si woagblɔ esi wokpɔe la o. Mlɔeba la, dada gblɔ nɛ be, “Vinye, nu ka ta nèwɔ nu sia fomevi ɖe mía ŋu ɖo? Mí kple fofowò míetsi dzodzodzoe nɔ diwòm le afi sia afi.” 49 Yesu ɖevi la ɖo eŋu be, “Nu ka ta wòle be miadim ɖo? Mienya bena ele be manɔ gbedoxɔ la me afi si nye Fofonye feme oa?” 50 Edzilawo mese nya si wògblɔ la gɔme o. 51 Ale Yesu trɔ yi Nazaret kpli wo eye wònaa bubu edzilawo nyuie ŋutɔ. Ke dadaa tsɔ nya siawo katã ɣla ɖe efe dzime. 52 Yesu tsi ɖe edzi eye nunya hã nɔ tagbɔ nɛ. Eye Mawu kple amewo siaa lɔ̃e vevie.
Luka 3
1 Le Kaisaro Tibero fe fiaɖuɖu fe fe wuiatɔ̃lia me, esi Pontio Pilato nye gɔvina le Yudea eye Herodes nye dziɖula le Galilea, eye nɔvia Filipo hã nye dziɖula le Uturea kple Trakonitis, eye Lisania hã nɔ Abilene dzi ɖum 2 le esime Anas kple Kayafa wonye Osɔfogãwo la, Mawu fe nya va Yohanes, ame si nye Zakaria vi la gbɔ le gbedzi. 3 Yohanes nɔ tsatsam tso tefe yi tefe le Yɔdan tɔsisi la fe go eveawo dzi nɔ mawunya gblɔm be amewo nede tsi ta; ne wòafia bena woɖe asi le nu vɔ̃ wɔwɔ ŋu eye woadze Mawu yome ale be woatsɔ wofe nu vɔ̃wo ake wo. 4 Le nyagblɔɖila Yesaya fe nya nu la Yohanes enye gbe si le ɣli dom tso gbedzi be: “Miɖe mɔ na Afetɔ la be wòazɔ edzi! Mikeke mɔ xaxɛwo ɖe edzi hafi wòava! 5 Migbã towo woazu sɔsɔefewo! Mixe ʋe siwo le baliwo me! Miwɔ mɔ gɔglɔ̃wo woadzɔ! Miwɔ mɔ tsakliwo zɔzrɔ̃e! 6 Ekema ame sia ame akpɔ Đela si Mawu ɖo ɖa la.” 7 Yohanes gblɔ mawunya na ame siwo vaa egbɔ be wòade mawutsi ta na yewo be, “Ame kae xlɔ̃ nu mi dawo fe dzidzimeviwo be miasi le Mawu fe dɔmedzoe si gbɔna la nu? 8 Gbã la, miyi ne miaɖee fia be yewotrɔ dzime to agbe nyui nɔnɔ me. Migabu be nya vɔ̃ aɖeke madzɔ ɖe mia dzi elabena mienye Abraham fe dzidzimeviwo ta o. Esia ɖeɖe menye naneke o elabena Mawu ate ŋu ana viwo ado go tso kpe siwo le dzogbe le afi sia me woanye Abraham viwo. 9 Woɖo ʋɔnudɔdrɔ̃ fe fia la miafe kewo dzi eye wòle klalo be wòalã mi afu anyi. Ẽ, le nyatefe me la, ati sia ati si metse ku nyui o la, woalãe fu anyi eye woatsɔe ade dzo me.” 10 Ameha la ɖo eŋu nɛ be, “Nu kae nèdi tso mía si be míawɔ?” 11 Yohanes ɖo eŋu na wo be, “Nenye be awu eve le ame aɖe si la, netsɔ ɖeka na nɔvia ame dahe. Ame si si nuɖuɖu sɔ gbɔ ɖo la, netsɔ ɖe na ame siwo wum dɔ le la.” 12 Dugadzɔla siwo nye amebala vɔ̃ɖiwo la gɔ̃ hã va do ɖe egbɔ be wòade mawutsi ta ne yewo. Wobia be, “Nufiala nu ka míawɔ?” 13 Yohanes ɖo eŋu na wo be, “Mito nyatefe le miafe dugadzɔdzɔ me. Mikpɔ nyuie be miagadzɔ ga le ame aɖeke si wu ale si Roma dziɖuɖua ɖo na mi la o.” 14 Asrafo aɖewo siwo le afi ma la biae be, “Míawo ya ɖe alekee míawɔ?” Yohanes ɖo eŋu na wo bena, “Migaxɔ ga le amewo si akpasesẽtɔe o. Ne mienya be ame aɖe mewɔ nane o la, migahe nya ɖe eŋu alakpatɔe o. Fetu si miexɔna la hã nedze mia ŋu!” 15 Ame sia ame kloe nɔ mɔ kpɔm be Mesia la ava kpuie le ŋkeke mawo me ale be wotsi dzi vevie be yewoanya nenye be Yohanes enye amea loo alo menye eyae o? Biabia sia koe nɔ nu na ame sia ame eye wonɔ nu fom le eŋu le afi sia afi. 16 Yohanes ɖo wo fe biabia la ŋu hegblɔ na wo be, “Nye la tsi metsɔ le tsi dem ta na amewoe, gake ame aɖe gbɔna kpuie, ame si si ŋusẽ le wum boo, le nyatefe me la, nyemedze ŋutɔ gɔ̃ hã be manye efe subɔvi o. Eya ade mawutsi ta na mi kple dzo kpakple Gbɔgbɔ Kɔkɔe. 17 Ame sia ama atsa la ɖa tso blia gbɔ, atɔ dzo atsa la kple dzomavɔ la eye wòadzra blia ɖo ɖe efe avawo me.”" 18 Yohanes xlɔ̃ nu amewo vevie kple nya siawo le esime wònɔ nyanyui la gblɔm na wo. 19 Yohanes he nya ɖe Herodes si nye dziɖula nɔ Galilea ŋu le dutofo elabena exɔ nɔvia srɔ̃ Heroɖia ɖe. Hekpe ɖe nu vɔ̃ bubu geɖe siwo hã wòwɔ ŋu. 20 Gawu la Herodes lé Yohanes hã de gaxɔ me. 21 Gbe ɖeka la, Yesu ŋutɔ hã va ge ɖe ame siwo Yohanes nɔ mawutsi dem ta na la dome. Yohanes de mawutsi ta nɛ, eye esi Yesu nɔ gbe dom ɖa la, dzifowo nu ʋu, 22 eye Gbɔgbɔ Kɔkɔe la ɖiɖi ɖe edzi le akpakpa fe nɔnɔme me eye gbe aɖe ɖi tso dzifo bena," “Wòe nye vinye si melɔ̃na vevie ŋutɔ. Ẽ, wòe doa dzidzɔ nam.” 23 Yesu xɔ abe fe blaetɔ̃ ene hafi dze mawunyagbɔgblɔ gɔme le dutofo. Amewo nya Yesu abe Yosef fe vi ene. Yosef fofoe nye Heli, 24 Heli fofoe nye Matat, Matat fofoe nye Levi, Levi fofoe nye Melki, Melki fofoe nye Yanai, Yanai fofoe nye Yosef, 25 Yosef fofoe nye Matatias, Matatias fofoe nye Amos, Amos fofoe nye Nahum, Nahum fofoe nye Esli, Esli fofoe nye Nagai, 26 Nagai fofoe nye Mat, Mat fofoe nye Matatias, Matatias fofoe nye Semein, Semein fofoe nye Yosek, Yosek fofoe nye Yoda, Yoda fofoe nye Yoana. 27 Yoana fofoe nye Resa, Resa fofoe nye Zerubabel, Zerubabel fofoe nye Sealtiel, Sealtiel fofoe nye Neri. 28 Neri fofoe nye Melki, Melki fofoe nye Adi, Adi fofoe nye Kosam, Kosam fofoe nye Elmadam, 29 Elmadam fofoe nye Er, Er fofoe nye Yosua, Yosua fofoe nye Elieza, Elieza fofoe nye Yorim, Yorim fofoe nye Matat, Matat fofoe nye Levi, 30 Levi fofoe nye Simeon, Simeon fofoe nye Yuda, Yuda fofoe nye Yosef, Yosef fofoe nye Yonam, 31 Yonam fofoe nye Eliakim, Eliakim fofoe nye Melea, Melea fofoe nye Mena, Mena fofoe nye Matata, Matata fofoe nye Natan, Natan fofoe nye David, 32 David fofoe nye Yese, Yese fofoe nye Obed, Obed fofoe nye Boaz, Boaz fofoe nye Salmon, 33 Salmon fofoe nye Naxeson, Naxeson fofoe nye Aminadab, Aminadab fofoe nye Admin, Admin fofoe nye Arni, Arni fofoe nye Hezrɔn, Hezrɔn fofoe nye Perez. Perez fofoe nye Yuda, 34 Yuda fofoe nye Yakɔb, Yakɔb fofoe nye Isak, Isak fofoe nye Abraham, Abraham fofoe nye Tera, Tera fofoe nye Nahɔ, 35 Nahɔ fofoe nye Serug, Serug fofoe nye Reu, Reu fofoe nye Peleg, Peleg fofoe nye Eber, Eber fofoe nye Sela, 36 Sela fofoe nye Kainam, Kainan fofoe nye Arfaxad, Arfaxad fofoe nye Sem, Sem fofoe nye Noa, Noa fofoe nye Lamek, 37 Lamek fofoe nye Metusela, Metusela fofoe nye Enɔk, Enɔk fofoe nye Yared, Yared fofoe nye Mahalalil. 38 Mahalalil fofoe nye Set, Set fofoe nye Adam, Adam fofoe nye MAWU.
Luka 4
1 Azɔ Yesu si me Gbɔgbɔ Kɔkɔe la yɔ fũu la dzo le Yɔdan tɔsisia to eye Gbɔgbɔ la kplɔe yi ɖe Yudea fe gbedadafo afi aɖe. 2 Enɔ afi ma ŋkeke blaene eye Satana va tee kpɔ le ŋkeke siawo katã me. Meɖu naneke le ŋkeke siawo katã me o, ale dɔ wui vevie. 3 Satana gblɔ nɛ be, “Nenye be Mawu vie nènye tututu la, ekema ɖe gbe na kpe siawo be woatrɔ zu abolo.” 4 Yesu ɖo eŋu nɛ be, “Woŋlɔ ɖe Ŋɔŋlɔ Kɔkɔea me be, Menye nuɖuɖu ɖeɖe koe le vevie na amegbetɔ o.” 5 Satana kplɔe yi tefe kɔkɔ aɖee eye wòɖe xexeame fiaɖufe katã fiae le ɣeyiɣi kpui aɖe ko me 6 eye wògblɔ na Yesu be, “Dukɔ nyui siawo katã kple wofe ŋutikɔkɔewo nye tɔnye eye mate ŋu atsɔe na ame sia ame si melɔ̃. 7 Eya ta ne èdze klo subɔm ko la, matsɔ wo na wò.” 8 Yesu ɖo eŋu nɛ be, “Abe ale si woŋlɔ ɖe Ŋɔŋlɔ Kɔkɔea mee ene la, Mawu ɖeka hɔ̃ɔ ko wòle be míasubɔ.” 9 Azɔ Satana gakplɔe yi Yerusalem eye wòtsɔe ɖo gbedoxɔ la fe kɔkɔfe kekeake. Egblɔ nɛ be, “Nenye Mawu vie nènye vavã la, ti kpo tso afi sia. 10 Elabena Ŋɔŋlɔ Kɔkɔe la gblɔ bena, ‘Ade se na efe dɔlawo le ŋutiwò be woakpɔ tawò nyuie 11 woatsɔwò ɖe wofe asiwo me ale be matsɔ wò afɔ axlã ɖe kpe aɖeke o.’” 12 Yesu ɖo eŋu nɛ be, “Ŋɔŋlɔ Kɔkɔe la gblɔ be, ‘Megate Mawu wò Afetɔ la kpɔ tamemabutɔe o.’”" 13 Esi Satana wu tetekpɔwo katã nu la, egblẽ Yesu ɖi dzo le egbɔ hena ɣeyiɣi bubu. 14 Gbɔgbɔ Kɔkɔe la fe ŋusẽ yɔ Yesu me fũu azɔ ale wòtrɔ yi Galilea. Etefe medidi o la amewo nyae le nutome sia me kpe ɖo. 15 Le mawunya deto siwo wògblɔna le wofe fufofewo ta la, ame sia ame kafu nɛ ŋutɔ." 16 Eva Nazaret, afi si wònɔ le efe ɖevime eye wòyi wofe fufofe le Sabat ŋkekea dzi. Esi wòtso be yeaxlẽ mawunya la, 17 wotsɔ nyagblɔɖila Yesaya fe agbalẽ nɛ be wòaxlẽ. Eʋu tefe si woŋlɔ ɖo be, 18 “Afetɔ la fe Gbɔgbɔ le dzinye eya ta wosi ami nam ɖo, edɔm ɖa bena magblɔ nyanyui la na ame dahewo, edɔm ɖa bena maɖe gbefã be woaɖe ga aboyomenɔlawo eye ŋkunɔwo fe ŋkuwo aʋu. Ame siwo wote ɖe anyi la, ado le wo teɖanyilawo sime, 19 eye maɖe gbefã Afetɔ la fe fe nyui la.” 20 Esi wòxlẽ nya siawo vɔ la, etu agbalẽa tsɔe na ame si tsɔe nɛ la eye eya ŋutɔ yi ɖanɔ anyi. Ke ame siwo katã nɔ fufofea la fɔ ŋku ɖe edzi gãa. 21 Yesu gagblɔ na ameawo be, “Mawunya sia va eme le egbe ŋkeke sia dzi.” 22 Ame siwo katã nɔ xɔa me la kafui eye wofe mo wɔ yaa le mawunya deto siwo wògblɔ la ta. Wobia wo nɔewo be, “Nya kae nye sia? Alo menye Yosef vie oa?” 23 Yesu ɖo eŋu na wo be, “Đewohĩ miaɖo ŋku lododo sia dzi be, ‘Gbedala, da gbe le wò ŋutɔ ɖokuiwò ŋu’ esi gɔmee nye be, ‘Nu ka ta mèwɔ nukunuwo le wò ŋutɔ wò dedu me abe ale si nèwɔe le Kapernaum ene o?’ 24 Magblɔ na mi kple kakaɖedzi blibo be, bubu menɔa nyagblɔɖila aɖeke ŋu le eya ŋutɔ fe dedu me o. 25 Mele egblɔm na mi kple kakaɖedzi be, ahosi geɖewo nɔ Israel le Eliya ŋɔli, esi wotu dzifo nu fe etɔ̃ kple afã eye dɔwuame sesẽ aɖe va anyigba blibo la dzi. 26 Gake womeɖo Eliya ɖe wo dometɔ aɖeke gbɔ o, ke boŋ woɖoe ɖe ahosi aɖe si tso Zarefat le Sidon nutome la gbɔ. 27 Mibu nyagblɔɖila Elisa ame si da gbe le Naaman si nye Siriatɔ la ŋu kpɔ. Togbɔ be kpodɔléla geɖewo hã nɔ Israel siwo hiã gbedada vevie hã, Elisa meda gbe le woawo ŋu o, negbe Naaman Siriatɔ la ko.” 28 Yesu fe nya siawo ve dɔme na ameawo ŋutɔ. 29 Wofe dziwo ho ɖe eŋu ale wotso hetutu asi ʋume nɛ do goe le xɔa me. Wokplɔe yi togbɛ si dzi wotu dua ɖo la fe kɔkɔefe be yewoatutui tso tefe sia wòayi aɖadze aga me. 30 Gake ezɔ to amehawo dome kɔ̃ɔ hedzo le wo gbɔ. 31 Yesu trɔ yi Kapernaum si nye du aɖe si le Galilea nutome la me eye le afi sia egblɔ mawunya na amewo le Sabat ŋkeke ɖe sia ɖe dzi le wo fe fufofewo. 32 Efe nyagbɔgblɔwo wɔ nuku na ameawo katã le afi sia hã, elabena efo nu abe ame si nya nyatefe la ene, eye megblɔa ame bubuwo fe susu o. 33 Gbe ɖeka esi Yesu nɔ mawunya gblɔm le fufofea la, ŋutsu aɖe si me gbɔgbɔ vɔ̃ aɖe le la de asi ɣlidodo me ɖe eta be, 34 “Ago gbɔ! Wò Yesu Nazaretitɔ, nya aɖeke mele mí kpli wò dome o. Đe nèva be yeatsrɔ̃ mí. Menya ame si nènye, Mawu fe Vi Kɔkɔe lae nènye.” 35 Yesu tso nya la le enu be, “Zi ɖoɖoe!” Azɔ egblɔ na gbɔgbɔ vɔ̃ la be, “Do go le ame sia me!” Gbɔgbɔ vɔ̃ la tsɔ ŋutsua xlã ɖe anyi ŋɔdzitɔe, ameha la fo zi ɖe eŋu henɔ ekpɔm. Ke gbɔgbɔ vɔ̃ la do go le amea me eye megawɔ nuvevi aɖekee o. 36 Esia wɔ nuku na ameawo ŋutɔ ale wobia wo nɔewo be, “Ŋusẽ ka fomevie le ame sia fe nyawo ŋu ale be gbɔgbɔ vɔ̃ ŋutɔwo gɔ̃ hã ɖoa toe?”" 37 Nukunu si Yesu wɔ la kaka ɖe nutomea katã me le ɣeyiɣi kpui aɖe ko me. 38 Esi Yesu do go le fufofea gbe ma gbe la, eyi Simɔn feme, eye wòke ɖe Simɔn lɔ̃xo ŋu wònɔ ŋudza sesẽ aɖe lém. Ame sia ame kloe va ɖe kuku na Yesu gblɔ be," “Míeɖe kuku na wò, da gbe le eŋu.” 39 Yesu yi ɖatsi tre ɖe dɔnɔa fe aba gbɔ eye wòɖe gbe na dɔlélea be wòaɖe asi le eŋu. Dzoxɔxɔ sesẽ si nɔ nyɔnua fe lãme la nu bɔbɔ enumake eye efe lãme sẽ. Ale wòtsi tre heyi ɖaɖa nu na wo. 40 Le ɣetrɔ miaa la, kɔfea me tɔwo katã kplɔ ame siwo katã nɔ dɔ vovovowo lém le wofe afewo me la vɛ na Yesu eye wòda asi ɖe wo katã dzi heyɔ dɔ wo. 41 Gbɔgbɔ vɔ̃tɔ aɖewo hã nɔ ameawo dome, ke Yesu ɖe gbe na gbɔgbɔ vɔ̃ siawo be woado go le ameawo me eye wodo go le efe nya nu henɔ ɣli dom be, “Wòe nye Mawu Vi la.” Esi Yesu kpɔ be gbɔgbɔ vɔ̃wo nya be yee nye Kristo la, eɖe gbe na wo be woazi ɖoɖoe. 42 Le ŋkeke evea gbe fe ŋdi kanyaa la, efɔ yi ɖe gbe dzi. Ameha la dii vevie le tefe geɖewo eye esi wova ke ɖe eŋu mlɔeba la, woɖe kuku nɛ be megadzo o, ke boŋ wòanɔ yewo gbɔ le Kapernaum. 43 Ke Yesu ɖo eŋu na wo be, “Ele be magblɔ mawufiaɖufe la fe nyanyui la na ame bubuwo hã elabena esia tae wodɔm ɖa.” 44 Ale wòdzo henɔ tsatsam le Yudea nutomewo katã me kpe ɖo, nɔ mawunya gblɔm na amewo le wofe fufofewo.
Luka 5
1 Gbe ɖeka esi Yesu nɔ nu fiam le Genesaret ta to la, ameha gã aɖe va fo zi ɖe eŋu be yewoase Mawu fe nya la. 2 Yesu kpɔ ʋu eve siwo me ame aɖeke menɔ o la le ta la to. Đɔkplɔlawo nɔ wofe ɖɔwo kpalam le tsia me. 3 Yesu yi ɖage ɖe ʋua ɖeka me eye wògblɔ na Simɔn, ame si tɔ nye ʋua, be woakui ayi tsia dzi vie bena yeanɔ eme afia nu ameha la tso afi ma. 4 Esi wòwu nufoa nu la, egblɔ na Simɔn be, “Azɔ miyi tsia fe gogloa fe ke ne miada ɖɔ ɖe afi ma ekema mia ɖe lã fũu.” 5 Simɔn ɖo eŋu nɛ be, “Amegã, egbe zã bliboa katã míeda ɖɔ ʋuu gake míeɖe naneke o gake esi nègblɔe ko la, míagatee akpɔ.” 6 Wogada ɖɔ la ake, ke azɔ la, woɖe lã ale gbegbe be wofe ɖɔwo koe de asi vuvu me! 7 Ale Simɔn kple nɔvia wodo ɣli yɔ wo nɔvi siwo nɔ ʋu bubu me le tsia dzi la be wòava kpe ɖe yewo ŋu. Woɖe lã fũu wòyɔ ʋu eveawo ale gbegbe be ʋuawo di be yewoanyrɔ̃ gɔ̃ hã. 8 Simɔn Petro kpɔ nu si va dzɔ la, eya ta wòdze klo ɖe Yesu kɔme hegblɔ be, “O, Afetɔ, meɖe kuku dzo le mía gbɔ elabena nye nu vɔ̃wo sɔ gbɔ ŋutɔ eye nyemedze be mate ɖe ŋuwò o.” 9 Elabena lã geɖe si woɖe la wɔ nuku na Petro kple efe dɔwɔhatiwo. 10 Nenema kee nye Yakobo kple Yohanes ame siwo nye Zebedeo viwo eye woganye Simɔn fe dɔwɔhatiwo hã. Yesu gblɔ na wo be, “Migavɔ̃ o. Tso azɔ dzi heyina la, miazu amewo fe luʋɔwo ɖelawo!”" 11 Esi wova ɖi go teti ko la, wogblè wofe nuwo katã ɖe afi ma hedze Yesu yome. 12 Gbe ɖeka la Yesu kpɔ kpotɔ aɖe le kɔfe aɖe si me wòɖi tsa de la. Esi kpotɔ sia kpɔ Yesu ko la, edze klo tsyɔ mo anyi heɖe kuku nɛ vevie be wòada gbe le ye ŋu. Egblɔ be," “Afetɔ, ne èlɔ̃ la, na be ŋutinye nakɔ.” 13 Yesu tɔ asi ŋutsua hegblɔ be, “Ẽ, melɔ̃. Eya ta ŋuwò nekɔ fifi laa. ” Ŋutsua ŋuti kɔ enumake eye dɔ la vɔ le eŋu. 14 Azɔ Yesu de se nɛ be megagblɔe na ame aɖeke o, ke boŋ neyi Yudatɔwo fe osɔfo gbɔ. Egblɔ kpe ɖe eŋu be, “Yi nãna vɔsanu si ame siwo haya tso kpodɔléle me la nana le Mose fe sea nu. Esia afia ame sia ame be èkpɔ dɔyɔyɔ vavã.”" 15 Nya sia kaka ɖe tefe geɖewo xoxo eye ame geɖewo ŋutɔ fo zi ɖe eŋu be yewoase efe mawunya eye wòada gbe hã le yewo ŋu. 16 Gake zi geɖe la, edia ɣeyiɣi aɖe dona le wo dome dzaa yia gbedzi afi aɖe ɖadoa gbe ɖa. 17 Gbe ɖeka esi Yesu nɔ nu fiam la, Farisitɔwo kple agbalẽfialawo va tefea va nɔ to ɖomii. Ame siawo tso du siwo katã le Galilea, Yudea kple Yerusalem me. Afetɔ la fe dɔyɔŋusẽ va edzi be wòada gbe le wo ŋu." 18 Kasia, ame aɖewoe nye si kɔ lãmetututɔ aɖe ɖe aba dzi va doe. Wodze agbagba ɖe sia ɖe be yewoato ameha la dome akɔe yi Yesu gbɔe, 19 gake womete ŋui o, le ameha la ta. Le esia ta wolia xɔa eye woɖe do ɖe etame, heɖiɖi lãmetututɔ la ɖe Yesu kɔme tututu. 20 Esi Yesu kpɔ wofe xɔse la, egblɔ na dɔnɔa be, “Ŋutsu, wotsɔ wò nu vɔ̃wo ke wò.” 21 Farisitɔwo kple agbalẽfiala siwo nɔ ameawo dome la bia wo nɔewo be, “Ame ka fomevi tututu ame sia buna be yenye? Egblɔ busunya! Elabena ame kae ate ŋu atsɔ nu vɔ̃ ake tsɔ wu Mawu?” 22 Yesu nya nu si ŋu bum wonɔ eya ta eɖo ŋu na wo be, “Nu kae nye busunya? Đe nu vɔ̃ tsɔtsɔke sẽ wu gbedada le ame ŋua? 23 Nye si nye Mesia la ŋusẽ le asinye le anyigba sia dzi be matsɔ nu vɔ̃wo ake eya ta maɖe ŋusẽ sia 24 afia mi kɔtɛe to gbedada le ŋutsu sia ŋu me.” Ale wògblɔ na lãmetututɔ la be, “Tsi tre nãŋlɔ wò aba nãyi afe me.” 25 Ame sia ame ke ŋku ɖi be yeakpɔ nu, kasia ŋutsua tsi tre ɖe efe afɔ eveawo dzi, ŋlɔ efe aba eye wòɖo ta afe me henɔ Mawu kafum bobobo. 26 Ame siwo katã nɔ afi ma la fe mo wɔ yaa eye vɔvɔ̃ ɖo wo, wokafu Mawu nɔ gbɔgblɔm be, “Míekpɔ nu madzɔkpɔ aɖe egbe.” 27 Esi Yesu dzo le du sia me yina la, ekpɔ nudzɔla aɖe si ame sia ame nya nyuie le efe amebaba ta. Nudzɔla sia ŋkɔe nye Levi eye wònɔ anyi ɖe agbadɔ aɖe te nɔ nu dzɔm. Yesu gblɔ nɛ be, “Va dze yonyeme ne nãzu nye nusrɔ̃lawo dometɔ ɖeka.” 28 Ale Levi gblè nu sia nu ɖi eye wòtso enumake hedze eyome. 29 Etefe medidi o, Levi ɖo kplɔ̃ na Yesu eye wòkpe etɔ nudzɔla bubuwo hã ɖe kplɔ̃ sia ŋu. 30 Farisitɔwo kple agbalẽfialawo kpɔ kpɔtsɔtsɔ le Yesu fe nuwɔna sia ŋu eye wohe nya kple efe nusrɔ̃lawo vevie be Yesu ɖu nu kple nu vɔ̃ wɔlawo. 31 Yesu ɖo eŋu na wo be, “Dɔnɔwoe hĩa na gbedada menye lãmesesẽtɔwo o. 32 Đe meva be maɖe nu vɔ̃ wɔlawo tso wofe nu vɔ̃ wɔwɔwo me, ke menye be magblẽ ɣeyiɣi ɖe ame siwo be yewonye ame dzɔdzɔewo la ŋu o.” 33 Ameawo gayi edzi bia Yesu be, “nu ka tae efe nusrɔ̃lawo metsia nu dɔna hedoa gbe ɖa abe ale si Yohanes fe nusrɔ̃lawo kple Faristɔwo wɔnɛ ene, o ke boŋ efe nusrɔ̃lawo ya la nuɖuɖu kple nunono dzi ko wonɔna gbe sia gbe hã?” 34 Ke Yesu bia wo be, “Ne ame aɖe le dzidzɔ kpɔm ɖe, agbe nuɖuɖua? Ne wokpe amewo be woava do dzidzɔ ɖe srɔ̃ɖelawo ŋu ɖe, ɖe amekpekpe siawo agbe nuɖuɖu le esime srɔ̃tɔ la ŋutɔ le nuɖukplɔ̃a ŋu kpli wo hã? 35 Gake ɣeyiɣi li gbɔna esi woava kplɔ srɔ̃tɔ la adzoe le ameawo gbɔ eye ne edzɔ alea la, nuɖuɖu magadzro wo o.” 36 Azɔ Yesu do lo sia na wo be, “Ame aɖeke metsɔa avɔnuɖeɖi yeye kaa avɔ xoxo si vuvu lae o. Ne wotsɔ avɔnuɖeɖi yeye ka avɔ xoxo si vuvu la, menyakpɔna o; gawu la enana be avɔa fe tefe si woka la gavuvuna ɖe edzi wu tsã. 37 Nenema ke, womekɔa aha yeye ɖe lãgbalẽgolo xoxo me o; ne wowɔ esia la, aha yeye la fe ŋusẽ ana be lãgbalẽgolo xoxo la awo eye aha la katã akɔ ɖe anyigba. 38 Ke boŋ lãgbalẽgolo yeye mee wòdze be woakɔ aha yeye ɖo. 39 Nenema kee, ame aɖeke menoa aha tsitsi vɔ teti ko ganoa yeyetɔ tɔtɔnɛ o, elabena wogblɔna godoo be, ‘Mɔ xoxotɔwo nyo wu.’”
Luka 6
1 Gbe ɖeka le Sabat ŋkekea dzi esi Yesu kple efe nusrɔ̃lawo zɔ to bligble aɖewò me va yina la, nusrɔ̃lawo ŋe bli aɖewo klẽ tsro le wo ŋu henɔ ɖuɖum. 2 Farisitɔ aɖewo nɔ afi ma kpɔ wo eye wogblɔ na Yesu be, “Nu si wɔm wò nusarɔ̃lawo le, le bli ŋem le Sabat dzi la tsi tre ɖe Yudatɔwo fe se ŋu.” 3 Yesu ɖo eŋu na wo be, “Miexlẽa mawunya oa? Alo miexlẽ nu tso nu si Fia David wɔ esi dɔ wu eya kple eŋutimewo ŋu oa? 4 Eyi ɖe gbedoxɔ la me eye wòtsɔ abolo tɔxɛ si wotsɔ ɖo Mawu ŋkume la eye eya kple etɔwo mae heɖu, togbɔ be ame aɖeke mekpɔ mɔ aɖu abolo sia o, negbe Osɔfowo ko.” 5 Yesu gblɔ kpe ɖe eŋu be, “Nye Mesia la, mekpɔ ŋusẽ ɖe Sabat ŋkekea dzi.” 6 Le Sabat bubu gbe esi wònɔ nu fiam le fufofe la, ekpɔ ame aɖe si titi lé asi na la le afi ma. 7 Esi wònye Sabat ŋkeke dzie ta la, agbalẽfialawo kple Farisitɔwo lĩ ŋku ɖe edzi gãa henɔ ekpɔm be ada gbe le amea ŋu le ŋkekea dzi hã. Wonɔ ŋku lém ɖe eŋu elabena wodi be wòawɔ vodada aɖe be yewoatsɔ nya ɖe eŋu. 8 Yesu nya nu si bum ame siawo nɔ xoxoxo, gake egblɔ na ŋutsua be, “Va nɔ afii bena ame sia ame nakpɔ wò.” Ŋutsua wɔ abe ale si wògblɔ nɛ ene. 9 Azɔ Yesu trɔ ɖe Farisitɔwo kple agbalẽfialawo gbɔ eye wògblɔ na wo be, “Biabia aɖe le asinye na mi. Enyo be woawɔ nyui le Sabat ŋkekea dzi loo alo woawɔ vɔ̃a? Enyo be woaxɔ ame ɖe agbe loo alo woawuia?” 10 Etsa ŋku le wo katã dzi ɖeka, ɖeka eye wògblɔ na ŋutsua be, “Azɔ dzɔ wò asi.” Edzɔ asia, kasia efe asi gaɖɔ ɖo. 11 Nuwɔna sia do dziku na Yesu fe futɔwo ŋutɔ. Wode asi ɖoɖowɔwɔ me le ale si woawɔ awui la ŋuti 12 Le nu siawo megbe la, Yesu yi to aɖe dzi gbe ɖeka be yeado gbe ɖa. Edo gbe ɖa zã blibo katã. 13 Esi ŋu ke la, eyɔ eyomenɔlawo katã fo fui eye wòtia ame wuieve le wo dome bena woanye yefe nusrɔ̃lawo. Ame siawoe woyɔ be Apostolowo. 14 Ameawo fe ŋkɔwoe nye, Simɔn, ame si wòna ŋkɔe be Petro, Andrea Simɔn nɔviŋutsu, Yakobo, Yohanes, Filipo, Bartolomeo, 15 Mateo, Toma, Yakobo Alfeo vi, Simɔn, ame si nye Zelote dunyaheha sesẽ aɖe me nɔla; 16 Yuda, Yakobo vi kple Yuda Iskariɔt, ame si de Yesu asi emegbe. 17 Esi woɖì tso toa dzi la, nusrɔ̃lawo kple eyomenɔlawo va fo fu ɖe Yesu ŋuti le gbadzafe aɖe. Ameha gã aɖe hã va ɖe to ɖe wo, amewo tso Yudea nutomewo me katã kple Yerusalem. Đewo tso keke Sidɔn kple Tiro futaduwo me ke 18 va be yewoaɖo toe alo be wòada gbe le yewo ŋu. Gbe ma gbe la enya gbɔgbɔ vɔ̃ geɖewo le amewo me. 19 Ame geɖewo ŋutɔ nɔ didim be yewoaka asi eŋu, elabena ne dɔnɔ aɖe wɔ esia ko la, ehayana enumake. 20 Azɔ etrɔ ɖe efe nusrɔ̃lawo gbɔ hegblɔ na wo be, “Dzidzɔ gã ŋutɔ le mi, ame siwo nye ame dahewo la lalam elabena miawo tɔe nye mawufiaɖufe la. 21 Dzidzɔ gã ŋutɔ le mi, ame siwo wum dɔ le la lalam elabena miawoe aɖi fo. Dzidzɔ gã ŋutɔ le mi, ame siwo le avi fam fifia la lalam elabena ɣeyiɣi gbɔna esi miava ko nu. 22 Dzidzɔ gã ŋutɔ le mia lalam, ne amewo lé fu mi, ɖe mi le wofe hame, eye wodzu mi, hefo ɖi miafe ŋkɔ ɖe tanye! 23 Dzi nedzɔ mi, eye mitso aseye, elabena fetu nyui le mia lalam le dzifo. Alea tututue wo fofowo wɔ ɖe nyagblɔɖila siwo do ŋgɔ na mi la hã ŋuti.” 24 ”Ao, babaa na kesinɔtɔwo, elabena wokpɔ dzidzɔ le anyigba sia dzi xoxo. 25 Wokpɔ lãme eye nu le wo si ŋutɔ fifia gake dɔwuame sesẽ aɖe le ŋgɔ na wo gbɔna. 26 Wofe nukoko ɖe yame fifia ava zu konyifafa na wo. Babaa na ame siwo ŋu amewo afo nu nyui le, elabena nenema kee wo fofowo wɔ na aʋatsonyagblɔɖilawo. 27 Azɔ mi katã misee. Milɔ̃ miafe futɔwo eye miawɔ nyui na ame siwo lé fu mi la. 28 Mido gbe ɖa ɖe ame siwo fo fi de mi la ta be woakpɔ dzidzɔ, eye midi Mawu fe yayra na ame siwo wɔa fu mi. 29 ”Nenye be ame aɖe fo wò to ɖeka me la, trɔ evelia hã nɛ wòafo! Nenye be ame aɖe bia be nãtsɔ wò dziwui na ye la, tsɔ wò awutewui hã nɛ. 30 Ne nu le asiwò eye ame aɖe bia wò la, nae eye mègabia be netrɔe vɛ na ye o. 31 Ale si tututu nèdina be amewo newɔ na ye la, wò hã wɔ na wo nenema. 32 ”Ne mielɔ̃ miafe lɔ̃lawo ɖeɖe ko ɖe, miebui be miewɔ nanea? Ame siwo mevɔ̃a Mawu o la hã lɔ̃a wo xɔlɔ̃wo. 33 Ne miewɔa dɔmenyo na ame siwo wɔa dɔmenyo na mi ko ɖe, akpedada kae li na mi? Nu vɔ̃ wɔlawo gɔ̃ hã wɔna nenema! 34 Ne miedoa ga na ame siwo ko ate ŋu akpɔe axe na mi emegbe ɖe, nu nyui kae wònye miewɔ? Nu vɔ̃ɖi wɔla akuakuawo hã doa nu na wo tɔ nu vɔ̃ɖi wɔlawo bena yewoaxɔ nenema ke emegbe.” 35 ”Milɔ̃ miafe ketɔwo, eye miwɔ dɔmenyo na wo. Mido nu na wo, eye migakpɔ mɔ alo atsi dzi ɖe exɔxɔ ŋu o. Ne miewɔ esia la, ekema miafe fetu asɔ gbɔ le dzifo, eye mianye Mawu viwo, elabena Eya ŋutɔ nyoa dɔme na akpemadalawo kple tagbɔ sesẽ tɔwo. 36 ”Midze agbagba vevie be miakpɔ nublanui na amewo abe ale si mia Fofo wɔnɛ ene. 37 Migadrɔ̃ ʋɔnu alo aɖe ɖeklemi ame aɖeke o, ne menye nenema o la, anɔ na miawo hã nenema. Mitsɔ ke amewo eye woatsɔ ake miawo hã. 38 Mina nu eye woana nu miawo hã. Nu siwo katã miena la, woatrɔe vɛ na mi woasɔ gbɔ agbã go sãa wu esi sinu miena eye woatsɔe aɖo akɔ na mi. Dzidzenu si mietsɔ dzidze nui na amewo la, eya kee woatsɔ dzidze nui na miawo hã.” 39 Yesu yi edzi do lo sia na wo be, “Đe ŋkuagbãtɔ ate ŋu akplɔ ŋkuagbãtɔa? Đe wo kple eve la mage adze do me oa? 40 Nusrɔ̃vi mewua efe nufiala o. Ke ame sia ame si xɔ hehe nyuitɔ la anɔ ko abe efe nufiala ene. 41 “Aleke wɔ nèwɔa alakpanu dina be yeaɖe ati fefee si le nɔviwò fe ŋku dzi la ɖa, evɔ atikpo gã aɖe le wò ŋutɔ wò ŋku dzi? 42 Ale ke wɔ nãgblɔ na nɔviwò be, ‘Nɔvi, na maɖe ati fefee si le wò ŋku dzi la ɖa na wò, esi mate ŋu akpɔ gã si le wò ŋutɔ wò ŋkuwo dzi aɖe o? Alakpanuwɔla! Đe atikpo si le wò ŋku dzi la ɖa gbã, ekema ɖewohĩ ãte ŋu akpɔ nu nyuie ale be nãte ŋu aɖe nɔviwò fe ati fefee la ɖa nɛ. 43 “Ati nyui aɖeke mate ŋu atse ku manyomanyo o, eye ati manyomanyo mate ŋu atse ku nyui o. 44 Ku si ati aɖe tsena lae wotsɔna dzea si ati si fomevi wònye lae. 45 Ame ɖɔʋu la, nu nyui wɔwɔ doa go tso efe dzi dzadzɛ me eye ame maɖɔʋu la, nu vɔ̃ koe doa go tso efe dzi vɔ̃ɖi la me. Elabena, nu si le ame aɖe fe dzi me lae doa go tsoa efe nu me. 46 “Nu ka tae mieyɔam be Afetɔ esi miewɔa nye gbe dzi o? 47 Mafia nu si ame sia ame si vaa gbɔnye, sea nye nya eye wòwɔa edzi la ɖi la mi. 48 Eɖi ame aɖe si tu xɔ, eɖe do goglo eye wòɖo gɔmeɖokpe nyuie ɖe kpe gbadza dzi, ke esi tɔ ɖɔ eye tsi ɖe xɔa la, mete ŋu mui o, elabena wotui nyuie. 49 “Ke ame siwo sea nye nya eye womewɔna ɖe edzi o la, le abe ame aɖe si tu efe xɔ ɖe anyigba eye meɖo gɔmeɖokpe nɛ o la ene. Esi tsi dza ɖɔ ɖe eŋu la, xɔ sia mu gbloo, hegbã gudugudu.”
Luka 7
1 Esi Yesu wu efe mawunyagbɔgblɔ la nu la, etrɔ yi Kapernaum dua me. 2 Romatɔwo fe aʋafia gã si nɔ du ma me la fe dɔla si gbɔ melɔ̃a nu lena o la dze dɔ vevie, eye wòɖo kudo nu. 3 Aʋafia la se Yesu ŋkɔ eya ta edɔ Yudatɔ ame ŋkuta aɖewo ɖe egbɔ be woaɖe kuku nɛ be wòava da gbe le dɔla sia ŋu na ye. 4 Ameawo yi Yesu gbɔ heɖe kuku nɛ vevie be wòava kpe ɖe aʋafia la ŋu. Wona wònya be aʋafia sia nye ame nyui aɖe ŋutɔ. 5 Wogblɔ na Yesu be, “Nenye be wòhĩa be nãkpe ɖe ame aɖe ŋu la, ŋutsu sia ŋue wòle be nãkpe ɖo, elabena elɔ̃a mi Yudatɔwo ale gbegbe be eya ŋutɔ tsɔ efe ga tsɔ tu fufofe na mí.” 6 Yesu tso kpla kplɔ wo ɖo. Gake hafi wòaɖo afea me la, aʋafia la dɔ exɔlɔ̃ aɖewo ɖa be woagblɔ na Yesu be, “Afetɔ, mègaɖe fu na ɖokuiwò be nãva nye afe me o, elabena nye medze na bubu sia tɔgbi o. 7 Eye nye medze be mava kpe wò ŋutɔ gɔ̃ hã o. Gblɔ nya si wòle be nãgblɔ la ɖo ɖa tso afi si nèle ekema nye dɔla fe lãme asẽ. 8 Elabena nye ŋutɔ hã ame aɖe tee mele eye amewo hã le tenye, meɖea gbe na tenyeviwo be, ‘miyi afii’ eye woyina, ‘miva afii’ eye wovana, megblɔna na nye dɔla be ‘wɔ esi kple ekemɛ’, eye wòwɔnɛ.” 9 Nya siawo wɔ nuku na Yesu ŋutɔ. Etrɔ ɖe ameha la ŋu gblɔ be, “Nyatefe, le Israel katã la, nyemekpɔ ame aɖeke si si xɔse le abe ame sia tɔ ene kpɔ o.”" 10 Esi aʋafia la xɔlɔ̃wo yi afe me la, wokpɔ dɔla si nɔ dɔ lém la wòhaya eye efe lãme sẽ abe tsã ene. 11 Le esia megbe la, Yesu kple efe nusrɔ̃lawo yi du aɖe si woyɔna be Nain la me, eye abe ale si wònɔna ɖaa ene la, ameha gã aɖe gakplɔe ɖo henɔ eŋu kplikplikpli. 12 Esi wòsusɔ vie woaɖo dua fe agbo nu la, wokpɔ ame aɖewo woyina ameɖife. Đekakpui si ku woyina ɖiɖi ge la nye vi ɖeka hɔ̃ɔ si nɔ dadaa si nye ahosi la si. Esia wɔe be ame geɖewo ŋutɔ kplɔ ahosia ɖo henɔ konyi fam kplii. 13 Esi Afetɔ la kpɔ ahosia la, efe nu wɔ nublanui nɛ ŋutɔ eya ta egblɔ nɛ be," “Mègafa avi o!” 14 Yesu te ɖe amekukuɖaka la ŋu eye wòtɔ asii, enumake ame siwo tsɔ aɖaka la tɔ ɖe tsitre. Azɔ egblɔ na ame kukua be, “Đekakpui, Tsi tre.” 15 Enumake ɖekakpui la fɔ henɔ alinu eye wòde asi nufofo me na ame siwo nɔ egbɔ la; ale Yesu kplɔe de asi na dadaa. 16 Vɔvɔ̃ gã aɖe ɖo ameawo eye wodo ɣli kafu Mawu gblɔ be, “Nyagblɔɖila gã aɖe le mía dome vavã. Míekpɔ Mawu ŋutɔ fe asi wòwɔ dɔ le egbe ŋkeke sia dzi.”" 17 Nukunu si Yesu wɔ gbe ma gbe la kaka ɖe Yudea bliboa katã kple nutome siwo fo xlã Yudea la me. 18 Yohanes fe nusrɔ̃lawo se nu siwo katã wɔm Yesu nɔ eye woyi ɖagblɔe na Yohanes. 19 Ale Yohanes dɔ efe nusrɔ̃la eve ɖo ɖe Yesu gbɔ be woabiae be," “Wòe nye Mesia la vavã loo alo míganɔ mɔ kpɔm na ame bubua?” 20 Esi nusrɔ̃la eveawo va egbɔ la, wogblɔ nɛ be, “Yohanes, Mawutsidetanamelae dɔ mí ɖo ɖe gbɔwò be miabia wò be, ‘Wòe nye ame si gbɔna loo, alo ɖe míakpɔ mɔ na ame bubu aɖea?’” 21 Le gafofo ma tututu dzi la, eda gbe le dɔléla geɖewo kple fukpelawo kpakple ame siwo me gbɔgbɔ vɔ̃wo le la ŋu, eye wòʋu ŋku na ŋkuagbãtɔ geɖewo. 22 Eya ta eɖo ŋu na amedɔdɔawo be, “Miheyi ɖagblɔ nu si miekpɔ kple nu si miese la fia Yohanes bena, Ŋkuagbãtɔwo le nu kpɔm, tekunɔwo le azɔli zɔm, eye anyidzelawo ŋuti le kɔkɔm, tokunɔwo le nu sem, ame kukuwo le tsitre tsim, eye wole nyanyui la gblɔm na ame dahewo. 23 Migblɔ kpe ɖe eŋu nɛ be, ‘Ame siwo xɔ dzinye se la, woayra wo.’” 24 Le amedɔdɔwo fe dzodzo vɔ megbe la, Yesu fo nu na ameha la le Yohanes ŋuti. Ebia wo be, “Ame kae nye ame si mieyi ɖakpɔ le Yuda gbegbea? Đe miekpɔe abe ame aɖe si yafofo vitɔ kekeake hã ʋuʋuna sesĩea. 25 Ne menye nenema o la, ekema nu kae mieyi ɖakpɔ? Ame si do awu nyuiwoea? Ao, ame siwo doa awu xɔasiwo eye wonɔa agbe kɔkɔ la, fiasãwo mee wokpɔa wo lena. 26 Ekema ame ka fomevi tututue mieyi be yewoakpɔ? Nyagblɔɖilaa? Vavã miekpɔe! Le nyatefe me la, ame si miekpɔ la wu nyagblɔɖila gɔ̃ hã. 27 Eyae nye ame si ŋu wofo nu tsoe le mawunya me be, ‘Mikpɔ ɖa! Mele nye dɔla dɔ ge ɖa wòava do ŋgɔ na wò, ata mɔ le ŋgɔwò.’ 28 Ame aɖeke mede ŋgɔ wu Yohanes le amegbetɔwo dome o, gake ame si nye suetɔ wu le mawufiaɖufea me la de ŋgɔ wui.” 29 Ame siwo katã se Yohanes fe mawunyagbɔgblɔ kpɔ dometɔ aɖewo siwo nye ame baɖawo kekeake la kpɔ ŋudzedze le Mawu fe ɖoɖowo ŋu eye wona Yohanes de mawutsi ta na wo. 30 Farisitɔwo kple agbalẽfialawo koe gbe be yewomaxɔ ɖoɖo si Mawu wɔ na yewo la o. Ale wogbe be Yohanes made mawutsi ta na yewo o. 31 Azɔ Yesu bia wo be, “Aleke magblɔ tso dzidzime sia tɔgbi ŋu? Nu ka ŋu matsɔ wo asɔ ɖo? 32 Wole abe ɖevi siwo fo fu ɖe asime nɔ fefem la ene. Ame siwo gblɔ na wo nɔewo be, ‘Míeku dzidzɔha na mi, ke mieɖu ɣe o eye míedzi konyifahawo na mi, ke miefa avi hã o.’ 33 Yohanes Mawutsidetanamela tsia nu dɔna, eye menoa wain o, ke miegblɔ be, ‘Ame sia dze aɖaʋa.’ 34 Amegbetɔvi la va, eɖua nu eye wonoa nu, ke miegblɔ bena, ‘Ame sia la nutsuɖula kple ahatsunolae eye wònye nudzɔlawo kple nu vɔ̃ wɔlawo xɔlɔ̃. 35 Miebuna be miafe nuwɔnawo dze, ke Mawu fe nuwɔnawoe nye nyatefe le ame siwo xɔa edzi sena la gbɔ.” 36 Eva me be Farisitɔ aɖe kpe Yesu be wòava ɖu nu kple ye. Esi wonɔ kplɔ̃a ŋu la, 37 nyɔnu gbolowɔla aɖe si se be Yesu nɔ afi ma la yi ɖatsɔ ami ʋeʋĩ xɔasi aɖe ɖe asi. 38 Ege ɖe afea me eye wòyi ɖadze klo ɖe Yesu fe afɔ nu eye wòfa aɖatsi kɔ ɖe efe afɔwo dzi va se ɖe esime afɔawo fo tsi nyuie. Eya megbe la, etsɔ efe taɖa tutu Yesu fe afɔwoe. Azɔ egbugbɔ afɔawo eye wòʋu nu le ami ʋeʋĩ la nu hesi na wo. 39 Farisitɔ si kpe Yesu la kpɔ nu si nɔ edzi yim eye esi wòdze si ame si fomevi nyɔnu sia nye ta la, egblɔ le eɖokui me be, “Esia fia be Yesu menye nyagblɔɖila aɖeke o, elabena nenye be Mawue dɔe vavã la, anya ame si fomevi nyɔnu sia nye.” 40 Yesu nya nu si bum Farisitɔ la nɔ eya ta eyɔe be, “Simɔn, nya aɖe le asinye medi be magblɔ na wò.” Simɔn gblɔ nɛ be, “Enyo, Nufiala, gblɔe mase.” 41 Yesu gblɔ ŋutinya sia nɛ be, “Ŋutsu aɖe do ga sidi akpe ewo na ame aɖe eye wòdo sidi akpe ɖeka na ame bubu. 42 Wo dometɔ aɖeke mete ŋu xe fea o, ale wòtsɔ ga la ke wo ame evea. Ame kae nèbu be alɔ̃ gadola sia fe nya gbɔ wu?” 43 Simɔn ɖo eŋu be, “Mebu be ame si wòtsɔ ga home gãtɔ kee lae alɔ̃e wu.” Yesu gblɔ nɛ be, “Pɛ, èɖo nyaa ŋu nyuie ŋutɔ.” 44 Azɔ Yesu trɔ ɖe nyɔnua ŋu eye wògblɔ na Simɔn be, “Ekpɔ nyɔnu si dze klo ɖe afi sia? Esi meva afewò me la, mèna tsim be maklɔ ɖi le nye afɔwo ŋu o, ke nyɔnu sia klɔ wo kple efe aɖatsiwo eye wòtsɔ efe taɖa tutu woe. 45 Le mía de kɔnu nu la, ne míebe míado gbe na ame aɖe la, míegbugbɔa nu nɛ. Wò la, mèwɔe nam o, gake nyɔnu sia gbugbɔ nye afɔwo zi geɖe tso esi meva afi sia. 46 Enye nudzeame be nãna amim masi ɖe ta gake mènam o, ke eya tsɔ ami xɔasi sia si ɖe nye afɔwo. 47 Le esia ta la, see be, wotsɔ efe nu vɔ̃ geɖe siwo wòwɔ la kee, elabena elɔ̃m ŋutɔ, ke ame si wotsɔ nu vɔ̃ ʋee aɖe ko kee la, ɖea lɔlɔ̃ ʋee aɖe ko fiana.” 48 Yesu gblɔ na nyɔnua azɔ be, “Wotsɔ wò nu vɔ̃wo ke wò.” 49 Ame siwo nɔ klpɔ̃a ŋu kplii la gblɔ na wo nɔewo be, “Ame ka fomevie ame sia buna be yenye ale be wòle yiyim le amewo fe nu vɔ̃wo tsɔm le wo kem?” 50 Yesu gagblɔ na nyɔnua be, “Wò xɔse ɖe wò, heyi le ŋutifafa me.”
Luka 8
1 Le esia megbe la, Yesu kplɔ efe nusrɔ̃lawo ɖe asi eye wode asi tsatsa me le du kple kɔfe siwo le Galilea nutomewo me la me nɔ gbefã ɖem mawufiaɖufe la fe vava. 2 Nyɔnu aɖe si me wònya gbɔgbɔ vɔ̃wo le kple esiwo ŋu wòda gbe le la kplɔ wo ɖo. Wo dometɔ aɖewoe nye Maria Magdalatɔ, ame si me wònya gbɔgbɔ vɔ̃ adre le, 3 Yohana, Kuza srɔ̃, Kuza sia nye Fia Herodes fe fiasã bliboa dzikpɔla, Susana kple ame bubu geɖe siwo tsɔ woawo ŋutɔ fe ga kple nuɖuɖu nɔ Yesu kple efe nusrɔ̃lawo dzi kpɔmii. 4 Gbe ɖeka esi ame geɖe gafo fu ɖe Yesu ŋu be yewoase efe nyawo, eye bubuwo hã ganɔ mɔ dzi gbɔna tso du bubuwo me la, edo lo sia na wo be: 5 “Agbledela aɖe yi efe agble me be yeafã nuku. Esi wònɔ nukuawo wum la, ɖewo ge ɖe mɔfome eye amewo va zɔ wo dzi. Xeviwo hã va fɔ ɖewo mi. 6 Nuku aɖewo hã ge ɖe kpenyigba dzi. Nuku siawo de asi miemie me gake wova yrɔ elabena wofe kewo mete ŋu yi tome ʋii afi si woakpɔ tsi le o. 7 Bubuwo ge ɖe ŋugbewo me eye womie kple ŋuawo gake ŋuawo va vu tsyɔ wo dzi eye wotsrɔ̃. 8 Nuku bubuwo ya ge ɖe anyigba nyui dzi, ale wotsi, tse ku alafa nanewo wu esi agbledela la wu.” Esi wògblɔ ŋutinya sia vɔ la, egblɔ be, “Ame si fe towo sea nu la, newɔ wo ŋutidɔ fifia.” 9 Efe nusrɔ̃lawo va egbɔ be wòaɖe lododo la, gɔme na yewo. 10 Ke egblɔ na wo be, “Miawo la, wona nunya mi be miase mawufiaɖufe la fe nu ɣaɣlawo gɔme, ke hena ame bubuwo la, mefoa nu na wo le lododowo me ale be, ‘Ne wokpɔ nu la, womadze sii o, ne wose nu hã la, womase egɔme o.’” 11 Yesu gblɔ na wo be, “Lododo la gɔmee nye si, nuku lae nye Mawu fe nya si wòtsɔ vɛ na amegbetɔwo. 12 Mɔfome afi si nuku aɖewo ge ɖo lae nye ame siwo fe dziwo ku atri. Ame siawo fomevi sea Mawu fe nya gake abosam vana eye wòɖea nya la le wofe dzime ale be wometea ŋu xɔa edzi sena be woakpɔ ɖeɖe o. 13 Esiwo ge ɖe kpenyigba dzi lae nye ame siwo nu mawunya sese vivina gake womexɔnɛ ɖe wofe dziwo me be wòatsi o. Wonya be nya la nye nyatefe eye woxɔa edzi se hã ɖe kple ɖee hena ɣeyiɣi aɖe. Ke ne yometiti fe ya xɔdzo la fo ɖe wo ko la, woɖenɛ le dzime. 14 Nuku si ge ɖe ŋu me lae nye ame siwo sea mawunya eye woxɔnɛ sena, gake agbe sia me fe fuɖenamewo, kesinɔnuwo, aglotutu, dzidzɔkpɔkpɔwo kple ŋutilã fe dzidzɔdonamenuwo vuna tsyɔa nya la dzi le wofe dziwo me, ale be wometea ŋu kpena ɖe ame ɖeka pɛ teti hã ŋu be wòaxɔ nyanyui la dzi se o.” 15 ”Ke anyigba nyui lae nye ame siwo fe dziwo me kɔ. Ame siawo sea Mawu fe nya la hewɔa edzi hã pɛpɛpɛ. Wokakana nya la na ame bubuwo hã eye woawo hã xɔnɛ sena.” 16 Ɣe bubu ɣi la, Yesu bia ameawo be, “Ame kae se kpɔ be ame aɖe si akaɖi eye wòtsɔ nu tsyɔ edzi be megaklẽ o. Gbeɖe, akaɖi la, akaɖiti dzie wodanɛ ɖo be wòaklẽ be amewo nakpɔ nu. 17 Esia fia be gbe ɖeka la, woahe nu sia nu si le amewo fe dzi me la ɖe gaglãgbe be ame sia ame nakpɔ . 18 Le esia ta mikpɔ nyuie le nu siwo miesena la ŋu, elabena ame si si nu le la, eyae woagana nui, eye ame si si nu mele o la, woaxɔ esi wòbu be ele ye si la hã le esi.” 19 Gbe ɖeka Yesu nɔviawo kple dadaa wova be yewoakpɔe ɖa. Le ɣemaɣi me la enɔ nu fiam amewo le afe aɖe me. Ameawo sɔ gbɔ ale gbegbe be dadaa kple nɔviawo mete ŋu ge ɖe afea me le egbɔ o. Ame aɖe va gblɔe na Yesu be dadaa kple nɔviawo le edim be yewoakpɔ. 20 Esi Yesu se be ye dada kple ye nɔviwo le xexe le ye dim la, 21 egblɔ bena, “Danye kple nɔvinyewoe nye ame siwo katã sea mawunya la eye wowɔna ɖe edzi hã.” 22 Gbe bubu gbe esi eya kple efe nusrɔ̃lawo nɔ ʋu aɖe me le fua dzi la, Yesu bia tso nusrɔ̃lawo si be woaku ʋua yi fua fe go evelia dzi. 23 Esi wonɔ fua dzi yina la, Yesu mlɔ anyi be yeadɔ alɔ̃ vie. Le ɣeyiɣi sia me la, ya sesẽ aɖe de asi fofo me eye wova zu ahom dziŋɔ aɖe, eye wofe agbe ɖo xaxa gã aɖe me. 24 Nusrɔ̃lawo ɖe abla va Yesu gbɔ heʋuʋui eye wònyɔ. Wogblɔ nɛ be, “Afetɔ, Afetɔ, míele nyɔnyrɔ̃m!” Ale Yesu fɔ eye wòblu ɖe ahom la ta. Enumake ɖoɖoe gã aɖe zi eye ahom la dzudzɔ. Ya la kple futsotsoeawo dze kɔ anyi kpoo. 25 Azɔ ebia efe nusrɔ̃lawo be, “Afi ka míafe xɔse le?” Wo katã fe mo wɔ yaa eye vɔvɔ̃ lé wo. Đeko wobia wo nɔewo be, “Ame kae nye ame sia, bena ya kple futsotsoewo gɔ̃ hã ɖoa toe?” 26 Wova ɖi go ɖe Garasenenyigba si le Galilea fua godo la dzi. 27 Esi wonɔ go dom tso ʋua me ko la, ŋutsu aɖe si me gbɔgbɔ vɔ̃wo le fe geɖe la si du tso Gadara dua me va kpe Yesu. Nɔfe aɖeke mele ame sia si abe afe me ene o. Agado siwo me woɖi ame kukuwo ɖo la me wòmlɔna henɔa amama. 28 Esi wòkpɔ Yesu teti ko la etsɔ eɖokui xlã ɖe anyigba le eŋgɔ henɔ ɣli dom be, “Nu ka dim nèle le gbɔnye wò Yesu, Mawu Dzifoʋĩtɔ la fe Vi. Meɖe kuku na wò, mègawɔ funyafunyam o!” 29 Egblɔ nya sia elabena Yesu de asi gbɔgbɔ vɔ̃ la nyanya me le eme xoxo. Gbɔgbɔ vɔ̃ sia xɔ amea me ale gbegbe be ne woblae kple gakɔsɔkɔsɔ hã la, etsoa kɔsɔkɔsɔa bɔbɔe hesina ɖoa gbe. 30 Yesu bia gbɔgbɔ vɔ̃a be, “Ŋkɔwò ɖe?” Eɖo eŋu nɛ be; “Ŋkɔnyeè nye Akpeakpewo elabena miesɔ gbɔ.” 31 Gbɔgbɔ vɔ̃awo ɖe kuku na Yesu vevie be meganya yewo de Do Globo si seɖofe meli na o la me o. 32 Afehawo fe ha gã aɖe nɔ nu ɖum le to si te ɖe wo ŋu la kɔgo le ɣeyiɣi sia me eye gbɔgbɔ vɔ̃awo ɖe kuku na Yesu be nena yewoayi aɖage ɖe wo me. Ale Yesu na mɔ wo. 33 Gbɔgbɔ vɔ̃awo do go le amea me yi ɖage ɖe haawo me. Enumake haawo katã fu du sesĩe tso toa kɔgo yi ɖadze fu me doo heno tsi ku. 34 Hakplɔlawo lé du tsɔ sesĩe tu ta du siwo te ɖe afi ma la me eye esi wonɔ yiyim la, wonɔ nu si dzɔ la gblɔm na amewo. 35 Etefe medidi o, ameha gã aɖe va do be yewoakpɔ nu kple yewo ŋutɔ fe ŋkuwo. Wokpɔ ame si me gbɔgbɔ vɔ̃awo nɔ kpɔ la, efe mo kɔ eye wòdo awu hebɔbɔ nɔ Yesu fe afɔnu kpoo, esia wɔe be vɔvɔ̃ gã aɖe ɖo ameawo katã. 36 Ame siwo kpɔ ale si Yesu da gbe le gbɔgbɔ vɔ̃tɔ la ŋui la gblɔe na wo tɔ bubuawo. 37 Ameawo vɔ̃ ale gbegbe be woɖe kuku na Yesu be wòadzo le yewo gbɔ kpoo; ale Yesu kple efe nusrɔ̃lawo ge ɖe ʋua me eye wotso fu la heyi go evelia dzi. 38 Hafi wòadzo la ame si me wònya gbɔgbɔ vɔ̃awo le la ɖe kuku nɛ vevie be yeayi kplii. Ke Yesu gbe gblɔ nɛ be, 39 “Trɔ nãyi wò fometɔwo gbɔ eye nãgblɔ nu gã si Mawu wɔ na wò la na wo.”"Ale ŋutsu sia dze mɔ nɔ tsatsam le dua me henɔ nukunu gã si Yesu wɔ nɛ la gblɔm na ameawo. 40 Ame siwo nɔ fu la fe akpa si wova ɖi go ɖo la xɔe atuu elabena wonɔ mɔ kpɔm na efe vava xoxoxo. 41 Azɔ ŋutsu aɖe si ŋkɔe nye Yairo si nye Yudatɔwo fe fufofe dzikpɔlawo dometɔ ɖeka la va Yesu gbɔ dze klo ɖe efe afɔnu heɖe kuku nɛ vevie be nekplɔ ye ɖo yi afe me 42 elabena vinyɔnuvi ɖeka hɔ̃ɔ si le ye si, si xɔ fe wuieve la le kudɔ fom. Yesu dze eyome enumake gake ameha la mimii ɖo." 43 Nyɔnu aɖe nɔ afi ma ame si le ʋusisidɔ lém fe wuieve sɔŋ, gake ame aɖeke mete ŋu yɔ dɔe o. 44 Nyɔnu sia va te ɖe eŋu le emegbe eye wòka asi efe awuʋlaya to, enumake efe ʋusisidɔ la tɔ. 45 Ke Yesu trɔ bia be, “Ame kae ka asi ŋunye” Ame aɖeke melɔ̃ be yee o. Ke Petro gblɔ nɛ be, “Afetɔ ameha la mimi wò ɖo, eye wote ɖe ŋuwò kpokploe, ale ke wɔ nãbia be ame kae ka asi ŋunye hã ?” 46 Yesu ɖo eŋu nɛ be, “Gbeɖe, ame aɖe ɖoe koŋ ka asi ŋunye, elabena ŋusẽ si le menye la fe ɖe do le menye.” 47 Nyɔnu si wɔ nenem nu sia la kpɔe be nu si yewɔ la le nyanya na Yesu eya ta etsɔ vɔvɔ̃ kple dzodzo nyanyanya va dze klo ɖe eŋkume hegblɔ nu si ta wòka asi eŋu kple ale si wòkpɔ dɔyɔyɔ enumake la nɛ. 48 Yesu gblɔ nɛ be, “Vinyɔnu, wò xɔse da gbe le ŋuwò. Heyi le ŋutifafa me.” 49 Le esime Yesu nɔ nu fom na nyɔnua la, ame aɖe tso Yairo feme va do kple nya sia bena via nyɔnuvi sue la ku. Amedɔdɔa gblɔ na Yairo bena, “Viwo la ku xoxo eya ta viɖe aɖeke mele eme be nãgaɖe fu na Nufiala la o.” 50 Esi Yesu se nya si amea tsɔ vɛ la, egblɔ na ɖevia fofo be, “Mègavɔ̃ o! Wò ya xɔ dzinye se ko, ekema viwòa agagbɔ agbe.” 51 Esi woɖo afea me la, Yesu de se be ame aɖeke nagage ɖe xɔ si me ɖevia le kple ye o, negbe Petro, Yohanes, Yakobo, kple ɖevia fofo kple dadaa ko. 52 Afea me ŋutɔ yɔ fũu kple konyifala siwo nɔ avi fam. Yesu gblɔ na wo be, “Midzudzɔ avia. Đevia meku o, alɔ̃ ko dɔm wòle!” 53 Nya sia ɖi kokoe na ameawo, elabena wonya nyuie be ɖevia ku. 54 Azɔ Yesu zɔ ɖe ɖevia dzi le xɔa me eye wòlé efe alɔnu heyɔe gblɔ be, “Vinye tsi tre” 55 Agbe gaɖo ɖevia me enumake eye wòtsi tre kpla. Yesu gblɔ na ameawo be, “Mina nanee wòaɖu!” 56 Dzi dzɔ ɖevia dzilawo ŋutɔ. Ke Yesu de se na wo vevie be womegagblɔ nu si dzɔ la na ame aɖeke o.
Luka 9
1 Gbe ɖeka Yesu yɔ efe nusrɔ̃la wuieveawo fo fui eye wòna ŋusẽ wo be woanya gbɔgbɔ vɔ̃wo do goe le ameawo me eye woada gbe le dɔ fomevi vovovowo lélawo ŋu. 2 Le esia megbe la, edɔ wo ɖa be woagblɔ mawufiaɖufe la fe vavanya na ame sia ame eye woayɔ dɔ dɔléle ɖe sia ɖe fomevi. 3 Ede se na wo be, “Migatsɔ atizɔti teti hã ɖe asi o. 4 Ne mieɖo du aɖe me la, midze afe ɖeka ko me.” 5 Nenye be amewo mexɔ mi le du aɖe me o la, ekema miʋuʋu ke si le miafe afɔwo ŋuti la ɖi hena ɖaseɖiɖi le dua ŋuti.”" 6 Ale nusrɔ̃lawo dze mɔ nɔ tsatsam le du kple kɔfewo me, henɔ nyanyui la kakam eye wonɔ gbe dam le dɔnɔwo hã ŋu. 7 Esi Herodes, si nye gɔvina la, se nukunu siwo wɔm Yesu nɔ la, etsi dzimaɖeɖi eye efe susu hã ɖe fu nɛ ŋutɔ elabena ese ame aɖewo nɔ gbɔgblɔm be," “Yohanes Mawutsidetanamelae gagbɔ agbe.” 8 Ame bubuwo hã nɔ gbɔgblɔm be, “Eliya alo nyagblɔɖila xoxoawo dometɔ ɖekae fɔ tso ame kukuwo dome.” Nya siawo fomevi nɔ ɖiɖim le anyigba blibo la dzi. 9 Le esia ta Herodes gblɔ na eɖokui be; “Nye ŋutɔe tso ta le Yohanes nu, ke ame kae nye sia esi ŋu mele nya wɔnuku siawo sem tsoe?”" Ale wòdi vevie be yeakpɔ Yesu. 10 Apostoloawo trɔ gbɔ va gblɔ ale si wode dɔ si gbe wòɖo wo ɖo la na Yesu. Emegbe la Yesu kplɔ wo dzoe dzaa yi Betsaida dua me. 11 Gake ame geɖewo nya afi si yim wonɔ xoxoxo eya ta wokplɔ wo ɖo. Exɔ wo alɔ eve eye wògade asi nufiafia wo me tso mawufiaɖufe la ŋu eye wòyɔ dɔ dɔnɔwo hã le wo dome. 12 Le ɣetrɔ miaa la, efe nusrɔ̃la wuieveawo va foe ɖe enu be," “Na mɔ ameawo be woayi kɔfewo kple agble siwo te ɖe afi sia la me aɖadi nuɖuɖu kple dɔfe na wo ɖokuiwo, elabena naneke mele tefe tsoabo sia woafle aɖu o.” 13 Yesu ɖo eŋu na wò be, “Miawoe wòle be miadi nuɖuɖu na wo woaɖu.” Woawo hã gagblɔ nɛ be, “Aleke míawɔ ana nu wo woaɖu esi wònye be abolo atɔ̃ kple tɔmelã eve koe le miawo ŋutɔ si, alo ɖe nèdi be miayi aɖafle nuɖuɖu na ame gbogbo siawoa?” 14 Wogblɔ esia elabena ameha la fe xexlẽme ade akpe atɔ̃. Yesu gblɔ na nusrɔ̃lawo be, “Migblɔ na ameawo be woanɔ anyi ɖe hatsotsowo me; ame abe blaatɔ̃ lɔfo ene nenɔ hatsotso ɖeka me” 15 ale ameha la nɔ anyi nenema. 16 Azɔ Yesu tsɔ abolo atɔ̃ kple tɔmelã evea eye wòwu mo dzi ɖe dzifo heda akpe ɖe wo ta. Eŋe wo me kakɛkakɛ eye wòtsɔ wo na nusrɔ̃lawo be woatsɔ wo aɖo ameawo fe akɔme. 17 Ame sia ame ɖu nu ɖi fo eye le nua ɖuɖu vɔ megbe la, wofɔ kakɛ siwo susɔ la de kusi wuieve sɔŋ me. 18 Gbe ɖeka la, esi Yesu nɔ gbe dom ɖa la, efe nusrɔ̃lawo nɔ egbɔ eye wòbia wo be, “Ame kae amehawo gblɔna be menye?” 19 Nusrɔ̃lawo ɖo eŋu nɛ be, “Ame aɖewo be wòe nye Yohanes Mawutsidenatamela la, bubuwo be Eliya, eye ɖewo hã gblɔ be blemanyagblɔɖilawo dometɔ ɖeka si gbɔ agbe lae nènye.” 20 Yesu bia wo be “Miawo ya ɖe ame kae miebu be menye?” Petro ɖo eŋu nɛ be, “Wòe nye Mawu fe Kristo la!” 21 Ke ede se na wo vevie bena womegagblɔ nya sia na ame aɖeke o. 22 Eyi dzi gblɔ na wo be, “Ele be nye Mesia la makpe fu geɖe. Yudatɔwo fe dumegãwo, Osɔfogãwo kple agbalẽfialawo agbe nu le gbɔnye. Woawum, ke magagbɔ agbe le ŋkeke etɔ̃a gbe.” 23 Egblɔ na wo be, “Ame si di bena yeanɔ yonyeme la, ele nɛ be wòaɖe asi le xexe sia me nyawo ŋu atsɔ efe atsitsoga gbe sia gbe eye wòanɔ ŋunye ɖaa. 24 Ame si tsɔ efe agbe ɖo anyi ɖe tanye la; aɖee boŋ, ke ame si adi vevie be yeaɖe yefe agbe la abui.” 25 Viɖe ka ame akpɔ ne nu siwo katã le xexe sia me la zu etɔ ke to esia me la, wòabu eya ŋutɔ fe agbe? ” 26 Ame siwo katã nye ŋutɔ kple nye nyawo le ŋu kpem na fifia la, woaɖo ŋku edzi be, ne nye Amegbetɔvi la, metrɔ va le bubu gã si Fofonye anam la me, eye mawudɔla kɔkɔewo fo xlam la, ekema nye hã makpe ŋu le nenem me siawo ŋu. 27 Enye nyatefe matrɔmatrɔ be mia dometɔ aɖewo siwo le tsi tre ɖe afi sia la maku akpɔ o, va se ɖe esime miafe ŋkuwo akpɔ mawufiaɖufe la!” 28 Le ŋkeke enyi megbe la, Yesu kplɔ Petro, Yakobo kple Yohanes ɖe asi woyi togbɛ aɖe dzi afi si wòɖo be yeado gbe ɖa le. 29 Esi wònɔ gbe dom ɖa la, efe mo de asi keklẽ me. Efe awuwo fu tititi henɔ dzo dam miamiamia. 30 Ŋutsu eve, Mose kple Eliya, 31 do kple ŋutikɔkɔe gã aɖe henɔ nu fom kple Yesu. Wofo nu tso efe dzodzo si ava va eme kpuie le Yerusalem la ŋu. 32 Le ɣeyiɣi sia me la, Petro kple nɔviawo nɔ alɔ̃ dɔm bɔkɔɔ. Esi wonyɔ la wokpɔ be keklẽ kple ŋutikɔkɔe gã aɖe fo xlã Yesu eye ŋutsu eve le tsitre ɖe egbɔ. 33 Esi ŋutsu eveawo nɔ dzodzom le Yesu gbɔ la, Petro gblɔ nɛ be, “Afetɔ, enyo be míeva afi sia. Na míatu agbadɔ etɔ̃, ɖeka na wò, ɖeka na Mose eye ɖeka na Eliya.” Evɔ Petro menya nya si gblɔm wònɔ o. 34 Esi wònɔ nya siawo gblɔm la, alilĩkpo keklẽ aɖe va tsyɔ wo dzi, eye vɔvɔ̃ gã aɖe lé wo. 35 Gbe aɖe ɖi tso alilikpo la me be, “Ame sia nye Vinye, si metia la, míɖo toe!”" 36 Esi gbea ɖi vɔ ko la, Yesu ɖeɖe koe susɔ ɖe tefea kple efe nusrɔ̃lawo. Nusrɔ̃la siawo mekɔ nu le nu si tefe wokpɔ la dzi na ame aɖeke o, hena ɣeyiɣi didi aɖe. 37 Le ŋufɔke esi woɖi tso togbɛa dzi gbɔna la, ameha gã aɖe va kpe Yesu. 38 Ŋutsu aɖe si nɔ wo dome la, kɔ gbe dzi gblɔ nɛ be," “Nufiala, ŋutsuvi si le afi sia la koe nye vi le asinye. 39 Ke gbɔgbɔ vɔ̃ aɖe dzea edzi enuenu esi wɔnɛ be wòdoa ɣli sesĩe. Etsɔnɛ xlãna ɖe anyi sesĩe ale be futukpɔ dona le enu bɔbɔbɔ. Gbɔgbɔ vɔ̃ sia ɖea fu nɛ ɣesiaɣi kloe eye menana wòkpɔa vovo kura o. 40 Meɖe kuku na wò nusrɔ̃lawo be woanyae le eme gake womete ŋui o.” 41 Yesu xɔ edzi gblɔ na efe nusrɔ̃lawo be, “O mi dzidzime maxɔse kple dzidzime totro kpaɖikpaɖi. Ɣekaɣi manɔ mia gbɔ eye mado dzi ahe mi ase ɖo? Kplɔ viwòŋutsuvi la va afii.” 42 Esi ŋutsuvia gbɔna ɖe Yesu gbɔ la, gbɔgbɔ vɔ̃ la gaxlãe ɖe anyigba sesĩe eye wònyamae ŋutɔ. Ke Yesu ɖe gbe na gbɔgbɔ vɔ̃a be wòado go le ɖevia me eye wòdo le eme enumake; ale Yesu da gbe le ɖevia ŋu hetsɔe na fofoa. 43 Ame sia ame fe mo wɔ yaa le ale si Yesu ɖe Mawu fe ŋusẽ fiae la ta. Esi ameha la nɔ nu fom le nu wɔnuku siwo katã wɔm wònɔ ŋu la, Yesu trɔ ɖe nusrɔ̃lawo gbɔ, gblɔ na wo be, 44 “Miɖo to afii eye mialé nya si gblɔ ge mele na mi la ɖe ta me. Wole nye Mesia la de ge asi.”" 45 Gake nusrɔ̃lawo mese nya si wògblɔ la gɔme o, elabena wotsyɔ nu wofe susuwo dzi, gawu la wovɔ̃ be yewoabia egɔme ase. 46 Azɔ ʋiʋli aɖe va ɖo nusrɔ̃lawo dome le ame si anye gã wu. 47 Ke Yesu nya nya si ʋlim nusrɔ̃lawo nɔ eya ta ekɔ ɖevi sue aɖe da ɖe efe axadzi. 48 Eye wògblɔ na wo be," “Ame si akpɔ ɖevi sue abe esia fomevi ene dzi la, ekema nye dzie ma wòkpɔ. Ke ame si le dzinye kpɔm la, Mawu si dɔm ɖa lae ma dzi kpɔm wòle. Ale si miekpɔa ame bubuwo dzii lae woakpɔ hafi anya miafe gãnyenye.” 49 Yesu fe nusrɔ̃la Yohanes va egbɔ va gblɔ nɛ be, “Afetɔ, míekpɔ ame aɖe wònɔ gbɔgbɔ vɔ̃wo nyãm le wò ŋkɔ me ale míegbe nɛ be megawɔe o elabena menye mía dometɔ ɖekae wònye o.” 50 Yesu ɖo eŋu nɛ be, “Mele be miawɔ nenema o, elabena ame si metsi tre ɖe mia ŋu o la le mia dzi.” 51 Esi Yesu fe ɣeyiɣi si wòle be wòatrɔ ayi dzifo nɔ afe tum la, eɖo ta me kplikpaa ɖo ta Yerusalem, 52 eye le mɔa dzi la, edɔ amewo ɖo ɖe Samaria kɔfe aɖe me be woaɖadi xɔ da ɖi na yefe vava. 53 Gake kɔfea me tɔwo gbe be yewomana xɔ amedɔdɔawo o, esi wònye Yerusalem woɖo yina ta. 54 Esi wova gblɔ nyaa na Yesu la, Yakobo kple Yohanes gblɔ na Yesu be, “Afetɔ, míaɖe gbe na dzo be wòatso dzifo ava fĩa wo oa?” 55 Gake Yesu trɔ ɖe wo gbɔ eye wògbe nya na wo gblɔ be, “Alo ɖe mienya gbɔgbɔ si tɔgbi tɔ mienye o maha? Elabena Amegbetɔvi la meva be yeatsrɔ̃ amewo o, ke boŋ bena yeaɖe wo.” 56 Ale wodzo yi kɔfe bubu me. 57 Esi wonɔ mɔa dzi nɔ yiyim la, ame aɖe va tu Yesu gblɔ nɛ bena, “Medi be makplɔ wò ɖo ayi afi sia afi si nayi.” 58 Yesu ɖo eŋu nɛ be, “Nyae be, afi si maziɔ nye ta ɖo teti hã mele asinye o. Abeiwo la do le wo si wodɔa eme, xeviwo hã atɔ le wo si wodɔa eme, gake nye ame si nye Mesia la, dɔfe aɖeke kura mele asinye le xexeame o.” 59 Egblɔ na ame bubu be, “Dze yonyeme!” Ke ŋutsu la ɖo eŋu be, “Afetɔ, na mayi aɖaɖi Fofonye gbã hafi.” 60 Yesu ɖo eŋu gblɔ nɛ bena, “Na ame siwo nye ame kukuwo la naɖi wofe ame kukuwo, ke wò ya yi naɖe gbefã mawufiaɖufe la na amewo.” 61 Ame bubu aɖe si hã wòyɔ la gblɔ nɛ be, “Afetɔ, madze yowòme gake na mayi aɖakla nye fometɔwo gbã hafi mava.” 62 Yesu gblɔ nɛ be, “Ame si ɖea efe susu ɖa le dɔ si meɖo nɛ ŋu la, medze na mawufiaɖufe la me yiyi o.”
Luka 10
1 Azɔ Afetɔ Yesu tia nusrɔ̃la bubu blaadre-vɔ-eve eye wòdɔ wo eve, eve ɖo ɖe du kple kɔfe siwo me eya ŋutɔ ɖo be yeava yi emegbe la me. 2 Egblɔ na wo be, “Nuŋeŋe la sɔ gbɔ, gake dɔwɔlawo mede ha o, eya ta miɖe kuku na nuŋeŋe la fe Afetɔ bena, woadɔ dɔwɔlawo aɖo ɖe efe nuŋeŋe la me. 3 Azɔ miheyi eye miɖo ŋku edzi be miele abe alẽ siwo wodɔ ɖo ɖe amegãxiwo dome ene. 4 Migatsɔ ga aɖeke ɖe asi o, migatsɔ kotoku loo alo afɔkpa dodo bubu o. Migagblẽ ɣeyiɣi le mɔ dzi anɔ gbe dom na amewo o!” 5 Ne miege ɖe afe aɖe me la, miyra emetɔwo, 6 nenye be wodze na yayra sia xɔxɔ la, ekema anɔ wo dzi ɖaa, ke ne womedze na yayra la o la, agatrɔ va mia gbɔ.” 7 Nenye be mieɖo kɔfe aɖe me la, miganɔ tsatsam tso afe me yi afe me o, midze afe ɖeka ko me, eye miaɖu nu alo ano nu sia nu si wotsɔ ɖo mia kɔme la nu mafomafoe. Nenye be wona nane mi la, migagbe exɔxɔ o elabena dɔwɔla ɖe sia ɖe dze na efe fetu.” 8 Nenye be miege ɖe du aɖe me eye dua me tɔwo xɔ mi nyuie la, ekema miɖu nu sia nu si wotsɔ ɖo miafe akɔme. 9 Mida gbe le dɔnɔ siwo le afi ma la ŋu eye miɖe gbefã na wo bena, ‘Mawufiaɖufe la va ɖo mia dome vɔ azɔ.’” 10 Ne womexɔ mi le du aɖe me o la, mige ɖe dua fe ablɔwo dzi ne miagblɔ be, 11 ‘Míeʋuʋu miafe du fe ke si lé ɖe afɔwo ŋuti na mí ɖi abe ɖaseɖiɖi ene. Ke minya nyuie be: Mawufiaɖufe la gogo. 12 Mele gbe tem ɖe edzi na mi be, nuwo anɔ bɔbɔe na Sodom wu du sia le Ʋɔnudrɔ̃gbe la. 13 Baba na wò Korazin! Baba na wò Betsaida! Elabena ne Tiro kple Sidɔn duwo mee mewɔ nukunu siwo mewɔ le mia dome le la, anye ne ameawo trɔ dzime xoxoxo, ata akpanyakotoku abɔbɔ nɔ afi me. 14 Le nyatefe me, tohehe si woana Tiro kple Sidɔn la anɔ wodzoe wu esi woana mi le ʋɔnudrɔ̃gbea. 15 Mi Kapernaumtɔwo ya ɖe, ɖe wole mia kɔ ge ɖe dzi ayi dzifoea? Gbeɖe, woaɖiɖi mi ɖe dzomavɔ la me.” 16 Egblɔ na nusrɔ̃lawo be, “Ame siwo xɔ mi la nyee woxɔ. Ame siwo gbe mi la nyee wogbe eye ame siwo gbem la gbe Mawu ame si dɔm ɖa la.” 17 Esi nusrɔ̃la blaadre-vɔ-eveawo trɔ gbɔ la, wogblɔ nɛ dzidzɔtɔe be, “Ne míeyɔ wò ŋkɔ ko la, gbɔgbɔ vɔ̃wo gɔ̃ hã ɖoa to mí.” 18 Yesu ɖo eŋu be, “Nyatefee, nye ŋutɔ mekpɔ Abosam wòge tso dzifo abe dzikedzo ene! 19 Mena ŋusẽ mi be miaɖu Futɔ la fe ŋusẽwo katã dzi, eye be miazɔ le dawo kple ahɔ̃wo dzi anya avuzi le wo dzi. Ke nuvevi aɖeke mawɔ mi o. 20 Gake migakpɔ dzidzɔ bena gbɔgbɔ vɔ̃wo ɖo to mi o. Ke boŋ midzɔ dzi be woŋlɔ miafe ŋkɔwo ɖe dzifonɔlawo dome.” 21 Gbɔgbɔ Kɔkɔe yɔ efe dzime fũu kple dzidzɔ blibo eye wògblɔ be, “Mekafu wò, O Fofo, Dzi kple anyigba fe Afetɔ, be nèɣla nu siawo ɖa tso xexe sia me nunyalagãwo gbɔ eye nèɖee fia ame siwo xɔ dziwò se abe ɖeviwo ene. Nyatefe, Fofo akpe na wò elabena aleae nèdi be wòanɔ. 22 Nyee nye fofonye fe Amedɔdɔ le nu sia nu me. Ame aɖeke menya Vi la o, negbe Fofo la ko, eye ame aɖeke hã menya Fofo la o, negbe Vi la kple ame siwo wòlɔ̃ ɖe eɖokui fia la ko.” 23 Azɔ etrɔ ɖe nusrɔ̃la wuieveawo ŋu eye wògblɔ na wo dzaa be, “Wona mɔnukpɔkpɔ gã aɖe mi be miekpɔ nu siwo miekpɔ la. 24 Nyagblɔɖilawo kple fia siwo nɔ anyi tsã la di vevie be yewoanɔ anyi le ŋkeke siawo me eye yewoakpɔ eye yewoase nu siwo miekpɔ kple nu siwo miese la hafi!” 25 Gbe ɖeka agbalẽfiala aɖe si nya Mose fe seawo nyuie ŋutɔ la va be yeado Yesu fe nyatefetɔnyenye kpɔ. Ebiae be, “Nu kae wòle be ame nawɔ be agbe mavɔ nasu esi?” 26 Yesu ɖo eŋu nɛ be, “Aleke Mose fe sea gblɔ tso nu sia ŋuti?” 27 Agbalẽfiala la ɖo eŋu be, “Mose fe se la gblɔ be, ‘Lɔ̃ Afetɔ wò Mawu la kple wò dzi kple luʋɔ blibo, kpakple wò susu kple wò ŋusẽ katã hã, eye nãlɔ̃ hawòvi abe wò ŋutɔ ɖokuiwò ene.’” 28 Yesu gblɔ nɛ be, “Èɖo eŋu nyuie ŋutɔ, heyi eye nãwɔ esiawo katã, ekema agbe mavɔ la asu asiwò!” 29 Ŋutsu sia di be yeatso afia na ye ɖokui elabena eya ŋutɔ melɔ̃a ame sia ame o, eya ta wòbia Yesu be, “Ame kae nye hanyevi?” 30 Yesu ɖo biabia sia ŋu nɛ kple lododo sia be, “Ŋutsu aɖe si nɔ mɔ zɔm tso Yerusalem yina ɖe Yeriko la va ge ɖe adzodalawo sime. Adzodala siawo foe nyuie eye woɖe ga kple efe awuwo le eŋu hegblee ɖe mɔa to wònɔ kudɔ fom.” 31 Dzɔgbenyuitɔe la, Yudatɔwo fe Osɔfo aɖe va to afi ma yina. Esi wòkpɔ amea le mɔa to la, edze to eŋu yi ɖato mɔa fe akpa evelia eye wòdzo le egbɔ. 32 Levitɔ aɖe si nye ame siwo naa kpekpeɖeŋu le gbedoxɔ me la dometɔ aɖe hã va kpɔ amea wòmlɔ mɔa to gake eya hã tso eme dzo.” 33 Gake Samariatɔ, ame siwo womebuna ɖe naneke me o hã va yina eye esi wòkpɔ amea la, efe nu wɔ nublanui nɛ ŋutɔ. 34 Etɔ, dze klo ɖe egbɔ eye wòklɔ efe abiawo hetsɔ atike ɖo wo me. Emegbe ekɔe da ɖe efe tedzi dzi eye wòkplɔe ɖɔɖɔɖɔ va ɖo amedzrodzefe aɖe eye wònɔ egbɔ zã bliboa. 35 Esi ŋu ke la, Samariatɔ la tsɔ sidi akpe blaeve na amedzrodzefea dzikpɔla be wòatsɔ akpɔ amea dzii. Egblɔ kpe ɖe eŋu be, ‘Nenye be nu si miegblẽ ɖe eta sɔ gbɔ wu ga home si metsɔ na mi la, mava xe fea mamlea nenye be megatrɔ va afii’” . Yesu bia agbalẽfiala la azɔ be, 36 “Le ame etɔ̃ siawo dome ɖe, kae nèbu be enye havi na ame si dze adzodalawo sime?” 37 Ŋutsu la ɖo eŋu nɛ be, “Ame si kpɔ nublanui nɛ lae nye ehavi.” Yesu gblɔ nɛ be, “Eɖo eŋu nyuie, heyi eye wò hã nawɔ nenema.” 38 Yesu kple efe nusrɔ̃lawo nɔ wofe mɔzɔzɔa dzi ɖo ta Yerusalem eye wova ɖo kɔfe aɖe me. Nyɔnu aɖe si woyɔna be Marta la xɔ wo ɖe efe afe me. 39 Marta nɔvi Maria va nɔ Yesu fe afɔnu le anyigba nɔ efe nyawo sem. 40 Ke Marta ya tsi dzodzodzoe nɔ nu ɖam na Yesu. Sẽe la, Marta te ɖe Yesu ŋu eye wògblɔ nɛ be, “Afetɔ mèkpɔe be medze be nɔvinye nanɔ anyi ɖe afi sia eye nye ɖeka manɔ dɔawo katã wɔm oa? Gblɔ nɛ be neva kpe ɖe ŋunye.” 41 Gake Yesu ɖo eŋu nɛ be, “O, Marta, Marta, èle agbagba dzem le fu ɖem na ɖokuiwò le nu geɖewo ŋuti. 42 Ke nu ɖeka koe le vevie, eyae nye nu si Maria tia, eya womele exɔ ge le esi o.”
Luka 11
1 Gbe ɖeka Yesu nɔ gbe dom ɖa le tefe aɖe. Esi wòwu nu la, efe nusrɔ̃lawo dometɔ ɖeka te ɖe eŋu eye wògblɔ nɛ be. “Afetɔ, fia gbedodoɖa aɖe mí abe ale si Yohanes fia efe nusrɔ̃lawo ene.” 2 Gbedodoɖa si Yesu fia wo lae nye esi. “Mía Fofo, woade bubu wò ŋkɔ kɔkɔe la ŋu ɖaa, na wò Fiaɖufea nava kaba. 3 Na nuɖuɖu mí gbe sia gbe, 4 tsɔ miafe nu vɔ̃wo ke mí le esi mietsɔ ame siwo da vo ɖe mía ŋuti la tɔwo kewo ta, eye megana be míage ɖe tetekpɔ me o.” 5 Tete egblɔ na wo be, “Le kpɔɖeŋu me ne xɔ̃ aɖe le mia dometɔ ɖeka si, eye wòyi xɔ̃a gbɔ zatitina hegblɔ nɛ be, ‘Xɔ̃nye do abolo etɔ̃ nam, 6 elabena xɔ̃nye aɖe si le mɔ zɔm la va dzem eye naneke meli matsɔ nɛ wòaɖu o.’ 7 ”Ekema ame si le xɔ me la aɖo ŋu be, ‘Megaɖe fu nam o. Míedo ʋɔa xoxo eye nye kple vinyewo míemlɔ anyi. Nyemate ŋu afɔ ava na naneke wò o.’ ” 8 Mele egblɔm na mi be, nenye be xɔ̃wòa mefɔ ʋu ʋɔa o, togbɔ be xɔ̃wò wònye hã la, ne efo ʋɔa atraɖii la, afɔ ava tsɔ nu sia nu si dim nèle la na wò elabena èku kutri bia nu si dim nèle la atraɖii. 9 Alea tututue wònɔna le gbedodoɖa hã me. Ne miebia nu la, woana mi, ne miedi nu la, miakpɔe, eye ne miefo ʋɔa la, woaʋui na mi ɣesiaɣi. 10 Ame sia ame si bia nu la, xɔa nu si wòbia, ame siwo dia nu la kpɔnɛ eye woaʋu ʋɔa na ame sia ame si afoe la.” 11 Mi ame siwo nye vi fofowo ɖe, nenye be viwò, bia abolo wò ɖe, kpee nãtsɔ nɛa? Ne wòbia tɔmelã ɖe, dalãe nãtsɔ nɛa? 12 Alo ne ebia koklozi ɖe, ahɔ̃e nãtsɔ nɛa? Gbeɖe miewɔa esia o! 13 Azɔ nenye be mi ame siwo nye nu vɔ̃ wɔlawo mienaa nu si mia viwo bia mi wo la, ɖee mienya be mia Fofo si le dzifo la anyo dɔme, ana Gbɔgbɔ Kɔkɔe la ame siwo biae la oa?” 14 Gbe ɖeka Yesu nya gbɔgbɔ vɔ̃ do goe le tokunɔ aɖe me eye amea de asi nufofo me enumake. Ame siwo nɔ afi ma la kpɔ dzidzɔ hetso aseye le nukunu sia ta. 15 Gake ame aɖewo nɔ ameawo dome siwo gblɔ be, “Mewɔ nuku be ame sia le gbɔgbɔ vɔ̃wo nyam le amewo me o, elabena exɔ ŋusẽ tso Satana, si nye gbɔgbɔ vɔ̃wo fe fia la gbɔ!” 16 Ame bubuwo di tso esi be wòana dzesi aɖewo nadze le yame si afia be eyae nye Mesia la vavã. 17 Yesu dze si nu si nɔ ame siawo katã fe susu me eya ta egblɔ be, “Ne dukɔ aɖe me tɔwo ma ɖe wo nɔewo ŋu hele aʋa wɔm la, dukɔa agbã, nenema ke nenye be afe aɖe me yɔ fũu kple dzre la, mate ŋu anɔ te o.” 18 Nenye be enye nyatefe abe ale si miegblɔe be Satanae le dɔ wɔm le menye be menya efe gbɔgbɔ vɔ̃wo ɖa la, aleke efe fiaɖufe anɔ tee? 19 Eye nenye be Satana fe ŋusẽe le menye ɖe, nu kae le miawo ŋutɔ miafe amewo me? Woawo hã tea ŋu nyaa gbɔgbɔ vɔ̃wo ɖa? Alo miebu be esia fia kɔtee be Satana fe gbɔgbɔe le wo mea? Mibia wo se kpɔ be miafe nya la nye nyatefe mahã? 20 Azɔ ne mele gbɔgbɔ vɔ̃wo nyam kple Mawu fe ŋusẽ la, ekema efia be mawufiaɖufe la va ɖo mia dome. 21 Nenye be ŋusẽtɔ aɖe kpla efe aʋawɔnuwo eye wole efe fiasã ŋu dzɔm la, efe nuwo anɔ dedie. 22 Gake ne ame si sẽ ŋu wui va dze edzi eye wòxɔ ŋusẽ le esi la, axɔ efe aʋawɔnu siwo ŋu wòle ŋu ɖom ɖo le esi eye wòama efe nunɔamesiwo. 23 ”Ame si mele dzinye o la tsi tre ɖe ŋunye, eye ne ame aɖe mele kpekpem ɖe ŋunye o la, ele nye dɔ me gblẽm nam.” 24 Nenye be wonya gbɔgbɔ vɔ̃ le ame aɖe me la, gbɔgbɔ vɔ̃a nɔa tsatsam nɔa sitsofe dim le dzogbe kple tefe tefewo. Nenye be mekpɔ tefe aɖeke o la, etrɔna yina ɖe ame si me wòdo go le la me. 25 Ne wòkpɔ be wowɔ yefe nɔfe xoxo la wòle dzadzɛ la, 26 eyina ɖayɔa gbɔgbɔ vɔ̃ adre bubu siwo vɔ̃ɖi wui la wogena ɖe amea me. Esia wɔnɛ be ame sia fe nɔnɔme gblẽna ɖe edzi wu tsã.” 27 Esi Yesu nɔ nya siawo gblɔm la, nyɔnu aɖe si nɔ ameawo dome la do ɣli be, “Mawu neyra dawò fe fodo si me nèmlɔ kple no si nèno.” 28 Yesu ɖo eŋu nɛ be, “Enyo gake woayra geɖe wu esia ame siwo sea mawunya la eye wowɔa edzi pɛpɛpɛ.” 29 Esi amehawo le fu fom ɖe edzi la Yesu gblɔ be, “Esia nye dzidzime vɔ̃ɖi si le dzesi dim, gake womana dzesi aɖeke tsɔ wu Yona fe dzesi o. 30 Elabena ale si Yona nye dzesi na Ninivetɔwoe la, nenema ke Amegbetɔvi la anye dzesi na dzidzime siae.” 31 Le ʋɔnudrɔ̃ŋkekea dzi la, Nyɔnufia si tso Seba la atsi tre afia asi dzidzime sia eye wòabu fɔ wo, elabena ezɔ mɔ tso didife aɖe ke va be yease Salomon fe nufiamenyawo. Evɔ ame si de ŋgɔ wu Salomon sãa la le afii gake ame ʋee aɖewo koe ɖoa toe.” 32 Ninivetɔwo kura gɔ hã abu fɔ dukɔ sia, elabena woawo la wotrɔ dzime esime Yona va gblɔ mawunya na wo, ke ame si kɔ wu Yona boo la le afii gake dukɔ sia gbe be yewomaɖo toe o.” 33 Ame aɖeke mesia akaɖi tsɔna ɣlana ɖe nu te o, ke boŋ etsɔnɛ dana ɖe akaɖiti dzi bena wòaklẽ na ame siwo katã le xɔa me. 34 Wò ŋkue nye akaɖi na wò ŋutilã. Ne wò ŋku dzi kɔ la, wò ŋuti hã akɔ. Ke ne ŋku vɔ̃ɖi le asiwò la, mate ŋu akpɔ kekeli la o, elabena ãtsi viviti me. 35 Eya ta mikpɔ nyuie bena miagaxe mɔ na kekeli la o. 36 Nenye be èkɔ le ɖokuiwò me eye viviti aɖeke mele mewò o la, ekema wò gota gome hã aklẽ abe akaɖi keklẽ gã aɖee wosi ɖe mewò ene.” 37 Esi Yesu wu nya siawo gbɔgblɔ nu la, Farisitɔ aɖe kpee be wòava ɖu nu le ye gbɔ, ale wòyi ɖe eme hebɔbɔ nɔ kplɔ̃a ŋu. 38 Ke esi Farisitɔ la kpɔ be Yesu meklɔ ŋui gbã hafi be yeaɖu nu o la, efe mo wɔ yaa. 39 Yesu gblɔ nɛ be, “Mi Farisitɔwo la, miewɔa nu le gota abe ɖe miedza ene, evɔ miafe dzime ya foɖi kpekpekpe, ŋubiabiã kpakple tamesesẽ sɔŋ koe le mia me. 40 Mi movitɔwo! Menye Mawue wɔ nu sia nu godo kple eme oa? 41 Dzadzɛnyenye nyuitɔe nye esi woɖe fia to dɔmenyowɔwɔ me.” 42 Gake mele egblɔm na mi Farisitɔwo! Togbɔ be mieɖoa ŋku edzi tsɔna miafe nukpɔkpɔwo fe ewolia nana Mawu hã, miedrɔ̃a ʋɔnu dzɔdzɔe o eye mieŋlɔna be be Mawu fe lɔlɔ̃ li gɔ̃ hã. Enyo be miatsɔ miafe nukpɔkpɔwo fe ewolia aɖo Mawu ŋkume, gake mele be miaŋlɔ nu vevi siawo be o. 43 ”Baba na mi Farisitɔwo! Elabena mielɔ̃a bubutefenɔnɔ le miafe fufofewo eye miedina be amewo nado gbe na yewo kple bubu tɔxɛ nenye be miezɔ to ablɔ dzi va yina. 44 Le nyatefe me la ʋunudɔdrɔ̃ sesẽ aɖe le mia lalam. Đeko miele abe yɔdo siwo dzi gbe vu tsyɔ ene. Amewo va toa mia dzi eye womenya nu dziŋɔ si dzi zɔm wole o.” 45 Agbalẽfialawo dometɔ ɖeka si hã nɔ ameawo dome la yɔe eye wògblɔ nɛ be, “Afetɔ, le nya si nègblɔ fifi laa me la, edo vlo miawo hã.” 46 Yesu ɖo eŋu nɛ bena, “Esia le me vavã elabena nu dziŋɔ siawo le miawo hã lalam, elabena miedina be amewo nanɔ xɔse fe agbe ɖe ɖoɖo aɖewo nu, evɔ miawo ŋutɔwo la, mietenɛ kpɔ be yewoawɔ ɖe ɖoɖo siawo dzi o. 47 Baba na mi! Elabena ɖeko miele abe mia tɔgbui siwo wu nyagblɔɖila siwo nɔ anyi tsã va yi la ene. 48 Hlɔ̃dolawo! Mieda asi ɖe nu si mia fofowo wɔ la dzi be enyo. Nenema ke ko miawo hã miawɔ.” 49 Nu si Mawu gblɔ tso mia ŋu la enye be, ‘Maɖo nyagblɔɖilawo kple apostolowo ɖe mi. Ke miawu ɖewo eye mianya ɖewo de gbe.’ 50 ”Woatsɔ nya ɖe mi dzidzime sia ŋu be miawoe wu Mawu fe nyagblɔɖilawo tso keke xexe sia me fe gɔmedzedze ke. 51 Le nyatefe me, woabu fɔ mi be miawoe wu ame siwo katã wowu tso Abel dzi va se ɖe Zakaria, ame si wowu le vɔsamlekpui kple kɔkɔefe la dome la dzi. Le nyatefe me la, woatsɔ fɔbubu sia ada ɖe mia dzi.” 52 Baba na mi Senyalawo elabena mieɣla nyatefe la ɖe amewo. Esi miawo ŋutɔ miegbe nu le egbɔ ta la, miexea mɔ na ame bubuwo bena womakpɔ mɔ axɔ nyatefe la dzi ase o.” 53 Esi wòdo go tso afi ma la Farisitɔwo kple Agbalẽfialawo tsi tre ɖe eŋu vevie, eye wole biabia vovovowo biam 54 be woalée le efe nufofo me.
Luka 12
1 Le ɣeyiɣi siawo katã me la, ameha la dzi ɖe edzi akpeakpewo ale gbegbe be afɔɖofe meganɔ anyi o. Azɔ etrɔ ɖe efe nusrɔ̃lawo ŋu eye wògblɔ na wo be, “Mikpɔ nyuie le Farisitɔwo kple wofe alakpanuwɔnawo ŋu. Wowɔa nu abe ame nyui ene evɔ wo vɔ̃ɖi ŋutɔ. Gake wofe alakpanuwɔnawo ava dze go gbe ɖeka. 2 Ava dze go abe ale si nuʋãnu nana be abolowɔ hona ɖe dzi hlodzoo ene. 3 Nu sia nu si miegblɔ le viviti me la, woasee le kekeli me, eye nu si mietsɔ do dalĩ le miafe xɔgãwo me la, woaɖe gbefãe be ame sia ame nase.” 4 Nɔvi lɔlɔ̃wo, migavɔ̃ na ame siwo di be yewoawu mi o. Ŋutilã la koe woate ŋu awu, ke womekpɔ ŋusẽ ɖe míafe luʋɔwo ya dzi o. 5 Gake magblɔ ame si wòle be miavɔ̃ la na mi; eyae nye Mawu ame si si ŋusẽ le be wòate ŋu awu ame atsɔe afu gbe ɖe dzomavɔ me. 6 ”Ho nenie akpakpa atɔ̃ xɔna? Menye sidi ʋee aɖe koe oa? Wofe home mede naneke kura o ɖe? Gake Mawu meŋlɔa wo dometɔ ɖeka pɛ hã be o. 7 Mawu nya miafe taɖawo fe xexlẽme gɔ̃ hã. Migavɔ̃ o, elabena miexɔ asi na Mawu sãa wu akpakpawo.” 8 Medi be mana kakaɖedzi mi be, Nye, ame si tso Dzifo la, made bubu mia ŋu le dutofo le mawudɔlawo ŋkume nenye be miawo hã mieʋu menye le anyigba sia dzi abe mia xɔlɔ̃ ene. 9 Ke ame si ke gbe nu le gbɔnye le amewo gbɔ la, nye hã magbe nu le eya hã gbɔ le mawudɔlawo fe ŋkume. 10 Nenye be ame aɖe fo nu vɔ̃ɖi le ŋunye la, ɖewohĩ woatsɔe akee, ke ame si agblɔ nya vɔ̃ɖi aɖe ɖe Gbɔgbɔ Kɔkɔe la ŋu la, womatsɔe akee gbeɖe o.” 11 Nenye be wokplɔ mi va Yudatɔwo fe amegãwo kple wofe fufofedzikpɔlawo ŋkume be yewoadrɔ̃ ʋɔnu mi la, migatsi dzi le nu si miagblɔ la ŋu o. 12 Gbɔgbɔ Kɔkɔe la ŋutɔ ade nya si tututu miagblɔ la nu na mi ne ɣeyiɣia ɖo.” 13 Ame aɖe do ɣli tso ameawo dome gblɔ nɛ be, “Afetɔ, meɖe kuku na wò gblɔ na nɔvinyeŋutsua be wòama fofonye fe nuwo me atsɔ tɔnye nam?” 14 Yesu ɖo eŋu nɛ be, “Ŋutsu, ame kae ɖom miafe ʋɔnudrɔ̃lae be matso nya sia fomevi me? 15 Kpɔ nyuie! Mègatsi dzi be yeakpɔ nu si menye tɔwò o.” 16 Azɔ edo lo sia be, “Agble nyui aɖe si wɔa nuku la nɔ gatɔ aɖe si. 17 Le nyatefe me, efe nukuawo wɔ ale gbegbe be efe avawo katã yɔ fũu gba go eye megakpɔ nɔfe na mamleawo gɔ̃ hã o. Ebu ta me le nu si wòawɔ la ŋu vevie, 18 eye susu aɖe va nɛ mlɔeba. Edo ɣli gblɔ be, ‘Menya nu si tututu mawɔ, magbã nye ava xoxoawo eye matu esiwo lolo wu la ɖe wo tefe ale be mate ŋu akpɔ nɔfe na nye nukuawo katã. 19 Eye manɔ anyi agblɔ na ɖokuinye be, “Nɔvi, èdzra nuɖuɖu geɖewo ɖo ɖi hena fe geɖe siwo gbɔna, eya ta xɔ gbɔgbɔ nãɖe dzi ɖe anyi, ɖu nu, nano nu eye nãɖu agbe nyuie.” 20 Gake Mawu gblɔ na kesinɔtɔ sia be, ‘O, wò abunɛtɔ, egbe zã sia me ke woaxɔ wò agbe le asiwò. Ke ame ka tɔ nu siwo katã wòdzra ɖo ɖi la azu?” 21 Enye nyatefe be, ame sia ame si anye kesinɔtɔ le anyigba dzi, ke menye le dzifo o la, abunɛtɔe.” 22 Yesu trɔ ɖe efe nusrɔ̃lawo ŋu eye wògblɔ na wo be, “Migatsi dzi le nuɖuɖu kple nudodo alo avɔtata ŋu o, 23 elabena nu vavãwo le agbeme siwo hiã boo tsɔ wu nuɖuɖu kple nutata. 24 Mikpɔ akpaviãwo ɖa, womefãa nu o, womeŋea nu o, eye ava ɖeka hã mele wo si be woadzra nuɖuɖu ɖo ɖe eme o, gake wokpɔa wofe gbe sia gbe nuɖuɖu, elabena Mawu ŋutɔ naa nuɖuɖu wo. Evɔ miawo la miele vevie na Mawu wu xeviwo katã! 25 ” Hekpe ɖe esia ŋu la, viɖe kae le dzimaɖeɖitsitsi me? Nu nyui kae wòwɔna na ame? Đe wòate ŋu adzi wò agbemeŋkekewo ɖe edzi ŋkeke ɖeka? Gbeɖe, esia mava eme o. 26 Eye nenye be dzimaɖeɖi mate ŋu awɔ nu sue siwo megblɔ va yi o la, viɖe kae wòanye be miatsi dzimaɖeɖi ɖe nu gãwo ŋu?” 27 Mikpɔ dzogbenyawo le baliwo me ɖa. Wometrea ɖeti alo lɔ̃a avɔ o, gake Salomo ame si nɔ atsyɔ̃ gã me hã fe atsyɔ̃ɖoɖo mede sefofo siawo tɔ nu kura o. 28 Nenye be Mawu taa avɔ na sefofo siwo nɔa agbe ŋkeke ʋee aɖewo ko alea ɖe, miebu be mana avɔtata miawo hã oa?, O mi dzimaxɔsetɔwo! 29 Gawu la, migaɖe fu na mia ɖokuiwo le nuɖuɖu kple nunono ŋuti o, migana esia nakplɔ mi ade nuxaxa me o. Mawu ana wo mi. 30 Amegbetɔ siwo katã le xexeame la dagbana be yewoakpɔ gbe sia gbe nuɖuɖu, ke mia Fofo si le dzifo nya miafe hiahiãwo." 31 Ne mietsɔ dzifofiaɖufea me yiyi wɔ miafe taɖodzinu gbãtɔe la, Mawu ana nu siwo miehiã gbe sia gbe la mi.” 32 Eya ta migavɔ̃ o, mi alẽha sue sia, elabena edzɔ dzi na mia Fofo si le dzifo la ŋutɔ bena wòatsɔ dzifofiaɖufe la na mi. 33 Midzra nu siwo le mia si eye miatsɔ ga la ana hiãtɔwo, esia adzi miafe fetu si le dzifo la ɖe edzi. Ne miedzra miafe kesinɔnuwo ɖo ɖe dzifo, la fiafitɔ aɖeke mate ŋu afi wo o eye gbagbladza aɖeke hã mate ŋu aɖu wo o. 34 Afi si nèdzra wò kesinɔnuwo ɖo la, afi mae wò dzi kple wò susu bliboa nɔna." 35 Midzra ɖo eye minɔ klalo na 36 miafe Afetɔ la fe tɔtrɔ gbɔ tso srɔ̃ɖekplɔ̃ɖofea. Ekema miate ŋu aʋu ʋɔa nɛ nenye be egbɔ va foe. 37 Ame siwo katã le klalo na efe gbɔgbɔ la, akpɔ dzidzɔ manyagblɔ aɖe, elabena ana ame siawo anɔ kplɔ̃ ŋu eye eya ŋutɔ ado subɔvi fe awu aɖo kplɔ̃ ɖe wofe akɔme be woaɖu nu. 38 Mienya ɣekaɣie wòava o, ate ŋu ava le zã ga asieke me loo alo zã titina. Gake ne eva ɖo ko, dzi adzɔ efe dɔla siwo katã le klalo la.” 39 Ame sia ame anɔ klalo na efe vava nenye be wonya ga si me wòle vava ge. Đeko wòle abe ale si ame nanɔ ŋudzɔ na fiafitɔ fe vava nenye be enya ga si me tututu wòle vava ge ene. 40 Eya ta minɔ ŋudzɔ ɣeawo katã ɣi, elabena, Nye, Mesia la, mava le gafofo si me ame aɖeke manɔ mɔkpɔm nam o.” 41 Petro biae be, “Afetɔ, míawo ko nèle nya siawo gblɔm na loo alo ame sia ame.” 42 Afetɔ la ɖo ŋu nɛ be, “Azɔ ame kae nye xɔnuvi nutefewɔla kple nunyala, ame si efe afetɔ atsɔ ɖo efe afemetɔwo nu be wòana wofe nuɖuɖu wo le enaɣi mahã? 43 Eme anyo na dɔla ma ne efe afetɔ trɔ gbɔ va kpɔ be ewɔ efe dɔdeasia. 44 Le nyatefe me la, afetɔ la atsɔe aɖo efe nuwo katã nu.” 45 Gake nenye be amea gblɔ le efe dzi me be, ‘Nye afetɔ anɔ anyi ɣeyiɣi didi aɖe hafi agbɔ.’ Eya ta wòde asi ame siwo wotsɔ de efe dzikpɔkpɔ te la fofo me, eye wòle aha mum la, 46 efe afetɔ agbɔ le efe manyamanya me eye wòaɖee ɖa le nɔfe kɔkɔ si wòdae ɖo eye wòadae ɖe ame mawɔnutefewo dome. 47 Woahe to nɛ vevie hã elabena enya nu si wòle be wòawɔ gake egbe mewɔe o.” 48 Ame si menya be nane si wɔm yele la nye vɔ̃o la fe tohehe masesẽ o. Ame si si wotsɔ nu geɖe dee la, wodi ŋutete geɖe tso egbɔ elabena nu si wotsɔ de efe dzikpɔkpɔ te la sɔ gbɔ.” 49 ” Đe meva be made agbe yeye fe dzo anyigbadzitɔwo me. Ne ɖe mewu dɔ sia nu xoxo la, ne anyo ŋutɔ hafi. 50 Tsideta dziŋɔ aɖe le ŋgɔnye, eye anye nu si ate ɖe dzinye va se ɖe esime enu nava yi.” 51 Miebu be ŋutifafae metsɔ va anyigba dzia? Gbeɖe, dzre kple domemama boŋ metsɔ vɛ. 52 Tso azɔ dzi yina la, fomewo me ama, akpa etɔ̃ adze yonyeme, eye akpe eve atsi tre ɖe ŋunye. Alo akpa eve adze yonyeme eye akpa etɔ̃ atsi tre ɖe ŋunye. 53 Vi kple tɔ fe gbe madze gbe dzi o le tanye, nenema ke adika aɖo vinyɔnu kple dadaa dome. Eye nenye be lɔ̃xo aɖe aɖo nu nyui aɖe be yeawɔ la, lɔ̃xoayɔvi atu afɔ eme.” 54 Yesu trɔ ɖe ameha la ŋu azɔ eye wògblɔ bena, “Ne miekpɔ alilĩkpowo le fu fom ɖe ɣetoɖofe la, miegblɔna be, ‘Agbafie le dzadza ge.’ Eye wòdzana hã vavã.” 55 Ne anyigbemeya de asi fofo me la miegblɔna be, ‘Egbe la ŋdɔ le ʋuʋu ge sesĩe.’ Eye esia hã vaa eme. 56 Mi alakpanuwɔlawo! Mienya be tsi le dzadza ge alo ŋdɔ le ʋuʋu ge to ŋkuléle ɖe yame ŋu me. Gake miegbe be yewomalé ŋku ɖe ʋunyaʋunya gã si gbɔna la fe dzesi si fo xlã mi la ŋu o. 57 Nu ka tae wòle be miagbe be yewomakpɔ nu si nyo la na mia ɖokuiwo o?” 58 Nenye be ame aɖe tsɔ nya ɖe ŋuwò eye nèkpɔe le mɔdzi wòyina ʋɔnu kple wò nya la, tɔe eye nãlé avu le mi kplii dome. Ne menye nenema o la, ʋɔnudrɔ̃la ade wò mɔ. 59 Eye ne wode wò mɔ la, ãnɔ afi ma va se ɖe esime nãxe fe siwo katã nènyi la wòavɔ keŋkeŋ.”
Luka 13
1 Le ɣemaɣi me la, ame aɖewo gblɔ ale si Pilato na be wowu Yudatɔ aɖewo siwo tso Galilea le esime wonɔ vɔ sam na Mawu le gbedoxɔ me le Yerusalem la nɛ. 2 Yesu trɔ bia ameawo be, “Đe miebu be ame siwo wowu la fe nu vɔ̃wo sɔ gbɔ wu Galileatɔ bubuwo tɔ tae wowu wo ɖoa? 3 Gbeɖe, mele eme nenema o! Miawo hã minya be yewoatsrɔ̃ alea ke, nenye be miegbe be yewomele nu vɔ̃ wɔwɔ dzudzɔ ge adze Mawu yome o.” 4 Aleke miebu tso ame wuienyi siwo dzi Silɔm gbetakpɔxɔ la mu dze woku la ŋu? Woawoe nye nu vɔ̃ wɔla gãtɔwo wu le Yerusalem mahã? 5 Gbeɖe, menye woawoe o. Miawo hã miatsrɔ̃ nenye be miegbe be yewomadzudzɔ nu vɔ̃ wɔwɔ o.” 6 Azɔ Yesu yi dzi do lo sia be, “Ŋutsu aɖe do kutsetseti aɖe ɖe efe abɔ me, eye wòvaa atia te edziedzi be yeakpɔ be etse ku aɖe mahã, gake mekpɔa kutsetse aɖeke le edzi o. 7 Mlɔeba la, egblɔ na abɔdzikpɔla be nelã atia fu anyi. Egblɔ kpe ɖe eŋu dzikutɔe be, ‘Melala ʋuu fe etɔ̃ sɔŋ gake ati sia metse ku ɖeka pɛ hã kpɔ o! Nu ka ta magana wòanɔ te? Mate ŋu ado nuku bubu ɖe tefe si wòxɔ la ɖe?” 8 ”Abɔdzikpɔla la ɖo eŋu nɛ be, ‘Afetɔ, na wòaganɔ anyi fe ɖeka kpɔ. Matrɔ asi le eŋu nyuie agbugbɔ aɖu ado ɖe ete. 9 Nenye be etse ku la, enyo, ke ne metse ku o la malãe, fu anyi.’” 10 Gbe ɖeka esi Yesu nɔ nu fiam le Yudatɔwo fe fufofe le Sabat ŋkekea dzi la, 11 ekpɔ nyɔnu aɖe si nɔ dɔ lém vevie fe wuienyi sɔŋ. Dɔléle la na be wòxa gobaa ale be mate ŋu adzɔ ɖe tsitre nu o. 12 Yesu yɔe va eɖokui gbɔe eye wògblɔ nɛ be, “Nyɔnu èvo tso wò dɔléle la si me!” 13 Azɔ eka asi eŋu eye enumake nyɔnua fe dɔa vɔ nɛ eye wòdzɔ ɖe tsitre ka. Nyɔnua kpɔ dzidzɔ ale gbegbe be wòda akpe hekafu Mawu! 14 Yudatɔwo fe kplɔla si nɔ fufofe ma dzi kpɔm la do dziku vevie le nu si Yesu wɔ la ta elabena eyɔ dɔ na nyɔnua le Sabat ŋkekea dzi. Edo ɣli gblɔ na ameha la be, “Ŋkeke ade sɔŋ le kɔsiɖa ɖeka me esiwo dzi woawɔ dɔ le, esiae nye ŋkeke siwo dzi wòle be nãva woayɔ dɔ wò, ke menye le Sabat ŋkeke dzi o!” 15 Yesu ɖo eŋu bena, “Mi alakpanuwɔlawo! Đe mieɖea ka miafe nyiwo le wofe kpowo me le Sabat dzi eye miekplɔawo yina ɖanaa tsi wo wonona oa? Esia hã nye dɔwɔwɔ le Sabat ŋkekea dzie. 16 Ke nu vɔ̃ wònye nye ya mewɔ, be meɖe ga Yuda nyɔnu sia si Satana bla fe wuienyi sɔŋ la?” 17 Efe nya siawo na be ŋu kpe efe futɔwo katã eye ame sia ame kpɔ dzidzɔ le nukunu gã siwo katã wòwɔ la ta. 18 Azɔ egade asi nufiafia amewo me le mawufiaɖufe la ŋuti. Ebia wo be, “Aleke mawufiaɖufe la le? Nu ka ŋue míate ŋu atsɔe asɔ ɖo? 19 Ele abe atiku sue aɖe si wodo ɖe agble me ene. Atiku sia tsi kabakaba heva zu ati kɔkɔ aɖe eye wòɖe alɔwo fũu eye xeviwo va wɔ atɔ ɖe wo me.” 20 Egabia ake be, ‘Nu ka ŋu matsɔ mawufiaɖufe la asɔ ɖo? 21 Eɖi nuʋãnu si nyɔnu aɖe tsɔ de abolomɔ me eye wòwɔ dɔ to abolomɔ blibo la me va se ɖe esime wòʋã nyuie. 22 Azɔ Yesu nɔ tsatsam le du kple kɔfewo me nɔ nu fiam amewo, ke ekpɔ egbɔ be yenɔ tetem ɖe Yerusalem ŋu. 23 Ame aɖe va egbɔ va biae be, “Afetɔ, ame ʋee aɖewo koe le ɖeɖe kpɔ gea?” Eɖo eŋu na wo be, “ 24 Miʋli be miage ɖe eme to agbo bii la me, elabena ame geɖewo adi be yewoage ɖe eme, ke mele gblɔm be womate ŋui o. 25 Nenye be afetɔ tsi tre hetu ʋɔa eye mietsi tre ɖe egodo, de asi efofo me hele gbɔgblɔm be, ‘Afetɔ, ʋu ʋɔa na mi.’“Ke aɖo eŋu na mi be, ‘Nyemenya mi kple afi si mietso o.’” 26 Miawo miaɖo eŋu nɛ be, ‘Mi kpli wò míede asi agba ɖeka me ɖu nu kpɔ eye nèfia nu le miafe ablɔwo dzi hã kpɔ.’” 27 Ke agaɖo eŋu na mi be, ‘Megblɔe na mi be, nyemenya mi o. Miate ŋu ava me o, elabena nu vɔ̃ wɔlawo mienye. Midzo le afi ma.’” 28 Miafa avi aɖu aɖukli le esime miele tsitre ɖe xexe le Abraham, Isak, Yakob kple nyagblɔɖila siwo katã le mawufiaɖufea me la kpɔm ɖo ɖa. 29 Amewo atso xexeame fe dzogoe eneawo katã me ava nɔ wofe nɔfewo le afi sia. 30 Mina nya sia nanɔ susu me na mi be, ame siwo womebuna ɖe naneke me fifia o la, axɔ bubu gã aɖe le dzifo, eye ame siwo nye ame ŋkutawo le afi sia la, womabu wo ɖe naneke me le afi ma o.” 31 Le ɣeyiɣi sia me la, Farisitɔ aɖewo va gblɔ nɛ be, “Ne èdi be yeatsi agbe la, ekema dzo le afi sia elabena Fia Herodes le diwòm be yeawu.” 32 Yesu ɖo eŋu na wo be, “Miyi ɖagblɔ na ayetɔ ma bena manɔ gbɔgbɔ vɔ̃wo nyanya dzi, eye mawɔ nukunu geɖewo, ayɔ dɔ amewo egbea kple etsɔ. Ke le ŋkeke etɔ̃a gbe la, mãwu nye dɔ nu eye maɖo afi si yim mele. 33 Ẽ, egbea, etsɔ kple ŋkeke si akplɔe ɖo la, mãwu nye dɔ nu! Elabena menyo be Mawu fe nyagblɔɖila aɖeke naku ɖe afi aɖeke tsɔ wu Yerusalem o. 34 ” O, Yerusalem, Yerusalem! Du si me tɔwo wua nyagblɔɖilawo eye wofua kpe ame siwo woɖo ɖa be woakpe ɖe wo ŋu la. Zi geɖe la, medina vevie bena mafo mia viwo nu fu abe ale si koklonɔ foa viawo nu fui ɖe efe aʋala te ene, gake mieɖe mɔ nam o. 35 Fifia miafe afee ma zu afedo. Miegale kpɔnye ge o, va se ɖe esime miado dzaa nam agblɔ be, ‘Woayra ame si gbɔna le Afetɔ la fe ŋkɔ me.’”
Luka 14
1 Gbe ɖeka le Sabat dzi, Yesu yi nuɖufe le Farisitɔwo fe amegã aɖe fe afe me, eye wonɔ ŋku lém ɖe eŋu vevie. 2 Afi ma ŋutsu aɖe si nɔ tetedɔ lém la dze ŋgɔe. 3 Ke Yesu bia Farisitɔ kple Senyala siwo nɔ tsitre ɖe afi ma be, “Ele se nu be woada gbe le ame ŋu le Sabat ŋkekea dzia?” 4 Womeɖo biabia la ŋu nɛ o, ale Yesu lé dɔnɔa fe alɔnu eye woda gbe le eŋu. Emegbe la, eɖe mɔ nɛ wòdzo. 5 Yesu gatrɔ ɖe ameawo ŋu bia wo be, “Mia dometɔ kae mewɔa dɔ le Sabat ŋkeke dzi o. Nenye be evia alo efe nyi ge dze do me le Sabat ŋkekea dzi ɖe, meɖenɛ enumake oa?” 6 Ameawo mete ŋu ɖo biabia sia hã ŋu nɛ o. 7 Yesu kpɔ be ame siwo katã wokpe be woava ɖu nua nɔ didim vevie be yewoanɔ kplɔ̃a ta. Le esia ta exlɔ̃ nu wo gblɔ be, 8 “Nenye be wokpe wò ɖe srɔ̃ɖekplɔ̃ ŋu la, mègaʋli bena yeanɔ kplɔ̃ta o, elabena ne ame ŋkuta aɖe si ŋu bubu le wu wò la va la, 9 ne edzɔ nenema la ame, si kpe wò la akplɔe va afi si nènɔ eye wòagblɔ na wò bena, “Tso nãtsɔ wò nɔfe na ame sia.’ Esia ana be ŋu akpe wò, eye nãyi aɖanɔ zikpui sia zikpui si le kplɔ̃a fe nuwuwu lɔfo la dzi.” 10 Nu si boŋ wòle be nãwɔ enye esi, yi ɖanɔ tefe aɖe le kplɔ̃a fe nuwuwu, eye ne ame si kpe wò ŋutɔ kpɔ wò la, ava gblɔ na wò be, ‘Nɔvi, míegblẽ nɔfe nyui aɖe ɖi na wò!’ Ale wòade bubu ŋuwò le ame siwo katã wòkpe la ŋkume. 11 Ame sia ame si dina be ye ŋutɔ yeade bubu ye ɖokui ŋu la, woabɔbɔe ɖe anyi, eye ame si abɔbɔ eɖokui la, woade bubu eŋu.” 12 Azɔ etrɔ ɖe ame si kpee ɖe kplɔ̃ ŋu la gbɔ gblɔ nɛ be, “Ne èɖo kplɔ̃ la megakpe xɔ̃wòwo, nɔviwòwo kple wò fometɔwo kple kesinɔtɔwo o. Elabena woawo hã ava kpe wò ɖe kplɔ̃ ŋu emegbe. 13 Boŋ la, kpe ame dahewo, tekunɔwo, lãmetututɔwo kple ŋkunɔwo. 14 Ekema le ame dzɔdzɔewo fe tsitretsitsi ŋkekea dzi la, Mawu ŋutɔ axe fe na wò be èwɔ dɔmenyo na ame siwo mate ŋu aɖo etefe na wò o.” 15 Ŋutsu aɖe si nɔ kplɔ̃a ŋu kple Yesu la se nya siwo katã wògblɔ, ale wògblɔ na Yesu be, “Mɔnukpɔkpɔ gã blibo ka wòanye be ame nakpɔ mɔ age ɖe mawufiaɖufe la me!” 16 Yesu ɖo efe nya la ŋu nɛ be, “Ŋutsu aɖe ɖo kplɔ̃ gã aɖe eye wòkpe ame geɖewo. 17 Esi nu sia nu sɔ gbe vɔ be wɔnawo nadze egɔme la, edɔ efe subɔvi ɖe ame siwo wòkpe la gbɔ be wòaɖayɔ wo vɛ. 18 Gake ame sia ame de asi taflatsɛdodo me esi subɔvi la yi. Ame ɖeka do taflatsɛ be yefle anyigba aɖe eye yedi be yeayi aɖalé ŋku ɖe eme eya ta yemate ŋu ava o. 19 Bubu hã do taflatsɛ be, yefle nyitsu ewo be woawɔ dɔ le yefe agble me eya ta yeyina wo do ge akpɔ. 20 Ame bubu hã gado taflatsɛ be nyitsɔ laa ko yeɖe srɔ̃ eya ta yemate ŋu agble nyɔnua ɖi ava o.” 21 Subɔvi la trɔ va gblɔ nya siwo ameawo gblɔ la na efe afetɔ. Dɔme ve afetɔa ŋutɔ eya ta edɔ efe subɔvi la wòyi dua fe ablɔwo dzi kple kpɔdomeewo ɖayɔ nubialawo, tekunɔwo, lãmetututɔwo kple ŋkunɔwo va kplɔ̃a ŋui. 22 Togbɔ be wòwɔ esia hã la, tefe ganɔ kplɔa ŋu ko.” 23 Afetɔ la gagblɔ na subɔvia be, “Enyo, yi dua fe mɔ gãwo dzi, kple kpɔwo godo eye nafoe ɖe ame siwo katã nakpɔ la nu bena woava, be afea me nayɔ. 24 Elabena ame siwo katã mekpe gbã la fe ɖeke maɖɔ nu siwo meɖa na wo la fe ɖeke kpɔ o.” 25 Ame geɖe ŋutɔ nɔ Yesu yome nɔ yiyim. Ale wòtrɔ ɖe wo ŋu hegblɔ na wo be. 26 “Ame si di be yeanɔ yonyeme la, ele nɛ be wòalɔ̃m wu fofoa, dadaa, srɔ̃a, viawo, nɔvia ŋutsu alo nɔvia nyɔnu. Ẽ, le nyatefe me ele nɛ be wòalɔ̃m wu eya ŋutɔ fe agbe gɔ̃ hã, ne menye nenema o la, mate ŋu anye nye nusrɔ̃la o. 27 Ame si matsɔ efe atitisoga akplɔm ɖo o la, mate ŋu anye nye nusrɔ̃la o.” 28 “Ne ame aɖe be yeanɔ yonyeme la, ele be wòabu eŋuti kpɔ nyuie hafi. Ame kae aɖo be yeatu xɔ ke mawɔ akɔnta tso ga home si wòagblẽ la ŋu eye wòakpɔe ɖa be ga si le ye si la ade xɔa tutu nu o mahã? 29 Ne mewɔ nenema o, wòɖo xɔa fe gɔmeɖokpewo la, akpɔe be ga megale ye si yeayi etutu dzi o. Ale amewo katã akoe!” 30 Woaɖu fewu hã le eŋu be, ‘Mikpɔ ame ma ɖa! Eyae dze xɔ ma tutu gɔme gake mete ŋu wu enu hafi ga vɔ le esi o.’ 31 ”Alo fia kae atso kpla ko ayi aʋa ke mayɔ efe aɖaŋudelawo be woawɔ akɔnta le futɔwo fe agbɔsɔsɔ ŋu akpɔe ɖa be yefe asrafo akpe ewo ate ŋu aɖu futɔwo tɔ akpe blaeve dzi o? 32 Nenye be wòakpɔe be yefe asrafowo mate ŋu aɖu dzi o la, adɔ ame ɖo ɖe futɔwo gbɔ be wòawɔ ŋutifafa kple wo hafi woava ɖo efe du gbɔ. 33 Ale ame aɖeke mate ŋu anye nye nusrɔ̃la o, negbe ɖe wònɔ anyi gbã, bu efe kesinɔnuwo katã ŋu eye wògbe nu le wo gbɔ ɖe tanye hafi! 34 ”Ŋudɔwɔnu kae dze, si bu efe vivi la ganye? 35 Dze si bu efe vivi la meganyo na naneke o, menyo na aɖudodo gɔ̃ hã o. Đeko wòle be woatsɔe afu gbe. Miɖo to nyuie, nenye be miedi be yewoase nu si mewɔnɛ la gɔme.”
Luka 15
1 Dugadzɔla mawɔnutefewo kple nu vɔ̃ wɔla adodoewo va ɖoa to Yesu fe mawunya zi geɖe. 2 Esia na Farisitɔwo kple agbalẽfialawo galĩ liʋiliʋĩ geɖe le Yesu ŋu elabena wobu be edea ha kple nu vɔ̃ wɔla siwo nye ame ɖigbɔ̃wo, heɖua nu kpli wo gɔ̃ hã. 3 Esia na be Yesu do lo sia na wo be, 4 “Nenye be alẽ alafa ɖeka le asiwò eye ɖeka tra mɔ yi gbeme hebu ɖe magblẽ blaasieke-vɔ-asieke mamlɛa ɖe gbea dzi aɖadi ɖeka ma va se ɖe esime nèke ɖe eŋu oa? 5 Eye nenye be èkpɔe la, ãkɔe ɖe abɔta kple dzidzɔ manyagblɔ aɖe ayi afee. 6 Ne èɖo afe la, ãyɔ wò afelikawo kple xɔlɔ̃wo be woava kpɔ dzidzɔ kple ye elabena èkpɔ wò alẽ si bu la. 7 ”Nenema kee dzifonɔlawo akpɔ dzidzɔ le nu vɔ̃ wɔla ɖeka pɛ si dzudzɔ nu vɔ̃ wɔwɔ la ŋu tsɔ wu ame blaasieke-vɔ-asieke siwo mehiã na dzimetɔtrɔ o.” 8 Mise lododo sia hã ɖa. Klosaloga ewo nɔ nyɔnu aɖe si eye wòbu ga vevi siawo dometɔ ɖeka. Đe nyɔnu sia masi akaɖi adi ga la le efe afe fe dzogoewo katã me kple ɣaɣlafewo katã va se ɖe esime wòkpɔe oa? 9 Eye ne ekpɔe ɖe, mayɔ efe afelikawo kple exɔlɔ̃wo be woava akpɔ dzidzɔ kpli ye oa? 10 Nenema kee mawudɔlawo kpɔa dzidzɔe nenye be nu vɔ̃ wɔla ɖeka dzudzɔ nu vɔ̃ wɔwɔ.” 11 Yesu yi edzi gblɔ be, “Viŋutsu eve nɔ ŋutsu aɖe si. 12 Gbe ɖeka la, suetɔ va gblɔ na fofoa be, ‘Medi be nãtsɔ domenyinu si le tɔnye zu ge la nam fifia, nyemate ŋu alala va se ɖe esime nãku hafi o.’ Fofoa lɔ̃ ɖe efe nya la dzi eye wòma efe nuwo me hetsɔ etɔ nɛ. 13 Le ŋkeke ʋee aɖewo megbe la, ɖevi suetɔ fo efe nuwo katã nu fu eye wòdzo yi du didi aɖe me. Egblẽ efe ga katã le afi ma le gbolowo yomenɔnɔ kple agbe kɔkɔ ɖuɖu me. 14 Esime ga vɔ le esi teti ko la, dɔ dziŋɔ aɖe to le anyigba ma dzi, ale dɔ de asi ewuwu me. 15 Eya ta eɖe kuku na agbledela aɖe be wòaxɔ ye yeanɔ efe hawo dzi kpɔm nɛ. 16 Dɔ wu ɖekakpui sia ale gbegbe be nu siwo hawo ɖuna la dzroe be wòaɖu elabena mekpɔa naneke ɖuna o.” 17 Eyi eɖokui me eye wògblɔ be, ‘A, subɔvi siwo le fofonye feme gɔ̃ hã kpɔa nu ɖuna wòsua wo nyuie eye ɖe gakpɔtɔna gɔ̃ hã, ke nye ya mele afii le kukum le dɔwuame ta!” 18 Mayi afe aɖagblɔ na fofonye be, “Fofo, mewɔ nu vɔ̃ ɖe dzifo kple ŋutiwò, 19 eye nyemegadze be nãyɔm be viwò o, meɖe kuku xɔm abe wò subɔviwo dometɔ ɖeka ko ene.” 20 ”Ale wòtrɔ ɖo ta afe. Hafi wòaɖo afea me la, fofoa kpɔe le adzɔge ɖaa wògbɔna.” Efe dɔme trɔ ɖe eŋu ale wòfu du heyi ɖawɔ atuu nɛ hegbugbɔ nu nɛ. 21 ”Đevia gblɔ na fofoa be, ‘Fofo, meɖe kuku mewɔ nu vɔ̃ ɖe dzifo kple ŋuwò, eye nyemegadze be manye viwò o.’ ” 22 Gake fofoa gblɔ na efe subɔviwo be, ‘Miyi ɖatsɔ awu nyuitɔ si le afea me la vɛ míado nɛ kaba! Ne miatsɔ asigɛ kple afɔkpa va do nɛ. 23 Miwu nyivi dami si le nyikpoa me hã. Ele be míaɖo kplɔ̃ gã aɖe akpɔ dzidzɔ. 24 Elabena vinye sia ku eye wògagbɔ agbe. Ebu eye megakpɔe.’ Kplɔ̃ɖoɖoa kple dzidzɔkpɔkpɔ dze egɔme enumake.” 25 Le ɣeyiɣi siawo katã me la, nɔvia tsitsitɔ ya nɔ dɔ wɔm le agble me. Esi wòtrɔ gbɔna va afe me la, ese ʋufofo kple hadzidzi fe ɖiɖi le afea me, 26 ale woyɔ subɔvi ɖeka hebiae be, nu kae le edzi yim le afea me? 27 Subɔvi la ɖo eŋu nɛ be, ‘Nɔviwòe gbɔ, eye fofowò wu nyivi si míele nuɖuɖu namii be wòada ami la, heɖo kplɔ̃ gã aɖe be woatsɔ do dzidzɔe ɖe eŋu be etrɔ gbɔ dedie.’” 28 Dɔme ve viŋutsuvi tsitsitɔ la ŋutɔ eya ta egbe be yemage ɖe afea me o. Fofoa yi ɖaɖe kuku nɛ be wòage ɖe afea me. 29 Gake via gblɔ nɛ be, ‘Mewɔ dɔ na wò kple nye ŋutetewo katã fe geɖe. Nyemegbe dɔ na wò zi ɖeka pɛ hã kpɔ o, ke mèna gbɔ̃vi ɖeka tetim kpɔ be matso ne nye kple xɔ̃nyewo miaɖa nu aɖu akpɔ dzidzɔ o. 30 Gake esi viwò sia yi ɖagblẽ wò ga ɖe gbolowo ŋu trɔ gbɔ la, èwu nyivi damitɔ kekeake si le mía si la tsɔ ɖo kplɔ̃e nɛ.’” 31 Fofoa gblɔ nɛ be,“Kpɔɖa, vinye lɔlɔ̃a, nye kpliwò míeli xoxoxo. Nu sia nu si le asinye la tɔwòe. 32 Gake enyo be míakpɔ dzidzɔ, elabena nɔviwòe. Azɔ eku eye wògagbɔ agbe, ebu eye mĩegafɔe.”
Luka 16
1 Yesu do lo sia na efe nusrɔ̃lawo be, “Kesinɔtɔ aɖe xɔ gakɔntametola aɖe be wòakpɔ efe ganyawo dzi nɛ. Ke etefe medidi o la, eva se be gakɔntametolaa nye ame fiti aɖe ŋutɔ. 2 ”Le esia ta kesinɔtɔ la yɔe gblɔ nɛ be, ‘Nya kawoe nye esiawo mese le ŋuwò be èle nye nuwo fim? Wɔ akɔnta le ga siwo katã nèxɔ la ŋu nam, elabena tso egbea dzi la menya wò le dɔ me.’ 3 ”Gakɔntametola la yi ta me sẽe eye wòbia eɖokui be, ‘Nu ka mawɔ fifia? Wonyam le afi sia, evɔ ŋusẽ hã mele ŋunye be mayi aɖawɔ dɔ sesẽ aɖeke o, eye nyemate ŋu abia nu hã o elabena esia aɖe dzinye kpɔtɔ akpa. 4 Menya nu si mawɔ! Ele be madi xɔlɔ̃wo fũu, esiwo gbɔ maɖu nu le ne medzudzɔ dɔa.’” 5 Ale wòyɔ efe afetɔ fe fenyilawo ɖeka ɖekae. Ebia gbãtɔ be, ‘Ho neni fe fe nènyi le nye afetɔ ŋu? 6 Eɖo eŋu be, “Amitimi kilolita etɔ̃”.“Gakɔntametola gblɔ nɛ be, ‘Tsɔ wò fegbalẽ gbãtɔ, nɔ anyi kaba eye nãtrɔe wòazu kilolita ɖeka kple afã.’” 7 Tete wòbia ame evelia be, ‘Fe nenie wò ya nènyi?’ “Eɖo eŋu be, wɔ memi kilolita blaetɔ̃-vɔ-atɔ̃.” Egblɔ nɛ be, ‘Tsɔ wò fegbalẽ eye nãŋlɔ kilolita blaetɔ̃. 8 ”Afetɔ la kafu nutefemawɔla sia le efe aɖaŋudzedze ta. Eye enye nyatefe be ame siwo le xexe sia me la dze aye le nu madzɔmadzɔ wɔwɔ me tsɔ wu ame siwo vɔ̃a Mawu.” 9 Mele egblɔm na mi be mitsɔ anyigbadzinu madzɔmadzɔwo dze xɔlɔ̃woe na mia ɖokui, ne wo nu va yi vɔ la, woaxɔ mi ɖe afe mavɔ la me.” 10 Ame si te ŋu wɔ nutefe le nu suetɔ me la, ate ŋu awɔ nutefe le nu geɖewo hã me, eye ame si nye nu madzɔmadzɔ wɔla le nu suetɔ me la, anye nu madzɔmadzɔ wɔla le nu geɖewo hã me. 11 Ne amewo mekana ɖe mia dzi ɣeaɖekeɣi le xexemekesinɔnuwo ŋuti o la, ame kae atsɔ dzifo nu xɔasi vavãwo ade mia si? 12 Eye nenye be mieɖia anukware le ame bubuwo fe nu siwo wotsɔ de mia si me o la, aleke wɔ woatsɔ gã si nye wò ŋutɔ tɔwò la ade asi na wò? ” 13 Ame aɖeke mate ŋu asubɔ afetɔ eve o. Agbe nu le ɖeka gbɔ eye wòatsɔ nyatefetoto kple lɔlɔ̃ na evelia. Miate ŋu asubɔ Mawu kple ga o.” 14 Farisitɔ siwo lɔ̃a ga vivivo la se nya siawo katã eye woɖo hehe ɖe Yesu ta. 15 Yesu gblɔ na wo be, “Miewɔa mia ɖokuiwo abe ame kɔkɔe deblibowo ene le amewo fe ŋkume, gake Mawu nya miafe dzimesusu vɔ̃ɖiwo.” Miafe alakpanuwɔwɔ na be amewo tsɔa bubu na mi, gake enye ŋunyɔnu le Mawu fe ŋkume. 16 Hafi Yohanes Mawutsidetanamela nadze mawunya gbɔgblɔ gɔme la, Mose fe sewo kple nyagblɔɖilawo fe gbedeasiwo koe kplɔa mi. Gake Yohanes tsɔ nyanyui sia vɛ be, mawufiaɖufe la gbɔna kpuie. Eye fifia la, ame geɖe ŋutɔ le ʋiʋlim vevie be yewoage ɖe eme. 17 Gake esia mefia be sea fe ŋusẽ dzi ɖe kpɔtɔ le mɔ aɖeke nu o. Ŋusẽ gale eŋu eye wòle te sesĩe abe dzifo kple anyigba ene. 18 ”Eya ta ne ame aɖe gbe srɔ̃a eye wòɖe nyɔnu bubu la, ewɔ ahasi, eye ame si hã ɖe nyɔnu si ŋu woɖe asi le la hã wɔ ahasi.” 19 Yesu do lo sia be, “Ŋutsu kesinɔtɔ aɖe nɔ anyi, ame sia doa awu xɔasiwo eye wònɔa dzidzɔkpɔkpɔ dzi gbe sia gbe. 20 Ŋutsu dahe aɖe si ŋkɔe nye Lazaro, ame si fe ŋuti yɔ fũu kple abiwo eye wònye nubiala la va mlɔa kesinɔtɔ sia fe agbo nu. 21 Emlɔ afi sia henɔ mɔ kpɔm be nuɖuɖu kakɛ aɖe ava ka ye si tso kesinɔtɔ la fe nuɖukplɔ̃ dzi. Avuwo va nɔa efe abiwo me ɖuɖɔm le agboa nu. 22 Mlɔeba la Lazaro nubiala la va ku eye mawudɔlawo va kɔe yi Abraham gbɔ afi si ame dzɔdzɔewo nɔna. Kesinɔtɔ la hã ku mlɔeba eye woɖii. 23 Efe lũʋɔ yi ɖe dzomavɔ me. Esi wònɔ fu kpem le afi ma la, ekpɔ Lazaro ɖaa le Abraham gbɔ. 24 ”Edo ɣli sesĩe be, ‘Fofo Abraham, kpɔ nye nublanui! Dɔ Lazaro ɖa be wòade efe asibidɛ tsi me atsɔ ge ɖe nye aɖe dzi be nye dzi nafa vie, elabena nye veme fu kplakplakpla le dzo gã sia me.’” 25 Gake Abraham gblɔ nɛ be, ‘Ŋutsu, ɖo ŋku edzi bena le wò agbeme ŋkekewo me la, èkpɔ nu sia nu si nèdi, ke naneke menɔ Lazaro ya si o. Ale le afi sia la, ekpɔ akɔfafa, ke wò ya èle vevesese me. 26 Hekpe ɖe esia ŋu la, ʋe gã aɖe le mí kpli wò dome, ale be ne ame aɖe be yeatso afii ava mia gbɔ la, ʋe la gbɔ ko wòava se eye ame aɖeke hã mate ŋu atso mia gbɔ ava mía gbɔ o.’” 27 Ale kesinɔtɔ la gblɔ be, ‘Fofo Abraham, ekema dɔ Lazaro ɖe fofonye feme 28 elabena nɔviŋutsu atɔ̃ bubuwo gale megbea bena wòagbe nya na wo tso agbe si fomevi wole la ŋu be ne woawo hã va ku la, womava dzomavɔ sia me o.’ 29 ”Abraham ɖo eŋu be, ‘Mose kple Nyagblɔɖilawo le wo gbɔ, woaɖo to woawo. 30 ”Egblɔ be, ‘Ao, Fofo Abraham, nenye be ame aɖe atso ame kukuwo dome ayi wo gbɔ la, woatrɔ dzime. 31 ”Egblɔ nɛ be, ‘Nenye be womaɖo to Mose kple Nyagblɔɖilawo o la, ne ame aɖe fɔ tso ame kukuwo dome gɔ̃ hã la, mate ŋu afoe ɖe wo nu woaxɔe o.’”
Luka 17
1 Gbe ɖeka la, Yesu gblɔ na efe nusrɔ̃lawo be, “Tetekpɔ ava mia dzi ɖaa be miawɔ nu vɔ̃ gake baba na ame si ate nɔvia kpɔ.” 2 Enyo nɛ be woatsɔ kpe gã aɖe atsi ɖe kɔ nɛ, eye woatsɔe fu gbe ɖe atsiafu me wu esi wòaɖia ɖevi sue siawo dometɔ ɖeka nu wòawɔ nu vɔ̃. 3 Eya ta minɔ ŋudzɔ.“Ne nɔviwò wɔ nu vɔ̃ la, ka mo nɛ eye ne etrɔ le efe dzime la, tsɔe kee. 4 Ne èda vo ɖe ŋuwò zi adre le ŋkeke ɖeka dzi eye wòva zi adre va gblɔ be, ‘Metrɔ dzime la, ekema tsɔe kee.” 5 Le ɣebubuɣi la, apostoloawo gblɔ na Afetɔ la be, “Míedi be míafe xɔse nasẽ ŋu ɖe edzi. Fia nu si míawɔ la mí.” 6 Yesu ɖo eŋu na wo be, “Nenye be xɔse le mia si lolo abe kutsetse suetɔ kekeake ene la, ate ŋu ana be miaɖe gbe na ati gã sia be neho yi ɖadze fu me eye wòawɔ miafe gbe dzi.” 7 Mia dometɔ ka fe dɔla anɔ agble ŋlɔm alo le alẽ kplɔm eye wòtrɔ tso agble va afe me eye wòagblɔ na dɔla be, ‘Va nɔ anyi eye naɖu nu? 8 Ke magblɔ nɛ boŋ be, ‘Wɔ nye fiẽnuɖuɖu, dzra ɖokuiwò ɖo eye nãva subɔm le nye kplɔ̃ ŋuti maɖu nu eye mano nu, le esia megbe wò hã nãɖu nu, nãno nu oa? 9 Đe wòada akpe na dɔla la elabena ewɔ nu si wogblɔ nɛ be newɔa? 10 Alea kee nenye be mieɖo tom la, mele be miabu be, ele be makafu mi o, elabena miafe dɔdeasi ko miewɔ!” 11 Esi wonɔ wofe mɔzɔzɔ dzi ɖo ta Yerusalem la, wova ɖo Galilea kple Samaria fe lifo dzi. 12 Woge ɖe kɔfe aɖe me eye le afi ma la, wokpɔ kpodɔléla ewo wonɔ tsitre ɖe adzɔge nɔ ɣli dom be, 13 ” Afetɔ Yesu, kpɔ nublanui na mí” . 14 Yesu trɔ kpɔ wo hegblɔ na wo be, “Miyi ɖe Osɔfowo gbɔ miatsɔ mia ɖokuiwo fia be yewo ŋuti kɔ!” Esi wonɔ mɔa dzi yina la, wokpɔe be kpodɔ la bu le yewo ŋu. 15 Wo dometɔ ɖeka trɔ va Yesu gbɔ kple dzidzɔ henɔ ɣli dom be, “Woakafu Mawu, elabena nye lãme sẽ.” 16 Edze klo ɖe Yesu fe akɔme le anyigba eye wòda akpe nɛ le esi wòyɔ dɔe ta. Ame sia nye Samariatɔ, ame siwo womebuna ɖe naneke me o. 17 Yesu biae be, “Menye ŋutsu ewo ŋue meda gbe le oa? Asieke mamleawo ya ɖe? 18 Nu ka ta wònye amedzro sia koe trɔ va be yeakafu Mawu?” 19 Yesu gblɔ na ŋutsua be, “Tso nãdzo, wò xɔsee da gbe le ŋuwò.” 20 Gbe ɖeka la, Farisitɔwo va bia Yesu be “Ɣekaɣie mawufiaɖufea le egɔme dze ge?” Yesu ɖo eŋu be, “Mawufiaɖufea mava kple dzesi siwo miakpɔ kple ŋku o. 21 Miate ŋu agblɔ be, edze egɔme tso afi sia alo dukɔ la fe akpa kemɛ o. Elabena mawufiaɖufe la le mía dome xoxo.” 22 Emegbe la, Yesu gafo nu le nu sia ŋu na efe nusrɔ̃lawo be, “Ɣeyiɣi aɖe gbɔna esi miadim be manɔ mia gbɔ ŋkeke ɖeka pɛ ko. Gake nyemanɔ anyi o.” 23 Amewo ava gblɔ na mi be metrɔ gbɔ eye mele afii alo afi mɛ. Migaxɔ wo dzi se o, eye migayi be yewoadim o.” 24 Elabena ne matrɔ gbɔ la, mianya kokoko. Nye tɔtrɔ gbɔ adze nyuie abe ale si dzi kea dzo le alilĩkpowo mee ene, be ame sia ame nakpɔe. 25 Gake gbã la, ele be makpe fu vevie eye dukɔ blibo sia nagbe nu le gbɔnye.” 26 Hafi matrɔ agbɔ la, xexeame anɔ abe ale si wònɔ le Noa ŋɔli pɛpɛpɛ ene. 27 Amewo nɔ nutsu ɖum, nɔ srɔ̃ ɖem eye agbe vivi ɖuɖu nɔ edzi vevie va se ɖe esime Noa ge ɖe efe aɖakaʋu la me eye tsiɖɔɖɔ va tsrɔ̃ ame bubuawo katã.” 28 ”Xexeame anɔ abe ale si wònɔ le Lɔt fe ŋkekewo me ene. Ame sia ame nɔ efe gbe sia gbe dɔ wɔm pɛpɛpɛ. Wonɔ nu ɖum, nɔ nu nom, wonɔ asi flem, wode agble, tu xɔ gãwo 29 va se ɖe ŋdi si Lɔt dzo le Sodom. Eye dzo kple dzokpexɔxɔwo dza tso dzifo hetsrɔ̃ ameawo katã.” 30 Ẽ, nenema ke amewo anɔ wofe dɔwo dzii va se ɖe esime gafofo si dzi matrɔ gbɔ la naɖo. 31 ” Ame siwo manɔ afe gbe ma gbe o la, megatrɔ yi afe me be yewoafo fu yewofe nuwo o.” Ame siwo le agble la megaxa trɔ yi afe me le dua me o. 32 Miɖo ŋku nu si dzɔ ɖe Lɔt srɔ̃ dzi! 33 Ame sia ame si adi vevie be yeatsi agbe la aku eye ame si aku la, atsi agbe. 34 Le zã ma me la, ame eve amlɔ abati ɖeka dzi eye woava kplɔ ɖeka dzoe agble ɖeka ɖi. 35 Nyɔnu eve woanɔ wɔ tum le tefo, woaxɔ ɖeka, eye woagble evelia ɖi. 36 Ame eve lanɔ agble me woatsɔ ɖeka agble evelia ɖi. 37 Efe nusrɔ̃lawo biae be, “Afetɔ, afi kae woakplɔ wo ayi?” Yesu ɖo eŋu na wo bena, “Afi si wotsɔ nu kukuwo fu gbe ɖo la, afi mae akagawo hã nɔna!”
Luka 18
1 Gbe ɖeka la, Yesu do lo sia na efe nusrɔ̃lawo be wòatsɔ fia wo be ehĩa be woanɔ gbedodoɖa dzi atraɖii va se ɖe esime woxɔ ŋuɖoɖo na wofe biabiawo. 2 Egblɔ na wo be, “Ʋɔnudrɔ̃la aɖe nɔ du gã aɖe me. Ame sia mevɔ̃a Mawu o, eye mebua ame aɖeke hã ɖe naneke me o. 3 Ahosi aɖe si hã nɔ dua me la vaa ʋɔnudrɔ̃la sia gbɔ gbe sia gbe va nɔ kuku ɖem nɛ be wòatso afia na ye le ye kple ŋutsu aɖe si dze agɔ le ye dzi la fe nya me. 4 ”Hena ɣeyiɣi aɖe la, egbe be yemaɖo toe o. Ke mlɔeba la egblɔ na eɖokui bena, ‘Togbɔ be nyemevɔ̃a Mawu alo bua amewo ɖe naneke me o hã la, 5 le ahosi sia fe fuɖeɖe nam atraɖii ta la, makpɔ egbɔ be wotrɔ nu si nye etɔ la nɛ ale be magana be nu nati kɔ nam le efe fuɖeɖe nam ta o!’” 6 Yesu yi edzi be, “Nenye be woɖe fu na ʋɔnudrɔ̃la vɔ̃ɖi sia va se ɖe esime wòlɔ̃ be yeawɔ nu si wobia tso esi la, ɖe 7 miebu be Mawu matso afia na via siwo le kuku ɖem nɛ zã kple keli la oa? 8 Le nyatefe me, ãɖo wofe biabiawo ŋu na wo enumake. Gake biabia lae nye be, Nenye be nye Mesia la, metrɔ gbɔ ɖe, ame nenie makpɔ siwo fe xɔse anɔ te eye woanɔ gbedodo ɖa dzi?” 9 Azɔ Yesu do lo sia na ame aɖewo siwo dana eye womekpɔa ame bubuwo ɖe naneke me o la be, 10 “Ame eve aɖewo yi gbedoxɔ me be woado gbe ɖa. Đeka nye Farisitɔ eye evelia nye nudzɔla aɖe. 11 Farisitɔ la do gbe ɖa be, ‘Meda akpe na Mawu be, nyemenye nu vɔ̃ wɔla abe ame bubuwo ene o, vevitɔ abe nudzɔla si le afi mɛ ɖa ene o.” Elabena nyemebaa ame o, nyemewɔa ahasi o, 12 meblaa nu zi eve le kɔsiɖa ɖeka me, eye metsɔa nye nukpɔkpɔwo fe ewolia naa Mawu.’” 13 Gake nudzɔla la nɔ tsitre ɖe adzɔge afi aɖe ke eye wòde mo to hefo efe akɔta kple vevesese do gbe ɖa kple ɣli be, ‘Mawu, kpɔ nublanui na nye nu vɔ̃ wɔla sia.’ 14 Mele egblɔm na mi bena, nudzɔla sia trɔ yi afe me kple dzidzɔ elabena wotsɔ efe nu vɔ̃wo kee! Ke wometsɔ Farisitɔ la fe nu vɔ̃ kee o, elabena woabɔbɔ dadalawo katã ɖe anyi eye woado ame siwo bɔbɔa wo ɖokui la ɖe dzi.” 15 Gbe ɖeka la, dzila aɖewo kplɔ wo viwo vɛ be Yesu nada asi ɖe wo dzi ayra wo. Gake nusrɔ̃lawo nya wo ɖa be woadzo. 16 Ke Yesu yɔ ɖeviawo va eɖokui gbɔe eye wògblɔ be, “Mina ɖevi suewo nava gbɔnye eye migaxe mɔ na wo o, elabena ame sia tɔgbiwo tɔe nye mawufiaɖufe la. 17 Le nyatefe me, mele gblɔm na mi be, ame si maxɔ mawufiaɖufe la abe ɖevi sue ene o la, mage ɖe eme gbeɖe o.” 18 Gbe ɖeka la, Yudatɔwo fe kplɔla ɖeka biae be, “Nufiala nyui, nu kae mawɔ be mayi dzifo?” 19 Yesu biae be, “Ebu be ènya nu si gblɔm nèle esi nèyɔm be ame nyuia? Le nyatefe me la, ame aɖeke menyo o, negbe Mawu ɖeka ko. 20 Ke le wò biabia ŋu la, magblɔ be ènya seawo xoxo be, mègawɔ ahasi o, mègafi fi o, mègawu ame o, mègada alakpa o, bu fofowò kple dawò, kple bubuawo.” 21 Ŋutsua ɖo eŋu nɛ be, “Mewɔ ɖe se siawo katã dzi tso keke nye ɖevime ke.” 22 Yesu gblɔ nɛ be, “Esusɔ nu vevi ɖeka nãwɔ, yi nãdzra nu siwo katã le asiwò eye nãtsɔ ga la na ame dahewo; esia anye kesinɔnu na wò le dzifo, ekema va nãdze yonyeme.” 23 Gake esi ŋutsua se nya sia la, etrɔ dzo nublanuitɔe, elabena kesinɔtɔ gã aɖe wònye. 24 Yesu nɔ eyome kpɔm esi wòyina eye wògblɔ be, “Asesẽ na kesinɔtɔ ŋutɔ be wòage ɖe mawufiaɖufe la me! 25 Anɔ bɔbɔe na kposɔ be wòato abi fe vo me ado, tsɔ wu be kesinɔtɔ nage ɖe mawufiaɖufea me.” 26 Ame siwo le afi ma se nya si wògblɔ la gblɔ be, “Nenye be esesẽ alea ɖe, ekema ame ka koŋ ate ŋu akpɔ ɖeɖe sia?” 27 Eɖo eŋu be, “Mawu ate ŋu awɔ nu si amegbetɔ mate ŋu awɔ o!” 28 Petro gblɔ nɛ be, “Míawo la míegble míafe afewo kple nu sia nu ɖi dze yowòme.” 29 Yesu ɖo eŋu be, “Esia le me vavã eye ame sia ame si gble efe afe, srɔ̃a, nɔviawo, dzilawo alo viawo ɖi ɖe mawufiaɖufea ta la, 30 akpɔ fetu geɖe fifia, eye wòakpɔ agbe mavɔ hã le xexeme si le vava ge la me.” 31 Eyɔ nusrɔ̃la wuieveawo va eɖokui gbɔ, gblɔ na wo be, “Abe ale si mienyae ene la, míeyina Yerusalem. Ne míeɖo afi ma la, nyagblɔɖi siwo katã nyagblɔɖilawo gblɔ ɖi tso ŋutinye la le eme va ge. 32 Woatsɔm ade asi na Trɔ̃subɔlawo be woaɖu fewu le ŋunye, ado ŋukpem nyuie, woaɖe ta ɖe ŋunye, 33 afom eye woawum. Eye le ŋkeke etɔ̃a gbe la mafɔ tso ku me.”" 34 Nusrɔ̃lawo mese efe nya siwo wògblɔ la ɖeka pɛ hã gɔme o, elabena edze abe ele nu fom na wo le lododo me ene. 35 Esi wote tu Yeriko la, wokpɔ nubiala ŋkuagbãtɔ aɖe wònɔ mɔ to nɔ nu biam le mɔzɔlawo si. 36 Esi wòse ameha aɖe ŋkɔ wòva yina la, ebia ame aɖe be wòagblɔ nu si nɔ dzɔdzɔm la na ye. 37 Amea gblɔ nɛ be," “Yesu Nazaretitɔ lae va yina.” 38 Ale wòde asi ɣlidodo me be, “Yesu David Vi la, kpɔ nye nublanui!” 39 Ame siwo nɔ Yesu ŋgɔ la di be yewoaɖo asi ŋkuagbãtɔa dzi, gake ɖeko wògado ɣlia sesĩe wu be, “David Vi, kpɔ nye nublanui.” 40 Esi Yesu va ɖo afi si wònɔ la, etɔ, eye wògblɔ be, “Mikplɔ ŋkuagbãtɔ ma va afii.” 41 Esi wòva la, Yesu biae be, “Nu ka dim nèle tso asinye?” Ŋkuagbãtɔ la ɖe kuku nɛ gblɔ be, “Afetɔ medi be makpɔ nu!” 42 Yesu gblɔ nɛ be, “Enyo wò ŋkuwo neʋu nãkpɔ nu. Wò xɔse da gbe le ŋuwò.” 43 Ŋutsua de asi nukpɔkpɔ me enumake eye wòdze Yesu yome henɔ Mawu kafum. Ame siwo katã kpɔ nu si dzɔ la hã kafu Mawu.
Luka 19
1 Yesu ge ɖe Yeriko du la me eye wòzɔ to dua me. 2 Ŋutsu aɖe nɔ dua me, ame si ŋkɔe nye Zaxeo. Enye nudzɔlawo fe amegã eye wònye kesinɔtɔ hã. 3 Ame sia di be yeakpɔ Yesu, gake mete ŋui o, esi wònye ame kpui ta, eye amehawo hã fo xlãe. 4 Le esia ta efu du dze wo ŋgɔ, yi ɖalia ati kɔkɔ aɖe si le mɔa to, be yeakpɔe tso afi ma. 5 Esi Yesu va ɖo atia te la, ewu mo dzi kpɔ Zaxeo le atia me. Eyɔ eŋkɔ be, “Zaxeo, ɖi kaba! Elabena madze afewò me egbe.” 6 Zaxeo ɖi le atia dzi kaba eye wòkplɔ Yesu yi efemee le dzidzɔ gã aɖe me. 7 Nu sia medzɔ dzi na ameha la o. Wolĩ liʋiliʋĩ gblɔ be, “Eyi be yeadze nu vɔ̃ wɔla gã sia feme.” 8 Le afea me la, Zaxeo gblɔ na Yesu be, “Afetɔ tso azɔ la, matsɔ nye kesinɔnuwo fe afã na ame dahewo, eye ne mexɔ ga le ame aɖe si wu ale si wòle be maxɔ la, maɖo etefe nɛ zigbɔzi ene sɔŋ!” 9 Yesu gblɔ nɛ be, “Egbe xɔxɔ va afe sia me, elabena ame sia hã la, Abraham vi wònye. 10 Elabena Amegbetɔvi la va be yeadi eye yeaɖe ame siwo bu.” 11 Esi Yesu nɔ tetem ɖe Yerusalem ŋu la, edo lo aɖe si awɔe be amewo nagabu be mawufiaɖufe la le egɔme dze ge enumake o. Egblɔ be, 12 “Bubume aɖe si nɔ nutome aɖe me le anyigba aɖe dzi la xɔ du be wòava anyigba la fe du gãtɔ me, ale be woatsɔe aɖo fiae ɖe efe nutometɔwo nu. 13 Hafi wòadzo la, eyɔ efe dɔlawo dometɔ ewo fo fui eye wòtsɔ ga sidi akpe eve na wo dometɔ ɖe sia ɖe be wòatsɔ anɔ asi tsamii hafi yeagbɔ. 14 Gake eteviwo lé fui eye wodɔ amewo ɖo ɖe eyome gblɔ be, “Míele ame sia dim be wòaɖu fia ɖe mía dzi o.” 15 Togbɔ be ele alea hã la, woɖoe fiae eye wòtrɔ gbɔ va afe. Tete wòdɔ be woayɔ efe subɔla siwo wòtsɔ ga na la be yeakpɔe ɖa be wowɔ ga la ŋudɔ kpɔ viɖe aɖe mahã.” 16 Ame gbãtɔ wɔ akɔnta eye wògblɔ ale si wòkpɔ viɖe tefe ewo ɖe edzi la nɛ.” 17 Fia la kafui gblɔ be, ‘Enyo ŋutɔ! Èɖi anukware le nu sue si metsɔ na wò me, eye abe wò fetu ene la, matsɔ du ewo ade wò dzikpɔkpɔ te.’” 18 Ame evelia hã kpɔ viɖe ŋutɔ. Ekpɔ viɖe tefe atɔ̃ ɖe ga si wotsɔ nɛ la dzi. 19 Efe afetɔ gblɔ nɛ be, ‘Esia hã nyo! Matsɔ du atɔ̃ ade wò dzikpɔkpɔ te.’ 20 ”Ame etɔ̃lia ya gbugbɔ ga la vɛ pɛpɛpɛ. Mekpɔ viɖe aɖeke ɖe edzi o. Egblɔ be, ‘Metsɔ ga la dzra ɖo na wò be wòanɔ dedie, 21 elabena mevɔ̃ be ãbia viɖe tso asinye, evɔ wò nya ɖe wòsesẽ, èxɔa nu si menye tɔwò o le amewo si akpasesẽtɔe. Èxɔa amewo fe agblewo le wo si akpasesẽtɔe gɔ̃ hã.’ 22 Fia la do dɔmedzoe hegblɔ na dɔla vɔ̃ɖi la be, ‘Wò kuviatɔ, èbe menye ŋutasẽla. Wò ŋutɔ wò nufofoe matsɔ adrɔ̃ ʋɔnu wòe. Ne ènya nyuie be ŋutasẽla menye ɖe, 23 nu ka tae mètsɔ ga la da ɖe gadzraɖofe bena wòahe viɖe vi aɖe teti vɛ nam o?” 24 Etrɔ ɖe ame mamle siwo le tsitre la gbɔ eye wòɖe gbe na wo be, ‘Mixɔ ga la le esi, ne miatsɔe na ame si kpɔ viɖe geɖe ɖe etɔ dzi la.’ 25 ”Woɖo eŋu nɛ be, ‘Afetɔ, ga geɖe le ame ma si xoxo ɖe!’ 26 Fia la ɖo eŋu be, ‘Ele eme nenema, gake enye nyatefe matrɔmatrɔ be, ame siwo si nu le la, woawoe agakpɔ nu ɖe edzi eye ame si si nu sue aɖe le la, abu sue si le esi la gɔ̃ hã le ɣeyiɣi kpui aɖe me. 27 Azɔ le nye futɔ siwo tsi tre ɖe ŋunye gome la, mikplɔ wo va ŋkunyemee ne miatso ta le wo nu.’ 28 Esi Yesu wu lo sia dodo nu la, edze nusrɔ̃lawo ŋgɔ ɖo ta Yerusalem. 29 Esi wova ɖo Betfage kple Betania, du siwo le Amito dzi me la, edɔ efe nusrɔ̃la eve be woadze ŋgɔ ayi kɔfe si le wo ŋgɔ la me. 30 Ebe ne woge ɖe kɔfea me la, woatsa ŋku na tedzi aɖe si wode kae ɖe mɔto la. Enye tedzivi si ame aɖeke medo kpɔ o. Egblɔ kpe ɖe eŋu be, “Ne miekpɔe la, mitu kae ne miakplɔe va afii. 31 Eye ne ame aɖe bia mi nu si ta miele ka tumii la, migblɔ ko be, ‘Afetɔ la hiãe.’” 32 Wokpɔ tedzivi la abe ale si Yesu gblɔe ene 33 eye esi wonɔ ka tumii la, nutɔwo va wo gbɔ va bia wo be, “Nu kae ma wɔm miele? Nu ka tae miele ka tum míafe tedzivia?” 34 Nusrɔ̃lawo ɖo eŋu na wo dzaa be, “Afetɔ la hiãe.” 35 Ale wokplɔ tedzivi la vɛ na Yesu eye woɖo wofe avɔwo ɖe edzi be wòanɔ edzi. 36 Esi wònɔ yiyim la, amewo tsɔ wofe avɔwo keke ɖe mɔfo me nɛ. 37 Azɔ esi wògogo tefe si woɖia Amito la fe aga lena la, nusrɔ̃lawo fe ha blibo la de asi Mawu kafukafu me kple gbe sesĩe le nukunu siwo wokpɔ la ta, 38 gblɔ bena, “Woayra Fia si gbɔna le Afetɔ la fe ŋkɔa me!”“Ŋutifafa le dzifo, eye ŋutikɔkɔe le dzifo boo!” 39 Gake Farisitɔ aɖewo siwo nɔ ameawo dome la gblɔ na Yesu be; “Afetɔ, na be ameawo nadzudzɔ nya siawo gbɔgblɔ!” 40 Eɖo ŋu na wo be, “Nenye be ameawo zi ɖoɖoe hã la, kpe siwo le mɔto afii la ade asi aseyetsotso me.” 41 Esi wote ɖe Yerusalem ŋu eye wòkpɔ dua la, èfa avi ɖe eŋu, 42 eye wògblɔ be, “Wò hã, ne ɖe nãnya nu si na ŋutifafa wò le ŋkeke sia me hafi, ke eɣla ɖe wò ŋkuwo fifia. 43 Wò futɔwo afu kpo ɖe wò gliwo ŋu, aɖe to ɖe wò eye woadze dziwò, 44 atugu wò, agbã wò gudugudu elabena ègbe mɔnukpɔkpɔ si Mawu na wò be nadzudzɔ nu vɔ̃ la.” 45 Azɔ Yesu ge ɖe gbedoxɔ la me eye wòde asi asiflelawo nyanya me. 46 Egblɔ na wo be; “Mawunya gblɔ be, ‘Nye gbedoxɔ la enye gbedoɖafe’, gake miawo la, mietsɔe wɔ fiafitɔwo fe nɔfee!” 47 Le esia megbe la, efia nu le gbedoxɔ la me gbe sia gbe, gake Osɔfogãwo, agbalẽfialawo kple ame ŋkuta siwo le dua me la nɔ mɔnu dim bena yewoaɖe efe agbe ɖa. 48 Ke womekpɔ mɔ si dzi woato o, elabena ame sia ame kloe lɔ̃e vevie eye efe nyawo sɔ tome na wo ŋutɔ.
Luka 20
1 Esi Yesu nɔ nu fiam amewo eye wònɔ nyanyui la gblɔm na wo le gbedoxɔ la me le ŋkeke mawo dometɔ ɖeka dzi la, Osɔfogãwo kple agbalẽfialawo kple dumegãwo va fo xlãe heɖe ɖeklemi kplii. 2 Wobiae be, “Ame kae na ŋusẽ wò be nãnya asitsalawo do goe le gbedoxɔa me?” 3 Eɖo eŋu be, “Nye hã mabia biabia ɖeka mi hafi maɖo miafe biabia ŋu na mi. 4 Biabia lae nye, ‘Yohanes fe mawutsideta la ɖe, Mawu gbɔe wòtso loo alo eya ŋutɔe tsɔe ɖo eɖokui dzi nɔ nu si dze eŋu la wɔma?” 5 Wodzro biabia la me le wo ɖokuiwo dome kpɔ hegblɔ be, “Ne míegblɔ be Mawue dɔe ɖa la, ekema míede mía ɖokuiwo nya me, elabena abia mí be, ‘Nu ka tae míexɔ edzi se o mahã?’ 6 Ne míegblɔ hã be menye Mawue dɔe ɖa o la, ekema ameha la katã awɔ funyafunya mí, elabena woxɔe se vevie be Yohanes nye nyagblɔɖila.” 7 Mlɔeba la, woɖo eŋu nɛ be, “Míenya afi si wòtso o.” 8 Ale Yesu gblɔ na wo be, “Ekema nye hã nyemaɖo miafe biabia la ŋu na mi o.” 9 Yesu gatrɔ ɖe ameha la gbɔ eye wòdo lo sia na wo be, “Ŋutsu aɖe de waingble eye wòtsɔe de agbledela bubuwo si hedzo yi du didi aɖe me afi si wònɔ fe geɖe. 10 Esi nuŋeɣi ɖo la, edɔ efe dɔla ɖeka ɖo ɖe agbledelawo gbɔ be wòava xɔ waintsetsea fe akpa si nye etɔ gome la vɛ. Gake agblea dzikpɔlawo fo dɔla la vevie eye wogbugbɔe ɖo ɖa asi fuflu. 11 Agbletɔ la gadɔ dɔla bubu ɖa gake wowɔ eya hã nenema, wofoe, dzui nyuie eye wonyae dzoe asi fuflu. 12 Agbletɔ la gadɔ ame etɔ̃lia ɖo ɖe agblea dzikpɔlawo gbɔ ake, gake eya hã kpɔ nutefe abe ame gbãtɔ eveawo ene. Wode abi eŋu eye wonyae ɖe du nu wòdo go le agblea me heyi afe asi fuflu.” 13 Agbletɔ la gblɔ na eɖokui azɔ be, ‘Menya nu si mawɔ! Madɔ vinye ɖeka hɔ̃ɔ la ɖe wo gbɔ. Meka ɖe edzi be woade bubu eya ŋu.’” 14 Gake esi agblea dzikpɔlawo kpɔ via wògbɔna la, wogblɔ be, ‘Nu si dim míele la va ɖo. Ame si ava nyi efe dome nenye be megali o lae nye esi va do! Mina míawui bena efe domenyinua nazu míatɔ.’ 15 Ale wolée, hee le anyigba do goe le waingblea me heyi ɖawu.” Yesu bia ameha la be, “Nu ka miebu be agbletɔ la awɔ? 16 Magblɔe na mi. Agbletɔa ava eye wòana woawu ame vɔ̃ɖi siawo eye wòatsɔ waingble la de ame bubuwo fe dzikpɔkpɔ te.” Ameha la gblɔ nɛ be, “Agbledzikpɔlawo mate ŋu awɔ nu vɔ̃ɖi sia fomevi o ɖe.” 17 Yesu kpɔ wo dũu hegblɔ be, “Ke nu kae mawunya wɔnɛ esi wogblɔ be, ‘Kpe si xɔtulawo gbe la, eyae va zu kpe si wotsɔ ɖo dzogoe na xɔa’?” 18 Egblɔ kpe ɖe eŋu be, “Ame sia ame si akli kpe sia la, aŋe afɔ. Ke ame si dzi wòage adze la, agbã gudugudu.”" 19 Esi osɔfogãwo kple agbalẽfialawo se ŋutinya si Yesu gblɔ la, wodi be yewoalée enumake, elabena wonya be yewo ŋutie wògblɔe ɖo. Woawoe nye agbledzikpɔla vɔ̃ɖi siwo le ŋutinya la me. Gake wovɔ̃ bena ne yewo ŋutɔ yewolée la, ahe ʋunyaʋunya vɛ. 20 Esi wonɔ mɔnu dim le eŋu ta la, wodɔ ame aɖewo ɖe egbɔ bena woawɔ wo ɖokuiwo abe ame dzɔdzɔewo ene eye woabia biabiawoe. 21 Wova Yesu gbɔ va gblɔ nɛ be," “Afetɔ, míenyae be nufiala anukwaretɔe nènye. Ètoa nyatefe ɣesiaɣi eye mèkpɔa ame aɖeke hã ŋkume o, ke boŋ èfiaa nu si nye Mawu fe mɔwo. 22 Azɔ gblɔ wò susu na mí tso nya sia ŋuti. Enyo be míadzɔ nu na Kaisaro loo alo menyo o.” 23 Yesu kpɔ aye si wɔm ameawo nɔ la dze sii eya ta wògblɔ be, 24 “Mitsɔ kɔba ɖeka nam makpɔ ɖa. Ame ka fe tatae nye sia le kɔba sia dzi ? Eye ame ka fe ŋkɔe le tata la te?” Woɖo eŋu nɛ be, “Kaisaro si nye Roma duwo katã dziɖula fe tatae.” 25 Egblɔ na wo be, “Ekema mitsɔ nu siwo katã nye Kaisaro tɔ la nɛ eye mitsɔ nu siwo katã nye Mawu tɔ la na Mawu!” 26 Ale mɔ si wotre nɛ be wòaɖee le ameha la ŋkume la mete ŋu ɖee o. Efe nyaŋuɖoɖo la wɔ nuku na wo ale gbegbe be ɖoɖoe zi le wo nu. 27 Azɔ Zadukitɔ aɖewo, ame siwo xɔe se be ame kukuwo fe tsitretsitsi aɖeke meli o la 28 va Yesu gbɔ kple nya sia be, “Mose fe se gblɔ be nenye be ŋutsu aɖe ɖe srɔ̃ gake wo kple srɔ̃a medzi vi hafi wòku o la, nɔvia ŋutsu naɖe ahosia eye vi si woadzi la anye ame si ku la tɔ, eye wòava xɔ ɖe etefe nenye be eva tsi. 29 Míenya fome aɖe, si me ɖekakpui adre nɔ. Tsitsitɔ ɖe srɔ̃ gake medzi vi aɖeke hafi ku o. 30 Ame si dzɔ ɖe eyome la ɖe ahosia gake eya hã medzi vi kplii hafi trɔ megbe o. 31 Nu sia yi dzi ʋuu va se ɖe esime ɖekpakpui adreawo katã ɖe ahosia kpɔ gake ɖeke medzi vi kplii hafi ku o. 32 Nyɔnua hã va ku mlɔeba. 33 Azɔ míafe biabia lae nye be, Ame ka srɔ̃e nyɔnu sia anye nenye be wofɔ tso ku me? Elabena ŋutsuawo katã ɖee kpɔ!” 34 Yesu ɖo eŋu na wo be, “Ame siwo le agbe le xexe sia mee woɖo srɔ̃ɖeɖe anyi na. 35 Gake ame dzɔdzɔe siwo woafɔ ɖe tsitre yi dzifo la, womaɖe srɔ̃ o. 36 Womagaku hã o, ale woanɔ abe mawudɔlawo ene, eye woanye Mawu viwo, elabena wofɔ wo ɖe tsitre yi agbe yeye mee. 37 Ke le ame kukuwo fe tsitretsitsi ŋuti la, Mose gɔ̃ hã gblɔe fia le ŋuve mumu si nɔ bibim la gbɔ, esi woyɔ Mawu be, ‘Abraham fe Mawu, Isak fe Mawu kple Yakob fe Mawu.’ 38 Ke menye ame kukuwo fe Mawu wonye o, ke boŋ ame gbagbewo tɔe, elabena le eya gbɔ la, wo katã wole agbe nɛ.” 39 Sefialawo dometɔ aɖewo gblɔ be, “Nufiala, egblɔe nyuie ŋutɔ!” 40 Ale wodzudzɔ wofe biabiawo elabena dzi megale wo fo be woagabia nya ɖekee o. 41 Azɔ Yesu tsɔ biabia sia ɖo wofe ŋkume be, “Nu ka tae wogblɔ be Kristo Mesia la nye Fia David fe vi? 42 Elabena David ŋutɔ gblɔ le Psalomowo fe Agbalẽ me be, “Afetɔ la gblɔ na nye Afetɔ be. Bɔbɔ nɔ nye nuɖusi me, 43 va se ɖe esime matsɔ wò ketɔwo awɔ wò afɔɖodzinu.” 44 David yɔe be,“Afetɔ” Aleke wɔ wòaganye via? 45 Yesu trɔ ɖe efe nusrɔ̃lawo ŋu le esime ameha la nɔ to ɖomii eye wògblɔ na wo be, 46 “Mikpɔ nyuie le agbalẽfiala siawo ŋuti, elabena woɖoa atsyɔ̃ gãwo nɔa yiyim, eye ne wole ablɔ dzi la, wodina be amewo nabɔbɔ ado gbe na yewo bubutɔe. Wolɔ̃a tefe kɔkɔwo nɔnɔ le fufofewo kple azã bubuwo ɖufe. 47 Ke ne wole wofe gbe didi mawo dom ɖa hele atsyia dem eme la, woganɔa susu wɔm le ale si woawɔ aba ahosi dahewo la ŋuti. Eya ta Mawu fe tohehe gãtɔ le wo lalam.”
Luka 21
1 Esi Yesu nɔ tsitre ɖe gbedoxɔ la me la, enɔ ŋku lém ɖe ale si kesinɔtɔwo le wofe nunanawo dam ɖe nudzɔɖaka la me dadatɔe ŋuti. 2 Ke ekpɔ ahosi dahe aɖe hã va eye wòda pesewa eve ko ɖe nua me. 3 Yesu kpɔe dũu eye wògblɔ be, “Le nyatefe me ne wotsɔ nunalawo katã fe nunanawo fo fui la, ahosia fe nunana sɔ gbɔ sãa wu wo tɔ. 4 Elabena nenem gatɔ siawo tsɔ nu si womehiã o la fe sue aɖe ko vana eye togbɔ be ahosi sia, da ahe alea hã la, etsɔ nu sia nu si le esi la na faa.” 5 Yesu fe nusrɔ̃la aɖewo nɔ nu fom le atsyɔ̃ gã si woɖo na gbedoxɔ la ŋuti. Wokpɔ ŋudzedze le nɔnɔmetata siwo wota ɖe gliawo ŋu kple akpedanunana vovovo siwo wotsi ɖe gliawo ŋu la ŋu ŋutɔ. 6 Yesu gblɔ na wo be, “Ɣeyiɣi aɖe li gbɔna esime woagbã nu siwo kafum miele la. Woagbãe ale gbegbe be kpe ɖeka pɛ hã magasusɔ ɖe nɔvia dzi o. Nu sia nu akaka azu kpo kɔkɔ aɖe ɖe afi si gbedoxɔa le.” 7 Wo katã wodo ɣli biae be, “Afetɔ! Ɣekaɣie esiawo ava eme? Dzesi kae ado ŋgɔ na nu siawo?” 8 Eɖo ŋu na wo be, “Migana be ame aɖeke naflu mi o! Elabena ame geɖewo ava aɖe gbefã be yewoe nye Mesia la, eye woanɔ gbɔgblɔm be, ‘Ɣeyiɣi ɖo azɔ.’ Gake migaxɔ wo dzi se o! 9 Eye ne miese be aʋa dzɔ eye ʋunyaʋunyawo hã dze egɔme la, dzidzi megafo mi o. Nyatefe ele be aʋawo nadzɔ, gake nuwuwua mava enumake o. 10 Elabena dukɔ atsi tre ɖe dukɔ ŋu, eye fiaɖufe akpe akɔ kple fiaɖufe. 11 Anyigba aʋuʋu sesĩe le tefewo, eye dɔ ato vevie le tefe bubuwo hã. Dɔvɔ̃ geɖewo akaka ɖe xexeame, eye nu dziŋɔ geɖewo ado ɖe dzifo ŋu. 12 ” Gake hafi nu siawo katã nava dzɔ la, woati mia yome vevie eye woahe mi ayi wofe fufofewo kple gaxɔwo me, woakplɔ mi ayi ʋɔnui le fiawo kple gɔvina gãwo gbɔe. Woawɔ esiawo katã ɖe mia ŋu le tanye. 13 Nu siawo anye mɔnukpɔkpɔ tɔxɛ na mi be miaɖi ɖase le ŋunye na wo be woanya Mesia la nyuie eye woatsɔ bubu tɔxɛ nɛ. 14 Eya ta migatsi dzi le ale si miawɔ aʋli mia ɖokuiwo ta nenye be wotsɔ nya ɖe mia ŋu la o, 15 elabena mana nunya mi eye made nya siwo katã miagblɔ la nu me na mi ale be ame aɖeke mate ŋu atsi tre ɖe nu siwo miagblɔ la ŋu o. 16 Azɔ ame siwo nye miawo ŋutɔ ŋutimewo, abe mia dzilawo, nɔviŋutsuwo, nɔvinyɔnuwo kple xɔlɔ̃ veviwo ene la, ade mi asi eye woana woava lé mi, eye woawu mia dometɔ aɖewo gɔ̃ hã. 17 Ame sia ame alé fu mi elabena mienye tɔnyewo ta. 18 Gake le nyatefe me la, miafe taɖa ɖeka pɛ hã matsrɔ̃ o. 19 Elabena ne miele tsitre sesĩe la, ekema miafe luʋɔwo akpɔ ɖeɖe. 20 Nenye be miekpɔ asrafowo wofo xlã Yerusalem dua la, ke minyae be dua gbãɣi ɖo vɔ. 21 Ekema mina ame siwo le Yudea la nasi ayi togbɛwo dzi eye ame siwo le Yerusalem la nadze agbagba asi, ke ame siwo le dua godo la, megate kpɔ be yewoatrɔ ayi dua me o. 22 Ŋkeke siawoe nya si nyagblɔɖila xoxoawo katã gblɔ da ɖi la ava eme pɛpɛpɛ. 23 Ke, baba na nyɔnu siwo fo fu le kple ame siwo si vidzĩ fẽwo le, elabena nuxaxa geɖe ava anyigba sia dzi eye Mawu fe dɔmedzoe ava dukɔ sia dzi. 24 Woawu wo tamesesẽtɔe alo woaɖe aboyo wo ayi xexeme dukɔ bubuwo mee. Trɔ̃subɔlawo aɖu Yerusalem dua dzi agbãe gudugudu. Esia ayi dzi va se ɖe esime wòdze Mawu ŋu be wòaɖo asi Trɔ̃subɔla siawo dzi.” 25 Azɔ la nu dziŋɔwo ado ɖe yame esiwo ana nyanya mi. Dzesi dziŋɔwo ado ɖe ɣe, ɣleti kple ɣletiviwo me. Le anyigba dzi afi sia la, ʋunyaʋunya ava dukɔwo me eye woatɔtɔ elabena atsiafu aɖe gbe sesĩe eye futsotsoewo aŋe ŋɔdzitɔe. 26 Ame geɖewo abu mɔkpɔkpɔ le nu dziŋɔ̃ siwo gbɔna dzɔdzɔ ge ɖe anyigba sia dzi ta, elabena dzifowo ŋutɔ fe ŋusẽ kura aʋuʋu sesĩe. 27 Ale ame siwo le anyigba dzi la akpɔ nye Mesia la manɔ alilikpowo dzi gbɔna le ŋusẽ kple ŋutikɔkɔe gã aɖe me. 28 Eya ta ne nu siawo katã le dzɔdzɔm la, minɔ te sesĩe eye mianɔ ŋudzɔ elabena ɣeyiɣia ɖo vɔ be woaɖe mi.” 29 Azɔ edo lo sia na wo be, “Mikpɔ gboti kple ati bubuawo katã ɖa. 30 ne woto aŋgbawo la, miakpɔe adze sii le mia ɖokui si be dzomeŋɔli le ɖoɖom.” 31 Nenema ke nenye be miekpɔ be nu siwo megblɔ na mi le eme vam la, minyae be mawufiaɖufe la te tu afe. 32 ”Mele egblɔm na mi kple kakaɖedzi be, dzidzime sia anɔ agbe akpɔ nu siawo tefe pɛpɛpɛ hafi aku. 33 Eye togbɔ be dzifo kple anyigba nu ava yi hã la, nye nyawo anye nyatefenya anɔ anyi tegbetegbe. 34 Mikpɔ nyuie, be nutsuɖuɖu, ahamumu kple dzimaɖitsitsi ɖe agbemenyawo ŋu nagate miafe dzi ɖe to o, eye ŋkekea naɖi ɖe mi abe ale si mɔ ɖea ame ene o. 35 Elabena adze ame siwo katã le anyigba dzi la dzi kpoyi. 36 Minɔ ŋudzɔ ɖaa, eye miado gbe ɖa be ne edze Mawu ŋu la miagakpɔ nu dziŋɔ siawo dometɔ aɖeke tefe hafi ava gbɔnye o.” 37 Yesu nɔ nu fiam le gbedoxɔa me gbe sia gbe, eye le fiẽ me la etrɔna yia Amito la dzi, afi si wòdɔna le zã me, 38 eye ameha la katã foa fu ŋdi sia ŋdi be yewoaɖo to efe nufiafia.
Luka 22
1 Azɔ Ŋutitotoŋkekea te tu afe. Ŋkeke siae nye Yudatɔwo fe ŋkekenyui si dzi woɖua abolo si wotsɔ amɔ maʋamaʋã wɔe la ko. 2 Le ɣeyiɣi sia me la, Yudatɔwo fe Osɔfogãwo kple agbalẽfialawo nɔ ŋugble dem vevie le mɔ si dzi woato awu Yesu ale be ʋunyaʋunya madzɔ le dukɔa me o la ŋuti elabena wonɔ vɔvɔ̃m na dukɔa me tɔwo. 3 Azɔ Satana ge ɖe Yuda Iskariɔt, ame si nye nusrɔ̃la wuieveawo dometɔ ɖeka la me, 4 ale wòyi Osɔfogãwo kple gbedoxɔmesrafowo fe amegãwo gbɔ be yeade aɖaŋu kple wo le mɔ nyuitɔ si dzi yeato ade Yesu asi na wo la ŋuti. 5 Edzɔ dzi na ameawo ŋutɔ be Yuda le klalo be yeakpe ɖe yewo ŋu eya ta wodo ga home aɖe ŋugbe nɛ. 6 Tso esia dzi la, Yuda de asi ɣeyiɣi nyuitɔ si me woalé Yesu le amehawo fe manyamanya me la didi me. 7 Azɔ Ŋutitotoŋkekenyui si dzi wowua ŋutitotolẽvi la le eye woɖanɛ kple amɔ maʋamaʋã fe abolo la ɖo edzi. 8 Yesu dɔ Petro kple Yohanes be woado ŋgɔ aɖawɔ dzadzraɖo na yewofe Ŋutitotoŋkekea ɖuɖu. 9 Wobia be, “Afi kae nèdi be míayi aɖadzra ɖo?” 10 Eɖo eŋu na wo be, “Ne miege ɖe Yerusalem dua me teti ko la, miakpɔ ŋutsu aɖe si lé tsize ɖe ta la; wòazɔ va yina. Mikplɔe ɖo eye miage ɖe afe si me wòage ɖo la me, 11 eye miagblɔ na afea tɔ be, ‘Míafe Nufiala be mibia wò nãfia mí amedzrowo fe xɔ afi si eya kple efe nusrɔ̃lawo aɖu Ŋutitotoŋkekenyui la le.’ 12 Afea tɔ akplɔ mi ayi dzifoxɔa dzi eye wòafia xɔ gã aɖe si me wodzra ɖo la mi. Tefe lae nye ma. Miyi eye miaɖo kplɔ̃ ɖe afi ma.” 13 Woyi dua me eye wokpɔ nu sia nu abe ale si Yesu gblɔe ene, eye woɖo kplɔ̃ ɖe xɔa me hena Ŋutitotoŋkekea ɖuɖu le fiẽ ma. 14 Yesu kple nusrɔ̃la mamleawo va ɖo le ɣeɣiɣi si woɖo ɖi la dzi eye wo katã wonɔ kplɔ̃a ŋu hena nua ɖuɖu. 15 Yesu gblɔ na nusrɔ̃lawo be, “Menɔ mɔ kpɔm vevie be maɖu Ŋutitotoŋkekea fe nuɖuɖu sia kpli mi hafi nye fukpekpewo nadze egɔme. 16 Elabena medi be mianya fifi be nyemagaɖui akpɔ o, va se ɖe esime woɖe nu si tututu wònye la ɖe go le mawufiaɖufea me.” 17 Azɔ etsɔ wainkplu ɖeka, eye esi wòda akpe ɖe eta vɔ la, egblɔ na wo be, “Mixɔe eye ame sia ame nanoe. 18 Elabena nyemagano wain akpɔ o, va se ɖe esime mawufiaɖufe la ava.” 19 Emegbe etsɔ abolo, eye esi wòda akpe na Mawu le eta vɔ la, eŋe eme eye wòtsɔe na nusrɔ̃lawo hegblɔ be, “Esia nye nye ŋutilã, si wotsɔ na ɖe mia ta. Miɖui ne miaɖo ŋku dzinye.” 20 Esi woɖu nua vɔ la, egatsɔ wainkplu la na wo eye wògblɔ be, “Esia nye Mawu fe nubabla yeye si wòwɔ be yeatsɔ axɔ mi ɖe agbee la fe dzesi. Wotre nubabla sia nu kple ʋu si makɔ ɖi abe vɔsasa ɖe mia ta ene. 21 Gake ame aɖe nɔ anyi ɖe kplɔ̃ ŋu afi sia abe mía xɔlɔ̃ ene, evɔ eyae nye ame si adem asi. 22 Ele be Mesia la naku abe ale si Mawu ɖoe ene. Gake baba na ame si adee asi!” 23 Nusrɔ̃lawo tsa ŋku godoo le wo nɔewo dome hebia be, ame kae le nu sia tɔgbi wɔ ge. 24 Azɔ ʋiʋli ɖo nusrɔ̃lawo dome le ame si anye gãtɔ la ŋu. 25 Yesu gblɔ na wo be, “Xexe sia me fiawo ɖua afetɔ ɖe wo teviwo dzi, eye amegã bubuwo hã tea wo teviwo ɖe to gake teviawo bua ame siawo katã amenuvelawoe. 26 Gake mele be wòanɔ nenema le mia dome o, ame si di be yeanye miafe amegã la, newɔ eɖokui subɔlae. 27 Le xexeame la, afetɔ nɔa kplɔ̃ ŋu eye efe subɔviwo va subɔnɛ. Gake esia mele mia dome le afii o! Elabena nyee nye miafe subɔvi. 28 Miawoe nye ame siwo do dzi nɔ anyi kplim le nye tetekpɔwo me, 29 eye nye la, mele fiaɖufe ɖom anyi na mi abe ale si Fofonye ɖo fiaɖufe anyi nam ene.” 30 Miaɖu nu, ano nu le kplɔ̃ ŋu kplim le fiaɖufe ma me. Hekpe ɖe esia ŋu la, mianɔ fiazikpuiwo dzi adrɔ̃ ʋɔnu Israel fe tokɔ wuieveawo.” 31 Yesu gblɔ na Petro be, “Simɔn, Simɔn, Satana le mi katã dim be yeagbɔ mi abe ale si wogbɔa blii ene. 32 Gake medo gbe ɖa ɖe tawò be wò xɔse magabu keŋ o. Ale nenye be èdze si wò vodada eye nègatrɔ va gbɔnye la, do ŋusẽ nɔviwò mamleawo hã eye nãtu wofe xɔse ɖe edzi.” 33 Simɔn ɖo eŋu be, “Afetɔ, mele klalo be mayi gaxɔ me kpli wò eye maku kpli wò gɔ̃ hã.” 34 Gake Yesu gblɔ nɛ be, “Petro, na magblɔ nya aɖe na wò. Va se ɖe etsɔ fɔŋli hafi koklo naku atɔ la, ãgbe nu le gbɔnye zi etɔ̃ be yemenyam gɔ̃ hã o.” 35 Azɔ Yesu bia nusrɔ̃lawo be, “Esi medɔ mi be miyi ɖagblɔ nyanyui la, eye mietsɔ ga, mɔzɔkotoku alo awu eve ɖe asi o eye miedo afɔkpa hã o ɖe, nane hiã mia?” Woɖo ŋu nɛ be, “Naneke mehiã mi o.” 36 Eyi dzi be, “Azɔ la mitsɔ mɔzɔkotoku nenye be ɖe le mia si. Mitsɔ ga hã ɖe asi, eye ne yi mele mia dometɔ aɖe si o la, nedzra efe awuwo wòatsɔ ga la afle ɖee. 37 Elabena ɣeyiɣi la ɖo bena nya si wogblɔ ɖi tso ŋunye la nava eme be, ‘Woadrɔ̃ ʋɔnui abe nu vɔ̃ wɔla ene.’ Le nyatefe me, nya siwo katã nyagblɔɖilawo gblɔ tso ŋunye la ava eme.” 38 Woɖo eŋu nɛ be, “Afetɔ, yi eve le mía si le afi sia.” Yesu gblɔ be, “Esɔ gbɔ.” 39 Azɔ Yesu kple efe nusrɔ̃lawo dzo le afea me heyi Amito la dzi abe ale si wòwɔna ɖaa ene. 40 Le afi sia la, egblɔ na wo be, “Mido gbe ɖa be tetekpɔ nagaɖu mia dzi o.” 41 Edzo le nusrɔ̃lawo gbɔ, zɔ vie ko eye wòdze klo do gbe ɖa be, 42 “Fofo, nenye wò lɔlɔ̃nu la, na kplu sia nato nunye ayi, gake menye nye lɔlɔ̃nu o, ke boŋ tɔwò ko woawɔ.” 43 Kasia mawudɔla aɖe tso dzifo va do ŋusẽe, 44 elabena efe gbɔgbɔ nɔ veve sem ale gbegbe be, fifia nɔ dzadzam le eŋu abe ʋu ene le esime wònɔ gbe dom ɖa atraɖii. 45 Mlɔeba la, etso eye wòtrɔ yi efe nusrɔ̃lawo gbɔ, gake eva ke ɖe wo ŋu wonɔ alɔ̃ dɔm elabena konyifafa na be wofe lãme gbɔdzɔ. 46 Yesu do ɣli gblɔ be, “Alɔ̃ dɔm mielea? Mifɔ kaba! Mido gbe ɖa be miaɖu tetekpɔwo dzi.” 47 Ke esi wònɔ nya siawo gblɔm la, ameha aɖe do ɖe wo dzi, Yuda, efe nusrɔ̃lawo dometɔ ɖeka nɔ ŋgɔ na wo. Yuda zɔ ɖe Yesu dzi eye wògbugbɔ alɔgo nɛ abe lɔlɔ̃ fe dzesi ene. 48 Gake Yesu biae bena, “Yuda, nu ka tae nèwɔ esia ɖo, nugbugbɔe natsɔ ade Mesia la asia?” 49 Esi nusrɔ̃la mamleawo kpɔ nu si be yeadzɔ la, wodo ɣli be, “Afetɔ, miwɔ avu kpli woa? Mietsɔ míafe yiawo ɖe asi!” 50 Kasia, nusrɔ̃lawo dometɔ ɖeka tsɔ efe yi kpa ɖusimeto na Osɔfogãtɔ fe subɔvi si nɔ ameawo dome. 51 Ke Yesu gblɔ nɛ be, “Migawɔ avu kpli wo o, miɖe asi le wo ŋu ko.” Ale wòka asi afi si subɔvia fe to la nɔ ŋu eye toa gaɖo etefe abe tsã ene. 52 Yesu trɔ ɖe Osɔfogãwo, hamemegãwo kple gbedoxɔmesrafowo fe amegã siwo nɔ ameha la ŋgɔ va la ŋu eye wòbia wo be, “Adzodalae menye ta mietsɔ kpowo kple yiwo va be yewoalém hã? 53 Nu ka tae mielém le gbedoxɔ la me o? Menɔa afi ma gbe sia gbe ɖe! Gake ɣeyiɣi sia enye ɣeyiɣi nyuitɔ na mi, ɣeyiɣi si me Satana fe ŋusẽ le dzi ɖum.” 54 Ale wolée eye wokplɔe yi Osɔfogãtɔ feme eye Petro nɔ eyome ʋĩi gbɔna. 55 Asrafowo do dzo ɖe xɔxɔnu le fufum eye Petro va nɔ wo dome le afi ma. 56 Dɔlanyɔnuvi aɖe si kpɔ Petro dze sii la gblɔ be, “Ame sia hã nɔ Yesu yome kpɔ.” 57 Ke Petro gbe gblɔ be, “Nyɔnu nyemenya amea ŋutɔ gɔ̃ hã o!” 58 Le aɖabafofo ʋee aɖewo megbe la, ame bubu hã kpɔe eye wògblɔ nɛ be, “Wò hã efe nusrɔ̃lawo dometɔ ɖeka tututue nènye!” Petro ɖo eŋu nɛ be, “Gbeɖe, amegã menye wo dometɔ ɖekae menye o.” 59 Abe gafofo ɖeka megbe ene la, ame bubu hã va gblɔ kple kakaɖedzi be, “Menya be ame sia hã nye Yesu fe nusrɔ̃lawo dometɔ ɖeka, elebena eya hã nye Galileatɔ abe Yesu ene.” 60 Ke Petro gado dzi gblɔ be, “Ŋutsu, nyemenya naneke kura tso nu si gblɔm nèle la ŋu o.” Eye esi wòɖe nu le nya siawo me ko la, koklo ku atɔ. 61 Le ɣeyiɣi sia me tututu la, Yesu trɔ kpɔ Petro dũu. Kasia Petro ɖo ŋku Yesu fe nya siawo dzi be, “Hafi koklo naku atɔ etsɔ fɔŋli la, ãgbe nu le gbɔnye zi etɔ̃.”" 62 Petro dzo le ʋɔnudrɔ̃fea fe xɔxɔnu heyi ɖafa avi vevie. 63 Asrafo siwo le Yesu ŋu dzɔm, la dze fewuɖuɖu le eŋu eye wonɔ efom hã. 64 Wotsyɔ nu mo nɛ eye wobia tso esi be," “Gblɔ nya ɖi! Ame kae fo wò.”"Hekpe ɖe esia ŋu la, wodzu dzu fomevi geɖewo nɛ. 66 Le ŋufɔke ŋdi kanya la, Yudatɔwo fe Osɔfogãwo, dumegãwo kple agbalẽfialawo va ɖi anyi, eye wokplɔ Yesu va wo fe ŋkumee. 67 Wogblɔ be," “Nenye woe nye Kristo la, gblɔe na mi.” Yesu ɖo eŋu be, “Ne megblɔe na mi la, miaxɔ dzinye ase o, 68 eye ne mebia biabia aɖe mi hã, miele eŋu ɖo ge nam o. 69 Gake ɣeyiɣi gbɔna esi woaɖo Nye Mesia la fiazikpui dzi le Mawu ŋusẽkatãtɔ la fe ɖusime.” 70 Ameawo katã do ɣli sesĩe be, “Ekema ɖe nèle gbɔgblɔm be Mawu Vie yènyea?” Yesu ɖo eŋu be, “Ẽ, Mawu Vie menye abe ale si miegblɔe ene.” 71 Ameawo gado ɣli sesĩe be, “Đe míegahiã ɖasefo bubuwo be woatso ame sia nua? Gbeɖe! Míawo ŋutɔ míesee wògblɔ be Mawu Vie yenye!”
Luka 23
1 Azɔ takpekpe bliboa katã kplɔ Yesu va Pilato femee. 2 Esi woɖo afi ma teti ko la, wode asi enu tsotso me na Pilato be, “Ŋutsu sia le to gblẽm na dukɔa me viwo be womegadzɔ nu na Kaisaro o. Gawu la, etɔ asi akɔta be yee nye míafe Mesia, si nye Fia si gbɔna la.” 3 Pilato bia Yesu be, “Wòe nye Yudatɔwo fe fia la?” Eɖo eŋu be, “Ẽ, ele me abe ale si nègblɔe ene.” 4 Pilato trɔ ɖe Osɔfogãwo kple ameha la ŋu gblɔ be, “Nyemekpɔ vodada aɖeke le ame sia ŋu o.” 5 Ke ameawo ganɔ nutsotso nam le eŋu vevie ŋutɔ. Wogblɔ na Pilato be, “Ne medze agɔ o hã la, ehe tɔtɔ geɖe vɛ. Ena be amewo le tsitre tsim ɖe dziɖuɖua ŋu le afi sia afi si wòde la. Ewɔ esia fo xlã Yudea godoo kpeɖo tso keke Galilea va se ɖe Yerusalem ke!” 6 Esi Pilato se nya siawo la, ebia be ame la ɖe Galileatɔ wònyea? 7 Ke esi wòse be Yesu tso Herodes fe ŋusẽ te la, eɖoe ɖa Herodes, ame si hã nɔ Yerusalem le ŋkeke mawo me. 8 Herodes kpɔ dzidzɔ ŋutɔ esi wòkpɔ Yesu elabena ese eŋkɔ zi geɖe eye wòse nukunu gã siwo katã wòwɔ la hã ale wònɔ mɔ kpɔm be awɔ ɖe yeakpɔ. 9 Herodes bia biabia geɖewo Yesu ke meɖo ɖeke ŋu nɛ o." 10 Le ɣeyiɣi siawo katã me la, Osɔfogãwo kple agbalẽfialawo nɔ tsitre ɖe afi ma nɔ nutsotso geɖewo nam le Yesu ŋu kabakaba ŋutɔ. 11 Herodes kple efe asrafowo hã va de asi vlododoe me. Woɖu fewu geɖe hã le eŋu, wodo awu nɛ abe fia ene eye wogbugbɔe ɖo ɖe Pilato gbɔ. 12 Tso gbe ma gbe la, Herodes kple Pilato, ame siwo lé fu wo nɔewo vevie tsã la trɔ zu xɔlɔ̃ veviwo. 13 Pilato yɔ Yudatɔwo fe Osɔfogãwo, dumegãwo kple ameha la fo fui, 14 eye wògblɔ na wo be," “Togbɔ be miekplɔ ame sia vɛ be egblẽ to na ame geɖewo be woatsi tre ɖe Roma dziɖuɖua ŋu hã la, meku miafe nutsotsoa gɔme tsitotsito, ke mekpɔe dzesii kɔtee be ame sia medze agɔ aɖeke o. 15 Herodes hã kpɔe be medze agɔ o, eya ta wògatrɔe ɖo ɖe mí. Vavã ame sia mewɔ naneke si ta wòle be woatso kufia nɛ o. 16 Le esia ta la, mana woafoe sesĩe le dutofo eye maɖe asi le eŋu.” 17 Azɔ ele na Pilato be, wòaɖe asi le gamenɔla ɖeka ŋu na wo le Ŋutitotoŋkekenyuia dzi. 18 Ke wo katã do ɣli kple gbe ɖeka be, “Đe ame sia ɖa! Đe asi le Baraba ŋu na mí!” 19 Barabas sia nye ame aɖe si wolé de gaxɔ me be ehe tɔtɔ gã aɖe va Yerusalem, be amewo natsi tre ɖe dziɖuɖua ŋu. Gawu la, ewu ame hã. 20 Eya ta Pilato gaɖe nya me na ameha la, elabena edi vevie be yeaɖe asi le Yesu ŋu. 21 Gake ɖeko ameha la gado ɣli sesĩe wu be, “Klãe ɖe ati ŋu! Klãe ɖe ati ŋu!” 22 Pilato gabia wo zi etɔ̃lia be, “Nu ka tae wòle be maklãe ɖe ati ŋu ɖo? Vɔ̃ kae wòwɔ? Đeko mafo ame sia eye maɖe asi le eŋu elabena nyemekpɔ vɔ̃ aɖeke le eŋu si ana be matso kufia nɛ o.” 23 Gake ɖeko ameawo ganɔ ɣli dom sesĩe atraɖii be woawu Yesu. 24 Mlɔeba la, Pilato wɔ ɖe wofe didi dzi eye wòtso kufia na Yesu. 25 Ale wòtsɔ Yesu de asi na wo be woawɔ nu si wolɔ̃ la kplii. Ke eɖe asi le Barabas, ame si wode mɔ ɖe ʋunyaʋunyawɔwɔ kple amewuwu ta la ŋu. 26 Esi ameha la kplɔ Yesu yina wuwu ge la, wodo go ŋutsu aɖe si ŋkɔe nye Simɔn, ame si nye Kirenetɔ la wòtso agbleta gbɔna Yerusalem. Ale wozi edzi be wòatsɔ Yesu fe atitsoga la kplii. 27 Ameha gã aɖe kplɔe ɖo hoo eye nyɔnu geɖewo nɔ avi fam ɖe eŋu le wo dome. 28 Yesu trɔ ɖe konyifala siawo ŋu gblɔ na wo be, “Yerusalem nyɔnuwo, migafa avi ɖe ŋunye o, ke boŋ mifa avi na mia ɖokuiwo kple mia viwo. 29 Elabena ŋkeke aɖewo gbɔna esime konɔwo gɔ̃ akpɔ dzidzɔ be yewomedzi vi o. 30 Amegbetɔwo aɖe kuku na towo be woaho va dze yewo dzi eye togbɛwo naɖi yewo ɖe tome. 31 Megblɔ esia elabena ne wole nu siawo fomevi wɔm ɖe ati mumu ŋu ɖe, nu ka woawɔ ɖe ati fufu ŋu?” 32 Wokplɔ ŋutsu bubu eve siwo nye hlɔ̃dolawo kpe ɖe eŋu be woaklã woawo hã ɖe ati ŋu kplii. 33 Esi woɖo tefe si woyɔna be“Ametakolife” la, woklãe ɖe ati ŋu le afi ma, hlɔ̃dola ɖeka le efe ɖusime eye ɖeka le efe miame. 34 Sẽe la, Yesu do ɣli sesĩe be, “Fofo tsɔ ame siawo fe nu vɔ̃wo ke wo elabena womenya nu si wɔm wole la o.” Asrafowo ɖe efe awuwo le eŋu eye woda akɔ ɖe ɖe sia ɖe dzi be wòanye ame si aɖu dzi la tɔ. 35 Ameha gã aɖe nɔ afi ma nɔ Yesu kpɔm, ke Yudatɔwo fe amegã siwo nɔ wo dome la nɔ fewu ɖum le eŋu. Wogblɔ be, “Ame sia ɖe ame geɖewo, ke mina miakpɔe ɖa be ate ŋu aɖe ye ŋutɔ ɖokui le atia ŋu nenye eyae nye Mesia, si nye Mawu fe Ametiatia la vavã.” 36 Asrafo siwo nɔ eŋu dzɔm hã ɖu fewu le eŋu. Wotsɔ aha tsitsi nɛ be wòano 37 eye wogblɔ be, “Nenye wòe nye Yudatɔwo fe fia la, ekema ɖe wò ŋutɔ ɖokuiwò.” 38 Woŋlɔ klã ɖe efe atitsoga tame be, “AME SIA ENYE YUDATÅWO ƑE FIA” 39 Adzodala siwo woklã ɖe ati ŋu le egbɔ la dometɔ ɖeka gblɔ busunya sia ɖe eŋu be, “Ke wò boŋue nye Mesia la? Nenye wòe la, ekema ɖe ɖokuiwò eye nãɖe míawo hã le atitsoga la ŋue.” 40 Ke adzodala evelia blu ɖe nɔvia ta be, “Đe mevɔ̃a Mawu oa, esi mí katã míele fɔbubu ma ke tea? 41 Míawo ya tohehe sia dze mi, elabena nu si dze míafe nu vɔ̃ɖi wɔwɔwo la, eya kpɔm míele. Ke ame sia ya mewɔ nu vɔ̃ aɖeke o.” 42 Eyi edzi be, “Yesu ɖo ŋku dzinye le wò fiaɖufe la me.” 43 Yesu ɖo eŋu nɛ be, “Mele ŋugbe dom na wò kple kakaɖedzi be, egbea ke nãnɔ Paradiso la me kplim.” 44 Le ɣeyiɣi sia me la, efo ga wuieve lɔfo, ke viviti do ɖe anyigba blibo la katã dzi enumake va se ɖe ɣetrɔ ga etɔ̃ me. 45 Ɣe fe keklẽ bu eye enumake xɔmetsovɔ titri si wotsɔ tso gbedoxɔ la mee la ma ɖe akpa eve. 46 Yesu do ɣli sesĩe le gafofo sia me gblɔ be, “Fofo, metsɔ nye gbɔgbɔ de asiwò me.” Esi wògblɔ nya siawo vɔ ko la, emia nu kpoo. 47 Esi Romasrafo siwo klã Yesu ɖe ati ŋu la fe amegã kpɔ nu si dzɔ la, vɔvɔ̃ ɖoe ale wòkafu Mawu gblɔ bena, “Le nyatefe me, ame sia medze agɔ aɖeke o.” 48 Esi ame siwo katã va fo fu be yewoakpɔ nu siwo ava dzɔ tefe la, kpɔ nu siwo va dzɔ la, wotrɔ dzo nɔ wofe akɔta fom. 49 Ke efe ame nyanyɛwo katã kple nyɔnu, siwo dze eyome tso Galilea la, tsi tre ɖe adzɔge ke le nu siawo kpɔm. 50 Azɔ ŋutsu aɖe si ŋkɔe nye Yosef, Yudatɔwo fe Takpekpegã me nɔla, ame si nye ame nyui kple ame dzɔdzɔe, 51 ame si melɔ̃ ɖe wofe aɖaŋudede kple wofe nuwɔwɔ dzi o. Etso Yuda du si woyɔna be Arimatia la me, eye wònye ame si le mɔ kpɔm na mawufiaɖufe la fe vava. 52 Ŋutsu sia yi Pilato gbɔ ɖabia Yesu fe kukua. 53 Wona mɔe eye wòɖe Yesu fe kukua le atitsoga la ŋu. Exatsa aklala ɖe eŋu eye wòtsɔe yi ɖamlɔ yɔdo yeye aɖe si woɖe ɖe agakpe aɖe si le togbɛ aɖe xa la me. Womeɖi ame aɖeke ɖe yɔdo sia me kpɔ o. 54 Ewɔ esia le Fiɖa ɣetrɔ le esime amewo nɔ dzadzra ɖo wɔm na Sabat ŋkekea ɖuɖu. 55 Esi Yosef kɔ ame kukua yina ɖiɖi ge la, nyɔnu siwo tso Galilea va la kplɔe ɖo eye woyi ɖakpɔ afi si wòɖii ɖo. 56 Ale woyi afe me ɖawɔ atikewo kple ami ʋeʋĩwo be yewoava si na Yesu fe kukua be wòagavo o. Gake esi wowu ami ʋeʋĩawo kple atikeawo wɔwɔ nu la, Sabat ŋkekea ɖo edzi, eye le Yudatɔwo fe kɔa nu la, wodzudzɔ le ŋkeke sia dzi.
Luka 24
1 Le kɔsiɖa fe ŋkeke gbãtɔ fe ŋdikanyaa la, nyɔnuawo tsɔ ami ʋeʋĩawo ɖe asi heva yɔdoa to 2 gake wokpɔe be womli kpe gã si wotsɔ tu yɔdoa nui la ɖa. 3 Woge ɖe yɔdoa me gake womekpɔ Yesu fe kukua o. 4 Nu sia wɔ moya na wo ŋutɔ eya ta wonɔ tsitre ɖe yɔdoa to henɔ ta me bum tso nu si dzɔ ŋu, kasia ame eve siwo do awu ɣi siwo nɔ dzo dam miamiamia la va do ɖe wo dome. 5 Nyɔnuawo vɔ̃ ale gbegbe be wodze klo ɖe ameawo ŋkume. Ŋustuawo biawo bena, “Nu ka tae mieva le ame gbagbe dim le yɔdo me? 6 Mele afi sia o; etsi tre tso ame kukuwo dome. Miɖo ŋku ale si wògblɔe na mi, esime wònɔ anyi kpli mi le Galiliea la dzi be. 7 ‘Ele be woade Amegbetɔvi la asi na nu vɔ̃ wɔlawo, woaklãe ɖe ati ŋuti eye le ŋkeke etɔ̃a gbe la wòatsi tre.’” 8 Nyɔnuawo ɖo ŋku efe nyawo dzi. 9 Esime wogbɔ tso yɔdo la gbɔ la, woka nu siawo katã ta na ame wuiɖekeawo kple ame bubuawo katã. 10 Nyɔnu siwo de yɔdoa to woe nye Maria Magdalatɔ, Yohana kple Maria Yakobo dada kpakple nyɔnu bubu geɖewo. 11 Esi nusrɔ̃lawo se nyɔnuawo fe nyawo la, ɖeko wòɖi glitoto le wofe towo me. 12 Ke Petro fu du yi yɔdoa to be yeakpɔ nu si dzɔ la ɖa. Ebɔbɔ do mo ɖe yɔdoa me, gake aklala fuflu ko wòkpɔ le anyigba. Ale wòtrɔ yi afe me, henɔ nu si dzɔ la ŋuti bum vevie. 13 Le gbe ma gbe ke la, Yesu yomenɔla eve nɔ mɔ zɔm yina kɔfe aɖe si woyɔna be Emaus la me. Kɔfe sia didi tso Yerusalem gbɔ abe kilometa wuiɖekɛ lɔfo ene. 14 Wonɔ dze ɖom kple wo nɔewo tso nu siwo katã va dzɔ la ŋuti. 15 Esi wonɔ dzea ɖom nɔ nu siawo me dzrom kple wo nɔewo la, Yesu ŋutɔ va tu wo eye wòde asi zɔzɔ me kpli wo. 16 Gake womekpɔe dze si o elabena wotsyɔ nu wofe ŋkuwo dzi. 17 Yesu bia wo be, “Nya ka me dzrom miele vevie alea? Edze nam fãa be nya siwo me dzrom miele la nye nya gã aɖe ŋutɔ si dzɔ.” Mɔzɔla eveawo nɔ tsitre eye wodzudzɔ nufofo. Blanui lé wo ŋutɔ. 18 Ke wo dometɔ ɖeka si ŋkɔe nye Kleopa la, ɖo Yesu fe biabia ŋu be, “ Đewohĩ wò ɖeka koe nye ame le Yerusalem si mese nya dziŋɔ si dzɔ le kɔsiɖa si va yi me la o.” 19 Yesu gabiae be, “Nya kae dzɔ?” Ŋutsua ɖo eŋu nɛ be, “Nya siwo dzɔ ɖe Yesu, ŋutsu si tso Nazaret dzi lae mewɔnɛ. Ŋutsu sia nye nyagblɔɖila xɔŋkɔ aɖe si wɔ nu wɔnukuwo eye wòganye nufiala deŋgɔ aɖe si tɔgbi mebɔ o. Le nyatefe me la, ede ŋgɔ ŋutɔ le Mawu kple amegbetɔwo siaa ŋkume. 20 Ke nu kae va dzɔ, Osɔfogãwo kple miafe agbalẽfialawo lée hetsɔ de asi na Roma dziɖuɖua be woatso kufia nɛ. Ale Roma dziɖuɖua tso kufia nɛ eye woklãe ɖe ati ŋu.” 21 Míawo ya míenɔ bubum be eyae nye Mesia ŋusẽtɔ si va Israel dukɔa ɖe ge tso kluvinyenye me hafi. Nu siawo katã dzɔ ŋkeke etɔ̃e nye esi va yi. 22 Hekpe ɖe esia ŋuti la, míafe nyɔnuawo dometɔ aɖewo do voɖi na mí. Woyi yɔdoa to fɔŋli sia 23 gake womekpɔ efe ŋutilã kukua o. Wotrɔ gbɔ va gblɔ na mí be yewokpɔ ŋutega eye yewokpɔ mawudɔlawo le ŋutega la me, ame siwo gblɔ na yewo be, ele agbe. 24 Miatɔ aɖewo fu du yi yɔdoa to enumake, ke woawo hã kpɔ be yɔdoa le fuflu vavã abe ale si ame gbãtɔwo gblɔe ene.” 25 Yesu gblɔ na wo bena, “Mi ame manyanuwo! Esesẽna na mi be miaxɔ nya siwo katã nyagblɔɖilawo gblɔ da ɖi la dzi ase! 26 Đe nyagblɔɖilawo megblɔ da ɖi be, ele be Mesia la nakpe fu siawo katã hafi age ɖe efe ŋutikɔkɔe la me oa?” 27 Ale Yesu gblɔ mawunya kpukpui geɖewo na wo tso Mose dzi va se ɖe nyagblɔɖila bubuawo katã dzi, eye wòɖe akpa siwo ku ɖe ye ŋutɔ ŋu la me na wo. 28 Le ɣeyiɣi sia me la, wogogo Emaus, kɔfe si me woyina la. Yesu wɔ abe ɖe wòle eme tsom ene, eya ta 29 woɖe kuku nɛ be wòatsi yewo gbɔ adɔ ŋu nake elabena zã do vɔ keŋ. Ale Yesu lɔ̃ eye wòyi wofe afe me. 30 Esi wonɔ anyi be yewoaɖu nu la, eyra ɖe nuɖuɖua dzi eye wòtsɔ abolo, ŋe eme hetsɔe na wo. 31 Kasia, wofe ŋkuwo ʋu eye wokpɔe dze sii be eyae nye Yesu eye enumake wòbu le wo gbɔ. 32 Ame eveawo de asi gbɔgblɔ me be, mèkpɔe be míafe dziwo ʋu dzo ŋutɔ le esime wònɔ mawunya la me ɖem na mí le mɔa dzi oa? 33 Enumake wogatso dze mɔ ɖo ta Yerusalem eye esi woɖo afi ma la, wokpɔ nusrɔ̃la wuiɖekeawo kple Yesu yomedzela bubuwo. 34 Nusrɔ̃lawo gblɔ na wo be, “Afetɔ la tsi tre vavã! Eɖe eɖokui fia Petro!” 35 Ŋutsu eve siwo tso Emaus la hã gblɔ ale si wodo go Yesu le Emaus mɔ dzi eye wòzɔ kpli wo va ɖo Emaus, kple ale si wokpɔe dze sii to aboloŋeŋe me na wo. 36 Esi ŋutsuawo nɔ wofe nutefekpɔkpɔwo gblɔm la, Yesu ŋutɔ va do ɖe wo dome hedo gbe na wo! 37 Dzika tso ameawo katã fo eye wovɔ̃ ŋutɔ ŋutɔ, elabena wobu be ŋɔli kpɔm yewole. 38 Yesu bia wo be, “Nu ka tae miele vɔvɔ̃m ɖo? Nu ka tae miele ɖi kem le miafe dziwo me, be nyee le mia dome? 39 Milé ŋku ɖe nye asiwo kple afɔwo ŋu nyuie! Miva lém kpɔ eye miakpɔe kɔtɛe be menye ŋɔlie menye o! Elabena ŋɔliwo la, ŋutilã menɔa wo ŋu abe ale si mele ene o.” 40 Esi wònɔ nua fom la, etsɔ efe asiwo do ɖe wo gbɔ bena woakpɔ abi siwo gatagbadzɛwo de eŋu la, le efe asifome kple afɔfome. 41 Ke ame aɖeke mete ŋu te ɖe eŋu o, elabena dzidzɔ kple ɖikeke yɔ wo me fũu. Le esia ta, ebia wo be, “Nuɖuɖu aɖe le mia si le afi sia?” 42 Wotsɔ lã memẽ kakɛ aɖe nɛ eye esi wònɔ 43 eɖum la, wonɔ ekpɔm! 44 Yesu gblɔ na wo be, “Esi menɔ anyi kpli mi le ŋkeke siwo va yi me ɖe, nyemegblɔe na mi be nu siwo Mose kple nyagblɔɖilawo kpakple Psalmowo gblɔ tso ŋunye la ava eme oa?” 45 Ale wòʋu wofe susuwo be woase mawunya siawo katã gɔme. 46 Yesu yi edzi be, “Vavã, woŋlɔe ɖi tso gba aɖe gbe ke be, ele na Mesia la be wòakpe fu eye wòaku eye le ŋkeke etɔ̃a gbe la, woagatsi tre tso ame kukuwo dome. 47 Eye ele bena woatsɔ dzimetɔtrɔ kple nu vɔ̃ tsɔtsɔkenya sia ayi na dukɔwo katã eye woadze egɔme tso Yerusalem. 48 Miawoe nye ɖasefowo na nu siawo katã.” 49 Azɔ makɔ Gbɔgbɔ Kɔkɔe la ɖe mia dzi abe ale si Fofonye do ŋugbee ene. Ke minɔ Yerusalem afii va se ɖe esime Gbɔgbɔ Kɔkɔe la nava mia dzi tso dzifo ana ŋusẽ mi.” 50 Yesu kplɔ nusrɔ̃lawo do go va se ɖe Betania, eye wòkɔ efe asiwo dzi heyra wo. 51 Esi wònɔ wo yram la, wokɔe le nusrɔ̃lawo gbɔ heyi dzifoe. 52 Le esime wòdzo yina la, nusrɔ̃lawo dze klo eye wosubɔe. Emegbe wotrɔ yi Yerusalem kple dzidzɔ manyagblɔ aɖe. 53 Wonɔ gbedoxɔ la me gbe sia gbe henɔ Mawu kafum.
Yohanes 1
1 Le gɔmedzedzea me la, Nya la li, eye Nya la li kple Mawu, eye Nya la nye Mawu. 2 Eli kple Mawu le gɔmedzedzea me. 3 To eya amea me wowɔ nuwo katã eye eya manɔmee la, womewɔ naneke si wowɔ o. 4 Eya amea mee agbe le eye agbe siae nye amegbetɔwo fe kekeli. 5 Kekeli la klẽ ɖe viviti me eye viviti la mete ŋu ɖu edzi o. 6 Ame aɖe va tso Mawu gbɔ, efe ŋkɔe nye Yohanes. 7 Ame sia va be yeaɖi ɖase tso Kekeli la ŋu, ale be to eya amea dzi la amewo katã naxɔ ase. 8 Menye Yohanes ye nye Kekeli la o, eya la, ɖeko wòva be yeaɖi ɖase le Kekeli la ŋu. 9 Kekeli vavã si aklẽ na amewo katã la le mɔ dzi gbɔna va xexeame. 10 Eya amea nɔ xexeame gake xexeame mekpɔe dze sii o, evɔ eya amea dzie woto wɔ xexeame. 11 Eva eya ŋutɔ tɔwo gbɔ, gake eya ŋutɔ fe amewo mexɔe o. 12 Ke ame siwo katã xɔe, eye woxɔ efe ŋkɔ dzi se la, ena ŋusẽ wo be woazu Mawu viwo, 13 ame siwo womedzi tso ʋu alo ŋutilã fe lɔlɔ̃nu alo ŋutsu fe lɔlɔ̃nu me o, ke boŋ tso Mawu fe lɔlɔ̃nu me. 14 Nya la trɔ zu ame va nɔ mía dome le anyigba sia dzi eye efe agbe yɔ fũu kple amenuveve kple nyatefea. Mí ame aɖewo míekpɔ efe Ŋutikɔkɔe si nye Mawu, Fofo la, fe Vi ɖeka hɔ̃ɔ la tɔ. 15 Yohanes ɖi ɖase le eŋuti hegblɔ bena, “Ame siae nye ame si ŋu menɔ nu fom le na mi esi megblɔ be, ‘Ame aɖe si li xoxoxo hafi meva dzɔ la gbɔna, ame sia de ŋgɔ wum sãa.’”" 16 Ena yayra geɖe mi tso efe amenuveve sɔ gbɔ la me. 17 Esi Mose va la, etsɔ Se sesẽ la kple kuxi geɖe, siwo le edziwɔwɔ me la, vɛ na mi. Ke Kristo ya tsɔ amenuveve kple nyatefe la vɛ na mi. 18 Ame aɖeke mekpɔ Mawu kpɔ o, ame si ke nye Vi ɖeka hɔ̃ɔ la, ame si sɔ kple Mawu eye wòle Fofo la fe axadzi la, eyae ɖee fia mí. 19 Azɔ esiae nye Yohanes fe ɖaseɖiɖi esime Yudatɔ siwo le Yerusalem dɔ Osɔfowo kple Levitɔwo ɖo ɖe egbɔ ne woabiae be," “Ame kae nènye?” 20 Mesẽ nu o, ke boŋ eʋu eme na wo faa be, “Menye nyee nye Kristo la o.” 21 Wogabiae be, “Ekema ame kae nènye, Eliya?” Egaɖo eŋu be, “Kpao, menye Eliyae menye o.” Wogabiae ake be, “Nyagblɔɖila lae nènyea?” Eye wòɖo eŋu be, “Gbeɖe, menye nyagblɔɖila lae menye o.” 22 Amedɔdɔawo gayi edzi biae bena, “Ke ame ka tututue nènye? Gblɔe na mí ale be míanya nya si míagblɔ na ame siwo dɔ mí. Gblɔ nya aɖe na mí tso ɖokuiwò ŋu.” 23 Yohanes ɖo eŋu na wo kple Nyagblɔɖila Yesaya fe nya siawo be, “Nyee nye gbe si le ɣli dom le gbea dzi be, ‘Midzra Afetɔ la fe mɔ la ɖo wòanɔ dzɔdzɔe’” 24 Farisitɔwo fe amedɔdɔwo hã, 25 biae be, “Esi menye wòe nye Kristo la alo Eliya loo alo Nyagblɔɖila la o la, nu ka ta nèle mawutsi dem ta na amewo ɖo?” 26 Yohanes ɖo eŋu na wo bena, “Nye la, mele mawutsi dem ta na amewo kple tsi fuflu ko, gake ame aɖe le mia dome afii, si mienya o. 27 Ame sia le yonyeme gbɔna eye nyemadze be manye amea fe subɔvi gɔ̃ hã o.”" 28 Nu siawo katã dzɔ le Betania, kɔfe aɖe si le Yɔdan tɔsisia godo, afi si Yohanes nɔ mawutsi dem ta na amewo le la me. 29 Le ŋufɔke la, Yohanes kpɔ Yesu wògbɔna egbɔ, ale wòdo ɣli gblɔ bena," “Mikpɔ ɖa! Mawu fe Alẽvi si le xexe sia me fe nu vɔ̃wo ɖem ɖa lae nye ekem! 30 Eya ŋutie menɔ nu fom le esi megblɔ bena, ‘Ŋutsu aɖe gbɔna kpuie, ame si de ŋgɔ wum boo, eye wòli xoxoxo hafi nye ya meva dzɔ gɔ̃.’ 31 Nye ŋutɔ nyemenya ame si wònye o, ke nye dɔ koe nye be, made mawutsi ta na amewo kple tsi atsɔ aɖee afia Israel dukɔa.” 32 Azɔ Yohanes ɖi ɖase le ale si wòkpɔ Gbɔgbɔ Kɔkɔe la wònɔ akpakpa fe nɔnɔme me nɔ ɖiɖim ɖe Yesu dzi tso dzifo la ŋu. 33 Yohanes gblɔ ake be, “Nye la, nyemenya be eyae nye amea o. Gake esi Mawu ɖom ɖa be made mawutsi ta na amewo la, egblɔ nam be, ‘Nenye be èkpɔ Gbɔgbɔ Kɔkɔe la wòle ɖiɖim ɖe ame aɖe dzi la, nyae bena eyae nye ame si dim nèle. Eyae ade mawutsi ta na amewo kple Gbɔgbɔ Kɔkɔe la.’ 34 Mekpɔe be nu sia tututue dzɔ ɖe ŋutsu sia dzi eya ta meɖi ɖase bena eyae nye Mawu Vi la.” 35 Le ŋkeke evea gbe la, Yohanes kple efe nusrɔ̃la eve aɖewo nɔ tsitre ɖe tefe aɖe eye Yesu va to wo gbɔ yina. 36 Yohanes li ŋku ɖe Yesu dzi gãa eye wògblɔ bena, “Mikpɔ ɖa! Mawu fe Alẽvi lae nye ekem!” 37 Nusrɔ̃la eveawo dzo le Yohanes gbɔ dze Yesu yome. 38 Yesu trɔ kɔ kpɔ wo wonɔ eyome eye wòbia wo bena, “Nu ka dim miele?” Woawo hã ɖo eŋu be, “‘Rabi’” (si gɔmee nye Nufiala) “afi kae nye wò nɔfe?” 39 Yesu gblɔ na wo bena, “Miva kpɔe ɖa.” Ale wokplɔe ɖo yi afe si me wònɔna la me eye wonɔ egbɔ tso ɣetrɔ ga ene me va se ɖe fiẽ hafi trɔ dzo. 40 Ame siawo dometɔ ɖekae nye Andrea si nye Simɔn Petro nɔvi. 41 Nu gbãtɔ si Andrea wɔ lae nye be edi nɔvia Simɔn eye wògblɔ nɛ be, “Míekpɔ Mesia la”, si gɔmee nye Kristo la 42 Enumake ekplɔ nɔvia Simɔn va Yesu gbɔ. Yesu kpɔe dũu eye wògblɔ be, “Wòe nye Simɔn, Yohanes vi. Woayɔ wò azɔ be Kefa”" Esia gɔmee nye Kpe Gbadza. 43 Le ŋufɔke la, Yesu ɖoe be yeayi Galilea, esi wònɔ mɔa dzi yina la, edo go Filipo eye wògblɔ nɛ be," “Va, nãdze yonyeme.” 44 Filipo sia tso Betsaida si nye Andrea kple Petro wo de. 45 Filipo hã ɖe abla yi ɖadi Nataniel eye wògblɔ nɛ bena, “Nɔvi, míeke ɖe Mesia, ame si ŋuti woŋlɔ nu tsoe le nyagblɔɖilawo kple Mose fe sea me la ŋu. Eŋkɔe nye Yesu, eye fofoa nye Yosef si tso Nazaret.” 46 Nataniel do ɣli enumake gblɔ bena, “Nu nyui aɖe ate ŋu ado tso Nazaret mahã?” Filipo ɖo eŋu nɛ bena, “Wò ŋutɔ va nãva kpɔe ɖa.” 47 Esi Yesu kpɔ Nataniel wògbɔna egbɔ la, egblɔ be, “Israel vi vavã si me alakpa aɖeke mele o lae nye esi gbɔna.” 48 Nataniel bia Yesu be, “Aleke nèwɔ nya ame si fomevi menye?” Yesu ɖo eŋu nɛ be, “Mekpɔ wò le gboti ma te xoxoxo hafi Filipo va yɔ wò gɔ̃.” 49 Nataniel gblɔ bena, “Nufiala, wòe nye Mawu Vi la vavã. Wòe nye Israel fe Fia la!” 50 Yesu gabiae bena, “Đee nèxɔ dzinye se elabena mete ŋu kpɔ wò le gboti ma tea? Nu gãwo wu esia, aɖe ame si menye afia wò. 51 Èle dzifo kpɔ ge wòaʋu eye mawudɔlawo anɔ Nye Mesia alo Amegbetɔ Vi la gbɔ vam aganɔ dzifo yim kura gɔ̃.”
Yohanes 2
1 Le ŋkeke etɔ̃a gbe la, wokpe Yesu dada be wòava kpɔ srɔ̃ɖeɖe aɖe tefe le Kana si le Galilea nutomea me. 2 Wokpe Yesu kple efe nusrɔ̃lawo hã. 3 Esi wɔnawo nɔ edzi yim la, wain si nom ameawo nɔ la vɔ. Ale Yesu dada va egbɔ va gblɔ nya sia nɛ. 4 Yesu ɖo eŋu na dadaa be, “Afenɔ, nu ka dim nèle be mawɔ na wò fifia? Nye ɣeyiɣi meɖo haɖe o.” 5 Gake Yesu dada gblɔ na subɔlawo bena, “Miwɔ nu sia nu si wòbe miawɔ.” 6 Azɔ tsizɔ ade nɔ tefea. Esiawo Yudatɔwo zãna hena wofe ŋutikɔklɔkɔnuwo wɔwɔ. Tsi lita blaadre-vɔ-atɔ̃ alo alafa ɖeka wuiatɔ̃ tea ŋu nɔa wo me. 7 Yesu gblɔ na subɔlawo be, “Miku tsi kɔ ɖe zɔwo katã me woayɔ.” Ale wowɔ nenema. 8 Egagblɔ na wo bena, “Azɔ mikui yi ɖana nuɖuɖudzikpɔla la.” Wowɔ nenema. 9 Nuɖuɖudzikpɔla la no tsi si trɔ zu wain la fe ɖe, ke menya afi si wòtso o, subɔlawo koe nya. Azɔ eyɔ ŋugbetɔsrɔ̃ la eye wògblɔ nɛ bena, 10 “Wò la èto vovo kura tso ame bubuwo gbɔ elabena zi geɖe la, srɔ̃ɖelawo na wain nyuitɔ wofe amekpekpewo gbã eye ne ame sia ame noe wosui vɔ la, ekema wotsɔa manyomanyotɔ vanɛ. Ke wò la, èdzra nyuitɔ ɖo eye nètsɔe vɛ le nuwuwua.” 11 Nukunu si Yesu wɔ le Kana le Galilea lae nye gbãtɔ si wòwɔ hetsɔ ɖe ŋusẽ si wòxɔ tso dzifo la fia. Esia na be efe nusrɔ̃lawo hã xɔe se be eyae nye Mesia, ame si lava." 12 Esi srɔ̃ɖeŋkekenyui la wu enu la, Yesu kple dadaa, nɔviawo kple efe nusrɔ̃lawo dzo yi Kapernaum eye wonɔ afi ma ŋkeke ʋee aɖewo. 13 Esi Yudatɔwo fe Ŋutitotoŋkekenyui la ɖo edzi la, Yesu yi Yerusalem." 14 Le afi sia la, ekpɔ asitsalawo le gbedoxɔ la fe xɔxɔnu wonɔ nyiwo, alẽwo kple akpakpawo dzram hena vɔsasa. Gaɖɔlilawo hã nɔ tefea nɔ ga ɖɔ lim na amewo. 15 Enumake Yesu tsɔ ka aɖewo tro atam eye wònya wo katã do goe le gbedoxɔ la me, enya alẽawo kple nyiawo hã do goe, ekaka gaɖɔlilawo fe gawo ɖe anyigba eye wòmu wofe kplɔ̃wo fu anyi. 16 Azɔ ezɔ yi ame siwo nɔ akpakpawo dzram la gbɔ eye wòɖe gbe na wo bena, “Mitsɔ nu siawo do goe le afi sia! Migatsɔ Fofonye fe Afe wɔ asimee o!” 17 Nusrɔ̃lawo ɖo ŋku edzi be mawunya gblɔ be, “Didi vevi aɖe le menye be mawɔ dɔ akɔ wò afe alo gbedoxɔ la ŋu.” 18 Azɔ Yudatɔwo fe dumegãwo va Yesu gbɔ va biae bena, “Ŋusẽ kae nèkpɔ bena nãnya ameawo do goe? Nenye be èka ɖe edzi be Mawue na ŋusẽ sia ye la ekema wɔ nukunu aɖe nãtsɔ ɖo kpe edzii na mi.” 19 Yesu ɖo eŋu na wo be, “Enyo, mawɔ nukunu aɖe na mi, eyae nye be, migbã mawuxɔ sia eye nye la magbugbɔe atu le ŋkeke etɔ̃ pɛ ko megbe.” 20 Ameawo katã do ɣli be, “Nu ka! Ƒe blaene-vɔ-adee wotsɔ tu gbedoxɔ siae. Ke wò ya nèbe yeate ŋu atui le ŋkeke etɔ̃ mea?”" 21 Ke “gbedoxɔ” si ŋu Yesu nɔ nu fom le lae nye efe ŋutilã. 22 Esi Yesu tsi tre tso ame kukuwo dome la, nusrɔ̃lawo ɖo ŋku edzi be egblɔ nya sia ɖi. Eye wokpɔe dze sii be, nya siwo katã Yesu gblɔ tso mawunya me la fo nu tso eya ŋutɔ ŋu eye wo katã hã va eme vavã. 23 Nukunu geɖe siwo Yesu wɔ le Ŋutitotoŋkekea dzi le Yerusalem la na bena ame geɖe xɔe se be eyae nye Mesia la vavã. 24 Ke Yesu meka ɖe ame siawo fe xɔse dzi o, elabena edze si amegbetɔwo fe nɔnɔme. 25 Mehiã be ame aɖeke naɖi ɖase nɛ tso amegbetɔ ŋu o, elabena eya ŋutɔ nya nu si le ame me."
Yohanes 3
1 Azɔ la ame aɖe si tso Farisitɔwo dome, eye efe ŋkɔe nye Nikodemo la li; enye Yudatɔwo fe takpekpe gã me nɔla. 2 Eva Yesu gbɔ le zã me eye wògblɔ bena, “Rabi, menyae be nufialae nènye tso Mawu gbɔ va. Elabena ame aɖeke mate ŋu awɔ dzesi wɔnuku siwo nèwɔna o, ne menye Mawue li kplii o.” 3 Yesu ɖo eŋu nɛ be, “Esia le eme, gake le nyatefe me, mele egblɔm na wò bena, ne womegbugbɔ wò dzi o la, mãte ŋu ayi mawufiaɖufe la me o.” 4 Nikodemo do ɣli gblɔ be, “Đe nèbe woagadzim akea? Nya sia gɔme ɖe? Aleke wɔ ame tsitsi nagatrɔ ayi dadaa fe vidzigolo me be woagadzii ake?” 5 Yesu ɖo eŋu nɛ be, “Nya si dzi mele gbe tem ɖo lae nye be, ne womegbugbɔ ame aɖe dzi to tsi kple gbɔgbɔ me o la, mate ŋu ayi mawufiaɖufe la me o. 6 Amegbetɔ ate ŋu adzi ŋutilã ko gake Gbɔgbɔ Kɔkɔe lae naa agbe yeye tso dzifo. 7 Le esia ta megawɔ nuku na wò bena megblɔ na wò be ele be woagbugbɔ wò adzi o. 8 Ya fona yia tefe ɖe sia ɖe si wòlɔ̃, ãte ŋu ase eŋkɔ gake mãte ŋu agblɔ afi si wòtso alo afi si wòyina o, nenema kee wònɔna na ame sia ame si wodzi to Gbɔgbɔ la me.” 9 Nikodemo gabia Yesu bena, “Nu ka tututu gblɔm nèle? Nyemese wò nyaa gɔme o.” 10 Yesu ɖo eŋu nɛ bena, “Wò, Israel fe nufiala, mèse nu siawo gɔme oa? 11 Le nyatefe me la, míawo la, míefoa nu tso nu siwo mienya, eye míeɖia ɖase tso nu siwo míekpɔ la ŋu, ke hã la miexɔa míafe ɖaseɖiɖi o. 12 Esi megblɔ nu siwo le edzi yim le amewo dome le anyigba dzi le afii la na wò gake mèxɔ wo dzi se o ɖe, aleke nãwɔ axɔe se ne megblɔ nu siwo le edzi yim le dzifo la na wò? 13 Elabena nye Mesia alo Amegbetɔ Vi la koe tso dzifo va anyigba dzi eye magatrɔ ayi dzifo. 14 ”Abe ale si Mose kɔ akɔblida la ɖe dzi le gbea dzi ene la, nenema ke woakɔ Amegbetɔvi la ɖe dzii, 15 be ame sia ame si xɔa edzi sena la nakpɔ agbe mavɔ. 16 Elabena Mawu lɔ̃a xexeame ale gbegbe bena wòtsɔ eya ŋutɔ Via ɖeka hɔ̃ɔ la na bena, ame sia ame si axɔ edzi ase la, matsrɔ̃ o, ke boŋ akpɔ agbe mavɔ. 17 Mawu meɖo Via ɖa be wòava drɔ̃ ʋɔnu xexeame o, ke boŋ be woaɖe xexeame to eya amea dzi. 18 ”Ame siwo xɔ edzi se la, womadrɔ̃ ʋɔnu wo o. Ke ame siwo mexɔ edzi se o la, wodrɔ̃ ʋɔnu wo xoxo, elabena womexɔ Mawu fe Vi ɖeka hɔ̃ɔ la dzi se o. 19 Nu si ta wodrɔ̃ ʋɔnu wo xoxo lae nye be, Kekeli tso dzifo va xexeame, gake ame siawo lɔ̃ viviti wu kekeli la, elabena wofe nuwɔnawo vɔ̃ɖi ŋutɔ. 20 Wolé fu Kekeli si tso dzifo va la elabena wodi vevie bena yewoawɔ nu vɔ̃ le viviti me. Wote ɖa xaa tso Kekeli la gbɔ, elabena wovɔ̃ be yewofe nu vɔ̃wo adze le gaglãgbe. 21 Gake ame siwo le nu nyui wɔm la, vaa Kekeli la gbɔ dzidzɔtɔe bena ame sia ame nakpɔe be yewole Mawu fe lɔlɔ̃nu wɔm.” 22 Le esia megbe la, Yesu kple fe nusrɔ̃lawo dzo le Yerusalem heyi Yudea afi si wonɔ ŋkeke ʋee aɖewo hede mawutsi ta na amewo. 23 Ke Yohanes hã le mawutsi dem ta na amewo le Aenon, si te ɖe Salem ŋuti, elabena tsi sɔgbɔ ɖe afi ma, eye amewo le vavam enuenu be wòade mawutsi ta na yewo 24 Esia do ŋgɔ na Yohanes léle de gaxɔ me. 25 Gbe ɖeka la, nyaʋiʋli ɖo Yohanes fe nusrɔ̃la aɖewo kple Yudatɔwo dome tso Yudatɔwo fe ŋutikɔklɔkɔnu la ŋu. 26 Esia na be nusrɔ̃lawo va Yohanes gbɔ va gblɔ nɛ be, “Nufiala, ŋutsu si nedo goe le Yɔdan tɔsisia godo, ame si nèbe eyae nye Mesia la hã le mawutsi dem ta na amewo, eye ame geɖe le egbɔ yim, le esime wòle be woava mia gbɔ boŋ hafi.” 27 Yohanes ɖo eŋu na wo bena, “Mawu si le dzifo la de dɔ tɔxɛ asi na ame sia ame. 28 Nye dɔe nye be madzra mɔ ɖo ɖi na ŋutsu sia bena ame sia ame nate ŋu ayi egbɔ. Miawo ŋutɔwo miaɖo ŋku edzi be megblɔ na mi va yi kɔtee be, menye nyee nye Mesia la o. Nye ya la, nu si wɔ ge meva la koe nye be mata mɔ na Mesia la. 29 Ele eme be amewo foa zi ɖe nu nyui ɖe sia ɖe ŋu. Nenema ke ŋugbetɔ ayi afi si ŋugbetɔsrɔ̃ la le, eye afi mae ŋugbetɔsrɔ̃ la xɔlɔ̃wo akpɔ dzidzɔ kplii le. Nyee nye ŋugbetɔsrɔ̃ la xɔlɔ̃, eya ta dzidzɔ yɔ menye ɖe efe dzidzedzekpɔkpɔ ŋuti. 30 Ele be eya amea natsi ɖe edzi gbeawotsyogbe. Ke nye la, mayi to. 31 “Ame sia la, dzifoe wòtso eye ede ŋgɔ wu amewo katã. Nye la, anyigba dzie metso eye nye nunya kple nugɔmesese mate ŋu akɔ wu anyigbadzitɔwo tɔ o. 32 Eɖia ɖase tso nu si wòkpɔ kple nu si wòse la ŋuti, gake ame ʋee aɖewo koe xɔa efe ɖaseɖiɖiwo dzi sena. 33 Ame si xɔ edzi se la ɖi ɖase be Mawue nye anukwaretɔ, 34 Elabena ame si Mawu ɖo ɖa gblɔa Mawu fe nyawo, elabena Mawu na Gbɔgbɔ lae le agbɔsɔsɔ me. 35 Fofo la lɔ̃a Via sia ale gbegbe be etsɔ nu sia nu de efe asime. 36 Ame sia ame si xɔ Mawu fe Vi sia dzi se la, akpɔ agbe mavɔ. Ke ame siwo meɖoa toe o, eye womexɔa edzi sena o la, makpɔ agbe mavɔ la o, ke boŋ Mawu fe dziku anɔ wo dzi ɖaa.”
Yohanes 4
1 Farisitɔwo se be Yesu le nusrɔ̃lawo kpɔm fũu eye wòle mawutsi dem ta na amewo tsɔ wu Yohanes, 2 togbɔ be menye eya ŋutɔe le mawutsi dem ta na amewo o, ke boŋ efe nusrɔ̃lawoe. 3 Esi Yesu se nya sia la, edzo le Yudea, hetrɔ yi Galilea nutome. 4 Enɔ na Yesu be wòato Samaria nutome hafi ayi Galilea. 5 Le ŋdɔ ga wuieve me lɔfo la, eva ɖo Samariatɔwo fe du aɖe si woyɔna be Sikar la fe gbɔto. 6 Yakɔb fe vudo la le afi sia. Vudo sia le anyigba si Yakɔb tsɔ na via Yosef la dzi. Le mɔ legbe si wòzɔ le ŋdɔ sesẽ nu kple ɖeɖiteameŋu ta la, Yesu bɔbɔ nɔ vudoa gbɔ be yeadzudzɔ. 7 Etefe medidi o, Samaria nyɔnu aɖe va be yeaku tsi, ale Yesu biae be nena tsi vi aɖe ye yeano. 8 Yesu ɖeka koe nɔ tefea le ɣeyiɣi sia me elabena efe nusrɔ̃lawo dzo yi kɔfea me nuɖuɖu fle ge. 9 Ewɔ nuku na Samaria nyɔnua ŋutɔ be Yesu si nye Yudatɔ la bia nu ye Samariatɔ. Le nyatefe me la, Yudatɔwo mefoa nu kple Samariatɔwo o. Le esia ta Samaria nyɔnua gblɔ na Yesu bena, “Aleke wò Yudatɔ, nèle tsi biam nye Samaria nyɔnu be yeano?” 10 Yesu ɖo eŋu nɛ be, “Ne ɖe nènya ame si fomevi menye kple nunana xɔasi si Mawu ɖo ɖi na wò la, anye ne ãbiam be mana agbetsi la fe ɖe ye.” 11 Nyɔnua ɖo eŋu nɛ be, “Vudo sia goglo ŋutɔ eye naneke mele asiwò be nãtsɔ aku tsii le eme o. Afi ka nèle agbetsia kpɔ ge le? 12 Hekpe ɖe esia ŋu la, wòe de ŋgɔ wu mia tɔgbuitɔgbui Yakɔb mahã? Aleke wɔ wò nãte ŋu ana tsi si nyo wu tsi si eya kple viawo kpakple efe nyiwo no va yi?” 13 Yesu ɖo eŋu nɛ be, “Ne amewo no tsi sia fe ɖe la, tsikɔ gawua wo. 14 Gake tsi si mana wò la, azu agbetsi anɔ dzidzim le mewò, ana be tsikɔ magawu wò o, ke boŋ ahe agbe mavɔ vɛ na wò.” 15 Nyɔnu la gblɔ na Yesu bena, “Afetɔ, meɖe kuku, na tsi sia fe ɖem! Ekema nyemagazɔ azɔli tso keke dua me ke ava nɔ tsi kum le afi sia gbe sia gbe o.” 16 Ke Yesu gblɔ nɛ be, “Heyi nãyɔ srɔ̃wò vɛ.” 17 Nyɔnua ɖo eŋu nɛ be, “Srɔ̃ mele asinye o” Yesu gblɔ nɛ be, “Èto nyatefe esi nègblɔ be srɔ̃ mele asiwò o.” 18 Elabena èɖe ŋutsu atɔ̃ kpɔ, eye ame si gbɔ nèle fifia hã la menye srɔ̃wò wònye o, èto nyatefe le nya sia me.” 19 Egblɔ na Yesu be, “Afetɔ, mexɔe se be nyagblɔɖilae nènye. 20 Nu ka tae mi Yudatɔwo mienɔa gbɔgblɔm godoo be, Yerusalem kokokoe wòle be woasubɔ Mawu le, evɔa mí Samariatɔwo hã miebe, ele be woasubɔ Mawu le to sia dzi elabena afi siae mía tɔgbuiwo subɔe le?” 21 Yesu gblɔ nɛ bena, “Nyɔnu, xɔm se be, ɣeyiɣi gbɔna eye womagasubɔ Fofo la le to sia dzi alo leYerusalem o. 22 Mi Samariatɔwo la, miesubɔa nu si mienya o, ke míawo la míesubɔa nu si míenya, elabena xɔxɔ la tso Yudatɔwo gbɔ. 23 Gake ɣeyiɣi aɖe gbɔna, eye wòde azɔ be nyatefe subɔsubɔwɔlawo woasubɔ Fofo la le gbɔgbɔ kple nyatefe me, elabena Fofo la dia subɔla siawo tɔgbi 24 Mawu nye Gbɔgbɔ eye ame siwo le esubɔm la, ele be woasubɔe le gbɔgbɔ kple nyatefe me.” 25 Nyɔnua ɖo eŋu nɛ be, “Nye la, menyae bena Mesia alo Kristo la le vava ge eye ne eva la, aɖe nu sia nu gɔme na mí.” 26 Yesu gblɔ nɛ be, “Nyee nye Mesia la.” 27 Esi wògblɔ nya sia vɔ teti ko la, efe nusrɔ̃lawo va do. Ewɔ nuku na nusrɔ̃lawo ŋutɔ bena Yesu nɔ dze ɖom kple nyɔnu aɖe gake wo dometɔ aɖeke mebia nu si ta wòle nu fom kple nyɔnua alo nu si me dzrom wonɔ la o. 28 Nyɔnu la gble efe tsize la ɖe vudoa to eye wòtrɔ yi dua me ɖagblɔ na ame siwo wòkpɔ la be, 29 “Miva kpɔ ŋutsu aɖe si gblɔ nu siwo katã mewɔ kpɔ la nam ɖa. Đe manye ame siae nye Kristo la oa?” 30 Ale ame geɖewo tso dua me va bena yewoakpɔ amea ɖa. 31 Esi nuɖuɖua sɔ gbe la, nusrɔ̃lawo ɖe kuku na Yesu be wòaɖu nu. 32 Ke Yesu gblɔ na wo bena, “Nyemaɖu nu o, elabena nuɖuɖu aɖe le asinye esi ŋu miawo mienya nu le o.” 33 Ke nusrɔ̃lawo bia le wo nɔewo dome be, “Ame kae tsɔ nuɖuɖua vɛ nɛ?” 34 Yesu ɖe eme na wo bena, “Nye nuɖuɖue nye be mawɔ Mawu, ame si ɖom ɖa la fe lɔlɔ̃nu eye mawu dɔ si wòdɔm la nu. 35 Menye miawoe nɔa gbɔgblɔm be esusɔ ɣleti ene ne nuŋeɣi naɖo oa? Miwu miafe ŋkuwo dzi, ne miakpɔ agblewo dzi ɖa, nukuawo tsi eye wole klalo na ŋeŋe xoxo. 36 Nuŋelawo axɔ fetu nyuiwo eye woakplɔ ame geɖewo va agbe mavɔ la mee. Nufãlawo kple nuŋelawo siaa akpɔ dzidzɔ geɖe. 37 Enye nyatefe be, ame aɖee doa nu hafi ame aɖe va ŋena. 38 Nye la, medɔ mi be miayi aɖaŋe nu le afi si miefã nu ɖo o, ame bubuwoe fã nua hafi miawo mieyi ɖaŋe wo.” 39 Esi Samaria nyɔnua gblɔ na wo detɔwo be Yesu gblɔ nu sia nu si yewɔ kpɔ la na ye la, ame geɖe ŋutɔ le dua me xɔe se be Yesue nye Mesia la. 40 Azɔ esi Samariatɔwo va egbɔ la, woɖe kuku nɛ be wòanɔ yewo gbɔ, eye wònɔ wo gbɔ ŋkeke eve 41 Le efe nyawo ta la, ame geɖe wu xɔ edzi se. 42 Ale wova gblɔ na nyɔnu si do goe gbã le vudoa to be, “Azɔ la, miawo hã miexɔ edzi se elabena míawo ŋutɔ hã miese nya geɖewo tso efe nu me, ke menye le wò ɖaseɖiɖi ɖeɖe ko ta o. Le nyatefe me la, ame siae nye xexeame fe Đela vavã.” 43 Le ŋkeke eve megbe la, edzo yi Galilea. 44 Elabena Yesu ŋutɔ gblɔe ɖi xoxo be, nyagblɔɖila aɖeke mekpɔa bubu le eya ŋutɔ de o. 45 Gake esi wòyi Galilea la, Galileatɔwo xɔe alɔ eve, elabena ewɔ nukunu geɖewo wokpɔ le Yerusalem esi wòyi ɖaɖu ŋutitotoŋkeke nyui la le afi ma. 46 Yesu gava Kana le Galilea afi si wòtrɔ tsi wòzu wain le. Afi mae wòdo go fiaŋutime aɖe le, ŋutsu sia fe vi le dɔ lém le Kapernaum. 47 Esi wòse be Yesu tso Yudea va ɖo Galilea la, eyi egbɔ heɖe kuku nɛ be wòava yɔ dɔ ye viŋutsuvi si ɖo kudo nu la na ye. 48 Yesu biae bena, “Ke mia dometɔ aɖeke maxɔ dzinye ase o, negbe ɖeko mewɔ nukunu geɖewo hafia?” 49 Aʋafia la ɖe kuku nɛ be, “Afetɔ, meɖe kuku, va míyi kaba hafi vinyea naku?” 50 Ke Yesu gblɔ nɛ be, “Trɔ nãyi afe elabena viwò la fe lãme sẽ.” Aʋafia la xɔ Yesu dzi se eye wòtrɔ hedze afemɔ dzi. 51 Esi wònɔ mɔa dzi yina la, efe dɔla aɖewo va kpee hegblɔ nɛ be, via fe lãme sẽ. 52 Aʋafia la bia wo be woagblɔ gafofo si me tututu ŋutsuvi la fe lãme sẽ la na ye. Woɖo eŋu nɛ bena, “Etsɔ, anɔ abe ŋdɔ ga ɖeka me ene la, asrã sesẽ la dzo ɖa le edzi kpata.” 53 Aʋafia la ɖo ŋku edzi be gafofo ma me tututue Yesu gblɔ na ye be, “Viwò la fe lãme sẽ.” Ale Aʋafia sia kple efe afe me tɔwo katã xɔe se be Yesue nye Mesia la vavã 54 Esia nye Yesu fe nukunu evelia si wòwɔ esi wòtso Yudea va Galilea.
Yohanes 5
1 Le nu siawo megbe la, Yesu yi Yerusalem le Yudatɔwo fe ŋkekenyui aɖe dzi. 2 Taa aɖe nɔ dua fe agbo si woyɔna be Alẽgbo la gbɔ. Woyɔa taa sia le Hebrigbe me be Betesda Taa. Wowɔ agbadɔ atɔ̃ fo xlãe. 3 Lãmetututɔwo, bunɔwo, ŋkuagbãtɔwo, titilélawo kple dɔ vovovo lélawo va nɔa agbadɔawo te, le taa la to, henɔa tsia me bublu lalam 4 Elabena edziedzi la, mawudɔla aɖe ɖina ɖe tsi la me heblunɛ, eye dɔnɔ si ge ɖe tsia me gbã le ebublu vɔ megbe la, fe dɔ si lém wònɔ la vɔna nɛ. 5 Ame aɖe hã nɔ tefea si nɔ dɔ lém fe blaetɔ̃-vɔ-enyi sɔŋ. 6 Esi Yesu kpɔe eye wòkpɔe dze sii be ele dɔa lém etefe didi la, ebiae be, “Èdi be wò lãme nasẽa?” 7 Dɔnɔa ɖo eŋu nɛ be, “Ẽ, gake ame aɖeke mele asinye si akɔm ada ɖe tsia me nenye be wova blui o. Ne medze agbagba be mage ɖe eme ko la, ame bubu doa ŋgɔ gena ɖe eme xoxo.” 8 Yesu gblɔ nɛ bena, “Tsi tre, nãŋlɔ wò aba ne nãyi afe me!” 9 Dɔnɔa fe lãme sẽ enumake ale wòŋlɔ efe aba la hede asi zɔzɔ me. Sabat ŋkekea dzie Yesu wɔ nukunu sia le. 10 Le esia ta la, Yudatɔwo fe dumegãwo kpɔ dziku ɖe eŋu. Wogblɔ na ame si ŋu wòda gbe le be, “Egbee nye Sabat, eya ta mèkpɔ mɔ awɔ dɔ aɖeke o. Mɔɖeɖe hã meli be nalé aba ɖe asi anɔ yiyim o!” 11 Ŋutsua ɖo eŋu na wo be, “Ame si da gbe le ŋunye lae na mɔm.” 12 Wobiae be, “Ame kae nye ame ma si ɖe mɔ na wò be nãwɔ esia?”" 13 Amea menya ame si Yesu nye o, evɔ Yesu hã bu ɖe ameha la dome xoxo. 14 Emegbe la, Yesu va ke ɖe eŋu le gbedoxɔ la me eye wògblɔ nɛ bena," “Azɔ la, wò lãme sẽ eya ta mègawɔ nu vɔ̃ azɔ o, ne menye nenema o la, nu si adzɔ ɖe dziwò emegbe la, avɔ̃ɖi wu gbãtɔ.” 15 Ke ŋutsua yi ɖadi Yudatɔwo fe amegãwo eye wògblɔ na wo bena Yesue nye ame si da gbe le ye ŋu. 16 Le esia ta la, Yudatɔwo ti Yesu yome vevie be eda le Sabat fe sea dzi. 17 Ke Yesu gblɔ na wo bena, “Fofonye le dɔ nyui wɔwɔ dzi ɖaa va se ɖe fifi, ale nye hã mele efe afɔtefe tom.” Efe nya siawo gade ada mo na Yudatɔwo fe nunɔlawo ale wodi kokoko be yewoawui. Hekpe ɖe esia ŋu la, wogblɔ be eyɔ Mawu be eyae nye ye Fofo, ale be wòtsɔ eɖokui sɔ kple Mawu. 19 Yesu ɖo eŋu na wo bena, “Vi la mate ŋu awɔ naneke le eya ŋutɔ ɖokui si o, nu si wòwɔna lae nye nu si wòkpɔ Fofoa wòle wɔwɔm. 20 Elabena Fofo la lɔ̃a Via be wòawɔ nukunu gãwo wu esi miekpɔ va yi. 21 Via afɔ ame kuku siwo dze eŋgɔ la ɖe tsitre abe ale si Fofo la wɔnɛ ene. 22 Fofo la tsɔ ʋɔnudɔdrɔ̃ katã gble ɖe Via sime 23 be amewo katã nade bubu eŋu abe ale si wodea bubu Fofo la ŋui ene. Gake ne miegbe bena yewomade bubu Mawu Vi si wòɖo ɖe mi la ŋu o la, efia be miele bubu dem Fofo la hã ŋu o. 24 ”Mele egblɔm na mi kple kakaɖedzi be, ame sia ame si sea nye nyawo, eye wòxɔ Mawu si ɖom ɖa la dzi se la, akpɔ agbe mavɔ, ale be womadrɔ̃ ʋɔnui o, elabena eto ku me yi agbe mavɔ la me xoxo. 25 Megale gbe tem ɖe edzi na mi bena, ɣeyiɣi aɖe gbɔna, eva ɖo gɔ̃ hã xoxo, esime ame kukuwo gɔ̃ hã ase nye gbe, ẽ, woase nye Mawu Vi la fe gbe, eye ame siwo awɔ ɖe edzi la akpɔ agbe mavɔ. 26 Abe ale si agbe le Fofo la ŋutɔ me ene la, nenema kee wòna be agbe nanɔ Via hã me, 27 ale be Vi la nadrɔ̃ ʋɔnu amegbetɔwo katã le wofe nu vɔ̃wo ta elabena eyae nye Mesia alo Amegbetɔvi la. 28 Megawɔ nuku na mi o. Le nyatefe me la, ɣeyiɣi aɖe li gbɔna; esi ame kuku siwo le yɔdowo me hã ase Mawu Vi la fe gbe, 29 eye woatsi tre ado go tso yɔdoawo me. Ana ame siwo wɔ nu nyuiwo la nayi agbe mavɔ la me, ke adrɔ̃ ʋɔnu ame vlo siwo kpɔ dzidzɔ le vɔ̃wɔwɔ ŋuti. 30 ”Nye la medrɔ̃a ʋɔnu abe ale si Fofo la di tso asinye ene. Nyemedrɔ̃a ʋɔnu ame aɖeke hã o, negbe ne Fofo la di tso asinye ko. Hekpe ɖe esia ŋu la, medrɔ̃a ʋɔnu le dzɔdzɔenyenye nu eye ame ŋkumekpɔkpɔ mele eme o, elabena medrɔ̃a ʋɔnu ɖe Mawu si dɔm ɖa la fe didi nu. Nye la nyemewɔa nye lɔlɔ̃nu le ʋɔnudɔdrɔ̃ me o, Fofo la fe lɔlɔ̃nu ko mewɔna. 31 ”Ne meɖi ɖase le ɖokuinye ŋu la, amewo mexɔnɛ sena o. 32 Ame bubu aɖe li si le ɖase ɖim tso ŋutinye eye menya be efe ɖaseɖiɖi tso ŋutinye le etefe. 33 ”Miawo la miedɔ amewo ɖe Yohanes gbɔ, eye wòɖi ɖase ɖo kpe nyatefe la dzi. 34 Gake mana mianya bena, ɖase detotɔ katã wu esi woɖi tso ŋunye metso amegbetɔ aɖeke gbɔ o. Togbɔ be mefo nu na mi tso Yohanes fe ɖaseɖiɖi ŋuti hã la, ɖe mewɔ esia be miaxɔ dzinye ase ale be miakpɔ ɖeɖe. 35 Yohanes zu kekeli klẽ na mi ɣeyiɣi kpui aɖe, ale be miekpɔ dzidzɔ le kekelia ŋuti elabena efe keklẽ la ɖe vi na mi. 36 Ke nye la, ɖasefo si kɔ wu Yohanes la le asinye. Esiae nye be, mewɔ nukunu geɖe siwo nye dɔ siwo Fofo la tsɔ de asi nam. Woawoe fia be Fofo lae dɔm vavã. 37 Fofo la ŋutɔ ɖi ɖase le ŋunye togbɔ be miekpɔe kpɔ alo mefo nu na mi kpɔ o hã. 38 Ke, togbɔ be Fofo la le ɖase ɖim na mi hã la, miegbe be yewoamaɖo toe o, elabena miegbe be yewomaxɔ nye, ame si wòdɔ ɖa kple efe agbenya la dzi ase o. 39 ”Miedzroa mawunya me tsitotsito elabena miexɔ se bena miekpɔa agbe mavɔ le eme. Evɔ mawunya bliboa katã la, dzinyee wotui ɖo. 40 Gake miegbe gbidii bena yewomava gbɔnye ale be mana agbe mavɔ sia mi o. 41 ”Nyemexɔa kafukafu tso amewo gbɔ o. 42 Ke menya mi, eye menyae be, Mawu fe lɔlɔ̃ mele mia me o. 43 Menya esia elabena nye la meva le fofonye fe ŋkɔ me gake miegbe gbidii be yewomaxɔm o, ke esi ɖokuitɔdilawo va le woawo ŋutɔwo fe ŋkɔ me la, miexɔ wo alɔ eve. 44 Mewɔ nuku nam bena miegbe bena yewomaxɔ dzinye ase o. Elabena miedea bubu mia nɔewo ŋu kple dzidzɔ gake mietsɔ ɖeke le eme na bubu si Mawu ɖeka hɔ̃ɔ hã de mia ŋu o! 45 ”Menye nyee le mia nu tso ge na Fofo la tso nu siawo ŋuti o, ke boŋ Mose, ame si fe sewo dzi mietsɔ miafe mɔkpɔkpɔwo katã da ɖo bena ele mia kplɔ ge ayi ɖe dzifoe la, eyae le mia nu tso ge. 46 Miawo la, miegbe bena yewomaxɔ Mose dzi ase o, anye ne miexɔ nye hã dzinye se. Elabena Mose ŋlɔ nu tso ŋunye gake miexɔ edzi se o. Le esia ta miexɔ nye hã dzinye se o. 47 Esi miexɔ Mose fe ŋɔŋlɔwo dzi se o ta la, miexɔ nye hã dzinye se o.”
Yohanes 6
1 Le esiawo megbe la, Yesu tso Galilea fu si woyɔna hã be Tiberia fu la yi egodo. 2 Ameha gã aɖe nɔ eyome elabena wokpɔ nukunu siwo wòwɔ heda gbe le dɔnɔwo ŋu. 3 Yesu lia togbɛ aɖe eye eya kple efe nusrɔ̃lawo nɔ anyi ɖe afi ma. 4 Yudatɔwo fe Ŋutitotoŋkekenyui la hã te tu afe le ɣemaɣi me. 5 Esi Yesu fɔ ta dzi la, ekpɔ ameha gã aɖe gbɔna ɖe egbɔ, etrɔ ɖe Filipo ŋu biae bena, “Filipo, afi kae míakpɔ nuɖuɖu le afle na ame gbogbo siawo?” 6 Yesu gblɔ esia bena yeatsɔ ado Filipo fe xɔse akpɔ elabena eya ŋutɔ nya nu si wɔ ge wòala. 7 Filipo ɖo eŋu nɛ be, “Míahiã ga home gã aɖe ŋutɔ ne míete kpɔ be míafle nuɖuɖu na ame siawo katã!” 8 Efe nusrɔ̃lawo dometɔ ɖeka, Andrea, Simɔn Petro nɔvi, gblɔ nɛ bena, 9 “Ŋutsuvi aɖe le afii si si abolo atɔ̃ kple tɔmelã memee eve le, gake nu ka esia ate ŋu awɔ le ameha gã sia ŋuti?” 10 Yesu gblɔ na nusrɔ̃lawo be, “Mina ame sia ame nanɔ anyi.” Ale ame siwo fe xexlẽme anɔ akpe atɔ̃ la nɔ anyi ɖe gbe dama la dzi. 11 Yesu tsɔ aboloawo eye wòdo gbe ɖa heda akpe ɖe wo ta. Emegbe la, etsɔe na efe nusrɔ̃lawo be woama na ameawo. Edo gbe ɖa ɖe tɔmelã memee eveawo hã ta eye wòtsɔe na ameawo. Ale ame sia ame ɖu nu ɖi fo nyuie. 12 Yesu gblɔ na nusrɔ̃lawo bena, “Azɔ, mifo abolo wuwluiawo katã nu fu bena womagazu vlo o.” 13 Wofo abolo wuwluiawo katã nu fu wòyɔ kusi wuieve sɔŋ. 14 Esi ameawo kpɔ nukunu gã si Yesu wɔ la, wodo ɣli gblɔ bena, “Le nyatefe me la, ame siae nye Nyagblɔɖila si míele mɔ kpɔm na!” 15 Yesu kpɔe dze sii bena ameawo nɔ didim be yewoalé ye aɖo fia sesẽtɔe eya ta ewɔ dzaa galia togbɛ la eye wòdzo le wo gbɔ. 16 Le fiẽme la, nusrɔ̃lawo yi futa ɖanɔ elalam le afi ma. 17 Zã do vɔ keŋ, gake Yesu medo ta ɖa o. eya ta nusrɔ̃lawo ge ɖe ʋu aɖe me eye wokui ɖo ta Kapernaum 18 Ya sesẽ aɖe de asi fofo me eye fu la dze agbo. 19 Esi woku ʋua abe kilometa atɔ̃ alo ade ko ene la, wokpɔ Yesu wòle tetem ɖe ʋua ŋuti, enɔ zɔzɔm le tsia dzi, ke nusrɔ̃lawo vɔ̃ ŋutɔ. 20 Gake edo ɣli yɔ wo eye wògblɔ na wo bena, womegavɔ̃ o. 21 Esi wonya be Yesue la, wokɔe de ʋua me eye enumake ʋua de tɔkɔ afi si yim wonɔ. 22 Le ŋufɔke la ameha la le tsitre ɖe fu la fe go kemɛ dzi, eye wokpɔ bena ʋu bubu aɖeke megale afi ma o, negbe ɖeka ko, wokpɔ hã be Yesu meɖo ʋua kple efe nusrɔ̃lawo o, ke boŋ woawo ɖeɖe koe yi. 23 Tete ʋu bubu aɖewo hã tso Tiberia va ɖo afi si ameawo ɖu abolo si Afetɔ la yra kple akpedada le, 24 eya ta ameawo nɔ ŋku lém ɖe wo me nɔ Yesu dim. Ke esi womekpɔ Yesu alo efe nusrɔ̃lawo le ʋuawo dometɔ aɖeke me o la, woɖo ʋuawo heyi Kapernaum be yewoaɖadii 25 Esi woɖo Kapernaum la, wokpɔ Yesu eye wobiae be, “Nufiala, ale ke nèwɔ hafi va do ɖe afi sia?” 26 Yesu ɖo eŋu na wo bena, “Le nyatefe me la, miele diyem, menye kple susu be miexɔ dzinye se ta o, ke boŋ le nuɖuɖu si mena mi nyitsɔ la ta. 27 Nuɖuɖu tea ŋu gblẽna, eya ta migatsi dzi ɖe nu siwo gblẽna la ŋu akpa o. Ke boŋ mitsɔ miafe ŋusẽ katã ti agbe mavɔ si Nye, Mesia alo Amegbetɔ Vi la mana mi la yome. Elabena esia tae Mawu Fofo la ɖom ɖe xexeame.” 28 Ameawo biae be, “Nu ka tututue míawɔ be wòadze Mawu ŋu?” 29 Yesu gblɔ na wo be, “Enye Mawu fe didi be miaxɔ ame si wòɖo ɖe mi la dzi ase.” 30 Tete ameawo biae be, “Nukunu ka nãwɔ míakpɔ be míaxɔ dziwò ase? Nu ka nãwɔ?” 31 Mía fofowo ɖu mana le gbea dzi abe ale si woŋlɔe ɖi ene be, “Ena abolo wo tso dzifo be woaɖu.” 32 Yesu ɖo eŋu na wo be, “Fofonyee na aboloa wo, menye Mosee na wo o. Eya ta azɔ la, ele Abolo vavãtɔ nam mi tso dzifo. 33 Abolo vavãtɔ siae nye Amegbetɔ, si Mawu ɖo ɖa tso dzifo, eye ame sia naa agbe xexeame katã.” 34 Ameawo gagblɔ bena, “Afetɔ, na abolo vavã sia mí gbe sia gbe.” 35 Yesu ɖo eŋu na wo bena, “Nyee nye abolo vavã si naa agbe amewo. Ame sia ame si ava gbɔnye la, dɔ magawui akpɔ o, eye ame si xɔ dzinye se la, tsikɔ hã magawui gbeɖegbeɖe o. 36 Gake nu si le fu ɖem na mi, abe ale si megblɔ do ŋgɔe ene lae nye bena, togbɔ be miekpɔm hã la, miexɔ dzinye se o. 37 Ke ame siwo Fofo la tsɔ nam la, ava gbɔnye eye nyemagbe wo xɔxɔ gbeɖe o. 38 Elabena ɖe metso dzifo va bena mawɔ Mawu si dɔm ɖa la fe lɔlɔ̃nu, ke menye nye ŋutɔ nye lɔlɔ̃nu o. 39 Mawu fe didie nye bena, nyemabu ame siwo wòtsɔ nam la fe ɖeke o, ke boŋ be makplɔ wo va agbe mavɔ la mee le Nuwuwuŋkekea dzi. 40 Enye Fofo la fe didi vevie hã be, ame sia ame si kpɔ Via eye wòxɔ edzi se la, nakpɔ agbe mavɔ eye mafɔe ɖe tsitre le Nuwuwuŋkekea dzi.” 41 Azɔ Yudatɔwo de asi liʋiliʋĩlilĩ me le eŋu le ale si wògblɔ be yee nye abolo si tso dzifo va la ta. 42 Wodo ɣli hoo be, “Nu ka! Menye ame siae nye Yesu, Yosef vi la oa? Mienya fofoa kple dadaa ɖe! Ke nu ka koŋ gblɔm wòle fifia? Đe wòle gbɔgblɔm be dzifoe yetso va?” 43 Yesu ɖo eŋu na wo bena, “Migalĩ liʋiliʋĩ be megblɔ nya sia ta o. 44 Elabena ame aɖeke mate ŋu ava gbɔnye o, negbe Fofo si dɔm ɖa lae hee ɖe ŋunye, eye le Nuwuwuŋkekea dzi la, mana ame siawo katã fomevi natsi tre. 45 Abe ale si woŋlɔe ɖe mawunya mee ene la, ‘Woafia nu wo katã tso Mawu ŋuti.’ Ame siwo katã Fofo la fo nu na, eye wosrɔ̃ nyatefe la le egbɔ la, ava gbɔnye. 46 Menye ɖe mele gbɔgblɔm be ame aɖeke kpɔ Mawu kpɔ ŋkume kple ŋkume o, elabena Nye, ame si tso Fofo la gbɔ la, koe kpɔe kpɔ. 47 ”Mele egblɔm na mi nyatefetɔe be, ame sia ame si xɔ dzinye se la, agbe mavɔ le esi xoxo! 48 Nyee nye agbebolo la! 49 Togbɔ be mia fofowo ɖu mana si wona wo tso dzifo hã la, wo katã woku. 50 Ke esiae nye abolo si ɖi tso dzifo va, esi ame aɖu eye maku o. 51 Nyee nye agbebolo si ɖi tso dzifo va. Ne ame aɖe ɖu abolo sia la, anɔ agbe tegbee. Abolo siae nye nye ŋutilã si matsɔ ana ɖe xexeame fe agbe ta.” 52 Azɔ ʋiʋli gaɖo Yudatɔwo dome tso nya si tututu gblɔm Yesu nɔ la ŋuti. Wobia wo nɔewo be, “Aleke ŋutsu sia awɔ atsɔ efe ŋutilã ana mi be míaɖu?” 53 Yesu gaɖo eŋu na wo bena, “Mele gbe tem ɖe edzi na mi nyatefetɔe bena, ne ame aɖe meɖu Mesia alo Amegbetɔ Vi la fe ŋutilã eye wòno efe ʋu o la, agbe mavɔ la mate ŋu anɔ eme o. 54 Ke ame si ɖu nye ŋutilã eye wòno nye ʋu la, agbe mavɔ la le esi xoxo, eye eyae nye ame si mafɔ ɖe tsitre le Nuwuwuŋkekea dzi. 55 Elabena nye ŋutilãe nye nuɖuɖu vavã la eye nye ʋue nye nunono vavã la. 56 Ame sia ame si ɖua nye ŋutilã eye wònoa nye ʋu lae nye ame si le menye eye nye hã mele eme. 57 Nye la mele agbe, elabena Fofo gbagbe si dɔm ɖa la na ŋusẽm, eye nenema ke ame siwo ɖua nye ŋutilã la, anɔ agbe elabena mena agbe wo. 58 Nyee nye abolo vavã si tso dzifo va, ame sia ame si aɖu abolo sia fe ɖe la anɔ agbe tso mavɔ me yi mavɔ me, eye maku abe ale si mia fofowo ku togbɔ be woɖu abolo si tso dzifo la hã ene o.” 59 Yesu gblɔ nya siawo katã le esime wònɔ nu fiam le Yudatɔwo fe fufofe le Kapernaum. Nya la nye gbɔgbɔ kple agbe 60 Efe nusrɔ̃lawo ŋutɔ gɔ̃ hã gblɔ bena, “Nyatefe, Afetɔ fe nya siawo gɔmesese sesẽ ŋutɔ. Ame kae ate ŋu ase wo gɔme?” 61 Yesu kpɔe dze sii be yefe nusrɔ̃lawo le liʋiliʋĩ lĩm, eya ta ebia wo bena, “Đe nye nyawo ɖia mia nua? 62 Ne ele alea ɖe, aleke miabu nenye be miekpɔ Amegbetɔ Vi la, wotrɔ yina dzifo ake? 63 Gbɔgbɔ Kɔkɔe la koe naa agbe mavɔ. Wɔna aɖeke mele ŋutilã ya ŋu o. Nya siwo megblɔ na mi la, nye Gbɔgbɔ kple Agbe. 64 Gake va se ɖe fifia la, mia dometɔ aɖewo mexɔ dzinye se o.” Ke Yesu nya ame siwo mexɔ edzi se o kple ame si le ede ge asi la tso gɔmedzedzea me ke. 65 Yesu gblɔ mlɔeba be, “Nya si megblɔ va yi lae nye nu si mewɔnɛ esi megblɔ be ame aɖeke mate ŋu ava gbɔnye o, negbe Fofo la ŋutɔe hee ɖe ŋunye.” 66 Esi wògblɔ nya siawo vɔ la, efe nusrɔ̃la geɖewo trɔ dzo le egbɔ hegblee ɖi. 67 Yesu trɔ ɖe nusrɔ̃la wuieveawo ŋu eye wòbia wo bena, “Miawo hã miedi be yewoadzoa?” 68 Simɔn Petro ɖo eŋu nɛ be, “Afetɔ, ame ka gbɔe míadzo ayi? Wò ko sie agbe mavɔ nya la le. 69 Míexɔe se eye mienyae bena wòe nye Mawu fe Vi Kɔkɔe la.” 70 Yesu trɔ gblɔ nɛ be, “Mi ame Wuievee metia, gake ame ɖeka le mia dome si nye abosam!” 71 Yesu gblɔ nya sia tso Yuda, Simɔn Iskariɔt vi, ame si nye ame Wuieveawo dometɔ ɖeka, eye wònye ame si atsɔe ade asi na efe futɔwo la ŋu.
Yohanes 7
1 Emegbe la, Yesu trɔ yi Galilea nutome, henɔ tsatsam le kɔfewo me. Medi bena yeaɖo Yudea ya kura o, elabena Yudatɔwo nɔ nugbe ɖom ɖe eŋu le afi ma be yewoawui. 2 Azɔ Yudatɔwo fe ŋkekenyui vevi aɖe ɖo edzi. Woyɔa ŋkeke sia be Agbadɔmeŋkekenyui. 3 Esi ŋkekea tu afe ta la, Yesu nɔviŋutsuwo va foe ɖe enu be neyi Yudea ne wòaɖu ŋkekenyuia le afi ma. Nɔviawo gblɔ nɛ be, “Míedi be nãyi Yudea elabena amewo le afi ma fũu si ate ŋu akpɔ wò nukunuwɔwɔwo. 4 Ame si dina be yeazu ame ŋkuta la mewɔa nu le bebeme o. Eya ta esi nèle nu siawo wɔm la, ele be nãdo ɖe gaglãgbe ne xexeame nakpɔ wò.” 5 Nɔviawo gblɔ esia elebena woawo ŋutɔ gɔ̃ hã mexɔ edzi se o. 6 Yesu ɖo eŋu na wo bena, “Miawo la, mievo eye miekpɔ mɔ ayi tefe sia eye nya aɖeke madzɔ o, ke nye la, ɣeyiɣi sia menye ɣeyiɣi nyuitɔ nam be mayi o. 7 Miawo la, xexeametɔwo melé fu mi o, ke nye la, wolé fum vevie elabena mehe nya ɖe wo ŋu ɖe wofe nu vɔ̃ kple nu madzemadze wɔwɔ ta. 8 Mido ŋgɔ mianɔ yiyim faa. Ne ɣeyiɣi nyuitɔ ɖo nam ko la, nye hã madze mia yome.” 9 Ale Yesu tsi Galilea le ŋkeke mawo me. 10 Esi Yesu nɔviŋutsuwo dzo vɔ megbe la, eya hã yi ŋkekenyuia ɖufe. Ke eyi le bebeme be amewo nagakpɔ ye o. 11 Yudatɔwo fe amegãwo dii vevie le azã la ɖufe eye wonɔ eta biam se le amewo gbɔ. 12 Ame geɖewo nɔ nu fom le eŋu le tefea. Ame aɖewo gblɔ be, “Enye ame deŋgɔ wɔnuku aɖe.” Ke ame bubuwo hã gblɔ be, “Alakpatɔe wònye le amewo flum le yiyim.” 13 Ke dzidefo menɔ ame siwo nɔ ekafum la si be woafo nu tso eŋu le dutofo o, elabena wonɔ vɔvɔ̃m be Yudatɔwo fe amegãwo ava he to na yewo. 14 Esi ŋkekenyui la fe afa nu yi la, Yesu yi ɖe gbedoxɔ la me eye wòde asi nufiafia amewo me. 15 Ewɔ nuku na Yudatɔwo fe amegãwo ŋutɔ esi wose nu siwo gblɔm wònɔ le gbedoxɔ la me. Wobia wo nɔewo be, “Aleke wɔ ame sia nya nu siawo nyuie ale, togbɔ be mede miafe suku aɖeke kpɔ o?” 16 Yesu gblɔ na wo bena, “Nye la, nyemele nu siwo tso nye ŋutɔ nye susu me la fiam o, ke boŋ Mawu si ɖom ɖa la fe susuwo fiam mele. 17 Nenye be mia dometɔ aɖe ɖoe kplikpaa bena yeawɔ Mawu fe lɔlɔ̃nu la, akpɔe adze sii xoxo nenye be nye nufiafia tso Mawu gbɔ loo alo enye nye ŋutɔ nye nyawo. 18 Ne ame aɖe le nu fom tso nu si eya ŋutɔ susu ŋuti la, ekema ele kafukafu dim na eɖokui tso amewo gbɔ. Ke ame si le didim bena yeade bubu ame si ɖoe ɖa ŋuti la, ame mae nye nyatefetɔ kple nutefewɔla. 19 Mia dometɔ aɖeke mewɔa Mose fe sewo dzi o, ke nu ka tae wòle be miatsɔ nya ɖe ŋunye bena meda le efe sewo dzi. Eye nu ka tae wòle be miawum ɖe esia ta?” 20 Ameawo ɖo eŋu nɛ be, “Wò la, gbɔgbɔ vɔ̃ le mewò! Ame kae le didim be yeawu wò?” 21 Yesu gblɔ na wo bena, “Nukunu ɖeka pɛ ko mewɔ eye mi katã miafe mo wɔ yaa. 22 Ke Mose de se na mi be miatso aʋa eye mietsoa aʋa na mia viwo le Sabat ŋkekea gɔ̃ hã dzi. Ke menye Mosee to aʋatsotso vɛ o, ke boŋ edzɔ tso fofoawo dzi le blema. 23 Azɔ la nenye be woate ŋu atso aʋa na ɖevi le Sabat dzi ale be womada le Mose fe se dzi o la, nu ka ŋuti miele dziku dom ɖe ŋunye be meda gbe le ameti blibo la ŋu le Sabat dzi? 24 Migadrɔ̃ ʋɔnu ɖe dzedzeme nu o, ke boŋ midrɔ̃ ʋɔnu ɖe dzɔdzɔenyenye nu.” 25 Yerusalemtɔ aɖe siwo nɔ afi ma la gblɔ na wo nɔewo be, “Alo menye ame si dim dumegãwo le be yewoawu lae nye esia oa? 26 Ame lae nye esi le afii le mawunya gblɔm le dutofo gake ame aɖeke mebia nya aɖekee o. Đe míafe dumegãwo xɔe se mlɔeba be eyae nye Kristo la vavã? 27 Ame bubuwo hã nɔ gbɔgblɔm be ame sia mate ŋu anye Kristo la o, elabena míenya afi si wodzii le, evɔ nenye be Kristo ŋutɔ ava la, ɖeko wòado ko kpoyi, ame aɖeke manya afi si wòtso o.” 28 Yesu nya nu sia nu si gblɔm wonɔ eya ta esi wònɔ mawunya gblɔm le gbedoxɔ la me la, egblɔ bena, “Miawo la, mienyam eye mienya afi si wodzim le, ke magblɔ na mi bena, ame si mienya o lae dɔm ɖa, eye ame siae nye Nyatefe la. 29 Nye la menyae elabena nye kplie li hafi wòdɔm ɖe mia gbɔ.” 30 Le Yesu fe nya siawo ta la, Yudatɔwo fe amegãwo di be yewoalée, gake ame aɖeke mete ŋu te ɖe eŋu kaka ayi elé ge o, elabena Mawu fe ɣeyiɣi si wòɖo la mede haɖe o. 31 Ame geɖe siwo nɔ gbedoxɔ la me la xɔ edzi se eye wogblɔ be, “Nukunu kawoe miele mɔ kpɔm be ne Kristo la va la awɔ, esi ame sia mewɔ o?” 32 Esi Farisitɔwo se nya siawo le amewo nu la, wo kple Osɔfogãwo dɔ gbedoxɔmesrafowo ɖa bena woayi aɖalé Yesu. 33 Gake Yesu gblɔ be, “Ele be maganɔ mia gbɔ vie hafi matrɔ agayi ame si dɔm ɖa gbɔ. 34 Miadim, ke miakpɔm o, eye miate ŋu ava afi si meyi hã o.” 35 Yesu fe nya siawo na be Yudatɔwo fe amegãwo tɔtɔ. Wobia wo nɔewo be, “Afi kae wòle ɖoɖo wɔm bena yeadzo ayi? Đewohĩ edi be yeayi aɖagblɔ mawunya na Yudatɔ siwo le anyigba vovovowo dzi alo be yeayi trɔ̃subɔlawo fe anyigba dzi aɖagblɔ mawunya na wo le afi ma.” 36 Wogabia hã be, “Nu ka tututue wòwɔnɛ be, ‘Miadim ke miakpɔm o, eye miate ŋu ava afi si mayi hã o.’” 37 Le agbadɔmeŋkekenyuia fe ŋkeke mamlɛtɔ dzi la, Yesu do ɣli gblɔ na ameha la be, “Nenye be tsikɔ le mia dometɔ aɖe wum la, neva gbɔnye wòava no tsi faa. 38 Elabena, mawunya gblɔ bena, “Ame si xɔ dzinye se la, tɔsisi si me agbetsi le la anɔ dzidzim tso eya ma me ke.” 39 Yesu nɔ nu fom tso Gbɔgbɔ Kɔkɔe la ŋuti elabena woana Gbɔgbɔ Kɔkɔe la ame sia ame si xɔ edzi se. Ke womena Gbɔgbɔ Kɔkɔe la haɖe o elabena womekɔ Yesu ŋuti haɖe o. Mama ɖo ameawo dome 40 Esi amehawo se nya si wògblɔ la, ɖewo gblɔ be, “Le nyatefe me la, ame siae nye nyagblɔɖila si ava do ŋgɔ na Mesia la.” 41 Ame bubu aɖewo be, “Eyae nye Kristo la” . Ke ame bubu aɖewo le biabiam be, “Đe Kristo ate ŋu atso Galilea mahã? 42 Đe mawunya megblɔ be Kristo la atso David fe fome kple Betlehem, du si me David nɔ la me oa?” 43 Ale mama ɖo ameawo dome tso ame si tututu Yesu nye la ŋuti. 44 Ame aɖewo di vevie be yewoalée gake wo dometɔ aɖeke medo dzi ka asi eŋu o. 45 Asrafo siwo Osɔfogãwo kple Farisitɔwo ɖo ɖa be woayi aɖalé Yesu la trɔ gbɔ va asi fuflu. Ameawo bia wo bena, “Nu ka tae mielé ŋutsua vɛ o.” 46 Ke asrafoawo ɖo eŋu na wo be, “Nya geɖe siwo ŋutsu sia gblɔ la sɔ to me na mi ŋutɔ. Le anukware me la míese nya deto sia tɔgbi kpɔ o.” 47 Faristitɔawo ɖu fewu le asrafoawo ŋu gblɔ be, “Ke ɖe ŋutsu sia flu miawo hã xoxoa? 48 Miekpɔ dumegã aɖe alo Farisitɔ aɖe wòxɔ ame sia dzi sea? 49 Ameha gã sia, si mele naneke nyam o la, koe xɔ edzi se, ke nu kae wonya tso nu sia ŋuti. Fifode ava ame siawo dzi kokoko!” 50 Ke Nikodemo si nye ameawo dometɔ ɖeka, ame si hã va Yesu gbɔ le zã me la tsi tre hebia etɔwo bena, 51 “Đe wòle se nu be woatso nya me hafi adrɔ̃ ʋɔnu ame aɖea?” 52 Woɖo eŋu nɛ be, “Wò hã Galileatɔe nènyea? Wò ŋutɔ dzro mawunya la me eye nãkpɔ ŋuɖoɖo na ɖokuiwò. Le nyatefe me la, nyagblɔɖila aɖeke matso Galilea o!” 53 Ale takpekpea kaka eye ame sia ame dzo yi afe me.
Yohanes 8
1 Yesu trɔ dzo yi Amito la dzi. 2 Gake esi ŋu ke ko la, egatrɔ va gbedoxɔ la me. Ameha gã aɖe gafo zi ɖe eŋu, eye wòbɔbɔ nɔ anyi hefia nu wo. 3 Esi wònɔ nu fom la, Yudatɔwo fe dumegãwo kple Faristitɔwo kplɔ nyɔnu aɖe si wolé asiasii, wònɔ ahasi wɔm la vɛ eye wokplɔe da ɖe ameawo titina. 4 Azɔ wogblɔ na Yesu be, “Nufiala, míelé nyɔnu sia, asiasii wònɔ ahasi wɔm. 5 Mose fe Se gblɔ bena, ne wolé ame aɖe alea la, ele be woafu kpee. Aleke nèkpɔ tso nya sia ŋu?” 6 Ame siawo bia biabia sia Yesu be yewoatsɔ atre mɔ nɛ ale be ne wògblɔ nya aɖe ko la, yewoatsɔ nya ɖe eŋu. Ke ɖeko Yesu bɔbɔ ta tsɔ efe asibidɛ ŋlɔ nui ɖe anyigba. 7 Ameawo ganɔ fu ɖem nɛ kokoko be neɖo nya la ŋu na yewo, eya ta efɔ kɔ dzi gblɔ na wo be, “Enyo, mifu kpe nyɔnu sia ne wòaku, gake ame si ŋu nu vɔ̃ aɖeke mele o la, netre kpea fufui.” 8 Esi Yesu gblɔ nya siawo vɔ ko la, ebɔbɔ ta eye wògade asi nua ŋɔŋlɔ me ɖe anyigba. 9 Esi wose esia la, wode asi dzodzo me ɖekaɖeka, tso tsitsitɔ dzi va se ɖe esime wo katã wodzo negbe Yesu kple nyɔnua kple ameha la koe susɔ. 10 Yesu fɔ ta dzi bia nyɔnua be, “Afi ka ame siwo tsɔ nya ɖe ŋuwò la le? Wo dometɔ ɖeka hɔ̃ɔ hã mefu kpe wò oa?” 11 Nyɔnua ɖo eŋu nɛ be, “Meɖe kuku, ao.” Yesu gblɔ nɛ be, “Nye hã nyemebu fɔ wò o; heyi eye tso esia dzi la, mègawɔ nu vɔ̃ azɔ o.” 12 Yesu gafo nu na ameawo eye wògblɔ be, “Nyee nye xexeame fe Kekeli la. Eya ta ne ame aɖe dze yonyeme la, mazɔ viviti me o, elabena agbe fe kekeli la aklẽ ɖe efe mɔ dzi.” 13 Farisitɔ siwo nɔ afi ma la ɖo eŋu nɛ be, “Wò la, ɖokuiwò ko dom nèle ɖe dzi. Wò ɖaseɖiɖiwo nye alakpa sɔŋ ko.” 14 Yesu ɖo eŋu na wo be, “Togbɔ be mele ɖase ɖim le ɖokuinye ŋu hã la, nye ɖaseɖiɖi la nye nyatefe. Elabena nye la menya afi si metso kple afi si meyina, ke miawo la mienya afi si metso alo afi si meyina o. 15 Miawo la miedrɔ̃a ʋɔnu le amegbetɔwo fe nugɔmesese nu. Nye la nyemele ʋɔnu drɔ̃m ame aɖeke o, 16 gake ne medrɔ̃ ʋɔnu la, anye ʋɔnudɔdrɔ̃ dzɔdzɔe le go sia go me, elabena nye kple Fofonye si dɔm ɖa lae le edrɔ̃ ge. 17 Miafe see gblɔ be, ne ame eve fe ɖaseɖiɖi le nya aɖe ŋu sɔ ko la, woaxɔe be nyatefe. 18 Nenema ke nye kple Fofonye hã fe ɖaseɖiɖi le ɖeka, eya ta nye nyawo nye nyatefe.” 19 Ameawo biae be, “Afi kae Fofowòa le?” Yesu ɖo eŋu na wo be, “Miawo la mienya ame si menye o, eya ta mienya ame si nye Fofonye hã o. Ne ɖe mienyam la, anye ne mienya Fofonye hã.” 20 Togbɔ be Yesu gblɔ nya siawo le gbedoxɔ la fe gadzraɖofe hã la, ame aɖeke mete kpɔ be yealée o elabena efe ɣeyiɣi la meɖo haɖe o. 21 Yesu gagblɔ na wo hã be, “Nye la mele dzodzo ge, miadim gake miakpɔm o, miaku ɖe miafe nu vɔ̃wo me, eye afi si meyina hã la, miate ŋu ava o.” 22 Yudatɔwo bia be, “Ame sia ɖe, ɖe wòle susu wɔm be yeawu ye ɖokuia? Nu ka tututue wòwɔnɛ esi wògblɔ be, ‘Miawo la miate ŋu ava afi si nye la meyina o.’?” 23 Yesu ɖo eŋu na wo be, “Miawo la, anyigba sia dzie mietso, ke nye la dzifoe metso. Miawo la, xexe sia me tɔwoe mienye, ke nye la, nyemetso xexe sia me o. 24 Esia tae megblɔ na mi be, miaku ɖe miafe nu vɔ̃wo me. Le nyatefe me, ne miexɔ dzinye se be nyee nye ame si le vava ge o la, miaku ɖe miafe nu vɔ̃wo me.” 25 Ameawo gabia be, “Gblɔ ame si tututu nènye la na mi.” Yesu ɖo eŋu na wo be, “Megblɔ ame si menye la tso gɔmedzedzea me ke. 26 Nye la nu geɖewo li mate ŋu agblɔ tso mia ŋuti eye mate ŋu adrɔ̃ ʋɔnu mi ɖe wo ta gake nyemawɔ esia o, elabena ame si dɔm ɖa la, eyae nye nyatefetɔ la, eye nu siwo mese tso egbɔ lae megblɔna na xexeame.” 27 Ke va se ɖe fifi hã la, ameawo mese nu si gblɔm wònɔ na wo le Fofo la ŋuti gɔme kpɔ o. 28 Ale Yesu gagblɔ na wo be, “Le nye ku kple tsitretsitsi vɔ megbe hafi miakpɔe adze sii be, nyee nye Mesia la, eye nya siwo katã menɔ gbɔgblɔm na mi la, menye nye ŋutɔ nye nya kpakpawo o, ke boŋ wonye nya siwo Fofo la fiam be magblɔ. 29 Eya ame si dɔm ɖa la li kplim ɖaa, medzo le gbɔnye o, elabena mewɔa efe didi ko dzi ɖaa.” 30 Esi wònɔ nu fom la, ame geɖewo xɔ edzi se. 31 Yesu gblɔ na Yudatɔ siwo xɔ edzi se la bena, “Ne mielé nye nufiafiawo me ɖe asi la, ekema mianye nye nusrɔ̃la vavãwo. 32 Miadze si nyatefe la hã, eye nyatefe la awɔ mi ablɔɖeviwoe.” 33 Ameawo ɖo eŋu nɛ be, “Míawo la, Abraham fe dzidzimeviwoe míenye eye míenye kluviwo na ame aɖeke kpɔ le anyigba sia dzi o. Eya ta nu kae nèwɔnɛ esi nègblɔ bena, ‘Míazu ablɔɖeviwo’?” 34 Yesu gagblɔ na wo be, “Mele gbe tem ɖe edzi na mi be, ame sia ame si wɔa nu vɔ̃ la nye nu vɔ̃ fe kluvi. 35 Kluviwo la, gomekpɔkpɔ aɖeke meli na wo o, gake gomekpɔkpɔ li na afea tɔ fe vi la ya. 36 Eya ta nenye be Vi la na miekpɔ ablɔɖe la, ekema miezu ablɔɖeviwo vavã. 37 Menyae bena Abraham fe dzidzimeviwoe mienye, gake mi ame aɖewo miedi be yewoawum elabena nye nyawo mesɔ to me na mi o. 38 Nu siwo gblɔm mele na mi lae nye esiwo tefe mekpɔ esi menɔ Fofonye gbɔ. Gake miawo la, miele mia fofo fe gbedzi wɔm.” 39 Ameawo gaɖo eŋu nɛ be, “Mía fofoe nye Abraham.” Yesu ɖo eŋu na wo be, “Gbeɖe! Abraham menye mia fofo o, ne mia fofoe wònye la, anye ne miadze kpɔɖeŋu nyui si wògblẽ ɖi na mi la yome. 40 Ke miawo la miele agbagba dzem be yewoawum elabena mele nyatefe si tso Mawu gbɔ la gblɔm na mi. Abraham mewɔ nu siawo fomevi aɖeke o. 41 Le nyatefe me ne miewɔ alea la, mia fofo fe afɔtofe tututu ko tom miele.” Woɖo eŋu nɛ be, “Míawo la, menye ahasie mía dzilawo wɔ hafi dzi mí o. Fofo ɖeka koe li na mí le nyatefe la me eye eyae nye Mawu ŋutɔ.” 42 Yesu gblɔ na wo be, “Đe miafe nya sia le eme la, anye ne mialɔ̃m, elabena Mawu gbɔe metso hafi va mia gbɔ. Nyemeva le ɖokuinye si o, ke boŋ Mawue ɖom ɖa. 43 Nu ka tae miate ŋu ase nya si gblɔm mele na mi la gɔme o? Miesea nu gɔme o, elabena wogbe na mi be miagaɖo tom o. 44 Miawo la, satana fe viwoe mienye eya tae mielɔ̃a nu vɔ̃ɖi siwo wòwɔna la wɔwɔ. Amewulae wònye tso gɔmedzedzea me ke eye melɔ̃a nu si nye nyatefe o. Nyatefe kui ɖeka pɛ hã mele eme o. Alakpadada hã la, meʋaa dzi nɛ o, elabena eyae nye alakpatɔwo fofo. 45 Eya ta ne mele nyatefe la gblɔm na mi hã la, ɖeko wòɖia alakpa le miafe towo me ale miexɔa edzi sena o. 46 ”Mia dometɔ kae le afi sia si ate ŋu atɔ asi nu vɔ̃ ɖeka pɛ si mewɔ kpɔ la dzi? Ame aɖeke o. Ke nu ka tae ne mele nyatefea gblɔm na mi la miexɔnɛ sena o. 47 Ame si Fofoe nye Mawu la, ɖoa to efe nyawo dzidzɔtɔe. Gake esi miawo mielɔ̃a toɖoɖo Mawu fe nyawo o ta la, efia be mienye viawo o.” 48 Yudatɔwo fe dumegãwo gblɔ na Yesu dzikutɔe be, “Đe menye nyatefe wònye miegblɔ be, Samariatɔ si me gbɔgbɔ vɔ̃ le lae nènye oa?” 49 Yesu ɖo eŋu na wo be, “Gbeɖe! Gbɔgbɔ vɔ̃ aɖeke mele menye o. Elabena nye la medea bubu Fofonye ŋu, ke miawo la miele vlo domem. 50 Togbɔ be menye nye didi be makɔ ɖokuinye ɖe dzi o hã la, Mawu ŋutɔ dom ɖe dzi xoxo eye wòle ʋɔnu drɔ̃ ge ame siwo katã gbe nu le gbɔnye. 51 Mele egblɔm na mi kple kakaɖedzi be, ame sia ame si ɖoa tom la, mele kuku ge akpɔ o.” 52 Yudatɔwo fe dumegãwo gagblɔ nɛ be, “Azɔ míeka ɖe edzi be gbɔgbɔ vɔ̃ aɖe le mewò vavã, elabena Abraham kura kple nyagblɔɖila gã siwo nɔ anyi kpɔ la ku, ke wò la, èle gbɔgblɔm na mi fifia be, ame si xɔ ye dzi se la maku gbeɖe o. 53 Đe nèle gbɔgblɔm be yede ŋgɔ wu mía fofo Abraham si kua? Eye ɖe nèle gbɔgblɔm hã be yede ŋgɔ wu nyagblɔɖila siwo ku va yia? Ame ka koŋ nèbuna be yenye?” 54 Yesu ɖo eŋu na wo be, “Nenye nye ŋutɔe le ɖokuinye kafum la, ekema nye kafukafu la menye naneke o, ke Fofonye, si miawo hã miebe enye yewofe Mawu lae le kafuyem. 55 Nye la menya Fofo la, ke miawo la mienyae o. Ne megblɔ be nyemenyae o la, ekema menye alakpatɔ abe miawo ke ene. Enye nyatefe be menyae eye meɖoa toe le nuwo katã me. 56 Esi mia fofo Abraham nya be megbɔna la dzi dzɔe eye efe dzidzɔ de blibo esi wòkpɔ ŋkekea.” 57 Yudatɔwo gabiae be, “Wò ame si mexɔ fe blaatɔ̃ ŋutɔ gɔ̃ hã haɖe o lae le gbɔgblɔm be yekpɔ Abraham mahã?” 58 Yesu ɖo eŋu na wo be, “Nyatefe matrɔmatrɔ lae nye be, nye la meli xoxoxo hafi Abraham va dzɔ ɖe xexeame nyitsɔ gɔ̃ hã.” 59 Esi wògblɔ esia vɔ ko la, Yudatɔwo fe dumegãwo fɔ kpe be yewoafui. Gake Yesu ɣla eɖokui eye wòdo go le gbedoxɔ la me.
Yohanes 9
1 Esi Yesu nɔ tsa ɖim la, ekpɔ ŋutsu aɖe si nye ŋkuagbãtɔ tso dzidzime ke. 2 Nusrɔ̃lawo bia Yesu be, “Nufiala, nu ka tae wodzi ame sia ŋkuagbãtɔe? Eya ŋutɔ fe nu vɔ̃e wɔe be wòle alea loo alo edzilawo fe nu vɔ̃woea?” 3 Yesu ɖo eŋu na wo be, “Menye wo dometɔ aɖeke fe nu vɔ̃e na be ame sia fe ŋku gbã o. Wodzii nenema be woatsɔ aɖe Mawu fe ŋusẽ afia. 4 Ele nam be mawɔ dɔ siwo ame si dɔm ɖa la nam kaba, elabena esusɔ vie ko zã nado eye ame aɖeke magate ŋu awɔ dɔ o. 5 Gake zi ale si mele xexeame la, nyee nye xexeame fe Kekeli la.” 6 Le esia megbe la, Yesu ɖe ta ɖe anyigba eye wòwɔ ba vi aɖe ɖe asi hesisi ɖe ŋkuagbãtɔ la fe ŋkuwo dzi. 7 Azɔ egblɔ nɛ be, “Yi nãle tsi le Siloam Ta la me.” Siloam gɔmee nye, “Wodɔe ɖa.” Ŋkuagbãtɔ la tso kpla eye wòdze mɔ yi ɖawɔ abe ale si Yesu gblɔ nɛ la ene, eye enumake efe ŋkuwo ʋu nyuie wònɔ nu kpɔm. 8 Ŋutsu sia fe afelikawo kple ame siwo katã nyae tsã be nubialae wònye la, bia wo nɔewo be, “Alo ɖe menye ŋkuagbãtɔ ma si nɔ nu biam lae nye esia oa?” 9 Ame aɖewo be eyae eye ɖewo hã be menye eyae o, ɖeko wòɖii. Ke ŋutsua ŋutɔ gblɔ be, “Nye tututue.” 10 Ameawo biae be, “Ke aleke wɔ hafi wò ŋkuawo ʋu?” 11 Ŋutsua gblɔ na wo be, “Ŋutsu aɖe si woyɔna be Yesu lae nya anyi vi aɖe tsɔ sisi ɖe nye ŋkuwo dzi hegblɔ nam be mayi ɖale tsi le Siloam Ta la me. Mewɔ esia ale nye ŋkuwo ʋu eye mede asi nukpɔkpɔ me.” 12 Ameawo gabiae be, “Afi ka amea le?” Eɖo eŋu na wo be, “Nyemenya o.” 13 Ale ameawo kplɔ ŋutsua yi ɖe Farisitɔwo gbɔe. 14 Nya siawo katã dzɔ le Sabat ŋkeke la dzi. 15 Farisitɔ siwo gbɔ wokplɔ ŋutsua vɛ la biae be wòagblɔ nu si va eme la na yewo. Ale wògblɔ ale si Yesu tsɔ ba sisi ɖe efe ŋkuwo dzi, eye esi wòyi ɖale tsi ko la, efe ŋkuwo ʋu eye wòde asi nukpɔkpɔ me la na wo. 16 Farisitɔawo dometɔ aɖewo gblɔ be, “Nenye be Yesu sia do dzi da gbe le ame ŋu le Sabat ŋkeke dzi la, ekema menye Mawue dɔe ɖa o.” 17 Faristɔawo gatrɔ ɖe ame si woʋu ŋku na la gbɔ hebiae be, “Wò ŋutɔ ɖe alekee nye wò susu le ame si ʋu ŋku na wò la ŋu,? Ame ka fomevi nèbu be enye?” Ŋutsua ɖo eŋu na wo bena, “Le nye nukpɔkpɔ nu la, enye nyagblɔɖila aɖe si Mawu dɔ ɖo ɖa.” 18 Yudatɔwo fe dumegãwo gbe be yewomaxɔe ase be ŋutsua nye ŋkuagbãtɔ tsã o, va se ɖe esime woyɔ edzilawo vɛ, eye 19 wobia wo be, “Mia vie nye ame sia? Ŋkuagbãtɔe wònye hafi miedzia? Nenye be ele eme nenema ɖe ale ke wɔ wòle nu kpɔm fifia?” 20 Edzilawo ɖo eŋu be, “Vavã mia vie nye ɖekakpuia, eye ele eme hã be ŋkuagbãtɔe míedzii, 21 gake míenya nu si va dzɔ hafi efe ŋkuwo ʋu o, eye míenya ame si wɔe be efe ŋkuwo ʋu hã o. Mía via ŋutɔ hã tsi, afo nu aɖe eɖokui nu eya ta taflatse, mibia gbee!” 22 Ŋutsua dzilawo gblɔ esiawo le vɔvɔ̃ na Yudatɔwo ta, elabena Yudatɔwo ɖoe da ɖi xoxoxo be ame si agblɔ be eyae nye Kristo la, woaɖe nenem me ma le yewofe hame. 23 Le esia ta dzilawo gblɔ be, “Etsi, mibia eya ŋutɔ.” 24 Ale Farisitɔawo gayɔ ŋutsu si fe ŋkuwo gbã kpɔ la zi evelia eye wogblɔ nɛ be, “Kpɔ ɖa, Mawue wòle be nãkafu, ke menye Yesu o, elabena Yesu la míenya be ame vɔ̃ɖie wònye.” 25 Ŋutsua ɖo eŋu na wo be, “Yesu ɖanye ame vɔ̃ɖi o, eɖanye ame nyui o, nyemenya o. Nu ɖeka si ko menyae nye be, tsã la, menye ŋkuagbãtɔ, ke azɔ la, mele nu kpɔm!” 26 Ameawo gabiae ake be, “Nu kae wòwɔ? Aleke tututue wòwɔ hafi da gbe le ŋuwò?” 27 Ŋutsua do ɣli gblɔ na wo be, “Kpɔ ɖa, megblɔ nya sia na mi zi ɖeka xoxo. Alo miesee oa? Nu ka ta miedi be magagblɔ nu si dzɔ la na mi ake? Alo miawo hã ɖe miedi be yewoazu efe nusrɔ̃lawoa?” 28 Nya siawo na be Farisitɔawo dzu ŋutsua eye wogblɔ nɛ be, “Wò la, efe nusrɔ̃lae nènye, ke miawo la, Mose fe nusrɔ̃lawoe mĩenye. 29 Mĩenyae bena Mawu fo nu na Mose, ke ame sia la, mienya naneke tso eŋu o.” 30 Ŋutsua gate kpɔ ɖo nya sia hã ŋu na wo bena, “Ewɔ nuku ŋutɔ be miegblɔ be yewomenya afi si ame sia tso o, evɔ wòte ŋu ʋu nye ŋkuwo. 31 Le nyatefe me la, Mawu meɖoa to ame vɔ̃ɖiwo o, ke boŋ ame siwo subɔnɛ eye wowɔa efe lɔlɔ̃nu. 32 Tso xexeame fe gɔmedzedzea, ke la womese kpɔ be ame aɖe ʋu ŋku na ame si wodzi ŋkuagbãtɔe kpɔ o, 33 ne menye Mawu gbɔe ame sia tso o la, mate ŋu awɔ nenem nu sia o.” 34 Ameawo do ɣli ɖe ŋutsua ta gblɔ be, “Wò si wodzi ɖe nu vɔ̃ mee be yeafia nu mía?” Ale wonyae do goe. 35 Yesu se be wonya ŋutsu sia eya ta edii va ke ɖe eŋu eye wòbiae be, “Èxɔ Amegbetɔ Vi la dzi sea?” 36 Ŋutsua ɖo eŋu nɛ be, “Afetɔ, ame kae? Gblɔe nam elabena medi be madze sii.” 37 Yesu ɖo eŋu nɛ be, “Ame si nèkpɔ va yi eye wògale nu fom na wò fifia lae.” 38 Ŋutsua do ɣli be, “Nye Afetɔ, mexɔe se!” Ale wòdze klo hesubɔ Yesu. 39 Yesu gblɔ nɛ be, “Nye la ɖe meva xexeame bena maʋu ŋku na ame siwo fe gbɔgbɔmeŋkuwo gbã eye mafia ame siwo bu be yewole nu kpɔm la be wofe ŋkuwo gbã.” 40 Farisitɔ siwo nɔ afi ma la biae be, “Đe nèle gbɔgblɔm be míafe ŋkuwo gbã?” 41 Yesu ɖo eŋu na wo be, “Ne ɖe mielɔ̃ be yewonye ŋkuagbãtɔwo la, anye ne fɔɖiɖi aɖeke manɔ mia ŋu o. Gake esi miebe yewole nu kpɔm ko la, miafe nu vɔ̃wo azu agba ɖe mia dzi.”
Yohanes 10
1 “Nyatefe wònye mele gbɔgblɔm na mi be ame si megena ɖe alẽkpoa me to agboa nu o, ke boŋ wòyina ɖaliana to afi bubu hafi gena ɖe eme la, eyae nye fiafitɔ kple adzodala. 2 Ke ame si toa agboa nu gena ɖe eme la, eyae nye alẽawo fe kplɔla. 3 Agbonudzɔla ʋua agbo la na eyamea eye alẽawo ɖoa to efe gbe. Eyɔa efe alẽwo kple ŋkɔ eye wòkplɔa wo doa goe. 4 Edzea ŋgɔ na alẽawo eye wokplɔnɛ ɖo elabena wodea dzesi efe gbe. 5 Womadze ame tutɔ yome o, ke boŋ woasi le egbɔ elabena womede dzesi efe gbe o.” 6 Yesu do lo sia na wo gake womese nu si gblɔm wòle na wo la gɔme o. 7 Eya ta Yesu gagblɔ na wo be, “Mele egblɔm na mi le nyatefe me be, Nyee nye Agbo na alẽawo. 8 Eye ame siwo katã va do ŋgɔ nam la, alẽawo meɖo to wo o, elabena fiafitɔwo kple adzodalawoe wonye. 9 Esi wònye be Nyee nye Agboa ta la, ame siwo katã to Agboa nu la akpɔ ɖeɖe. Woado go ayi aɖaɖu gbe damawo eye woagagbɔ va to Agbo la nu age ɖe alẽkpoa me. 10 Fiafitɔ la fe taɖodzinue nye be yeafi fi, awu ame, agblẽ nu. Ke nye ya ɖe meva be mana agbe si de blibo amewo. 11 ”Nyee nye Alẽkplɔla Nyui la, elabena, metsɔ nye agbe na ɖe alẽawo ta. 12 Ke apadɔwɔla si woxɔ be wòakpɔ alẽawo dzi la meléa be na wo o. Ne ekpɔ amegâxi wògbɔna la, esina elabena alẽawo menye etɔ o. Ale amegãxi la dzea alẽawo dzi hevuvua ɖewo, eye mamlɛawo kakana gbee. 13 Apadɔwɔla la sina elabena ɖeko wodɔe be wòakpɔ alẽawo dzi, ke efe dzi meku ɖe wo ŋu o. 14 ”Nyee nye Alẽkplɔla Nyui la. Menya nye alẽwo eye nye alẽwo hã nyam, 15 abe ale si Fofonye nyam ene la, nenema kee nye hã menya Fofonyee, eye metsɔ nye agbe na ɖe alẽawo ta. 16 Alẽha bubuwo hã le asinye siwo wòle be makplɔ va gbɔnyee bena woase nye gbe, eye wo katã woanye alẽha ɖeka anɔ Kplɔla ɖeka te. 17 ”Fofo la lɔ̃m ŋutɔ elabena metsɔ nye agbe na ɖe amewo ta bena magaxɔe emegbe. Ame aɖeke mate ŋu aɖem ɖa ne nyemena mɔ o. 18 Nye ŋutɔe lɔ̃ tsɔ nye agbe na elabena ŋusẽ le asinye be matsɔ nye agbe ana eye ŋusẽ le asinye be magaxɔe. Mɔnukpɔkpɔ siae Fofo la tsɔ nam.” 19 Yesu fe nya siawo gahe mama de Yudatɔwo fe dumegãwo dome elabena ame aɖewo xɔ efe nyawo dzi se eye ɖewo hã mexɔe se o. 20 Ame siwo mexɔe se o la gblɔ be, “Ame sia la, gbɔgbɔ vɔ̃e le fu ɖem nɛ, ne menye nenema o la, ekema ele tsu kum eya ta migaɖo toe o.” 21 Ame bubuwo hã gblɔ be, “Ame sia fe nufo kple nuwɔnawo medze abe ame si gbɔgbɔ vɔ̃ le fu ɖem na la ene o. Đe gbɔgbɔ vɔ̃ ate ŋu aʋu ŋku na ame siwo fe ŋku gbã?” 22 Tete gbedoxɔ Ŋutikɔkɔŋkekenyui ɖo le Yerusalem. Enye vuvɔŋɔlĩ, 23 eye Yesu nɔ gbedoxɔ la me nɔ zɔzɔm le tefe si woyɔna be Salomo fe Akpata la me. 24 Yudatɔwo fo xlãe eye wogblɔ nɛ be, “Ɣekayie nãna miatsi dzimaɖi se ɖo? Nenye wòe nye Kristo la, gblɔe na mi” 25 Yesu ɖo eŋu na wo be, “Megblɔ ame si menye la na mi xoxo, gake miexɔe se o. Nukunu siwo wɔm mele le Fofonye fe ŋkɔ me la hã le ɖase ɖim le ŋunye. 26 Gake miele exɔm se o elabena miele nye alẽhawo dome o. 27 Nye la, menya nye alẽwo eye woawo hã dze si nye gbe, eye wodzea yonyeme. 28 Mena agbe mavɔ nye alẽawo ale be womatsrɔ̃ akpɔ o. Ame aɖeke hã mate ŋu axɔ wo le asinye akpasesẽtɔe o, 29 elabena Fofonyee tsɔ wo nam eye Fofonyea sẽ wu ame sia ame. Ale ame aɖeke mate ŋu axɔ wo le esi sesẽtɔe o. 30 Mí kple Fofonye la ame ɖekae míenye.” 31 Esi Yesu gblɔ alea la, Yudatɔwo fe dumegãwo tsɔ kpe be yewoafui. 32 Gake Yesu gblɔ na wo be, “Mawu ŋutɔ ɖo nukunu siawo katã ɖi be mawɔ ne amewo nakpɔ ɖeɖe. Ke dɔ nyui siawo dometɔ ka tae miedi be yewoawum ɖo?” 33 Woɖo eŋu nɛ be, “Menye dɔ nyui siwo nèwɔ tae miedi be miawu wò o, ke boŋ busunya siwo gblɔm nèle la tae. Aleke wò amegbetɔ nãtsɔ ɖokuiwò awɔ Mawui?” 34 Yesu ɖo eŋu na wo be, “Đe womeŋlɔe ɖe miafe se la me be, ‘Megblɔe be mawuwo mienye’ oa? 35 Ne woyɔ mi be ‘mawuwo’ la, ame kawoe Mawu fe nya va na, eye womate ŋu da mawunya dzi o, 36 eye aleke woabu tso ame si ŋu Fofo la kɔ heɖoe ɖe xexeame ŋu? Ekema nu ka ta mietsɔ nya ɖe ŋunye be megblɔ busunya elabena megblɔ be ‘Nyee nye Mawu Vi’? 37 Ne menye Mawu gbɔe nukunu siwo wɔm mele la tso o la, ekema migaxɔ dzinye se o. 38 Ne mele nukunuwo wɔm eye miexɔ dzinye se o hã la, mixɔ nukunuawo ya dzi se ale be to esia me la, miadze sii be Fofo la le menye eye nye hã mele eme.” 39 Ameawo di be yewoagalée gake edo go eye wòdzo le wo gbɔ. 40 Etso Yɔdan tɔsisi la yi egodo eye wòyi ɖanɔ afi si Yohanes nɔ tsi dem ta na amewo le tsã la. 41 Ame geɖewo dze eyome va afi sia hã. Ameawo gblɔ na wo nɔewo be, “Yohanes mewɔ nukunuwo o gake nya siwo katã wògblɔ ɖi tso ŋutsu sia ŋu la va eme pɛpɛpɛ.” 42 Yesu fe nuwɔnawo ɖo kpe edzi na ameawo be, eyae nye Mesia la vavã eye woxɔ edzi se.
Yohanes 11
1 Azɔ eva me be ŋutsu aɖe si woyɔna be Lazaro la dze dɔ, ame sia tso Betania, Maria kple Marta fe du me. 2 Maria si nɔvi, Lazaro, le dɔ lém lae nye Maria si kɔ ami ʋeʋi ɖe Yesu fe afɔwo ta eye wòtutui kple efe taɖa. 3 Eya ta nɔvinyɔnu siawo dɔ ame ɖo ɖa Yesu gblɔ be, “Afetɔ, ame si nèlɔ̃ vevie la le dɔ lém.” 4 Esi Yesu se gbedeasi sia la, egblɔ be, “Dɔléle sia menye kudɔe o, ke boŋ to eme la woakafu Mawu eye woakɔ Mawu Vi la ŋuti.” 5 Yesu lɔ̃ Marta kple nɔvianyɔnu Maria kpakple Lazaro. 6 Gake esi wòse be Lazaro le dɔ lém la, eganɔ afi si wòle la ŋkeke eve hafi dze mɔ. 7 Azɔ eyɔ efe nusrɔ̃lawo gblɔ na wo be, “Mina mígayi Yudea.” 8 Nusrɔ̃lawo melɔ̃ ɖe nya sia dzi kura o. Wogblɔ nɛ bena, “Nufiala, nyitsɔ laa koe Yudatɔwo di be yewoawu wò le Yudea, nu ka ta nèdi be yeagayi afi ma?” 9 Yesu ɖo eŋu na wo be, “Kekeli nɔa anyi gafofo wuieve le ŋkeke ɖeka me eye le ɣeyiɣi siawo me, la ame ate ŋu azɔ nu maklimaklii elabena kekeli li be wòakpɔ nu. 10 Ke ne ame aɖe zɔ le zã me la, akli nu elabena viviti do.” 11 Yesu yi edzi be, “Mía xɔlɔ̃ Lazaro le alɔ̃ dɔm eya ta meyina be maɖanyɔe.” 12 Nusrɔ̃lawo ɖo eŋu be, “Afetɔ, ne ele alɔ̃ dɔm la, ekema efe lãme le sesẽ ge.” 13 Yesu nɔ nu fom tso efe ku ŋuti, ke nusrɔ̃lawo ya bu be alɔ̃dɔdɔ ŋutɔ gblɔm wòle. 14 Yesu ʋu eme na nusrɔ̃lawo be, “Lazaro ku. 15 Eye le miawo ta la, edzɔ dzi nam ŋutɔ be nyemenɔ afi ma o. Elabena to esia me la, mana mɔnukpɔkpɔ mi ake be miaxɔ dzinye ase. Mitso kpla ne míayi egbɔ.” 16 Toma, si wogayɔna hã be,“Venɔvi” la gblɔ na nɔvia nusrɔ̃la mamlɛawo be, “Mina míayi ale be míawo hã míaku kplii.” 17 Esi wova ɖo Betania la, wogblɔ na wo bena Lazaro ku eye woɖii ŋkeke ene sɔŋ va yi xoxo. 18 Betania anɔ abe kilometa eve kple afã ene tso Yerusalem gbɔ, 19 eya ta Yudatɔ geɖewo va kua tefe be yewoado baba na Marta kple Maria. 20 Esi Marta see bena Yesu gbɔna la, etso kpla do go yi ɖakpee le mɔa dzi. Ke Maria ya meyi o. 21 Marta gblɔ na Yesu be, “Afetɔ, nenye ɖe nènɔ afi sia la, anye ne nɔvinyea meku o. 22 Ke menyae be nu sia nu si nèbia Mawu la ana wò.” 23 Yesu gblɔ nɛ be, “Nɔviwò la atsi tre.” 24 Marta lɔ̃ ɖe edzi eye wògblɔ be, “Ẽ, menya be nɔvinyea atsi tre le nuwuwuŋkekea dzi.” 25 Yesu gagblɔ nɛ be, “Nyee nye Tsitretsitsi la kple Agbe la. Ame sia ame si xɔa dzinye sena la, togbɔ be aku abe ame bubuwo ene hã la, aganɔ agbe. 26 Mana agbe mavɔ si nu meyina o la ame siawo ale be womatsrɔ̃ akpɔ gbeɖe o. Èxɔ nya siawo dzi sea, Marta?” 27 Marta ɖo eŋu be, “Ẽ, Afetɔ, mexɔe se be wòe nye Mesia, Mawu Vi la, ame si míekpɔ mɔ na ʋuu.” 28 Azɔ Marta trɔ dzo va afe me le nɔvia Maria gbɔ eye wòyɔe dzaa le konyifalawo dome gblɔ nɛ be, “Nufiala la va ɖo eye wòdi be yeakpɔ wò.” 29 Maria tso enumake yi Yesu gbɔ. 30 Yesu nɔ lalam le kɔfea godo afi si Marta va kpee le. 31 Esi Yudatɔ siwo va be yewoafa akɔ na Maria la kpɔe wòtso kpla do go yina la, wobu be Lazaro fe yɔdo toe woyina be yeaɖafa avi eya ta wokplɔe ɖo. 32 Ke Maria zɔ va tu Yesu eye wòdze klo ɖe efe afɔnu gblɔ nɛ be, “Afetɔ, ɖe nèva kaba la, anye ne nɔvinyea meku o.” 33 Esi Yesu kpɔ ale si Maria nɔ avi fam nublanuitɔe eye Yudatɔwo hã nɔ efam kplii la, efe dzi ʋuʋu eye efe ta me ɖe fu. 34 Ebia be, “Afi kae woɖii ɖo?” Woɖo eŋu nɛ be, “Va kpɔ yɔdoa ɖa!” 35 Enumake Yesu hã fa avi. 36 Le esia ta la, Yudatɔwo gblɔ na wo nɔewo be, “Mikpɔ ale si gbegbe wòlɔ̃e ɖa?” 37 Ke wo dometɔ aɖewo gblɔ bena, “Ame sia si te ŋu ʋu ŋku na ŋkuagbãtɔ, nu ka ŋuti mewɔe be ame sia megaku o ma?” 38 Yesu gaʋuʋu le eɖokui me eye wòyi yɔ do la gbɔ. Yɔdoa nye agado aɖe si nu wotsɔ kpe xee. 39 Eɖe gbe na ameawo be, “Mimli kpea ɖa.” Ke Marta, ame si nɔvi ku la gblɔ na Yesu be, “O Afetɔ, amea ku ŋkeke ene sɔŋue nye esi eya ta aʋẽ akpa.” 40 Yesu trɔ biae be, “Nyemegblɔ na wò bena, ne èxɔ dzinye se la, Mawu awɔ nukunu gã aɖe nãkpɔ oa?” 41 Womli kpe la da ɖe adzɔge. Azɔ Yesu wu mo dzi eye wògblɔ bena, “Fofo, meda akpe na wò be èɖoa tom. 42 Èɖoa tom ɣesiaɣi gake mele esia gblɔm le ame siwo katã le afi sia ta, bena woaxɔe ase be wòe dɔm ɖa.” 43 Le esia megbe la edo ɣli be, “Lazaro lee, do go va!” 44 Enumake Lazaro fɔ tso ku me, do kple ameɖivɔ si me woblae ɖo. Yesu gblɔ na ameawo be, “Mitu avɔawo le eŋu ne wòadzo.”" 45 Yudatɔ siwo va be yewoakpɔ Maria ɖa eye wokpɔ nukunu sia tefe la xɔ Yesu dzi se mlɔeba. 46 Ke wo dometɔ bubu aɖewo hã tso yi Farisitɔwo gbɔ eye wogblɔ nya siwo katã va dzɔ la na wo. 47 Esi Osɔfogãwo kple Farisitɔwo se nya sia la, woyɔ takpekpe enumake be yewoadzro nya la me. Wobia wo nɔewo be," “Nɔviwo, nu ka wɔ ge míala? 48 Enye nyatefe be ŋutsu sia wɔa nukunuwo. Ne míena mɔe alea la, dukɔ la katã adze eyome. Ne esia va eme la, Romaʋakɔ la ava dze mia dzi, awu mi eye woaxɔ dziɖuɖua le mi Yudatɔwo si.” 49 Wo dometɔ ɖeka si nye Kayafa, ame si nye Osɔfo gãtɔ le fe ma me la tsi tre gblɔ be. 50 “Miekpɔe dze sii be enyo be ame ɖeka naku ɖe dukɔa ta wu be dukɔa katã natsrɔ̃ oa?” 51 Abe Osɔfo gãtɔ le fe ma me ene la, egblɔ nya ɖi be Yesu aku ɖe dukɔ la ta, ke megblɔ esia le eya ŋutɔ ɖokui si o. 52 Menye ɖe Israel dukɔa ɖeɖe ko ta o, ke boŋ ɖe Mawu vi siwo kaka ɖe xexeame katã la be woafo wo katã nu fu ɖekae. 53 Le esia ta tso ema dzi la Yudatɔwo fe dumegãwo de asi ɖoɖowɔwɔ me ɖe Yesu wuwu ŋu. 54 Azɔ Yesu dzudzɔ nufiafia le dutofo eye eya kple efe nusrɔ̃lawo dzo yi Yerusalem yi dzogbekɔfe aɖe si woyɔna be Efrayim la me. 55 Yudatɔwo fe Ŋutitotoŋkekenyui la tu afe eya ta dutatɔwo katã va Yerusalem ŋkeke geɖewo do ŋgɔ be yewoawɔ ŋutikɔklɔkɔnu la hafi azã la naɖo. 56 Wo dometɔ geɖe ŋutɔ di be yewoakpɔ Yesu eya ta wobia wo nɔewo edziedzi be, “Alekee, miebu be ele azã la ɖufe va gea?” 57 Le ɣeyiɣi sia me la, Osɔfogãwo kple Farisitɔwo ɖe gbefã le dutofo be ame sia ame si kpɔ Yesu la nena yewoanya ne yewoalée enumake.
Yohanes 12
1 Esusɔ ŋkeke ade woaɖu Ŋutitotoŋke-kenyui la. Yesu va ɖo Betania si nye Lazaro, ame si wòfɔ ɖe tsitre tso ame kukuwo dome la fe du me. 2 Woɖo kplɔ̃ gã aɖe na Yesu le afi sia eye Marta subɔ Yesu le kplɔ̃a ŋu. Lazaro hã nɔ kplɔ̃a ŋu kple Yesu. 3 Esi wonɔ nu ɖum la, Maria tsɔ amiʋeʋĩ xɔasi aɖe vɛ eye wòsii na Yesu fe afɔwo eye wòtsɔ efe taɖa tutu afɔawoe. Amia fe ʋeʋẽ lililĩ la xɔ afe blibo la me. 4 Esi Yuda Iskariɔt, Yesu fe nusrɔ̃lawo dometɔ ɖeka, ame si va fia Yesu yomemɔ emegbe la, kpɔ nu sia la, egblɔ bena, 5 “Nu ka ta wòle be woagblẽ amiʋeʋĩ xɔasi sia? Đe wòle be woadzrae atsɔ ga la ana ame dahewo.” 6 Menye ɖe Yuda Iskariɔt le ame dahewo nu vem tae wògblɔ esia o, ke boŋ be enye fiafitɔ eye eya kee kpɔa nusrɔ̃lawo fe ga dzi tae. 7 Tete Yesu gblɔ be “Miɖe asi le eŋu, elabena ewɔ esia dzra ɖo ɖi na nye ɖigbe. 8 Ame dahewo le mia dome ɖaa, gake nyemanɔ mia dome ɖaa o.” 9 Esi Yerusalemtɔwo se be Yesu va ɖo wo dome la, woʋli vevie bena yewoakpɔe, eye yewoakpɔ Lazaro, ame si gagbɔ agbe tso ku me hã. 10 Eya ta Osɔfogãwo wɔ ɖoɖo be yewoawu Lazaro hã, 11 elabena eya tae Yudatɔ geɖewo dzo le wofe kplɔlawo gbɔ yi Yesu gbɔ eye woxɔ edzi se. 12 Le ŋufɔke la, eɖi le Yerusalem dua katã me be Yesu le mɔ dzi gbɔna. Ame geɖewo siwo va Ŋutitotoŋkekenyui la ɖufe la hã see ale woyi be yewoaɖakpee. 13 Woŋe deʋayawo kple atilɔwo ɖe asi eye wonɔ ɣli dom nɔ aseye tsom be, “Hosana! Woayra Israel fe Fia la! Woayra ame si gbɔna le Afetɔ la fe ŋkɔ me!” 14 Yesu nɔ tedzivi aɖe dzi eye esia fia be nyagblɔɖi si woŋlɔ ɖi be, 15 “Mègavɔ̃ o, Zion nyɔnu. Wò Fia do tedzivi gbɔna le ɖokuibɔbɔ me!” la va eme tututu. 16 Yesu fe nusrɔ̃lawo menya bena Yesu wu nyagblɔɖi sia nu le ɣemaɣi o, gake esi wòtrɔ dzo yi dzifo le ŋutikɔkɔe me la, efe nusrɔ̃lawo kpɔ dze sii bena, nyagblɔɖi geɖe siwo woŋlɔ ɖe mawunya me la va eme wokpɔ. 17 Ame siwo nɔ etefe hafi Yesu fɔ Lazaro ɖe tsitre tso ame kukuwo dome la gblɔ ale si nua katã va emee la na ame bubuwo. 18 Le nukunu si wòwɔ wose ta la, amewo fo zi be yewoaɖakpɔe. 19 Ale Farisitɔwo gblɔ na wo nɔewo be, “Mikpɔ ɖa, míedɔ̃, xexeame katãe nye ma kplɔe ɖo hoo!” 20 Griktɔ alo Helatɔ aɖewo hã nɔ ame siwo va Yerusalem dua me be yewoaɖu Ŋutitotoŋkekea la dome. 21 Ame siawo va Filipo si tso Betsaida gbɔ eye wogblɔ nɛ bena, “Afetɔ, mieɖe kuku miedi be miakpɔ Yesu.” 22 Filipo hã yi ɖagblɔe na Andrea ale eya kple Andrea woyi Yesu gbɔ yi ɖagblɔ ameawo fe didi nɛ. 23 Yesu ɖo eŋu na wo be, “Gafofo la de woakɔ Amegbetɔvi la ŋu. 24 Le nyatefe me, mele egblɔm na mi be, ne bliku la mege ɖe anyigba eye wòku o la, ekema eya ɖeka tsi anyi, gake ne eku la, etsea ku geɖe. 25 Nenye be ame aɖe tsi dzi ɖe efe agbe ŋu le xexe sia me la, abui, ke ame si tsɔ efe agbe na le tanye la, adzrae ɖo ɖi na agbe mavɔ la. 26 ”Nenye be ame aɖe di be yeazu nye nusrɔ̃la la, nedze yonyeme, elabena ele na nye subɔla ɖe sia ɖe be wòanɔ afi si mele. Eye ne edze yonyeme la, Fofo la ŋutɔ ade bubu eŋu. Ele be woakɔ Amegbetɔvi la ɖe dzi 27 Nye gbɔgbɔ le nu xam vevie ŋutɔ. Đe mado gbe ɖa be, Fofo, ɖem tso fukpekpe siwo le ŋgɔnye la mea? Gbeɖe, mele be magblɔ nenema o, elabena esia tae meva xexeame ɖo. 28 Fofo, de ŋutikɔkɔe kple bubu wò ŋkɔ la ŋu.” Esi Yesu wu nya siawo nu ko la, gbe aɖe ɖi tso dzifo be, “Mewɔ esia xoxo eye magawɔe ake.” 29 Esi ameha la se gbe sia la, wo dometɔ aɖewo bu be dzie ɖe gbe, eye bubuwo hã gblɔ be mawudɔla aɖee fo nu nɛ. 30 Yesu gblɔ na wo bena, “Miawo tae gbe sia ɖi ɖo, menye nye tae o. 31 Xexeame fe Ʋɔnudrɔ̃ŋkeke la ɖo edzi vɔ eye gafofoa hã su be woanya satana, si nye xexeame dziɖula la ɖa. 32 Eye ne woklãm ɖe atitsoga ŋu vɔ megbe la, mahe amewo katã ɖe ɖokuinye ŋu.” 33 Yesu gblɔ nya sia bena yeatsɔ afia ku si fomevi ku ge yele. 34 Ameha la biae be; “Đe nèbe yele kuku gea? Míesee be ne Mesia la va la, anɔ agbe tegbee. Nu ka tae nèbe woaklã Mesia la ɖe atitsoga ŋu? Mesia ka gblɔm nèle?” 35 Yesu ɖo eŋu na wo be, “Nye Kekeli agaklẽ na mi hena ɣeyiɣi sue aɖe ko. Mizɔ le Kekeli la me esi mɔnukpɔkpɔ gale mia si be viviti nagado ɖe mi o, elabena ame si le zɔzɔm le viviti me la, menya afi si yim wòle o. 36 Mixɔ Kekeli la dzi se zi ale si wole mia gbɔ be miazu kekeli fe viwo.”" Esi Yesu gblɔ nya siawo vɔ la, edo go le ameawo dome yi ɖaɣla eɖokui. 37 Togbɔ be Yesu wɔ nukunu geɖe hã la, ame geɖewo mexɔ edzi se be eyae nye Mesia la o. 38 Nu sia tututu ŋutie nyagblɔɖila Yesaya fo nu tsoe be," “Afetɔ, ame kae axɔ mia dzi ase? Ame kae axɔ Mawu fe nukunu gã siwo wòwɔ la dzi ase?” 39 Yesaya gagblɔ bena, 40 “Mawu na bena ame siawo fe gbɔgbɔmeŋkuwo gbã eye wòna bena wofe dziwo ku atri, bena womagase nu, akpɔ nu alo atrɔ ɖe Mawu gbɔ be wòada gbe le wo ŋu o.” 41 Yesaya fe nya siawo katã ku ɖe Yesu ŋu elabena Yesaya kpɔ ŋutega aɖe si me woɖe Mesia la fe ŋutikɔkɔe fiae le. 42 Togbɔ be Yudatɔwo fe dumegã geɖewo xɔe se be Yesue nye Mesia la hã la, wonɔ vɔvɔ̃m na Farisitɔwo elabena ne wogblɔ le dutofo be Yesue nye Mesia la la, woaɖe wo le hame. Esia tae wogbe be yewomaʋu Yesu me o, 43 elabena wolɔ̃ amegbetɔ fe bubu wu Mawu fe bubu. Yesu fe nyawoe woatsɔ adrɔ̃ ʋɔnu amewo 44 Yesu do ɣli gblɔ na ameha la be, “Ne miexɔ dzinye se la, ekema Mawu dzie ma miexɔ se. 45 Elabena ne miekpɔm la, ekema ame si dɔm ɖa lae ma miekpɔ. 46 Nye la Kekelie menye va xexeame, ame siwo katã xɔ dzinye se la, magazɔ viviti me o. 47 Ne ame aɖe se nye nyawo ke mewɔ ɖe wo dzi o la; nyemadrɔ̃ ʋɔnui o, elabena menye ʋɔnu drɔ̃ gee meva o ke boŋ ɖe meva be maɖe xexeame tso tsɔtsrɔ̃ me. 48 Gake ame siwo mexɔm o, eye womewɔ ɖe nye nyawo dzi o la, woadrɔ̃ ʋɔnu wo le nuwuwuŋkekea dzi eye nya siwo gblɔm mele fifia lae woatsɔ adrɔ̃ ʋɔnu woe. 49 Elabena nya siwo katã megblɔna la menye nye ŋutɔ nye nyawo o, ke boŋ wonye gbedeasi si mexɔ tso Fofo la gbɔ na mi. 50 Menyae kɔtee be efe nyawo katã akplɔ ame ayi agbe mavɔ mee, eya ta megblɔa nya sia nya si wògblɔ nam be magblɔ na mi la na mi.”
Yohanes 13
1 Azɔ esusɔ ŋkeke ɖeka ko ne Ŋutitotoŋkekenyui la naɖo eye Yesu nya be ɣeyiɣia de be yeadzo le xexeame atrɔ ayi Fofo la gbɔ. Elɔ̃ etɔ siwo le xexeame ŋutɔ, eye wògaɖe lɔlɔ̃ sia fia. 2 Yesu kple efe nusrɔ̃lawo nɔ fiẽnuɖufe. Do ŋgɔ la, Satana dee ta me na Yuda Iskariɔt, Simɔn vi la, be wòayi aɖade Yesu asi. 3 Yesu nya be Fofo la tsɔ ŋusẽwo katã na ye. Enya hã be, Mawu gbɔe yetso va eye yeagatrɔ ayi Mawu gbɔ. 4 Le sia ta Yesu tsi tre le fiẽnuɖukplɔ̃a ŋu eye wòɖe efe awu da ɖi hetsɔ tsiletsɛ sa ɖe ali. 5 Etsɔ gagba ku tsi ɖe eme eye wòde asi nusrɔ̃lawo fe afɔwo kɔklɔ me. Ne eklɔ ame aɖe tɔ vɔ la, etsɔa tsiletsɛ si wòsa ɖe ali la fe akpa aɖe tutua wo ŋui. 6 Esi wòɖo Petro dzi be wòaklɔ efe afɔwo nɛ la, Petro gblɔ nɛ be, “Afetɔ, mele be wò nãklɔ míafe afɔwo ŋuti na mí o.” 7 Yesu ɖo eŋu nɛ be, “Mase nu si ta mele ewɔm la gɔme fifia o, gake ava se egɔme emegbe.” 8 Ke hã Petro gbe be Yesu maklɔ yefe afɔwo o. Egblɔ na Yesu be, “Gbeɖe, mãklɔ nye afɔwo ŋuti o.” Yesu ɖo eŋu nɛ be, “Ne nyemeklɔ wò afɔwo o la, ekema mãkpɔ gome aɖeke tso gbɔnye o.” 9 Petro do ɣli gblɔ be, “Ne ele nenema la, ekema menye nye afɔwo ko o, ke boŋ klɔ nye asiwo kple nye ta hã.” 10 Yesu ɖo eŋu nɛ be, “Ame si le tsi xoxo la, afɔkɔklɔ koe hiã nɛ bena eŋuti nakɔ nyuie. Wò la, ŋutiwò kɔ, gake menye ame sia ame si le afi sia la ŋutie kɔ o.”" 11 Yesu gblɔ nya sia elabena enya ame si gbɔna ye de ge asi. 12 Esi wòklɔ nusrɔ̃lawo fe afɔwo vɔ la, etsɔ efe awu do, nɔ anyi eye wòbia wo be," “Miese nu si mewɔ la gɔmea? 13 Miawo la mieyɔam be, ‘Afetɔ’ kple ‘Nufiala’, eye esia le eme vavã. 14 Minya be, esi nye, miafe Afetɔ kple Nufiala, meklɔ miafe afɔwo ŋu la, ele na miawo hã be miaklɔ mia nɔewo fe afɔwo. 15 Kpɔɖeŋu wònye mena mi eya ta miwɔ ɖe kpɔɖeŋu sia dzi. 16 Enye nyatefe be subɔla mekɔna wua efe afetɔ o, eye dɔtsɔla hã mewua ame si dɔe o. 17 Mienya esiawo eya ta miwɔ nenema be woahe yayra geɖe vɛ na mi. 18 ”Ele eme be menye mi katãe mele nya sia gblɔm na o, elabena menya mia dometɔ ɖe sia ɖe. Mawunya gblɔ be “Ame si le nu ɖum kplim lae adem asi.” Nya sia ava eme kpuie. 19 Mele nya siawo katã gblɔm na mi bena ne wova eme la, miaxɔ dzinye ase. 20 ”Mele egblɔm na mi le nyatefe me be, ame si laxɔ ame si medɔ la, nyee wòxɔ, eye ame si laxɔm la, xɔ ame si dɔm ɖa.” 21 Azɔ Yesu gblɔ kple vevesese gã aɖe be, “Le nyatefe me la, mia dometɔ ɖekae adem asi.” 22 Nya siawo na be nusrɔ̃la ɖe sia ɖe trɔ kpɔ nɔvia fe ŋkume. Wonɔ ame si wòwɔnɛ la dim be yewoanya. 23 Nusrɔ̃lawo dometɔ ɖeka, esi Yesu lɔ̃na vevie la, nɔ anyi ziɔ ɖe Yesu ŋu. 24 Simɔn Petro wɔ dzesi nɛ gblɔ nɛ be, “Biae, mía dometɔ si ŋuti wòle nu fom tsoe.” 25 Nusrɔ̃la la gaziɔ ɖe Yesu ŋu eye wòbiae be, “Afetɔ, ame kae?” 26 Yesu ɖo eŋu nɛ bena, “Eyae nye ame si matsɔ abolo kakɛ sia asisi detsi atsɔ ana.” Tete wòtsɔ abolo kakɛ la sisi detsi hetsɔe na Simon vi, Yuda Iskariot. 27 Esi Yuda ɖu aboloa vɔ ko la, satana ge ɖe eme. Yesu gblɔ nɛ be, “Đe abla nãyi aɖawɔ nu si nèɖo la.” 28 Ke nusrɔ̃la mamlɛawo mese nya si gblɔm Yesu nɔ la gɔme o. 29 Woawo ya bu be esi wònye Yudae nye yewofe gadzikpɔla tae Yesu le edɔm be wòayi aɖaxe fe ɖe nu si ɖum yewole la ta loo alo wòayi aɖana ga ame dahewo. 30 Yuda hã dzo le xɔa me enumake hege ɖe viviti la me. 31 Esi Yuda do go le xɔa me la, Yesu gblɔ be, “Ɣeyiɣi de be woaɖe Amegbetɔ Vi la fe ŋutikɔkɔe ɖe go eye woaɖe Mawu fe ŋutikɔkɔe ɖe go to eya amea me. 32 Le ɣeyiɣi kpui aɖe megbe la, Mawu aɖe ŋutikɔkɔe sia ɖe go to menye. 33 Vinye lɔlɔ̃wo, ɣeyiɣi vi aɖe ko maganɔ mia gbɔ! Abe ale si megblɔ na Yudatɔwo fe amegãwo ene la, miadim gake miakpɔm o, eye afi si meyina hã miate ŋu ava o.” 34 Le esia ta la, mele se yeye nam mi, si nye be, milɔ̃ mia nɔewo abe ale si nye hã melɔ̃ mii ene. 35 Lɔlɔ̃ vavã si miatsɔ na mia nɔewo lae afia xexeame kɔtee be mienye nye nusrɔ̃lawo vavã.” 36 Simɔn Petro biae be, “Afetɔ, afi kae nèyina?” Yesu ɖo eŋu nɛ be, “Afi si meyina fifia la miate ŋu akplɔm ɖo ayi o, ke emegbe la, miava.” 37 Petro gabiae be, “Nu ka tae nyemate ŋu akplɔ wò ɖo fifia o? Nye la mele klalo be maku ɖe tawò.” 38 Yesu ɖo eŋu nɛ be, “Èka ɖe edzi be ãte ŋu aku ɖe tanyea? Nyatefe wònye gblɔm mele na wò be hafi koklo naku atɔ zi gbãtɔ etsɔ fɔŋli la, ãgbe nu le gbɔnye zigbɔzi etɔ̃ be yemenyam o.”
Yohanes 14
1 Yesu yi edzi gblɔ na nusrɔ̃lawo be, “Migana vɔvɔ̃ naɖo mi eye miafe dzi naʋuʋu nyanyanya o. Mixɔ Mawu dzi se, eye mixɔ nye hã dzinye se. 2 Fofonye feme la xɔ nyui geɖewo li, ne ɖe mele nenema o la, ne megblɔe na mi. Meyina afi ma be madzra tefe ɖo ɖi na mi. 3 Ne meyi ɖadzra tefe ɖo ɖi na mi la, matrɔ ava akplɔ mi be mianɔ gbɔnye ale be afi si mele la, miawo hã mianɔ afi ma. 4 Mienya afi si meyina la xoxo eye mienya mɔ la hã.” 5 Toma gblɔ nɛ be, “Gbeɖe, Afetɔ, mienya afi si nèyina o, aleke wɔ miate ŋu anya mɔ la?” 6 Yesu ɖo eŋu nɛ be, “Nyee nye Mɔ la, Nyatefe la kple Agbe la. Ame aɖeke mate ŋu ayi Fofo la gbɔ o, negbe to dzinye ko. 7 Ne ɖe mienya ame si fomevi menye la, anye ne mienya ame si fomevi Fofonye hã nye. Tso azɔ dzi la, mienya ame si Fofonye nye eye miekpɔe hã!” 8 Filipo gblɔ be, “Afetɔ, fia Fofo la mí ekema miafe dzi adze eme.” 9 Yesu ɖo eŋu nɛ be, “Filipo, ke va se ɖe fifi hã la, mènya ame si fomevi menye o. Ke esi meli kpli mi ŋkeke siawo katã hã mienyam kpɔ oa? Ame sia ame si kpɔm la, Fofo lae ma wòkpɔ. Ke nu ka wɔ miegale didim be yewoakpɔ Fofo la? 10 Đe miexɔe se be, mele Fofo la me eye Fofo la hã le menye oa? Nya siwo katã megblɔna la menye nye ŋutɔ nye nyawoe o, ke boŋ wonye Fofonye si le menye la fe nyawo. Fofo la wɔa efe dɔwo to dzinye. 11 Miawo ya mixɔe se ko be mele Fofo la me eye Fofo la hã le menye. Ne miate ŋu axɔ ase le mɔ sia nu o la, ekema mixɔ dzinye se le nukunu gã geɖe siwo mewɔ miekpɔ la ta. 12 Le nyatefe me, mele egblɔm na mi be, ame sia ame si xɔa dzinye sena la awɔ dɔ siwo katã mele wɔwɔm, eye awɔ dɔ gãwo wu esiwo mewɔ, elabena meyina ɖe Fofo la gbɔ. 13 Mawɔ nu sia nu si miabia le nye ŋkɔ dzi la na mi ale be Vi la nakɔ Fofo la ŋuti. 14 Ẽ, ne miebia nane to nye ŋkɔ dzi ko la, mawɔe na mi. 15 ”Ne mielɔ̃am la, miawɔ nye sewo dzi. 16 ”Mabia Fofo la, wòaɖo Nyaxɔɖeakɔla bubu ɖe mi, 17 ame si nye nyatefe fe Gbɔgbɔ, be wòanɔ anyi kpli mi yi ɖe mavɔ me. Xexeame mate ŋu axɔ Nyaxɔɖeakɔla sia o elabena mekpɔnɛ alo dzea sii o. Ke miawo la, mienyae elabena ele mia me eye wòanɔ anyi kpli mi. 18 Nye la, nyemagble mi ɖi abe tsyɔ̃eviwo ene o, matrɔ ava mia gbɔ. 19 Le ɣeyiɣi kpui aɖe megbe la, xexeametɔwo magakpɔm o, ke miawo ya miakpɔm elabena mele agbe eye miawo hã mianɔ agbe. 20 Gbe ma gbe la, mianya be mele Fofo la me, eye miawo miele menye eye nye hã mele mia me. 21 Ame si wɔna ɖe nye nyawo dzi la, eyae lɔ̃am, eye ame si lɔ̃am la, Fofonye hã alɔ̃e, nye hã malɔ̃e eye maɖe ɖokuinye afiae.” 22 Yuda, ke menye Yuda Iskariɔt o, ke boŋ nusrɔ̃la bubu si tsɔ ŋkɔ sia la biae be, “Afetɔ, nu ka ta wònye be mí nusrɔ̃lawo koe nèle ɖokuiwò ɖe ge afia ke menye xexeame katã o?” 23 Yesu ɖo eŋu nɛ be, “Elabena ele be maɖe ɖokuinye afia ame siwo lɔ̃m eye wowɔa nye gbe dzi. Fofo la hã alɔ̃ wo eye nye kple Fofo la miava nɔ wo gbɔ. 24 Ame sia ame si mewɔa nye gbe dzi o la, melɔ̃am o. Nya siwo gblɔm mele la menye nye ŋutɔ tɔnye o, ke boŋ etso Fofo si dɔm ɖa la gbɔ. 25 Mele nya siawo gblɔm na mi fifia esi megale mia gbɔ. 26 Ke ne Fofo la dɔ Gbɔgbɔ Kɔkɔe, Akɔfala la, ɖo ɖe nye tefe la, afia nu geɖewo mi eye wòagbugbɔ kpe aɖo nu siwo katã megblɔ na mi la dzi na mi. 27 ”Mele ŋutifafa gblem ɖi na mi. Nye ŋutɔ nye ŋutifafa tsɔm mele na mi. Menye xexeame tɔ fomevi o. Eya ta migana miafe dzi naʋuʋu nyanyanya kple vɔvɔ̃ o, eye dzika hã megatso mia fo o. 28 ”Miese megblɔ be, ‘Madzo eye magatrɔ agbɔ va mia gbɔ.’ Ne mielɔ̃m la, dzi adzɔ mi be mele dzodzom yina ɖe Fofo la gbɔ elabena Fofo la lolo wum. 29 Megblɔ nya siawo na mi hafi woava dzɔ ale be ne wova dzɔ la, ne miaxɔ dzinye ase. 30 ” Nyemagayi nufofo na mi dzi fũu o elabena xexe sia me dziɖula le mɔ dzi gbɔna. Mekpɔ ŋusẽ ɖe dzinye o, 31 gake ele be xexeame nanyae be melɔ̃ Fofo la eye be mewɔa nu si tututu Fofo la ɖo nam be mawɔ. Azɔ la, mina míadzo.”
Yohanes 15
1 Nyee nye Wainti vavã la eye Fofonyee nye Agbletɔ la. 2 Elãa alɔdze siwo le ŋunye eye wometsea ku o la ɖa, ke esiwo tsea ku la, eɖea wo ŋu be woagatse ku geɖe fũu wu. 3 Miawo la Fofo la kɔ mia ŋu xoxo le nya siwo megblɔ na mi la ta. 4 Minɔ menye eye nye hã manɔ mia me. Wain fe alɔdze aɖeke mate ŋu atse ku nenye be wolãe ɖa tso wainti la ŋu o. Eya ta miawo hã, nyemanɔmee la, miate ŋu atse ku aɖeke o.” 5 Nyee nye Wainti la eye miawoe nye alɔdzeawo. Ame si le menye eye nye hã mele eme la, atse ku nyui geɖe elabena nyemanɔmee la miate ŋu awɔ naneke o. 6 Ame si aɖe ɖe aga tso gbɔnye la, woatsɔe afu gbe abe alɔdze matseku ene, eye woatɔ dzoe. 7 Ke ne mienɔ menye eye miewɔ nye gbe dzi la, nu sia nu si miabia la, woawɔe na mi. 8 Nye nusrɔ̃la vavãwo tsea ku geɖe eye esia hea ŋutikɔkɔe geɖe vanɛ na Fofonye.” 9 Melɔ̃ mi abe ale si Fofo la lɔ̃m ene. Eya ta minɔ nye lɔlɔ̃ sia me ɖaa. 10 Ne miewɔa nye se siwo mede na mi dzi la, mianɔ nye lɔlɔ̃ me abe ale si meɖo to Fofonye fe sededewo eye menɔ efe lɔlɔ̃ la me ene. 11 Mele nya siawo gblɔm na mi bena dzidzɔ si le menye la nanɔ miawo hã mia me eye wòanɔ mia me agba go. 12 Mele se dem na mi be, mialɔ̃ mia nɔewo abe ale si nye hã melɔ̃ mii ene. 13 Lɔlɔ̃ gãtɔ kekeake si ame ate ŋu aɖe afia nɔviae nye be wòatsɔ efe agbe ana ɖe eta. 14 Ne miewɔ ɖe nye gbe dzi la, ekema mienye xɔ̃nyewo. 15 Azɔ la, nyemagayɔ mi be subɔlawo o, elabena afetɔ mate ŋu agblɔ efe nya ɣaɣlawo na subɔla o. Ke mayɔ mi azɔ be xɔ̃nyewo. Esia le eme vavã elabena megblɔ nya sia nya si Fofo la gblɔ nam la na mi. 16 Menye miawoe tiam o. Nyee tia mi. Eye ɖe metia mi be miayi aɖatse ku nyui siwo anɔ anyi ɖaa. Le esia ta nu sia nu si miabia Fofo la le nye ŋkɔ dzi la, awɔe na mi. 17 Mele se dem na mi be mialɔ̃ mia nɔewo. 18 Ne xexe sia me tɔwo lé fu mi la, minyae be wolé fum gbã. 19 Nenye xexe sia me tɔwo mienye la, anye ne woalɔ̃ mi, ke esi metia mi tso xexeame ta la, wolé fu mi. 20 Miɖo ŋku nya si megblɔ na mi la dzi be,“Subɔla mewua efe Afetɔ o ne woti yonyeme la, woati miawo hã yome. Nenye ɖe woɖo tom la, woaɖo to miawo hã. 21 Xexe sia me tɔwo ati mia yome elabena mienye tɔnyewo. Woawɔ esia elabena womenya Mawu si dɔm ɖa la o. 22 ”Nenye ɖe nyemeva gblɔ mawunya la na wo o la, womabu fɔ wo ɖe wofe nu vɔ̃wo ta o, gake esi wose mawunya la ta la, taflatsedodo aɖeke meli na wo o. 23 Ame sia ame si lé fum la, lé fu Fofonye hã. 24 Đe nyemewɔ nukunu gã geɖe si ame aɖeke mewɔ kpɔ le wo dome o la, anye ne womabu fɔ wo o. Gake wokpɔ nukunu geɖe siwo mewɔ, eye wometsɔ ɖeke le eme o, ke boŋ wogbe nu le nye kple Fofonye gbɔ. 25 Esia wu nya si nyagblɔɖilawo gblɔ tso Mesia la ŋu be, ‘Wogbe nu le gbɔnye dzodzro.’ 26 Ne Nyaxɔɖeakɔla la, ame si madɔ ɖo ɖe mi tso Fofo la gbɔ, nyatefe fe Gbɔgbɔ si tso Fofo la gbɔ, va la, aɖi ɖase tso ŋutinye. 27 Gake ele be miawo hã miaɖi ɖase le ŋutinye, elabena mienɔ anyi kplim tso gɔmedzedzea me ke.
Yohanes 16
1 Megblɔ nya siawo katã na mi bena ne miedo go nu dziŋɔ siwo le mia ŋgɔ la, ke megaɖe le mia te o. 2 Ŋkekewo li gbɔna esi woaɖe mi le wofe hame eye ne wowu mi hã la, woabu be Mawu fe dɔ wɔm yewole. 3 Woawɔ esiawo elabena womedze sim alo Fofo la o. 4 Le nyatefe me la, ɖe mele nya siawo gblɔm na mi be mianɔ klalo eye ne ɣeyiɣia ɖo la, miaɖo ŋku edzi be mena mienya do ŋgɔ. Nyemegblɔ nya siawo na mi tsã o, elabena menya be manɔ mia gbɔ vie. 5 Azɔ medzo yina ame si dɔm ɖa la gbɔ, gake mia dometɔ aɖeke mebia afi si meyina ta se o. 6 Ke esi megblɔe na mi la, miafe dziwo yɔ fũu kple nuxaxa. 7 Enye nyatefe be ne medzo le mia gbɔ la enyo wu, elabena ne nyemedzo o la, Akɔfala hã mava o. Ke ne medzo la, Ame sia ava, elabena maɖoe ɖe mi.” 8 Ne Gbɔgbɔ Kɔkɔe la va la, atɔ asi xexe sia me tɔwo fe nu vɔ̃wo dzi na wo. Hekpe ɖe esia ŋu la, aɖe Mawu fe dzɔdzɔenyenye kple ʋɔnudɔdrɔ̃ afia. 9 Xexe sia me tɔwo fe nu vɔ̃e nye be, womexɔ dzinye se o. 10 Le dzɔdzɔenyenye ŋuti la, meyina Fofo la gbɔ eye miagakpɔm o. 11 Eye le ʋɔnudɔdrɔ̃ ŋuti la, wodrɔ̃ ʋɔnu xexe sia me fia la xoxo.” 12 Nya geɖe ŋutɔ le asinye be magblɔ na mi gake miate ŋu ase wo gɔme fifia o. 13 Ne Gbɔgbɔ Kɔkɔe si nye nyatefe Gbɔgbɔ va la, ana miaŋɔ ɖe nyatefe la me, elabena, magblɔ nya si dze eya ŋutɔ ŋu o, ke boŋ afo nu na mi tso nya siwo wòse la ko ŋu, eye agblɔ nu siwo gbɔna dzɔdzɔ ge la na mi. 14 Gbɔgbɔ Kɔkɔe la aɖe nye ŋutikɔkɔe afia elabena nu siwo katã wòagblɔ na mi la atso gbɔnye. 15 Nu siwo katã le Fofonye si la tɔnyee, esia tae megblɔ na mi be nu si Gbɔgbɔ Kɔkɔe la agblɔ na mi la atso gbɔnye. E 16 Esusɔ vie miagakpɔm o eye esusɔ vie miagakpɔm.” 17 Efe nusrɔ̃lawo dometɔ aɖewo bia wo nɔewo bena, “Nu ka tututu gblɔm wòle? Egblɔ be, ‘Esusɔ vie miagakpɔm o’ eye ‘esusɔ vie miagakpɔm’. Egagblɔ hã be, ‘Meyina Fofo la gbɔ.’ 18 ‘Esusɔ vie sia gɔme ɖe?’ Míese nu siwo katã gblɔm wòle la gɔme o.” 19 Yesu nya be nusrɔ̃lawo di be yewoabia nya siwo yegblɔ la gɔme, eya ta egblɔ be, “Nya siwo megblɔ la gɔme biam miele mia nɔewoa? 20 Mele egblɔm na mi le nyatefe me be, miaxa nu eye miafa avi, ke xexeame ya akpɔ dzidzɔ, mialé blanui, ke esia atrɔ azu dzidzɔ na mi. 21 Ne nyɔnu le ku lém la, esea veve ale gbegbe, gake ne edzi vi ko la, eŋlɔa vevesesea be enumake eye wòkpɔa dzidzɔ be yedzi ame ɖe xexeame. 22 Nenema ke wòle na miawo hã fifia, miele konyi fam, gake ne megatrɔ va mia gbɔ la, miakpɔ dzidzɔ gã aɖe, eye ame aɖeke mate ŋu axe mɔ na miafe dzidzɔkpɔkpɔ o. 23 Le ŋkeke mawo me la, miagabia nanekem o, elabena miate ŋu abia nu sia nu Fofo la faa, eye ne miebiae le nye ŋkɔ dzi ko la, ana mi. 24 Va se ɖe fifi la, miebia naneke le nye ŋkɔ dzi kpɔ o. Ke azɔ la miadze egɔme. Mibia nu Fofo la le nye ŋkɔ dzi, ekema ana mi eye miafe dzidzɔkpɔkpɔ hã agba go. Meɖu xexeame dzi” 25 Mefo nu tso nu siawo ŋu na mi to lododowo me, ke ɣeyiɣi li gbɔna esi nyemagawɔ esia o, ke boŋ mafo nu na mi faa tso Fofo la ŋu. 26 Le ŋkeke mawo me la, magahiã be maɖe kuku ɖe mia nu o, ke boŋ ne miebia nane Fofo la le nye ŋkɔ dzi la, 27 ana mi, elabena mielɔ̃m eye miexɔe se bena Fofo lae dɔm ɖa. Le esia ta Fofo la hã lɔ̃ mi vevie. 28 Fofo la gbɔe metso va xexe sia me eye Fofo la gbɔ magatrɔ ayi.” 29 Nusrɔ̃lawo gblɔ nɛ be, “Azɔ ko nèle nu fom na mi faa, ke menye to lododowo me o. 30 Azɔ la mienyae bena ènya nu sia nu eye megahiã be ame aɖeke naɖe naneke gɔme na wò o. Miexɔe se tso azɔ dzi yina be Mawue dɔ wò ɖa.” 31 Yesu bia wo be, “Miexɔe se azɔa? 32 Mikpɔ ɖa, gafofo aɖe li gbɔna eye eva ɖo gɔ̃ hã xoxo, bena woade zi mia dome eye miaka ahlẽ, ame sia ame aɖo ta eya ŋutɔ fe afe me, eye miagblem ɖi. Gake nyematsi akogo o, elabena Fofo la li kplim. 33 Megblɔ nu siawo katã na mi be miafe dzi nadze eme. Tetekpɔ kple konyifafa geɖewo ava mia dzi, gake mele egblɔm na mi be, milé dzi ɖe fo, elabena meɖu xexe sia me fe fuwo katã dzi.”
Yohanes 17
1 Esi Yesu gblɔ nya siawo vɔ la, ewu mo dzi hegblɔ be, “Fofo, ɣeyiɣia de azɔ. Đe Viwò la fe ŋutikɔkɔe fia ne Viwò hã natsɔ ŋutikɔkɔe na wò. 2 Elabena èna ŋusẽe ɖe amegbetɔwo katã dzi le xexeame eye be wòana agbe mavɔ ame sia ame si nètsɔ nɛ. 3 Ale si ame awɔ akpɔ agbe mavɔ lae nye be, wòanya wò Mawu vavã la, eye wòaxɔ Yesu Kristo, ame si nèɖo ɖe xexeame hã dzi ase. 4 Mewɔ dɔ ɖe sia ɖe si nède asi nam la eye to esia me la, mena wò ŋutikɔkɔe dze na anyigbadzitɔwo katã. 5 Eye azɔ la, Fofo, esi mele ŋkuwòme fifia la, ɖe ŋutikɔkɔe si le nye kpli wò si tso gɔmedzedzea me la fia le menye. 6 Megblɔ ame si fomevi nènye la na ame siawo. Tsã la, wonɔ agbe abe xexe sia me tɔwo ene, ke azɔ la, ètsɔ wo nam. Le nyatefe me la, tɔwòwoe wonye, eye esi nètsɔ wo nam va se ɖe fifia la, wolé wò nya la me ɖe asi. 7 Azɔ ko wonya be nu sia nu si nètsɔ nam la tso gbɔwò, 8 elabena nya si nède asinye la metsɔe na wo eye woxɔe. Wonyae kɔtee bena metso gbɔwò, eye woxɔe se hã be wòe dɔm ɖo ɖa.” 9 Nyemele kuku ɖem ɖe xexeame katã nu o, ke boŋ ɖe ame siwo nètsɔ nam la ko nu, elabena tɔwòwoe wonye. 10 Nu siwo katã nye tɔnye la tɔwòe eye nu siwo nye tɔwò hã tɔnyee eye woawo mee woɖe nye ŋutikɔkɔe fia le. 11 Azɔ la, mele xexe sia me gble ge ɖi, ava gbɔwò. Fofo kɔkɔe, ame siwo katã nètsɔ nam la, wò ŋutɔ kpɔ wo dzi nyuie bena woawɔ ɖeka abe ale si nye kpli wò miele ɖeka ene, mègana ɖeke nabu le wo dome o. 12 Esi menɔ xexeame le afii la, mekpɔ ame siwo katã nètsɔ nam la dzi nyuie. Medzɔ wo ŋu bena ɖeka pɛ hã megatsrɔ̃ o, negbe vi sẽto la koe ayi dzo mavɔ me abe ale si mawunya gblɔe da ɖi ene.” 13 Ke azɔ la megbɔna gbɔwò eye mele nya siawo gblɔm esi mele wo gbɔ be nye dzidzɔ nanɔ wo me. 14 Hekpe ɖe esia ŋu la, megblɔ wò sededewo na wo, eye woxɔ wo, ke xexeametɔwo lé fu wo elabena womewɔa nu abe xexeametɔwo ene o. Nenema ke nye hã nye agbenɔnɔ mesɔ kple xexeametɔwo fe agbenɔnɔ o. 15 Fofo, menye ɖe mele biabiam be nãɖe wo le xexeame o, ke boŋ nãde wo wò aʋala te bena satana nagakpɔ ŋusẽ ɖe wo dzi o. 16 Menye xexe sia me tɔwo wonye o, abe ale si nye hã nyemenye xexe sia me tɔ o ene. 17 Eya ta na woazu kɔkɔe eye woanye ame dzadzɛwo, to wò nya la me, elabena wò nya lae nye nyatefe. 18 Abe ale si nèdɔm ɖe xexeame ene la, nye hã mele wo dɔm ɖe xexeame. 19 Mewɔ ɖokuinye kɔkɔe ɖe wo ta, bena woawo hã woazu ame kɔkɔewo le nyatefe la me.” 20 “Nyemele gbe dom ɖa ɖe woawo ɖeɖe ko ta o. Ke mele gbe dom ɖa ɖe ame siwo hã ava xɔ dzinye ase to wofe gbedeasi me, 21 be wo katã woanɔ ɖeka abe ale si wò, Fofo la, nèle menye eye nye hã mele mewò ene. Woawo hã nenɔ mía me be xexeame naxɔe ase be wòe dɔm ɖa. 22 Metsɔ ŋutikɔkɔe si nètsɔ nam la na wo; wo ameawo nenɔ ɖeka le nu sia nu me be xexeame nanyae be wòe dɔm ɖa eye nèlɔ̃ woawo hã abe ale si nèlɔ̃m ene. 23 Ne mele wo me eye wò hã nèle menye la, mi katã miade blibo le ɖekanyenye me, ale be xexeame anyae bena wòe dɔm ɖa, eye nèlɔ̃ woawo hã abe ale si nèlɔ̃m ene. 24 Fofo, medi be ame siwo nètsɔ nam la nanɔ gbɔnye bena woakpɔ nye ŋutikɔkɔe. Wòe na ŋutikɔkɔe siam elabena èlɔ̃m vevie hafi xexeame va dzɔ gɔ̃ hã. 25 ”O, Fofo dzɔdzɔetɔ, xexe sia me tɔwo menya wò o, gake nye la menya wò, eye nusrɔ̃la siawo hã nya be wòe ɖom ɖa. 26 Meɖe ame si wò Fofo la nènye la fia wo, eye manɔ esia dzi bena lɔlɔ̃ gã si nètsɔ nam la nanɔ woawo hã me, eye nye hã maxɔ nɔfe ɖe wofe dziwo me.”
Yohanes 18
1 Esi Yesu wu nya siawo nu la, eya kple efe nusrɔ̃lawo do go yi ɖatso tɔsisi si woyɔna be Kidron la heyi egodo eye woyi abɔ aɖe si le afi ma la me. 2 Yuda, ame si de Yesu asi la hã nya tefe sia elabena Yesu kplɔa efe nusrɔ̃lawo yina afi ma edziedzi. 3 Osɔfogãwo kple Farisitɔwo ɖe asrafowo kple kpovitɔwo kpe ɖe Yuda ŋu bena woava lé Yesu. Ale wodze mɔ kple akakatiwo kple akaɖiwo kpakple aʋawɔnuwo va do ɖe abɔa me afi si Yesu le. 4 Yesu nya nu siwo katã le dzɔdzɔ ge ɖe dzi. Ezɔ ɖe ameawo dzi eye wòbia wo be, “Ame ka dim miele?” 5 Woɖo eŋu nɛ be, “Yesu Nazaretitɔ la dim míele.” Yesu ɖo eŋu na wo be, “Nyee nye esi.” Yuda, ame si fia eyomemɔ la hã le tsitre ɖe wo gbɔ le afi ma. 6 Esi Yesu gblɔ nya sia ko la, ameawo katã dze anyi. 7 Yesu gabia wo ake be, “Ame ka tututu dim miele?” Eye wogaɖo eŋu nɛ be, “Yesu Nazaretitɔ la dim míele.” 8 Yesu te gbe ɖe edzi na wo ake be, “Megblɔe na mi be, Nyee nye esi, azɔ le esime wònye nye dim miele ta la, mina ame siawo ya nadzo le ŋutifafa me.” 9 Yesu gblɔ nya sia bena woawu nya si wògblɔ ɖi do ŋgɔ nu be, “Nyemebu ame siwo nètsɔ nam la fe ɖeke o.” 10 Ke Simɔn Petro ɖe efe yi le aku me eye wòkpa ɖusimeto na Malkus, Osɔfo gãtɔ la fe dɔla. 11 Yesu trɔ gblɔ na Petro bena, “Tsɔ wò yi la de aku me. Đe mele be mano kplu si Fofo la tsɔ nam la oa?” 12 Ale Yudatɔwo fe kpovitɔwo kple asrafowo kpakple asrafomegãwo lé Yesu eye woblae. 13 Gbã la, wokplɔe yi na Anas, si nye Kayafa to. Kayafae nye Osɔfo gãtɔ le fe ma me eye 14 eyae nye ame si ɖo aɖaŋu na Yudatɔwo bena,“Enyo be ame ɖeka naku ɖe dukɔa ta tsɔ wu be dukɔ bliboa natsrɔ̃.” 15 Simɔn Petro kple nusrɔ̃la ɖeka dze amehawo yome. Le esi nusrɔ̃la bubu sia dze si Osɔfo gãtɔ ta la, woɖe mɔ na eya faa wòge ɖe afea me. 16 Ke enɔ na Petro be wòalala le agboa nu. Nusrɔ̃la kemɛ, ame si Nunɔlagã la nya nyuie la, trɔ gbɔ va fo nu na ɖetugbi si nɔ agboa nu dzɔm eye wòna mɔ Petro wòge ɖe eme. 17 Enumake nyɔnuvi la bia Petro bena, “Menye Yesu fe nusrɔ̃lawo dometɔ ɖekae nènye oa?” Petro ɖo eŋu nɛ be, “Gbeɖe, menye efe nusrɔ̃la menye o.”" 18 Kpovitɔwo kple subɔlawo do dzo nɔ fufum ɣemaɣi elabena vuvɔ nɔ wɔwɔm sesĩe. Ale Petro hã va tsi tre ɖe wo dome nɔ dzoa fum. 19 Le ʋɔnua la, Osɔfo gãtɔ la bia Yesu ame siwo nye efe nusrɔ̃lawo kple nu si tututu wòle wo fiam. 20 Yesu ɖo eŋu na wo be," “Ame geɖewo nya nu si fiam mele, elabena mefia nu zi geɖe le fufofewo kple gbedoxɔ la me, Yudatɔwo fe amegãwo katã ɖoa to nya siwo megblɔna, eye nya aɖeke meli si megblɔna le ɣaɣlɛfe si nyemegblɔna le dutofo o. 21 Eya ta menye nyee wòle be miabia nya siae o, ke boŋ mibia ame siwo va ɖoa to nye nyawo. Wo dometɔ aɖewo hã le afi sia eya ta mibia wo.” 22 Asrafo siwo le Yesu ŋu dzɔm la dometɔ ɖeka fo tome nɛ zi ɖeka hebiae bena, “Nenema wòle be nãɖo nya ŋui na Osɔfo gãtɔ la?” 23 Yesu gblɔ nɛ bena, “Nenye be alakpa dam mele la, ekema tɔ asi nu si nye alakpa le nye nufoa me la dzi nam. Ke ne nyatefe tom mele la, ɖe wòle be nãfo tome na ame si le nyatefe tom la mahã?” 24 Ale Anas na wobla Yesu eye wokplɔe yi Kayafa, Osɔfo gãtɔ la gbɔe. 25 Le ɣeyiɣi siawo katã me la, Simɔn Petro ganɔ dzoa fum eye ame bubu gabiae bena, “Menye efe nusrɔ̃lawo dometɔ ɖekae nènye oa?” Petro ɖo eŋu be, “Gbeɖe, menye efe nusrɔ̃lae menye o.” 26 Osɔfo gãtɔ la fe dɔlawo dometɔ ɖeka si nye ame si fe to Petro kpa la fe fometɔ aɖe hã bia Petro bena, “Menye wòe mekpɔ le abɔa me, nèle Yesu ŋu oa?”" 27 Ke Petro gasẽ nu bena, yemenya Yesu o. Eye enumake la koklo ku atɔ. 28 Kayafa hã drɔ̃ ʋɔnu Yesu, eye wòwu efe ʋɔnudɔdrɔ̃ nu le fɔŋli. Tso afi sia la wokplɔe yi ɖe Roma gɔvina la fe afe mee. Ame siwo tsɔ nya ɖe Yesu ŋu la gbe bena yewomage ɖe afea me o, elabena ne woyi afi ma la, ekema wogblẽ kɔ na wo ɖokui, eye ne wofo ɖi wo ɖokui alea la, womana mɔ wo woaɖu Ŋutitotolẽvi la o. 29 Ale Pilato, Roma gɔvina la ŋutɔ do go va kpe wo eye wòbia wo bena," “Nya kae mietsɔ ɖe ame sia ŋu eye nu kae miebe ewɔ?” 30 Ameawo hã da gbe ɖe Pilato bena, “Đe ame sia mewɔ nu vɔ̃ɖi aɖeke o la, míele ekplɔ ge ava afi siae o.” 31 Pilato ɖo eŋu na wo bena, “Ne ele alea la, mikplɔe yii eye miatsɔ miawo ŋutɔ fe sewo adrɔ̃ ʋɔnui.” Ameawo gaɖo eŋu nɛ be, “Đe miedi bena miaklãe ɖe ati ŋu eya tae mĩeva bena nãda asi ɖe ɖoɖo sia dzi.” 32 Esia wu nyagblɔɖi si Yesu gblɔ ɖi tso ale si wole ewu gee la nu. 33 Pilato trɔ yi ɖe efe fiasã la me, ena wokplɔ Yesu va egbɔe eye wòbia be, “Woe nye Yudatɔwo fe Fia la?” 34 Yesu biae bena, “Susu ka nue nèbia nya sia ɖo? Le Yudatɔwo fe susu nu loo alo le wò susu nua?” 35 Pilato ɖo eŋu kple dziku be, “Yudatɔe menye hafi nèle nya ma biamem hã? Menye wò ŋutɔ mia de tɔwo kple wofe Osɔfogãwoẽ kplɔ wò va afi sia oa? Nu ka tae wokplɔ wò vɛ ɖo? Agɔ kae nèdze?” 36 Yesu ɖo eŋu nɛ be, “Nye la, menye anyigbadzifiae menye o. Nenye anyigbadzifiae menye la, anye ne nye amewo awɔ aʋa ɖe nunye esi Yudatɔwo fe amegãwo va lém. Nye fiaɖufea metso xexe sia me o.” 37 Pilato gabiae bena, “Ekema fiae nenye nyatefea?” Yesu ɖo eŋu be, “Ele me nenema, eye fiaɖuɖu tae wodzim ɖo. Eye esi meva xexe sia me la, ɖe meva bena magblɔ nyatefe la afia ame sia ame. Ame siwo katã xɔ nyatefe la dzi se lae nye nye nusrɔ̃lawo.” 38 Pilato do ɣli enumake bena, “Nu kae nye nyatefe la?” Edo go ɖagblɔ na Yudatɔwo be, “Nyemekpɔ fɔɖiɖi aɖeke le ame sia ŋu o. 39 Azɔ kɔnu aɖe le mia si si mewɔna na mi fe sia fe le Ŋutitotoŋkeke la dzi, eyae nye be maɖe asi le ame siwo le gaxɔ me la dometɔ si mielɔ̃ la ŋu na mi. Eya ta ne enye miafe didi la, maɖe asi le ‘Yudatɔwo fe Fia’ la ŋu na mi.” 40 Ke ameawo fe mo nyra eye wodo ɣli sesĩe be, “Gbeɖe! Mègaɖe asi le ame sia ŋu o, ke boŋ ɖe asi le Baraba ŋu na mi!” Baraba siae nye adzodala aɖe si wode gaxɔ me.
Yohanes 19
1 Azɔ Pilato na wofo Yesu kple atam vevie. 2 Asrafowo wɔ ŋukuku ɖɔ nɛ eye wodo awu dzĩ nɛ. 3 Woɖu fewu le eŋu, eye wodo gbe nɛ fewuɖutɔe be, “Miedo gbe na wò Yudatɔwo fe Fia.” Eye ne wole esia wɔm la, wofoa tome nɛ. 4 Pilato gado go va xexe eye wògblɔ na Yudatɔwo be, “Mele ekplɔ ge ado goe na mi, gake minyae bena nyemekpɔ fɔɖiɖi aɖeke le eŋu o.” 5 Ale wòkplɔ Yesu do goe. Wodo awu dzĩ nɛ, tsɔ ŋukuku ɖɔ nɛ. Pilato gblɔ na wo bena “Miafe ame lae nye esi.” 6 Esi Yudatɔwo kple wofe Osɔfogãwo kpɔ Yesu ko la, wofe dzi fla eye wodo ɣli sesĩe bena, “Klãe ɖe ati ŋuti! Klãe ɖe ati ŋuti!” Pilato ɖo eŋu na wo bena, “Miawo ŋutɔ miyi miaklãe ɖe atia ŋu, nye la, nyemekpɔ fɔɖiɖi aɖeke le eŋuti o.” 7 Woɖo eŋu nɛ bena, “Le miafe se nu la, ele nɛ be wòaku elabena etsɔ eɖokui wɔ Mawu fe Vii.” 8 Esi Pilato se nya siawo la, vɔvɔ̃ ɖoe wu tsã 9 eya ta egakplɔ Yesu yi fiasã la mee eye wòbiae be, “Kpɔ ɖa afi kae nètso?” Gake Yesu meɖo nya la ŋu nɛ o. 10 Pilato gabiae bena, “Mèle nya ŋu ɖo ge nam oa? Mènyae be ŋusẽ le asinye be maɖe asi le ŋuwò alo be mana woaklã wò ɖe ati ŋu oa?” 11 Yesu gblɔ nɛ bena, “Wò la, mãte ŋu akpɔ ŋusẽ aɖeke ɖe dzinye nenye be womena wò tso dzifo o. Eya ta ame siwo kplɔm vɛ na wò la, wofe nu vɔ̃ sɔgbɔ wu tɔwò.” 12 Esi wògblɔ nya siawo vɔ la, Pilato di vevie ŋutɔ be yeaɖe asi le eŋu, gake Yudatɔwo fe Osɔfowo gblɔ nɛ bena, “Ne èkatse ɖe asi le ame sia ŋu la, ekema mènye Kaisaro xɔlɔ̃ o. Ame sia ame si tsɔ eɖokui wɔ fiae la, tsi tre ɖe Kaisaro ŋu.” 13 Esi Pilato se nya siawo la, ekplɔ Yesu gado goe tsɔ va wo gbɔe eye wòyi ɖanɔ anyi ɖe efe ʋɔnudrɔ̃zikpui la dzi. Woda ʋɔnudrɔ̃zikpui sia ɖe kpe gbadza aɖe dzi, Woyɔa tefe si woda kpe gbadza sia ɖo le Hebrigbe me be, “Gabata”. 14 Ŋkeke si dzi wole nu siawo wɔm la nye dzadzraɖoŋkeke na Ŋutitotoŋkekenyui la. Eye esi ŋdɔ me ɖo la, Pilato gblɔ na Yudatɔwo bena, “Mikpɔ ɖa, miafe Fia lae nye esi!” 15 Wo katã wodo ɣli sesĩe be, “Mikplɔe dzoe, mikplɔe dzoe ne miaklãe ɖe ati ŋuti!” 16 Ale Pilato tsɔ Yesu de asi na wo be woayi aɖaklãe ɖe ati ŋuti. 17 Wofe asi su Yesu dzi mlɔeba. Wotsɔ efe atitsoga da ɖe abɔta nɛ be wòatsɔ eye wokplɔe do go le dua me ɖo ta “Ametakoloefe”, si woyɔna be “Golgata” le Hebrigbe me. 18 Afi siae woklã Yesu ɖe ati ŋu le eye woklã adzodala eve hã ɖe efe axawo kple eve dzi. 19 Pilato ŋlɔ klã ɖe Yesu fe atitsoga la tame be, ‘YESU NAZARETITÅ, YUDATÅWO ƑE FIA.” 20 Afi si woklã Yesu ɖo la medidi tso Yerusalem dua gbɔ o eye woŋlɔ nya siawo ɖe Hebrigbe, Latingbe kple Helagbe me bena ame sia ame nate ŋu axlẽe. 21 Osɔfogãwo va gblɔ na Pilato be, mele be woaŋlɔ ɖe atitsoga la fe tame be “Yudatɔwo fe Fia” o, ke boŋ neŋlɔe be, “Ame sia be yee nye Yudatɔwo fe Fia.” 22 Pilato ɖo eŋu na wo be, “Nu si meŋlɔ la, meŋlɔe xoxo. Nenɔ nenema.” 23 Esi asrafoawo klã Yesu ɖe atia ŋu la, woma efe awuwo ɖe akpa ene me, eye woxɔe ɖekaɖekae, ke awutewui la ya la, womemae o. Awu sia nye awuʋlaya si wometɔ o, ke boŋ ɖe wolɔ̃e bliboe tso dzi va anyi. 24 Eya ta wogblɔ na wo nɔewo be “Menyo be miavuvui o, ke boŋ mina miada akɔ eye ame si ɖu dzi la naxɔe” . Esia va eme be wòawu ŋɔŋlɔ la nu be, “Woma nye awuwo na wo nɔewo, eye woda akɔ ɖe nye awuʋlaya dzi.” Aleae asrafoawo wɔ. 25 Nyɔnu aɖewo va tsi tre ɖe atitsoga la gbɔ ɣemaɣi. Woawoe nye Yesu dada, dada nɔvi si woyɔna be Maria, ame si nye Kleopa srɔ̃ kple Maria si tso Magdala. 26 Esi Yesu kpɔ dadaa wònɔ tsitre ɖe efe nusrɔ̃la si wòlɔ̃na vevie xa la, egblɔ nɛ be, “Nyɔnu, kpɔ ɖa, viwòe nye esi.” 27 Eye wògblɔ na nusrɔ̃la la hã be, “Kpɔ ɖa, dawòe nye esia!”" Eye tso ɣemaɣi dzi la nusrɔ̃la la kplɔ Maria yi efemee. 28 Esi Yesu nyae bena nu sia nu wu nu azɔ eye woawu nya siwo woŋlɔ ɖe mawunya me nu la, egblɔ bena," “Tsikɔ le wuyem!” 29 Wain tsitsi kplu ɖeka aɖe nɔ afi ma. Wotsɔe kɔ ɖe akutsa tɔxɛ aɖe me eye wotsɔe tɔ ɖe ati nu hetsɔ ɖo nu nɛ be wòano. 30 Esi Yesu ɖɔe kpɔ vɔ ko la, egblɔ bena, “Ewu nu vɔ azɔ,”" eye wòde ta to heɖe asi le efe gbɔgbɔ ŋu. 31 Yudatɔwo fe amegãwo medi bena ameawo nanɔ atia ŋu va se ɖe Sabat ŋkeke la dzi o, eye kpe ɖe esia ŋu la, Sabat ŋkeke sia nye Sabat tɔxɛ elabena edze Ŋutitotoŋkeke la dzi, eya ta wodi tso Pilato si bena wòana woaŋe wo katã fe afɔwo bena woaku kaba. Eye ne woku la, woate ŋu aɖe wofe kukuawo le atiawo ŋu." 32 Ale asrafowo va ŋe ame eve siwo woklã kpe ɖe Yesu ŋu la fe afɔwo. 33 Ke esi wòɖo Yesu dzi la, wokpɔ bena eku xoxo, eya ta womegaxa ŋe efe afɔwo o. 34 Ke hã la, asrafoawo dometɔ ɖeka tsɔ akplɔ tɔ axadame nɛ eye ʋu kple tsi do go. 35 Ame si kpɔ nu siawo katã tefe la ŋlɔ nu tso eŋu na mí tsitotsito bena miawo hã miaxɔe ase. 36 Nuwɔna siawo va eme be woawu mawunya nu be, “Womele efe fu aɖeke ŋe ge o!” 37 Eye ŋɔŋlɔ bubu hã gagblɔ be, “Woafɔ ŋku ɖe ame si wotsɔ akplɔ tɔe la dzi.” 38 Le nu siawo megbe la, Yosef si tso Arimatia, ame si nye Yesu fe nusrɔ̃la le adzame le vɔvɔ̃ na Yudatɔwo fe amegãwo ta la, va bia Pilato be wòana mɔ ye yeaɖe Yesu fu kukua le atia ŋu, eye Pilato na mɔe. 39 Nikodemo, ame si va Yesu gbɔ le zãtife la hã va eye wòtsɔ ami si naa ame kuku nɔa anyi ɣeyiɣi didi aɖe la vɛ. Ami sia fe kpekpe me anɔ abe kilogram blaetɔ̃ sɔŋ ene eye wotsɔ atike tɔxɛ aɖewo wɔe. 40 Wosi ami la nɛ eye wo kple eve la tsɔ aklala si me ami ʋeʋĩ yɔ fũu la bla Yesu fe kukua ɖe eme. Wowɔe abe ale si Yudatɔwo wɔna na ame kuku hafi ɖina ene. 41 Abɔ aɖe te ɖe afi si woklãe ɖo la ŋu eye le abɔa me la yɔdo yeye aɖe si me womeɖi ame ɖo kpɔ o la li. 42 Eye le esime Sabat la fe gɔmedzedze tu afe ta la, wotsɔe yi ɖaɖi ɖe yɔdo sia me. Elabena etsɔ ɖe kpuife na wo.
Yohanes 20
1 Le Kɔsiɖagbe ŋdi kanya, esi xexeame mekɔ vɔ tututu o la, Maria si tso Magdala la yi Yesu fe yɔdo gbɔ eye wòkpɔ bena womli kpe gã si nɔ yɔdoa nu la ɖa. 2 Efu du yi Petro kple nusrɔ̃la ma si Yesu lɔ̃ vevie la gbɔ eye wògblɔ na wo be, “Wova ɖe Afetɔ la fe kukua le yɔdoa me eye nyemenya afi si wotsɔe ɖada ɖo o!” 3 Azɔ Petro kple nusrɔ̃la ma si Yesu lɔ̃ la tso kpla yi ɖe yɔdoa gbɔ. 4 Wo ame eve la fu du, ke nusrɔ̃la kemɛ la fu du gbɔ Petro ŋu hetre yɔdo la gbɔ ɖoɖo. 5 Ebɔbɔ eye wòkpɔ ameɖivɔ la le yɔdoa me. 6 Simɔn Petro hã va ɖo, eye wòge ɖe yɔdoa me. Eya hã kpɔ avɔ ɣi fuflu la le anyigba eye 7 taku si wotsɔ bla Yesu fe moe la, woxatsae nyuie tsɔ da ɖe yɔdoa fe axa dzi. 8 Nusrɔ̃la ma si ɖo yɔdoa gbɔ gbã la hã ge ɖe eme mlɔeba, ekpɔ eye wòxɔe se be etsi tre vavã. 9 Elabena va se ɖe ɣemaɣi hã la, womenya be mawunya gblɔ bena agatsi tre o. 10 Nusrɔ̃la la kple Petro trɔ yi afe me. 11 Ke le ɣeyiɣi sia me Maria ya gatrɔ yi yɔdoa to eye wònɔ avi fam. Esi wònɔ avi fam la, ebɔbɔ be yeagakpɔ yɔdoa me ɖa, 12 kasia ekpɔ mawudɔla eve siwo nɔ awu ɣiwo me la le yɔdoa me, ɖeka le tade eye evelia le afɔde. 13 Mawudɔlawo biae bena, “Nu ka tae nèle avi fam ɖo?” Eɖo eŋu na wo bena, “Elabena wotsɔ nye Afetɔ la dzoe, eye nyemenya afi si wotsɔe da ɖo o.” 14 Efɔ kɔ dzi eye wònye kɔ kpɔ megbe, kasia ekpɔ ame aɖe wònɔ tsitre ɖe emegbe. Yesue nye amea gake mekpɔe dze si o. 15 Ame la biae be, “Nu ka ta nèle avi fam? Ame ka dim nèle?” Maria bu be eyae nye abɔdzikpɔla, eya ta wòɖo eŋu nɛ be, “Afetɔ, nenye wòe va tsɔe le afi sia la, gblɔ afi si nètsɔe da ɖo la nam bena mayi aɖakɔe.” 16 Azɔ Yesu yɔe be, “Maria!” Enumake Maria hã trɔ ɖe Yesu ŋu. 17 Yesu gblɔ nɛ bena, “Mègaka asi ŋunye o, elabena nyemetrɔ yi Fofo la gbɔ haɖe o. Gake yi nãdi nɔvinyewo ne nãgblɔ na wo bena meyina ɖe Fofonye, ame si nye miawo hã Fofo la kple nye Mawu ame si nye miawo hã fe Mawu la gbɔ.” 18 Maria Magdalatɔ la yi ɖadi nusrɔ̃lawo eye wògblɔ na wo bena, “Mekpɔ Afetɔ la!”" eye wògblɔ nya siwo Yesu de asi nɛ la na wo. 19 Le Kɔsiɖa ma fe fiẽ la, nusrɔ̃lawo ɣla wo ɖokuiwo ɖe xɔ me nɔ takpekpe wɔm. Wotu ʋɔtru kple fesrewo katã sesĩe elabena wonɔ vɔvɔ̃m na Yudatɔwo fe amegãwo. Wole afi sia kasia Yesu va do ɖe wo dome kpoyi eye wòdo gbe na wo be," “Ŋutifafa na mi” . 20 Etsɔ efe asiwo kple axadame fia wo. Nusrɔ̃lawo kpɔ dzidzɔ manyagblɔ aɖe bena wogakpɔ Afetɔ la. 21 Yesu gagblɔ na wo be, “Ŋutifafa na mi. Abe ale si Fofo la dɔm ene la, nenema nye hã mele mia dɔm ɖe xexeame.” 22 Le esia megbe la, egbɔ ɖe wo dzi eye wògblɔ bena, “Mixɔ Gbɔgbɔ Kɔkɔe la. 23 Ne mietsɔ ame aɖe fe nu vɔ̃wo kee la, ekema ekpɔ tsɔtsɔke vavã eye ne miegbe mietsɔe ke ame aɖe o la, ekema efe nu vɔ̃wo atsi eŋu.” 24 Efe nusrɔ̃lawo dometɔ ɖeka, si nye evenɔvi, eye woyɔnɛ be Toma ya menɔ nusrɔ̃lawo dome ɣemaɣi o. 25 Esi wòva la nusrɔ̃lawo gblɔ nɛ bena, “Miekpɔ Afetɔ la.” Ke Toma ɖo eŋu na wo bena, “Nyemaxɔe ase o, va se ɖe esime nye ŋutɔ matsɔ nye asibidɛ afo ɖe efe gatagbadzɛbiawo me eye matsɔ nye asi afo ɖe abi si le axadame nɛ la me hafi.” 26 Anɔ abe ŋkeke enyi megbe ene la, nusrɔ̃lawo gafo fu ɖe xɔ me tu ʋɔ ɖe wo ɖokuiwo nu eye fifia ya la Toma hã nɔ wo dome. Kasia Yesu gava do ɖe wo dome eye wògado gbe na wo be, “Ŋutifafa na mi” . 27 Azɔ egblɔ na Toma bena, “Zɔ va nãtsɔ wò asibidɛ afo ɖe nye asifome, eye nãtsɔ wò asi afo ɖe nye axadame kpɔ. Tso azɔ la, mèganye dzimaxɔsetɔ o, xɔse vavã nenɔ asiwò!” 28 Toma ɖo eŋu nɛ be, “Nye Afetɔ kple nye Mawu.” 29 Yesu gagblɔ nɛ be, “Esi nèkpɔm la èxɔe se be nyee, ke woayra ame siwo mekpɔm o, gake woxɔ dzinye se.” 30 Nusrɔ̃lawo kpɔ Yesu wòwɔ nukunu bubu geɖewo siwo ya womeŋlɔ ɖe agbalẽ sia me o, 31 ke woŋlɔ esiawo da ɖi bena miaxɔe ase bena eyae nye Mesia la kple Mawu fe Vi, eye ne miexɔe se la, miakpɔ agbe.
Yohanes 21
1 Emegbe la, Yesu gaɖe eɖokui fia efe nusrɔ̃lawo le Tiberias fua nu. 2 Eva dzɔ bena, Simɔn Petro, Toma Venɔvi la, Nataniel si tso Kana le Galilea, kple Zebedeo viwo hekpe ɖe nusrɔ̃la eve bubu ŋu, nɔ futa. 3 Simon Petro gblɔ bena, “Meyina tɔfo.” Tete wo katã gblɔ be, “Míayi kpli wò.” Ale wodze mɔ yi ɖage ɖe tɔdziʋua me gake womeɖe lã aɖeke le zã ma me o. 4 Le ŋdi la, Yesu nɔ tsitre ɖe fua ta gake nusrɔ̃lawo menyae be Yesue ma o. 5 Yesu do ɣli bia be, “Xɔ̃nyewo, mieɖe lã aɖea?” Woɖo eŋu be, “Ao, mieɖe naneke o.” 6 Egagblɔ bena, “Mida miafe ɖɔ la ɖe ʋua fe nuɖusime lɔfo eye miaɖe lã” Wowɔ ɖe efe gbe dzi eye nyatefe woɖe lã fũu ale gbegbe be womete ŋu hee de ʋua me gɔ̃ hã o. 7 Azɔ nusrɔ̃la si Yesu lɔ̃na vevie la gblɔ na Petro bena, “Kpɔ ɖa, Afetɔ lae!” Esi Petro se nya sia ko la, etsɔ efe awu do kaba elabena avɔ kakɛ aɖe koe wòsa ɖe ali, eye wòdzo dze tɔa me doo, hefu tsi va gota. 8 Ke mí ame mamlɛawo la, míetsi ʋua me he ɖɔa va gota elabena gota anɔ abe meta alafa ɖeka ko ene. 9 Esi míeɖo gota la, míekpɔ be wodo dzo ɖe afi ma, lã meme nɔ edzi, eye abolo hã kpe ɖe eŋu. 10 Yesu gblɔ na wo bena, “Mitsɔ lã si mieɖe fifia la fe ɖe vɛ.” 11 Ale Simɔn Petro yi ɖakpe ɖe wo ŋu wohe ɖɔ la ɖe gota. Esi woxlẽe la, gã siwo woɖe la, enɔ alafa ɖeka blaatɔ̃-vɔ-etɔ̃, gake ɖɔ la mevuvu o. 12 Yesu gblɔ na wo be, “Azɔ, miva ɖu nu.” Ke wo dometɔ aɖeke mete ŋu bia ame si wònye o elabena woka ɖe edzi be Afetɔ lae. 13 Yesu ma aboloa kple lã la na wo. 14 Esia nye zi etɔ̃lia Yesu ɖe eɖokui fia nusrɔ̃lawo esi wòfɔ tso ame kukuwo dome. 15 Esi woɖu ŋdinu vɔ la, Yesu bia Simɔn Petro bena, “Simɔn, Yohanes vi, èlɔ̃m wu ame siawoa?” Petro ɖo eŋu nɛ be, “Ẽ, wò ŋutɔ ènyae bena nyemelɔ̃a nu gbɔwò o.” Yesu gblɔ nɛ be, “Ekema kpɔ nye alẽawo dzi.” 16 Yesu gabiae be, “Simɔn, Yohanes vi, elɔ̃m vavã?” Petro ɖo eŋu be, “Ẽ, Afetɔ, wò ŋutɔ ènyae be nyemelɔ̃a nu gbɔwò o.” Yesu gblɔ nɛ be, “Ekema kpɔ nye alẽawo dzi.” 17 Yesu biae zi etɔ̃lia be, “Simɔn, Yohanes vi, èle lɔ̃yema?” Biabia etɔ̃lia sia ve Petro elabena Yesu biae zi etɔ̃lia be, “Èle lɔ̃yema?” Ke Petro ɖo eŋu be, “Afetɔ, wò ŋutɔ ènya nu sia nu eye ènyae be melɔ̃ wò.” Yesu gblɔ nɛ be, “Nyi nye alẽawo. 18 Mele egblɔm na wò le nyatefe me be esi nènye ɖekakpui la, wò ŋutɔ èdoa awu hedoa go yia afi si nèlɔ̃, gake ne èku amegã la, ãkɔ wò abɔwo dzi, ame bubu ado awu na wò eye woakplɔ wò ayi afi si mèdi be yeayi o.” 19 Yesu gblɔ nya sia nɛ bena wòatsɔ afia ku si ku ge wòala atsɔ kafu Mawu. Esi Yesu wu nya la nu la, egblɔ nɛ bena, “Dze yonyeme.” 20 Esi Petro trɔ la, ekpɔ nusrɔ̃lawo dometɔ ɖeka le efe megbe gbɔna. Nusrɔ̃la siae nye ame si nɔ Yesu fe axadzi tututu le nuɖufea hebiae be, “Afetɔ, mía dometɔ kae ade wò asi mahã?” 21 Ale Petro bia Yesu be, “Ku ka tɔgbie li na ame sia ya?” 22 Yesu ɖo eŋu nɛ bena, “Nenye be medi be wòanɔ agbe va se ɖe esi magava la, wò nyae wònyea? Wò ya mebe dze yonyeme.” 23 Ke nya sia kaka ɖe nɔvia nusrɔ̃la bubuwo dome bena, nusrɔ̃la sia mele kuku ge o. Ke menye nya siae Yesu gblɔ kura o, ɖeko wògblɔ bena, “Ne medi be wòanɔ agbe va se ɖe esi magava la, wò nyaea?” 24 Nusrɔ̃la siae nye esi Yesu lɔ̃na. Ekpɔ nu siawo katã tefe tsitotsito eye wòŋlɔ wo da ɖi. Eye mí katã míenya be efe ɖaseɖiɖi tso nu siawo ŋu nye nyatefe. 25 Yesu wɔ nu bubu geɖewo hã kpe ɖe esiawo ŋu. Ne woaŋlɔ wo dometɔ ɖe sia ɖe ɖi la, mesusu be xexeame katã gɔ̃ hã malolo na agbalẽ siawo tsɔtsɔ o.
Dɔwɔwɔwo 1
1 O Teofil, le nye agbalẽ gbãtɔ na wò me la mefo nu tso nu siwo katã Yesu de asi wɔwɔ kple fiafia me, 2 va se ɖe ŋkeke si dzi wotsɔe yi dzifoe le esime wòde se na apostolo siwo wòtia to Gbɔgbɔ Kɔkɔe la me vɔ megbe ŋu. 3 Le efe fukpekpe, ku kple tsitretsitsi vɔ megbe la, eɖe eɖokui fia ame siawo, eye wòna kpɔɖeŋu geɖewo tsɔ ka ɖe edzii na wo be yele agbe. Eɖe eɖokui fia wo le ŋkeke blaene sɔŋ me eye wòfo nu na wo tso mawufiaɖufe la ŋuti. 4 Gbe ɖeka esi Yesu nɔ nu ɖum kple efe apostolowo la, ede se na wo be, “Migadzo le Yerusalem o ke boŋ milala va se ɖe esime miaxɔ Fofonye fe nunana si ŋugbe wòdo, nu si ŋu mefo nu tsoe na mi xoxo. 5 Elabena tsi fuflue Yohanes tsɔ de mawutsi ta na mi, gake le ŋkeke ʋe aɖewo megbe la woade tsi ta na mi kple Gbɔgbɔ Kɔkɔe la.” 6 Ɣebubuɣi esi Yesu gaɖe eɖokui fia apostoloawo la, wobiae se be, “Ale kee, Afetɔ, ɖe nèle Israel dukɔ la ɖe ge tso Romatɔwo te aɖoe te abe dukɔ nɔɖokuisi ene azɔa?” 7 Yesu ɖo eŋu na wo be, “Fofo la ŋutɔe ɖo ŋkeke na nu siawo tɔgbi eye mehiã be miawo mianya ɣeyiɣi la kple ŋkeke la o. 8 Gake ne Gbɔgbɔ Kɔkɔe la va mia dzi eye wòyɔ mia me la, ŋusẽ tɔxɛ kple dzidefo blibo aɖo mia me eye miate ŋu anye nye ɖaseɖilawo le Yerusalem, Yudea kple Samaria nutowo katã me kple xexeame fe sefe ke.” 9 Le nya siawo gbɔgblɔ vɔ megbe tete ko la, apostoloawo kpɔ Yesu wònɔ dzifo yim abe ame aɖee nɔ ekɔm nɔ dzi yimii ene, kasia wòbu ɖe alilikpo me eye wòdzo le wo gbɔ. Ke apostoloawo ke nu ɖe te nɔ ekpɔm va se ɖe esime wòbu ɖe wo. 10 Woganɔ kɔ didim be yewoakpɔ Yesu, kasia ame eve aɖewo, siwo do awu ɣiwo la va do ɖe wo dome. Ame eve siawo gblɔ na apostoloawo be, 11 “Mi Galilea ŋutsuwo, nu ka ta miegale tsitre ɖe afii gale yame kpɔm gãa ale? Yesu dzo yi dzifo, gake gbe ɖeka la, agatrɔ agbɔ abe ale si tututu wòdzo yi dzifo lae ene!” 12 Le nyadzɔdzɔ siawo megbe la, apostoloawo ɖi tso Amito la dzi, afi si nu siawo dzɔ le la hetrɔ va Yerusalem si didi abe kilometa ɖeka ko ene. 13 Esi wova ɖo Yerusalem la, wofo wo ɖokuiwo nu fu ɖe xɔ aɖe me le dzifoxɔ si dzi wonɔ la dzi eye wodo gbe ɖa le afi ma. 14 Apostolo siwo nɔ afi ma la woe nye: Petro, Yohanes, Yakobo, Adreas, Filipo, Toma, Bartolomeo, Mateo, Yakobo si nye Alfeo vi, Simɔn si wogayɔna be Zelote, Yuda si nye Yakobo vi kpakple Yesu nɔviŋutsuwo. Yesu dada Maria kple nyɔnu bubu geɖewo hã nɔ ameawo dome. 15 Wonɔ gbedodoɖa dzi alea ŋkeke geɖewo. Gbe ɖeka esi ame abe alafa ɖeka blaeve lɔfo ene gafo fu nɔ gbe dom ɖa la, Petro tsi tre fo nu na wo gblɔ be, 16 “Nɔvinyewo, ale si Yuda de míafe Afetɔ Yesu asi eye wowui la va eme tututu abe ale si woŋlɔe da ɖi le mawunya me ene. Gbɔgbɔ Kɔkɔe la fo nu le nu siawo ŋu xoxo to Fia David dzi. 17 Yuda la, mía dometɔ ɖeka wònye tsã. Yesu tiae koŋ be wòanye yefe apostolo abe míawo ke ene. 18 Yuda tsɔ ga si wòxɔ ɖe Yesu dede asi ta la yi ɖafle anyigba aɖe si dzi wòwu eɖokui le. Elia ati dzi hetsɔ eɖokui xlã ɖe anyigba sesĩe ale be efe fodo wo too eye efe dɔkaviwo kaka ɖe anyigba. 19 Efe kunya sia kaka ɖe Yerusalem dua me kaba ŋutɔ ale wona ŋkɔ tefea be, ‘Ʋunyigba.’” 20 Petro gblɔ be, “Elabena woŋlɔe ɖi ɖe Psalmowo me be, ‘Efe nɔfe naɖi gbɔlo, ame aɖeke neganɔ afi ma o, eye ame bubu naxɔ efe amekplɔdɔ awɔ.” 21 Petro yi efe nufoa dzi be, “Azɔ la ele be míatia ame bubu aɖe wòanɔ Yuda tefe le mía dome. Ame si míatia la nanye ame si nɔ mía dome kplikplikpli tso gɔmedzedzea, 22 tso esime míenya Afetɔa, tso ɣeyiɣi si me Yohanes de mawutsi ta nɛ va se ɖe esime wòdzo le mia gbɔ yi dzifo.” 23 Ƒufofea tɔ asi ame eve dzi, ame siawoe nye Yosef Yusto si wogayɔna be Basaba kple Matias, be woatia wo dometɔ ɖeka. 24 Eya megbe la wodo gbe ɖa gblɔ be, “Afetɔ, wòe nya ame sia ame fe dzime, eya ta fia mí ame si nètia le ame eve siawo dome 25 be wòaxɔ apostolonyenye fe dɔ sia ɖe Yuda tefe, ame si gblẽ dɔa ɖi le esime wòyi tefe si dzee.” 26 Le esia megbe la, woda akɔ eye wòdze Matias dzi ale wotiae abe apostolo ene kpe ɖe ame wuiɖekɛ mamlɛawo ŋu.
Dɔwɔwɔwo 2
1 Le Yesu fe ku kple tsitretsitsi fe kwasiɖa adre megbe la, Pentekoste ŋkekenyui la gaɖo. Yesu dzixɔsela siawo gafo wo ɖokuiwo nu fu ɖe tefe ɖeka henɔ gbe dom ɖa le ɖekawɔwɔ blibo me. 2 Kasia wose gbeɖiɖi aɖe abe ya sesẽ aɖe fe fofo ene le xɔa tame tututu, eye afea me katã yɔ kple gbeɖiɖia. 3 Enumake nane si ɖi dzobibi fe aɖewo la dze ɖe wo dometɔ ɖe sia ɖe fe tame, 4 kasia, Gbɔgbɔ Kɔkɔe la yɔ ame sia ame si le afi ma la me fũ eye wode asi gbegbɔgblɔ bubu si womenya tsã o la gbɔgblɔ me elabena Gbɔgbɔ Kɔkɔe la na ŋutete sia wo. 5 Le ɣemaɣi hã la, Yudatɔ mawuvɔ̃la geɖewo tso dukɔ vovovowo me va Yerusalem be yeawoɖu ŋkeke tɔxɛ sia. 6 Esi wose ɣli sesẽ si nɔ ɖiɖim le afi si apostoloawo nɔ la, ame geɖewo ŋutɔ ɖe abla va tefea be yewoakpɔ nu si nɔ edzi yim ɖa. Ame siawo fe nu ku ŋutɔ esi wose nusrɔ̃lawo wonɔ gbe vovovowo gblɔm eye ame sia ame se wonɔ efe degbe gblɔm. 7 Nu sia wɔ nuku na amedzroawo ale gbegbe be wogblɔ be, “Ame siawo katã ɖe, menye Galileatɔwoe wonye oa? 8 Ke ale ke wɔ míese wole anyigba siwo dzi wodzi mía dometɔ ɖe sia ɖe ɖo la fe gbe gblɔm mahã? 9 Mía dometɔ aɖewo nye Patiatɔwo, ɖewo nye Midiatɔwo kple Elamtɔwo, bubuwo hã tso Mesopotamia, Yudea, Kapadokia, Ponto kple Asia nutowo me. 10 Ame aɖewo gɔ̃ hã tso keke Frigia, Pamfilia, Egipte kple Libia si le Kirene gbɔ. 11 Ẽ, ame aɖewo tso Roma gɔ̃. Ame siawo nye Yudatɔ vavãwo kple trɔ̃subɔla siwo ŋutɔ trɔ zu Yudatɔwo, eye bubuwo hã nye Kretatɔwo kple Arabiatɔwo. Mía dometɔ ɖe sia aɖe se ame siawo le Mawu fe nukunu gãwo fe nya gblɔm le eya ŋutɔ degbe me!” 12 Ameha blibo la fe nu ku eye wofe mo wɔ yaa le nyadzɔdzɔ sia ta eye wobia wo nɔewo be, “Nu sia gɔme ɖe?” 13 Gake ame aɖewo ya nɔ ameha la me nɔ fewu ɖum le apostoloawo ŋu be, “Ame siawo la, aha yeye womu, menye nu tɔxɛ aɖekee le dzɔdzɔm o.” 14 Azɔ la Petro kple apostolo wuiɖekɛawo tsi tre eye Petro fo nu na wo kple gbe sesẽ be, “Agoo na mi, Yudaeatɔwo, mi amedzrowo kple Yerusalem nɔlawo siaa, miɖo to miasee! 15 Mia dometɔ aɖewo le gbɔgblɔm be ahae le mía mum, ke medi be mianya nyui be mía dometɔ aɖeke mede nu aha me ŋdi sia o. Miawo ŋutɔwo mienyae be ŋu meke haɖe na ahanono o elabe ŋdi ga asieke me ko míele fifia. 16 Ke boŋ nu si tefe kpɔm miele ŋdi sia la nye nu si Nyagblɔɖila Yoel gblɔ ɖi xoxoxo fe alafa nanewoe nye esi va yi be, 17 ‘Le ŋkeke mamlɛawo me la, Mawu gblɔ be makɔ nye Gbɔgbɔ ɖe amegbetɔfomewo katã dzi. Esia ana be mia viŋutsuwo kple mia vinyɔnuwo agblɔ nya ɖi. Hekpe ɖe esia ŋu la, mia viŋutsuwo akpɔ ŋutegawo eye ame tsitsiwo hã aku drɔ̃e le nu siwo ava dzɔ la ŋuti. 18 Ẽ, Gbɔgbɔ la ayɔ nye subɔlawo katã me, ŋutsuwo kple nyɔnuwo siaa, ale be woagblɔ nya ɖi. 19 Mana nukunuwo nadzɔ le dziŋgɔlĩ me kple anyigba dzi siaa, eye wòadze abe ʋu, dzobibi kple dzudzɔtutu 20 kɔlikɔli ene. Hafi ŋkeke dziŋɔ si Afetɔ la ɖo da ɖi nava la, ɣe atrɔ zu viviti eye ɣleti abia hẽ abe ʋu ene. 21 Ke ame si abia nublanuikpɔkpɔ tso Afetɔ la gbɔ la akpɔ ɖeɖe.’” 22 Petro yi efe nufoa dzi gblɔ be, “Mi Israeltɔwo, miɖo to miasee! Mawu wɔ nukunu klitsu geɖewo le mia dome to Yesu Nazaretitɔ la dzi, be yeatsɔ aɖo kpe edzii be, Yesu nye ye vi vavã. Nu siawo katã le nyanya me na mi pɛpɛpɛ. 23 Azɔ, abe ale si Mawu ŋutɔ wɔ ɖoɖo da ɖi xoxo ene la, eɖe mɔ na mi, mieto Roma dziɖuɖua dzi klã Yesu ɖe atitsoga ŋu eye miewui. 24 Gake Mawu ŋutɔ gaɖe Yesu tso ku fe ŋɔdzi me, fɔe ɖe tsitre tso ame kukuwo dome, elabena ku fe ŋusẽ mete ŋu ɖu Yesu dzi o. 25 ”Fia David fo nu tso Yesu ŋu be, ‘Menya be nye Afetɔ la le gbɔnye ɖaa. Ekpena ɖe ŋunye, ẽ, Mawu fe ŋusẽ gã la xɔna nam. 26 ”‘Esia ta dzidzɔ blibo yɔ nye dzime eye mele Mawu kafum ɖaa gbe sia gbe. Kakaɖedzi le asinye hã be nu sia nu anyo nam le ku me gɔ̃ hã. 27 ”‘Mawu, magblẽ nye luʋɔ ɖe tsiẽfe o, eye mana be e fe Kɔkɔetɔ la fe ŋutilã nanyunyɔ o. 28 ”‘Àna magbɔ agbe eye makpɔ dzidzɔ blibo le gbɔwo.’” 29 Petro yi edzi be, “Nɔviwo, mibu tame nyuie ! Mía Togbui David menɔ nu fom le eɖokui ŋuti esi wògblɔ nya siwo megblɔ na mi la o. Elabena David ku xoxoxo eye efe yɔdo gɔ̃ hã le mía dome afii. 30 David nye nyagblɔɖila eye enya be Mawu do ŋugbe matrɔmatrɔ da ɖi be, David fe dzidzimevi ɖeka ava zu Mesia la eye wòanɔ David fe fiazikpui dzi aɖu fia. 31 Gawu la David kpɔ nu siwo ava dzɔ le ŋgɔgbea eye wògblɔe ɖi le Mesia la fe tsitretsitsi tso ame kukuwo dome ŋu be, efe luʋɔ matsi tsiẽfe o, eye efe ŋutilã manyunyɔ o. 32 Yesu ŋue David gblɔ nya siawo tsoe eye le nyatefe me la, mí katã míate ŋu aɖi ɖase be Mawu fɔ Yesu tso ame kukuwo dome vavã. 33 ”Ke fifia la, Yesu bɔbɔ nɔ bubu fe fiazikpui kɔkɔtɔ dzi le Mawu ŋutɔ gbɔ tututu. Eye abe ale si Fofo la ŋutɔ do ŋugbee ene la, ena ŋusẽe be wòaɖo Gbɔgbɔ Kɔkɔe la ɖe mía me eye eya fe dɔwɔnae nye nu siwo kpɔm miele kple nu siwo sem mièle fifia. 34 Elabena David melia yi dzifo o, gake egblɔ be, ‘Afetɔ la gblɔ na nye Afetɔ be: nɔ anyi ɖe nye nuɖusime 35 va se ɖe esime mawɔ wò futɔwo wò afɔɖodzinuwoe.’ 36 ”Eya ta mika ɖe edzi na Israel bliboa be Mawu wɔ Yesu sia, ame si miawo mieklã ɖe ati ŋu la Afetɔ la kple Kristo la siaa.” 37 Petro fe nyawo wɔ dɔ ɖe ameha la dzi ale gbegbe be wo dometɔ aɖewo bia Petro kple apostolo bubuawo be, “Nɔviwo, nu ka wɔ ge míala?” 38 Petro ɖo eŋu na wo be, “Ele be mia dometɔ ɖe sia ɖe nadzudzɔ nu vɔ̃ wɔwɔ, atrɔ ɖe Mawu ŋu eye woade mawutsi ta na mi le Yesu Kristo fe ŋkɔ me bena woatsɔ miafe nu vɔ̃wo ake mi. Ne miewɔ esia la ekema miawo hã miaxɔ nunana sia, si nye Gbɔgbɔ Kɔkɔe la. 39 Elabe Kristo do Gbɔgbɔ Kɔkɔe la ŋugbe na mia dome ame sia ame si Afetɔ Mawu ŋutɔ yɔ va eɖokui gbɔe eye menye miawo ɖeɖe ko o, ke boŋ na mia viwo kple ame siwo tso dukɔ bubuwo me gɔ̃ hã.” 40 Petro yi dzi hegblɔ mawunya didi aɖe na ameha la. Efo nu le Yesu ŋu na wo eye wòbia tso wo si be woadze agbagba adzudzɔ nu vɔ̃ wɔwɔ eye woaɖe wo ɖokuiwo ɖa tso nu vɔ̃ɖi siwo le edzi yim le dukɔa me la gbɔ. 41 Ame abe akpe etɔ̃ sɔŋ xɔ Petro fe nyawo dzi se ale be wona wòde mawutsi ta na wo gbe ma gbe ke. 42 Ame siawo ge ɖe xɔsetɔwo fe habɔbɔ me eye wo katã wodoa go edziedzi hesrɔ̃a mawunya tso apostoloawo gbɔ; wodoa gbe ɖa eye woɖua Afetɔ fe Nuɖuɖu Kɔkɔe la hã. 43 Wo katã nɔ anyi le vɔvɔ̃ tɔxɛ me eye apostoloawo hã wɔ nukunu geɖewo wokpɔ. 44 Xɔsetɔwo katã nɔ tefe ɖeka, wowɔ wofe nuwo katã hamenui 45 wotsɔ wofe kesinɔnuwo kple nunɔamesiwo dzra eye woma ga la na ame sia ame ɖe efe hiahiã nu. 46 Wokpea ta ɖe gbedoxɔ la me gbe sia gbe hesubɔa Mawu. Wogamaa wo ɖokuiwo ɖe ha suesuewo me hã eye wodoa go le wo nɔewo fe afewo me heɖua Afetɔ fe Nuɖuɖu Kɔkɔe la. Woɖua nu ɖekae hã dzidzɔtɔe, 47 wonɔa akpedada na Mawu, dzi ɖaa, amewo katã kpɔa ŋudzedze nyuie le xɔsetɔ siawo ŋuti eye Afetɔ la tsɔa ame siwo kpɔ xɔxɔ la kpena ɖe wo ŋuti gbe sia gbe.
Dɔwɔwɔwo 3
1 Gbe ɖeka le ɣetrɔ ga etɔ̃ me la, Petro kple Yohanes yi gbedoxɔ la me be yewoaɖado gbe ɖa abe ale si wowɔnɛ ɖaa ene. 2 Esi woɖo gbedoxɔa gbɔ la, wokpɔ tekunɔ aɖe si wokɔ va da ɖe agbo si woyɔna be “Agbo Nyui” la nu. Amea nye tekunɔ tso efe dzɔdzɔme ke eye gbe sia gbe la efe fometɔwo kɔnɛ va dana ɖe agbo sia nu be wòabia nu le afi ma. 3 Esi Petro kple Yohanes to tekunɔ sia ŋu va yina ko la, edo ɣli bia wo be woana ga ye. 4 Petro kple Yohanes trɔ kpɔe dũ eye Petro gblɔ nɛ be, “Nɔvi, fɔ ta nãkpɔ míafe ŋkume.” 5 Tekunɔ la fɔ ŋku ɖe wo dzi gãa henɔ mɔ kpɔm be woana ga ye. 6 Petro gblɔ nɛ be, “Nɔvi, klosalo kple sika mele asinye o, ke nu si le asinye lae mana wò. Le Yesu Kristo, Nazaretitɔ la fe ŋkɔ me, tsi tre nãzɔ azɔli.” 7 Ale Petro do asi ɖa lé tekunɔ la fe alɔnu be wòatsi tre. Kasia dɔnɔ la kpɔ be ŋusẽ ɖo yefe afɔ kple drikame ŋu. 8 Ale wòti kpo, tsi tre hede asi azɔlizɔzɔ me. Enɔ kpo tim nɔ zɔzɔm alea henɔ Mawu kafum eye wòdze Petro kple Yohanes yome ge ɖe gbedoxɔa me. 9 Ame siwo katã kpɔ ame sia wònɔ zɔzɔm nɔ Mawu kafum la 10 de dzesii be eyae nye ŋutsu ma si nɔa nu biam le gbedoxɔ la fe agbo si woyɔna be ‘Nyui’ la nu; wofe nu ku eye wofe mo wɔ yaa le nu si dzɔ ɖe edzi la ŋu. Petro gblɔ mawunya na ame siwo le gbedoxɔ la me 11 Nuwɔametɔ sia nɔ Petro kple Yohanes ŋu kplikplikpli va ɖo gbedoxɔa fe akpa si woyɔna be Salomo fe Akpata la me eye ameha la fo zi va wo gbɔ le afi ma. Le afi sia la, ame sia ame tɔ te ɖi nɔ nu wɔnuku sia tefe kpɔm kple vɔvɔ̃. 12 Enumake Petro wɔ mɔnukpɔkpɔ sia ŋutidɔ hefo nu na ameha la. Egblɔ na wo be, “Israeltɔwo, nu ka ta nuwɔna sia wɔ nuku na mi alea gbegbe eye miebu be ŋusẽ tɔxɛ aɖee le míawo ŋutɔwo si alo míafe kɔkɔenyenye tae míete ŋu da gbe le ame sia ŋu ale be wòte ŋu le zɔzɔm hã?” 13 Medi be eme nakɔ na mi nyuie be Mawu si nye Abraham, Isak, Yakɔb kple mía tɔgbuitɔgbuiwo fe Mawu lae da gbe le ame sia ŋu be yeatsɔ ade bubu efe subɔla Yesu Kristo ŋu. Yesu Kristo siae nye ame si gbɔ miawo miegbe nu le le Pilato ŋkume, togbɔ be Pilato dze agbagba ale gbegbe be yeaɖe asi le eŋu, aɖe efe agbe tso ku me hafi hã. 14 Medze mia ŋu be wòaɖe asi le Ame Kɔkɔe vɔ̃mawɔla sia ŋu o, ke boŋ miebia be wòaɖe asi le hlɔ̃dola ŋu boŋ. 15 Ẽ, miewu ame si me agbe doa go tsona la, gake Mawu fɔe ɖe tsitre tso ame kukuwo dome. Nye kple Yohanes míate ŋu aɖi ɖase kɔtee le esia ŋu be esi miewui vɔ la, míedo goe, agbagbe, ŋkume kple ŋkume. 16 ”Yesu fe ŋkɔe da gbe le dɔnɔ sia ŋu. Miawo ŋutɔ mienya nuwɔametɔ si fomevi wònye va yi. Le nyatefe me la, Yesu dzixɔse si Mawu ŋutɔ na mí la fe ŋusẽ mee dɔnɔ sia kpɔ hayahaya blibo sia tsoe.” 17 “Nɔviwo, menya be nu si miewɔ ɖe Yesu ŋu la, mienya hafi wɔe o. Nenema kee nye mia nunɔlawo hã. 18 Ke to wɔna siawo me la, Mawu na be nu siwo nyagblɔɖilawo gblɔ da ɖi be ele be Mesia la nakpe fu nenema la va eme pɛpɛpɛ. 19 Ke azɔ la nɔviwo, mitrɔ miafe susu kple nɔnɔme ɖe Mawu ŋu, eye mitsɔ mia ɖokuiwo nɛ ale be Mawu hã natsɔ miafe nu vɔ̃wo ake mi eye wòana be miakpɔ dzidzeme. 20 Gawu la, Mawu agaɖo Yesu miafe Mesia la ɖe mi 21 Ẽ, abe ale si nyagblɔɖilawo gblɔe da ɖi xoxoxo ene la, ele be Yesu nanɔ dzifo va se ɖe esime woaɖe nu vɔ̃ ɖa le nu sia nu ŋu keŋkekeŋ. 22 Mose hã gblɔe xoxo be, ‘Ɣeyiɣi gbɔna esi Mawu ŋutɔ aɖo nyagblɔɖila tɔxɛ aɖe ɖe mia dome abe nye Mose pɛpɛpɛ ene. Anyo na mi be miaɖo to ame sia fe gbe 23 elabena woatsrɔ̃ ame sia ame si mase efe gbe awɔ ɖe edzi o.’ 24 “Samuel kple nyagblɔɖila bubuawo tso Samuel ŋɔli va ɖo fifia hã fo nu tso nu siwo le dzɔdzɔm egbegbe la ŋu. 25 Miawoe nye nyagblɔɖila siawo fe dzidzimeviwo eye ŋugbe si Mawu do na mia tɔgbuiwo la, miawo hã miele eme. Mawu do ŋugbe na Abraham be, ‘Woayra xexeame blibo la to wò dzidzimeviwo dzi.’ 26 Le ŋugbedodo sia ta, esi Mawu ɖo via ɖe xexea me la, eɖoe ɖe Israel dukɔ la gbɔ gbã be wòakplɔ mi, miadzudzɔ nu vɔ̃ wɔwɔ, atrɔ va Mawu gbɔ.”
Dɔwɔwɔwo 4
1 Esi Petro kple Yohanes nɔ nu fom na ameawo alea la, Osɔfogãwo kple gbedoxɔŋudzɔlawo fe amegã kpakple Zadukitɔwo dometɔ aɖewo va do ɖe wo dzi. 2 Ale si Petro kple Yohanes nɔ gbefã ɖem be Yesu gagbɔ agbe tso ame kukuwo dome la nye nu si mevivi wo nu kura o. 3 Eya ta wolé Petro kple Yohanes, gake esi fiẽ ɖo xoxo ta la, wotsɔ wo ame evea de gaxɔ me be woadɔ afi ma ŋu nake. 4 Togbɔ be wòva me alea hã la, ame geɖe siwo se Petro kple Yohanes fe nyagbɔgblɔ gbe ma gbe la xɔe se hetrɔ dzime eye wozu xɔsetɔwo ale xɔsetɔwo katã fe xexlẽme va ɖo abe akpe atɔ̃ ene. 5 Le ŋufɔke la, Yudatɔwo fe Osɔfogãwo, agbalẽfialawo kple dumemegãwo kpe ta le Yerusalem. 6 Takpekpea me nɔla aɖewo nye Anas si nye Osɔfogã, Kayafa, Yohanes, Aleksandro kple Anas fe fometɔ aɖewo. 7 Wokplɔ Petro kple Yohanes va wofe ŋkumee. Takpekpea me nɔlawo bia Petro kple Yohanes be, “Ame kae na ŋusẽ mi be miawɔ nu sia?” 8 Enumake Gbɔgbɔ Kɔkɔe la do ŋusẽ Petro eye wòɖo eŋu na wo be, 9 “Osɔfogã, bubutɔwo, kple dumegãwo, nenye tekunɔ sia fe hayahaya tae miele gbe biam mí la, 10 ekema medi be mi kple Israeltɔwo katã mianya kɔtee be, to ŋusẽ tɔxɛ si le Yesu Kristo Nazaretitɔ la fe ŋkɔ mee ame sia kpɔ lamesẽ le. Yesu siae nye Mesia ame si miawo miewu, ke Mawu fɔe ɖe agbe tso ame kukuwo dome. Eya fe ŋusẽe na be dɔnɔ sia tsi tre ɖe mia dome fifi laa, eye efe lãme sẽ. 11 Mawunya gblɔe be, ‘Kpe si xɔtulawo gbe la eya kee trɔna zua dzogoedzikpe.’ 12 Yesu ɖeka pɛ ko dzie ame sia ame ato hafi akpɔ ɖeɖe. Ame aɖeke megali le xexea me godoo si ate ŋu axɔ na amegbetɔ aɖeke wu Yesu o.” 13 Ŋusẽ tɔxɛ si ɖo Petro kple Yohanes me be wote ŋu ɖo nyawo ŋu alea la, wɔ nuku na Takpekpea ŋutɔ, elabena wonya be Petro kple Yohanes menya agbalẽ o. Takpekpea kpɔe dze sii be, Yesu yomenɔnɔ tae wote ŋu kpɔ ŋusẽ sia. 14 Gawu la, esi wònye be dɔnɔ si ŋu woda gbe le hã nɔ tsitre ɖe wo dome ta la, ɖe ko wònɔ na Takpekpea me nɔlawo be woalɔ̃ be ŋusẽ aɖe le Petro kple Yohanes si vavã. 15 Le esia ta wona wokplɔ Petro kple Yohanes do goe le xɔa me ale be woate ŋu akpɔ mɔnu abu tame le nya la ŋu. 16 Azɔ Takpekpea me nɔlawo bia wo nɔewo be, “Nu ka tututue míawɔ ame eve siawo? Enye nyatefe matrɔmatrɔ be woda gbe le nuwɔametɔ sia ŋu vavã eye nukunu sia ɖi hoo le Yerusalem du bliboa me. 17 Gake hã ɖewohĩ míate ŋu axe mɔ na wo be woagakaka wofe nya si gblɔm wole le Yesu kple ame kukuwo fe tsitretsitsi ŋu ayi dzii o. Míayɔ wo ado vɔvɔ̃ na wo be ne wogakatse gblɔ nya tso Yesu ŋu la, manyo na wo kura o!” 18 Ale wogayɔ Petro kple Yohanes va wo dome eye wode se na wo vevie be yewomedi be yewoagasee alo akpɔ wo woanɔ nu fiam tso Yesu ŋu le tefe aɖeke kura o. 19 Ke Petro kple Yohanes ɖo eŋu gblɔ na wo be, “Miawo ŋutɔwo mibu eŋu kpɔ be enyo be míase amegbetɔ fe gbe agbe Mawu fe gbedziwɔwɔ hã? 20 Asesẽ na mí ŋutɔ be míadzudzɔ nufofo le nu wɔnuku siwo míekpɔ kɔtee be Yesu wɔ kple nya siwo wògblɔ la ŋu.” 21 Ke Takpekpea me nɔlawo gaklẽ ŋku do wo hede se na wo be woadzudzɔ nyawo gbɔgblɔ. Emegbe la woɖe asi le wo ŋu wodzo elabena womenya ale si tututu woawɔ ahe to na wo ale be zi matɔ le dua me o, elabena ame sia ame kloe le dua me nɔ Mawu kafum le nukunu gã si wòwɔ to Petro kple Yohanes dzi la ta. 22 Esia nye be woda gbe le ame si nye tekunɔ fe blaene sɔŋ la ŋu. 23 Esi woɖe asi le Petro kple Yohanes ŋu tete ko la, woti wo tɔ nusrɔ̃lawo bubuawo yii ɖagblɔ nu siwo katã dzɔ ɖe wo dzi la na wo. 24 Enumake wo katã wofo fu do gbe ɖa gblɔ be, “O Afetɔ Mawu gã, wò ame si wɔ dzifo, anyigba, atsiafu kple emenuwo katã, 25 wò Gbɔgbɔ Kɔkɔe la fo nu to mía tɔgbui David dzi be, ‘Nu ka ta Trɔ̃subɔlawo do dziku ɖe Mawu ŋu eye dukɔwo hã le bablawo wɔm dzodzro ɖo? 26 Ẽ, anyigbadzifiawo wɔ ɖeka be yewoaho aʋa ɖe Mawu kple Mesia la ŋu!” 27 ”Nu sia tututue le dzɔdzɔm le mía dome egbe le Yerusalem du sia me! Elabena fia Herodes kple Pontio Pilato kple Trɔ̃subɔlawo katã kpakple Israelviwo gɔ̃ hã wɔ ɖeka hetsi tre ɖe viwò Yesu, wò dɔla kɔkɔe si dzi 28 nèda asi ɖo la ŋu. Ke nu si wò ŋutɔ nèɖo da ɖi le wò nunya kple ŋusẽ me xoxo la eya ko woate ŋu awɔ. 29 Azɔ mía Mawu, wò ŋutɔ se ale si wole kakam ɖe mía ŋui la ɖa! Na dzidefo blibo mí wò subɔlawo be míate ŋu agblɔ wò nya kple 30 agbe eye na ŋusẽ mí be míate ŋu ada gbe le dɔnɔwo ŋu, awɔ nukunu gãwo le wò dɔla Kɔkɔe, Yesu, fe ŋkɔ me.”" 31 Esi wodo gbe ɖa vɔ alea ko la xɔ si me wonɔ la ʋuʋu sesĩe eye Gbɔgbɔ Kɔkɔe la ge ɖe wo dometɔ ɖe sia ɖe me ale be wogakpɔ ŋusẽ hegblɔ Mawu fe nya la kple dzidefo gã blibo. 32 Xɔsetɔ siawo katã fe dziwo kple susuwo nɔ ɖeka. Wo dometɔ aɖeke mebuna be nu si le ye si la nye ye ɖeka ko tɔ o, ke boŋ womaa nuwo ɖe wo nɔewo dome. 33 Apostolowo kpɔ ŋusẽ gblɔ mawunya detowo heɖe gbefã Afetɔ Yesu fe tsitretsitsi tso ame kukuwo dome eye amenuveve gã le wo katã dzi." 34 Koɖoɖo aɖeke menɔ anyi o, elabena ame siwo si nuwo nɔ abe anyigba, xɔ kple bubuwo ene la dzra wo 35 hetsɔ ga la vɛ na apostoloawo wona wo dometɔ ɖe sia ɖe ɖe efe hiahiã nu. 36 Yosef, Levitɔ, ame si wodzi le Kipro eye apostoloawo yɔna hã be Barnaba, si gɔme woɖe be “Dzidefovi” 37 dzra efe agble hetsɔ ga la katã vɛ na apostoloawo.
Dɔwɔwɔwo 5
1 Ŋutsu aɖe si woyɔna be Anania kple srɔ̃a Safira hã dzra anyigba, 2 ke Anania tsɔ ga la fe ɖe dzra ɖo hafi tsɔ mamlɛa vɛ na apostoloawo be eyae nye ga si yekpɔ. Nuwɔna sia nɔ nyanya me na srɔ̃a, Safĩra, hã. 3 Ke Petro biae be, “Anania, nu ka ta nèɖe mɔ na Satan be wòva xɔ afe ɖe mewò alea? Menye amegbetɔ blem nèle o, ke boŋ Gbɔgbɔ Kɔkɔe la blem nèle. 4 Anyigba la, wò ŋutɔ tɔwòe eye ne edze ŋuwò la, ãte ŋu adzrae, ke ne mèlɔ̃ o hã la, mãdzrae o. Nenema ke esi nèdzrae vɔ la, ŋusẽ le asiwò be nãtsɔ ga la fe akpa si dze ŋuwò la vɛ na mí. Ke nu ka tae nètsɔ ga la fe ɖe dzra ɖo heva le gbɔgblɔm be ga la katãe nye esia? Menye amegbetɔ blem nèle o ke boŋ Mawu ŋutɔ blem nèle.” 5 Esi Anania se nya sia tete ko la emu dze anyi enumake heku. 6 Vɔvɔ̃ ɖo ame sia ame ŋutɔ. Ke ɖekakpui siwo kpɔ etefe la bla avɔ ɖe ame kukua ŋu hekɔe yi ɖaɖi. 7 Abe gafofo etɔ̃ megbe ene la, Anania srɔ̃, Safĩra, hã va ɖo. Eya menya nu si dzɔ ɖe srɔ̃a dzi o. 8 Petro biae be, “Safĩra, ga home ale kple alee miekpɔ tso anyigba si miedzra mea?” Safĩra ɖo eŋu enumake bobobo be, “Ẽ, nenema tututue míekpɔ.” 9 Petro gblɔ na Safĩra be, “Nu ka ta mi kple srɔ̃wò, Anania, miewɔ ɖeka be yewoate Afetɔ la fe Gbɔgbɔ kpɔ mahã? Đekakpui siwo ɖi wò afetɔ fe kukua woe nye ema le xɔa godo le wò hã lalam.” 10 Enumake Safĩra hã mu dze anyi heku, eye esi ɖekakpuiawo va kpɔ efe kukua le anyigba la, wokɔ eya hã yi ɖaɖi ɖe srɔ̃a xa. 11 Nyadzɔdzɔ sia de vɔvɔ̃ gã aɖe hame blibo la kple ame siwo katã see la me. 12 Le ɣeyiɣi siawo me la, apostoloawo foa fu edziedzi ɖe gbedoxɔ fe akpa si woyɔna be Salomo fe Akpata la me, eye wonɔa dzesi kple nukunu geɖewo wɔm le afi ma. 13 Ame geɖewo metea ŋu doa dzi tena ɖe apostoloawo ŋu tututu o, ke hã ame sia ame tsɔ bubu tɔxɛ blibo na wo. 14 Ame geɖewo ŋutɔ, ŋutsu kple nyɔnu siwo xɔ se la ge ɖe Afetɔ fe ha la me. 15 Đe apostoloawo fe nukunuwɔwɔwo ta la, amewo kɔa dɔnɔwo dana ɖe abawo dzi le mɔwo to be ne Petro va yina la, efe vɔvɔlĩ nadze wo dzi. 16 Zi gã aɖe tɔ le kɔfe siwo fo xlã Yerusalem la me eye amewo tsɔ wofe dɔnɔwo kple ame siwo me gbɔgbɔ vɔ̃wo le la vɛ eye wòda gbe le wo dometɔ ɖe sia ɖe ŋu. 17 Ke Osɔfogã la kple eŋume siwo tso Zadukitɔwo fe kɔmama la me la yɔ fũ kple ŋuʋaʋã. 18 Ale wolé apostoloawo de gaxɔ me. 19 Ke le zã me la, mawudɔla aɖe va apostoloawo gbɔ le gaxɔa me. Eʋu gaxɔa fe agbowo eye wòkplɔ wo do goe. Egblɔ na wo be, 20 “Miyi gbedoxɔ la me eye miagblɔ Agbe Yeye sia fe nya na ame sia ame.” 21 Apostoloawo va ɖo gbedoxɔa me le ŋdi kanya eye wodze mawunyagbɔgblɔ gɔme. Sẽ ko la, Osɔfogã la kple eŋumewo hã va ɖo gbedoxɔ la me. Woyɔ Yudatɔwo fe takpekpe gã me nɔlawo fo fu ɖe wofe takpefe, eye wodɔ asrafoawo ɖa be woayi aɖakplɔ apostoloawo tso gaxɔ la me vɛ ne yewoadrɔ̃ ʋɔnu wo. 22 Ke esi asrafoawo yi la, womekpɔ apostoloawo le gaxɔa me o, ale wotrɔ yi ɖagblɔ na takpekpea me nɔlawo be, 23 “Esi míede la, asrafowo nɔ agboa nu dzɔm pɛpɛpɛ eye ʋɔtrua hã nɔ tutu goŋgoŋgoŋ gake esi míeʋu ʋɔa hege ɖe eme la, míekpɔ ame aɖeke le tefea o.” 24 Nya sia ʋuʋu asrafo siwo kpɔa gbedoxɔa dzi fe amegã kple Osɔfogãwo ŋutɔ eye wofe dzi gbã. Womenya nu si tututu ava dzɔ ɖe esia yome o eye womenya ɣekaɣi tututu hã nu siawo nu ava yi o. 25 Ke ame aɖe va gblɔ na wo be, ame siwo wolé de gaxɔ me la woe nye ma le nya gblɔm na ameawo ŋusẽtɔe le gbedoxɔ la me. 26 Enumake, asrafowo fe amegã kplɔ etevi aɖewo ɖe asi eye woyi ɖalé apostoloawo. Asrafoawo kpɔ egbɔ be yewomelé wo sesẽtɔe o, elabe wonɔ vɔvɔ̃m be ne yewowɔ esia la, ɖewohĩ ameha gã si le afi ma la afu kpe yewo awu. 27 Wokplɔ apostoloawo va Sanhedrin la fe ŋkume be Osɔfogã nabia gbe wo. 28 Esi apostoloawo va ɖo Takpekpea me nɔlawo ŋkume la, Osɔfogã bia be, “Menye ɖe míede se na mi be miadzudzɔ Yesu sia fe ŋutinya gbɔgblɔ oa? Ke azɔ kura boŋ miekaka nya sia ɖe Yerusalem du bliboa me kple susu be amewo nabu fɔ mí be míeda vo be míewu Yesu sia!” 29 Petro ɖe etɔwo nu gblɔ be, “Ele na mí be míawɔ ɖe Mawu fe gbe dzi ke menye ɖe amegbetɔ tɔ dzi o. 30 Esi miewu Yesu si mieklã ɖe ati ŋu la, mía tɔgbuitɔgbuiwo fe Mawu la ŋutɔ gafɔe ɖe tsitre tso ame kukuwo dome. 31 Eye Mawu tsɔ ŋusẽ blibo doe ɖe dzi be wòanye Fiavi kple Đela ale be to eya dzi la, Israelviwo nakpɔ mɔnu atrɔ wofe agbenɔnɔ ale be woatsɔ wo fe nu vɔ̃wo ake wo. 32 Míawo ŋutɔwo míekpɔ nu sia tefe tsitotsito eye Gbɔgbɔ Kɔkɔe si Mawu naa ame siwo wɔa efe gbe dzi la ɖi ɖase le nu siawo ŋu hã.” 33 Petro fe nya sia wɔ abe ɖe wòtsɔ ami kɔ ɖe dzo me ene, takpekpea me nɔlawo katã nyra; wodo dziku blibo eye woɖoe be yewoawu apostoloawo. 34 Ke ametsitsiawo dometɔ ɖeka si ŋkɔe nye Gamaliel ame si hã nye Farisitɔ xɔŋkɔ aɖe si nya xɔsenyawo fe sea nyuie la, tsi tre hefo nu na takpekpea me nɔlawo. Ke hafi wòadze nua fofo gɔme la, ebia be woakplɔ apostoloawo aɖe kpɔe vie. 35 Azɔ Gamaliel trɔ ɖe etɔwo gbɔ gblɔ na wo be, “Mía tɔ, Israeltɔwo, mikpɔ nyuie le ɖoɖo si wɔm miele ɖe ame siawo ŋu la ŋuti. 36 Miawo ŋutɔwo miaɖo ŋku edzi kɔtee be, ɣeyiɣi aɖe va yi la, ɖekakpui aɖe va do ɖe mía dome eye wòwɔ eɖokui hlodzoo be yenye ame gã aɖe. Ẽ, le nyatefe me la, ame abe alafa ene sɔŋ dze eyome. Ke nu kae va dzɔ? Wowu eya ŋutɔ eye eyomedzelawo katã kaka gbẽ, ke nya vɔ̃ aɖeke medzɔ o. 37 Le eya megbe la ame bubu hã gava do. Ame sia nye Yuda si tso Galilea. Eya hã dze agbagba he amewo ɖe eɖokui ŋu abe efe nusrɔ̃lawo ene, le ŋkɔŋɔŋlɔ ŋkekeawo me. Gake, eya hã va ku eye eyomedzelawo kaka.” 38 Gamaliel yi dzi be, “Tɔnyetɔwo, aɖaŋu si medi be maɖo na mie nye be, miɖe asi le ame siawo ŋu kpoo. Ne wònye woawo ŋutɔ fe nufiafia kakam wole la, ekema etefe madidi o, nu sia nu awu enu. 39 Gake nenye Mawu fe dɔ wɔm wole vavã la, ekema miate ŋu atsi enu gbeɖe o. Gawu la, ne miekpɔ nyuie o la, miakpɔ be yewole kame tem kple Mawu.” 40 Takpekpea me nɔlawo xɔ Gamaliel fe aɖaŋu sia ale woyɔ apotoloawo vɛ eye wofo wo. Emegbe wode se na wo be woagagblɔ nya aɖeke le Yesu fe ŋkɔ me gbeɖe o, eye woɖe asi le wo ŋu. 41 Apostoloawo ɖe abla do go le takpexɔa me kple dzidzɔ blibo be wodo ŋukpe yewo le Yesu fe ŋkɔ ta. 42 Azɔ woyi edzi nɔ nya gblɔm gbe sia gbe le gbedoxɔa me kple wofe afewo me siaa be Yesue nye Mesia la.
Dɔwɔwɔwo 6
1 Esime xɔsetɔawo fe xexlẽme va nɔ dzidzim ɖe edzi atraɖii ta la, liʋiliʋĩlilĩ aɖewo va nɔ ta dom ɖa le wo dome. Wo dometɔ siwo nye Helatɔwo la gblɔ bena ameŋkumekpɔkpɔ le ta dom ɖa le nuɖuɖumama me, elabena womenaa nuɖuɖu Helatɔ siwo nye ahosiwo la wòdea Hebritɔ siwo hã nye ahosiwo la tɔ nu o. 2 Le esia ta la, Apostolo wuieveawo fo xɔsetɔwo katã nu fu hewɔ takpekpe aɖe. Apostoloawo doe ɖe hamea gbɔ be, 3 “Nɔviwo, mele be míawo míatsɔ nuɖuɖudzikpɔkpɔ awɔ míafe dɔ o. Míafe dɔe nye be míagblɔ mawunya. Eya ta mitsa ŋku le mia ɖokuiwo dome, miatia mia dometɔ adre siwo sea nu gɔme, Gbɔgbɔ Kɔkɔe la yɔ wo me fũ eye ame sia ame kpɔ ŋudzedze le wo ŋu. Ne mietia ame siawo la ekema míatsɔ nuɖuɖudzikpɔdɔ sia ade wo si koŋ, 4 ale be míawo la míakpɔ ɣeyiɣi awɔ míafe dɔ si nye gbedodoɖa, mawunyagbɔgblɔ kple nufiafia amewo.” 5 Nya sia me kɔ na hamea katã eya ta wotia ame adreawo. Ame siwo wotia woe nye Stefano, ame si fe xɔse de to eye wòyɔ fũ kple Gbɔgbɔ Kɔkɔe la. Filipo, Prokoro kple Nikano, bubuwoe nye Timon, Parmena kple Nikolas tso Antioxia ame si nye trɔ̃subɔla si va zu Yudatɔ. 6 Esi wotia ame adre siawo vɔ la wokplɔ wo va apostoloawo gbɔe eye wodo gbe ɖa ɖe wo ta heda asi ɖe wo dzi, yra wo. 7 Le esia megbe la apostoloawo kple xɔsetɔ bubuawo gblɔ mawunya le tefetefewo eye Yesu yomedzelawo fe xexlẽme dzi ɖe edzi fũ le Yerusalem, nenema ke Yudatɔwo fe Osɔfo geɖewo gɔ̃ hã trɔ zu kristotɔwo. 8 Stefano ame si Gbɔgbɔ Kɔkɔe la yɔ fũ eye efe xɔse de to blibo la wɔ nukunu geɖewo le amewo dome. 9 Ke gbe ɖeka la, Stefano do go Yudatɔwo fe xɔsehabɔbɔ tɔxɛ aɖe si woyɔna be, “Ablɔɖeviwo” la, me tɔwo eye ame siawo de asi nyahehe me kplii vevie. Sẽ ko la, Yudatɔ bubu siwo tso Kirene, Aleksandria le Egipte kple Kilikia kpakple Asia la va kpe ɖe “Ablɔɖeviawo” ŋu le nyaa hehe me. 10 Gake wo dometɔ aɖeke mete ŋu ɖu Stefano dzi o, le efe nunya kple gbɔgbɔ si le eme la ta. 11 Le esia ta woyi ɖakpɔ gbevu aɖewo be woava ɖi aʋatsoɖase le Stefano ŋu be efo fi de Mose kple Mawu ŋutɔ gɔ̃ hã. 12 Nya sia sese na be dua me tɔ geɖewo dze agbo vevie. Wotso ɖe Stefano ŋu eye Yudatɔwo fe amegãwo kple agbalẽfialawo lée hekplɔe yi ɖe dumegãwo gbɔe. 13 Aʋatsoɖaseɖila siawo gaɖi ɖase ɖe eŋu le takpekpea me be, “yewo ŋutɔ yewose Stefano wònɔ fewu ɖum le Yerusalem gbedoxɔ la kple Mose fe sewo ŋu.” 14 Woyi dzi gblɔ be, “Míese Stefano gblɔ be, Yesu Nazaretitɔ sia, ava gbã gbedoxɔ la eye wòaɖe Mose fe sewo katã ɖa.” 15 Esi nu siawo nɔ edzi yim la, ame siwo katã nɔ takpekpea me la kpɔ be Stefano fe mo trɔ nɔ keklẽm abe mawudɔla tɔ ene.
Dɔwɔwɔwo 7
1 Osɔfogã la bia Stefano be, “Nɔvi, ɖe nya siwo katã wogblɔ le ŋuwò le eme vavãa ?” 2 Stefano fo nu legbe aɖe heɖe nya me na wo be, “Nɔvinyewo kple fofonyewo, misee ɖa!, Mawu bubutɔ la ŋutɔ ɖe eɖokui fia mía tɔgbui Abraham le esime wònɔ Mesopotamia hafi wòva yi Haran. 3 Mawu gblɔ nɛ be nekla efe fometɔwo katã eye wòabla agba, adzo adze mɔ ayi anyigba bubu aɖe sãa si yeafiae la dzi. 4 Ale Abraham dzo le Kaldea nyigba dzi heyi ɖanɔ Haran, va se ɖe esime fofoa ku gblẽe ɖi. Esia megbe la, Mawu kplɔe va Israel nyigba sia dzi. 5 Ke Mawu metsɔ anyigba sia fe akpa aɖeke tete na Abraham be wòanye etɔ o.“Boŋ la Mawu do ŋugbe nɛ be le ɣeyiɣi aɖewo megbe la, anyigba blibo la azu eya kple efe dzidzimeviwo tɔ, togbɔ be vi aɖeke menɔ Abrahan si haɖe o hã. 6 Mawu gagblɔ na Abraham be, efe dzidzimeviwo adzo le anyigba la dzi ayi aɖanɔ dzronyigba aɖe dzi fe alafa ene sɔŋ abe kluviwo ene. 7 Ke hã Mawu do ŋugbe na Abraham be yeahe to na dukɔ si aɖe aboyo Israelviwo, eye emegbe la Israelviwo agatrɔ va wofe anyigba la dzi ava subɔ ye le afii.” 8 Stefano yi efe nufoa dzi be, “Mawu de se na Abraham be wòatso aʋa na via ŋutsuviwo abe nubabla si le Mawu kple Abraham fe dzidzimeviwo dome la fe kpeɖodzinu ene. Le esia ta esi Isak si nye Abraham viŋutsu xɔ ŋkeke enyi ko la, fofoa tso aʋa nɛ. Isak fe viŋutsue nye Yakɔb ame si hã fe viŋutsu wuieveawo me Israel dukɔa fe tɔgbui wuieveawo dzɔ tso. 9 Yosef si nye Yakɔb vi mamlɛtɔ la fe nu menyo nɔvia bubuawo ŋu kura o ale wodzrae na kluvisitsalawo, ame siwo kplɔe yi Egipte abe kluvi ene. Ke hã la, Mawu nɔ kplii 10 ale gbegbe be wòɖee tso efe fukpekpewo katã me eye gawu la, Mawu na be Egipte fia Farao kpɔ ŋudzedze le eŋu. Le nunya manyagblɔ si Mawu na Yosef ta la Farao tsɔe ɖo dudzikpɔla gãe le Egipte dukɔa me eye wògaɖoe tatɔ le efe fiasã blibo la hã me.” 11 Eva eme be dɔ sesẽ aɖe va to le Egipte kple Kanan nyigba dzi ale be, mía tɔgbuitɔgbuiwo kpe fu ŋutɔ. Nuɖuɖu vɔ le wo si keŋkeŋ. 12 Yakɔb se be nuɖuɖu le Egipte nyigba dzi ale wòdɔ viawo ɖa be woaɖafle ɖe vɛ. 13 Esi wogayi Egipte zi evelia la, Yosef ɖe eɖokui fia nɔviawo elabena womekpɔe dze sii zi gbãtɔ si wode afi ma la o. Eɖe wo fia fia Farao hã. 14 Yosef dɔ nɔviawo ɖa be ne woyi la, woakplɔ ye fofo Yakɔb, ye nɔviwo kple wofe fometɔwo katã, ame siwo fe xexlẽme nɔ ame blaadre-vɔ-atɔ̃ la vɛ na ye le Egipte. 15 Esiae na be Yakɔb kple viawo katã ʋu va tsi Egipte afi si wo katã ku ɖo. 16 Eye wotsɔ Yakɔb kple viawo va Sikem eye woɖi wo ɖe yɔdo si Abraham fle le Hemor viwo gbɔ la me.” 17 Esime ɣeyiɣi si Mawu ɖo na Abraham be yeaɖe efe dzidzimeviwo tso kluvinyenye me le Egipte ɖo vɔ la Israelviwo gadzi ɖe edzi fũ ŋutɔ le Egipte. 18 Ke dzɔgbevɔ̃etɔe la woɖo fia bubu zikpuia dzi le Egipte. Fia sia menya naneke tso Yosef ŋu o. 19 Le esia ta ewɔ tamesesẽ le mía tɔgbuitɔgbuiwo ŋu ale gbegbe be wòna wowu wofe vidzĩwo. 20 ”Le ɣeyiɣi sia me lɔfo la, wodzi Mose si nye ɖevi dzeɖekɛ aɖe. Le se si nɔ anyi ɣemaɣi me ta la, esi wodzi Mose la, edzilawo ɣlae ɖe xɔ me ɣleti etɔ̃ sɔŋ. 21 Ke esi wòva dzɔ be womagate ŋu aɣlae o ta la, wotsɔe yi ɖada ɖe tefe aɖe. Fia Farao vinyɔnuvi va fɔe le afi ma ale wòtsɔe abe via ene hekpɔ edzi. 22 Wohe Mose ɖe Egiptetɔwo fe nunya nu ale wòtsi va zu fiavi xɔŋkɔ aɖe le nunya kple dɔwɔwɔ me. 23 ”Esi Mose xɔ abe fe blaene ene la, ewɔ susu gbe ɖeka be yeaɖi tsa aɖakpɔ ye nɔvi Israelviwo ɖa. 24 Le tsaɖiɖi sia me la eva ke ɖe Israel ɖakakpui aɖe kple Egiptetɔ aɖe ŋu wonɔ dzre wɔm. Mose kpɔe be Egiptetɔ la nɔ Israel ɖekakpuia fom nɔ funyafunya wɔmii eya ta edze Egiptetɔ la dzi hewui. 25 Mose bui be wɔna sia ana be Israelviwo axɔe se be Mawue ɖo ye ɖa be yeava ɖe wo le aboyo me hafi gake womexɔe nenema o.” 26 Le ŋufɔke la Mose gaɖi tsa yi etɔ Israelviwo gbɔ. Kasiaa, ekpɔ Israelvi dzidzi eve hã wonɔ dzre wɔm vevie. Mose te ɖe wo ŋu enumake be yealé avu le wo dome. Egblɔ na wo be, ‘Nɔviwo, menyo kura be miawo ɖeɖe mianɔ dzre wɔm alea o eya ta midzudzɔ ne miawɔ ɖeka.’” 27 Ke ame siawo dometɔ si fe nya medzɔ o la gblɔ na Mose be wòakpɔ eya ŋutɔ fe nya gbɔ eye megade nu yewo tɔ me o. Ebia Mose be, ‘Ame kae ɖo wò fia kple ʋɔnudrɔla ɖe mía dzi?’ Eyi dzi bia Mose be, 28 ‘Alo ɖe nèdi be yeafo nye hã awu abe ale si nèwu Egiptetɔ ma etsɔ enea?” 29 Nya sia sese te ɖe Mose dzi ale gbegbe be wòsi dzo le nutomea yi ɖanɔ Midian nyigba dzi afi si wòdzi efe viŋutsu eveawo le. 30 Le fe blaene megbe la, mawudɔla aɖe ɖe eɖokui fia Mose le gbedzi le tefe aɖe si te ɖe Sinai to la ŋu. Mawudɔla la ɖe eɖokui fiae le gbe aɖe si le dzo bim la me. 31 Esi Mose kpɔ dzobibia la, ewɔ nuku nɛ ŋutɔ eya ta efu du yi tefea be yeakpɔ nu si wònye. Ke esi wòfu dua yina la, ese Mawu fe gbe bena. 32 ‘Nyee nye tɔgbuiwòwo Abraham, Isak kple Yakɔb fe Mawu la.’ Dzidzi fo Mose ale gbegbe be mete ŋu fɔ ta be yeakpɔ afi si gbea le ɖiɖim tso la o. 33 Mawu fe gbe yi edzi gblɔ nɛ be, ‘ Đe wò afɔkpawo le afɔ elabena tefe si nèle la nye tefe kɔkɔe. 34 Mekpɔ fu gã si kpem vinyewo le le Egipte nyigba dzi, eye mese wofe nublanuiɣli si dom wole la hã. Eya ta meva be maɖe wo tso fukpekpe sia me. Va ne madɔ wò ɖe Egipte ne nãwɔ dɔ sia nam’ 35 Ale Mose si gbɔ etɔwo gbe nu le eye wobiae be, ‘Ame kae ɖo wò fia kple ʋɔnudrɔ̃la ɖe mia dzi hã?’ la, eya kee Mawu gaɖo ɖa be wòanye wofe ɖela kple kplɔla. 36 Ale to nukunu geɖewo wɔwɔ me la, Mose kplɔ Israelviwo tso Egipte. Woto Ƒu Dzĩe la me eye wozɔ mɔ to gbedzi fe blaene sɔŋ. 37 ” Mose ŋutɔ gblɔ na Israelviwo be, ‘Mawu ana nyagblɔɖila aɖe adzɔ tso mia me abe nye ke ene.’ 38 Mose fe nya sia va eme pɛpɛpɛ elabe esi wonɔ gbedzi nɔ yiyim la, Mose nye avuléla si nɔ Israelviwo kple mawudɔla si na Mawu fe sewo le Sinai to dzi la dome. Se si nye Agbenya lae wòna wo.” 39 Ke nublanuitɔe la, mía tɔgbuiwo gbe nu le Mose gbɔ eye wodi be yewoatrɔ ayi Egipte. 40 Le nyatefe me la, woyɔ Arɔn hegblɔ nɛ be, ‘Nɔvi, me legba siwo anye míafe mawu siwo akplɔ mí agbugbɔ yi Egipte na mí elabena míenya nu si dzɔ ɖe Mose si kplɔ mí dzoe le Egipte nyigba dzi la dzi o.’ 41 Eya ta wowɔ legba ɖe nyivi fe nɔnɔme me eye wosubɔ nu si wotsɔ wofe asi wɔe la kple dzidzɔ blibo hesaa vɔ nɛ. 42 ”Wɔna sia na be Mawu hã ɖe asi le wo ŋu eye wosubɔ ɣe, ɣleti kple ɣletiviwo abe wofe mawuwo ene. Mawu bia wo to nyagblɔɖila Amos dzi be, Israelviwo, esi mienɔ gbedzi fe blaene sɔŋ ɖe, nyee mienɔ vɔ sam naa? 43 Kpao, menye nyee miesa vɔ na o ke boŋ miafe susuwo katã nɔ miafe trɔ̃ siwo fe ɖewo nye, ɣletiviwo la kple miafe legba bubuwo ŋu. Le esia ta mana woaɖe aboyo mi, akplɔ yi abe kluviwo ene ayi keke Babilonia godo ke.” 44 Stefano gblɔ yi dzi be, “Mía tɔgbuitɔgbuiwo tsɔ ɖaseɖiɖi fe agbadɔ la ɖe ta nɔ gbea dzi, nɔ yiyim tso tefe yi tefe. Wowɔ ɖaseɖiɖi fe agbadɔ sia abe ale si tututu Mawu ɖee fia Mose be woawɔe ene. 45 Le fe aɖewo megbe esi Yosua va zu kplɔla eye wòho aʋa ɖe Trɔ̃subɔdukɔwo ŋu la wotsɔ agbadɔ sia yi wofe nɔfe yeye si wonɔ la, eye wowɔ eŋutidɔ va se ɖe Fia David ŋɔli.” 46 Mawu yra fia David ŋutɔ, eye David hã bia be Mawu naɖe mɔ na ye yeatu gbedoxɔ gã aɖe si anɔ anyi tegbee la na eya, Yakɔb fe Mawu la. 47 Ke David vi Salomo boŋue nye ame si va tu gbedoxɔ la nɛ. 48 Ke hã la, Mawu menɔa gbedoxɔ si amegbetɔ ŋutɔ tsɔ efe asi tui la me o. Elabena Mawu ŋutɔ gblɔ to efe nyagblɔɖila Yesaya dzi be, 49 ‘Nye fiazikpuie nye dzifo eye anyigbae nye nye afɔɖodzinu. Afe ka fomevi koŋ ame ate ŋu atu nam be manɔ eme? 50 Alo menye nyee wɔ dzifo kple anyigba siaa oa?’” 51 Stefano yi dzi gblɔ na fufofea be, “Mi trɔ̃subɔla tosesẽtɔ siawo, ɖe wòle be miasẽ dzime atsi tre ɖe Gbɔgbɔ Kɔkɔe la ŋu ɣesiaɣia? Ẽ, alea tututu mia tɔgbuiwo wɔe nye si, eye eya fomevi ko wɔm miawo hã miele. 52 Mitɔ asi nyagblɔɖila si yome mia tɔgbuiwo meti hewɔ fui o la dzi nam. Wowu nyagblɔɖila siwo gblɔ Mesia fe vava ɖi eye miawo hã miede Mesia la asi eye miewui. 53 Ẽ, togbɔ be mawudɔlawoe tsɔ Mawu fe seawo vɛ na mi hã la, mieɖo koŋ gblẽ seawo to wo dzi dada me.” 54 Stefano fe nya sia tɔ dzi na Yudatɔwo fe kplɔlawo ŋutɔ. Wodo dziku vevie henɔ nyanyram le wo ɖokuiwo me. 55 Ke Stefano ame si me Gbɔgbɔ Kɔkɔe la yɔ fũ la li efe ŋkuwo ɖe dzi gãa, ekpɔ Mawu fe ŋutikɔkɔe gã la eye Yesu nɔ tsitre ɖe Mawu fe nuɖusime. 56 Stefano gblɔ na ameha la be, “Mikpɔ ɖa mekpɔ dzifo nu ʋu eye Amegbetɔvi la tsi tre ɖe Mawu fe nuɖusime.” 57 Nya sia gado dziku na wo ŋutɔ ale wo katã wotsɔ wofe asiwo xe tome be yewomagase nya aɖeke o. Wodze Stefano dzi henɔ ɣli dom be ame aɖeke megase efe nya o. 58 Emegbe wohee do goe le dua me be yewoafu kpee wòaku. Đasefowo kple amewulawo ɖe wofe awuwo na ɖekakpui aɖe si woyɔna be Saulo la be wòakpɔ wo dzi na yewo. 59 Esi kpeawo nɔ Stefano fe afi sia fi dzem kpamkpamkpam la, edo gbe ɖa gblɔ be, “Afetɔ Yesu, xɔ nye gbɔgbɔ la.” 60 Emegbe la, edze klo eye wòdo ɣli gblɔ be, “Afetɔ, mègaɖo nu vɔ̃ sia tefe na wo o.” Ale wòdze anyi heku.
Dɔwɔwɔwo 8
1 Saulo da asi ɖe Stefano wuwu sia dzi kpem. Tso gbe ma gbe dzi ko amewo dze xɔsetɔ siwo le Yerusalem la yometiti gɔme vevie eye esia na be wo katã si yi Yudea kple Samaria nutowo me negbe apostoloawo ɖeɖe koe susɔ ɖe Yerusalem. 2 Ke Yudatɔ aɖewo siwo vɔ̃a Mawu la va kɔ Stefano fe kukua yi ɖaɖi eye wofae ŋutɔ. 3 Ke Saulo ɖoe kplikpaa be yeagblẽ hame la. Etsoa afeme yia afeme, léa ŋutsuwo kple nyɔnuwo siaa ɖadea gaxɔ me. 4 Ke xɔsetɔ siwo si dzo le Yerusalem la kaka Yesu fe nyanyui la le afi sia afi si woyi. 5 Filipo hã yi Samaria eye wòɖe gbefã le Yesu ŋuti na wo. 6 Filipo wɔ nukunu geɖewo le Samaria eya ta amewo va ɖoa toe ɣesiaɣi. 7 Enya gbɔgbɔ vɔ̃wo do goe le amewo me, eye ne wodo go le ameawo me alea la wonɔa ɣli dom sesĩe. Eyɔ dɔ tekunɔwo kple lãmetututɔwo. 8 Esia wɔe be dzidzɔ blibo yɔ dua me fũ. 9 Ke ŋutsu aɖe si ŋkɔe nye Simɔn va nɔ Samaria dua me; enye afakala xɔŋkɔ aɖe le efe nukunuwo ta, eya ŋutɔ da ŋkɔ ɖe eɖokui dzi be yenye gã. 10 Amewo katã ku ɖe eŋu, ame ŋkutawo kple ame gblɔewo siaa eye woda ŋkɔ ɖe edzi be, “Ame siae nye Mawu fe ŋusẽ si woyɔna be Ŋusẽ Gã la”. 11 Amewo dze eyome hoo elabena enaa be wo nu kuna to efe afakaka la me ɣeyiɣi didi aɖe. 12 Ke esi dua me tɔwo se Filipo fe nya la, woxɔe se be Yesu boŋue nye Mesia la. Woxɔ nya siwo Filipo gblɔ tso Mawufiaɖufe la ŋu hã dzi se eya ta wode mawutsi ta na ŋutsuwo kple nyɔnuwo siaa. 13 Nukutɔe la, Simɔn, afakala la, ŋutɔ hã xɔ mawunya dzi se ale wode mawutsi ta nɛ. Le esia megbe la enɔ Filipo ŋu kplikplikpli yia afi sia afi si wòyina la, eye nukunu siwo katã Filipo wɔ la na be efe nu ku ŋutɔ. 14 Esi apostolo siwo le Yerusalem se be mawunya ɖo Samaria la, woɖo Petro kple Yohanes ɖa be woaɖakpɔ ale si nuwo nɔ edzi yimii le afi ma ɖa. 15 Esime ame dɔdɔawo va ɖo Samaria tete ko la, wodo gbe ɖa ɖe xɔsetɔ yeyeawo ta be woaxɔ Gbɔgbɔ Kɔkɔe la, 16 elabena tsi ko wode ta na wo le Afetɔ Yesu fe ŋkɔ me ke womexɔ Gbɔgbɔ Kɔkɔe la haɖe o. 17 Esi Petro kple Yohanes nɔ gbea dom ɖa la, woda wofe asiwo ɖe xɔsetɔawo dzi, eye enumake woxɔ Gbɔgbɔ Kɔkɔe la. 18 Esi Simɔn kpɔ be wona Gbɔgbɔ Kɔkɔe amewo to Apostoloawo fe asidada ɖe wo dzi me la, ena ga Apostoloawo eye wògblɔ na wo be, 19 “Mina ŋusẽ sia nye hã ale be ame sia ame si dzi mada asi ɖo la naxɔ Gbɔgbɔ Kɔkɔe la.” 20 Petro ɖo eŋu nɛ be, “Wò ga natsrɔ̃ kpli wò elabena èbu be yeate ŋu afle Mawu fe nunana kple ga! 21 Wɔfe kple gomekpɔkpɔ aɖeke mele asiwò le subɔsubɔdɔ sia me o elabena wò dzi menyo le Mawu fe ŋkume o. 22 Dzudzɔ tame vɔ̃ɖi ɖoɖo ne nãdo gbe ɖa na Afetɔ la. Đewohĩ atsɔ wò susu vɔ̃ɖi sia ake wò. 23 Elabena edze nam fãa be èyɔ fũu kple vevesese eye nènye kluvi na nu vɔ̃.” 24 Simɔn ɖo eŋu be, “Do gbe ɖa na Afetɔ la ɖe tanye be nu siwo miegblɔ la dometɔ aɖeke madzɔ ɖe dzinye o.”" 25 Petro kple Yohanes nɔ Samaria hegblɔ mawunya sẽ hafi gatrɔ yi Yerusalem. Wotɔ ɖe Samaria kɔfe geɖewo hã me le mɔa dzi, hegblɔ nyanyui la na amewo le afi siawo hã. 26 Ke le Filipo gome la, mawudɔla aɖe va gblɔ nɛ be," “Tso nãyi mɔ si tso Yerusalem heto Gaza gbegbe la dzi.” 27 Filipo wɔ abe ale si wogblɔ nɛ la ene eye kasia ekpɔ ame aɖe si tso Yerusalem gbɔna le mɔa dzi. Ame siae nye Etiopia ŋutsu aɖe, si nye fianyɔnu Kandake fe gadzikpɔla gã la. Etso Yerusalem afi si wòyi ɖawɔ subɔsubɔ le Mawu fe gbedoxɔ la me, 28 eye wòtrɔ va yina afe. Esi wònɔ mɔa dzi la enɔ Nyagblɔɖila Yesaya fe agbalẽ xlẽm sesĩe le efe tasiaɖam me. 29 Gbɔgbɔ Kɔkɔe la gagblɔ na Filipo be, “Te ɖe tasiaɖam la ŋu.” 30 Esi wòɖe abla te ɖe tasiaɖam la ŋu eye wòse nu si xlẽm ŋutsua le la, Filipo biae be, “Èse nu si xlẽm nèle la gɔmea?” 31 Etiopia ŋutsua ɖo eŋu nɛ be, “Ao, nɔvi, ale ke wɔ mate ŋu ase egɔme le esime ame aɖeke meli aɖe eme nam o?” Azɔ eɖe kuku na Filipo be wòage ɖe tasiaɖam la me anɔ ye xa. Filipo wɔ nenema. 32 Biblia fe akpa si xlẽm wònɔ la gblɔ be, “Wokplɔe abe alẽvi ene yina wuwu ge. Eye abe ale si alẽvi nɔa anyi kpoo ne wole efe fuwo sẽm ene la, nenema ke eya hã wɔ, meke nu kura o. 33 Le efe ɖokuibɔbɔ ta womedrɔ̃ ʋɔnui ɖe mɔ dzɔdzɔe nu o. Ame kae ate ŋu agblɔ ale si dzidzime si me wòdzɔ ɖo la fe tagbɔ sẽe la afia? Elabena woɖe efe agbe ɖa le anyigba dzi.” 34 Etiopia ŋutsu la bia Filipo be, “Nyagblɔɖila Yesaya ŋu eya ŋutɔ nɔ nu fom le loo alo ame bubu aɖe ŋuea?” 35 Biabia sia na be Filipo wɔ mawunya si wòxlẽ la kple bubuwo ŋutidɔ hefo nu le Yesu ŋu na Etiopia ŋutsua. 36 Esi wonɔ mɔa dzi yina sẽ ko la, wova ke ɖe tɔsisi sue aɖe ŋu. Etiopia ŋutsua bia Filipo be, “Kpɔ ɖa! Tsie nye esi; nu ka ta nyemade mawutsi ta zi ɖeka o?” 37 Filipo ɖo eŋu nɛ be, “Nenye be èxɔe se tso wò dzi blibo me ko la, ekema naneke mexe mɔ o.” Etiopia ŋutsua ɖo eŋu be, “Mexɔe se bena Yesu Kristoe nye Mawu Vi la.” 38 Enumake etɔ tasiaɖam la eye wòɖi ge ɖe tsia me eye Filipo de mawutsi ta nɛ. 39 Esi wòdo tso tsia me tete ko la, Afetɔ la fe Gbɔgbɔ kɔ Filipo dzoe ale be Etiopia ŋutsua megakpɔe o, ke eya hã dze afemɔ dzi kple dzidzɔ. 40 Egblɔ nyanyui la le afi ma eye wògagblɔe le du siwo katã le Kaesarea mɔ dzi la hã me.
Dɔwɔwɔwo 9
1 Saulo gado adã ɖe xɔsetɔwo ŋu vevie wu tsã eye wòlé gbɔgbɔtsixe ɖe fo heganɔ wo yome tim kple ŋkubiã. Efe susu kple didi katã koe nye be yeatsrɔ̃ xɔsetɔ ɖe sia ɖe. Le esia ta eyi Osɔfogã la gbɔ 2 be wòana agbalẽ si ana ŋusẽ ye ale be ne yeayi Yudatɔwo fe fufofe siwo le Damasko ne woakpe ɖe ye ŋu be yeate ŋu alé xɔsetɔ siawo katã le tefe siawo, ŋutsuwo kple nyɔnuwo siaa, ade ga wo eye yeakplɔ wo va Yerusalem. 3 Esi wòsusɔ vie ko wòaɖo Damasko dua me la, keklẽ gã aɖe klẽ ɖe edzi tso dzifo. 4 Edze anyi kpla enumake. Ke ese gbe aɖe be, “Saulo, Saulo, nu ka ta nèle yonyeme tim alea?” 5 Saulo bia kple vɔvɔ̃ be, “Wò ame kae le nu fom?” Gbea ɖo eŋu nɛ be, “Nye, Yesu, ame si yome tim nèle lae. 6 Azɔ tsi tre eye nãyi Damasko dua me; ne èɖo afi ma la, magblɔ nu siwo nãwɔ la na wò.” 7 Nyadzɔdzɔ sia wɔ nuku na Saulo ŋumewo ŋutɔ. Wofe nu ku ale gbegbe be gbɔgblɔ bu ɖe wo elabena wonɔ gbeɖiɖi aɖe sem pɛpɛpɛ gake womekpɔ ame si nɔ nu fom la o. 8 Saulo wɔ ɖɔɖɔɖɔ tso le anyigba gake nukutɔe la megate ŋu nɔ nu kpɔm o; efe ŋku dzi tsyɔ eya ta wolé efe alɔnu kplɔe ɖɔɖɔɖɔ yi Damasko. 9 Enɔ dua me ŋkeke etɔ̃ numaɖumaɖu kple tsimanomanoe. 10 Mawudzixɔsela aɖe si ŋkɔe nye Anania la nɔ Damasko dua me ɣemaɣi. Mawu yɔe le ŋutega me gbe ɖeka be, “Anania.” Etɔ eye wògblɔ be, “Nyee nye esi, Afetɔ.” 11 Mawu gblɔ nɛ be, “Tso nãyi ablɔ si woyɔna be ‘Mɔ Dzɔdzɔe’ la dzi, eye nãdi ŋutsu aɖe si woyɔna be Yuda la fe afe me. Ne èkpɔe la, bia ŋustua aɖe si woyɔna be Saulo tso Tarso la ta se le afi ma. Le gafofo sia me la, ele klo dzi le gbe dom ɖa nam vevie 12 elabena meɖee fiae le ŋutega me be wò, Anania, ãva egbɔ, ãda asi ɖe edzi be efe ŋkuwo naʋu ale be wòagate ŋu akpɔ nu.” 13 Anania gblɔ kple vɔvɔ̃ɣli be, “Afetɔ, mese be funyafunya si gbegbe Saulo sia wɔ xɔsetɔwo le Yerusalem la mele gbɔgblɔ me o ɖe! 14 Gawu la, míese be ɖe wòxɔ agbalẽ koŋ tso Osɔfogãwo gbɔ le Yerusalem be yeava lé xɔsetɔ siwo katã le Damasko le afii eye yeakplɔ wo ayi Yerusalem.” 15 Ke Afetɔ la ɖo eŋu na Anania be, “Yi nãwɔ ɖe nye gbe dzi. Elabena nye ŋutɔe tia ame sia be wòanye dɔwɔla nam eye wòagblɔ nye nya na trɔ̃subɔladukɔwo, fiawo kple Israelviwo ŋutɔ hã. 16 Eye nye ŋutɔ magblɔ fu siwo wòakpe ɖe tanye la afiae.” 17 Anania tso heyi Saulo gbɔ eye wòda asi ɖe edzi gblɔ nɛ be, “Nɔvinye Saulo, Afetɔ Yesu, ame si ɖe eɖokui fia wò le Damasko mɔ dzi la ɖom ɖa be mada gbe le ŋuwò eye tso esia dzi la Gbɔgbɔ Kɔkɔe la nayɔ mewò be nãgakpɔ nu.” 18 Enumake ewɔ abe tsrowoe ge le efe ŋkuwo dzi ene. Ŋkuawo ʋu eye wògade asi nukpɔkpɔ me. Anania de mawutsita nɛ enumake. 19 Ŋusẽ gaɖo eya amea ŋu esi wona nanee wòɖu vɔ. Saulo nɔ nusrɔ̃lawo gbɔ le Damasko hena ŋkeke geɖewo. 20 Tete wòdze mawunyagbɔgblɔ gɔme le wofe fufofewo me le gbɔgblɔm be Yesue nye Mawu Vi la. 21 Ame siwo katã se Saulo fe mawunya la fe nu ku ale gbegbe be wobia wo nɔewo be, “Alo menye ame siae wɔ funyafunya geɖe Yesu yomedzelawo le Yerusalem le wofe xɔse ta oa? Míese gɔ̃ be ɖe wòva Damasko afii be yealé xɔsetɔwo ade ga wo akplɔ yii na Osɔfowo le Yerusalem!” 22 Saulo yi efe mawunyagbɔgblɔ dzi kple ŋusẽ ale gbegbe be, Yudatɔ siwo nɔ Damasko la mete ŋu tsi tre ɖe efe nya siwo ɖee fia kɔtee be Yesue nye Kristo la ŋu o. 23 Le ŋkeke aɖewo megbe la Yudatɔwo fe kplɔlawo wɔ ɖoɖo be yewoawu Saulo. 24 Ke ame aɖe va fi tofĩ na Saulo be dzɔlawo le Damasko fe agbowo nu dzɔm zã kple keli bena ne eva yina la yewoawui. 25 Eya ta gbe ɖeka zã la, Saulo yomedzela aɖewo tsɔe de kusi gã aɖe me heɖiɖii to gli si fo xlã dua tame va se ɖe esime wòɖo anyigba eye wòsi dzo. 26 Esi Saulo va ɖo Yerusalem la, edze agbagba be yeawɔ ɖeka kple xɔsetɔ siwo le afi ma la gake wonɔ vɔvɔ̃m nɛ eye womelɔ̃ te ɖe eŋu o; elabena wobu be alakpa dam wònɔ be yezu wo dometɔ ɖeka. 27 Ke gbe ɖeka la, Barnaba kplɔ Saulo va apostoloawo gbɔe. Efo nu na wo le ale si Saulo kpɔ Afetɔa le Damasko mɔ dzi, nya siwo wògblɔ nɛ kple ale si Saulo gblɔ mawunya kple ŋusẽ tɔxɛ le Yesu fe ŋkɔ me la ŋu na wo. 28 Esia na be apostoloawo xɔ Saulo ɖe wo dome ale tso ɣemaɣi dzi la enɔ xɔsetɔwo ŋu kplikplikpli henɔ mawunya gblɔm dzidefotɔe le Afetɔa fe ŋkɔ me. 29 Ke eva va eme be Helatɔ trɔ zu Yudatɔ aɖewo, ame siwo Saulo he nya kplii la wɔ ɖoɖo be yewoawui. 30 Esi xɔsetɔ bubuawo se be Saulo fe agbe ɖo xaxa me alea la, wokplɔe yi Kaisarea eye tso afi ma la woɖoe ɖe wo de, Tarso. 31 Le ɣeyiɣi siawo katã me la, tomefafa blibo nɔ hame siwo le Yudea, Galilea kple Samaria nutowo me la me. Esia wɔ be hamea fe xexlẽme dzi ɖe edzi eye wògasẽ ŋu ɖe edzi wu le gbɔgbɔ me hã. Xɔsetɔwo srɔ̃ ale si woanɔ agbee le mawuvɔvɔ̃ me eye Gbɔgbɔ Kɔkɔe la hã na dzidzeme blibo wo. 32 Petro nɔ tsatsam le xɔsetɔwo dzi tso tefe yi tefe eye wòva ɖo Lida. 33 Tefe sia wòkpɔ ŋutsu aɖe le ame si woyɔna be Aenea, ame si nɔ lãmetutudɔ lém eye wòtsi aba dzi fe enyi sɔŋ. 34 Petro yɔe gblɔ nɛ be, “Aenea, Yesu Kristo da gbe le ŋuwò, eya ta tsi tre eye nãŋlɔ wò aba.” Ŋutsua fe lãme sẽ enumake. 35 Nukunu sia wɔe be ame siwo katã le Lida kple Saron dze Afetɔ la yome elabena wokpɔ Aenea wònɔ zɔzɔm. Petro fɔ Tabita tso ku me 36 Nyɔnu dɔmenyotɔ aɖe nɔ Yopa dua me si woyɔna be Tabita si gɔmee nye Dɔkas. Nyɔnu sia nye xɔsetɔ si wɔa dɔmenyo na amewo ŋutɔ, vevɔ ame dahewo. 37 Le ɣeyiɣi sia me tututu la nyɔnu sia dze dɔ eye wòku. Wodzra efe kukua ɖo eye woɖoe aba dzi le dzifoxɔ aɖe dzi. 38 Ke esi nyɔnua xɔlɔ̃wo se Petro ŋkɔ le Lida la woɖe ame eve ɖo ɖee kple kukuɖeɖe be wòaɖe abla ava yewo gbɔ le Yopa, elabena Lida tsɔ ɖe Yopa gbɔ. 39 Petro lɔ̃ va Yopa. Esi wòva ɖo tete ko la, wokplɔe yi xɔ si me wotsɔ Dɔkas fe kukua mlɔe. Xɔa me yɔ fũ kple konyifalawo, ame siwo dometɔ geɖewo nye ahosi siwo Dɔkas lɔ̃ avɔ alo awu na le efe agbeme. Đe sia ɖe nɔ nu siwo Dɔkas wɔ nɛ la tsɔm fia nɔvia. 40 Esi Petro ge ɖe xɔa me la, ebia tso wo katã si be woado go ana mɔ ye. Esi wodo go la, Petro dze klo do gbe ɖa, eye wòtrɔ ɖe ame kukua gbɔ gblɔ nɛ bena, “Nɔvi Dɔkas, tsi tre!” Enumake ame kukua ʋu ŋku eye esi wòkpɔ Petro la, efɔ bɔbɔ nɔ abatia dzi. 41 Petro lé efe alɔnu eye wòtsi tre. Azɔ Petro yɔ xɔsetɔawo kple ahosiawo va xɔa mee eye wòtsɔ Dɔkas de asi na wo. 42 Nukunya sia kaka ɖe du bliboa me abe gbe fufu si wotɔ dzoe la fe bibi ene, eye ame geɖewo ŋutɔ trɔ hexɔ Afetɔa dzi se. 43 Petro nɔ Yopa dua me ŋkeke geɖe eye wònɔ Simɔn si nye Lãgbalẽŋutidɔwɔla la gbɔ le efe afe me.
Dɔwɔwɔwo 10
1 Roma ŋutsu aɖe si nye asrafomegã la nɔ Kaisarea le ɣemaɣi. Eŋkɔe nye Kornelio eye wònye asrafomegã nɔ Italiatɔwo fe aʋakɔ ɖeka nu. 2 Ame sia nye mawuvɔ̃la adodoe aɖe eye efe afemetɔwo katã hã nye mawuvɔ̃lawo. Ewɔa dɔmenyo ŋutɔ eye mefena kple gbedodoɖa hã o. 3 Gbe ɖeka abe ɣetrɔ ga etɔ̃ me ene la, ekpɔ ŋutega esime wònɔ gbe dom ɖa. Ekpɔ mawudɔla aɖe wògbɔna egbɔ. Mawudɔla la yɔe be, “Kornelio!” 4 Kornelio vɔ̃ ŋutɔ. Đe ko woke ŋku ɖe te gãa nɔ mawudɔla la kpɔm. Mlɔeba la ebiae be, “Amegã, nya kae dzɔ? Nu ka dim nèle tso gbɔnye?” Mawudɔla la ɖo eŋu nɛ be, “Mawu se wò gbedodoɖawo eye wòde dzesi wò dɔmenyowɔwɔwo katã hã. 5 Dɔ amewo ɖe Yopa ne woaɖayɔ ŋutsu aɖe si ŋkɔe nye Simɔn Petro la vɛ be wòava kpɔ wò ɖa. 6 Simɔn Petro sia le ŋutsu bubu aɖe si woyɔna be Simɔn si nye lagbalẽŋutidɔwɔla aɖe la, fe afeme le futa lɔfo.”" 7 Esi mawudɔla la dzo tete ko la, Kornelio yɔ efe subɔla eve kple eya ŋutɔ fe asrafowo dometɔ ɖeka, ame si hã vɔ̃a Mawu la, 8 eye wògblɔ nu si dzɔ la na wo. Azɔ eɖo wo ɖe Yopa be woaɖakplɔ Petro vɛ. 9 Le ŋufɔke fe ŋdɔ me la, wonɔ tetem ɖe du la ŋu ; ɣemayi la, Petro yi xɔta be yeado gbe ɖa. 10 Ke dɔ de asi ewuwu me eye wòdi be yeaɖu nu, ke esi wònɔ nua ɖam la, ekpɔ ŋutega." 11 Ekpɔ aklala gã aɖe si wotsi ka efe dzoge eneawo la wònɔ ɖiɖim tso dzifo gbɔna anyigba. 12 Ekpɔ lã afɔenewo, nutatawo kple dzifoxevi vovovowo le avɔ la dzi. 13 Petro se gbeɖiɖi aɖe wògblɔ nɛ be, “Heyi nãwu lã siawo dometɔ ɖe sia ɖe si nèlɔ̃ la, nãɖu.” 14 Ke Petro ɖo eŋu be, “Gbeɖe, Afetɔ, nyemate ŋu awɔ esia o. Mí Yudatɔwo la, se meɖe mɔ be míaɖu lã siawo fomevi o eye nyemeɖu wo dometɔ aɖeke kpɔ le nye agbe me o.” 15 Gbeɖiɖia gayi edzi gblɔ na Petro be, “Mègagbe Mawu fe gbe dzi wɔwɔ o. Ne Mawu da asi ɖe nane dzi be ekɔ la, mèkpɔ mɔ agblɔ be mekɔ o.” 16 Woɖe ŋutega sia fia Petro zigbɔzi etɔ̃ sɔŋ, eye le eya megbe la, wohe aklala la dzoe yi dzifo. 17 Ŋutega sia wɔ moya na Petro ŋutɔ. Mese egɔme o eye menya nu si tututu Mawu di be yeaɖe fiae hã o. 18 Le ɣemaɣi me tututu la, Kornelio fe amedɔdɔwo va ɖo afea me henɔ tsitre ɖe afea fe agbonu nɔ Simɔn Petro ta biam se be afi kae wòle mahã? 19 Ke esi Petro ganɔ tame bum le ŋutega la ŋu la, Gbɔgbɔ Kɔkɔe la gblɔ nɛ be, “Ame etɔ̃ aɖewo le diwòm le afea me. 20 Eya ta ɖi nãyi ɖakpe wo, eye nãdze wo yome ayi kpli wo elabena nyee dɔ wo ɖo ɖe gbɔwò. Mègavɔ̃ o, nu sia nu ayi edzi nyuie.” 21 Ale Petro ɖi ɖe anyigba. Ekpɔ amedzroawo, eye wògblɔ na wo be, “Nyee nye ame si dim miele. Nu kae miele diyem be mawɔ na mi?” 22 Ŋutsuawo ɖo eŋu nɛ be, “Ame dɔdɔwo mienye tso Kornelio si nye Roma srafowo fe amegã ɖeka la gbɔ. Enye ame dzɔdzɔe kple mawuvɔ̃la, eye Yudatɔwo katã hã bunɛ ŋutɔ. Mawudɔla aɖe ɖe eɖokui fiae eye wòbia tso esi be wòadɔ ame ne woayɔ wò ɖee be nãgblɔ nu si wòawɔ la nɛ.”" 23 Petro se nya siawo katã eye wòxɔ ameawo atuu. Ena dzefe wo be woatsi adɔ. Le ŋufɔke la, Petro kplɔ xɔsetɔ eve aɖewo tso Yopa kpe ɖe eɖokui ŋu eye wodze mɔ kple Kornelio fe ame dɔdɔwo ɖo ta Kaisarea. 24 Wova ɖo Kaisarea le ŋkeke evea gbe. Kornelio nɔ mɔ kpɔm na wo vevie eye wòyɔ efe fometɔwo kple xɔlɔ̃wo hã be woava do gbe na Petro. 25 Esi Petro ge ɖe afea me tete ko la, Kornelio ɖe abla yi ɖadze klo ɖe ekɔme be yeasubɔe. 26 Ke Petro gblɔ nɛ be," “Tso kaba, elabena menye Mawue menye nãsubɔ o. Amegbetɔ ko nye hã menye.” 27 Kornelio tsi tre eye eya kple Petro woɖo dze vie emegbe la woyi afi si ame mamlɛawo fo fu ɖo. 28 Le gbelɔlɔ̃ vɔ megbe la, Petro tsi tre hegblɔ na fufofea be, “Miawo ŋutɔ mienya be mele be nye abe Yudatɔ ene mava mi Trɔ̃subɔlawo fe afeme alea o. Gake Mawu ɖee fiam le ŋutega me be, mele be mabu ame aɖeke be enye nu maɖinu o. 29 Eya ta esi miafe ame dɔdɔwo va ɖo gbɔnye ko la, nyemehe ɖe megbe kura o, ke boŋ metso dze mɔ dzi enumake. Azɔ nya kae le mia si? Migblɔe mase.” 30 Kornelio ɖo eŋu gblɔ nɛ be, “Egbee nye ŋkeke enelia, esi menɔ gbe dom ɖa le gafofo sia tututu me abe ale si mewɔnɛ ɖaa ene. Ame aɖe si do awu ɣi si nɔ dzo dam miamiamia la va do ɖe ŋkunyeme. 31 Egblɔ nam be, ‘Kornelio, Mawu se wò gbedodoɖawo eye wòkpɔ dzidzɔ le wò dɔmenyowɔwɔwo ŋu. Azɔ la, dɔ ame aɖewo ɖe Yopa, 32 be ne woayi aɖayɔ Simɔn Petro vɛ na wò. Simɔn Petro sia le Simɔn si nye lãgbalẽ ŋuti dɔwɔla aɖe fe afe me le futa. 33 Esia tae medɔ ame ɖo ɖe gbɔwò ɖo eye enyo ŋutɔ be nèva zi ɖeka hã. Azɔ mí katã míefo fu ɖi, le Afetɔ la ŋkume le klalo be míase nya si Mawu de asiwò be nãgblɔ na mí.” 34 Petro ɖo eŋu gblɔ be, “Eme kɔ nam fãa azɔ be nyatefee Mawu mekpɔa ame ŋkume o, 35 ke boŋ exɔa ame sia ame si vɔ̃nɛ eye wòwɔa nu si le etefe, du ka ke mee wòtso hã. 36 Meka ɖe edzi be miawo hã miese nyanyui si wohe vɛ na Israelviwo la, be Yesu he tomefafa va amegbetɔwo kple Mawu domee eye Yesue nye Mesia kple xexea me katã fe Afetɔ. 37 Yohanes Mawutsidetanamela dze nyanyui sia kaka gɔme tso Galilea eye wòkaka ɖe Yudea nuto bliboa katã me. 38 Meka ɖe edzi be mienya hã be Mawu da asi ɖe Yesu, Nazaretitɔ la, dzi to Gbɔgbɔ Kɔkɔe la me eye wòna ŋusẽ si na be wòte ŋu nɔ tsatsam henɔ dɔmenyo wɔm na amewo lae. Eda gbe le dɔlélawo ŋu henya gbɔgbɔ vɔ̃wo do goe le amewo me elabena Mawu nɔ kplii ɖaa.” 39 Petro yi dzi be, “Ke mí apostoloawoe nye ɖaseɖilawo na nu siwo katã wòwɔ le Israel kple Yerusalem afi si woklãe ɖe ati ŋu hewui le. 40 Ke Mawu gafɔ Yesu ɖe tsitre tso ame kukuwo dome le ŋkeke etɔ̃agbe tututu eye wòɖee fia ame tɔxɛ aɖewo si eya ŋutɔ tia. 41 Meɖee fia le dutofo o ke boŋ eɖee fia mí apostoloawo eye míeɖu nu heno nu kplii le efe fɔfɔ tso ame kukuwo dome megbe. 42 Eye Yesu dɔ mí be míagblɔ nyanyui la na amewo katã eye míaɖe gbefãe be Mawu tia Yesu be wòanye ʋɔnudrɔ̃la na amewo katã, agbagbeawo kple kukuawo siaa. 43 Nyagblɔɖilawo katã hã ŋlɔ nu tso Yesu ŋu gblɔ be, ame sia ame si axɔ edzi ase la, woatsɔ efe nu vɔ̃wo akee to efe ŋkɔ la me.” 44 Le esime Petro nɔ nya siawo gblɔm la, Gbɔgbɔ Kɔkɔe la dze ame siwo katã nɔ to ɖom la dzi. 45 Nɔvi xɔsetɔ siwo tso aʋatsotso la me, ame siwo va kple Petro la fe mo wɔ yaa be wokɔ Gbɔgbɔ Kɔkɔe la ɖe Trɔ̃subɔlawo gɔ̃ hã dzi. 46 Elabena wose wonɔ aɖe yeye gblɔm nɔ Mawu kafum. Tete Petro gblɔ bena, 47 “Đe ame aɖe ate ŋu axe mɔ be womade mawutsi ta na ame siawo oa? Woawo hã xɔ Gbɔgbɔ Kɔkɔe la abe miawo ke ene.” 48 Ale wɔ Petro de mawutsi ta na wo le Yesu si nye Mesia la ŋkɔ me. Le esia megbe la, Kornelio ɖe kuku na Petro be wòanɔ yewo gbɔ ŋkeke aɖewo hafi adzo.
Dɔwɔwɔwo 11
1 Etefe medidi kura hafi apostoloawo kple nɔvi bubu siwo le Yudea la se be Trɔ̃subɔlawo hã xɔ nyanyui la o. 2 Ale wœwu Yakobo, Yohanes nåvi la, kple yi. 2 Ke esi Petro trɔ va ɖo Yerusalem la, Yudatɔ siwo xɔ Yesu dzi se la he nya ɖe eŋu vevie hegblɔ nɛ be, 3 “Wò la, èyi ɖade ha kple Trɔ̃subɔlawo eye mi kple wo mieda asi agba ɖeka me ɖu nu gɔ̃!” 3 Herodes kpå be nuwåna sia do dzidzå na Yudatåwo fe dumeg∑wo Ωutå eya ta ena wol∞ Petro h∑ le esime wonå ¸utitotoΩkeke la ∂um, eye wœdee gaxå me. 4 Ena asrafo wuiade nå eΩu dzåm. Herodes ∂oe be ne wo∂u ¸utitotoΩkekea vå la, yea∂e asi le Petro Ωu na Yudatåwo woadrß √ånui eye woawui. 4 Esia na be Petro gblɔ ale si nyawo katã va dzɔe la na wo. 5 Egblɔ na wo be, “Gbe ɖeka esime menɔ gbe dom ɖa le Yopa la, mekpɔ ŋutega aɖe. Nu si tututu mekpɔe nye be, aklala gã aɖe si wotsi ka ɖe efe dzogoe eneawo dzi la ɖiɖi ɖe gbɔnye tso dzifo. 5 Ke hamea kat∑ nå gbe dom ∂a vevie atra∂ii na Mawu be Petro nanå dedie le gaxåa me. 6 Esi melé ŋku ɖe aklalaa dzi la mekpɔ anyigbadzilã afɔeneawo, lã wɔadãwo kple nutatawo kpakple dzifoxeviwo le afi ma. 6 Le z∑ si do Ωgå na gbe si gbe wo∂o be woawu Petro me la, Petro nå alß dåm le asrafo eve dome. Wode ga asi n§ ses™e. Asrafo bubuwo h∑ ganå gaxåa fe agbonu dzåm. 7 Kasia Afetå fe dåla a∂e va do eye kekeli kl¢ ∂e gaxå la me. Dåla la fo Petro fe axame henyåe tso alß me. Egblå n§ be, “Netså, tsi tre!” Enumake gakåsåkåså la ge le Petro fe alånu. 7 Mese gbe aɖe wòle gbɔgblɔm nam be, ‘Petro, tsi tre. Wu wo nãɖu.’” 8 Ke meɖo eŋu be, ‘Kpao, Afetɔ, nyemate ŋu awɔ esia o. Nyemeɖu lã makɔmakɔ siawo dometɔ aɖeke kpɔ o elabena wonye kɔ na mí Yudatɔwo.’” 8 Tete mawudåla la gblå n§ be, “Do wœ awuwo kple wœ afåkpa.” Petro wå nenema eye mawudåla la yi edzi gblå n§ be, “Bla wœ alidzi ses™e ne n†dze yonyeme.” 9 Ke megase gbeɖiɖia tso dzifo wògblɔ nam be, ‘Ne Mawu da asi ɖe nane dzi be ekɔ la, wò la, mègagblɔ be mekɔ o!’” 9 Petro wå abe ale si mawudåla la gblå n§ la ene eye wœdze eyome do go le gaxåa me. Nu siwo nå dzådzåm la wå na Petro abe drße kum wœnå alo Ωutega kpåm wœnå ene. Mexåe se be kodzogbe yenå o. 10 Nuwɔna sia yi edzi zigbɔzi etɔ̃ sɔŋ eye emegbe la wohe aklala la kple nu siwo katã nɔ edzi la yi dzifoe. 10 Wozå to agbo gb∑tå eveawo me båbåe eye esi wova ∂o agbo g∑ maml§a si wotså gakpo wåe gbå la, agboa Ωutå √u le e∂okui si ale be wodo go hege ∂e dua fe ablå Ωutå dzi. Esi wogazå yi Ωgågbe vie ko la, mawudåla la bu le Petro gbå. 11 Azå ko hafi Petro nya nu si tututu dzå eye wœgblå na e∂okui be, “Nyatefe, Mawu då efe dåla ∂a wœva ∂em le Herodes kple Yudatåwo fe tame vß si wo∂o ∂e Ωunye la me.” 11 Le ɣemaɣi me tututu la, ame dɔdɔ etɔ̃ aɖewo tso Kaisarea va ɖo afe si me menɔ la me be yewoakplɔm ayi Kaisarea. 12 Gbɔgbɔ Kɔkɔe la de dzi fo nam be magaxa nu be wonye Trɔ̃subɔlawo o ke boŋ mayi kpli wo. Eya ta nye kple nɔvinye ade siwo le afii la míedze mɔ heyi. Etefe medidi o míeva ɖo ame si dɔ ame ɖo ɖem la fe afe me le Kaisarea.” 12 Le ≈ema≈i me la fia Herodes l∞ hamevi a∂ewo he∂oe be yeawå fu wo le xåse la ta. 13 Esi Petro va ∂o afea fe agbo nu la efo √åa eye nyånuvi a∂e si Ωkåe nye Roda la va be yea√ui. Ke gb∑ la, ebia ame si nå √åa fom la fe Ωkå ta se. 13 Ŋutsu sia gblɔ ale si mawudɔla aɖe ɖe eɖokui fiae eye wògblɔ na ye be, ‘Dɔ ame ɖo ɖa Yopa ne woayɔ Simɔn si wogayɔna hã be Petro la vɛ na wò. 14 Atsɔ gbedeasi aɖe vɛ na wò si ana be wò kple wò afe siaa miakpɔ ɖeɖe.’ 14 Esi Roda se Petro fe gbe le agboa godo la dzi dzåe ale gbegbe be wœfu du yi ∂e afea me ∂agblåe na fufofea be Petro va le agboa nu le efom. 15 Ameawo mexå nyånuvia fe nya sia dzi se o eye ame a∂ewo gblå n§ gß be, “Ewå abe ∂e wœ susu da ene.” Ke eganå gbe tem ∂e edzi na ameawo be Petro fe gbee yese. Ale wogblå be, “Îewoh™ efe dzikpådålae le agboa nu.” Elabena woxåe se be wowui xoxo. 15 Esi mese nya sia la, mede asi nyanyui la gbɔgblɔ me na wo. Ke esi mele nyaa gbɔgblɔ dzi la, Gbɔgbɔ Kɔkɔe la ŋutɔ dze wo dzi abe ale si tututu wòdze míawo hã dzii le gɔmedzedzea ene. 16 Esi nu sia dzɔ alea ko la, Afetɔ fe nya si wògblɔ be, ‘Ẽ, Yohanes de mawutsi ta na amewo kple tsi ke miawo la woade mawutsi ta na mi kple Gbɔgbɔ Kɔkɔe la,’ va tame nam enumake. 16 Ke Petro ganå √åa fofo dzi Ωus¢tåe. Mlåeba la, woyi ∂a√u agboa eye esi wokpå Petro la gbågblå bu ∂e wo Ωutå. 17 Azɔ esi wònye Mawu ŋutɔe na nunana sia trɔ̃subɔla siawo abe ale si wòna míawo hã be míaxɔ Afetɔ Yesu Kristo dzi se ene ta la, ame kae menye be mahe nya kple Mawu?” 17 Petro bia tso wo si be woazi ∂o∂oe kpoo ale wœgblå ale si Mawu ∂ee le gaxåa me la na wo. Ebia tso wo si be woana Yakobo kple ame maml§awo nanya nu le nu si dzå la Ωu eye eya Ωutå dzo yi tefe bubu afi si wœanå dedie le. 18 Le fåΩli me la zi g∑ a∂e tå le gaxåa me. Ame a∂eke menya afi si Petro to o. 18 Nya sia wɔ dɔ ɖe apostoloawo kple Yudatɔ siwo xɔ Yesu dzi se la dzi ale gbegbe be womegahe nya aɖeke kura o ke boŋ wogblɔ be, “Nyatefee, Mawu ŋutɔ na mɔnukpɔkpɔ tɔxɛ sia Trɔ̃subɔlawo hã be woate ŋu atrɔ va ye gbɔ eye woakpɔ agbe mavɔ.” 19 Esi Herodes då ame ∂o ∂a be woakplå Petro v§ eye womekpåe o la, ena wol∞ asrafo wuiadeawo kat∑ drß √ånu wo eye wotso kufia na wo hewu wo enumake. Le esia megbe la Herodes dzo yi ∂anå Kaisarea vie. 19 Le ɣeyiɣi siawo me la, xɔsetɔ siwo si le Yerusalem, le yometiti si va le Stefano wuwu megbe la, dometɔ aɖewo zɔ mɔ yi kekeke Foenike, Kipro kple Antioxia nutowo me henɔ nyanyui la gblɔm na ame siwo nye Yudatɔwo ko. 20 Gake xɔsetɔ siwo tso Kipro kple Kirene heyi Antioxia la dometɔ aɖewo fo nu na Helatɔ aɖewo hã le Afetɔ Yesu ŋu. 20 Le esime Herodes nå Kaisarea la, ame dådå a∂ewo tso Tiro kple Sidon va egbå. Herodes melßa Tiro kple Sidontåwo fe nya kura o. Le esia ta ame dådåawo va dze xålß Blasto si nye agbal¢Ωlåla g∑ le fia la feme gbå eye wobia tso esi be wœa∂e kuku na Herodes ∂e yewo nu ale be Ωutifafa nava yewo kple fia la dome. Esia hi∑ vevie elabena Tiro kple Sidontåwo kpåa wofe nunyiame tso dukå siwo dzi ∂um Herodes le la gbå. 21 Eye Afetɔ la de bubu nu si wowɔ la ŋu ale be Trɔ̃subɔla siawo dometɔ geɖewo trɔ zu Yesu yomedzelawo. 21 Wo∂o Ωkeke na ame dådåawo be woava kpå Herodes, esi Ωkekea ∂o la, wova fo fu, eye Herodes do efe fiawu nå efe fiazikpui dzi, hefo nu na amehawo. 22 Esi hame si le Yerusalem se nu si le edzi yim la, woɖo Barnaba ɖe Antioxia be wòaɖakpe ɖe xɔsetɔ yeyeawo ŋu. 22 Esi wœfo nu vå la, amehawo do ≈li kple dzidzå heda Ωkå ∂e Herodes dzi be, “Efo nu abe mawu a∂e ene eye menye abe amegbetå ene o.” Esia na be dzi dzå Herodes Ωutå eye wœkå e∂okui ∂e dzi hlodzoo. 23 Enumake, mawudåla a∂e fo Herodes eye wœna dål∞le a∂e dze edzi. ¸å viwo ge ∂e efe l∑me eye wo∂ui wœku, elabena elß be amewo nasubå ye le esi wœatså bubu na Mawu tefe. 23 Esi Barnaba kpɔ nu gã siwo Mawu wɔ le Antioxia la, dzi dzɔe ŋutɔ. Egado ŋusẽ xɔsetɔawo be woayi dzi alé ɖe Mawu ŋu goŋgoŋgoŋ nenye be nya sia nya le dzɔdzɔm hã. 24 Barnaba nye ŋutsu dɔmenyotɔ aɖe si me Gbɔgbɔ Kɔkɔe la yɔ fũ eye efe xɔse hã li ke sesĩe. To ame sia fe dɔwɔwɔ me la, ame geɖewo trɔ zu xɔsetɔwo. 24 Le ≈eyi≈i siawo me la nyanyui la nå ta kekem alåtsåtsåe eye ame ge∂ewo trå zu xåsetåwo. 25 Barnaba kple Saulo ga∂i tsa va Yerusalem eye esi wowu då si wå ge woyi nu tete ko la wogatrå dzo yi Antrioxia eye wokplå Marko Yohanes h∑ yii. 25 Tso Antioxia la, Barnaba ti Saulo fe mɔ yi Tarso. 26 Esi wòke ɖe eŋu la ekplɔe eye wo ame evea trɔ va Antioxia henɔ afi ma fe ɖeka sɔŋ, nɔ nu fiam xɔsetɔwo. Antioxiae wona ŋkɔ xɔsetɔwo le zi gbãtɔ be, “Kristotɔwo.” 27 Le ɣeyiɣi sia me tututu la, nyagblɔɖila aɖewo tso Yerusalem va Antioxia. 28 Gbe ɖeka wo dometɔ ɖeka si woyɔna be Agabo la gblɔ nya ɖi tso Gbɔgbɔ Kɔkɔe la fe ŋusẽ me be dɔ gã aɖe gbɔna toto ge le xexea me katã. Nya sia va eme le fia Klaudio fe dziɖuɣi. 29 Le esia ta xɔsetɔwo ɖo be yewoadzɔ nu, aɖo ɖe yewo nɔvi Kristotɔ siwo le Yudea eye ame sia ame nadzɔ nu abe ale si wòate ŋu ene. 30 Wowɔ esia eye wotsɔ wofe nunanawo de Barnaba kple Saulo si be woatsɔ ayi na hanunɔlawo le Yerusalem.
Dɔwɔwɔwo 12
1 Le ɣemaɣi me la fia Herodes lé hamevi aɖewo heɖoe be yeawɔ fu wo le xɔse la ta. 2 Ale wòwu Yakobo, Yohanes nɔvi la, kple yi. 3 Herodes kpɔ be nuwɔna sia do dzidzɔ na Yudatɔwo fe dumegãwo ŋutɔ eya ta ena wolé Petro hã le esime wonɔ Ŋutitotoŋkeke la ɖum, eye wòdee gaxɔ me. 4 Ena asrafo wuiade nɔ eŋu dzɔm. Herodes ɖoe be ne woɖu Ŋutitotoŋkekea vɔ la, yeaɖe asi le Petro ŋu na Yudatɔwo woadrɔ̃ ʋɔnui eye woawui. 5 Ke hamea katã nɔ gbe dom ɖa vevie atraɖii na Mawu be Petro nanɔ dedie le gaxɔa me. 6 Le zã si do ŋgɔ na gbe si gbe woɖo be woawu Petro me la, Petro nɔ alɔ̃ dɔm le asrafo eve dome. Wode ga asi nɛ sesĩe. Asrafo bubuwo hã ganɔ gaxɔa fe agbonu dzɔm. 7 Kasia Afetɔ fe dɔla aɖe va do eye kekeli klẽ ɖe gaxɔ la me. Dɔla la fo Petro fe axame henyɔe tso alɔ̃ me. Egblɔ nɛ be, “Netsɔ, tsi tre!” Enumake gakɔsɔkɔsɔ la ge le Petro fe alɔnu. 8 Tete mawudɔla la gblɔ nɛ be, “Do wò awuwo kple wò afɔkpa.” Petro wɔ nenema eye mawudɔla la yi edzi gblɔ nɛ be, “Bla wò alidzi sesĩe ne nãdze yonyeme.” 9 Petro wɔ abe ale si mawudɔla la gblɔ nɛ la ene eye wòdze eyome do go le gaxɔa me. Nu siwo nɔ dzɔdzɔm la wɔ na Petro abe drɔ̃e kum wònɔ alo ŋutega kpɔm wònɔ ene. Mexɔe se be kodzogbe yenɔ o. 10 Wozɔ to agbo gbãtɔ eveawo me bɔbɔe eye esi wova ɖo agbo gã mamlɛa si wotsɔ gakpo wɔe gbɔ la, agboa ŋutɔ ʋu le eɖokui si ale be wodo go hege ɖe dua fe ablɔ ŋutɔ dzi. Esi wogazɔ yi ŋgɔgbe vie ko la, mawudɔla la bu le Petro gbɔ. 11 Azɔ ko hafi Petro nya nu si tututu dzɔ eye wògblɔ na eɖokui be, “Nyatefe, Mawu dɔ efe dɔla ɖa wòva ɖem le Herodes kple Yudatɔwo fe tame vɔ̃ si woɖo ɖe ŋunye la me.” 12 Petro nɔ tsitre, bu tame sẽ, eye wòɖoe be yeayi Maria si nye Marko Yohanes dada feme, afi si hametɔ geɖewo fo fu ɖo, henɔ gbe dom ɖa le. 13 Esi Petro va ɖo afea fe agbo nu la efo ʋɔa eye nyɔnuvi aɖe si ŋkɔe nye Roda la va be yeaʋui. Ke gbã la, ebia ame si nɔ ʋɔa fom la fe ŋkɔ ta se. 14 Esi Roda se Petro fe gbe le agboa godo la dzi dzɔe ale gbegbe be wòfu du yi ɖe afea me ɖagblɔe na fufofea be Petro va le agboa nu le efom. 15 Ameawo mexɔ nyɔnuvia fe nya sia dzi se o eye ame aɖewo gblɔ nɛ gɔ̃ be, “Ewɔ abe ɖe wò susu da ene.” Ke eganɔ gbe tem ɖe edzi na ameawo be Petro fe gbee yese. Ale wogblɔ be, “Đewohĩ efe dzikpɔdɔlae le agboa nu.” Elabena woxɔe se be wowui xoxo. 16 Ke Petro ganɔ ʋɔa fofo dzi ŋusẽtɔe. Mlɔeba la, woyi ɖaʋu agboa eye esi wokpɔ Petro la gbɔgblɔ bu ɖe wo ŋutɔ. 17 Petro bia tso wo si be woazi ɖoɖoe kpoo ale wògblɔ ale si Mawu ɖee le gaxɔa me la na wo. Ebia tso wo si be woana Yakobo kple ame mamlɛawo nanya nu le nu si dzɔ la ŋu eye eya ŋutɔ dzo yi tefe bubu afi si wòanɔ dedie le. 18 Le fɔŋli me la zi gã aɖe tɔ le gaxɔa me. Ame aɖeke menya afi si Petro to o. 19 Esi Herodes dɔ ame ɖo ɖa be woakplɔ Petro vɛ eye womekpɔe o la, ena wolé asrafo wuiadeawo katã drɔ̃ ʋɔnu wo eye wotso kufia na wo hewu wo enumake. Le esia megbe la Herodes dzo yi ɖanɔ Kaisarea vie. 20 Le esime Herodes nɔ Kaisarea la, ame dɔdɔ aɖewo tso Tiro kple Sidon va egbɔ. Herodes melɔ̃a Tiro kple Sidontɔwo fe nya kura o. Le esia ta ame dɔdɔawo va dze xɔlɔ̃ Blasto si nye agbalẽŋlɔla gã le fia la feme gbɔ eye wobia tso esi be wòaɖe kuku na Herodes ɖe yewo nu ale be ŋutifafa nava yewo kple fia la dome. Esia hiã vevie elabena Tiro kple Sidontɔwo kpɔa wofe nunyiame tso dukɔ siwo dzi ɖum Herodes le la gbɔ. 21 Woɖo ŋkeke na ame dɔdɔawo be woava kpɔ Herodes, esi ŋkekea ɖo la, wova fo fu, eye Herodes do efe fiawu nɔ efe fiazikpui dzi, hefo nu na amehawo. 22 Esi wòfo nu vɔ la, amehawo do ɣli kple dzidzɔ heda ŋkɔ ɖe Herodes dzi be, “Efo nu abe mawu aɖe ene eye menye abe amegbetɔ ene o.” Esia na be dzi dzɔ Herodes ŋutɔ eye wòkɔ eɖokui ɖe dzi hlodzoo. 23 Enumake, mawudɔla aɖe fo Herodes eye wòna dɔléle aɖe dze edzi. Ŋɔ viwo ge ɖe efe lãme eye woɖui wòku, elabena elɔ̃ be amewo nasubɔ ye le esi wòatsɔ bubu na Mawu tefe. 24 Le ɣeyiɣi siawo me la nyanyui la nɔ ta kekem alɔtsɔtsɔe eye ame geɖewo trɔ zu xɔsetɔwo. 25 Barnaba kple Saulo gaɖi tsa va Yerusalem eye esi wowu dɔ si wɔ ge woyi nu tete ko la wogatrɔ dzo yi Antrioxia eye wokplɔ Marko Yohanes hã yii.
Dɔwɔwɔwo 13
1 Nyagblɔɖila kple nufiala aɖewo nɔ Antioxia hamea me ɣemaɣi eye wo dometɔ aɖewoe nye Barnaba kple Simɔn si wogayɔna hã be, “Ameyibɔ,” Lukio, tso Kirene, Manaim si nye Fia Herodes nɔvi kpakple Saulo. 2 Gbe ɖeka, esi ame siawo fo fu henɔ gbe dom ɖa nɔ nu tsim nɔ dɔdɔm la, Gbɔgbɔ Kɔkɔe la gblɔ na wo be, “Mitia Barnaba kple Saulo be woayi aɖawɔ dɔ tɔxɛ si ta meyɔ wo la nam.” 3 Wogayi edzi wɔ nutsitsidɔ hedo gbe ɖa hena ɣeyiɣi aɖe eye le esia megbe la, woda asi ɖe Barnaba kple Saulo dzi, do gbe ɖa ɖe wo ta eye wodo mɔ wo be woayi. 4 Saulo kple Barnaba dze mɔ le Gbɔgbɔ Kɔkɔe la fe kpɔkplɔ te heyi ɖe Seleukia. Le afi sia la, woɖo tɔdziʋu heyi ɖe Kipro. Wokplɔ Marko Yohanes hã ɖe asi abe wofe kpeɖeŋutɔ ene. 5 Esi wova ɖo du si woyɔna be Salami me la, woyi ɖe Yudatɔwo fe fufofe eye wogblɔ mawunya le afi ma. 6 Le esia megbe la, wogblɔ mawunya le du geɖewo me tso tefe yi tefe le Kipro fukpo bliboa dzi. Esi wova ɖo du si woyɔna be Pafo me la, wokpɔ Yudatɔ aɖe si woyɔna be, Bar Yesu. Ame sia nye ameflula, aʋatsonyagblɔɖila, kple afakala aɖe. Bar Yesu dze xɔlɔ̃ Sergio Paulo si nye gɔvina le afi ma, eye wònye ame si si 7 tagbɔ le eye wòsea nu gɔme hã. Gbe ɖeka, gɔvina Paulo be woava gblɔ Mawu fe nya la na ye. 8 Esi wonɔ nya la gblɔm nɛ la, afakala sia si fe ŋkɔ le Helagbe mee nye Elima la, te kpɔ be yeagblẽ to na gɔvina la be megase Saulo kple Barnaba fe nyawo o, eye be megaxɔ Mawu dzi se hã o. 9 Ke Saulo ame si wogayɔna be Paulo si me Gbɔgbɔ Kɔkɔe yɔ fũ la lĩ ŋku ɖe Elima dzi gãa kple dziku eye wòblu ɖe eta be, 10 “Wò Abosam vi, ame vɔ̃ɖi, wò ameflula si léa fu nu nyui ɖe sia ɖe, ɣekaɣie nãdzudzɔ tsitretsitsi ɖe Afetɔ la ŋu ? 11 Azɔ Mawu ahe to na wò eya ta wò ŋkuwo agbã ale be mãgate ŋu akpɔ nu o hena ɣeyiɣi aɖe.” Enumake Elima fe ŋku dzi tsyɔ eye wòde asi asitsatsa le yame me, henɔ kuku ɖem be ame aɖe nalé yefe alɔnu afia mɔ ye. 12 Nu sia wɔ nuku na gɔvina la ŋutɔ. Ekpɔe dze sii be ŋusẽ aɖe le mawunya me eya ta wòzu xɔsetɔ. 13 Le nu siawo megbe la, Paulo kple eŋumewo ɖo tɔdziʋu hedzo le Pafo ɖo ta Pamfilia si wogayɔna hã be Terki. Du gbãtɔ si me wova ɖi go ɖo lae nye Perga. Yohanes gblẽ wo ɖi le tefe sia hetrɔ dzo yi Yerusalem. 14 Ke Barnaba kple Paulo ya tso me yi Antioxia si le Pisidia nutome. Le Sabat ŋkeke dzi la woyi sɔleme le Yudatɔwo fe fufofe. 15 Esi woxlẽ nya tso Mose fe Agbalẽ kple Nyagblɔɖilawo fe Agbalẽawo me vɔ abe ale si wowɔnɛ ɖaa ene la, fufofemegãwo dɔ ame ɖo ɖe Barnaba kple Paulo gbɔ gblɔ bena, “Nɔviŋutsuwo, ne nuxlɔ̃amenya aɖe le mia si na ameawo la migblɔe, mieɖe kuku.” 16 Paulo tsi tre hedo gbe na wo eye wòda akpe na wo le mɔnukpɔkpɔ si wona wo la ta. Efo nu gblɔ na wo be, “Israel ŋutsuwo kple ame sia ame si le afii, si vɔ̃a Mawu. Gbã la, medi be maɖo ŋku blemanya ɖekaɖeka aɖewo dzi na mi.” 17 Israel dukɔ sia fe Mawu, tia míafe dukɔ sia eye wòde bubu eŋu. Eɖee tso kluvinyenye me le Egipte nyigba dzi bubutɔe. 18 Ekpɔ wo dzi kplɔ wo ɖɔɖɔɖɔ le gbedzi fe blaene sɔŋ. 19 Le esia megbe la, Mawu tsrɔ̃ dukɔ adre sɔŋ le Kanan nyigba dzi eye wòtsɔ anyigba sia na Israelviwo abe wofe domenyinu ene. 20 Nu siawo yi edzi anɔ abe fe alafa ene blaetɔ̃ ene. Le esiawo megbe la Mawu na ʋɔnudrɔ̃lawo ɖu dukɔa dzi va se ɖe nyagblɔɖila Samuel dzi. 21 “Ke nu kae va dzɔ? Israelviwo ɖe kuku na Mawu be wòana fia yewo abe ale si wòle dukɔ bubuwo sii la ene, eya ta Mawu na Saulo si nye Kish fe vi la va ɖu wo dzi abe fia ene. Saulo tso Benyamin fomea me eye wòɖu fia fe blaene. 22 Ke emegbe la Mawu ɖe Saulo ɖa le zikpuia dzi eye wòtsɔ David si nye Yese vi la ɖo etefe. Mawu kpɔ ŋudzedze le David ŋu eye wòɖi ɖase le eŋu be, ‘David enye ame si dze nye dzi ŋu elabena ewɔ nye lɔlɔ̃nu.’ 23 Fia David sia fe dzidzimevie nye Yesu ame si nye Đela si ŋugbe Mawu do na Israel dukɔ la.” 24 Paulo yi efe nufoa dzi be, “Hafi Yesu sia nava la ame aɖe va do ŋgɔ nɛ si nye Yohanes Mawutsidetanamela. Ame sia gblɔ mawunya be ehiã be Israelviwo katã nadzudzɔ nu vɔ̃ wɔwɔ eye woatrɔ ɖe Mawu ŋu. 25 Esi Yohanes nɔ efe dɔ nu wum la, ebia amewo be, ‘Đe miebu be nyee nye Mesia la mahã? Kpao menye nyee o. Ame si gbɔna la tri akɔ wum. Ne wotsɔm sɔ kplii la, nyemeɖi naneke kura o.” 26 Nɔvinyewo, mi Abraham fe dzidzimeviwo kple mi Trɔ̃subɔla siwo vɔ̃a Mawu siaa, medi be mianya be, míawoe woɖo ɖeɖe fe gbedeasi sia ɖa.” 27 Yudatɔ siwo le Yerusalem kple wofe dumegãwo wɔ ɖe nu si woŋlɔ da ɖi la dzi pɛpɛpɛ hewu Yesu. Wowui elabena, togbɔ be wonɔa nyagblɔɖilawo fe nyawo xlẽm hã la, womekpɔe dze sii eye womenya be eyae nye Đela si ŋu nyagblɔɖilawo nɔ nu fom le la o. 28 Le nyatefe me la, womekpɔ vodada aɖeke le eŋu be wòadze na ku o gake wobia tso Pilato si be wòatso kufia nɛ kokoko. 29 Esi nu sia nu va eme pɛpɛpɛ abe ale si woŋlɔe da ɖi le efe ku ŋu ene la, woɖe efe kukua le atitsoga ŋu heɖii ɖe yɔdo me. 30 ”Ke nɔvinyewo, Mawu gagbɔ agbee tso ku me, 31 eye wòɖe eɖokui fia ame siwo nɔ eŋu tso Yerusalem yi Galilea la zi geɖe. Ame siawo ɖi ɖase le efe tsitretsitsi ŋu ɖaa le dutofo le tefe geɖewo. 32 Nyanyui sia gblɔm míele na mi ; ŋugbe si Mawu do na mía fofowo, 33 ŋugbedodo sia va eme na mí, wo viwo esi wòfɔ Yesu ɖe tsitre tso ame kukuwo dome abe ale si woŋlɔe ɖe Psalmo evelia mee ene be, ‘Wòe nye vinyeŋutsu, egbe mezu fofowò.’ 34 Kpeɖodzi be Mawu fɔe ɖe tsitre tso ame kukuwo dome eye makpɔ gbegblẽ o le nya siawo me be, ‘Matsɔ yayra kɔkɔe kple vavãtɔ si ŋugbe wodo na David la na wò.’ 35 Nenema ke wogblɔ le tefe bubu hã be, ‘Mana wò Kɔkɔetɔ la nãto gbegblẽ me o.’ 36 Menye David ŋutie wonɔ nya siawo gblɔm tsoe o, elabena ele nyanya me na mí katã be esi David wɔ efe agbemedɔ vɔ abe ale si Mawu dii ene la, eku, woɖii eye efe ŋutilã vo ɖe tome. 37 Nya siawo ku ɖe ame bubu aɖe si Mawu gbɔ agbee tso ku me eye ku mekpɔ ŋusẽ aɖeke ɖe edzi o la boŋ ŋu.” 38 Paulo yi efe nufofoa dzi gblɔ na wo be, “Nɔvinyewo, miɖo to miase nya sia ɖa. Yesu sia tae woatsɔ miafe nu vɔ̃wo ake mi. 39 Ame sia ame si xɔ edzi se la, woaɖee tso nu vɔ̃ sime eye wòazu ame dzɔdzɔe. Nu sia nye nu gã aɖe si Yudatɔwo fe sewo mete ŋu wɔ na ame aɖeke o. 40 Mikpɔ nyuie, be nya siwo nyagblɔɖilawo gblɔ la nagaɖi mia ŋu o. 41 Wogblɔe be, ‘Mi ame siwo doa vlo nyatefe la la, mike ŋku ɖi miakpɔ nu ʋuu va se ɖe esime miatsrɔ̃. Mele dɔ gã aɖe wɔm le mia dome, gake ne wogblɔe miese la, miele exɔ ge ase akpɔ o.’” 42 Gbe ma gbe esime amewo kaka le fufofea la, ɖewo gblɔ na Paulo be efe nya vivi yewo nu ŋutɔ eya ta wòagatrɔ va fo nu na yewo le Sabat si agava la dzi. 43 Ke ame geɖe siwo nye Yudatɔwo kple Trɔ̃subɔla siwo vɔ̃a Mawu la dze wo yome le ablɔ dzi eye Paulo kple Barnaba gblɔ na wo kple kukuɖeɖe be woaxɔ Mawu fe dɔmenyo si wòwɔ na wo la. 44 Le ŋkeke enyia gbe la du bliboa katã kloe va fo fu be yewoase Mawu fe nya la. 45 Amehawo fe agbɔsɔsɔ alea do ŋɔdzi na Yudatɔwo ale woʋã ŋu Paulo kple Barnaba ale gbegbe bena wogblɔ busunyawo eye wotsi tre ɖe nya sia nya si Paulo gblɔ la ŋu vevie. 46 Nu sia meɖe dzi le Paulo kple Barnaba fo o ke boŋ wogblɔ kple dzidefo be, “Edze be woagblɔ Mawu fe nya nyui sia na mi Yudatɔwo gbã, gake esi mieɖi gbɔ̃ nya nyui la eye miebu mia ɖokui abe yewomedze na agbe mavɔ la o la, fifia míatsɔe ayii na Trɔ̃subɔlawo boŋ. 47 Esia nye se si Mawu de nam be, ‘Mewɔ wò be nãnye akaɖi na Trɔ̃subɔlawo eye nãkplɔ wo tso xexea me fe dzogoewo katã dzi ava be woakpɔ ɖeɖe le gbɔnye.’” 48 Paulo fe nya sia do dzidzɔ na Trɔ̃subɔlawo eye wo dometɔ siwo Mawu ŋutɔ tia da ɖi na agbe mavɔ la xɔe se. 49 Ale wɔ mawunya la keke ta le nutome ma katã me. 50 Dɔme ve Yudatɔwo fe dumegãwo ale gbegbe be wode ʋunyaʋunya dua me nyɔnu ŋkutatɔ siwo vɔ̃a Mawu kple dumegãwo me, ale be tɔtɔ gã aɖe va eye to esia me la wonya Paulo kple Barnaba do goe le dua me. 51 Ke woawo hã ʋuʋu wofe afɔkewo ɖe anyi abe dzɔgbevɔ̃e fe dzesi ene eye woyi wofe mɔzɔzɔa dzi ɖo ta Ikonio. 52 Ke dzidzɔ blibo yɔ ame siwo trɔ zu xɔsetɔwo la me eye Gbɔgbɔ Kɔkɔe la hã yɔ wo me fũ.
Dɔwɔwɔwo 14
1 Abe ale si wowɔnɛ le afi sia afi si wode ene la, Paulo kple Barnaba gayi Yudatɔwo fe fufofe le Ikonio hã eye wogblɔ nya kple ŋusẽ tɔxɛ aɖe ale be ame geɖe siwo nye Yudatɔwo kple Helatɔwo siaa, trɔ zu xɔsetɔwo. 2 Ke Yudatɔ siwo medina be yewoase Mawu fe ɖeɖenya sia o la, gblɔ nya baɖa fomevi geɖewo ɖe Paulo kple Barnaba ŋu. Wowɔ esia be Trɔ̃subɔlawo nagaxɔ wofe nyawo dzi ase o. 3 Esia hã meɖe dzi le Paulo kple Barnaba fo kura o, ke boŋ wonɔ dua me hegblɔ mawunya kple dzidefo ɣeyiɣi didi aɖe. Afetɔ la na ŋusẽ wo wowɔ nukunu geɖewo be woafia kɔtee be efe nya la kakam wole vavã. 4 Dua me tɔwo ma ɖe akpa eve, ɖewo nɔ Yudatɔwo fe dumegãwo yome eye ɖewo hã nɔ Paulo kple Barnaba yome. 5 Ke ame aɖewo va nɔ ɖoɖo wɔm be yewoade zitɔtɔ Trɔ̃subɔlawo fe ha, Yudatɔwo kple Yudatɔwo fe dumegãwo me ɖe Paulo kple Barnaba ŋu ale be ame siawo nadze Paulo kple Barnaba dzi afu kpe wo, awɔ nuvevi wo. 6 Esi apostoloawo se nya sia la, wosi dzo le dua me heyi Likaonia fe duwo, Listra kple Derbe nutomewo. 7 Eye wogblɔ nyanyui la fia le afi mawo hã. 8 Le Listra la ŋutsua aɖe le anyinɔfe, ame si metea ŋu tsia tre ɖe efe afɔwo dzi o, eye wònye tekunɔ tso dadaa fe dɔme ke; mezɔ azɔlĩ kpɔ o. 9 Ame sia ɖo to Paulo esi wònɔ nu fom na ameawo. Paulo lĩ ŋku ɖe edzi gãa eye wòkpɔ be xɔse le esi na dɔyɔyɔ, 10 eya ta Paulo yɔe gblɔ be, “Tsi tre ɖe wò afɔwo dzi!” Le gbeɖeɖe sia nu la, ŋutsua ti kpo eye wòde asi azɔlĩzɔzɔ me. 11 Nukunu sia wu gbɔgblɔ na amehawo eye wogblɔ le wo nɔewo dome le woawo ŋutɔwo degbe me be, “ame siawo la, mawuwoe wonye le amegbetɔ fe nɔnɔme me. ” 12 Le wofe nuwɔnawo ta la, wona ŋkɔ Barnaba be Yupiter si nye Helatɔwo fe mawu eye woyɔ Paulo be Merkurio elabena eyae nye ame si nɔ nu fom geɖe wu. 13 Enumake Yupiter fe trɔ̃nua si fe nɔfe le dua godo la tsɔ sefofowo kple nunanawo fũ vɛ eye wòwɔ dzadzraɖo be yeawu nyitsu gã aɖe atsɔ asa vɔe na wo le dua fe agbowo nu le ameha la ŋkume. 14 Nuwɔna sia gbã dzi na Barnaba kple Paulo vevie ŋutɔ ale wosi du ge ɖe ameawo dome eye wodo ɣli gblɔ na wo be, 15 “Mía tɔwo, nu kae nye busunu sia wɔm miele? Míawo hã amegbetɔwo ko míenye abe miawo ke ene. Đe míeva be míagblɔ nyanyui sia na mi be miadzudzɔ nu maɖinu siawo tɔgbi subɔsubɔ eye miado gbe ɖa na Mawu gbagbe si wɔ dzi kple anyigba kple atsiafu kpakple nu siwo katã le eme la boŋ. 16 Tsã la Mawu ɖe asi le dukɔ ɖe sia ɖe ŋu wòwɔ nu si dze eŋu. 17 Ke hã la medzudzɔ ɖaseɖiɖi tso eɖokui ŋuti o, elabena ewɔa nu nyuiwo na mí, enaa tsidzadza mí tso dzifo kple nufãɣiwo kple nuŋeɣiwo eye wòna nuɖuɖu geɖe mí hetsɔ dzidzɔ yɔ míafe dziwo me fũ.” 18 Togbɔ be woɖe nya me na ameawo alea hã la, esẽse hafi wozi wo dzi be womete ŋu sa vɔ la na wo o. 19 Ke le ŋkeke ʋe aɖewo ko megbe la, Yudatɔ aɖewo gatso Antioxia kple Ikonio va do ɖe Listra eye wogade ʋunyaʋunya dua me tɔwo me ɖe Paulo ŋu. Amehawo ho ɖe Paulo ŋu, fu kpee nyui va se ɖe esime wòku fenyi eye wohee do goe le dua me elabena wobu be eku. 20 Xɔsetɔwo kple nɔvinɔviwo va fo fu ɖe eŋu kasia, Paulo fɔ, wo katã trɔ yi Listra dua me, eye le ŋkeke evea gbe la, wo kple Barnaba dzo yi Derbe. 21 Wonɔ Derbe hegblɔ nyanyui la le afi ma ŋkeke ʋe aɖewo eye ame geɖewo trɔ zu wofe nusrɔ̃lawo. Emegbe la wogatrɔ yi Listra, Ikonio kple Antioxia eye wodo ŋusẽ xɔsetɔwo hefia ale si woalɔ̃ Mawu kple wo nɔewoe ɖe edzi wu la wo. 22 Wode dzi fo na xɔsetɔawo be woalé wofe xɔse la me ɖe asi sesĩe togbɔ be wole funyafunya wɔm wo hã elabena fukpekpe mee woato age ɖe dzifofiaɖufe la me. 23 Paulo kple Barnaba ɖo hamemegãwo ɖe ha sia ha nu eye wowɔ nutsitsidɔ kple gbedodoɖa hetsɔ ameawo de asi na Mawu be wòakpɔ wo dzi le wofe dɔwɔwɔwo me. 24 Azɔ woyi wofe mɔzɔzɔa dzi to Pisidia nutome va ɖo Pamfilia alo Terki. 25 Wogagblɔ nya le Perga hã hafi tso eme yi Atalia. 26 Mlɔeba la, woɖo tɔdziʋu hetrɔ va ɖo Antioxia afi si wodze wofe mɔzɔzɔa gɔme le. Afi siae Mawu de dɔ si nu wowu fifia la asi na wo le. 27 Esi wogbɔ va ɖo Antioxia la woyɔ xɔsetɔawo katã fo fui heka nu gã siwo Mawu wɔ kpli wo la ta na wo. Wogblɔ ale si Mawu ʋu xɔse fe mɔ na Trɔ̃subɔlawo hã la na ameawo. 28 Paulo kple Barnaba tsi Antioxia henɔ xɔsetɔawo gbɔ ɣeyiɣi didi aɖe.
Dɔwɔwɔwo 15
1 Le ɣeyiɣi si me Paulo kple Barnaba nɔ Antioxia la, ame aɖewo tso Yudea va Antioxia dua me. Ame siawo va nɔ nu fiam Trɔ̃subɔla siwo trɔ zu kristotɔwo la be, ehiã vevie be woatso aʋa na wo abe ale si Yudatɔwo wɔnɛ ene, hafi woakpɔ ɖeɖe. 2 Paulo kple Barnaba melɔ̃ ɖe nya sia dzi kura o ale wohe nya kple nenem me siawo vevie. Mlɔeba la, Antioxia ha la ɖe hametɔ aɖewo kpe ɖe Paulo kple Barnaba ŋu heɖo wo ɖe Yerusalem be woayi aɖadzro nya sia me kple apostoloawo kple hamemegãwo anya wofe susu le eŋu ava gblɔ na yewo. 3 Ha blibo la katã yi ɖaɖo ame dɔdɔawo ɖa va se ɖe Antioxia dua godo, eye woyi wofe mɔzɔzɔ dzi. Le mɔa dzi la, ame dɔdɔawo tɔ ɖe Foenike kple Samaria du siwo le mɔa dzi la me eye wogblɔ ale si Mawu le dɔ wɔm le Trɔ̃subɔlawo dome la na xɔsetɔ siwo le afi ma. Nya sia do dzidzɔ blibo na ame sia ame si see. 4 Ame dɔdɔawo va ɖo Yerusalem eye wowɔ takpekpe kple apostoloawo kple hamemegãwo katã. Paulo kple Barnaba fo nu tso dɔ si wɔm Mawu le to wo dzi le tefe vovovowo la ŋu na wo. 5 Ke enumake, ame siwo nye Farisitɔwo tsã hafi trɔ zu kristotɔwo la, tsi tre eye wogblɔ be ele be woatso aʋa na Trɔ̃subɔla siwo trɔ zu xɔsetɔwo katã eye woawɔ ɖe Yudatɔwo fe sewo kple kɔnuwo katã hã dzi pɛpɛpɛ. 6 Nya sia na be apostoloawo kple hamemegãwo gaɖo ŋkeke be yewoabu tame le nya la ŋu nyuie. 7 Esi ŋkekea ɖo la wo katã wogava fo fu eye wodzro nya sia me ɣeyiɣi didi aɖe. Mlɔeba la, Petro tsi tre hefo nu na wo gblɔ be, “Nɔvinyewo, miawo ŋutɔ mienya be anɔ abe fe aɖewo nye esi va yi ene la, Mawu tiam le mia dome eye wòɖom ɖa be magblɔ nyanyui la na Trɔ̃subɔlawo ale be woawo hã woaxɔ se azu kristotɔwo. 8 Mawu si nya amegbetɔ ɖe sia ɖe fe dzime la, xɔ wo hena Gbɔgbɔ Kɔkɔe la wo abe ale si wòna míawo hã ene. 9 Mede vovototo aɖeke mí kple woawo dome o elabena eɖe wofe nu vɔ̃wo ɖa tso xɔse me abe míawo ke ene. 10 Ke nɔvinyewo, nu ka ta miedi be miate Mawu kpɔ adi be yewoatsɔ agba kpekpe si míawo ŋutɔ kple mía tɔgbuitɔgbuiwo mete ŋu tsɔ o la da ɖe woawo dzi be woatsɔ mahã? 11 Ao, ɖe miexɔe se kpɔ be Afetɔ Yesu, si nye Mawu fe nunana la dzi koe ame sia ame ato akpɔ ɖeɖe oa?” 12 Le nufo sia megbe la fufofea zi ɖoɖoe eye nyahahe aɖeke megayi edzi o. Esia na mɔnu Paulo kple Barnaba be wogblɔ nukunu gã siwo Mawu wɔ to wo dzi le Trɔ̃subɔlawo dome la na wo. 13 Esi woawo hã fe gbe dze anyi la, Yakobo hã tsi tre hefo nu gblɔ be, “Tɔnyetɔwo, miɖo tom. 14 Petro gblɔ ale si Mawu ŋutɔ tia amewo tso Trɔ̃subɔlawo dome bena woasubɔ ye ade bubu yefe ŋkɔ ŋuti la na mi. 15 Trɔsubɔla siwo trɔ zu Kristotɔ siawo fe nya sɔ kple nyagblɔɖila Amos fe nyagblɔɖi sia be 16 ‘Le nu siawo megbe la magatrɔ ava eye magatu David fe afe si mu dze anyi la, magagbugbɔ aɖo efe gli gbagbãwo eye mafɔ wo ɖe tsitre, 17 ale be ame susɔewo adi Afetɔ la kple Trɔ̃subɔla siwo ŋu woyɔ nye ŋkɔ ɖo la, Afetɔ la, ame si wɔa nu siawo katã lae gblɔe.’ 18 Esiae nye nu si Afetɔ, ame si ɖe efe ɖoɖo si wòwɔ tso gɔmedzedzea me fia mí la, gblɔ. 19 Esia ta nye nyametsotsoe nye be, mehiã be míaɖe fu na ame siwo trɔ va Mawu gbɔ la o. 20 Ke ɖe ko míabia tso wo si be woadzudzɔ lã siwo wotsɔ sa vɔe na trɔ̃wo kple lã siwo tsi ʋu me la ɖuɖu eye hekpe ɖe esiawo ŋu la, woadzudzɔ ahasiwɔwɔ. 21 Elabena tso blema ke la, nu siawo nye kɔ na Yudatɔwo eye wofoa nu le wo ŋu le Sabat sia Sabat dzi le Yudatɔwo fe fufofewo.” 22 Azɔ la apostoloawo kple hamemegãwo katã va lɔ̃ ɖe edzi be yewoaɖe ame aɖewo woakplɔ Paulo kple Barnaba ɖo ayi Antioxia be woaɖagblɔ nu si dzi woɖo kpee la na hame si le afi ma. Wotia hamemegã eve be woayi. Woawoe nye Yuda si wogayɔna be Barsaba kple Sila. 23 Woŋlɔ agbalẽ de ame dɔdɔawo si eye emenyawo yi ale, “Mía nɔvi Trɔ̃subɔla siwo trɔ̃ zu xɔsetɔwo le Antioxa, Siria kple Kilikia, mixɔ gbedoname tso apostoloawo, hamemegãwo kple mia nɔvi siwo le Yerusalem la gbɔ. 24 Míese be xɔsetɔ aɖe siwo tso mía gbɔ le afii la va mia dome eye wova gblɔ nya aɖewo, siwo ɖe fu na miafe susu eye woʋuʋu miafe xɔse kple ɖeɖekpɔkpɔ la na mi. Míedi be mianya be, menye míawoe dɔ ame siawo ɖo ɖe mi o. 25 Ke esi míawo hã miebu nya la ŋu eye mí katã míeɖo kpe nu si nye nyatefea dzi vɔ la, míeɖoe be anye susu nyui aɖe ŋutɔ be míaɖe ame dɔdɔ eve siwo woakplɔ mía nɔvi lɔlɔ̃awo, Paulo kple Barnaba, ɖo ava mia gbɔ. 26 Ame dɔdɔ eve siawo nye Yuda kple Sila, ame siwo tsɔ wofe agbe ke faa na míafe Afetɔ Yesu Kristo. 27 Míeka ɖe dzi be ame siawo afo nu aɖo kpe nu si nye míafe susu le nya siwo le fu ɖem na míafe susuwo la dzi na mi. 28 Míekpɔe dze sii be enyo Gbɔgbɔ Kɔkɔe la kple míawo hã ŋu be menyo be míatsɔ agba gã aɖeke ada ɖe mia dzi wu nu vevi siawo ko o, 29 be miatsri trɔ̃wo fe vɔsawo kple ʋu kpakple lã tsiʋumewo ɖuɖu eye miatsri ahasiwɔwɔ hã. Ne miekpɔ mia ɖokui dzi nyuie le nu siawo me la, ekema miewɔe nyuie. Minɔ anyi nyuie.” 30 Ame dɔdɔ eneawo dze mɔ ɖo ta Antioxia enumake. Esi wova ɖo la wofo kristotɔwo katã nu fu eye wotsɔ gbedeasia ɖo wofe ŋkume. 31 Esi woxlẽ agbalẽa eye wose emenyawo la, hame bliboa kpɔ dzidzɔ manyagblɔ aɖe. 32 Hekpe ɖe agbalẽa ŋu la, Yuda kple Sila ame siwo nya Mawu fe nya nyuie la gafo nu geɖe na hamea hedo ŋusẽ wofe xɔse. 33 Wonɔ Antioxia ŋkeke geɖe hafi wodo mɔ wo kple dzidzɔgbedoname tso Antioxia hamea gbɔ vɛ na Yerusalem hame si dɔ wo ɖa. 34 Ke enyo Sila ŋu be yeatsi afi ma. 35 Paulo kple Barnaba hã gatsi Antioxia hena kpekpeɖeŋu ame siwo nɔ mawunya gblɔm henɔ nu fiam amewo le afi ma. 36 Le ŋkeke aɖewo megbe la, Paulo doe ɖe Barnaba gbɔ be, “Na míagbugbɔ ayi aɖakpɔ nɔvi siwo le du siwo me míegblɔ Afetɔ la fe nya la le la, akpɔ ale si wole zɔzɔmii la ɖa.” 37 Barnaba lɔ̃, ke edi be yewoatsɔ Yohanes, si woyɔna be Marko la, akpe ɖe yewo ɖokui ŋu. 38 Ke le ale si Marko gblẽ wo ɖi le Pamfilia eye meyi dɔa dzi kple wo o ta la Paulo mebui be enyo be wòagayi kpli yewo o. 39 Nu sia he masɔmasɔ de Paul kple Barnaba dome ale gbegbe be wo dome ma. Barnaba kplɔ Marko ɖe asi eye woɖo tɔdziʋu yi Kipro. 40 Ke Paulo hã tsɔ Sila kpe ɖe eɖokui ŋu, eye nɔviawo tsɔ wo de asi na Afetɔ la fe amenuveve. 41 Woto Siria kple Kilikia nutowo me henɔ ŋusẽ dom hame siwo nɔ afi ma.
Dɔwɔwɔwo 16
1 Tefe gbãtɔ si Paulo kple Sila de lae nye Derbe. Emegbe woyi Listra. Le afi sia la wodo go nusrɔ̃la aɖe si ŋkɔe nye Timoteo ame si dada nye Yudatɔ kple kristotɔ ke fofoa nye Helatɔ. 2 Timoteo nye ɖekakpui aɖe si fe dɔwɔwɔ dze kristotɔ siwo le Listra kple Ikonio ŋu nyuie ŋutɔ. 3 Le esia ta Paulo bia tso esi be wòadze yewo yome le yewofe mɔzɔzɔ la me. Hafi woadze mɔ la, Paulo tso aʋa na Timoteo be wòaganye nuɖianu na Yudatɔ siwo le nutomea la o, elabena ele nyanya me na ame sia ame be Helatɔe nye Timoteo fofo. 4 Azɔ woyi wofe mɔzɔzɔ dzi henɔ tsatsam le duwo me. Afi sia afi si woɖo la, wogblɔa nya siwo dzi apostolowo kple hamemegãwo ɖo kpee le Yerusalem le Trɔ̃subɔlawo siwo zu kristotɔwo ŋu la na hameawo. 5 Esia na be hameviawo tsi ɖe edzi le gbɔgbɔ me eye wofe xexlẽme hã dzi ɖe edzi. 6 Tso afi ma la, woyi Frigia kple Galatia nutome elabena Gbɔgbɔ Kɔkɔe la meɖe mɔ na wo be woayi Asia nyigba dzi le ɣeyiɣi sia me o. 7 Woto Misia lifo dzi heyina Bitinia le dzigbe godzi. Ke Yesu fe gbɔgbɔ gaxe mɔ na wo eya ta womete ŋu yi Bitinia o 8 ke boŋ woto Misia nutome heyi Troa. 9 Le gbe ma gbe fe zã me la, Paulo kpɔ ŋutega aɖe. Ekpɔ ame aɖe si tsi tre ɖe Makedonia le Hela nyigba dzi nɔ kuku ɖem nɛ be, “Tso fu la nãva mía gbɔ le Makedonia le afii ne nãva kpe ɖe mía ŋu.” 10 Enumake míeɖoe be míayi Makedonia elabena edze na mí kɔtee be Mawu le mía ɖom ɖe afi ma be míayi aɖagblɔ nyanyui la. 11 Míeɖo tɔdziʋu le Troa va Samotrake eye le ŋkeke evea gbe la, míeva ɖo Neapoli. 12 Mlɔeba la míeva ɖo Filipi si nye Romatɔwo fe dutsotso aɖe si le Makedonia nyigba fe lifo dzi tututu. Míenɔ afi ma ŋkeke geɖewo. 13 Le Sabat dzi la míeyi tɔsisi aɖe si didi tso dua gbɔ vie la to afi si míese be ame aɖewo foa fu ɖo doa gbe ɖa le, eye gbe ma gbe la míegblɔ mawunya na nyɔnu siwo va tefea. 14 Nyɔnu siawo dometɔ ɖekae nye Lidia si nye avɔdzrala aɖe tso Tiatira. Enye mawuvɔ̃la xoxo eye esi Paulo nɔ nu fom la Mawu ʋu efe dzi eye wòxɔ nya siwo katã Paulo gblɔ la dzi se. 15 Esia ta míede mawutsita na eya kple efe afemetɔwo katã eye emegbe la ekpe mí be, míava dze ye feme. Lidia gblɔ na mí be, ‘Ne miexɔe se tututu be nye hã menye Afetɔ la tɔ vavã la ekema miva dze gbɔnye.’ Efoe ɖe mía nu ʋuu va se ɖe esime míelɔ̃ yi ɖadze egbɔ. Wode Paulo kple Sila gaxɔ me. 16 Gbe ɖeka esi míenɔ mɔ dzi yina gbedoɖafe le tɔa to la, míedo go ɖetugbi aɖe si me gbɔgbɔ vɔ̃ nɔ eye wòtea ŋu kaa afa na amewo eye to esia me wòwɔa ga geɖe ŋutɔ na efe afetɔ elabena kluvi wònye. 17 Đetugbi sia nɔ mía yome nɔ ɣli dom be, “‘Ame siawo la, Mawu Dzifoʋĩtɔ fe dɔlawo wonye eye ɖe wova be yewoafia mi ale si miawɔ be woatsɔ miafe nu vɔ̃wo ake mi.’” 18 Đetugbi la wɔ nenem nu sia ŋkeke geɖe ke gbe ɖeka la, eva glo Paulo ale wòtrɔ ɖe ɖetugbi la ŋu heblu ɖe gbɔgbɔ vɔ̃ si le eme la ta be, “Mele gbe ɖem na wò le Yesu Kristo fe ŋkɔ me be do go le ɖetugbi sia me fifi laa!” Gbɔgbɔ vɔ̃ la do go le eme enumake. 19 Nuwɔna sia do dziku na ɖetugbi sia fe afetɔwo elabena wobu wofe gakpɔmɔnu. Le esia ta wona wolé Paulo kple Sila hekplɔ wo yi ʋɔnudrɔ̃la gãwo fe ŋkume le dutofo. 20 Nutsotso si wowɔ ɖe wo ŋu na dumegãwo lae nye be, “Yudatɔ siawo va le to gblẽm na amewo le dua me 21 be woawɔ nu siwo tsi tre ɖe Romatɔwo fe sewo ŋu.” 22 Kasia, ameha gã aɖe va fo fu henɔ ɣli dom. Edze fã be woɖo be yewoawɔ ʋunyaʋunya. Le esia ta dumegãwo bu fɔ Paulo kple Sila eye woɖe gbe be woafo wo kple ati. 23 Esi wofo wo wòte wo ŋu nyuie la, wotsɔ wo de gaxɔ me, eye wogblɔ na gaxɔdzikpɔla vevie be ne menya o ameawo si la ekema eya ŋutɔ aku. 24 Le esia ta gaxɔdzikpɔla hã mefe kpli wo kura o. Etsɔ wo de gaxɔa fe gogloeafe ke eye wòde ga afɔ na wo sesĩe. 25 Le zã bliboa me la Paulo kple Sila nɔ gbe dom ɖa nɔ ha dzim nɔ Mawu kafum. Gaxɔmenɔla bubuawo hã nɔ wofe hawo sem. 26 Le zã ga wuieve me tututu la, anyigba ʋuʋu sesĩe eye gaxɔ bliboa ʋuʋu kpekpekpẽ, ʋɔtruawo katã ʋu le wo ɖokuiwo si eye ga si wode gaxɔmenɔla ɖe sia ɖe la ɖe ɖa. 27 Esi gaxɔdzikpɔla nyɔ tso alɔ̃ me eye wòkpɔ be ʋɔtruawo katã nɔ ʋuʋu ɖi la, vɔvɔ̃ ɖoe elabena ebu be gamenɔlawo katã si dzo. Le esia ta, eɖe efe yi le aku me be yeawu ye ɖokui. 28 Ke Paulo do ɣli gblɔ nɛ be, “Nɔvi, mègawɔ nuvevi ɖokuiwo o; mí katã míele afii.” 29 Enumake gaxɔdzikpɔla la bia akaɖi; fu du yi ɖe eme eye wòdze klo ɖe Paulo kple Sila fe afɔ nu le dzodzo nyanyanya me. 30 Ekplɔ wo do goe hebia be, “Afetɔ, nu kae le nam be mawɔ bena makpɔ ɖeɖe?” 31 Woɖo eŋu nɛ be, “Ne èxɔ Afetɔ Yesu dzi se la, ekema wò kple wò afe blibo la miakpɔ xɔxɔ.” 32 Wogblɔ Afetɔ la fe nya nɛ kple efe afemetɔwo katã. 33 Le zã ma ke me gaxɔdzikpɔla klɔ wofe abiwo na wo; eye enumake wode mawutsi tsi ta na eya kple efe afe bliboa. 34 Ena nu wo, woɖu eye afea me tɔwo katã yɔ fũ kple dzidzɔ elabena wotrɔ zu Mawu dzi xɔselawo. 35 Le ŋdi me la ʋɔnudrɔ̃lawo ɖo kpovitɔwo ɖe gaxɔdzikpɔla la kple gbeɖeɖe sia be, “Đe asi le ŋutsu mawo ŋu ne woadzo.” 36 Gaxɔdzikpɔla la gblɔ nya la na Paulo be, “Ʋɔnudrɔ̃lawo ɖo gbe ɖa be woaɖe asi le wò kple Sila ŋuti. Eya ta miate ŋu adzo azɔ. Miheyi le ŋutifafa me.” 37 Ke Paulo gblɔ na kpovitɔwo be, “Wofo mí le dutofo ʋɔnumadrɔ̃madrɔ̃e, togbɔ be míenye Romatɔwo hã; wode mi gaxɔ me, ke azɔ la woaɖe mí ado goe le adzamea? Gbeɖe! Đe ko woawo ŋutɔ nava hafi woakplɔ mi adoe.” 38 Kpovitɔ siwo wodɔ ɖo ɖe gaxɔdzikpɔla gbɔ la trɔ va gblɔ Paulo fe nya la na ʋɔnudrɔ̃lawo eye vɔvɔ̃ ɖo wo ŋutɔ esi wose be Paulo kple Sila nye Romatɔwo ta. 39 Dumegãwo ɖe abla va wo gbɔ le gaxɔa me eye woɖe kuku na wo be woado go adzo le dua me. 40 Paulo kple Sila trɔ yi Lidia fe afe me, eye xɔsetɔwo va fo fu ɖe wo ŋu eye wogagblɔ nyanyui la na wo hafi dzo le dua me.
Dɔwɔwɔwo 17
1 Azɔ ame eveawo zɔ mɔ to Amfipolis kple Apolonia nutomewo va ɖo Tesalonika afi si Yudatɔwo fe fufofe aɖe le. 2 Paulo yi fufofe sia abe ale si wòwɔne ɖaa ene eye wògblɔ mawunya na ameawo. 3 Ewɔ esia Sabat etɔ̃ siwo kplɔ wo nɔewo ɖo. Eɖe mawunya fe akpa si ku ɖe Mesia la fe fukpekpe, ku kple tsitretsitsi ŋu la me na wo, eye wòdze agbagba hã ɖee fia wo tso mawunya me be “Yesue nye Mesia alo Đela la vavã.” 4 Ame geɖe siwo se Paulo fe nya la trɔ zu kristotɔwo eye wo dometɔ aɖewo nye Helatɔ siwo me mawuvɔvɔ̃ le, kple dua me nyɔnu ŋkutatɔ aɖewo. 5 Yudatɔwo fe amegã siwo nɔ dua me la ʋã ŋu Paulo kple Sila eya ta wofo gbevu aɖewo nu fu eye wowɔ ʋunyaʋunya le dua me le Paulo kple Sila ta. Wova dze Yason fe afe afi si wonɔ la dzi kple susu be yewoalé Paulo kple Sila ahe wo va dumegãwo ŋkumee ne woahe to na wo. 6 Ke womekpɔ Paulo kple Sila le afea me o eya ta wolé Yason kple kristotɔ aɖewo, kplɔ wo yi dumegãwo gbɔe. Wotsɔ nya ɖe Yason kple etɔwo ŋu eye wotso wo nu kple ɣli be, “Paulo kple Sila, ame siwo he tɔtɔ va xexea me fe akpa geɖewo la va míafe du me afi sia hã hele ʋunyaʋunya hem vɛ.” 7 Ke Yason ya na sitsofe wo ɖe efe afe me. Le esia ta wo katã wodze na ku elabena wole gbɔgblɔm be fia bubu aɖe gali si ŋkɔe nye Yesu, ame sia lolo wu Kaisaro.”" 8 Nya siawo medzɔ dzi na dumegãwo kple dua me tɔwo kura o. 9 Eya ta woka ŋkume na Yason kple etɔwo vevie eye wona ame aɖe de megbe na wo be yewomagawɔ nu sia fomevi azɔ o hafi woɖe asi le wo ŋu. 10 Le zã ma me la kristotɔ siwo le dua me la kplɔ Paulo kple Sila do goe le dua me alɔtsɔtsɔe eye woyi Beroea. Paulo kple Sila gayi wofe dɔ dzi le afi sia hã heyi ɖagblɔ mawunya le Yudatɔwo fe fufofe si le dua me la me. 11 Beroeatɔwo ya lé fɔ ɖe nya la ŋu wu Tesalonikatɔwo, eye woɖo to Paulo fe nyagbɔgblɔ kple dzidzɔ. Woawo ŋutɔwo hã nɔa mawunya la me dzrom ɣesiaɣi be yewoakpɔe ɖa be nyatefenya gblɔm Paulo kple Sila nɔ mahã." 12 To esia me la, wo dometɔ geɖewo zu xɔsetɔwo eye Helatɔ ŋkutatɔ siwo nye nyɔnuwo kple ŋutsuwo siaa xɔ nya la dzi se. 13 Esi Yudatɔ siwo tso Tesalonika la gase be Paulo nɔ mawunya gblɔm le Beroea la, wogati wo yome yi afi ma hã eye wògade zi ameawo me ɖe wo ŋu. 14 Ke kritsotɔwo wɔ kaba ɖo Paulo ɖe anyigbe gome lɔfo gake Sila kple Timoteo ya tsi anyi. 15 Ame siwo kplɔ Paulo yii la ɖoe ɖa va se ɖe Atene hafi trɔ yi Beroea. Paulo de gbe asi ma wo be woagblɔ na Sila kple Timoteo be woawɔ kaba ava tu ye le Atene. 16 Esi Paulo nɔ Sila kple Timoteo lalam le Atene la, eɖi tsa le dua me. Nu siwo wòkpɔ la ɖu dzi nɛ ŋutɔ. Ekpɔ be legbawo bɔ ɖe dua me fũ. 17 Eyi Yudatɔwo fe fufofe be yeadzro nya me kple Yudatɔwo kple Helatɔ vɔ̃mawuwo. Efo nu na ameha si le dua fe takpefe la hã gbe sia gbe. 18 Paulo dzro nya me kple xexemenunyala gã aɖewo siwo woyɔna be Epikurea kple Stoiktɔwo la hã. Esi wòfo nu na wo tso Yesu fe ku kple tsitretsitsi ŋu la, wo dometɔ aɖewo gblɔ be Paulo fe tagbɔ gblẽ alo dzixɔse yeye aɖe boŋ ŋue wònɔ nu fom le. 19 Ale wolée hekplɔe yi takpefe si woyɔna be Areopago la, afi ma wobia tso esi be, “Na míase nya tso nufiafia yeye si nèhe vɛ la ŋu. 20 Èle nya masekpɔ aɖewo gblɔm ɖe miafe towo me, míedi be míase nya siawo gɔme kple nu si wonye.” 21 Atenetɔwo katã kple amedzroawo hã lɔ̃a anyinɔnɔ ɖe takpefe wɔa wofe ɣeyiɣi ŋutidɔ to nyamedzodzro kple susu yeyewo xɔxɔ me. 22 Esi ŋkekea ɖo la, Paulo tsi tre ɖe ameha la titina le Mastogbɛ la dzi hefo nu gblɔ na wo bena, “Nɔvinye Atenetɔwo, edze nam fã be mienye ame siwo kpɔa dzidzɔ le mawuvɔvɔ̃ ŋu ŋutɔ, 23 elabena esi menɔ tsa ɖim le miafe dua me la, mekpɔ legba geɖewo kple vɔsamlekpuiwo hã. Nukutɔe la mekpɔ ɖe si mieme na ŋkɔe be, ‘Mawu si mienya o la tɔe.’ Mawu si miesubɔna le manyamanya me la fe nyae metsɔ vɛ na mi.” 24 “Mawu siae wɔ dzifo kple anyigba kple nu siwo katã le eme eye wònye gã kple afetɔ na nu sia nu. Le esia ta menɔa gbedoxɔ si amewo tsɔ asi tui la me o, 25 eye le esime naneke mehiãnɛ o ta la, amegbetɔ mate ŋu awɔ naneke nɛ o. Ke eya boŋ na agbegbɔgbɔ nu sia nu eye wònaa nu ame sia ame ɖe efe hiahiã nu. 26 Mawu siae wɔ amegbetɔ siwo katã tso dzɔtsofe ɖeka eye wòkaka wo ɖe xexea me fe akpa ɖe sia ɖe. Eɖo lifo na dukɔwo eye wòɖo dukɔ siwo ayi ŋgɔ kple esiwo adze anyi la da ɖi xoxo.” 27 Mawu fe didie nye be amegbetɔwo nadii, ake ɖe eŋu togbɔ be egbɔ medidi tso ame aɖeke gbɔ o hafi hã. 28 Eya mee míele agbe le abe ale si miafe hɛnɔ aɖe gblɔe ene bena, ‘Míawoe nye Mawu viwo.’ 29 Eya ta ne míenye Mawu viwo la ekema menyo be míabu be Mawu nye legba si amegbetɔ awɔ kple klosalo kple sika alo akpae kple kpe o. 30 Tsã la Mawu mia ŋku ɖe amegbetɔ fe numanyamanya dzi. Ke azɔ la ede se be ame sia ame naɖe asi le legbawo ŋu eye wòasubɔ ye ɖeka ko. 31 Elabena eɖo ŋkeke tɔxɛ aɖe da ɖi be yeava drɔ̃ ʋɔnu xexeame, eya ŋutɔ tia ame si le ʋɔnua drɔ̃ ge la da ɖi eye eyae nye ame si wòfɔ ɖe tsitre tso ame kukuwo dome.” 32 Esi wosee wògblɔ, nya tso fɔfɔ tso ame kukuwo dome ŋu la, nyasela aɖewo koe ŋutɔ ke ame bubuwo hã be, “Míedi be míagase nya sia ɣebubuɣi” 33 Ale Paulo dzo le takpefea. 34 Ame ʋe aɖewo ya dze eyome trɔ zu xɔsetɔwo. Ame siawo dometɔ aɖewo nye Dionisio si nye dumegã ɖeka kple nyɔnu aɖe si ŋkɔe nye Damari.
Dɔwɔwɔwo 18
1 Le nu siawo megbe la, Paulo dzo le Atene heyi Korinto afi si wòdo go Yudatɔ aɖe si woyɔna be Akuila la le. 2 Wodzi Akuila le Ponto eye eya kple srɔ̃a Priskila nɔ Roma tsã gake Kaisaro Klaudio va de se be woanya Yudatɔwo katã dzoe le Roma dua me, eye le esia ta Akuila kple srɔ̃a ʋu va tsi Korinto. 3 Paulo dze Akuila kple srɔ̃a gbɔ le Korinto eye wòwɔ dɔ kpli wo elabena wo katã nye avɔgbadɔwɔlawo. 4 Paulo yia Yudatɔwo fe fufofe si le dua me le Sabat ɖe sia aɖe dzi hedzroa mawunya me kple Yudatɔwo kpakple Helatɔwo siaa. 5 Esi Sila kple Timoteo tso Makedonia va ɖo Korinto ko la, Paulo ɖe asi le efe avɔgbadɔwɔwɔa ŋu eye wònɔ nya gblɔm na Yudatɔwo gbe sia gbe henɔ ɖase ɖim be Yesue nye Mesia la. 6 Ke le ale si Yudatɔwo tsi tre ɖe eŋu sesĩe eye gawu la, wonɔ fewu ɖum henɔ busunyawo gblɔm ɖe Yesu ŋu ta la, Paulo ɖe ta le wofe nya me eye wògblɔ na wo be, “Miafe ʋu neva miawo ŋutɔ fe ta dzi. Nye asi megale miafe nya me o. Tso azɔ dzi yina la magblɔ nyanyui la na Trɔ̃subɔlawo.” 7 Le esia megbe la edzo yi ɖanɔ Trɔ̃subɔla aɖe si ŋkɔe nye Tito Yusto la gbɔ. Ame sia fe afe te ɖe Yudatɔwo fe fufofe la ŋu eye wònye mawuvɔ̃la adodoe aɖe. 8 To Paulo fe afi ma nɔnɔ me la, Krispo si nye Yudatɔwo fe fufofea fe amegã la kple efe afe blibo la me tɔwo katã trɔ zu kristotɔwo eye wode mawutsi ta na wo. Nenema kee nye Korintotɔ bubu geɖewo hã. 9 Gbe ɖeka fe zã me la, Mawu fo nu na Paulo le drɔ̃efe be, “Mègavɔ̃ o; nɔ nya la gbɔgblɔ dzi eye mègazi ɖoɖoe o. 10 Elabena meli kpli wò eye ame aɖeke mate atsi tre ɖe ŋuwò o, ame geɖewo le du sia me siwo nye tɔnyewo.” 11 Nu sia do ŋusẽ Paulo ale wònɔ Korinto fe ɖeka kple afã sɔŋ henɔ Mawu fe nyatefenya la gblɔm. 12 Ke esi wova ɖo Galio gɔvinae le Akaya nutome la, Yudatɔwo gatso ɖe Paulo ŋu eye wohee va gɔvina la gbɔe be wòadrɔ̃ ʋɔnui. 13 Wotsɔ nya ɖe eŋu be, “Ŋutsu sia le amewo hem be woasubɔ Mawu le mɔ si mesɔ kple Romatɔwo tɔ o la dzi.” 14 Esi Paulo ke nu ko la, Galio xɔ nya la hegblɔ na Yudatɔwo be, “Ne mi Yudatɔwo ɖe miele nutsotso nam tso nu vlo wɔwɔ aɖe alo amewuwu ŋuti la, anye ne maɖo to mi. 15 Gake esi wònye nu si ku ɖe miawo kple ame aɖe fe xɔse ŋuti la, miawo ŋutɔwo mikpɔ egbɔ. Nyemedi be manye ʋɔnudrɔ̃la le nya sia me o.” 16 Ale Galio nya wo do goe le ʋɔnudrɔ̃fea. 17 Amehawo do dziku vevie ale be wodze Sostene si nye Yudatɔwo fe fufofea fe amegã yeyea dzi eye wolée hefoe nyuie le ʋɔnudrɔ̃xɔa godo, gake Galio mede nu eme kura o. 18 Paulo ganɔ dua me ŋkeke aɖewo eye emegbe la, eklã kristotɔwo eye wòɖo tɔdziʋu hedzo yi Siria nutome. Ekplɔ Priskilia kple Akuila hã ɖe asi. Esi wova ɖo Kentarea la, Paulo lũ ta kolikoli le adzɔgbeɖeɖe si wòwɔ do ŋgɔe le Yudatɔwo fe kɔnu nu la ta. 19 Esi wova ɖo Efeso la Paulo gblẽ Akuila kple Priskila ɖe tɔdziʋua me eye wòyi ɖe dua me be yeadzro nya me kple Yudatɔ siwo le afi ma la le wofe fufofe. 20 Wobia tso esi be wòanɔ anyi vie gake egbe. 21 Ke esi wòle dzodzom le wo gbɔ la edo ŋugbe na wo be, “Ne Mawu lɔ̃ la matrɔ ava.” Eya megbe la eɖo tɔdziʋu tso Efeso. 22 Esi wòɖo Kaisarea la, èyi ɖado gbe na hamea eye wòyi Antioxia. 23 Enɔ afi ma vie eye wòdze mɔ ɖo ta Terki ke etɔ ɖe Galatia kple Frigia nutomewo eye wòdo ŋusẽ hame siwo le nutomeawo hekpe ɖe wo ŋu be woagatsi ɖe edzi le gbɔgbɔ me. Apolo va Efeso kple Kɔrinto 24 Eva va eme be Yudatɔ aɖe si ŋkɔe nye Apolo la tso Aleksandria si le Egipte la va Efeso. Ame sia nye mawunyanyala adodoe aɖe. 25 Wofia nui tso Afetɔ la fe mɔ ŋuti, egblɔa nya dzidefotɔe eye wòfiaa nu tso Yesu ŋuti pɛpɛpɛ, togbɔ be Yohanes fe mawutsideta ko wònya hã. 26 Edze nufiafia gɔme le fufofea dzidefotɔe. Esi Akuila kple Priskila se efe nyawo la wokpee yi wo fe afeme heɖe Mawu fe mɔ me nɛ tsitotsito wu esi wònya tsã. 27 Apolo di vevie be yeayi Hela nutome, ale xɔsetɔ siwo le Antioxia la do ŋusẽe be wòayi. Woŋlɔ agbalẽ ɖo ɖe xɔsetɔ siwo le afi ma la be ne Apolo va la, 28 woaxɔe akpɔ edzi nyuie. Esi wòva ɖo Hela nutome la, egblɔ mawunya kple ŋusẽ eye wòdo ŋusẽ hame siwo nɔ afi ma. Edzro nya me kple Yudatɔwo le dutofo eye wòɖi ɖase be mawunya ɖee fia kɔtee be Yesue nye Mesia la vavã. Paulo fe mɔzɔzɔ etɔ̃lia
Dɔwɔwɔwo 19
1 Esime Apolo ganɔ Korinto la, Paulo hã zɔ mɔ to Terki nutowo me va ɖo Efeso. Ekpɔe be xɔsetɔ aɖewo le afi ma eye le wofe nyamedzodzro me la, 2 Paulo bia wo se be, “Esi miezu kristotɔwo ɖe, miexɔ Gbɔgbɔ Kɔkɔe ɖe mia mea?” Ke woɖo eŋu be, “Ao, míexɔ Gbɔgbɔ Kɔkɔe la o eye le nyatefe me la, míese eŋkɔ hã kpɔ o. Nu kae wònye?” 3 Paulo yi dzi bia wo be, “Ekema nu ka dzie miexɔ se hafi wode mawutsi ta na mi?” Woɖo eŋu be, “Wode mawutsi ta na mí ɖe Yohanes Mawutsidetanamela fe nufiafia nu.” 4 Nya sia mevivi na Paulo o ale wòfia wo be Yohanes Mawutsidetanamela ɖe ko wòwɔe be yeafia ale si ame nadzudzɔ nu vɔ̃ wɔwɔ atrɔ va Mawu gbɔ eye emegbe la wòaxɔ Yesu Kristo ame si fe nya Yohanes gblɔ be ele vava ge la dzi ase ale be woade mawutsi ta nɛ ɖe efe ŋkɔ me. 5 Esi wose nya sia la wo katã wolɔ̃ eye Paulo gbugbɔ de mawutsi ta na wo ɖe Yesu Kristo fe ŋkɔ me. 6 Emegbe la, Paulo do gbe ɖa ɖe wo ta eye wòda asi ɖe wo dzi ale be Gbɔgbɔ Kɔkɔe la ge ɖe wo me, eye wofo nu kple gbegbɔgblɔ bubuwo hegblɔ nya ɖi hã. 7 Ameawo fe xexlẽme nɔ ame wuieve. 8 Paulo nɔ Efeso ɣleti etɔ̃ nɔ mawunya gblɔm le Sabat dzi. Edzea agbagba ɣesiaɣi be yeagblɔ nu si dzi wòxɔ se le mawufiaɖufea ŋu kple nu si ta wòxɔ edzi se la afia eye wòtena kpɔna be yeaɖe nya me na amewo be woaxɔ Yesu dzi ase. 9 Ame aɖewo mexɔ efe nya o ale wotsi tre ɖe eŋu vevie hegblɔ busunya geɖe ɖe Kristo ŋu le dutofo, nu sia na be Paulo dzo le wo gbɔ. Ke ekplɔ ame siwo xɔ efe nya la ɖe asi yi Tirano Takpexɔa me afi si wòfo nu na wo le gbe sia gbe. 10 Ewɔ nu sia fe eve sɔŋ ale be Yudatɔwo kple Helatɔ siwo katã le Ausia si le Terki nutome la katã se nyanyui la. 11 Mawu wɔ nukunu tɔxɛwo to Paulo fe asi dzi, 12 ale gbegbe be wòtsɔa takuviwo kple akɔtawuiwo kaa dɔnɔwo ŋu wohayana eye gbɔgbɔ vɔ̃wo hã doa go le wo me. 13 Yudatɔ aɖewo hã nɔ tsatsam tso du me yi du me henɔ gbɔgbɔ vɔ̃wo nyam le amewo me. Ame siawo va ɖo be yewoayɔ Afetɔ Yesu Kristo fe ŋkɔ anya gbɔgbɔ vɔ̃e kpɔ be adze edzi na yewo mahã? Woɖoe be ne yewotu ame si me gbɔgbɔ vɔ̃ le la, yewoado ɣli ɖe eta be, “Meɖe gbe na wò le Yesu Kristo, ame si fe nya gblɔm Paulo le la fe ŋkɔ me be nãdo go!” 14 Ame siwo nɔ nu sia wɔm la woe nye Yudatɔwo fe Osɔfo aɖe si woyɔna be Skeva la fe viŋutsuvi adreawo. 15 Wova ke ɖe ame aɖe si me gbɔgbɔ vɔ̃ le la ŋu vavã eye wote kpɔ be yewoanya gbɔgbɔ vɔ̃a le Yesu fe ŋkɔ me. Ke gbɔgbɔ vɔ̃ la bia wo be, “Menya nu tso Yesu kple Paulo ŋu nyuie, ke miawo ɖe, ame kawoe mienye?” 16 Enumake edzo dze wo dometɔ eve dzi, fo wo de abi wo ŋu eye wòvuvu awu le wo ŋu ale be wosi do go le afea me amamae. 17 Nya sia kaka ɖe Yudatɔwo kple Helatɔwo siaa dome le Efeso dua me. Ale vɔvɔ̃ tɔxɛ aɖe dze wo dometɔ ɖe sia ɖe dzi eye wode bubu Afetɔ Yesu fe ŋkɔ ŋu. 18 Ame geɖewo va eye woʋu wofe nu vɔ̃ɖi wɔwɔwo me. 19 Ame aɖe siwo nye afakalawo la lɔ wofe dzogbãlewo kple nu kpotokpotoewo vɛ eye wotɔ dzo wo le dutofo. Nu siwo wotɔ dzoe la fe home anɔ abe ŋkeke ɖeka fe fetu ene. 20 Esia nye dzesi be mawunya xɔ afe le nutome vavã. 21 Emegbe la, Gbɔgbɔ Kɔkɔe la dee Paulo me be, wòayi Hela nutome hafi atrɔ ayi Yerusalem. Eya ŋutɔ hã ɖoe be tso afi ma la ele be yeayi Roma hã. 22 Eɖo efe kpeɖeŋutɔ eve siwo nye Timoteo kple Erasto la ɖa be woadze ŋgɔ ayi Makedonia, Hela nutome, ke eya ŋutɔ gatsi Terki vie. 23 Ke le ɣemaɣi la, masɔmasɔ gã aɖe va Efeso dua me le kristotɔwo ta. 24 Ame si he masɔmasɔ sia vɛ lae nye Demetrio. Ame sia nye klosalonutula eye dɔwɔviwo nɔ esi fũ. Wonɔa Helatɔwo fe mawu, Diana, fe legbawo wɔm kple klosalo. 25 Gbe ɖeka la, Demetrio fo efe dɔwɔlawo kple ame siwo katã nye klosalonutulawo le dua me la nu fu eye wòfo nu na wo ale “Mía tɔwo, miawo ŋutɔwo mienya be klosalonutudɔ siae míewɔna ɖuna. 26 Ke ele nyanya me na mi katã bena, Paulo va le tagbɔ gblẽm na amewo be mawu siwo wotsɔ asi wɔe la menye Mawu gbagbe o eye esia na be míafe dɔ megale edzi yim tututu le Efeso afii kple nutomea katã o. 27 Azɔ medi be mianya be menye míafe dɔwɔna ɖeɖe tae mele nya siawo gblɔm o ke boŋ ele bɔbɔe be míafe mawu bubutɔ, Diana, subɔsubɔ dzi aɖe kpɔtɔ eye madidi o la, Diana, si nye mawugã si wosubɔna le mía fe nutome afii kple xexeame godoo la fe ŋkɔ abu keŋ.” 28 Nya sia de adã tame na ameha la ale wode asi ɣlidodo me sesĩe be, “Diana, Efesotɔwo fe mawu la, lolo loo!” 29 Ɣlidodo sia na be amewo va fo zi be yewoakpɔ nu si le edzi yim la ɖa eye le ɣeyiɣi kpui aɖe megbe la, du blibo la katã tɔ zi. Ame sia ame fu du yi fufofea eye wolé Gayo kple Aristako ame siwo nye Paulo fe mɔzɔhatiwo, be woadrɔ̃ ʋɔnu wo. 30 Paulo di vevie be yeadze wo yome ayi fufofea gake nusrɔ̃la bubuawo meɖe mɔ nɛ o. 31 Roma srafo siwo le nutomea la dometɔ siwo nye Paulo xɔlɔ̃wo hã ɖo ame ɖe egbɔ gblɔ nɛ be megado ta ɖe afi ma o ne menye nenema o la efe agbe aɖo xaxa me. 32 Takpekpea ŋutɔ tɔ zi kɔtɔɔ. Ame sia ame nɔ ɣli dom nɔ nya sia nya fomevi si dze eŋu la gblɔm. Vavã, wo dometɔ geɖe hã menya nu si tututu ta wova fo fu ɖe afi ma gɔ̃ hã o. 33 Yudatɔ aɖewo kpɔ Aleksandro ɖa le amewo dome eye enumake wohee do goe wòva tsi tre ɖe ameha la ŋkume. Ekɔ asi dzi eye ɖoɖoe zi, ale wòde asi nufofo me na wo. 34 Ke esi ameha la kpɔe dze sii be Yudatɔ wònye la, wogade asi ɣlidodo me be, “Diana, Efesotɔwo fe mawu la, lolo loo! Diana, Efesotɔwo fe Mawu la, lolo loo!” 35 Mlɔeba la, dudzikpɔla ble wo nu wozi ɖoɖoe ale wòfo nu na wo gblɔ be, “Efesotɔwo, ame sia ame nya be Efeso du siae nye trɔ̃ gã Diana si ge tso dzifo la fe du gã. 36 Le esia ta mehiã be ne ame aɖe gblɔ nya bubu aɖe ko la, mianɔ ʋunyʋunya wɔm alea gbegbe o. 37 Ame siwo mielé va afii la mefi naneke le Diana fe gbedoxɔ me o eye womegblɔ nya gbegblẽ aɖeke ɖe Diana ŋu hã o. 38 Gake ne Demetrio kple efe hadɔwɔlawo kpɔ be nya aɖe le yewo kple ame siawo dome la ekema ɖe wòle na wo be woatsɔ nya ɖe wo ŋu le ʋɔnudrɔ̃fe. Ʋɔnudrɔ̃lawo hã le klalo be yewoadrɔ̃ nyaa na wo. 39 Ne nya bubu aɖe gali la, ekema woate ŋu ayi Dutakpekpea me aɖalé wo kpɔ. 40 Ke ne miekpɔ nyuie o la, Roma dziɖuɖua abia tso mía si be míana akɔnta le egbe fe ʋunyaʋunya si nu ta mele o la ŋu, eye nyemenya nya ka magblɔ ne wòva eme alea o.” 41 Ale dudzikpɔla la kaka fufofoa eye ame sia ame trɔ dzo yi afeme.
Dɔwɔwɔwo 20
1 Le nu siawo katã megbe la, Paulo yɔ nusrɔ̃lawo eye wògagblɔ nya na wo hede dzi fo na wo. Emegbe la eklã wo 2 hedzo ɖo ta Hela nutome. Le du sia du si me wòɖo le mɔa dzi me la, efoa nu hexlɔ̃a nu xɔsetɔ siwo le afi ma. 3 Paulo nɔ Hela nyigba dzi ɣleti etɔ̃ eye esi wònɔ dzadzram ɖo be yeayi ɖe Siria la, ese be Yudatɔwo nɔ ɖoɖo wɔm be yewoawui. Le esia ta eɖoe be yeagatrɔ aɖo ta Makedonia si le dzigbe gome la boŋ. 4 Ame geɖewo kplɔ Paulo ɖo ɖa va se ɖe keke Terki. Wo dometɔ aɖewoe nye Sopata si nye Piro fe vi tso Beroea, Aristaxo kple Sekundo siwo tso Tesalonika, Gayo tso Derbe, Timoteo, Tihiko kple Trofima ame siwo trɔ yina afe le Terki. 5 Ame siwo katã do ŋgɔ na mí eye wonɔ mía lalam le Troa. 6 Esime míeɖu ŋutitotoŋkekenyui la vɔ ko la, míeɖo tɔdziʋu le Filipi si le Hela nyigba la fe dzigbe gome eye le ŋkeke atɔ̃ megbe la míeva ɖo Troa si hã le Terki. Míenɔ afi ma kwasiɖa ɖeka. 7 Le Kwasiɖa fe ŋkeke gbãtɔ la míefo fu be míaxɔ Afetɔ fe Nuɖuɖu Kɔkɔe la. Pauloe gblɔ nya gbe ma gbe. Esi wònye gbe ma gbee nye Paulo fe ŋkeke mamlɛtɔ le afi ma ta la, enɔ nu fom ʋuu va se ɖe zãtitina ke. 8 Wosi akaɖiwo ɖe afi si míenɔ le dzifoxɔa dzi. 9 Esi Paulo nɔ nu fom alea la, ɖekakpui aɖe si woyɔna be Eutiko la nɔ akɔlɔ̃e dɔm le fesre ɖeka nu. Kasia, Eutiko ge tso fesrea nu le dzifoxɔ etɔ̃lia dzi ke va dze anyigba kpla eye wòku enumake. 10 Nu si dzɔ la metso dzika fo na Paulo kura o ke boŋ eɖi ɖe anyigba, kɔ ɖekakpuia ɖe efe abɔwo me eye wògblɔ na ameha la be, “Migawɔ ʋunyaʋunya o, naneke medzɔ ɖe edzi o. Egale agbe.”" 11 Le nyatefe me la, ɖekekpuia gagbɔ agbe, esia na be ameha la kpɔ dzidzɔ ŋutɔ. 12 Wo katã gatrɔ yi dzifoxɔa dzi eye woɖu Afetɔ fe Nuɖuɖu Kɔkɔe la. Le eya megbe la, Paulo gayi efe nufoa dzi ʋuu va se ɖe fɔŋli hafi wòdzo le wo gbɔ. 13 Paulo to afɔ yi Aso, ke míawo míeɖo tɔdziʋu hedze ŋgɔ nɛ. 14 Eva tu mí le afi ma eye mí katã míeɖo ʋu yi Mitilene."" 15 Tso afi ma mieve to Kio ŋu, va to Samo eye mlɔeba la míeva ɖo Mileto le ŋufɔke. 16 Paulo megadi be yeatɔ ɖe Efeso azɔ o elabena edi be ne yeate ŋui la, yeaɖo Yerusalem kaba aɖu Pentekoste ŋkeke la le afi ma. 17 Esi míeɖi go ɖe Mileto la, Paulo ɖo ame ɖe Efeso hamemegãwo be woava do go ye le tɔdziʋua me. 18 Esi wova ɖo la, egblɔ na wo be," “Mienya ale si menɔ mia dome tso ŋkeke gbãtɔ si meva Asia nutowo me va se ɖe fifia. 19 Mesubɔ Afetɔ la le ɖokuibɔbɔɖeanyi kple aɖatsiwo me togbɔ be Yudatɔwo tem kpɔ to wofe nugbeɖoɖowo ɖe ŋunye me hã.” 20 Gake hã la, nyemadzudzɔ nyatefe la gbɔgblɔ na mi le dutofo loo alo le miafe afewo me kpɔ o. 21 Nya ɖeka ma ke koe megblɔ na Yudatɔwo kple Trɔ̃subɔlawo siaa be, ehiã be woadzudzɔ nu vɔ̃ wɔwɔ eye woatrɔ ɖe Mawu ŋu to Yesu Kristo dzixɔse me. 22 Fifia la, Gbɔgbɔ Kɔkɔe la hem yina Yerusalem, togbɔ be nyemenya nu si le lalayem le afi ma o hã. 23 Nu si ko Gbɔgbɔ la gblɔ nam le du sia du mee nye bena, fukpekpe kple gamenɔnɔ nye nu siwo wòle be makpɔ mɔ na. 24 Ke viɖe aɖeke mele nye agbe ŋu o, negbe ɖe ko mewɔ eŋutidɔ tsɔ wɔ dɔ si Afetɔ Yesu de asi nam. Dɔae nye be magblɔ nyanyui la na amewo le Mawu fe lɔlɔ̃ kple nublanuikpɔkpɔ gã ŋuti.” 25 Azɔ menyae nyuie be, mi ame siwo katã dome menɔ wɔ dɔ eye mefia nyanyui la mi la dometɔ aɖeke megale kpɔ nye ge akpɔ le agbe sia me o. 26 Medi be magblɔ na mi kɔtee be, womele ame aɖeke fe ʋu bia ge tso asinye o, 27 elabena nyemeɣla mawunya la fe akpa aɖeke ɖe mi o. 28 Azɔ la, mikpɔ mia ɖokui dzi nyuie eye mikpɔ egbɔ be mienyi Mawu fe alẽha si nye hame si wòtsɔ eya ŋutɔ fe ʋu fle, elabena Gbɔgbɔ Kɔkɔe la ɖo mi hadzikpɔlawoe. 29 Menya nyuie be ne metrɔ megbe ko la, aʋatsonufiala aɖewo ava ɖo mia me abe amegaxi wɔadãwo ene, eye woadze agbagba be yewoagblẽ nu le alẽha si nye hamea ŋu. 30 Mia dometɔ aɖewo hã ate kpɔ atrɔ nyatefe la bubui be amewo nadze yewo yome. 31 Eya ta minɔ ŋudzɔ! Miɖo ŋku fe etɔ̃ siwo menɔ mia dome la dzi. Miɖo ŋku ale si mekpɔa mia dzi zã kple keli kple ale si mexlɔ̃a nu mi kple aɖatsi zi geɖe la dzi.” 32 Azɔ metsɔ mi de asi na Mawu, eya ame si fe nya ana be miafe xɔse nali ke be wòakpɔ mia ta eye wòakpɔ gome le ame tiatiawo katã fe domenyinu la me. 33 Nyemebiã ŋu ɖe ame aɖeke fe klosalo alo sika alo awu ŋu o. 34 Miawo ŋutɔ mienya ale si metsɔ nye asi wɔ dɔ hedi nye ŋutɔ kple nye kpeɖeŋutɔwo fe nuhiahiãwoe. 35 Zi geɖe la, mefia ale si miakpe ɖe ahetɔwo ŋui la mi elabena meɖo ŋku nya si míafe Afetɔ Yesu gblɔ dzi be, ‘Nunana hea yayra vanɛ wu nuxɔxɔ.’” 36 Esi Paulo wu efe nufoa nu la, edze klo hedo gbe ɖa kpli wo. 37 Le esia megbe la, wokpla asi kɔ nɛ hedo hedenyui nɛ kple avi, 38 vevɔ le esime wògblɔ na wo be womegale ye kpɔ ge akpɔ o la ta. Ale wokplɔe ɖo ɖa va se ɖe tɔdziʋua me ke.
Dɔwɔwɔwo 21
1 Esi míeklã Efeso hanunɔlawo vɔ la míedze mɔ tẽ va ɖo Kos. Le ŋkeke evea gbe la, míeva ɖo Rode eye tso afi ma míeyi Patara. 2 Le Patara la, míeɖo tɔdziʋu aɖe si nɔ Foenike si le Siria nutoa me yim. 3 Míeto Kipro fukpo la ŋu le miame lɔfo eye míeva ɖi go ɖe Tiro ʋudzefea le Siria. Ʋua ɖe agba le afi sia. 4 Míawo hã míeɖi tsa yi dua me eye míedi xɔsetɔ siwo le afi ma la henɔ wo gbɔ kwasiɖa ɖeka. Gbɔgbɔ Kɔkɔe la fo nu to hame sia dzi ale wogbe na Paulo be megayi Yerusalem o. 5 Ke esi míafe ɣeyiɣi de la míedzo eye míeyi miafe mɔzɔzɔ dzi. Hame blibo la, nusrɔ̃lawo kple wo srɔ̃wo kpakple wo viwo siaa va ɖo mi ɖa va se ɖe keke futa, afi si míedo gbe ɖa le. 6 Míedo hedenyui na wo, ge ɖe tɔdziʋua me eye woawo hã trɔ yi afe me. 7 Tso Tiro míeva tɔ ɖe Pitolemia eye míenɔ afi ma hã ŋkeke ɖeka hesrã hame si le afi ma kpɔ. 8 Tso afi ma míeyi Kaisarea eye míedze nyanyuigblɔla Filipo si nye hadzikpɔla gbãtɔ adreawo dometɔ ɖeka la gbɔ. 9 Vinyɔnuvi ene siwo dometɔ aɖeke meɖe srɔ̃ haɖe o la nɔ esi. Mawu na nyagblɔɖi fe ŋusẽ wo dometɔ ɖe sia ɖe. 10 Míenɔ afi sia ŋkeke geɖewo eye le ɣeyiɣi sia me la, nyagblɔɖila aɖe si woyɔna be Agabu la tso Yudea nutome va kpɔ mí ɖa le Filipo gbɔ. 11 Agabu tsɔ Paulo fe alidziblaka eye wòbla eya ŋutɔ fe asiwo kple afɔwo hegblɔ be, “Gbɔgbɔ Kɔkɔe la be, ‘Alea tututue Yudatɔwo awɔ ame si tɔe nye alidziblanu sia la le Yerusalem, eye woatsɔe ade asi na Romatɔwo.’” 12 Esi míese nya sia la, mí Paulo ŋumewo kple dua me kristotɔwo katã, míeɖe kuku na Paulo be megayi Yerusalem la o. 13 Ke Paulo ɖo eŋu na mí be, “Midzudzɔ avifafa elabena miele dzi gbãm nam. Mele klalo be manɔ gaxɔ me le Yerusalem eye gawu la maku le nye Afetɔ Yesu ta.” 14 Esi míekpɔe be Paulo ɖoe kplikpaa be yeayi Yerusalem la, míeɖe asi le nya la ŋu eye míetsɔe de asi na Mawu be wòawɔ efe lɔlɔ̃nu." 15 Le esia megbe la, míefo fu míafe agbawo eye míedze Yerusalem mɔ dzi. 16 Nusrɔ̃la aɖewo tso Kaisarea kplɔ mí ɖo, eye míeva ɖo Yerusalem la, míedze xɔsetɔwo dometɔ ɖeka si ŋkɔe nye Mnason ame si nye xɔsetɔ xoxoawo dometɔ ɖeka si tso Kipro la fe afe me. 17 Esi míeɖo Yerusalem la kristotɔ siwo le dua me la xɔ mí nyuie ŋutɔ." 18 Ke ŋkeke eveagbe la Paulo kplɔ mí ɖe asi eye míeyi ɖado gbe na Yakobo kple hamemegã bubuawo le Yerusalem ha la me. 19 Esi míelɔ̃ gbe vɔ la, Paulo gblɔ ale si Mawu wɔ dɔ le Trɔ̃subɔlawo domee to eya Paulo fe dɔwɔwɔ me la na wo. 20 Hamemegãwo katã kpɔ dzidzɔ, kafu Mawu ke wogblɔ na Paulo be, “Yudatɔ geɖewo hã zu kristotɔwo gake wofe ɖoɖoe nye be ele be Yudatɔ xɔsetɔ ɖe sia ɖe nagawɔ ɖe Yudatɔwo fe kɔnuwo dzi pɛpɛpɛ. 21 Yudatɔ Kristotɔ siwo le Yerusalem afii la see be wò la, ètsi tre ɖe Mose fe sededewo kple mí Yudatɔwo fe kɔnuwo ŋu eye gawu la ègblɔ be, mele be woatso aʋa na wo viwo o. 22 Ke fifia ɖe, ale ke míele nya sia lé gee? Godoo la woasee be èva ɖo dua me. 23 ”Nu si míedi be nãwɔe nye si ame ene aɖewo le mía dome siwo le dzadzram ɖo be yewoalũ ta aɖe adzɔgbe le sea nu, 24 eya ta míadi be wò hã nãkplɔ wo ɖo ayi gbedoxɔa me eye nãlũ ta. Hekpe ɖe esia ŋu la, nãxe fe ɖe ame ene siawo fe kɔnuwɔwɔ hã ta. Ne èwɔ esia la ekema ame sia ame adze sii be nya siwo yewose le ŋuwò la mele eme nenema o. 25 ”Ke le Trɔ̃subɔla siwo trɔ zu kristotɔwo gome la, ame aɖeke mele gbɔgblɔm be woawo hã nawɔ ɖe Yudatɔwo fe kɔnuwo dzi o, negbe nu siwo míeŋlɔ ɖo ɖe wo xoxo be, woadzudzɔ nu siwo wotsɔ sa vɔe na trɔ̃wo la kple lã tsiʋumewo ɖuɖu eye womegawɔ matre o.” 26 Paulo lɔ̃ ɖe wofe nya sia dzi eye wòdze ameawo yome woyi ɖawɔ kɔnuawo pɛpɛpɛ le gbedoxɔ la me, ale wòɖee fia ame sia ame be yele vɔsa wɔ ge le ŋkeke adrea gbe. 27 Ke esi wòsusɔ vie ŋkeke adrea nade la, Yudatɔ aɖewo tso Terki va Yerusalem eye wokpɔ Paulo le gbedoxɔa me. Enumake wode ʋunyanya amewo me ɖe eŋu eye wolé Paulo henɔ ɣli dom ɖe eŋu be, 28 “Israelviwo, mixɔ na mí loo! Ame siae tsi tre ɖe Yudatɔwo ŋu eye wònɔ gbɔgblɔm na amewo be womegawɔ ɖe Yudatɔwo fe sewo dzi o. Gawu la, edo vlo míafe gbedoxɔ la hã eye wòkplɔ Trɔ̃subɔlawo yi míafe gbedoxɔ mee be yeaɖi gbɔ̃ gbedoxɔ la.” 29 Wogblɔ esia elabena wokpɔ Paulo wònɔ zɔzɔm kple Trofimo si nye Trɔ̃subɔla aɖe tso Efeso le Terki la, le ablɔ dzi eya ta wosusu be Paulo kplɔe yi gbedoxɔa mee. 30 Zitɔtɔ gã aɖe dzɔ le dua me le nya sia ta eye wolé Paulo, hee do goe le gbedoxɔa me hedo ʋɔa. 31 Esi wobe yewoawui ko la, ame aɖe yi ɖagblɔ na Roma srafowo fe amegã be ʋunyaʋunya gã aɖe le edzi yim le Yerusalem dua me. 32 Asrafomegã la ɖe efe asrafo aɖewo ɖo ɖa be woayi aɖatsi ʋunyaʋunya la nu. Esi amehawo kpɔ asrafoawo gbɔna ko la wodzudzɔ Paulo fofo. 33 Asrafoawo fe amegã la na wolé Paulo eye woblae sesĩe kple gakɔsɔkɔsɔ. Azɔ etrɔ ɖe ameha la gbɔ eye wòbia wo ame si Paulo nye kple nu vɔ̃ si wòwɔ. 34 Ame aɖeke mete ŋu na ŋuɖoɖo gobi aɖeke o elabena ame sia ame nɔ ɣli dom nɔ nya si dze eŋu la gblɔm. Le esia ta asrafowo fe amegã la ɖe gbe be woakplɔ Paulo yi ɖe asrafowo fe nɔfee. 35 Esi wova afi ma henɔ atrakpuiawo liam la ameha la galũ ɖe wo dzi kple adã. Esia na be asrafoawo kɔ Paulo ɖe abɔta be wofe asi nagakae o. 36 Ke hã ameawo nɔ ɣli dom le wo yome sesĩe be, “Miwui! Miwui!” 37 Esi wova ɖo gaxɔa fe mɔnu la, Paulo gblɔ na asrafoawo fe amegã le Helagbe me be, “Amegã, magblɔ nya aɖe na wò.” Ewɔ nuku na asrafoa ŋutɔ be Paulo gblɔ Helagbe ale wòbiae be, “Đe nèse Helagbea? 38 Alo menye wòe nye Egiptetɔ ma si de zitɔtɔ amewo me abe fe ɖeka alo eve aɖewoe nye esi va yi ene eye nèkplɔ gbevuviwo abe akpe ene sɔŋ ene woyi ɖabe ɖe gbegbe aɖe oa?” 39 Paulo ɖo eŋu be, “Ao, nye la Yudatɔ menye tso Tarso le Kilikia nutome. Du sia nye du xɔŋkɔ aɖe. Meɖe kuku na wò ɖe mɔ nam mafo nu na ameha la.” 40 Asrafowo fe amegã la lɔ̃ ɖe Paulo fe biabia la dzi ale Paulo tsi tre ɖe atrakpuia dzi hekɔ asi dzi na ameha la eye ɖoɖoe gã aɖe zi enumake. Azɔ efo nu na wo le Hebrigbe me be:
Dɔwɔwɔwo 22
1 “Fofonyewo kple nɔvinyewo, to kukuɖeɖe me miɖo tom ne maɖe ɖokuinye nu ne miase.” 2 Esi ameawo se be enɔ Hebrigbe gblɔm la, wogazi ɖoɖoe ɖe edzi wu tsã. 3 Paulo yi edzi be, “Yuda vidzidzi ŋutɔŋutɔe menye tso Tarso le Kililkia nutome. Ke Yerusalem afi siae mede suku le, eye nye nufialae nye Gamaliel, ame si hem be mawɔ ɖe Yudatɔwo fe sewo kple kɔnuwo dzi pɛpɛpɛ abe ale si dze ene. Enye nye didi vevi ɣemaɣi be made bubu Mawu ŋu le nu sia nu si mawɔ la me abe ale si miawo hã miele ewɔm fifia ene. 4 Meti kristotɔwo yome. Mewɔ funyafunya wo, wu wo, lé ŋutsuwo kple nyɔnuwo siaa de gaxɔ me. 5 Yudatɔwo fe Osɔfogã alo Dumegã ɖe sia ɖe ate ŋu aɖi ɖase na mi le nya siawo ŋu, elabe mexɔ agbalẽ tɔxɛ tso wo gbɔ le Yerusalem si na ŋusẽm be mayi Yudatɔwo fe amegãwo gbɔ le Damasko eye woakpe ɖe ŋunye be malé kristotɔ siwo katã le dua me la, akplɔ wo va Yerusalem be woahe to na wo.” 6 Ke esime wòsusɔ vie maɖo Damasko dua me, le ŋdɔ ga wuieve me lɔfo la, keklẽ gã aɖe tso dzifo klẽ fo xlãm. 7 Ale medze anyi. Enumake mese ame aɖe fe gbe be, ‘Saulo, Saulo, nu ka tae nèle yonyeme tim ale mahã?’ 8 ”Mebia be, ‘Meɖe kuku, wò ame kae le nu fom nam?’ Gbea ɖo eŋu be, ‘Nyee nye Yesu, Nazaretitɔ, ame si yome tim nèle.’ 9 Ame siwo nɔ ŋunye la se nufoa pɛpɛpɛ gake womese nu si wògblɔ la gɔme o. 10 Meyi edzi gabiae be, ‘Afetɔ nu ka mawɔ?’ “Afetɔ la gblɔ nam be, ‘Tso nãyi Damasko dua me eye ame aɖe agblɔ nu siwo wɔ ge nèle le fe siwo gbɔna me la na wo.’ 11 ”Ke esi metso le anyigba la mede dzesii be nyemegate ŋu nɔ nu kpɔm o. le kekeli gã ma ta; eya ta ame siwo le ŋunye la, lém ɖɔɖɔɖɔ hekplɔm yi Damasko. 12 Le afi ma la, ŋutsu aɖe si fe ŋkɔe nye Anania la va gbɔnye. Anania nye Yudatɔ, ame si mefena kple Yudatɔwo fe sewo o, ale Yudatɔ siwo katã le Damasko la tsɔ bubu tɔxɛ nɛ. 13 Ame sia va tsi tre ɖe gbɔnye eye wògblɔ nam be, ‘Nɔvinye Saulo, ʋu ŋku nãkpɔ nu!’ Enumake nye ŋkuwo ʋu eye megakpɔ nu. 14 Anania yi edzi gblɔ nam be, ‘Mía tɔgbuiwo fe Mawu la tia wò be nãnya nu si nye efe lɔlɔ̃nu, ase efe gbe eye nãkpɔ Dzɔdzɔetɔ la, ase efe nufo hã. 15 Hekpe ɖe esia ŋu la ele be nãtsɔ efe nyanyui la ayi xexea me fe afi sia afi eye nãgblɔ nu siwo nèkpɔ kple nu siwo nèse la hã fia amewo. 16 Azɔ ɣeyiɣigbegblẽ aɖeke megali o. Đe ko woade mawutsi ta na wò, aklɔ wò nu vɔ̃wo ɖa le Afetɔ la fe ŋkɔ me.’ 17 Metrɔ va Yerusalem eye gbe ɖeka esi menɔ gbe dom ɖa le gbedoxɔ la me la, mekpɔ ŋutega aɖe 18 eye Mawu gblɔ nam be, ‘Wɔ kaba nãdzo le Yerusalem elabena ne ègblɔ nye nya na amewo la womaxɔe se o.’ 19 Ke meɖo eŋu be, ‘O, Afetɔ, ame siawo nya nyuie be ame siwo katã xɔ wò ŋkɔ dzi se la, meléa wo tso fufofe yi fufofe, foa wo eye medea wo gaxɔ me. 20 Gawu la esime wonɔ wò dɔla Stefano wum la, nye ŋutɔ meda asi ɖe edzi. Menɔ afi ma eye mexɔ ame siwo nɔ ewum la fe awuwo lé ɖe asi na wo esime wonɔ kpe fumii.’ 21 ”Gake Mawu gblɔ nam be madzo le dua me godoo elabena yeaɖom ɖe kekeke Trɔ̃subɔlawo gbɔ be magblɔ nya na wo.” 22 Esi wògblɔ nya sia ko la, ameha la ganyra kple ɣli bobobo be, “‘Mikplɔ ame ma fomevi dzoe! Miyi ɖawui ! Medze be wòanɔ agbe o!’” 23 Ale woda wofe awuwo ɖe ya me eye wolɔ ke hlẽ ɖe yame dzikutɔe. 24 Ale asrafowo fe amegã ɖe gbe be woakplɔ Paulo yi xɔa mee, afoe kple atam va se ɖe esime wòato nyatefe be, yenya nu si tututu ta ameha la do dziku ɖe ye ŋu nenema ɖo. 25 Esime wonɔ Paulo blam be yewoafoe la, ebia asrafoawo fe nunɔla aɖe si nɔ tsitre ɖe egbɔ be, “Ele se nu be miafo Romatɔ le esime womedrɔ̃ ʋɔnui oa?” 26 Asrafo sia yi efe amegã gbɔ enumake ɖagblɔ nɛ be, “Amegã, nu kae nye esia nèbe yeawɔ? Mènya be ame sia la Romatɔ wònye hafi nèbe woafoe oa?” 27 Asrafowo fe amegã la ɖe abla va Paulo gbɔ hebiae be, “Ŋutsu, Romatɔe nènye vavã?” Paulo ɖo eŋu be, “Ẽ, Romatɔe menye.” 28 Asrafowo fe amegã la hã gagblɔ nɛ be, “Nye hã Romatɔe menye gake ga home gbogbo aɖee mena hafi te ŋu zui.” Ke Paulo gblɔ nɛ be, “Nye ya Roma vidzidzie menye.”" 29 Nya sia na be vɔvɔ̃ ɖo asrafowo fe amegã la le esi wòɖe gbe be woafo Paulo ta. Asrafo siwo nɔ dzadzram ɖo ɖe efofo ŋu la katã bu le afi ma enumake esi wose be Romatɔe wònye. 30 Le ŋkeke evea gbe la, asrafowo fe amegã la ɖe Paulo le gaxɔ me eye wòyɔ Osɔfogãwo kple Yudatɔwo fe amegãwo fo fui. Azɔ ekplɔ Paulo va wo ŋkume be yease nu si tututue le tɔtɔ sia hem vɛ la gɔme."
Dɔwɔwɔwo 23
1 Paulo lĩ ŋku ɖe takpekpea dzi gãa eye wòfo nu gblɔ be, “Nɔviwo, nye dzitsinya ka ɖe edzi nam, be nye agbenɔnɔ dzea Mawu ŋu ɣesiaɣi.” 2 Esi wòɖe nu le nya sia me tete ko la, Osɔfogã Anania ɖe gbe be ame siwo le Paulo gbɔ lɔfo la nafo nugbɔ nɛ. Ale wofoe nɛ. 3 Paulo gblɔ nɛ be, “Mawu afo wò hã, wò ame si le abe gli si wosi akalo na ene. Ènɔ zi dzi be nadrɔ̃ ʋɔnum ɖe se la nu, ke wò ŋutɔ nèda sea dzi, ɖe gbe be woafo alɔgbɔ nam!” 4 Ame siwo nɔ tsitre ɖe Paulo gbɔ la do ɣli ɖe eta be, “Mɔ kae nèkpɔ ne nãnɔ Mawu fe Osɔfogã la dzum alea?” 5 Paulo ɖo eŋu be, “Tɔnye medzɔ o, nɔviwo, nyemenya be eyae nye Osɔfogã la o, elabena mawunya gblɔe be, ‘Mègagblɔ nya vɔ̃ aɖeke ɖe wò kplɔlawo ŋu o.’” 6 Enumake susu aɖe va tame na Paulo. Ekpɔe dze sii be takpekpea me valawo fe akpa aɖe nye Zadukitɔwo eye ɖe hã nye Farisitɔwo. Eya ta edo ɣli gblɔ bena, “Nɔvinyewo, Farisitɔ menye abe tɔgbuinyewo ke ene, eye nu si ta wohem va ʋɔnui egbe lae nye be nye hã mexɔe se abe miawo ke ene be ame siwo ku la agafɔ tso ku me.” 7 Esi wògblɔ esia ko la ʋiʋli ge ɖe Farisitɔwo kple Zadukitɔwo dome eye takpekpea ma ɖe akpa eve, 8 elabena Zadikitɔwo gblɔna be tsitretsitsi tso ame kukuwo dome meli o, eye mawudɔlawo kple gbɔgbɔwo meli o, ke Faristɔwo xɔ nu siawo dzi se be woli. 9 Nu sia he tɔtɔ gã aɖe vɛ eye Yudatɔwo fe agbalẽfiala aɖewo tsi tre hedo ɣli be yewomekpɔ be naneke gblẽ le Paulo ŋu o, ke boŋ ɖewohĩ mawudɔla alo gbɔgbɔ aɖee fo nu nɛ le Damasko mɔ dzi. 10 Howɔwɔa va de dzi blibo eye ameawo nɔ Paulo hem tso afii yi afi. Mlɔeba la, asrafoawo fe amegã ɖe gbe na efe asrafowo be woakplɔ Paulo adzoe sesẽtɔe le wo gbɔ ne menye nenema o la woava vuvui, ale wokplɔe gayi ɖe gaxɔa mee le asrafowo fe nɔfe. 11 Le zã me la, Afetɔ la va Paulo gbɔ va gblɔ nɛ be, “Paulo, dzi megaɖe le fowò o, elabena abe ale si nèɖi ɖase le ŋunye le Yerusalem ene la, nenema kee nèle ɖase ɖi ge le ŋunye le Roma hã.” 12 Esi ŋu ke la Yudatɔ aɖewo fo fu eye woka atam na wo ɖokuiwo be ne yewomewu Paulo o kpaa, yewomaɖu nu alo ano tsi o. 13 Ŋutsu siwo ɖo vɔ̃ sia la sɔ gbɔ wu ame blaene. 14 Woyi Osɔfogãwo kple dumegãwo gbɔ hegblɔ wofe ɖoɖoa na wo. 15 Wogblɔ na wo be, “Migawɔ abe ɖe miedi be yewoagabia gbe Paulo ene ale be miabia asrafowo fe amegã ne wòakplɔe va takpekpe gã la mee abe nyitsɔ ene. Míawo la míabe ɖe mɔa dzi eye ne wokplɔ Paulo gbɔnae la, míadzo adze edzi awui.” 16 Ke Paulo fe nyruiyɔvi aɖe se wofe ɖoɖo sia ale wòɖe abla yi ɖagblɔe na Paulo. 17 Paulo yɔ asrafowo dometɔ ɖeka eye wòbia tso esi be wòakplɔ ɖekakpuia yi asrafoawo fe amegã gbɔe elabe nya aɖe le esi wòdi be yeagblɔ nɛ. 18 Asrafoa kplɔ ɖekakpuia yii abe ale si Paulo gblɔ nɛ ene. 19 Asrafomegã la kplɔ ɖekakpui la ɖe kpɔe hebia gbee be, “Nya kae nèdi be yeagblɔ nam?” 20 Paulo fe nyruiyɔvi la gblɔ nɛ be, “Etsɔ la, Yudatɔwo aɖo ame ɖe gbɔwò be nãkplɔ Paulo va yewofe takpekpe gã la ŋkumee kple susu be yewoagabia gbee. 21 Gake mègawɔe o, elabena Yudatɔ blaene aɣla wo ɖokuiwo ɖe mɔa dzi be ne Paulo va yina la, yewoalée awu. Woka atam na wo ɖokuiwo be ne Paulo meku o la, yewomaɖu nu alo ano tsi hã o, eya ta wobe ɖe mɔa dzi fifi laa hã xoxo.” 22 Asrafowo fe amegã la gblɔ na ɖekakpuia be, “Mègana ame aɖeke nanya be èva gblɔ nya sia nam o.” Emegbe la edzo. 23 Enumake asrafomegã la yɔ etevi eve eye wògblɔ na wo be, “Midzra ɖo miadze Kaesarea mɔ dzi egbe zã ga asieke me. 24 Mifo asrafo tutsɔla alafa eve, akplɔtsɔla alafa eve kple sɔdola blaadre nu fu, eye midi sɔ na Paulo wòado ale be miakpiɔe ayi ɖade asi na Gɔvinagã Felike dedie.” 25 Eŋlɔ agbalẽ kpe ɖe eŋu ale. 26 “Klaudio Lisia Na Bubutɔ, Gɔvinagã Felike Xɔ gbedoname nyui sia. 27 Gbe ɖeka la Yudatɔwo lé ŋutsu sia eye wonɔ efom be yewoawui, ke esi mesee be Romatɔ wònye la, meɖo asrafowo ɖa woyi ɖaxɔe le wo si. 28 Emegbe la mekplɔe yi Yudatɔwo fe takpekpe gã la me be mase nu si tututu wòwɔ tae wolée ɖo. 29 Le wofe nyamedzodzrowo me la, mekpɔe be menye nya gobi aɖekee wotsɔ ɖe eŋu o, ke boŋ nya siwo ku ɖe Yudatɔwo fe xɔse kple kɔnuwo ŋu la koe, eye medze be woawui alo adee gaxɔ me kura gɔ̃ hã ɖe nya siawo fomevi ta o. 30 Ke, le esime mesee be Yudatɔwo ganɔ ɖoɖo wɔm le bebeme be yewoawui ta la, meɖoe be makplɔe ɖo ɖe wò eye magblɔ na efe futɔwo hã be woava gbɔwò ne nãdrɔ̃ nya la na wo.” 31 Ale, le zã ma me la asrafoawo kplɔ Paulo yi va ɖo Antipatre. 32 Esi ŋu ke la wotsɔe de asi na sɔdzisrafoawo be woakplɔe ayi Kaisarea, ke afɔzɔlawo ya gatrɔ va wofe nɔfe. 33 Esi wova ɖo Kaisarea la, wotsɔ Paulo de asi na Gɔvinagã la eye wotsɔ agbalẽ si Lisia ŋlɔ de wo si la hã nɛ. 34 Esi Gɔvinagã la xlẽ agbalẽa vɔ la, ebia Paulo du si me tɔ wònye, eye Paulo ɖo eŋu be, “Metso Kilikia.” 35 Azɔ Gɔvinagã la gblɔ nɛ be, “Maɖo to wò nyawo katã nenye be nuwòtsolawo va ɖo.” Ale wòɖe gbe be woaɖatui ɖe gaxɔ me le fia Herodes fe fiasã me. Wodrɔ ʋɔnu Paulo le Gɔvina Felike ŋkume
Dɔwɔwɔwo 24
1 Le ŋkeke etɔ̃a gbe la, Osɔfogã Anania kple eŋumewo yi Kaisarea be yewoatsɔ nya ɖe Paulo ŋu. Ame siwo nɔ Anania ŋu woe nye Yudatɔwo fe kplɔla aɖewo kple senyala Tertulo. 2 Esi gɔvina la bia gbe wo la, Tertulo fo nu ɖe wo nu gblɔ be, “Amegã bubutɔ Felike, le wò kpɔkplɔ nyui la te la, mí Yudatɔwo míekpɔ tomefafa kple bubu eye amewo megakpɔa mí abe nu tsɛ aɖewo ko ene o. 3 Míele akpe manyagblɔ aɖe dam na wò tso míafe dzime ke le esia ta. 4 Nyemedi be magblẽ ɣeyiɣi na wò boo o eya ta mayi nye nya dzi agblɔe kpuie ko. 5 Ame si wokplɔ va gbɔwòe la, ame vɔ̃ɖi aɖe ŋutɔe wònye. Efe dɔ koe nye be wòanɔ ʋunyaʋunya dem Yudatɔwo dome le xexeame katã godoo be woatsi tre ɖe Roma dziɖuɖua ŋu anɔ wofe sewo kple kɔnuwo dzi dam. Eya koe nye habɔbɔ si woyɔna be Nazaretitɔwo la fe kplɔla ɖeka. 6 ”Nu si gavlo wu lae nye be, edi be yeado vlo míafe gbedoxɔ la hafi míeva do ɖe edzi helée. 7 Đe míebe míawɔ fui abe ale si dze ene hafi asrafowo fe amegã, Lisia, va xɔe le mía si sesẽtɔe ale be woadrɔ̃ ʋɔnui le Roma se la nu. 8 Ne wò ŋutɔ èse efe numegbe ko la, ekema míafe nya me akɔ na wò.” 9 Yudatɔ mamlɛawo xɔ ɖe Tertulo fe nyawo dzi be wole eme tututu abe ale si wògblɔe ene. 10 Azɔ eɖo Paulo hã dzi be wòaɖe eɖokui nu. Gɔvinagã la wɔ asi nɛ be wòatso afo nu. Paulo ɖe eɖokui nu gblɔ be, “Amegã bubutɔ, menya be menye egbee nèle Yudatɔwo fe nyawo drɔ̃m o. Le esia ta dzidefo le asinye be maɖe ɖokuinye nu le gbɔwò. 11 Anɔ abe ŋkeke wuieve koe nye esi ene, meva ɖo Yerusalem be mawɔ subɔsubɔdɔ le gbedoxɔ me. 12 Ame siwo le nunye tsom la mekpɔm menɔ nya hem kple ame aɖeke le gbedoxɔ me alo de zitɔtɔ ameha aɖewo dome le fufofe aɖeke alo le dua fe akpa aɖeke o. 13 Le nya si wotsɔ ɖe nufiafia la hã me la, womate ŋu aɖee afia be enye nyatefe o. 14 Ke hã la, melɔ̃ ɖe edzi be mesubɔa mía fofowo fe Mawu la abe ame si le mɔ la dzi ene, esi amewo yɔna be kɔmama. Mexɔ nu sia nu si sɔ kple se la kple nu siwo woŋlɔ ɖe nyagblɔɖigbalẽawo me la dzi se. 15 Mexɔe se hã abe ame siawo ke ene be nu vɔ̃ wɔlawo kple ame dzɔdzɔewo siaa afɔ tso ku me. 16 Eye le esia ta la, medze agbagba wɔa nye ŋusẽ katã ŋutidɔ be nye agbenɔnɔ nadze Mawu kple amegbetɔwo ŋu.” 17 Paulo yi efe nufoa dzi be, “Menɔ gbedzi fe geɖe eye metrɔ va Yerusalem, hetsɔ ga ɖe asi be mava kpe ɖe Yudatɔwo ŋu eye masa vɔ na Mawu hã. 18 Nye futɔ siawo va ke ɖe ŋunye le gbedoxɔa me, melũ ta pɛpɛpɛ abe ale si wòle seawo nu ene, eye menɔ nye nunana fe vɔsa wɔm. Ʋunyaʋunya aɖeke menɔ afi ma kura o. 19 Ke dzɔgbevɔ̃etɔe la, Yudatɔ aɖewo, ame siwo tso Terki, ame siwo wòle be woanɔ afi sia hafi hã nɔ afi ma ɣemaɣi. 20 Bia ame siawo le afi sia fifia ŋutɔ se be esi wokplɔm yi Yudatɔwo fe takpekpe gã la me ɖe vodada kae wokpɔ le ŋunye mahã. Nu si megblɔ si ɖewohĩ 21 medze be magblɔ hafi o koe enye be ‘Nu si ta wokplɔm va mia dome le takpekpe gã sia mee nye be mexɔe se be ame siwo katã ku la agafɔ ɖe tsitre tso ku me!” 22 Felike nyae nyuie be kristotɔwo mewɔa ʋunyaʋunya o. Le esia ta egblɔ na Yudatɔwo be woalala va se ɖe esime asrafowo fe amegã, Lisia, nava hafi yeatso nya la me." 23 Ede se be woakplɔ Paulo ayi gaxɔa me gake woakpɔ edzi nyuie. Woaɖe mɔ faa be exɔlɔ̃wo nava kpɔe ɖa eye woate ŋu atsɔ nunanawo vɛ nɛ faa, be efe dzi nadze eme. 24 Le ŋkeke ʋee aɖewo megbe la, Felike kple srɔ̃a, Drusila, ame si nye Yudatɔ la va eye woɖo ame ɖe Paulo be wòava. Esi Paulo va la efo nu na wo le Yesu Kristo dzixɔse fe nyawo ŋu. Nyawo de tome na Felike srɔ̃a nyuie. 25 Ke esi wòɖe nya me na wo le dzɔdzɔenyenye, ɖokuidziɖuɖu kple ʋɔnudɔdrɔ̃ si li gbɔna ŋu la vɔvɔ̃ ɖo Felike eye wògblɔ na Paulo be neyi gbɔ, ne yegakpɔ ɣeyiɣi nyui aɖe la yeagaɖo ame ɖee." 26 Felike nɔ mɔ kpɔm be Paulo ana zãnu ye eya ta eyɔe zi geɖe henɔ nya me dzrom kplii. 27 Wonɔ esia dzi alea ʋuu fe eve sɔŋ. Ke mlɔeba la woɖe Felike le afi ma hetsɔ Porkio Festo ɖo etefe. Le esi Felike di be Yudatɔwo nakpɔ ŋudzedze le ye ŋu ta la, egblẽ Paulo ɖe gaxɔ me hafi dzo.
Dɔwɔwɔwo 25
1 Esi Festo dze efe dɔ gɔme le Kaesarea fe ŋkeke etɔ̃agbe tututu la, eɖi tsa yi Yerusalem. 2 Osɔfogãwo kple Yudatɔwo fe dumegãwo wɔ mɔnukpɔkpɔ sia ŋutidɔ heka Paulo fe nya la ta nɛ. 3 Wodze agbagba ble enu be wòaɖo Paulo ɖe Yerusalem enumake kple susu be yewoabe ɖe mɔa dzi awui. 4 Festo ɖo eŋu be, “Esi Paulo le gaxɔme le Kaesarea eye nye hã mele afi ma yi ge kpuie la, 5 mina miafe kplɔla aɖewo nadze yonyeme aɖatsɔ nya ɖe ŋutsua ŋu le afi ma nenye eda vo aɖe.” 6 Le ŋkeke enyi alo ewo megbe la, Festo trɔ yi Kaesarea eye le ŋkeke evea gbe tututu la, eyɔ Paulo fe nya la le ʋɔnu. 7 Esi Paulo va ɖo ʋɔnua ko la, Yudatɔ siwo tso Yerusalem va la, do ɣli gblɔ aʋatsonya geɖewo ɖe eŋu togbɔ be ɖasefo aɖeke menɔ wo si o hã. 8 Ke Paulo ɖo eŋu na wo be, “Nyemedze agɔ le ame aɖeke dzi o. Nyemeda Yudatɔwo fe se aɖeke dzi o eye nyemedo vlo gbedoxɔ la hã o. Gawu la nyemetsi tsitre ɖe Roma dziɖuɖua ŋu ɣeaɖekeɣi o.” 9 Ke Festo di vevie be yeadze Yudatɔwo ŋu eya ta ebia Paulo be, “Èlɔ̃ be yeayi Yerusalem be madrɔ̃ ʋɔnu ye le afi maa?” 10 Paulo ɖo eŋu nɛ be, “Gbeɖe! Nyemele Yerusalem yi ge o. Ke boŋ medi be mayi Roma Fiagã la boŋ gbɔ be wòadrɔ̃ ʋɔnum le sea nu. Wò ŋutɔ ènya nyuie be nyemedze agɔ o. 11 Ne mewɔ nane si dze na ku la nyemele ku vɔ̃m o. Ke ne vodada aɖeke mele ŋunye o la, medze be wò alo ame bubu aɖeke natsɔm de asi na ame siawo be woawum o. Metsɔ nye nya de asi na fia Kaisaro ŋutɔ!” 12 Nya sia na be Festo trɔ ɖe eŋumewo ŋu eye wodo dãli vie. Emegbe la, etrɔ ɖe Paulo gbɔ, gblɔ nɛ bena, “Enyo; Paulo, esi nètsɔ wò nya de asi na Kaisaro ta la, míaɖo wo ɖe Kaisaro gbɔ.” 13 Le ŋkeke ʋe aɖewo megbe la fia Agripa kple nɔvianyɔnu, Benis, ɖi tsa va Festo gbɔ be yewoava kpɔe ɖa. 14 Le wofe afi ma nɔnɔ me la, Festo gblɔ Paulo fe nya na Agripa be, “Felike gblẽ ame aɖe ɖe gaxɔ me le afii hafi meva xɔ etefe. 15 Eye esi meɖi tsa de Yerusalem la, Osɔfogãwo kple Yudatɔwo fe tatɔwo va gbɔnye hewɔ nutsotso geɖe ɖe ame sia ŋu eye wobia tso asinye be matso kufia nɛ. 16 Ke, abe ale si wò ŋutɔ nènyae ene la, megblɔ na wo be, míafe Roma se la meɖe mɔ be woabu fɔ ame ʋɔnumadrɔmadrɔ̃e o. Ke boŋ ele be woana mɔe be wòaɖe eɖokui nu le ame siwo tsɔ nya ɖe eŋu la ŋkume.” 17 Esi Yudatɔwo tso Yerusalem va afii la, meyɔ ʋɔnua eye mena wokplɔ Paulo va ʋɔnuae. 18 Esi enutsolawo tsi tre be woafo nu la wometsɔ nya sesẽ aɖeke ɖe eŋu, abe ale si mebui ene o. 19 Ke boŋ nyaʋiʋli aɖewo tso wofe subɔsubɔ kple ame aɖe si woyɔna be Yesu, ame si ku gake Paulo ya gale gbɔgblɔm be ele agbe kokoko la ŋu. 20 Esi mese wofe nyawo la, metɔtɔ ŋutɔ, elabena nyemenya ale si madrɔ̃ nya sia fomevi o. Mebia Paulo be alɔ̃ be woadrɔ̃ nya sia le Yerusalem hã? 21 Gake Paulo gbe gblɔ be yedi be Kaisaro gã la ŋutɔ nadrɔ̃ ʋɔnu ye. Le esia ta megana be woagbugbɔe ayi gaxɔ me va se ɖe esime mate ŋu aɖoe ɖe Kaisaro gbɔ.” 22 Agripa gblɔ na Festo be, “Nye ŋutɔ medi be mabia gbe Paulo ase efe numegbe.” Festo do ŋugbe nɛ be, “Etsɔ ãse efe numegbe.” 23 Le ŋkeke evea gbe tututu la, Agripa kple Benis va do ɖe ʋɔnudrɔ̃fea le bubu kple atsyɔ̃ɖoɖo gã me. Asrafowo kple dumegãwo hã nɔ wo ŋu. Esi woɖi anyi vɔ la, Festo na wokplɔ Paulo va wo ŋkumee. 24 Festo fo nu na fufofea be, “Fiagã Agripa kple ame siwo katã fo fu ɖe afii, ame si le mia dome lae nye ame si Yudatɔ siwo le du sia me kple Yerusalem siaa, di be woatso kufia na. 25 Ke le nye nukpɔkpɔ nu la, mewɔ naneke si dze na ku o. Ke esi eya ŋutɔ bia be Kaisaro ŋutɔ nadrɔ̃ ʋɔnu ye ta la, wɔna aɖeke megale ŋunye wu be maɖoe ɖe Kaisaro gbɔ le Roma o. 26 Gake hã la, nyemenya nya ka tututu maŋlɔ ɖo ɖe Fiagã la abe nutsotso le eŋu ene o, elabena wometsɔ nya gobi aɖeke ɖe eŋu o. Eya ta mekplɔe vɛ na mi katã, vevitɔ wò fia Agripa be nãbia gbee eye to esia me makpɔ nane aŋlɔ tso eŋu. 27 Elabena susu mele eme be woaɖo gamenɔla aɖe ɖe Kaisaro be wòadrɔ̃ ʋɔnui le esime wometɔ asi nutsotso aɖeke dzi tso eŋu o.”
Dɔwɔwɔwo 26
1 Fia Agripa gblɔ na Paulo be, “Meɖe mɔ na wò be nãɖe ɖokuiwò nu mase.” Ale Paulo gaɖe eɖokui nu gblɔ be, 2 “Fiagã Agripa, enye dzidzɔ kple bubu gã aɖe nam be mekpɔ mɔnu sia be mafo nu le nye agbenɔnɔ ŋu na wò, 3 elabena ènya nu tso Yudatɔwo fe sewo kple kɔnuwo ŋu tsitotsito. Azɔ meɖe kuku na wò be, nãgbɔ dzi ɖi aɖo tom. 4 Ele nyanya me na Yudatɔwo katã be, wohem tso ɖevime abe Yudatɔ akuakua ene, le nye dedu Tarso kple Yerusalem, eye menɔ agbe ɖe sewo kple kɔnuwo nu pɛpɛpɛ fe geɖewo. 5 Ne woato nyatefe la, Yudatɔwo alɔ̃ ɖe edzi be menɔ agbe abe Farisitɔ adodoe ene eye mewɔ ɖe Yudatɔwo fe sewo kple kɔnuwo dzi pɛpɛpɛ ɣesiaɣi. 6 Ke nu bubu sã tae wotsɔ nya ɖe ŋunye fifia, eyae nye be mele mɔ kpɔm be Mawu awɔ efe ŋugbe si wòdo na mía tɔgbuitɔgbuiwo la dzi. 7 Nu sia ke ko Israelviwo fe to wuieveawo katã hã le mɔ kpɔm na, hele kutri kum le subɔsubɔ wɔm zã kple keli gbe sia gbe ɖe eta. Gake fiagã, le nye ya gome la, wobe enye nu vɔ̃ mewɔ. 8 Ke medi be mabia be, nu vɔ̃ wònye be ame naxɔe se be ame siwo ku la agatsi tre hã? Ewɔ nuku na wò be Mawu agafɔ ame kukuwo ɖe agbea? 9 Tsã la, mexɔe se be enye nye dɔdeasi be mawɔ funyafunya tsyowo fomevi ame siwo nye Yesu Nazaretitɔ la yomenɔlawo. 10 Le esia ta la mexɔ ŋusẽ tso Osɔfogã gbɔ eye melé xɔsetɔ geɖewo de gaxɔ me le Yerusalem. Gawu la, ne wotso kufia na wo dometɔ aɖe la, medaa asi ɖe nuwɔna sia dzi blibo. 11 Mewɔ funyafunya fomevi geɖewo kristotɔ siawo kple susu be woafo fi ade Yesu fe ŋkɔ. Melé fu ame siawo ale gbegbe be, metia wo yome yia du siwo le anyigba bubuwo dzi gɔ̃ hã me. 12 Be malé wo ta la, megaxɔ ŋusẽnagbalẽ le tatɔwo gbɔ eye medze mɔ yina Damasko. 13 Esi míenɔ mɔa dzi yina anɔ abe ŋdɔ ga wuieve me lɔfo ene la, keklẽ gã aɖe klẽ ɖe mí kple ŋunyemewo dzi 14 Mí katã míedze anyi. Enumake mese ame aɖe wònɔ nu fom nam le Hebrigbe me be, ‘Saulo, Saulo, nu ka ta nèle yonyeme tim? Wò ŋutɔ ɖokuiwò, ko nèle nuvevi wɔmii.’ 15 Mebia be, ‘Meɖe kuku, wò ame kae le nu fom?’ Afetɔ la ɖo eŋu be, ‘Nyee nye Yesu, ame si yome tim nèle. 16 Tsi tre, elabena metia wò be nãnye nye subɔla kple nye ɖaseɖila. Yi nãɖe gbefã wò nutefekpɔkpɔ sia kple bubu siwo gbɔna la fia xexea me katã. 17 Makpɔ tawò eye maɖe wò tso wò ŋutɔ wò amewo kple Trɔ̃subɔlawo hã sime. Le nyatefe me la, maɖo wò ɖe Trɔ̃subɔlawo dome be nãgblɔ nyanyui la na wo, be wofe ŋkuwo naʋu eye woatrɔ le Abosam fe viviti la gbɔ ava. 18 Mawu fe Kekeli la me, bena woatsɔ wofe nu vɔ̃wo ake wo eye woaxɔ Mawu fe domenyinu si li na ame siwo katã ŋuti kɔ eye wodza le xɔse me.’ 19 Eya ta, Fia Agripa, nye hã mewɔ ɖe ŋutega si tso dzifo la fe ɖoɖo dzi. 20 Gbã la, megblɔ nyanyui la na ame siwo le Damasko eye tso afi ma la meva Yerusalem kple Yuda nutowo me. Emegbe la, meyi Trɔ̃subɔlawo dome eye megblɔ na wo be woadzudzɔ nu vɔ̃ wɔwɔ, atrɔ ɖe Mawu ŋu eye woana wofe nu nyui wɔwɔ nafia be wotrɔ zu ame yeyewo vavã. 21 Esia tae Yudatɔwo va lém le gbedoxɔ la me be yewoawum gɔ̃ hã hafi. 22 Ke Mawu ve nunye ale megale agbe egbe be magblɔ nya sia na ame sia ame fomevi, ame gblɔewo kple bubumewo siaa. 23 Nya si megblɔna la koe nye esi nyagblɔɖilawo kple Mose gblɔ be, ‘Woawɔ funyafunya Mesia la, eyae anye ame gbãtɔ si afɔ tso ame kukuwo dome eye wòahe Kekeli vɛ na Yudatɔwo kple Trɔ̃subɔlawo siaa.’” 24 Esi Festo se nya sia ko la, edo ɣli ɖe Paulo ta sesĩe be, “Paulo, wò tagbɔ le gbegblẽm; wò agbalẽsɔsrɔ̃ fũu na wò tagbɔ flu.” 25 Paulo ɖo eŋu be, “Bubume Festo, nye tagbɔ meflu o, ke boŋ nya siwo megblɔ la nye nyatefe matrɔmatrɔ sɔŋ ko. 26 Fia Agripa ŋutɔ hã nya nu le nu siawo ŋu. Meka ɖe edzi be Fia Agripa se nya siawo katã kpɔ elabena wonye nu siwo dzɔ le gaglãgbe eye womele ɣaɣla ɖe ame aɖeke o. 27 Fia Agripa, mènya be èxɔ nyagblɔɖilawo fe nyawo dzi se; alo mele eme nenema oa?” 28 Agripa xɔ nya la le Paulo nu gblɔ be, “ Đe nèbu be nya sue si nègblɔ le afii lae ana be mazu kristotɔ zi ɖekaa?” 29 Paulo ɖo eŋu be, “Anye nye didi vevie be, togbɔ be nye nyawo meɖi naneke o hã la, wò kple ame sia ame si le afii la miatrɔ zu kristotɔwo abe ale si menyee ene ke menye to fukpekpe me abe ale si mele ekpem la ene o.” 30 Le nya siawo megbe la, Fia Agripa kple gɔvina gã Festo kpakple Benis kple wo ŋumewo katã tso hedzo. 31 Emegbe esi wonɔ nya la me dzrom kpɔ le wo ɖokuiwo me la, wokpɔe dze sii be, le nyatefe me la, Paulo mewɔ naneke si dze na ku alo gamenɔnɔ gɔ̃ hã o. 32 Ale Agripa gblɔ na Festo be, “Ne menye ɖe Paulo tsɔ efe nya la de Kaisaro si o la anye ne ele be woaɖe asi le eŋu hafi.”
Dɔwɔwɔwo 27
1 Mlɔeba la wowɔ dzadzraɖo vɔ be míadze mɔ ayi Roma kple meli. Wotsɔ Paulo kple gamenɔla bubu aɖewo de asi na Yulio, si nye Kaisaro fe asrafowo fe amegã ɖeka be wòakplɔ wo ayii dedie. 2 Míeɖo meli aɖe si tso Adramitio eye wòyina tɔtɔ ge ɖe Terki du geɖewo me la hedze mɔ. Helatɔ aɖe tso Tesalonika si woyɔna be Aristarko la hã nɔ ʋua me kpli mí. 3 Le ŋkeke evea gbe la, míeva ɖo Sidɔn. Asrafoawo fe amegã, Yulio, nyo dɔme na Paulo ale be wòɖe mɔ nɛ wòɖi tsa de dua me ɖakpɔ xɔlɔ̃awo ɖa eye wodi efe nu hiahiã aɖewo nɛ. 4 Esi míegadze mɔ tso afi ma tete ko la, ya sesẽ aɖe fo va kpe mí eye esia wɔe be míete ŋu zɔ mɔ to afi si wòle be míato o ke boŋ míeto Kipro fukpo la fe dzigbe gome. Esia gɔmee nye be míeto fukpo la kple anyigba la ŋutɔ dome ale be yaa megaɖe fu na mí o. 5 Míeto Kilikia kple Pamfilia ŋu eye míeva ɖi go ɖe Mira le Likia nutome. 6 Le afi sia la míafe kplɔla la kpɔ Egipte tɔdziʋu aɖe si tso Aleksandria yina Italia eye míeɖoe. 7 Míenɔ tsia dzi eye míekpe fu ŋkeke geɖewo hafi va ɖo Knido gbɔ lɔfo. Ya nɔ fofom sesĩe ale gbegbe be ɖe ko míegbɔ eme tso Salmon ʋudzefea ŋu heyi Kreta. 8 Míenɔ ahom gã sia me wònɔ fu ɖem na mí alea heto anyigbefuta ɖɔɖɔɖɔ va ɖo tefe aɖe si woyɔna be Ʋudzefe Nyui la. Tefe sia te ɖe Lasea dua ŋu. 9 Míenɔ afi sia ŋkeke geɖewo. Le ɣeyiɣi siawo me la, fudzimɔzɔzɔ yi didifewo menɔ bɔbɔe o elabena fea wu enu vɔ eye ɣeyiɣi sia mee ahom sesẽwo tuna le fu dzi. Paulo kpɔe dze sii alea ale wòyɔ tɔdziʋua kulawo hegblɔ na wo be, 10 “Amegãwo, edze nam abe ne míeyi míafe mɔzɔzɔ sia dzi fifia la, nya aɖe ava dzɔ ɖe mía dzi ene. Đewohĩ ʋua anyrɔ eye míafe agbawo abu, amewo axɔ abi eye ame aɖewo aku gɔ̃ hã.” 11 Ke asrafowo, ame siwo fe kpɔkplɔ te gamenɔlawo nɔ la, meɖo to Paulo o ke boŋ wose tɔdziʋua kulawo fe amegã fe aɖaŋu boŋ. 12 Eye esi wonye be Ʋudzefe Nyui sia hã menyo tututu be woanɔ le vuvɔŋɔli me o ta la, tɔdziʋua me nɔla geɖewo lɔ̃ ɖe edzi be yewoadze agbagba ayi ŋgɔ aɖo Foenike be yewoatsi afi ma le vuvɔŋɔli la me. Foenike ʋudzefe sia ka ɖe eme wu. Ʋudzefe Nyui la sã elabena etrɔ mo de dzigbeɣetodofe kple anyigbeɣetoɖofe. 13 Le ɣemaɣi me tututu la, ya aɖe nɔ fofom tso anyigbe gome, eye wòdze abe enyo be míadze mɔ ene eya ta wodo abalawo eye míedze mɔ henɔ goŋu tom to Kreta ŋkume kekeake. 14 Sẽ ko la yame trɔ zi ɖeka eye ahom sesẽ aɖe si woyɔna be dzigbeɣetoɖofeya fo kpe mí tso fukpo la dzi. 15 Ahom la lɔ ʋua ɖe nu ale be ʋua kulawo ɖe asi le eŋu nɛ eye wòkplɔ mí dzoe. 16 Mlɔeba la, mieto fukpo sue aɖe si woyɔna be Kauda la godo eye to agbagbadzedze geɖe me la wohe tɔdziʋu sue si wotsi kae ɖe ʋu si míeɖo ŋu la 17 eye wobla tsɔdziʋu la sesĩe be wòagaʋanya alo anɔ ʋuʋum o. Tɔdziʋua kulawo nɔ vɔvɔ̃m be míafe ʋua ava ɖo ba alo asi ke le Afrika fe futa eya ta woɖiɖi abalawo ale ya kɔ mí ɖe nu heyii. 18 Le ŋufɔke esi ahom la nu ganɔ sesẽm ɖe edzi la ʋua kulawo fɔ agbawo fu gbe ɖe fua me. 19 Le ŋkeke etɔ̃a gbe la wofɔ dɔwɔnu siwo katã le ʋua me la hã fu gbe ɖe fua me. 20 Ahom la nu gasẽ ɖe edzi hena ŋkeke geɖewo eye míete ŋu kpɔ ɣe alo ɣletiviwo le dziŋgɔlĩ me gɔ̃ hã o. Esia na be míebu mɔkpɔkpɔ keŋkeŋ. 21 Anɔ abe ŋkeke nanewo nye esi ene ame aɖeke meɖu naneke o, ke mlɔeba la, Paulo yɔ ʋua me nɔlawo fo fu eye wògblɔ na wo be, “Ne wònye ɖe miese nye gbe eye míetsi Ʋudzefe Nyui la, anye ne dzɔgbevɔ̃e sia mava mía dzi o. 22 Ke milé dzi ɖe fo elabena togbɔ be tɔdziʋua anyrɔ hã la, mía dometɔ aɖeke mele tsɔtsrɔ̃ ge o. 23 Elabena le zã si va yi me la, nye Mawu si mesubɔna la ɖo efe dɔla ɖe gbɔnye wòva gblɔ nam be, 24 ‘Paulo, mègavɔ̃ o, elabena ãva ɖo Kaisaro gbɔ dedie be wòadrɔ̃ ʋɔnu wò. Gawu la, Mawu se wò gbedodoɖa eya ta ame siwo katã le ʋua me kpli wo la atsi agbe.’ 25 Eya ta, nɔvinyewo, milé dzi ɖe fo, elabena mexɔ Mawu dzi se nyuie eye menyae be nu si wògblɔ la ava eme tututu.” 26 Ke ele na mí be míadze go ɖe fukpo aɖe dzi. 27 Tɔdziʋu la fe gbagbã le míafe fudzinɔnɔ fe ŋkeke wuienelia fe zãtitina lɔfo esi ahom la ganɔ mía nyamam le Adriafu me la, ʋua kulawo bu xaa be yewote ɖe anyigba aɖe ŋu. 28 Ale woda dzidzeka ɖe fua me, eye wokpɔ be tso fua dzi yi egɔme anɔ abe mita blaetɔ̃-vɔ-etɔ̃ ko ene. Sẽ la, wogadae eye azɔ la wokpɔ be anɔ afɔ blaasieke pɛ ko. 29 Ʋua kulawo nyae be madidi hafi míava ɖi go o, ke esi wonɔ vɔvɔ̃m be ɖewohĩ míava ɖi go ɖe agakpewo dome ta la woda seke ene ɖe ʋua megbe henɔ agu fe dzedze lalam. 30 Ʋua kula aɖewo wɔ ɖoɖo be yewoasi le tɔdziʋua me ale woɖiɖi tɔdziʋu sue la ɖe tsia dzi abe seke da ge woyina ene. 31 Ke Paulo gblɔ na asrafoawo kple wofe amegã bena, “Mía tɔwo, ne mia dometɔ aɖe dzo le tɔdziʋua me la, matsi agbe o.” 32 Ale asrafoawo lã ka si wosa ɖe tɔdziʋu sue la ŋu be wòge dze tsia dzi. 33 Le fɔŋli me la, Paulo gblɔ na ameawo be, “Mía tɔwo, kwasiɖa eve sɔŋ enye esi ame aɖeke meɖu naneke o. 34 Eya ta meɖe kuku na mi, miɖe dzi ɖi ne miaɖu nu elabena naneke mele dzɔdzɔ ge ɖe mía dometɔ aɖeke dzi o.” 35 Azɔ Paulo ŋutɔ tsɔ abolo aɖe eye esi wòdo gbe ɖa alo da akpe ɖe eta vɔ la, eka ɖe heɖu. 36 Nu sia do ŋusẽ ʋua me nɔlawo katã ale be ame sia ame di nane de nu me azɔ. 37 Ʋua me nɔlawo katã fe xexlẽme anɔ ame alafa eve blaadre-vɔ-ade. 38 Esi woɖu nu ɖi fo vɔ la, wolɔ bli kotoku mamlɛawo katã fu gbe ɖe fua me be ʋua nanɔ wodzoe ale be wòaganyrɔ o. 39 Esi ŋu ke la, womekpɔ anyigba dze si o elabena afu do gake wokpɔ futa fe afi aɖe ɖaa. Esia na be wonɔ tame bum be ɖe yewoate ŋu ato agakpeawo dome ava do ɖe go ŋu dedie hã. 40 Mlɔeba la, woɖoe be yewoatee akpɔ, ale wolã sekeawo hegblẽ wo ɖe fua me, wotu kuɖɔkawo hã eye wodo abala heɖo ta gota. 41 Ke dzɔgbevɔ̃etɔe la, tɔdziʋua si ke. Efe ŋgɔgbe lɔfo tsi tefe ɖeka ale be ahom la hã nɔ efe megbe lɔfo kakam. 42 Esi wòdzɔ alea ko la, asrafoawo gblɔ na wofe amegã be wòaɖe mɔ na yewo yewoawu gamemɔlawo katã ale be wo dometɔ aɖeke nagadzo dze fua me afu tsi asi dzo le yewo gbɔ o. 43 Ke le esi wofe amegã Yulio di be yeaɖe Paulo fe agbe ta la, melɔ̃ ɖe wofe susu si wodo ɖa la dzi o. Ke boŋ eɖe gbe be ame siwo nya tsifufu la nadze agbagba afu tsi ayi gota. 44 Ke ame mamlɛawo dometɔ aɖewo nanɔ ʋufowo dzi eye bubuwo hã nanɔ ʋua fe kakɛwo dzi ayi gota. Ale ame sia ame dze agbagba alea ɖo gota dedie.
Dɔwɔwɔwo 28
1 Emegbe la, míeva nya be fukpo si woyɔna be Mɔlta la dzie míeva do ɖo. 2 Ƒukpoa dzi tɔwo xɔ mí nyuie ŋutɔ. Esi tsi nɔ dzadzam eye vuvɔ nɔ wɔwɔm ta la, wodo dzo gã aɖe na mí be míafu. 3 Esi Paulo fɔ nake wuwului aɖewo be yeade dzoa me ko la, da vɔ̃ɖi aɖe do tso nake la me, le dzo xɔxɔa ta, eye wòbla ɖe Paulo fe alɔnu. 4 Nu sia wɔ nuku eye wòdo vɔvɔ̃ na ame siwo nɔ afi ma ŋutɔ ale wogblɔ na wo nɔewo be, “Ame sia la, hlɔ̃dola vɔ̃ɖi aɖee wònye. Togbɔ be metsi fu me ku o hã la, Mawu fe hlɔ̃biabia melɔ̃ be wòatsi agbe o.” 5 Ke Paulo ʋuʋu da la le alɔnu ɖe dzobiabia me eye naneke mewɔe o. 6 Ameawo nɔ mɔ kpɔm be Paulo fe abɔ ate eye wòadze anyi aku, ke esi wolala ʋuu nya aɖeke medzɔ ɖe edzi o la, wotrɔ wofe susuwo hegblɔ be Paulo la Mawu aɖe koko wòanye. 7 Ƒukpo sia fe gɔvina ŋkɔe nye Publio, ame sia fe anyigba kple afe te ɖe futa, afi si míeva ɖi go ɖo. Publio xɔ mí ɖe eya ŋutɔ fe afe me, hekpɔ mía dzi nyuie ŋkeke etɔ̃ sɔŋ. 8 Publio fofo fe lãme menɔ kɔkɔm tututu o, elabena asrã kple kpeta nɔ fu ɖem nɛ. Paulo yi egbɔ hedo gbe ɖa heda asi ɖe edzi ale be efe lãme sẽ. 9 Enumake dɔléla siwo katã nɔ tefea la, va Paulo gbɔ eye wòda gbe le wo katã ŋu. 10 Dzi dzɔ fukpoa dzi tɔwo ŋutɔ ale wotsɔ nunana fomevi geɖewo vɛ na mí, eye esi ɣeyiɣi de na mí be míadzo la, wodo agba na míafe tɔdziʋu la nyuie ŋutɔ kple nu siwo katã ava hiã mí le míafe mɔzɔzɔa me. 11 Míenɔ Mɔlta fukpo dzi ɣleti etɔ̃ hafi gadze mɔ. Míeɖo tɔdziʋu aɖe si woyɔna be “Venɔviwo” si tso Aleksandria eye wòva tsi fukpoa dzi le vuvɔŋɔli la. 12 Tefe gbãtɔ si míetɔ ɖo lae nye Sirakusa eye míenɔ afi ma ŋkeke etɔ̃. 13 Tso Sirakusa la, miefo xlã heyi Regio, eye tso afi ma la ya aɖe fo mí tso anyigbe gome ale be le ŋkeke evea gbe la míeva ɖo Puteoli, afi si míedo go xɔsetɔ aɖewo le. 14 Xɔsetɔ siawo di tso mía si vevie be míanɔ yewo gbɔ vie ale míelɔ̃, nɔ wo gbɔ ŋkeke adre. Tso Puteoli la, míeɖo ta Roma. 15 Esi xɔsetɔ siwo le Roma la se be míegbɔna la wo dometɔ aɖewo va kpe mí le keke tefe si woyɔna be Apioforo eye wòdidi tso Roma gbɔ abe kilometa blaenyi sɔŋ ene. Ame bubuwo hã va kpe mí le afi si woyɔna be “Amedzrodzefe etɔ̃awo.” Tefe sia hã didi tso Roma gbɔ abe kilometa bladre ene. Esi Paulo kpɔ xɔsetɔ siawo la, dzi dzɔe ŋutɔ; dzi ɖo efo eye wòda akpe na Mawu." 16 Esi míeva ɖo Roma la, asrafowo fe amegã si fe kpɔkplɔ te Paulo nɔ la ɖe mɔ na Paulo be ate ŋu adze afi sia afi si eya ŋutɔ lɔ̃. Ke woɖe asrafo aɖe ɖe eŋu be wòadzɔ eŋu ɣesiaɣi. 17 Le ŋkeke etɔ̃agbe la, Paulo yɔ Yudatɔ siwo le Roma dua me la fo fu eye wòfo nu na wo gblɔ be," “Nɔvinyewo, edzɔ dzi nam be meva ɖo mia gbɔ le afii. Medi be mianya be togbɔ be nyemewɔ naneke o eye nyemeda le kɔnyinyi aɖeke dzi o hã la, Yudatɔ siwo le Yerusalem la lém eye wotsɔm de asi na Roma dziɖuɖua fe ame dɔdɔ siwo le Yerusalem, be woadrɔ̃ ʋɔnum. 18 Esi míeyi ʋɔnua la, Roma dziɖuɖu fe ame dɔdɔwo mekpɔ vodada aɖeke le ŋunye o, eya ta wodi be yewoaɖe asi le ŋunye elabena wokpɔ be nyemedze na ku abe ale si Yudatɔwo fe amegãwo dii ene o. 19 Ke esi mekpɔ be Yudatɔwo mekpɔ dzidzɔ le ale si wodrɔ̃ ʋɔnua ŋu o, eye wotsi tre ɖe nyametsotsoa ŋu vevie ta la, nye hã megblɔ na ʋɔnua be metsɔ nye nya de asi na Kaisaro le Roma be wòadrɔ̃ ʋɔnum. 20 Nu si ta meyɔ mi va afii egbeae nye be míadze si mía nɔewo eye be mana mianya nu si tututu ta wolém de game ɖo. Esiae nye be mexɔ se tso nye dzi me ke be, Mesia si mía tɔgbuiwo nɔ mɔ kpɔm na la va mía dome.” 21 Ameawo ɖo eŋu na Paulo be, “Míawo la ame aɖeke megagblɔ wò nya aɖeke na mí kpɔ loo alo ŋlɔ agbalẽ ɖo ɖe mí tso Yudea le ŋuwò kpɔ o. Nɔvi kristotɔ siwo tso Yerusalem va hã dometɔ aɖeke megblɔ nya aɖeke na mí tso ŋuwò kpɔ o. 22 Ke míadi be nãɖe wò xɔse la me na mí nyuie elabena nu si míenya koe nye be, ame aɖeke media kristotɔwo fe nya le tefe aɖeke o.” 23 Ale woɖo ŋkeke bubu na takpekpe eye esi ŋkekea ɖo la, ame geɖewo va fo fu ɖe Paulo feme. Paulo ɖe mawunya me na wo tsitotsito, le mawufiaɖufe la kple Yesu Kristo ŋu. Wonɔ takpekpea me tso ŋdi va se ɖe fiẽ ke. 24 Paulo fe nyawo sɔ tome na ame aɖewo eye wotrɔ zu kristotɔwo; ke mewɔ naneke kura le ame aɖewo hã ŋu o. 25 Wodzro nyawo me le wo ɖokuiwo me ʋuu hafi kaka dzo. Ke nya si tsi tome na wo eye wòɖe fu na wo dometɔ geɖewo lae nye esi Paulo gblɔ na wo be, “Gbɔgbɔ Kɔkɔe la fe nya si wogblɔ to nyagblɔɖila Yesaya dzi la le eme tututu be, 26 ‘Migblɔ na Yudatɔwo be, miafe towo ase nyawo gake miase wo gɔme o.’ 27 Elabena miafe dziwo ku atri, miafe towo ku, eye miafe susuwo me meʋu be miase nu gɔme o. Le nyatefe me la, menye miafe didi wònye be miakpɔ nu, ase nu gɔme eye miatrɔ ɖe ŋunye be mada gbe le mia ŋu o.”" 28 Eya ta medi be mianya be Mawu fe ɖeɖedɔ sia ɖo Trɔ̃subɔlawo gbɔ eye woaɖo toe. 29 Esi wògblɔ esia la Yudatɔwo dzo eye nyahehe geɖe ɖo wo dome. 30 Ke Paulo nɔ afi ma fe eve sɔŋ le xɔ si ta wòxe fe ɖo la me, eye ame geɖewo va nɔ ekpɔm ɖa le efe afeme. 31 Enɔ gbefã ɖem mawufiaɖufe la nɔ nu fiam le Afetɔ Yesu Kristo ŋuti dzidefotɔe eye ame aɖeke mexea mɔ nɛ le esiawo katã wɔwɔ me o."
Romatɔwo 1
1 Xɔ̃nye lɔlɔ̃awo le Roma: Agbalẽ sia tso Paulo, Yesu Kristo fe kluvi, ame si wotia be wòanye mawunyadɔgbedela eye wodɔe ɖa be wòaɖe gbefã Mawu fe nyanyui la, gbɔ. 2 Mawu fe nyagblɔɖilawo do nyanyui sia ŋugbe xoxoxo le Nubabla Xoxoa me. 3 Enye nyanyui tso Via, Yesu Kristo, míafe Afetɔ, ame si va xexeame abe amegbetɔ ene eye wodzii ɖe Fia David fe fiafomea me la ŋu. 4 Esi wofɔe ɖe tsitre tso ame kukuwo dome la, wofia be eyae nye Mawu Vi ŋusẽtɔ la eye Mawu ŋutɔ fe nɔnɔme kɔkɔe la nɔ eme. 5 Azɔ la, to Kristo me la, wokɔ Mawu fe dɔmenyo ɖe mí nu vɔ̃ wɔla madzemadzewo dzi, eye azɔ la ele mía dɔm ɖe xexeame godoo be míagblɔ nu gã siwo Mawu wɔ na xexeame la na amewo katã le afi sia afi, ale be woawo hã naxɔ edzi ase eye woaɖo toe. 6 Eye miawo hã miele ame siwo woyɔ be woanye Yesu Kristo tɔwo la dome. 7 Ŋutifafa kple amenuveve tso Mawu, mía Fofo kple Afetɔ Yesu Kristo gbɔ na mi katã le Roma, ame siwo Mawu lɔ̃ eye wòyɔ mi be miazu ame kɔkɔewo. 8 Mina magblɔe na mi gbã be tefe ɖe sia ɖe si meyi la, mesea amewo nɔa nu fom tso mia ŋu, elabena amewo le nu nyam le xexeame godo tso miafe xɔse ŋu. Medaa akpe na Mawu to Yesu Kristo dzi le ɖaseɖiɖi nyui sia sese ta eye megadaa akpe ɖe mia dometɔ ɖe sia ɖe ta. 9 Mawu nya ale si medoa gbe ɖa enuenu ɖe mia tae. Metsɔa miawo kple miafe hiahiãwo yia gbedodoɖa me zã kple keli na ame si mesubɔna kple nye ŋusẽ katã, eye megblɔa nyanyui la tsoa Via ŋu na ame bubuwo. 10 Nu siwo mebiana to gbedodoɖa me la dometɔ ɖekae nye be makpɔ mɔnu, ne Mawu lɔ̃ la, mava kpɔ mi ɖa mlɔeba la, eye ne adze edzi la, mazɔ mɔ la dedie. 11 Mele didim vevie be mava kpɔ mi ɖa ale be matsɔ gbɔgbɔmenunana aɖe si ado ŋusẽ mi la ana mi, 12 hekpe ɖe esia ŋu be nye kple miawo siaa míado ŋusẽ mía nɔewo fe xɔse. 13 Nɔvinye lɔlɔ̃awo, medi be mianya be meɖoe zi geɖe be mava kpɔ mi ɖa ale be mate ŋu awɔ dɔ le mia dome eye makpɔ kutsetse nyui siwo ado tso eme abe ale si mewɔ le Trɔ̃subɔlawo fe ha bubuwo me ene. Gake esia mete ŋu dze edzi o, 14 elabena menyi fe le ame sia ame si, ŋkuʋuʋutɔwo kple ŋkumaʋumaʋutɔwo, ame siwo wohe kple ame siwo womehe o siaa si. 15 Eya ta ne mate ŋui ko la, mele klalo be mava miawo hã gbɔ le Roma be magblɔ Mawu fe nyanyui la na mi. 16 Elabena nyanyui si tso Kristo ŋuti mekpea ŋu nam o. Eyae nye Mawu fe mɔ si ŋu ŋusẽ le si dzi Mawu ato akplɔ ame siwo xɔ edzi se la ayi dzifo. Gbã la, wogblɔ nya siawo na Yudatɔwo ɖeɖe ko, ke azɔ la wole ame sia ame yɔm be wòava Mawu gbɔ to mɔ ma ke dzi. 17 Nyanyui sia le gbɔgblɔm na mí be Mawu dzraa mí ɖo hena dzifoyiyi eye wònaa míawo kple Mawu dome kɔna, ne míexɔ Kristo dzi se be aɖe mí. Xɔsee wɔa nu sia tso gɔmedzedzea va se ɖe nuwuwu. Abe ale si Ŋɔŋlɔ Kɔkɔe la gblɔe ene la, “Ame si akpɔ agbe la, akpɔe ato mawudzixɔse me.” 18 Woɖe Mawu fe dziku ɖe go tso dzifo ɖe amegbetɔ fe mawumavɔ̃mavɔ̃ kple vɔ̃ɖinyenye katã ŋu, ame siwo tea nyatefe la ɖe to, to wofe vɔ̃ɖinyenye me. 19 Elabena nu si wòle be woanya tso Mawu ŋu me kɔ na wo keŋ, elabena Mawu kɔ eme na wo. 20 Elabena tso xexeame fe gɔmedzedzea me Mawu fe nɔnɔme siwo womekpɔa kple ŋku o, esiwo nye efe ŋusẽ mavɔ kple efe mawunyenye me kɔ na wo fãa. Wose esia gɔme to efe nuwɔwɔwo me, be taflatsedodo naganɔ ame aɖeke si o. 21 Togbɔ be wonya Mawu hã la, womesubɔnɛ alo daa akpa nɛ abe Mawu ene o ke boŋ wofe tamesusuwo zu nu dzodzro eye wofe dzi manyanu la me do viviti. 22 Togbɔ be wobu be yewonye nunyalawo hã la, wonye bometsilawo boŋ, 23 elabena wotsɔ Mawu makumaku la fe ŋutikɔkɔe ɖɔ li aklamakpakpɛwo be wòanɔ abe amegbetɔ, dzifoxeviwo kple lã afɔenewo kpakple nutatawo tɔ ene. 24 Eya ta, le wofe dzi vɔ̃ɖiwo fe didi nu la, Mawu tsɔ wo de asi na ahasiwɔwɔ fe makɔmakɔnyenye be woado ŋunyɔ wofe ŋutilãwo kple wo nɔewo. 25 Wotsɔ Mawu fe nyatefe la ɖɔ li aʋatsoe; wosubɔa eye wodea ta agu na nuwɔwɔwo wu wo Wɔla, ame si wòle be woakafu tegbetegbe. Amen. 26 Le esia ta Mawu tsɔ wo de asi na dzodzro vɔ̃wo; wofe nyɔnuwo gɔ̃ hã tsɔ nu siwo menye dzɔdzɔmenuwo o la, ɖɔ li dzɔdzɔmenuwoe le gbɔdɔdɔnyawo gome. 27 Nenema ke wofe ŋutsuwo hã ɖe asi le dzɔdzɔme fe kadodo si le ŋutsu kple nyɔnu dome ŋu eye wofe lãme fiena ɖe wo nɔewo ŋu. Ale ŋutsu wɔa ŋunyɔnu kple ŋutsu bubuwo. Ale woxɔ wofe ŋukpenanuwo fe fetu ɖe wofe ŋutilã me. 28 Gawu la, esi wosusui be mehiã be woalé sidzedze Mawu me ɖe asi o ta la, Mawu ɖe asi le wofe susu ŋu na bometsitsi be woawɔ nu si mele be woawɔ o. 29 Ale wo ameawo me yɔ fũu kple vɔ̃ɖinyenye ɖe sia ɖe fomevi, nu tovo wɔwɔ, ŋukeklẽ kple gbɔ̃ɖiɖi ame ɖokui. Nenema ke ŋuʋaʋã, hlɔ̃dodo, dzrewɔwɔ, beble kple vɔ̃ediname hã yɔ wo me fũu. Wonye ameŋunyagblɔlawo, 30 ameŋugblẽlawo, ame siwo léa Mawu ɖe ke me, amemabulawo, dadalawo, adegbe fuflu folawo, ame siwo toa nu gbegblẽ yeyewo wɔwɔ vanɛ, ame siwo meɖoa to wo dzilawo o. 31 Wonye numanyalawo, dzimaxɔsetɔwo, nublanuimakpɔlawo kple tamesesẽtɔwo. 32 Togbɔ be wonya nu le Mawu fe sedede dzɔdzɔe la ŋu be ame siwo wɔa nenema nu siawo tɔgbi dze na ku hã la, womeyia nu siawo wɔwɔ dzi ɖeɖe ko o ke boŋ woda asi ɖe ame siwo wɔnɛ hã tɔ dzi.
Romatɔwo 2
1 Mianɔ biabia be, “Ame vɔ̃ɖi kawo ŋue mele nu fom le?” Milala vie. Miawo hã miele abe woawo ke ene. Ne miele gbɔgblɔm be wonye ame vɔ̃ɖiwo eye ele be woahe to na wo la, miele nya siawo ke gblɔm tso miawo ŋutɔ hã ŋu, elabena miewɔa nu vɔ̃ɖi siawo ke. 2 Míenya be Mawu ahe to na ame sia ame si wɔa nu siawo tɔgbi le efe dzɔdzɔenyenye ta. 3 Đe miele bubum bena Mawu adrɔ̃ ʋɔnu abu fɔ ame aɖewo le nu siawo wɔwɔ ta ke wòagbe ʋɔnudɔdrɔ̃ miawo ne miewɔ nu mawo kea? 4 Đe mienya ale si gbegbe wògbɔa dzi ɖi na mi oa? Alo ɖe mietsɔ ɖeke le eme oa? Đe miekpɔe be egbɔ dzi ɖi ɣeyiɣi siawo katã eye mehe to na mi o ale be yeana ɣeyiɣi mi miatrɔ dzime oa? Efe dɔmenyo fe taɖodzinue nye wòana miatrɔ dzime. 5 Gake, gbeɖe, miegbe toɖoɖo. Ale miele tohehe sesẽ dzram ɖo na mia ɖokuiwo le miafe gbegbe be yewomaɖe asi le yewofe nu vɔ̃wo ŋu o ta; elabena ŋkeke aɖe gbɔna, gbe si gbe Mawu anye Ʋɔnudrɔ̃la dzɔdzɔe na xexeame katã. 6 Atsɔ nu sia nu si dze na ame sia ame le efe dɔwɔwɔ ta la anɛ. 7 Ana agbe mavɔ ame sia ame si wɔa efe lɔlɔ̃nu, eye wòdia ŋutikɔkɔe kple bubu kpakple agbe mavɔ si Mawu nana. 8 Ke ahe to na ame siwo tsia tsitre ɖe efe nyatefe la ŋu eye wowɔa nu vɔ̃. Mawu atrɔ efe dɔmedzoe akɔ ɖe wo dzi. 9 Konyifafa kple fukpekpe anɔ anyi na Yudatɔ kple Trɔ̃subɔla siwo nɔa nu vɔ̃ wɔwɔ dzi la siaa sɔsɔe. 10 Ke ŋutikɔkɔe kple bubu kpakple ŋutifafa atso Mawu gbɔ na ame sia ame si ɖoa toe, ne wonye Yudatɔwo loo alo Trɔ̃subɔlawo, 11 elabena Mawu meɖea ame aɖeke le eme o. 12 Eya ta woahe to na ame siwo katã si se mele o la abe se manɔsitɔwo ene ne wowɔ nu vɔ̃, eye woadrɔ̃ ʋɔnu ame siwo le se la te abe setenɔlawo ene. 13 Elabena menye ame siwo sea se la, woe nye ame dzɔdzɔewo le Mawu fe ŋkume o, ke boŋ ame siwo wɔa sea dzi lae woatso afia na abe ame dzɔdzɔewo ene. 14 Le nyatefe me, ne Trɔ̃subɔla siwo si se mele o, gake wowɔ nu ɖe dzɔdzɔme fe ɖoɖo nu eye wòsɔ kple se la la, ekema wozu se na wo ɖokuiwo, 15 elabena wofia be woŋlɔ se la fe nyawo ɖe wofe dziwo me, wofe dzitsinya hã ɖia ɖase eye wofe tamesusu hã tsoa wo nu ɣeaɖewoɣi eye wòɖea wo nu ɣebubuɣi. 16 Gbe ɖeka aɖe gbɔna kokoko, gbe si gbe le Mawu fe gbeɖeɖe nu la, Yesu Kristo adrɔ̃ ʋɔnu ame sia ame le nu siwo wòwɔ le adza me la ta eye wòadrɔ̃ ʋɔnu wo le wofe susu ɣaɣlawo kple taɖodzinuwo ta. Nu siawo katã nye Mawu fe ɖoɖo triakɔ si mele gbefã ɖem la fe akpa aɖe. 17 Mi Yudatɔwo miebu be yewo kple Mawu dome li nyuie elabena Mawu tsɔ efe sewo na mi. Miefoa adegbe be yewoe nye Mawu fe lɔlɔ̃tɔ veviwo. 18 Ẽ, mienya nu si dim wòle. Mienya nyui tso vɔ̃ gbɔ eye mieda asi ɖe nyui dzi, elabena wofia efe sewo mi tso keke miafe ɖevime ke. 19 Mienya Mawu gbɔ mɔ nyuie ale gbegbe be miate ŋu afia asii na ŋkuagbãtɔ gɔ̃ hã. Miebua mia ɖokuiwo abe mɔfiakaɖiwo ene hena mɔfiafia ame siwo bu ɖe viviti me la be woaɖo ta Mawu gbɔ. 20 Miebuna be yewoate ŋu afia mɔ numanyalawo eye yewoafia mawunya ɖeviwo gɔ̃ hã elabena mienya efe seawo nyuie eye nunya kple nyatefe yɔ seawo me fũ. 21 Ẽ, miefiaa nu ame bubuwo, ekema nu ka ta miafia nu miawo ŋutɔ mia ɖokuiwo o? Miegblɔna na amewo be womegafi fi o; ɖe miawo miefia fia? 22 Miegblɔna be ahasiwɔwɔ nye nu vɔ̃; ɖe miawo ŋutɔ miewɔnɛa? Miegblɔna be“Migasubɔ legbawo o,” ke mietsɔ ga wòzu miafe mawu. 23 Miedana ɖe Mawu fe seawo nyanya dzi ŋutɔ ke miedoa vlo Mawu to seawo dzi dada me. 24 Nu sia tae Ŋɔŋlɔ Kɔkɔe la gblɔ be xexeame ɖua fewu le Mawu ŋu le mia ta. 25 Asixɔxɔ aɖe le Yudatɔnyenye ŋu ne miewɔ Mawu fe seawo dzi. Ke ne miewɔ seawo dzi o la, ekema mienyo wu trɔ̃subɔlawo le go aɖeke me o. 26 Eye ne Trɔ̃subɔlawo wɔa Mawu fe sewo dzi la, ɖe Mawu matsɔ nu nyui kple bubu siwo wòɖo ɖi na Yudatɔwo la ana Trɔ̃subɔlawo o mahã? 27 Trɔ̃subɔla mawo tɔ me anyo sãa wu mi Yudatɔwo tɔ, evɔ mi Yudatɔwo mienya nu geɖewo tso Mawu ŋu eye efe ŋugbedodowo hã le mia si ke miewɔa efe sewo dzi o. 28 Elabena mienye Yudatɔ akuakuawo le mia dzilawo fe Yudatɔwo nyenye ɖeɖe ko ta loo alo le aʋatsotso si nye Yudatɔwo fe kɔnyinyi ɖeɖe ko ta o. 29 Yudatɔ akuakuae nye ame sia ame si fe dzi le nyuie ɖe Mawu ŋu. Elabena Mawu mele ame siwo lãa wofe ŋutilã le aʋatsotso le ŋutilã me la dim o, ke ame siwo trɔ wofe dziwo kple susuwo la dim wòle. Ame sia ame si fe agbenɔnɔ me tɔtrɔ ma tɔgbi le la, axɔ efe kafukafu tso Mawu gbɔ, ne mexɔe tso miawo gbɔ o gɔ̃ hã.
Romatɔwo 3
1 Ekema viɖe kae le Yudatɔnyenye me? Mɔnukpɔkpɔ tɔxɛ aɖe li na wo tso Mawu gbɔa? Viɖe aɖe le Yudatɔwo fe aʋatsotso fe kɔnuwɔwɔ la mea? 2 Ẽ, nu nyui geɖewo le Yudatɔnyenye me. Gbã la, Mawu tsɔ efe sewo de asi na wo ale be woate ŋu anya efe lɔlɔ̃nu eye woawɔe. 3 Nyatefee, wo dometɔ aɖewo mewɔ Mawu fe gbe dzi o. Ke ɖe wofe ŋugbedodowo na Mawu dzi mawɔmawɔ fia be Mawu hã agbe efe ŋugbedodowo dzi wɔwɔ na woa? 4 Gbeɖe o! Togbɔ be ame sia ame nye aʋatsokala le xexeame hã la, Mawu ya mele nenema o. Èɖo ŋku nu si Psalomowo fe Agbalẽ gblɔ tso susu sia ŋu dzia? Egblɔ be, togbɔ be amewo atsi tsitre ɖe Mawu fe nyawo ŋu hã la, Mawu fe nyawo anye nyatefe kple nya dzɔdzɔe ɣesiaɣi. 5 Ame aɖewo gblɔna be, “Míafe vodadawo ɖe Mawu ŋu nye nu nyui elabena míafe nu vɔ̃wo ana amewo nadze si Mawu fe nyonyo ne wokpɔ míafe gbegblẽ. Ekema ɖe wònyo be wòahe to na mí le esime míafe nu vɔ̃wo nye kpekpeɖeŋu nɛa?” Nenemae ame aɖewo gblɔna. 6 Mawu naxe mɔ na nya sia tɔgbiwo. Ekema Mawu ka tɔgbi wòanye ne wòaŋe aɖaba afu nu vɔ̃wo dzi? Ale ke wòate ŋu abu fɔ ame aɖee? 7 Mate ŋu adrɔ̃ ʋɔnum, abu fɔm abe nu vɔ̃ wɔla ene o, elabena nye nu vɔ̃ wɔwɔ he ŋutikɔkɔe vɛ nɛ to asifiafia vovototo si le eya fe nutefewɔwɔ kple nye nutefemawɔmawɔ dome la me. 8 Ne èkplɔ susu ma ɖo la, ãva ke ɖe susu sia ŋu. Ale si míafe nu vɔ̃wo sɔ gbɔ ɖe edzi wu la, nenemae Mawu lɔ̃a mí ɖe edzi wui! Ele be woabu fɔ ame siwo gblɔa nya siawo tɔgbi. Ke ame aɖewo gblɔna be nu siawo tɔgbie mefiana! 9 Ekema ɖe mí Yudatɔwo míenyo wu ame bubuawoa? Ao, mele eme nenema kura o, elabena míeɖee fia xoxo be amewo katã nye nu vɔ̃ wɔlawo sɔsɔe, míeɖanye Yudatɔwo loo alo míeɖanye Trɔ̃subɔlawo o. 10 Abe ale si Ŋɔŋlɔ Kɔkɔe la gblɔe ene la, “Ame aɖeke meli si nyo o, eye ame ɖeka aɖeke meli si ŋu nu vɔ̃ mele o.” 11 Ame aɖeke mewɔ Mawu fe sewo dzi pɛpɛpɛ kpɔ loo alo ɖo kplikpaa kpɔ be yeawɔ wo dzi gɔ̃ hã o. 12 Ame sia ame tra mɔ; ame sia ame wɔ nu vɔ̃. Ame aɖeke mele afi aɖeke si lé nyuiwɔwɔ me ɖe asi o. Ame ɖeka pɛ gɔ̃ hã meli o. 13 Wofe nufofo nye nu vɔ̃ɖi kple ŋunyɔnu abe ʋeʋẽ si doa go tsoa yɔdo nuvowo me ene. Aʋatsokaka yɔ aɖe dzi na wo. Da si fomevi me aɖi vɔ̃tɔ le la fe aɖi nɔa nu sia nu si wogblɔna la me. 14 Điŋudodo kple dzrewɔwɔ yɔa nu me na wo. 15 Woɖea abla ɖe amewuwu ŋu eye woléa fu ame sia ame si tsia tsitre ɖe wo ŋu. 16 Afi sia afi si woyi la, wogblẽa konyifafa kple masɔmasɔ ɖe megbe, 17 eye womenya ale si woaɖe dzi ɖi eye woadzɔ dzi le Mawu fe yayrawo ŋu kpɔ ha ɖe o. 18 Wometsɔ ɖeke le eme na Mawu o eye wometsɔ ɖeke le nu si Mawu bu tso wo ŋu la hã me o. 19 Ale Mawu fe ʋɔnudɔdrɔ̃ asẽ na Yudatɔwo elabena woawo fe dɔdeasie wònye be woakpɔ Mawu fe seawo dzi le nu vɔ̃ siawo katã wɔwɔ tefe. Đokuinuɖenya aɖeke mele wo dometɔ aɖeke si o. Le nyatefe me la, xexeame katã ɖi fɔ le Mawu Ŋusẽkatãtɔ la ŋkume. 20 Miekpɔe azɔa? Womate ŋu atso afia na ame aɖeke le Mawu fe ŋkume le amea fe sedziwɔwɔ ta akpɔ o. Elabena ale si míenya Mawu fe seawo ɖe edzi wu la, nenema tututue eme kɔna na mí ɖe edzi wu be míele seawo dzi wɔm o. Đe ko efe seawo nana míenyana be nu vɔ̃ wɔlawo míenye. 21 Ke azɔ la woɖe dzɔdzɔenyenye aɖe tso Mawu gbɔ ɖe go si to vovo tso se la gbɔ. Se la kple Nyagblɔɖilawo ɖi ɖase le eŋuti. 22 Nenem dzɔdzɔenyenye sia si tso Mawu gbɔ la vana to Yesu Kristo dzixɔse me, na ame siwo katã xɔ se. Vovototo aɖeke meli o, 23 elabena wo katã wɔ nu vɔ̃, Mawu fe ŋutikɔkɔe bu ɖe wo, 24 eye wotso afia na wo faa to efe amenuveve si va to Kristo Yesu fe ɖeɖedɔ dzi la me. 25 Elabena Mawu ɖo Kristo Yesu ɖa be wòaxɔ míafe nu vɔ̃wo ŋu tohehe eye wòatsi Mawu fe dɔmedzoe ɖe mía ŋu nu. Ewɔ míafe xɔse kple Kristo fe ʋu ŋudɔ hena efe dɔmedzoe ɖe mía ŋu nu tsitsi. Ewɔ nutefe le mɔ sia nu togbɔ be mehe to na ame siwo wɔ nu vɔ̃ tsã o hã. Elabena enɔ mɔ kpɔm na ɣesiɣi Kristo ava eye wòaɖe nu vɔ̃ mawo ɖa. 26 Le ŋkeke siawo hã me la, agate ŋu axɔ nu vɔ̃ wɔlawo le mɔ sia ke nu elabena Yesu ɖe wofe nu vɔ̃ ɖa. 27 Ekema nu ka ŋuti míate ŋu afo adegbe le be míawɔ hena míafe ɖeɖekpɔkpɔ? Naneke kura meli o. Nu ka ta? Elabena míafe afiatsotso meku ɖe míafe dɔ nyuiwo wɔwɔ ŋu o, ke boŋ eku ɖe nu si Kristo wɔ kple ale si míexɔ Kristo dzi se la ŋu. 28 Aleae wòle be wotsoa afia na mí to Kristo dzixɔse me eye menye to nu nyui siwo míewɔna la me o. 29 Eye ɖe Mawu ɖea Yudatɔwo ko to mɔ sia nua? Ao, Trɔ̃subɔlawo hã ate ŋu ava egbɔ to mɔ sia ke dzi. 30 Mí katã míesɔ le Mawu ŋkume. Ame sia ame, Yudatɔwo kple Trɔ̃subɔlawo siaa ate ŋu akpɔ ɖeɖe ne woxɔ se ko. 31 Enyo; ne woaɖe mí to xɔse me la, ekema ɖe esia fia be megahiã be míawɔ Mawu fe sewo dzi oa? Mele nenema kura o! Ne míexɔ Yesu dzi se la, eya ko hafi miate ŋu awɔ seawo dzi.
Romatɔwo 4
1 Azɔ nu ka gblɔ ge míala tso mía fofo Abraham, ame si fe nutefekpɔkpɔ ŋu míeke ɖo le nya sia me la ŋuti? 2 Ne ele eme vavã be wotso afia na Abraham to dɔwɔnawo me la, ekema nane li si ŋuti wòafo adegbe le gake menye le Mawu gbɔ o. 3 Nu ka mawunya gblɔ tso nu sia ŋuti? “Abraham xɔ Mawu dzi se eye wobui dzɔdzɔenyenyee nɛ.” 4 Azɔ ne ame aɖe wɔ dɔ la ekema efe fetu menye amenuvevenu o, ke boŋ wobui abe nu si dze nɛ ene. 5 Ke ne amea mewɔ dɔ aɖeke o, ke boŋ wòxɔ Mawu, ame si bua ame vɔ̃ɖi dzɔdzɔe la dzi se la, ekema efe xɔse le Mawu me wɔe ame dzɔdzɔe. 6 Fia David fo nu tso nu sia ŋu esi wòɖi ɖase le nu vɔ̃ wɔla aɖe si fe nu vɔ̃wo Mawu ɖe ɖa la fe dzidzɔkpɔkpɔ ŋu be, 7 “Woayra ame siwo fe nu vɔ̃ wotsɔ ke wo kple ame siwo fe dzidada dzi wotsyɔ nui. 8 Woayra ŋutsu si fe nu vɔ̃ Afetɔ la magabu nɛ o.” 9 Azɔ la, biabia lae nye, ɖe wotsɔa yayra sia naa ame siwo xɔa Kristo dzi sena gake woléa Yudatɔwo fe sewo me ɖe asi loo alo ɖe wotsɔa yayra sia naa ame siwo meléa Yudatɔwo fe seawo me ɖe asi o, ke woxɔa Kristo dzi sena ya mahã? Enyo, Abraham ɖe? Míegblɔna be Abraham xɔ yayra siawo to efe xɔse me. Đe wòxɔe to xɔse ɖeɖe ko mea? Alo, ɖe wòxɔe to efe Yudatɔwo fe seawo dzi wɔwɔ me hã? 10 Hafi nãɖo biabia ma ŋu la, ele be nãɖo biabia sia ŋu gbã. Ɣekaɣie Mawu tsɔ yayra sia na Abraham? Etsɔe nɛ hafi wòzu Yudatɔ. Esia gɔmee nye do ŋgɔ na efe Yudatɔwo fe aʋatsotso fe kɔnu la wɔwɔ. 11 Menye emegbe sãa hafi o; wotso aʋa nɛ esi Mawu do ŋugbe nɛ be yeayrae le efe xɔse ta. Aʋatsotso la nye dzesi be Abraham xɔ se xoxo, be Mawu hã xɔe xoxo eye wòɖi ɖase le eŋu be enye ame dzɔdzɔe le yefe ŋkume hafi wotso aʋa nɛ. Ale Abraham zu gbɔgbɔmefofo na ame siwo kpɔ ɖeɖe to xɔse me ke menye to Yudatɔwo fe sewo dzi wɔwɔ me o. Edze fãa be ame siwo mewɔa se siawo dzi o la kpɔa ɖeɖe to Mawu dzixɔse me. 12 Hekpe ɖe esia ŋu la, Abraham nye gbɔgbɔmefofo na Yudatɔ siwo wotso aʋa na. Woakpɔe kɔtee le Abraham fe kpɔɖeŋu me be menye aʋatsotsoe nana wokpɔa xɔxɔ o, elabena Mawu kpɔ ŋudzedze le Abraham ŋu to efe xɔse me hafi wova tso aʋa nɛ. 13 Ekema eme kɔ be Mawu medo ŋugbe be yeatsɔ anyigba la katã ana Abraham kple efe dzidzimeviwo le efe Mawu fe sewo dzi wɔwɔ ta o, ke boŋ le ale si wòxɔe se be Mawu awɔ efe ŋugbedodo dzi la ta. 14 Eya ta ne miegale gbɔgblɔm kokoko be Mawu fe yayra vana na ame siwo nye ame dzɔdzɔewo la, ekema ɖe miele gbɔgblɔm bena gɔmesese aɖeke mele Mawu fe ŋugbedodo na ame siwo xɔ se la me o, eye xɔse nye abunɛnu. 15 Nya la fe nyatefe lae nye esi: Ne míedi be míaxɔ Mawu fe yayra kple ɖeɖe to efe sewo dzi wɔwɔ me la, nu si dzɔna koe nye míedoa dɔmedzoe nɛ elabena míetea ŋu wɔa seawo dzi o. Mɔ ɖeka si ko dzi míate ŋu ato avo tso sedzidada me koe nye se aɖeke manɔ anyi si dzi míada o! 16 Eya ta wonaa Mawu fe yayrawo mí to xɔse me abe nunana fexexemanɔŋu ene. Kakaɖedzi li be míaxɔ nunana siawo ne míelé Yudatɔwo fe kɔnyinyiwo me ɖe asi loo alo míelé wo me ɖe asi o, ne xɔse le mía si abe Abraham ene ko. Elabena Abraham nye mí katã fofo le xɔse fe nya gome. 17 Nu siae Ŋɔŋlɔ Kɔkɔe la le fiafiam esi wògblɔ be Mawu wɔ Abraham dukɔ geɖewo fofo. Mawu axɔ ame sia ame tso dukɔ ɖe sia ɖe me, ne amewo axɔ Mawu dzi ase abe Abraham ene. Ŋugbedodo sia tso Mawu ŋutɔ gbɔ, ame si naa ame kukuwo tsia tsitre eye wòfoa nu tso nya siwo gbɔna dzɔdzɔ ge la ŋu kple kakaɖedzi abe ɖe nuawo va eme xoxo ene. 18 Eya ta esi Mawu gblɔ na Abraham be yeana viŋutsuvii, ame si fe dzidzimeviwo asɔ gbɔ eye woazu dukɔ gã aɖe la, Abraham xɔ Mawu dzi se togbɔ be ŋugbedodo ma tɔgbi mate ŋu ava eme hafi o hã. 19 Esi efe xɔse tri akɔ ta la, metsi dzi be yetsi akpa na viŋutsuvidzidzi o, le esime wòxɔ fe alafa ɖeka, srɔ̃a Sara hã xɔ fe blaasieke eye wòtsi akpa na vidzidzi. 20 Ke Abraham meke ɖi kura o. Exɔ Mawu dzi se elabena efe xɔse gali ke ɖe edzi eye wòkafu Mawu ɖe efe yayra ta hafi nu si ŋugbe wodo nɛ la va eme gɔ̃ hã. 21 Eka ɖe edzi vevie be Mawu ate ŋu awɔ nu sia nu si ŋugbe wòdo. 22 Le Abraham fe xɔse ta la, Mawu tsɔ efe nu vɔ̃wo katã kee. 23 Nya wɔnuku sia be woɖe Abraham le efe xɔse ta la, menye viɖe na Abraham ɖeɖe ko o. 24 Enye viɖe na míawo hã eye wònye kakaɖedzi na mí be Mawu axɔ míawo hã to mɔ ma ke si dzi wòto xɔ Abraham ne míawo hã míaxɔ Mawu, ame si na Yesu tsi tsitre tso ame kukuwo dome la, fe ŋugbedodowo dzi se. 25 Eku ɖe míafe nu vɔ̃ wo ta eye wògatsi tsitre be yealé avu le míawo kple Mawu dome eye wòna Mawu fe amenuveve la yɔ mía me.
Romatɔwo 5
1 Eya ta azɔ la, esi wodzra mí kple Mawu dome ɖo to ale si míexɔ efe ŋugbedodowo dzi se ta la, ŋutifafa vavãtɔ ate ŋu anɔ mí kple Mawu dome le nu si Yesu Kristo, míafe Afetɔ la, wɔ na mí ta. 2 Elabena le míafe xɔse ta la, ekplɔ mí va afi sia, afi si mɔnukpɔkpɔ tɔxɛ le, afi si míetsi tsitre ɖo eye míele mɔ kpɔm dzidzɔtɔe le xɔse me be míava zu nu si tututu Mawu ɖo ɖe mía ŋu be míava zu. 3 Míate ŋu akpɔ dzidzɔ ne nukpekeamewo kple tetekpɔwo va mía dzi elabena míenya be wonye nu nyuiwo na mí, wokpena ɖe mía ŋu be míasrɔ̃ dzidodo. 4 Dzidodo doa ŋusẽ míafe nɔnɔme eye wòkpena ɖe mia ŋu be míaxɔ Mawu dzi ase wu, ɣesiaɣi si míawɔ eŋudɔ va se ɖe esime le nuwuwu la, míafe mɔkpɔkpɔ kple xɔse va sẽa ŋu eye wonɔa te. 5 Ekema ne eva eme alea la, kakaɖedzi nɔa mía me le nyadzɔdzɔ ɖe sia ɖe me be nu sia nu anyo, elabena míenya ale si Mawu lɔ̃a mí. Míesea Mawu fe lɔlɔ̃ sia le mía me elabena Mawu tsɔ Gbɔgbɔ Kɔkɔe la na mí be wòatsɔ Mawu fe lɔlɔ̃ ayɔ míafe dzime. 6 Kpɔ ɖa, le ɣeyiɣi nyuitɔ dzi, esi míeganye gbɔdzɔgbɔdzɔtɔwo ko la Kristo va ku ɖe ame mavɔ̃mawuwo ta. 7 Mebɔ be ame aɖe naku ɖe ame dzɔdzɔe ta o ke ame nyui ya la, ɖewohĩ ame aɖe ado dzi be yeaku ɖe eya ta. 8 Gake Mawu ɖe efe lɔlɔ̃ fia mí le esia me be esi míeganye nu vɔ̃ wɔlawo la, Kristo ku ɖe mía ta. 9 Eye esi wòtsɔ efe ʋu wɔ esiawo katã na mí, ame siwo nye nu vɔ̃ wɔlawo, eye azɔ esi eya ŋutɔ tso afia na mí la, ale ke gbegbe wòagawɔ na mí wu? Azɔ la, aɖe mí tso Mawu fe dɔmedzoe siwo katã gbɔna la me. 10 Eye, esi míenye efe futɔwo tsã, gake Via fe ku gbugbɔ mí va Mawu gbɔe la, ele be yayra geɖewo nanɔ esi na mí le esi míenye xɔlɔ̃awo azɔ eye wòle agbe le mía me la ta. 11 Fifia miekpɔ dzidzɔ le míafe fomedodo wɔnuku kple Mawu ŋuti. Ƒomedodo yeye sia tso nu si míafe Afetɔ Yesu Kristo wɔ na mí to efe ku ɖe míafe nu vɔ̃wo ta la me. Ku sia wɔ mí Mawu fe lɔlɔ̃tɔwoe. 12 To Adam fe nu vɔ̃ wɔwɔ me la, nu vɔ̃ ge ɖe amegbetɔfome blibo la me. Efe nu vɔ̃ he ku va xexe blibo la me, ale nu sia nu de asi tsitsi kple kuku me, elabena ame sia ame wɔ nu vɔ̃. 13 Míenya be Adam fe nu vɔ̃e he esia vɛ, elabena, togbɔ be amewo nɔa nu vɔ̃ wɔm tso Adam dzi va ɖo Mose fe ɣeyiɣiwo me hã la, Mawu medrɔ̃ ʋɔnu wo, tso kufia na wo le efe sewo dzi dada ta o, elabena mena efe sewo wo haɖe o, eye megblɔ nu si wòdi be woawɔ la hã na wo o. 14 Eya ta wofe ŋutilã fe kuku metso woawo ŋutɔ fe nu vɔ̃wo gbɔ o, elabena woawo ŋutɔ meda Mawu fe se tɔxɛ ma dzi eye woɖu atikutsetse si ŋu wode se ɖo la abe Adam ene o. Vovototo gã ŋutɔe le Adam kple Kristo si meva haɖe o la dome! 15 Nenema ke vovototo gã ŋutɔe le amegbetɔ fe nu vɔ̃ kple Mawu fe tsɔtsɔke dome! Elabena ame ɖeka sia, Adam, he ku vɛ na ame geɖewo to efe nu vɔ̃ me. Ke ame bubu ɖeka sia, Yesu Kristo, he tsɔtsɔke vɛ na ame geɖewo to Mawu fe amenuveve me. 16 Adam fe nu vɔ̃ ɖeka he tohehe si nye ku la vɛ na ame geɖewo le esime Kristo ɖe míafe nu vɔ̃ gbogboawo ɖa faa eye wòna agbe si me ŋutikɔkɔe le la mí ɖe nu vɔ̃ tefe. 17 Adam ɖeka fe nu vɔ̃ na ku zu fia ɖe ame sia ame dzi, ke ame siwo axɔ Mawu fe tsɔtsɔke fe nunana la, woazu fiawo le agbe sia me le Yesu Kristo ɖeka la ta. 18 Nyatefe, Adam fe nu vɔ̃ he tohehe vɛ na ame sia ame, ke Kristo fe dzɔdzɔenyenye dzra Mawu kple amewo dome ɖo ale be woate ŋu anɔ agbe. 19 Adam na ame geɖewo zu nu vɔ̃ wɔlawo elabena meɖo to Mawu o; Kristo na be ame geɖewo nakpɔ xɔxɔ le Mawu gbɔ elabena eɖo to Mawu. 20 Wotsɔ Se Ewoawo na amegbetɔwo ale be ame sia ame nanya ale si gbegbe wògbe mewɔ Mawu fe sewo dzi o. Ke zi ale si nu míedzea si míafe nu vɔ̃ wɔlawo nyenye la, zi nenema kee míedzea si Mawu fe amenuveve gbago la kple ale si wònaa tsɔtsɔke míi. 21 Tsã la, nu vɔ̃ ɖu ame sia ame dzi eye wòkplɔ amewo katã de ku me; ke azɔ la, Mawu fe amenuveve ɖu dzi ɖe etefe eye wòna mí kple Mawu dome le nyuie ale míekpɔa agbe mavɔ la to Yesu Kristo míafe Afetɔ la dzi.
Romatɔwo 6
1 Enyo, ekema ɖe wòle be míanɔ nu vɔ̃ wɔwɔ dzi ale be Mawu nate ŋu anɔ nublanuikpɔkpɔ kple nu vɔ̃ tsɔtsɔke dzia? 2 Gbeɖe! Esi míeku na nu vɔ̃ la ale ke wɔ míaganɔ agbe le nu vɔ̃ me mahã? 3 Alo ɖe mienyae be mí ame siwo katã wode mawutsi ta na le Kristo Yesu me la, wodee na mí ɖe efe ku me oa? 4 Esi wòku la, woɖi míafe nu vɔ̃ lɔlɔ̃ fe nɔnɔme xoxo la kplii to mawutsideta me. Esi Mawu, Fofo la, fɔe ɖe tsitre to efe ŋusẽ me la, wotsɔ agbe yeye wɔnuku sia na mí. 5 Elabena miezu eyama fe akpa aɖe eya ta mieku kplii esi wòku. Azɔ la, míekpɔ gome le efe agbe yeyea me eye miatsi tsitre abe eya ke ene. 6 Woklã míafe dzodzro vɔ̃ɖi xoxoawo ɖe atisoga la ŋu kplii. Wode kubi míafe nɔnɔme si lɔ̃a nu vɔ̃ wɔwɔ la ŋu ale be míafe ŋutilã si lɔ̃a nu vɔ̃ wɔwɔ la, megale nu vɔ̃ fe ŋusẽ te loo alo ganye kluvi na nu vɔ̃ o. 7 Elabena esi míetsri nu vɔ̃ ko la, mievo tso ŋusẽ si nu vɔ̃ fe amebeble kpɔ ɖe mia dzi tsã la me. 8 Eye esi míafe nɔnɔme si me nu vɔ̃ lɔlɔ̃ yɔ la “ku” kple Kristo la, míenya be míakpɔ gome le efe agbe yeyea me. 9 Kristo fɔ tso ame kukuwo dome eye magaku akpɔ o. Ku megakpɔ ŋusẽ aɖeke ɖe edzi o. 10 Eku zi ɖeka ko be yeaɖe nu vɔ̃ fe ŋusẽ ɖa, ke azɔ la, ele agbe le hadede mavɔ me kple Mawu tegbetegbe. 11 Eya ta mibu miafe nɔnɔme xoxo si lɔ̃ nu vɔ̃ wɔwɔ la abe ɖe wòku eye nu vɔ̃ megakpɔ ŋusẽ aɖeke ɖe edzi o ene, ke boŋ minɔ agbe na Mawu eye mianɔ ŋudzɔ nɛ to Yesu Kristo, míafe Afetɔ la, me. 12 Migana nu vɔ̃ nakpɔ ŋusẽ ɖe miafe ŋutilã dzi azɔ o, eye migana nu vɔ̃ fe dzodzrowo naɖu mia dzi o. 13 Migana miafe ŋutilã fe akpa aɖeke nazu dɔwɔnu na vɔɖivɔ̃ɖinyenye o, ke boŋ mitsɔ miafe ŋutilã fe akpa ɖe sia ɖe na Mawu le goawo katã me, elabena miefɔ tso ku me eye miedi be yewoazu ŋudɔwɔnu le Mawu fe asime, be wòawɔ mia ŋudɔ hena efe dɔ nyuiwo wɔwɔ. 14 Mele be nu vɔ̃ naganye miafe dziɖula o, elabena azɔ la, miegale se siwo kplɔ mi le esime mienye nu vɔ̃ fe kluviwo la te o, ke mievo azɔ esi miele Mawu fe amenuveve kple nublanuikpɔkpɔ te. 15 Đe esia le fiafiam be azɔ la, míate ŋu ayi nu vɔ̃ wɔwɔ dzi eye míagatsi dzi le eŋu oa? Gbeɖe! Elabena míafe ɖeɖekpɔkpɔ meku ɖe sedziwɔwɔ ŋu o, ke boŋ eku ɖe Mawu fe amenuveve ŋu. 16 Đe miedze sii be yewoate ŋu atia Afetɔ na yewo ɖokui oa? Miate ŋu atia nu vɔ̃ eye ku akpe ɖe eŋu alo miate ŋu atia toɖoɖo eye tsɔtsɔke akpe ɖe eŋu. Wo dometɔ si mietsɔ mia ɖokuiwo na la, eyae axɔ mi eye wòanye miafe afetɔ eye miawo mianye efe kluviwo. 17 Mida akpe na Mawu be togbɔ be mietia tsã be yewoanye kluviwo na nu vɔ̃ hã, azɔ la, mietsɔ miafe dzi blibo xɔ nufiafia si Mawu tsɔ na mi. 18 Azɔ la, mievo tso miafe afetɔ xoxoa si nye nu vɔ̃, sime eye miezu kluviwo na miafe afetɔ yeyea si nye dzɔdzɔenyenye. 19 Mele nu fom alea eye metsɔ kluviwo kple afetɔwo le kpɔɖeŋu ɖom elabena wo gɔmesese le bɔbɔe. Abe ale si mienye kluviwo tsã na nu vɔ̃ vovovowo ene la, nenema kee wòle be miatsɔ mia ɖokuiwo awɔ kluviwo azɔ na nu siwo katã nyo eye wole kɔkɔe. 20 Le ɣemaɣi esi mienye kluviwo na nu vɔ̃ la, mietsi dzi ɖe nyuiwɔwɔ ŋu tututu o. 21 Nu kae do tso eme? Eme kɔ fãa be nyui aɖeke medo tso eme o, elabena ŋu le mia kpem fifia le nu siwo miewɔna tsã la ŋububu gɔ̃ hã ŋu, elabena nu mawo katã kplɔ mi yi tsɔtsrɔ̃ mavɔ me. 22 Ke azɔ la, mievo tso nu vɔ̃ fe ŋusẽtenɔnɔ me. Miezu kluviwo na Mawu eye kɔkɔenyenye kple agbe mavɔ le viɖe siwo miakpɔ tso Mawu gbɔ la dome. 23 Elabena nu vɔ̃ fe fetue nye ku, ke Mawu fe amenuveve fe nunanae nye agbe mavɔ to Yesu Kristo, míafe Afetɔ la me.
Romatɔwo 7
1 Nɔvi Yudatɔ lɔlɔ̃awo le Kristo me, ɖe mienyae haɖe be ne ame aɖe ku la, se la megablae o mahã? 2 Mina maɖo kpɔɖeŋu aɖe na mi. Ne woɖe nyɔnu aɖe la, se la blae ɖe srɔ̃a ŋuti zi ale si srɔ̃ŋutsu la le agbe. Ke ne srɔ̃ŋutsu la ku la, srɔ̃ɖeɖe fe se la megabla nyɔnu la o. 3 Ekema ate ŋu aɖe ŋutsu bubu ne elɔ̃. Nyɔnu la ada vo ne ŋutsu la le agbe, ke nu sia sɔ le go sia go me le ŋutsu la fe ku megbe. 4 Tsã la, mia “srɔ̃ŋutsu,” si nye miafe afetɔ lae nye Yudatɔwo fe se; ke magblɔ be “mieku” kple Kristo le atitsoga la ŋu, eye esi “mieku” ta la, “miegaɖe se la o,” eye se la megabla mi o. Miegagbɔ agbe esi Kristo fɔ tso ame kukuwo dome eye miezu ame yeyewo. Azɔ la, mieɖe ame si fɔ tso ame kukuwo dome ale be miate ŋu atse ku nyui siwo nye dɔ nyuiwo wɔwɔ na Mawu. 5 Esi miafe nɔnɔme xoxoa nɔ mia me la, dzodzro vɔ̃ɖiwo nɔ dɔ wɔm le mia me, eye wonaa miedina be yewoawɔ nu siwo Mawu di be miagawɔ o. Ale mietsea nu vɔ̃ fe kutsetse siwo nye ku fe kutsetse gbegblẽwo. 6 Ke azɔ la, mehiã be miagatsi dzi ɖe Yudatɔwo fe seawo kple kɔnyinyiwo ŋuti o, elabena “mieku” le esime woɖe aboyo mi, ke azɔ la, miate ŋu asubɔ Mawu nyatefetɔe, menye le mɔ xoxoa nu to seawo dzi wɔwɔ me tamemabumabutɔe o, ke boŋ le mɔ yeyea nu, miasubɔ Mawu kple miafe dzi blibo kpakple miafe susu katã. 7 Ekema ɖe mele gbɔgblɔm be Mawu fe se siawo nye se dzodzrowoa? Gbeɖe! Ao, nu vɔ̃ mele se la ŋu o, ke boŋ se lae ɖe nye nu vɔ̃ fiam. Ne se la megblɔ be,“Mele be dzodzro vɔ̃ɖiwo nanɔ wò dzime o” la, anye ne nyemate ŋu anya nu vɔ̃ si le nye dzime kple dzodzro vɔ̃ɖi siwo ɣla ɖe afi ma o. 8 Ke nu vɔ̃ wɔ se siawo ŋudɔ hetso tsi tre ɖe dzodzro vɔ̃ɖiwo ŋu to ŋkuɖoɖo wo dzi nam me be, dzodzro ma tɔgbiwo nye nu vɔ̃ eye wonyɔa dzodzro siwo nu wode se ɖo la le menye! Ne se aɖeke meli si dzi woada o la, eya ko hafi nu vɔ̃ wɔwɔ aɖeke hã manɔ anyi o. 9 Eya tae nye dzi dze eme, zi ale si nyemese nu si se la bia tututu la gɔme o. Ke esi meke ɖe nyatefea ŋu la, medze sii be meda sea dzi eye mezu nu vɔ̃ wɔla si wotso kufia na. 10 Eya ta le nye ɖeka gome la, le ale si se nyui la afia agbemɔ lam tefe la, ena wotso kufia nam boŋ. 11 Nu vɔ̃ wɔm mezu abunɛtɔ esi wòto Mawu fe se nyuiwo ŋudɔwɔwɔ me na medze be woatso kufia nam. 12 Ke, abe ale si miakpɔe ene la, se la ŋutɔ le etefe pɛpɛpɛ eye wònyo hã! 13 Ke ale ke nu sia ate ŋu ava emee? Menye se lae hem de tsɔtsrɔ̃ mee nye ema oa? Ekema ale ke wòate ŋu anye nu nyui? Ao, enye nu gbegblẽ kple nu vɔ̃, nu si wɔ nu nyui ŋudɔ eye wòna wobu fɔm. Ale miate ŋu akpɔ ale si wònye nu vɔ̃ɖi si ate ŋu ahe ku vɛ eye wòle be woatsri eŋudɔwɔwɔ, elabena ewɔa Mawu fe se nyuiwo ŋudɔ hena eya ŋutɔ fe tameɖoɖo vɔ̃ɖiwo. 14 Ekema se la nyo, ke nu si gblẽ la tso gbɔnye elabena wodzram mezu kluvi na nu vɔ̃. 15 Nyemese ɖokuinye gɔme kura o elabena medina vevie be mawɔ nu si nyo, gake nyemetea ŋui o. Mewɔa nu si nyemedina be mawɔ o. Melé fu nu sia. 16 Menya nyuie be nu si wɔm mele la menyo o; nye dzitsinya vɔ̃ɖi la ɖenɛ fiaam be melɔ̃ ɖe se siwo dzi dam mele la dzi. 17 Gake wɔna aɖeke mele ŋunye o, elabena menye nyee gale ewɔm o; nu vɔ̃ si le menye la kpɔ ŋusẽ ɖe dzinye eye eyae naa mewɔa nu vɔ̃ siawo. 18 Menya be menye ame gbegblẽ le goawo katã me le ale si nye dzɔdzɔme si nye nu vɔ̃ xoxoa sɔŋ le la ta. Nye agbagbadzedze ɖe sia ɖe metea ŋu naa mewɔa nu nyui o. Medina be mawɔ nu nyui gake nyemetea ŋu wɔnɛ o. 19 Ne medi be mawɔ nu nyui la, nyemetea ŋu wɔnɛ o. Ne medze agbagba be nyemawɔ nu vɔ̃ o la, mewɔa nu vɔ̃ kokoko. 20 Azɔ ne mele nu si nyemedina be mawɔ o wɔm la, ekema eme kɔ be menye nye ŋutɔe le ewɔm o, ke boŋ nu vɔ̃ si gakpɔ ŋusẽ ɖe dzinye kokoko lae. 21 Edze abe enye nyatefe aɖe le nye agbe me ene be, ne medi be mawɔ nu si nyo la, mewɔa nu si menyo o la kokoko. 22 Medina be mawɔ Mawu fe lɔlɔ̃nu le nye dzɔdzɔme yeyea nu. 23 Ke mekpɔ se bubu si le dɔ wɔm le nye ŋutilã me, ewɔa aʋa kple nye susu eye wòwɔam kluvi na nu vɔ̃ fe se la le nye ŋutinuwo me. 24 O, menye nublanuitɔ gã aɖe! Ame ka aɖem tso ŋutilã si kplɔm yina ku mee la sime? 25 Ke woada akpe na Mawu be eɖem to Yesu Kristo míafe Afetɔ la, dzi. Eya ta azɔ la menye kluvi na Mawu fe se la le nye susu me, ke menye kluvi na nu vɔ̃ fe se la le ŋutilã nu.
Romatɔwo 8
1 Eya ta azɔ la, fɔbubu aɖeke megale ame siwo nye Yesu Kristo tɔ la lalam o. 2 Elabena Gbɔgbɔ si naa agbe fe ŋusẽ si le menye to Yesu Kristo me la, ɖem tso nu vɔ̃ kple ku sime. 3 Womeɖea mí tso nu vɔ̃ fe asime to Mawu fe seawo nyanya me o, elabena míewɔa seawo dzi o, eye míate ŋu awɔ wo dzi hã o. Ke Mawu wɔ ɖoɖo bubu aɖe ŋudɔ be yeaɖe mí. Eɖo eya ŋutɔ via ɖa wònɔ ŋutilã me abe míawo ke ene, ke nu vɔ̃ le míawo ya fe ŋutilã ŋu. Eɖe nu vɔ̃ fe ŋusẽ si wòkpɔ ɖe mía dzi la ɖa to eɖokuitsɔtsɔ sa vɔe ɖe míafe nu vɔ̃wo ta me. 4 Eya ta azɔ la, míate ŋu awɔ Mawu fe sewo dzi ne míedze Gbɔgbɔ Kɔkɔe la yome eye míegaɖoa to nu vɔ̃ fe gbɔgbɔ si le mía me la o. 5 Ame siwo ɖea mɔ wofe nu vɔ̃wo fe dzodzrowo ɖua wo dzi la, nɔa agbe ko be yewoadze yewo ɖokuiwo ŋu, ke ame siwo dzea Gbɔgbɔ Kɔkɔe la yome la, dzea sii be yewole nu siwo dzea Mawu ŋu la wɔm. 6 Gbɔgbɔ Kɔkɔe la yomedzedze kplɔa mí yia agbe kple ŋutifafa me, ke nu vɔ̃ fe dzɔdzɔme xoxoa yomedzedze kplɔa ame yia ku me, 7 elabena míafe nu vɔ̃ fe dzɔdzɔme xoxoa tsia tsitre ɖe Mawu ŋu. Dzɔdzɔme sia mewɔ Mawu fe sewo dzi kpɔ o, eye mawɔe hã o. 8 Eya ta ame siwo gale wofe nu vɔ̃ fe dzɔdzɔme xoxoa te kokoko eye wodina be yewoadze dzodzro vɔ̃ɖiwo yome la, mate ŋu adze Mawu ŋu akpɔ o. 9 Ke miawo miele nenema o. Ne Mawu fe Gbɔgbɔ le mia me la, ekema miele miafe dzɔdzɔme yeye la te. Miɖo ŋku edzi be ame sia ame si me Kristo fe Gbɔgbɔ mele o la, ame ma menye kristotɔ o. 10 Ke, togbɔ be Yesu Kristo le agbe le mia me hã la, miafe ŋutilã aku le nu vɔ̃ ta ke miafe gbɔgbɔ ya anɔ agbe elabena Kristo ve enu. 11 Eye ne Mawu fe Gbɔgbɔ si fɔ Yesu ɖe tsitre tso ame kukuwo dome le agbe le mia me la, ana miafe ŋutilã kukuawo naganɔ agbe le miafe ku megbe to Gbɔgbɔ Kɔkɔe ma ke si le agbe le mia me la dzi. 12 Eya ta, nɔvi lɔlɔ̃awo, se aɖeke mebla mi be miawɔ nu si miafe nu vɔ̃ fe dzɔdzɔme xoxoa di tso mia si be miawɔ o. 13 Elabena ne miaganɔ eyome kokoko la, miabu eye miatsrɔ̃, ke ne to Gbɔgbɔ Kɔkɔe la fe ŋusẽ me, mieɖu miafe dzɔdzɔme xoxo vɔ̃ɖi la dzi la, mianɔ agbe. 14 Elabena ame siwo katã Mawu fe Gbɔgbɔ kplɔna la, ame mawoe nye Mawu viwo. 15 Eya ta mele be míanɔ abe kluvi vɔvɔ̃nɔtɔwo ene o, ke boŋ míawɔ nu abe Mawu ŋutɔ vi siwo wòxɔ ɖe efe fome la me eye míeyɔnɛ be, “Fofo, Aba” ene. 16 Elabena efe Gbɔgbɔ Kɔkɔe la foa nu na mí le míafe dzi fe goglofe ke eye wògblɔna na mí be Mawu viwo míenye vavã. 17 Eye esi míenye viawo ta la míakpɔ gome le efe kesinɔnuwo me elabena nu siwo katã Mawu naa Via Yesu la, zu míawo hã tɔ azɔ. Ke ne míakpɔ gome le efe ŋutikɔkɔe me la, ele be míakpɔ gome le efe fukpekpe hã me. 18 Ke fu si míakpe fifia la, menye naneke si woatsɔ asɔ kple ŋutikɔkɔe si woana mí emegbe la kura o. 19 Elabena Mawu fe nuwɔwɔwo katã tsɔ dzigbɔɖi kple mɔkpɔkpɔ le lalam na ŋkeke si gbɔna si dzi Mawu afɔ viawo ɖe tsitre. 20 Elabena nuwɔwɔ blibo la le teteɖeanyi gã aɖe me, nu si menye efe didi o ke boŋ ame si he gbegblẽ sia vɛ la fe lɔlɔ̃nu wònye kple mɔkpɔkpɔ 21 be nuwɔwɔ blibo la axɔ ablɔɖe tso gbegblẽ fe kluvinyenye me age ɖe Mawu viwo fe ŋutikɔkɔe fe ablɔɖe la me. 22 Elabena míenyae be dzɔdzɔmenu siwo nye atiwo kple lãwo gɔ̃ hã kpea fu le dɔléle kple ku sime esime wole mɔ kpɔm na nya gã sia fe dzɔdzɔ. 23 Mí kristotɔwo gɔ̃ hã, togbɔ be Gbɔgbɔ Kɔkɔe la le mía me eye wònye ŋutikɔkɔe si le mía ŋgɔ fe ɖeɖefia na mí hã la, míawo hã míedina vevie be woaɖe mí tso vevesese kple fukpekpe me. Míawo hã míele mɔ kpɔm vevie na ŋkeke ma gbe sia gbe. Mawu ana nu siwo nye mía tɔ abe viawo ene la mí. Nu siawo dometɔ ɖekae nye ŋutilã yeye siwo ŋugbe wòdo na mí. Ŋutilã siawo magalé dɔ o eye womaku gbeɖe o. 24 Woɖe mí to xɔse me; xɔse gɔmee nye mɔkpɔkpɔ na nane si mele mía si o la kpɔkpɔ. Mahiã be ame si si nane le xoxo la, nakpɔ mɔ eye wòaxɔe se be yeakpɔ nu ma o. 25 Ke ne wòle be míaxɔ Mawu dzi ase le nu si medzɔ haɖe o gome la, dzixɔse sia fiaa mí be míalala kple dzigbɔɖi kpakple kakaɖedzi. 26 Nenema ke to míafe xɔse me la, Gbɔgbɔ Kɔkɔe la kpena ɖe mía ŋu le míafe gbe sia gbe fe xaxawo kple gbedodoɖawo me. Elabena míenyaa nu si míabia to gbedodoɖa me gɔ̃ hã loo alo ale si miado gbe ɖae o. Ke Gbɔgbɔ Kɔkɔe la doa gbe ɖa ɖe mía ta kple seselelãme si tɔgbi ŋu womate ŋu afo nu le o. 27 Eye Fofo la, ame si nyaa dziwo katã me la, nyaa nu si Gbɔgbɔ Kɔkɔe la le gbɔgblɔm esime wòɖea kuku ɖe mía ta le nu siwo sɔ ɖe Mawu ŋutɔ fe lɔlɔ̃nu dzi la ta. 28 Ke míenyae bena le nuwo katã me la, Mawu wɔa nu hena ame siwo lɔ̃nɛ la fe nyui, ame siwo woyɔ le efe tameɖoɖo ɖi nu. 29 Elabena ame siwo Mawu nya ɖi la, woawo kee wòɖo ɖi be woanɔ Via fe nɔnɔme me be wòanye ŋgɔgbevi le nɔviawo dome. 30 Ame siwo wòtia da ɖi la, woawo ke hãe wòyɔ, ame siwo wòyɔ la, woawoe wòtso afia na eye ame siwo wòtso afia na la, woawo ŋutie wòkɔ. 31 Nu ka gɔ̃ míate ŋu agblɔ tso nu wɔnuku siawo tɔgbi ŋu? Ne Mawu le mía dzi la, ame kae ate ŋu atsi tsitre ɖe mía ŋu? 32 Esi Mawu meve nu le Via gɔ̃ hã ŋu o, ke boŋ wòtsɔe na ɖe mí katã ta la, ɖe matsɔ nu bubu ɖe sia ɖe hã ana mí oa? 33 Ame kae ate ŋu atsɔ nya ɖe mí ame siwo Mawu tia na eɖokui la ŋu? Mawue nye afiatsola. 34 Ekema ame kae abu fɔ mí? Đe Kristo awɔ esia? Ao! Elabena eyae nye ame si ku ɖe mía ta eye wògatsi tsitre na mí; ebɔbɔ nɔ Mawu fe ɖusime eye wòle kuku ɖem ɖe mía ta le dzifo. 35 Ame kae ama mí ɖa tso Kristo fe lɔlɔ̃ gbɔ? Fuwɔame loo alo xaxa? Yometiti loo alo dɔwuamea? Amamanɔnɔ, loo dzɔgbevɔ̃e loo alo yia? 36 Abe ale si woŋlɔe ɖi ene be, “Le tawò míeɖoa ku fe xaxawo me le ŋkeke blibo la me, wobua mí abe alẽ siwo wokplɔ yina wuwu ge la ene.” 37 Ao, le nu siawo katã me míeɖu dzi ʋuu, wòglo to ame si lɔ̃ mí la me. 38 Elabena medze sii be naneke mate ŋu ama mí ɖa tso Kristo fe lɔlɔ̃ la gbɔ o. Ku mate ŋui o, agbe hã mate ŋui o. Mawudɔlawo mawɔe o, eye tsĩefe ŋutɔ fe ŋusẽ katã gɔ̃ hã mate ŋu aɖe mí ɖa tso Mawu fe lɔlɔ̃ la gbɔ o. Míafe egbe fe vɔvɔ̃wo kple míafe etsɔ fe dzimaɖeɖiwo 39 alo kɔkɔfe, alo goglofe alo nuwɔwɔ bubu aɖeke gɔ̃ hã mate ŋu ama mí ɖa tso Mawu fe lɔlɔ̃ si le Kristo Yesu, míafe Afetɔ, me la gbɔ o.
Romatɔwo 9
1 Nyatefe gblɔm mele le Kristo me, nyemada alakpa aɖeke o eye nye dzitsinya le ɖase ɖim le Gbɔgbɔ Kɔkɔe la me 2 be mele nu xam ŋutɔ eye mele vevesese gã aɖe me le nye dzime. 3 Elabena anyo nam wu be woabu fɔm eye woaɖem ɖa tso Kristo gbɔ ne esia ana be nye amewo, Yudatɔwo, nakpɔ ɖeɖe. 4 Woawo tɔe nye vinyenye la, woawo tɔe nye Mawu me ŋutikɔkɔe la, nubablawo, se la xɔxɔ, gbedoxɔ me subɔsubɔ la kple ŋugbedodoawo. 5 Wonye fofoawo fe dzidzimeviwo, dzidzime siwo me Kristo dzɔ tso le ŋutilã nu, ame si nye Mawu ɖe nuwo katã dzi, ame si wokafuna tegbee! Amen. 6 Ekema ɖe Mawu gbe ŋugbe siwo wòdo na Yudatɔwo la dzi wɔwɔa? Ao! Elabena edo ŋugbe siawo na ame siwo nye Yudatɔ akuakuawo. Ke menye ame sia ame si wodzi ɖe Yudatɔwo fe fome me lae nye Yudatɔwo akuakuawo o. 7 Be wodo tso Abraham me ɖeɖe ko mewɔ wo Abraham vi vavãwo o. Elabena Ŋɔŋlɔ Kɔkɔe la gblɔ be ŋugbedodo siawo li na Abraham vi Isak kple Isak fe dzidzimeviwo ko, togbɔ be vi bubuwo nɔ Abraham si hã. 8 Esia le fiafiam be menye Abraham viwo katãe nye Mawu viwo o, ke boŋ ame siwo xɔ ɖeɖekpɔkpɔ fe ŋugbe si wodo na Abraham dzi se la koe. 9 Elabena Mawu do ŋugbe be, “Mana viŋutsuvi wò kple Sara le fe si gbɔna me.” 10 Menye esia ɖeɖe ko o, ke Rebeka fe venɔviawo fofoe nye mía tɔgbui Isak. 11 Hafi ne woadzi venɔvi siawo alo venɔvi siawo nawɔ nane, nyui alo vɔ̃ la, bena Mawu fe tameɖoɖoɖi nanɔ etefe le tatia la nu, 12 ke menye le dɔwɔwɔ aɖeke nu o, ke boŋ tso ame si yɔa ame gbɔ la wogblɔ na Rebeka be, “Tsitsitɔ la azu subɔla na ɖevitɔ la.” 13 Abe ale si woŋlɔe ɖi ene be, “Mayra Yakɔb, ke menye Esau o.” 14 Đe Mawu wɔ nu madzɔmadzɔa? Gbeɖe! 15 Elabena Mawu gblɔ na Mose be, “Ne medi be mave ame aɖe nu la, mawɔe eye makpɔ nublanui na ame sia ame si medi be makpɔ nublanui na.” 16 Ale womenaa Mawu fe yayra ame elabena amea di be woayra ye alo ku kutri be yeaxɔ yayra la o. Wonaa yayra siawo elabena Mawu kpɔa nublanui na ame siwo wòdi be yeakpɔ nublanui na. 17 Farao, Egipte fia, nye kpɔɖeŋu le go sia me. Elabena Mawu gblɔ nɛ be yetsɔ Egipte fiaɖufea nɛ ale be yeate ŋu aɖe yefe ŋusẽ si tsi tsitre ɖe eŋu la afia, ale be xexeame katã nase nu tso ye Mawu fe ŋkɔ kɔkɔe la ŋu. 18 Ale miekpɔ be Mawu nyo dɔme na ame aɖewo elabena edi be yeanyo dɔme na wo eye wònaa ame aɖewo sẽa dzime. 19 Ekema nu ka ta Mawu bua fɔ wo le wofe tomaɖomaɖo ta? Đe womewɔ nu si wòɖo na wo be woawɔ oa? 20 Ao, mègagblɔ nenema o! Ame kae nènye be nãdrɔ̃ ʋɔnu Mawu? Đe ame aɖe fe nuwɔwɔ abia nuwɔla be,“Nu ka ta nèwɔm alea mahã?” 21 Ne ame aɖe tsɔ tsu me ze aɖe la, ɖe mɔɖeɖe meli be zemela la natsɔ tsu ma ke ame kplu nyui aɖe si me woatsɔ sefofo ade eye wòame kplu bubu si me wòatsɔ gbeɖuɖɔwo akɔ ɖo oa? 22 Nu ka adzɔ nenye be Mawu ame si lɔ̃, ɖe efe dɔmedzoe kple ŋusẽ fia la, gbɔ dzi ɖi na ame siwo dze na efe dɔmedzoe fe tohehe? 23 Alo ewɔ esia be yeaɖe efe ŋutikɔkɔe fe kesinɔnuwo afia ame siwo le mɔ kpɔm na efe nublanuikpɔkpɔ, ame siwo wòdzra ɖo do ŋgɔ na efe ŋutikɔkɔe la, 24 mí ame siwo hã wòyɔ, menye tso Yudatɔwo dome ɖeɖe ko o, ke boŋ tso Trɔ̃subɔlawo hã domea? 25 Mieɖo ŋku nu si Hosea fe nyagblɔɖi gblɔ la dzia? Afi mae Mawu gblɔ le bena yeadi vi bubu siwo metso Yuda fomea me o la na ye ɖokui eye yealɔ̃ wo togbɔ be ame aɖeke melɔ̃ wo kpɔ o hã. 26 Wogblɔ le Trɔ̃subɔlawo ŋu tsã be, “Menye nye amewo mienye o.” Azɔ la, woayɔ wo be, “Mawu Gbagbe la fe viwo.” 27 Nyagblɔɖila Yesaya gblɔ tso Yudatɔwo ŋu be, “togbɔ be woade ame akpe akpewo hã la, wo dometɔ ame ʋe aɖewo koe akpɔ ɖeɖe. 28 Elabena Afetɔ la atso nya me tso anyigba dzi ŋuti, awu efe wɔnawo nu kaba kple dzɔdzɔenyenye.” 29 Yesaya gagblɔ le tefe aɖe be ne menye Mawu fe amenuveve tae o la, woatsrɔ̃ Yudatɔwo katã, ame sia ame, abe ale si wotsrɔ̃ ame sia ame le Sodom kple Gomora ene. 30 Nya kawo míagblɔ tso nu siawo ŋu? Nu si míagblɔ koe nye be Mawu na mɔnukpɔkpɔ Trɔ̃subɔlawo be woakpɔ ɖeɖe to xɔse me, togbɔ be womenɔ Mawu dim vevie o hã. 31 Ke Yudatɔwo, ame siwo dze agbagba vevie be yewoadze Mawu ŋu to Mawu fe sewo dzi wɔwɔ me la, mete ŋu dze Mawu ŋu o. 32 Nu ka tae? Elabena wonɔ agbagba dzem be yewoakpɔ ɖeɖe to seawo dzi wɔwɔ me eye yewoanɔ agbe nyui le esime wòle be woanya be xɔse me ko yewoato akpɔ ɖeɖe tefe. Wokli kpe gã la dze anyi. 33 Mawu gbe nya na wo tso nu sia ŋu le Ŋɔŋlɔ Kɔkɔe la me esi wògblɔ be, “Metsɔ Agakpe aɖe da ɖe mɔ me na Yudatɔwo. Ame geɖewo akli Agakpe sia, si nye Yesu, eye woadze anyi. Ame siwo axɔ edzi se la, ŋu makpe wo gbeɖe o.”
Romatɔwo 10
1 Nɔvinye lɔlɔ̃tɔwo, nye dzi fe didi kple nye gbedodoɖae nye be Yudatɔwo nakpɔ ɖeɖe. 2 Menya ale si wotsɔa dzo ɖe Mawu fe bubu ŋuti gake womewɔa nu sia to mɔ nyuitɔ dzi o. 3 Elabena womese egɔme be Kristo ku be yeadzra yewo kple Mawu dome ɖo o. Le esia gɔmesese tefe la, wole agbagba dzem be yewoadze na Mawu fe amenuveve la to Yudatɔwo fe seawo kple kɔnyinyiwo dzi wɔwɔ me; ke esia menye ɖeɖekpɔkpɔ fe mɔ o. 4 Womese eme be ame siwo xɔ Kristo dzi se la, Kristo naa nu sia nu si wodina to efe sewo dzi wɔwɔ me la wo o. Ewu nu siawo katã nu. 5 Elabena Mose ŋlɔ be ne ame aɖe anye ame nyui le go ɖe sia ɖe me, aɖu tetekpɔwo dzi le efe agbemeŋkekewo katã me eye mawɔ nu vɔ̃ akpɔ o la, eya ko hafi woave enu wòakpɔ ɖeɖe. 6 Ke ɖeɖekpɔkpɔ si vana to xɔse me la, gblɔ be, “Mele be nãdi dzifo be yeakpɔ Yesu le afi ma eye yeahee va anyigba dzi be wòakpe ɖe ye ŋu o,” eye, 7 Mehiã be nãyi ame kukuwo dome be yeana Kristo nagatsi tsitre o. 8 Elabena ɖeɖekpɔkpɔ si tso Kristo dzixɔse me, si nye nu si fe gbefã míeɖena la, le bɔbɔe be wòasu mía dometɔ ɖe sia ɖe si. Le nyatefe me la etsɔ ɖe mía gbɔ kpuie abe míafe dziwo kple nuwo ene. 9 Elabena ne ètsɔ wò ŋutɔ wò nu ʋu eme na ame bubuwo be Yesu Kristoe nye yefe Afetɔ eye nèxɔe se tso wò ŋutɔ wò dzime be Mawu fɔe ɖe tsitre tso ame kukuwo dome la, ãkpɔ ɖeɖe. 10 Elabena ame fe xɔse tso efe dzime kee naa ame kple Mawu dome nyona, eye ne èʋu eme kple wò nu na amewo la, ekema èɖo kpe wò ɖeɖekpɔkpɔ dzi. 11 Elabena Ŋɔŋlɔ Kɔkɔe la gblɔ na mí be, ŋu makpe ame sia ame si xɔ Kristo dzi se la akpɔ o. 12 Yudatɔwo kple Trɔ̃subɔlawo siaa sɔ le go sia me; Afetɔ ɖeka ma koe le wo katã si eye Afetɔ sia naa efe kesinɔnuwo ame sia ame si bianɛ la faa. 13 Ame sia ame si yɔa Afetɔ la fe ŋkɔ dzi la akpɔ ɖeɖe. 14 Ke ne womexɔ edzi se o la, ale ke woate ŋu abiae be wòaɖe yewo? Eye ale ke woate ŋu axɔ edzi ase ne womese nu tso eŋu kpɔ o? Eye ale ke woawɔ ase nu tso eŋu ne ame aɖeke megblɔe na wo o? 15 Eye ale ke ame aɖe ayi aɖagblɔ Kristo ŋunya na wo ne ame aɖeke medɔe o? Nya siae Ŋɔŋlɔ Kɔkɔe la le gbɔgblɔm to nya siawo me be, “Ame siwo ɖea gbefã ŋutifafa si nɔa Mawu kple amewo dome fe nyanyui eye wògblɔa dzidzɔnyawo tso nu nyuiwo ŋuti la fe afɔwo nya kpɔna loo!” Esia gɔmee nye woado dzaa na ame siwo vana gblɔa Mawu fe nyanyui la! 16 Ke menye ame sia ame si sea nyanyui lae xɔnɛ kple dzidzɔ o, elabena nyagblɔɖila Yesaya gblɔ be, “Afetɔ, ame kae xɔ dzinye se esi megblɔe na wo?” 17 Ke xɔse vana na ame to nyanyui sia, si nye nyanyui tso Kristo ŋuti la, sese me. 18 Ke Yudatɔwo ya ɖe? Đe wose Mawu fe Nya? Ẽ, ede afi sia afi si wole; wogblɔ nyanyui la na xexeame fe akpa ɖe sia ɖe. 19 Eye ɖe wose egɔme be Mawu atsɔ efe ɖeɖekpɔkpɔ ana ame bubuwo ne woawo, Yudatɔwo, gbe be yewomaxɔe oa? Ẽ, elabena le keke Mose ŋɔli gɔ̃ hã la, Mawu gblɔ be yeanyɔ ŋuʋaʋã kple sidzedze fe gbɔgbɔ le wo me to yefe ɖeɖetsɔtsɔ na Trɔ̃subɔlawo, abunɛtɔwo fe dukɔwo, me. 20 Emegbe la Yesaya ɖe gbefã bena ame siwo manɔ Mawu dim gɔ̃ hã o la, akpɔe. 21 Fifia la, ele asimiamia Yudatɔwo dzi, ke woawo le ɖeklemiɖeɖe dzi eye wogbea vava.
Romatɔwo 11
1 Ekema mabia be, ɖe Mawu gbe efe amewo, Yudatɔwo, eye wògblẽ wo ɖia? Ao, mele nenema kura o. Miɖo ŋku edzi be nye ŋutɔ hã Yudatɔe menye; Abraham fe dzidzimevie menye eye metso Benyamin fe fomea me. 2 Mawu meɖe asi le eya ŋutɔ fe amewo, ame siwo wòtia tso gɔmedzedzea me ke la ŋu o. Mieɖo ŋku nu si Ŋɔŋlɔ Kɔkɔe la gblɔ na Eliya esi wònɔ Israelviwo nu tsom na Mawu dzia? 3 Eliya gblɔ be, “Afetɔ, wowu wò Nyagblɔɖilawo eye wogbã wò vɔsamlekpuiwo fu anyi; nye ɖeka hɔ̃ koe susɔ, eye wodi be yewoawu nye hã.” 4 Mieɖo ŋku ale si Mawu ɖo nya sia ŋu dzia? Mawu gblɔ be, “Ao, menye wò ɖeka koe susɔ o. Ame akpe adre sɔŋ le asinye kpe ɖe ŋuwò, ame siwo galɔ̃am kokoko eye womedea ta agu na legbawo o!” 5 Alea ke wògale egbe sia hã. Menye Yudatɔwo katãe de megbe tso Mawu gbɔ o. Ame ʋe aɖewo le xɔxɔ kpɔm le Mawu fe amenuveve si wòtsɔ tia woe la ta. 6 Nenye Mawu fe amenuveve tae la, ekema menye wofe nyonyo tae o. Elabena ne ele nenema la, ekema nu si wona faa la meganye nunana o, ke boŋ enye nu si ame ŋutɔ wɔ dɔ hekpɔ. 7 Eya ta alea nya la lee nye esi: Yudatɔ geɖewo mekpɔ Mawu fe amenuveve si dim wole la o. Wo dometɔ ʋe siwo Mawu tia la kpɔe, ke ame bubuwo fe ŋkuwo gbã. 8 Nu siae Ŋɔŋlɔ Kɔkɔe la le gbɔgblɔm esi wòxlẽ fia be Mawu na wodɔ alɔ̃, womia wofe ŋkuwo eye wofe towo me xe ale be womete ŋu se nu si gblɔm míele tso Kristo ŋu la gɔme o. Aleae wòle va se ɖe egbe. 9 Fia David fo nu tso nu ma ke ŋu esi wògblɔ be, “Mina wofe nuɖuɖu nyuiwo kple yayra bubuwo nana woabu be nu sia nu sɔ le yewo kple Mawu dome. Mina nu nyui siawo nayi atrɔ agbɔ va dze ta dzi na wo eye woagbã wo gudugudu. 10 Mina wofe ŋkuwo dzi natsyɔ ale be womagate ŋu akpɔ nu o. Mina agba kpekpe nabi dzime na wo gobaa hafi woanɔ yiyim ɖaa.” 11 Đe esia le fiafiam be Mawu gbe Yudatɔwo tegbetegbea? Kura o! Efe taɖodzinue nye yeana yefe ɖeɖe nanɔ anyi na Trɔ̃subɔlawo hã ekema Yudatɔwo aʋã ŋu eye woadi Mawu fe ɖeɖe na woawo ŋutɔ. 12 Azɔ ne xexeame katã kpɔ yayra to Mawu fe ɖeɖenana me la, ekema ne Yudatɔwo agbe Mawu fe ɖeɖe la xɔxɔ la, mibu yayra gã si wu esia, si ava xexeame dzi ne Yudatɔwo hã va xɔ Yesu la ŋu. 13 Abe ale si mienya ene la, Mawu tiam be manye dɔtsɔla tɔxɛ na mi Trɔ̃subɔlawo. Metea gbe ɖe nu sia dzi eye meɖoa ŋku edzi na Yudatɔwo ɣesiaɣi si mate ŋui, 14 ale be, ne mate ŋui la, mana woadi nu si le mi Trɔ̃subɔlawo si eye mato esia me aɖe wo dometɔ aɖewo. 15 Anye nu wɔnuku gã aɖe ŋutɔ ne wozu kristotɔwo. Mawu fe tɔtrɔ le wo yome fia be Mawu trɔ ɖe xexeame fe akpa bubuawo ŋu be yeatsɔ yefe ɖeɖe ana wo. Aganye nu si awɔ nuku wu ne Yudatɔwo azu kristotɔwo. Anɔ abe ame kukuwo fe agbegbɔgbɔ ene. 16 Eye zi ale si Abraham kple nyagblɔɖilawo nye Mawu fe amewo la, wo viwo hã anye Mawu fe amewo. Elabena ne ati aɖe fe kewo le kɔkɔe la, efe alɔwo hã anɔ kɔkɔe. 17 Ke wolã alɔ siawo dometɔ aɖewo, siwo le Abraham fe ati la ŋu la ɖa; ame siawoe nye Yudatɔwo. Eye mi Trɔ̃subɔlawo, mienye alɔwo tso amiti aɖe si nɔ gbeme la dzi, ke azɔ la, mieva zu alɔ na Abraham fe ati la. Eya ta azɔ la, miawo hã mixɔ yayra si ŋugbe Mawu do na Abraham kple viawo eye miakpɔ gome le Mawu fe nunyiame me tso eya ŋutɔ fe amiti tɔxɛ la gbɔ. 18 Gake mikpɔ nyuie be miagafo adegbe be wotsɔ yewo ɖo atilɔ siwo wolã ɖa la tefe o. Miɖo ŋku edzi be miele vevie le ale si mienye Mawu fe ati la fe akpa aɖe la ɖeɖe ko ta; alɔ ko mienye, menye ati la fe kee mienye o. 19 Miagblɔ be, “Wolã alɔ siawo ɖa be woakpɔ tefe nam. Esia fia be menye ame dzadzɛ.” 20 Kpɔ nyuie. Đo ŋku edzi be wolã alɔ ma siwo nye Yudatɔwo ɖa, elabena womexɔ Mawu dzi se o, eye miawo miezu alɔwo le miafe dzixɔse ɖeɖe ko ta. Migado mia ɖokuiwo ɖe dzi o; mibɔbɔ mia ɖokuiwo, mida akpe eye miakpɔ nyuie. 21 Elabena ne Mawu mekpɔ nublanui na atilɔ gbãtɔwo o la, makpɔ nublanui na miawo hã o. 22 Mide dzesi ale si Mawu nyoa dɔme eye wògahea to hãe. Esẽa asi ɖe ame siwo gbea toɖoɖoe la dzi, ke enyoa dɔme ne míeyi elɔlɔ̃ kple edzixɔxɔse dzi. Ke ne míelɔ̃e o eye míexɔ edzi se hã o la, alã míawo hã ɖa. 23 Ke ne Yudatɔwo aɖe asi le wofe dzimaxɔse ŋu eye woatrɔ ava Mawu gbɔ la, Mawu agaxɔ wo ado ɖe ati la dzi. Ŋusẽ le esi be wòawɔe. 24 Elabena ne Mawu lɔ̃ be yeaxɔ mi ame siwo nɔ adzɔge ke, mienye amiti dzodzro aɖe fe akpa aɖe tsã eye fifia yeaxɔ mi ado ɖe ye ŋutɔ yefe ati nyui dzi, nu si medzɔna edziedzi o la, ɖe miekpɔe be anɔ klalo sãa wu be yeagbugbɔ Yudatɔwo, ame siwo nɔ afi ma tsã la axɔ oa? 25 Nɔvi lɔlɔ̃awo, medi be mianya nyatefe sia tso Mawu gbɔ, ale be miagado mia ɖokuiwo ɖe dzi eye miade asi dada me o. Ẽ, eme kɔ be Yudatɔ aɖewo tsi tsitre ɖe nyanyui la ŋu azɔ, ke anɔ alea va se ɖe esime mi Trɔ̃subɔla siwo katã lɔ̃ la, miava Kristo gbɔ. 26 Ekema Israel blibo la akpɔ ɖeɖe. Mieɖo ŋku nu si nyagblɔɖilawo gblɔ tso nu sia ŋuti dzia? “Xɔla aɖe ado tso Zion eye wòatrɔ Yudatɔwo katã ɖa tso mawumavɔmavɔ̃ ɖe sia ɖe fomevi gbɔ. 27 Ɣemaɣi me la, maɖe wofe nu vɔ̃wo katã ɖa abe ale si medo ŋugbee ene.” 28 Azɔ la Yudatɔ geɖeawo nye nyanyui la fe futɔwo. Wolé fui. Ke nu sia nye viɖe na miawo, elabena ena Mawu tsɔ efe nunana na mi Trɔ̃subɔlawo. Ke Mawu galɔ̃a Yudatɔwo kokoko le efe ŋugbe si wòdo na Abraham, Isak kple Yakɔb la ta. 29 Elabena Mawu magagbugbɔ efe nunanawo kple efe ameyɔyɔ axɔ o; Mawu magbe efe ŋugbedodowo dzi wɔwɔ gbeɖe o. 30 Tsã la, mienye aglãdzelawo ɖe Mawu ŋu, ke esi Yudatɔwo gbe efe nunanawo xɔxɔ la, Mawu ve miawo nu ɖe wo tefe. 31 Azɔ la, Yudatɔwoe nye aglãdzelawo. Gake gbe ɖeka la, woawo hã akpɔ gome le Mawu fe amenuveve si wòkɔ ɖe mia dzi la me. 32 Elabena Mawu ɖe ŋku ɖa le wo ŋu le wofe nu vɔ̃ ta ale be yeate ŋu akpɔ nublanui na amewo katã sɔsɔe. 33 O, Mawu wɔnuku aɖe ŋutɔe le mía si. Efe nunya kple kesinɔnuwo lolo loo! Míate ŋu ase efe nyametsotsowo kple ɖoɖowo me akpɔ o! 34 Elabena mía dometɔ kae ate ŋu anya Afetɔ la fe tame? Ame kae nya nu ale gbegbe be wòate ŋu azu efe aɖaŋudela alo mɔfiala? 35 Ame kae ate ŋu adɔ Afetɔ la ɖa be wòaɖe mɔ amea nawɔ nane? 36 Elabena Mawu ko gbɔe nu sia nu tsona. Nu sia nu le agbe le eya ko fe ŋusẽ ta, eye nu sia nu li na efe ŋutikɔkɔe. Ŋutikɔkɔe nanye etɔ tegbee! Amen.
Romatɔwo 12
1 Eya ta, nɔvinyewo, le Mawu fe nublanuikpɔkpɔ sɔgbɔ la ta, mele ŋusẽ dom mi be miatsɔ miafe ŋutilãwo awɔ vɔsa gbagbe si le kɔkɔe eye wòdzea Mawu ŋu esi anye miafe subɔsubɔ gbɔgbɔmetɔ. 2 Migazɔ azɔ ɖe xexe sia me fe nuɖoanyiwo nu o ke boŋ mitrɔ to miafe tamesusuwo fe yeyewɔwɔ me ekema miate ŋu anya, akpɔ kakaɖedzi le nu si Mawu fe lɔlɔ̃nu nye la ŋu, efe lɔlɔ̃nu si nyo eye wòdze hede blibo. 3 Le Mawu fe amenuveve fe nunana si wònam nu la, mele egblɔm na mia dometɔ ɖe sia ɖe be: migabu mia ɖokuiwo ame gãwoe wu ale si dze o, ke boŋ mibu mia ɖokuiwo ɖokuibɔbɔlawoe le xɔse fe dzidzenu si Mawu na mi la nu. 4 Abe ale si ŋutinu geɖewo le miafe ŋutilãwo ŋu eye ŋutinu siawo katã mewɔa dɔ ɖeka o ene la 5 nenema kee wole Kristo hã fe ŋutilã ŋui, eye ŋutinu siawo nye wo nɔewo tɔ, ame sia ame hiã nɔvia. 6 Mawu na amenuvevenunana mía dometɔ ɖe sia ɖe be wòawɔ nu tɔxɛ aɖe nyuie. Eya ta ne Mawu na nunana wò be nãgblɔ nya ɖi la, ekema ele na wò be nãgblɔ nya ɖi ɣesiaɣi si nãte ŋui kple zi geɖe ale si wò xɔse asẽ ŋu ale be nãte ŋu axɔ nya tso Mawu gbɔ. 7 Ne wò nunanae nye be nãsubɔ ame bubuwo la, ekema nãsubɔ wo nyuie. Ne ènye nufiala la, nãfia nu nyuie. 8 Ne ènye mawunyagblɔla la, ekema ele be nãkpɔ egbɔ be ŋusẽ le yefe mawunya ŋu eye wòkpena ɖe amewo ŋu. Ne Mawu na hotsui wò la tsɔe nyo dɔme eye nãkpe ɖe ame bubuwo ŋu. Ne Mawu na dzikpɔkpɔ fe nunana wò eye wòna be nãkpɔ ame bubuwo fe dɔwo dzi la, ele na wò be nãlé fɔ ɖe wò dɔdeasi sia ŋu vevie. Ele na ame siwo faa akɔ na konyifalawo be woatsɔ kristotɔwo fe dzidzɔ awɔe. 9 Migalɔ̃ mia nɔewo le ŋkume ko o, ke boŋ milɔ̃ wo tso dzi vavã me ke. Milé fu nu vɔ̃. Mide nu nyui dzi. 10 Mitsɔ dadaviwo fe lɔlɔ̃ lɔ̃ mia nɔewo eye mide bubu mia nɔewo ŋu wu miawo ŋutɔ ɖokuiwo. 11 Migagbɔdzɔ le vevidodo me o, ke boŋ mixɔ dzo le gbɔgbɔ me eye misubɔ Afetɔ la kple dzi blibo. 12 Mikpɔ dzidzɔ le ɖoɖo siwo katã Mawu le wɔwɔm ɖe mia ŋu la ŋuti. Mido dzi le xaxawo me eye mianɔ gbedodoɖa dzi ɣesiaɣi. 13 Ne Mawu viwo ge ɖe hiã me la, miɖe wo tso eme. Mikpe amewo va miafe afewo me enuenu ne woaɖu nu kpli mi; ne dzefe hiã wo la, mina wo. 14 Ne ame aɖe wɔ nu masɔmasɔ aɖe ɖe ŋuwò le wò kristotɔnyenye ta la, mègafo fi dee o; do gbe ɖa ɖe eta eye nãyrae. 15 Mikpɔ dzidzɔ kple ame siwo le dzidzɔ kpɔm. Mifa konyi kple ame siwo le konyi fam. 16 Miwɔ dɔ kple mia nɔewo dzidzɔtɔe. Migado mia ɖokuiwo ɖe dzi glodzoo o. Migadze agbagba be yewoadze amegãwo ŋu o, ke boŋ mide ha kple ame gblɔewo. Migabu be yewonya nu sia nu o. 17 Migaɖo vɔ̃ vɔ̃ tefe o. Miwɔ nuwo ale be ame sia ame nate ŋu akpɔe be mienye nyatefetɔwo le goawo katã me. 18 Migawɔ dzre kple ame aɖeke o, ke boŋ minɔ anyi kple ame sia ame le ŋutifafa me abe ale si miate ŋui ene. 19 Xɔ̃nye lɔlɔ̃awo, migabia hlɔ̃ na mia ɖokuiwo o. Migblẽ hlɔ̃biabia ɖe Mawu fe asime elabena eya ŋutɔe gblɔ be yeabia hlɔ̃ ame siwo dze na hlɔ̃biabia. 20 Le hlɔ̃biabia tefe la, ne dɔ le wò futɔ wum la, na nuɖuɖui. Ne tsikɔ le ewum la, na tsii wòano. Ekema ãna ŋu nakpee le nu si wòwɔ ɖe ŋuwò la ta. 21 Mègana nu vɔ̃ naɖu dziwò o, ke boŋ tsɔ nu nyui wɔwɔ ɖu nu vɔ̃ dzii.
Romatɔwo 13
1 Miɖo to dziɖuɖu la, elabena Mawue nye ame si ɖo dziɖuɖu la anyi. Dziɖuɖu aɖeke mele afi aɖeke si Mawu ŋutɔ metsɔ ŋusẽ na o. 2 Eya ta ame sia ame si gbe dukɔa fe sewo dzi wɔwɔ la, gbe Mawu fe sewo dzi wɔwɔ eye tohehe adze nu sia yome. 3 Elabena kpovitɔ medoa ŋɔdzi na ame siwo le nu nyui wɔm o, ke ame siwo le nu vɔ̃ wɔm la, avɔ̃ kpovitɔ ɣesiaɣi. Eya ta ne mèdi be yeanɔ vɔvɔ̃m o la, wɔ seawo dzi kpoo ekema eme anyo na wò. 4 Mawue ɖo kpovitɔ la ɖa be wòakpe ɖe ŋuwò. Ke ne èle nu vɔ̃ aɖe wɔm la, eme kɔ fãa be ãnɔ vɔvɔ̃m elabena kpovitɔ la ana woahe to na wò. Nu sia tututu tae Mawu ɖoe ɖa. 5 Eya ta miwɔ seawo dzi le nu eve siawo ta : gbã, be miagaxɔ tohehe o; evelia, elabena mienyae xoxo be ele be yewoawɔ seawo dzi. 6 Midzɔ miafe dugawo hã le nu eve siawo ke ta, elabena ele be woaxe fe na dziɖuɖudɔwɔlawo ale be woate ŋu anɔ Mawu fe dɔ la wɔm, anɔ kpekpem ɖe mia ŋu. 7 Mixe fe na ame sia ame abe ale si wòdzee ene. Mixe miafe dugawo kple adzɔwo dzidzɔtɔe. Miɖo to miafe tatɔwo eye mitsɔ bubu na ame sia ame si dze bubu. 8 Migana naneke fe fe natsi mia ŋu o negbe ame bubuwo lɔlɔ̃ fe fe ko. Migaxe ame bubuwo lɔlɔ̃ fe fe sia vɔ gbeɖe o! Elabena ne mielɔ̃ wo la, miawɔ Mawu fe sewo katã dzi eye miawɔ nu sia nu si Mawu bia tso mia si. 9 Ne èlɔ̃ hawòvi abe ale si nèlɔ̃ wò ŋutɔ ɖokuiwò ene la, mãdi be yeawɔ nu vevii, abae, awui, alo afi efe naneke o. Gawu la, mãwɔ nu vɔ̃ kple hawòvi srɔ̃ alo adi nu si nye etɔ alo awɔ nu bubu aɖeke si Se Ewoawo gblɔ be menyo o la ɖe eŋu o. Seawo katã fe fufofoe nye esia be nãlɔ̃ hawòvi abe ale si nèlɔ̃ ɖokuiwo ene. 10 Lɔlɔ̃ naa womedaa vo ɖe ame aɖeke ŋu o. Eya tae wòsɔ ɖe nu siwo katã wòle be míawɔ la dzi. Se ɖeka sia koe miehĩa. 11 Nu bubu si ta wòle be mianɔ agbe nyui nye be: mienya be ɣeyiɣi boo megali o. Minyɔ elabena Afetɔ la fe vava tu afe fifia wu ale si míexɔe se tsã. 12 Zã la va yi vɔ, ŋu le kekem azɔ! Eya ta mina míaɖe asi le vivitimenuwɔwɔwo ŋu eye míado kekeli fe akpoxɔnuwo. 13 Mina míawɔ nu dzeame, abe ale si nyo le ŋkeke me ene, menye le aglotutuwo kple ahamumuwo, menye le ahasiwɔwɔwo kple hadzedzewo eye menye le dzrewɔwɔ kple ŋuʋaʋã me o. 14 Ke boŋ mibia Afetɔ Yesu Kristo be wòakpe ɖe mia ŋu be mianɔ agbe abe ale si dze ene. Migakpɔ dzidzɔ le nu vɔ̃ wɔwɔ ŋu o.
Romatɔwo 14
1 Mixɔ nɔvi ɖe sia ɖe si adi be yeage ɖe hamea me la nyuie, ne efe xɔse mesẽ ŋu o hã. Migahe nya ɖe eŋu le efe susu siwo to vovo tso mia tɔwo gbɔ la ŋu le nu si nyo alo nu si menyo o la ta o. 2 Le kpɔɖeŋu me, migahe nya kplii be enyo be wòaɖu lã si wotsɔ sa vɔe na legbawo loo alo menyo o. Mixɔe se be nu vɔ̃ aɖeke mele nu sia me o, ke ame bubuwo fe xɔse gbɔdzɔ wu mia tɔ. Woawo bu be menyo o eye woagbe lãɖuɖu kura aɖu amagbewo ko ɖe lã ma tɔgbi ɖuɖu tefe. 3 Mele be ame siwo bu be enyo be woaɖu lã ma tɔgbi la nado vlo ame siwo mebui nenema o. Ne mienye ame siwo meɖui o la, migaɖe vodada na ame siwo aɖui o. Elabena Mawu xɔ wo be woanye ye viwo. 4 Mawu fe subɔlawo wonye, menye miawo fe subɔlawo wonye o. Mawue wole agbe na, menye miawoe wole agbe na o. Mina Mawu nana woanya ne wo tɔ dzɔ loo alo wo tɔ medzɔ o. Mawu ate ŋu ana woawɔ nu si wòle be woawɔ. 5 Ame aɖewo bu be ele be woawɔ kristotɔwo fe ŋkekenyuiwo kple ŋkeke tɔxɛwo ŋudɔ atsɔ asubɔ Mawu, ke ame aɖewo gblɔ be, menyo o eye wònye abunɛnu be woaɖe fu na ame ɖokui nenema, elabena ŋkeke sia ŋkeke nye Mawu tɔ. Ele be ame sia ame natso nya siawo tɔgbi me na eɖokui. 6 Ne ŋkeke tɔxɛwo le mia si hena Afetɔ la subɔsubɔ la, miele agbagba dzem be yewoade bubu eŋu eye wònye nu nyui aɖe miele wɔwɔm. Nenema kee nye ame si ɖu lã si wotsɔ sa vɔe na legbawo; eda akpe na Afetɔ la ɖe eta. Eya hã wɔe nyuie. Ame si madi be yeaɖu lã ma tɔgbi o la hã di be yeadze Afetɔ la ŋu eye wòle akpe dam. 7 Menye afetɔwo míenye na mía ɖokuiwo be míanɔ agbe alo aku abe ale si míawo ŋutɔ míatia la ene o. 8 Ne míele agbe o, míeku o, míedzea Afetɔ la yome eye míenye etɔwo le go eveawo dometɔ ɖe sia ɖe me. 9 Nu sia tututu tae Kristo ku eye wògatsi tsitre ale be yeate ŋu anye míafe Afetɔ ne míele agbe o, míeku o. 10 Mèkpɔ mɔ nãɖe vodada na nɔviwò alo nãdo vloe o. Đo ŋku edzi bena mía dometɔ ɖe sia ɖe atsi tsitre ɖe Mawu fe Ʋɔnudrɔ̃zikpui la ŋgɔ. 11 Elabena woŋlɔe ɖi bena Afetɔ la gblɔ be, “Esi mele agbe la, ame sia ame adze klo nam eye aɖe sia aɖe aʋu nya me na Mawu.” 12 Nyatefe ame sia ame ana akɔnta tso eɖokui ŋu na Mawu. 13 Eya ta mègaɖe vodada na nɔviwò azɔ o. Le esia tefe la, dze agbagba eye nãnɔ agbe ale be mãnye nuɖiaɖia na nɔviwò ne wòakpɔ wò nãnɔ nu si eya bu be menyo o la wɔm o. 14 Le nye ŋutɔ gome la, meka ɖe Afetɔ Yesu fe ŋusẽ dzi be naneke megblẽ le lã si wotsɔ sa vɔe na legbawo la ɖuɖu ŋu o. Ke ne ame aɖe ya xɔe se be menyo o la, ekema mele be wòaɖui o elabena menyo le eya gbɔ o. 15 Eye ne nu si nãɖu anye nuɖiaɖia na nɔviwò la, mèle nu wɔm le lɔlɔ̃ me, ne èɖui o. Mègana wò nuɖuɖu nagblẽ nu le ame si ta Yesu ku ɖo la ŋu o. 16 Mègawɔ nu si ana amewo naɖe vodada na wò o, togbɔ be ènya be nu si yewɔ la nyo hafi hã. 17 Elabena le nuwo katã megbe la, nu si le vevie na mí kristotɔwo la, menye nu si míeɖu alo nu si míeno o, ke boŋ be míana Gbɔgbɔ Kɔkɔe la nana amenuveve, ŋutifafa kple dzidzɔ mí. 18 Ne miena Kristo nye Afetɔ le nu siawo me la, dzi adzɔ Mawu eye ame bubuwo hã akpɔ dzidzɔ. 19 Eya ta mina miafe taɖodzinu nanye be nusɔsɔe nanɔ hamea me eye miadze agbagba ado ŋusẽ mia nɔewo. 20 Migana lãkɔ ɖeka nagblẽ Mawu fe dɔwɔwɔ me o. Miɖo ŋku edzi be naneke megblẽ le lã ŋu o, ke enye nu vɔ̃ be nãɖui eye wòazu nuɖiaɖia na ame bubu. 21 Nu nyuitɔ si nãwɔe nye nãɖe asi le lãɖuɖu alo ahanono alo nu sia nu si wɔwɔ aɖia nɔviwò nu alo ana wòawɔ nu vɔ̃ la ŋu. 22 Ànya be nu gbegblẽ aɖeke mele nu si yewɔ la ŋu le Mawu gɔ̃ hã gbɔ o, ke wɔe na ɖokuiwò ko. Mègaɖe wò nu si nèxɔ se be enyo la fia le ame bubu siwo nu wòaɖia la ŋkume o. Le go sia me la, woayra ame si mewɔ nu vɔ̃ to nu si wònya be enyo la wɔwɔ me o. 23 Ke ame sia ame si xɔ se be nu si yedi be yeawɔ menyo o la, mele be wòawɔe o. Ne ewɔe la, ewɔ nu vɔ̃ elabena ebu be menyo o, eya ta nua menyo na eya o. Nu sia nu si wòawɔ to nu si wònya be enyo gbɔ la, nye nu vɔ̃.
Romatɔwo 15
1 Ehiã be, mí ame siwo ŋu ŋusẽ le la míatsɔ ame siwo ŋu ŋusẽ mele o la fe gbɔdzɔgbɔdzɔwo eye míagadze mía ɖokui ŋu o. 2 Mía dome ame sia ame nadze ehavi ŋu hena ehavi fe nyonyo kple tutuɖedzi. 3 Kristo mewɔ nu be yeadze ye ɖokui ŋu o. Abe ale si Psalmokpala gblɔe ene la, “Eva be yeakpe fu eye yeaxɔ dzudzu tso ame siwo tututu tsi tsitre ɖe Afetɔ la ŋu la gbɔ.” 4 Ele be nu siwo woŋlɔ ɖe Ŋɔŋlɔ Kɔkɔe la me gbe aɖe gbe ke la nafia dzigbɔɖi mí eye wòade dzi fo na mí ale be míanɔ mɔ kpɔm na ɣeyiɣi si Mawu aɖu nu vɔ̃ kple ku dzi. 5 Mawu, ame si naa dzigbɔɖi kple tenɔnɔ kpakple dzidefo ame la, nakpe ɖe mia ŋu be mianɔ anyi kple mia nɔewo le nɔvilɔlɔ̃ blibo me eye ame sia ame natsɔ Kristo fe nɔnɔme anɔ agbe ɖe nɔvia ŋu. 6 Ekema mí katã míate ŋu atsɔ gbe ɖeka akafu Afetɔ la, atsɔ ŋutikɔkɔe ana Mawu, míafe Afetɔ Yesu Kristo Fofo. 7 Eya ta mixɔ mia nɔewo nyuie ɖe hame la me abe ale si Kristo ŋutɔ hã xɔ mi ene, ekema miatsɔ ŋutikɔkɔe ana Mawu. 8 Miɖo ŋku edzi be Yesu Kristo va be yeafia be Mawu wɔa efe ŋugbedodowo dzi eye be yeakpe ɖe Yudatɔwo ŋu. 9 Migaɖo ŋku edzi hã be eva be Trɔ̃subɔlawo hã nakpɔ ɖeɖe eye woatsɔ ŋutikɔkɔe ana Mawu le ale si wòvea wo nu la ta. Nu siae Psalmokpala la fia esi wòŋlɔ bena, “Makafu wò le Trɔ̃subɔlawo dome eye madzi ha na wò ŋkɔ.” 10 Le tefe bubu aɖe la, egagblɔ be, “O, Trɔ̃subɔlawo, mikpɔ dzidzɔ kple Mawu fe amewo, Yudatɔwo.” 11 Egagblɔ le tefe bubu hã be, “O, Trɔ̃subɔlawo, mikafu Afetɔ la, mina ame sia ame nakafui.” 12 Nyagblɔɖila Yeseya gblɔ be, “Domenyila aɖe atso Isai fe afe me eye wòaɖu fia ɖe Trɔ̃subɔlawo dzi.” 13 Eya ta mele gbe dom ɖa ɖe mi Trɔ̃subɔlawo ta be Mawu, ame si naa mɔkpɔkpɔ mi la, nana dzidzɔ kple ŋutifafa nayɔ mia me le esi miexɔ edzi se ta. Mele gbe dom ɖa be Mawu nakpe ɖe mia ŋu be mɔkpɔkpɔ le Mawu me nagba go le mia me to Gbɔgbɔ Kɔkɔe fe ŋusẽ si le mia me la me. 14 Nɔvinyewo, menya be mienye ame nyanuwo kple ame nyuiwo eye mienya nu siawo nyuie ale be miate ŋu afia nu ame bubuwo tso wo katã ŋu. 15 Metsɔ dzidefo ŋlɔ nya aɖewo na mi abe ŋkuɖoɖo nu dzi na mi ene to amenuveve si Mawu nam la me 16 be manye Yesu Kristo fe dɔtsɔla na Trɔ̃subɔlawo, eye be matsɔ Mawu fe nyanyui la vɛ na mi Trɔ̃subɔlawo be miazu vɔsa si dze Mawu ŋu si ŋu Gbɔgbɔ Kɔkɔe la kɔ. 17 Eya ta mekpɔ mɔ mafo adegbe vie le nu siwo katã Kristo Yesu wɔ to dzinye la ŋu. 18 Mele be mabu akɔnta le ale si wòwɔ ame bubuwo ŋudɔ la ŋu o, ke menya esia be: eto dzinye eye wòhe Trɔ̃subɔlawo va Mawu gbɔe. 19 Meɖe wo kple nye gbefãɖeɖe kpakple nye agbe nyui si menɔ le wofe ŋkume hekpe ɖe nukunu siwo wowɔ to dzinye abe dzesiwo tso Mawu gbɔ ene la ŋu. Esiawo katã tso Gbɔgbɔ Kɔkɔe la fe ŋusẽ me. Meɖe gbefã Kristo fe nyanyui blibo la to mɔ sia dzi tso keke Yerusalem yi ɖado ɖe Iliriko ke. 20 Ke enye nye didi vevi be magayi ŋgɔ wu nenema gɔ̃ hã eye maɖe gbefã nyanyui la le tefe siwo womese Kristo ŋkɔ le kpɔ haɖe o. Esia dzrom wu be maɖe gbefã le afi si ame bubu aɖe ɖo hame aɖe anyi ɖo xoxo. 21 Menɔ zɔzɔm ɖe ɖoɖo si ŋu wofo nu le le Ŋɔŋlɔ Kɔkɔea me la nu. Afi siae Yesaya gblɔ le be, “Ame siwo mese Kristo ŋkɔ kpɔ haɖe o la, woakpɔ nu eye woase egɔme.” 22 Nu sia tututu tae nyemete ŋu va kpɔ mi ɖa kaba o. 23 Ke mewu nye dɔ la nu le afi sia mlɔeba azɔ eye mele klalo be mava le fe geɖe siwo melala la megbe. 24 Mele tame ɖom be mayi Spania. Ne meyina la, matɔ ɖe Roma eye ne menɔ anyi kpli mi le dzidzɔ me ɣeyiɣi kpui aɖe la, miagate ŋu ado mɔm. 25 Ke hafi mava la, ele be mayi Yerusalem gbã eye matsɔ nunana aɖe ayi na Yudatɔ siwo nye kristotɔwo le afi ma. 26 Elabena kristotɔ siwo le Makedonia kple Akaya la di nanewo be yewoaɖo ɖe nɔvi siwo le Yerusalem, ame siwo le ɣeyiɣi sesẽ aɖe ŋutɔ me tom. 27 Edzɔ dzi na wo ŋutɔ be woawɔ esia elabena wodze sii be yewonyi akpedafe gã aɖe le kristotɔ siwo le Yerusalem la si. Nu ka ta? Elabena nya tso Kristo ŋu va na Trɔ̃subɔla siawo tso hame si le Yerusalem la gbɔ. Tso esime woxɔ nyanyui la fe gbɔgbɔmenunana sia tso afi ma la, wodze sii be nu suetɔ si yewo hã yewoate ŋu awɔ lae nye yewoakpe ɖe wo ŋu kple anyigbadzinu aɖewo. 28 Ne metsɔ ga sia na wo eye mewu dɔ nyui si wowɔ na wo nɔviwo nu na wo la, mava kpɔ mi ɖa ne mele Spania yim. 29 Meka ɖe edzi be ne meva la, Afetɔ la ana yayra geɖem matsɔ vɛ na mi. 30 Miado gbe ɖa kplim mahã? Le Afetɔ Yesu Kristo ta kple miafe lɔlɔ̃ nam si Gbɔgbɔ Kɔkɔe la tsɔ na mi ta la, mido gbe ɖa vevie ɖe tanye. 31 Mido gbe ɖa be Mawu nakpɔ tanye le Yerusalem tso ame siwo menye kristotɔwo o la sime. Mido gbe ɖa hã be kristotɔ siwo le afi ma la nalɔ̃ axɔ ga si metsɔ yina na wo. 32 Ekema ne Mawu lɔ̃ la, mate ŋu ava mia gbɔ kple dzidzɔ eye míade agbe yeye mía nɔewo me. 33 Ke azɔ la, mía Mawu, ame si naa ŋutifafa la nanɔ anyi kpli mi katã Amen.
Romatɔwo 16
1 Mele Foibe, mía nɔvinyɔnu, ame si nye subɔla le Kenkrea hame me la kafum na mi. 2 Mele biabiam tso mia si be miaxɔe abe ale si dze le Afetɔ la me ene, eye le mɔ sia mɔ si dze ame kɔkɔewo la nu miakpe ɖe eŋu le nu sia nu si ahiãe la me. Elabena ekpe ɖe ame geɖewo ŋu le wofe hiahiãwo me. Ekpe ɖe nye ŋutɔ hã ŋu. 3 Mido gbe na Priskila kple Akwila nam. Wonye nye hadɔwɔlawo le Kristo Yesu fe dɔ la me. 4 Wotsɔ wofe agbe de xaxa me ɖe tanye. Menye nye ɖeka koe le akpe dam na wo o. Ame siwo katã le Trɔ̃subɔla siwo zu kristotɔwo fe hamewo me la hã le akpe dam na wo. 5 Mido gbe na ame siwo katã kpea ta hesubɔa Mawu le wofe afewo me la nam. Mido gbe na xɔ̃nye vevi, Epeneto, hã nam. Eyae nye ame gbãtɔ si zu kristotɔ le Asia. 6 Mido gbe na Maria hã, ame si wɔ dɔ sesĩe hekpe ɖe mía ŋu la, nam. 7 Andronika kple Yunia hã li; woawoe nye nye fometɔ siwo nɔ gaxɔ me kplim. Apostoloawo bua wo eye wozu kristotɔ hafi meva zui. Mido gbe na wo nam. 8 Mido gbe na Ampliato, ame si melɔ̃na abe Mawu ŋutɔ viwo dometɔ ɖeka ene 9 kple Urbano, míafe hadɔwɔla kpakple Stakis nam. 10 Apeles, ame nyui si ŋu Mawu kpɔ ŋudzedze le la hã li. Mido gbe nɛ nam. Mitsɔ nye gbedoname nyuitɔ na ame siwo le dɔ wɔm le Aristobulo fe afeme. 11 Medo gbe na nye fometɔ Herodion kple kluvi siwo nye kristotɔwo le Narkiso fe afe me, 12 kple Trifena kpakple Trifosa, ame siwo nye Afetɔ la fe dɔwɔlawo kple Persis lɔlɔ̃a, ame si wɔ dɔ sesĩe ŋutɔ na Afetɔ la. 13 Medo gbe na Rufo, ame si Afetɔ la tia be wòanye ye ŋutɔ tɔ kple dadaa lɔlɔ̃a, ame si kpɔ dzinye abe danye ene. 14 Mido gbe na Asinkrito, Flego, Herme, Patroba, Herma kple nɔvi bubu siwo katã le gbɔ. 15 Migblɔ na Filologo, Yunia, Nereo kple nɔvianyɔnu kple Olimpa kpakple kristotɔ bubu siwo katã le wo gbɔ la be medo gbe na wo. 16 Mitsɔ nugbugbɔ kɔkɔe do gbe na mia nɔewo nam. Hame siwo katã le afi sia la do gbe na mi katã. 17 Nya ɖeka gale asinye magblɔ hafi awu agbalẽ sia nu. Migade ha kple ame siwo dea mama amewo dome, naa amewo fe xɔse trana eye wofiaa nu siwo tsi tre ɖe nu siwo wofia mi tso Kristo ŋuti la o. 18 Nufiala siawo mele dɔ wɔm na míafe Afetɔ Yesu Kristo o, ke boŋ woawo ŋutɔ fe viɖe ko dim wole. Wofoa nu nyuie eye woblea susu wodzoe tɔwo enuenu. 19 Ke ame sia ame nya be miawo ya la mienye nutefewɔlawo. Nu sia doa dzidzɔ gã nam. Medi be mianya nu tso nu si nyo la ŋu ɣesiaɣi eye miavo tso nu vɔ̃ ɖe sia ɖe me. 20 Esusɔ vie Ŋutifafa fe Mawu la nagbã Satana ɖe miafe afɔ te gudugudu. Míafe Afetɔ Yesu fe yayra nava mia dzi. 21 Timoteo, nye hadɔwɔla, kple Lukio, Yason kple Sosipatro, nye fometɔwo do gbe na mi. 22 Nye Tertio, ame si le agbalẽ sia ŋlɔm na Paulo la, nye hã medo gbe na mi abe mia nɔvi kristotɔ ɖeka ene. 23 Gayo be mado gbe na mi. Eya fe amedzroe menye eye hamea kpea ta le afii le efe afe me. Erasto, ame si nye dugadzikpɔla kple Kuarto, nɔvi kristotɔ aɖe, do gbe na mi. 24 Míafe Afetɔ Yesu Kristo fe amenuveve nanɔ anyi kpli mi katã. 25 Azɔ ame si te ŋu ɖo mia gɔme anyi to nye nyanyui kple gbefãɖeɖe Yesu Kristo me esiae nye ɖoɖo si woɣla ɖe mi tso xexeame fe gɔmedzedzea me ke. 26 Ke azɔ la abe ale si nyagblɔɖilawo gblɔe do ŋgɔ eye abe ale si Mawu mavɔtɔ la de se ene la, wole gbefã ɖem na dukɔwo katã be woaxɔe ase eye woaɖo to eya amea. 27 Mawu ame si ɖeka koe nye nunyatɔ to Yesu Kristo dzi la, tɔ nanye ŋutikɔkɔe la yi ɖe mavɔmavɔ me! Amen.
1 Korintotɔwo 1
1"Agbalẽ sia tso nye, Paulo, Yesu Kristo fe apostolo, si woyɔ to Mawu fe lɔlɔ̃nu me la kple nɔvi Sostenes gbɔ 2 na Mawu fe hame si le Korinto, ame siwo ŋu. wokɔ le Kristo Yesu me eye woyɔ wo be woanɔ Kɔkɔe la kpakple ame siwo katã le xexeame godoo xɔ mía Afetɔ Yesu Kristo fe ŋkɔa dzi se abe wo fe Afetɔ kple mía Afetɔ ene. 3 Mawu mía Fofo kple Afetɔ Yesu Kristo nayra mi eye wòana be miakpɔ ŋutifafa le miafe dziwo kple tamesusuwo me. 4 Mele akpedada dzi ɖaa na Mawu le nunana tɔxɛ siwo wòna mi le esime miezu kristotɔ azɔ la ta." 5 Ena be miafe agbanɔnɔ de blibo eye nu sia nu su mia si azɔ. Ena ŋusẽ mi be miate ŋu afo nu kple dzidefo le Yesu Kristo ŋuti eye wòna be miake ɖe nu si nye nyatefe la ŋu azɔ. 6 Nu si megblɔ be Yesu Kristo awɔ na mi la va eme pɛpɛpɛ abe ale si megblɔe ene. 7 Azɔ la, Mawu fe amenuveve manyagblɔ kple efe yayra su mia si. Le ɣeyiɣi sia me, esime miele mía Afetɔ Yesu Kristo fe vava zi evelia lalam la, Mawu na gbɔgbɔmenunana vovovowo kple ŋusẽ tɔxɛ, si ana be miate ŋu anɔ efe lɔlɔ̃nu wɔm la mi. 8 Hekpe ɖe esia ŋu la, Mawu do ŋugbe be, tso fifia va se ɖe nuwuwu la, ame aɖeke makpɔ nu vɔ̃ aɖeke le mia ŋu o eye womabu fɔ mi le ŋkeke si dzi Afetɔ Yesu Kristo agatrɔ ava la dzi o. 9 Kakaɖedzi blibo le asinye be Mawu awɔ esia na mi elabena medana le efe ŋugbedodo dzi gbeɖe o. Gawu la Mawu ŋutɔe yɔ mi be miava zu Yesu Kristo xɔlɔ̃wo. 10 Nɔviwo, metsɔ Afetɔ Yesu Kristo le kuku ɖem na mi be miadzɔdzɔ nyahehe vivivo le mia nɔewo dome. Mina nusɔsɔ blibo nanɔ mia me ale be mama kukluiwo nagava mia dome o. Meɖe kuku na mi be miawɔ ɖeka le susu kple ɖoɖowo wɔwɔ me. 11 Nɔvinye lɔlɔ̃tɔwo, mia nɔvi siwo le afetɔ Kloe fe afeme la dometɔ aɖewo fi tofi nam be, nyahehe kple dzre sɔŋ ko dzi miele. 12 Mia dometɔ aɖewo le gbɔgblɔm be, yewo la Paulo yomedzelawo yewonye; bubuwo be Apoloe nye yewofe amegã. Ame aɖewo hã be Petro fe amewo yewonye, gawu la ame aɖewo hã be yewo koe nye Yesu Kristo yomedzela vavãwo. 13 Miafe nuwɔna sia na wòle dzedzem abe ɖe Kristo ma ɖe akpa vovovowo me ene. Ke medi be mabia mi se be, nye Pauloe ku ɖe miafe nu vɔ̃wo ta hã? Alo wode mawutsi ta na mia dometɔ aɖe le nye ŋkɔ dzia? 14 Edzɔ dzi nam ŋutɔ eye meda akpe na Mawu vevie be Krispo kple Gayo ɖeɖe koe nye ame siwo nye ŋutɔ mede mawutsi ta na le mia dome. 15 Eya ta fifia la, ame aɖeke mate ŋu agblɔ be mehe nu yeye aɖeke vɛ alo be mele nye ŋutɔ nye ha yeye tɔxɛ aɖe ɖom o. 16 Ẽ, meɖo ŋku edzi be mede mawutsi ta na Stefano kple efe afemetɔwo hã. Le woawo megbe la, nyemegade mawutsi ta na ame bubu aɖeke kura o. 17 Elabena Yesu Kristo meɖom ɖa be mava de mawutsi ta na amewo o ke boŋ be magblɔ nyanyui la. Ke hã la nye nyagblɔgblɔ la meɖea kpe tututu o elabena ne mele mawunya gblɔm la, nyemeɖea ami ɖe nye nyawo o, elabena nyemedi be matɔtɔ ŋusẽ blibo si le Yesu fe atitsogaŋunya la me kple amegbetɔwo fe nunya o. 18 Menya nyuie be ne ame siwo le mɔ tram eye wole bubum la se be Yesu ku be yeaɖe wo la, aɖi bometsinya na wo. Ke nya sia nye Mawu fe ŋusẽ na mí ame siwo kpɔ ɖeɖe. 19 Elabena Mawu ŋutɔ gblɔ be, “Magblẽ amegbetɔwo fe ɖoɖo siwo katã wòwɔ hena ɖeɖekpɔkpɔ la me, ale ke ke nyasã anɔ emee hã eye maŋe aɖaba afu wofe susuwo keŋ dzi.” 20 Ekema ale ke wòanɔ na xexemegbalẽnyala gãwo kple nunyala gãwo katã? Mawu na wo katã wodze abe bometsilawo kple numanyalawo ene. 21 Elabena, to nunya me la Mawu wɔe be xexeametɔwo mate ŋu ake ɖe Mawu ŋu gbeɖe to woawo ŋutɔ fe nunya alo ŋusẽ me o. Ke boŋ esi ɣeyiɣia de tututu ko la Mawu ŋutɔ na bena ame siwo katã xɔ efe nyanyui, si xexeametɔwo ya buna be enye bometsinya la dzi se la, kpɔ ɖeɖe. 22 Yudatɔwo dia nukunu kple dzesiwo, eye Griktɔwo dia xexemenunya, 23 ke míawo ya míeɖea gbefã Kristo ame si woklã ɖe ati ŋuti, nu si nye nukikli na Yudatɔwo kple bometsinya na Helatɔwo, 24 ke hena ame siwo Mawu yɔ la, Yudatɔwo kple Griktɔwo siaa la, Kristoe nye Mawu fe ŋusẽ kple nunya. 25 Elabena Mawu fe bometsinya xɔ asi wu amewo fe nunya eye Mawu fe gbɔdzɔgbɔdzɔ sesẽ wu amewo fe ŋusẽ. 26 Nɔviwo, ne mielé ŋku ɖe mia nɔewo dome la, miakpɔe be mí ame siwo le Kristo yome la, dometɔ ʋee aɖewo koe nye amegãwo alo ame ŋkutatɔwo. 27 Ke boŋ Mawu ɖe wòɖoe hetia ame siwo ŋu bubu mele o la be to wo dzi la, yeado ŋukpe xexemenunyala gãwo kple amegã siwo ŋu bubu le. 28 Đoɖo si xexemetɔwo mebu ɖe naneke me o ke boŋ wodo vloe la, eya dzie Mawu to heɖi gbɔ̃ xexemetɔwo fe ɖoɖo gãwo 29 eye le esia ta ame aɖeke mate ŋu atɔ asi akɔ le Mawu fe ŋkume be yenye nane o. 30 Elabena miafe agbe tso Mawu ɖeka hɔ̃ gbɔ to Yesu Kristo dzi. Yesue fia Mawu fe ɖoɖo si wòwɔ na mía ɖeɖe la mí. Eya kee wɔ mí míedze Mawu ŋu. Ewɔ mí míezu ame dzadzɛwo kple ame kɔkɔewo, eye wòtsɔ eɖokui na be yeaɖe mí tso nu vɔ̃ fe kluvinyenye me. 31 Mawunya ŋutɔ gblɔe be, “Ne ame aɖe di be yeafo adegbe la ekema nefo adegbe le nu si Mawu wɔ la ɖeɖe ko ŋu.”
1 Korintotɔwo 2
1 Nɔviwo, esi meva mia gbɔ zi gbãtɔ la nyemegblɔ mawunya na mi kple susu deŋgɔ boo aɖeke o. 2 Elabena meɖoe kplikpaa be nyemagblɔ nya boo aɖeke wu esi ku ɖe Afetɔ Yesu Kristo kple efe ku le atitsoga ŋuti la ŋu o. 3 Meva mia gbɔ le ɖokuibɔbɔ gã aɖe me eye menɔ vɔvɔ̃m henɔ dzodzom nyanyanya. 4 Nyemeɖe ami ɖe nye mawunyagbɔgblɔ kura o, ke boŋ Gbɔgbɔ Kɔkɔe la ŋutɔ nɔ menye hedo ŋusẽ nye nyawo ale be ame siwo se nyawo la, dze sii be Mawu gbɔe wotso, ke menye xexemenunyala aɖeke fe nyawo wonye o. 5 Mewɔ esia be miafe xɔse nali ke le Mawu fe ŋusẽ me ke menye le amewo fe nunya nu o. 6 Ke ne mele kristotɔ siwo de ŋgɔ le gbɔgbɔ me la dome la, mefoa nu na wo kple nunya tɔxɛ. Ke hã la, nyemewɔa xexe sia me nunya ŋutidɔ o eye nyemegblɔa nya siwo fomevi asɔ tome na ameŋuta siwo le xexeame, ame siwo le tsɔtsrɔ̃ ge abe ale si Mawu ɖoe anyi ene o. 7 Nya siwo míegblɔna la tso Mawu ŋutɔ gbɔ, eya ta wonye nya siwo gɔmesese blibo li na eye woɖe Mawu fe ɖoɖo tɔxɛ si wowɔ be yeana míakpɔ dzidzɔ la fia. Togbɔ be wowɔ ɖoɖo sia da ɖi hena míafe viɖekpɔkpɔ hafi xexeame va dzɔ hã la, enɔ ɣaɣla ɖe mía tɔgbuiwo. 8 Ke nublanuitɔe la, xexe sia me fe amegãwo mese ɖoɖoa gɔme o. Nenye ɖe wose egɔme la anye ne womeklã Ŋutikɔkɔe fe Afetɔ la ɖe atitsoga ŋu o. 9 Esia tututue le Mawu fe nya la me be, nu si amegbetɔ aɖeke mekpɔ kple ŋku o, nu si ame aɖeke mese kpɔ alo nu si ame aɖeke mesusu ɖe ta me kpɔ gbeɖe o la, eya tututue Mawu dzra ɖo ɖi na ame siwo lɔ̃a Afetɔ la. 10 Gake míawo ya míenya nu le nu siawo ŋu elabena Mawu ɖo efe Gbɔgbɔ ɖe mí be wòaɖe nu ɣaɣla siawo afia mí eye efe Gbɔgbɔ Kɔkɔe la dzroa nu sia nu me tsitotsito heɖea Mawu fe nu ɣaɣlawo katã fiaa mí. 11 Amegbetɔ aɖeke mate ŋu anya nu si le nɔvia fe ta me alo ame si fomevi tututu ame bubu aɖe nye o, ke amea ŋutɔ koe anya nu si le ta me nɛ. Nenema ke ame aɖeke mate ŋu anya Mawu fe susuwo o negbe Mawu fe Gbɔgbɔ la ŋutɔ ko. 12 Le nyatefe me la, Mawu tsɔ eya ŋutɔ fe Gbɔgbɔ na mí be wòaɖe Mawu fe dɔmenyo fe nunana gã si nye efe yayra kple amenuveve manyagblɔ la afia mí. 13 Nya siwo tututu Gbɔgbɔ Kɔkɔe la gblɔ na mí la woawoe míetsɔ ɖe nya me na mi le nunana siawo ŋu, ke menye nya siwo dze mía ŋutɔwo ŋue megblɔ na mi o. Ale míefoa nu kple Gbɔgbɔ Kɔkɔe la fe ŋusẽ be míatsɔ aɖe efe nyawo me na mi. 14 Eya ta ne ame aɖe mexɔ Kristo fe Gbɔgbɔ o la mate ŋu ase Mawu fe nya siawo gɔme o eye maxɔ wo dzi ase hã o, elabena Gbɔgbɔ Kɔkɔe la ŋutɔe le nya siawo gblɔm. Nya siawo katã aɖi bometsinya le tome na ame sia tɔgbi elabena ame siwo me Gbɔgbɔ Kɔkɔe la le la koe ate ŋu ase nya si gblɔm Gbɔgbɔ Kɔkɔe la le la gɔme, ame bubu aɖeke mate ŋu ase egɔme o. 15 Ke ame si me Gbɔgbɔ la le la, sea, nu sia nu me tsitotsito, eye esia ɖea fu na xexeametɔwo, ame siwo me Gbɔgbɔ la mele o, elabena eya mate ŋu ase nu siawo gɔme o. 16 Wɔna aɖeke mele ame sia tɔgbi ŋu o, elabena menya Afetɔ la fe susu o eye medzroa nya me kple Mawu kaka wòava yi Mawu yɔ ge to gbedodoɖa me wòatɔ nɛ o. Gake la enye nukunya be Kristo fe ɖoɖowo kple efe susuwo fe akpa aɖe le mí kristotɔwo me.
1 Korintotɔwo 3
1 Nɔvi lɔlɔ̃tɔwo, nyemete ŋu fo nu na mi abe ame siwo tsi le Gbɔgbɔ me ene o, ke boŋ abe vidzĩwo, ame siwo mede ŋgɔ le kristotɔwo fe agbenɔnɔ me o eye wogale agbe le ŋutilã me abe ame siwo menye kristotɔwo o ene. 2 Le esia ta nyemate ŋu ana nuɖuɖu sesẽ mi be miaɖu o, ke boŋ notsi ko mana mi, elabena miafe dɔgbowo metsi atu nuɖuɖu sesẽ o. Va se ɖe fifia hã la, notsi koe wòle be mianɔ nonom. 3 Elabena va se ɖe fifi hã la, miegale ko abe ɖeviwo ene le kristotɔwo fe agbenɔnɔ me. Nu sia nu si dze mia ŋu lae miewɔna ke menye ɖe Mawu fe didi dzi o. Nu si tututu fia be mieganye ɖeviwo ko lae nye ale si miema ɖe hatsotso vovovowo me eye dzre, ŋuʋaʋã kple liʋiliʋĩlilĩ sɔŋ xɔ afe ɖe mia me. Le nyatefe me la, miafe nuwɔnawo dze ko abe ame siwo menya Afetɔ la kura o la tɔ ene. 4 Mikpɔ ɖa, mia dometɔ aɖewo le gbɔgblɔm be yewoe nye Paulo fe amewo, bubuwo hã be yewoe nye Apolo yomedzelawo, ale miema Kristo fe ha la ɖe akpa eve me. Đe miafe nuwɔna sia mesɔ kple Trɔ̃subɔlawo tɔ oa? 5 Ke ame ka tututue nye Apolo alo nye Paulo ŋutɔ, be mianɔ dzre wɔm ɖe mía ta? Mawu fe dɔla maɖinu siwo wòna ŋutete tɔxɛ aɖewo ko míenye eye to míafe dɔwɔwɔwo me la, miexɔ Mawu dzi se. 6 Dɔ si Mawu de asi nam koe nye be mado nuku la ɖe miafe dziwo me, eye Apolo hã fe dɔe nye be wòade tsi nukuawo. Ke Mawu ŋutɔe na be nukuawo tsi eye wotse ku le miafe dziwo me. 7 Nukudola kple ame si de tsi nukuawo la fe dɔ mele vevie abe Mawu, ame si na be nukuawo tsi la tɔ ene o. 8 Nye kple Apolo la, dɔ ɖeka ma ke ko wɔm míele. Taɖodzinu ɖeka koe le mía si, ke Mawu axe fe na mía dometɔ ɖe sia ɖe le ale si wòdo vevi ɖe efe dɔ ŋu la nu. 9 Mawu fe hadɔwɔlawo ko míenye, ke miawoe nye Mawu fe agble kple efe xɔ si wòtu, menye nye kple Apolo tɔwoe mienye o. 10 Le efe dɔmenyo manyagblɔ ta la, Mawu na xɔtutu fe aɖaŋum eye nye hã medze agbagba ɖo gɔme ɖokpe anyi, ke Apoloe va tu xɔa yi edzi. Ele be ame si le xɔa tum ɖe gɔmeɖokpea dzi la nakpɔ egbɔ be yetui nyuie. 11 Elabena ame aɖeke mate ŋu aɖo gɔmeɖokpe bubu aɖeke anyi si to vovo tso esi li xoxo, si nye Yesu Kristo la gbɔ o. 12 Gake xɔtunu vovovowo li si woate ŋu atsɔ atu xɔe ɖe gɔmeɖokpea dzi. Ame aɖewo tua xɔ kple sika, klosalo alo kpe xɔasi bubuwo, ame bubuwo hã tsɔa ati, aɖa alo be gɔ̃ hã tua xɔe. 13 Ke ele be ame sia ame naɖo ŋku edzi be, ne Kristo fe ʋɔnudrɔ̃ŋkeke la ɖo edzi la, woado xɔtunu vovovoawo kpɔ. Woatsɔ dzo ado ame sia ame fe dɔwɔna kpɔ, akpɔe ɖa be efe dɔ la anɔ te mahã? 14 Ame siwo fe dɔ mefia le dzo me o la, axɔ wo fe fetu. 15 Ke ne ame aɖe fe xɔ fia le dzoa me la ekema ebu nu gã aɖe, gake woaɖe eya ŋutɔ abe ame si woɖe le dzobibi me ene. 16 Đe mienyae bena, Mawu fe xɔe mienye eye Mawu fe Gbɔgbɔ le mia me oa? 17 Ne ame aɖe katse, do ŋunyɔ eye wògblẽ Mawu fe afe sia la, Mawu hã atsrɔ̃ ame ma enumake. Elabena, Mawu fe afe la nye tefe kɔkɔe si me ɖifofo aɖeke mele o eye miawo tututue nye afe sia. 18 Mikpɔ nyuie be miaganɔ mia ɖokuiwo flum o. Ne mia dometɔ aɖe bu be yenyaa nu ŋutɔ le amewo fe nukpɔkpɔ nu la, ekema ele be wòawɔ eɖokui bometsilae hafi ate ŋu anye nunyala vavãtɔ tso dzifo. 19 Elabena xexe sia me fe nunyawo katã nye bometsitsi le Mawu fe ŋkume. Nu sia tututue woŋlɔ ɖe Hiob fe agbalẽ me be, “Mawu tre mɔ na amegbetɔ kple eya amegbetɔ ŋutɔ fe nunya” 20 Wogagblɔe na mí le Psalmowo fe agbalẽ hã me be, “Afetɔ la nyae be amegbetɔwo fe susuwo katã le wodzoe abe ɖetifu ko ene.” 21 Eya ta nɔviwo, miganɔ dadam ɖe mia nɔewo dzi o, elabena Mawu tsɔ nu sia nu si hiã mi la na mi xoxo. 22 Etsɔ Paulo, Apolo kple Kefa na mi be woakpe ɖe mia ŋu. Mawu gatsɔ xexeame blibo, agbe, ku, egbe ŋkeke kple etsɔ si gbɔna la hã na mi. 23 Nu siawo katã nye mia tɔ, eye miawo hã mienye Kristo tɔ eye Kristo hã nye Mawu tɔ.
1 Korintotɔwo 4
1 Eya ta ele be miakpɔ Apolo kple nye Paulo ŋutɔ abe Kristo fe subɔlawo ko ene. Míafe dɔe nye be míaɖe Mawu fe nu ɣaɣlawo ɖe go eye to esia me la míahe yayra geɖe vɛ na amewo. 2 Nu si le vevie na dɔla enye be, wòakpɔ egbɔ be yewɔ yefe afetɔ fe gbe dzi pɛpɛpɛ. 3 Ke ame aɖe abia be, ɖe nye Paulo hã mewɔ dɔ abe dɔla nyui enea? Esia menye nya si ɖea fu na nye susu o. Nyemetsɔ ɖeke le nu si miawo alo ame bubu aɖewo buna le nye dɔwɔwɔ ŋu la me o. Azɔ hã nyemeka ɖe nye ŋutɔ nye nyametsotso hã dzi le nya sia me o. 4 Togbɔ be nye dzitsinya meɖea fu nam o hã la, esia mefia kokoko be mele nye dɔ wɔm abe ale si dze ene o. Mawu ŋutɔ koe ate ŋu ana nyametsotso le nye dɔwɔna ŋu, be mewɔe nyuie alo nyemewɔe nyuie o. 5 Eya ta nɔvinyewo, mikpɔ nyuie be miaganɔ nya me tsom le ame aɖe fe dɔwɔwɔ ŋuti, hafi Afetɔ la nava, be ewɔe nyuie alo mewɔe nyuie o. Ne Afetɔa ŋutɔ va la, efe kekeli gã la aklẽ ɖe ame sia ame dzi gãa ale be nu si mía dometɔ ɖe sia ɖe nye tututu le efe dzime la adze nyuie. Ale ame sia ame anya taɖodzinu si tututu nɔ mía si hafi míenɔa kutri kum ɖe Afetɔ fe dɔa ŋu. Eye Mawu ŋutɔ ana kafukafu si dze la ame sia ame le ɣemaɣi me. 6 Đe ko metsɔ Apolo kple nye ŋutɔ le kpɔɖeŋu ɖom na mi be maɖe nu si gblɔm mele la me na mi nyuie, ale bena miagade vovototo amewo me o. Migado vivi ɖe mawudɔwɔla ɖeka hã ŋu wu bubuawo o. 7 Nɔvinyewo, nu ka ta kura, miele mia ɖokuiwo dom ɖe dzi hlodzoo ale? Nu ka kurae le mia si si menye Mawue na mi o? Ke ne mielɔ̃ ɖe edzi be nu siwo katã le mia si la nye nunana tso Mawu gbɔ la, ekema nu ka tae miele wɔwɔm abe ɖe miede ŋgɔ fũ ŋutɔ eye mia ŋutɔwo fe agbagbadzedze tae miezu ame alea ene? 8 Edze nam abe miebuna be yewofe asi su gbɔgbɔmenuɖuɖu siwo hiã mi la katã dzi xoxo ene. Miewɔ mia ɖokuiwo abe ame siwo naneke megahiã o, ame siwo ɖi fo le gbɔgbɔ me la ene. Ẽ, miezu abe fia gã hotsuitɔ siwo bɔbɔ nɔ wofe fiazikpuiwo dzi hele mí ame mamlɛawo kpɔm ɖo ɖa ene! Nenye ɖe miezu fiawo vavã eye miebɔbɔ nɔ miafe fiazikpuiwo dzi la, anye ne enyo ŋutɔ hafi. Elabena ne ɣeyiɣi sia ɖo la, miakpɔe be míawo hã míabɔbɔ nɔ míafe fiazikpuiwo dzi aɖu fia kpli mi. 9 Ɣeaɖewoɣi la edzena nam abe ɖe Mawu wɔ mí apostolowo abe ame mamlɛatɔwo ene. Míedzena abe ame siwo wotso kufia na hekplɔ yina wuwu ge la ene eye míezu nukpɔkpɔ na mawudɔlawo kple amegbetɔwo siaa. 10 Le Kristo ta la, míezu abe bometsilawo ene, ke miawo mienye kristotɔ nunyalawo. Míegbɔdzɔna le ŋutilã me, gake ŋusẽ le miawo ya ŋu. Wobua mi nyuie, ke míawo la míezu ame ɖigbɔ̃wo ɖeɖe ko. 11 Va sa ɖe fifi laa hã la, dɔ le mía wum, tsikɔ hã le mía wum eye míekpɔ awu vuvu tete hã ado be vuvɔ nagawɔ mí o. Eye esi afe aɖeke mele mía si o ta la, wotua asi mí tso afii yi afi mɛ. 12 Míawo ŋutɔwo míetsɔ asi wɔ dɔ kple kutrikuku be míakpɔ mía ɖikuiwo dzii. Míeyraa ame siwo foa fi de mí la eye míegbɔa dzi ɖi blewu na míafe futɔwo. 13 Ne ame aɖe gblɔ nya vɔ̃ɖi tso mía ŋu hã la, míewɔa dzre kplii o. Ke esiawo katã meɖe vi aɖeke o elabena va se ɖe fifia hã la amewo mebua mí o. Míele ko abe aɖukpodzinu si ŋu ŋudɔwɔnu aɖeke kura mele o la ene. 14 Menye ɖe mele nu siawo ŋlɔm ɖo ɖe mi be ŋu nakpe mi o, ke boŋ be maka mo na mi eye maɖo aɖaŋu na mi abe vinye lɔlɔ̃awo ene. 15 Elabena, togbɔ be ame akpe ewo gɔ̃ hã afia nu mi tso Kristo ŋu hã la, nye koe nye mia fofo. Nyee nye ame si to nyanyui la gbɔgblɔ na mi eye to esia me la mehe mi va Kristo gbɔe. 16 Eya ta mele kuku gã aɖe ɖem na mi bena, miato nye afɔtofe, eye miawɔ nu si mewɔna la. 17 Esia tututu tae mele Timoteo ɖom ɖe mi be wòava kpe ɖe mia ŋu. Eya hã nye ame siwo mehe va Kristo gbɔ la dometɔ ɖeka eye enye vinye lɔlɔ̃tɔ kple nutefewɔla vavã le Afetɔ la me. Timoteo sia agaɖo ŋku nu siwo katã mefiana le hawo katã me la dzi na mi. 18 Menyae nyuie be, dadagbɔgbɔ yɔ mia dometɔ aɖewo me eye miele gbɔgblɔm gɔ̃ hã be nyemate ŋu ava he nya ɖe yewo ŋu o. 19 Ne Afetɔ la lɔ̃ la, mava mia gbɔ kpuie eye nyemegbɔna be mava nya nu siwo gblɔm dadala siawo le la ɖeɖeko o, ke boŋ be manya afi si wokpɔ ŋusẽ hã tsoe hafi le nyawo gblɔm. 20 Mawufiaɖufe la me nɔnɔ menye nu kpoloe fofo wònye o, ke boŋ enye agbenɔnɔ le Mawu fe ŋusẽ me. 21 Kae adze mia ŋu wu, be mava mia gbɔ kple amefoti loo alo be mava le lɔlɔ̃ kple tufafa me?
1 Korintotɔwo 5
1 Busunya si dzɔ le mia dome lae nye be, miafe hametɔ aɖe xɔ fofoa srɔ̃. Nya sia ɖi hoo eye ame sia ame le nu fom le eŋu. Nu sia nye busunu ale gbegbe be medzɔna le Trɔ̃subɔlawo gɔ̃ hã dome o. 2 Ke esi nu sia fomevi le edzi yim le mia dome la, ɖe miegale mia ɖokuiwo bum be yewode ŋgɔ le gbɔgbɔ mea? Đe wòle be mialé blanui afa konyi ŋukpetɔe eye miaɖe ame sia le ha la me enumake! 3 Togbɔ be nyemele mia gbɔ le afi ma o hã la, mebua tame vevie le nu sia ŋu, eye le Yesu Kristo fe ŋkɔ me la meɖo kpe nu si wòle be miawɔ la dzi, abe ɖe mele mia dome ene. 4 Miyɔ hame takpekpe gã, eye miaɖe ame sia ɖa le hamea me. Yesu Kristo fe ŋusẽ kple nye gbɔgbɔ anɔ mia dome le takpekpea me. 5 Minya ame sia tsɔ de asi na Abosam be wòahe to nɛ vie le ŋutilã me, ale be to esia me la ɖewohĩ efe luʋɔ akpɔ ɖeɖe ne Afetɔ Yesu Kristo gatrɔ va. 6 Enye nublanui ŋutɔ be, togbɔ be nu dziŋɔ sia le edzi yim le mia dome hã la, miegale mia ɖokuiwo bum ame kɔkɔewoe. Mienyae be, “Deku ɖekae gblẽa bubuawo katã oa?” Eye ne mieɖe mɔ be ame ɖeka nawɔ nu vɔ̃ sia ɖe, magblẽ nu le ame bubuwo hã ŋu oa? 7 Miɖe ame vɔ̃ɖi sia ɖa le mia dome, bena miafe ŋkɔ nagagblẽ o eye mianɔ dzadzɛ. Miɖo ŋku edzi be, wowu Kristo, ame si nye Mawu fe Alẽvi la, abe ŋutitotoŋkekenyui fe vɔsalẽvi ene na mí. 8 Eya ta mina míaɖu nu, ano nu le Kristo me bena míatsi nyuie le kristotɔgbenɔnɔ me, eye míaɖe asi le agbe vlo siwo míenɔna tsã la ŋu, adzudzɔ fuléle kple tamesesẽwɔwɔ. Boŋ la, mina be, bubu, nyatefetoto kple nu si le etefe la nanye míafe gbe sia gbe nuɖuɖu kple nunono. 9 Le nye agbalẽ si meŋlɔ na mi do ŋgɔ me la, megblɔ na mi be, migade ha kple ahasiwɔlawo o. 10 Ke menye Trɔ̃subɔla siwo nye ahasiwɔlawo, ŋubiãlawo, fiafitɔwo kple legbasubɔlawo la mewɔnɛ o. Zi ale si miele xexeame ko la, miate ŋu aɖe mia ɖokuiwo ɖe aga le ame siawo gbɔ o. 11 Nu si mewɔnɛ enye be, migade ha kple ame siwo le wo ɖokuiwo yɔm be kristotɔwo, gake woganye ahasiwɔlawo, ŋubiãlawo, amebalawo, legbasubɔlawo, ahanomunɔwo kple dzrewɔlawo o. Migaɖu nu kple ame siawo fomevi gɔ̃ hã o. 12 Menye míafe dɔ wònye be míadrɔ̃ ʋɔnu ame siwo menye hametɔwo alo kristotɔwo o, gake enye míafe dɔdeasi vevi aɖe be míadrɔ̃ ʋɔnu hametɔwo, aka mo eye míahe to na ame siwo le nu vɔ̃ɖi wɔm. 13 Mawu ŋutɔ koe adrɔ̃ ʋɔnu ame siwo mele kristoha la me o. Ke ele be miawo ŋutɔ miakpɔ nya sia gbɔ eye miaɖe ame sia ɖa le hamea me kokoko.
1 Korintotɔwo 6
1 Nɔvinyewo, nu ka ta, ne masɔmasɔ aɖe dzɔ le mi kristotɔwo dome la, mietsɔa nya la yia fia alo dukɔa fe ʋɔnudrɔ̃fe be Trɔ̃subɔlawo nadrɔ̃ na mi esi wòle be miayi kristotɔwo boŋ gbɔ? 2 Đe mienyae bena, gbe ɖeka la, mí kristotɔwoe aɖu fia ɖe xexeame blibo dzi eye míadrɔ̃ ʋɔnu xexeametɔwo o mahã? Nu ka ta miate ŋu adzra nya viviwo ɖo le mia nɔewo dome o? 3 Alo mienya be gbe aɖe gbe la, mí kristotɔwoe adrɔ̃ ʋɔnu mawudɔla siwo le dzifo gɔ̃ hã, eye miaxe fe na wo dome ɖe sia ɖe abe ale si dze ene oa? Eya ta nɔviwo, ele be miawo ŋutɔ miate ŋu adzra mia nɔewo dome ɖo bɔbɔe le anyigba sia dzi. 4 Nu ka ta wòhiã be miatsɔ miafe nyawo ayi na Trɔ̃subɔlawo be woadrɔ̃ na mi? 5 Mele nya siawo gblɔm kple susu be ŋu nakpe mi. Đe miele gbɔgblɔm be le miafe ha bliboa me la, ame aɖeke kura meli si si susu le ale be wòate ŋu awɔ nya siawo ŋutidɔ na mi oa? 6 Ke nu ka ta wòle dzɔdzɔm le mia dome be kristotɔ natsɔ nya ɖe nɔvia kristotɔ bubu ŋu le Trɔ̃subɔlawo, ame siwo menya Mawu o la gbɔ? 7 Esi mietsɔ nya ɖe mia nɔewo ŋu le ʋɔnu ɖeɖe dza fia be woɖu mia dzi xoxo. Nu ka wɔ miaɖe mɔ be woada vo ɖe mia ŋu boŋ o? Nu ka ta miaɖe mɔ be woaba mi boŋ o? 8 Ewɔ nublanui ŋutɔ be miawo boŋue le nu vlowo wɔm. Miele amebaba dzi ɣesiaɣi eye esi gavlo wue nye be miewɔa nu siawo ɖe mia nɔvi kristotɔwo kekeake hã ŋu. 9 Đe mienyae be ame vɔ̃ɖiwo manyi mawufiaɖufe la fe dome oa? Migana woable mi o. Ahasiwɔlawo kple Trɔ̃subɔlawo, matrewɔlawo kpakple ŋutsu siwo dɔna kple ŋutsu bubuwo, 10 fiafitɔwo kple ŋubiãlawo kple ahamulawo, ameŋunyagblɔlawo kple amebalawo la, womanyi mawufiaɖufe la fe dome o. 11 Tsã la, mia dometɔ aɖewo fe agbenɔnɔ sɔ pɛpɛpɛ kple ame baɖa siawo tɔ. Ke fifia la, woklɔ miafe nu vɔ̃wo katã ɖa le mia ŋu, eye le nu si Afetɔ Yesu Kristo kple Mawu fe Gbɔgbɔ la wɔ na mi ta la, Mawu xɔ mi miezu efe ame tɔxɛwo. 12 Mia dometɔ aɖewo le gbɔgblɔm be, mɔɖeɖe li be yewoate ŋu awɔ nu sia nu faa, ne Afetɔ Yesu mede se tɔxɛ aɖeke ɖe wo nu o. Esia anya nɔ eme alea, gake menye nu sia nu wɔwɔe nyona na ame o. Ame ate ŋu awɔ nu sia nu faa ne mɔɖeɖe li, gake menyo be ame nazu kluvi na naneke kura o. 13 Ele eme be Mawu wɔ fodo na mí be míaɖu nu, gake menye esia tae wòle be ame naɖu nutsu o. Le nyatefe me la, miganɔ bubum be nuɖuɖu le vevie akpa o, elabena gbe ɖeka la, Mawu le nuɖuɖu kple míafe fodowo siaa ɖe ge ɖa. Medi be mianya nyuie hã be, ahasiwɔwɔ menyo le mɔ aɖeke nu o. Menye esia tae wowɔ míafe ŋutilã sia ɖo o, ke boŋ ɖe wowɔe na Afetɔ la, eye enye Afetɔ la fe didi vevie be ye ŋutɔ yeava nɔ miafe ŋutilãwo me. 14 Gbe ɖeka la Mawu afɔ miafe ŋutilã ɖe tsitre tso ame kukuwo dome, abe ale si tututu wòfɔ Afetɔ Yesu Kristo ɖe tsitre tso ame kukuwo dome ene. 15 Alo mienyae be miafe ŋutilãwo nye Afetɔ Yesu Kristo fe ŋutilã fe akpa vovovowo oa? Ne ele alea la, ekema ɖe wònyo be miatsɔ Kristo fe ŋutilã ade ha kple gbolowoa? Gbeɖe, mele be wòanɔ alea o! 16 Đe mienyae be ame si de ha kple gbolo aɖe la zu ŋutilã ɖeka kplii oa? Elabena wogblɔe be, “Wo ame evea woazu ŋutilã ɖeka.” 17 Ke ame si tsɔ eɖokui lé ɖe Afetɔ la ŋu la, eya kplii wozu ɖeka le gbɔgbɔ me. 18 Le esia ta mele gbe tem ɖe edzi na mi be miadzudzɔ ahasiwɔwɔ. Elabena ahasiwɔwɔ nye nu vɔ̃ si foa ɖi ame fe ŋutilã. Eya ta ne miewɔ nu vɔ̃ sia la, miawo ŋutɔ koe akpe fu. 19 Nu ka tae va se ɖe fifia hã la mienya kpɔ be miafe ŋutilã nye Gbɔgbɔ Kɔkɔe si Mawu na mi la fe nɔfe eye wòle mia me ɣesiaɣi o mahã? Miawo ŋutɔ fe ŋutilãwo menye mia tɔ o. 20 Elabena Mawu fle mi ho gã aɖe. Eya ta, miwɔ miafe ŋutilã fe akpa sia akpa ŋutidɔ hena Mawu fe dodoɖedzi kple kafukafu elabena etɔwoe mienye.
1 Korintotɔwo 7
1 Nya siwo miebiam le agbalẽ si mieŋlɔ ɖo ɖem me la fe ŋuɖoɖo enye be, ne ŋutsu aɖe meɖe srɔ̃ o la, megblẽ naneke o. 2 Gake, zi geɖe, le ahasiwɔwɔ ta la, enyo be ame naɖe srɔ̃, ŋutsu ɖe sia ɖe kple etɔ; nenema kee nye nyɔnu ɖe sia ɖe hã, ale be ame aɖeke nagawɔ nu vɔ̃ o. 3 Ele na srɔ̃ŋutsu be wòakpɔ egbɔ be yemegblẽ ye srɔ̃ ɖi le go aɖeke me o eye srɔ̃nyɔnu hã nawɔ nenema pɛpɛpɛ. 4 Ne nyɔnu ɖe srɔ̃ ko la, ekema megakpɔ ŋusẽ ɖe efe ŋutilã dzi o, ke boŋ srɔ̃a hã kpɔ ŋusẽ ɖe edzi eye nenema ke srɔ̃nyɔnu hã kpɔ ŋusẽ ɖe ŋutsua fe ŋutilã dzi, ale ŋutsua mate ŋu awɔ nu si dze eya ŋutɔ ɖeɖe ko ŋu o. 5 Eya ta srɔ̃tɔwo nakpɔ egbɔ be yewomegblẽ yewo nɔewo ɖi o, negbe wo ame eve la wowɔ ɖoɖo tɔxɛ be yewoakpɔ ɣeyiɣi ado gbe ɖa. Emegbe la mite kpe be Satana nagate mi akpɔ le ɖokuidzimaɖumaɖu ta o. 6 Mele esia gblɔm abe mɔnana ene ke menye abe sedede ene o. 7 Anye nye didi be ŋutsuwo katã nanɔ abe nye ene. Gake ŋutsu ɖe sia ɖe kple nunana si wòxɔ tso Mawu gbɔ, ame ɖeka xɔ nunana sia eye ame bubu xɔ nunana kemee. 8 Eya ta magblɔ na trewo kple ahosiwo be woanɔ anyi srɔ̃maɖemaɖee abe nye ŋutɔ ene. 9 Gake, ne ame aɖe mate ŋu aɖu eɖokui dzi o la, ekema neɖe srɔ̃ elabena enyo be woaɖe srɔ̃ wu be woayɔ fũu kple fieŋufieŋu. 10 Ke mele se sia dem na srɔ̃tɔwo, menye nyee le sea dem o, ke boŋ Afetɔ lae be, srɔ̃nyɔnu mekpɔ mɔ agbe srɔ̃ŋutsua o. 11 Ke ne egbee la, ele nɛ be wòanɔ tre alo wòatrɔ ayi aɖawɔ ɖeka kple srɔ̃ŋutsua. Nenema ke srɔ̃ŋutsu hã mekpɔ mɔ agbe srɔ̃nyɔnua o. 12 Azɔ nye ŋutɔ medi be maɖo aɖaŋu aɖe na mi; esia menye Afetɔ la fe sedede o, gake edze nam abe enyo ene. Eyae nye be, ne kristotɔ aɖe srɔ̃nyɔnu menye kristotɔ o, gake nyɔnua lɔ̃ be yeanɔ egbɔ la, ŋutsua megaɖe asi le eŋu o. 13 Nenema ke, ne nyɔnu kristotɔ aɖe srɔ̃ŋutsu menye kristotɔ o gake wòlɔ̃ be nyɔnua nanɔ ye gbɔ la nyɔnua hã megagbee o. 14 Elabena srɔ̃ŋutsu si mexɔ se o la ŋuti kɔ le srɔ̃nyɔnua ta eye nenema ke srɔ̃nyɔnu si mexɔ se o la hã ŋuti kɔ le srɔ̃ŋutsua ta. Nemenye nenema o la mia viwo anye nu makɔmakɔwo, gake esi wòle alea ta la, wo ŋuti kɔ. 15 Ke ne srɔ̃tɔ si mexɔ se o la dzo la, neyi faa. Elabena sea aɖeke mebla srɔ̃ŋutsu alo srɔ̃nyɔnu si xɔse la le nya sia me o; Mawu yɔ mí be míanɔ anyi le ŋutifafa me. 16 Srɔ̃nyɔnu, ale ke nèwɔ nya be ãte ŋu aɖe srɔ̃wò ŋutsu? Alo wò srɔ̃ŋutsu, ale ke nèwɔ nya be ãte ŋu aɖe srɔ̃wò nyɔnu? 17 Le esiawo katã wɔwɔ me la, ame sia ame nakpɔ egbɔ be yewɔ ɖe Mawu fe ɖoɖo dzi le srɔ̃ɖeɖe me loo alo le trenɔnɔ me eye nu sia nu si Mawu na ame aɖe la, wòaxɔe kple dzi faa. Hamewo katã nawɔ ɖe sedede vevi siawo dzi. 18 Le kpɔɖeŋu me, ne wotso aʋa na ŋutsu aɖe le Yudatɔwo fe kɔnu nu hafi wòtrɔ zu kristotɔ la, amea megatsi dzi le eŋu kura o. Nenema ke ne wometso aʋa na ame aɖe hã o la, eya hã megatsi dzi be ele be yeatso aʋa kokoko o. 19 Elabena kɔnu sia wɔwɔ mele vevie kura le kristotɔgbenɔnɔ me o. Nu si le vevie enye be kristotɔ nakpɔ egbɔ be yele Mawu fe sewo dzi wɔm eye be Mawu nakpɔ ŋudzedze le ye ŋu ɣesiaɣi. 20 Ame sia ame nanɔ nɔnɔme si me wònɔ hafi Mawu yɔe, ne enye aʋatsotso alo aʋamatsomatsotɔ. 21 Ne ènye kluvi hafi zu kristotɔ la, mègana wòaɖe fu na wò o. Gake ne èkpɔ mɔnu be nazu ablɔɖevi la, mègana wòato ŋuwò o. 22 Kluvi si trɔ zu kristotɔ la zu Kristo fe ablɔɖevi eye wòvo tso nu vɔ̃ fe asi sesẽ la te. Ke ne ènye ablɔɖevi hafi zu kristotɔ la, nyae be yezu Kristo fe kluvi azɔ. 23 Yesu Kristo fle mi eye wòxe fe ɖe mia ta keŋkeŋ eya ta miezu etɔ eye le esia ta migawɔ mia ɖokuiwo abe kluviwo ene na amegbetɔwo kple xexe sia me nuwo o. 24 Eya ta nɔvi lɔlɔ̃tɔwo, ale si ame sia ame nɔ hafi zu kristotɔ ko la, nenɔ nenema elabena azɔ la Afetɔ la li kplii eye wòakpe ɖe eŋu le nu sia nu me. 25 Azɔ maɖo miafe biabia evelia ŋu na mi. Miele biabiam be, nu ka yewoawɔ kple ɖetugbi siwo meɖe srɔ̃ haɖe o la hã? Đe woaɖe mɔ na wo be woaɖe srɔ̃ faa hã? Le nyatefe me la, nyemexɔ sedede tɔxɛ aɖeke tso Afetɔ la gbɔ le nya sia ŋu o. Ke Mawu ŋutɔ na susum be mawɔ eŋutidɔ eya ta magblɔ nu si nye ŋutɔ mebu le nya sia ŋu la na mi. 26 Eyae nye be, le fukpekpe geɖe si le mí kristotɔwo dzi vam le egbe ŋkekewo me ta la, anyo be ame sia ame nanɔ anyi abe ale si wole fifia ene. 27 Ne èɖe srɔ̃ la mègagbee o. Ne meɖe srɔ̃ haɖe o la megaɖe o. 28 Ke ne èɖe srɔ̃ la mèwɔ nu vɔ̃ o, eye ne ɖetugbivi dza ɖe srɔ̃ la, mewɔ nu vɔ̃ o. Gake ame siwo ɖe srɔ̃, woado go fuɖename geɖewo le agbe sia me, nukpekeame siawo mee medi be maɖe mi tsoe. 29 Nɔviwo nu si gblɔm mele lae nye be; Ɣeyiɣi la le kpuie. Eya ta tso azɔ dzi la, ame siwo si srɔ̃ le la, nanɔ agbe abe srɔ̃ ɖe mele wosi o ene. 30 Ame siwo le nu xam la nanɔ abe ɖee womele nu xam o ene, dzidzɔkpɔlawo abe ɖe womele dzidzɔ kpɔm o ene eye ame siwo fle nuwo kɔ ɖi la abe nuawo menye wotɔ o ene. 31 Nenema ke ame siwo wɔ xexe sia me nuwo ŋuti dɔ abe ɖe wometsɔ ɖeke le xexemenuwo me o ene. Elabena xexe sia me abe ale si wòle fifia ene la nu ava yi kpuie. 32 Migatsi dzi ɖe naneke ŋu o. Ne srɔ̃ mele ŋutsu aɖe si o la, ekema ekpɔa vovo ɖe Afetɔ fe dɔ ŋu nyuie, eye wòdina ɣesiaɣi be yefe agbe nadze Afetɔ ŋu. 33 Ke srɔ̃tɔ ya mate ŋu awɔ alea o, elabena agbe sia me fe hloloetsotso xɔa efe ɣeyiɣi, eye efe didi koe nye be yeadze ye srɔ̃ ŋu ɣesiaɣi. 34 Ale efe dzi fe didiwo ma ɖe akpa gã eve me. Alea ke wònɔna na ɖetugbi si le atsufe hã. Efe susu katã nɔa srɔ̃a, viawo kple afemedɔwo ŋu ɣesiaɣi ale vovo menɔa eŋu kura na Mawu fe dɔ o. Ke nyɔnu si mele atsufe o la fe didi katã koe nye be yeawɔ dɔ na Afetɔ ɣesiaɣi. 35 Menye ɖe mele nya siawo gblɔm be maɖe dzi le mia fo le srɔ̃ɖeɖe ŋu o, ke boŋ be makpe ɖe mia ŋu. Medi be miadze agbagba awɔ nu sia nu si ana be miate ŋu asubɔ Mawu nyuie la eye miagaɖe mɔ na nu kukluiwo be woaxe mɔ na mi o. 36 Ne mia dometɔ aɖe kpɔe be trenɔnɔ menyo na ye o, elabena yemetea ŋu ɖua ye ɖokui dzi nyuie o la, ekema enyo be wòaɖe srɔ̃. Esia menye nu vɔ̃ o. 37 Gake ne ame aɖe ya, tea ŋu ɖua eɖokui dzi nyuie eye le esia ta wòɖoe be yemaɖe srɔ̃ o la, ewɔe nyuie. 38 Eya ta nɔviwo, minyae be, ne ame aɖe ɖe srɔ̃ la, mewɔ nu gbegblẽ o eye ne ame bubu hã meɖe srɔ̃ o la, etɔ kura ganyo wu. 39 Srɔ̃nyɔnu kple srɔ̃ŋutsu le ɖeka zi ale si wole agbe. Ke ne ŋutsua ku la ekema nyɔnua kpɔ mɔ aɖe ŋutsu bubu le Afetɔ la fe ɖoɖo nu. 40 Ke le nye nukpɔkpɔ nu la, meka ɖe edzi be ne nyɔnu ahosia megaɖe srɔ̃ bubu kura o la, anyo nɛ wu. Meka ɖe edzi be Mawu fe Gbɔgbɔe le aɖaŋu sia ɖom na mi to dzinye
1 Korintotɔwo 8
1 Miafe biabia bubu hã ku ɖe nuɖuɖu siwo woɖa hena trɔ̃wo kple legbawo la ɖuɖu ŋu. Mia dometɔ ɖe sia ɖe le gbɔgblɔm be yefe susu le nya sia ŋue nye nyuitɔ. Miɖo ŋku edzi be nu si le vevie na hamea tutuɖo lae nye lɔlɔ̃ ke menye ɖokuidodoɖedzi be menye esia kple ekemɛ o. 2 Ne ame aɖe susu be yenya nu sia nu la, efe numanyamanya boŋ ɖem fia wòle nublanuitɔe. 3 Ame si lɔ̃a Mawu le anukware me la, eyae Mawu naa nunya vavãe. 4 Mina míatrɔ ɖe nya la gbɔ azɔ. Eyae nye enyo be kristotɔ naɖu nuɖuɖu si woɖa hena trɔ̃wo kple legbawo loo alo menyo be wòaɖui oa? Mí katã míenyae kɔtee be Mawu gbagbe ɖeka pɛ koe li. Legbawo la, menye mawu wonye o. 5 Gake ame aɖewo ya xɔe se be mawu bubuwo hã gale dzifo kple anyigba dzi fũ. 6 Ke míawo ya míenyae be Mawu Fofo ɖeka koe li, ame si wɔ xexeame eye wòwɔ mí míenye viawo. Míenyae hã be Afetɔ ɖeka koe li si nye Yesu Kristo ame si wɔ nu sia nu le xexeame eye wòna agbe mí. 7 Ke nublanuitɔe la, kristotɔ aɖewo menya esia o. Wobuna be legbawo hã nye nu gbagbewo eye woxɔe se be mawu gbagbewoe wotsɔa nuɖuɖu sia nana abe vɔsa ene. Eya ta ne kristotɔ siawo ɖu legbawo fe vɔsanuɖuɖu la, eɖea fu na wofe dzitsinya vevie. 8 Nɔviwo, minyae nyuie be Mawu ya metsɔ ɖeke le eme ne mieɖu nuɖuɖu sia tɔgbi loo alo mieɖui o. Ame si ɖui kple ame si meɖui o la katã sɔ le Mawu fe ŋkume: ɖeke menyo wu nɔvia o. 9 Ke ne ame aɖe kpɔ be ne yeɖu nuɖuɖu sia tɔgbi la, anye nuɖiaɖia na kristotɔ bubu si fe dzixɔse meli ke nyuie o eye wòana ame sia nawɔ nu vɔ̃ la, ekema anyo be megaɖui o. 10 Nu si adzɔ enye be ne, kristotɔ aɖe si fe dzitsinya gblɔ nɛ be menyo be wòaɖu trɔ̃wo fe vɔsanuɖuɖu o, ke ame sia va kpɔ wò kristotɔ bubu nèbɔbɔ nɔ trɔ̃xɔ me le nu ɖum la, ana be eya hã nate kpɔ be yeaɖui. Ke ne eɖui la efe dzitsinya aɖe fu nɛ vevie eye wòagbɔdzɔ le efe dzixɔse me. 11 Ale wò ame si tsi le gbɔgbɔ me la, fe nuwɔna azu nuɖiaɖia gã aɖe na ame bubu si hã ta Yesu ku ɖo ke wònye vidzĩ le gbɔgbɔ me. 12 Enye nu vɔ̃ wɔwɔ ɖe Kristo ŋu be wò nuwɔna nade dzi fo na ame bubu be wòawɔ nu si tsi tre ɖe efe dzitsinya ŋu. 13 Eya ta, ne to trɔ̃wo fe vɔsadanuɖuɖu me, mana nɔvinye kristotɔ aɖe nazu nu vɔ̃ wɔla la, ekema nyemagaɖu nuɖuɖu sia tɔgbi gbeɖe o, elabena nyemedi be mana nɔvinye nawɔ nu vɔ̃ o.
1 Korintotɔwo 9
1 Đee nyemevo oa? Menye apostoloe menye oa? Đe nyemekpɔ Yesu míafe Afetɔ la oa? Đe menye miawoe nye nye dɔ si mewɔ na Afetɔ la fe metsonu oa? 2 Ne ame bubuwo mebum ɖe apostolowo me o hã la, miawo ya mienyae be apostoloe menye elabena dzinyee mieto hafi zu kristotɔwo fifia. 3 Esia koe nye nya si le asinye na ame siwo nɔa ɖi kem kplim la. 4 Ale ke bum miele le ŋutinye? Đe mɔɖeɖe meli be mava dze mia gbɔ abe apostolo bubuawo ene le nye mɔzɔzɔwo me oa? 5 Ne ɖe srɔ̃ le asinye eye eya hã nye kristotɔ la, ɖe nyemate ŋu akplɔe ɖe asi le nye mɔzɔzɔwo me abe ale si apostolo bubuawo, Yesu nɔviawo kple Kefa hã wɔna ene oa? 6 Alo miesusu be nye kple Banabas koe anɔ fu kpem anɔ dɔ wɔm be míakpɔ mía ɖokuiwo dzi, le esime miawo miele ame bubuawo dzi kpɔm nyuie ɣesiaɣi? 7 Miese kpɔ be asrafo si le aʋagbedzi la kpɔ eya ŋutɔ ɖokui dzi le aʋagbedzi kpɔa? Alo miese kpɔ be agbledela mekpɔ mɔ aɖu eya ŋutɔ fe agblemenukuwo oa? Alo lãnyila kae mekpɔ mɔ ano nyinotsi si wòfia tso efe lã fe nowo me la fe ɖe o? 8 Menye amegbetɔwo fe susu ko gblɔm mele o; Mawu fe se gɔ̃ hã ɖo kpe nu siawo dzi pɛpɛpɛ. 9 Elabena woŋlɔe ɖe Mose fe segbalẽa me be, “Megabla nu na nyitsu ne ele mɔlu tugum o.” Nyitsuwo ŋue Mawu tsi dzi ɖoa? 10 Đe menye míawo tae wògblɔ nya sia ɖo oa? Ẽ, míawo tae, elabena Mawu di be yeafia be ele be woaxe fe na ame siwo le efe dɔ vovovowo wɔm, eye ame siwo dome wole dɔ aɖe wɔm le la, woe adzɔ ga axe fe na dɔwɔla la. Ele be apavi siwo ŋlɔ agble me eye wodo nukuawo la nakpɔ gome nenye be agblemenukuawo va tsi. 11 Míedo gbɔgbɔmenuku nyuiwo ɖe mia fe dziwo me. Eya ta ne míebia nuɖuɖu kple avɔtata tso mia gbɔ la, megblẽ kura o. 12 Miewɔnɛ abe ale si wòdze ene na nyagblɔla bubuawo. Ke míawo la, togbɔ be ele be miakpɔ mía dzi hã la, míebia naneke mi kpɔ gbeɖe o. Ke boŋ míawo ŋutɔ míekpɔa mía ɖokuiwo dzi ɣesiaɣi. Míelĩ fe ame aɖeke kpɔ o, elabena míele vɔvɔ̃m be ne míewɔ alea la, dzi aɖe le mia fo eye miagbɔdzɔ le Yesu Kristo fe nya si míetsɔ vɛ na mi la ŋuti. 13 Nɔviwo, ɖe mienyae be Mawu ŋutɔ ɖe mɔ na ame siwo nɔ dɔ wɔm le gbedoxɔ la me be woatsɔ nunana siwo amewo tsɔ vɛ na Mawu la fe ɖe awɔ wo ŋutidɔ faa oa? Ame siwo hã wɔa dɔ le Mawu fe vɔsamlekpui la ŋu la ɖua nuɖuɖu siwo amewo tsɔ vɛ be yewoatsɔ sa vɔe na Mawu la fe ɖe faa. 14 Nenema ke Mawu de se be ame siwo dome wole mawudɔ wɔm le la nakpɔ mawunyagblɔla la dzi. 15 Gake nyemebia pesewa ɖeka hã tso mia gbɔ kpɔ o. Menye ɖe mele esia gblɔm be miabu be ɖe medi be miaɖo ga ɖem azɔ o. Le nyatefe me, ne dɔ wum meku la enyo wu be maxɔ ga le mia si eye mabu dzidzedze gã si mekpɔna ne megblɔ mawunya na mi faa. 16 Elabena nyemedze na kafukafu tɔxɛ aɖeke le nye mawunyagbɔgblɔ ta o. Ele nam kokoko be manɔ egbɔgblɔ dzi ɣesiaɣi madzudzɔmadzudzɔe. Ne mekatse dzudzɔ la baba nam! 17 Nenye nye ŋutɔ nye lɔlɔ̃nue metsɔ le dɔa wɔm la, ekema maxɔ nunana tɔxɛ tso Afetɔ la gbɔ. Gake mele eme alea o, ke boŋ Mawu ŋutɔe tiam tsɔ dɔ xɔasi sia de asi nam, eya ta nyemate ŋu agbe o. 18 Le esia ta la, nye fetu ko enye dzidzɔ tɔxɛ si yɔa menye ne megblɔ mawunya na amewo faa, naneke maxɔmaxɔe. 19 Viɖe tɔxɛ aɖe le esia me eye eyae nye bena, ame aɖeke mate ŋu azi dzinye le mɔ aɖeke nu o, elabena ame aɖeke kura mele fe xem nam o. Gake melɔ̃ faa be mabɔbɔ ɖokuinye na ame sia ame fomevi ale be to esia me la mate ŋu akplɔe va Yesu Kristo gbɔ. 20 Ne mele Yudatɔwo dome la, mewɔa nu sia nu abe Yudatɔ ene ale be woalɔ̃ aɖo to nyanyui si gblɔm mele na wo la. Ne mele Helatɔ siwo lé Yudatɔwo fe kɔnuwo kple sewo me ɖe asi hã gbɔ la, nyemehea nya ɖe wo ŋu kura o togbɔ be nyemelɔ̃ ɖe nu sia nu si wowɔna la dzi hafi o; elabena medi be makpe ɖe wo ŋu boŋ. 21 Ne mele trɔsubɔla tsiɖitsiɖiwo dome la, medzea agbagba sea wofe nuwɔnawo gɔme negbe ɖe ko nyemedana le kristotɔwo fe sewo dzi o. To esia me la woxɔa dzinye sena ale be mekpɔa mɔ kpena ɖe woawo hã ŋu. 22 Ne mele ame siwo fe xɔse meli ke tututu haɖe o la dome la, megbɔa dzi ɖi na wo ale be woalɔ̃ be makpe ɖe yewo ŋu. Ẽ, medzea agbagba be masɔ kple ame sia ame le mɔ ɖe sia ɖe dzi, ale be makpɔ mɔnu aɖe kokoko afo nu nɛ tso Kristo ŋu bena wòakpɔ ɖeɖe tso egbɔ. 23 Mewɔ esia be makaka nyanyui la na amewo katã eye to esia me la, nye hã maxɔ yayra tɔxɛ aɖe. 24 Miɖo ŋku edzi nyuie be, ne wole dufufu fe hoʋiʋli wɔm la, ame ɖeka pɛ koe xɔa dziɖuɖukplu la le hoʋlilawo katã dome. 25 Ne ame aɖe di be yeaxɔ dziɖuɖukplua la, ele nɛ be wòazi eɖokui dzi eye wòadzudzɔ nu geɖewo wɔwɔ ale be wòate ŋu adzra eɖokui ɖo nyuie. Amewo wɔa esia bena woaxɔ dziɖuɖukplu si gblẽna le ɣeyiɣi kpui aɖe ko megbe. Ke míawo ya miele esia wɔm bena míaxɔ dziɖuɖukplu si le dzifo si megblẽna gbeɖe o. 26 Eya ta nyemele dudime kem taɖodzinu manɔsitɔe o, eye nyemele kɔ dam abe ŋutsu si le kɔ dam ɖe yame la ene o. 27 Ke boŋ mefoa nye ŋutilã hewɔnɛ nye kluvii ale be nyemabu dziɖuɖufiakuku la o le esime wònye nyee gblɔ agbenya la na amewo hafi.
1 Korintotɔwo 10
1 Nɔvi lɔlɔ̃tɔwo, migaŋlɔ nu siwo dzɔ ɖe mía tɔgbuitɔgbuiwo dzi le gbedadafo le gbe aɖe gbe ʋiĩ ke la be o. Mawu na alilĩkpo nɔ ŋgɔ na wo eye wòkplɔ wo va to Ƒu Dzĩ la me dedie. 2 Nuwɔna sia zu abe ɖe wode mawutsi ta na wo ɖe wofe kplɔla Mose ŋkɔ me ene. 3 Wo katã woɖu gbɔgbɔmenuɖuɖu ma ke, 4 eye wono gbɔgbɔmenunono ma ke; elabena wonoe tso gbɔgbɔ me kpe gbadza si zɔ kpliwo le gbea dzi, eye kpe gbadza siae nye Kristo. 5 Gake le esiawo katã megbe la, wo dometɔ geɖewo sẽ to eye womewɔ Mawu fe gbe dzi o. Ale Mawu tsrɔ̃ wo eye wofe ŋutilã kukuawo kaka ɖe gbea dzi. 6 Ele be míasrɔ̃ nu tso esia me be míawo hã míagatsi nu vɔ̃ɖiwo yome abe mía tɔgbuiwo ene eye míagasubɔ legbawo abe ale si wowɔ ene o. 7 Woŋlɔe ɖe Ŋɔŋlɔ Kɔkɔe la me be, “Wobɔbɔ nɔ anyi ɖu nu eye wono nu nyuie, eye emegbe la woɖu ɣe” hesubɔ sikanyivi la. 8 Nu bubu si wòle be míagasrɔ̃ tso nu siwo dzɔ ɖe wo dzi me lae nye be, esi wo dometɔ aɖewo wɔ ahasi ta la, ame akpe blaeve-vɔ-etɔ̃ sɔŋ ku le wo dome le ŋkeke ɖeka ko dzi. 9 Nɔviwo, miawo hã migaɖia Afetɔ la nu abe ale si wowɔ eye da ɖu wo dometɔ geɖewo woku ene o. 10 Le esi wolĩ liʋiliʋĩ ɖe Mawu ŋu ta la, Mawu ɖo mawudɔla aɖe ɖa wòva tsrɔ̃ wo dometɔ geɖewo hã. 11 Nu siawo katã dzɔ ɖe wo dzi be wòanye kpɔɖeŋu kple nusɔsrɔ̃ na mí ale be míawo míagawɔ nu siawo fomevi o. Woŋlɔ wo da ɖi na mí be míaxlẽ ale be míasrɔ̃ nu tso eme le ɣeyiɣi siawo me esi xexeame fe nuwuwu tu afe. 12 Eya ta ame siwo buna be nu siawo mate ŋu adzɔ ɖe yewo dzi o la nakpɔ nyuie be womagadze tetekpɔ me o. 13 Miɖo ŋku edzi be susu vɔ̃ɖi siwo vaa miafe tame edziedzi la, vaa ame sia ame fe tame nenema ke, menye miawoe nye ame gbãtɔ siwo le nu siawo me tom o. Minya be ame geɖewo to eme va yi. Minyae hã be tetekpɔ aɖeke mesesẽ wu amegbetɔ fe tsɔtsɔ o. Miate ŋu aɖo ŋu ɖe Mawu ŋu be ana ŋusẽ mi be miaɖu tetekpɔ dzi elabena eya ŋutɔ do ŋugbe na mi eye Mawu ya megbea efe ŋugbedodowo dzi wɔwɔ gbeɖe o. Afia afɔɖofe mi be miate ŋu ato ɖe sia ɖe me le dzigbɔɖi blibo me. 14 Eya ta nɔvi lɔlɔ̃tɔwo, mite ɖa le trɔ̃subɔsubɔ gbɔ. 15 Menya be nunyalawo mienye, eya ta mibu nya si gblɔ ge mala la ŋu be enye nyatefe mahã? 16 Ne míele Afetɔ la fe Nuɖuɖu Kɔkɔe ɖum la, mí katã míedoa gbe ɖa eye míenoa nu le kplu ɖeka nu. Đe esia mefia be mí katã míele yayra ɖeka xɔm tso Kristo fe ʋu me oa? Azɔ ne míeka abolo ɖeka me heɖu la, esia hã fia be mí katã míekpɔ viɖe tɔxɛ tso Kristo fe ŋutilã me oa? 17 Ne míesɔ gbɔ ale gbegbe hã la abolo ɖeka ma ko míemana ɖuna. Esia ɖo kpe edzi na mí be mí katã míenye Kristo fe ŋutilã ɖeka ma fe akpe aɖe. 18 Nenema ke le Israelviwo dome hã la, ame siwo katã ɖua vɔsalẽvia fe ɖe la katã zua ame ɖeka. 19 Ame aɖe abia be ɖe mele gbɔgblɔm be legba siwo Trɔ̃subɔlawo saa vɔ na la nye Mawu gbagbewo eye wofe vɔsawo hã nye nu xɔasitɔwo mahã? Gbeɖe! Mele nenema kura o. 20 Nu si gblɔm mele boŋue nye be, ame siwo ɖa nu na legbawo la wɔ ɖeka le gbɔgbɔ vɔ̃wo subɔm menye Mawu subɔm wole kura o. Azɔ nyemedi be miade ha kple gbɔgbɔ vɔ̃wo to Trɔ̃subɔlawo fe vɔsanu siawo ɖuɖu me o. 21 Miate ŋu ano nu le Afetɔ fe kplɔ̃ ŋu vɔ agatrɔ yi aɖanoe le Abosam hã fe kplɔ̃ ŋu o, eye nenema ke miate ŋu aɖu abolo le Afetɔ fe kplɔ̃ ŋu vɔ agaɖui le Abosam hã gbɔ o. 22 Nu ka? Đe miedi be yewoado dɔmedzoe na Afetɔa? Đe miebu be miesesẽ wuia? 23 Ne ame aɖe di be yeaɖu trɔ̃wo fe vɔsanuɖuɖu la ate ŋu aɖui faa, meda Mawu fe se aɖeke dzi o. Gake menye eya ta ame naɖu nu sia o. Togbɔ be se aɖeke mexe mɔ nɛ o hã la, ɖewohĩ nuwɔna sia medze tututu be wòawɔ o. 24 Miganye ɖokuitɔdilawo o, ke boŋ mibu mia nɔewo ŋu le miafe wɔnawo me. 25 Azɔ, ne mieyi asime la, mifle lã ɖe sia ɖe si dzram wole eye migabia be afi kae lãa tso hã o. Ne menye nenema o la ɖewohĩ ŋuɖoɖoa aɖe fu na miafe dzitsinya. 26 Minyae be, xexeame bliboa kple emenu nyuiwo katã nye Afetɔ la tɔ, eye wòtsɔ wo na mi be miawɔ wo ŋuti dɔ le dzidzɔ me. 27 Ne Trɔ̃subɔla aɖe kpe mi kristotɔwo be miva ɖu nu kple ye eye wò dzro mi be miayi la, miate ŋu ayi faa. Nuɖuɖu ɖe sia ɖe si wòtsɔ ɖo mia kɔme la, miɖui eye migabia be nu kae woɖa hã o. Mizi kpi eye miaɖu nua ekema trɔ̃wo fe vɔsanuɖuɖunya mava eme si aɖe fu na miafe dzitsinya o. 28 Gake ne miebe yewoaɖu nua ko ame aɖe gblɔ be wotsɔ nuɖuɖua sa vɔe na trɔ̃wo gbã hafi tsɔ na mi la, ekema migaɖui o, ɖe nu si ame si gblɔ nya sia na mi la abu tso nu si mieɖua ŋuti la ta. 29 Le nya sia me la, edze be miabu nu si ame sia gblɔ tso nuɖuɖua ŋuti la ŋu vevie. Eye miabia be, nu ka ta wòle be ame bubu fe susu nawɔ mi kluviwoe le nu si mienya be enyo la ŋuti? 30 Ne mãte ŋu ada akpe na Mawu ɖe nuɖuɖu la ta ko aɖui la, nu ka ta wòle be nana ame bubu nagblẽ nu siawo katã me elabena eya bu be èda vo? 31 Nu si ta megblɔ esia ɖoe nye be ele be miawɔ nu sia nu na Mawu fe kafukafu, le miafe nuɖuɖu kple nunono gɔ̃ hã me. 32 Eya ta miganye mɔxenu na ame aɖeke o, eɖanye Yudatɔwo, Trɔ̃subɔlawo alo kristotɔwo o. 33 Nu si nye ya mewɔna la enye be medze agbagba be madze ame sia ame ŋu le nu sia nu me. Menye be malè nu si doa dzidzɔ na nye ŋutɔ ɖeɖe ko me ɖe asi o. Ke boŋ la mewɔa nu si nyo na ame bubuwo hã be mate ŋu aɖe wo.
1 Korintotɔwo 11
1 Mito nye afɔtofe abe ale si nye hã mezɔa Kristo fe afɔtofe ene. 2 Nɔvi lɔlɔ̃tɔwo, enye dzidzɔ nam be mielé nu siwo katã mefia mi la me ɖe asi sesĩe, eye miele wɔwɔm ɖe wo dzi pɛpɛpɛ. Miedze na kafukafu! 3 Ke medi be maɖo ŋku nu ɖeka aɖe dzi na mi; eyae nye be srɔ̃nyɔnu ɖe sia ɖe fe tatɔ enye srɔ̃ŋutsu eye srɔ̃ŋutsu hã fe tatɔ enye Kristo eye Mawu hã nye tatɔ na Kristo. 4 Esia tae menyo be ŋutsu natsyɔ avɔ ta alo aɖɔ kuku ne wòle gbe dom ɖa alo le mawunya gblɔm o elabena nuwɔna sia medea bubu efe tatɔ Kristo ŋu o. 5 Nenema ke ne nyɔnu aɖe metsyɔ avɔ ta hafi le gbe dom ɖa alo le nya gblɔm ɖi le amewo dome o la, ekema edo ŋukpe gã aɖe srɔ̃a, elabena efia be mebɔbɔ eɖokui na srɔ̃a o. 6 Ne nyɔnu gbe be yematsyɔ avɔ ta o la ekema neko ta boŋ. Ke esi wònye ŋukpe be nyɔnu nako ta la, ele be wòatsyɔ avɔ efe ta boŋ. 7 Mehiã be ŋutsu ya natsyɔ nu ta alo aɖɔ kuku o elabena esia nye eɖokui dada ɖe anyi. Ŋutsue nye Mawu fe ŋutikɔkɔe elabena Mawu ŋutɔ fe nɔnɔme wòwɔe ɖo, eye nyɔnu hã nye ŋutsu fe ŋutikɔkɔe. 8 Ŋutsu gbãtɔ si Mawu wɔ ɖe xexeame la medo go tso nyɔnu me o ke boŋ nyɔnue do go tso ŋutsua me. 9 Hekpe ɖe esia ŋuti la Mawu mewɔ Adam na Eva o ke boŋ Evae Mawu wɔ be wòado dzidzɔ na Adam. 10 Eya ta ele be nyɔnu natsyɔ nu efe ta dzi abe ŋutsutenɔnɔ fe dzesi ene eye abe ɖaseɖiɖi na mawudɔlawo ene. 11 Gake minyae nyuie be, Mawu fe ɖoɖoe nye be ŋutsu kple nyɔnu siaa nahiã wo nɔewo le wofe agbenɔnɔ me. 12 Elabena togbɔ be nyɔnu gbãtɔ do go tso ŋutsu me hã la, tso ɣemaɣi dzi va se ɖe fifia la nyɔnu sia nyɔnu tso Mawu, wofe Wɔla, gbɔ. 13 Nu kae nye miawo ŋutɔ fe susu le nya sia ŋu? Enyo be nyɔnu naɖe efe ta ɖi fuflu ko anɔ gbe dom ɖa le amewo domea? 14 Đe dzɔdzɔme ŋutɔ mefia mi be enye ŋukpe be ɖa legbe nanɔ ŋutsu ta oa? 15 Ke enye bubu na nyɔnu be ɖa legbe nanɔ eta, elabena ɖa legbe li nɛ ɖe tatsyɔnu tefe. 16 Nyemedi be ame aɖeke nanɔ nya hem le nu sia ŋu fũ o, elabena nu si ko fiam míele lae nye be, ele be nyɔnu natsyɔ avɔ ta ne wòle gbe dom ɖa alo le nya gblɔm ɖi le amewo dome. Hame bubuawo katã lɔ̃ ɖe ɖoɖo sia dzi. 17 Nu ɖeka hã gali si ŋu medi be mafo nu le, elabena nyemelɔ̃ ɖe ale si nuwo le edzi yim la dzi kura o. Edze abe ne miefo fu be yewoaɖu Afetɔ fe Nuɖuɖu Kɔkɔe la, masɔmasɔ gã aɖe nɔa mia dome ene. 18 Mese be nyahehe vivivo, dzrewɔwɔ kple mama ɖe ha kukluiwo me sɔŋ koe nye nu si dzɔna. Mexɔe se hã be nu siawo le eme vavã. 19 Ẽ, esia doa dzidzɔ na mi ame siwo buna be yewonya nu wu ame bubuwo elabena to esia me miegakɔa mia ɖokuiwo ɖe dzi eye amewo fɔa ŋku ɖe mia dzi. 20 Azɔ ne mieva fo fu ɖe afi ɖeka hele nu ɖum la, menye Afetɔ fe Nuɖuɖu Kɔkɔe la ɖuɖue nye ema o. 21 Mese be nu si dzɔna enye be, ne miesɔ be yewoaɖu nu la, ame aɖewo mekpɔa naneke tsɔna vanae o. Ame aɖewo ya tsɔa nu geɖewo vanae. Ame siawo ɖua nu siwo woawo ŋutɔ tsɔ vɛ la katã eye wonoa aha muna. Evɔ la, ame aɖewo ya nɔa dɔmeɣi. 22 Nu ka! Enye nyatefe be nu siawo le edzi yim le mia domea? Miate ŋu aɖu nu alo ano aha le afe me oa? Đe wòle be miado ŋukpe hamea eye miaɖi gbɔ̃ ame siwo si naneke mele oa? Esi miele esia wɔm la, ɖe miedi be makafu yewoa? Gbeɖe, nyemakafu mi akpɔ o. 23 Elabena megblɔ nu si tututu Afetɔ la ŋutɔ gblɔ le Nuɖuɖu Kɔkɔe ŋu la na mi xoxo, eye eyae nye be: Le zã si me Yuda dee asi la, Afetɔ Yesu tsɔ abolo ɖe asi 24 eye esi wòdo gbe ɖa heda akpe na Mawu ɖe eta vɔ la, eŋe eme eye wòtsɔe na efe nusrɔ̃lawo hegblɔ na wo bena, “Mixɔe ɖu, esiae nye nye ŋutilã si wotsɔ na ɖe mia ta. Miwɔ esia ne miatsɔ aɖo ŋku dzinye.” 25 Nenema ke esime woɖu nua vɔ hã la etsɔ wainkplu la eye wògblɔ be, “Kplu siae nye Mawu kple amegbetɔwo fe nubabla yeye le nye ʋu me, ɣesiaɣi si mianoe la, miatsɔe aɖo ŋku dzinye.” 26 Elabena ɣesiaɣi si miaɖu abolo sia, eye miano wain sia la, ekema miele gbefã ɖem Afetɔ la fe ku. Minɔ esia dzi va se ɖe esime wòagatrɔ ava. 27 Eya ta ne ame aɖe aɖu abolo sia eye wòano nu le Afetɔ la fe kplu sia nu madzemadze la, ekema awɔ nu vɔ̃ ɖe Afetɔ fe ŋutilã kple ʋu la ŋu. 28 Eya ta ele vevie be ame nadzro eɖokui me akpɔ nyuie hafi aɖu abolo sia eye wòano nu le Afetɔ fe kplua nu. 29 Elabena ne ame aɖe katse ɖu abolo sia eye wòno nu le kplu sia nu, le esime mese wɔna sia fe vevinyenye gɔme tututu o la, ekema ele Mawu fe dziku kple ʋɔnudɔdrɔ̃ hem va eɖokui dzi, elabena mebu Kristo fe ku la ɖe naneke me kura o. 30 . Esiae na be mia dometɔ geɖewo gbɔdzɔ le ŋutilã me, ɖewo le dɔ lém eye ɖewo ku gɔ̃ hã. 31 Ne miedzro mía ɖokuiwo me kpɔ nyuie hafi ɖu Afetɔ fe Nuɖuɖu Kɔkɔea la, ekema ʋɔnudɔdrɔ̃ alo tohehe aɖeke meli na mí o. 32 Ke ne Mawu drɔ̃ ʋɔnu mí eye wòhe to na mí la, ɖe wòwɔe be womagabu fɔ mí abe xexeametɔ mamlɛawo ene o. 33 Eya ta nɔvi lɔlɔ̃tɔwo, ne mieva be yewoa ɖu Afetɔ fe Nuɖuɖu Kɔkɔea la, milala va se ɖe esime ame sia ame va fo fu hafi miadze egɔme. 34 Ne dɔ le ame aɖe wum vevie la ekema neɖu nu le afe me kpoo, ale be efe nuwɔna magahe tohehe va edzii o. Nɔviwo, ne meva ɖo mia gbɔ hã míalé nya mamlɛawo akpɔ.
1 Korintotɔwo 12
1 Azɔ la, nɔviwo, medi be maŋlɔ nu na mi tso nunana tɔxɛ siwo Gbɔgbɔ Kɔkɔe la naa mía dometɔ ɖe sia ɖe la ŋu, elabena nyemedi be nugɔmemasemase aɖeke nanɔ wo ŋu o. 2 Miaɖo ŋku edzi be hafi miazu kristotɔwo la, mietso legba ɖeka gbɔ yi bubu gbɔ, legba siwo mate ŋu agblɔ nya ɖeka pɛ gɔ̃ hã o. 3 Ke azɔ la, miele go dom ame aɖewo eye wole gbɔgblɔm na mi bena yewoate ŋu agblɔ nya siwo Mawu fe Gbɔgbɔ la gblɔ la na mi. Ale ke miawɔ anya be Mawue de nya siawo wo me loo alo alakpa dam wole? Mido wo kpɔ ale: Ame sia ame si tsɔ Mawu fe Gbɔgbɔ le nu fom la, mate ŋu agblɔ nya vɔ̃ aɖeke ɖe Yesu ŋu o, eye ame aɖeke mate ŋu agblɔ nyatefetɔe be “Yesu nye Afetɔ” o, negbe to Gbɔgbɔ Kɔkɔe la fe kpekpeɖeŋu me ko. 4 Azɔ la, Mawu naa nunana tɔxɛ fomevi geɖewo mí, gake Gbɔgbɔ Kɔkɔe ɖeka ma koe nye wo katã fe dzɔtsofe. 5 Dɔ vovovowo li míawɔ na Mawu, ke Afetɔ ɖeka ma ko subɔm míele. 6 Mawu toa mɔ vovovowo dzi wɔa efe dɔ le míafe agbenɔnɔ me, ke Mawu ɖeka ma ke koe wɔa efe dɔ to mí ame siwo katã nye etɔwo la dzi. 7 Gbɔgbɔ Kɔkɔe la ɖea Mawu fe ŋusẽ fiana toa mía dometɔ ɖe sia ɖe me eye wòtoa esia dzi kpena ɖe hame blibo la ŋu. 8 Gbɔgbɔ la naa ŋutete ame aɖe be wòaɖo aɖaŋu nyuie; ame bubu anyo ŋutɔ le nusɔsrɔ̃ kple nufiafia me eye esiae nye eya hã fe nunana tso Gbɔgbɔ ma ke gbɔ. 9 Enaa xɔse tɔxɛ ame aɖe eye wònaa dɔyɔyɔ fe ŋusẽ ame bubu. 10 Enaa ŋusẽ ame aɖewo be woawɔ nukunuwo eye wònaa nyagblɔɖi kple mawunyagbɔgblɔ fe ŋusẽ ame bubuwo! Enaa ŋusẽ ame aɖewo be woanya nenye gbɔgbɔ vɔ̃woe le nu fom to ame siwo gblɔ be Mawu fe nya gblɔm yewole la dzi loo alo nenye Mawu fe Gbɔgbɔ le nu fom nyatefe. Hekpe ɖe esia ŋu la, enaa ŋusẽ ame aɖe be wòate ŋu agblɔ gbe si mesrɔ̃ kpɔ o eye wònaa ŋusẽ ame bubuwo, ame siwo hã menya gbe ma o la, be woase nu si gblɔm nufola la le gɔme. 11 Gbɔgbɔ Kɔkɔe ɖeka ma ke koe naa ŋusẽ kple nunana siawo katã eye wòtiaa esi dze na mía dometɔ ɖe sia ɖe la naa mí. 12 Ŋutinu geɖewo le míafe ŋutilã ŋu, ke ŋutinu geɖe siawo la, ŋutilã ɖeka ko wozuna ne wotsɔ wo katã fo fui. Nenema tututue wòle le Kristo fe “ŋutilã” gome hã. 13 Elabena wotsɔ Gbɔgbɔ ɖeka ma de mawutsita na mí katã ɖe ŋutilã ɖeka me, eye mí katã mieno Gbɔgbɔ ɖeka ma, eɖanye Yudatɔ o, alo Griktɔ o, loo alo ablɔɖevi o. 14 Ẽ, ŋutinu geɖewo le ŋutilã la ŋu, menye ŋutinu ɖeka koe wɔ ŋutilã o. 15 Ne afɔ agblɔ be, “Nyemenye ŋutilã fe akpa aɖe o, elabena nyemenye asi o” la, mefia be eya ta afɔ menye ŋutinu abe bubuawo ene o. 16 Nu ka nãbu ne èse to wògblɔ be, “Nyemenye ŋutilã la fe akpa aɖeke o, elabena to ko menye, nyemenye ŋku o”? Đe esia awɔe be megade blibo abe ŋutinu ɖeka ene oa? 17 Ne ŋutilã blibo la nye ŋku ko la, ekema ale ke wòawɔ hafi ase nu? Alo, ne wò ŋutilã blibo la nye to gã ɖeka la, ale ke nãwɔ hafi ase nane fe ʋeʋẽ? 18 Ke, menye nenemae Mawu wɔ mí o. Ewɔ míafe ŋutilã fe ŋutinu geɖewo eye wòtsɔ ŋutinu ɖe sia ɖe ɖo afi si tututu wòdi be wòanɔ. 19 Míafe ŋutilã anye nu wɔnuku aɖe ne wònye ŋutinu ɖeka koe wɔe! 20 Eya ta Mawu wɔ ŋutinu geɖewo ke ŋutilã ɖeka koe li. 21 Ŋku mate ŋu agblɔ na asi be, “Nyemehiã wò o.” Ta mate ŋu agblɔ na afɔ be, “Nyemehiã wò o. 22 Ŋutinu siwo míabu be wonye nu gblɔewo eye womele vevie o la woe nye esiwo hiã wu. 23 Ẽ, dzi dzɔ mí ŋutɔ be ŋutinu aɖewo le mía ŋu eye wodzena abe bubu mele wo ŋu o ene. Míeɣlaa ŋutinu siwo ame bubuwo makpɔ o, 24 ke míeɣlaa ŋutinu siwo ame bubuwo ate ŋu akpɔ la nenema o. Ale Mawu wɔ ŋutilã le mɔ sia nu be míatsɔ bubu kple beléle ana ŋutinu tɔxɛ aɖewo ne menye nenema o la, adze abe ɖe womele vevie tutu o ene. 25 Nu sia naa dzidzɔkpɔkpɔ nɔa ŋutinuwo dome ale ŋutinuawo tsɔa beléle naa wo nɔewo abe woawo ŋutɔ ke ene. 26 Ne fukpekpe va ŋutinu ɖeka dzi la, ŋutinu bubuawo katã kpea fu kplii, ke ne wode bubu ŋutinu ɖeka ŋu la, bubuawo katã tsoa aseye. 27 Nu si mele agbagba dzem be magblɔ lae nye esi. Mi katã miefo fu zu Kristo fe ŋutilã ɖeka eye mía dometɔ ɖe sia ɖe nye efe ŋutinu ɖeka si le vevie. 28 Nu siawoe nye ɖofe siwo wòɖo ɖe efe hame si nye efe ŋutilã me la dometɔ aɖewo. Gbãtɔ, Aposotolowo, Evelia, Nyagblɔɖilawo, Etɔ̃lia, Nufialawo, Emegbe, Nukunuwɔlawo, Dɔyɔlawo, Kpekpeɖeŋunalawo; Dɔdzikpɔlawo, Ame siwo foa nu kple gbegbɔgblɔ siwo womesrɔ̃ kpɔ o. 29 Ame sia amee nye apostoloa? Ao! Ame sia amee nye mawunyagblɔlaa? Ao! Ame sia amee nye nufialaa? Đe ŋusẽ le ame sia ame si be wòawɔ nukunuwoa? 30 Đe ame sia amee ate ŋu ayɔ dɔ dɔnɔwoa? Kura o! Đe Mawu na ŋusẽ mía dometɔ ɖe sia ɖe be míafo nu le gbe siwo míesrɔ̃ kpɔ o la mea? Đe ame sia amee ate ŋu ase nu si gbe bubu gblɔlawo le gbɔgblɔm eye wòaɖe egɔmea? 31 Ao, ke midze agbagba be miafe asi nasu nunana siwo le vevie wu esiawo la, dzi. Gbã la, mina mafo nu na mi tso nu bubu aɖe si nyo wu esiawo katã la ŋu.
1 Korintotɔwo 13
1 Ne metsɔ amewo kple mawudɔlawo fe gbegbɔgblɔ fo nui, evɔ lɔlɔ̃ mele asinye o la, ɖeko mele abe gakogoe alo ayawagba fe ɖiɖi ene. 2 Ne nyagblɔɖi fe nunana le asinye, eye nunya katã hã le asinye be mate ŋu ase nuɣaɣlawo gɔme, eye ne xɔse le asinye be maɖe gbe na towo be woaho, evɔ lɔlɔ̃ mele asinye o la, nyemenyo na naneke o. 3 Nenye ɖe matsɔ nu sia nu si le asinye la ana ame dahewo eye mana woatɔ dzom gake nyemelɔ̃a amewo o la, viɖe aɖeke kura manɔ nu sia ŋu o. 4 Lɔlɔ̃ gbɔa dzi ɖi blewuu eye wònyoa dɔme. Lɔlɔ̃ mebiã ŋu hã o; mefoa adegbe o eye medana o. 5 Lɔlɔ̃ medoa eɖokui ɖe dzi o, media eɖokui tɔ o eye mefiaa amemabumabu hã o. Lɔlɔ̃ mebiaa dzi o, meléa ehavi ɖe dɔme o eye medea dze si nu vɔ̃ siwo amewo wɔ ɖe eŋu ɖi o. 6 Lɔlɔ̃ medzɔa dzi le nu madzɔmadzɔ ŋu o, ke ekpɔa dzidzɔ le nyatefe la me. 7 Lɔlɔ̃ mena ta o, ekana ɖe nu dzi ɣesiaɣi, ekpɔa mɔ ɣesiaɣi eye wòdoa vevi nu ɣesiaɣi. 8 Lɔlɔ̃ la nu metsina gbeɖe o. Nyagblɔɖiwo katã nu ava yi, afi si aɖeyeye gbɔgblɔ le la atɔ; eye afi si sidzedzi le la, enu ava yi. 9 Elabena míenya nu afã kple afã eye míegblɔa nya ɖi afã kple afã, 10 gake ne blibodede va la ekema nu si mede blibo o la, abu ɖa. 11 Ele ale: Esi menye ɖevi la, mefo nu eye mebu tame abe ɖevi ene. Ke esi metsi la, nye susuwo tsi sãa wu nye ɖevimesusuwo eye azɔ la meɖe asi le ɖevimenuwo ŋu. 12 Ke azɔ la nu siwo li la fe vɔvɔli ko kpɔm míele, emegbe míakpɔ nuawo ŋkume kple ŋkume. Azɔ la menya nu afã kple afã emegbe la, manyae blibo, abe ale si wonyam keŋkeŋkeŋ egbea ene. 13 Nu etɔ̃e nɔa anyi ɖaa. Esiawoe nye xɔse, mɔkpɔkpɔ kple lɔlɔ̃, eye nu si fo wo katã tae nye lɔlɔ̃.
1 Korintotɔwo 14
1 Mina lɔlɔ̃ nanye miafe taɖodzinu gãtɔ, ke mibia nunana tɔxɛ siwo Gbɔgbɔ Kɔkɔe la nana hã, vevietɔ nyagbɔgblɔɖi fe nunana hena Mawu fe nyawo gbɔgblɔ. 2 Ke ne wò nunanae nye be nãte ŋu agblɔ “gbe bubuwo” si gɔmee nye nãfo nu le gbe siwo mèsrɔ̃ kpɔ o me la, ãnɔ nu fom na Mawu ko, ke menye na amewo o, esi amewo mate ŋu ase wò nyawo gɔme o ta. Àfo nu kple Gbɔgbɔ la fe ŋusẽ ke wò nufofo la katã anye nya ɣaɣla. 3 Ke ame si gblɔa nya ɖi eye wògblɔa Mawu fe nya la, le kpekpeɖeŋu nam ame bubuwo be woatsi le Afetɔ la me eye wòle ŋusẽ dom wo hele akɔ fam na wo. 4 Ale ame si “gblɔa gbe bubuwo” la, kpena ɖe eɖokui ŋu eye wòtsina le gbɔgbɔ me, ke ame si gblɔa nya ɖi eye wògblɔa nya siwo tsoa Mawu gbɔ la, kpena ɖe hame blibo la ŋu be wòatsi le kɔkɔenyenye kple dzidzɔkpɔkpɔ me. 5 Madi be “gbe bubuwo gbɔgblɔ” fe nunana nanɔ mia dometɔ ɖe sia ɖe si, ke nu si wu esiae nye madi be mi katã miate ŋu agblɔ nya ɖi, agblɔ Mawu fe nya elabena esia nye ŋusẽ gã kple ŋusẽ si ŋu viɖe le wu woagblɔ gbe manyamanyawo, negbe ne miate ŋu aɖe nya siwo miegblɔ la gɔme na amewo emegbe ale be woawo hã nakpɔ viɖe aɖe tso wo me. 6 Xɔ̃nye lɔlɔ̃awo, ne nye ŋutɔ mava afo nu na mi le gbe si mienya o me la, viɖe ka wòanye na mi? Ke ne magblɔ nu si Mawu ɖe fiam, kple nu siwo menya, kple nu siwo le eme va ge kpakple Mawu fe nya si nye nyatefea la, nu siawoe miehiã eye woawoe akpe ɖe mia ŋu. 7 Mate ŋu atsɔ kpẽwo alo kasaŋkuwo aɖo kpɔɖeŋu afia be nyagbɔgblɔ le gbe siwo míenya me la, le vevie wu le gbe siwo míenya o la me. Ame aɖeke manya ha si kum wole o, negbe ɖe ko woku gbeɖiɖi ɖe sia ɖe pɛpɛpɛ eme kɔ. 8 Ne aʋakpẽkula meku gbeɖiɖiawo pɛpɛpɛ o la, ale ke asrafoawo awɔ hafi anya be wole yewo yɔm na aʋakpekpe? 9 Nenema ke ne ègblɔ nya na ame aɖe le gbe si menya o me la, ale ke wòawɔ hafi anya nya si gblɔm nèle? Asɔ kple nãnɔ nu fom le xɔ si me ame aɖeke mele o la me. 10 Mebu be gbe vovovo alafa nanewo le xexeame eye wo katã nye gbe xɔasiwo na wo gblɔlawo, 11 ke womenye naneke na nye ya o. Ame si afo nu nam le gbe siawo dometɔ ɖeka me la, anye amedzro nam eye nye hã manye amedzro nɛ. 12 Esi miele didim vevie alea be yewoaxɔ nunana tɔxɛwo tso Gbɔgbɔ Kɔkɔe la gbɔ la, mibia nu nyuitɔ kekeakee; mibia nu siwo anye viɖe vavãwo na hame blibo la. 13 Ne wona nunana ame aɖe be wòate ŋu agblɔ nya le gbe manyamanyawo me la, ele be wòado gbe ɖa be woana nunana ye be yeanya nu si yegblɔ ale be yeate ŋu aɖe egɔme na amewo emegbe. 14 Elabena ne mado gbe ɖa le gbe si nyemenya o me la, nye gbɔgbɔ ado gbe ɖa gake nyemanya nya si megblɔ o. 15 Ekema nu ka mawɔ? Mawɔ nu eve siawo. Mado gbe ɖa le gbe manyamanyawo me eye magado gbe ɖa le gbe nyanyɛ la me ale be ame sia ame nase egɔme. Madzi ha le gbe manyamanyawo me eye magadzii le gbe nyanyɛ la hã me ale be mase kafukafuha si dzim mele la gɔme. 16 Elabena ne èkafu Mawu eye nèda akpe nɛ le gbɔgbɔ me ko kple nufofo le gbe bubu me la, ale ke ame siwo mese nu si wɔm nèle gɔme o la, ate ŋu akafu Mawu kple wò? Ale ke woate ŋu akpe ɖe ŋuwò miada akpe na Mawu ne womese nu si gblɔm nèle la gɔme o? 17 Àte ŋu anɔ akpe dam vevie gake manye kpekpeɖeŋu aɖeke na ame bubuawo o. 18 Meda akpe na Mawu be “megblɔa gbe manyamanyawo” le ɖokuinye si wu mia dometɔ ɖe sia ɖe. 19 Ke ne míele Mawu subɔm le hame la, anyo be magblɔ nya atɔ̃ siwo gɔme amewo ase eye woanye kpekpeɖeŋu na wo wu magblɔ nya akpe ewo “ ɖe gbe manyamanyawo me.” 20 Nɔvi lɔlɔ̃awo; migazu abe ɖeviwo ene le nu siawo gɔmesese me o. Mizu abe ɖevi maɖifɔwo ene le ɖoɖowɔwɔ ɖe nu vɔ̃ wɔwɔ ŋu me, ke mizu ŋutsu nugɔmeselawo le nya siawo tɔgbi gɔmesese me. 21 Wogblɔe na mí le Nubabla Xoxoa me be, Mawu aɖo amewo ɖa tso anyigba bubuwo dzi be woafo nu na efe amewo le dzrogbewo me, ke le ɣemaɣiwo me gɔ̃ hã la, womaɖo to wo o. 22 Ale miakpɔe be “nufofo le gbe bubuwo me” menye Mawu fe ŋusẽ ɖeɖefia Mawu fe amewo o, ke boŋ enye ɖeɖefia na ame siwo mekpɔ ɖeɖe o. Nu si kristotɔwo hiã lae nye nyagbɔgblɔɖi si nye gbefãɖeɖe Mawu fe nyatefenya detoawo; ke dzimaxɔsetɔwo mele klalo nɛ o. 23 Hekpe ɖe esia ŋu la, ne ame si mekpɔ ɖeɖe o, alo ame si si nunana siawo mele o, ava miafe sɔleme eye wòase mi katã mianɔ gbe bubuwo gblɔm la, abu mi tsukunɔwoe. 24 Ke ne mi katã miegblɔ nya ɖi eye miegblɔ Mawu fe nya la, togbɔ be xɔsetɔwoe miegblɔna nya siawo na hã la, ame aɖe si mekpɔ ɖeɖe o, alo kristotɔ yeye aɖe si va eye mese nu siawo gɔme o la, nyagbɔgblɔ siawo katã ana wòadze sii be nu vɔ̃ wɔla yenye. Ekema nya sia nya si wòase la, awɔ dɔ ɖe efe dzitsinya dzi. 25 Esime wòle to ɖom la, ahe efe susu ɣaɣlawo ɖe go, adze klo asubɔ Mawu eye wòaɖe gbefã be vavã Mawu le mia dome le afi ma. 26 Enyo nɔvinyewo, mina míalé nya siwo katã gblɔm mele la nu afo fui azɔ. Ne miekpe ta la, ame aɖewo adzi ha, ame bubu aɖe afia nu alo agblɔ gbedeasi tɔxɛ aɖe si Mawu nɛ alo agblɔ nya le gbe manyamanya aɖe me, alo aɖe nya si ame bubu aɖe le gbɔgblɔm le gbe manyamanya aɖe me la gɔme. Ke ele be nu sia nu si woawɔ la nanye viɖe na ame sia ame eye wòatu wo ɖo ɖe Afetɔ la me. 27 Ame siwo afo nu le gbe manyamanyawo me la mawu eve alo etɔ̃ o. Woafo nu ɖekaɖekae eye ele be ame aɖe nanɔ klalo aɖe nu si gblɔm wole la gɔme. 28 Ke ne ame aɖeke meli aɖe nyaawo gɔme o la, ekema mele be woafo nu sesĩe o, ke boŋ woafo nu na wo ɖokuiwo kple Mawu ko le gbe manyamanya la me ke menye sesĩe na ameha la o. 29 Ale nyagblɔɖilawo la, ame eve alo ame etɔ̃ nagblɔ nya ɖi eye ame mamlɛawo nadzro nu siwo gblɔm wole la me kpɔ nyuie. 30 Ke nenye be ɖeɖefia aɖe vana ame siwo bɔbɔ nɔ anyi dometɔ aɖe la, ekema ame gbãtɔ nazi ɖoɖoe ana mɔ nɔvia. 31 Ale ame siwo katã si nyagbɔgblɔɖi fe nunana le la ate ŋu afo nu ɖekaɖeka eye ame sia ame nasrɔ̃ nu eye nu si wòsrɔ̃ la nade dzi fo nɛ eye wòakpe ɖe eŋu. 32 Miɖo ŋku edzi be ame si xɔ gbedeasi aɖe tso Mawu gbɔ la, ate ŋu azi eɖokui dzi alo alala va se ɖe esime wòaɖo edzi be wòafo nu. 33 Mawu menye ame si lɔ̃na be woawɔ nuwo basabasa o; elɔ̃a nuwo wɔwɔ ɖe ɖoɖo nyui nu abe ale si wòle le hame bubuwo katã me ene. 34 Ele be nyɔnuwo nazi ɖoɖoe le hamea fe takpekpewo me. Womade nu nyameɖeɖewo me o, elabena wole ŋutsuwo te abe ale si se la hã fia ene. 35 Ne nya aɖe le wo si woabia la, woabia wo srɔ̃wo le afe me elabena mesɔ be nyɔnuwo naɖe wofe susuwo afia le hamea fe takpekpewo me o. 36 Mietsi tre ɖe ɖoɖo sia ŋua? Đe miebu be nunyanya tso Mawu ŋu dze egɔme eye wòwu enu kple mi Korintotɔwoa? Mieda vo! 37 Ele be mi ame siwo gblɔna be wona nyagbɔgblɔɖi fe nunana alo ŋusẽ tɔxɛ bubu aɖe yewo tso Gbɔgbɔ Kɔkɔe la gbɔ la nanye ame gbãtɔ siwo anya be nu si gblɔm mele la nye se tso Afetɔ la ŋutɔ gbɔ. 38 Gake ne ame aɖe gbe nya siawo xɔxɔ kokoko la, migblẽe ɖe efe numanyamanya me. 39 Eya ta, nɔvi xɔsetɔwo, midi vevie be miazu nyagblɔɖilawo ale be miate ŋu agblɔ Mawu fe nya eme nakɔ eye migagblɔ kpɔ be, “nufofo le gbe bubuwo me” nye nu gbegblẽ o; 40 ke boŋ mikpɔ egbɔ be yewowɔ nu sia nu nyuie to mɔ nyuitɔ dzi le ɖoɖo nyuitɔ me.
1 Korintotɔwo 15
1 Azɔ la, nɔviwo, mina maɖo ŋku nu si tututu nyanyui la nye la dzi na mi, elabena nyanyui la metrɔ o; nyanyui ma kee megblɔ na mi kpɔ. Miexɔe nyuie tsã kple fifia siaa elabena mieɖo miafe xɔsɛ la anyi sesĩe ɖe nya wɔnuku sia dzi. 2 Nyanyui sia kee aɖe mi ne miegalé edzixɔse me ɖe asi sesĩe ko. Ke ne meɖe mi o la, ekema ɖe miexɔ edzi se tututu zi gbãtɔ o. 3 Mena mienya nu si wogblɔ nam tso gɔmedzedzea ke be Kristo ku ɖe míafe nu vɔ̃wo ta abe ale si Ŋɔŋlɔ Kɔkɔe la gblɔ be wòaku ene; 4 woɖii eye le ŋkeke etɔ̃ megbe la, efɔ tso yɔdo la me abe ale si nyagblɔɖilawo gblɔe do ŋgɔe ene. 5 Petro kpɔe gbã eye emegbe “ame wuieveawo” dometɔ bubuawo hã kpɔe. 6 Le esia megbe la, kristotɔwo wu alafa atɔ̃ kpɔe zi ɖeka. Ame siawo dometɔ aɖewo gale agbe ke ɖewo hã ku. 7 Yakobo kpɔe eye emegbe la apostoloawo katã kpɔe. 8 Nyee nye ame mamalɛa kpɔe le ame bubuawo katã megbe abe ɖe wotsi megbe akpa hafi dzim na ekpɔkpɔ ene. 9 Elabena nyee nye apostoloawo katã dome suetɔ eye le ale si mewɔ fu Mawu fe hamea ta la, mele be woayɔm gɔ̃ hã be apostolo hafi o. 10 Ke nu sia nu si menye fifia la tso Mawu fe dɔmenyo kple amenuveve si tɔgbi wòkɔ ɖe dzinye la gbɔ, eye menye dzodzroe o. Elabena mewɔ dɔ sesĩe wu apostolo bubuawo katã, evɔ le nyatefe me la, menye nyee le ewɔm o, ke Mawue le ewɔm le menye, be yeayram. 11 Nenye nyee alo woawoe wɔ dɔ sesĩe wu hã la, vovototo aɖeke mele eme o. Nu vevitɔe nye be míegblɔ nyanyui la na mi eye miexɔe se. 12 Ke miɖo nya sia ŋu nam. Esi miexɔ nya si míegblɔ na mi se be Kristo fɔ tso ame kukuwo dome ɖe, nu ka ta mia dometɔ aɖewo le gbɔgblɔm be ame kukuwo magatsi tsitre o mahã? 13 Elabena ne ame kukuwo fe tsitretsitsi meli o la, ekema womefɔ Kristo hã ɖe tsitre o. 14 Eye ne womefɔ Kristo ɖe tsitre o la, ekema viɖe aɖeke mele míafe mawunyagbɔgblɔ me o, eye míafe Mawu dzixɔse nye nu gbɔlo kple nu dzodzro kpakple nu si ŋu mɔkpɔkpɔ aɖeke mele o, 15 eye mí apostolowo katã míenye alakpatɔwo elabena míegblɔ be Mawu fɔ Kristo tso yɔdo me. Ke ne womefɔ Kristo ɖe tsitre hafi o la ekema mienye alakpatɔwo. 16 Nenye be ame kukuwo metsia tsitre o la, ekema Kristo ganye ame kuku kokoko. 17 Ekema mienye bometsilawo be miaganɔ Mawu dzi xɔm se kokoko be eɖe mi eye be fɔbubu li na mi ɖe miafe nu vɔ̃wo ta. 18 Ne ele nenema la, ekema kristotɔ siwo katã ku la bu. 19 Eye ne kristotɔnyenye nye viɖe na mí fifia le agbe sia me ɖeɖeko la, ekema míenye nublanuitɔ gãtɔwo wu amewo katã. 20 Ke nyatefe lae nye be Kristo tsi tsitre tso ame kukuwo dome vavã eye wòzu gbãtɔ na ame akpe akpe siwo ava tsi tsitre gbe ɖeka. 21 Ku va xexeame le nu si ame ɖeka, Adam, wɔ la ta eye le nu si ame bubu sia, Kristo, wɔ la ta la, tsitretsitsi tso ame kukuwo dome li azɔ. 22 Ame sia ame kuna elabena mí katã míedo fome kple Adam eye míedzɔ tso efe fome si wɔ nu vɔ̃ la me eye afi sia afi si nu vɔ̃ nɔna la, ku nɔa anyi. Ke ame siwo katã do fome kple Kristo la agatsi tsitre. 23 Ame sia ame atsi tsitre le eya ŋutɔ fe ɣeyiɣi dzi: Kristo tsi tsitre gbã eye ne Kristo gatrɔ va la, efe amewo katã agagbɔ agbe. 24 Le ema megbe la, Kristo aɖu futɔ ɖe sia ɖe fomevi dzi, nuwuwua ava eye wòatsɔ fiaɖufe la ade asi na Mawu, Fofo la. 25 Eya ta Kristo aɖu fia va se ɖe esime wòaɖu efe futɔwo katã dzi 26 eye wòaɖu futɔ mamlɛtɔ, ku, gɔ̃ hã dzi. Woaɖu eya hã dzi eye woaɖee ɖa. 27 Elabena Fofo la tsɔ dziɖuɖu kple ŋusẽkpɔkpɔ ɖe nu sia nu dzi na Kristo, ke Kristo meɖu Fofo la ŋutɔ, ame si tsɔ ŋusẽ sia nɛ be wòaɖu dzi la, ya dzi o. 28 Ne Kristo ɖu dzi le aʋa si wɔm wòle kple efe futɔwo katã me mlɔeba la, ekema eya, Mawu Vi la, atsɔ eya ŋutɔ hã ade Fofoa fe ɖoɖowo te, ale be Mawu, ame si na dziɖuɖui ɖe nu bubu ɖe sia ɖe dzi la, azu tatɔ, dziɖula gãtɔ. 29 Ne ame kukuwo magatsi tsitre o la, ekema viɖe kae le mawutsidedeta na amewo ɖe ame kukuwo nu me? Nu ka tae wòle be miawɔe ne miexɔe se be ame kukuwo magatsi tsitre o? 30 Eye nu ka ta wòle be míatsɔ míafe agbe ade xaxa me anɔ ku fe asime ɣesiaɣi? 31 Enye nyatefe be menɔa ku fe asime gbe sia gbe. Esia nye nyatefe abe ale si medana le miafe tsitsi le Afetɔ la me ta ene. 32 Eye viɖe kae le avuwɔwɔ kple lã wɔadã mawo, Efesotɔwo, me ne wòanye ɖe viɖe si makpɔ le agbe sia me le anyigba sia dzi ta ko? Ne míaganɔ agbe le ku megbe o la, ekema anyo be míaɖu nu, ano nu eye míakpɔ dzidzɔ, elabena etsɔ míaku eye nu sia nu ase afi ma. 33 Migana ame siwo gblɔa nya siawo la nado lã mi o. Ne mieɖo to wo la, miade asi nuwɔwɔ me abe woawo ke ene. 34 Miwɔ susu ŋudɔ eye miadzudzɔ nu vɔ̃ wɔwɔ. Ŋu nakpe mi elabena mia dometɔ aɖewo menye kristotɔwo o eye womedze si Mawu gɔ̃ hã o. 35 Ke ame aɖe abia be, “Ale ke ame kukuwo awɔ hafi agagbɔ agbe? Ŋutilã ka tɔgbie anɔ wo si?” 36 Biabia sia nye abunɛtɔwo fe biabia! Miakpɔ ŋuɖoɖoa le miawo ŋutɔ miafe agblewo me! Ne mietsɔ nuku aɖe de tome la, metsina zua ati o, negbe ɖe ko “wòaku” gbã hafi. 37 Eye ne nuku la mie la, nu miemie la toa vovo sãa tsoa nuku si miefã gbã la gbɔ. Nu si miede tome la nye bliku fufu sue aɖe ko alo nuku bubu aɖe si miefã. 38 Emegbe la, Mawu naa dzedzeme dzeani yeye aɖee; nɔnɔme si eya ŋutɔ di be wòanɔ esi. Ati bubu fomevi doa go tsoa nuku ɖe sia ɖe fomevi me. 39 Abe ale si nuku kple ati fomevi vovowo li ene la, nenema kee ŋutilã fomevi vovovowo hã li. Amegbetɔwo, lãwo, tɔmelãwo kple xeviwo fe ŋutilãwo to vovo. 40 Nuwɔwɔ siwo le dzifo la fe nɔnɔme to vovo sãa tso esiwo le anyigba dzi tɔ gbɔ. Nenema kee, wofe nyonyo kple ŋutikɔkɔe hã to vovo tso mia tɔ gbɔe. 41 Ŋutikɔkɔe aɖe fomevi le ɣe si eye ŋutikɔkɔe fomevi bubu le ɣleti kple ɣletiviwo hã si eye ɣletiviwo to vovo tso wo nɔewo gbɔ le nyonyo kple keklẽ me. 42 Nenema ke míafe anyigbadziŋutilã siwo kuna eye wonyunyɔna la to vovo tso ŋutilã siwo anɔ mía si ne míetsi tsitre la gbɔ, elabena woawo ya magaku gbeɖe o. 43 Ŋutilã siwo nye mía tɔ fifia la ɖea fu na mí elabena woléa dɔ eye wokuna, ke ŋutikɔkɔe ayɔ wo me ne míeva tsi tsitre. Ẽ, wonye ŋutilã siwo gbɔdzɔna eye wokuna fifia, ke ne míeva tsi tsitre la, ŋusẽ ayɔ wo me fũ. 44 Wonye dzɔdzɔmeŋutilãwo ko le ku me, ke ne míeva tsi tsitre la, woanye gbɔgbɔmeŋutilãwo, elabena abe ale si amegbetɔwo fe ŋutilã dzɔdzɔmetɔwo li ene la, nenema kee ŋutilã siwo nye gbɔgbɔmetɔwo hã li. 45 Ŋɔŋlɔ Kɔkɔe la gblɔe na mí be, “Ame gbãtɔ, Adam, zu luʋɔ gbagbe.” Ke Adam mamlɛtɔ la zu gbɔgbɔ si na agbe. 46 Ale menye gbɔgbɔmetɔ enye gbãtɔ o, ke boŋ dzɔdzɔmetɔ lae, eya megbe hafi gbɔgbɔmetɔ va. 47 Wowɔ Adam tso anyi me; ke Kristo ɖi tso dzifo va. 48 Ŋutilã le amegbetɔ ɖe sia ɖe si abe Adam tɔ ene. Wowɔe tso anyi me ke ame siwo katã zu Kristo tɔ la, Kristo fe ŋutilã tɔgbi, si anye ŋutilã si tso dzifo la, anɔ wo si. 49 Abe ale si Adam fe ŋutilã tɔgbi le mía dometɔ ɖe sia ɖe si fifia ene la, nenema kee Kristo fe ŋutilã tɔgbi anɔ mía si gbe ɖeka. 50 Nɔvinyewo, megblɔ esia na mi: Anyigbadziŋutilã si nye lã kple ʋu la, mate ŋu ayi Mawu fe fiaɖufe la me o. Míafe ŋutilã siwo gblẽna la menye ŋutilã nyuitɔ siwo anɔ agbe tegbee o. 51 Ke mele nya ɣaɣla wɔnuku sia gblɔm na mi: Mí katã míaku o, ke woana ŋutilã yeyewo mí katã. 52 Nu siawo katã ava eme le aɖabafofo ɖeka me ne woaku kpẽ mamlɛtɔ. Elabena woaku kpẽ aɖe tso dziŋgɔli me eye kristotɔ siwo katã ku la atsi tsitre enumake kple ŋutilã yeye siwo maku akpɔ o, eye mí ame siwo gale agbe la, woana ŋutilã yeyewo míawo hã enumake. 53 Elabena ele be woatrɔ míafe anyigbadziŋutilã siwo le mía si fifia eye woate ŋu aku la woazu dzifoŋutilã siwo mate ŋu agblẽ o, ke boŋ woanɔ agbe tegbee. 54 Ne eva dzɔ alea la, ekema Ŋɔŋlɔ Kɔkɔe la me nyawo ava eme be, “Womi ku le dziɖuɖu me.” 55 O, ku afi ka wò dziɖuɖu la le? O, ku afi ka wò ti la le? 56 Elabena ku fe ti enye nu vɔ̃, eye nu vɔ̃ fe ŋusẽ enye se la. 57 Míeda akpe na Mawu le esiawo katã ta! Eyae wɔ mí dziɖulawoe to Yesu Kristo mía Afetɔ la dzi! 58 Eya ta nɔvi lɔlɔ̃awo, esi kakaɖedzi li be míava ɖu dzi ta la, misẽ ŋu eye minɔ te. Mina miafe dɔwɔwɔ le Afetɔ la me nagbã go ɖaa si; elabena mienya bena nu sia nu si miawɔ na Afetɔ la la, mazu dzodzro akpɔ abe ale si wòanɔ ne tsitretsitsi aɖeke meli ene o.
1 Korintotɔwo 16
1 Azɔ la, se siwo le ga si dzɔm miele be yewoaɖo ɖa kristotɔ siwo le Yerusalem ŋu la woe nye esiawo. Se siawo kee mede na hame siwo le Galatia. 2 Le Kwasiɖa ɖe sia ɖe gbe la ele be mia dometɔ ɖe sia ɖe natsɔ ga si wòkpɔ le kwasiɖa me la fe akpa aɖe adzra ɖo eye wòawɔ eŋutidɔ na nunana sia. Ga home la ku ɖe home si Afetɔ la kpe ɖe amea ŋu wòkpɔ la ŋu. Migalala va se ɖe esime mava afi ma hafi miadze agbagba be yewoadzɔ ga home la katã zi ɖeka o. 3 Ne meva la, maŋlɔ agbalẽ akpe ɖe miafe lɔlɔ̃ fe nunana la ŋu aɖo ɖe Yerusalem to dɔla nutefewɔla aɖe si miawo ŋutɔ miatia la dzi. 4 Eye ne anyo be nye hã mayi kplii la, ekema míate ŋu azɔ afɔ ɖeka. 5 Made Makedonia gbã hafi ava kpɔ mi ɖa, ke manɔ afi ma ɣeyiɣi kpui aɖe ko. 6 Ate ŋu ava eme be manɔ miawo gbɔ wòadidi wu, ɖewohĩ le vuvɔŋɔli blibo la katã me, eye miado mɔm mayi tefe bubu. 7 Nyemegadi azɔ be makpɔ mi ɖa ɣeyiɣi kpui aɖe ko eye matso eme o. Medi be mava nɔ anyi sẽe ne Afetɔ la aɖe mɔ nam. 8 Manɔ Efeso le afi sia va se ɖe Pentekoste fe ŋkekenyui la dzi, 9 elabena mɔnukpɔkpɔ tɔxɛ aɖe li nam be magblɔ mawunya eye mafia nu le afi sia. Mɔnukpɔkpɔ geɖewo li ke futɔwo hã sɔ gbɔ. 10 Ne Timoteo va la, mina efe mo nadze anyi elabena ele Afetɔ la fe dɔ wɔm abe nye ke ene. 11 Migana ame aɖeke nado vloe alo agbe toɖoɖoe, be enye ɖekakpui ta o, ke mina wòakpɔ dzidzɔ le ɣeyiɣi si wòanɔ mia dome la me, eye miaɖoe ɖem. Mele mɔ kpɔm be makpɔe kaba kple ame bubu siwo trɔ gbɔna. 12 Meɖe kuku na Apolo be eya kple ame bubuwo nava kpɔ mi ɖa, ke ebu be menye Mawu fe ɖoɖo wònye na ye be yeayi fifia o. Ava mia gbɔ emegbe ne mɔnu aɖe ʋu nɛ: 13 Minɔ ŋudzɔ be miadze si gbɔgbɔme fe dzɔgbevɔ̃ewo. Miwɔ nutefe na Afetɔ la. Minɔ agbe abe ŋutsuwo ene eye misẽ ŋu. 14 Nu sia nu si miawɔ la, miwɔe kple amenuveve kpakple lɔlɔ̃. 15 Mieɖoa ŋku Stefana kple efe fomea dzia? Woawoe nye ame gbãtɔ siwo zu kristotɔwo le Akaya eye wole kpekpeɖeŋu geɖe nam kristotɔwo le afi sia afi. 16 Miwɔ nu siwo woaɖo na mi eye miwɔ nu sia nu si miate ŋui la be miakpe ɖe wo kple ame bubu siwo katã tsɔ wo ɖokuiwo sa vɔe abe woawo ene eye wowɔa dɔ sesĩe le mia dome la ŋu. 17 Mekpɔ dzidzɔ ŋutɔ be Stefana, Fortunato kple Akaiko va ɖo mía gbɔ be yewoakpɔ mí ɖa. Wole kpekpeɖenudɔ siwo miele afĩ sia awɔ nam o la wɔm nam ɖe mia tefe. 18 Wodo dzidzɔ geɖe nam eye wode dzi fo nam ŋutɔ. Meka ɖe edzi be nenema kee wowɔ na miawo hã. Mexɔe se be miekpɔ ŋudzedze le ame siawo kple ame bubu siwo le abe woawo ene la fe dɔwɔwɔ ŋu. 19 Hame siwo le Asia le afii la do gbe na mi. Akwila kple Priskila kpakple ame bubu siwo katã kpea ta le wofe afe me hena sɔlemedede la hã do gbe na mi. 20 Nɔvi siwo katã le afi sia la bia tso asinye be mado gbe na mi na yewo. Mido gbe na mia nɔewo kple lɔlɔ̃ si dze la ne miedo go. 21 Meŋlɔ agbalẽ sia fe nya mamlɛtɔwo kple nye ŋutɔ nye asi. 22 Ame sia ame si melɔ̃a Afetɔ la o la, woafo fi adee. Afetɔ Yesu va! 23 Afetɔ Yesu Kristo fe lɔlɔ̃ kple amenuveve nanɔ anyi kpli mi katã. 24 Metsɔ nye lɔlɔ̃ na mi katã elabena mí katã míenye Kristo Yesu tɔwo.
2 Korintotɔwo 1
1 Nɔvinye lɔlɔ̃tɔ siwo le Korinto, agbalẽ sia tso nye Paulo, ame si Mawu ŋutɔ tia be manye Afetɔ Yesu Kristo fe dɔla kple nɔvinye Timoteo gbɔ na mi. Míele agbalẽ sia ŋlɔm na miawo ɖeɖe ko o, ke boŋ míele eŋlɔm na nɔvi siwo hã le Akaya blibo la katã. 2 Mawu, mía Fofo kple Afetɔ Yesu Kristo fe amenuveve kple ŋutifafa nagba go ɖe mia dzi duu. 3 Woakafu Mawu ame si nye mía Afetɔ Yesu Kristo Fofo, nublanuikpɔkpɔ Fofo kple akɔfafa katã fe Mawu la, 4 ame si fa akɔ na mí le míafe xaxawo katã me, ale be míawo hã míate ŋu afa akɔ na ame siwo le xaxa me kple akɔfafa si míawo ŋutɔ míexɔ tso Mawu gbɔ. 5 Abe ale si Kristo fe fukpekpewo gena ɖe míafe agbemee ene la, nenema kee to Kristo me míafe akɔfafa hã gba goe. 6 Ne míexaxa la, miawo fe akɔfafa kple ɖeɖe tae; ke ne wofa akɔ na mí la, miawo fe akɔfafa tae, esia dea dzigbɔgbɔblewuu miame be miawo hã mietea ŋu kpea fu siwo miekpena. 7 Míafe mɔkpɔkpɔ na mi like goŋgoŋgoŋ, elabena míenyae bena, abe ale si miekpɔ gome le míafe fukpekpewo me ene la, nenema ke miakpɔ gome le míafe akɔfafa hã me. 8 Nɔvi lɔlɔ̃tɔwo mebu be ele be magblɔ fu siwo míekpe le Asia la na mi. Wofo mí eye wowɔ fu mí ale gbegbe be míawo ŋutɔ gɔ̃ hã míebu mɔkpɔkpɔ ɖe sia ɖe be míatsi agbe. 9 Míebu be míele kuku ge elabena míekpɔ be wɔna aɖeke meganɔ mía ŋu o gake míetsɔ nu sia nu gblẽ ɖe Afetɔ si tea ŋu wɔa nu sia nu eye wòfɔa ame kukuwo gɔ̃ hã tso yɔdo me la sime. 10 Vavã, Mawu ɖe mí tso ku dziŋɔ aɖe sime, ale míetsɔ míafe mɔkpɔkpɔ da ɖe edzi be aɖe mí tso fukpekpe ɖe sia ɖe me ɖaa. 11 Eya ta mi katã miwɔ ɖeka ne miado gbe ɖa ɖe mía ta vevie. Zi ale si miedo gbe ɖa eye mieɖe kuku ɖe mía ta la, zi nenema ke miagada akpe na Afetɔ la ɖe efe ŋuɖoɖo si na be míenɔ dedie la ta. 12 Ke míawo hã, adegbe si míefona lae nye be, míeléa mía ɖokuiwo nyuie le xexe sia me, eye le mia dome hã la, míezɔna le dzitsinya kɔkɔe nu, míewɔ mía ɖokuiwo dzadzɛ eye míetoa nyatefe le nu sia nu me. Ke menye míawo ŋutɔ fe ŋusẽ mee míewɔ esiawo le o, ke boŋ wo katã tso Afetɔ la gbɔ. 13 Elabena míeŋlɔ nya bubu aɖeke na mi, si miate ŋu axlẽ alo ase egɔme o. Mele mɔ kpɔm be 14 abe ale si miese míafe nya gɔme afã kple afãe ene la, miava se egɔme blibo ale be miate ŋu afo adegbe le mía ŋu abe ale si míafoe le mia ŋu le Afetɔ Yesu fe ŋkeke la dzi ene. 15 Esi meka ɖe miafe nugɔmesese dzi tae medi be mava mia gbɔ gbã le nye mɔzɔzɔ me, ale be miagaxɔ yayra ɖe yayra dzi. 16 Tso mia gbɔ la, mayi Makedonia eye ne metrɔ tso Makedonia la magava to mia gbɔ ale miado mɔm ne medzo yina Yudea. 17 Đewohĩ mianɔ biabia be, ɖe metrɔ ɖoɖo si mewɔ gbã la alo ɖe mele nu wɔm abe xexeametɔ siwo menya Kristo o la ene, ame siwo ne, nya lae nye “ẽ” la, wogblɔna be “ao” hã? 18 Gbeɖe, mele eme nenema o. Abe ale si Mawu nye nyatefetɔ ene la, nyemenye ame ma fomevi o. Nye “ẽ” nye “ẽ”. 19 Elabena Mawu fe Vi, Yesu Kristo, ame si ŋu nye Paulo, Silvano kple Timoteo míeɖe gbefã le na mi la, menye ame si ne nya lae nye “ẽ” la, wògblɔ be “ao” o. Afetɔ Yesu Kristo wɔna ɖe nu sia nu si wògblɔ la ko dzi. 20 Afetɔ Yesu Kristo kpɔna hã be Mawu fe ŋugbedodo ɖe sia ɖe va eme pɛpɛpɛ. Ne ŋugbedodoawo wu akpe nanewo hã la, wovaa eme na mí to Kristo dzi hena Mawu fe kafukafu. 21 Medi be wòanɔ susu me na mi bena, Mawue wɔ mí kple miawo hã bena míezu kristotɔ vavãwo eye wòtia mí abe efe apostolowo ene be míaɖe gbefã nyanyui la. 22 Eya ame si de dzesi mí abe viawo ene, eye wòtsɔ Gbɔgbɔ Kɔkɔe la de míafe dziwo me abe kpeɖodzi ene be míenye etɔwo eye abe nu siwo wòle míana ge la fe akpa gbãtɔ ene. 23 Azɔ la, meyɔ Mawu tso nye dzime ke abe ɖase ene bena nu si gblɔm mele na mi la enye nyatefe tututu; susu si ta nyemeva mia gbɔ haɖe o lae nye be nyemedi be mava ka mo na mi eye mawɔe be miaxa nu o. 24 Menye ɖe míegale amegã ɖum ɖe mia dzi hele se dem na mi tso nu si ke miaxɔ ase la ŋuti o, elabena mienya nu si dze be miaxɔ ase, eyae nye Kristo ame si dzi miexɔ se hã. Togbɔ be ne meva la nyemate ŋu akpe ɖe mia ŋuti, adzi míafe xɔse ɖe edzi o, elabena miafe xɔse sɔ gbɔ xoxo hã la, medi be mawɔ nane si ado dzidzɔ na mi ne meva, menye be mana mialé blanui o.
2 Korintotɔwo 2
1 Ke azɔ la, nye ŋutɔ meɖoe be nyemagava mia gbɔ kple nu si agahe nuxaxa vɛ na mi o. 2 Elabena ne megade nuxaxa miafe dzi me la, miete ŋu le dzidzɔ do ge nam le mia gbɔnɔnɔ me o; evɔ ame bubu aɖeke hã meli si ado dzidzɔ nam tsɔ wu miawo o. 3 Esia tae meŋlɔ agbalẽ ma na mi ale be miaɖɔ nuwo ɖo hafi mava, elabena nyemedi be makpɔ naneke le mi ame siwo ŋu meɖoa ŋu ɖo be miado dzidzɔ geɖe nam la ŋu si ade nuxaxa nye dzime o. Menyae nyuie bena ne meva mia gbɔ le dzidzɔ me la ekema miawo hã miakpɔ dzidzɔ geɖe. 4 Nuxaxa kple veve geɖe nɔ nye dzime, eye aɖatsiwo ge le mo nam gɔ̃ hã le agbalẽ ma ŋɔŋlɔ me, eye menye ɖe meŋlɔ agbalẽ la be mana miaxa nu o, ke boŋ meŋlɔe be mana miadze si nu masɔmasɔ siwo le edzi yim le mia gbɔ kple ale si melɔ̃ mii vevie. 5 Ne ame aɖe he nuxaxa vɛ la, menye nyee wòdo nuxaxa na o ke boŋ mi katãe, mele egblɔm alea be nyemagate gbe ɖe dzi fũu o. 6 Eya ta tohehe si ame akpa gãtɔ da ɖe nenem me sia dzi la sɔ gbɔ nɛ. 7 Azɔ ele be miatsɔ efe nu vɔ̃wo kee eye miafa akɔ nɛ. Ne menye nenema o la, ase veve eye dzi aɖe le efo ale gbegbe be wòatrɔ ɖa tso nyatefe la gbɔ. 8 Meɖe kuku na mi, miɖee fiae azɔ be miegalɔ̃e pɛpɛpɛ abe tsã ene. 9 Meŋlɔ agbalẽ ma na mi be makpɔe ɖa be, miele klalo awɔ ɖe nye ɖoɖowo dzi eye be makpɔe ɖa be toɖoɖo gbɔgbɔ le mia me mahã? 10 Nu si mietsɔ ke ame aɖe la, nye hã metsɔe kee, eye edze be nye hã matsɔe ke le Afetɔ Yesu Kristo fe ŋusẽ me hena miafe nyonyo ko. 11 Susu bubu si ta wòdze be miatsɔ nu vɔ̃ ake amewo lae nye be miaxe mɔ na Satana be wòagaɖu mia dzi ahe tɔtɔ va mia dome o, elabena mí katã míedze si ale si wòdi be yeade zitɔtɔ hamewo dome. 12 Esi meva Troa be magblɔ Kristo fe nyanyui la le afi ma la, mekpɔ be Afetɔ la ŋutɔ ʋu mɔ nam be dɔ la nayi edzi nyuie. 13 Gake metsi dzi le ɖokuinye me, elabena nyemekpɔ nɔvinye lɔlɔ̃tɔ Tito le afi ma o, gawu la nyemenya afi si wònɔ kple nu siwo nɔ dzɔdzɔm ɖe edzi o. Medo taflatse na Troatɔwo eye medzo le afi ma heyi Makedonia. 14 Ke akpe na Mawu be to nu si Kristo wɔ me la míekpɔ dziɖuɖu eye míekaka nyanyui la abe ami ʋeʋĩ si ʋẽna lililĩ ene ɖe amewo dome le afi sia afi si míeyi. 15 Elabena Mawu wɔ mí míezu ami si ʋẽna lililĩ la eye Kristo fe ʋeʋẽ lililĩ si wòtsɔ de mía me la kaka ɖe ame siwo katã kpɔ xɔxɔ kple ame siwo mekpɔe o siaa dome. 16 Nunana nyui si Kristo tsɔ na mí la ɖi ku fe ʋeʋẽ na ame siwo le tsɔtsrɔ̃m. Ke le ame siwo xɔ Kristo dzi se ya gbɔ la, míenye ʋeʋẽ lililĩ si naa agbe. Azɔ biabia lae nye be, ame ka ŋu ŋutete le be wòawɔ Afetɔ la fe dɔ siawo? 17 Míawo la míele abe ame siwo tsɔ mawunya la ɖo ŋgonu hele amewo blem, le ga xɔm le wo si la ene o. Esi wònye Mawue dɔ mí ta la, míefoa nu kple Kristo fe ŋusẽ la eye Mawu fe ŋku le mía ŋu ɖaa.
2 Korintotɔwo 3
1 Ke nya siwo meŋlɔ na mi la, ɖe wodze abe míele mía ɖokui kafum enea? Míawo la míele abe aʋatsonufiala mawo siwo xɔa kafukafugbalẽwo tsoa amewo gbɔ va nɔa mia fiam la ene o; míawo ya kafukafugbalẽ aɖeke mehiã mí o. 2 Fifia la ame sia ame le afi sia afi kpɔe dze sii azɔ be Kristo to mia dzi wɔ dɔ nukutɔe le mia dome, eye miezu ame yeyewo. Elabena miedzudzɔ agbe vlo nɔnɔ eye mieva nyatefe fe kekeli la gbɔ, esia ɖeɖe si amewo kpɔ le mia ŋuti la nye agbalẽ blibo si woaxlẽ. 3 Amewo akpɔe be miezu agbalẽ si tso Kristo gbɔ to mía dzi. Menye agbalẽ si woŋlɔ kple nuŋlɔti kple nuŋlɔtsi o ke boŋ esi wotsɔ Mawu gbagbe la fe Gbɔgbɔ ŋlɔe ɖe miafe dziwo me, ke menye ɖe nuŋlɔkpewo dzi o. 4 Míele nya siawo gblɔm kple kakaɖedzi, elabena míeɖo ŋu ɖe Mawu ɖeka hɔ̃ la ko ŋu to Afetɔ Yesu Kristo me be akpe ɖe mía ŋu be míawɔ ɖe nu sia nu si míagblɔ la dzi. 5 Míawo la ŋusẽ aɖeke mele mía si si míate ŋu atsɔ awɔ nu siawo katã o, ke míafe ŋusẽ kple dzidzedzekpɔkpɔ la tso Mawu gbɔ. 6 Mawu nye ame si de dɔ sia asi na mí bena míaɖe gbefã nubabla yeye si wòwɔ be ame sia ame nakpɔ agbe mavɔ la. Nubabla yeye sia to vovo sãa tso xoxoa si nye be ame nadze agbagba awɔ ɖe Se Ewoawo dzi la gbɔ, ke yeyetɔe nye be míasubɔ Mawu le Gbɔgbɔ me. Elabena Gbɔgbɔ lae gbɔa agbe ame, ke seawo ɖeɖe ko dzi wɔwɔ kplɔa ame yia ku me. 7 Enye nyatefe be Mose xɔ se siwo ɖeɖe dzi wɔwɔ hea ku vɛ la, le ŋutikɔkɔe gã aɖe me. Eye esi wòtrɔ gbɔ va Israelviwo gbɔ kple seawo la, keklẽ gã aɖe fo xlãe ale gbegbe be efe amewo mete ŋu kpɔ efe ŋkume gɔ̃ o gake ŋutikɔkɔe ma nu va yi xoxo. 8 Ke azɔ la ɖe míakpɔ mɔ na dzidzɔ kple ŋutikɔkɔe geɖe wu le esime Gbɔgbɔ Kɔkɔe la le amewo xɔm ɖe agbe le ŋkeke siawo me oa? 9 Ne ŋutikɔkɔe geɖe fo xlã se siwo hea ku vɛ la, ekema ŋutikɔkɔe geɖe wu ŋutɔe afo xlã nubabla yeye si Mawu wɔ si kplɔa ame yia agbe mavɔ la me. 10 Le nyatefe me la ŋutikɔkɔe ma si klẽ tso Mose fe ŋkume la menye naneke ne woatsɔ asɔ kple esi fo xlã Mawu fe nubabla yeye la o. 11 Eya ta ne nu xoxo si nu va yi la kpɔ ŋutikɔkɔe nenema la, ekema Mawu fe nubabla yeye si hea agbe mavɔ vɛ la fe ŋutikɔkɔe la mele gbɔgblɔ me o, elabena eya anɔ anyi tegbetegbe. 12 Esi míenya be nubabla yeye sia kple efe ŋutikɔkɔe la li tegbee ta la, dzika metsoa mía fo o, eye míegblɔa nya la kple dzidefo. 13 Míawo ya la, míawɔ abe ale si Mose wɔ esi wòtsɔ nu tsyɔ mo be Israelviwo nagakpɔ keklẽ la kple ale si wonɔ bubum le mo nɛ la ene o. 14 Va se ɖe egbe ŋkeke dzi la, menye Mose fe mo ko wotsyɔ nui o, ke boŋ Israelviwo hã fe susuwo kple nugɔmesese dzie, elabena wogaɖoa dzi ɖe seawo ŋu eye woxlẽnɛ ɖaa abe nu si ko me wofe mɔkpɔkpɔ le ene, evɔ wònye to Kristo dzixɔxɔse me ko hafi woate ŋu adzo le vivitia me eye agbe fe kekeli la nadze na wo. 15 Eye va se ɖe fifia ne woxlẽ Mose fe Se Ewoawo la, wofe ŋkuwo meʋu o elabena wobuna be seawo dzi wɔwɔ koe ana agbe yewo. 16 Ke gbe si gbe wo dometɔ aɖe trɔ tso efe mɔ vɔ̃wo dzi eye wòxɔ Kristo abe Afetɔ ene la, ekema nu si tsyɔ mo nɛ ta wòle viviti me la ɖena ɖa enumake. 17 Afetɔ la ŋutɔe nye Gbɔgbɔ si naa agbe wo eye afi si Afetɔa fe Gbɔgbɔ le ko la ablɔɖe vavã hã nɔa afi ma. 18 Ke mí ame siwo katã xɔ Yesu Kristo abe Afetɔ ene eye míeɖo dzi ɖe eya ɖeɖe ko ŋu la, nutsyɔnu aɖeke mele míafe mowo o eya ta míele abe ahuhɔ̃e si ɖea Afetɔ la fe keklẽ kple ŋutikɔkɔe fĩana la ene. Eye zi ale si Kristo fe Gbɔgbɔ la le dɔ wɔm le mía me la, etrɔa mí be míaɖi Kristo le efe ŋutikɔkɔe me.
2 Korintotɔwo 4
1 Mawu ŋutɔ fe nublanuikpɔkpɔ mee wòtso be wòtsɔ dɔ sia de asi na mí be míaɖe gbefã dzimetɔtrɔ kple agbe yeye nɔnɔ na ame sia ame. Eya tae ɖeɖi metea mía ŋu le ewɔwɔ me o. 2 Míeblua afɔ na Mawu fe nya la o, ke boŋ ale si ame geɖewo nyae ene la, míetsia tsitre ɖe Mawu fe ŋusẽ me eye míegblɔa nyatefenya vavãtɔ la na ame sia ame. Le Kristo me la, míeɖe vivitimenuwɔnawo kple ŋukpenanuwɔwɔwo katã ɖa eye míegbe nu le alakpadada gbɔ helé nyatefe la ko me ɖe asi. 3 Eya ta ne Kristo fe nyanyui si míele gbefã ɖem la gɔmesese sesẽ na ame aɖewo la, ekema ame siwo dze tsɔtsrɔ̃mɔ dzi la koe wòanɔ na nenema. 4 Satana ame si le dzi ɖum le xexe vɔ̃ɖi sia me fifia lae gbã dzimaxɔsetɔwo fe ŋkuwo eye wòtsyɔ nu wofe susuwo dzi. Ewɔ esia be womagakpɔ kekeli si tso nyanyui la me le keklẽm ɖe wo dzi la eye woase nu si gblɔm míele tso Kristo si nye Mawu fe ŋutikɔkɔe ŋu la gɔme o. 5 Menye mía ŋutɔ ɖokuiwo ŋutie míele gbefã ɖem le na mi o, ke boŋ Afetɔ Yesu Kristo ŋutie, eye eya koe dze be míasubɔ. Nya siwo ko míegblɔna tsoa mía ɖokuiwo ŋuti na mi koe nye be Kristo fe amedɔdɔwoe míenye ɖe nu gã siwo wòwɔ na mí la ta. 6 Mawu ame si gblɔ be: “Kekeli neklẽ ɖe viviti me la,” kee nye ame si klẽ ɖe míawo hã fe dzi me. To esia wɔwɔ me la, ena be míexɔ kekeli la fe sidzedze, si nye efe ŋutikɔkɔe si klẽna tso Kristo me. 7 Ke kesinɔnu sia le mía si le anyigoewo me, be wòaɖee fia be ŋusẽ triakɔ sia metso mía gbɔ o, ke boŋ Mawu gbɔe wòtso. 8 Womimi mí ɖo le go sia go me, gake womegbã mí o, míetɔtɔ gake dzi meɖe le míafo o, 9 woti mía yome gake womegblẽ mí ɖi o, wofo mí fu anyi, gake wometsrɔ̃ mí o. 10 Yesu fe ku le míafe ŋutilã me míele yiyimee gbe sia gbe, be woaɖe Yesu fe agbe hã ɖe go le míafe ŋutilã me. 11 Elabena wotsɔ mí ame siwo le agbe la de asi na ku gbe sia gbe le Yesu ta, be woaɖe efe agbe ɖe go le míafe ŋutilã si le kuku ge la me. 12 Eya ta, ku le dɔ wɔm le mía me, gake agbe le dɔ wɔm le miawo me. 13 Esi míenya be Mawu tsɔa beléle tɔxɛ na mí ta la, míawo hã míeɖea gbefã Kristo ame si dzi míexɔ se la kple dzidefo, abe ale si Psalmowoŋlɔla gblɔe ene be: “Mexɔe se, eya ta mefo nu ɖo” la, nenema ke míawo hã míexɔe se eya ta míadzudzɔ nufofo o. 14 Míenya be Mawu ame si fɔ Kristo ɖe tsitre tso ame kukuwo dome la, afɔ míawo hã kple Kristo ɖe tsitre eye wòatsɔ mí kple miawo siaa nɛ. 15 Míafe fukpekpe siawo katã nye viɖe geɖe na mi, eye zi ale si míeɖe gbefã Mawu fe amenuveve sia na ame geɖewo eye wokpɔ gome le eme la zi nenema ke woatsɔ kafukafu kple akpedada na Afetɔ la. 16 Esia tae ɖeɖi metea mía ŋu o eye míana ta o. Togbɔ be míafe ŋutilãwo le gbɔdzɔgbɔdzɔm hã la, ŋusẽ si tso Afetɔ la gbɔ eye wòle mía me la, le tsitsim ɖe edzi gbe sia gbe. 17 Xaxa kple fuwɔame siwo katã le mía dzi vam fifia la nu gbɔna yiyi ge kpuie. Eye le esia tefe la, Mawu ana efe yayrawo kple ŋutikɔkɔe geɖe mí ɖaa tso mavɔ me yi mavɔ me. 18 Susu sia tae míetsɔa nu siwo kpɔm míele fifia la dea ta me o. Ke boŋ míetsɔa míafe susuwo gblẽna ɖe nu siwo le Afetɔ la gbɔ, siwo ke míekpɔ haɖe o la dzi. Elabena fukpekpewo katã nu ava yi kpuie, ke dzidzɔ si gbɔna tso Afetɔ gbɔ la anɔ anyi tegbee.
2 Korintotɔwo 5
1 Míenyae bena ne wokaka míafe anyigbadzixɔ siwo nye míafe ŋutilãwo la, Mawu ana ŋutilã yeye, makumaku mí le dzifo. Eye xɔ yeye siwo Mawu ana mí la menye amegbetɔwo fe asinudɔ o, ke Mawu ŋutɔe tui. 2 Míele fu kpem ŋutɔ le míafe anyigba dzi ŋutilã siawo me, eya tae wòle mía dzrom vevie eye míele mɔ kpɔm na gbe si gbe Afetɔ la atsɔ dzifoŋutilã yeyewo ava do na mí abe awu ene. 3 Elabena menye gbɔgbɔme ko míanɔ o, ke boŋ Mawu ado awu na mí esi nye dzifoŋutilã la. 4 Zi ale si míegale anyigbadziŋutilã me ko la zi nenema ke míekpea fu siwo hea hũɖeɖe kple vevesese vaa mía dzi. Menye ɖe míebe míadzo kaba le anyighbadziŋutilã sia me o, ke boŋ míafe mɔkpɔkpɔe nye be Afetɔ la natsɔ dzifotɔ si nye agbe la atsyɔ na mí, bena wòaɖu esi me míele fifia si gblẽna la dzi. 5 Mawu ŋutɔe ɖoe be tɔtrɔ sia nava míafe agbenɔnɔ me eya tae wòtsɔ Gbɔgbɔ Kɔkɔe la de mía me abe kpeɖodzinu ene. 6 Azɔ la míele mɔ kpɔm kple dzidefo na dzifoŋutilã yeye sia xɔxɔ. Míenyae bena zi ale si míegale anyigbadziŋutilã me le afi sia la, míeɖo Afetɔ la gbɔ le dzifo haɖe o. 7 Míenyae bena esiawo katã le eme vavã to xɔse me ke menye to nukpɔkpɔ kple ŋku me o. 8 Ke dzidefo blibo le mía si eye wòdzroa mí gɔ̃ hã be míadzo le anyigbadziŋutilã sia me aɖanɔ Afetɔ la gbɔ le efe ŋutikɔkɔe fe mavɔ la me. 9 Ke míafe didi vevi enye be ne míele agbe le anyigbadziŋutilã sia me alo míele egbɔ le dzifo la míawɔ efe lɔlɔ̃nu le nu sia nu me. 10 Elabena mí katã míava tsi tre ɖe Kristo ŋkume gbe ɖeka, bena wòadrɔ̃ ʋɔnu mí eye wòadzro míafe agbenɔɣinuwɔnawo me tsitotsito. Eye wòaxe fe na ame sia ame pɛpɛpɛ ɖe ale si wònɔ agbe le anyigba dzii la nu. Ne èwɔ nu nyui la, ãxɔ fetu nyui eye ne èwɔ vɔ̃ la, ãxɔ fetu vɔ̃. 11 Mawuvɔvɔ̃ si le mía me tae míeɖea gbefã eye míefoa dzimetɔtrɔ fe nya la ɖe amewo katã nu be woava Afetɔ la gbɔ. Mawu ŋutɔ nya bena míele dɔ sia wɔm kple dzimekɔkɔ; eye mexɔe se be miawo hã mienyae nenema tututu. 12 Menye mía ɖokui kafum míele alo menye mía ɖokui dom míele ɖe dzi o, ɖe ko míedi be miada ɖe mía dzi abe ame siwo nye Afetɔ la fe amedɔdɔ vavãwo ene. Eye miate ŋu atsɔ mí afo adegbee alo aɖo nya ŋu na nufiala alakpatɔ siwo le mia dome, ame siwo fe susu koe nye be yewofe dzedzeme nanya kpɔ nyuie le amewo gbɔ ko, ke wofe dziwo me do viviti tsiɖitsiɖi. 13 Ne nya siawo sese ɖi le miafe towo me abe ɖe míafe susuwo da ene la, ekema le Mawu fe ŋutikɔkɔe la tae. Ke ne miedze sii be míafe nyawo meɖi ame siwo fe tagbɔ tɔtɔ tɔ o la, ekema aɖe vi geɖe na mi. 14 Menye mía ŋutɔwo fe viɖekpɔkpɔ tae míele nu sia nu si wɔm míele la wɔm o; míele ewɔm elabena Kristo fe lɔlɔ̃ le mía kplɔm. Esi míexɔe se bena Afetɔ Yesu Kristo ku ɖe mí katã ta la, ele be míawo hã míaxɔe se be míeku na agbe xoxo siwo míenɔna tsã la. 15 Nu vevitɔ si ta Kristo ku ɖo lae nye be mí ame siwo le agbe fifia eye míekpɔ gome le Mawu fe amenuvevenunana si nye agbe mavɔ la me la, míaganɔ agbe na mía ɖokuiwo alo awɔ nu si dze mía ŋu o. Ele be míanɔ agbe na Kristo ɖeka ko, ame si ku, ke Fofo la fɔe ɖe tsitre la, eye míawɔ nu si nye efe lɔlɔ̃nu ko. 16 Eya ta tso fifia dzi heyina la migadrɔ̃ ʋɔnu ame aɖeke le ŋutilã nu be, ame sia nye amegã alo bubume alo be nɔvi kristotɔ aɖe nye nu vɔ̃ wɔla o. Ŋku ma fomevie míetsɔ kpɔ Kristoe tsã be enye vɔ̃wɔla. Gake fifia la meganye nenemae míegale ekpɔmii o. 17 Ne ame aɖe xɔ Kristo abe efe Afetɔ ene la, Kristo tsɔa agbenɔnɔ yeye dea amea me. Agbenɔnɔ vɔ̃ɖi xoxotɔ si wònɔna tsã la nu va yina, eye wòdzea agbe yeye nɔnɔ gɔme. 18 Nu siawo katã tso Mawu dɔmenyotɔ la gbɔ, ame si gbɔ agbe míawo hã eye wògawɔa mí etɔwoe to Kristo dzi. Mawu ŋutɔ tsɔ dɔ nyui sia de asi na mí be míakplɔ ame bubuwo hã va egbɔe be wòakpɔ nublanui na wo eye woawɔ ɖeka kplii. 19 Gbefã si ko ɖem míele fifia lae nye be Mawu, to Kristo dzi le xexeame katã kpem va eɖokui gbɔe. Mãgaɖo ŋku amewo fe nu vɔ̃wo dzi azɔ o, ke boŋ ãtsɔ wo ake wo eye wòatutu wo ɖa keŋ. Nukunya siae wòde asi na mí be míagblɔ na amewo katã. 20 Eya ta míawo la, Kristo fe amedɔdɔwoe míenye, eye Mawu le nu fom na mi to mía dzi. Míeto Kristo dzi hele kuku ɖem na mi be ame sia ame nadzudzɔ nu vɔ̃ wɔwɔ eye wòaxɔ Mawu fe lɔlɔ̃ si wòna be ne wòawɔ ɖeka kplii. 21 Elabena Kristo mewɔ nu vɔ̃ aɖeke o, gake be míawo míakpɔ agbe ta la, Mawu tsɔ míafe nu vɔ̃wo fe agba dro ɖe eya amea dzi. Eye wòtsɔ efe dɔmenyo kple amenuveve ɖo etefe na mí katã.
2 Korintotɔwo 6
1 Esi mí kata míenye Mawu fe hadɔwɔlawo ta la, míele kuku ɖem na mi bena migado vlo Mawu fe amenuveve la o. 2 Elabena Mawu gblɔ be, “Meɖo to wò le nye amenuveɣi la, eye mekpe ɖe ŋuwò le xɔxɔgbe la.” Mele egblɔm na wò be fifi enye amenuveɣi, kpɔ ɖa fifi enye xɔxɔgbe! 3 Míedi be ame aɖeke nakpɔ vodada le dɔ si wɔm míele na Afetɔ la ŋu o. 4 Eya ta le xaxawo, hiãkamewo kple yometiti geɖewo me hã la míedoa dzi eye míeɖea mía ɖokui fiana abe Mawu fe subɔla vavãwo ene. 5 Wofo mí eye wode mí gaxɔ me, ame siwo lɔ veve helihelĩ ɖe dzime la tso ɖe mía ŋu kpɔ, míewɔ dɔ sesĩe ale be ɖeɖi te mía ŋu kpɔ; míetsia zãdomadɔlɔ̃e eye dɔ wua mí. 6 Le nu sia nu me la, míeɖea mía ɖokuiwo fiana abe mawuviwo ene eye míenɔa anyi le dzadzɛnyenye me. Míegbɔa dzi ɖi eye míenyoa dɔme na ame sia ame. Ale si míedze si Afetɔ lae ŋu míezɔna ɖo. Mawu fe Gbɔgbɔ Kɔkɔe la yɔ mí fũu eye míezɔna le eme kple lɔlɔ̃ si me alakpa mele o. 7 Míezɔna le Mawu fe nyatefe kple efe ŋusẽ me, esi nana be míekpɔa dziɖuɖu ɣesiaɣi. Eye ame dzɔdzɔewo fe aʋawɔnu siwo le nuɖusime kple miame la le mía si. 8 Nenye be amewo de bubu mía ŋu alo do ŋukpe mí, nenye be wodzu mí alo kafu mí eye wose nyatefe si gblɔm míele gake wogbe be yewomaxɔe o, eye wobu mí abe alakpatɔwo ene hã la, Afetɔ la ko míanɔ agbe na. 9 Xexeametɔwo mebua mí ɖe naneke me o, gake Mawu ya nya mí nyuie. Míele kudo nu ɣesiaɣi, gake kpɔɖa, míele agbe wu nu sia nu. Wode abi mía ŋu gake mieku o. 10 Míafe dziwo sea veve ŋutɔ eye míeléa blanui, gake Afetɔ la tsɔa efe dzidzɔ dea mía me. Míenye kesinɔtɔ le xexeamenuwo me o, gake míenaa gbɔgbɔmenunana xɔasiwo. Míedzena abe ame siwo si naneke mele o la ene gake nu sia nu nye mía tɔ to Kristo me. 11 Nɔvi Korinto hametɔ lɔlɔ̃awo, meʋu nye dzi me faa gblɔ nu siwo le eme la na mi. Míelɔ̃a mi ŋutɔ eya ta 12 míeɣla naneke ɖe mi o, ke boŋ míelɔ̃ mi tso dzi blibo me gake ewɔ nuku ŋutɔ be mieʋu miafe dziwo me ɖe mía ŋu abe ale si míawo míewɔe na mi ene o. 13 Azɔ la medi be mafo nu na mi abe vinye ŋutɔ ŋutɔwo ene. Mina be miafe dɔme nakɔ ɖe mía ŋu, eye mialɔ̃ mí tso dzi blibo me abe ale si míelɔ̃ mii ene. 14 Migawɔ ɖeka kple ame siwo melɔ̃a Afetɔ la o. Ƒomedodo kae le xɔsetɔwo kple dzimaxɔsetɔwo dome? Eye ale ke kekeli kple viviti ate ŋu anɔ tefe ɖekae le ɣeyiɣi ɖeka me? 15 Ale ke Kristo si nye dzɔdzɔetɔwo fe fia kple Abosam si nye nu vɔ̃ wɔlawo fe fia la ate ŋu awɔ ɖekae? Eye ale ke kristotɔ hã ate ŋu awɔ ɖeka kple abosamtɔ? 16 Nenema ke mele be ɖekawɔwɔ aɖeke nanɔ gbedoxɔ kple trɔ̃xɔ dome o. Míawoe nye Mawu gbagbe la fe gbedoxɔ, afi si wònɔna. Mawu ŋutɔ gblɔ bena, “Manɔ ame siwo nye tɔnyewo la dome, mazɔ le wo dome. Manye wofe Mawu eye woawo hã woanye nye dukɔ.” 17 Esia tae Afetɔ la gblɔ be, “Vinyewo mido go ɖa le wo dome, eye miaɖe vovo ɖa tso wo gbɔ le nu sia nu me. Migade asi wofe nu si wo ŋuti mekɔ o, alo nu foɖi siwo wowɔna la ŋuti o, ekema maxɔ mi abe tɔnyewo ene; 18 manye mia Fofo eye miawo hã mianye vinye ŋutsuwo kple vinye nyɔnuwo.”
2 Korintotɔwo 7
1 Ke azɔ nɔvinye lɔlɔ̃tɔwo esi Mawu do ŋugbe gã siawo na mí ta la, mina mía dzudzɔ nu gbegblẽ wɔwɔ. Eye míate ɖa xaa tso nu siwo foa ɖi míafe ŋutilã kple gbɔgbɔ la gbɔ, eye míanɔ agbe kɔkɔewo to Afetɔ la vɔvɔ̃ me, alé efe nyawo me ɖe asi sesĩe. 2 Le míafe dɔwɔwɔ me kpli mi la míekplɔ ame aɖeke to mɔ tatra aɖeke dzi o, míeba ame aɖeke alo gblẽ ame aɖeke fe naneke o eya ta miʋu miafe dziwo fe ʋɔtruwo ne miaxɔ mí ɖe eme. 3 Nyemele esiawo gblɔm be matsɔ fɔbubu aɖeke ada ɖe mia dzi o, elabena megblɔ va yi xoxo be mena tefe mi le nye dzi me tegbee be manɔ agbe kpli mi eye maku hã kpli mi. 4 Meɖoa dzi ɖe mia ŋu ŋutɔ eye medana ɖe mia dzi hã ŋutɔ eye togbɔ be nuxaxa kple vevesese geɖe le dzinye hã la, ne meɖo ŋku mia dzi ko la, dzidefo ɖoa asinye eye dzidzɔ yɔa menye taŋtaŋtaŋ. 5 Míekpɔ ŋutifafa aɖeke esi míeva ɖo Makedonia o, fukpekpewo sɔŋ koe fo xlã mí. Amewo do dzre na mí to mɔ ɖe sia aɖe dzi, eye vɔvɔ̃ kple ŋɔdzi yɔ mía me fũu ŋutɔ. 6 Ke Mawu, ame si ŋutɔ dea dzi fo na ame siwo fo dzi ɖe le la, de dzi fo na míawo hã esi Tito va ɖo mía gbɔ. 7 Menye esi wòva ɖo mía gbɔ dedie la ɖeɖe koe na be míekpɔ dzidzɔ o, ke boŋ nya siwo keŋ wògagblɔ nam tso mia ŋuti tae; ale si miexɔe nyuie, ale si wònye miafe didi be yewoakpɔm, eye ale si wove mi ŋutɔ be mele fu geɖe kpem kple ale si miele klalo be yewoalé nu siwo mefia mi la ko me ɖe asi la, na megli kple dzidzɔ. 8 Fifia la megavem be meŋlɔ agbalẽ sesẽ ma ɖo ɖe mi o, togbɔ be mexa nu geɖe le eŋu le gɔmedzedzea me hã la, menya be miawo hã miexa nu ɣeyiɣi kpui aɖe ko. 9 Azɔ la mekpɔ dzidzɔ manyagblɔ aɖe bena meɖo agbalẽ ma ɖe mi. Nyemele dzidzɔ kpɔm bena miexa nu o, ke boŋ be agbalẽ la na miedzudzɔ agbe vlowo nɔnɔ eye mieva Afetɔ la gbɔ. Mawu ŋutɔe to dzinye ŋlɔ agbalẽ ma na mi be miadzudzɔ nu vɔ̃ wɔwɔ eya ta menye míawoe na miexa nu o. 10 Elabena ɣeaɖewoɣi la, Mawu nana míexaa nu be míadze si míafe nu vɔ̃wo eye míadzudzɔ nu vɔ̃ɖi wɔwɔ eye míadi agbe mavɔ la. Ke ne ame aɖe menye kristotɔ o gake wòxa nu vevie le eya ŋutɔ fe agbe vlo nɔnɔ ta gake metrɔ zu kristotɔ o la, ayi dzo mavɔ me godoo le efe kugbe. 11 Miawo ŋutɔ mikpɔ nu si Mawu wɔ na mi to agbalẽ si meŋlɔ na mi dzi la ɖa. Ena mieku kutri eye mietsi dzimaɖi be yewoatsri nu vɔ̃ si ŋu mefo nu le na mi la wɔwɔ. Vɔvɔ̃ ɖo mi le nuwɔna ma ta eye miedi gɔ̃ hã be mava kpe ɖe yewo ŋuti le nya sia me. Miehe to na ame siwo wɔ nu gbegblẽ sia hã vevie, eye mieɖe mia ɖokui fia be miede nu si wòwɔ la dzi o. 12 Eya ta ɖe meŋlɔ agbalẽa koŋ be Afetɔ la naɖe ale si melɔ̃na na mí la afia ke menye ɖe ŋutsu ma si xɔ fofoa srɔ̃ alo fofoa si ŋu wòda vo ɖo la koŋ ta o. 13 Hekpe ɖe dzidefo si miena mí to lɔlɔ̃ si mieɖe fia mí la ŋu la, míegakpɔ dzidzɔ geɖe hã le ale si miexɔ Tito kple nu nyui siwo katã miewɔ nɛ be efe dzi dze eme la ta. 14 Hafi Tito nadzo le gbɔnye la, metsɔ mi fo adegbe nɛ eye meɖi ɖase nyui le mia ŋuti nɛ, eye vavã miewɔ nu siwo megblɔ nɛ tso mia ŋuti la hã nɛ. Abe ale si metoa nyatefe na mi le nu sia nu me ene la, nenema ke me gblɔ nyatefe tso mia ŋuti na Tito hã. 15 Azɔ ne Tito hã ɖo ŋku ale si mieɖo toe le nu si wòfia mi me, ale si mieɖe lɔlɔ̃ fiae kple ale si miexɔe kple dzi blibo dzi la, enana be eya hã fe lɔlɔ̃ na mi gadzina ɖe edzi. 16 Ke esi menya be ɖekawɔwɔ kple lɔlɔ̃ gaɖo mía dome azɔ la, ena be nye hã mekpɔ dzidzɔ blibo eye megaɖo ŋu ɖe mia ŋu le nu sia nu me.
2 Korintotɔwo 8
1 Azɔ la nɔviwo, medi be magblɔ nu siwo wɔm Mawu le, le Makedonia hamewo me to efe amenuveve me la fia mi. 2 Togbɔ be wole fu geɖe kpem eye wonye ame dahewo hã la, wokɔ dɔme faa eye wodzɔa nu kple dzidzɔ. 3 Mele ɖase ɖim le hame siawo ŋuti bena wodzea agbagba dzɔa nu ŋutɔ eye wowɔnɛ wòwua ale si woate ŋui gɔ̃ hã kple dzi faa ke menye ɖe metee ɖe wo dzi be woawɔe o. 4 Woɖe kuku na mí be míaxɔ yewo hã fe nunana ale be yewo hã yewoakpɔ dzidzɔ be yewona kpekpeɖeŋu ame kɔkɔe siwo le Yerusalem. 5 Esi fo wo katã ta eye wòwɔ nuku na mí lae nye be wotsɔ wo ɖokuiwo na Kristo kple míawo hã eye wolɔ̃ be yewoaɖo to nya sia nya si míegblɔ na wo la. Wowɔ esia kple dzidzɔ geɖe ŋutɔ. 6 Esia ta míebia tso Tito, ame si de dzi fo na mi le yayra si le nunanadɔ si gɔme miedze me la, si be wòayi edzi ade dzi fo na mi be miawu amenuvedɔ sia nu le mia dome. 7 Ale si miede ŋgɔ le xɔse, nufiafia, nunya, vevidodo kple lɔlɔ̃ si mietsɔ na mí me la, nenema ke medi be mianye ame gbãtɔwo le lɔlɔ̃nunanadɔ sia hã me. 8 Menye ɖe mele se dem na mi alo le mia dzi zim be miawɔ nunana kokoko o, ke boŋ ale si wònye hame bubuwo fe didi vevie be yewoawɔ nunana alea tae medi be miawo hã miaɖe miafe lɔlɔ̃ afia abe hame bubuwo hã ene. 9 Miawo ŋutɔ mienya mía Afetɔ Yesu Kristo fe lɔlɔ̃ kple dɔmenyo gã si wòɖe fia la bena, togbɔ be kesinɔtɔ ŋutɔ wònye gake be wòawɔe bena mi ame siwo nye nublanuitɔwo kple hiãtɔwo la miava zu kesinɔtɔwo la, egblẽ efe kesinɔnuwo kple ŋutikɔkɔe katã da ɖi eye wòva wɔ miawo boŋ miezu kesinɔtɔwo. 10 Medi be maɖo aɖaŋu na mi be miado vevi nu le nunana sia me, awu nu si gɔme miedze le fe si va yi me la nu elabena miawoe nye ame gbãtɔ siwo do susu sia ɖa eye mieɖee fia be miele klalo ɖe ewɔwɔ ŋuti hã. 11 Azɔ esi miedze ʋua fofo gɔme dzidzɔtɔe alea la miafoe nenema va se ɖe nuwuwu. Mina nu si miate ŋui la tso nu si le mia si la me. 12 Ne enye miafe didi be yewoana nu mí la, migatsi dzi le ga home si sinu le mia si la ŋu o. Mawu fe didie nye be nana nu si nate ŋui ke menye wu esi le asiwo o. 13 Menye míafe didie wònye be miamia ŋku ana ga fũu be ame siwo miele nua dzɔm na la, nazu kesinɔtɔwo atsɔ miafe ga anɔ agbe vivi ɖum o. 14 Ke boŋ ɖe míedi be miama nu siwo le mia si la kpli wo. Fifia la nu geɖe le mia si, eya ta mikpe ɖe wo ŋu, ale be ne emegbe nu megava le mia si o, ke wòle woawo si la, woawo hã nakpe ɖe mia ŋu. To esia me la, ame sia ame akpɔ etɔ sinua. 15 Abe ale si wòle Ŋɔŋlɔ Kɔkɔe la mee ene be, “Ame si foa fu nuwo fũu hã mekpɔ ɖeka ɖe edzi o, ke ame si fo fu sue aɖe la hã la naneke mehiãe o.” 16 Míeda akpe na Mawu bena wòdee Tito fe dzime be wòakpe ɖe mia ŋu axlɔ̃ nu mi le dɔ sia fe vevinyenye ŋuti abe nye ke ene. 17 Tito kpɔ dzidzɔ ŋutɔ esi míegblɔ nɛ be wòagava kpɔ mi ɖa. Eya ŋutɔ hã di vevie be yeava hafi míegblɔe gɔ̃ hã. 18 Mele nɔvi nyanyɛ bubu aɖe hã ɖom ɖa kpe ɖe Tito ŋuti le mɔzɔzɔ sia me. Hame geɖewo ɖi ɖase le ale si nɔvi sia hã kpɔ gome le Mawu fe amenuvevenunana la me be wòagblɔ Afetɔ la fe nyanyui la kple dzidefo la ŋuti. 19 Le nyatefe me la, hameawo tia nɔvi sia hã be eya hã nanɔ mí ame siwo le miafe nunanawo tsɔ ge ayi Yerusalem la dome. Míele dɔ sia wɔm be míatsɔ ade bubu Afetɔ la ŋuti eye míaɖe ale si wònye míafe didi vevie be míakpe ɖe mía nɔewo ŋuti la hã afia. 20 Nu si ta wòhiã be woatia amewo tso hameawo me woayi Yerusalem kple nunana lae nye be, míedi be ne ameawo trɔ gbɔ la woagblɔ ale si míema nunana gã sia la fia. 21 Mawu ŋutɔ nya be nutefewɔlawo míenye gake míedi be amewo hã nanya esia. 22 Míegale nɔvi bubu hã ɖom ɖe mi kpe ɖe wo ŋuti ame sia hã nye hadɔwɔla vevi ɖeka. Eya hã di vevie be yeakpe ɖe mia ŋu, esi megblɔ miafe vevidodo nɛ. 23 Đewohĩ ne ame aɖe bia mi bena ame kae nye Tito hã la, migblɔ be eya kple nye Pauloe le dɔ wɔm na Afetɔ la eye wònye tenyefenɔla le mia gbɔ. Eye ne wobia nu tso nɔvi eve bubuawo hã ŋu la, migblɔ ko be ame dɔdɔwoe wonye tso hame bubuawo me eye wonye kristotɔ vavã siwo nye Afetɔ la tɔ. 24 Meɖe kuku mitsɔ lɔlɔ̃ si le mia me ɖe ŋunye la na ame siawo hã, ale be woakpɔe be ale si mefoa adegbe tso mia ŋuti la le eme vavã.
2 Korintotɔwo 9
1 Mikpɔe be megahiã kokoko bena magaŋlɔ agbalẽ na mi le ale si wòhiã be miadzɔ nu na nɔvi siwo le Yerusalem la ŋu o. 2 Elabena menya ale si wònye miafe didi vevie be yewoawɔ lɔlɔ̃nununana sia, eye metsɔ esia fo adegbe na Makedonia hamewo be miele klalo kple miafe nunanawo abe fe ɖekae nye esia ene. Le nyatefe me la, esia de dzo tɔxɛ aɖe woawo hã me be wodzea nudzɔdzɔ gɔme. 3 Ke mele nɔvi siawo dɔm kple miafe nudzɔdzɔawo vavã, elabena míetsɔ mi fo adegbe na amewo ŋutɔ eye nyemedi be míafe adegbe sia natrɔ zu alakpa o. 4 Eye anye ŋukpe nam ŋutɔ eye wòanye ŋukpe na miawo hã ne nɔvi siwo tso Makedonia va kplim ko wòava dzɔ be miele klalo abe ale si megblɔ na wo ene o. 5 Esia tae mele nɔvi siawo dɔm ɖo ɖe mia gbɔ be woakpɔ egbɔ be nu siwo ŋugbe miedo la nasɔ gbe hafi nye ŋutɔ mava. Ale be wòanye nu si miena faa tso dzime eye menye tso dzizizi me o. 6 Ke medi be esia nanɔ nyanya me na mi be, ame si ana nu sue aɖe la, nu si wòakpɔ ɖe etefe anɔ sue. Agbledela si fã nuku sue aɖe ko la, xaa nuku sue aɖe ko le nuxaɣi, gake nenye be wòfã nuku wòsɔ gbɔ la axa nuku fũu le nuxaɣi. 7 Ale si sinu ame aɖe di be yeana ko la nenae; migazi ame aɖeke dzi be nena wu ale si wòate ŋui o. Elabena Mawu kpɔa dzidzɔ geɖe le ame siwo naa nu kple dzi faa la ŋu. 8 Seɖofe aɖeke meli na Mawu fe nunana si wònaa mi gbe sia gbe o. Eya ŋutɔ naa nu siwo hiãa mi la mi, eye wònanɛ le agbɔsɔsɔ blibo me be, ne miewɔ wo ŋutidɔ ʋuu hã la, agatsi anyi zã be miana ame bubuwo hã. 9 Ele Ŋɔŋlɔ Kɔkɔe la me bena, “Ema efe nuwo na ame dahewo yi keke didifewo ke, eya ta efe dzɔdzɔenyenye anɔ anyi tegbetegbe.” 10 Ke Mawu ame si naa nuku agbledela wòfãna eye emegbe la wòyrana ɖe edzi be wòakpɔ nuɖuɖu gbe sia gbe la, ana nuku geɖewo mi be miafã eye wòana woatsi aʋã nyuie ale gbegbe be miakpɔ nuku geɖe le nuxaɣi be miatsɔ ɖewo ana ame bubuwo hã. 11 Mawu ŋutɔ ana be miazu kesinɔtɔwo ale be miate ŋu ana nu ame dahewo ɣesiaɣi, ale be ne míetsɔ wo yii na wo la, woada akpe geɖe na Mawu le ale si miekpe ɖe wo ŋu ta. 12 Ale miakpɔe be nu evee do go tso miafe lɔlɔ̃nunana si nam miele la me; woawoe nye be ame siwo hiãm nu le la kpɔ nu siwo le wo hiãm la eye woatsɔ akpedada blibo na Fofo la. 13 Nɔvi siwo katã ŋu miele kpekpem ɖo la makpɔ dzidzɔ le miafe nunana nyuiwo ɖeɖe ko ŋuti o, ke boŋ woakafu Mawu hã le ale si wòto Kristo dzi wɔ mi miezu ame yeyewo eye Kristo ɖeɖe ko le miafe dzime la ta. Eye miafe nunana hã nye kpeɖodzi be Kristo le mia me vavã. 14 Nɔvi siawo ado gbe ɖa ɖe mia ta vevie ada akpe gã aɖe na Fofo la le amenuvedɔ gã siwo wòwɔ na wo to mia dzi la ta. 15 Akpedada kple kafukafu woatsɔ ana Mawu le Via si nye nunana vavãtɔ la ta.
2 Korintotɔwo 10
1 Azɔ la, nye Paulo ŋutɔ mele nu xlɔ̃m mi kple dzigbɔɖi abe ale si Kristo ŋutɔ awɔ ene. Ke mia dometɔ aɖewo le gbɔgblɔm be, “Ne mele adzɔge la meŋlɔa agbalẽ sesẽwo na mi, gake ne meva mia gbɔ ko la menɔa anyi abe vɔvɔ̃nɔtɔ ene.” 2 Mele kuku ɖem na mi bena migana be makplɔ mi kple asi sesẽ ne meva mia gbɔ o. Menya be ŋusẽ le asinye mazã ɖe ame siwo buna le mia dome be amegbetɔ fe nunya kple ŋusẽ ko metsɔ le dɔ wɔmii la ŋu hafi gake nyemedi be mawɔ alea o. 3 Enye nyatefe bena amegbetɔe menye, eye ŋusẽ aɖeke mele ŋunye o. Gake menye amegbetɔwo fe mɔwo kple ŋusẽ metsɔna wɔa aʋawo o. 4 Menye amegbetɔwo fe ŋusẽ míezãna o, ke boŋ Mawu fe ŋusẽ si tri akɔ wu nu sia nu lae míetsɔna ɖua Abosam fe ŋusẽwo katã dzi. 5 Míetsɔa Mawu fe ŋusẽ sia ɖua nya vlo siwo katã amegbetɔwo gblɔna ɖe Mawu ŋuti la dzi eye eyae míetsɔna gbãa gli si wòtu fo xlã amewo be woagadze si Mawu o. Eye to ŋusẽ sia me la, míeléa ame si dze aglã ɖe Mawu ŋuti la kluvii be wòatrɔ gbɔ va Mawu gbɔ eye míetrɔa efe susuwo be wòaɖo to Kristo. 6 Ŋusẽ ma kee míetsɔ he miawo hã va Kristo gbɔe, eye eya kee míatsɔ ahe to na mi, ame siwo me aglãdzegbɔgbɔ gale le hamea me la vevie. 7 Nu si le fu ɖem na mi lae nye be, mietsɔ ameŋkumekpɔkpɔ ɖo dɔe, eye miele nye hã kpɔm be ŋusẽ aɖeke mele ŋunye o. Ke medi be miase egɔme bena ne ame aɖe ate ŋu agblɔ be Krsito fe ŋusẽ le ye si tututu la, nye Pauloe ate ŋu agblɔ esia. 8 Đewohĩ la awɔ na mi abe ɖe mele adegbe fom akpa le Kristo fe ŋusẽ si wònam la ta ene. Gake nye la menye ŋukpe nam bena mafo adegbe le Kristo fe ŋusẽ si wonam la ta o, elabena ɖe wòna ŋusẽ siam be matsɔ tu mii ɖe edzi, menye be matsɔ agblẽ nu le mia ŋu o. 9 Nyemedi be miabui bena ɖe ko mele vɔvɔ̃ dom na mi kple nye agbalẽwo o. 10 Mia dometɔ aɖewo gblɔ be, “Miɖe asi le Paulo ya ŋu, elabena ne ele adzɔge la eyae wòŋlɔa agbalẽ nɔa ŋɔdzi kple vɔvɔ̃ dom na ame. Gake ne eya ŋutɔ va la megatea ŋu gblɔa nya mawo dometɔ aɖeke o, ke boŋ efoa nu abe ɖevi ene. 11 Menya mawunya aɖeke hã gbɔgblɔ o.” Ke medi be ame siwo le nya mawo gblɔm la, nadzra ɖo ɖi, elabena ne míeva la, ŋusẽ si míetsɔ ŋlɔ agbalẽawo la, míele eɖe ge afia wo. 12 Míedi be míawɔ abe ale si mia dometɔ aɖewo wɔna nɔa wo ɖokuiwo kafum, eye wonɔa nya ʋlim le wo ɖokuiwo dome be ame kae nye gãtɔ hã o. Nu siawo katã nye movidzɔdzɔ be miadi be yewoakpɔ be ame kae nye gãtɔ wu le yewo dome hã? 13 Ke míawo la, míafo adegbe le nu si le míasi la ko ŋu; nu si Afetɔ la de mía si be míawɔ siwo dometɔ ɖekae nye be míatsɔ nyanyui la ava mia gbɔe la koe nye míafe taɖodzinu. 14 Míedze agɔ ne míegblɔ bena ŋusẽ le mía si ɖe mia dzi o, elabena míawoe nye ame gbãtɔ siwo tsɔ Kristo fe nyanyui la vɛ na mi. 15 Eye menye ɖe míele didim be míafo adegbe le ame bubu fe dɔ si wòwɔ le mia dome la ta o, ke míafe didi vevie nye miafe xɔse natsi ɖe edzi be míate ŋu awɔ dɔ gãwo le mia dome le ɖoɖo si wona mí la nu. 16 Le esia megbe la, míate ŋu akpɔ mɔ atsɔ Kristo fe nyanyui la ayii na dukɔ siwo le adzɔge le mia gbɔ afi si ame aɖeke mede haɖe o be woawo hã nadze si Kristo. Ale be ame aɖeke nagagblɔ be yee nye ame gbãtɔ si tsɔ nyanyui la yi du ma me hafi míeva o. 17 Mawunya gblɔe be, “Ame sia ame si di be yeafo adegbe la nafoe le nu si Afetɔ Yesu Kristo wɔ la ko ŋu eye menye le amea ŋutɔ ŋu o.” 18 Elabena ame si foa adegbe le eya ŋutɔ fe dɔwɔwo ŋuti la, medzea Afetɔ la ŋu o, ke ame si fe dɔwɔwɔ ŋu Afetɔ la kpɔ ŋudzedze nyui le lae nye dɔwɔla nyuitɔ.
2 Korintotɔwo 11
1 Mexɔ se be miagbɔ dzi ɖi ase nye movinya siwo gblɔm mele na mi. Miɖo to ne magblɔ nye dzimenyawo na mi. 2 Metsi dzi vevie ɖe mia ŋu be mianye Kristo ɖeka ko tɔ, eye mialɔ̃ Kristo ɖeka hɔ̃ ko tso dzi vavã me abe ale si ɖetugbi tsɔa efe lɔlɔ̃ naa ŋutsu si wotsɔe na be wòaɖe la ene. 3 Gake mele vɔvɔ̃m ɖe mia nu bena ɖewohĩ la, ame aɖe ava ble mi eye wòatrɔ miafe susu ɖa tso Kristo gbɔ, abe ale si da dzeaye ma ble Eva le Eden bɔ mee ene. 4 Nu si ta mele esiawo gblɔm lae nye be edze nam be mia beble le bɔbɔe eye ne ame aɖe va mia gbɔ va ɖe gbefã Yesu bubu si to vovo tso esi ŋuti míefia nu mi le la gbɔ alo wòfia nu bubu sãa mi, alo fo nu tso gbɔgbɔ bubu aɖe si mesɔ kple Gbɔgbɔ Kɔkɔe si miexɔ o ŋuti la, miexɔa ame ma dzi sena bɔbɔe. 5 Ke nye Paulo mexɔe se be, ame siwo nɔa wo ɖokuiwo yɔm be Mawu fe ame dɔdɔwo yewonye la, menyo wum le mɔ aɖeke nu o. 6 Ne nyemeɖea ami ɖe nye nufo abe ale si woawo wɔnɛ ene o hã la, menya nu si tututu gblɔm mele, elabena Afetɔ la fe ŋusẽ me mefoa nu le abe ale si miawo ŋutɔ mienya ene. 7 Azɔ esi meva mia gbɔ eye meɖe gbefã Mawu fe nyanyui la na mi le ɖokuibɔbɔɖeanyi blibo me eye nyemexɔ naneke le mia si o la, eyae nye nu vɔ̃ si mewɔ ɖe mia ŋu eya ta miebum ɖe naneke me oa? 8 Le ɣeyiɣi si mele gbefã ɖem le mia gbɔ la, hame bubuwoe nɔ dzinye kpɔm. Ale be wòva zu be mexɔ nu siwo hame bubuwo nam la hetsɔ wɔ dɔe le mia gbɔ. 9 Esi menɔ mia gbɔ eye nanewo va hiãm la nyemebia mi o, ke boŋ kristotɔ siwo tso Makedonia va gbɔnye lae tsɔ nu sia nu vɛ nam. Meɖoe be nyemanye agba na mi o, eya tae nyemebia pesewa ɖeka hã va se ɖe fifia o, eye nyemabia mi hã gbeɖegbeɖe o. 10 Abe ale si Kristo fe nyatefe la le menye ene la, ame aɖeke mate ŋu atrɔ nye susu sia o eye mana nɔvi siwo katã le Akaya nutowo me la hã nanya nu le esia ŋuti. 11 Ame aɖe agblɔ be ɖe nyemelɔ̃ mi kristotɔwo o eya ta megblɔ esia ɖo gake mele eme nenema o elabena Mawu ŋutɔ gɔ̃ hã nya be melɔ̃ mi vevie. 12 Ke mawɔ nu si meɖo la dzi be matsɔ ɖe ke le miafe apostolo siwo le adegbe fom bena yewo hã Mawu fe dɔ ko wɔm yewole abe míawo ke ene la te. 13 Nenɔ nyanya me na mi bena menye Mawue dɔ alakpa aʋatsopostolo mawo o. Alakpatɔwo wonye, eye wodze agbagba ble mi be Kristo fe apostolowo yewonye. 14 Esia mewɔ nuku nam o, elabena Satana ŋutɔ hã tea ŋu trɔa eɖokui ɣeaɖewoɣi abe Mawu fe dɔla ene. 15 Eya ta menye nu wɔnuku aɖeke wònye kura be Satana fe dɔlawo trɔ wo ɖokuiwo abe Kristo fe dɔlawo ene o. Gake le nuwuwu la woahe to na wo ɖe wofe nuwɔnawo ta. 16 Megale kuku ɖem na mi be migabu be ɖe nyemenya ale si mafo nui abe ame mawo ene o eye nenye be nyemenya ale si mafo nui abe woawo ene o hã la, miɖe mɔ nam be mafo nu abe abunɛtɔ ene eye nye hã mafo adegbe vie abe woawo ene. 17 Adegbe sia fofo menye nu si Afetɔ la di tso asinye be mawɔ o gake mele efo ge abe ale si ame tagbɔmanɔsitɔ foa nui ene. 18 Abe ale si ame geɖewo foa adegbe be yewonye ame tɔxɛwo le xexeame ene la, nenema ke nye hã mele wɔwɔ ge fĩfĩ laa. 19 Miebe nunyalawoe yewonyea, gake mieɖoa to lãnyawo dzidzɔtɔe. 20 Mielɔ̃ wotsɔ mi wɔ kluviwoe woɖoa nu siwo menyo o la na mi miewɔna, wona miekpɔ wo dzi, wowɔa wo ɖokuiwo glodzoo eye wokaa mo na mi ɖe madzɔmadzɔ dzi gake miekea nu o. 21 Enye ŋukpe nam be magblɔ be dzidefo kple ŋusẽ mele asinye be mafo nu nenema o, ke nu sia nu si ŋu woafo adegbe le la nye hã mate ŋu afo adegbe le nenema nu ma ŋu. Eye enye dada nam be megale nu fom abe lã ene. 22 Wofoa adegbe be Hebritɔwo yewonye, nye hã Hebritɔ menye. Wobe Israelviwo yewonye, nye hã Israelvi menye, eye wobe Abraham fe dzidzimeviwoe yewonye, nye hã Abraham fe dzidzimevie menye. 23 Megale nu fom dadatɔe abe ame si fe tagbɔ da enea? Wobe Kristo fe subɔlawo yewonyea? Gake mesubɔa Kristo wu wo katã. Eye mewɔ dɔ wu wo elabena le Kristo ta wodem gaxɔ me zi geɖe, wofom kutɔkutɔe eye ɣeaɖewoɣi gɔ̃ hã la, medea tsiẽfe gagbɔna. 24 Yudatɔwo fom zi atɔ̃ sɔŋ, eye le fofo ɖe sia ɖe me la, wofom zi blaetɔ̃-vɔ-asieke. 25 Romatɔwo hã fom zi etɔ̃ kple gakawo, eye wofu kpem zi ɖeka. Menɔ tɔdziʋu me wògbã zi etɔ̃ sɔŋ; ɣeaɖeɣi gɔ̃ hã mege dze atsiafu me eye menɔ atsiafu gbanaa la me zã ɖeka kple ŋkeke ɖeka. 26 Mezɔ mɔ didi teɖeɖiameŋu geɖewo eye nye agbe ɖo xaxame le tɔɖɔɖɔ, fiafitɔwo, Yudatɔwo kple Trɔ̃subɔlawo ta. Le nyatefe me la, meto dzɔgbevɔ̃ewo me le afi sia afi si mede la, le du gãwo me, gbedzi kple fudzi siaa. Nenema ke ame aɖewo siwo be yewonye nɔviwo le Kristo me evɔ mele eme nenema o hã do ŋɔdzi na nye agbe. 27 Le dɔwɔwɔ fũu ta la ɖeɖi tea ŋunye eye metsi zãdomadɔlɔ̃e zi geɖe. Dɔ kple tsikɔ wuam zi geɖe. Dɔfe hã menɔa asinye o, eye le zã me la vuvɔ wɔam elabena avɔ titri menɔa asinye o. 28 Hekpe ɖe nu siawo ŋuti la, metsina dzodzodzoe enuenu tso hamewo fe tsitsi ɖe edzi ŋuti. 29 Ne ame aɖe le hame aɖe me si gbɔdzɔ la etena ɖe dzinye eye nye hã megbɔdzɔna enumake, eye ne hamevi aɖe wɔ nu vɔ̃ eye wòdze anyi la, enana be nuxaxa yɔa nye dzi me. 30 Azɔ ne medi be mafo adegbe la, ɖe ko mafoe le nu siwo nana be ŋusẽ mele ŋunye o la ŋu. 31 Mawu, ame si nye Afetɔ Yesu Kristo Fofo, eye wòdze kafukafu tso mavɔ me yi mavɔ me la hã nya bena nyatefe gblɔm mele. 32 Esi menɔ Damasko la, fia Areta ɖo asrafowo dua fe agbowo nu be woalém. 33 Gake nɔvi siwo le afi ma la de ka kusi ŋu eye wotsɔm da ɖe kusia me hetsɔ to do si le glia me la me eye mesi dzo le egbɔ. Đe esia mefia be ame geɖewo lɔ̃a nye nya oa?
2 Korintotɔwo 12
1 Adegbe siwo katã fom mele la mehiã o, movinyawo sɔŋ ko wonye gake mele edzi yi ge. Mina magblɔ ŋutega siwo mekpɔ kple nu siwo katã Afetɔ la ɖe fiam la na mi. 2 Anɔ abe fe wuiene enye esia ene la, wokɔm yi dzifo be makpɔ afi ma ɖa. 3 Migabiam be ŋutilã mee menɔ alo gbɔgbɔ mee menɔ hafi yi afi ma hã o, elabena nyemenya o. Mawu ɖeka koe nya. Gake menya be mede Paradiso la me vavã. 4 Le afi ma la mese nya siwo wɔ nuku ale gbegbe be wogbɔ amegbetɔwo fe susu kple gɔmesese ŋu yi, eye womeɖe mɔ nam be magblɔ wo na ame aɖeke o. 5 Nu si tefe mekpɔ la nye nu xɔasi aɖe, si ŋu mate ŋu afo adegbe le gake nyemedi be mawɔ nenema o. Ke boŋ la mafo adegbe le ale si megbɔdzɔe gake Mawu wɔ ŋutinyedɔ hena eya ŋutɔ fe ŋutikɔkɔe la ŋuti. 6 Nu geɖewo ŋutɔ li siwo ŋu mafo adegbe le, eye ne mewɔ esia la mawɔm movitɔ o gake nyemedi be amewo nabum amegãe wu ame si ŋutɔ menye o, ke boŋ be woakpɔ nu si wòdze be woakpɔ le nye agbenɔnɔ kple gbefã si ɖem mele la me. 7 Mawu fe gãnyenye kple nukunu siwo tefe mekpɔ la menye nu bɔbɔe o, eye be nyemagado ɖokuinye ɖe dzi o la tae Mawu na be dɔléle aɖe ge ɖe nye ŋutilã me si zu ŋu nɔa fu ɖem nam. Esia nye Satana fe dɔla fe nuwɔna. Mawu ɖe mɔ na dɔléle sia be wòanɔ fu ɖem nam be nyemagafo adegbe o. 8 Medo gbe ɖa na Afetɔ la zi etɔ̃ sɔŋ kple kukuɖeɖe be wòaɖe dɔlélé sia ɖa le menye. 9 Ke ɣesiaɣi la Afetɔ la gblɔna nam be, “Ao, meli kpli wò. Nye amenuveve sɔ gbɔ na wò. Elabena meɖea nye ŋusẽ fiana to ame siwo gbɔdzɔ le ŋutilã me la dzi.” Eya ta enye dzidzɔ nam be mafo adegbe le nye gbɔdzɔgbɔdzɔ ŋuti boŋ, ale be Kristo fe ŋusẽ blibo la katã nadze le menye tsɔ wu be maɖe nye ŋutɔ nye ŋusẽ kple ŋutetewo afia. 10 Esi menya be Kristo ŋutɔ fe lɔlɔ̃nu wònye be nu sia nadzɔ ɖe dzinye ta la, mekpɔa dzidzɔ be “ŋu” sia le nye ŋutilã me. Mekpɔa dzidzɔ hã be amewo dzuam, tia nye agbe yome eye meɖoa xaxa kple hiã geɖe me. Elabena mekpɔa ŋusẽ to gbɔdzɔgbɔdzɔ me eye zi ale si megbɔdzɔ la zi nenema ke meɖoa ŋu ɖe eŋu. 11 Miafe nuwɔnae na be mefo nu, do ɖokuinye ɖe dzi abe lãtɔ ene. Evɔ la miawoe wòle be miakafum ke menye nye ŋutɔe wòle be makafu ɖokuinye hafi o eye togbɔ be nyemele naneke me o hã la, naneke mele miafe apostolo mawo si, si mele asinye o. 12 Esi mele mia gbɔ la, nye dɔwɔwɔ ɖe sia ɖe ɖo kpe edzi be Afetɔ lae tiam abe apostolo ene eye wòdɔm be mava gblɔ nyanyui la na mi, eye metsɔ dzigbɔɖi wɔ dzesiwo, nukunuwo kple ŋusẽdɔ geɖewo hã le mia dome. 13 Nu si ko nyemewɔ le mia gbɔ o, evɔ mewɔe le hame bubuwo me lae nye be nyemetsɔ nye nuɖuɖu, nye nuhiahiãwo kple xɔ si me manɔ la ɖo mia ŋkume o. Mitsɔe kem be nyemetsɔ agba siawo da ɖe mia dzi o. 14 Azɔ la, zi etɔ̃liae nye esia megbɔna mia gbɔ eye le nye vava me hã la, nyematsɔ dzinyekpɔkpɔ fe agba aɖo mia dzi o, elabena nyemele miafe ga dim o, ke boŋ miawo ŋutɔ dim mele. Vinyewoe mienye, eye menye viwoe wòle be woadi nuɖuɖu na wo dzilawo o. Vi fofoe wòle be wòakpɔ via dzi. 15 Enye dzidzɔ nam be matsɔ ɖokuinye kple nu siwo le asinye la na mi, be miatsi ɖe dzi le gbɔgbɔ me. Gake zi ale si mele mia lɔ̃m ɖe edzi la, zi nenema ke miafe lɔlɔ̃ nam hã dzi le ɖeɖem kpɔtɔ. 16 Ame aɖewo le mia dome le gbɔgblɔm be “Enye nyatefe be ne eɖi tsa va kpɔ mí la, míegblẽa ga aɖeke ɖe eŋuti o. Gake Paulo sia ayetɔe wònye le mía blem. Le nyatefe me la, anya to mɔ aɖe dzi kokoko wɔ ga le mía ŋuti.” 17 Enye nyatefea? Đe ame siwo medɔ ɖo ɖe mi la fe ɖe va xɔ nane le mia sia? 18 Alo ɖe Tito kple nɔvi si medɔ ɖo ɖe mia gbɔ la va ba mia? Gbeɖe, elabena menya nyuie bena mí katã la Gbɔgbɔ Kɔkɔe ma ɖeka koe le mía me, eye nu ɖeka tɔgbi mí katã míewɔna. 19 Đewohĩ la, mianɔ bubum be ɖe mele esiawo katã gblɔm be maʋli mía ɖokuiwo ta le mia gbɔ ale be miagalɔ̃m. Esia mele eme nenema o. Nɔvi lɔlɔ̃wo mele nya sia gblɔm na mi le Mawu fe ŋkɔ me be matu mi ɖo le gbɔgbɔ me ke menye be matu ɖokuinye ɖo o. 20 Nu si vɔ̃m mele lae nye be ne meva mia gbɔ la, miafe agbenɔnɔ ava tɔ ŋku nam, eye esia ana be nye nuwɔna manɔ abe ale si miadi be wòanɔ ene o. Mele vɔvɔ̃m be ne meva la, mava kpɔ dzrewɔwɔ, ŋuʋaʋã, dɔmedzoedodo, ameŋuzɔzɔ, sakplisasa, ɖokuidodoɖedzi, kple mama le mia dome. 21 Mele vɔvɔ̃m hã be nenye be meva la, Mawu abɔbɔm ɖe anyi le miafe ŋkume ale be manɔ dzi gbagbã kple nuxaxa me. Elabena mia dometɔ geɖe siwo wɔ nu vɔ̃ la trɔ zu nu vɔ̃ wɔlawo gbidii elabena wometsɔ ɖeke le eme be yewoatrɔ dzime o. Ke boŋ wogale nu vɔ̃ɖiwo kple ŋunyɔnuwo wɔm eye wole ahasi wɔm, le hadzenu wɔm, le amesrɔ̃ xɔm.
2 Korintotɔwo 13
1 Esia anye zi etɔ̃lia mava mia gbɔ. Azɔ abe ale si woŋlɔ̃e ɖe mawunya mee ene la, “Woaxɔ nya si ame aɖe tsɔ ɖe nɔvia ŋu la to ɖasefo eve alo etɔ̃ fe kpeɖodzi me.” 2 Mexlɔ̃ nu mi xoxo esi meva mia gbɔ zi evelia va yi. Azɔ la megale egblɔm, esi nyemele mia gbɔ o. Ke ne metrɔ va la, nyematsɔe ake ame siwo wɔ nu vɔ̃ do ŋgɔ alo ame bubu siwo wɔe kplɔ ɖo o, 3 elabena miele nane dim be wòaɖo kpe edzi na mi be Kristoe le nu fom to dzinye. Kristoa megbɔdzɔ le tohehe na mi me o, ke esẽ ŋu le mia dome. 4 Be woaka ɖe edzi na mi la, woklãe ɖe ati ŋu le gbɔdzɔgbɔdzɔ me, ke hã la, ele agbe to Mawu fe ŋusẽ me. Nenema ke, míegbɔdzɔ le eya amea me, gake to Mawu fe ŋusẽ me míele agbe be míasubɔ mi. 5 Mido mia ɖokuiwo kpɔ be miele xɔse me vavã mahã? Nenema ke midzro mia ɖokuiwo me. Đe miekpɔ dzesi be Kristo le mia me oa? Negbe ɖee mieto xɔse fe dodokpɔ la me o. 6 Mexɔe se be mi katã mialɔ̃ ɖe edzi kplim be mieto dodokpɔ la me. 7 Míafe gbedodoɖae nye be, mianɔ agbe dzadzɛ. Menye be miatso afia be míefia nu nyui mi alo miede ŋgɔ o. Gbeɖe, nenye be woɖe vodada na mí hã la ele be miawo ya miawɔ nu nyui. 8 Míafe dɔdeasi enye be míado ŋusẽ mi be miawɔ nu dzɔdzɔetɔ le ɣeawokatãɣi, ke menye nu vɔ̃ o. 9 Enye dzidzɔ na mí ne wobu mí ame gblɔewo eye woɖe alɔme le mía ŋu ke miawo miesẽ le xɔse me. Míafe gbedodoɖa kple didi vevi enye be miatsi ɖe edzi le Kristo me. 10 Mele nu sia ŋlɔm na mi kple mɔkpɔkpɔ be ne meva ɖo la, magahiã be mahe nya ɖe mia ŋu alo ahe to na ame aɖeke o. Elabena nye didie nye be mawɔ ŋusẽ si Afetɔ la nam la ŋutidɔ atsɔ atu mi ɖo le xɔse me. Ke menye be matsɔe aɖiɖi mi ɖe anyi o. 11 Mawu nye agbalẽa nu kple nya mamlɛtɔ siawo bena, Minɔ dzidzɔkpɔkpɔ dzi ɖaa. Mitsi ɖe edzi le Kristo me. Miɖo to nya siwo katã megblɔ na mi. Minɔ anyi le ɖekawɔwɔ kple ŋutifafa me. Eye ŋutifafa kple lɔlɔ̃ fe Mawu la nanɔ anyi kpli mi. 12 Mitsɔ nugbugbɔ kɔkɔe do gbe na mia nɔewo. 13 Nɔvi kristotɔ siwo katã le gbɔnye afii la do gbe na mi nyuie. 14 Afetɔ Yesu Kristo fe amenuveve kple Mawu fe lɔlɔ̃ kpakple Gbɔgbɔ Kɔkɔe fe habɔbɔ nanɔ anyi kple mi katã.
Galatiatɔwo 1
1 Paulo, apostolo, si metso amewo gbɔ o, eye menye ame aɖeke hã dzi wòto o, ke boŋ to Yesu Kristo kple Mawu Fofo, si fɔ Kristo ɖe tsitre tso ame kukuwo dome la dzi, 2 kple nɔvi siwo li kpli la, ŋlɔ ɖo ɖe hame siwo le Galatia. 3 Ŋutifafa kple yayra woana mi tso Mawu, Fofo la, kple míafe Afetɔ Yesu Kristo gbɔ. 4 Yesu Kristo ku ɖe míafe nu vɔ̃wo ta abe ale si Mawu mía Fofo la ɖoe ene eye wòɖe mí tso nu vɔ̃ fe xexe vɔ̃ɖi sia si me míele la me. 5 Bubu woana Mawu tso mavɔ me yi mavɔ me. Amen. 6 Ewɔ nuku nam ŋutɔ be miele mia ɖokuiwo hem ɖa kaba alea tso Mawu, ame si yɔ mi be miakpɔ gome le agbe mavɔ si wòna to Kristo dzi la me gbɔ. Miekplɔ “Nyanyui” bubu si makplɔ mi ayi dzifo o la ɖo. 7 Elabena nyanyui bubu aɖeke megali wu esi míefia mi o. Ame siwo dzeaŋe Kristo fe nyatefe la eye wotrɔnɛ la, le mia flum. 8 Mawu fe fifode nava ame sia ame si fiaa nyanyui bubu aɖe si dzi woato akpɔ xɔxɔ, eye wòto vovo tso esi míefia mi gbɔ la dzi. Neva nye ŋutɔ gɔ̃ hã dzi. Ẽ, ne mawudɔla aɖe tso dzifo va gblɔ nya bubu aɖe la, fifode mavɔ neva edzi. 9 Magagblɔe ake; ne ame aɖe gblɔ nyanyui bubu aɖe wu esi miexɔ la, Mawu fe fifode neva ame ma dzi. 10 Miate ŋu akpɔe be nyemele agbagba dzem be madze mia ŋu kple nya viviwo kpakple amebeble o. Gbeɖe, mele agbagba dzem be madze Mawu ŋu. Nenye ɖe medzea agbagba be madze amegbetɔwo ŋu la, anye ne nyemenye Kristo fe dɔla o. 11 Xɔ̃nye lɔlɔãwo, mele atam kam na mi bena wometu dzifomɔ si mefiana la ɖe amegbetɔ aɖeke fe susu alo drɔ̃ekuku dzi o. 12 Elabena nye nya metso ame aɖeke gbɔ wu Kristo ŋutɔ gbɔ o; Kristo ŋutɔe gblɔ nya si megblɔ la nam. Ame bubu aɖeke megblɔe nam o. 13 Mienya ale si menɔ esi medze Yudatɔwo fe subɔsubɔ yome; ale si meti kristotɔwo yome nublanuimakpɔmakpɔtɔe. Mehea wo yia ʋɔnui eye mewɔ nu sia nu si mate ŋui la be maɖe wo katã ɖa. 14 Menye Yudatɔ siwo vɔ̃a Mawu wu ame bubuwo la dometɔ ɖeka le nye hatiwo dome le anyigba blibo la dzi eye medze agbagba ɖe sia ɖe si mate ŋui la be mawɔ se xoxo siwo katã ku ɖe nye subɔsubɔ ŋu la dzi. 15 Ke nya aɖe va dzɔ! Elabena hafi woadzim gɔ̃ hã la, Mawu tiam be manye ye tɔ, eye wòyɔm. O, amenuveve kple nublanuikpɔkpɔ kae nye esia! 16 Eyɔm be maɖe Via si le menye la afia ale be mate ŋu ayi Trɔ̃subɔlawo gbɔ eye magblɔ nyanyui la tso Yesu ŋu na wo. Esi nu siawo katã dzɔ ɖe dzinye la, nyemetso enumake be mafo nu tso eŋu kple ame aɖeke o. 17 Nyemeyi Yerusalem be matsɔ nya la ɖo ame siwo nye apostolowo do ŋgɔ nam la ŋkume o. Ao! Meyi Arabia fe gbegbewo eye metrɔ va Damasko. 18 Ƒe etɔ̃ va yi hafi mede Yerusalem be makpɔ Petro ɖa eye menɔ egbɔ ŋkeke wuiatɔ̃. 19 Apostolo bubu ɖeka si ko mekpɔ lae, nye Yakobo, míafe Afetɔ la nɔvi. 20 Milé to ɖe nya si mele gbɔgblɔm na mi la ŋu elabena mele egblɔm na mi le Mawu ŋutɔ fe ŋkume. Nu siae nye nu si tututue dzɔ. Nyemele alakpa dam na mi o. 21 Le esia megbe la meyi Siria kple Kilikia. 22 Va se ɖe ɣemaɣi me gɔ̃ hã la, kristotɔ siwo nɔ Yudea la mekpɔm kpɔ o. 23 Nu si wonya koe nye nu si amewo nɔ gbɔgblɔm be, “Míafe futɔ xoxo la le gbefã ɖem xɔse si me eya ŋutɔ dze agbagba tsã be yeagblẽ la azɔ.” 24 Eye wotsɔ bubu na Mawu le tanye.
Galatiatɔwo 2
1 Le fe wuieve megbe la, megayi Yerusalem. Azɔ la, mekplɔ Barnaba ɖe asi eye Tito hã va. 2 Meyi le Mawu fe gbeɖeɖe nam nu be mayi aɖawɔ takpekpe kple nɔvi siwo le afi ma tso gbefã si ɖem menɔ na Trɔ̃subɔlawo la, ŋu. Mefo nu kple hamedzikpɔlawo ɖeɖe ko ale be woase nu si tututu fiam menɔ la gɔme eye menɔ mɔ kpɔm be woalɔ̃ ɖe edzi be nye nufiafia nye nyatefe. 3 Wolɔ̃ ɖe edzi hã. Womezi Tito, nye kpeɖeŋutɔ dzi be woatso aʋa nɛ gɔ̃ hã o, togbɔ be Tito menye Yudatɔ o hã. 4 Ame aɖewo nɔ afi ma siwo yɔa wo ɖokuiwo be “Kristotɔwo,” ke wonye alakpatɔwo. Ame siawo va be yewoafi ŋku akpɔ mí eye yewoase nu tso ablɔɖe si míena mía ɖokuiwo tso Yudatɔwo fe sewo dzi wɔwɔ me ŋuti. Ne menye ame siawo tae o la, ne aʋatsotso fe nya gɔ̃ hã medo ta ɖa o. Wodi be yewoatsɔ yewofe sewo abla mí abe ale si kluviwo nɔa kɔsɔkɔsɔwo me ene. 5 Ke míeɖo to wo kura o, elabena míedi be míaflu mi, ana miabu be ame ate ŋu akpɔ ɖeɖe to aʋatsotso kple Yudatɔwo fe sewo dzi wɔwɔ me o. 6 Naneke menɔ hamea dzikpɔla gã siwo nɔ afi ma la si woatsɔ akpe gbefã si menɔ ɖeɖem o. Nyemetsɔ ɖeke le wofe hamedzikpɔla gãwo nyenye me o, elabena amewo katã sɔ le Mawu ŋkume. 7 Ke boŋ wokpɔe be wotsɔ nyanyui la gbɔgblɔ na Trɔ̃subɔlawo fe dɔ de asi nam, abe ale si wotsɔ Yudatɔwo tɔ de asi na Petro hã ene. 8 Elabena Mawu, ame si li kple Petro le efe dɔwɔwɔ me abe apostolo na Yudatɔwo ene la, eya kee li kple nye hã le nye dɔwɔwɔ me abe apostolo na Trɔ̃subɔlawo ene. 9 Yakobo, Petro kple Yohanes, ame siwo amewo buna be wonye sɔtiwo na hamea la, wona habɔbɔ fe asi nye kple Barnaba esi wokpɔ amenuveve si wona mí la dzesii. Wolɔ̃ hã be míawo míayi Trɔ̃subɔlawo gbɔ, ke woawo woayi Yudatɔwo gbɔ. 10 Nya ɖeka si ko wogblɔe nye be ele be míaɖo ŋku edzi ɣesiaɣi be míakpe ɖe ame dahewo ŋu. Nye ŋutɔ hã metsi dzi ɖe nu sia ŋu. 11 Ke esi Petro va Antioxia la, eva hiã be matsi tsitre ɖe eŋu sesĩe le amewo ŋkume eye mahe nya ɖe eŋu vevie le nu masɔmasɔ si wɔm wònɔ la ta. 12 Esi wò ɖo tetee la, eɖu nu kple kristotɔ siwo menye Yudatɔwo o, ame siwo mebui be mele be woatso aʋa kokoko eye woalé Yudatɔwo fe se bubu geɖewo me ɖe asi o. Ke emegbe la, esi Yudatɔ aɖewo, ame siwo nye Yakobo xɔlɔ̃wo va la, megalɔ̃ be yeaɖu nu kple wo o, elabena enɔ vɔvɔ̃m na nu si ame siawo, siwo lé Yudatɔwo fe sewo me ɖe asi sesĩe eye wogblɔna be aʋatsotso le vevie na ɖeɖekpɔkpɔ la agblɔ. 13 Ale kristotɔ bubuawo katã, ame siwo nye Yudatɔwo la zu alakpanuwɔlawo. Barnaba gɔ̃ hã nɔ ame siawo dome. Wodze Petro fe kpɔɖeŋu yome le esime wonya nu wu ema hafi. 14 Esi mekpɔ nu si nɔ edzi yim eye mede dzesii be womenɔ nyatefe tom tututu le nu si woxɔ se ŋuti o, eye womenɔ zɔzɔm ɖe nyatefe si le nyanyui la me nu o la, megblɔ na Petro le ame bubuawo katã ŋkume be, “Togbɔ be ènye Yudatɔ dzidzia hã la, èɖe asi le Yudatɔwo fe sewo ŋu xoxoxo; eya ta nu ka tae nètrɔ kpata hele didim be yeana ame siawo, ame siwo menye Yudatɔwo o la, nawɔ seawo dzi mahã? 15 Nye kple wò siaa míenye Yudatɔ dzidziawo; menye Trɔ̃subɔlawo kple nu vɔ̃ wɔla dzodzrowo míenye o. 16 Ke mí kristotɔ siwo nye Yudatɔwo la, míenyae nyuie be míate ŋu adze Mawu ŋu to Yudatɔwo fe sewo dzi wɔwɔ me o, ke boŋ to Yesu Kristo ame si ɖe míafe nu vɔ̃wo ɖa la dzixɔse ɖeɖe ko me. Ale míawo hã míeɖo ŋu ɖe Yesu Kristo ŋu be Mawu axɔ mí le xɔse ta, eye menye be míewɔ Yudatɔwo fe sewo dzi ta o. Elabena ame aɖeke makpɔ xɔxɔ le seawo dzi wɔwɔ ta akpɔ o.” 17 Ke ne míexɔ Kristo dzi se be aɖe mí eye míedze sii be míeda vo eya ta míate ŋu akpɔ ɖeɖe o, negbe ɖe ko wotso aʋa na mí eye míewɔ Yudatɔwo fe se bubuawo dzi hafi la, ɖe mele be míagblɔ be Kristo dzixɔsee na míeda vo oa? Gbeɖe, Mawu mana be ame aɖeke nabu nu sia tɔgbi ɖe míafe Afetɔ la ŋu o. 18 Míanye nu vɔ̃ wɔlawo ne míagadze dzixɔse xoxo siwo mele agbagba dzem be maɖe ɖa la me léle ɖe asi gɔme, anɔ bubum be Yudatɔwo fe sewo dzi wɔwɔ ana míakpɔ ɖeɖe. 19 Elabena to Ŋɔŋlɔ Kɔkɔe la xexelẽ mee meto va nya be nyemate ŋu adze Mawu ŋu gbeɖe to agbagbadzedze be mawɔ seawo dzi me o, elabena medana fu. Meva dzesii bena, míate ŋu adze Mawu ŋu to Kristo dzixɔse me ko. 20 Woklãm ɖe ati ŋu kple Kristo eye nye ŋutɔ nyemegale agbe o ke boŋ Kristo le agbe le menye. Agbe si tututu le menye fifia la tso ale si mexɔ Mawu Vi la dzi se la gbɔ, ame si lɔ̃m eye wòtsɔ eɖokui na ɖe tanye. 21 Nyemenye ame siwo bua Kristo fe ku abe nu si ŋu gɔmesese aɖeke mele o ene la dometɔ ɖeka o. Elabena ne Yudatɔwo fe sewo dzi wɔwɔ ate ŋu aɖe mí la, ekema mehiã be Kristo naku o.
Galatiatɔwo 3
1 O, mi Galatiatɔ tsibomewo! Ame kae flu mo na mi eye wòhe gbɔgbɔ vɔ̃ va mia dzii? Elabena tsã la, miesea Yesu Kristo fe ku gɔme nyuie abe ɖe metsɔ nutata aɖe si me Yesu nɔ kukum le atitsoga ŋu fia mi ene. 2 Mina mabia nya ɖeka sia mi: Đe miexɔ Gbɔgbɔ Kɔkɔe la to Yudatɔwo fe sewo dzi wɔwɔ mea? Kura o! Elabena Gbɔgbɔ Kɔkɔe la va mia dzi esime miese nu tso Kristo ŋu eye miexɔ edzi se be aɖe yewo la megbe. 3 Ekema ɖe miele tsu kum azɔa? Elabena ne agbagbadzedze be woawɔ ɖe Yudatɔwo fe sewo dzi mena agbe mi le gbɔgbɔ me o la, nu ka ta miebu be agbagbadzedze be yewoawɔ wo dzi awɔ mi azɔ kristotɔ nyuiwo wu? 4 Miekpe fu geɖe ɖe nyanyui la ta. Miele didim azɔ be yewoaɖe asi le nyanyui la ŋu. Esẽ nam be maxɔ nu sia dzi ase! 5 Megale mia biam be ɖe Mawu na Gbɔgbɔ Kɔkɔe la fe ŋusẽ mi eye wòwɔ nukunuwo le mia dome le miafe agbagbadzedze be yewoawɔ Yudatɔwo fe sewo dzi taa? Mele nenema kura o. Esime miexɔ Kristo dzi se eye mieɖo ŋu ɖe eŋu tso dzi blibo me tae. 6 Nenema kee wònɔ na Abraham hã. Nu si na Mawu kpɔe be edze na dzifo koe nye be, exɔ Mawu fe ŋugbedodowo dzi se. 7 Miate ŋu akpɔe tso esia me be ame siwo nye Abraham fe vi vavãwo lae nye ame siwo katã xɔ Mawu dzi se nyatefetɔe. 8 Ŋɔŋlɔ Kɔkɔe la kpɔe do ŋgɔ be Mawu atso afia na Trɔ̃subɔlawo le xɔse me, eya ta wòɖe gbefã na Abraham do ŋgɔe be, “Woyra dukɔwo le mewò.” 9 Eya ta woyra ame siwo katã xɔse la kple xɔsetɔ Abraham. 10 Ame siwo katã tsɔ wofe mɔkpɔkpɔ da ɖe sea dzi wɔwɔ dzi la le fifode te, elabena woŋlɔ ɖi be, “Wofo fi de ame sia ame si melé nu sia nu si woŋlɔ ɖe Segbalẽa me la me ɖe asi o.” 11 Eme kɔ fãa be womatso afia na ame aɖeke le Mawu gbɔ to se la me o, elabena woŋlɔ ɖi be, “Ame dzɔdzɔe la anɔ gbe le xɔse me.” 12 Wometu Sea ɖe xɔse dzi o, ke boŋ mawunya gblɔ bena, “Ame si awɔ nu siawo la anɔ agbe ɖe wo nu.” 13 Kristo ɖe mí tso Se la fe fifode me, esi wòzu fifode ɖe mía tefe, elabena woŋlɔ ɖe mawunya me be, “Wofo fi de ame sia ame si woklã ɖe ati ŋuti.” 14 Ale woɖe mí be yayra si wotsɔ na Abraham la nava Trɔ̃subɔlawo hã dzi to Kristo Yesu me, ale be to xɔse me míaxɔ Gbɔgbɔ Kɔkɔe si Mawu tsɔ do ŋugbee. 15 Nɔvi lɔlɔ̃awo, le míafe agbenɔnɔ gbe sia gbe me gɔ̃ hã la, ne ame aɖe do ŋugbe na nɔvia eye wòŋlɔe da ɖi, de asi ete la, womagate ŋu atrɔe o. Ŋugbedola magate ŋu atrɔ tame be yeawɔ nu bubu o. 16 Azɔ la, Mawu do ŋugbe aɖewo na Abraham kple Via. Đo ŋku edzi be nya sia megblɔ be wodo ŋugbe na viawo o; anye ne esia afia be via siwo katã nye Yudatɔwo. Ke wodo ŋugbe na Via eye esia gɔmee nye na Kristo. 17 Nu si mele didim be magblɔ lae nye esi: Mawu fe ŋugbe si wòdo be woaɖe ame to xɔse me la eŋlɔ ŋugbedodo sia da ɖi eye wòde asi ete; womate ŋu aɣlae alo atrɔe fe alafa ene blaetɔ̃ megbe, esi Mawu na Se Ewoawo o. 18 Ne se mawo dzi wɔwɔ ate ŋu aɖe mí la, ekema eme kɔ fãa bena esia ato vovo sã tso Abraham fe mɔ gbɔ elabena ɖe ko Abraham ya xɔ Mawu fe ŋugbedodo dzi se. 19 Enyo: Nu ka tae wode se mawo? Wotsɔ se siawo kpe ɖe tsãtɔwo ŋu le ŋugbe sia dodo vɔ megbe be woafia amewo fe fɔɖiɖi ne woda Mawu fe sewo dzi. Ke se siawo anɔ anyi va se ɖe Kristo, Vi, si Mawu do ŋugbe na la fe vava dzi ko. Vovototo bubu sia hã gali. Mawu tsɔ efe seawo na mawudɔlawo be woatsɔ ana Mose, eye eya hã tsɔ wo na efe amewo. 20 Ke esi Mawu do ŋugbe na Abraham la, eya ŋutɔe doe na Abraham; metsɔ ŋugbedodo la to mawudɔlawo alo Mose dzi o. 21 Ekema ɖe se la tsi tre ɖe Mawu fe ŋugbedodowo ŋu mahã? Gbeɖe! Elabena nenye ɖe se si wona la ana agbe la, anye ne dzɔdzɔenyenye ava to se la me vavã. 22 Gake Ŋɔŋlɔ Kɔkɔe la gblɔ be xexeame katã le nu vɔ̃ fe game, ale be ŋugbe si wodo be to Yesu Kristo dzixɔse me ame siwo xɔse akpɔ ɖeɖe la, nasu wo si. 23 Do ŋgɔ na Kristo fe vava la, se la dzɔ mía ŋu abe gamenɔlawo ene va se ɖe esime míaxɔ Đela si gbɔna la dzi ase. 24 Mina magagblɔe ale: Yudatɔwo fe sewo nye míafe nufiala kple mɔfiala va se ɖe esime Kristo va be yeana míanɔ nyuie kple Mawu to míafe xɔse me. 25 Ke azɔ esi Kristo va la, míegahiã se mawo be woadzɔ mía ŋu eye woakplɔ mí ayi egbɔe o. 26 Elabena azɔ la, mí katã míenye Mawu viwo to Yesu Kristo dzixɔse me, 27 eye mí ame siwo wode mawutsi ta na ɖe ɖekawɔwɔ kple Kristo me la, míedo Yesu abe awu ene. 28 Míeganye Yudatɔwo alo Helatɔwo, kluviwo alo ablɔɖeviwo, ŋutsuwo alo nyɔnuwo gɔ̃ hã o, ke mí katã míele ɖeka; míenye kristotɔwo; míele ɖeka le Kristo Yesu me. 29 Ke azɔ la, esi míenye kristotɔwo la, míenye Abraham ŋutɔ fe dzidzimeviwo eye Mawu fe ŋugbe siwo katã wòdo na Abraham la nye mía tɔ.
Galatiatɔwo 4
1 Miɖo ŋku edzi be ne fofo aɖe ku eye wògblẽ domenyinu gã aɖe ɖi na via sue aɖe la, ɖevi sue ma tɔ me menyo sãa wu kluvi aɖeke tɔ o va se ɖe esime wòatsi togbɔ be nu sia nu si fofoa gblẽ ɖi nɛ nye etɔ hã. 2 Ele na ɖevi la be wòawɔ nu si edzikpɔlawo ɖo nɛ va se ɖe esime wòaxɔ fe si fofoa ɖo da ɖi. 3 Alea tututue wònɔ na mí va se ɖe esime Kristo va. Míenye kluviwo na Yudatɔwo fe sewo kple kɔnyinyiwo elabena míebu be woate ŋu aɖe mí. 4 Ke esi ɣeyiɣi nyuitɔ si Mawu ɖo da ɖi va ɖo la, Mawu ɖo Via si nyɔnu aɖe dzi eye wònye Yudatɔ la ɖa 5 be wòana ablɔɖe mí ame siwo nye kluviwo na seawo ale be wòate ŋu axɔ mí abe eya ŋutɔ viwo ene. 6 Eye be míenye viawo ta la, Mawu ɖo Via fe Gbɔgbɔ ɖe míafe dziwo me eya ta azɔ la míate ŋu ayɔ Mawu dzidefotɔe be enye mía Fofo lɔlɔ̃a. 7 Míeganye kluviwo azɔ o ke boŋ míenye Mawu ŋutɔ viwo azɔ. Azɔ esi míenye viawo ta la, nu sia nu si nye etɔ la nye mía tɔ elabena nenemae Mawu ɖoe. 8 Hafi mi Trɔ̃subɔlawo mianya Mawu la, mienye kluviwo na nu siwo miebuna abe mawuwo ene, evɔ mawu mawo menɔ anyi gɔ̃ hã o. 9 Ke azɔ esi mieke ɖe Mawu ŋu alo magblɔ be Mawu boŋ ke ɖe mia ŋu la, nu ka tae miagadi be yewoagagbugbɔ ayi subɔsubɔ gbɔdzɔ, dahe, dzodzro gbɔ hele agbagba dzem be miayi dzifo to Mawu fe sewo dzi wɔwɔ me hã? 10 Miele agbagba dzem be yewoadze Mawu ŋu to nu si miawɔ alo nu si mele be miawɔ o le ŋkeke tɔxɛ aɖewo dzi alo le ɣleti aɖewo me alo le azãgbe aɖewo alo le fe aɖewo me la dzi. 11 Mevɔ̃ ɖe mia nu. Mele vɔvɔ̃m be nye agbagbadzedzewo katã ɖe mia ta la zu nu dzodzro. 12 Nɔvi lɔlɔ̃awo mina nu siawo nawɔ dɔ ɖe mia dzi abe ale si wowɔ dɔ ɖe dzinyee ene, elabena nye la mevo tso kɔkuti siawo te abe ale si miawo hã mievo tso wo te tsã ene. Esi megblɔ mawunya na mi zi gbãtɔ la miedo vlom o, 13 togbɔ be menɔ dɔ lém esi metsɔ nyanyui la vɛ na mi zi gbãtɔ hã. 14 Togbɔ be nye dɔléle la nye nuɖiaɖia hã la, miegbe nu le gbɔnye henyam o, ke boŋ miexɔm eye miekpɔ dzinye abe mawudɔla aɖe menye alo abe Yesu Kristo ŋutɔ ene. 15 Afi ka dzidzɔkpɔkpɔ fe gbɔgbɔ si nɔ mía dome tsã la le? Elabena menyae be le ŋkeke mawo me la, mialɔ̃ dzidzɔtɔe aho miafe ŋkuwo atsɔ aɖo tɔnyewo tefe ne ema ate ŋu anye kpekpeɖeŋu nam. 16 Ke azɔ la, ɖe mezu miafe futɔ elabena megblɔ nyatefe la na mia? 17 Aʋatsonufiala mawo, ame siwo le didim vevie be yewoadze mia ŋu la, mele agbagba dzem nenema ɖe miafe nyonyo ta o. Nu si wole didim be yewoawɔ lae nye yewoatrɔ miafe mo ɖa tso gbɔnye ale be miaɖo to woawo wu. 18 Enyo ne amewo ve mia nu kple tameɖoɖo nyui, to dzi vavãtɔ me vevietɔ ne womele mia nu vem le ɣeyiɣi si me mele mia gbɔ ko me o. 19 O, vinyewo miena nye dzi le veve sem! Megale veve sem abe funɔ si le mɔ kpɔm na vidzidzi ene eye mele mɔ kpɔm na ɣeyiɣi si Kristo fe gbɔgbɔ ayɔ mia me mlɔeba la. 20 Medi vevie be manɔ mia gbɔ fifia ale be nyemanɔ nu siawo ŋlɔm na mi o hafi; ke esi mía dome didi ta la, maʋu eme be nyemenya nu si tututu mawɔ o. 21 Miɖo tom, xɔ̃nyewo, mi ame siwo bu be ele be miawɔ Yudatɔwo fe sewo dzi kokoko hafi akpɔ ɖeɖe. Nu ka ta miadi nu siwo tututu se siawo fia o. 22 Elabena woŋlɔ ɖi be viŋutsu eve nɔ Abraham si; ɖeka dada nye kosi ke evelia dada ya nye ablɔɖenyɔnu. 23 Nya tɔxɛ aɖeke meku ɖe kosi la fe vi ɖe dzidzi ŋu o. Ke ablɔɖenyɔnua ya la Mawu ɖe wòdo ŋugbe nɛ hafi wòte ŋu dzi vi. 24 Nu siawo nye alobalo ko, elabena nyɔnu eveawo sɔ kple nubabla eve. Nubabla ɖeka la woxɔe le Sinai to dzi eye eyae dzi ɖevi siwo nye kluviwo. Esia nye Hagar. 25 Eya ta Hagar enye Sinaito si le Arabia, eye wòsɔ kple egbegbe Yerusalem du, elabena eya kple viawo le kluvinyenye me. 26 Ke Yerusalem si le dzifo la vo, menye kluvi o, eye eyae nye mía dada. 27 Elabena woŋlɔ ɖi bena, “Dzi nedzɔ wò, O konɔ, wò nyɔnu si medzi vi kpɔ o; do ɣli sesĩe nãtso aseye, wò ame si melé ku kpɔ o; viwo le nyɔnu si tsi akogo la si wu nyɔnu si si srɔ̃ le gɔ̃ hã.” 28 Nɔvi lɔlɔ̃awo, nye kple miawo míenye vi siwo ŋugbe Mawu do abe ale si wòdo Isak ŋugbe ene. 29 Eya ta ame siwo di be míawɔ Yudatɔwo fe sewo dzi la, le mí ame siwo wodzi tso Gbɔgbɔ Kɔkɔe la me yome tim azɔ, abe ale si Ismael, kosi la fe vi, ti Isak, vi si ŋugbe wodo la yome ene. 30 Ke Ŋɔŋlɔ Kɔkɔe la gblɔ be Mawu gblɔ na Abraham be wòanya kosi la kple via elabena kosi la fe vi mate ŋu anyi Abraham fe dome kple ablɔɖenyɔnu la fe vi o. 31 Nɔvi lɔlɔ̃awo, menye kosiwo fe viwo míenye o; eye míenye kluviwo na Yudatɔwo fe sewo hã o, ke míenye ablɔɖenyɔnu la fe viwo, eye míedzea Mawu ŋu le míafe xɔse ta.
Galatiatɔwo 5
1 Ale Kristo wɔ mí ablɔɖeviwoe. Azɔ la, mikpɔ egbɔ be mielé ablɔɖe sia me ɖe asi eye miagatrɔ azu kluviwo na Yudatɔwo fe sewo kple kɔnyinyiwo o. 2 Miɖo tom, elabena nya sia le vevie. Ne miele ŋu ɖom ɖe aʋatsotso kple Yudatɔwo fe sewo dzi wɔwɔ ŋu be woana miadze Mawu ŋu la, ekema Kristo mate ŋu aɖe mi o. 3 Magagblɔe zi evelia. Ele na ame sia ame si le didim be yeadze Mawu ŋu to aʋatsotso me la be wòawɔ Yudatɔwo fe se ɖe sia ɖe dzi loo alo wòatsrɔ̃. 4 Ne miele didim be yewoaxe fe si mienyi le Mawu si kple se mawo dzi wɔwɔ la, ekema viɖe aɖeke mele Kristo ŋu na mi o. Ekema Mawu fe amenuveve la bu ɖe mi. 5 Ke to Gbɔgbɔ Kɔkɔe la fe kpekpeɖeŋu me la míele ŋu ɖom ɖe Kristo fe ku ŋu be wòaɖe míafe nu vɔ̃wo ɖa ale be míate ŋu adze Mawu ŋu. 6 Eye mehiã be mí ame siwo Kristo na agbe mavɔe la míatsi dzi o, ne wotso aʋa na mí loo alo míelé Yudatɔwo fe sewo me ɖe asi la, o. Elabena nu si ko míehiã lae nye xɔse si wɔa dɔ to lɔlɔ̃ me. 7 Miedze egɔme henɔ yiyim nyuie hafi. Ame kae va flu mi eye wòxe mɔ na nyatefe la yomenɔnɔ? 8 Eme kɔ fãa be menye Mawue wɔ nu sia o, elabena eyae nye ame si yɔ mi hena ablɔɖe le Kristo me. 9 Ke mia dometɔ ɖeka koe agblẽ ame bubuawo katã. 10 Mele mɔ kpɔm be Mawu agagbugbɔ mi va xɔse la gbɔ abe ale si mele mɔ kpɔm le nu siawo me ene. Ame ka kee le fu ɖem na mi hele mia flum la, Mawu ŋutɔ ahe to nɛ. 11 Ame aɖewo gblɔ gɔ̃ hã be nye ŋutɔ mele gbefã ɖem be aʋatsotso kple Yudatɔwo fe sewo le vevie hena ɖeɖe. Enyo, ne meɖe gbefã nenema la, womagati yonyeme o, elabena gbefãɖeɖe sia meɖia ame aɖeke nu o. Esi wogale yonyeme tim kokoko la, fia be megale gbefã ɖem tso ɖeɖe to xɔse le Kristo fe atitsoga ɖeɖe ko me ŋu. 12 Đe ko medi vevie be nufiala siwo di be miana woatso aʋa na mi la, woaɖe wo ɖokuiwo ɖa le mia dome eye woaɖe le mia ŋu kpoo. 13 Elabena nɔvi lɔlɔ̃awo, wona ablɔɖe mi ke menye ablɔɖe be miawɔ nu vɔ̃ o, ke boŋ ablɔɖe be mialɔ̃ mia nɔewo eye miave wo nu. 14 Elabena woate ŋu afo seawo katã nu fu wòazu se ɖeka sia be, “Lɔ̃ hawòvi abe ɖokuiwò ene.” 15 Ke ne le lɔlɔ̃ na mia nɔewo tefe ɖeklemiɖeɖe kple dzrewɔwɔ le miawo ɖeɖe dome la, ekema minɔ ŋudzɔ eye miakpɔ nyuie be miagagblẽ nu le mía nɔewo ŋu o. 16 Eya ta megblɔ be minɔ agbe le Gbɔgbɔ la me ale be miagawɔ miafe dzɔdzɔme vɔ̃wo fe didiwo dzi o. 17 Elabena dzɔdzɔme vɔ̃ dia nu si tsi tre ɖe Gbɔgbɔ la ŋu, eye nu si dim Gbɔgbɔ la le la hã nye futɔ na míafe dzɔdzɔme vɔ̃wo. Wole avu wɔm kple wo nɔewo, ale be miate ŋu awɔ nu si miedi be miawɔ la o. 18 Ke ne Gbɔgbɔ la le miakplɔm la, miegale se la te o. 19 Ke ŋutilãmenudzodzro vɔ̃wo dze fãa; esi woe nye, ahĩawɔwɔ, makɔmakɔnyenye, hadzedze, 20 trɔ̃subɔsubɔ, adzewɔwɔ, fuléle, dzrewɔwɔ ŋuʋaʋã, dɔmedzoedodo, ɖokuitɔdidi, kɔmamawo, mamawo, 21 ŋubiabiã, ahamumu, aglotutu vɔ̃wo kple esia tɔgbiwo. Mele nu xlɔ̃m mi, abe ale si mexlɔ̃ nu mi va yi ene la be, ame siwo nɔ agbe alea la manyi mawufiaɖufe la fe dome o. 22 Ke Gbɔgbɔ la fe kutsetse enye, lɔlɔ, dzidzɔ, ŋutifafa, dzigbɔɖi, dɔmenyowɔwɔ, nyuiwɔwɔ, nutefewɔwɔ, 23 tufafa kple ɖokuidziɖuɖu. Se la metsi tre ɖe nu siawo ŋuti o. 24 Ame siwo nye Kristo Yesu tɔ la klã wofe dzɔdzɔme vɔ̃wo kple wofe fieŋufieŋuwo kpakple wofe dzodzrowo ɖe ati ŋuti. 25 Esi míele agbe le Gbɔgbɔ la me la, mina míazɔ hã le efe kpɔkplɔ te. 26 Migana dada nayɔ mía me o, ado dziku na mía haviwo alo aʋa ŋu mía nɔewo o.
Galatiatɔwo 6
1 Nɔvi lɔlɔ̃awo, ne kristotɔ aɖe dze nu vɔ̃ me la, ele na mi ame siwo vɔ̃a Mawu la be miatsɔ gbe blewu kple ɖokuibɔbɔ akpe ɖe eŋu be wòagbugbɔ ava mɔ dzɔdzɔe la dzi; miaɖo ŋku edzi be mia dometɔ aɖe hã ate ŋu azu vɔ̃wɔla ɣebubuɣi. 2 Mitsɔ mia nɔewo fe agbawo eye miakpe ɖe wo ŋu le wofe xaxawo me, ale miawɔ Afetɔ la fe se la dzi. 3 Ne ame aɖe bu be yenye nane le esime menye naneke o la eble eɖokui. 4 Mina ame sia ame naka ɖe edzi be yele yefe dɔ wɔm abe ale si yeate ŋui ene, ekema akpɔ dɔ nyui wɔwɔ ŋuti dzidzɔ eye mahiã be wòatsɔ eɖokui asɔ kple ame bubu aɖeke o. 5 Ele be mía dometɔ ɖe sia ɖe natsɔ eya ŋutɔ fe vodadawo kple eya ŋutɔ fe agbawo elabena mía dometɔ aɖeke mede blibo o! 6 Ame siwo wofia Mawu fe nyae la nama wofe nu nyuiwo kple wofe nufialawo. 7 Migable mia ɖokuiwo o. Miɖo ŋku edzi be ame aɖeke mate ŋu aflu Mawu o. Nu si ame fãna la eya kee wòŋena ɣesiaɣi. 8 Ne efã eya ŋutɔ fe dzodzro vɔ̃wo fe ku la, ekema ele nu vɔ̃wo fe ku fãm eye le nyatefe me la, aŋe gbegblẽ fe ku. Ke ne efã gbɔgbɔmekuwo la, aŋe agbe mavɔ si Gbɔgbɔ Kɔkɔe la anɛ. 9 Migana míagbɔdzɔ le nu nyui wɔwɔ me o, elabena ne míegbɔdzɔ o la, míaŋe nu le ɣeyiɣi nyuitɔ dzi. 10 Eya ŋuti esi asinukpɔkpɔ le mía si la, mina míawɔ nyui na amewo katã, vevietɔ na nɔvi dzixɔsetɔwo. 11 Matsɔ nye ŋutɔ nye asi aŋlɔ nuwunya mamlɛ siawo na mi. Mikpɔ ale si wòle be mana nye ŋɔŋlɔdzesiwo naloloe ɖa! 12 Miafe nufiala siwo le agbagba dzem be yewoana miatso aʋa la, le agbagba dzem le nu ɖeka ko ta: eyae nye be yewoadze amewo ŋu eye womagati yewo yome, abe ale si wòanɔ ne woaʋu eme be Kristo fe atitsoga koe ate ŋu aɖe mí ene o. 13 Menye ame siwo wotso aʋa na gɔ̃ hãe wɔa sea dzi o, ke wodi be woatso aʋa na mi ale be woafo adegbe le miafe ŋutilã ŋu. 14 Mawu neɖi be nyemafo adegbe le naneke ŋu o, negbe le míafe Afetɔ Yesu Kristo fe atitsoga la ŋu ko, nu si me woto klã xexeame ɖe ati ŋuti nam eye woklã nye hã ɖe ati ŋuti na xexeame. 15 Gɔmesese aɖeke megale aʋatsotso kple aʋamatsɔmatso ŋu o: nu si le vevie lae nye nuwɔwɔ yeye zuzu. 16 Mawu fe ŋutifafa kple nublanuikpɔkpɔ nanɔ anyi kple ame siwo katã wɔa se sia dzi, eye woanɔ anyi kple Mawu fe Israel hã. 17 Mlɔeba la migana ame aɖeke naɖe fu nam le nu siawo ŋuti o elabena Yesu fe dzesiwo le nye ŋutilã ŋu. 18 Nɔvi lɔlɔ̃awo, míafe Afetɔ Yesu Kristo fe amenuveve nanɔ anyi kple miafe gbɔgbɔ, Amen.
Efesotɔwo 1
1 Nɔvi kristotɔ lɔlɔ̃a siwo le Efeso, mi ame siwo lé Afetɔ la fe nya la me ɖe asi sesĩe; nye Paulo, ame si Mawu tia be manye Kristo Yesu fe dɔtsɔla lae le agbalẽ sia ŋlɔm na mi. 2 Mawu, mía Fofo kple Yesu Kristo, míafe Afetɔ fe yayra kple ŋutifafa nanɔ anyi kpli mi. 3 Míetsɔ kafukafu geɖe na Mawu, míafe Afetɔ Yesu Kristo Fofo, ame si tsɔ yayra ɖe sia ɖe si le dzifo la kɔ ɖe mía dzi duu le esime míenye kristotɔwo la ta. 4 Le blema, hafi wòva wɔ xexeame gɔ̃ hã la, Mawu tia mí be míanye eya ŋutɔ tɔwo, to dɔ gã si Kristo ava wɔ na mí la dzi. Eɖoe ɣemaɣi ke be yeawɔ mí ame kɔkɔe, maɖifɔwoe le efe ŋkume. Míawoe nye ame siwo le efe ŋkume eye efe lɔlɔ̃ fo xlã mí. 5 Đoɖo matrɔmatrɔ si wòwɔ ɖe mía ŋuti tso ɣeaɖeɣi ke nye be wòaxɔ mí ɖe eya ŋutɔ fe fome la me. Mawu wɔ esia esi wòɖo Yesu Kristo ɖa be wòaku ɖe mía ta. Ewɔ esia to eya ŋutɔ fe lɔlɔ̃nu me! 6 Azɔ la mitsɔ kafukafuwo katã na Mawu ɖe efe dɔmenyo gã na mí ta. Mikafui ɖe efe amenuveve sɔ gbɔ si wòkɔ ɖe mía dzi la ta, elabena míenye Via lɔlɔ̃ la tɔ. 7 Efe dɔmenyonyo la gba go ɖe mía dzi ale gbegbe be wòɖe míafe nu vɔ̃wo katã ɖa to Via fe ʋu la me, ame si dzi wòto ɖe mí; 8 eye etsɔ efe amenuveve xɔasi la kɔ ɖe mía dzi duu, elabena ese mía gɔme nyuie eye wònya nu si nyo na mí ɣesiaɣi. 9 Mawu gblɔ efe susu ɣaɣla si ta wòɖo Kristo ɖa la na mí. Ewɔ ɖoɖo sia le blema ke ɖe nublanuikpɔkpɔ na mí ta. 10 Efe taɖodzinue nye be, ne ɣeyiɣi si wòɖo ɖi la de la, afo mí katã nu fu tso afi sia afi si míele, eɖanye dzifo alo anyigbadzi, bena míanɔ egbɔ le Kristo me, tso mavɔ me yi mavɔ me. 11 Gawu la, le nu si Kristo wɔ ɖe mía nu ta la, míezu nunana xɔasi siwo ŋuti Mawu kpɔa dzidzɔ le, elabena abe ɖoɖo gã si Mawu wɔ la fe akpa aɖe ene la, etia mí tso gɔmedzedzea me ke be míanye ye tɔwo eye nu siawo katã le eme vam pɛpɛpɛ abe ale si wòɖoe tso blema ke ene. 12 Mawu fe ɖoɖo le nu sia mee nye be, mí ame siwo nye ame gbãtɔ siwo dze si Kristo la, míakafui atsɔ ŋutikɔkɔe nɛ, ɖe dɔ gã siwo katã wòwɔ na mí la ta. 13 Eye ɖe dɔ gã si Kristo wɔ ta la, mi ame bubu siwo ke hã se nyanyui la tso ale si ame akpɔ ɖeɖe ŋu, eye miexɔ Kristo dzi se la, Gbɔgbɔ Kɔkɔe si ŋugbe wodo na mí kristotɔwo tso blema ke la, ŋutɔ de dzesi mi be mienye kristotɔwo. 14 Efe mía me nɔnɔ nye kpeɖodzi tso Mawu gbɔ be awɔ nu sia nu si ŋugbe wòdo na mí la godoo. Gbɔgbɔ la fe mía me nɔnɔ fia bena Mawu fle mí xoxo eye wòɖo kpe edzi be yeakplɔ mí ava eɖokui gbɔe. Esiae ganye susu ɖeka si tae wòle be míakafu míafe Mawu, Ŋutikɔkɔetɔ la. 15 Esia tae tso ɣeyiɣi si dzi mese xɔse si le mia si le Afetɔ Yesu me kple lɔlɔ̃ si le mia me na ame kɔkɔewo katã la, 16 nyemedzudzɔ akpedada na Mawu ɖe mia ta o eye meɖoa ŋku mia dzi ɖaa le nye gbedodoɖawo me. 17 Mebiaa Mawu, si nye míafe Afetɔ Yesu Fofo la, be wòana mawumenunya kple ɖeɖefia mi be miaganyae ɖe edzi wu. 18 Medoa gbe ɖa be kekeli nayɔ miafe dziwo me fũ bena miakpɔ nu siwo gome kpɔ ge miegbɔna la fe ɖe do ŋgɔ. Medi be mianya be esi wotsɔ mí ame siwo xɔ Kristo dzi se la na Mawu ta la esia wɔe be kesinɔnu gã aɖe ɖo Mawu si! 19 Medoa gbe ɖa be, miade asi ale si efe ŋusẽ tri akɔe le kpekpeɖeŋunana ame siwo xɔa edzi se me la gɔmesese me. 20 Ŋusẽ triakɔ sia kee fɔ Kristo ɖe tsitre tso ame kukuwo dome eye wòtsɔe ɖo bubutefe le Mawu fe nuɖusi me le dzifo. 21 Tefe si kɔ sasasã wu fia dziɖula kple kplɔla ɖe sia ɖe tɔ. Ẽ, ŋutikɔkɔe le efe bubu ŋu wu ame sia ame tɔ le xexe sia me loo alo xexe si gbɔna la me. 22 Mawu tsɔ nuwo katã de efe afɔ te eye wòwɔe kristohamea katã fe tatɔ gãtɔ. 23 Hame sia nye eya ŋutɔ fe ŋutilã. Eyɔ hame la fũ, eye wòganye nu sia nu si le afi sia afi la fe gɔmedzela kple enala.
Efesotɔwo 2
1 Tsã la mienɔ Mawu fe fĩfode te, eye miafe nu vɔ̃wo na be mieyina ɖe tsɔtsrɔ̃ mavɔ me. 2 Miedze ameha la yome eye miele ko abe ame bubuwo ene; mieyɔ fũ kple nu vɔ̃, eye miedze Satana, ŋusẽ si le yame la fe fiavi la yome; ame si gale dɔ wɔm fifi laa le ame siwo tsi tre ɖe Afetɔ la ŋuti fe dziwo me. 3 Mí katã míenɔ ko abe ame mawo ene tsã, míafe agbe ɖea nu vɔ̃ɖi siwo le mía me la fiana, eye míewɔa nu vɔ̃ siwo me míafe dzodzro vɔ̃wo kple susu vɔ̃wo kplɔa mí denae. Míedze agbe baɖa nɔnɔ gɔme elabena wodzi mí kple dzɔdzɔme vɔ̃ɖi ale míenɔ Mawu fe dɔmedzoe la te abe ame bubu ɖe sia ɖe ene. 4 Gake Mawu fe nublanuikpɔkpɔ gba go ŋutɔ eye wòlɔ̃ mí hã ale gbegbe be 5 togbɔ be míeku le gbɔgbɔ me, eye wofo fi de mí be míatsrɔ̃ le míafe nu vɔ̃wo ta hã la, egbugbɔ míafe agbe la tsɔ na mí esi wòfɔ Kristo tso ame kukuwo dome, ale be efe amenuveve gã la koe ɖe mi, 6 eye wokɔ mí do goe le yɔdo la me yi ɖe ŋutikɔkɔe me kple Kristo, le dzifonutowo me, afi si míebɔbɔ nɔ anyi kplii le, ɖe dɔ gã si Kristo Yesu wɔ na mí la ta. 7 Azɔ Mawu ate ŋu afia asi mí eye wòatsɔ mí aɖo kpɔɖeŋui ɣesiaɣi na efe amenuveve sɔ gbɔ la, ɖe dɔ gã si wòwɔ na mí to Yesu Kristo me la ta. 8 Le efe amenuveve sɔ gbɔ la ta la, miekpɔ ɖeɖe to Kristo dzixɔse me. Dzixɔse si le mia si le eya amea me gɔ̃ hã la menye nu si tso miawo ŋutɔwo gbɔ o; ke boŋ eya hã nunanae wònye tso Mawu gbɔ. 9 Đeɖekpɔkpɔ menye fetu na mí le míafe dɔ nyui siwo míewɔ la ta o, eya ta mía dometɔ aɖeke mate ŋu afo adegbe le eta o. 10 Mawu ŋutɔe wɔ mí nu si míenye eye wòtsɔ agbe yeye si tso Yesu Kristo gbɔ la na mí. Eɖoe da ɖi na mí tso gbe aɖe gbe ke be míatsɔ míafe agbe sia akpe ɖe ame bubuwo ŋui. 11 Migaŋlɔ be akpɔ be tsã la, mienye Trɔ̃subɔlawo, eye Yudatɔwo yɔ mi be mawumavɔ̃lawo kple ame makɔmakɔwo o. Ke togbɔ be wowɔa mawuvɔ̃lawo fe ɖoɖowo kple kɔnuwo dzi pɛpɛpɛ hã la, wofe dziwo me mekɔ o, evɔ wona wotso aʋa hã na wo abe mawuvɔvɔ̃ fe dzesi ene hafi. 12 Miɖo ŋku edzi be le ɣemaɣiwo me la, mienɔ agbe Kristo manɔmee. Mienye futɔ na Mawu viwo eye Mawu medo ŋugbe aɖeke be yeakpe ɖe mia ŋuti o. Ale miebu keŋkeŋ. Mawu menɔ mia si o, eye mɔkpɔkpɔ aɖeke hã menɔ mia si o. 13 Ke azɔ la, mienye Kristo Yesu tɔ, eye togbɔ be mienɔ adzɔge ke tsã tso Mawu gbɔ hã la, azɔ wokplɔ mi va egbɔe, ɖe nu si Yesu Kristo wɔ ɖe mia ta kple efe ʋu la ta. 14 Elabena Kristo ŋutɔe nye mɔ si dzi míato akpɔ ŋutifafa. Ewɔ ŋutifafa le mí Yudatɔwo kple mi Trɔ̃subɔlawo dome to ale si wòwɔ mí katã fome ɖeka me tɔwoe la me eye wòɖe vlodoame si nɔ mía dome tsã la ɖa. 15 To efe ku me la, eɖe ale si mí kple miawo míenyina tsã o la ɖa. Yudatɔwo fe se siawoe he fuléle siawo vɛ elabena seawo de Yudatɔwo dzi eye wotsi tre ɖe Trɔ̃subɔlawo ŋuti. Ale wòku bena wòate fli ɖe Yudatɔwo fe seawo kple wofe ɖoɖowo katã me. Emegbe ewɔ mí kple ame siwo menyina tsã o la ɖekae le efe ŋutilã me; eye esi wòtsɔ mí wɔ ame yeye ɖekae mlɔeba la, ŋutifafa va. 16 Abe ame siwo nye ŋutilã ɖeka fe akpa vovovowo ene la, míafe dɔmedzoe ɖe mia nɔewo ŋuti nu tsi keŋkeŋ, elabena wodzra mí ame eve la katã dome ɖo eye ɖekawɔwɔ nɔ mí kple Mawu dome. Mlɔeba la, dzrehehe la wu nu le atitsoga la ŋuti. 17 Azɔ la etsɔ ŋutifafa fe nyanyui la vɛ na mi Trɔ̃subɔla siwo nɔ adzɔge ke tso egbɔ kple mí Yudatɔ, siwo te ɖe eŋu. 18 Azɔ la mí katã míeɖanye Yudatɔwo alo Trɔ̃subɔlawo, míate ŋu ato Gbɔgbɔ Kɔkɔe la fe kpekpeɖeŋu kple nu si Kristo wɔ ɖe mía ta la me, ate ɖe Mawu, Fofo la, ŋuti. 19 Azɔ la mieganye amedzrowo na Mawu kple dzifofiaɖufe la o, ke boŋ mienye Mawu ŋutɔ fe fometɔwo kple Mawu fe dumetɔwo eye mi kple kristotɔ bubuwo katã mienye Mawu fe afemetɔwo azɔ. 20 Mikpɔ gɔmeɖokpe sesẽ si dzi wotu mi ɖo la ɖa! Wotu mi ɖe apostoloawo kple nyagblɔɖilawo dzi eye xɔa fe dzogoedzikpee nye Yesu Kristo ŋutɔ! 21 Mí ame siwo katã xɔe se la, wowɔ mí ɖekae kple Kristo le ɖoɖo tɔxɛ me abe gbedoxɔ nyui si tum wole na Mawu eye wòle dzi dem nyuie gbe sia gbe la fe akpa aɖewo ene. 22 Eye wotsɔ miawo hã wɔ ɖekae kple ame siawo ale to Gbɔgbɔ la dzi mienye Mawu fe nɔfe sia fe akpa aɖe.
Efesotɔwo 3
1 Le esia ta, nye Paulo, Kristo Yesu fe dɔla, mele ga me le afii le mi Trɔ̃subɔlawo ta. 2 Mexɔe se be miese Mawu fe amenuveve, si wònam le mia ta 3 le esia me be Mawu na menya efe ɖoɖo ɣaɣla be Trɔ̃subɔlawo hã nakpɔ amenuveve. Meka nya sia ta na mi do ŋgɔ kpuie to nye agbalẽŋɔŋlɔ na mi me. 4 Megblɔ esia be matsɔ aɖe nya me na mi tso ale si mewɔ hafi nya nu siawo la ŋuti. 5 Le blema la, Mawu meɖe efe ɖoɖo sia fia efe amewo o, gake azɔ la eɖee fia efe apostolowo kple nyagblɔɖilawo to Gbɔgbɔ Kɔkɔe la dzi. 6 Azɔ nya ɣaɣla lae nye esi: Ebe Trɔ̃subɔla siwo trɔ dzime la akpɔ gome le domenyinyi magblemagblẽ si wòɖo ɖi na viawo la me sɔsɔe kple Yudatɔwo; eyɔ wo kple eve la katã be woanye yefe hametɔwo. Mawu fe ŋugbedodowo be yeakɔ yayra geɖe ɖe amewo dzi to Kristo dzi la, yi na wo kple eve la katã, nenye be woxɔ Kristo fe nyanyui la kple dɔ gã si wòwɔ ɖe wo nu la dzi se. 7 Mawu na mɔnukpɔkpɔ tɔxɛm be magblɔ efe ɖoɖo sia na ame sia ame eye wòtsɔ efe ŋusẽ kple ŋutete tɔxɛ nam bena mate ŋu awɔ dɔ sia nyuie. 8 Mibu nu sia ŋuti kpɔ! Togbɔ be nyemewɔ naneke si dze na bubu sia o, eye nyee ganye kristotɔ gblɔetɔ wu ame sia ame hã la, nye koe nye ame si wòtia, tsɔ dzidzɔ tɔxɛ sia na be magblɔ Dzidzɔnya sia na Trɔ̃subɔlawo tso kesinɔnu mavɔ si li na wo to Kristo me; 9 eye wògadi be maɖe nya me na ame sia ame be Mawue nye Trɔ̃subɔlawo hã fe Đela, abe ale si eya ame si wɔ nuwo katã la ɖoe da ɖi le adzame tso gɔmedzedzea me ene. 10 Susu ka tae wòwɔ ɖoɖo sia ɖo? Ewɔ ɖoɖo sia be wòatsɔ afia dziɖula kple ŋusẽ vovovo, siwo le dzifonutowo me, ale si Mawu fe nunya de bliboe: ne wokpɔ efe fome blibo, ame si wo nye Yudatɔwo kple Trɔ̃subɔlawo siaa, la wofo fu le efe hame la me, 11 abe ale si wòɖo da ɖi be yeawɔ to Yesu Kristo míafe Afetɔ la dzi ene. 12 Azɔ la míate ŋu ado ɖe Mawu ŋkume dzidefotɔe, eye kakaɖedzi hã le mía si be axɔ mí dzidzɔtɔe nenye be míedo ɖe eŋkume kple Kristo eye míexɔ edzi se. 13 Eya ta to kukuɖeɖe me, dzi megaɖe le mia fo ɖe nu si tum wole kplim le afi sia la ta o. Miawo tae mele fua kpem ɖo eya ta mitsɔe be enye bubudede mia ŋu eye dzidefo nanɔ mia si. 14 Eya ta medzea klo doa gbe ɖa na Fofo la 15 ame si gbɔ xɔsetɔwo fe fomeawo katã, si le dzifo kple anyigba dzi la, kpɔa wofe ŋkɔ tsonɛ. 16 Medoa gbe ɖa be tso efe ŋutikɔkɔe fe kesinɔnu gbogboawo me la, wòana ŋusẽ tɔxɛ mi to efe Gbɔgbɔ Kɔkɔe la dzi. 17 Megadoa gbe ɖa hã be, gbe sia gbe la Kristo naxɔ afe ɖe miafe dziwo me to xɔse me eye wòanɔ mia me, zi ale si miexɔ edzi se. Neva eme be miatsi, ato ke ɖe Mawu fe lɔlɔ̃ wɔnuku la me; 18 eye bena mi kpakple ame kɔkɔewo katã miakpɔ kelili be miate ŋu adze si ale si Kristo fe lɔlɔ̃ keke, didi, kɔkɔ eye wògogloe, 19 eye be mianya Kristo fe lɔlɔ̃ sia, si kɔ wu miafe nugɔmesesewo katã. Ale mlɔeba la, Mawu fe agbɔsɔsɔ la katã nayɔ mi fũu. 20 Ke, hena eya ame si tea ŋu wɔ nuwo geɖee wu nu siwo katã míebiana alo susuna, le efe ŋusẽ si le dɔ wɔm le mía me la, 21 eya tɔe lanye ŋutikɔkɔe le hamea me kple Kristo Yesu me le dzidzimewo katã me, tso mavɔ me yi mavɔ me! Amen.
Efesotɔwo 4
1 Nye, ame si le game le afi sia ɖe Afetɔ la subɔsubɔ ta lae le kuku ɖem na mi be mianɔ agbe eye miazɔ nyuie abe ame siwo wotia be woaxɔ yayra wɔnuku siawo tɔgbi la ene. 2 Mibɔbɔ mia ɖokuiwo eye mifa tu. Migbɔ dzi ɖi na mia nɔewo, eye ɖe lɔlɔ̃ si le mia si na amewo ta la, migbɔ dzi ɖi na wo nenye be wodze agɔ le mia dzi. 3 Midze agbagba ɣesiaɣi be mianɔ ɖeka le Gbɔgbɔ Kɔkɔe la fe amekpɔkplɔ te ale be mianɔ anyi le ŋutifafa me kple mia nɔewo. 4 Mí katã la ŋutilã ɖeka fe akpa aɖewoe míenye; Gbɔgbɔ ɖeka ma kee le mía me, eye woyɔ mí katã hã be míanɔ mɔ kpɔm na ŋutikɔkɔe ɖeka ma si gbɔna. 5 Le míawo gome la, Afetɔ ɖeka, xɔse ɖeka, kple mawutsi detaɖeka koe li, 6 eye Mawu Fofo ɖekae le mía si, ame si le mí katã ta kpɔm eye wòle mía me eye wòdzena le míafe agbe fe akpa sia akpa. 7 Ke wotsɔ amenuveve na mía dometɔ ɖe sia ɖe abe ale si Kristo na míi ene. 8 Esia tae woŋlɔ ɖi be, “Esi wòlia yi dzi la eɖe aboyo ame geɖewo dzoe eye wòna nunana amewo.” 9 Azɔ la “eɖi va anyi” gɔ me ɖe? Egɔmee nye be eɖi va anyigba, yi ɖe keke anyigba tume ke. 10 Eya ta eya ame si ɖi va anyi la eya kee lia yi dzi ʋĩ gbɔ dzifowo katã ta, be wòayɔ xexe blibo la me fũu. 11 Eyae na ame aɖewo nye apostolowo, eye ame aɖewo nyagblɔɖilawo, ame aɖewo hã nyanyuigblɔlawo, ame aɖewo kplɔlawo kple nufialawo 12 bena Mawu fe amewo nate ŋu asu te na dɔwɔwɔ, ale woatu Kristo fe ha si nye efe ŋutilã la ɖe edzi wòatsi 13 va se ɖe esime mlɔeba la dzixɔse ɖeka nanɔ mía si tso míafe ɖeɖekpɔkpɔ kple mía Đela si nye Mawu Vi la ŋuti, eye va se ɖe esime ame sia ame tsi, eye wòkpɔ ŋusẽ le Afetɔ la me, ẽ, va se ɖe esime Kristo xɔ afe ɖe ame sia ame me. 14 Ekema míaganɔ abe ɖeviwo ene o. Míaganɔ míafe susuwo trɔm ɣesiaɣi tso nu si míexɔ se la ŋuti elabena ame aɖe va gblɔ nya bubu na mí alo wòda alakpa be ne míaxɔe se be nu si yegblɔ lae nye nyatefe o. 15 Ke boŋ míato nyatefe na mía nɔewo le lɔlɔ̃ me ale be le nuwo katã me la míatsi ali ke le Kristo ame si nye Ta na hame la me. 16 Tso eya amea me wotsɔ ŋutilã la fe akpa ɖe sia ɖe fo fui nyuie, eye akpa ɖe sia ɖe le efe mɔ tɔxɛ dzi le kpekpem ɖe akpa mamlɛawo ŋuti, ale be ŋutilã blibo la katã le sesĩe eye wole tsitsim ɖe edzi le lɔlɔ̃ me. 17 Azɔ la mele esia gblɔm na mi, eye mele gbe tem ɖe edzi le Afetɔ la me be miagazɔ abe ale si Trɔ̃subɔlawo zɔna le wofe tamesusu dzodzrowo me la ene o. 18 Ame siawo la wofe susuwo me do viviti eye woma ɖa tso Mawu gbɔ elabena wole agbe le numanyamanya me le wofe dzimesesẽ ta. 19 Esi ŋukpe aɖeke megale mo na wo o ta la, wotsɔ wo ɖokuiwo dzra na nu tovo wɔwɔ, ale be woakpɔ gome le ŋunyɔnu ɖe sia ɖe fomevi wɔwɔ me eye nu siawo do du wo wogale wo dim. 20 Ke miawo la, menye aleae mienya Kristoe o. 21 Vavã miese eŋkɔ eye wofia nu mi le eya amea me, le nyatefe si le Yesu me la nu. 22 Wofia nu mi ku ɖe miafe agbe xoxo si mienɔ la ŋuti, be miaɖe asi le agbe xoxo la ŋuti, agbe si le tsɔtsrɔ̃mɔ dzi to efe beblenudzodzrowo me. 23 Azɔ la ele be miafe nɔnɔme kple miafe susuwo nanɔ tɔtrɔm yeyee hena nyuia ɣesiaɣi. 24 Ẽ, ele be mianye ame yeye siwo to vovo tso ame xoxo la gbɔ, ale be mianɔ dzadzɛ, anɔ kɔkɔe. Mitsɔ amenyenye yeye sia do abe awu ene. 25 Midzudzɔ aʋatsokaka na mia nɔewo; minɔ nyatefetoto ko dzi, elabena ŋutilã ɖeka fe ŋutinuwo míenye. Eya ta nenye be míeka aʋatso na mía nɔewo la, mía ɖokuiwo ko míele nu vevi wɔmii. 26 Nenye be dzi ku wò la mègalé dziku la ɖe dɔme wòazu nu vɔ̃ na wò o. Mègana ɣe naɖo to ɖe wo dɔmedzoe o. Đu wò dziku la dzi kaba 27 elabena zi ale si nèdo dziku ko la, ena mɔnukpɔkpɔ Abosam be wòaɖu dziwò. 28 Ne ame aɖe nye fiafitɔ le mia dome la, nedzudzɔ kaba eye wòatsɔ eya ŋutɔ fe asiwo awɔ dɔ ɖɔʋu aɖee be wòakpɔ emetsonu eye wòana ɖe hiãtɔwo hã. 29 Nya vlo aɖeke megado go le mia nu o. Ke boŋ migblɔ nya siwo nyo eye woate ŋu ado ame siwo le esem la ɖe ŋgɔ, eye migblɔ nu siwo ko ahe yayra vɛ na wo. 30 Migana Gbɔgbɔ Kɔkɔe la naxa nu le miafe agbenɔnɔ ta o. Miɖo ŋku edzi be eyae nye ame si dea dzesi mi be miate ŋu ado gbe ma gbe esi woawu ɖeɖe tso nu vɔ̃ me fe dɔ la nu. 31 Midzudzɔ fuléle mia nɔewo kple dɔmedzoedodo. Migana nɔfe aɖeke dzrewɔwɔ, nya vlo gbɔgblɔ kple fuléle amewo le miafe agbenɔnɔ me o. 32 Ke boŋ la, minyo dɔme na mia nɔewo, eye mikɔ dɔme ɖe amewo ŋuti, mitsɔ nu vɔ̃ ke mia nɔewo, abe ale si Mawu hã tsɔa nu vɔ̃ kea mi ene elabena kristotɔwoe mienye.
Efesotɔwo 5
1 Eya ta mizu mawusrɔ̃lawo abe vi lɔlɔ̃wo ene 2 eye minɔ agbe le lɔlɔ̃ me abe ale si Kristo lɔ̃ mí hetsɔ eɖokui na ɖe mía ta abe nunana kple vɔsa si le ʋeʋẽm lililĩ na Mawu la ene. 3 Migaɖe mɔ na ahasiwɔwɔ, makɔmakɔnyenye kple ŋukeklẽ be woanɔ mia me o. Migana be ame aɖeke nakpɔ kpɔtsɔtsɔ le mia ŋuti le nu vɔ̃ siawo ta o. 4 Mele be woase glitoto vlowo, nya foɖiwo kple dzeɖoɖo madzetowo le mia nu o. Ke boŋ la, miɖo ŋku Mawu fe amenuveve dzi na mia nɔewo eye miada akpe ɖe eta. 5 Miate ŋu aka ɖe edzi bena: Mawu kple Kristo fe fiaɖufe la manye ame makɔmakɔ kple ŋuklẽla tɔ o, elabena ŋuklẽla sɔ kple legbasubɔla, elabena elɔ̃na eye wòsubɔa nu nyui siwo le xexeame ɖe Mawu tefe. 6 Ame siwo doa taflatsɛ eye wowɔa nu siawo la megaflu mi o, elabena Mawu fe dziku helihelĩ le ame siwo wɔa nu siawo dometɔ ɖe sia ɖe dzi. 7 Hekpe ɖe esia ŋu la, migade ha gɔ̃ hã kple ame siawo fomeviwo o. 8 Elabena tsã la, viviti yɔ miafe dziwo me fũ, ke azɔ la, kekeli si tso Afetɔ la gbɔ la xɔ etefe eya ta mina miafe agbe naɖe kekeli la afia! 9 Le kekeli sia si le mia me ta la, miwɔ nu siwo ko nyo, nu siwo le dzɔdzɔe kple nu siwo le etefe. 10 Le miafe agbe me la, misrɔ̃ eye mianya nu siwo ko dzea Afetɔ la ŋu. 11 Migakpɔ gome le vivisese vlowo kple vivitimenu aɖeke me o; ke boŋ mika mo na nu vlo wɔlawo, eye miaɖe wofe vivimenuwɔwɔ ɖe go. 12 Anye ŋukpenanu alo ŋunyɔnu gɔ̃ hã be mafo nu le vivitimenuwɔna siwo mawumavɔ̃lawo wɔna la ŋuti. 13 Ke nu sia nu si dzi kekeli klẽ ɖo la dzena wokpɔna, 14 elabena kekelie nana wokpɔa nu sia nu. Esia tae woŋlɔ ɖi be, “O, alɔ̃dɔla nyɔ, nyɔ tso ku me, eye Kristo aklẽ ɖe dziwò.” 15 Eya ta mikpɔ nyuie be miaganɔ agbe abe numanyalawo ene o, ke boŋ abe nunyalawo ene 16 ame siwo wɔa wofe mɔnukpɔkpɔ ɖe sia ɖe ŋudɔ nyuie elabena míele ŋkeke sesẽwo me fifia. 17 Migawɔ naneke tamemabumabutɔe o, ke boŋ miadi nu si Afetɔ la di be miawɔ eye miawɔe. 18 Migano aha fũ o, elabena nu vɔ̃ geɖe dea xa ɖe ahatsunola fe mɔ dzi. Mina Gbɔgbɔ Kɔkɔe la boŋ nayɔ mi taŋtaŋ eye mina eya naɖu mia dzi. 19 Mitsɔ Psalmowo kple kafukafuhawo fo nu na mia nɔewo tso Afetɔ la ŋuti, midzi ha kɔkɔewo eye miafo wo na Afetɔ la le miafe dziwo me. 20 Mida akpe na Mawu Fofo la ɖaa le nu sia nu ta le míafe Afetɔ Yesu Kristo fe ŋkɔ me. 21 Mibɔbɔ mia ɖokuiwo na mia nɔewo ekema miade bubu Kristo ŋuti. 22 Mi nyɔnuwo la, mibɔbɔ mia ɖokui ɖe mia srɔ̃wo fe kpɔkplɔ te abe ale si miebɔbɔ mia ɖokuiwo ɖe Afetɔ la te ene. 23 Abe ale si Kristo nye ta na efe ŋutilã si nye kristohamea ene la, nenema kee ŋutsu hã nye ta na srɔ̃a. Elabena Kristo tsɔ eya ŋutɔ fe agbe ɖo anyi ɖe ha la ta be yeanye efe Đela! 24 Eya ta mi nyɔnuwo la ele na mi be miaɖo to mia srɔ̃wo le nu sia nu me, abe ale si hamea hã ɖoa to Kristo fe gbe ene. 25 Azɔ mi ŋutsuwo hã, lɔlɔ̃ deto ma si Kristo ɖe fia hamea eye wòku ɖe eta la, miawo hã miɖe eya ke fia mia srɔ̃wo. 26 Esi Kristo ku ɖe hame la ta la, ewɔe kɔkɔe, dzadzɛ eye wòklɔ eŋuti to mawutsideta kple Mawu fe nya la me; 27 ale bena yeate ŋu axɔe na ye ɖokui abe hame kɔkɔe, si dza eye ɖifofo kple kpɔtsɔtsɔ aɖeke mele eŋu o la ene. 28 Nenemae wòle be ŋutsuwo nalé be na wo srɔ̃woe, eye woalɔ̃ wo abe woawo ŋutɔ ɖokuiwo ene. Elabena zi ale si ŋutsu kple srɔ̃a wole ɖeka azɔ la, zi nenema ke ŋutsu anɔ eɖokui nu vem anɔ eɖokui lɔ̃m, nenye be elɔ̃ srɔ̃a. 29 Le nuwo katã me la, ame aɖeke melé fu eya ŋutɔ fe ŋutilã kpɔ o, ke boŋ enyinɛ eye wòléa be nɛ abe ale si Kristo wɔna na efe hamea ene 30 elabena efe ŋutilã fe ŋutinuwo míenye. 31 Nya sia be, ŋutsu kple nyɔnu wonye ŋutilã ɖeka la, tso mawunya sia fe kpeɖodzi me be: “Ele be ŋutsu nagblẽ fofoa kple dadaa ɖi nenye be eɖe srɔ̃, ale be wo kple srɔ̃a nawɔ ɖeka, eye womaganye eve o, ke boŋ woanye nu ɖeka.” 32 Menyae be nya sia gɔmesese sesẽ, gake enye ale si míenye akpa vovovowo na Kristo fe ŋutilã la fe kpɔɖeŋu. 33 Eya ta megale egblɔm na mi be, ele be ŋutsu nalɔ̃ srɔ̃a abe eya ŋutɔ ɖokui ene eye nyɔnua hã nakpɔ egbɔ be eya hã tsɔ bubu deto tɔxɛ na srɔ̃a, aɖo toe, akafui, eye wòado kɔkɔe ɣesiaɣi.
Efesotɔwo 6
1 Mi ɖeviwo la, miɖo to mia dzilawo le Afetɔ la me, elabena esia le tefe. 2 “Bu fofowò kple dawò” esiae nye sedede gbãtɔ si ŋuti ŋugbedodo kpe ɖo. 3 “be wòadze edzi na wò nyuie eye nãnɔ agbe didi le anyigba dzi.” 4 Mi fofowo la migado dziku na mia viwo o, ke boŋ mihe wo eye miafia nu wo le Afetɔ la me. 5 Mi kluviwo la, miɖo to miafe afetɔwo; miwɔ nu nyuitɔ ko ɣesiaɣi be woakpɔ ŋudzedze le mia ŋuti. Misubɔ wo abe ale si miasubɔ Kristoe ene. 6 Migawɔ ameŋkumenu, awɔ dɔ kple ŋusẽ nenye be miafe afetɔ li o, ke boŋ abe Kristo fe kluviwo ene to Mawu fe lɔlɔ̃nuwɔwɔ me tso miafe dzi me ke. 7 Misubɔ tso dzi blibo me ke abe Afetɔ la subɔm miele ene ke menye amegbetɔ o. 8 Miɖo ŋku edzi be, Afetɔ la axe fe na mi ɖe dɔ nyui sia dɔ nyui si miawɔ la ta, èɖanye ablɔɖevi alo kluvi o. 9 Mi afetɔwo la, miwɔ nu dzɔdzɔetɔ ko ɖe miafe kluviwo ŋuti abe ale si megblɔ na woawo hã be woawɔ na mi ene. Miganɔ ŋɔdzi dom na wo o. Miɖo ŋku edzi be miawo ŋutɔwo hã mienye Kristo fe kluviwo. Afetɔ ɖeka ma kee le mi kple kluviawo siaa nu, eye Afetɔ sia mekpɔa ame aɖeke fe ŋkume o. 10 Mlɔeba la, medi be maɖo ŋku edzi na mi be, ele be miafe ŋusẽ natso Afetɔ la fe ŋusẽ triakɔ si le mia me la me. 11 Mitsɔ Mawu fe akpoxɔnuwo katã kpla ale be miate ŋu anɔ te ɖe Satana fe ɖoɖowo kple ayemenu siwo wòɖo ɖe mia ŋuti la nu. 12 Elabena menye amegbetɔ siwo nye ŋutilã kple ʋu lae míele aʋa wɔm kpli o, ke boŋ kple ame siwo ŋu ŋutilã mele o. Ame siawoe nye gbɔgbɔ siwo womekpɔna kple ŋku o la fe dziɖula vɔ̃ɖi siwo nye Satana fe dɔla ŋusẽtɔ gãwo, vivimefiavi vɔ̃ɖi siwo le xexe sia me dzi ɖum. Hekpe ɖe esia ŋu la, míegale aʋa wɔm kple gbɔgbɔ vɔ̃ɖi nyanyra ha gã aɖe siwo le gbɔgbɔ fe xexeame. 13 Eya ta miwɔ Mawu fe akpoxɔnu ɖe sia ɖe ŋutidɔ be miate ŋu anɔ te ɖe futɔ la nu ɣesiaɣi si wòlũ ɖe mia dzi, eye ne miewɔ aʋa la vɔ la, miaganɔ te sesĩe kokoko. 14 Be miate ŋu awɔ nu si megblɔ la, ele be miatsɔ nyatefe la abla alidzii, abe alidziblaka ene eye miatsɔ Mawu fe gbedziwɔwɔ atsyɔ akɔta abe akɔtakpoxɔnu ene. 15 Mido afɔkpa siwo ana be miaɖe abla ne miele Mawu fe ŋutifafa fe nyanyui la kakam. 16 Le aʋa ɖe sia ɖe me la, mitsɔ xɔse wɔ miafe akpoxɔnui be wòaxɔ Satana fe aŋutrɔ ɖaɖɛ siwo dam wòle ɖo ɖe mi. 17 Mitsɔ ɖeɖekpɔkpɔ ɖɔ abe gakuku ene eye milé Gbɔgbɔ la fe yi si nye Mawu fe nya la ɖe asi. 18 Minɔ gbedodoɖa dzi madzudzɔmadzudzɔe. Mibia nu sia nu si miedi la Mawu, gake miafe didiwo nasɔ ɖe Gbɔgbɔ Kɔkɔe la fe lɔlɔ̃nu dzi. Minɔ kukuɖeɖe dzi nɛ ɖaa, eye miɖo ŋku miafe hiahiãwo dzi nɛ ɣesiaɣi. Mido gbe ɖa atraɖii ɖe kristotɔ siwo katã le afi sia afi la ta. 19 Mido gbe ɖa ɖe nye ŋutɔ hã ta, eye miabia Mawu be wòana nya nyuitɔwom ne mele nu fom dzidefotɔe na amewo tso Afetɔ la ŋuti kple ne mele nya me ɖem na Trɔ̃subɔlawo be, Afetɔ la fe ɖeɖe do na woawo hã. 20 Fifi laa la, mele gaxɔ me ɖe Mawu fe gbedeasi sia gbɔgblɔ ta. Gake mido gbe ɖa be, manɔ gbefãɖeɖe nya la dzi kple dzidefo ɣesiaɣi abe ale si wòdzem ene le gaxɔ me afii gɔ̃ hã. 21 Tikiko, ame si nye nɔvi lɔlɔ̃a kple kpeɖeŋutɔ nutefewɔla le Afetɔ la fe dɔ la me la agblɔ nu siwo katã le edzi yim kplim la na mi. 22 Susu sia dzaa ta koe mele edɔm ɖo ɖe mia gbɔ be, wòagblɔ na mi be míeli nyuie ale be efe ɖaseɖiɖi la nade dzi fo na mi. 23 Nɔvi lɔlɔ̃awo, ŋutifafa kple lɔlɔ̃ kpakple xɔse si tso Mawu Fofo la kple Afetɔ Yesu Kristo gbɔ la woana mi. 24 Mawu fe amenuveve kple yayra nanɔ ame siwo lɔ̃a Afetɔ Yesu Kristo ɖikaɖika la dzi.
Filipitɔwo 1
1 Agbalẽ sia tso Paulo kple Timoteo, Yesu Kristo fe dɔlawo gbɔ le yiyim na Osɔfowo fe kpeɖeŋutɔwo kple kristotɔ siwo katã le Filipi. 2 Mawu nayra mi katã. Ẽ, medoa gbe ɖa be Mawu mía Fofo kple míafe Afetɔ Yesu Kristo nana efe yayra detotɔ mia dometɔ ɖe sia ɖe eye efe ŋutifafa la nanɔ miafe dziwo kple miafe agbenɔnɔ blibo me. 3 Nye gbedodoɖawo katã ɖe mia ta nye akpedada sɔŋ ko na Mawu. 4 Eye ne mele gbe dom ɖa ɖe mia ta la, dzidzɔ sɔŋ yɔa nye dzime. 5 Le kpekpeɖeŋu gã siwo katã miena le Kristo fe nyanyui la kaka me tso ɣeyiɣi si miesee gbã va se ɖe fifia dzi la ta. 6 Eye meka ɖe edzi be Mawu ame si dze dɔ nyui sia wɔwɔ gɔme le mia me la, ayi edzi akpe ɖe mia ŋu bena miatsi ɖe edzi le efe amenuveve la me va se ɖe esime dɔ si wɔwɔ gɔme wòdze le mia me la nawu nu keŋkeŋ le ŋkeke si Yesu Kristo agatrɔ va la dzi. 7 Ele ɖoɖo nu be nye dzi nanɔ ɖe mia ŋu abe ale si wòle ene, elabena miekpɔ gome le Mawu fe yayra me esi menɔ gaxɔ me kple esi medo eye menɔ nyatefe la ta ʋlim henɔ gbefã ɖem Kristo na amewo. 8 Mawu ɖeka koe nya lɔlɔ̃ vavã si le menye ɖe mia ŋu abe ale si Yesu Kristo hã lɔ̃ mi ene. 9 Nye gbedodoɖa ɖe mia tae nye bena, miayɔ fũ eye miagbã go kple lɔlɔ̃ na mia nɔewo eye nenema ke mianɔ tsitsim ɖe edzi le gbɔgbɔmenunya kple sidzedze me. 10 Elabena medina vevie ɣesiaɣi be miakpɔ vovototo le nyui kple vɔ̃ dome eye kpe ɖe esia ŋuti la mianɔ dzadzɛ le miafe dziwo me ale bena ame aɖeke mate ŋu akpɔ kpɔtsɔtsɔ le mia ŋuti o, va se ɖe esime míafe Afetɔ la nagatrɔ ava. 11 Minɔ nu nyui kple dɔmenyowɔwɔ dzi ɖaa. Esiawoe afia be mienye Mawu viwo vavã eye woahe kafukafu kple ŋutikɔkɔe geɖe vɛ na Afetɔ la. 12 Nɔvi lɔlɔ̃wo, medi be mianya esia be: Nu sia nu si dzɔ ɖe dzinye le afi sia la, do gbefãɖeɖe Kristo fe nyanyui la ɖe ŋgɔ boŋ. 13 Elabena ame sia ame si le gbɔnye le afi sia hekpe ɖe asrafo siwo katã le asaɖame ŋuti la nya kɔtee be susu si ta mele game ɖo koe nye be menye kristotɔ. 14 Eye nye gamenɔnɔ na be kristotɔ siwo katã le afi sia la megavɔ̃na na gamenɔnɔ o. Ke le go aɖewo me la, nye dzidodo si metsɔ le gaxɔ mee la de dzi fo na wo ale gbegbe be womegavɔ̃a gbefãɖeɖe Kristo o. 15 Nyatefe wònye be ame aɖewo ɖea gbefã Kristo le ŋu ʋaʋã kple dzrewɔwɔ ta, ke ame bubu aɖewo ɖea gbefã nya la kple dzitsinya nyui. 16 Ame evelia siawo wɔnɛ le lɔlɔ̃ me, elabena wonyae be mele game le afii le nyanyui la ta ʋiʋli ŋuti. 17 Ame kemɛawo gblɔa Kristo fe nya la le ɖokuitɔdidi ta, ke menye tso dzi vavã me o, kple susu sia be yewoatsɔ xaxa akpe ɖe nye bablamenɔnɔ ŋu. 18 Susu ka ke nu wole mawunya la gblɔm ɖo hã la, enye nyatefe matrɔmatrɔ be wole gbefã ɖem Kristo fe nyanyui la eye esiae nye nye dzidzɔ. 19 Manɔ dzidzɔkpɔkpɔ dzi ɖaa, elabena menya be zi ale si miele gbe dom ɖa ɖe tanye eye Gbɔgbɔ Kɔkɔe la hã le kpekpem ɖe ŋunye ta la, esiawo katã ahe nyui ko vɛ nam eye woawɔe be woaɖe asi le ŋutinye le gaxɔ me. 20 Mele lalam eye mele mɔ kpɔm be nyemawɔ naneke atsɔ do ŋukpe ɖokuinye o; ke boŋ manɔ klalo ɣesiaɣi aɖe gbefã Kristo abe ale si mewɔnɛ tsã ene, togbɔ be nuwo le sesẽm nam le afi sia ŋutɔ le ɣeyiɣi siawo me hã la, menya be ne mele agbe o, meku o, made bubu Kristo ŋu. 21 Le gonyeme la, agbenɔnɔ nye mɔnukpɔkpɔ nam be mawɔ dɔ na Kristo. Ke ku gaɖe vi wu. 22 Ke nenye be agbenɔnɔ ana mɔnukpɔkpɔ geɖem be maɖe luʋɔwo na Kristo la, ekema nyemeganya ne agbe alo kue nyo wu o. 23 Ewɔna nam ɣeaɖewoɣi be manɔ agbe gake le ɣebubuɣiwo la, edzroam be maku, elabena medi vevie be mayi aɖanɔ Kristo gbɔ. O, adzɔ dzi na nye ya sasasã wu be manɔ kodzogbe afii! 24 Ke nyatefe lae nye be, mate ŋu ana kpekpeɖeŋu geɖe miawo wu ne mele agbe. 25 Ẽ, ele eme be nye dɔwɔwɔ ga hiã le agbe sia me eya ta meka ɖe edzi be maganɔ agbe vie wu be makpe ɖe mia ŋuti be miatsi ɖe edzi le xɔse me eye miakpɔ dzidzɔ. 26 Nye agbenɔnɔ ado dzidzɔ na mi eye wòana mɔnukpɔkpɔ mi be miakafu Yesu Kristo le ale si wòna megale agbe la ta ne megava mia gbɔ. 27 Ke nu ka kee adzɔ ɖe dzinye hã la, miɖo ŋku edzi ɣesiaɣi be mianɔ agbe abe kristotɔwo ene, ale be, ne magakpɔ mi alo nyemakpɔ mi o hã la, manɔ ɖaseɖiɖi nyuiwo sɔŋ ko xɔm tso mia ŋuti be mi katã miele ɖeka kple susu ɖeka sia be miagblɔ nyanyui la 28 dzidefotɔe, nu ka kee miafe futɔwo awɔ mi hã. Woakpɔ esia abe wofe anyidzedze fe dzesi ene, ke miawo la, esia anye dzesi tso Mawu gbɔ be, eli kpli mi eye bena ena agbe mavɔ mi. 29 Ke miawo la menye edzixɔxɔse fe mɔnukpɔkpɔ ko wona mi o, ke boŋ be miakpe fu ɖe eta hã. 30 Mí katãe le avu sia wɔm ɖekae. Miekpɔ ale si mekpe fu ɖe eta va yi eye fifia hã megale avu sesẽ aɖe wɔm, abe ale si mienya nyuie la ene.
Filipitɔwo 2
1 Nane li abe kristotɔwo fe dzidedefo na wo nɔewo enea? Đe mielɔ̃m ale gbegbe be miadi be yewoakpe ɖe ŋutinyea? Đe mí kpli miawo fe nɔvinyenye le Afetɔ la me kple míafe gomekpɔkpɔ le Gbɔgbɔ ɖeka la me nye viɖe na mia? Đe nublanuikpɔkpɔ le dzi me na mi le go aɖe mea? 2 Ekema mina makpɔ dzidzɔ vavãtɔ to mia nɔewo lɔlɔ̃ kple ɖekawɔwɔ me, eye mitsɔ dzi ɖeka, susu ɖeka kple taɖodzinu ɖeka wɔ dɔe aduadu. 3 Miganye ɖokuitɔdilawo o; migawɔ nu be miadze ame bubuwo ŋu o. Mibɔbɔ mia ɖokuiwo eye mibu ame bubuwo be wonyo wu mi. 4 Tɔnye ko nenyo meganɔ mia me o; ke boŋ mibu ame bubuwo hã ŋuti eye miatsɔ ɖe le nu si wɔm wole la me. 5 Miafe nɔnɔme nenɔ abe Kristo Yesu tɔ ene, 6 ame si, esi wònye be Mawu fe nɔnɔme mee wònɔ hã la, mebui be ye kple Mawu fe sɔsɔ nye nane si wòle be yeaʋli kplii o, 7 ke boŋ eɖi gbɔlo eɖokui hetsɔ dɔla fe nɔnɔme do eye wòva le ame fe nɔnɔme me. 8 Esi wònɔ ame fe nɔnɔme me la, ebɔbɔ eɖokui, ɖo to yi ɖase ku me, yi ɖase atitsogaŋutiku me ke! 9 Eya ta Mawu do eya amea ɖe dzi yi ɖase tefe kɔkɔtɔ kekeake eye wòtsɔ ŋkɔ si fo ŋkɔwo katã ta la nɛ. 10 Be le Yesu fe ŋkɔ me, klo sia klo, adze nɛ le dzifo kple anyigba kpakple anyigba te, 11 eye aɖe sia aɖe aʋu eme be Yesu Kristo nye Afetɔ, hena Mawu fofo la fe ŋutikɔkɔe. 12 Xɔ̃nye lɔlɔ̃wo, esi menɔ mia gbɔ la, mielé se siwo mede na mi la me ɖe asi sesĩe. Ke azɔ esi nyemegale mia gbɔ o la, boŋ wòle be mialé be na mia ɖokuiwo wu eye miawɔ nu nyui siwo afia be miekpɔ ɖeɖe. Mitsɔ bubu kple toɖoɖo na Mawu eye miagbe nu le nu siwo medzɔa dzi nɛ o la wɔwɔ gbɔ. 13 Elabena Mawu le dɔ wɔm le mia me. Eyae kpena ɖe mia ŋu be miaɖo toe eye wògakpena ɖe mia ŋu be miawɔ efe lɔlɔ̃nu. 14 Miwɔ nu sia nu liʋiliʋililĩ kple nyahehe manɔmee, 15 ale bena ame aɖeke mate ŋu akpɔ mɔ atsɔ fɔɖiɖi na mi o. Minɔ agbe dzadzɛ si ŋu fɔɖiɖi mele o, abe Mawu vi siwo le xexe si me do viviti tsiɖitsiɖi heyɔ fũ kple ame mawɔnutefewo kple kɔlialiatɔwo la ene. Miklẽ le wo dome abe akaɖi ene 16 eye migblɔ Agbenya la na wo. Ekema nenye be Kristo gava la, makpɔ dzidzɔ gã aɖe be dɔ si mewɔ le mia dome la ɖe vi geɖe. 17 Eye nenye be wokɔ nye ʋu ɖi le nyatefe me, be wòanye vɔsa na Mawu ɖe miafe xɔse ta alo nenye be edze be maku ɖe mia ta gɔ̃ hã la, malɔ̃ aku faa eye mana mia dometɔ ɖe sia ɖe nakpɔ gome le nye dzidzɔ sia me. 18 Elabena ele be miakpɔ dzidzɔ ɖe esia hã ta eye miadzɔ dzi kplim be wona mɔnukpɔkpɔm be maku ɖe mia ta. 19 Ne Afetɔ la lɔ̃ la, maɖo Timoteo ɖa be wòava kpɔ mi ɖa kpuie. Ekema ne etrɔ gbɔ la, nu siwo wòava gblɔ nam tso nu siwo katã wɔm miele kple ale si miele dɔa dzii ŋu la ana dzi nagaɖo fonye. 20 Ame aɖeke megali si tsɔ ɖe le miafe nya me wu Timoteo o. 21 Edze abe ɖe bubuawo katã tsi dzi ɖe woawo ŋutɔ fe ɖoɖowo ŋuti eye menye ɖe Yesu Kristo tɔwo ŋu o ene. 22 Ke mienya Timoteo nyuie. Đe wòle nam abe vi ene eye wòkpena ɖe ŋutinye le nyanyui la gbɔgblɔ me. 23 Mele mɔ kpɔm be maɖoe ɖe mi kpuie; ne mese nu si adzɔ ɖe dzinye le afi sia ko. 24 Eye mele mɔ kpɔm be, Afetɔ la ana be nye ŋutɔ hã mava kpɔ mi ɖa kpuie. 25 Le ɣeyiɣi sia me la, mebui be enyo be magbugbɔ Epafrodito aɖo ɖe mi. Mieɖoe ɖa be wòava kpe ɖe ŋutinye le nye hiahiãwo me; enyo ŋutɔ. Mí kplii míezu nɔvi vavãwo eye míewɔa dɔ aduadu. 26 Azɔ la, megbugbɔe le ɖoɖom ɖe mi, elabena afe le edzrom eye esi miese be, edze dɔ la, mietɔtɔ le mia ɖokuiwo me. 27 Le nyatefe me la, edze dɔ eye esusɔ vie ko wòaku. Gake Mawu kpɔ nublanui na nye kplii siaa, bena metsɔ efe ku fe nuxaxa tsɔ kpe esiwo le dzinye xoxo la o. 28 Eya ta metsi dzi vevie be maɖoe ɖe mi, eye menya ale si gbegbe miada akpee be miegakpɔe, eye esia ana nye hã makpɔ dzidzɔ eye wòaɖe nye xaxawo dzi akpɔtɔ. 29 Mido dzaa nɛ le Afetɔ la me kple dzidzɔ gã aɖe, eye miɖe miafe ŋudzedzekpɔkpɔ fiae, 30 elabena efe agbe ɖo xaxa gã aɖe me ɖe Kristo fe dɔ la ta eye esusɔ vie ne wòaku le esime wòle agbagba dzem be yeawɔ nu siwo miate ŋu wɔ nam o, ɖe ale si miele adzɔge le gbɔnye la ta.
Filipitɔwo 3
1 Mlɔeba la, nɔvi lɔlɔ̃awo, midzɔ dzi le Afetɔ la me. Meɖe fu nam be maŋlɔ nu mawo ke aɖo ɖe mi o, elabena wonyo na miafe dedienɔnɔ. 2 Minɔ ŋudzɔ na avu mawo, ŋutsu mawo, ame siwo wɔa funyafunya ŋutilã, 3 elabena mí ame siwo subɔna le Mawu fe gbɔgbɔ me lae nye aʋatsotso nyuitɔ, ame siwo dzɔa dzi le Kristo Yesu me eye womeɖoa dzi ɖe ŋutilã ŋu o, 4 evɔ nye ya susu si ta wòle be maɖo dzi ɖe ŋutilã ŋu la le asinye hafi. Ne ame aɖe bu be yeate ŋu aɖo dzi ɖe ŋutilã ŋu la, nye la mewui, 5 elabena wotso aʋa nam le ŋkeke enyia gbe, metso Israel dukɔ me, tso Benyamin fe to la me, Hebritɔ tso Hebritɔwo me, le sea nu la, Farisitɔ menye. 6 Ke le hamea yometiti me la, ame aɖeke mewum o, eye le dzɔdzɔenyenye si tso sea me nu la, mokakamanɔŋutɔe menye. 7 Gake meɖe asi le nu siwo katã mebuna tsã be wonye viɖenuwo la ŋu eye metsɔ wo katã fu gbe be mate ŋu atsɔ nye xɔse kple mɔkpɔkpɔ ana Yesu ɖeka ko. 8 Ẽ, azɔ la, ne metsɔ nu siawo katã sɔ kple viɖe gã si mekpɔ le Kristo Yesu, nye Afetɔ nyanya me la, womegaɖi naneke le nye ŋkume o. Esia ta metsɔ nu mawo katã fu gbe, eye mebu wo aɖukpodzinuwoe, bena nye asi nasu Kristo dzi, 9 eye mawɔ ɖeka kplii. Azɔ la, nyemegaɖoa ŋu ɖe nye dɔ nyui wɔwɔ ŋuti alo Mawu fe seawo dzi wɔwɔ ŋuti be woaɖem o, ke boŋ meɖoa dzi ɖe Kristo ŋuti be aɖem; elabena mɔ nyuitɔ si dzi míato awɔ ɖeka kple Mawu lae nye xɔse kple ŋuɖoɖo vevie ɖe Kristo ɖeka hɔ̃ ko ŋuti. 10 Azɔ la, meɖe asi le nu bubu ɖe sia ɖe ŋuti. Meva kpɔe be esia koe nye mɔ si dzi míato anya Kristo eye míanya nu hã tso ŋusẽ si fɔe ɖe agbe tso ku me la ŋu; to esia me míate ŋu ase nu si wònye be míakpe fu, aku kplii la hã gɔme. 11 Eya ta nu ka kee adzɔ hã la, nye hã manye ame siwo akpɔ gome le ame kukuwo fe tsitretsitsi kple wofe agbe yeye la me, la dometɔ ɖeka. 12 Menye ɖe mele gbɔgblɔm be nye asi su nu siawo katã dzi xoxo alo wowɔm mede blibo xoxo o, ke boŋ mele ŋusẽ dom nu be nye asi nasu nu si ta Kristo Yesu hã fe asi su dzinye ɖo la dzi. 13 Nɔvi lɔlɔ̃wo, nyemebu ɖokuinye be nye asi su edzi o. Ke nu ɖeka si mewɔna lae nye be; meŋlɔa nu siwo le megbenye la be eye mewɔa nye ŋutete ŋuti dɔ be maɖo nu si le ŋgɔ nye la gbɔ. 14 Mele dzesiɖofe la nyam vevie be maxɔ dziɖuɖudzesi si ta Mawu yɔm le Kristo Yesu me ɖo be manyi agbe mavɔ dome. 15 Aleae wòle be mí ame siwo tsi le xɔsea me la nakpɔ nu siawoe. Ke ne wò susu to vovo le nu siawo dometɔ aɖe ŋu la, Mawu aɖe eya hã afia wò. 16 Ke ɖeko miana míanɔ agbe ɖe nu si dzi míafe asi su la nu. 17 Nɔvi lɔlɔ̃wo, mikpe ɖe ame bubuwo ŋu ne miasrɔ̃ nye agbe fe kpɔɖeŋu eye mialé ŋku ɖe ame siwo zɔna ɖe ɖoɖo siwo míewɔ na mi nu la ŋuti. 18 Elabena megblɔe na mi zi geɖe kpɔ, eye megale egblɔm na mi fifia kple aɖatsi be, ame geɖewo le kristotɔwo fe mɔ dzi zɔm, esiwo, le nyatefe me la, wonye Kristo fe atitsoga la fe futɔwo. 19 Woatsrɔ̃ gbidigbidi, elabena nu sia nu si dzro wo lae zua wofe mawu; nu si wòle be wòakpe ŋu na wo la boŋ zua dada blibo na wo eye nu si ko ŋuti wobua ta me lena lae nye agbenɔnɔ le anyigba dzi afii. 20 Ke míawo la dzifoe nye mía de afi si mía Đela, Afetɔ Yesu Kristo le eye míele mɔ kpɔm be agatso afi ma ava. 21 Ne egatrɔ va la, atrɔ míafe ŋutilã siwo ŋu anyigbadzi gbɔdzɔgbɔdzɔ le la eye woazu ŋutikɔkɔe ŋutilã siwo ŋu ŋusẽ le abe eya ŋutɔ tɔ ene, to ŋusẽ triakɔ ma si wòatsɔ aɖu nu sia nu dzii le afi sia afi la ŋutidɔwɔwɔ me.
Filipitɔwo 4
1 Nɔvi kristotɔ lɔlɔ̃awo, melɔ̃ mi eye medi vevie be mava kpɔ mi ɖa elabena miawoe nye nye dzidzɔ kple nye fetu si maxɔ ɖe nye dɔwɔwɔwo ta. Eya ta xɔ̃nye lɔlɔ̃wo, minɔ te sesĩe nyatefetɔe le Afetɔ la me. 2 Meɖe kuku na Ewodia eye mele kuku ɖem na Sintike hã be gbe nadze gbe dzi na wo le Afetɔ la me. 3 Megale biabiam tso mi, nye hadɔwɔlawo si be miakpe ɖe nyɔnu siawo ŋuti elabena wowɔ dɔ kplim aduadu le nyanyui la kaka me na ame bubuwo; eye wowɔ dɔ kple Klemens kpakple nye dɔwɔla bubu siwo ŋkɔ woŋlɔ ɖe agbegbalẽa me la hã. 4 Dzi nadzɔ mi le Afetɔ la me ɣesiaɣi. Megale egblɔm ake be dzi nadzɔ mi! 5 Mina ame sia ame nakpɔe adze sii be, miedia mia ɖokuitɔ o, ke boŋ miebua ame bubuwo ŋuti le nu sia nu si miewɔna la me. Miɖo ŋku edzi be Afetɔ la fe vava gogo. 6 Migatsi dzimaɖi le naneke ŋuti o; ke boŋ mido gbe ɖa le nu sia nu me. Migblɔ miafe hiahiãwo na Mawu, eye migaŋlɔ akpedada nɛ be le efe ŋuɖoɖo ta o. 7 Ne miewɔ esia la ekema Mawu fe ŋutifafa si fo amegbetɔwo fe nugɔmesesewo katã ta la anɔ mia me. Efe ŋutifafa ana gbɔdzɔe miafe susuwo kple miafe dziwo le ale si miexɔ Kristo Yesu dzi se la nu. 8 Mlɔeba la, nɔvi lɔlɔ̃wo, nu siwo nye nyatefe, nu siwo dze na bubu, nu siwo le dzɔdzɔe, nu siwo le dzadzɛ, nu siwo dze na lɔlɔ̃, nu siwo nya kpɔna, ne nu nyui aɖe li alo nane li si wole be woakafu la mibu nu sia tɔgbewo ŋu. 9 Minɔ nu siwo katã miesrɔ̃ tso gbɔnye eye miekpɔm menɔa wɔwɔm la wɔwɔ dzi eye Ŋutifafa fe Mawu la anɔ anyi kple mi. 10 Medzɔ dzi le Afetɔ la me vevie be mlɔeba la, miegadze ŋkuɖoɖo dzinye gɔme. Le nyatefe me la, mietsɔ ɖe le eme nam, gake ɖekoe miekpɔ asinu be miaɖee afia o. 11 Menye be ɖe mexaxa ɣeaɖekeɣi tae mele egblɔm ɖo o, elabena mesrɔ̃ ale si manɔ agbee le dzidzɔ me nenye be nu geɖe loo alo nu sue aɖe koe le asinye. 12 Menya ale si manɔ agbee, ne naneke mele asinye o loo alo ne nu sia nu le asinye. Mesrɔ̃ dzidzemekpɔkpɔ fe nu ɣaɣla le go ɖe sia ɖe me, le foɖiɖi me loo alo le dɔwuame me, le nukpɔkpɔ me loo alo le hiã me. 13 Mate ŋu awɔ nu sia nu to eya ame si doa ŋusẽm la me. 14 Ke hã la, miewɔe nyuie be miekpena ɖe ŋutinye le nye ɣeyiɣi sesẽ siawo me. 15 Abe ale si mienya nyuie ene la, esi meva gblɔ nyanyui la na mi zi gbãtɔ eye meyi nye mɔzɔzɔ dzi tso Makedonia la, mi Filipitɔwo koe zu nye hadɔwɔlawo le nunana kple nuxɔxɔ me. Hame bubu aɖeke mewɔ esia o. 16 Esi menɔ Tesalonika gɔ̃ hã la, mieɖo nu ɖem zi eve sɔŋ. 17 Togbɔ be mekpɔ ŋudzedze le miafe nunana ŋuti hã la, nu si gadzɔ dzi nam wu lae nye fetu gã si miava xɔ le miafe dɔmenyowɔwɔ ta. 18 Fifi laa la, nu sia nu si mehiã la le asinye, le nyatefe me la nuawo sɔ gbɔ gɔ̃ hã wu ale si mehiã! Esi Epafrodito va la, etsɔ nunana gbogbo siwo mieɖo ɖem la vɛ nam. Nunana siawo nye vɔsanu ʋeʋẽ lilĩli si dzea Mawu ŋu ŋutɔ. 19 Eye eyae ana miafe nuhiahiãwo katã mi tso efe ŋutikɔkɔe kesinɔnuwo me, le nu si Kristo Yesu wɔ na mí la ta. 20 Azɔ ŋutikɔkɔe woana Mawu mía Fofo la tso mavɔ me yi ɖe mavɔ me. Amen. 21 Medo gbe na kristotɔ siwo katã le afi ma; nɔvi siwo le gbɔnye la hã do gbe na mi. 22 Kristotɔ ɖe sia ɖe si le afi sia la di be mado gbe na mi na yewo, vevitɔ esiwo le dɔ wɔm le Kaisaro fe Fiasã me. 23 Míafe Afetɔ Yesu Kristo fe amenuveve nanɔ anyi kple miafe gbɔgbɔwo
Kolosetɔwo 1
1 Agbalẽ sia tso Paulo, ame si Mawu tia be wòanye Yesu Kristo fe dɔtsɔla kple nɔvi Timoteo gbɔ le yiyim na 2 kristotɔ wɔnutefewo kple Mawu fe ame siwo le Kolose dua me. Mawu mía Fofo la ŋutɔ nakɔ efe yayra ɖe mia dzi eye wòatsɔ efe ŋutifafa ayɔ mi taŋtaŋ. 3 Ɣesiaɣi ne míele gbe dom ɖa ɖe mia ta la, míedzea egɔme kple akpadada na Mawu míafe Afetɔ Yesu Kristo Fofo, 4 elabena míese nu geɖe tso ale si miexɔ Afetɔ la dzi se kple lɔlɔ̃ manyagblɔ si mietsɔ na efe amewo la ŋu. 5 Eye tso ŋkeke gbãtɔ si dzi wogblɔ nyanyui la na mi va se ɖe fifia la, mietsɔ xɔse kpɔ mɔ na dzidzɔ tso dzifo. 6 Nyanyui si wogblɔ na mi la eya ke gblɔm wole le xexeame godoo eye wòle amewo fe agbenɔnɔ trɔm le afi sia afi, abe ale si wòtrɔ miafe agbenɔnɔ tso ŋkeke gbãtɔ si dzi miese nu tso Mawu fe nublanuikpɔkpɔ gã na vɔ̃wɔlawo ŋu eye miese eme ene. 7 Epafra míafe hadɔwɔla lɔlɔ̃ lae tsɔ nyanyui la vɛ na mi. Eyae nye Yesu Kristo fe subɔla si le kpekpem ɖe mía ŋuti le afi sia ɖe mia tefe. 8 Eye eyae nye ame si gblɔ ale si mietsɔ lɔlɔ̃ gã si Gbɔgbɔ Kɔkɔe la de mia me la le amewo lɔ̃m la na mí. 9 Eya ta tso gbe si gbe míese mia ŋkɔ zi gbãtɔ ko la, míedoa gbe ɖa ɖe mia ta ɣesiaɣi eye míebiaa Mawu be wòakpe ɖe mia ŋuti miase nu si wòdi be miawɔ la gɔme, eye wòawɔ mi mianye nunyalawo tso gbɔgbɔmenuwo ŋuti. 10 Míegabiana hã be miafe agbenɔnɔ nadze Afetɔ la ŋu ɣesiaɣi eye wòade bubu eŋuti, ale be mianɔ nyuiwɔwɔ dzi na ame bubu wo ɣesiaɣi, le esime miele esrɔ̃m ɣesiaɣi be mianya Mawu ɖe edzi wu. 11 Míele gbe dom ɖa hã be Mawu fe ŋusẽ gã nayɔ mia me fũu ale be nu ka kee adzɔ hã la, miate ŋu anɔ te sesĩe eye Afetɔ la fe dzidzɔ nayɔ mia me taŋtaŋ ɣesiaɣi. 12 Eye be miada akpe na Fofo la, ame si wɔ mí be míedze na gomekpɔkpɔ le nu siwo kekeli la fe fiaɖufemetɔwo akpɔ gome le la me. 13 Elabena eyae ɖe mí tso viviti fe ŋusẽ kple Satana fe fiaɖufe la me eye wòkplɔ mí va Via lɔlɔ̃ la fe fiaɖufe mee; 14 eyae fle ablɔɖe na mí kple efe ʋu xɔasi la eye wòtsɔ míafe nu vɔ̃wo katã ke mí. 15 Kristoe nye Mawu si míekpɔna o la fe nɔnɔme tututu. Eli hafi Mawu wɔ nu sia nu eye le nyatefe me la, 16 Kristo ŋutɔe nye nu sia nu si le dzifo kple anyigba dzi, nu siwo míekpɔna kple nu siwo míekpɔna o la siaa Wɔla. Eya kee wɔ gbɔgbɔwo fe xexeme si míekpɔna o la, efe fiawo, fiaɖufewo, amegãwo kple wofe ŋusẽwo. Kristo wɔ esiawo katã na eya ŋutɔ fe ŋudɔwɔwɔ kple ŋutikɔkɔe. 17 Eli xoxoxo hafi nu sia nu va dzɔ eye efe ŋusẽ lé xexeamenuwo katã fo fui. 18 Eye eyae nye ta na hame, sinye efe ŋutilã, eyae nye gɔmedzedzea kple ame siwo fɔ tso yɔme fe ŋgɔgbetɔ, ale be le nu sia nu me la, wòanye gbãtɔ. 19 Elabena Mawu di be nu sia nu si le ye me la nanɔ ye Vi hã me. 20 Mawu to nu si Via wɔ me, ʋu mɔ be nu siwo katã le dzifo kple anyigba dzi la, nava Via gbɔ. Elabena Kristo to efe ku le atitsoga ŋuti me wɔ ŋutifafa le Mawu kple amewo katã dome to efe ʋu me. 21 Ehe ŋutifafa sia vɛ na mi ame siwo nɔ adzɔge tsã tso Mawu gbɔ la hã. Tsã la mienye Mawu fe futɔwo, mielé fui eye miafe susu vɔ̃wo kple nu vɔ̃wɔwɔwo na be mi kplii dome klã gake azɔ la, egakplɔ mi va eɖokui gbɔe abe xɔlɔ̃awo ene. 22 Kristo wɔ esia to efe ku le atitsoga ŋuti me dzi eye fifia to efe ku me la, ekplɔ mi va Mawu fe ŋkumee; miele tsitre ɖe Mawu ŋkume ame maɖifɔwoe eye naneke kura megale mia ŋuti si ana woaka mo na mi o. 23 Nu ɖeka si ku ɖe nu sia ŋuti koe nye be miaxɔ nyatefe la dzi ase blibo, alé eme ɖe asi sesĩe, aku ɖe Afetɔ la ŋuti goŋgoŋgoŋ eye miaxɔ nyanyui la dzi ase be Yesu ku ɖe mia ta. Hekpe ɖe esia ŋuti la, mixɔe se be aɖe mi, ɖikeke aɖeke manɔmee. Esiae nye nukunya kple nya si va na mi katã eye wòle kakam ɖe xexeme blibo la katã fifia. Eye enye dzidzɔ na nye, Paulo, be magblɔ nya sia na ame bubuwo. 24 Ke nye dɔ fe akpa aɖee nye be makpe fu ɖe mia ta, eye enye dzidzɔ nam be wòle nenema, elabena mele kpekpeɖeŋu nam be Kristo fe fu siwo wòkpe ɖe efe ŋutilã si nye efe hamea ta la nawu enu. 25 Mezu hamea fe subɔla abe ale si Mawu dɔm abe xɔnuvi ene be mawu efe nya blibo la nu, 26 nya ɣaɣla si woɣla ɖi tso fe alafawo kple dzidzimewo me ke, gake azɔ la eɖee fia ame kɔkɔewo. 27 Ame siawo Mawu lɔ̃ be yeana woanya yefe ŋutikɔkɔe fe kesinɔnu ɣaɣlawo le Trɔ̃subɔlawo dome, nu ɣaɣla sia nye be Kristo le mia me, si nye ŋutikɔkɔe fe mɔkpɔkpɔ. 28 Eya ta afi sia afi si míeyina la, míefoa nu tso Kristo ŋuti na ame siwo katã le klalo be woaɖo to. Míefĩaa nu wo eye míexlɔ̃a nu wo vevie abe ale si míate ŋui ene. Míedina be míakplɔ ame sia ame ayi Mawu fe ŋkume fɔɖiɖimanɔŋui ɖe dɔ si Kristo wɔ na wo dometɔ ɖe sia ɖe la ta. 29 Esiae nye nye dɔ, eye mate ŋu awɔe to Kristo fe ŋusẽ triakɔ si le dɔ wɔm le menye la ɖeɖe ko me.
Kolosetɔwo 2
1 Adzɔ dzi nam ŋutɔ nenye be ɖe mianya ale si medoa gbe ɖa madzudzɔmadzudzɔe ɖe miawo kple hame si le Laodikea la kpakple nɔvi vevi bubu siwo menyam kura o la hã ta. 2 Nu si mebia Mawu na mi lae nye be: dzidefo nanɔ mia si eye lɔlɔ̃ fe ŋusẽ nabla mi ɖekae ale be miate ŋu akpɔ mɔnu anya Kristo le kakaɖedzi me kple gɔmesese deto vavãtɔ. Elabena Mawu fe ɖoɖo ɣaɣla si wòva ɖe fia mlɔeba lae nye Kristo ŋutɔ. 3 Eya mee woɣla nunya triakɔ fe kesinɔnuwo katã ɖo. 4 Mele nya siawo gblɔm na mi elabena mele vɔvɔ̃m be ame aɖe ate ŋu ava ble mi, alo ado lã mi to efe aɖe ŋanɛ nyawo gbɔgblɔ na mi me. 5 Togbɔ be gbɔnye didi tso mia gbɔ hã la, nye dzi le mia ŋu. Mekpɔ dzidzɔ elabena miele agbe nɔm nyuie eye miafe xɔse hã le ŋusẽ kpɔm ɖe edzi le Kristo me. 6 Azɔ abe ale si miexɔ Kristo dzi se be aɖe mi ene la, mixɔ se nenema ke le miafe gbe sia gbe fe nuwɔnawo me; eye miwɔ ɖeka kplii blibo le xɔse me. 7 Mili ke ɖe eya amea me blibo eye miaxɔ nunyiame tso egbɔ. Mikpɔ egbɔ be mietsi ɖe edzi le Afetɔ la me. Mina dzidzɔ kple akpedada nayɔ miafe agbe me fũ ɖe nu gã siwo katã wòwɔ na mi la ta. 8 Migana ame aɖeke natsɔ efe xexemenunya kple nyaŋuɖoɖo siwo wotu ɖe amegbetɔ fe nunya dzi, ke menye ɖe nu siwo Kristo gblɔ dzi o la awɔ mi kluviwoe, kple dzidzɔ o. 9 Elabena Mawu fe blibonyenye la katã nɔ Kristo me le ŋutilã fe dzedzeme nu 10 eye blibonyenye sia yɔ mi fũ le Kristo me, ame si nye ta na ŋusẽwo kple dziɖulanyenyewo katã. 11 Eya amea me hã wotso aʋa na mi, le esime mieɖe miafe dzɔdzɔme nu vɔ̃ ŋutilã ɖa, menye kple aʋatsotso si wotsɔ asi tsoe o, ke esi wowɔ to Kristo me la boŋ. 12 To mawutsideta me mieku kplii eye mietsi tre kplii to miafe xɔse si le Mawu fe ŋusẽ si fɔe tso ame kukuwo dome la me. 13 Mieku ɖe nu vɔ̃wo me, eye womeɖe miafe dzodzro vɔ̃wo ɖa le mia ŋu haɖe o. Gake ena be miekpɔ gome le Kristo fe agbenɔnɔ me, elabena etsɔ miafe nu vɔ̃wo ke mi, 14 eye wòtutu nya si wotsɔ ɖe mia ŋuti la ɖa, vodada siawo nye efe se siwo dzi mieda le la. Etsɔ nu vɔ̃ siawo katã klã ɖe Kristo fe atitsoga ŋuti eye wòɖe wo ɖa. 15 To esia me la, Mawu ɖe Satana fe ŋusẽ si wòatsɔ atɔ asi miafe nu vɔ̃wo dzii la ɖa, eye Mawu ɖe Kristo fe dziɖuɖu le atitsoga ŋuti afi si woɖe miafe nu vɔ̃wo katã ɖa le la fia xexeame katã. 16 Eya ta migana ame aɖeke naɖe ɖeklemi kpli mi le nu si mieɖuna alo nona ŋu loo alo ale si miawo mieɖua Yudatɔwo fe azãwo, ŋkekenyuiwo, dzinu yeye fe wɔnawo kple Sabat ŋkekewo o la ta o. 17 Elabena esiawo katã nye ɖoɖo siwo wu enu esi Kristo va do. Đoɖo siawo nye nu la ŋutɔ fe vɔvɔli ko. Egɔmee nye wonye Kristo ŋutɔ fe vɔvɔli ko. 18 Migana ame aɖeke nable mi be esi miegbe be yewomasubɔ mawudɔlawo abe ale si wogblɔ na mi ene o ta la, miele tsɔtsrɔ̃ ge o. Wogblɔna be yewokpɔ ŋutega eye yewonya be ele be miasubɔ mawudɔlawo. Ame siawo nye dadalawo togbɔ be wogblɔna be yewonye ɖokuibɔbɔɖeanyilawo hã. Susu wɔnuku le wo si. 19 Ke womeku ɖe Kristo ŋu, ame si nye ta si ŋu mi ame siwo katã nye efe ŋutilã la ku ɖo o; elabena efe lãmeka sesẽwo wotsɔ bla mí ɖekae eye míete ŋu tsina elabena míexɔa nunyiame kple ŋusẽ tso eya ɖeka ko gbɔ. 20 Le nyatefe me, esi mieku kple Kristo ta la, mievo tso nu si xexemetɔwo buna tso ɖeɖekpɔkpɔ ŋuti la si me. Wofe susue nye be, ame akpɔ ɖeɖe to dɔ nyui wɔwɔ kple sewo dzi wɔwɔ me. Ne ele alea la, nu ka tae miegale wo wɔwɔ dzi eye wofe se mawo gabla mi ɖo? 21 Wobe migaɖu esi o, migaɖɔ ekemɛ kpɔ o, eye wobe migaka asi nuɖuɖu aɖewo ya ŋuti kura o; nu ka tae? 22 Kpɔ ɖa, se mawo ya la amegbetɔ, numaɖinu fe ɖoɖowo ko wonye, elabena nuɖuɖu la, ɖe ko wowɔe be ame naɖu. 23 Se siawo anya dze se nyuiwoe elabena wonye se siwo hiã ame ɖokuitsɔtsɔke kple ɖokuibɔbɔ blibo eye wo dzi wɔwɔ sesẽ, gake ŋusẽ aɖeke mele wo si be ame natsɔ aɖu efe susuwo kple dzodzro vɔ̃wo dzi o. Đeko wonaa ame dana.
Kolosetɔwo 3
1 Azɔ esi mietsi tre kple Kristo tso ku me ta la, mitsɔ miafe dziwo ɖo dzifo fe kesinɔnuwo kple efe dzidzɔwo ŋuti, afi si Kristo le Mawu fe axadzi le, le bubu kple ŋusẽ me. 2 Mina dzifonuwo ŋutibubu naxɔ miafe susuwo me; migagblẽ miafe ɣeyiɣiwo anɔ anyigba dzi nuwo ŋuti bum o. 3 Elabena mieku eye wotsɔ mia kple Kristo fe agbe ɣla ɖe Mawu me. 4 Ne Kristo si nye miafe agbe va do la ekema miawo hã miado kpakplii le ŋutikɔkɔe me. 5 Eya ta migbe nu le anyigbadzinu siwo yɔ fũ kple nu vɔ̃ la gbɔ; miwu didi vɔ̃ siwo le fiefiem le mia me. Migawɔ naneke si ku ɖe ahasiwɔwɔ, makɔmakɔnyenye, fiẽŋufiẽŋu kple ŋukpenanudzroamewo ŋuti o. Migasubɔ xexe sia me fe nu nyuiwo ɖe Mawu tefe o, elabena esia nye Trɔ̃subɔsubɔ. 6 Mawu fe dziku helihelĩ ava ame siwo wɔa nu siawo la dzi. 7 Miewɔa nu siawo tsã esi miele abe xexemetɔ bubuwo ko ene 8 gake azɔ la ɣeyiɣi la de na mi be miaɖe asi le dzikudodo, fuléle, fifode kple nya vlowo gbɔgblɔ ŋuti. 9 Migaka aʋatso na mia nɔewo o; elabena mieɖe agbe xoxo la kple efe nuwɔnawo ɖa. 10 Azɔ la miele agbe yeye nɔm eye agbe yeye nɔnɔ sia na miele nu nyui wɔwɔ srɔ̃m gbe sia gbe le si dzedze me, be mianɔ ame si nye Wɔla la fe nɔnɔme me. 11 Le agbe yeye sia nɔnɔ me la, Griktɔ, Yudatɔ, aʋatsotso alo aʋamatsomatso, ŋkumaʋumaʋutɔ alo Skitiatɔ, kluvi alo ablɔɖevi megali o, ke boŋ wo katã nye kristotɔ eye Kristo le wo katã me. 12 Esi wònye be Mawu ame si na agbe yeye mi la ŋutɔe tia mi, wɔ mi kɔkɔe eye wolɔ̃ mi vevie ta la, mido dɔmetrɔtrɔ, nublanuikpɔkpɔ, ɖokuibɔbɔ, tufafa kple dzigbɔɖi fe awuwo na mia ɖokuiwo, 13 mihe adodo kple mia nɔewo, eye mitsɔ mia nɔewo fe vodadawo ke wo. Miɖo ŋku ale si Afetɔ la tsɔ miafe nu vɔ̃wo ke mii la dzi eye miawo hã miatsɔ ake mia nɔewo nenema ke. 14 Ƒo esiawo katã ta la, mina lɔlɔ̃ nafia ale si mianɔ agbee la mi, elabena esia ana be hame la katã nanɔ anyi le ɖekawɔwɔ blibo me. 15 Mina ŋutifafa si tso Kristo gbɔ la naɖu dzi le miafe dziwo kple agbenɔnɔ blibo la katã me ɣesiaɣi, elabena esia nye miafe dɔdeasi kple mɔnukpɔkpɔ abe ame siwo nye ŋutilã ɖeka fe ŋutinuwo ene. Eye mida akpe ɣesiaɣi. 16 Mina be Kristo fe nya la natso afe ɖe mia me le agbɔsɔsɔ me, esi miele nu fiam, le nu xlɔ̃m mia nɔewo kple Mawu menunya, eye midzi Psalmowo, hadzidziwo kple gbɔgbɔmehawo kpakple akpedada le miafe dziwo me na Mawu. 17 Eye nu sia nu si miawɔ la, eɖanye le nya me alo nuwɔwɔ me o, miwɔ wo katã le Afetɔ Yesu fe ŋkɔ me eye miada akpe na Mawu Fofo la, to eya amea me. 18 Mi srɔ̃nyɔnuwo la, mibɔbɔ mia ɖokuiwo na mia srɔ̃wo, elabena esia nye Afetɔ la fe ɖoɖo na mi. 19 Eye mi srɔ̃ŋutsuwo hã la, milɔ̃ mia srɔ̃wo eye mialé be na wo eye migado dziku ɖe wo ŋuti alo ablu ɖe wo ta o. 20 Mi ɖeviwo la, ele be miabu mia fofowo kple mia dadawo ɣesiaɣi, elabena esiae dze Afetɔ la ŋu. 21 Mi fofowo la, miganɔ nya hem ɖe mia viwo ŋuti ale gbegbe be dzi naɖe le wo fo be woadzudzɔ agbagbadzedze o. 22 Mi kluviwo la, miɖo to miafe anyigbadzifetɔwo ɣesiaɣi; menye to ameŋkumenuwɔwɔ me o, ke boŋ miawɔe ɣesiaɣi ne miafe afetɔwo meli o hã. Miɖo to wo faa ɖe miafe lɔlɔ̃ na Afetɔ la kple ale si miedi be yewoadze eŋui la ta. 23 Mitsɔ kutrikuku kple dzidzɔ wɔ nu sia nu si wòle be miawɔ la, abe Afetɔ lae miele ewɔm na ene, eye menye abe miafe anyigbadzifetɔwo miele ewɔm na ene o, 24 esi mienyae be miaxɔ domenyinyi tso Afetɔ la gbɔ abe fetu ene. Elebena Afetɔ Kristo ŋutɔe miele dɔ wɔm na. 25 Ame sia me si wɔ nu vɔ̃ la axɔ efe nu vɔ̃ fe fetu eye ameŋkumekpɔkpɔ aɖeke manɔ eme o.
Kolosetɔwo 4
1 Mi afetɔwo la, ele be miawɔ nu si nyo eye wòdze la ɖe miafe kluviwo ŋu. Miɖo ŋku edzi ɣesiaɣi be, miawo hã la Afetɔ le mia si le dzifo eye wòle ŋku lém ɖe mia ŋuti vevie. 2 Mido vevi gbedodoɖa, minɔ ŋudzɔ eye mida akpe na Mawu. 3 Mido gbe ɖa ɖe míawo hã ta be Mawu naʋu agbo na míafe mawunyagbɔgblɔ be míaɖe gbefã Kristo fe nu ɣaɣlawo esi ta mele game le afi sia ɖo. 4 Mido gbe ɖa be magblɔe eme nakɔ abe ale si mate ŋui ene. 5 Miwɔ mɔnukpɔkpɔ suetɔ kekeake ŋutidɔ ne miatsɔ aɖe gbefã nyanyui lae na ame bubuwo. Mizɔ le nunya me le miafe nufofo kple wo me. 6 Mina amenuveve kple dze nanɔ miafe nufofo me, elabena to esia me ko miate ŋu akpɔ ŋuɖoɖo nyuitɔ na ame sia ame. 7 Tikiko, mía nɔvi lɔlɔ̃ la agblɔ ale si mele edzii la na mi. Enye kutrikula si subɔa Afetɔ la kplim. 8 Medɔ dɔ tɔxɛ siae be wòava kpɔ ale si miele ɖa eye be wòafa akɔ na mi ade dzi fo hã na mi. 9 Mele Onesimo, nɔvi lɔlɔ̃ kple nutefewɔla si nye mia detɔ la hã ɖom, ɖe mi. Eya kple Tikiko woagblɔ nu siwo le dzɔdzɔm le afi sia fifia la na mi. 10 Aristarko, ame si le game kplim la do gbe na mi kple lɔlɔ̃; nenema kee nye Marko, Barnaba nɔvi. Abe ale si megblɔ na mi kpɔ ene la, ne Marko va mia gbɔ la, mixɔe dzidzɔtɔe. 11 Yesu, si wogayɔna hã be Yusto la hã do gbe na mi nyuie. Ame siawo nye Yudatɔwo le nye dɔwɔhatiwo dome hele dɔ wɔm na mawufiaɖufe la eye wonye akɔfafa gã aɖe nam. 12 Epafra, mia dometɔ ɖeka, ame si nye Yesu Kristo fe dɔla hã do gbe na mi nyuie. Ele ʋiʋlim ɖe mia ta le gbedodoɖa me ɣesiaɣi be mianɔ te sesĩe le Mawu fe lɔlɔ̃nu blibo la me, atsi eye miakpɔ kakaɖedzi blibo. 13 Mate ŋu aka ɖe edzi na mi be, ewɔ dɔ sesĩe ɖe mi kple kristotɔ bubu siwo le Laodikea kple Hierapoli la nu, 14 Luka, Atikewɔla lɔlɔ̃ la kple Dema hã do gbe na mi nyuie. 15 Mido gbe na nɔvi kristotɔ siwo le Laodikea nam. Mido gbe na Nimfa kple hame si kpea ta le efe afe me la nam. 16 Nenye be miexlẽ agbalẽ sia vɔ la, mitsɔe ɖo ɖe Laodikea hame la hã woaxlẽ eye miawo hã mixɔ agbalẽ si meŋlɔ ɖo ɖe wo hã axlẽ. 17 Migblɔ na Arkipo be, “Kpɔ egbɔ be nèwɔ nu siwo katã Afetɔ la be nãwɔ.” 18 Esia nye nye ŋutɔ nye gbedoname si meŋlɔ kple nye ŋutɔ nye asi. Miɖo ŋku dzinye le nye gaxɔmenɔnɔ me le afĩ sia. Mawu fe amenuveve nanɔ anyi kpli mi.
1 Tesalonikatɔwo 1
1 Agbalẽ sia tso Paulo, Silvano kple Timoteo gbɔ le yiyim na kristohame si le Tesalonika, mi ame siwo nye Mawu Fofo la kple Afetɔ Yesu Kristo tɔ. Yayra kple ŋutifafa si tso Mawu mía Fofo kple míafe Afetɔ Yesu Kristo gbɔ la woana mi. 2 Míedaa akpe na Mawu ɣesiaɣi ɖe mia ta, eye míedoa gbe ɖa ɖe mia ta madzudzɔmadzudzɔe. 3 Le míafe gbedodoɖawo me na Mawu mía Fofo la ɖe mia ta la, míeŋlɔa miafe lɔlɔ̃dɔwo, miafe xɔse triakɔ kple mɔkpɔkpɔ na míafe Afetɔ Yesu Kristo fe tɔtrɔgbɔ la be o." 4 Nɔvi lɔlɔ̃awo kple Mawu fe lɔlɔ̃tɔ veviwo, ménya bena Mawu ŋutɔe tia mi. 5 Elabena esi míetsɔ nyanyui la vɛ na mi la, miexɔe abe nya dzodzro aɖe ko ene o; ke boŋ mieɖo to eye miese nya la kple dzidzɔ gã. Nu si míegblɔ na mi la wɔ dɔ ɖe mia dzi ŋutɔ, elabena Gbɔgbɔ Kɔkɔe la ŋutɔ ɖo kpe edzi na mi be nu si míegblɔ na mi la nye nyatefe. Eye mienya ale si míawo ŋutɔ fe agbenɔnɔ ganye kpeɖodzi na mi be míafe gbedeasi si míetsɔ vɛ na mi la nye nyatefe. 6 Ale mieva zu míawo kple Afetɔ la yomedzelawo; elabena miexɔ míafe nya la kple dzidzɔ si tso Gbɔgbɔ Kɔkɔe la gbɔ, togbɔ be ehe tetekpɔ kple nuxaxa geɖewo va mia dzii hã. 7 Emegbe la miawo ŋutɔ mieva zu kpɔɖeŋu na kristotɔ siwo katã le Makedonia kple Akaya. 8 Azɔ la, miekaka Afetɔ la fe nya la na amewo le afi sia afi, tso Akaya yi keke Makedonia fe lifowo godo ke hã elabena afi sia afi si míeyi la, amewo ɖia ɖase tso miafe xɔse deto si le mia si le Mawu me la ŋuti. Esia ta megahiã be míawo míagagblɔ nya aɖeke na wo o, 9 elabena woawo boŋ gblɔa ale si miexɔ mí kple dzidzɔ manyagblɔ kple ale si mietrɔ tso Trɔ̃subɔsubɔ gbɔ va Mawu gbɔ eye Mawu gbagbe nyatefetɔ la koe zu miafe Afetɔ la na mí. 10 Eye wogblɔ hã na mí be, miele mɔ kpɔm na Mawu Vi, Yesu fe tɔtrɔ ava tso dzifo; ame si Mawu fɔ tso ku me eye wònye Đela si koe aɖe mí tso Mawu fe dziku helihelĩ ɖe nu vɔ̃ ŋuti la me.
1 Tesalonikatɔwo 2
1 Nɔvi lɔlɔ̃awo, miawo ŋutɔ mienya ale si míafe mia gbɔ vava ɖe vi na mii. 2 Mienya ale si wowɔ funyafunya mí kple ale si míekpe fu le Filipi hafi míeva ɖo mia gbɔ la hã. Ke Mawu na dzidefo tɔxɛ mí be míagblɔ nyanyui ma ke na mi togbɔ be futɔwo fo xlã mí gɔ̃ hã. 3 Eya ta miakpɔe adze sii be, míele mawunya gblɔm ɖe didi vɔ̃wo alo tameɖoɖo vɔ̃wo ta o. Ke boŋ míele egblɔm le anukwareɖiɖi kple dzitsinya nyui me. 4 Elabena míawo la míele nya la gblɔm abe dɔla siwo tso Mawu gbɔ, ame siwo dzi ko wòka ɖo be woagblɔ nyatefe la ko ene; eya ta míetrɔ efe nya la fe akpa aɖeke be wòasɔ ɖe nyaselawo fe didi nu o, elabena míawo la, míesubɔa Mawu ɖeka hɔ̃ si dzroa amewo fe dzimesusuwo fe goglofe ke me. 5 Abe ale si mienya nyuie ene la, míedze agbagba zi ɖeka pɛ hã kpɔ be míahe mi va mía gbɔe to mia nu beble me o, eye Mawu ŋutɔ hã nya be menye ɖe míebua be míenye mia xɔlɔ̃wo ale be miana ga mí o. 6 Míebia kafukafu tso miawo alo ame bubu aɖeke gbɔ kpɔ o; evɔ abe Kristo fe apostolowo ene la, míedze na bubu tɔxɛ tso mia gbɔ hafi. 7 Le esia tefe la, míegbɔ dzi ɖi na mi abe ale si vi dada gbɔa dzi ɖi doa nuɖuɖu na viawo eye wòléa be na wo ene. 8 Míelɔ̃ mi vevie eye míafe lɔlɔ̃ la de to ale gbegbe be míetsɔ Mawu fe nyanyui la ɖeɖe ko vɛ na mi o ke boŋ míetsɔ míawo ŋutɔ fe agbe gɔ̃ hã kpe ɖe eŋuti na mi. 9 Nɔvi lɔlɔ̃awo, mieɖo ŋku ale si míewɔ dɔ kple kutrikuku geɖe le mia dome la dzi oa? Zã kple keli míewɔa dɔ kple kutrikuku eye míetea fifia be míate ŋu akpɔ nu anɔ agbe ɖe edzi ale be míaganye agba na ame aɖeke le afi ma esi míele Mawu fe nyanyui la gblɔm le mia dome o. 10 Miawo ŋutɔ kple Mawu siaa mienye ɖasefowo na mí be míenɔ agbe dzadzɛ, kɔkɔe si ŋuti kpɔtsɔtsɔ mele o la le mia dome. 11 Đe mieɖo ŋku edzi be, míefoa nu na mi abe ale si fofo foa nu na viawoe la ene oa? Míeɖea kuku na mi, dea dzi fo na mi eye kura gɔ̃ hã la, míedina 12 tso mia si be miafe agbenɔnɔ naganye nuɖiaɖia na Mawu o, ke boŋ wòahe dzidzɔ vɛ na eya ame si yɔ mí va efe fiaɖufe la me be míakpɔ gome le efe ŋutikɔkɔe la me. 13 Eye míadzudzɔ akpedada na Mawu ɖe esia ta o, elabena esi míegblɔ nyanyui la na mi la, miebu nya la abe nya siwo míawo ŋutɔ míesusu la ene o, ke boŋ miexɔe abe Nya si tso Mawu ŋutɔ gbɔ la ene, eye le nyatefe me eya ŋutɔ gbɔe wòtso, eya ta esi miexɔe se la etrɔ miafe agbenɔnɔ. 14 Nɔvi lɔlɔ̃awo, esia yomedzenue nye be miawo hã miekpe fu abe ale si hame siwo le Yudea la kpee ene. Miawo ŋutɔ miafe dukɔmetɔwo ti mia yome abe ale si woawo hã kpe fu tso woawo ŋutɔ fe amewo Yudatɔwo, sime ene. 15 Esi wowu woawo ŋutɔ fe nyagblɔɖilawo vɔ la, woklã Afetɔ Yesu gɔ̃ hã ɖe atitsoga ŋuti, eye azɔ la, woti míawo hã yome kutɔkutɔe henya mí do goe le dua me. Wotsi tre ɖe Mawu kple amegbetɔ siaa ŋuti 16 eye wole agbagba dzem be woaxe mɔ na mí ne míagagblɔ nya la na Trɔ̃subɔlawo o, ɖe vɔvɔ̃ ta, be wo dometɔ aɖewo akpɔ ɖeɖe. Ale ame siawo fe nu vɔ̃wo gale tsitsim ɖe edzi. Mlɔeba la Mawu fe dziku va wo dzi azɔ. 17 Nɔvi lɔlɔ̃wo, esi míedzo le mia gbɔ le ɣeyiɣi kpui si va yi me la, míafe dziwo ya medzo le mia gbɔ o, ke míedze agbagba ɖe sia ɖe be míagava kpɔ mi ɖa gake mete ŋu dze edzi o. 18 Edzro mí vevie ŋutɔ be míava mia gbɔ eye nye, Paulo, medze agbagba zi geɖe be mava gake Satana meɖe mɔ na mí o. 19 Nu ka gɔ̃e míele agbe na? Nu kae na mɔkpɔkpɔ kple dzidzɔ mí eye wònye míafe fetu vavã kple fiakuku la? Miawoe! Ẽ, miahe dzidzɔ geɖe vɛ na mí, ne mí katã míetsi tre ɖe míafe Afetɔ Yesu Kristo ŋkume ne etrɔ va. 20 Elabena miawoe nye míafe ŋutikɔkɔe kple dzidzɔ.
1 Tesalonikatɔwo 3
1 Mlɔeba, esi míate ŋu agado dzi o la, míeɖoe be míawo ɖeɖe míatsi Atene 2 eye míeɖo Timoteo, mía nɔvi kple hadɔwɔla; Mawu fe dɔla si ɖea gbefã Kristo fe nyanyui la ɖe mi be wòava do ŋusẽ miafe xɔse eye wòade dzi fo na mi, 3 ale be miate ŋu alé dzi ɖe fo le miafe fukpekpe siawo katã me. Gake mienya bena fukpekpe mawo nye Mawu fe ɖoɖo fe akpa aɖe na mí kristotɔwo. 4 Esi míenɔ mia gbɔ gɔ̃ hã la, míegblɔe na mi do ŋgɔ bena fukpekpe kple yometiti ava kpuie abe ale si wòva dzɔe ene. 5 Abe ale si megblɔ va yi ene la, esi míekpɔ be míafe mia gbɔ vava le megbe tsim akpa la, míeɖo Timoteo ɖa be wòakpɔe ɖa be miafe xɔse gale te sesĩe mahã. Mevɔ̃ be ɖewohĩ Satana va kplɔ mia dometɔ vevitɔ aɖewo dzoe eye míafe agbagbadzedzewo katã zu dzodzro. 6 Azɔ la Timoteo trɔ gbɔ eye wòtsɔ dzidzɔnya sia vɛ na mí be miafe xɔse kple lɔlɔ̃ le Afetɔ la me gale te sesĩe ko abe tsã ene, eye be mieɖoa ŋku míafe mia gbɔ vava dzi kple dzidzɔ, eye miedi vevie be yewoakpɔ mí abe ale si míawo hã míedi vevie be míakpɔ mi ene. 7 Eya ta nɔvi lɔlɔ̃awo, míafe dziwo kpɔ akɔfafa, le míafe hiãwo kple fukpekpewo me le afii, elabena míenya azɔ be miele te sesĩe nyatefetɔe le Afetɔ la me. 8 Míawo la, míate ŋu atsɔ fu ɖe sia ɖe zi ale si míenyae be miele te sesĩe le Afetɔ la me. 9 Ale ke míawɔ ada akpe na Mawu wòade etefe ɖe mia ta ɖe dzidzɔ si míekpɔ le míafe Mawu la ŋkume le mia ta? 10 Elabena zã kple keli la, míedoa gbe ɖa ɖe mia ta atraɖii; míebiaa Mawu be wòaɖe mɔ be míagakpɔ mi, ale bena mate ŋu aɖe kuxi aɖewo siwo aganɔ fu ɖem na miafe xɔse la ɖa. 11 Mawu mía Fofo la ŋutɔ kple míafe Afetɔ Yesu nagagbugbɔ mí ɖo ɖe mia gbɔ. 12 Eye Afetɔ la nawɔe be miafe lɔlɔ̃ na mia nɔewo nayɔ fũ agba go abe ale si míafe lɔlɔ̃ na mi le la ene. 13 Esia ana be Mawu mía Fofo la nana be miafe dziwo nakpɔ ŋusẽ, anɔ dzadzɛ, kɔkɔe ale be miate ŋu ado ɖe eŋkume fɔɖiɖimanɔŋui nenye be míafe Afetɔ Yesu Kristo trɔ gbɔ kple ame siwo katã nye etɔ.
1 Tesalonikatɔwo 4
1 Mlɔeba la, nɔviwo, míefia mi ale si wòle be mianɔ agbe be miadze Mawu ŋu, eye le nyatefe me la, miele agbe nɔm nenema. Ke azɔ la míele mia biam hele ŋusẽ dom mi le Afetɔ Yesu me be miagawɔe wu gɔ̃ hã. 2 Mienya nu siwo míeɖo na mi be miawɔ la to Afetɔ Yesu fe ŋusẽ me. 3 Elabena enye Mawu fe lɔlɔ̃nu be mianɔ kɔkɔe; ate ɖa xaa tso ahasiwɔwɔ gbɔ; 4 eye mia dometɔ ɖe sia ɖe nasrɔ̃ ale si wòaɖu efe ŋutilã dzi eye wòanɔ anyi kple srɔ̃a le kɔkɔenyenye kple bubu me, 5 ke menye kple fieŋufiẽŋui fe dzodzro vɔ̃wo, abe ale si Trɔ̃subɔla siwo menya Mawu kple efe mɔwo o la, wɔnɛ ene o. 6 Esia hã nye Mawu fe lɔlɔ̃nu be, ame aɖeke magaba nɔvia, axɔ srɔ̃a le esi gbeɖegbeɖe o, elabena Afetɔ la ahe to na mi nublanuimakpmakpɔtɔe ɖe nu vɔ̃ sia ta, abe ale si míegblɔe na mi kple ɖokuibɔbɔ va yi la ene. 7 Elabena Mawu meyɔ mí be míava nye ame foɖi siwo yɔ fũ kple dzodzro vɔ̃wo o, ke boŋ be míanye ame dzadzɛwo kple ame kɔkɔewo. 8 Nenye be ame aɖe gbe be yemanɔ agbe ɖe ɖoɖo siawo nu o la, menye amegbetɔwo fe sewo dzi dam wòle o ke boŋ Mawu si na efe Gbɔgbɔ Kɔkɔe la mi la, fe sewo dzi dam wòle. 9 Meka ɖe edzi be magahiã be magblɔ nya tso dadavilɔlɔ̃ si dze be wòanɔ Mawu fe amewo dome la ŋuti o; mienyae xoxo! Elabena Mawu ŋutɔ le nu fiam mi be mialɔ̃ mia nɔewo. 10 Le nyatefe me, miafe lɔlɔ̃ na nɔvi kristotɔ siwo le Makedonia la katã kpɔ ŋusẽ ŋutɔ. Nɔvi lɔlɔ̃wo, togbɔ be wòle alea hã la, míele kuku ɖem na mi be miagalɔ̃ mia nɔewo ɖe dzi wu. 11 Esia nanye miafe didi ɖaa be, mianɔ agbe le tufafa me; miakpɔ mia ŋutɔwo fe dɔwo gbɔ abe ale si míegblɔ na mi va yi la ene. 12 Ne mienɔ agbe alea la, ame siwo menye kristotɔwo o la axɔ mia dzi ase eye woabu mi. Kpe ɖe esia ŋuti la, miganɔ amewo fe asinu kpɔm be woana ga mi be miatsɔ akpɔ mia ɖokuiwo dzii o. 13 Nɔviwo, nyemedi be mianɔ numanyamanya me le ame siwo ku la ŋu alo miaxa nu abe ame bubu siwo si mɔkpɔkpɔ mele la ene o. 14 Míexɔe se bena Yesu ku eye wògatsi tre eya ta míexɔe se bena Mawu afɔ ame siwo dɔ alɔ̃ le Yesu me la kpakple Yesu. 15 Le Afetɔ la ŋutɔ fe nya nu la, míele egblɔm na mi bena mí ame siwo gale agbe, ame siwo asusɔ va se ɖe Afetɔ la fe vava la, mado ŋgɔ na ame siwo ku o. 16 Elabena Afetɔ la ŋutɔ aɖi tso dzifo ava kple gbeɖeɖe gã aɖe, kple mawudɔlagãtɔ fe gbe kpakple Mawu fe kpẽɖiɖi eye ame siwo ku le Kristo me la afɔ gbã. 17 Le esia megbe woakɔ mí ame siwo gale agbe le ɣemaɣi la ayi dzi kpliwo le alilĩkpowo dzi be míayi aɖado go Afetɔ la le yame. Ale míanɔ Afetɔ la gbɔ tegbetegbe. 18 Eya ta mitsɔ nya siawo fa akɔe na mia nɔewo.
1 Tesalonikatɔwo 5
1 Ɣekaɣie nu siawo katã ava eme? Nɔvi lɔlɔ̃awo, mehiã be magblɔ nya aɖeke tso ema ya ŋuti o, 2 elabena mienya nyuie be ame aɖeke menya ɣeyiɣi la o. Afetɔ la fe azãgbe la aɖi ɖe mí abe ale si fiafitɔ vana le zã me ene. 3 Esime amewo le gbɔgblɔm be, “Ŋutifafa kple dedienɔnɔ” li la, gbegblẽ ava fo ɖe wo dzi kpoyi abe ale si fu ɖua funɔe eye mate ŋu asi le enu o ene. 4 Ke nɔvi lɔlɔ̃awo, miawo la nu siawo mele ɣaɣla ɖe mi o, eye wo mava ɖi ɖe mi abe fiafitɔ ene, le Afetɔ la fe azãgbe la o. 5 Elabena mi katã la, kekeli kple ŋkeke la fe viwoe mienye eye mienye viviti kple zã tɔwo o. 6 Eya ta minɔ ŋudzɔ ɖaa eye migadɔ alɔ̃ abe ame bubuwo ene o. Minɔ ŋudzɔ na efe vava eye mianɔ mo xexi. 7 Zãmee amewo dɔa alɔ̃ eye ɣemaɣi me kee amewo mua aha. 8 Ke mina mí ame siwo nye kekeliviwo la míanɔ mo xexi, eye míatsɔ xɔse kple lɔlɔ̃ fe akɔtakpoxɔnu ado eye míaɖɔ ɖeɖekpɔkpɔ si míele mɔ kpɔm na la abe gakuku ene. 9 Mawu meɖo be yeatrɔ efe dɔmedzoe akɔ ɖe mía dzi o, ke boŋ be yeaɖe mí to míafe Afetɔ Yesu Kristo dzi. 10 Kristo ku ɖe mía ta, ale be míele agbe alo míeku o, ne etrɔ va la míate ŋu anɔ agbe kplii tegbetegbe. 11 Eya ta mide dzi fo na mia nɔewo be miatu mia nɔewo ɖo abe ale si miele wɔwɔm xoxo la ene. 12 Nɔvi lɔlɔ̃awo, azɔ la míele biabiam tso mia si be miade bubu ame siwo wɔa dɔ kple vevidodo le mia dome la ŋu, ame siwo wotsɔ ɖo mia nu le Afetɔ la me eye woxlɔ̃a nu mi. 13 Mido kɔkɔ ame siawo le lɔlɔ̃ me le wofe dɔwɔwɔ ta. Minɔ anyi le ŋutifafa me kple mia nɔewo. 14 Míele ŋusẽ dom mi, nɔvi lɔlɔ̃awo be miaxlɔ̃ nu ame siwo le kuvia wɔm, mide dzi fo na ame siwo le vɔvɔ̃m, mikpe ɖe ame siwo gbɔdzɔ la ŋu migbɔ dzi ɖi na ame sia ame. 15 Mikpɔ egbɔ be ame aɖeke metsɔ vɔ̃ ɖo vɔ̃ tefe o, ke boŋ midze agbagba be ɣesiaɣi la mianyo dɔme na mia nɔewo kple ame bubu ɖe sia ɖe. 16 Dzi nedzɔ mi ɣesiaɣi. 17 Minɔ gbedodoɖa dzi madzudzɔmadzudzɔe. 18 Mida akpe le nuwo katã me elabena esiae nye Mawu fe lɔlɔ̃nu na mi le Kristo Yesu me. 19 Migatsi Gbɔgbɔ Kɔkɔe la nu o. 20 Migado vlo nyagblɔɖiwo o. 21 Mido nu sia nu kpɔ eye milé ɖe nu si nyo la ŋu. 22 Mitsri vɔ̃ ɖe sia ɖe tɔgbi. 23 Azɔ la, Mawu ŋutɔ, ame si nye ŋutifafa fe Mawu nakɔ mia ŋuti keŋkeŋ eye wòadzra miafe gbɔgbɔ, luʋɔ kple ŋutilã blibo la ɖo mokakamanɔŋui le míafe Afetɔ Yesu Kristo fe vavagbe la. 24 Nutefewɔlae nye ame si yɔ mi eya ta awɔe ade goe. 25 Nɔvi lɔlɔ̃awo, mido gbe ɖa ɖe míawo hã ta. 26 Mido gbe na nɔviawo katã kple nugbugbɔ kɔkɔe. 27 Mele efom ɖe mia nu le Afetɔ la ŋkume be woaxlẽ agbalẽ sia na nɔviawo katã. 28 Míafe Afetɔ Yesu Kristo fe amenuveve nanɔ anyi kpli mi.
2 Tesalonikatɔwo 1
1 Agbalẽ sia tso Paulo, Silvano kple Timoteo gbɔ le yiyim na kristohame si le Tesalonika, ame siwo le dedie le Mawu mía Fofo kple míafe Afetɔ Yesu Kristo me. 2 Mawu mía Fofo kple Afetɔ Yesu Kristo nana efe yayra sɔgbɔ la mi eye wòana ŋutifafa nanɔ miafe dziwo kple tamesusuwo me. 3 Nɔvi lɔlɔ̃awo, akpedada na Mawu ɖe mia ta menye nu dzeame ko wònye na mí o, ke boŋ míafe dɔ wònye be míawɔ na Mawu ɖe ale si miafe xɔse tsi ɖe edzi nukutɔe eye miafe lɔlɔ̃ na mia nɔewo hã de to ŋutɔ la ta. 4 Enye dzidzɔ na mí be míafo adegbe tso miafe dzigbɔɖi kple ale si miafe xɔse de to le Mawu me la ŋu na hame bubuwo, togbɔ be miele fukpekpe kple ɣeyiɣi sesẽwo me tom hã. 5 Esia nye ale si Mawu wɔa nu to mɔ dzɔdzɔetɔ dzii la fe kpɔɖeŋu ɖeka ko, elabena to miafe fukpekpe me la ele mia dzram ɖo hena efe fiaɖufe la 6 eye le ɣemaɣi me ke la ele ʋɔnudɔdrɔ̃ kple tohehe dzram ɖo ɖi na ame siwo le fu wɔm mi. 7 Eya ta magblɔ na mi ame siwo le fu kpem la be, Mawu ana dzudzɔ mi kple míawo nenye be Afetɔ Yesu va do kpoyi tso dzifo le dzo fe aɖewo me kple efe mawudɔla sesẽwo. 8 Adrɔ̃ ʋɔnu ame siwo katã medi be yewoanya Mawu o, kple ame siwo katã gbe ɖoɖo si wòwɔ ɖe wo ŋu be yeaɖe wo to míafe Afetɔ Yesu Kristo dzi la wɔwɔ me gbidii. 9 Woahe to na wo le dzo mavɔ la me, eye womagakpɔ Afetɔ la fe ŋkume akpɔ gbeɖe o, gawu la womakpɔ efe ŋutikɔkɔe fe ŋusẽ hã o, 10 ne eva be wòaxɔ kafukafu kple bubu ɖe dɔ gã si wòwɔ na ame kɔkɔewo la ta. Miawo la, mianɔ ame siwo anɔ ekafum la dome elabena miexɔ Mawu fe nya si míegblɔ na mi la dzi se. 11 Eya ta míedoa gbe ɖa ɖe mia ta ɖaa be míafe Mawu la nawɔ mi vi siwo fomevi wòdi be woanɔ ye si lae, eye agawɔ mi mianyo ade ale si miedi la nu! Mlɔeba la atsɔ efe ŋusẽ axe fe na mi ɖe miafe xɔse ta. 12 Ekema ame sia ame anɔ Afetɔ Yesu Kristo fe ŋkɔ kafum ɖe nu nyui siwo do go tso mia me wokpɔ la ta; eye miafe ŋutikɔkɔe gãtɔ kekeake enye be miava nye etɔ. Míafe Mawu kple Afetɔ Yesu Kristo fe nublanuikpɔkpɔ sɔgbɔ la ana esiawo katã ava eme na mi.
2 Tesalonikatɔwo 2
1 Le míafe Afetɔ Yesu Kristo fe vava kple ale si míafo fu ɖe egbɔ ŋuti la, míele biabiam tso mia si, nɔviwo, be 2 miagana woatɔtɔ miafe susuwo bɔbɔe alo ado dzikatsoamefo na mi kple nyagblɔɖiwo, nutsotsowo alo kple agbalẽ aɖe si wogblɔ be etso mía gbɔ si le gbɔgblɔm be Afetɔ la fe vavagbe la va yi xoxo o. 3 Migana woatɔtɔ miafe susuwo eye woable mi o; migaxɔ nu sia nu si wogblɔ la dzi se o. Elabena ŋkeke ma mava o, va se ɖe esime aglãdzedze ava, eye woaɖe ame sedzimawɔla la ɖe go, ame si woɖo ɖi na tsɔtsrɔ̃. 4 Atsi tsitre ɖe mawu bubuwo ŋu eye ayi aɖagbã nu siwo katã amewo subɔna la kple afi si wosubɔa wo le la gudugudu. Ayi aɖanɔ Mawu fe gbedoxɔ me abe Mawu ene eye wòable amewo be yee nye Mawu. 5 Mieɖo ŋku edzi be megblɔ nya siawo na mi esi menɔ mia gbɔ oa? 6 Eye mienya xoxo nu si le mɔ xem na efe afi sia vava; elabena ne efe ɣeyiɣi mede o la, mava o. 7 Ke nu si ŋutsu aglãdzela kple dzomavɔ me vi sia awɔ ne eva la, le edzi yim xoxo gake eya ŋutɔ mava o va se ɖe esime ame si le mɔ xem nɛ la do ɖa le mɔ me nɛ hafi. 8 Ekema ŋutsu vɔ̃ɖi sia ava do eye Afetɔ Yesu atsɔ efe ya si wògbɔna to efe nu me la afiãe; eye ne etrɔ va la, atsrɔ̃ ŋutsu sia ɖa le anyigba dzi. 9 Ŋutsu nu vɔ̃ wɔla sia ava kple Satana fe ŋusẽ eye Satana awɔ eŋutidɔ atsɔ wɔ dzesi kple nukunu gã geɖewo, atsɔ aflu amewoe. 10 Ado lã amesiwo katã yina ɖe dzomavɔ la me elabena wogbe nyatefe la xɔxɔ; wogbe be yewomaxɔ nyatefe la ase, alɔ̃e be wòaɖe wo o, 11 eya ta Mawu ɖe mɔ na wo be woaxɔ alakpa siawo katã dzi ase kple wofe dzi blibo 12 eye woadrɔ̃ ʋɔnu wo katã pɛpɛpɛ be woxɔ alakpa dzi se, gbe nu le nyatefe la gbɔ eye wokpɔ dzidzɔ le wofe nu vɔ̃wo me. 13 Ke ele be míada akpe na Mawu ɖaa ɖe mia ta, mi mía nɔvi siwo Afetɔ la lɔ̃, elabena Mawu ɖoe tso blema ke be yeana miakpɔ ɖeɖe, aklɔ mia ŋuti to Gbɔgbɔ Kɔkɔe la fe dɔwɔwɔ kple miafe nyatefe la dzixɔxɔse me. 14 Mawu gblɔ nyanyui la na mi to mía dzi. Eye to mía dzi wòyɔ mi be miakpɔ gome le míafe Afetɔ Yesu Kristo fe ŋutikɔkɔe la me. 15 Nɔvi lɔlɔ̃wo, nu siwo katã le susu me na mi eya ta minɔ te sesĩe eye mialé nyatafe la me ɖe asi sesĩe, nyatefe siwo míefia mi esi míenɔ mia gbɔ kple esiwo míeŋlɔ ɖo ɖe mi le míafe agbalẽwo me na mi. 16 Míafe Afetɔ Yesu Kristo ŋutɔ kple Mawu mía Fofo, ame si lɔ̃ mí eye to efe amenuveve me la, wòna dzidefo mavɔ kple mɔkpɔkpɔ nyui mí la, 17 nade dzi fo na mi eye wòado ŋusẽ mi le dɔ nyui ɖe sia ɖe wɔwɔ kple nya nyui ɖe sia ɖe gbɔgblɔ me. Mido gbe ɖa ɖe mía ta
2 Tesalonikatɔwo 3
1 Mlɔeba la, nɔvi lɔlɔ̃tɔwo, esi mele agbalẽ sia nu wum la, mabia tso mia si be miado gbe ɖa ɖe mía ta. Mido gbe ɖa gbã be Afetɔ la fe nya la nakaka ɖe afi sia afi kaba eye wòakpɔ dziɖuɖu le afi sia afi si wòkaka ɖo, ale be wòaɖe ame geɖewo abe ale si wòdzɔe esi míeva mia gbɔ la ene. 2 Mido gbe ɖa hã be míado go le ame vɔ̃ɖiwo fe asi me, elabena menye ame sia amee lɔ̃ Afetɔ la o. 3 Afetɔ la, nutefewɔla wònye; eya ta ado ŋusẽ mi eye wòakpɔ mia ta tso Satana fe fuwɔame ɖe sia ɖe me. 4 Míeka ɖe edzi le Afetɔ la me bena miele nu siwo míefia mi la dzi wɔm eye menye zi ɖeka ko o ke boŋ ɣesiaɣi. 5 Afetɔ la nawɔe be miafe nugɔmesese tso Mawu fe lɔlɔ̃ ŋuti la nanɔ to dem ɖe edzi wu ɣesiaɣi. 6 Nɔvi lɔlɔ̃awo, míele se sia dem na mi le míafe Afetɔ Yesu Kristo fe ŋkɔ me be: Migade ha kple nɔvi si nɔa anyi kuviatɔe gbe sia gbe eye mewɔa dɔ aɖeke abe ale si míefia mi be miawɔ la ene o. 7 Elabena miawo ŋutɔ mienya ale si wòle be miadze míafe kpɔɖeŋu yomee. Esi míenɔ mia dome la, míenɔ anyi kuviatɔe 8 alo ɖu ame aɖe fe nu femaxee o, ke boŋ míewɔ dɔ zã kple keli. Míedze agbagba, ku kutri be míaganye agba na mia dometɔ aɖeke o. 9 Míewɔ esia menye esi míate ŋu abia kpekpeɖeŋu ma tɔgbi mi ta o ke boŋ be míatsɔ mía ɖokuiwo aɖo kpɔɖeŋui na mi be miadze eyome. 10 Elabena esi míenɔ mia gbɔ gɔ̃ hã la, míede se sia na mi be, “Ame si medi be yeawɔ dɔ o la, megaɖu nu hã o.” 11 Gake míesena be mia dometɔ aɖewo le kuvia wɔm, wogbe be yewomawɔ dɔ aɖeke o, eye wogblẽa wofe ɣeyiɣi le ameŋunyagbɔgblɔ me. 12 Míele kuku ɖem na nenem me mawo katã eye míele gbe ɖem na wo hã le Afetɔ Yesu Kristo fe ŋkɔ me be, woadze kɔ anyi awɔ dɔ atsɔ kpɔ wo ɖokuiwo dzii. 13 Hena nɔvi lɔlɔ̃ mamlɛawo la, mele nu xlɔ̃m mi be ɖeɖi megate mia ŋuti le nu nyui wɔwɔ me o. 14 Nenye be ame aɖe gbe be yemawɔ ɖe nu siwo míegblɔ ɖe agbalẽ sia me dzi o la, milé ŋku ɖe eŋuti eye migade ha kplii o, ale be ŋu nakpee. 15 Ke migabui be enye miafe futɔ o; ke boŋ mifo nu nɛ abe nɔvi si hiã nuxɔxlɔ̃ ene. 16 Ŋutifafa fe Afetɔ la ŋutɔ nana efe ŋutifafa mi ɣesiaɣi le nu sia nu me. Afetɔ la nanɔ anyi kpli mi katã. 17 Azɔ esia nye, nye ŋutɔ nye gbedoname si mele ŋɔŋlɔm kple nye ŋutɔ nye asi, abe ale si mewɔnɛ le nye agbalẽwo katã fe nuwuwu la ene; be wòanye kpeɖodzi na mi be agbalẽ la tso nye ŋutɔ gbɔnye. Esia nye nye ŋutɔ nye asinuŋɔŋlɔ. 18 Míafe Afetɔ Yesu Kristo fe yayra nanɔ mi katã mia dzi.
1 Timoteo 1
1 Nye Paulo, ame si nye Kristo Yesu fe apostolo to Mawu, mía Đela, fe gbeɖeɖe kple Kristo Yesu, míafe mɔkpɔkpɔ dzi la, 2 na Timoteo, vinye vavã le xɔse la me. Amenuveve, nublanuikpɔkpɔ kple ŋutifafa si tso Mawu, Fofo la kple Kristo Yesu, míafe Afetɔ, gbɔ la, nanɔ anyi kpli wò. 3 Abe ale si mefoe ɖe nuwò hafi dzo yi Makedonia ene la, tsi Efeso eye nãɖo asi ŋutsu aɖewo, ame siwo le nudada fiam la dzi be womagafia nenem nuwo o 4 tɔ te wo be womagagblẽ wofe ɣeyiɣiwo ɖe gliwo kple dzɔdzɔmenyatotowo ŋu o. Elabena nu siawo hea nyahehe dzodzrowo vanɛ ɖe Mawu fe dɔwɔwɔ si xɔse hena vanɛ la tefe. 5 Nu si metsi dzi na vevie nye be kristotɔ siwo katã le afi ma la nayɔ fũu kple lɔlɔ̃ si tso dzi vavãwo me, eye be wofe susuwo me nadza eye woasẽ ŋu le xɔse me. Nufiala siawo da fu le nu siawo nyanya me eye wogblẽa wofe ɣeyiɣi nɔa nya hem eye wonɔa nya maɖinyawo gblɔm. 7 Wodi be yewoaxɔ ŋkɔ abe Mose fe sefiala gãwo ene, evɔ woawo ŋutɔ menya naneke gobii tso Mose fe seawo kple nu si wofia mí la ŋu hafi o. 8 Se mawo nyo, zi ale si wowɔ wo ŋutidɔ abe ale si Mawu ɖoe la ene. 9 Míenyae hã be menye ame nyuiwoe wowɔ se la na o, ke boŋ sedzidalawo kple aglãdzelawo, mawumavɔ̃lawo kple nu vɔ̃ wɔlawo, ame makɔmakɔwo kple mawumasubɔlawoe wowɔ se la na, ame siwo wua wo fofowo kple dadawo, na hlɔ̃dolawo 10 na ahasiwɔlawo kple nu tovo wɔlawo, amesitsalawo kple aʋatsokalawo kple atam dzodzro kalawo kpakple nu sia nu si tsi tre ɖe nufiafia vavãtɔ 11 si xɔ ɖe Mawu yayratɔ la fe ŋutikɔkɔe nyanyui si wòtsɔ nam la dzi ŋuti. 12 Medaa akpe geɖe na Kristo Yesu míafe Afetɔ la be wòtia nye hã abe efe dɔlawo dometɔ ɖeka ene, eye wòna ŋusẽm be manye nutefewɔla nɛ, 13 togbɔ be meɖu fewu le Kristo fe ŋkɔ ŋuti kpɔ gɔ̃ hã. Meti efe amewo fe agbe yome, eye mewɔ nu vevi wo le mɔ ɖe sia ɖe si dzi mate ŋui la nu. Ke Mawu kpɔ nublanui nam elabena nyemenya nu si wɔm menɔ la o, elabena ɣemaɣi la, nyemenya Kristo o. 14 O, míafe Afetɔ la fe dɔme nyo loo, elabena efiam ale si wòle be maxɔ edzi asee eye be Kristo Yesu fe lɔlɔ̃ nayɔ menye fũu. 15 Esia nye nyatefenya si wòle be woaɖo toe axɔe ase keŋ be, Kristo Yesu va xexeame nu vɔ̃ wɔlawo ɖe ge, ame siwo dome menye gãtɔ le. 16 Ke Mawu kpɔ nublanui nam ale be Kristo Yesu ate ŋu awɔ ŋutinyedɔ abe kpɔɖeŋu ene be woatsɔ afia ame sia ame ale si wòte ŋu gbɔa dzi ɖi na nu vɔ̃ wɔla gãtɔ kekeake gɔ̃ hã ale be woawo hã nanyae be, woate ŋu akpɔ agbe mavɔ. 17 Ŋutikɔkɔe kple bubu woana Mawu tso mavɔ me yi ɖe mavɔ me. Eyae nye Fia tso blema ke, Mawu makumakua si womekpɔna o, eye wòyɔ fũu kple nunya. Eya ɖeka koe nye Mawu. Amen. 18 Azɔ vinye, Timoteo, esia nye nye sedede na wò. Wɔ Afetɔ la fe aʋawo nyuie, abe ale si wogblɔ na wò to efe nyagblɔɖilawo dzi la ene. 19 Lé wò xɔse si le Kristo me la ɖe asi sesĩe eye ɣesiaɣi la wò dzitsinya nanɔ dzadzɛ eye nãwɔ nu si nènya be enyo la ko. Elabena ame aɖewo gbe toɖoɖo wofe dzitsinya eye wowɔ nu si wonya nyuie be mele be woawɔ o. Ale mewɔ nuku be esi wogbe Mawu nenema la wobu wofe xɔse si le Yesu Kristo me la o. 20 Himenaio kple Aleksandro wonye nu sia wɔlawo fe kpɔɖeŋuwo. Eva nɔ nam be matsɔ wo de asi na Satana be wòahe to na wo va se ɖe esime woanyae be menyo be woafo ɖi Kristo fe ŋkɔ o.
1 Timoteo 2
1 Eya ta mele nu xlɔ̃m be do ŋgɔ na nu sia nu la, woawɔ kukuɖeɖewo, gbedodoɖawo, nyaxɔɖeakɔwo kple akpedada ɖe amewo katã ta 2 ɖe fiawo kple dziɖulawo katã ta be míanɔ anyi le ŋutifafa kple agbe fe dziɖeɖi me le mawuvɔvɔ̃ kple kɔkɔenyenye katã me. 3 Esia nyo eye wòdze Afetɔ la ŋu. 4 Edi vevie bena ame sia ame nakpɔ ɖeɖe eye woase nyatefe sia gɔme be: 5 Yesu Kristo ame si va xexeame abe amegbetɔ ene la, koe va dzra Mawu kple amegbetɔwo dome ɖo. 6 Ewɔ esia esi wotsɔ efe agbe na ɖe amewo katã ta. Esia nye gbedeasi si Mawu tsɔ na xexeame le ɣeyiɣi nyuitɔ dzi. 7 Enye nyatefe matrɔmatrɔ be wotiam be manye Mawu fe apostolo kple nyanyuidɔgbedela si agblɔ nyatefe sia na dzimaxɔsetɔwo; afia wo Mawu fe ɖoɖo na amewo be woakpɔ ɖeɖe to xɔse me. 8 Eya ta medi be ŋutsuwo le afi sia afi nado wofe asi kɔkɔewo ɖe dzi na Mawu ado gbe ɖa, elabena wovo tso nu vɔ̃, dziku kple fuléle si me. 9 Nenema ke medi be nyɔnuwo nado awu ɖe nɔnɔme nyui me, le dzadzenyenye kple nu dzeame wɔwɔ me, menye le atsyɔ̃ɖoɖo vivivo kple ɖa ŋɔŋɔe fofo, sikanuwo kple dzonu xɔasiwo dodo kpakple avɔ xɔasiwo tata me o, 10 ke boŋ kple nu nyui wɔwɔ si dze nyɔnu siwo ʋu eme be yewonye mawusubɔlawo. 11 Ele na nyɔnu be wòasrɔ̃ toɖoɖo le ɖoɖoezizi kple ɖokuibɔbɔ katã me. 12 Nyemeɖe mɔ na nyɔnu be wòafia nu alo aɖu amegã ɖe ŋutsu dzi o, ke boŋ nezi ɖoɖoe. 13 Nu ka ta? Elabena Mawu wɔ Adam gbã hafi va wɔ Eva. 14 Eye menye Adam Satana ble o, ke boŋ Evae eye to esia me nu vɔ̃ va. 15 Eya ta Mawu na be nyɔnuwo nekpe fu ase veve le wofe vidzidzi me, ke aɖe wofe luʋɔwo ne woxɔ edzi se, eye wonɔ agbe nyui le lɔlɔ̃ vavã me.
1 Timoteo 3
1 Enye nyatefenya be ne ame aɖe di be yeawɔ hamedzikpɔla fe dɔ la, etia dɔ nyuitɔ. 2 Azɔ la, ele na hamedzikpɔla be, wòanye mokakamanɔŋutɔ, nyɔnu ɖeka ko srɔ̃, ame si fa tu, ɖokuidziɖula, ame si ŋu bubu le, amedzrowɔla, ame si nya nufiafia 3 menye aha tsu nola o, menye ame si wɔa nu gbodogbodo o ke boŋ ewɔa nu le bɔbɔenyenye me, menye dzrewɔla alo galɔ̃la o. 4 Ele vevie be wòanye ame si kpɔa efe afe dzi nyuie eye vi ɖotowo le esi. 5 Elabena ne ŋutsu aɖe mate ŋu akpɔ efe afe sue la dzi be woanɔ agbe nyui o la, ale ke wòawɔ akpɔ Mawu fe hame dzi? 6 Mele be wòanye ame si fe dzimetrɔɣi medidi o, elabena ne menye nenema o la, dada ayɔ eya amea me eye wòadze anyi le ʋɔnudɔdrɔ̃ si va Satana dzi la te. 7 Ele na hamedzikpɔla be wòakpɔ ɖaseɖiɖi nyui tso hamea godotɔwo hã gbɔ ale be mage adze vlododo kple Satana fe mɔ me o. 8 Nenema kee wòle na subɔlawo hã be woanye ame siwo ŋu bubu le kple nyatefetɔwo, menye aha tsu nolawo kple ame siwo tia viɖe foɖiwo yome o. 9 Ele na wo be woalé xɔse la fe nyatefe detowo me ɖe asi kple dzitsinya nyui 10 Ele be woado wo akpɔ gbã eye ne naneke meku ɖe wo ŋu o la, woaɖe mɔ woawɔ subɔla fe dɔ. 11 Ele na wo srɔ̃nyɔnuwo be woanye ame ɖɔŋuɖowo, ke menye aha tsu nolawo kple ameŋunyagblɔlawo o, ke boŋ woawɔ nutefe le nu sia nu me. 12 Subɔlawo nanye srɔ̃ ɖeka tɔwo eye dzidzɔ kple toɖoɖo nanɔ wofe afewo me. 13 Kpeɖeŋutɔ siwo wɔ dɔ nyuie la, wofe fetu anye be amewo aɖo bubu na wo eye woawo ŋutɔ fe dzidefo kple xɔse le Afetɔ la me hã atsi ɖe edzi. 14 Togbɔ be mele mɔ kpɔm be mava mia gbɔ kpuie hã la, mele nu siawo ŋlɔm na mi, 15 ale be ne nye vava he ɖe megbe hã la miate ŋu anya ame siwo tɔgbi miatia be woanye Mawu gbagbe la fe hanunɔlawo, hame si lé Mawu fe nyatefe la me ɖe asi sesĩe. 16 Enye nyatefe be mawumegbenɔnɔ mele bɔbɔe o. Gake ele bɔbɔe le Kristo ta, ame si va anyigba dzi abe ame ene. Đifofo aɖeke menɔ eŋuti o eye wòdza le efe gbɔgbɔ me. Mawudɔlawo subɔe eye wogblɔ mawunya tso eŋuti le dukɔwo dome. Amewo xɔe le afi sia afi si wòyi eye wogaxɔe ɖe efe ŋutikɔkɔe me le dzifo.
1 Timoteo 4
1 Gbɔgbɔ Kɔkɔe la gblɔe na mi kɔtee bena le ŋkeke mamlɛawo me la, ame aɖewo le hamea me atrɔ le Kristo yome adze nufiala siwo fe susuwo me gbɔgbɔ vɔ̃wo yɔ la yome kple dzo. 2 Nufiala siawo aɖo mo ta, ada alakpa eye woadae enuenu ale gbegbe be wofe dzitsinya magaɖe fu na wo gɔ̃ hã o. 3 Woagblɔ be menyo be woaɖe srɔ̃ o, eye menyo hã be woaɖu nanewo o, evɔ wònye Mawue tsɔ nu siawo na kristotɔ siwo li ke la be woakpɔ dzidzɔ le wo ŋuti eye woada akpe ɖe wo ta hafi. 4 Elabena nu sia nu si Mawu wɔ la nyo, eye miate ŋu aɖui kple dzidzɔ nenye be mieda akpe ɖe eta, 5 eye miebia tso Mawu si be wòayrae, elabena Mawu fe nya kple gbedodoɖa awɔe kɔkɔe. 6 Nẽ eɖe nu siawo me na ame bubuwo la anɔ wò dɔdeasi wɔm abe Osɔfo nutefewɔla, si le xɔse kple nufiafia dzɔdzɔetɔ si nesrɔ̃ la ŋuti dɔ wɔm la ene. 7 Megagblẽ wò ɣeyiɣi anɔ nya hem tso susu manyatanuwo kple movinyawo kpakple gli dzodzrowo ŋuti o. Ke boŋ zã wò ɣeyiɣiwo kple wò ŋusẽ natsɔ atu ɖokuiwò ɖoe le gbɔgbɔ me. 8 Ame ɖokui tutuɖo le ŋutilã me nyo gake tutuɖo le gbɔgbɔ me le vevie wu, elabena enye atike na nu sia nu si nãwɔ. Eya ta tu ɖokuiwò ɖo le gbɔgbɔ me eye nadze agbagba be yeanye kristotɔ nyui wu, elabena eyae ava kpe ɖe ŋuwò. Menye fifia le agbe sia me ko o, ke boŋ le agbe si ava va la me hã. 9 Esia nye nyatefe eye wòdze be woaxɔe ase blibo 10 eye le esia tae míewɔ dɔ heʋli vevie be míatsɔ míafe mɔkpɔkpɔ ade Mawu gbagbe la me, ame si nye amewo katã fe Đela, vevietɔ ame siwo xɔ se. Fia nu siawo eye naka ɖe edzi be ame sia ame srɔ̃ wo nyuie. 12 Mègana ame aɖeke nabu wò ame gblɔe le wò ɖekakpuinyenye ta o. Ke boŋ nye kpɔɖeŋu nyuitɔ na wo. Na woadze nu si nèfiana kple agbe si nènɔna la yome. Na wò lɔlɔ̃, wò xɔse, kple wò susu dzadzɛwo nanye kpɔɖeŋu na wo. 13 Va se ɖe esime mava mia gbɔ la, xlẽ Ŋɔŋlɔ Kɔkɔe la na hame la eye naɖe eme na wo; gblɔ Mawu fe nya la ɣesiaɣi. 14 Kpɔ egbɔ be nèwɔ amenuvenunana siwo Mawu na wò to efe nyagblɔɖilawo dzi esi hamemegãwo da asi ɖe dziwò la ŋutidɔ nyuie. 15 Wɔ nunana siawo ŋutidɔ nyuie. Tsɔ ɖokuiwò fo ɖe wò dɔwɔwɔwo me ale be ame sia ame nate ŋu akpɔ wò tsitsiɖedzi kple ŋgɔgbeyiyi adze sii. 16 Lé ŋku ɖe nu siwo katã nesusuna kple nu siwo katã newɔna la ŋuti nyuie. Lé nu si nyo eye wòle etefe la me ko ɖe asi eye Mawu ayra wò eye wòawɔ ŋuwòdɔ le kpekpeɖeŋunana ame bubuwo me.
1 Timoteo 5
1 Mègafo nu na me tsitsi aɖeke kple ada o, ke boŋ fo nu nɛ bubutɔe, abe wò ŋutɔ fofowòe nèle nu fom na ene. Ƒo nu na ɖekakpuiawo abe ale si nãfo nu na nɔviwò ŋutsu lɔlɔ̃awo ene. 2 Tsɔ nyɔnu tsitsiwo abe dawòwo ene eye ɖetugbiwo abe nɔviwò nyɔnuwo ene, eye susu dzadzɛwo ko nanɔ wò ta me ɖe wo ŋu. 3 Nenye be ahosiwo mekpɔ ame aɖeke woakpɔ wo dzi o la, ekema hamea natsɔe ɖo eɖokui dzi atsɔ lɔlɔ̃ akpɔ wo dzii. 4 Ke ne viwo alo mamayɔviwo le wo si la, ekema ele be woawo nakpɔ wo dzi elabena ele be dɔmenyowɔwɔ nadze egɔme tso afe me, eya ta ele be woakpe ɖe wo dzila siwo le hiã me la ŋuti. Esia nye nane si dzea Mawu ŋu ŋutɔŋutɔ. 5 Hame la nèkpɔ ahosi dahe siwo tsi akogo le xexeame la dzi nenye be wole Mawu sinu kpɔm be wòakpe ɖe yewo ŋuti, eye wole gbe dom ɖa atraɖii, 6 ke menye ne wogblẽa wofe ɣeyiɣi nɔa tsatsam nɔa ameŋunya gblɔm, nɔa ŋutilãmedzidzɔ ko dim eye wogblẽa nu le wofe luʋɔ ŋuti o. 7 Esia nanye miafe hame la fe ɖoɖo ale be kristotɔwo nanya eye woawɔ nu si dze. 8 Ke ame si makpe ɖe eya ŋutɔ fe fometɔ siwo le hiã me, vevietɔ esiwo le eya ŋutɔ fe afe me ŋuti o la, mekpɔ mɔ be wòayɔ eɖokui be kristotɔ o. Trɔ̃subɔla gɔ̃ hã nyo wu ame sia tɔgbi. 9 Womatsɔ ahosi aɖeke fe ŋkɔ ade ahosiwo dome o negbe exɔ fe blaade kple edzivɔ eye wònye ame si nɔ srɔ̃a gbɔ le nyatefetoto me. 10 Ele be wòakpɔ ɖaseɖiɖi nyui le amewo katã gbɔ le efe dɔ nyui wɔwɔ me le kpɔɖeŋu me ame si hea viawo nyuie, lɔ̃a amedzrowɔwɔ, klɔa ame kɔkɔewo fe afɔwo, kpena ɖe ame siwo ɖo xaxa me la ŋu eye wòfoa eɖokui ɖe dɔ nyui sia dɔ nyui wɔwɔ me. 11 Mele be woaxɔ ahosi siwo metsi o la ɖe dɔ tɔxɛ wɔla siawo dome o elabena le ɣeyiɣi kpui aɖe megbe la woada le adzɔgbe si woɖe na Kristo la dzi eye woagaɖe srɔ̃. 12 Ale woadze na tohehe elabena woda le wofe ŋugbedodo adzɔgbeɖeɖe la dzi. 13 Hekpe ɖe esia ŋuti la, ele eme be woava zu ame ɖɔewo eye woagblẽ wofe ɣeyiɣi anɔ ameŋunya gblɔm tso afe si me yi ekemɛ me, anɔ nu dem ame bubuwo fe nya me. 14 Eya ta mesusu be enyo na ahosi siwo metsi o la be woagaɖe srɔ̃, adzi viwo, eye woakpɔ woawo ŋutɔ fe afe dzi. Ekema ame aɖeke mate ŋu agblɔ nya aɖeke ɖe wo ŋuti o. 15 Elabena mevɔ̃ be wo dometɔ aɖewo do le hamea me, eye Satana kplɔ wo tra mɔe xoxo. 16 Na magaɖo ŋku edzi na wò ake be ele na ahosiwo fe fometɔwo be woakpɔ wo dzi, eye mele be woaɖe asi le dɔ sia wɔwɔ ŋuti na hamea o. Ekema hamea ate ŋu atsɔ ga si le esi la akpɔ ahosi amemanɔsitɔwo dzii. 17 Hamedzikpɔla siwo wɔa hadɔ nyuie la, dze na bubutefe eve, vevietɔ esiwo kua kutri le mawunyagbɔgblɔ kple efiafia me, 18 elabena woŋlɔ ɖe mawunya me be, “Mègabla nu na nyitsu ne ele mɔlu tugum o.” Wogagblɔ le tefe bubu hã be, “Dɔwɔla dze na efe fetu.” 19 Ne wotsɔ nya ɖe hamedzikpɔla aɖe ŋu la, mègawɔ nya la ŋudɔ o, negbe le ɖasefo eve alo etɔ̃ fe nya nu ko. 20 Woaka mo na nu vɔ̃ wɔlawo le hame bliboa ŋkume be wòanye kpɔɖeŋu na ame bubuwo. 21 Mele se dem na wò moveviɖotɔe le Mawu kple Afetɔ Yesu Kristo kpakple mawudɔla kɔkɔeawo katã fe ŋkume, be nãwɔ nu sia ne hamemegã la nye xɔ̃wò vevi loo alo menye xɔ̃wò o. Ele be woatsɔ dzidzenu ɖeka ma ko na ame sia ame. 22 Mègatsi dzi klokloklo le hamemegãtiatia me o. Wò ŋku abu le efe nu vɔ̃wo dzi eye wòawɔ abe ɖe nède efe nu vɔ̃wo dzi ene. Kpɔ nyuie be wò ŋutɔ nate ɖa xaa tso nu vɔ̃ ɖe sia ɖe fomevi gbɔ. 23 Ke hã la, esia mefia be nãtsri wain keŋkeŋ o. Ele be nano sue aɖe ɣeaɖewoɣi abe atike ene ɖe wò dɔmeɖu la ta elabena edzea dɔ kabakaba. 24 Đo ŋku edzi be ŋutsu aɖewo alo hamemegã aɖewo gɔ̃ hã, le nu vɔ̃ gbe nɔm eye esia le nyanya na ame sia ame. Le nu siawo me la, ate ŋu awɔ nane tso eŋuti. Ke le go bubuwo me la, ʋɔnudrɔ̃gbe la koe ate ŋu aɖe nyatefe dziŋɔ la ɖe go. 25 Nenema ke, ame sia ame nya ale si hamemegã aɖewo wɔ dɔ nyuie, gake ɣeaɖewoɣi la womenya wofe dɔ nyui wɔwɔwo o, va se ɖe ɣeyiɣi didi aɖewo megbe hafi.
1 Timoteo 6
1 Kluvi siwo nye kristotɔwo la nawɔ dɔ na wofe afetɔwo kple ŋusẽ eye woabu wo; mègana woagblɔ tso Kristo fe hadɔwɔlawo ŋuti be wonye kuviatɔwo o. Mègana Mawu fe ŋkɔ alo efe nufiafia nazu alɔmeɖenu le nu sia ta o. 2 Ne wofe afetɔ nye kristotɔ la, esia menye mɔnukpɔkpɔ be woawɔ alɔgblɔdɔ le wofe dɔwɔnawo ŋuti o; ke boŋ ele be woagawɔ dɔ ɖe edzi wu elabena wole kpekpeɖeŋu nam wo nɔvi kristotɔ kple wofe ŋusẽ. Timoteo, fia nyatefenya siawo eye nãdo ŋusẽ ame sia ame be woawɔ ɖe wo dzi. 3 Ame aɖewo asẽ nu agblɔ be nya siawo mele eme o, gake wonye nufiafia dzɔdzɔe si de blibo, wonye esiwo Kristo ŋutɔ fia eye wonye mawumegbenɔnɔ fe gɔmeɖokpe. 4 Ame si agblɔ nya aɖe si ato vovo tso esia gbɔ la, ame ma nye dadala kple movitɔ. Elabena ele gɔmeɖeɖe bubu tsɔm na Kristo fe nyawo eye wòle nyahehe siwo awu nu le ŋuʋaʋã kple dziku me la hem vɛ. Esia fe metsonuwo koe anye megbeŋkɔyɔyɔ na amewo, nyatsɔtsɔ ɖe ame ŋu, kple nu vɔ̃ɖi susu ɖe ame nɔewo ŋuti. 5 Nyahela siawo, esiwo fe susuwo nu vɔ̃ bla goŋgoŋ la, menya ale si woagblɔ nyatefe lae o. Le woawo gbɔ la, Agbenya la gbɔgblɔ nye gakpɔmɔnu ko. Eya ta mite ɖa xaa tso wo gbɔ. 6 Ke mawuvɔvɔ̃ kple ŋudzedzekpɔkpɔ nye viɖe gã, 7 elabena míetsɔ naneke va xexe sia me o eye edze fãa be míatsɔ naneke hã adzoe o. 8 Ke ne nuɖuɖu kple nudodowo le mía si la, mina woadze mía ŋu. 9 Ame siwo dina be yewoazu hotsuitɔwo la, gena ɖe tetekpɔ kple mɔtetre kpakple movidzɔdzɔ kple didi vɔ̃wo me, esiwo kplɔa amewo yina ɖe gbegblẽ kple tsɔtsrɔ̃ me. 10 Nu tovo wɔwɔwo katã fe dzɔtsofee nye galɔlɔ̃, ame siwo tsi dzi ɖe gakpɔkpɔ ŋu la, trana tso xɔse la gbɔ eye wotsɔa veve geɖe ŋɔa wo ɖokuiwoe flofloflo. 11 Ke wò, Mawu fe ame, si le nu siawo katã nu eye nati dzɔdzɔenyenye, mawuvɔvɔ̃, xɔse, lɔlɔ̃, tenɔnɔ kple bɔbɔenyenye yome. 12 Ʋli xɔse fe ʋiʋli nyui la, lé agbe mavɔ si woyɔ wò na esi nèʋu emeʋuʋu nyui le ɖasefo geɖewo fe ŋkume la me ɖe asi sesĩe. 13 Mele didim tso asiwò le Mawu si na agbe amewo katã kple Kristo Yesu si ɖi ɖase dzidefotɔe le Pontio Pilato gbɔ la fe ŋkume be, 14 nãwɔ nu siwo katã wògblɔ na wò be nãwɔ la, ale be tso fifia dzi va se ɖe esime míafe Afetɔ Yesu Kristo natrɔ ava la, ame aɖeke makpɔ kpɔtsɔtsɔ le ŋutiwò o. 15 Elabena ne ɣeyiɣia ɖo la, Mawu yayratɔ, fiawo dzi Fia, afetɔwo dzi Afetɔ, si koe nye Mawu Ŋusẽkatãtɔ la, aɖe Kristo afia tso dzifo. 16 Mawu sia ɖeka hɔ̃ koe mate ŋu aku o; keklẽ gã dziŋɔ aɖe fo xlãe ale gbegbe be amegbetɔ aɖeke mate ŋu ate ɖe eŋuti o. Amegbetɔ aɖeke mekpɔe kpɔ o eye makpɔe akpɔ hã o. Eya tɔ nanye bubu kple ŋusẽ kpakple dziɖuɖu tso mavɔ me yi ɖe mavɔ me. Amen. 17 Gblɔ na kesinɔtɔwo katã be womegada wo ɖokuiwo eye woaɖo ŋu ɖe wofe ga si nu ava yi kpuie la ŋuti o; ke boŋ wofe dada kple ŋuɖoɖo nanɔ Mawu gbagbe si naa nu siwo katã míehiã na míafe dzidzɔkpɔkpɔ la mí fũu ɖeɖe ko ŋu. 18 Gblɔ na wo be woawɔ wofe ga ŋutidɔ le dɔ nyui wɔwɔ me. Ele be woazu kesinɔtɔwo le dɔ nyui wɔwɔ me eye woana nu hiãtɔwo faa kple dzidzɔ eye woanɔ klalo ɣesiaɣi be woama nu sia nu si Mawu tsɔ na wo la kple ame bubuwo. 19 To esia wɔwɔ me la, woanɔ kesinɔnu vavãwo fom fu ɖe dzifo na wo ɖokuiwo. Eya koe nye agbe mavɔ fe nu si wodzrana ɖo eye megblẽna o! Ekema woanɔ kristotɔ fe agbe si ɖea vi la, le anyigba dzi afi sia hã. 20 O, Timoteo, mègado kpo nu siwo Mawu tsɔ de asiwò la wɔwɔ o. Mègahe nya manyatanu kple ame siwo dana be yewonya nu evɔ womenyae o la o. 21 Ame siawo bu nu vevitɔ kekeake le agbe me: Womenya Mawu o. Amenuveve nanɔ anyi kpli wò.
2 Timoteo 1
1 Agbalẽ sia tso nye Paulo, Yesu Kristo fe apostolo ame si Mawu ɖo ɖa be wòaɖe gbefã agbe mavɔ si ŋugbe wòdo to Yesu Kristo dzixɔse me na amewo katã la gbɔ 2 na Timoteo, vinye lɔlɔ̃a. Mawu, Fofo la, kple Yesu Kristo, míafe Afetɔ nana efe amenuveve, nublanuikpɔkpɔ kple ŋutifafa wò. 3 Timoteo, medaa akpe na Mawu ɖe tawò. Medoa gbe ɖa ɖe tawò gbe sia gbe. Meɖea kuku na Mawu zi geɖe le zãwo me be wòakɔ yayra geɖewo ɖe dziwò. Eyae nye fofonyewo fe Mawu kple nye Mawu eye nye taɖodzinu le agbe sia me koe nye madze eŋu. 4 Mele didim vevie be magakpɔ wò. Dzi adzɔm ŋutɔ elabena meɖoa ŋku ale si nèfa avi vevie esime míenɔ kaklãm ɖa tso mía nɔewo gbɔ la dzi. 5 Menya ale si nèɖoa ŋu ɖe Afetɔ la ŋu abe dawò Enuike kple mamawò Loide ke ene. Meka ɖe edzi be ègale ŋu ɖom ɖe Afetɔ la ŋu kokoko abe tsã ene. 6 Le esia ta mele ŋku ɖom edzi na wò be nade dzo Mawu fe nunana si ge ɖe me wò to nye asidada ɖe dziwò me la me, 7 elabena Mawu mena vɔvɔ̃ gbɔgbɔ mí o, ke boŋ ŋusẽ kple lɔlɔ̃ kpakple ɖokuidziɖuɖu fe gbɔgbɔe wòna mí. 8 Ne ãde dzo ŋusẽ si le mewò me la, mãvɔ̃ ɣeaɖekeɣi na gbefãɖeɖe Afetɔ la na ame bubuwo, alo ana woanya be xɔ̃wò menye, togbɔ be mele gaxɔ me le afii le Kristo ta hã o. Anɔ klalo be yeakpe fu kplim le Afetɔ la ta, elabena Afetɔ la ana ŋusẽ wò le fukpekpe me. 9 Eyae ɖe mí eye wotia mí na efe dɔ kɔkɔe la wɔwɔ, menye be míedze nɛ ta o, ke boŋ elabena eyae nye efe ɖoɖo xoxoxo hafi wòwɔ xexeame be yeaɖe yefe lɔlɔ̃ kple amenuveve afia mí to Kristo dzi. 10 Ke azɔ la, ena nu siawo katã me kɔ na mí to mía Đela Yesu Kristo fe vava me. Yesu Kristo ɖu ku fe ŋusẽ dzi eye wòfia agbe mavɔ la fe mɔ mí to edzi xɔxɔse me. 11 Eye wòtiam be manye nyanyui sia fe gbefãɖela, apostolo kple nufiala. 12 Eya tae mele fu kpem le afi sia le gaxɔ me ɖo. Nu sia menye ŋukpe nam kura o, elabena menya ame si ŋu meɖo ŋu ɖo eye meka ɖe edzi be ate ŋu adzɔ nu siwo katã metsɔ de asi nɛ la ŋu dedie va se ɖe gbe si gbe wòagava. 13 Lé nyatefe si mefia wò la me ɖe asi sesĩe vevitɔ esi ku ɖe xɔse kple lɔlɔ̃ si Yesu tsɔ na wò la ŋu. 14 Lé be na ŋutete si Mawu na nexɔ to Gbɔgbɔ Kɔkɔe si le agbe le mewò dzi la nyuie. 15 Abe ale si nènya ene la, kristotɔ siwo katã tso Asia va afi sia la, gblẽm ɖi. Figelo kple Hermogene gɔ̃ ha gblẽm ɖi. 16 Afetɔ la nayra Onisifero kple efe afe blibo la elabena ekpɔam ɖa eye wòdea dzi fo nam enuenu. Efe kpɔkpɔɖa gbɔa agbem abe ya fafɛ nyui ene eye nye gaxɔmenɔnɔ menye ŋukpe nɛ o. 17 Le nyatefe me la, esi wòva Roma la, edim vevie le afi sia afi eye wòke ɖe ŋunye mlɔeba. 18 Afetɔ la nana yayra tɔxɛe le Kristo fe vavagbe la dzi. Wò ŋutɔ ènya ale si wòkpe ɖe ŋunye le Efeso la nyuie wu ale si mate ŋu agblɔe na wò.
2 Timoteo 2
1 Ke wò, vinye Timoteo, sẽ ŋu le amenuveve si le Kristo Yesu me la me, 2 elabena ele na wò be nãfia nu siwo mi kple ame bubuwo miese tso gbɔnye la ame bubuwo. Mifia nyatefe xɔasi siawo ame nutefewɔlawo eye woawo hã woafia ame bubuawo. 3 Tsɔ wò fukpekpewo kpoo abe Yesu Kristo fe asrafo vavã ene, abe ale si mewɔna ene, 4 eye abe Kristo fe asrafo ene la, megatsɔ ɖokuiwò nyrɔ ɖe xexemenuwo me o; ne menye nenema o la, mãte ŋu adze ame si xɔ wò ɖe efe aʋakɔ me la ŋu o. 5 Lé Afetɔ la fe sewo me ɖe asi le efe dɔwɔwɔ me abe ale si duɖimekala léa seawo me ɖe asi eye wòɖua dzi loo alo wòɖea asi le seawo ŋu eye meɖua dzi o ene. 6 Ku kutri vevie abe agbledela si xɔa fetu nyui ne exa nuku geɖewo ene. 7 Bu kpɔɖeŋu etɔ̃ siawo ŋu kpɔ. Afetɔ la nakpe ɖe ŋuwò be nãse ale si kpɔɖeŋu siawo ku ɖe ŋuwòe la gɔme. 8 Đo ŋku Yesu Kristo, ame si wofɔ tso ku me eye wòdzɔ tso David fe fome me la dzi. Esiae nye nye nyanyui la, 9 si ta mele fu kpem ɖo eye wodem game gɔ̃ hã abe hlɔ̃dola ene. Gake womede ga Mawu fe nya ya o. 10 Eya ta mekpea fu sia fu ɖe ame tiatiawo ta be woawo hã woakpɔ ɖeɖe si le Kristo Yesu me kpe ɖe ŋutikɔkɔe mavɔ ŋu. 11 Esia nye nyatefenya be, “Ne míeku kpakplii la, Míanɔ agbe hã kpakplii; 12 Ne míekpe fu kplii la, Míaɖu dzi hã kpakplii. Ne míegbe nu le egbɔ la, Eya hã agbe nu le mía gbɔ. 13 Ne míenye tefemawɔlawo hã la, Eya anɔ anyi nutefewɔla Elabena mate ŋu agbe nu le eɖokui gbɔ o.” 14 Đo ŋku nya xɔasi siawo dzi na wò amewo eye nagbe na wo le Afetɔ la fe ŋkɔ me be, womagahe nya tso nu siwo mele vevie o la ŋu o. Nyahehe siawo tɔgbi tɔtɔa ame,. Viɖe aɖeke menɔa wo ŋu o eye wowɔa nu vevi ame gɔ̃ hã. 15 Wɔ dɔ sesĩe ale be Mawu nate ŋu agblɔ na wò be, “Dɔ nyui wɔla, woe le dɔ nyui wɔwɔ dzi.” Nye dɔwɔla nyui, ame si ŋu makpe ne Mawu do wò dɔwɔwɔ kpɔ o. Nya nu si efe nya la gblɔ kple nu si wofia. 16 Megade nu nyahehe dzodzro siwo naa amewo wɔa nu vɔ̃ to dɔmedzoedodo ɖe wo nɔewo ŋu la me o. 17 Elabena to esia wɔwɔ me la, ame aɖewo gblɔa nya aɖewo siwo gblẽa nu ɣeyiɣi didi aɖe. Himenaio kple Fileto nye ame siawo tɔgbi le ale si wolɔ̃a nyahehe dzodzrowo la ta. 18 Woɖe asi le nyatefe la ŋu eye wokaa aʋatso ɖea gbefã be ame kukuwo fe tsitretsitsi la va eme xoxo, eye wona ame siwo xɔ wo dzi se la fe xɔse gbɔdzɔ. 19 Ke hã la, Mawu fe gɔmeɖokpe sesẽ la, le te eye wotre enu kple nya siawo be “Afetɔ la nyaa ame siwo nye etɔ vavãwo”, eye, “Ame sia ame si ʋua Afetɔ la fe ŋkɔ me la nate ɖa tso ŋutasesẽ gbɔ.” 20 Menye sikanuwo kple klosalonuwo ɖeɖe koe nɔa afe gã me o, ke boŋ atinuwo kple anyinuwo hã nɔa anyi, ɖewo na bubumewo xɔxɔ eye ɖewo hã na gbe sia gbe fe ŋudɔwɔwɔ. 21 Ne ame aɖe kɔ eɖokui ŋuti tso nu vɔ̃ mawo me la, eya ŋudɔe woawɔ abe nu si ŋu bubu le, nu si le kɔkɔe, si nye ŋudɔwɔnu na Afetɔ la eye wòle klalo hena dɔ nyui sia dɔ nyui wɔwɔ ene. 22 Si le nu sia nu si naa nu vɔ̃ fe susu si ɖea fu na ɖekakpuiwo enuenu eye wògena ɖe wo me la nu, ke nalé fɔ ɖe nu sia nu si nyɔa didi le mewò be nãwɔ nu nyui la ŋu. Xɔse kple lɔlɔ̃ nanɔ mewò eye nana hadede kple ame siwo lɔ̃a Afetɔ la eye wofe dzime kɔ la, nado dzidzɔ na wò. 23 Megale egblɔm na wò be megade nu nyahehe dzodzro siwo tɔtɔa ame eye wodoa dɔmedzoe na ame la me o. 24 Mele be Mawu fe amewo nanye dzrewɔlawo o, ke boŋ ele be woanye nufiala siwo faa tu eye wogbɔa dzi ɖi na vodalawo. 25 Bɔbɔ ɖokuiwò ne èle nu fiam ame siwo tɔtɔ le nyatefe la ŋu. Elabena ne etsɔ ɖokuibɔbɔ kple gbe blewu fo nu na wo la, mɔkpɔkpɔ geɖe li bena, to Mawu fe amenuveve me la, woaɖe asi le wofe susu tatrawo ŋu eye woaxɔ nyatefe la dzi ase. 26 Ekema woadze si nyatefe la eye woasi le Satana fe mɔ siwo wòtrena be yeana woazu kluviwo na nu vɔ̃ ɣesiaɣi si yelɔ̃ la nu; ale woate ŋu adze Mawu fe lɔlɔ̃nu dzi wɔwɔ gɔme.
2 Timoteo 3
1 Wò ŋku nenɔ esia dzi be, ɣeyiɣi vɔ̃wo lava le ŋkeke mamlɛawo me. 2 Amewo anye ɖokuilɔ̃lawo, galɔ̃lawo, adegbe fuflu folawo, dadalawo, amedzulawo, ame siwo meɖoa to wo dzilawo o, akpemadalawo, ame makɔmakɔwo, 3 amemalɔ̃lawo, ame siwo metsɔa nu vɔ̃ kena o, ameŋugblẽlawo, ɖokuidzimaɖulawo, ŋutasẽlawo, ame siwo léa fu nu nyui 4 amegɔmezɔlawo, dzimagbɔɖitɔwo, ɖokuiŋudzelawo, ame siwo lɔ̃a xexemedzidzɔ wu Mawu, 5 ame siwo si gotagome fe mawuvɔvɔ̃ le evɔ wogbe nu le Mawu fe ŋusẽ gbɔ. Te ɖokuiwò ɖa xaa tso ame siawo gbɔ. Woawoe nye ame siwo yia ame bubuwo fe afewo me le adza me eye wowɔa xɔlɔ̃ kple nyɔnu abunɛtɔ siwo me nu vɔ̃ xɔ afe ɖo la eye wofiaa wofe xɔse yeye la wo. 7 Nyɔnu siawo tɔgbi dzea nufiala yeyewo yome ɣesiaɣi, ke womesea nyatefe la gɔme ɣeaɖekeɣi o. 8 Nufiala siawo tsia tsitre ɖe nyatefe la ŋu abe ale si Yane kple Yambre tsi tsitre ɖe Mose ŋu ene. Susu foɖi totro kpaɖikpaɖiwo le wo me eye wotsi tre ɖe Kristo dzixɔse la ŋu. 9 Ke womanɔ edzi alea tegbee o. Gbe ɖeka la, amewo katã ava nya wofe amebeble abe ale si amewo va nya Yane kple Yambre fe nu vɔ̃ ene. 10 Ke, ènya tso ŋkuléle ɖe ŋunye me be nyemenye ame siawo tɔgbi o. Ènya nu si dzi mexɔ se, ale si menɔa agbee kple nu si dim mele. Ènya nye Kristo dzixɔse kple nye fukpekpewo. Ènya nu tso ale si melɔ̃ wò kple nye dzidodo ŋu. 11 Ènya fukpekpe geɖe siwo va dzinye le gbefãɖeɖe nyanyui la ta. Ènya nu siwo katã wowɔm esi meyi Antioxia, Ikonio kple Listra hã, ke Afetɔ la ɖem tso wo me. 12 Ẽ, ame siwo ɖo be yewoadze Kristo Yesu ŋu to agbenɔnɔ le mawuvɔvɔ̃ me la, akpe fu le ame siwo lé fui la fe asi me. 13 Le nyatefe me la, ame vɔ̃ɖiwo kple aʋatsonufialawo fe vɔɖivɔ̃ɖi anɔ sesẽm ɖe edzi wu, eye woanɔ ame geɖewo blem abe ale si Satana ble woawo ŋutɔ hã ene. 14 Ke ele na wò be nalé nu siwo wofia wò la dzixɔse me ɖe asi. Ènya be nu siawo nye nyatefe elabena ènya be yeate ŋu axɔ mí ame siwo fia nu siawo wò la dzi ase. 15 Ènya ale si, esi nenye ɖevi sue la, wofia Ŋɔŋlɔ Kɔkɔe la wò, nu siawo na nedze nunya be naxɔ Mawu fe amenuveve to Kristo Yesu dzixɔse me. 16 Mawu tsɔ efe nya la na mí to efe Gbɔgbɔ si wɔ dɔ le amewo me la dzi. Eya ta Biblia nyo hena nufiafia tso nu siwo nye nyatefe la ŋu kple ale si wòana míadze si nu siwo nye nu vɔ̃ le míafe agbenɔnɔ me. Edaa mí ɖe mɔ dzɔdzɔe dzi eye wòkpena ɖe mía ŋu be míawɔ nu si nyo eye wòdze. 17 Eyae nye Mawu fe mɔ si dzraa mí ɖo nyuie le go sia go me hena nyuiwɔwɔ na ame sia ame.
2 Timoteo 4
1 Eya ta mele gbe tem ɖe edzi na wò le Mawu kple Kristo Yesu, ame si adrɔ̃ ʋɔnu ame gbagbewo kple ame kukuwo gbe ɖeka ne eva do be yeaɖo yefe fiaɖufe la gɔme anyi la, ŋkume be, 2 nãɖe gbefã Mawu fe nya la kple vevidodo ɣeawokatãɣi, ɣesiaɣi si nãkpɔ mɔnu ko, vovo li o, vovo meli o. Fia mɔ nyuitɔwo eye naka mo na wò amewo ne ehiã. Do ŋusẽ wo be woawɔ nu si dze eye natsɔ Mawu fe nya anyi wo kple dzigbɔɖi ɣesiaɣi. 3 Elabena ɣeyiɣi aɖe gbɔna esime amewo magaɖo to nyatefe la o, ke boŋ woanɔ tsatsam anɔ nufiala siwo agblɔ nya siwo woawo ŋutɔ adi be yewoase la dim. 4 Womaɖo to nu si Biblia le fiafiam o, ke boŋ woadze woawo ŋutɔ fe susu tatrawo yome dzidzɔtɔe. 5 Nɔ te sesĩe eye mègavɔ̃ fukpekpe le Afetɔ la ta o. Kplɔ ame bubuwo vɛ na Kristo. Mègagbe nu sia nu si wòle na wò be nawɔ la wɔwɔ o. 6 Elabena nye la, wole trɔyem fo ɖi xoxo abe nunovɔsa ene eye nye ɣeyiɣi de na dzodzo. 7 Meʋlĩ ʋiʋlĩ nyui la, mewu duɖimekeke la nu eye melé xɔse la me ɖe asi. 8 Ke azɔ la, wodzra dzɔdzɔenyenye fe fiakuku ɖo ɖi nam esi Afetɔ, Ʋɔnudrɔ̃la dzɔdzɔe la, anam le ŋkeke ma dzi, eye menye nye ɖeka koe o, ke boŋ ame siwo katã le mɔ kpɔm vevie na efe vava. 9 Do vevi be nãva gbɔnye kaba, 10 elabena Đema gblẽm ɖi hedzo yi Tesalonika elabena elɔ̃ xexe sia me. Kresken hã dzo yi Galatia. Nenema ke Tito hã dzo yi Dalmatia. 11 Luka koe li kplim. Di Marko eye nãkplɔe ɖe asi vɛ elabena ekpena ɖe ŋunye le nye dɔwɔwɔ me. 12 Medɔ Tikiko hã ɖe Efeso. 13 Ne ègbɔna la, tsɔ awu ʋlaya si megblẽ ɖe Karpo gbɔ le Troa vɛ nam. Nenema kee nye agbalẽawo hã, vevietɔ lãgbalẽtɔwo. 14 Aleksandro, akɔblinutula la wɔ nu vevi geɖem. Afetɔ la ahe to nɛ 15 ke kpɔ nyuie le eŋu elabena etsi tsitre ɖe nu sia nu si míegblɔ la ŋu. 16 Zi gbãtɔ si wohem yi ʋɔnudrɔ̃la ŋkume la, ame aɖeke menɔ afi sia akpe ɖe ŋunye o, ame sia ame si dzo. Mele mɔ kpɔm be womabu fɔ wo ɖe nu sia ta o. 17 Ke Afetɔ la nɔ ŋunye eye wòna mɔkpɔkpɔm be magblɔ mawunya dzidefotɔe na xexeame katã nase. Ekpe ɖe ŋunye hã be wometsɔm na dzatawo o. 18 Ẽ, Afetɔ la aɖem ɣesiaɣi tso vɔ̃wo katã me eye woakplɔm ayi efe dzifofiaɖufe la me. Ŋutikɔkɔe woana Mawu tso mavɔ me yi mavɔ me. Amen. 19 Do gbe na Priskila kple Akwila kpakple ame siwo le Onisiforo fe afe me la nam. 20 Erasto le Kɔrinto eye megblẽ Trofimo, ame si dze dɔ la, ɖe Mileto. 21 Dze agbagba nava ɖo afi sia hafi vuvɔŋɔli naɖo. Eubulo, Pude, Lino, Klaudia kple ame bubuawo katã do gbe na wò. 22 Afetɔ la nanɔ anyi kple wò gbɔgbɔ. Mawu fe amenuveve nanɔ anyi kpli mi katã.
Tito 1
1 Paulo, Mawu fe dɔla kple Yesu Kristo fe apostolo na Mawu fe ame tiatiawo fe xɔse kple sidzedze nyatefe si kplɔa ame yia mawusosroɖa gbɔe, 2 xɔse kple sidzedze si ku ɖe mɔkpɔkpɔ na agbe mavɔ la ŋu, nu si Mawu ame si medaa alakpa o la do efe ŋugbe, hafi ɣeyiɣi mavɔwo dze egɔme, 3 eye woɖe efe nya la ɖe go fia le eya ŋutɔ fe azãgbe la dzi to nyanyui la gbɔgblɔ si wòtsɔ de asi nam le Mawu, mía Đela la, fe gbeɖeɖe nu. 4 Mele agbalẽ sia ŋlɔm na Tito, vinye vavãtɔ le xɔse ɖeka si le mía si la nu. Amenuveve kple ŋutifafa si tso Mawu Fofo la kple Kristo Yesu mía Đela gbɔ la nanɔ kpli wò. 5 Nu si ta megblẽ wò ɖe Kreta lae nye nãɖɔ nu siwo susɔ la ɖo eye nãɖo hamemegãwo le du ɖe sia ɖe me abe ale si meɖoe na wòe ene. 6 Ele na hamemegã be wòanye mokakamanɔŋutɔ, nyɔnu ɖeka ko srɔ̃, ŋutsu si fe viwo lé xɔse la me ɖe asi eye nya mele wo ŋu be wonye aglãdzelawo kple tomaɖolawo o. 7 Esi wònye be wotsɔ Mawu fe dɔ de asi na hamemegã ta la, ele nɛ be wòanye mokakamanɔŋutɔ, Manye dadala alo ame si doa dziku kabakaba o, manye aha tsu nola o, manye ame si wɔa nu gbodogbodo alo tia viɖe foɖi yome o. 8 Ke boŋ wòanye amedzrowɔla, ame si lɔ̃a nu nyui, ɖokuidziɖula, nu dzɔdzɔe wɔla, ame si le kɔkɔe eye wòwɔa nu ɖe ɖoɖo nu. 9 Ele nɛ be wòalé nyatefenya la me ɖe asi sesĩe abe ale si wofiae ene ale be eya hã natsɔ nu dzɔdzɔe fiafia ade dzi fo na ame bubuwo eye wòatsi ɖeklemiɖelawo fe nya nu. 10 Elabena aglãdzela geɖewo le afi ma, nya dzodzro gblɔlawo kple ameblelawo, vevietɔ ame siwo tso aʋatsotso fe kɔmama me. 11 Ele be woatsi wofe nuwɔnawo nu elabena wole afekɔ blibowo dome gblẽm to nu siwo mele be woafia o la fiafia me eye wowɔa esia ɖe viɖe foɖi ta. 12 Woawo ŋutɔ fe nyagblɔɖilawo dometɔ ɖeka gblɔ gɔ̃ hã be, “Kretatɔwo nye alakpadalawo ɖaa wonye lã vɔ̃ɖiwo kple nu tsu ɖula kuviatɔwo” 13 Đaseɖiɖi sia le etefe eya ta ka mo na wo vevie ale be woade blibo le xɔse la me, 14 eye womaɖo to Yudatɔwo fe gliwo alo aɖo to ame siwo gbe nu le nyatefe la gbɔ fe sededewo o. 15 Ame siwo dza la, nu sia nu le dzadzɛ na wo, ke ame siwo me gbegblẽ le eye womexɔ se o la, naneke mele dzadzɛ le wo gbɔ o. Le nyatefe me la, wofe susu kple dzitsinya katã me do viviti. 16 Wogblɔna be yewonya Mawu gake wogbea nu le egbɔ to wofe nuwɔnawo me. Wonye ŋunyɔnuwo kple tomaɖolawo eye womedze na nu nyui aɖeke wɔwɔ o.
Tito 2
1 Ele na wò be nãfia nu si nye nufiafia si de blibo. 2 Fia ame tsitsiwo be woafa tu woanye ame siwo dze na bubu, ɖokuidziɖulawo, ame siwo fe xɔse de blibo le lɔlɔ̃ kple tenɔnɔ me. 3 Nenema ke fia nyɔnu tsitsiawo be woafa tu eye woabu ame le wofe nuwɔna ɖe sia ɖe me. Womanye ame siwo nɔa tsatsam nɔa nya vlowo gblɔm tso amewo ŋu o, eye womanye aha tsu nolawo hã o. 4 Ele be nyɔnu tsitsi siawo nafia ɖetugbiwo ale si woafa tui eye woalɔ̃ wo srɔ̃wo kple wo viwo. 5 Fia wo be woanye ɖokuidziɖulawo, ame dzadzɛwo, afemedɔwɔlawo, dɔmenyotɔwo kple ame siwo bɔbɔa wo ɖokui na woawo ŋutɔ srɔ̃wo be ame aɖeke magagblɔ nya tovo ɖe Mawu fe nya la ŋu o. 6 Nenema ke, do ŋusẽ ɖekakpuiwo be woanye ɖokuidziɖulawo. 7 Tsɔ ɖokuiwò ɖo kpɔɖeŋui na wo le nu sia nu me to nu si nyo la wɔwɔ me. Đe nutefewɔwɔ kple moveviɖoɖo fia le wò nufiafia me. 8 hekpe ɖe esiawo ŋu la, wò nufofo neto mɔ ɖeka be womakpɔ kpɔtsɔtsɔ le eŋu o ale be ŋu nakpe ame siwo tsia tre ɖe ŋuwò, elabena nya vɔ̃ aɖeke mele wo si woagblɔ tso mía ŋu o. 9 Fia kluviwo be woaɖo to wofe afetɔwo le nu sia nu me, woadze agbagba awɔ nu adze wo ŋu eye womegaɖe nya nu na wofe afetɔwo o. 10 Fia wo hã be womagafi wofe afetɔwo o ke boŋ woaɖee afia be woate ŋu aka ɖe wo dzi blibo ɣesiaɣi ale be le mɔ ɖe sia ɖe nu la, woawɔ nufiafia tso Mawu, míafe Đela, ŋu wòadze ame ŋu. 11 Elabena Mawu fe amenuveve si hea ɖeɖe vanɛ la, do na amewo katã. 12 Efia mí be míagblɔ “Ao” na mawumavɔmavɔ̃ kple xexemenudzodzrowo eye míanɔ agbe le ɖokuidziɖuɖu, dzɔdzɔenyenye kple mawuvɔvɔ̃ me, le fifi xexeame, 13 esi míele lalam na yayraŋkeke si míele mɔ kpɔm na, yayraŋkeke si dzi woaɖe míafe Mawu gã kple Đela Yesu Kristo fe ŋutikɔkɔe afia le. 14 Ame si tsɔ eɖokui na ɖe mía ta be yeaɖe mí tso vɔ̃ɖinyenye katã me be wòakɔ mía ŋuti na eɖokui, ame siwo nye eya ŋutɔ tɔ, eye wole klalo be woawɔ nu si nyo. 15 Eya ta fia nu siawo. De dzi fo na wò amewo eye nãka mo kple ŋusẽ katã. Megana ame aɖeke nado vlo wò o.
Tito 3
1 Đo ŋku edzi na wò amewo be ele be woabu dziɖuɖua kple efe dɔnunɔlawo; ele be woaɖo to wo eye woanɔ klalo na dɔ nyui sia dɔ nyui wɔwɔ ɣesiaɣi. 2 Mele be woagblɔ nya vɔ̃ ɖe ame aɖeke ŋu loo alo awɔ dzre o, ke boŋ ele be woanye ame fafawo eye woabu ame sia ame. 3 Míawo hã míenye abunɛtɔwo kpɔ eye míegbe toɖoɖo. Ame bubuwo ble mí eye míezu kluviwo na dzodzro vɔ̃wo kple fiẽŋufiẽŋu vɔ̃ɖiwo. Havimalɔmalɔ̃ kple ŋuʋaʋã xɔ mía me keŋ. Míelé fu amewo eye woawo hã lé fu mí. 4 Ke esi ɣeyiɣia de be Mawu, mía Đela fe amenuveve kple lɔlɔ̃ nado la, 5 eɖe mí, menye esi míedze be woaɖe mí ta o, ke boŋ le efe amenuveve kple nublanuikpɔkpɔ sɔgbɔ la ta. Ewɔ esia to ale si wòklɔ míafe nu vɔ̃wo ɖa kple ale si wòde Gbɔgbɔ Kɔkɔe la fe dzidzɔ yeye mía me la me. 6 Ekɔ efe Gbɔgbɔ Kɔkɔe la ɖe mía dzi eye wòna wòsɔ gbɔ le mía me. Ewɔ esiawo katã le nu si Yesu Kristo, mía Đela wɔ la ta, 7 ale be woate ŋu atso afia na mí le Mawu fe ŋkume, le efe dɔmenyo gbago la ta. Azɔ la, míate ŋu akpɔ gome le agbe mavɔ si wonaa mí la fe kesinɔnu la me. Míele mɔ kpɔm vevie na exɔxɔ. 8 Esia nye nyatefenya si wogblɔ eye medi be nãte gbe ɖe nu siawo dzi ale be ame siwo tsɔ wofe xɔse de Mawu me la nakpɔ nyuie be wotsɔ wo ɖokuiwo de nu nyui wɔwɔ me blibo; nu siawo nyo ŋutɔ eye wohea viɖe geɖe vanɛ na ame sia ame. 9 Mègade nu nyahehe siwo ku ɖe biabia siwo ŋu ŋuɖoɖo tututu aɖeke mele o kple mawunya fe akpa siwo ŋu ɖeklemiɖeɖe geɖe le la me o. Đe ɖokuiwò ɖa le nyahehe tso Yudatɔwo fe sewo dzi wɔwɔ ŋu me, elabena viɖe aɖeke mele nu sia tɔgbi ŋu o; nu gbegblẽ koe wòhena vanɛ. 10 Ne ame aɖe le mama hem va mia dome la, ele be miagbe nya nɛ zi gbãtɔ kple zi evelia. Le esia megbe la, migatsɔ ɖeke le efe nya me o, 11 elabena ame ma tɔgbi medaa asixɔxɔ vavãtɔ ɖe nu nyui dzi o. Ele nu vɔ̃ wɔm eye eya ŋutɔ nya nenema. 12 Mele eɖom be maɖo Artema alo Tikiko ɖe wò. Dze agbagba, ne wo dometɔ ɖeka va ɖo la, nãdo gom le Nikopoli kaba abe ale si nate ŋui ene, elabena meɖo be manɔ afi ma le vuvɔŋɔlia me. 13 Wɔ nu sia nu si nãte ŋui la be nãkpe ɖe Zena, senyala la, kple Apolo ŋu le wofe mɔzɔzɔ me. Kpɔ egbɔ be woana nu sia nu si woahiã la wo. 14 Fia míafe ameawo be woasrɔ̃ ale si woatsɔ wo ɖokuiwo ade nyuiwɔwɔ me ale be woate ŋu akpɔ wofe gbe sia gbe fe nuhiahiãwo eye womanɔ agbe maɖevi o. 15 Ame siwo katã le gbɔnye la do gbe na mi nyuie. Do gbe na ame siwo lɔ̃a mí le xɔse la me. Amenuveve nanɔ kpli mi katã.
Filemon 1
1 Agbalẽ sia tso Paulo, Kristo Yesu fe gatɔ, kple mía nɔviŋutsu Timoteo gbɔ, na Filemon, mía xɔlɔ̃ lɔlɔ̃tɔ kple hadɔwɔla 2 kple Apfia, mía nɔvinyɔnu, na Arkipo, mía nɔvi, Kristo fe asrafo kpakple hame si kpea ta le afewòme. 3 Amenuveve kple ŋutifafa tso Mawu mía Fofo kple Afetɔ Yesu Kristo gbɔ la woana mi. 4 Filemon lɔlɔ̃a, medaa akpe na Mawu ɣesiaɣi si mele gbe dom ɖa ɖe tawò 5 elabena mese nu tso wò lɔlɔ̃ kple xɔse si le Afetɔ Yesu me kpakple amekɔkɔeawo katã ŋu. 6 Nye gbedodoɖae nye be nãtsɔ dzo ɖe wò xɔse la, mama ŋu, ale be nãse nu nyui ɖe sia ɖe si le mía si le Kristo me la gɔme blibo. 7 Wò lɔlɔ̃ na dzidzɔ kple dzidefo gã aɖem elabena wò, nɔviŋutsu, tsɔ dzidzɔ de ame kɔkɔeawo fe dziwo me. 8 Eya ta, togbɔ be dzidefo le asinye le Kristo me be mate ŋu azi dziwò be nãwɔ nu si dze be nãwɔ hã la, 9 medi boŋ be maɖe kuku na wò le lɔlɔ̃ ta. Eya ŋuti nye Paulo, amegã xoxo aɖe kple ame si va zu Kristo Yesu fe gatɔ 10 mele kuku ɖem na wò ɖe vinye Onesimo ta, ame si trɔ zu vinye esi menɔ kɔsɔkɔsɔ me le afii. 11 Tsã la ŋudɔwɔnu aɖeke menɔ eŋu na wò o, ke azɔ la etrɔ zu ŋudɔwɔnu na nye kpli wò siaa. 12 Mele etrɔm ɖo ɖe wò eye mele nye ŋutɔ nye dzi hã ɖom ɖa wò kplii. 13 Medi vevie be mana wòanɔ gbɔnye le afii, le esime mele gaxɔ me le nyanyui la gbɔgblɔ ta. Wò hã ato esia me ana kpekpeɖeŋum to edzi. 14 Ke nyemedi be mawɔ nenema ne melɔ̃ ɖe edzi o. Nyemedi be nanyo dɔme nam to dzizizi me o, ke boŋ be wò ŋutɔ nãdi be yeave nunye. 15 Đewohĩ, anyo be nabu nya sia ŋu ale: Onesimo si dzo le gbɔwò ɣeyiɣi kpui aɖe, ale be azɔ la, woazu tɔwo tegbee. 16 Onesimo maganye kluvi ɖeɖe ko azɔ o, ke boŋ azu nu si kɔ sãa wu eye woanye nɔvi lɔlɔ̃a, vevietɔ nam. Agazu ame vevi na wò ŋutɔ hã azɔ, elabena maganye subɔla ko o, ke boŋ anye nɔviwò le Kristo me hã. 17 Ne menye xɔ̃wò le nyatefe me la, ekema xɔ Onesimo kple dzaadoname si tututu natsɔ axɔm nenye nyee gbɔna gbɔwò. 18 Ne ewɔ nu vevi aɖe wò alo wòfi wò nane la, ekema kpɔ mɔ na tefeɖoɖo tso gbɔnye. 19 Maɖo etefe na wò. Nye, Paulo, meɖo kpe nya sia dzi na wò to nu sia ŋɔŋlɔ kple nye asi na wò me. Ke nyemakɔ nu le fe si nenyi le asinye la dzi o! Nya lae nye be, wò luʋɔ la ŋutɔe nye fe si nenyi le asinye! 20 Ẽ, nɔvi lɔlɔ̃a, na wò nu sia wɔwɔ nam kple lɔlɔ̃ nado dzidzɔ nam ekema nye dzi gbɔdzɔ la akafu Afetɔ la. 21 Meŋlɔ agbalẽ sia na wò elabena meka ɖe edzi be awɔ nam wu ale si mebia gɔ̃ hã! 22 Meɖe kuku be nadi amedzroxɔ aɖe da ɖi nam, elabena mele mɔ kpɔm be Mawu ase miafe gbedodoɖa eye woana mava mia gbɔ kpuie. 23 Epafra, ame si le gaxɔ me kplim le gbefãɖeɖe Kristo Yesu ta la, do gbe na mi. 24 Marko, Aristarko, Đema kple Luka, nye hadɔwɔlawo hã do gbe na mi. 25 Míafe Afetɔ Yesu Kristo fe yayra nanɔ anyi kple miafe gbɔgbɔ la.
Hebritɔwo 1
1 Le blema la Mawu fo nu na mía fofowo zi geɖe to mɔ vovovowo dzi to nyagblɔɖilawo dzi. 2 Ke le ŋkeke mlɔetɔ siawo me la efo nu na mí to Via si wòtia be wòanye domenyila la dzi, ame si dzi hã woto wɔ xexeame. 3 Vi la klẽna kple Mawu fe ŋutikɔkɔe enye ame si ɖe Mawu fe nɔnɔme tututu fia eye wòna agbe nuwo katã to efe ŋusẽnya la me. Esi wòklɔ nu vɔ̃wo ɖa vɔ la, enɔ anyi ɖe Mawu fe nuɖusi me le dzifo. 4 Ale wòkɔ sãa wu mawudɔlawo abe ale si ŋkɔ si wòtsɔ nyi domee la kɔ wu wo tɔ sãe ene. 5 Elabena mawudɔlawo dometɔ kae Mawu gblɔ na kpɔ be, “Wòe nye vinye; egbe mezu fofowò?” Alo wògagblɔ na ɖe be, “Manye fofoa eye eya hã anye vinye?” 6 Eye esi Mawu dɔ via ŋgɔgbea ɖe xexeame la, egblɔ be, “Ele be mawudɔlawo katã nasubɔe.” 7 Mawu fo nu tso efe dɔlawo ŋuti be, “Ewɔ efe dɔlawo abe yafofowo ene eye efe subɔlawo abe dzofeaɖewo ene.” 8 Ke egblɔ le via ya ŋuti be, “O, Mawu, wò fiazikpui anɔ anyi tegbetegbe eye dzɔdzɔnyenye anye wò fiaɖufe fe tsiamiti. 9 Èlɔ̃ dzɔdzɔenyenye eye nèlé fu ŋutasesẽ eya ta Mawu, wò Mawu la, tsɔ wò ɖo tefe kɔkɔ wu nɔviwòwo katã to esia me be etsɔ dzidzɔ fe ami ʋeʋĩ la si na wò.” 10 Egagblɔ be, “O Afetɔ, le gɔmedzedzea me la eɖo xexeame fe gɔmeɖokpe anyi, eye dzifowo hã nye wò asinudɔwɔwɔ. 11 Woatsrɔ̃ gake wòla anɔ anyi, wo katã woanyunyɔ abe awu ene. 12 ”Àŋlɔ wo abe awu ʋlaya ene eye ãɖe wo ɖi abe awu si wodo la ene, ke wò ya la, ãnɔ nanema, mãtrɔ o, eye wò fewo hã mawu enu akpɔ gbeɖe o.” 13 Mawudɔla kae Mawu gblɔ na kpɔ be, “Bɔbɔ nɔ anyi ɖe nye nuɖusime va se ɖe esime mawɔ wò futɔwo woazu afɔɖodzinu na wò?” 14 Ekema nu kawoe mawudɔlawo nye? Wo katã nye gbɔgbɔ siwo subɔa Mawu eye Mawu dɔa wo be woakpe ɖe ame siwo anyi ɖeɖekpɔkpɔ fe dome la ŋuti.
Hebritɔwo 2
1 Esia ta ele na mí be míaɖo to nyatefenya siwo katã míese la nyuie ne menye nenema o la míate ɖa xaa tso nyatefe la gbɔ. 2 Ne gbedeasi si mawudɔlawo gblɔ la nye nyatefe eye edzidalawo kple ame siwo meɖo toe o la xɔ tohehe si wodze na la, 3 ale ke míawo ya míawɔ asi le enu ne míegbe toɖoɖo ɖeɖenya gã sia? Đeɖe sia si Afetɔ la ŋutɔ ɖe gbefãe zi gbãtɔ la woɖo kpe edzi na mí to ame siwo ɖo toe la dzi. 4 Mawu ŋutɔ hã ɖo kpe wofe ɖaseɖiɖi dzi to dzesiwo, nukunuwo kple nukudɔ vovovowo dzi eye wòna Gbɔgbɔ Kɔkɔe la fe nunana amewo le ale si wòlɔ̃ nu. 5 Mawu metsɔ mawudɔlawo ɖo dziɖulawoe na xexeme si ava va esi ŋuti míele nu fom le o. 6 Ke ame aɖe gblɔ le Psalmowo fe agbalẽ me be, “Nu kae nye amegbetɔ be nébua eŋuti eye nu kae nye amegbetɔvi be neléa be nɛ? 7 Èwɔ wo wobɔbɔ ɖe anyi vie wu mawudɔlawo, ètsɔ ŋutikɔkɔe kple bubu ɖɔ fiakuku nɛ 8 eye nètsɔ nu sia nu de efe afɔ te.” Esi Mawu tsɔ nu sia nu de efe dzikpɔkpɔ te la, meɖe naneke le eme o. Gake fifi laa la medze abe nu sia nu le efe dzikpɔkpɔ te ene o. 9 Míekpɔ Yesu, ame si wowɔ wòɖiɖi vie wu mawudɔlawo, ke fifia la woɖɔ bubu kple ŋutikɔkɔe fe fiakuku nɛ elabena ekpe fu yi ɖe ku me ale be to Mawu fe amenuveve me wòaxɔ ku ɖe ame sia ame nu. 10 Đe ko wòle etefe be, Mawu, ame si wɔ nuwo katã eye wòlé nuwo katã ɖe te la nawɔ Yesu blibo to fukpekpe me be wòakplɔ viŋutsu geɖewo vɛ woakpɔ gome le efe ŋutikɔkɔe me, elabena Yesue kplɔ wo yi ɖeɖe la gbɔe. 11 Ame si wɔa amewo kɔkɔe kple ame siwo wowɔ kɔkɔe la katã nye fome ɖeka me nɔlawo. Eya ta mekpe ŋu na Yesu be wòayɔ wo be ye nɔviwo o. 12 Egblɔ be, “Maɖe gbefã wò ŋkɔ na nɔvinyewo, madzi wò kafukafuhawo le ameha la ŋkume.” 13 Egagblɔ be, “Maɖo dzi ɖe Mawu ŋu.” Eye wogagblɔ be, “Nye kple vi siwo Mawu nam la miele afii”. 14 Esi ɖeviawo nye ŋutilã kple ʋu ta la, eya hã kpɔ gome le wofe amenyenye me ale be to efe ku me wòatsrɔ̃ ame si si ku fe ŋusẽ le, ame si nye Satana, 15 eye wòɖe ga ame siwo zu kluviwo to vɔvɔ̃ na ku me le wofe agbemeŋkekewo katã me. 16 Le nyatefe me la, menye mawudɔlawo ŋue wòkpe ɖo o, ke boŋ ekpe ɖe Abraham fe dzidzimeviwo ŋu. 17 Le susu sia ta wòle be woawɔe wòanɔ abe nɔviawo ene le go sia go me ale be wòava zu Osɔfogã, nublanuikpɔla kple nutefewɔla le Mawu fe dɔ me, eye be woaxe fe ɖe amewo fe nu vɔ̃wo ta. 18 Esi wònye be eya ŋutɔ kpe fu to tetekpɔ me ta la, ate ŋu a kpe ɖe ame siwo tem kpɔ wole la ŋu.
Hebritɔwo 3
1 Eya ta, nɔvinye kɔkɔewo, ame siwo kpɔ gome le dzifo fe yɔyɔ la me, mida miafe susuwo ɖe Yesu, Apostolo kple Osɔfogã, ame si me mieʋu la dzi. 2 Ewɔ nutefe na Mawu, ame si tiae abe ale si Mose hã wɔ nutefe le nuwo katã me le Mawu fe afeme la ene. 3 Abe ale si ame si tso afe nyui aɖe xɔa kafukafu wu afe si wòtso ene la, nenema kee Yesu hã dze na bubu wu Mose. 4 Elabena afe ɖe sia ɖe la, ame aɖee tsoe gake Mawue nye nu sia nu wɔla. 5 Mose nye dɔla nutefewɔla le nuwo katã me le Mawu fe afeme, nu sia ɖi ɖase le nu si Mawu ava gblɔ emegbe la ŋuti. 6 Ke Kristo nye viŋutsu nutefewɔla ɖe Mawu fe afe dzi eye míawoe nye Mawu afe la, ne míelé dzidefo kple mɔkpɔkpɔ si me míefoa adegbe le la me ɖe asi. 7 Eya ta abe ale si Gbɔgbɔ Kɔkɔe la gblɔe ene be, “Egbe ne miese efe gbe la, 8 migasẽ miafe dziwo me abe ale si miewɔ le miafe aglãdzedze me, le ɣeyiɣi si me mieto dodokpɔ me le gbedadafo la ene o. 9 Afi ma mia fofowo dom kpɔ eye wotem kpɔ le, eye wokpɔ nu si mewɔ fe blaene. 10 Eya tae medo dziku ɖe dzidzime ma ŋu eye megblɔ be, ‘Wofe dziwo tra mɔ ɣesiaɣi eye womenya nye mɔwo o!’ 11 Eya ta le nye dziku me la meka atam gblɔ be, womage ɖe nye dzudzɔ la me gbeɖe o.’” Nɔvinyewo, mikpɔ egbɔ be dzi si me nu vɔ̃ le kple dzi maxɔse si trɔna le Mawu gbagbe la yome la, naganɔ mia dometɔ aɖeke si o. 13 Ke, mide dzi fo na mia nɔewo gbe sia gbe, zi ale si ɣeyiɣi li, ale be mía dometɔ aɖeke fe dzi maku atri to nu vɔ̃ fe beble me o. 14 Đe míeva be míakpɔ gome le Kristo me, nenye be míelé dzidefo si le mía si le gɔmedzedzea me la me ɖe asi sesĩe ko. 15 Abe ale si mawunya gblɔe do ŋgɔ fifia ene be, “Egbe ne miese efe gbe la migasẽ miafe dziwo me abe ale si miewɔ le miafe aglãdzedze me ene la o.” 16 Ame kawoe nye ame siwo se nya la eye wodze aglã? Đe menye woawoe nye ame siwo katã Mose kplɔ do goe tso Egipte lae oa? 17 Eye ame kawo ŋue wòdo dziku ɖo hena fe blaene sɔŋ? Đe menye ame siwo wɔ nu vɔ̃ eye wofe ŋutilãkukuwo tsi gbea dzi lae oa? 18 Eye ame kawoe Mawu ka atam na be womage ɖe yefe dzudzɔ la me gbeɖe o ne menye ame siwo sẽ to lae oa? 19 Ale míekpɔe kɔtɛe be womete ŋu age ɖe dzudzɔ la me o le wofe dzimaxɔse ta.
Hebritɔwo 4
1 Eya ta esi efe dzudzɔmeyiyi fe ŋugbedodo gali ta la, mina míakpɔ nyuie be metsi mía dometɔ aɖeke ŋuti o. 2 Elabena wogblɔ nyanyui la na mí abe alesi ke wogblɔe na woawo hã ene. Gake nya si wose la, meɖe vi na wo o elabena ame siwo see la mexɔe se o. 3 Azɔ, mí ame siwo xɔe se la ge ɖe dzudzɔ ma me abe ale si Mawu ŋutɔ gblɔe ene be, “Eya ta meka atam le nye dziku me be, womage ɖe nye dzudzɔfe la me akpɔ o.” Ke hã la ewu efe dɔ la nu tso xexeame fe gɔmedzedzea me ke. 4 Elabena efo nu tso ŋkeke adrea gbe ŋu le tefe aɖe gblɔ be, “Eye le ŋkeke adrelia dzi la Mawu dzudzɔ eɖokui tso efe dɔwɔnawo katã me.” 5 Le nya sia ke me la egagblɔ be “Womage ɖe nye dzudzɔfe la me gbeɖe o.” 6 Edze fã be ame aɖewo age ɖe dzudzɔ ma me godoo, gake ame siwo wogblɔ nyanyui la na do ŋgɔ la mete ŋu geɖe eme o le wofe tosesẽ ta. 7 Eya ta Mawu gaɖo ŋkeke bubu anyi si wòyɔ be “Egbe.” Ewɔ esia ɣeyiɣi geɖee megbe esi wofo nu na David abe ale si míegblɔe va yi ene be, “Egbe ne miese efe gbe la, migasẽ miafe dziwo me o.” 8 Elabena nenye ɖe Yosua kplɔ wo yi dzudzɔ la mee la, anye ne Mawu magafo nu tso ŋkeke bubu aɖeke ŋu emegbe o. 9 Ekema dzudzɔ si woyɔna be Sabat dzudzɔ la li godoo na Mawu fe amewo. 10 Ame sia ame si ge ɖe Mawu fe dzudzɔ la, me la dzudzɔna tso eya ŋutɔ fe dɔwɔwɔwo me, abe ale si Mawu hã dzudzɔe ene. 11 Eya ta mina be míadze agbagba ɖe sia ɖe be míage ɖe dzudzɔ ma, me eye be ame aɖeke magatsi mɔta to tomaɖomaɖo me abe ŋgɔdoawo ene o. 12 Elabena Mawu fe nya la le agbe le dɔ wɔm. Eɖana wu hɛ nuevee ɖe sia ɖe, efona ɖe ame yina ɖe eme ke, hemaa luʋɔ kple gbɔgbɔ me, maa funukpefewo kple futomemiwo dome, eye wòdrɔ̃a ʋɔnu tamesusuwo kple dzimedidiwo. 13 Naneke mele nuwɔwɔ blibo la me si le ɣaɣla ɖe Mawu o. Woklo nu le nu sia nu dzi eye wòle fefle le Mawu, ame si míava na akɔntae la fe ŋkume. 14 Eya ta esi Osɔfogã, Mawu Vi Yesu, le mía, si, ame si yi dzifo ta la, mina míalé xɔse si me míeʋu la me ɖe asi sesĩe. 15 Elabena menye Osɔfogã si mate ŋu ase veve kpli mí le míafe gbɔdzɔgbɔdzɔwo me lae le mía si o, ke boŋ Osɔfogã si le mía si la, wotee kpɔ le mɔ sia mɔ nu abe míawo ke ene, ɖe koe nu vɔ̃ mele eya ŋu o. 16 Eya ta mi na míate va Mawu fe amenuveve fiazikpui la gbɔ kple dzidefo, be wòakpɔ nublanui na mí eye wòave mía nu akpe ɖe mía ŋu le míafe xaxaɣiwo.
Hebritɔwo 5
1 Wotiaa Osɔfogã ɖe sia ɖe tso amegbetɔwo dome eye wodea dɔ asi nɛ be wòanɔ ŋgɔ na yewo le mawusubɔsubɔ fe nyawo me eye wòatsɔ nunanawo kple nu vɔ̃ ŋuti vɔsawo aɖo Mawu ŋkume. 2 Osɔfogã sia tea ŋu gbɔa dzi ɖi na numanyala siwo le mɔ tram la esi eya ŋutɔ hã nye gbɔdzɔgbɔdzɔtɔ le mɔ geɖewo nu. 3 Esia tae wò le be wòasa vɔ ɖe eya ŋutɔ fe nu vɔ̃ kple ame bubuwo fe nu vɔ̃wo ta. Ame aɖeke metsɔa bubu sia dea eɖokui ŋuti o; ele be Mawu nayɔe abe ale si wòyɔ Arɔn ene. 5 Eya ta Kristo hã metsɔ Osɔfogã fe ŋutikɔkɔe da ɖe eɖokui dzi o ke boŋ Mawu gblɔ nɛ be, “Wòe nye vinyeŋutsu, egbe mezu Fofowò.” 6 Egagblɔ le tefe bubu be, “Enye Osɔfo tegbetegbe eye wò ɖofe sɔ kple Melkizedek tɔ”. 7 Esi Yesu nɔ agbe le anyigba dzi la, ewɔ gbedodoɖawo kple kukuɖeɖewo kple ɣli kpakple aɖatsi na eya ame si si ŋusẽ le be wòaɖee tso ku me eye wòɖo toe le efe bubu kple ɖokuibɔbɔ ta. 8 Togbɔ be eyae nye Mawu vi hã la, esrɔ̃ ɖokuibɔbɔ le fukpekpe siwo me wòto la, 9 eye esi wowɔe blibo la, eva zu ɖeɖe mavɔ kpɔtsofe na ame siwo katã ɖoa toe. 10 Eye Mawu ɖoe be wòanye Osɔfogã abe Melkizedek ene. 11 Nya geɖewo li si wò le be míagblɔ le nu sia ŋu, gake esi mietea ŋu sea nu gɔme kabakaba o ta la esesẽ na be míaɖe nya siawo me na mi. 12 Le nyatefe me la, togbɔ be fifia ele be mianye nufialawo hã la, miegahiã ame aɖe kokoko be wòagagbugbɔ afia mi gɔmedzenuwo tso Mawu fe nya fe nyatefewo ŋu. Miehiã notsi, ke menye nuɖuɖu sesẽ o! 13 Ame sia ame si ganoa notsi esi wònye ɖevi ko ta la, mate ŋu ase nufiafia tso dzɔdzɔenyenye ŋuti gɔme o. 14 Ke nuɖuɖu sesẽ nye ame tsitsiwo tɔ, ame siwo to eŋudɔwɔwɔ atraɖi me he wo ɖokuiwo be woate ŋu ade vovo nyui kple vɔ̃ dome.
Hebritɔwo 6
1 Eya ta mina míaɖe asi le gɔmedzenuwo fiafia tso Kristo ŋuti ŋu eye míaɖe zɔ ayi ɖe tsitsi ɖe edzi me. Migana míagbugbɔ gɔmeɖokpe aɖo na dzimetɔtrɔ tso nu siwo kplɔa ame yia kume la o, kple agbugbɔ gɔmeɖokpe agaɖo na xɔse le Mawu me, 2 nufiafia tso mawutsideta ŋu, asidada ɖe ame dzi, ame kukuwo fe tsitretsitsi kple ʋɔnudɔdrɔ̃ mavɔ ŋuti o. 3 Esia míawɔ ne Mawu lɔ̃. 4 Ke ame siwo dze anyi la, ale ke woawɔ agbugbɔ wo va dzimetɔtrɔ me? Wonye ame siwo nɔ Mawu fe kekeli me kpɔ. Woɖɔ dzifo fe nunana kpɔ eye wokpɔ gome hã le Gbɔgbɔ Kɔkɔe la me, 5 ame siawo ɖɔ Mawu fe nya la fe nyonyo kple ŋusẽ siwo le dzidzime si gbɔna la me hã kpɔ. 6 Ke wode megbe! Be woagbugbɔ wo ava dzimetɔtrɔ mee la nye nu sesẽ elabena to wofe megbedede me, wogbugbɔ Mawu fe Vi la gale kaklãm ɖe ati ŋuti, eye wole ŋukpe domii le gaglãgbe. 7 Anyigba si noa tsi si dzana ɖe edzi zi geɖe eye wòwɔa nuku nyuie na agbledela siwo ŋlɔa anyigba la, xɔa yayra tso Mawu gbɔ. 8 Ke ne anyigba la mie ŋuwo kple aŋɔkawo la, meganyo na naneke o eye ŋɔdzi li be ele fifode te. Mlɔeba la, woatɔ dzoe. 9 Nɔvi lɔlɔ̃awo, togbɔ be míele nu fom alea hã la, kaka ɖedzi le mía si be nya siawo meku ɖe mia ŋu o. Ke boŋ miafe ɖeɖekpɔkpɔ le ku nyuiwo tsem le miafe agbe me. 10 Mawu menye nutefemawɔla o, eya ta maŋlɔ dɔ nyui si míewɔ nɛ kple lɔlɔ̃ si míeɖe fiae be míekpe ɖe efe amewo ŋu eye míegale nu siawo wɔm fifia la, be gbeɖe o. 11 Enye míafe didi be mia dometɔ ɖe sia ɖe nalé nu siawo wɔwɔ me ɖe asi va se ɖe nuwuwu kple ŋkubia ale be miafe mɔkpɔkpɔ na de blibo. 12 Míedi be ame aɖeke nazu kuviatɔ o ke boŋ ame sia ame nasrɔ̃ ame siwo to xɔse kple dzigbɔɖi me nyi nu si ŋugbe wodo na wo la fe dome fe kpɔɖeŋu. 13 Esi Mawu do ŋugbe na Abraham eye ame aɖeke meli lolo wui wòayɔ aka atam o ta la, eta eya ŋutɔ ɖokui, 14 hegblɔ bena, “mayra wò godoo eye mana dzidzimevi geɖewo wò.” 15 Ale, esime Abraham gbɔ dzi ɖi blewuu la, ŋugbedodo sia va eme nɛ pɛpɛpɛ. 16 Ne ame aɖe be yeaka atam la, eyɔa ame bubu si fe ŋkɔ kple ŋusẽ kɔ wu eya ŋutɔ tɔ la ka atam lae heɖoa kpe nya si wògblɔ la dzi eye wòtsia nyaʋiʋli ɖe sia ɖe nu. 17 Esi wònye be Mawu di be yeana eme nakɔ nyuie na ŋugbedodo fe domenyilawo be nu si fe ŋugbe yedo matrɔ o ta la, eka atam tsɔ ɖo kpe efe ŋugbedodo la dzi. 18 Mawu wɔ esia ale be, to nu eve siwo metrɔna o, esiwo me Mawu mate ŋu aka aʋatso le gbeɖe o la dzi, mí ame siwo si yi ɖaku ɖe mɔkpɔkpɔ si wona mí la ŋu la nakpɔ dziɖefo gã aɖe. 19 Mɔkpɔkpɔ sia le mía si abe luʋɔ fe seke sesẽ si maʋa akpɔ o la ene. Ete ŋu gena ɖe Kɔkɔefe le xɔmetsovɔ la godo 20 afi si Yesu ame si do ŋgɔ na mí la ge ɖo ɖe mía nu. Eya va zu Osɔfogã abe Melkizedek ene tegbee.
Hebritɔwo 7
1 Melkizedek sia enye Salem fia kple Osɔfogã na Mawu, dzifoʋĩtɔ la. Esi Abraham trɔ tso aʋagbedzi, afi si wòɖu fia geɖewo dzi le, gbɔna la, Melkizedek va kpee eye wòyrae. 2 Le esia megbe la, Abraham ma nu siwo katã wotsɔ tso aʋagbedzi gbɔe la ɖe akpa ewo me eye wòtsɔ akpa ɖeka na Melkizedek. Melkizedek fe ŋkɔa gɔmee nye “Dzɔdzɔenyenye, fe fia. Eye eya kee nye Ŋutifafa Fia, elabena du si me wònye fia lee nye Salem si gɔmee nye “Ŋutifafa.” 3 Fofo kple dada mele Melkizedek si o, eye nuŋlɔɖi aɖeke meli tso tɔgbuiawo ŋuti o. Dzigbe alo kugbe meli nɛ o ale efe agbe ɖe ko wòle abe Mawu Vi la tɔ ene, ame si nye Osɔfo tso mavɔ me yi ɖe mavɔ me. 4 Mibu ale si wònye gãe la ŋuti kpɔ. Abraham, xɔsetɔwo fofo, gɔ̃ hã tsɔ efe afunyinuwo fe ewolia nɛ! 5 Azɔ la, se la bia tso Levi viwo ame siwo nye Osɔfowo la si be woaxɔ nu ewolia le wofe dukɔmeviwo si, ame siwo nye wo nɔviwo, togbɔ be wo nɔviawo nye Abraham fe dzidzimeviwo hã. 6 Ke ŋutsu sia, Melkizedek, menye Levi fe dzidzimevi o, ke hã la, exɔ nu ewolia le Abraham si eye wòyra eya ame si xɔ Mawu fe ŋugbedodoawo 7 abe ale si ame sia ame nya ene la, zi geɖe la ame si naa yayra la kɔna wua ame si yram wòle. 8 Ame siwo nye Osɔfowo esi woxɔ nu ewolia la nye amegbetɔwo, ŋutilã kple ʋu, si kuna. Ke hena Melkizedek ya la, wogblɔ le eŋuti be egale agbe. 9 Míate ŋu agblɔ le Levi, ame si xɔ nu ewolia ŋuti gɔ̃ hã be exe nu ewolia to Abraham dzi, 10 elabena esi Melkizedek do go Abraham la, Levi nɔ tɔgbuia, Abraham, fe alime. 11 Elabena to Levi viwo fe Osɔfodɔwɔwɔ dzi, wona Se la Israelviwo. Azɔ la, nenye be Levi viwo fe Osɔfodɔwɔwɔ ɖe wòde blibo la, magahiã be woatsɔ Osɔfo bubu vɛ o, ame si nye Osɔfo le Melkizedek fe ɖoɖo nu, ke menye le Arɔn fe ɖoɖo nu o. 12 Elabena ne tɔtrɔ va Osɔfoɖuɖu ŋuti la, ele be tɔtrɔ nava Se la hã me. 13 Eya ame si ŋu wogblɔ nu siawo katã le la tso to bubu me eye ame aɖeke metso to ma me kpɔ subɔ abe Osɔfo ene le vɔsamlekpui la ŋgɔ o, 14 elabena eme kɔ fãa be míafe Afetɔ la dzɔ tso Yuda fe to la me, eye ku ɖe to ma ŋuti la, Mose megblɔ nya aɖeke ku ɖe wofe Osɔfoɖuɖu ŋuti o. 15 Eye nu si míegblɔ la, me agakɔ ɖe edzi wu ne Osɔfo bubu abe Melkizedek ene va ɖo, 16 ame si va zu Osɔfo, menye to ɖoɖo si wowɔ da ɖi, ku ɖe efe dzɔtsofe ŋuti o, ke boŋ ku ɖe ŋusẽ si le agbe si mekuna o la dzi. 17 Psalmoŋlɔla ɖe nu sia fia mi kɔtee esi wògblɔ tso Kristo ŋuti bena, “Wòe nye Osɔfo le Melkizedek fe ɖofe nu tso mavɔ me yi mavɔ me.” 18 Wotsɔ ɖoɖo gbãtɔ si wowɔ la da ɖe aga elabena egbɔdzɔ eye menyo na naneke o, 19 elabena Mose fe Se la mate ŋu awɔ naneke wòade blibo o, eye azɔ la, wohe mɔkpɔkpɔ yeye vɛ to esia dzi míate ŋu ate ɖe Mawu ŋu kpokploe. 20 Mawu fe atamkaka kpe ɖe esiawo katã ŋu, ke ame bubuwo ya ɖua Osɔfo atamkakamanɔmee, 21 ke Yesu ya ɖu Osɔfo to Mawu fe atamkaka me, elabena Mawu gblɔ nɛ bena, “Afetɔ la ka atam eye matrɔ efe susu o, ‘Wò la, Osɔfoe nènye tegbetegbe.’” 22 Le atamkaka sia ta la, Yesu va zu nubabla si nyo wu sãa la fe kpeɖodzinu. 23 Vovototo bubu si le Osɔfo mawo kple Yesu domee nye be Osɔfo mawo sɔ gbɔ elabena woku eye womagate ŋu ayi wofe dɔ dzi o 24 gake Yesu ya le agbe tegbetegbe. Seɖofe meli na eya fe Osɔfodɔ o. 25 Eya ta ŋusẽ le esi be wòaɖe ame siwo va Mawu gbɔ to eya amea dzi la blibo, elabena ele agbe tegbee le nya xɔm ɖe akɔ na wo. 26 Ekema Yesue nye Osɔfogã ma si kpɔa míafe hiahiãwo gbɔ, ame si le kɔkɔe, kpɔtsɔtsɔ mele eŋu o, ame si le dzadzɛ, ame si woɖe ɖe aga tso nu vɔ̃ wɔlawo gbɔ eye wokɔe ɖe dzi gbɔ dzifowo ŋui. 27 Mele abe Osɔfogã bubuwo ene o elabena mehiã be wòasa vɔ gbe sia gbe, gbã ɖe eya ŋutɔ fe nu vɔ̃wo ta, eye evelia, ɖe ame bubuwo tɔ ta o. Esa vɔ ɖe wofe nu vɔ̃wo ta zi ɖeka hena ɣeyiɣiawo katã, esi wòtsɔ eɖokui hena. 28 Elabena Mose fe Se la tɔ asi ame siwo nye gbɔdzɔgbɔdzɔtɔwo la dzi be woanye Osɔfogãwo, ke Mawu fe atamkaka si va ɖe Sea yome la tɔ asi Via dzi, ame si wòwɔ wòde blibo tegbetegbe.
Hebritɔwo 8
1 Nya siwo katã míegblɔ na mi la fe tafonyae nye esi: bena Osɔfogã vavã le mía si. Azɔ la ele dzifo eye wònɔ anyi ɖe bubutefe gãtɔ kekeake, 2 eyae subɔna le gbedoxɔ vavãtɔ si le dzifo la me. Gbedoxɔ sia menye esi amegbetɔ tsɔ efe asi tui o, ke boŋ Afetɔ la ŋutɔe tui. 3 Esi wònye Osɔfogã ɖe sia ɖe fe dɔ be woasa vɔ eye wòana nuwo la, ele na Kristo hã be woana nane. 4 Nenye ɖe wòle anyigba dzi la, maɖu Osɔfo o elabena Osɔfowo li xoxo, ame siwo tsɔa nunanawo nana le Yudatɔwo fe se la nu. 5 Osɔfo siawo subɔna le Kɔkɔefe la, si nye esi le dzifo la fe vɔvɔlĩ. Esia tae, esi Mose be yeatu Agbadɔ le gbea dzi la, Mawu xlɔ̃ nui be, “Kpɔ egbɔ be nãwɔ nu sia nu ɖe ɖoɖo si woɖe fia wò le toa dzi la nu.” 6 Ke Osɔfodɔ si wode asi na Yesu la, kɔ sãa wu wo tɔ eye abe ale si nubabla si fe avuléla wònye la kɔ wu xoxotɔ sãa ene la, nenema kee woɖoe anyi ɖe ŋugbedodo siwo nyo wu tsãtɔwo la dzi. 7 Elabena nenye ɖe naneke megblẽ le nubabla gbãtɔ ŋu o la, anye ne wometsɔ nubabla bubu ɖɔ lii o. 8 Ke Mawu ŋutɔ kpɔ vodada le efe dukɔ la ŋu eye wògblɔ bena, “Afetɔ la be, ŋkekewo li gbɔna esi dzi mabla nu yeye kple Israel kpakple Yuda fe afewo. 9 Manɔ abe nu si mebla kple wo fofowo esi melé wofe alɔnu, kplɔ wo do goe le Egipte la ene o, elabena womewɔ nutefe le nu si mebla kpli wo la me o, eya ta nye hã metrɔ megbe de wo. Afetɔ lae gblɔe. 10 Azɔ la esiae nye nu si mabla kple Israel fe afe la, le ŋkeke siwo gbɔna la me. Afetɔ lae gblɔe. Matsɔ nye sewo ade wofe susuwo me eye maŋlɔ wo ɖe wofe dziwo ŋu. Manye wofe Mawu eye woawo hã woanye nye dukɔ. 11 Ame aɖeke magafia nu ehavia alo afia nu nɔviaŋutsu agblɔ be, ‘Dze si Afetɔ la’ o, elabena wo katã woanyam tso ɖeviwo dzi va se ɖe tsitsiawo dzi. 12 Matsɔ wofe nu vɔ̃ɖi wɔwɔwo ake wo eye nyemagaɖo ŋku wofe nu vɔ̃wo dzi o.” 13 Ke esi Mawu yɔ nubabla sia be “Yeye” la, ewɔ gbãtɔ wòdo xoxo eye nu si tsi, do xoxo la, nu ava yi kpuie.
Hebritɔwo 9
1 Azɔ la, nubabla gbãtɔ ɖo ɖoɖowo anyi na subɔsubɔ eye wotu anyigbadzi Kɔkɔefe hã. 2 Wotu Agbadɔ; le Agbadɔ la fe xɔ gbãtɔ me la, akaɖiti, kplɔ̃ kple ŋkumeɖobolo nɔ anyi eye woyɔ tefe sia be Kɔkɔefe. 3 Wotsɔ xɔmetsovɔ tso xɔ sia mee eye woyɔa tefe si le xɔmetsovɔa megbe la be, Kɔkɔefewo fe Kɔkɔefe. 4 Nu siwo le xɔ sia mee nye Sikavɔsamlekpui kple aɖaka si woyɔna be Nubablaɖaka, wofa sika ɖe aɖaka sia ŋuti kpe ɖo. Le aɖaka sia me la, míakpɔ kpe eve siwo dzi woŋlɔ se ewoawo ɖo, eye sikakplu si me mana le la hã le aɖaka la me hekpe ɖe Arɔn fe atikplɔ si fo se la ŋuti. 5 Ŋutikɔkɔkɔe fe Kerubiwo nɔ Nubablaɖaka la tame eye wokeke wofe aʋalawo ɖe tefe si wotsɔa nu vɔ̃ kena le. Ke míate ŋu adzro nya siawo me ayi edzi fifia o. 6 Ne nu sia nu sɔ gbe vɔ la, Osɔfowo gena ɖe xɔ ŋgɔgbetɔ me ɖaa edzi edzi eye wowɔa mawusubɔsubɔdɔ. 7 Ke Osɔfogã ɖeka koe gena ɖe xɔ emetɔ me eye wòwɔa esia zi ɖeka ko le fe ɖeka me. Ne eyina la, megbea ʋu tsɔtsɔ ɖe asi o, ʋu si wòtsɔna saa vɔe, ɖe eya ŋutɔ kple dukɔ la fe nu vɔ̃ siwo wowɔ le manyamanya me la ta. 8 Gbɔgbɔ Kɔkɔe ɖee fia to esia dzi be womeklo nu le mɔ si yi Kɔkɔefe fe Kɔkɔefe la dzi haɖe o, zi ale si Agbadɔ gbãtɔ la gale te nu ko. 9 Esiae nye nufiafia tso fifia fe ɣeyiɣiwo ŋuti esi le asi tɔm edzi be nunana kple vɔsa siwo wowɔna na Mawu la, mate ŋu aɖe vɔ̃ ɖa le ame si le subɔsubɔ wɔm la fe susu me o. 10 Wonye nuɖuɖu, nunono kple ŋutikɔklɔ fe kɔnu vovovowo ko fe nya, esiwo nyegotadzesiwo fe ɖoɖowo, esiwo nɔ anyi va se ɖe esime ɖoɖo yeyea va. 11 Esi kristo va abe nu nyui siwo li xoxo fe Osɔfogã ene la, eto gbedoxɔ si lolo hede blibo wu la me, gbedoxɔ si wometsɔ asi tui o alo míagblɔ be menye nuwɔwɔ la fe akpa aɖe o. 12 Mege ɖe Kɔkɔefewo fe Kɔkɔefe la me to gbɔ̃wo kple nyiviwo fe ʋu me o, ke boŋ ege ɖe Kɔkɔefe fe Kɔkɔefe la me zi ɖeka hɔ̃ hena ɣeyiɣiwo katã to eya ŋutɔ fe ʋu me, esia me wòto xɔ ɖeɖe mavɔ na mí. 13 Nenye be gbɔ̃wo kple nyitsuwo fe ʋu kpakple nyiviwo fe afi si wohlẽ ɖe ame siwo ŋuti mekɔ o la ŋu wɔnɛ be wofe ŋuti kɔna le gotagome la, 14 ekema geɖe wu Kristo, ame si to Gbɔgbɔ mavɔ la me tsɔ eɖokui na Mawu fɔɖiɖimanɔmee la, fe ʋu aklɔ míafe dzitsinyawo ŋuti tso nu siwo hea ku vɛ la me, ale be míate ŋu asubɔ Mawu gbagbe la. 15 Le susu sia tae Kristo nye nubabla yeye la fe avuléla be ame siwo woyɔ la naxɔ domenyinyi mavɔ la fe ŋugbedodo. Azɔ la eku be wòazu fe xexeɖeta aɖe ame siwo wɔ nu vɔ̃ le nubabla xoxoa te. 16 Afi si woŋlɔ domenyigbalẽ da ɖi le la, ehĩa be ame si ŋlɔ agbalẽ sia naku hafi, 17 elabena wowɔa domenyigbalẽa me nyawo ŋuti dɔ ne ame si ŋlɔe da ɖi la megava li o. Womewɔa domenyigbalẽ me nyawo ŋuti dɔ ne ame si ŋlɔ agbalẽa la le agbe o. 18 Esia tae womewɔ nubabla gbãtɔ me nyawo dzi ʋu manɔmee o. 19 Esi Mose ɖe gbefã se ɖe sia ɖe si le segbalẽa me na dukɔ la la, etsɔ nyiviwo fe ʋu, tsi, ɖetifufu dzẽ kple fumekutsa eye wòtsɔe hlẽ ʋu ɖe segbalẽ kple dukɔ haho la ŋuti. 20 Tete wògblɔ bena, “Esia nye nubabla la fe ʋu, nubabla si Mawu de se na mi be mialé ɖe asi.” 21 Nenema ke wòhlẽ ʋu ɖe agbadɔ la kple nu siwo katã ŋuti dɔ wowɔna le subɔsubɔ me la ŋuti. 22 Le nyatefe me se la bia be woakɔ nu sia nu kloe ŋuti kple ʋu, eye newomekɔ ʋu ɖi o la nu vɔ̃ tsɔtsɔke manɔ anyi o. 23 Eya ta ehĩa kokoko be woakɔ nu siwo nye dzifonuwo fe vɔvɔli ŋuti kple vɔsa siawo, gake woakɔ dzifonuawo ŋutɔ ŋu kple vɔsa siwo de ŋgɔ wu esiawo. 24 Elabena Kristo meyi ɖe Kɔkɔefe si wowɔ kple asi la me esi nye dzifotɔ fe vɔvɔli la me o, ke boŋ eyi ɖe dzifotɔ la ŋutɔ me afi si wodo ɖe Mawu ŋkume le azɔ ɖe mía tefe 25 Nenema ke meyi ɖe dzifo be wòatsɔ eɖokui ana zi geɖe abe ale si Osɔfogã la gena ɖe Kɔkɔefe fe Kɔkɔefe la fe sia fe kple ʋu si menye eya ŋutɔ tɔ o la ene o. 26 Ne ele alea la ele na Kristo be wòatsɔ eɖokui ana fukpekpe zi geɖe tso esi me ke woɖo xexea me gɔme anyi, gake azɔ la eva zi ɖeka hena ɣeyiɣiwo katã le ɣeyiɣi siawo fe nuwuwu be wòaɖe nu vɔ̃ ɖa to eɖokui tsɔtsɔ savɔe me. 27 Abe ale si woɖoe na ame be wòaku zi ɖeka eye le esia megbe wòadze ŋgɔ ʋɔnudɔdrɔ̃ ene la, 28 nenema ke wotsɔ Kristo hã savɔe zi ɖeka be wòaɖe ame geɖewo fe nu vɔ̃ ɖa eye agava zi evelia menye be wòagava ɖe nu vɔ̃ ɖa o ke boŋ be wòahe ɖeɖe vɛ na ame siwo katã le elalam.
Hebritɔwo 10
1 Se la nye nu nyui siwo gbɔna la fe vɔvɔli ko eye menye nua ŋutɔwo o. Le susu sia ta la, vɔsa siwo wowɔna agbadre fe sia fe la, mate ŋu awɔ ame siwo va subɔnɛ la blibo gbeɖe o. 2 Ne ɖe vɔsa mawo te ŋu wɔ wo blibo la, ne womedzudzɔ vɔsasa oa? Elabena, anye ne vɔsa la kɔ ame siwo sanɛ la ŋuti zi ɖeka hena ɣeyiɣiawo katã eye wofe dzitsinyawo magabu fɔ wo le wofe nu vɔ̃wo ta o. 3 Ke vɔsa mawo ɖoa ŋku nu vɔ̃ dzi na ameawo fe sia fe, 4 elabena mele bɔbɔe be nyitsuwo kple gbɔ̃wo fe ʋu naɖe nu vɔ̃ ɖa o. 5 Eya ta esi Kristo va xexeame la egblɔ bena. “Mèdi vɔsa kple numemewo o, ke boŋ ŋutilã si nèdzra ɖo ɖi nam; 6 eye numevɔsa kple nu vɔ̃ vɔsawo hã medzea ŋuwò o. 7 Tete megblɔ be, ‘Nyee nye esi, woŋlɔ nu tso ŋutinye le lagbalẽgbalẽ me be, O Mawu, meva be mawɔ wò lɔlɔ̃nu.’” 8 Gbã la egblɔ be, “Vɔsawo, numemewo kple numevɔsawo kpakple nu vɔ̃ vɔsawo la medi wo o eye womedzea ŋuwò hã o.” Togbɔ be se la bia be woawɔ wo hã. 9 Tete wògblɔ bena, “Nyee nye esi, meva be mawɔ wò lɔlɔ̃nu.” Ale wòɖe se gbãtɔ la ɖa be wòaɖo evelia anyi. 10 Eye to Mawu fe lɔlɔ̃nu wɔwɔ me wowɔ mí kɔkɔe to Yesu Kristo fe ŋutilã si wòtsɔ sa vɔe hena ɣeyiɣiwo katã la me. 11 Osɔfo la wɔa efe vɔsasadɔwo gbe sia gbe eye nenema ke wòwɔ vɔsa mawo ke edziedzi, vɔsa siwo mate ŋu aɖe nu vɔ̃ ɖa akpɔ gbeɖe o. 12 Ke esi Osɔfo sia ya sa vɔ ɖe nu vɔ̃wo ta zi ɖeka hena ɣeyiɣiawo katã la eyi ɖanɔ Mawu fe nuɖusime. 13 Tso ɣemaɣi la ele lalam be woatsɔ efe futɔwo awɔ efe afɔɖodzinui. 14 Elabena to vɔsa ɖeka si wòwɔ me la ewɔ ame siwo ŋuti kɔm wòle la blibo tegbegbe le Mawu fe ŋkume. 15 Gbɔgbɔ Kɔkɔe hã ɖi ɖase tso esia ŋuti; gbã la egblɔ bena, 16 “Esia nye nu si mabla kpli wo le ɣeyiɣi ma megbe, Yehowae gblɔe. Matsɔ nye sewo ade wofe dziwo me eye maŋlɔ wo ɖe wofe susuwo me.” 17 Egagblɔ kpe ɖe eŋu be, “Nyemagaɖo ŋku wofe nu vɔ̃wo kple nu vɔ̃ɖi wɔwɔwo dzi azɔ o.” 18 Eye afi si wotsɔ nu siawo ke le la vɔsasa ɖe nu vɔ̃ ta megahĩa o. 19 Eya ta nɔvi lɔlɔ̃wo, esi me kakaɖedzi le mía si be míage ɖe Kɔkɔefe fe Kɔkɔefe la to Yesu fe ʋu me ŋuti la, 20 eʋu mɔ yeye kple mɔ gbagbe na mí to xɔmetsovɔ si nye efe ŋutilã la me. 21 Eye esi Osɔfogã le mía si le Mawu fe afe nu ta la, 22 mina míate ɖe Mawu ŋu le dzi vavã me kple xɔse fe kakaɖedzi blibo la me kple dzi siwo ŋu wohlẽ ʋu ɖo be wòaklɔ mía ŋuti tso dzitsinya vɔ̃ɖiwo me, eye wòale tsi na míafe ŋutilãwo kple tsi zɔzrɔ̃e. 23 Mina míalé mɔkpɔkpɔ si me míeʋu la me ɖe asi maʋãmaʋãe elabena ame si do ŋugbea la nye nutefewɔla. 24 Eye mina míabu ale si míado ŋusẽ mía nɔewo la ŋuti be woayi dzi le lɔlɔ̃ kple dɔ nyui wɔwɔ me. 25 Migana míagbɔ dzɔ le míafe takpefewo dede me o, abe ale si ame aɖewo tsɔe ɖo dɔe nɔ kuvia wɔm ene o, ke boŋ mina míade dzi fo na mía nɔewo vevietɔ esi mienyae be efe ŋkeke la te tu afe kpokploe. 26 Ne míebua le nu vɔ̃ wɔwɔ dzi, esi míenya nyatefe la vɔ megbe la, vɔsasa ɖe nu vɔ̃wo ta aɖeke megali o, 27 ke nu si ko míanɔ mɔ kpɔm na le ŋɔdzi gã aɖe me lae nye ʋɔnudɔdrɔ̃ kple dzobibi si ava fiã Mawu fe futɔwo. 28 Ame sia ame si ada le Mose fe se dzi la, wofua kpee nublanuimakpɔmakpɔtɔe le ɖaseɖila eve alo etɔ̃ fe nya nu. 29 Tohehe gã kae miesusu be mehedze na ame si titi afɔ ɖe Mawu fe Vi la dzi oa? Ame si do ŋunyɔ nubabla la fe ʋu si klɔ eŋuti la abe nu makɔmakɔ wònye ene eye wodzu amenuveve fe Gbɔgbɔ la? 30 Elabena míenya ame si gblɔ be, “Hlɔ̃biabia la tɔnyee, maɖo etefe nɛ,” egagblɔ hã be, “Afetɔ la adrɔ̃ ʋɔnu efe dukɔ la.” 31 Enye ŋɔdzinu be ame aɖe nage ɖe Mawu gbagbe la fe asi me. 32 Miɖo ŋku ŋkeke siwo do ŋgɔ la dzi esi miexɔ kekeli la vɔ la mienɔ te sesĩe to ʋiʋli geɖewo me mieto fukpekpe hã me kalẽtɔe. 33 Ɣeaɖewoɣi la wodzua mi le gaglã gbe eye wotia mia yome, ɣebubuɣiwo la mienɔ te kpe ɖe ame siwo nɔ xaxa mawo ke me la ŋuti. 34 Miefa konyi kple ame siwo wode gaxɔ me eye esi woxɔ miafe nunɔamesiwo le mia si akpasesẽtɔe la miexɔe kple dzidzɔ, elabena miawo ŋutɔ mienyae be nunɔamesi siwo nyo saã wu eye womenyunyɔna o la le mia si. 35 Eya ta dzi megaɖe le mia fo o elabena miafe dzidefo ahe fetu geɖe vɛ na mi. 36 Ele be miado vevie ale be ne miewɔ Mawu fe lɔlɔ̃nu la miaxɔ nu si fe ŋugbe wòdo. 37 Elabena le ɣeyiɣi kpui aɖe megbe la, “Ame si gbɔna la ava ɖo matsi megbe o. 38 Ke nye dzɔdzɔetɔ la anɔ agbe to xɔse me. Ke ne ede megbe la nyemakpɔ dzidzɔ le eŋuti o.” 39 Ke míawo ya míele abe ame siwo de megbe eye wotsrɔ̃ la ene o, ke boŋ míenye ame siwo xɔe se eye míekpɔ ɖeɖe.
Hebritɔwo 11
1 Azɔ la xɔse nye kaka ɖe nu siwo míekpɔ mɔ na la dzi kple dziɖoɖo ɖe nu siwo míekpɔna o la ŋu. 2 To xɔse mee ame siwo do ŋgɔ la kpɔ ɖaseɖiɖi nyui le Mawu gbɔ le. 3 To xɔse me míese egɔme be Mawu ɖe gbe eye xexeame va dzɔ ale be wowɔ nu si wokpɔna la tso nu si wowekpɔna o la me. 4 To xɔse me Abel tsɔ vɔsasa si nyo wu Kain tɔ la na Mawu. To xɔse me wokafui be enye ame dzɔdzɔe esi Mawu fo nu nyui tso efe vɔsa la ŋu. To xɔse me wògale nu fom ko togbɔ be eku hã. 5 To xɔse me wokɔ Enɔk dzoe tso agbe sia me ale be meɖɔ ku kpɔ o, ale womegakpɔe o elabena Mawu kɔe dzoe. Elabena hafi wokɔe dzoe la wogblɔ tso eŋu be Mawu kpɔ ŋudzedze le eya amea ŋuti. 6 Xɔse manɔmee la ame aɖeke mate ŋu adze Mawu ŋu o, elabena ame si va Mawu gbɔ la ele be wòaxɔe se be Mawu li eye wòɖoa etefe na ame siwo dinɛ vevie. 7 To xɔse me esi woxlɔ̃ nu Noa tso nu siwo mekpɔ dzɔ haɖe o ŋuti la etsɔ vɔvɔ̃ kɔkɔe kpa aɖakaʋu be wòaɖe eya kple efe fomea. To efe xɔse me wòbu fɔ xexeame eye wòzu dzɔdzɔenyenye si vana to xɔse me la fe domenyila. 8 To xɔse me esi woyɔ Abraham be wòayi tefe si wòava xɔ wòazu efe domenyinu la, eɖo to eye wòyi, togbɔ be menya afi si yim wònɔ o hã. 9 To xɔse me ewɔ nɔfe ɖe ŋugbedodonyigba la dzi eye wònɔ afi ma abe amedzro si le dzronyigba dzi la ene, elabena enɔ avɔgbadɔwo me. Nenema kee nye Isak kple Yakɔb ame siwo hã nye ŋugbedodo ma ke fe domenyilawo kplii. 10 Elabena Abraham nɔ mɔ kpɔm na du si Mawu ŋutɔ nye egɔmeɖola, aɖaŋuwɔla kple etula. 11 To xɔse me esi Abraham tsi xɔ fe geɖe hã la, ete ŋu dzi vi. Nenema kee nye srɔ̃a, Sara, hã, ame si tsi ko tsã. To xɔse me Abraham zu fofo elabena Mawu ame si do ŋugbe nɛ la, bui nutefewɔlae. 12 Ale to ame ɖeka sia dzi, ame si ŋu míate ŋu agblɔ le be megale ŋutsu me o la, dzidzime geɖe siwo sɔ gbɔ abe ɣletiviwo le dziŋgɔlĩ ŋu kple futake ene la va dzɔ. 13 Ame siawo katã va ku esime wogalé xɔse me ɖe asi ko. Womexɔ nu siwo fe ŋugbe wodo na wo la o, ɖe ko wokpɔ wo, do dzaa na wo le adzɔge eye woʋu eme be amedzrowo kple mɔzɔlawo yewonye le anyigba dzi le afi. 14 Ame siwo gblɔ nya siawo tɔgbi la, ɖee fia be wole woawo ŋutɔ fe dedu dim. 15 Nenye be du si me wotso la ŋuti bum wonɔ la, anye ne mɔnukpɔkpɔ anɔ wo si be woatrɔ ayi. 16 Le esia tefe la wole du si nyo wu esi nye dzifotɔ la dim. Eya ta menye ŋukpe na Mawu be woayɔe be wofe Mawu o, elabena edzra du nyui aɖe ɖo ɖi na wo. 17 To xɔse me esi Mawu do Abraham kpɔ la, etsɔ via Isak be yeasa vɔe, eya ame si xɔ ŋugbedodoawo la, nɔ klalo be yeatsɔ viaŋutsuvi ɖeka hɔ̃ la asa vɔe, 18 togbɔ be Mawu gblɔ nɛ be, “To Isak dzi la dzidzimevi siwo katã fe ŋugbe wodo na wò la ava dzɔ hã.” 19 Abraham dze sii be Mawu ate ŋu afɔ ame kukuwo ɖe tsitre eye woate ŋu agblɔe ko be exɔ Isak tso ku me. 20 To xɔse me Isak yra Yakɔb kple Esau, ku ɖe nu si woava nye le etsɔ me ŋuti. 21 To xɔse me Yakɔb yra Yosef viŋutsuwo le esime efe kuɣi ɖo eye wòziɔ ɖe efe atitɔɖeŋu ŋuti hesubɔ Mawu. 22 To xɔse me esime Yosef fe kuɣi ɖo la, efo nu tso Israelviwo fe gododo le Egipte ŋuti eye wògblɔ ɖoɖo tso efe fuwo ŋuti na wo. 23 To xɔse me Mose dzilawo ɣlae ɣleti etɔ̃ sɔŋ le edzidzi vɔ megbe elabena wokpɔe dze sii be menye vidzĩ dzodzro aɖe koe wònye o eya ta womevɔ̃ na fia la fe se dzi dada o. 24 To xɔse me esi Mose va tsi la, egbe be womayɔ ye be Farao vinyɔnu fe viŋutsu o 25 ke boŋ elɔ̃ be yeakpe fu kple Mawu fe amewo wu be yease nu vɔ̃ fe vivi hena ɣeyiɣi kpui aɖe ko. 26 Ebu vlododo le “Mesia” la ta nu xɔasi wu kesinɔnu siwo katã nɔ Egipte elabena enɔ mɔ kpɔm na efe fetu gã si nɔ ŋgɔgbe. 27 To xɔse me Mose dzo le Egipte eye mevɔ̃ na fia la fe dziku o, ke boŋ edo vevi nu elabena ekpɔ eya, ame si womekpɔna kple ŋku o. 28 To xɔse me Mose ɖo Ŋutitotoŋkekenyui kple ʋuhehlẽ la anyi ale be nugblẽla si wu ŋgɔgbeviwo la maka asi Israelviwo fe ŋgɔgbeviwo ŋu o. 29 To xɔse me Israelviwo tso Ƒu Dzĩ la abe anyigba fufui dzie wozɔ ene, gake esi Egiptetɔwo hã dze agbagba be yewoawɔ nenema la, wo katã tsi Ƒu Dzĩ la me. 30 To xɔse me Yeriko fe gliwo mu esi Israelviwo fo xlãe ŋkeke adre. 31 To xɔse me gbolo Rahab, esi wòxɔ ŋkutsalawo ta la, womewui kpe ɖe tosẽlawo ŋuti o. 32 Đe wògahiã be mayi edzia? Ɣeyiɣi mele asinye be mafo nu le Gideon, Barak, Samson, Yefta, David, Samuel kple nyagblɔɖila bubuwo ŋuti o, 33 ame siwo to xɔse me xɔ fiaɖufewo, ɖu dzi le dzɔdzɔenyenye me eye wofe asi su nu si fe ŋugbe wodo la dzi. Ame siawo de ga nu na dzatawo, 34 tsi dzofeaɖewo nu eye wosi le yi nu, ame siwo fe gbɔdzɔgbɔdzɔ trɔ zu ŋusẽ, wozu kalẽtɔwo le aʋa me eye woɖu dzronyigbadziʋakɔwo dzi. 35 Wogbɔ agbe nyɔnu siwo fe lɔlɔ̃tɔwo ku eye wotsɔ wo na wo agbagbe. Wowɔ funyafunya ame bubuwo eye wogbe be womegana ablɔɖe yewo o ale be tsitretsitsi si nyo wu la nasu yewo si. 36 Woɖu fewu le ame aɖewo ŋu, wofo ɖewo kple atam ke wode ga bubuwo eye wode wo gaxɔ me. 37 Wofu kpe wo, wodze wo kple laxalaxa ɖe eve eye wowu wo kple yi. Wonɔ yiyim le alẽgbalẽwuwo kple gbɔ̃gbalẽwuwo me le ahedada gã aɖe me. Woti wo yome eye wosẽ ŋuta le wo ŋu, 38 womeɖi naneke le xexe sia me o. Wonɔ tsaglãla tsam le gbedzi, towo dzi, agadowo me kple agakpetowo me le anyigba dzi. 39 Woɖi ɖase nyui le ame siawo katã ŋuti le wofe xɔse ta, ke hã la wo dometɔ aɖeke mexɔ nu si fe ŋugbe wodo la o. 40 Mawu wɔ ɖoɖo si nyo wu la ɖe mía ŋuti, ale be ne wowɔ ɖeka kpli mí la hafi ko woade blibo.
Hebritɔwo 12
1 Eya ta esi ɖaseɖilawo fe ha gã aɖe fo xlã mí ta la, mina míaɖe mɔxenu ɖe sia ɖe kple nu vɔ̃ si bla mí sesĩe la ɖa eye mina míake duɖime si woɖo ɖi na mí la kple vevidodo. 2 Mina míakpɔ Yesu dzi, ame si nye míafe xɔse fe gɔmeɖola kple nuwula, ame si le dzidzɔ si le ŋgɔ nɛ ta la, to atitsoga fe fu la me eye mebui ŋukpee o. Ale wòyi ɖanɔ Mawu fe fiazikpui la fe nuɖusime. 3 Mibu fukpekpe gã si me wòto le nu vɔ̃ wɔlawo sime ŋu ale be miagagbɔdzɔ eye dzi naɖe le mia fo o. 4 Le miafe ʋiʋli le nu vɔ̃ sime la, mieʋli va se ɖe esime miafe ʋu kɔ ɖi haɖe o. 5 Ke mieŋlɔ dzidefonya si yɔ mi be viŋutsuwo la be. Nya lae nye be, “Vinyeŋutsu, mègado vlo Afetɔ la fe amehehe eye dzi megaɖe le fowò ne eka mo na wò o, 6 elabena Afetɔ la ɖɔa ame siwo wòlɔ̃ la ɖo eye wòhea to na ame sia ame si wòxɔ abe viaŋutsu ene.” 7 Mito fukpekpe me abe miafe hehe fe akpa aɖe ene elabena Mawu le mia hem abe viaŋutsuwo ene elabena viŋutsu kae li ame si fofoa mehea to na o? 8 Ame sia ame toa hehe me eya ta ne miawo mieto hehe me o la, ekema mienye viŋutsuvi vavãwo o, ke boŋ mienye ahasiviwo. 9 Gawu la, anyigbadzifofowo le mía si, ame siwo naa hehe mí eye míetsɔ bubu naa wo ɖe eta. Geɖe wu la, ele be míabɔbɔ mía ɖokui ɖe mía Fofo, gbɔgbɔmetɔ, te be míanɔ agbe! 10 Míafe anyigbadzifofowo hea to na mí hena ɣeyiɣi kpui aɖe abe ale si wònyo na woe ene gake Mawu ya hea to na mí hena míafe nyonyo be míakpɔ gome le efe kɔkɔenyenye me. 11 Tohehe aɖeke meli si vivia ame nu o, ke boŋ evena, ke hã la, emegbe la, etsea dzɔdzɔenyenye kple ŋutifafa fe kuwo na ame siwo to tohehe la te. 12 Eya ta mido ŋusẽ miafe abɔ siwo gbɔdzɔ kple miafe klo beliwo. 13 Mita mɔ dzɔdzɔewo na miafe afɔwo ale be atatututɔ matsi mɔ ta o, ke boŋ wòakpɔ dɔyɔyɔ. 14 Midze agbagba ɖe sia ɖe be mianɔ anyi kple amewo katã le ŋutifafa me eye mianɔ kɔkɔe, elabena kɔkɔenyenyemanɔmee la ame aɖeke mate ŋu akpɔ Afetɔ la o. 15 Mikpɔ egbɔ be, Mawu fe amenuveve metsi ame aɖeke ŋu o eye mikpɔ nyuie be gbe vɔ̃ aɖeke meto ke ɖe mia dome esi ava zu aɖi vɔ̃ɖi anɔ fu ɖem na ame geɖewo ahafo ɖi wo o. 16 Mikpɔ nyuie be ame aɖeke mezu ahĩawɔla alo anye mawumavɔ̃la abe Esau ene ame si tsɔ efe ŋgɔgbevinyenye kple eŋu domenyinuwo dzra ɖe nuɖuɖu zi ɖeka ko ta la ene o. 17 Abe ale si mienya nyuie ene la, esi wòva be yeanyi yayra sia fe dome emegbe la, wogbe enana. Mɔ aɖeke meli si dzi wòato be woatrɔ nu sia o, togbɔ be edi yayra sia kple aɖatsi hã. 18 Menye to si ŋuti woate ŋu aka asii, to si le bibim kple dzo la gbɔe mieva o; mieva viviti, afudodo kple ahom gbɔ o. 19 Menye kpẽɖiɖi, gbe si le nu fom ale be ame siwo see la ɖe kuku nɛ be megafo nu na yewo azɔ o la gbɔe mieva o; 20 elabena womate ŋu awɔ ɖe gbe si woɖe na wo be, “Ne lã aɖe gɔ̃ hã ka asi to la ŋu la, ele be woafu kpee woaku la dzi o. ” 21 Nukpɔkpɔ la dzi ŋɔ ale gbegbe be Mose gblɔ be, “Mele dzodzom nyanyanya kple vɔvɔ̃.” 22 Ke mieva Zion to la gbɔ, dzifo Yerusalem, si nye Mawu gbagbe la fe du la gbɔe mieva. Mieva mawudɔla akpe akpe siwo fo fu le dzidzɔ kpɔm la fe asaɖa me. 23 Mieva ŋgɔgbevi la fe hame, ame si fe ŋkɔwo woŋlɔ ɖe dzifo. Mieva Mawu, ame si nye amegbetɔwo katã fe ʋɔnudrɔ̃la la gbɔ. Mieva ame dzɔdzɔe siwo wowɔ blibo la fe gbɔgbɔwo gbɔ, 24 mieva Yesu, nubabla yeye la fe avuléla la gbɔ kple ʋuhehlẽ si fo nu nyuie wu Abel fe ʋu la gbɔ. 25 Mikpɔ nyuie be miagagbe toɖoɖo ame si le nu fom la o. Nenye be womete ŋu si, esi wogbe toɖoɖo eya ame si xlɔ̃ nu wo le anyigba dzi la nu o la, ale ke míawo ya míate ŋu asii ne míegbe toɖoɖo ame si le nu xlɔ̃m mí tso dzifo? 26 Le ɣemaɣi me la, efe gbe ʋuʋu anyigba gake azɔ la edo ŋugbe be, “Magaʋuʋu menye anyigba ɖeɖe ko o, ke boŋ dzifowo hã” 27 Nyagbe, “ake” ɖee fia be woaɖe nu si woate ŋu aʋuʋu la ɖa, nu siwo nye nuwɔwɔwo ale be nu siwo womate ŋu aʋuʋu o la ɖeɖe ko natsi anyi. 28 Eya ta esi míele mɔ kpɔm na fiaɖufe si womate ŋu aʋuʋu o la xɔxɔ la, mina míada akpe ɖe eta eye míasubɔ Mawu le mɔ si adze la dzi le vɔvɔ̃ kple dzodzo nyanyanya me, 29 elabena dzo si fiaa nu lae nye míafe Mawu la.
Hebritɔwo 13
1 Minɔ mia nɔewo lɔlɔ̃ dzi ɖaa abe dadaviwo ene 2 Migaŋlɔ amedzrowɔwɔ be o; to esia wɔwɔ me ame aɖewo xɔ mawudɔlawo le manyamanya me 3 miɖo ŋku ame siwo wode gaxɔme la dzi abe miawo hãe le gaxɔme kpli wo ene. Nenema ke miɖo ŋku ame siwo wole fu wɔmii la dzi abe miawo hãe le fua kpem ene. 4 Ame sia ame nade bubu srɔ̃ɖeɖe ŋu eye womafo ɖi srɔ̃ɖeba o elabena Mawu abu fɔ ahasiwɔlawo kple matrewɔlawo katã. 5 Mite mia ɖokuiwo ɖa xaa tso galɔlɔ̃ gbɔ eye nu si le mia si la nedze mia ŋu elabena Mawu gblɔ be, “Nyemaɖe asi le mia ŋu akpɔ o eye nyemagblẽ mi ɖi akpɔ gbeɖe o.” 6 Esia ta míegblɔ kple dzidefo be, “Yehowae nye nye xɔnametɔ, nyemavɔ̃ o. Nu ka amegbetɔ ate ŋu awɔm?” 7 Miɖo ŋku miafe kplɔlawo dzi, ame siwo gblɔa Mawu fe nya na mi. Mibu nu siwo do go tso wofe agbenɔnɔ me la ŋuti ne miasrɔ̃ wofe xɔse. 8 Yesu Kristo metrɔna gbeɖe o, ale si wònɔ etsɔ si va yi, nenema kee wòle egbe eye nenema kee wòanɔ ɖaa. 9 Migana nufiafia trama aɖeke nakplɔ miafe susuwo adzoe o. Enyo be woatsɔ amenuveve ado ŋusẽ miafe dziwo ke menye to nuɖuɖu tɔxɛ aɖewo fe sewo dzi wɔwɔ me o, esiwo mehea viɖe aɖeke vanɛ na ame siwo ɖunɛ la o. 10 Vɔsamlekpui aɖe le mia si; Osɔfo siwo subɔna le Agbadɔ me gɔ̃ hã mekpɔ mɔ aɖu nu si tso vɔsamlekpui sia dzi o. 11 Osɔfogã la tsɔa lãwo fe ʋu yina ɖe Kɔkɔefe fe Kɔkɔefe la abe nu vɔ̃ ŋuti vɔsa ene, gake wotɔa dzo lãawo ŋutɔ le asaɖa la godo. 12 Esia tae Yesu hã kpe fu le du la fe agbo godo be wòakɔ efe amewo ŋu, awɔ wo kɔkɔe to eya ŋutɔ fe ʋu la me. 13 Eya ta mina míayi egbɔ azɔ le asaɖa la godo be míawo hã míaɖu ŋukpe si wòtsɔ, 14 elabena du si nɔa anyi ɖaa la, mele mía si le afii o, ke míele mɔ kpɔm na du si lava va. 15 Eya ta mina míatsɔ kafukafuvɔsa na Mawu ɣesiaɣi to Yesu dzi, kafukafu siwo nye kutsetse tso nuyi siwo ʋua Yesu fe ŋkɔ me la me. 16 Migaŋlɔ nyuiwɔwɔ be o eye miama nu kple mia nɔewo elabena vɔsa siawo tɔgbie dzea Mawu ŋu. 17 Miɖo to miafe kplɔlawo eye miwɔ ɖe nu siwo wogblɔ na mi la dzi elabena wole mia ta kpɔm abe ame siwo wòle be woana akɔnta Mawu tso wofe dɔwɔna ŋu ene. Miɖo to wo ale be wofe dɔwɔwɔ nanye dzidzɔ na wo eye mazu agba na wo o; elabena ne ele alea la, manye kpekpeɖeŋu aɖeke na miawo hã o. 18 Mido gbe ɖa ɖe mía ta ɣesiaɣi. Míeka ɖe edzi be dzitsinya nyui le mía si eye míedina be míanɔ agbe bubutɔe ɣesiaɣi le nu sia nu me. 19 Medi vevie be mafoe ɖe mia nu tɔxɛ be miado gbe ɖa be woaɖe asi le ŋutinye na mi kpuie. 20 Ŋutifafa fe Mawu la, ame si to nubabla mavɔ fe ʋu la me kplɔ míafe Afetɔ Yesu Kristo Alẽkplɔla gã la do goe tso ame kukuwo dome la, 21 natsɔ nu nyui sia nu nyui akpe ɖe mia ŋuti le efe lɔlɔ̃nuwɔwɔ ta eye wòawɔ nu si dze eŋu la le mía me to Yesu Kristo dzi, ame si ko tɔ anye ŋutikɔkɔe tso mavɔ me yi mavɔ me. Amen. 22 Nɔvi lɔlɔ̃awo, mele efom ɖe mia nu be mialé to ɖe nye dzidefonamenyawo ŋu elabena agbalẽ kpui aɖe koe wònye meŋlɔ na mi. 23 Medi be mana mianya be woɖe asi le mía nɔvi Timoteo ŋu. Ne eva ɖo afi sia kaba la, nye kplii míava kpɔ mi ɖa. 24 Mido gbe na miafe kplɔlawo katã kple Mawu fe ameawo katã. Nɔvi siwo tso Italia hã do gbe na mi. 25 Amenuveve nanɔ anyi kple mi katã.
Yakobo 1
1 Agbalẽ sia tso Yakobo, Mawu kple Afetɔ Yesu Kristo fe dɔla, gbɔ na Yudatɔ kristotɔ siwo kaka ɖe xexeame godoo. Mele gbe dom na mi katã. 2 Nɔvi lɔlɔ̃awo, ne dodokpɔ fomevi geɖewo tu mi la mibui dzidzɔ sɔŋ, 3 elabena mienyae bena miafe xɔse fe dodokpɔ hea dzidodo vanɛ. 4 Ele be dzidodo nawu efe dɔ nu ale be miatsi azu blibo eye naneke mahiã mi o. 5 Ne ame aɖe hiã nunya la nebia Mawu ame si naa ame sia ame faa kple dɔmekɔkɔ eye Mawu anae fɔbubumanɔmee. 6 Gake ne ebia la ele nɛ be wòaxɔe ase ɖikekemanɔmee elabena ame si kea ɖi la le abe futsotsoe si ya fona yina gbɔna la ene. 7 Ame ma megasusu be yeaxɔ naneke tso Afetɔ la gbɔ o. 8 Elabena enye dzime eve susula eye meli ke le nu siwo katã wowɔna la me o. 9 Nɔvi si mele nɔfe kɔkɔ aɖeke o la nefo adegbe be wodo ye ɖe dzi. 10 Ke ame si si kesinɔnuwo le la nefo adegbe be yemenye naneke o elabena enu ava yi abe sefofo le gbe dzi ene. 11 Elabena ɣe dzena eye ɣe la fe ŋusẽ naa gbe yrɔna eye efe sefofo duduna, ale wòbua efe anidzedze. Nenema ke kesinɔtɔ hã nu ava yi esime wòɖo efe agbe fe vivife. 12 Woayra ame si doa dzi le tetekpɔ me elabena ne enɔ te va se ɖe nuwuwu la axɔ agbefiakuku esi fe ŋugbe Mawu do na ame siwo lɔ̃nɛ. 13 Ne wote ame aɖe kpɔ la megagblɔ be, “Mawu le teyem kpɔ o.” Elabena womate ŋu atsɔ nu vɔ̃ɖi ate Mawu kpɔ alo eya ŋutɔ hã nate ame aɖeke akpɔ o. 14 Ke boŋ ame sia ame fe didi vɔ̃woe tenɛ kpɔna eye woblea enu hehenɛ dzonae. 15 Emegbe la didi vɔ̃ la fɔa fu hedzia nu vɔ̃ eye ne nu vɔ̃ tsi nyuie la edzia ku. 16 Nɔvi lɔlɔ̃awo, migana woable mi o. 17 Nunana nyui kple nunana deblibo ɖe sia ɖe dzifoe wòtsona, tso dzifokekeli fe Fofo la gbɔ, ame si metrɔna abe ale si vɔvɔlĩ trɔnae ene o. 18 Enye efe lɔlɔ̃nu be wòadzi mí to nyatefe fe nya la me ale be míanye efe nuwɔwɔwo katã fe kutsetse gbãtɔ. 19 Nɔvinye lɔlɔ̃awo, milé ŋku ɖe nu sia ŋu be: ame sia ame naɖe abla le nusese me, nanɔ blewu le nufofo kple dzikudodo me, 20 elabena ame fe dziku mehea dzɔdzɔenyenye fe agbenɔnɔ si Mawu di la vanɛ o. 21 Eya ta miɖe ŋutilãmeɖifofowo katã ɖi kple nu vɔ̃ɖi wɔwɔ si bɔ ɖe mia dome la ɖi, eye miatsɔ ɖokuibɔbɔ axɔ nya si wodo ɖe mia me esi si ŋusẽ le be wòaɖe miafe luʋɔwo. 22 Miganye nya la selawo ko ahanɔ mia ɖokuiwo blem o, ke boŋ miwɔ ɖe nu si nya la gblɔ dzi. 23 Elabena ame aɖe si se nya la eye mewɔ ɖe edzi o ɖi ame aɖe si kpɔ efe mo le ahuhɔ̃e me, 24 ke esi wodzo le ahuhɔ̃ea gbɔ la megaɖo ŋku ale si efe dzedzeme le la dzi o. 25 Ke ame si dzroa Mawu fe se si de blibo, si naa ablɔɖe ame la me tsitotsito ɣesiaɣi eye meŋlɔa nu si wòsrɔ̃ la be o ke boŋ wòwɔa edzi la woayrae le nu si wòwɔna la me. 26 Ne ame aɖe gblɔ be yenye xɔsetɔ ke mede ga efe aɖe o la le eɖokui blem eye efe xɔse la hã nye dzodzro. 27 Xɔse si mía Mawu Fofo la xɔna abe esi le dzadzɛ eye kpɔtsɔtsɔ mele eŋu o lae nye esi be: woakpɔ tsyɔ̃eviwo kple ahosiwo dzi le wofe xaxa me, eye be amea mafo ɖi eɖokui kple xexemenuwo o.
Yakobo 2
1 Nɔvinye lɔlɔ̃awo, abe ame si xɔ míafe ŋutikɔkɔe fe Afetɔ, Yesu Kristo, dzi se ene la, migakpɔ ame ŋkume o. 2 Mítsɔe be ame aɖe va míafe sɔleme eye wòdo sikasigɛ nyuitɔ heta avɔ xɔasi eye ame dahe si do awu vuvu hã ge ɖe sɔlemexɔa me. 3 Ne mietsɔ bubu tɔxɛ na ame si do awu xɔasi la hegblɔ nɛ be, “Va nɔ tefe nyui sia,” gake miegblɔ na ame dahe la be “Wò ya nɔ tsitre ɖe afi ma” alo “Bɔbɔ nɔ anyigba le nye afɔnu,” la 4 ɖe miede vovo ameawo me le mia dome eye mieva zu ʋɔnudrɔ̃la siwo me susu vɔ̃ɖiwo le o mahã? 5 Nɔvinye lɔlɔ̃tɔwo, miɖo tom: Đe Mawu metia ame siwo xexemetɔwo buna be wonye ame dahewo la be woanye kesinɔtɔwo le xɔse me eye be woanyi fiaɖufe si ŋugbe wòdo na ame siwo lɔ̃nɛ la fe dome o mahã? 6 Ke miawo la miedzu ame dahewo. Đe menye kesinɔtɔwoe le miabam oa? 7 Đe menye woawoe le ɖi fom ame si ŋu bubuŋkɔ le, ame si tɔ mienye la oa? 8 Ne mielé fiasedede si le mawunya me esi gblɔ be, “Lɔ̃ hawòvi abe wò ŋutɔ ɖokuiwò ene,” ɖe asi la miele nu dzɔdzɔetɔ wɔm. 9 Ke ne miele ame ŋkume kpɔm la miewɔ nu vɔ̃ eye se la bu fɔ mi be mienye sedzidalawo. 10 Ame si wɔa Mawu fe sewo katã dzi, gake wòda le ɖeka pɛ dzi la, eda le wo katã dzi. 11 Elabena ame si de se be, “Mègawɔ ahasi o” la eya kee de se be, “Mègawu ame o.” Eya ta ne mèwɔ ahasi o, gake nèwu ame la, ènye sedzidala. 12 Miafe nufo kple agbenɔnɔ naɖee fia be wole ʋɔnu drɔ̃ ge mi kple se si naa ablɔɖe. 13 Elabena ʋɔnudɔdrɔ̃ si me nublanuikpɔkpɔ mele o la woatsɔ na ame si mekpɔa nublanui o. Nublanuikpɔkpɔ ɖua ʋɔnudɔdrɔ̃ dzi. 14 Nɔvinye lɔlɔ̃awo, viɖe ka wòanye ne ame aɖe gblɔ bena xɔse le ye si evɔ la dɔwɔwɔ mekpe ɖe eŋu o? Đe xɔse sia tɔgbi ate ŋu aɖea? 15 Mítsɔe be nɔviŋutsu alo nɔvinyɔnu aɖe li esi si avɔ kple gbe sia gbe fe nuɖuɖu mele o. 16 Ne mia dometɔ aɖe agblɔ nɛ be, “Heyi, medi dzɔgbenyui na wò, de dzo lãme eye naɖi fo nyuie,” evɔ mehewɔ naneke le efe ŋutilãmehiahiãwo ŋuti o la, viɖe kae wonye? 17 Nenema kee, nye xɔse ŋutɔ hã. Ne dɔwɔwɔ mekpe ɖe eŋu o la enye nu kuku. 18 Ke ame aɖe agblɔ dzidefotɔe be, “Wò la xɔse le asiwò ke nye la dɔwɔwɔwo le asinye.” Fia wò xɔse si ŋu dɔwɔwɔwo mekpe ɖo o lam eye nye hã maɖe nye xɔse afia wò to dɔ siwo mewɔna la me. 19 Èxɔe se be Mawu ɖeka koe li, enyo gake gbɔgbɔ vɔ̃wo hã xɔe se nenema eye wodzona nyanyanya kple vɔvɔ̃. 20 Wò bometsila, ɖe nèle kakaɖedzi dim hafi anya be xɔse, dɔwɔwɔmanɔmee nye xɔse kuku oa? 21 Đe womebu mía tɔgbui, Abraham, be enye dzɔdzɔetɔ le nu si wòwɔ esi wòtsɔ via Isak be yeasa vɔe na Mawu oa? 22 Edze faã be efe xɔse kple dɔwɔwɔwo sɔ ɖekae ale be efe xɔse de blibo to nu si wòwɔ la me. 23 Esia wɔ ɖe mawunya si gblɔ be, “Abraham xɔ Mawu dzi se eye wòto esia me zu ame dzɔdzɔe” la dzi eya ta woyɔe be Mawu xɔlɔ̃. 24 Edze fãa be menye ame fe xɔse ɖeɖe koe wotsɔna tsoa afia o ke boŋ dɔ siwo wòwɔ hã kpena ɖe eŋu. 25 Nenema ke ɖe womebu Rahab gbolo la gɔ̃ hã be enye dzɔdzɔetɔ le nu si wòwɔ esi wòɣla ŋkutsala siwo dze egbɔ eye wòna woto mɔ bubu dzo oa? 26 Ale si ŋutilã, gbɔgbɔmanɔmee nye nu kuku la nenema ke xɔse, dɔwɔwɔmanɔmee hã nye nu kuku.
Yakobo 3
1 Nɔvinye lɔlɔ̃awo, mia dometɔ geɖewo megabu wo ɖokuiwo nufialawoe o, elabena mienyae be mí ame siwo nye nufialawo la woadrɔ̃ ʋɔnu mí vevie wu ame bubuwo. 2 Elabena mía dometɔ ɖe sia ɖe daa vo le mɔ geɖewo nu. Ne ame aɖe medaa vo le nufofo me o la eyae nye ame si de blibo ale wòtea ŋu dea ga efe ŋutilã blibo la. 3 Numega sue si míedea sɔwo fe nume la, eyae nana be woɖoa to mí eye míetea ŋu trɔa lã bliboa ɖe afi sia afi. 4 Mítsɔ tɔdziʋu gãwo abe kpɔɖeŋu ene. Togbɔ be wololo gã eye ya sesẽwoe hea wo hã la, kuɖɔ sue aɖe si le ʋua gɔme lae kuɖɔɖola la zãna tsɔna trɔa tɔdziʋu gã la fe mo ɖe afi sia afi si wòdi be tɔdziʋu gã la nayi. 5 Nenema ke ame fe aɖe nye ŋutinu sue aɖe ko gake etea ŋu foa adegbe gã. Mikpɔ ale si dzoxi sue aɖe tea ŋu tɔa dzo ave gãwoe la ɖa. 6 Aɖe ŋutɔ hã nye dzo; enye xexeme vɔ̃ɖi le ŋutinuwo dome. Egblẽa ameti blibo la dome. Etɔa dzo amea fe agbemɔzɔzɔ blibo la eye mlɔeba la wotɔa dzo eya ŋutɔ hã le dzo mavɔ ʋe me. 7 Amegbetɔ ate ŋu amla lã ɖe sia ɖe fomevi, xeviwo, nutatawo kple tɔmelãwo siaa, 8 gake ame aɖeke mate ŋu amla ame fe aɖe o. Enye aɖi vɔ̃ɖi si dzi womate ŋu aɖu o. 9 Mietsɔa míafe aɖe kafua míafe Afetɔ kple Mawu eye míegatsɔa aɖe ma ke foa fi dea amegbetɔ si wowɔ ɖe Mawu fe nɔnɔme me. 10 Kafukafu kple fifode dona tsoa ame fe nu ɖeka ma ke me. Ke, nɔvinyewo, le nyatefe me la, mele be wòanɔ alea o. 11 Đe vudo ɖeka ma ate ŋu adzi tsi vivi kple dzetsia? 12 Nɔvinyewo, ɖe gboti ate ŋu atse amikutsetsewo, alo wainka ate ŋu atse gbotitsetsewoa? Gbeɖe, dzetsivudo hã mate ŋu adzi tsi vivi o. 13 Ame kae nye nunyala kple nugɔmesela le mia dome? Neɖee fia to agbe nyui nɔnɔ kple dɔwɔwɔ siwo wowɔ le ɖokuibɔbɔ si tsoa nunya gbɔ la me. 14 Ke ne miafe dzi yɔ fũu kple ŋuʋaʋã vɔ̃ɖi kple ɖokuitɔdidi la, esia meganye adegbe mianɔ fofom alo agbe nyatefe la o. 15 ”Nunya” sia tɔgbi metso dzifo o, ke boŋ etso anyigba dzi afi eye wònye nu si tso Abosam gbɔ eye eŋuti mekɔ o. 16 Elabena afi si ŋuʋaʋã kple ɖokuitɔdidi vivivo le lae, masɔmasɔ kple nu vloe ɖe sia ɖe wɔwɔ nɔna. 17 Ke nunya si tso dzifo la, gbã la, ele dzadzɛ eye wòlɔ̃a tomefafa, efana na ame bubuwo, ebɔbɔa eɖokui, eye wòyɔ fũu kple nublanuikpɔkpɔ. Kpe ɖe esiawo ŋuti la, etsea ku nyuiwo, medea ame dzi o eye wòwɔa nu si le etefe. 18 Ŋutifafame siwo fãa ŋutifafa la, xaa dzɔdzɔenyenye fe kutsetse.
Yakobo 4
1 Nu kae hea avuwɔwɔ kple dzrewɔwɔ vaa mia dome? Đe menye miafe dzimedidi siwo le aʋa wɔm le mia me lae oa? 2 Miedia nu gake miekpɔnɛ o, miewua ame, xɔa efe nuwo, gake nu si dim miele la masu mia si o. Miewɔa dzre eye miewɔa avu hã gake nuawo mesua mia si o, elabena miebiaa Mawu o. 3 Ne miebia la, miafe asi mesua edzi o, elabe miebia kple susu vɔ̃ɖi, miebia nu siwo miawɔ yakayaka na mìa ɖokuiwo. 4 Mi ahasiwɔlawo! Đe mienya be ne miedze xɔlɔ̃ kple xexeame la ekema mielé fu Mawu oa? Ame sia ame si dze xɔlɔ̃ xexeame la nye Mawu fe futɔ. 5 Alo ɖe miesusu be dzodzroe mawunya gblɔ be gbɔgbɔ si wòde mía me la ʋãa ŋu veviea? 6 Ke ena amenuveve geɖe mí. Esia ta mawunya gblɔ be, “Mawu tsia tre ɖe dadalawo ŋu ke evea ame siwo bɔbɔa wo ɖokui ɖe anyi la nu.” 7 Eya ta mibɔbɔ mia ɖokuiwo ɖe Mawu te. Mitsi tre sesĩe ɖe Abosam ŋuti ekema asi le mia nu. 8 Mite ɖe Mawu ŋu kpokploe eye eya hã atsɔ ɖe mia gbɔ. Mi nu vɔ̃ wɔlawo miklɔ miafe asiwo, eye mi ame siwo nye dzime eve susulawo la miklɔ miafe dziwo me. 9 Milé blanui, mifa konyi eye mifa avi. Mina miafe nukoko nazu konyifafa, eye miafe dzidzɔkpɔkpɔ nazu blanuiléle. 10 Mibɔbɔ mia ɖokui na Afetɔ la ekema ado mi ɖe dzi. 11 Nɔviwo, migagblẽ mia nɔewo ŋu o, ame si gblẽ nɔvia ŋu alo drɔ̃ ʋɔnui la, tsi tsitre ɖe se la ŋu hedrɔ̃ ʋɔnui. Ne èdrɔ̃ ʋɔnu se la la, mèle edzi wɔm o ke boŋ ènɔ ʋɔnudrɔ̃zikpui dzi hele ʋɔnu drɔ̃mii. 12 Senala kple ʋɔnudrɔ̃la ɖeka koe li, ame si tea ŋu ɖea ame eye wotsrɔ̃a ame hã. Ke wò la, ame kae nènye be nãdrɔ̃ ʋɔnu hawòvi? 13 Azɔ la miɖo to afii, mi ame siwo le gbɔgblɔm be, “Egbe alo etsɔ míayi du sia alo ekemɛ me, anɔ anyi fe ɖeka, atsa asi eye míakpɔ ga.” 14 Nu ka ta? Elabena mienya nu si ava dzɔ etsɔ si gbɔna gɔ̃ hã o. Nu kae miafe agbe nye? Miele abe afu si dona ɣeyiɣi kpui aɖe eye wògabuna la ene. 15 Ke boŋ migblɔ bena, “Nenye Afetɔ la fe lɔlɔ̃nu la, míanɔ agbe eye míawɔ nu sia kple ekemɛ.” 16 Ke nu si miewɔna la nye dada kple ɖokuidodo ɖe dzi fuflu. Adegbefofo siawo tɔgbi katã nye nu vɔ̃. 17 Eya ta ne ame aɖe nya nu nyui si wòle be wòawɔ gake mewɔe o la, ewɔ nu vɔ̃.
Yakobo 5
1 Azɔ la mi kesinɔtɔwo, miɖo to afii, mido ɣli eye mifa avi, le fukpekpe si gbɔna mia dzi va ge la ta. 2 Miafe kesinɔnuwo nyunyɔ eye agbagblaʋui ɖu miafe avɔ nyuiwo keŋkeŋ. 3 Miafe sika kple klosalowo lé ɣebia eye wofe ɣebialéle sia nye ɖaseɖiɖi si tsi tre ɖe mia ŋu hele miafe ŋutilã ɖum abe dzo ene. Mieha kesinɔnuwo dzra ɖo fũu le ŋkeke mamlɛawo me. 4 Mikpɔ ɖa, dɔwɔla siwo ŋlɔ miafe agblewo me eye miegbe fexexe na wo la, le avi fam ɖe mia ŋuti. Nenema ke ame siwo xa nu na mi le agble me la fe ɣlidodo va ɖo to me na Afetɔ Ŋusẽkatãtɔ la. 5 Mienɔ xexea me le agbeɖuɖu blibo me eye mietsɔ mia ɖokuiwo de vivisese geɖe me. Mienyi mia ɖokuiwo heda ami le wuwuŋkeke la lalam. 6 Miebu fɔ amewo eye miewu ame maɖifɔ siwo metsi tre ɖe mia ŋu o. 7 Eya ta, nɔvinyewo, migbɔ dzi ɖi blewu va se ɖe Afetɔ la fe vava. Mienya ale si agbledela lalana na efe agblemenukuwo be woatse ku, eye wògbɔa dzi ɖi na adametsi kple kelemetsi. 8 Alea ke wòle be miawo hã miagbɔ dzi ɖii eye mianɔ tsitre sesĩe elabe Afetɔ la fe vava ɖo vɔ. 9 Nɔviwo, migalĩ liʋiliʋĩ le mia nɔewo ŋu o, ne menye nenema o la woadrɔ̃ ʋɔnu mi. Ʋɔnudrɔ̃la la fe afɔ le ʋɔtru la nu. 10 Nɔviwo, mina Nyagblɔɖila siwo gblɔ Mawu fe nya na amewo le Afetɔ la fe ŋkɔ me la nanye kpɔɖeŋu na mi le fukpekpewo me. 11 Abe ale si wòle nyanya me na mi ene la, míebua ame siwo do dzi le xaxawo me la be wonye yayramewo. Miese Hiob fe dzidodo le fukpekpe me fe nyawo, eye mienya ale si Afetɔ la wɔ nɛ le nuwuwu. Afetɔ la nye dɔmenyotɔ kple nublanuikpɔla gã aɖe. 12 Gawu la, nɔvinyewo, migata nu o, eɖanye kple anyigba loo dzifo alo nu bubu aɖeke o. Miafe ẽ nanye ẽ eye miafe o nanye o, nemenye nenema o la miadze na ʋɔnudɔdrɔ̃. 13 Mia dometɔ aɖe le fu kpema? Nedo gbe ɖa. Mia dometɔ aɖe le dzidzɔ kpɔma? Nedzi kafukafuhawo. 14 Ame aɖe le dɔ lém le mia domea? Neyɔ hanunɔlawo ne woado gbe ɖa ɖe eta eye woasi ami nɛ le Afetɔ la fe ŋkɔ me. 15 Eye gbe si wodo ɖa le xɔse me la ana be amea fe lãme nasẽ, eye Afetɔ la afɔe ɖe tsitre. Ne ewɔ nu vɔ̃ hã la, woatsɔe akee. 16 Eya ta miʋu miafe nu vɔ̃wo me na mia nɔewo eye miado gbe ɖa ɖe mia nɔewo ta be miafe lãme nasẽ. Ame dzɔdzɔe fe gbedodoɖa nu sẽna eye wòwɔa dɔ. 17 Eliya nye amegbetɔ abe míawo ke ene. Edo gbe ɖa vevie be tsi nagadza o, eye tsi medza o fe etɔ̃ kple afã sɔŋ. 18 Emegbe la egado gbe ɖa, dzifo nu ʋu eye tsi dza ale be anyigba gatse efe kutsetsewo. 19 Nɔvinye lɔlɔ̃awo, ne mia dometɔ aɖe tra tso nyatefe la gbɔ eye ame aɖe kplɔe gbɔe la, 20 nenya esia be: ame si na nu vɔ̃ wɔla trɔ tso efe mɔ vɔ̃ dzi la, aɖee tso ku me eye woatsɔ nu atsyɔ nu vɔ̃ gbogbo aɖewo dzi.
1 Petro 1
1 Yesu Kristo fe Apostolo, ŋlɔ ɖo ɖe: Mawu fe ametiatia siwo nye amedzrowo le xexea me, ame siwo kaka ɖe Ponto, Galatia, Kapadokia, Asia kple Bitinia nutomewo me, 2 ame siwo wotia le Mawu, Fofo la, fe nunyanyaɖi nu, to Gbɔgbɔ la fe ŋutikɔklɔ fe dɔwɔwɔ me, hena toɖoɖo Yesu Kristo kple efe ʋuhehlẽ la me. Amenuveve kple ŋutifafa nanye mia tɔ le agbɔsɔsɔ me. 3 Woakafu Mawu, ame si nye míafe Afetɔ Yesu Kristo Fofo! Le efe nublanuikpɔkpɔ sɔ gbɔ la ta wòna gbugbɔgadzi mí ɖe mɔkpɔkpɔ gbagbe me to Yesu Kristo fe tsitretsitsi tso ame kukuwo dome me. 4 Eye wòtsɔ domenyinu si magblẽ o, si malũ xe alo aklo o la na mí, domenyinu si wodzra ɖo ɖe dzifo na mi, 5 ame siwo ŋu wotɔ kpɔ ɖo kple Mawu fe akpoxɔnu to xɔse me, va se ɖe esime woaɖe ɖeɖe si wodzra ɖo na nuwuwuɣeyiɣiwo la afia. 6 Togbɔ be fifia ele na mi be miaxa nu le dodokpɔ fomevi geɖewo me hena ɣeyiɣi ʋee aɖewo hã la, miele dzidzɔ manyagblɔ kpɔm le mɔkpɔkpɔ sia ta. 7 Esiawo va mia dzi ale be miafe xɔse, si xɔ asi wu sika, si gblẽna evɔ wololoe le dzo me hafi, be woakpɔ miafe xɔse be enye nyatefetɔ, ale wòahe kafukafu, ŋutikɔkɔe kple bubu vɛ, ne woɖe Yesu Kristo fia. 8 Togbɔ be miekpɔe kpɔ o hã la, mielɔ̃e, eye togbɔ be miele ekpɔm fifia o hã la, miexɔ edzi se eye dzidzɔ manyagblɔ, si ŋuti ŋutikɔkɔe le la yɔ mia me fũu, 9 elabena miele miafe xɔse fe taɖodzinu si nye miafe luʋɔwo fe ɖeɖekpɔkpɔ la xɔm. 10 Đeɖe sia tae nyagblɔɖila siwo fo nu tso amenuveve si le mia dzi va ge ŋuti la ku nugɔme vevie kple beléle tɔxɛ, 11 hedze agbagba be woanya ɣeyiɣi kple nudzɔdzɔ si Kristo fe Gbɔgbɔ si le wo me la le asi fiamii, esi wògblɔ nya ɖi tso Kristo fe fukpekpewo kple ŋutikɔkɔe si akplɔe ɖo la ŋuti. 12 Woɖee fia wo be menye woawo ŋutɔ ɖokuiwo subɔm wole o, ke boŋ miawoe, esi wofo nu le nu siwo wogblɔ na mi azɔ la ŋuti to ame siwo gblɔ nyanyui la na mi to Gbɔgbɔ Kɔkɔe si wodɔ ɖa tso dzifo la dzi. Mawudɔlawo gɔ̃ hã di vevie be woakpɔ nu siawo me. 13 Eya ta, midzra miafe tamesusuwo ɖo hena afɔɖeɖe, miɖu mia ɖokuiwo dzi, mitsɔ miafe mɔkpɔkpɔ katã da ɖe amenuveve si woana mi ne woɖe Yesu Kristo fia la dzi. 14 Abe vi ɖotowo ene la, migadze dzodzro vɔ̃ siwo nɔ mia me esi mienɔ agbe le numanyamanya me la yome o. 15 Ke boŋ, abe ale si ame si yɔ mi la le Kɔkɔe ene la, miawo hã minɔ kɔkɔe le nu sia nu si miewɔna la me, 16 elabena woŋlɔ ɖi be, “Minɔ kɔkɔe, elabena nye la mele kɔkɔe.” 17 Esi mieyɔa Fofo si drɔ̃a ʋɔnu ame sia ame fe dɔ eye mekpɔa ame ŋkume o la, minɔ agbe abe amedzrowo ene le afii le vɔvɔ̃ kɔkɔe me. 18 Elabena mienyae bena menye sika kple klosalo si gblẽna lae wotsɔ xe fe ɖe mia ta heɖe mi tso yakagbe si mia fofowo gblẽ ɖi na mi la me o, 19 ke boŋ kple Kristo fe ʋu xɔasi, ame si nye alẽvi si ŋuti mokaka kple kpɔtsɔtsɔ mele o. 20 Wotiae hafi wova wɔ xexeame gake woɖee fia le ɣeyiɣi mamlɛatɔ siawo me le mia ta. 21 To eya amea dzi miexɔ Mawu dzi se, ame si fɔe tso ame kukuwo dome, hetsɔ ŋutikɔkɔe ɖɔnɛ, ale miafe xɔse kple mɔkpɔkpɔ le Mawu me. 22 Azɔ esi miekɔ mia ɖokuiwo ŋu to toɖoɖo nyatefea me be lɔlɔ̃ sime alakpa mele o la nanɔ mia si na mia nɔviwo ŋuti la, milɔ̃ mia nɔewo vevie tso dzi me ke. 23 Elabena wogbugbɔ mi gadzi, menye tso ku gbegblẽ me o, ke boŋ tso ku magblẽmagblẽ me, to Mawu fe nya si le agbe eye wònɔa anyi tegbetegbe la me. 24 Elabena, “Amegbetɔwo katã le abe gbe ene, eye wofe atsyɔ le abe sefofo le gbeme ene, gbe funa eye sefofo yrɔna, gena, 25 ke Afetɔ la fe nya nɔa anyi yi ɖe mavɔ me.” Ke esiae nye nya si wogblɔ na mi.
1 Petro 2
1 Eya ta miɖe vɔ̃ɖoɖo ɖe ame ŋu kple beble katã ɖa le mia ɖokuiwo ŋu, nenema ke nye, alakpanuwɔwɔ, ŋubiabiã kple ameŋugbegblẽ fomevi ɖe sia ɖe ɖa. 2 Eye abe vidzĩewo ene la, midi gbɔgbɔ me notsi vevie ale be to esia dzi miatsi le miafe ɖeɖe la me, 3 esi azɔ mieɖɔe kpɔ, henya be Afetɔ la nyo. 4 Esi mieva eya amea sinye kpe gbagbe, kpe si amewo gbe, evɔ Mawu tiae eye wòxɔ asi nɛ ŋutɔ la, 5 miawo hã, abe kpe gbagbewo ene la, wotsɔ mi le gbɔgbɔ me xɔ tumii be mianye Osɔfo Kɔkɔewo, ame siwo asa gbɔgbɔ me vɔ siwo dze Mawu ŋu la to Yesu Kristo dzi. 6 Elabena wogblɔ le mawunya me be, “Kpɔ ɖa mele kpe aɖe ɖom ɖe Zion, dzogoedzikpe si wotia eye asixɔxɔ le eŋu, ame si atsɔ efe mɔkpɔkpɔ ada ɖe edzi la, ŋu mele ekpe ge akpɔ gbeɖe o.” 7 Azɔ la hena mi ame siwo xɔse la, kpe sia nye kpe xɔasi na mi. Ke na ame siwo mexɔe se o la, “Kpe si xɔtulawo gbe la, eyae va zu dzogoeɖokpe, 8 kpe si naa amewo klia nu eye wònye agakpe si naa wodzea anyi,” Woklia nu elabena wogbe toɖoɖo nyanyui la, esi hã nye nu si woɖo wo ɖi na. 9 Ke miawo la mienye ame tiatiawo, Fia kple Osɔfowo, dukɔ kɔkɔe, ame siwo nye Mawu ŋutɔ tɔ, be miaɖe gbefã ame si yɔ mi tso viviti me va efe nuku kekeli me la fe kafukafu. 10 Tsã la mienye dukɔ o, ke azɔ la, miezu Mawu fe dukɔ, tsã la womekpɔ nublanui na mi o, ke azɔ la wokpɔ nublanui na mi. 11 Nɔvi veviwo, mele efom ɖe mia nu be, abe amedzrowo kple mɔzɔlawo le xexeame ene la, be miaɖe ɖa xaa tso dzodzro vɔ̃ siwo wɔa aʋa kple miafe luʋɔ la gbɔ. 12 Minɔ agbe dzadzɛ le Trɔ̃subɔlawo dome ale gbegbe be, togbɔ be wotsoa mia nu be miewɔ vɔ̃ hã la, woakpɔ miafe dɔ nyuiwo eye woakafu Mawu le ŋkeke si dzi wòava asra mí akpɔ. 13 Le Afetɔ la ta la, mibɔbɔ mia ɖokuiwo na dziɖuɖu si woɖo anyi ɖe amegbetɔwo dome, eɖanye fia la, abe ŋusẽtɔ kɔkɔtɔ kekeake ene, 14 alo gɔvina siwo woɖo ɖa be woahe to na nu gbegblẽ wɔlawo eye woakafu nu nyui wɔlawo o. 15 Elabena Mawu fe lɔlɔ̃nue wònye be, to nu nyui wɔwɔ me la miatsi bometsilawo fe numanyamanya fe nufoawo nu. 16 Minɔ agbe abe ablɔɖeviwo ene, gake migawɔ miafe ablɔɖe la ŋutidɔ abe mɔɖeɖe na nu vɔ̃ wɔwɔ ene o; minɔ agbe abe Mawu fe dɔlawo ene. 17 Mitsɔ bubu deto na ame sia ame, milɔ̃ habɔbɔ kple xɔsetɔwo, mivɔ̃ Mawu eye mitsɔ bubu na fia la. 18 Mi kluviwo la, mibɔbɔ mia ɖokuiwo na miafe afetɔwo le bubudede ame ŋu katã me, menye na esiwo nyo eye wobua mia ŋuti ɖeɖeko o, ke boŋ na esiwo nye tamesesẽtɔwo hã. 19 Elabena enye nudzeame ne ame aɖe tsɔ vevesese tsɔ fukpekpe si medze na hafi o la, le esi wònya Mawu ta. 20 Gake viɖe ka wòanye na mi ne wofo mi ɖe vɔ̃ si miewɔ la ta eye miedo dzi tsɔe? Ke ne miekpe fu le nyuiwɔwɔ ta, eye miedo dzi tsɔe la enye nudzeame le Mawu gbɔ. 21 Esia tae woyɔ mi vɛ ɖo, elabena Kristo kpe fu ɖe mia ta, eye wògblẽ kpɔɖeŋu ɖi na mi, be miadze eyome ato efe afɔtofe. 22 ”Elabena mewɔ vɔ̃ aɖeke o eye womekpɔ alakpa aɖeke le efe nu me o.” 23 Esi woflɔ dzu ɖe edzi la, meɖo eŋu o, esi wokpe fu la mefo fi de ame o. Ke boŋ etsɔ eɖokui de asi na ame si drɔ̃a ʋɔnu dzɔdzɔe. 24 Ke eya ŋutɔ tsɔ míafe nu vɔ̃wo ɖe efe ŋutilã me le ati ŋuti, ale be míaku na nu vɔ̃ eye míanɔ agbe na dzɔdzɔenyenye, to efe abi si woxɔ me, miekpɔ dɔyɔyɔ. 25 Elabena mienɔ abe alẽ siwo tra mɔ la ene, ke azɔ la mietrɔ gbɔ va Alẽkplɔla la kple miafe luʋɔwo Dzikpɔla la gbɔ.
1 Petro 3
1 Nenema ke mi srɔ̃nyɔnuwo mibɔbɔ mia ɖokuiwo na mia srɔ̃wo ale be ne wo dometɔ aɖewo mexɔ nya la dzi se o la, to wo srɔ̃nyɔnuwo fe agbe ɖɔʋu nɔnɔ me la, woakpɔ ɖeɖe nya aɖeke magblɔmagblɔ na woe, 2 ne wokpɔ dzadzɛnyenye kple bubu si le wofe agbe me 3 Miafe tugbedzedze megatso gota lekewɔwɔ me, abe ɖa ŋɔŋɔe fofo, sikanuwo dodo kple avɔ xɔasiwo tata me ene o. 4 Ke boŋ miafe tugbedzedze nanye ememetɔ tugbedzedze malũxe sinye tufafa kple bɔbɔenyenye fe gbɔgbɔ, si xɔasi le Mawu ŋkume ŋutɔ. 5 Elabena aleae nyɔnu kɔkɔe, siwo nɔ anyi le blema, esiwo tsɔ wofe mɔkpɔkpɔ da ɖe Mawu dzi la wɔa leke na wo ɖokuiwoe. Wobɔbɔ wo ɖokuiwo na woawo ŋutɔ srɔ̃wo. 6 abe ale si Sara bɔbɔ eɖokui na Abraham eye wòyɔe be afetɔ la ene. Mienye vianyɔnuwo ne miewɔ nu dzɔdzɔe eye mieɖe mɔ na vɔvɔ̃ o. 7 Nenema ke, mi srɔ̃ŋutsuwo minɔ anyi kple mia srɔ̃wo le nunya me, mide bubu wo ŋu, elabena wonye gbɔdzɔgbɔdzɔtɔwo eye wonye domenyilawo kpli mi le amenuveve nunana sinye agbe si wona mi, ale be naneke maxe mɔ na miafe gbedodoɖawo o. 8 Mlɔeba la, mi katã minɔ anyi kple mia nɔewo le ɖekawɔwɔ me, ame nu newɔ nublanui na mi, milɔ̃ mia nɔewo abe dadaviwo ene, minyo dɔme na amewo eye mibɔbɔ mia ɖokui. 9 Migatsɔ vɔ̃ ɖo vɔ̃ tefe alo dzudzu ɖo dzudzu tefe o, ke boŋ miɖo tefe na wo kple yayra, elabena esia tae woyɔ mi vɛ ɖo be mianyi yayra fe dome. 10 Elabena, “Ame si lɔ̃ agbe eye wòdi be yeakpɔ ŋkeke nyuiwo la, nelé efe aɖe be magblɔ nya vɔ̃ aɖeke o, kple efe nu, be magblɔ beble nya aɖeke o. 11 Ele nɛ be wòaɖe asi le vɔ̃ ŋu awɔ nyui eye wòadi ŋutifafa ati eyome. 12 Elabena Afetɔ la fe ŋkuwo le ame dzɔdzɔewo ŋu eye efe towo le te ɖe wofe gbedodoɖa ŋu, ke Afetɔ la tsia tsitre ɖe ame siwo wɔa nu vɔ̃ la ŋuti. ” 13 Ame kae awɔ nu vevi mi ne mietsi dzi ɖe nu nyui wɔwɔ ŋu? 14 Ke ne miekpe fu le nu nyui wɔwɔ gɔ̃ hã me la, woayra mi. “Migavɔ̃ nu si vɔ̃m wole o; dzidzi hã megafo mi o.” 15 Ke le miafe dziwo me la, mina nɔfe tɔxɛ Kristo abe Afetɔ kɔkɔe ene. Minɔ klalo ɣesiaɣi be miaɖo nya ŋu na ame sia ame si abia mi be miagblɔ nu si ta mɔkpɔkpɔ sia le mia si ɖo. 16 Ke miwɔ esia le ɖokuibɔbɔ kple bubu me, eye miafe dzitsinya me nakɔ keŋkeŋkeŋ, ale be ame siwo foa nu vlo le mia ŋuti le agbe nyui si nɔm miele le Kristo me ta la, naɖu ŋukpe le wofe ameŋugblẽnyawo ta. 17 Ne enye Mawu fe lɔlɔ̃nu la, enyo be woakpe fu le nu nyui wɔwɔ ta wu ɖe vɔ̃ wɔwɔ ta. 18 Elabena Kristo ku ɖe miafe nu vɔ̃wo ta zi ɖeka ame dzɔdzɔe, ɖe ame tovowo ta, be wòakplɔ mi ava Mawu gbɔe. Wowui le ŋutilã me, ke wogbɔ agbee le Gbɔgbɔ me, 19 to ame si dzi wòyi ɖagblɔ mawunya na gbɔgbɔ siwo le gaxɔ me, 20 ame siwo sẽ to le blema, le esime Mawu lala le dzigbɔɖi blibo me, le Noa fe ɣeyiɣiwo me, esi wònɔ aɖakaʋua kpam. Ame ʋee aɖewo koe woɖe le tsiɖɔɖɔ la me, wo katã nɔ luʋɔ enyi. 21 Ke tsiɖɔɖɔ la nye mawutsideta si miexɔ hena ɖeɖekpɔkpɔ la fe dzesi eye menye ɖi kɔklɔ le ŋutigbalẽ ŋue wònye o, ke boŋ adzɔgbeɖeɖe be woatsɔ dzitsinya nyui atrɔ ɖe Mawu ŋui. Mawu sia ɖe mi to Yesu Kristo fe tsitretsitsi me, 22 ame si yi ɖe dzifo, ɖanɔ Mawu fe nuɖusime, eye mawudɔlawo, dziɖulawo kple ŋusẽwo bɔbɔ wo ɖokui nɛ.
1 Petro 4
1 Eya ta, esi Kristo kpe fu le efe ŋutilã me ta la, miawo hã mitsɔ nɔnɔme ma ke bla miafe aliwo dzii, elabena ame si kpe fu le efe ŋutilã me la, klã ɖa tso nu vɔ̃ gbɔ, 2 elabena hena efe agbemeŋkeke mamlɛawo le anyigba dzi la, menɔa agbe le ŋutilã fe nudzodzrowo nu o, ke boŋ ɖe Mawu fe lɔlɔ̃nu nu. 3 Tsã la, miegblẽ ɣeyiɣi geɖe le nu siwo Trɔ̃subɔlawo wɔna la me, esiwo nye, ahĩawɔwɔ, nudzodzro vɔ̃wo, ahatsunonowo, nuɖuɖu vivivo, aglotutu vɔ̃wo kple trɔ̃subɔsubɔ ŋunyɔtɔ. 4 Ewɔ moya na wo be miedo ɖi ɖe ŋunyɔnu fe tɔɖɔɖɔ sia me kpli wo o, eya ta woli kɔ dzudzu ɖe mia dzi gleglegle. 5 Ke hã la, ele na wo be woana akɔnta ame si le klalo be wòadrɔ̃ ʋɔnu agbagbeawo kple kukuawo. 6 Susu sia tae wogblɔ nyanyui la na ame siwo ku va yi xoxo la hã, ale be, togbɔ be, le wofe agbenɔnɔ le anyigbadzi me woto ʋɔnudɔdrɔ̃ si me amegbetɔ ɖe sia ɖe tona hã la, woate ŋu ava Mawu fe agbe la gbɔ le gbɔgbɔ me. 7 Nuwo katã fe nuwuwu ɖo vɔ. Eya ta minɔ mo xexi eye miɖu mia ɖokui dzi, ale be miate ŋu ado gbe ɖa. 8 Ƒo nuwo katã ta la, milɔ̃ mia nɔewo vevie, elabena lɔlɔ̃ tsyɔa nu vɔ̃ fe agbɔsɔsɔ dzi. 9 Mixɔ mia nɔewo ɖe miafe afewo me liʋiliʋĩlilĩmanɔmee. 10 Mia dome ame sia ame natsɔ efe gbɔgbɔmenunana asubɔ ame bubuwoe, eye miama Mawu fe amenuveve la anukwaretɔe le mɔ vovovowo nu. 11 Ne ame aɖe le nu fom la, nefoe abe Mawu gbɔe nyawo tso ene. Ne ame aɖe le subɔsubɔm la, newɔe kple ŋusẽ si Mawu nɛ la katã ale be le nuwo katã me la woakafu Mawu to Yesu Kristo dzi. Eya tɔe nye ŋutikɔkɔe kple ŋusẽ tso mavɔ me yi mavɔ me. Amen. 12 Nɔvi veviwo, migana fuwɔme fe dodokpɔ si me tom miele la nawɔ nuku na mi abe nane si medzɔ kpɔ o lae le mia dzi vam ene o. 13 Ke mikpɔ dzidzɔ be mienye fukpekpe siwo me Kristo to la fe gomekpɔlawo, ale be miafe dzidzɔ nagba go ne woɖe efe ŋutikɔkɔe fia. 14 Ne wodzu mi le Kristo fe ŋkɔ ta la, woayra mi, elabena ŋutikɔkɔe fe Gbɔgbɔ sinye Mawu fe Gbɔgbɔ la le mia dzi. 15 Ne miekpe fu la, migakpee abe hlɔ̃dola, fiafitɔ alo nu tovo wɔla aɖe loo, alo ame si dea nu ame bubuwo fe nya me la ene o. 16 Gake ne mia dometɔ aɖe akpe fu elabena enye kristotɔ la, ŋu megakpee o, ke boŋ neda akpe na Mawu be woyɔ ŋkɔ sia ɖe eŋu. 17 Elabena ɣeyiɣi de be ʋɔnudɔdrɔ̃ nadze egɔme tso Mawu fe fomea me; ke ne edze gɔme tso mía dzi la, ekema ale ke woahanɔ na ame siwo meɖo to Mawu fe nyanyui la o? 18 Eye “Nenye be bebli hafi dzɔdzɔetɔ akpɔ ɖeɖe la, ekema ale ke nɔge wòle na mawumavɔ̃lawo kple nu vɔ̃ wɔlawo?” 19 Eya ta, ame siwo kpea fu le Mawu fe lɔlɔ̃nu nu la, netsɔ wo ɖokui de asi na wo Wɔla nutefetɔ la eye woayi nyuiwɔwɔ dzi.
1 Petro 5
1 Nye, ame si nye hamemegã, Kristo fe fukpekpewo ɖaseɖila kple ame si hã akpɔ gome le ŋutikɔkɔe si woaɖe fia la me la, le edom ɖe hamemegã siwo le mia dome la gbɔ be, 2 mianye Mawu fe alẽha si wotsɔ de miafe dzikpɔkpɔ te la fe kplɔlawo, mikpɔ wo ta, eye menye abe dɔdeasi ko ene o, ke boŋ kple dzidzɔ kpakple lɔlɔ̃nu nyui, abe ale si Mawu di tso mia si be miawɔe ene, menye kple ŋukeklẽ ɖe ga ŋuti o, ke boŋ kple subɔsubɔ fe didi nyui; 3 be miagaɖu tɔ ɖe hame si dzikpɔlawo woɖo mi la dzi o, ke boŋ mianye kpɔɖeŋu na alẽha la. 4 Ekema ne Alẽkplɔlagã la ado la, miaxɔ ŋutikɔkɔefiakuku si fe keklẽ maklo akpɔ gbeɖe o. 5 Nenema ke mi ɖekakpuiwo, mibɔbɔ mia ɖokui na ame tsitsiwo. Mido ɖokuibɔbɔ abe awu ene na mia ɖokuiwo ale be miate ŋu asubɔ mia nɔewo, elabena, “Mawu tsia tre ɖe dadalawo ŋu gake ekɔa efe amenuveve ɖe ɖokuibɔbɔlawo dzi.” 6 Eya ta, azɔ la mibɔbɔ mia ɖokuiwo ɖe Mawu fe asi sesẽ la te, be ne ɣeyiɣi si woɖo la de la, wòakɔ mi ɖe dzi. 7 Mitsɔ miafe dzimaɖitsitsiwo katã da ɖe eya amea dzi, elabena eya amea léa be na mi. 8 Miɖu mia ɖokuiwo dzi eye mianɔ ŋudzɔ. Miafe futɔ, Satana, le tsatsam abe dzata si le gbe tem, le nu dim ne wòavuvu la ene. 9 Minɔ te ɖe enu, minɔ tsitre sesĩe le xɔse la me, elabena mienyae be mia nɔvi siwo le xexeame godoo la le fu mawo ke me tom. 10 Amenuveve katã fe Mawu la, ame si yɔ mi va efe ŋutikɔkɔe mavɔ la gbɔ le Kristo me, le fukpekpe sue aɖe ko megbe la, ŋutɔ aɖo mi te, ado ŋusẽ mi, ali ke mi eye wòaɖo mia gɔme anyi zã. 11 Eya tɔ lanye ŋusẽ tso mavɔ me, yi mavɔ me. Amen. 12 Meŋlɔ nu kpui sia ɖo ɖe mi to nɔvi Sila, ame si mebu nɔvi nutefewɔla la fe kpekpeɖeŋu me, le ŋusẽ dom mi eye kple ɖaseɖiɖi be esiae nye Mawu fe amenuveve nyatefe tɔ la. Minɔ te sesĩe ɖe eme. 13 Mia nɔvi, sinye hame si le Babilonia, si wotia kpe ɖe mia ŋu la ɖo gbe na mi vevie, nenema ke vinye Marko hã do gbe na mi nyuie. 14 Mitsɔ lɔlɔ̃nugbugbɔ do gbe na mia nɔewo. Ŋutifafa na mi ame siwo katã le Kristo me.
2 Petro 1
1 Simon Petro, Yesu Kristo fe dɔla kple apostolo, ŋlɔ na ame siwo to míafe Mawu kple Yesu Kristo fe dzɔdzɔenyenye me la hã xɔ xɔse si xɔ asi abe mía tɔ ene. 2 Amenuveve kple ŋutifafa nanye mia tɔ le agbɔsɔsɔ blibo me to sidzedze Mawu kple Yesu míafe Afetɔ la me. 3 Mawu fe ŋusẽ tsɔ nu sia nu si míehĩana na agbe kple mawusosroɖa to míafe sidzedze eya amea me, ame si yɔ mí to eya ŋutɔ fe ŋutikɔkɔe kple nyuiwɔwɔ me. 4 To esiawo me wòtsɔ efe nunana gã kple ŋugbedodo xɔasi na mí, ale be to wo dzi míakpɔ gome le efe mawunyenye me eye míasi le gbegblẽ si dzodzro vɔ̃wo he va xexeame la nu. 5 Le susu sia ta miɖe afɔ ɖe sia ɖe be miatsɔ nyuiwɔwɔ akpe ɖe miafe xɔse ŋu, sidzedze nakpe ɖe nyuiwɔwɔ ŋu, 6 ɖokuidziɖuɖu nakpe ɖe sidzedzea ŋu, veviedodo nakpe ɖe ɖokuidziɖuɖu ŋu, mawumegbenɔnɔ nakpe ɖe veviedodo ŋu; 7 dɔmenyonyo na havi nakpe ɖe mawumegbenɔnɔ ŋu eye lɔlɔ̃ hã nakpe ɖe dɔmenyonyoa ŋu. 8 Elabena ne nɔnɔme siawo dzi ɖe edzi le mia me le agbɔsɔsɔ me la, woakpe ɖe mia ŋu be miaganye ŋutetemanɔŋutɔwo kple ame matsekuwo le miafe sidzedze míafe Afetɔ Yesu Kristo me o. 9 Ke ne nɔnɔme mawo mele ame aɖe me o la, enye ame si mekpɔa nu dea adzɔge o eye efe ŋkuwo gbã eye wòŋlɔ be, be woklɔ ye ŋu tso yefe tsã nu vɔ̃wo me. 10 Eya ta, nɔvinyewo, midze agbagba ɖe edzi wu tsã be miakpɔ kpeɖodzi na miafe yɔyɔ kple tiatia. Elabena ne miewɔ esiawo la, miada fu akpɔ o, 11 eye miaxɔ dzadoname tɔxɛ le míafe Afetɔ kple Đela, Yesu Kristo fe fiaɖufe mavɔ la me. 12 Togbɔ be mienya nu siawo eye mieli ke le xɔse si su mia si fifia la me hã la, manɔ ŋku ɖom wo dzi na mi ɣesiaɣi. 13 Mesusu be zi ale si mele ŋutilã fe agbadɔ sia me la enyo be manɔ ŋku ɖom nu dzi na mi, 14 elabena menyae be, esusɔ vie maɖe agbadɔ sia ɖi, abe ale si míafe Afetɔ Yesu Kristo gblɔe nam kɔtee la ene. 15 Makpɔ egbɔ be, meɖe afɔ ɖe sia ɖe si mate ŋui be, ne meva dzo la, miaɖo ŋku nu siawo dzi ɣesiaɣi. 16 Menye gli siwo wokpa kple nunya la yome míedze esi míefo nu na mi tso míafe Afetɔ Yesu Kristo fe ŋusẽ kple efe vava ŋuti o, ke boŋ míenye efe gãnyenye fe atsyɔ si míekpɔ kple ŋku la fe ɖasefowo. 17 Elabena exɔ bubu kple ŋutikɔkɔe tso Mawu, Fofo la gbɔ esi gbe aɖe ɖi tso efe Gãnyenye fe Ŋutikɔkɔe me, gblɔ bena, “Ame siae nye Vinye si gbɔ nyemelɔ̃a nu le o, esi ŋu mekpɔa ŋudzedze le.” 18 Míawo ŋutɔ míese gbe sia esi wòɖi tso dzifo, esi míeli kpli le to kɔkɔe la dzi. 19 Ale míegakpɔ kpeɖodzi na nyagblɔɖilawo fe nyawo eya ta anye nu dzeame ne mieɖo to wo, elabena ele abe ale si kekeli klẽna ɖe viviti mee ene, va se ɖe esime ŋkekea nava eye ŋukeɣletivi la naklẽ ɖe miafe dziwo me. 20 Gawu la, ele be miase egɔme be nyagblɔɖi aɖeke mele mawunya me, si va eme to nyagblɔɖila la ŋutɔ fe nyameɖeɖe me o. 21 Elabena nyagblɔɖi fe dzɔtsofe metso amegbetɔ fe lɔlɔ̃nu me kpɔ o, ke boŋ ame xɔa gbe tso Mawu gbɔ abe ale si Gbɔgbɔ Kɔkɔe la kplɔ eya amea ene.
2 Petro 2
1 Gake aʋatsonyagblɔɖilawo nɔ ameawo dome abe ale si aʋatsonufialawo anɔ miawo hã domee ene. Woahe nudadafiafiawo vɛ le adzame, woagbe nu gɔ̃ hã le afetɔwo dzi Afetɔ si xɔ wo fle la gbɔ eye woahe gbegblẽ ava woawo ŋutɔ ɖokui dzii kaba ŋutɔ. 2 Ame geɖewo adze wofe ŋukpenanuwɔwɔwo yome eye woahe nyatefe fe mɔ la ade nyahehe dzodzrowo me. 3 Nufiala siawo, le wofe ŋukeklẽ me atsɔ nya kpakpawo aɖe vi le mia ŋuti. Wofe fɔbubu le ta dzi na wo tso blema ke eye wofe gbegblẽ medɔ alɔ̃ o. 4 Elabena ne Mawu mekpɔ nublanui na mawudɔlawo esi wowɔ nu vɔ̃ o, ke boŋ eɖo wo ɖe dzomavɔ me, hede gawo ɖe ʋe globo do viviti me, be woanɔ afi ma va se ɖe ʋɔnudrɔ̃gbe; 5 ne metsɔe ke blema xexemetɔwo o, ke boŋ wòna tsi ɖɔ hetsrɔ̃ mawumavɔ̃la mawo, negbe dzɔdzɔenyenye fe gbefãɖela, Noa, kple ame adreawo koe wòɖe; 6 ne ebu fɔ Sodom kple Gomora duawo hena dzo fia wo wozu afi, eye wòtsɔ wo wɔ kpɔdzidzee na nu si adzɔ ɖe mawumavɔ̃lawo dzi; 7 ne eɖe dzɔdzɔetɔ Lot, ame si semanɔsitɔ mawo fe agbe fafã nɔnɔ ti kɔ na, 8 elabena esi ame dzɔdzɔe ma nɔ wo dome la, efe luʋɔ dzɔdzɔe la kpea fu gbe sia gbe ne ekpɔ eye wòse semanɔsigbe si nɔm ameawo le. 9 Ne ele alea la, ekema Afetɔ la nya ale si wòaɖe mawuvɔ̃lawo tso dodokpɔwo mee eye wònya ale si wòalé mawumavɔ̃lawoe, anɔ to hem na wo va se ɖe ʋɔnudrɔ̃ŋkeke la dzi. 10 Esia nye nyatefe, vevietɔ na ame siwo dze nu vɔ̃ ŋutilã fe dzodzro vɔ̃wo yome eye wodoa vlo kplɔlawo. Dzidefo kple ɖokuiŋudzedze le ame siawo me ale gbegbe be, womevɔ̃na nya vlowo gbɔgblɔ ɖe dzifo nuwo ŋu o. 11 Togbɔ be mawudɔlawo de ŋgɔ, he sesẽ wu wo gɔ̃ hã la, wometsɔa ameŋugblẽnya tsoa nu gbagbe siawo nui le Afetɔ la fe ŋkume o. 12 Gake ame siawo gblɔa busunya le nya siwo gɔme womese o la me. Wole abe lã siwo si nunya mele o, nuwɔwɔ siwo wɔ nu ɖekematsɔlemetɔe kple lã siwo wodzi ko be woalé wo eye woatsrɔ̃ wo la ene. Eye abe lãwo ene la, woawo hã atsrɔ̃. 13 Woaxe fe na wo kple nuveviwɔme, ɖe nu vevi si wowɔ amewo la ta. Wofe susu le dzidzɔdoname ŋutie nye be woamu aha ŋdɔkutsu dzatsɛ, wonye ɖifofo kple kpɔtsɔtsɔ gã aɖe le miafe habɔbɔ la ŋu, elabena wotua aglo manyatalenuwo, evɔ la wonɔa anyi ɖe kplɔ̃ ɖeka ŋu ɖua nu kpli mi. 14 Ahasiwɔwɔ xɔ ŋku dzi na wo eye womedzudzɔ nu vɔ̃ wɔwɔ gbeɖe o, wodɔna kple ame malikewo. Wobi ɖe ŋukeklẽ me eye wonye dzidzime si dzi fifode le! 15 Wogblẽ mɔ dzɔdzɔe la ɖi, helé Beor vi, Balaam fe mɔ tsɔ, ame si lɔ̃ vɔ̃ɖinyenye fe fetu. 16 Ke tedzi, lãmafonu, tsɔ ame fe gbe fo nui nɛ, heka mo nɛ ɖe efe vɔ̃ wɔwɔ ta, heɖo asi nyagblɔɖila la fe tsukunuwo wɔwɔ dzi. 17 Ŋutsu siawo le abe vudo siwo me tsi mele o kple afudodo si ahom lɔna ɖe nu la ene. Wodzra viviti tsiɖiɖiɖi ɖo ɖi na wo. 18 Elabena wotsɔa wofe nu gblɔa nya dzodzro, siwo me dada le, wotsɔa nu vɔ̃ ŋutilã fe nudzodzro vɔ̃wo heblea ame siwo si le ame vɔ̃ɖiwo nu fifi laa la nu. 19 Wodoa ablɔɖe fe ŋugbe na wo, esi woawo ŋutɔ nye kluviwo na anyidzedze, elabena ame nyea kluvi na nu sia nu si ɖu afetɔ ɖe eya amea dzi. 20 Nenye be wosi le gbegblẽ si le xexeame nu, to sidzedze míafe Afetɔ kple Đela Yesu Kristo me, evɔ wogbugbɔ gabla wo ɖe numawo ke me, heɖu wo dzi la, wofe nuwuwu avɔ̃ɖi wu ale si wonɔ le gɔmedzedzea me. 21 Anyo na wo be womanya dzɔdzɔenyenye fe mɔ o, wu be woanyae eye woatrɔ megbe ade sedede kɔkɔe si wotsɔ de asi na wo. 22 Ame siawo la lododo siawo nye nyatefe le wo ŋuti be, “Avu trɔna gayia nu si wòdzɔ la gbɔ” kple, “Ha si wole tsi na la gayia efe ba bublu dzi”
2 Petro 3
1 Nɔvi lɔlɔ̃wo, esia nye nye agbalẽ evelia na mi. Meŋlɔ wo ame evea katã na mi be woanye ŋkuɖonudzi si ade dzo mia me be miafe tamesusuwo nanɔ blibo. 2 Medi be miaɖo ŋku nya siwo nyagblɔɖila kɔkɔewo gblɔ na mi va yi la dzi kple se si mía Afetɔ kple Đela de na mi to miafe apotolowo dzi. 3 Gbã la, ele be miase egɔme be, le ŋkeke mamlɛawo me la, fewuɖulawo ava, anɔ fewu ɖum eye woadze woawo ŋutɔ fe nudzodzro vɔ̃wo yome. 4 Woagblɔ bena, “Afi kae efe ‘vava’ fe ŋugbedodo la le? Elabena tso ɣeawoɣi ke mía fofowo ku la, nu sia nu le edzi yim abe ale si wònɔ le gɔmedzedzea me ene.” 5 Ke woɖoe koŋ heŋlɔ be be, gbe aɖe gbe ʋĩ ke wotsɔ Mawu fe nya wɔ dzifo eye wowɔ anyigba tso tsi me kple tsi. 6 To tsi sia ke dzi wotsrɔ̃ xexeme si nɔ anyi ɣemaɣi le esi woxɔ beble dzi se ta. 7 To Mawu fe nya sia ke dzi wodzra fifi dzifo kple anyigba ɖo na dzo, eye woɖoe da ɖi na ʋɔnudrɔ̃gbe la kple mawumavɔ̃lawo fe tsɔtsrɔ̃. 8 Ke nɔvi lɔlɔ̃wo, migaŋlɔ nu ɖeka sia be o, ŋkeke ɖeka le Afetɔ la gbɔ le abe fe akpe ene eye nenema ke fe akpe le abe ŋkeke ɖeka ene. 9 Afetɔ la mele wɔwɔm blewublewu le efe ŋugbedodo la me abe ale si ame aɖewo se blewu gɔmee ene o. Egbɔ dzi ɖi na mi, elabena medi be ame aɖeke netsrɔ̃ o, ke boŋ be amewo katã natrɔ dzime. 10 Ke Afetɔ fe ŋkeke la ava abe fiafitɔ ene. Dzifowo nu ava yi kple gbeɖeɖe gã aɖe, woatsrɔ̃ gɔmeɖonuwo kple dzo eye anyigba kple edzinuwo katã labi keŋkeŋkeŋ. 11 Esi woatsrɔ̃ nu sia nu alea la, ame ka fomeviwoe wòle be mianye? Ele be mianɔ mawumegbe kple agbe kɔkɔe, 12 esi miele mɔ kpɔm na Mawu fe ŋkeke la, hele du dom efe vava. Ŋkeke sia fe vava ana woatsrɔ̃ dzifowo kple dzo eye emenuwo alolo le dzoxɔxɔ la me. 13 Ke le efe ŋugbedodo la nu, míele mɔ kpɔm na dzifo yeye kple anyigba yeye, afi si anye dzɔdzɔenyenye nɔfe. 14 Eya ta, nɔvi lɔlɔ̃wo, esi miele mɔ kpɔm na esia la, miɖe afɔ ɖe sia ɖe si miate ŋui la, be woakpɔ mi ɖi mafomafoe, mokakamanɔŋutɔe eye mianɔ ŋutifafa me kplii. 15 Nenɔ susume na mi be, míafe Afetɔ la fe dzigbɔɖi nye miafe ɖeɖe, abe ale si mía nɔvi lɔlɔ̃ Paulo ŋlɔ na mi kple nunya si Mawu nɛ la ene. 16 Eŋlɔ nu alea le efe agbalẽwo katã me eye wòfoa nu tso nu siawo katã ŋu. Nanewo le efe agbalẽawo me fe gɔmesese sesẽ, esi ame manyanuwo kple ame malikewo blua afɔ na, abe ale si wowɔna na mawunya bubuwo hã ene, hena woawo ŋutɔ fe tsɔtsrɔ̃. 17 Eya ta nɔvi lɔlɔ̃wo, esi mienya esia xoxo la, minɔ ŋudzɔ be ame gblẽkuwo fe nu tovo wɔwɔ magakplɔ mi adzoe, be miage le tefe si mieli ke ɖo la o. 18 Ke mitsi le amenuveve kple sidzedze míafe Afetɔ kple Đela Yesu Kristo me. Eya ko tɔ lanye ŋutikɔkɔe tso fifia yi ɖe mavɔmavɔ me! Amen.
1 Yohanes 1
1 Nu si li tso xexeame fe gɔmedzedze ke, nu si ŋkɔ míese eye míekpɔ. Nu si míekpɔ kɔtee kple míafe ŋkuwo, eye míawo ŋutɔ míeka asi eŋu la, eya fe nya míele gbefã ɖem na mi be, eyae nye Agbenya la. 2 Agbe sia do, míekpɔe, míeɖia ɖase le eŋuti eye míeɖea gbefã agbe mavɔ si le Fofoa gbɔ eye wòdze na mí la na mi. 3 Míeɖea gbefã nu si míekpɔ kple nu si míese la, na mi bene miawo hã miado fome kpli mí. Eye míafe fomedodo sia li kple Fofo la kple Via Yesu Kristo." 4 Míele esia ŋlɔm ɖo ɖe mi be miafe dzidzɔkpɔkpɔ nade blibo. 5 Azɔ la, esia nye gbedeasi si míese tso egbɔ eye míele gbefã ɖemi na mi be, “Mawue nye kekeli eye viviti aɖeke mele eme kura o.” 6 Ne míegblɔ be míebɔa ha kplii gake míegale viviti me zɔm la, ekema míenye alakpatɔwo eye míele nyatefe la dzi wɔm o. 7 Ke ne míezɔ le kekeli me abe ale si eya hã le, kekeli me ene la ekema míebɔ ha kple mía nɔewo eye Yesu Kristo si nye Via, fe ʋu aklɔ míafe nu vɔ̃ ɖe sia ɖe ɖa le mía ŋuti. 8 Ne míegblɔ be nu vɔ̃ mele mía ŋuti o la, ekema míele mía ɖokuiwo blem eye nyatefea mele mía me o. 9 Gake ne míeʋu míafe nu vɔ̃wo me la ekema Mawu si nye nutefewɔla kple dzɔdzɔetɔ la atsɔ míafe nu vɔ̃wo ake mí eye wòaklɔ madzɔmadzɔnyenye katã ɖa le mía ŋuti. 10 Ne míele gbɔgblɔm kokoko be míewɔ nu vɔ̃ o la ekema míedo eya amea alakpatɔe eye efe nya mexɔ afe ɖe mía me o.
1 Yohanes 2
1 Vinye lɔlɔ̃awo mele esia ŋlɔm ɖo ɖe mi be miagawɔ nu vɔ̃ o. Gake ne ame aɖe wɔ nu vɔ̃ la, Yesu Kristo si nye Kɔkɔetɔ la, li na mí eye afo nu aʋli mía ta le Fofo la gbɔ. 2 Eyae nye avulévɔsa ɖe míafe nu vɔ̃wo ta, eye menye míawo ɖeɖe ko tɔ tae o, ke boŋ ɖe xexeame blibo la fe nu vɔ̃wo hã tae. 3 Ne míewɔ ɖe efe sewo dzi la ekema kakaɖedzi le mía si be míenyae vavã. 4 Ame si agblɔ be “Menyae,” gake mewɔ ɖe efe sededewo dzi o la, ame ma nye alakpatɔ eye nyatefe mele eme o. 5 Gake ne ame aɖe wɔa efe nya dzi la, Mawu fe lɔlɔ̃ de blibo le eya amea me vavã. Eye aleae míawɔ anya be míele eya amea me: 6 ame si gblɔ be yele eya amea me la, nanɔ agbe abe ale si Yesu hã nɔ agbee ene. 7 Xɔ̃nye lɔlɔ̃awo, nyemele se yeye aɖeke ŋlɔm na mi le agbalẽ sia me o, ke boŋ, se xoxo ma si nɔ anyi tso gɔmedzedzea me la koe. Sedede xoxo siae nye gbedeasi si miese xoxo. 8 Ke hã la, mele se yeye aɖe ŋlɔm ɖo ɖe mi, si fe nyatefe le dzedzem le miawo kple eya amea me xoxo, elabena viviti la le bubum eye kekeli vavã la le keklẽm xoxo. 9 Ne ame aɖe agblɔ be yele kekeli la me gake wòléa fu nɔvia la, ekema ame sia gale viviti me kokoko. 10 Ame si lɔ̃a nɔvia la, fe agbenɔnɔ nye kekeli eye naneke mele efe agbe me si ana be woakli nu o. 11 Gake ne ame aɖe lé fu nɔvia la, ekema ame sia le viviti me eye wòzɔna le viviti me menya afi si wòɖo tae o elabena viviti la tsyɔ mo nɛ. 12 Meŋlɔe na mi, vinye lɔlɔ̃awo, Elabena wotsɔ miafe nu vɔ̃wo ke mi Le efe ŋkɔ la ta. 13 Meŋlɔe na mi, fofowo, Elabena mienya eya ame si Nɔ anyi tso gɔmedzedzea me ke. Meŋlɔe na mi, ɖekakpuiwo, Elabena mieɖu vɔ̃ɖitɔ la dzi Meŋlɔe na mi, vinye lɔlɔ̃awo, Elabena mienya Fofo la. 14 Meŋlɔe na mi, fofowo, Elabena mienya eya ame si Nɔ anyi tso gɔmedzedzea me ke Meŋlɔe na mi, ɖekakpuiwo, Elabena miesẽ ŋu, Mawu fe nya la le mia me Eye mieɖu vɔ̃ɖitɔ la dzi. 15 Migalɔ̃ xexeame kple nu siwo le eme la o. Ne ame aɖe lɔ̃ xexeame la ekema melɔ̃a Fofo la o. 16 Elabena nu sia nu si le xexeame la metso Fofo la gbɔ o ke boŋ etso xexeame. Nu siawoe nye, amegbetɔ nu vɔ̃ wɔla fe didi vivivowo, efe ŋkubiabiã, kple amegbetɔ fe dada ɖe nu siwo le esi la dzi. 17 Xexeame kple efe didiwo nu ava yi gake ame si wɔa Mawu fe lɔlɔ̃nu la nɔa agbe tegbee. 18 Vi lɔlɔ̃awo, míege ɖe gafofo mamlɛtɔ me: eye abe ale si miese xoxo be Kristo fe futɔ la gbɔna vava ge ene la, fifi laa la, Kristo fe futɔ geɖewo va ɖo xoxo. Esiae na be míenya be gafofo alo ɣeyiɣi mamlɛtɔ ɖo. 19 Wodo go dzo le mía dome, gake le nyatefe me la womenɔ mía dome le wofe dziwo me o. Nenye mía dometɔ wonye vavã la anye ne wotsi anyi, eye womedzo le mía gbɔ o. Wofe dzodzo fia kɔtee be wo dometɔ aɖeke menɔ mía dzi o. 20 Ke miawo la, Kɔkɔetɔ la fe amisisi le mia dzi eye mia dometɔ ɖe sia ɖe nya nyatefe la. 21 Nyemeŋlɔ ɖo ɖe mi esi mienya nyatefe la ta o, ke boŋ be mienya nyatefe la, elabena alakpa mate ŋu ado tso nyatefe me o. 22 Ame kae nye aʋatsokala la? Ame si gblɔ be menye Yesue nye Mesia alo ɖela la o lae. Ame sia enye Yesu fe futɔ la si gbea nu le Fofo la kple Vi la gbɔ. 23 Ame si gbe nu le Vi la gbɔ la, menya Fofo la hã o; ke ame si xɔ Vi la la, eya amea xɔ Fofo la hã. 24 Ke miawo la, mikpɔ egbɔ be mielé nu si miese tso gɔmedzedzea me la ɖe asi. Ne miewɔ esia la ekema miayi dzi anɔ Vi la kple Fofo la me. 25 Eye nu si fe ŋugbe wòdo na mí la enye agbe mavɔ la. 26 Mele nu siawo ŋlɔm ɖo ɖe mi tso ame siwo le agbagba dzem be yewoahe mi ayi mɔtatra dzii la ŋu." 27 Ke miawo la, amisisi si miexɔ tso egbɔ la, nɔa mia me eye megahĩa be ame aɖeke nafia nu mi o, elabena efe amisisi la fiaa nu mi tso nuwo katã ŋuti eye esi amisisi sia nye nyatefetɔ eye menye aʋatsotɔ o ta la, minɔ eya amea me, abe ale si wòfia mi ene. 28 Azɔ la vinye lɔlɔ̃awo minɔ agbe le eya amea me elabena kakaɖedzi anɔ mía si eye ŋu makpe mí le eŋkume le efe vava ŋkekea dzi o. 29 Ne mienyae be enye dzɔdzɔetɔ la akema ame sia ame si wɔa nu dzɔdzɔe la nye via."
1 Yohanes 3
1 Mikpɔ ale si gbegbe Fofo la lɔ̃a mí ɖa be woayɔ mí be Mawu viwo. Nyatefe, Mawu viwoe míenye. Nu si ta xexemetɔwo menya mí o lae nye be womenya eya amea o. 2 Xɔ̃nye lɔlɔ̃wo, fifia míenye Mawu viwo, ke míenya nu si míava nye etsɔmegbe la haɖe o. Gake míenya be ne Kristo va la míanɔ abe eya amea ene elabena míakpɔe abe ale si wòle tututu ene. 3 Ame siwo katã le mɔkpɔkpɔ me alea la wɔa wo ɖokuiwo dzadze abe ale si eya hã le dzadze ene. 4 Ame sia ame si wɔa nu vɔ̃ la da sea dzi, le nyatefe me la, nu vɔ̃ enye sedzimawɔmawɔ. 5 Ke ele nyanya me na mi be ɖe wòva be yeatsɔ míafe nu vɔ̃wo ayii. Nu vɔ̃ aɖeke mele eya ŋutɔ fe agbe me o. 6 Ne ame aɖe le agbe le eya amea me la, amea meganɔa nu vɔ̃ wɔwɔ dzi atraɖii o. Ne ame aɖe ganɔa nu vɔ̃ wɔwɔ dzi edziedzi la, ekema ame sia mekpɔe o loo alo nyae o. 7 Vinye lɔlɔ̃awo, migana ame aɖeke nable mi ne miatra mɔ o. Ame si wɔa nu nyui la enye ame dzɔdzɔe abe ale si eya hã le dzɔdzɔe ene. 8 Ame si wɔa nu vɔ̃ la nye Abosam fe ame elabena Abosam le nu vɔ̃ wɔm tso gɔmedzedzea me ke. Nu si ta Mawu fe Vi la va enye be wòagblẽ Abosam fe nuwɔwɔwo. 9 Ame si wodzi le Mawu me la meganɔa nu vɔ̃ wɔwɔ dzi o, elabena Mawu fe kutsetse le eme. Mate ŋu awɔ nu vɔ̃ o elabena wodzii tso Mawu me. 10 To esia me míedea vovototo Mawu viwo kple Abosam viwo dome. Ame si mewɔa nu si le etefe o la menye Mawu vi o. Nenema ke ame si melɔ̃a nɔvia o la menye Mawu vi o. 11 Esia enye gbedeasi si miese tso gɔmedzedzea, bena ele be míalɔ̃ mía nɔewo. Miganɔ abe Kain ene o. Le esi wònye Abosam fe ame ta la, ewu nɔvia. Nu ka ta wòwu nɔvia? Elabena, efe wɔnawo vɔ̃ɖi, ke nɔvia fe wɔnawo le dzɔdzɔe. 13 Nɔvinyewo ne xexeame lé fu mi la megawɔ nuku na mi kura o. 14 Míenya be míeto ku me yi agbe me elabena míelɔ̃a mía nɔewo. Ame si melɔ̃a ame o la, gale ku fe asime. 15 Ame si ke léa fu nɔvia la nye amewula eye ele nyanya me na mi be agbe mavɔ meli na amewula aɖeke o. 16 Ale si Yesu Kristo va ku ɖe mía ta la, ɖe nu si lɔlɔ̃ nye la fia mí. Eya ta ele be míawo hã míatsɔ míafe agbe aɖo anyi na mía nɔviwo. 17 Ne xexemenuwo le ame aɖe si fũu eye wòkpɔ nɔvia aɖe si nye hiãtɔ eye mekpɔ nublanui nɛ o la ale ke woate ŋu akpɔ Mawu fe lɔlɔ̃ le eme? 18 Vinye lɔlɔ̃awo migana míalɔ̃ mía nɔewo kple nya alo kple aɖe ɖeɖe ko o, ke boŋ kple nuwɔna eye le nyatefe me. 19 Ekema esia nye ale si míenyana be míenye nyatefe la tɔ, kple ale si míeɖea dzi ɖi le eŋkume. 20 Ɣesiaɣi si míafe dzitsinya bu fɔ mí elabena Mawu lolo wu míafe dziwo eye wònya nu sia nu. 21 Nɔvi lɔlɔ̃awo, ne míafe dziwo mebu fɔ mí o la, dzidefo le mía si le Mawu ŋkume 22 eye nu sia nu si míabiae la míakpɔe elabena míewɔ efe sewo dzi eye míewɔ nu si dzea eŋu. 23 Efe sedede nye esia bena míaxɔ via Yesu Kristo dzi ase, eye míalɔ̃ mía nɔewo abe ale si wòde se na mí ene. 24 Ame siwo wɔa ɖe efe sewo dzi la nɔa agbe le eme eye eya hã nɔa wo me. Eye aleae míenyana be ele agbe le mía me: Míenyae to Gbɔgbɔ si wòna mí la dzi.
1 Yohanes 4
1 Nɔvi lɔlɔ̃tɔwo, migaxɔ gbɔgbɔ ɖe sia ɖe ko dzi se o, ke boŋ mido gbɔgbɔwo kpɔ be wotso Mawu gbɔ hã. Elabena aʋatsonyagblɔɖila geɖewo kaka ɖe xexeame. 2 Ale miatsɔ dze si Mawu fe Gbɔgbɔe nye si: Gbɔgbɔ ɖe sia ɖe si ɖe gbefã be Yesu Kristo va le ŋutilã me la, tso Mawu gbɔ. 3 Ke Gbɔgbɔ ɖe sia ɖe si meɖea gbefã Yesu Kristo o la metso Mawu gbɔ o. Esiae nye Kristo fe futɔ fe gbɔgbɔ si miese be egbɔna eye fifia gɔ̃ hã la ele xexeame xoxo. 4 Vinye lɔlɔ̃awo, miawo ya la mienye Mawu viwo eye mieɖu aʋatsonyagblɔɖila siawo dzi; elabena Gbɔgbɔ si le mia me la tri akɔ wu esi le xexeame. 5 Wotso xexeame, eya ta wofoa nu le xexeame fe nugɔmesese nu, eye xexeame ɖoa to wo. 6 Míawo ya míetso Mawu gbɔ eye ame sia ame si nya Mawu la, ɖoa to mí; ke ame si metso Mawu gbɔ o la meɖoa to mí o. Esiae na míedzea si Nyatefegbɔgbɔ kple aʋatsogbɔgbɔ. 7 Xɔ̃nye lɔlɔ̃wo, mina míalɔ̃ mía nɔewo elabena Mawu gbɔe lɔlɔ̃ tsona. Ame sia ame si lɔ̃a ame la wodzi tso Mawu me eye wònya Mawu. 8 Ame si melɔ̃a ame o la, menya Mawu o elabena Mawu nye lɔlɔ̃. 9 Ale si Mawu ɖe efe lɔlɔ̃ fia le mía dome lae nye; eɖo via ɖeka hɔ̃ɔ ɖe xexeame be míanɔ agbe to eya amea me. 10 Esia enye lɔlɔ̃ vavã, menye míawoe lɔ̃ Mawu o, ke boŋ le efe lɔlɔ̃ na mí ta wòɖo Via ɖa abe avulévɔsa le míafe nu vɔ̃wo ta ene. 11 Xɔ̃nye lɔlɔ̃tɔwo, le ale si Mawu lɔ̃ mí ta la ele be míawo hã míalɔ̃ mía nɔewo. 12 Ame aɖeke mekpɔ Mawu kpɔ o, ke ne míelɔ̃ mía nɔewo la, Mawu fe Gbɔgbɔ le mía me eye efe lɔlɔ̃ ade blibo le mía me. 13 Míenyae bena míele agbe le eya amea me eye eya hã le mía me, elabena etsɔ efe Gbɔgbɔ de mía me. 14 Míekpɔe eye míeɖi ɖase be Fofo la ɖo Via ɖa be wòanye xexeame fe Đela. 15 Ame sia ame si aɖe gbefã be Yesue nye Mawu Vi la la, Mawu le eya amea me eye eya hã le Mawu me. 17 Esi wòwɔ míafe lɔlɔ̃ wòde blibo le mía dome ale be dzidefo nanɔ mía si le ʋɔnudrɔ̃ŋkekea dzi, elabena míafe agbenɔnɔ le xexe sia me sɔ kple etɔ. 18 Vɔ̃vɔ aɖeke menɔa lɔlɔ̃ me o ke boŋ lɔlɔ̃ vavãtɔ nyaa vɔvɔ̃ katã ɖa. Elabena vɔvɔ̃ ku ɖe tohehe ŋu. Ame si vɔ̃na la fe lɔlɔ̃ mede blibo o. 19 Míelɔa mía nɔewo elabena Mawu tre mí lɔlɔ̃. 20 Ne ame aɖe fo adegbe be, “Melɔ̃ Mawu,” ke wòléa fu nɔvia la, enye alakpatɔ elabena ame sia ame si melɔ̃a nɔvia, ame si kpɔm wòle o la, mate ŋu alɔ̃ Mawu ame si mekpɔ o. 21 Mawu ŋutɔ de se na mí be, Ame si lɔ̃a Mawu la nelɔ̃ nɔvia hã.
1 Yohanes 5
1 Ame sia ame si xɔe se be Yesue nye Kristo la la, wodzii tso Mawu me, eye ame sia ame si lɔ̃a Fofo la la, lɔ̃a Via hã. 2 Esiae nye ale si míenyana be míelɔ̃a Mawu Viwo; to Mawu lɔ̃lɔ kple efe seawo dziwɔwɔ me. 3 Esiae nye lɔlɔ̃ na Mawu; be woawɔ efe seawo dzi eye efe sewo mesesẽ o. 4 Elabena ame si wodzi le Mawu me la, ɖu xexeame dzi. Míafe xɔsee nye nu si ɖu xexeame dzi. 5 Ame kae nye ame si ɖu xexeame dzi? Ame si xɔe se be Yesue nye Mawu Vi, la koe. 6 Yesu Kristo enye ame si va to tsi kple ʋu me. Meva to tsi me ɖeɖe ko o, ke boŋ to tsi kple ʋu me. Eye Gbɔgbɔ lae le ɖase ɖim le nu sia ŋu elabena Gbɔgbɔ lae nye nyatefe la. 7 Ame etɔ̃e le ɖase ɖim, 8 woawoe nye Gbɔgbɔ la, Tsi la kple Ʋu la, eye wo katã fe ɖaseɖiɖi le ɖeka. 9 Míexɔa amegbetɔwo fe ɖaseɖiɖiwo, ke Mawu fe ɖase si wòɖi le Via ŋu la de ŋgɔ sãa wu esiawo. 10 Eya ta ame sia ame si xɔa Mawu Vi la dzi sena la, ɖia ɖase le efe dzi me. Eye ame si mexɔa Mawu dzi se o la ewɔ Mawu aʋatsokalae elabena mexɔ ɖase si Mawu ɖi le Via ŋu la dzi se o. 11 Nya lae nye si be Mawu na agbe mavɔ mí eye agbe mavɔ sia le Via me. 12 Ame si si Vi la le la agbe le esi; eye ame si si Mawu Vi la mele o la agbe mele esi o. 13 Mele nu siawo ŋlɔm ɖo ɖe mi ame siwo xɔ Mawu Vi la fe ŋkɔ dzi se la ale be mianya be agbe mavɔ le mia si. 14 Kakaɖedzi sia le mía si le tete ɖe Mawu ŋu me be, ne míebia nu si sɔ ɖe efe lɔlɔ̃nu dzi la eɖoa to mí. 15 Eye ne míenyae be eɖoa to mi le, nu sia nu si míebia me la, míenyae be míafe asi su nu si míebiae la dzi. 16 Ne ame aɖe kpɔ be ye nɔvi wɔ nu vɔ̃ si fe fetu menye ku o la, nedo gbe ɖa ale be Mawu naxɔe ɖe agbe. Esia ku ɖe ame siwo fe nu vɔ̃ mehea ku vanɛ o la ŋuti. Nu vɔ̃ aɖe li si hea ame yina ku me, menye nu vɔ̃ sia tɔgbe fe nya gblɔm mele o. 17 Nu gbegblẽ wɔwɔ ɖe sia ɖe fomevi nye nu vɔ̃, gake nu vɔ̃ aɖewo li siwo mehea ame yina ku mee o. 18 Minyae kɔtee bena, ne wodzi ame aɖe tso Mawu me la, meganɔa nu vɔ̃ wɔwɔ dzi atraɖii o, Mawu Vi la ŋutɔ kpɔa eta be wònɔna dedie eye Vɔ̃ɖitɔ la metea ŋu kaa asi eŋu o. 19 Míenyae be Mawu viwoe míenye eye be xexeame blibo la le vɔ̃ɖitɔ la fe ŋusẽ te. 20 Míenyae hã bena Mawu Vi la va eye wòna nugɔmesese mí ale be míanya eya ame si nye nyatefea. Míele nyatefea si nye Via Yesu Kristo la me. Eyae nye nyatefe Mawu kple agbe mavɔ la. 21 Vinye lɔlɔ̃awo, miɖe mia ɖokuiwo ɖa le legbawo gbɔ.
2 Yohanes 1
1 Agbalẽ sia tso Hamemegã tsitsitɔ gbɔ, na hamenyɔnu lɔlɔ̃a si nye ame tiatia tɔxɛ, ame si melɔ̃na vevie la kple viawo katã. Menye nye ɖekae o ke boŋ ame siwo katã dze si nyatefe la, 2 le nyatefe si le mía me eye wòanɔ mía me tegbee la ta. 3 Amenuveve, nublanuikpɔkpɔ kple ŋutifafa si tso Mawu Fofo la kple Yesu Kristo Fofo la fe Vi la gbɔ la nanɔ anyi kpli mi le nyatefe kple lɔlɔ̃ me. 4 Enye dzidzɔ gã aɖe nam be makpɔ be viwò aɖewo le agbe nɔm le nyatefea me abe ale si Fofo la de se na míi ene. 5 Eye azɔ la, nyɔnu lɔlɔ̃a, menye se bubu aɖekee mele dedem na mi o ke boŋ esi ko miese tso gɔmedzedzea me ke, mele biabiam be mialɔ̃ mia nɔewo. 6 Lɔlɔ̃ lae nye be míawɔ ɖe efe sededewo dzi. Abe ale si miese tso gɔmedzedzea me ene la, efe see nye be míanɔ agbe le lɔlɔ̃ me. 7 Ameblela geɖewo, ame siwo mexɔe se be Yesu Kristo va abe amegbetɔ ene le ŋutilã me o la kaka ɖe xexeame. Ame siawo dometɔ ɖe sia ɖe nye ameblela kple Kristo fe futɔ la. 8 Mikpɔ nyuie be nu si ŋu miedze agbagba le la nagage le mia si o ke boŋ, miaxɔ fetu si de blibo. 9 Ame sia ame si afia nu si to vovo tso Kristo fe nufiafia gbɔ la, mele Mawu me o. Ke ame si lé Kristo fe nufiafia me ɖe asi la le agbe le Fofo la kple Vi la me. 10 Ne ame aɖe va kple nufiafia si mesɔ ɖe Kristo tɔ dzi o la, migado woezɔ teti hã nɛ o eye migaxɔe ɖe miafe afe me kura o. 11 Ame si xɔ ame sia la, sɔ kple eya amea le efe ŋutasẽnuwɔwɔwo me. 12 Nya geɖe li si madi be maŋlɔ na mi gake nyemaŋlɔe kple nuŋlɔti kple agbalẽ o. Ke boŋ mele mɔ kpɔm be mava kpɔ mi ɖa eye míaɖo dze ŋkume kple ŋkume, ale be míafe dzidzɔkpɔkpɔ nade blibo. 13 Nɔviwò nyɔnu tiatia la fe viwo hã do gbe na wò nyuie.
3 Yohanes 1
1 Agbalẽ sia tso Hamemegã tsitsi la gbɔ na xɔ̃nye Gayo, ame si melɔ̃na le nyatefe me. 2 Xɔ̃nye lɔlɔ̃a, medo gbe ɖa be nãnɔ lãmesesẽ me eye nu sia nu nadze edzi na wò nyuie abe ale si wò luʋɔ gɔ̃ hã le dedie ene. 3 Mekpɔ dzidzɔ ŋutɔ esi nɔvi aɖewo va fo nu tso ale si nèlé nyatefea me ɖe asi goŋgoŋ eye nèle agbe nɔm le nyatefe la nu la ŋu. 4 Naneke medoa dzidzɔ nam wu be, mase be vinyewo le agbe nɔm ɖe nyatefe la nu o. 5 Xɔ̃nye lɔlɔ̃a, èle nutefe wɔm le nu siwo nèle wɔwɔm na nɔviawo la me, togbɔ be wonye amedzrowo na wò hã. 6 Woɖe gbefã na hamea katã le wò lɔlɔ̃ si nèɖe fia wo la ŋu. Anyo be nãdo mɔ wo le mɔ nyuitɔ si dze Mawu ŋu la nu. 7 Elabena ŋkɔ la tae wodze mɔ hele tsatsam eye womexɔ kpekpeɖeŋu aɖeke tso Trɔ̃subɔlawo gbɔ o. 8 Le esia ta ehiã be miawɔ dɔmenyo na ame sia tɔgbewo ale be mí katã míawɔ dɔ ado nyatefea ɖe ŋgɔ. 9 Meŋlɔ agbalẽ ɖo ɖe hamea, gake Diotrefo ame si tsɔ eɖokui wɔ ŋgɔgbenɔlae la, meɖo to nye nyawo o. 10 Eya ta ne meva la maɖe nu siwo katã wɔm wòle la ɖe go, vevietɔ ale si wòle mía ŋu gblẽm la ta. Hekpe ɖe esia ŋu la eɖea ame siwo dina be yewoaxɔ nɔviawo la le hame. 11 Xɔ̃nye lɔlɔ̃tɔ, megakpɔ nu vloe wɔwɔ fe kpɔɖeŋu nãwɔ o, ke boŋ srɔ̃ nu nyui wɔwɔ. Ame sia ame si wɔ nu nyui la tso Mawu gbɔ. Ame si wɔa nu vɔ̃ la mekpɔa Mawu o. 12 Ame sia ame foa nu nyuie le Demetrio ŋu. Nyatefea ŋutɔ hã gblɔa efe nya nyuie. Míawo hã míeɖi ɖase nyui le eŋu, eye wò ŋutɔ enyae be míafe ɖaseɖiɖi nye nyatefe. 13 Nya geɖe le asinye be maŋlɔ na wò gake nyemedi be maŋlɔe kple nuŋlɔti kple nuŋlɔtsi ɖeɖe ko o. Mele mɔ kpɔm be míado go kpuie eye míafo nu ŋkume kple ŋkume. Ŋutifafa nanɔ anyi kpli wò. Nɔvi siwo katã le afi sia la do gbe na wò nyuie. Do gbe na nɔvi siwo le gbɔwò la na mí ɖekaɖeka.
Yuda 1
1 Yuda, Yesu Kristo fe dɔla kple Yakobo nɔviŋutsu, ŋlɔ na ame siwo woyɔ, ame siwo Mawu Fofo la lɔ̃ eye Kristo Yesu lé wo ɖe te. 2 Amenuveve, ŋutifafa kple lɔlɔ̃ nanye mia tɔ le agbɔsɔsɔ me. 3 Nɔvi lɔlɔ̃awo, togbɔ be metsi dzi vevie be maŋlɔ nu na mi le ɖeɖe si fe gomekpɔlawo míenye la ŋuti hã la, edze ŋunye be maŋlɔ na mi, ado ŋusẽ mi be miaʋlĩ xɔse si wotsɔ de asi na ame kɔkɔeawo zi ɖeka hena ɣeyiɣiawo katã la ta. 4 Mele esia gblɔm elabena ame aɖewo, ame siwo fe ʋɔnudɔdrɔ̃ woŋlɔ da ɖi tso blema ke la va tra wo ɖokuiwo ɖe mia dome dzaa. Wonye mawumavɔ̃la, siwo trɔ míafe Mawu la fe amenuveve wòzu mɔɖeɖe na ŋunyɔnuwo wɔwɔ eye wogbe nu le Yesu Kristo, míafe dziɖula ɖeka hɔ̃ kple Afetɔ la gbɔ. 5 Togbɔ be mienya esiawo katã xoxo hã la, medi be maɖo ŋku edzi na mi be Afetɔ la ɖe efe dukɔ tso Egipte nyigba dzi gake emegbe la, etsrɔ̃ ame siwo mexɔ edzi se o. 6 Ke mawudɔla siwo melé wofe bubutefe me ɖe asi o, ke boŋ wogblẽ woawo ŋutɔ fe afe ɖi la, esiawoe wòde gae ɖe viviti me eye wotsɔ gakɔsɔkɔsɔ mavɔ de wo hena ʋɔnudɔdrɔ̃ le Ŋkekegã la dzi. 7 Nenema ke, Sodom kple Gomora kpakple du siwo foxlã wo la tsɔ wo ɖokuiwo dzra na ŋutilãmeŋunyɔnuwo wɔwɔ kple agbe vlo nɔnɔ. Wonye ame siwo le fu kpem le dzo mavɔ fe tohehe me la fe kpɔɖeŋu. 8 Nenema ke drɔ̃ekula siawo fo ɖi woawo ŋutɔ fe ŋutilãwo, wotsi tre ɖe dziɖulawo ŋu eye wofoa nu vɔ̃ le dzifodɔlawo ŋu. 9 Mawudɔlagã Maikel gɔ̃ hã esi wònɔ nya hem kple vɔ̃ɖitɔ la tso Mose fe ŋutilã kukua ŋuti la, mete ŋu do dzi gblɔ nya vɔ̃ aɖeke ɖe eŋuti o, ke ɖeko wògblɔ be, “Afetɔ la aka mo na wò!” 10 Gake ame siawo ya foa nu kple dzugbe ɖe nu sia nu si gɔme womese o la ŋuti eye nu sia nu si gɔme wose to seselelãme me abe lã siwo mebua tame o ene la, nu siawo kee nye nu siwo gblẽa wo dome. 11 Babaa na wo! Woto Kain fe mɔ; woti viɖe yome hege ɖe Balam fe vodada me eye wotsrɔ̃ wo le Kora fe aglãdzedze la me. 12 Ame siawo nye ɖifonuwo le hamea fe lɔlɔ̃nuɖufewo. Woɖua nu kpli mi ŋumakpetɔe, wonye alẽkplɔla siwo nyia woawo ŋutɔ ɖokuiwo ko. Wole abe alilĩkpo siwo medzaa tsi o, eye ya lɔa wo ɖe nu ene. Wole abe kelemeti siwo metse ku o eye woho wo fo ɖi eye woku zi gbɔ zi eve la ene. 13 Wole abe futsotsoe siwo dze agbo hele woawo ŋutɔ fe ŋukpefutukpɔwo ɖem ɖe go la ene, wole abe ɣletivi siwo le tsatsam, esiwo woɖo viviti tsiɖitsiɖi da ɖi na tegbetegbe la ene. 14 Enɔk, ame si nye dzidzime adrelia tso Adam dzi la gblɔ nya ɖi ɖe ame siawo ŋu be, “Kpɔ ɖa, Afetɔ la gbɔna kple efe dɔla kɔkɔe akpe akpewo, 15 ne wòadrɔ̃ ʋɔnu ame sia ame ne wòabu fɔ mawumavɔ̃lawo ɖe nu vɔ̃ɖi siwo katã wowɔ le wofe mɔ vɔ̃wo dzi hekpe ɖe nya vlo siwo katã nu vɔ̃ wɔla siawo gblɔ ɖe eya amea ŋuti ŋu la ta.” 16 Ame siawo nye liʋiliʋĩlĩlawo kple ame siwo kpɔa vodada le nu sia nu ŋu. Wodzea woawo ŋutɔ fe nudzodzro vɔ̃wo yome wofoa adegbe le woawo ŋutɔ ɖokuiwo ŋu eye wokafua amewo alakpatɔe hena woawo ŋutɔ fe nyui. 17 Ke nɔvi lɔlɔ̃awo, miɖo ŋku nya siwo míafe Afetɔ Yesu Kristo fe apostolowo gblɔ da ɖi la dzi. 18 Wogblɔ na mi be, “Le ɣeyiɣi mamlɛawo me la, fewuɖulawo lava, ame siwo adze woawo ŋutɔ fe dzodzro vɔ̃wo yome.” 19 Ame siawoe nye ame siwo dea mama mia dome, ame siwo dzea ŋutilã fe nukpɔkpɔwo yome eye Gbɔgbɔ la mele wo me o. 20 Ke miawo ya la, nɔvi lɔlɔ̃awo, mitu mia ɖokuiwo ɖo le miafe xɔse kɔkɔetɔ kekeake me eye mido gbe ɖa le Gbɔgbɔ Kɔkɔe la me. 21 Mitsɔ mia ɖokuiwo de Mawu fe lɔlɔ̃ la me esi miele míafe Afetɔ Yesu Kristo fe nublanuikpɔkpɔ lalam be wòakplɔ mi ayi agbe mavɔ la me. 22 Mikpɔ nublanui na ame siwo le ɖi kem le wo ɖokuiwo me. 23 Miɖe ame bubuwo tso dzo me eye mixɔ na wo. Mikpɔ nublanui na wo kple vɔvɔ̃. Milé fu awu si fo ɖi to ŋutilã fe ɖifofo me gɔ̃ hã. 24 Azɔ, eya ame si tea ŋu léa mi ɖe asi be miagadze anyi o, be wòatsɔ mi aɖo efe ŋutikɔkɔefiazikpui la ŋgɔ kpɔtsɔtsɔmanɔŋui le dzidzɔ gã me, lae mede mi asi na 25 míafe Mawu ɖeka hɔ̃ la, ame si nye míafe Đela la, eya ko tɔe nye ŋutikɔkɔe, fianyenye, ŋusẽ kple dziɖuɖu to Yesu Kristo, míafe Afetɔ, me le dzidzimewo katã me, tso fifia yi ɖase ɖe mavɔ me! Amen.
Nyaɖeɖefia 1
1 Esia enye Yesu Kristo fe ɖeɖefia si Mawu nae be woaɖe fia efe dɔlawo tso nu si ava dzɔ kpuie la ŋuti. Edɔ efe mawudɔla ɖa be wòaɖe nu siawo afia Yohanes ame si nye efe dɔla. 2 Yohanes ɖi ɖase le nu si wo katã wòkpɔ la ŋu, nu siwo nye Mawu fe nya kple Yesu Kristo ŋu fe ɖaseɖiɖi. 3 Woayra ame si xlẽ nyagblɔɖi sia me nyawo, woayra ame siwo see eye wotsɔ emenyawo ɖe wofe dzime elabena ɣeyiɣi la te tu afe. 4 Agbalẽ sia tso Yohanes gbɔ na hame adre siwo le Asia nutome: amenuveve kple ŋutifafa si tso Mawu ame si nɔ anyi, eye wòli eye wògale vava ge la gbɔ kple gbɔgbɔ adre siwo le efe fiazikpui la ŋgɔ, 5 kple Yesu Kristo, ame si nye ɖaseɖila anukwaretɔ, ame gbãtɔ si fɔ tso ku me eye wònye anyigbadzifiawo dziɖula la gbɔ na mi. Eya ame si lɔ̃ mí eye wòɖe mí tso míafe nu vɔ̃wo me to efe ʋu me, 6 eya ame si wɔ mí be míanye fiaɖufe kple Osɔfo siwo asubɔ efe Mawu kple Fofoa, eya tɔ nanye ŋutikɔkɔe kple ŋusẽ tso mavɔ me yi ɖe mavɔ me! Amen. 7 Kpɔ ɖa! Egbɔna; alilĩkpowo afo xlãe eye ŋku ɖe sia ɖe akpɔe. Ẽ, ame siwo tɔ akplɔe gɔ̃ hã akpɔe. Ne eva do la, dukɔwo afa avi kple ɣli le eya amea ta. Ẽ! Amen! Neva eme nenema! 8 “Nyee nye A kple Z, gɔmedzedze kple nuwuwu ame si nɔ anyi, eli eye wògale vava ge, ame si nye Ŋusẽkatãtɔ.” Afetɔ Mawue gblɔe. 9 Nye, mia nɔvi Yohanes, ame si kpe fu kpli mi le Afetɔ la ta lae le agbalẽ sia ŋlɔm na mi. Nye hã mekpɔ gome le dzidodo si Mawu nana la me eye miakpɔ gome le efe fiaɖufe la hã me! Menɔ Patmo Ƒukpo dzi. Woɖe aboyom yi afi ma le ale si megblɔ Mawu fe nya kple nu si menya tso Yesu Kristo ŋuti la ta. 10 Esime menɔ gbɔgbɔ me le Afetɔ la fe ŋkekea dzi la, mese gbe sesẽ aɖe le megbenye abe kpẽ fe ɖiɖi ene. 11 Enɔ gbɔgblɔm bena, “Nyee nye A kple Z, Gbãtɔ kple Mlɔetɔ” Emegbe mesee wògagblɔ be, “Ŋlɔ nu sia nu si nakpɔ la da ɖi eye naɖo agbalẽa ɖe hame adre siwo le Asia. Efeso, Smirna Pergamo, Tiatira, Sardes, Filadelfia kple Laodikea.” 12 Esi metrɔ be makpɔ ame si nɔ nu fom la, kasia mekpɔ sikakaɖiti adre. 13 Ame aɖe tsi tre ɖe wo dome, si ɖi Amegbetɔvi la. Edo awu ʋlaya aɖe eye wotsɔ sikalidziblanu aɖe bla akɔta. 14 Efe taɖa fu tititi abe alẽfu alo ɖetifu ene. Efe ŋkuwo le ɖaɖam abe dzofeaɖewo ene. 15 Efe afɔwo biã hẽ abe akɔbli si wode kpodzo me ene eye efe gbe le abe tɔsisi geɖewo fe howɔwɔ ene. 16 Elé ɣletivi adre ɖe nuɖusi eye yi ɖaɖe nuevee do go tso efe nu me. Efe mo le keklẽm abe ɣekeklẽ ene. 17 Esi mekpɔe la, medze anyi ɖe efe afɔnu abe ame kuku ene. Tete wòtsɔ efe nuɖusi da ɖe dzinye eye wògblɔ bena, “Mègavɔ̃ o. Nyee nye Gbãtɔ kple Mlɔetɔ. 18 Nyee nye Ame si le agbe, meku kpɔ gake, kpɔ ɖa, mele agbe tso mavɔ me yi mavɔ me! Eye ku kple tsiẽfe fe safuiwo le asinye. 19 “Eya ta ŋlɔ nu siwo nèkpɔ fifia kple nu siwo le vava ge emegbe. 20 Nu ɣaɣla si le ɣletivi adre siwo nèkpɔ melé ɖe ɖusi kple sikakaɖiti adreawo ŋu lae nye si. Ɣletivi adreawo nye hame adreawo fe mawudɔlawo eye sikakaɖiti adreawo nye hame adreawo.
Nyaɖeɖefia 2
1 Ŋlɔ na Efeso Hamea fe mawudɔla be, ‘Esiawoe nye nya siwo tso ame si lé ɣletivi adre ɖe ɖusi eye wòle zɔzɔm le sikakaɖiti adreawo dome la gbɔ. 2 Menya wò dɔwɔwɔwo, wò kutrikuku kple wò ŋusẽdodonu. Menyae be mãte ŋu alɔ̃ ame vɔ̃ɖiwo fe nya o, gawu la èdo ame siwo be yewonye apostolowo evɔ womenyee o la kpɔ eye nèkpɔ be wonye aʋatsotɔwo. 3 Èdze agbagba, eye nèto fukpekpe geɖe me le nye ŋkɔ la ta gake nu meti kɔ na wò o. 4 ‘“Gake mekpɔ nu sia le ŋutiwò be nègblẽ wò gbãlɔlɔ̃ ɖi. 5 Đo ŋku afi si nège tso la dzi! Trɔ dzime eye nãwɔ nu siwo nèwɔna tsã. Ne mètrɔ dzime o la, mava gbɔwò eye maɖe wò akaɖiti la le enɔfe. 6 Ke esia nye nu dzeame nèwɔ be nèlé fu Nikolaitɔwo fe nuwɔnawo, nu siwo nye hã melé fui. 7 ‘“Ame si to senu li na la, nese nu si gblɔm Gbɔgbɔ la le na hameawo. Ame si ɖu dzi la, mana ŋusẽe be wòaɖu agbeti si le Mawu fe Paraɖiso me la fe tsetsea. 8 “Ŋlɔ na Smirna Hamea fe mawudɔla be, ‘Esiawo nye nya siwo tso eya, ame si nye Gbãtɔ kple Mlɔetɔ, ame si ku eye wògale agbe la gbɔ. 9 Menya wò fukpekpe kple ahedada evɔ kesinɔtɔ nènye hafi! Menya ame siwo gblɔna be yewonye Yudatɔwo evɔ womenyee o, ke boŋ wonye Satana fe fufofemenɔlawo. 10 Megavɔ̃ na fukpekpe siwo ava dze dziwo la o. Satana ade mia dometɔ aɖewo gaxɔ me le ŋkeke siawo me be woate mi akpɔ. Woati mia yome ‘ŋkeke ewo,’ si gɔmee nye ɣeyiɣi kpui aɖe. “‘Nɔ nutefewɔwɔ dzi yi ɖase ɖe ku me gɔ̃ hã eye mana agbefiakuku wò. 11 Ame si to senu li na la nese nu si gblɔm Gbɔgbɔ la le na hameawo. Ku Evelia mawɔ nu vevi aɖeke ame si aɖu dzi la o.’ 12 “Ŋlɔ na Pergamo Hamea fe mawudɔla be, ‘Esiawo nye ame si lé yi ɖaɖɛ nuevee ɖe asi la fe nyawo. 13 Menya afi si nèle, eyae nye afi si Satana li efe fiazi anyi ɖo. Ke hã la, ègalé nye ŋkɔ me ɖe asi ko; mègbe nu le nye xɔse si le mewo la gbɔ o; èlé eme ɖe asi le Antipas, nye ɖasefo nutefewɔla, fe ɣeyiɣiwo me gɔ̃ hã, ame si wowu le miafe du si nye Satana nɔfe la me. 14 “Ke hã la nya ʋe aɖewo le asinye ɖe ŋutiwò. Ame aɖewo le mia dome afi ma, ame siwo galé Balam fe nufiafiawo me ɖe asi ko, ame si fia Balak be wòable Israelviwo nu woawɔ nu vɔ̃ to nuɖuɖu siwo wotsɔ sa vɔe na legbawo la ɖuɖu me kple ahasiwɔwɔ me. 15 Nenema ke ame siwo lé Nikolai fe nufiafia me ɖe asi la hã le mia dome. 16 Eya ta trɔ dzime! Ne menye nenema o la, mava gbɔwò kpuie eye mawɔ avu kpli wò kple yi si le nye nume. 17 “‘Ame si to senu li na la, nese nu si gblɔm Gbɔgbɔ la le na hameawo. Ame si ɖu dzi la mana mana ɣaɣla la fe ɖee, eye matsɔ kpe ɣi si dzi woŋlɔ ŋkɔ yeye ɖo la akpe ɖe eŋuti nɛ. Ame aɖeke menya ŋkɔ si le kpe ɣI la dzi o, negbe ame si xɔe la ko. 18 Ŋlɔ na Tiatira Hamea fe mawudɔla be, “Esiawo nye Mawu Vi la fe nyawo, ame si fe ŋkuwo le abe dzofeaɖe ene eye efe afɔwo le abe gadzĩ si le keklẽm la ene. 19 Menya wò dɔwɔwɔwo, wò lɔlɔ̃, wò xɔse, wò dɔmenyowɔwɔ kple wò vevidodo eye azɔ gɔ̃ hã la, èle wo wɔm wu tsã. 20 Ke hã la, mekpɔ nu sia le ŋutiwò; èɖe mɔ na nyɔnu ma, ame si woyɔ na be Yezebel, ame si yɔa eɖokui be nyagblɔɖila. Ekplɔ nye dɔlawo trae to efe nufiafia me be woage ɖe ahasiwɔwɔ me eye be woaɖu nu siwo wotsɔ sa vɔe na legbawo. 21 Mena ɣeyiɣii be wòatrɔ tso efe ŋunyɔnuwo wɔwɔ me gake egbe. 22 Eya ta matsɔe afu fukpekpe fe aba dzi eye mana be ame siwo wɔ ahasi kplii la nakpe fu vevie, dzaa ɖe wòtrɔ le efe mɔ vɔ̃wo dzi. 23 Mafu nu viawo woaku ekema hameawo katã anyae be nyee nye dziwo kple susuwo me dzrola eye maxe fe na ame sia ame le efe nuwɔwɔwo nu. 24 Azɔ mele egblɔm na mi ame mamlɛ siwo le Tiatira, mi ame siwo melé nufiafia me ɖe asi o eye miesrɔ̃ nu si woawo ŋutɔ le yɔyɔm be Satana fe nu goglowo o la, nyemada agba kpekpe bubu aɖeke ɖe mia dzi o. 25 Miawo ya milé nu si le mia si la me ɖe asi sesĩe va se ɖe esime mava. 26 Ame si ɖu dzi eye wòwɔ nye lɔlɔ̃nu va se ɖe nuwuwu la, eyae mana ŋusẽe ɖe dukɔwo dzi, 27 ‘aɖu wo dzi kple gatikplɔ, atsɔ wo axlã ɖe nu woakaka abe ze ene’ eye anɔ abe ale si ko mexɔ ŋusẽ tso Fofonye gbɔ ene. 28 Matsɔ ŋukeɣletivi la hã nɛ. 29 Ame si to senu li na la nese nu si gblɔm Gbɔgbɔ la le na hameawo.
Nyaɖeɖefia 3
1 Ŋlɔ na Sardis Hame la fe mawudɔla be, “Esiawo nye nya siwo ame si lé Mawu fe Gbɔgbɔ adreawo kple ɣletivi adreawo ɖe asi la gblɔ. Menya wò dɔwɔwɔwo, wò ŋkɔ ɖi le tefewo be èle agbe, gake la eku. 2 Nyɔ, do ŋusẽ nu siwo susɔ eye wole kumɔdzi la elabena nyemekpɔ be wò dɔwɔwɔ de blibo le nye Mawu ŋkume o. 3 Eya ta ɖo ŋku nu si nèxɔ eye nèse la dzi, wɔ edzi eye nãtrɔ dzime. Ke ne mènyɔ o la, mava gbɔwò abe fiafitɔ ene eye mãnya ga si me mava gbɔwò o. 4 Ke hã la, ame ʋe aɖewo le asiwò le Sardis, ame siwo mefo ɖi wofe awuwo o. Woazɔ kplim eye woanɔ awu ɣiwo me elabena wodze nɛ. 5 Ame si ɖu dzi la hã anɔ abe wo ameawo ene, anɔ awu ɣi me. Nyematutu efe ŋkɔ ɖa le agbegbalẽa me gbeɖe o ke boŋ maʋu efe ŋkɔ me le Fofonye kple efe mawudɔlawo ŋkume. 6 Ame si to senu li na la, nese nu si gblɔm Gbɔgbɔ la le na hameawo. 7 Ŋlɔ na Filadelfia hame la fe mawudɔla be, “Esiawo nye ame si le kɔkɔe, nye nyatefetɔ eye David fe safui le esi la fe nyawo. Nu si wòʋu la, ame aɖeke mate ŋu atui o eye nu si wòtu la, ame aɖeke mate ŋu aʋui o. 8 Menya wò dɔwɔwɔwo. Kpɔ ɖa, metsɔ ʋɔ si le ʋuʋu si ame aɖeke mate ŋu atu o la, ɖo ŋkuwòme. Menya be wò ŋusẽ le sue ke hã la èlé nye nya me ɖe asi eye mègbe nu le nye ŋkɔ gbɔ o. 9 Mana ame siwo nye Satana fe fufofemenɔlawo, ame siwo gblɔ be yewonye Yudatɔwo evɔ womenyee o, ke boŋ wonye alakpatɔwo la nava dze anyi ɖe wò afɔ nu, eye woaʋu eme be melɔ̃ wò. 10 Esi nèlé nye sedede me ɖe asi be nãnɔ te le dzigbɔɖi me ta la, nye hã maɖe wò le dodokpɔ fe gafofo si gbɔna xexeame katã dzi be woado anyigbadzinɔlawo akpɔ la me. 11 Kpɔ ɖa, megbɔna kaba! Lé ŋusẽ sue si le asiwò la me ɖe asi sesĩe ale be ame aɖeke maxɔ wò fiakuku la le asiwò o. 12 “‘Amesi aɖu dzi la, mawɔe woazu sɔti le Mawu fe gbedoxɔ me. Anɔ dedie eye magado go o. Maŋlɔ nye Mawu fe ŋkɔ ɖe eŋu eye woazu dumevi atso nye Mawu fe du, Yerusalem Yeyea me. Du sia aɖiɖi tso nye Mawu gbɔ le dzifo. Mawu ana woaŋlɔ nye Ŋkɔ yeyea ɖe ame sia ŋu. 13 “‘Ame sia ame si to senu li na la, nese nu si gblɔm Gbɔgbɔ la le na hameawo.’ 14 “Ŋlɔ agbalẽ sia na hame si le Laodikea fe mawudɔla: “Nya siawo tso ame si le tsitre sesĩe, ame si nye Đasefo nutefewɔla kple anukwaretɔ le nu siwo li fifia, kple nusiwo nɔ anyi kpɔ kpakple nusiwo le vavage ŋu la, ame si li kple Mawu tso efe nuwɔwɔwo katã fe gɔmedzedzea me la gbɔ. 15 “‘Menya wò nyuie be mefa o eye mexɔ dzo hã o. Madi be nafa alo naxɔ dzo hafi! 16 Ke esi nèle evedomesi alea ta la, matu wò afu gbe tso nye nu me! 17 “‘Ègblɔ be, ‘Menye kesinɔtɔ. Nu sia nu si mehiã la le asinye. Naneke mehiãm o!’ Ke menyae be yenye nublanuitɔ, ame dahe kple ŋkuagbãtɔ eye yele amama o. 18 “‘Nye aɖaŋuɖoɖo na wòe nye be nãfle sika nyuitɔ, si ŋu wokɔ kple dzo la, le gbɔnye. Eya koe ana nãnye kesinɔtɔ vavãtɔ. Emegbe la, nãfle awu ɣi kɔkɔewo le gbɔnye ale be maganɔ amama eye ŋu nakpe wò o. Hekpe ɖe esia ŋu la, nãfle atike le gbɔnye, ada gbe le wò ŋkuwo ŋu eye nãgakpɔ nu. 19 Mehea to na ame sia ame si melɔ̃na la enuenu. Eya ta ele be mahe to na wò negbe ɖe ko nãɖe asi le wò ɖekematsɔleme ŋu eye natsɔ dzo ɖe nu siwo ku ɖe Mawu ŋu la ŋuti hafi. 20 “‘Kpɔ ɖa! Mele tsitre ɖe ʋɔtrua nu eye mele efom madzudzɔmadzudzɔe. Ne ame aɖe see mele eyɔm eye woʋu ʋɔa nam la, mage ɖe eme eye mi kplii miade asi agba me aɖu nu ɖekae. 21 “‘Mana ame sia ame si aɖu dzi la nanɔ nye axadzi le nye fiazikpui dzi abe ale si nye hã meɖu dzi eye mele Fofonye gbɔ le efe fiazikpui dzi ene. 22 Ame siwo to senu li na la nese nu si gblɔm Gbɔgbɔ la le na hameawo.’”
Nyaɖeɖefia 4
1 Le esia megbe la, mekpɔ ʋɔtru aɖe le ʋuʋu le dzifo le nye ŋkume eye gbe si mese gbã wònɔ nu fom nam abe kpẽ fe ɖiɖi ene la, gblɔ be, “Va dzime afii eye mafia nu si ava dzɔ le etsɔ me la wò.” 2 Tete menɔ Gbɔgbɔ la me eye fiazikpui aɖe si le dzifo la nɔ nye ŋkume eye ame aɖe nɔ edzi. 3 Ame si nɔ fiazikpuia dzi la, fe dzedzeme le abe kpexɔasiwo, yaspa kple kanelia ene. Anyieʋɔ si le abe kpexɔasi emerald ene la fo xlã fiazikpui la. 4 Fiazikpui sue blaeve-vɔ-ene fo xlã fiazikpui gãtɔ la eye amegã xoxo blaeve-vɔ-ene nɔ wo dzi. Wo katã do awu ɣiwo eye woɖɔ sikafiakukuwo. 5 Dzikedzo, dziɖegbe kple sokpewo le dodom tso fiazikpui la me. Akaɖi adre nɔ bibim le fiazikpui la ŋgɔ. Esiawoe nye Mawu fe gbɔgbɔ adreawo. 6 Nane si le abe ahuhɔ̃etsiafu ene esi me kɔ abe kristalokpe ene la, hã nɔ fiazikpui la ŋgɔ le afi ma. Nu Gbagbe ene nɔ titina fo xlã fiazikpui la eye wofe ŋkuwo fo xlã wo, le ŋgɔ kple megbe siaa. 7 Nu Gbagbe siawo dometɔ gbãtɔ ɖi dzata. Evelia ɖi nyitsu. Etɔ̃lia fe mo ɖi amegbetɔ tɔ eye enelia le abe hɔ̃ si keke efe aʋalawo abe dzodzom wòle ene. 8 Aʋala ade nɔ Nu Gbagbe eneawo dometɔ ɖe sia ɖe si, woto ŋku ɖe aʋalawo ŋu kpe ɖo eye woto ŋku ɖe wofe aʋalawo te gɔ̃ hã. Wonɔa ha dzim madzudzɔmadzudzɔe zã kple keli be, “Kɔkɔe, kɔkɔe, kɔkɔe, Nye Afetɔ Mawu, Ŋusẽkatãtɔ, Ame si nɔ anyi va yi, Eli fifia eye wògale vava ge.” 9 Ne Nu Gbagbeawo le ŋutikɔkɔe, bubu kple akpedada tsɔm na ame si nɔ fiazikpui la dzi, eye wòle agbe tegbetegbe la, 10 ekema amega xoxo blaeve-vɔ-eneawo yia klo dzi hetsyɔa mo anyi ɖe eya ame si nɔ anyi ɖe fiazikpuia dzi la ŋgɔ, wosubɔa eya ame si nɔa agbe tegbetegbe. Woɖea wofe fiakukuwo dana ɖe fiazikpui la ŋgɔ henɔa ha dzim be, 11 “Míafe Afetɔ kple Mawu, Wòe dze be nãxɔ ŋutikɔkɔe, Bubu kple ŋusẽ, elabena Wòe wɔ nuwo katã, Wò lɔlɔ̃nue nètsɔ wɔ woe. Eye wò lɔlɔ̃nue na be wole agbe.”
Nyaɖeɖefia 5
1 Tete la mekpɔ agbalẽ aɖe le nuɖusi na ame si bɔbɔ nɔ fiazikpui la dzi. Woŋlɔ nu ɖe agbalẽa me kple egodo siaa eye wotree kple nutrenu adre. 2 Eye mekpɔ mawudɔla dzɔatsu aɖe le gbefã ɖem kple gbe sesẽ aɖe le gbɔgblɔm be, “Ame kae dze ate ŋu aɖe nutrenuawo ɖa alo aʋu agbalẽ la?” 3 Gake ame aɖeke mele dzifo, anyigba dzi loo alo anyigba te si ate ŋu aʋu agbalẽ la alo akpɔ eme o. 4 Mefa avi kakaka elabena ame aɖeke meli si ŋu wokpɔ ŋudzedze le si dze be woaʋu agbalẽ la alo akpɔ eme o. 5 Tete amegã xoxoawo dometɔ ɖeka gblɔ nam be, “Kpɔ ɖa, mègafa avi o he! Elabena Yuda to la fe Dzata si tso David fe ke me ɖu dzi. Eyae ate ŋu aʋu agbalẽ la eye wòaɖe nutrenu adreawo ɖa.” 6 Eye mekpɔ Alẽvi aɖe, wòdze abe ɖe wowui ene eye wònɔ tsitre ɖe fiazikpui la titina. Nu Gbagbe eneawo kple amegã xoxoawo fo xlãe. Dzo adre kple ŋku adre nɔ esi, esiwo nye Mawu fe gbɔgbɔ adreawo, esiwo wodɔ ɖo ɖe anyigba blibo la dzi. 7 Eyae va xɔ agbalẽ la le ame si nɔ fiazikpui la dzi la fe nuɖusi me. 8 Esi wòxɔe vɔ la, Nu Gbagbe eneawo kple amegã xoxo blaeve-vɔ-eneawo dze klo tsyɔ mo anyi ɖe Alẽvi la ŋgɔ. Kasaŋku nɔ wo dometɔ ɖe sia ɖe si eye sikagba si yɔ fũu kple dzudzɔʋeʋĩdonu, esiwo nye ame kɔkɔeawo fe gbedodoɖa la hã nɔ wofe asime. 9 Wodzi ha yeye be, “Wòe dze be nãʋu agbalẽ la Eye nãɖe nutrenu adreawo ɖa, Elabena wowu wò kpɔ Eye nètsɔ wò ʋu fle amewoe na Mawu. Tso to sia to, gbegbɔgblɔ sia gbegbɔgblɔ, Nutome ɖe sia ɖe kple dukɔ ɖe sia ɖe me. 10 Èwɔ wo be woanye fiaɖufewo Kple Osɔfowo ne woasubɔ míafe Mawu la Eye woaɖu fia le anyigba dzi.” 11 Tete mekpɔ eye mese mawudɔla gbogbo aɖewo fe gbe, esiwo fe xexlẽme anye akpe akpewo kple akpe ewo tefe akpe ewo. Woɖe to fo xlã fiazikpui la, Nu Gbagbe eneawo kple amegã xoxoawo. 12 Wole ha dzim kple gbe sesẽ be, “Alẽvi si wowu la eyae dze Be wòaxɔ ŋusẽ, kesinɔnu, nunya kple ŋutete Bubu, ŋutikɔkɔe kpakple kafukafu.” 13 Esia megbe mese Nu Gbagbe siwo katã le dzifo, anyigba dzi, anyigba te atsiafu me kpe ɖe nu siwo katã nɔ wo me la ŋuti nɔ ha dzim be, “Alẽvi si nɔ anyi ɖe fiazikpui la dzi la tɔe nye Kafukafu, bubu, ŋutikɔkɔe kple ŋusẽ Tso mavɔ me yi mavɔ me!.” 14 Nu Gbagbe eneawo gblɔ be, “Amen.” Tete amegã xoxo blaeve-vɔ-eneawo tsyɔ mo anyi eye wosubɔe.
Nyaɖeɖefia 6
1 Mekpɔ Alẽvi la wòʋu nutrenu adreawo fe gbãtɔ. Emegbe mese Nu Gbagbe eneawo dometɔ ɖeka gblɔ kple gbe si le abe dziɖegbe ene la be, “Va!” 2 Mekpɔ sɔ ɣi aɖe le ŋgɔnye! Sɔdola la lé dati ɖe asi, wotsɔ fiakuku nɛ eye wòdo sɔ la do go dzo abe kalẽtɔ si ɖoe kplikpa be yeaɖu dzi la ene. 3 Alẽvi la ɖe nutrenu evelia ɖa eye wòʋu agbalẽ evelia hã. Mese Nu Gbagbe evelia wògblɔ be, “Va!” 4 Tete sɔ bubu do go va, ebiã eye adã le mo nɛ. Wona ŋusẽ edola be woaɖe ŋutifafa ɖa le anyigba dzi eye wòana amewo nawu wo nɔewo. Ale wotsɔ yi gã aɖe de asi nɛ. 5 Esi Alẽvi la ɖe nutrenu etɔ̃lia ɖa la, mese Nu Gbagbe etɔ̃lia wògblɔ be, “Va!” Eye mekpɔ sɔ yibɔ aɖe, edola lé nudanu ɖe asi. 6 Mese nane si ɖi ame fe gbe le Nu Gbagbe eneawo dome le gbɔgblɔm be, “Bli agba ɖeka axɔ agbatedɔwɔlawo fe ŋkeke ɖeka fe fetu eye lu agba etɔ̃ anye agbatedɔwɔlawo fe ŋkeke ɖeka fe fetu. Mikpɔ egbɔ be miegblẽ ami kple wain dome o!” 7 Esi Alẽvi la ɖe nutrenu enelia ɖa la, mese Nu Gbagbe enelia wògblɔ be, “Va!” 8 Mekpɔ sɔ si ɖi ku ŋutɔ la le ŋkunyeme! Edola ŋkɔe nye Ku eye tsiẽfe le eyome kplikplikpli. Wona ŋusẽ wo ɖe anyigba fe mama enelia fe ɖeka dzi, be woawu amewo kple yi, dɔwuame kple dɔvɔ̃ kpakple lã wɔadã siwo le anyigba dzi. 9 Esi Alẽvi la ɖe nutrenu atɔ̃lia ɖa la, mekpɔ vɔsamlekpui aɖe. Le vɔsamlekpuia te la, mekpɔ ame siwo katã wowu ɖe Mawu fe nya la gbɔgblɔ kple ɖaseɖiɖi anukwretɔe ta la fe luʋɔwo. 10 Wodo ɣli kple gbe sesẽ be, “Va se ɖe ɣekaɣie Afetɔ Ŋusẽkatãtɔ, kɔkɔetɔ kple dzɔdzɔetɔ, nãdrɔ̃ ʋɔnu anyigbadzitɔwo eye nãbia hlɔ̃ ɖe míafe ʋu ta?” 11 Tete wotsɔ awu ʋlaya ɣi na wo dometɔ ɖe sia ɖe eye wogblɔ na wo be woalala vie va se ɖe esime wo nɔvi kple dɔla bubuawo, ame siwo hã woawu la fe xexlẽme nade eye abe ale si wònɔ na wo ene la nawu enu. 12 Mekpɔ Alẽvi la wòɖe nutrenu adelia ɖa. Enumake anyigba ʋuʋu sesĩe. Ɣe fe keklẽ trɔ zu yibɔ abe avɔ si wolɔ̃ kple gbɔ̃fu yibɔ la ene. Nenema ke ɣleti hã biã dzẽ abe ʋu ene, 13 eye ɣletiviwo le dzifo ge va dze anyigba abe ale si gbotsetse siwo tsi megbe la dudunae ne ya sesẽ aɖe ʋuʋu ati la ene. 14 Dziŋgɔlĩ gbugbɔ yi megbe abe lãgbalẽ si woŋlɔ ene, eye to ɖe sia ɖe kple fukpo ɖe sia ɖe te ɖa le wo nɔfe. 15 Tete anyigbadzifiawo, bubumewo, aʋafiawo, hotsuitɔwo, kalẽtɔwo kple kluvi ɖe sia ɖe kpakple ablɔɖevi ɖe sia ɖe yi ɖaɣla wo ɖokui ɖe agadowo me kple agakpewo dome. 16 Wogblɔ na towo kple agakpewo bena, “Mimu dze mía dzi ne miaɣla mí ɖa tso ame si nɔ fiazikpui la dzi la fe ŋkume kple Alẽvi la fe dɔmedzoe helihelĩ la gbɔ, 17 elabena wofe dɔmedzoeŋkeke gã la ɖo vɔ. Ame kae ate ŋu anɔ te ɖe enu?”
Nyaɖeɖefia 7
1 Le esia megbe la, mekpɔ mawudɔla ene wole tsitre ɖe anyigba fe dzogoe eneawo dzi eye wona be ya eneawo magafo ato anyigba, atsiafu alo ati aɖeke dzi o. 2 Tete mekpɔ mawudɔla bubu tso ɣedzefe gbɔna eye wòlé Mawu gbagbe la fe nutrenu ɖe asi. Eyɔ mawudɔla ene, ame siwo wona ŋusẽe be woawɔ nuvevi anyigba kple atsiafu la kple gbe sesẽ be, 3 “ Mègawɔ nuvevi aɖeke anyigba alo atsiafu loo alo atiwo o, va se ɖe esime míatsɔ nutrenu aɖo ŋgonu na míafe Mawu la fe dɔlawo.” 4 Emegbe mese ame siwo wotsɔ nutrenu ɖo ŋgonu na la fe xexlẽme. Wole ame akpe alafa ɖeka blaene-vɔ-ene, eye wo katã tso Israel fe toawo me. 5 Wotre ame akpe wuieve nu tso Yuda fe to la me: ame akpe wuieve nu tso Ruben fe to la me, ame akpe wuieve nu tso Gad fe to la me, 6 ame akpe wuieve nu tso Aser fe to la me, ame akpe wuieve nu tso Naftali fe to la me, ame akpe wuieve nu tso Manase fe to la me, 7 ame akpe wuieve nu tso Simeon fe to la me, ame akpe wuieve nu tso Levi fe to la me, ame akpe wuieve nu tso Isaka fe to la me, 8 ame akpe wuieve nu tso Zebulon fe to la me, ame akpe wuieve nu tso Yosef fe to la me, ame akpe wuieve nu tso Benyamin fe to la me. 9 Le esia megbe la, mekpɔ ameha gã aɖe si womate ŋu axlẽ o la, le nye ŋkume. Wotso dukɔ sia dukɔ, to sia to, fome ɖe sia ɖe kple gbegbɔgblɔ ɖe sia ɖe me. Wole tsitre ɖe fiazikpui la ŋgɔ le Alẽvi la ŋkume. Wodo awu ʋlaya ɣiwo eye wolé deʋayawo ɖe asi. 10 Wole ɣli dom kple gbe sesẽ be, “Xɔname nye míafe Mawu la tɔ, Ame si nɔ anyi ɖe fiazikpui la dzi, kple Alẽvi la tɔ.” 11 Mawudɔlawo katã nɔ tsitre fo xlã fiazikpui la, amega xoxoawo kple Nu Gbagbe eneawo. Wotsɔ mo tsyɔ anyi ɖe fiazikpui la ŋgɔ eye wosubɔ Mawu, 12 le gbɔgblɔm be, “Amen. Kafukafu kple ŋutikɔkɔe Nunya, akpedada kple bubu Kple ŋusẽ kpakple ŋutete Nanye míafe Mawu la tɔ. Tso mavɔ me yi mavɔ me. Amen!” 13 Tete amega xoxoawo dometɔ ɖeka biam be, “Ame kawoe nye ame siawo le awu ʋlaya ɣi me eye afi ka wotso?” 14 Meɖo eŋu nɛ be, “Afetɔ, wòe nyae.” Eye wògblɔ nam bena, “Woawoe nye ame siwo do go tso xaxa gã la me. Wonya wofe awu ʋlayawo eye wowɔ wo ɣie to Alẽvi la fe ʋu me. 15 Eya ta, “Wole Mawu fe fiazikpui la ŋgɔ Eye wosubɔnɛ le efe gbedoxɔ me zã kple keli Eye ame si nɔ fiazikpuia dzi la Akeke efe agbadɔ ɖe wo dzi. 16 Dɔ magawu wo akpɔ gbeɖe o Tsikɔ hã magawu wo akpɔ gbeɖe o. Ɣe magaɖu wo o Alo ŋdɔkutsu nagaɖu wo o. 17 Elabena Alẽvi si le fiazikpui la titina Anye wofe kplɔla Akplɔ wo ayi agbetsi dzidziwo gbɔe Eye Mawu ŋutɔ atutu aɖatsi ɖe sia ɖe le wo ŋkume.”
Nyaɖeɖefia 8
1 Esi wòʋu nutrenu adrelia la ɖoɖoe gã aɖe zi le dzifo abe gafofo afã ene. 2 Eye mekpɔ mawudɔla adre siwo nɔ tsitre ɖe Mawu ŋkume eye wotsɔ kpẽ adre na wo. 3 Mawudɔla bubu si lé sikadzoɖesonu ɖe asi la, hã va tsi tre ɖe vɔsamlekpui la gbɔ. Wotsɔ dzudzɔʋeʋĩdonu geɖe nɛ be wòatsɔ akpe ɖe ame kɔkɔeawo katã fe gbedodoɖawo ŋu, atsɔ aɖo sikavɔsamlekpui si le fiazikpui la ŋgɔ dzi. 4 Dzudzɔʋeʋĩdonu la fe dzudzɔ kpe ɖe ame kɔkɔeawo fe gbedodoɖa ŋu ɖo Mawu gbɔ tso mawudɔla la fe asime. 5 Emegbe mawudɔla la tsɔ dzoɖesonu la ɖe asi, ɖe dzo tso vɔsamlekpui la dzi kɔ ɖe eme, eye wotsɔe xlã ɖe anyigba. Tete sokpewo ge tso dzifo, dzi ɖe gbe, dzi ke dzo eye anyigba ʋuʋu. 6 Mawudɔla adre siwo wotsɔ kpẽ adreawo na la, nɔ klalo na wo kuku. 7 Mawudɔla gbãtɔ ku efe kpẽ la, tete tsikpe dza eye wotsɔ dzo, si wotɔtɔ kple ʋu la kɔ ɖe anyigba. Tete anyigba fe mama etɔ̃lia fe akpa ɖeka fia. Atiwo hã fe mama etɔ̃lia fe ɖeka fia. Nenema ke gbe damawo katã hã fia. 8 Mawudɔla evelia ku efe kpẽ eye wotsɔ nane si lolo abe to ene eye wole bibim la fu gbe ɖe atsiafu me. Atsiafu la fe mama etɔ̃lia fe ɖeka trɔ zu ʋu 9 Nu gbagbe siwo katã le atsiafua me la, fe mama etɔ̃liawo fe ɖeka ku eye tɔdziʋu siwo katã nɔ atsiafua dzi la fe mama etɔ̃lia fe ɖeka hã tsrɔ̃. 10 Mawudɔla etɔ̃lia ku efe kpẽ la, eye ɣletivi gã aɖe si le bibim abe akakati gã aɖe ene la, ge tso dzifo va dze tɔsisiwo kple tsivudowo memama etɔ̃lia fe ɖeka dzi, 11 ke ɣletivi sia ŋkɔe nye “Veve”. Ale tsiwo katã fe memama etɔ̃lia fe ɖeka trɔ zu tsi veve. Ale ame geɖewo ku to tsi veve sia nono me. 12 Mawudɔla enelia ku efe kpẽ la. Tete wotsɔ nu xe ɣe, ɣleti kple ɣletiviwo fe mama etɔ̃lia fe ɖeka ŋkume eye viviti do. Ale ŋkeke fe mama etɔ̃lia fe ɖeka mekpɔ kekeli o, eye nenema ke zã fe mama etɔ̃lia fe ɖeka hã mekpɔ kekeli o. 13 Esi mele nu siawo kpɔm la, mese hɔ̃ aɖe si nɔ dzodzom le yame la gblɔ kple gbe gã aɖe be, “Babaa! Babaa! Babaa na anyigbadzinɔlawo le kpẽ siwo mawudɔla etɔ̃ mamlɛawo ava ku la ta!”
Nyaɖeɖefia 9
1 Mawudɔla atɔ̃lia ku efe kpẽ la eye mekpɔ ɣletivi si ge tso dzifo va dze anyigba dzi la, wotsɔ ʋe globo la fe safui na ɣletivi sia. 2 Esi wòʋu nu le ʋe globoa nu la, dzudzɔ do tso eme abe abolokpo gã aɖe mee dzudzɔ le dodom le ene. Dzudzɔ gã la na be ɣe kple dziŋgɔlĩ do viviti. 3 Ʋetsuviwo fe ha gã aɖe do go tso dzudzɔ la me va anyigba dzi eye wona ŋusẽ wo be woawɔ nu abe ahɔ̃ siwo le anyigba dzi la ene. 4 Wode se na wo be womagagblẽ gbe siwo le anyigba dzi loo alo numiemie alo atiwo o, ke boŋ woagblẽ ame siwo Mawu fe nutrenu mele ŋgonu na o. 5 Womena ŋusẽ wo be woawu wo o ke boŋ be woawɔ funyafunya wo dzinu atɔ̃. Ale fukpekpe si me woto la nɔ abe ale si ame si ahɔ̃ te la sea vevee ene. 6 Le ŋkeke mawo me la, amewo adi ku gake womakpɔe o. Ku adzro wo vevie gake ku asi abu ɖe wo. 7 Ʋetsuviawo fe dzedzeme le abe sɔ siwo bla akpa hena aʋayiyi ene. Woɖɔ nane ɖe ta si le abe sikafiakuku ene eye wofe mowo ɖi amegbetɔwo tɔ. 8 Wofe ɖa le abe nyɔnuwo fe ɖa ene, eye wofe aɖuwo le abe dzatawo tɔ ene. 9 Wodo akɔtakpoxɔnu siwo le abe gayibɔkɔtakpoxɔnuwo ene eye wofe aʋalawo fe hoowɔwɔ le abe sɔwo kple tasiaɖamwo fe hoowɔwɔ ne wolũ ɖe aʋa me la ene. 10 Asiketiwo kple tiwo le wo si abe ahɔ̃wo tɔ ene eye ŋusẽ le wofe asiketiwo me be woawɔ funyafunya amewo hena ɣleti atɔ̃. 11 Wofe fiae nye mawudɔla si le ʋe globo la dzi kpɔm, ame si fe ŋkɔe nye Abadon le Hebrigbe me kple Apolion le Grikgbe me. 12 Babaadodo gbãtɔ nu va yi eye babaadodo eve bubuawo le mɔ dzi gbɔna. 13 Mawudɔla adelia ku efe kpẽ la. Tete mese gbe aɖe tso sikavɔsamlekpui si nɔ Mawu ŋkume la fe lãdzowo gbɔ. 14 Gbe la gblɔ na mawudɔla adelia si lé kpẽ la ɖe asi la bena, “Đe ga mawudɔla ene, siwo wobla da ɖe Frat tɔsisi gã la to.” 15 Ale woɖe ga mawudɔla ene siwo wodzra ɖo ɖi na gafofo vevi, ŋkeke vevi, dzinu vevi kple fe vevi sia be woayi aɖawu amegbetɔfomea fe mama etɔ̃lia fe ɖeka. 16 Asrafo siwo do sɔ la, fe xexlẽme anɔ miliɔn eve. Nye ŋutɔ mese wofe xexlẽme. 17 Sɔ kple sɔdola siwo mekpɔ le nye ŋutega me la fe dzedzeme nɔ ale: Wofe akɔtakpoxɔnu biã hẽ abe dzo ene; ɖewo nɔ blɔ eye ɖewo hã ɖi aŋutiɖiɖi abe sulfakpe ene. Sɔawo fe tawo ɖi dzatawo fe ta eye dzo, dzudzɔ kple sulfakpe do tso wofe nuwo me. 18 Dzo fe dɔvɔ̃, dzudzɔ kple sulfakpe si do go tso sɔwo fe nu me la, wu amegbetɔfomea fe mama etɔ̃lia fe ɖeka 19 Sɔawo fe ŋusẽ le wofe nuwo kple asiketiawo me elabena wofe asiketiwo le abe dawo ene eye ta li na asiketiawo, esiwo wotsɔna dea abi amewo ŋui. 20 Amegbetɔfomea si susɔ, ame siwo dɔvɔ̃ siawo mewu o la, gbe tɔtrɔ le wofe asiwo fe nu tovowo wɔwɔ me. Wogbe be yewomaɖe asi le gbɔgbɔ vɔ̃wo subɔsubɔ, sika, klosalo, akɔbli, kpe kple atilegba siwo metea ŋu kpɔa nu, sea nu loo alo zɔna la subɔsubɔ ŋuti o. 21 Nenema ke wometrɔ le wofe amewuwu, afakaka, ahasiwɔwɔ alo fififi yome o.
Nyaɖeɖefia 10
1 Tete mekpɔ mawudɔla triakɔ bubu wòtso dzifo gbɔna. Alilĩkpo nye awu ɣlaya wòdo eye anyieʋɔ le efe ta dzi, efe mo le abe ɣe ene eye efe afɔwo le abe dzosɔtiwo ene. 2 Elé agbalẽ sue aɖe ɖe asi, esi le ʋuʋu le efe asifome. Etsɔ efe ɖusifɔ da ɖe atsiafu me tsɔ efe miafɔ da ɖe anyigba dzi, 3 eye wòdo ɣli sesẽ aɖe abe dzata fe gbeɖeɖe ene. Esi wòdo ɣlia la, dziɖegbe adreawo fe gbe ɖi. 4 Esi dziɖegbe adreawo fo nu la, menɔ klalo be maŋlɔ nu gake mese gbe aɖe tso dzifo gblɔ nam be, “Tre nu si dziɖegbe adreawo gblɔ la nu eye mègaŋlɔe da ɖi o.” 5 Ke mawudɔla si mekpɔ wònɔ tsitre ɖe atsiafu me kple anyigba dzi la, do efe ɖusibɔ ɖe dzifo, 6 eye wòyɔ eya ame si nɔ agbe tegbetegbe, ame si wɔ dzifowo kple nu siwo katã le wo me, anyigba kple nu siwo le edzi kple atsiafu kpakple nu siwo katã le eme la fe ŋkɔ heka atam bena, “Heheɖemegbe aɖeke maganɔ anyi o! 7 Gake le ŋkeke siwo me mawudɔla adrelia aku efe kpẽa la, Mawu fe nu ɣaɣla la ava eme abe ale si ko wòɖe gbefãe na efe dɔla nyagblɔɖilawoe ene.” 8 Esi gbe si mese tso dzifo gafo nu nam la, egblɔ nam be, “Heyi nãxɔ agbalẽ si le ʋuʋu le mawudɔla si le tsitre ɖe atsiafu me kple anyigba dzi la fe asime.” 9 Ale meyi ɖe mawudɔla la gbɔ eye mebiae be wòatsɔ agbalẽ sue la nam. Egblɔ nam be, “Xɔe eye nãɖui. Atrɔ azu nu veve le wò dɔ me, gake le wò nu me ya avivi abe anyitsi ene.” 10 Mexɔ agbalẽ sue la le mawudɔla la si eye meɖui. Evivi le nye nu me abe anyitsi ene ke esi meɖui vɔ la, etrɔ zu nu veve le nye dɔ me. 11 Eyi edzi gblɔ nam be, “Ele na wò be nãgagblɔ nya ɖi tso ame geɖewo, dukɔwo, gbegbɔgblɔwo kple fiawo ŋuti.”
Nyaɖeɖefia 11
1 Wotsɔ afla si le abe nudzidzenu ene la nam eye wogblɔ nam be, “Yi, nãdzidze Mawu fe gbedoxɔ la kple vɔsamlekpui la eye nãxlẽ mawusubɔla siwo le afi ma. 2 Ke ɖe xɔxɔnu gotatɔ le eme mègadzidzee o, elabena wotsɔe na Helatɔwo. Woanya avuzi le du kɔkɔe la dzi ɣleti blaene-vɔ-ene sɔŋ, 3 mana ŋusẽ nye ɖasefo eveawo eye woata akpanya agblɔ nya ɖi hena ŋkeke akpe ɖeka alafa eve blaade.” 4 Esiawoe nye amiti eve kple akaɖiti eve siwo le tsitre ɖe anyigba la fe Afetɔ la ŋkume. 5 Ne ame aɖe dze agbagba be yeawɔ nuvevi wo la, dzo dona le wofe nu me hefiaa wofe futɔwo. Aleae ame si di be yeawɔ nuvevi wo la akui. 6 Ŋutsu siawo la, ŋusẽ le wo si be woatu dziŋgɔlĩ ale be tsi magadza le ɣeyiɣi si me wole nya gblɔm ɖi o, ŋusẽ le wo si be woatrɔ tsiwo woazu ʋu eye woada dɔvɔ̃ fomevi vovovowo ɖe anyigba dzi zigbɔzi ale si wolɔ̃. 7 Azɔ ne wowu wofe ɖaseɖiɖi nu la, lã si ado tso ʋe globo la me la, ava wɔ avu kpli wo, aɖu wo dzi eye wòawu wo. 8 Wofe ŋutilã kukuawo amlɔ du gã la fe mɔtatawo dzi, du gã si wona ŋkɔe le nyamenya nu be Sodom kple Egipte, afi si woklã wofe Afetɔ ɖe ati ŋu le. 9 Hena ŋkeke etɔ̃ kple afã la, amewo tso fome ɖe sia ɖe, to ɖe sia ɖe, gbegbɔgblɔ ɖe sia ɖe kple dukɔ ɖe sia ɖe me akpɔ wofe ŋutilã kukuawo, eye woagbe be yewomaɖi wo o. 10 Anyigbadzinɔlawo akpɔ dziɖuɖudzidzɔ ɖe wo dzi eye woaɖu azã, aɖo nunanawo ɖe wo nɔewo elabena nyagblɔɖila eve siawo wɔ funyafunya anyigbadzinɔlawo. 11 Ke le ŋkeke etɔ̃ kple afã la megbe la, agbegbɔgbɔ tso Mawu gbɔ ge ɖe ame kukuawo me, wotsi tsitre eye ŋɔdzi gã aɖe lé ame siwo kpɔ wo. 12 Tete wose gbe gã aɖe tso dzifo le gbɔgblɔm be, “Va dzime le afii.” Ale woyi dzifo le alilĩkpowo me esi wofe futɔwo flɔ ŋku ɖe wo dzi. 13 Le gafofo ma ke me la, anyigba ʋuʋu ŋɔdzitɔe eye du la fe mama ewolia dometɔ ɖeka mu dze anyi; ame akpe adre tsrɔ̃ le anyigbaʋuʋu la me. Ke ŋɔdzi lé agbetsilawo eye wotsɔ ŋutikɔkɔe na dzifo Mawu la. 14 Babaadodo evelia nu va yi ke etɔ̃lia gbɔna kpuie. 15 Mawudɔla adrelia ku efe kpẽ eye gbe sesẽ aɖewo ɖi le dzifonutowo me bena, “Xexeame fe fiaɖufe la zu míafe Afetɔ kple efe Kristo la fe fiaɖufe, eye wòaɖu fia tso mavɔ me yi mavɔ me.” 16 Eye amega xoxo blaeve-vɔ-eneawo, ame siwo nɔ wofe fiazikpuiwo dzi le Mawu ŋkume la tsyɔ mo anyi eye wosubɔ Mawu, 17 le gbɔgblɔm bena, “O Afetɔ Mawu, Ŋusẽkatãtɔ, míeda akpe na wò, wò ame si li fifia eye nènɔ anyi kpɔ elabena exɔ wò ŋusẽ triakɔ la eye nèdze dziɖuɖu gɔme. 18 Dukɔwo le nyanyram eye wò dziku ɖiɖi va. Ɣeyiɣi de be woadrɔ̃ ʋɔnu kukuawo eye woatu fe na wò dɔla, nyagblɔɖilawo, wò ame kɔkɔeawo kple ame siwo dea bubu wò ŋkɔ ŋuti, ame gblɔewo kple ame gãwo siaa. Nenema ke míeda akpe na wò be nètsrɔ̃ ame siwo tsrɔ̃ anyigba la.” 19 Emegbe woʋu Mawu fe gbedoxɔ le dzifo eye wokpɔ Mawu fe nubablaɖaka le efe gbedoxɔ me. Tete dzi ke dzo, dzi ɖe gbe, sokpewo ge, anyigba ʋuʋu eye kpetsi gã aɖe dza.
Nyaɖeɖefia 12
1 Dzesi gã wɔnuku aɖe dze le dzifo. Nyɔnu aɖe si ta ɣe abe avɔ ene, ɣleti le efe afɔ te eye wòɖɔ fiakuku si ŋu ɣletivi wuieve le la va do. 2 Fu nɔ efo eye wònɔ ɣli dom esi wònɔ ku lém be yeadzi vi. 3 Emegbe dzesi bubu gadze le dzifo, ʋɔ driba, gã, dzẽ aɖe si to ta adre, dzo ewo eye fiakuku adre le tawo nɛ la, va do. 4 Efe asiketi kplɔ ɣletivi siwo le dziŋgɔlĩ ŋu la fe mama etɔ̃lia fe ɖeka eye wòhe wo fu gbe ɖe anyigba. Ʋɔ driba la nɔ tsitre ɖe nyɔnu si nɔ ku lém la ŋkume eye wòle klalo be yeavuvu vidzĩ si nyɔnua adzi 5 Nyɔnu la dzi ŋutsuvi, ame si ava ɖu dukɔwo katã dzi kple gatikplɔ. Tete woxɔ ɖevi la le esi kaba tsɔ yi ɖe Mawu kple efe fiazikpui la gbɔe. 6 Emegbe nyɔnu la si yi gbedzi ɖe tefe si Mawu dzra ɖo ɖi nɛ afi si woakpɔ eta le hena ŋkeke akpe ɖeka alafa eve blaade. 7 Eye aʋa dzɔ le dzifo. Mikael kple efe mawudɔlawo wɔ aʋa kple ʋɔ driba la eye ʋɔ driba la kple efe dɔlawo hã wɔ aʋa kpli wo. 8 Ke ʋɔ driba la fe ŋusẽ metri akɔ o ale wobu wofe nɔfe le dzifo. 9 Wotsɔ ʋɔ driba gã la, da xoxo si woyɔna be gbɔgbɔ vɔ̃ alo Satana, ame si kplɔ xexeame katã trae la fu gbe. Wotsɔ eya ŋutɔ kple efe dɔlawo fu gbe ɖe anyigba. 10 Tete mese gbe sesẽ aɖe tso dzifo le gbɔgblɔm be, “Azɔ ko míafe Mawu la fe ɖeɖe, ŋusẽ kple fiaɖufe la kpakple efe Kristo fe dziɖuɖu fe ŋusẽ la va ɖo; elabena wotsɔ mía nɔviawo nutsola, ame si nɔa wo nu tsom zã kple keli le Mawu ŋkume la fu gbe ɖe anyigba. 11 Woɖu edzi to Alẽvi la fe ʋu kple wofe ɖaseɖiɖi me. Womelɔ̃ wofe agbe nenema gbegbe be woayi sisi ge le ku nu o. 12 Eya ta dzi nedzɔ mi, mi dzifowo kple mi ame siwo nɔ wo me! Ke babaa na anyigba kple atsiafu elabena Satana ɖi va mia gbɔ! Dzi le ekum vevie elabena enyae be yefe ɣeyiɣi la le kpuie.” 13 Esi ʋɔ driba la kpɔ be wotsɔ ye fu gbe ɖe anyigba la, eti nyɔnu si dzi ŋutsuvi la yome. 14 Wotsɔ hɔ̃ gã aɖe fe aʋala eveawo na nyɔnu la ale be wòate ŋu adzo ayi ɖe tefe si wodzra ɖo ɖi nɛ le gbedzi, afi si woakpɔ eta le hena ɣeyiɣi aɖe, ɣeyiɣiwo kple ɣeyiɣi afã le afi si ʋɔ driba la mate ŋu ade o. 15 Tete ʋɔ driba la tu tsi to efe nu me esi ɖuɖu abe tɔsisi ene ne wòaɖɔ alé nyɔnu la eye tɔsisi la nakplɔe adzoe. 16 Ke anyigba la kpe ɖe nyɔnu la ŋu esi wòke efe nu hemi tɔsisi si ʋɔ driba la tu to efe nu me. 17 Dzi ku ʋɔ driba la vevie ɖe nyɔnu la ŋu eye wòyi be yeaɖawɔ aʋa kple efe dzidzimevi mamlɛawo, ame siwo ɖoa to Mawu kple efe sededewo eye wolé Yesu me ʋuʋu me ɖe asi sesĩe.
Nyaɖeɖefia 13
1 Ale ʋɔ driba la nɔ tsitre ɖe atsiafua to. Tete mekpɔ lã wɔadã aɖe wodo go tso atsiafu me gbɔna. Eto dzo ewo kple ta adre; fiakuku ewo nɔ dzoawo dzi eye woŋlɔ busuŋkɔwo ɖe ta adreawo dometɔ ɖe sia ɖe ŋu. 2 Lã wɔadã si mekpɔ la ɖi lãkle gake efe afɔwo nɔ abe sisiblisi tɔwo ene eye efe nu le abe dzata tɔwo ene. Ʋɔ driba la tsɔ efe ŋusẽ, fiazikpui kple dziɖuɖuŋusẽ na lã wɔadã la. 3 Edze abe lã wɔadã la fe tawo dometɔ ɖeka ɖe wòxɔ abi vevie ene gake abi gã si wòxɔ la ku. Xexeame katã fe nu ku eye wodze lã wɔadã la yome. 4 Amewo subɔ ʋɔ drĩba la elabena etsɔ dziɖuɖu fe ŋusẽ na lã wɔadã la, eye wosubɔ lã wɔadã la hã hebia be, “Ame kae le abe lã wɔadã la ene? Ame kae ate ŋu awɔ aʋa kplii?” 5 Wona nu lã wɔadã la be wòagblɔ adegbefonyawo kple busunyawo eye be wòaɖu dzi hena ɣleti blaene-vɔ-ene. 6 Eke efe nu be yeagblɔ busunya ɖe Mawu ŋu eye yeafo ɖi efe ŋkɔ, efe nɔfe kple ame siwò katã li kplii le dzifo. 7 Wona ŋusẽe be wòawɔ aʋa kple ame kɔkɔeawo eye woaɖu wo dzi. Nenema kee wona dziɖuɖuŋusẽe ɖe to sia to, fome sia fome, gbegbɔgblɔ sia gbegbɔgblɔ kple dukɔ sia dukɔ dzi. 8 Anyigbadzitɔwo katã asubɔ lã wɔadã la, ame siwo fe ŋkɔwo womeŋlɔ ɖe Alẽvi si wowu tso xexeame fe gɔmedzedze ke la fe agbegbalẽ la me o. 9 Ame si to senu li na la, nesee. 10 Ne ame aɖe ayi aboyome la, aboyomee wòayi. Ne woawu ame aɖe kple yi la, yie woatsɔ awui. Esia hiã na dzigbɔɖi le dzidodo me kple nutefewɔwɔ le ame kɔkɔeawo fe akpa dzi. 11 Eye mekpɔ lã wɔadã bubu wònɔ dodom tso anyigba fe tume. Eto dzo eve abe agbovi ene gake enɔ nu fom abe ʋɔ driba ene. 12 Ewɔ lã wɔadã gbãtɔ fe dziɖuɖuŋusẽwo katã ŋutidɔ ɖe lã wɔadã gbãtɔ tefe eye wòna be anyigba kple edzinɔlawo katã nasubɔ lã wɔadã gbãtɔ, ame si fe kubi wowɔ wòku. 13 Ewɔ dzesi kple nukunu gãwo eye wòna be dzo gɔ̃ hã ge tso dzifo va dze anyi le amewo fe ŋkume. 14 Le ŋusẽ si wonɛ be wòawɔ nukunuwo ɖe lã wɔadã gbãtɔ tefe ta la, eble anyigbadzitɔwo katã. Ede se na wo be woali legba abe bubudede lã wɔadã si ŋu wode abi kple yi eye wògale agbe la ŋu ene. 15 Wona ŋusẽe be woade gbɔgbɔ lã wɔadã gbãtɔ fe legba me ale be legba la nate ŋu afo nu eye be woawu ame siwo katã gbe be yewomasubɔ lã wɔadã la fe legba o. 16 Nenema kee wòzi ame sia ame, suewo kple gãwo, kesinɔtɔwo kple ame dahewo, ablɔɖeviwo kple kluviwo dzi be woade dzesi wofe nuɖusibɔ alo wofe ŋgonu, 17 ale be ame aɖeke mate ŋu afle nu alo adzra nu o negbe ɖe ko wòxɔ dzesi si nye lã wɔadã la fe ŋkɔ, alo xexlẽme si nye efe ŋkɔ. 18 Esia hiã nunya. Ne sidzedze le ame aɖe si la, nebu akɔnta le xexlẽme dzesi si nye lã wɔadã la fe ŋkɔ ŋuti, elabena enye ame fe xexlẽme fe dzesi. Efe xexlẽme fe dzesie nye alafa ade blaade-vɔ-ade.
Nyaɖeɖefia 14
1 Kasia mekpɔ Alẽvi la le ŋkunyeme. Enɔ tsitre ɖe Zion to dzi eye ame akpe alafa ɖeka blaene-vɔ-ene, ame siwo fe ŋgowo nu woŋlɔ eŋkɔ kple Fofoa tɔ ɖo la nɔ tsitre ɖe egbɔ. 2 Mese gbe aɖe tso dzifo abe tsi geɖewo fe howɔwɔ alo dzi fe gbeɖeɖe ene. Gbe si mese la, nɔ abe kasaŋkufolawoe nɔ wofe kasaŋkuwo fom ene. 3 Tete wodzi ha yeye le fiazikpui la ŋgɔ kple Nu Gbagbe eneawo kpakple amegã xoxoawo fe ŋkume. Ame aɖeke mete ŋu srɔ̃ ha la o negbe ame akpe alafa ɖeka blaene-vɔ-ene, ame siwo woɖe tso anyigbadzi la ko. 4 Ame siawoe nye ame siwo mefo ɖi wo ɖokuiwo kple nyɔnunya o elabena wowɔ wo ɖokuiwo kɔkɔe. Wokplɔa Alẽvi la ɖo afi sia afi si wòyina. Wofle wo tso amegbetɔwo dome eye wotsɔ wo na Mawu kple Alẽvi la abe nukuwo fe gbãtɔwo ene. 5 Womekpɔ alakpa aɖeke le wofe nume o elabena wonye mokakamanɔŋutɔwo. 6 Tete mekpɔ mawudɔla bubu wònɔ dzodzom le yame eye nyanyui mavɔ la le esi ne wòaɖe gbefãe na ame siwo le anyigba dzi, na dukɔ ɖe sia ɖe, to ɖe sia ɖe, gbegbɔgblɔ ɖe sia ɖe kple fome ɖe sia ɖe. 7 Egblɔ kple gbe gã aɖe be, “Mivɔ̃ Mawu eye mitsɔ ŋutikɔkɔe nɛ elabena efe ʋɔnudɔdrɔ̃ fe gafofo la va ɖo. Misubɔ eya ame si wɔ dzifowo, anyigba, atsiafu kple tsidzidziwo.” 8 Mawudɔla evelia kplɔe ɖo le ɣli dom be, “Womui! Womu Babilonia Gã la, Babilonia si na dukɔwo no efe ahasiwɔwɔ fe dɔmedzoewain la.” 9 Mawudɔla etɔ̃lia kplɔ wo ɖo le gbɔgblɔm kple gbe gã aɖe be, “Ne ame aɖe asubɔ lã wɔadã la kple efe legba eye wòaxɔ efe dzesi ɖe ŋgonu alo efe asi ŋuti la, 10 eya hã ano Mawu fe dɔmedzoe fe wain si wokɔ ɖe Mawu fe dziku helihelĩ fe kplu la me wòyɔ banaa. Woawɔ funyafunyae kple aŋɔdzo le mawudɔla kɔkɔeawo kple Alẽvi la ŋkume. 11 Eye wofe fuwɔame fe dzudzɔ atu ayi dzime tso mavɔ me yi mavɔ me. Dzudzɔ aɖeke meli na ame siwo subɔ lã wɔadã la kple efe legba la zã kple keli o alo na ame si xɔ efe ŋkɔ fe dzesi ɖe efe ŋgonu o.” 12 Esia hiã dzigbɔɖi le dzidodo me le ame kɔkɔeawo fe akpa dzi, ame siwo wɔa Mawu fe sededewo dzi eye wonɔa nutefewɔwɔ, dzi na Yesu. 13 Ke mese gbe aɖe tso dzifo le gbɔgblɔm be, “Ŋlɔ be, ‘Woayra ame siwo ku le Afetɔ la me tso azɔ dzi heyina’.” gbɔgbɔ la le gbɔgblɔm be, “Ẽ, woadzudzɔ tso wofe dɔwɔwɔwo me elabena wofe nuwɔnawo adze wo yome.” 14 Tete mekpɔ alilĩkpo ɣi aɖe le nye ŋkume eye ame aɖe si le abe, “amegbetɔvi la ene” la bɔbɔ nɔ anyi ɖe alilĩkpo la dzi. Sikafiakuku le ta nɛ eye wòlé hɛ gobɛ ɖaɖɛ ɖe asi. 15 Kasia mawudɔla bubu do go tso gbedoxɔ la me eye wòdo ɣli kple gbe sesẽ gblɔ na ame si nɔ anyi ɖe alilĩkpo la dzi gblɔ bena, “Tsɔ wò hɛ gobɛ la eye nãxa nu elabena nuŋeɣi ɖo eye anyigba fe nukuwo ɖi hena xaxa.” 16 Ale ame si nɔ alilĩkpoa dzi la, nyẽ efe hɛ gobɛ la ɖe anyigba blibo la tame, ale wòxa nukuwo le anyigba la dzi. 17 Mawudɔla bubu do go tso gbedoxɔ si le dzifo la me. Hɛ gobɛ ɖaɖɛ nɔ eya hã sime. 18 Mawudɔla bubu kplɔ eya hã ɖo; eyae nye ame si kpɔa dzo la dzi. Edo go tso vɔsamlekpui la me eye wògblɔ na ame si lé hɛ gobɛ ɖaɖɛ la ɖe esi la kple gbe sesẽ aɖe be, “Tsɔ wò hɛ gobɛ ɖaɖɛ la eye nãxa wainkpowo le anyigba fe wainkawo ŋu elabena efe waintsetseawo ɖi.” 19 Mawudɔla la nyẽ efe hɛ gobɛ la ɖe anyigba dzi eye wòxa efe waintsetsewo hetsɔ wo trɔ ɖe Mawu fe dɔmedzoe fe wainfiafe gã la. 20 Wonya avuzi le wo dzi le wainfiafe la le du la godo, ʋu si tso wainfiafe la eye efe kɔkɔme anɔ abe sɔ si wobla akpa na la ene; afi si ke wòsi ɖo la anɔ abe kilomita alafa etɔ̃ ene.
Nyaɖeɖefia 15
1 Eye mekpɔ dzesi gã, wɔnuku bubu le dzifo: mawudɔla siwo lé dɔvɔ̃ adre mamlɛawo ɖe asi, mamlɛawo elabena woawoe wu Mawu fe dɔmedzoe la nu. 2 Azɔ la mekpɔ nane si le abe ahuhɔ̃etsiafu si wotɔtɔ kple dzo la ene eye ame siwo ɖu lã wɔadã la, efe legba kple efe ŋkɔ fe xexlẽmedzesi dzi la le tsitre ɖe atsiafua to. Wolé kasaŋku siwo Mawu tsɔ na wo la ɖe asi, 3 eye wodzi, Mose, Mawu fe dɔla fe ha kple Alẽvi la fe ha be, “Afetɔ Mawu, Ŋusẽkatãtɔ, Wò nuwɔnawo lolo eye wowɔ nuku. Blemafia, Wò mɔwo le dzɔdzɔe eye wonye nyatefe. 4 O Afetɔ, ame kae mavɔ̃ wò, Eye wòatsɔ ŋutikɔkɔe ana wò ŋkɔ o? Elabena wò koe le kɔkɔe Dukɔwo katã ava Eye woasubɔ wò Elabena woɖe wò nudzɔdzɔewɔwɔwo fia.” 5 Le esia megbe la, mekpɔ gbedoxɔ si le dzifo, si nye ɖaseɖiɖi fe agbadɔ wònɔ ʋuʋu. 6 Mawudɔla adre siwo lé dɔvɔ̃ adreawo ɖe asi la, do go tso gbedoxɔ la me. Wodo aklala biɖibiɖi fe awu dzadzɛwo eye wotsɔ sikalidziblanu tso gae ɖe akɔta. 7 Tete Nu Gbagbe eneawo dometɔ ɖeka tsɔ sikagba adre siwo yɔ fũu kple Mawu fe dɔmedzoe helihelĩ, Mawu si le agbe tegbetegbe la, na mawudɔla adreawo, 8 eye gbedoxɔ la me yɔ fũu kple dzudzɔ si tso Mawu fe ŋutikɔkɔe kple efe ŋusẽ gbɔ. Ame aɖeke mete ŋu age ɖe gbedoxɔa me o va se ɖe esime mawudɔla adreawo fe dɔvɔ̃ adreawo nu va yi.
Nyaɖeɖefia 16
1 Eye mese gbe gã aɖe tso gbedoxɔ la me le gbɔgblɔm na mawudɔla adreawo bena, “Miheyi ne miatrɔ Mawu fe dɔmedzoekplu adreawo akɔ ɖe anyigba dzi.” 2 Mawudɔla gbãtɔ yi ɖatrɔ efe kplu kɔ ɖe anyigba dzi eye dɔvɔ̃ la na be abi makumaku kple abi si naa wosea veve la, kaka ɖe ame siwo xɔ lã wɔadã la fe dzesi eye wosubɔ efe legba la dome. 3 Mawudɔla evelia trɔ efe kplu la kɔ ɖe atsiafu dzi eye wòtrɔ zu ʋu, ʋu si le abe ame kuku tɔ ene eye nu gbagbe ɖe sia ɖe ku le atsiafu la me. 4 Mawudɔla etɔ̃lia trɔ efe kplu la kɔ ɖe tɔsisiwo kple tsidzidziwo dzi eye woawo hã trɔ zu ʋu. 5 Tete mese mawudɔla si kpɔa tsinyawo dzi la gblɔ bena, “Wò la, wò ʋɔnudɔdrɔ̃ siawo le etefe, Wò, kɔkɔetɔ si li fifia eye nènɔ anyi kpɔ Wò afiatsotsowo le etefe. 6 Elabena, wokɔ wò ame kɔkɔewo kple wo nyagblɔɖilawo fe ʋu ɖe anyi Eye nèkpe ʋu na wo be woano Abe ale si dze wo ene.” 7 Mese vɔsamlekpui la ɖo eŋu be, “Ẽ, Afetɔ Mawu, Ŋusẽkatãtɔ, wò ʋɔnudɔdrɔ̃wo nye nyatefe eye wole dzɔdzɔe.” 8 Mawudɔla enelia trɔ efe kplu la ɖe ɣe dzi eye wona ŋusẽ ɣe la be wòatsɔ dzo fe ŋusẽ aɖu amewoe. 9 Ɣe la ɖu wo vevie ale gbegbe be wofo fi de Mawu fe ŋkɔ, ame si kpɔ ŋusẽ ɖe dɔvɔ̃ siawo dzi. Ke wogbe be yewomatrɔ dzime atsɔ ŋutikɔkɔe anɛ o. 10 Mawudɔla atɔ̃lia trɔ efe kplu la kɔ ɖe lã wɔadã la fe fiazikpui dzi eye viviti nye tsyɔ efe fiaɖufe la. Amewo ɖu aɖe le vevesese ta, 11 eye wofo fi de Dzifomawu la le wofe vevesesewo kple abi siwo woxɔ la ta. Gake wogbe be yewomatrɔ le yewofe nuwɔnawo yome o. 12 Mawudɔla adelia trɔ efe kplu la kɔ ɖe Frat tɔsisi gã la dzi eye emetsi la katã mie, ne wòadzra mɔ ɖo na ɣedzefefiawo. 13 Tete mekpɔ gbɔgbɔ makɔmakɔ etɔ̃ siwo ɖi akpɔkplɔwo. Wodo go tso ʋɔ driba la fe nu me kple lã wɔadã la fe nu me, kpakple aʋatsonyagblɔɖila la fe nu me. 14 Wonye gbɔgbɔ vɔ̃, siwo le nukunuwo wɔm eye wodona yina ɖe xexemefiawo gbɔ ne woafo wo nu fu hena aʋawɔwɔ le Mawu Ŋusẽkatãtɔ la fe ŋkeke gã la dzi. 15 “Kpɔ ɖa, megbɔna abe fiafitɔ ene! Woayra ame si le ŋudzɔ eye efe awuwo gale esi ale be masi adzo amamae eye wòaɖe efe ŋukpefe ɖe go o.” 16 Tete wofo fiawo katã nu fu ɖe tefe aɖe si woyɔna le Hebrigbe me be Armagedon. 17 Mawudɔla adrelia tsɔ efe kplu la trɔ ɖe yame eye gbe gã aɖe ɖi tso gbedoxɔ la me kple fiazikpui la gbɔ nɔ gbɔgblɔm be, “Wowu enu vɔ!” 18 Tete dzi ke dzo, dzi ɖe gbe, sokpewo ge eye anyigba ʋuʋu ŋɔdzitɔe. Anyigba meʋuʋu kpɔ nenema tso ɣesiɣi wowɔ amegbetɔ ɖe anyigbadzi o, elabena anyigbaʋuʋu la nu sẽ ŋutɔ. 19 Du gã la ma ɖe akpa etɔ̃ me eye dukɔwo fe duwo mu dze anyi. Mawu ɖo ŋku Babilonia Gã la dzi eye wòtsɔ kplu si yɔ fũu kple efe dɔmedzoe helihelĩ fe wain la nɛ. 20 Ƒukpo ɖe sia ɖe si dzo, womegakpɔ towo gɔ̃ hã o 21 tsikpe gã aɖe dza tso dzifo, eye tsikpe ɖeka fe kpekpeme anɔ kilogram blaade-vɔ-atɔ̃. Woge va dze amewo dzi le anyigba. Ameawo fo fi de Mawu le tsikpe fe dɔvɔ̃ la ta elabena dɔvɔ̃ la dzi ŋɔ ŋutɔ.
Nyaɖeɖefia 17
1 Mawudɔla adreawo dometɔ ɖeka, si lé kplu adreawo ɖe asi la, va gblɔ nam bena, “Va, mafia tohehe si woatsɔ ana gbolo gã si nɔ anyi ɖe tsi geɖewo dzi la wò. 2 Anyigbadzifiawo wɔ ahasi kplii eye anyigbadzitɔwo no efe ahasiwɔwɔ fe wain mu.” 3 Tete mawudɔla la kɔm le gbɔgbɔ me yi gbedzi, afi ma mekpɔ nyɔnu aɖe si nɔ anyi ɖe lã hẽ aɖe dzi esi ŋu busuŋkɔwo le. Lã la to ta adre kple dzo ewo. 4 Nyɔnu la do awu legbe si wotɔ kple avɔ blɔ kple avɔ dzẽ, eye wòde sikakɔga keklẽwo, kpexɔasidzonuwo kple dzonu bubuwo kɔ. Sikakplu si yɔ fũu kple ŋunyɔnuwo kple efe ahasiwɔwɔ fe ŋunyɔnu la le esi. 5 Woŋlɔ ŋkɔ si nye nya ɣaɣla la ɖe efe ŋgonu, “Babilonia Gã la, gbolowo kple anyigbadziŋunyɔnuwo dada.” 6 Mekpɔ be nyɔnu la mu ame kɔkɔewo kple ame siwo ɖi ɖase le Yesu ŋuti la fe ʋu. Esi mekpɔe la, nye mo wɔ yaa. 7 Tete mawudɔla la biam be, “Nu ka ŋuti wò mo wɔ yaa ɖo? Maɖe nyɔnua kple lã si dom wòle, lã si to ta adre kple dzo ewo fe nu ɣaɣla me na wò. 8 Lã si nèkpɔ la, nɔ anyi tsã, gake megali fifia o, eye ado go tso ʋe globo la me ayi efe tsɔtsrɔ̃ la me. Anyigbadzitɔ siwo fe ŋkɔwo womeŋlɔ ɖe agbegbalẽa me tso xexeame fe gɔmedzedzea me o la fe mo awɔ yaa ne wokpɔ lã la elabena enɔ anyi tsã ke megali fifia o, gake agatrɔ ava. 9 “Nya sia hiã na susu si me nunya le. Ta adreawo nye togbɛ adre siwo dzi nyɔnu la nɔ anyi ɖo. Woganye fia adrewo hã. Wo ame atɔ̃ dze anyi, ɖeka li fifia eye ɖeka mekpɔ va haɖe o. Ke ne eva va la, anɔ anyi hena ɣeyiɣi kpui aɖe ko. 11 Lã si nɔ anyi kpɔ eye megali fifia o lae nye fia enyilia: Enye fia adreawo dometɔ ɖeka eye wòyina ɖe efe tsɔtsrɔ̃ la me. 12 “Dzo ewo siwo nèkpɔ la, nye fia ewo siwo si fiaɖufe mesu haɖe o, gake la, woana dziɖuɖuŋusẽwo abe fiawo ene kpe ɖe lã la ŋu hena gafofo ɖeka. 13 Taɖodzinu ɖeka le wo si eye woatsɔ wofe ŋusẽ kple dziɖuɖuŋusẽ ana lã la. 14 Woawɔ aʋa kple Alẽvi la gake Alẽvi la aɖu wo dzi elabena eyae nye afetɔwo dzi Afetɔ kple fiawo dzi Fia la eye efe ame tiatiawo, ame siwo wòyɔ kple ame siwo dze eyome le anukware me la, anɔ egbɔ.” 15 Mawudɔla la yi edzi gblɔ nam be, “Tsi siwo nèkpɔ esiwo dzi gbolo la nɔ anyi ɖo la nye amewo, amehawo, dukɔwo kple gbegbɔgblɔwo. 16 Lã la kple efe dzo ewo siwo nèkpɔ la, alé fu gbolo la, woahee va gbegblẽ me eye woagblẽe ɖi amamae. Woaɖu efe lã eye woatɔ dzoe, 17 elabena Mawu tsɔe de wofe dzime be woana efe tameɖoɖo nava eme ne woalɔ̃ atsɔ wofe ŋusẽ ana lã la ne wòatsɔ aɖu dzii va se ɖe esime Mawu fe nyawo ava eme. 18 Nyɔnu si nèkpɔ la eyae nye du gã si le anyigbadzifiawo dzi ɖum.”
Nyaɖeɖefia 18
1 Le esia megbe la, mekpɔ mawudɔla bubu wòɖi tso dzifo gbɔna. Ŋusẽ gã aɖe nɔ esi eye efe ŋutikɔkɔe na anyigbadzi klẽ. 2 Edo ɣli kple gbe gã aɖe be, “Womui! Womu Babilonia Gã la! Eva zu afe na gbɔgbɔ vɔ̃wo kple mɔ sesẽ na gbɔgbɔ makɔmakɔwo kpakple xadza na xevi makɔmakɔwo kple xevi siwo womeɖuna o, 3 elabena dukɔwo katã no efe dɔmedzoe fe wain si nye efe gbolowɔwɔ. Anyigbadzifiawo wɔ ahasi kplii eye anyigbadzisitsala gãwo zu hotsuitɔ gãwo to efe kesinɔnu gbogboawo me.” 4 Tete mese gbe bubu tso dzifo le gbɔgblɔm be, “Mido go le wo dome, nye amewo be miagakpɔ gome le wofe nu vɔ̃wo me o, be wofe dɔvɔ̃wo dometɔ aɖeke nagava mia dzi o. 5 Elabena wofe nu vɔ̃wo li kɔ yi ɖe dzifo ke eye Mawu ɖo ŋku wofe nu tovowo wɔwɔ dzi. 6 Wɔe nɛ abe ale si wòwɔ ene. Đo etefe nɛ zigbɔzi eve ɖe nu si wòwɔ la ta. Tɔtɔ eya ŋutɔ fe kplu eve ne nãtsɔ anɛ. 7 Egblɔ le efe dzime dadatɔe be, ‘menɔ anyi abe nyɔnufia ene, nyemenye ahosi o eye nyemafa konyi akpɔ o.’ Eya ta tsɔ fuwɔame kple vevesese nɛ wòasɔ gbɔ abe ale si wòtsɔ ŋutikɔkɔe kple kesinɔnuwo na eɖokui ene. 8 Ale be le ŋkeke ɖeka me la, efe dɔvɔ̃wo ava fo ɖe edzi, esiwo nye ku, konyifafa kple dɔwuame. Dzo ava fiae keŋkeŋ elabena ŋusẽtɔe nye Afetɔ Mawu, ame si drɔ̃ ʋɔnui. 9 “Ne anyigbadzifia siwo wɔ ahasi kplii eye wokpɔ gome le efe kesinɔnuwo me kpɔ dzo si wotɔe fe dzudzɔ la, woafa avi eye woafa nɛ. 10 Efe fuwɔame ado ŋɔdzi na wo ale gbegbe be woanɔ adzɔge ke anɔ avi fam kple ɣli be, ‘Babaa! O du gã, babaa na wò. O Babilonia, du si ŋu ŋusẽ le! Le gafofo ɖeka me, wò tsɔtsrɔ̃ va ɖo! 11 “Anyigbadzisitsalawo afa avi eye woafa nɛ elabena ame aɖeke megale wofe adzɔnuwo flem o. 12 Adzɔnu siawoe nye sika, klosalo, kpexɔasiwo, dzonuwo, aklala biɖibi-ɖiwo, ago, sedavɔ, avɔ dzĩwo, sitronʋufo vovovowo, kple nu vovovo siwo wowɔ kple nyiɖu, ati xɔasiwo, akɔbli, gayibɔ kple kpexɔasiwo. 13 Bubuawoe nye atikeʋeʋĩ, sina-mɔn, detsifonuʋeʋĩwo, dzudzɔʋeʋĩdonuwo, kotoklobo, lifi, wain, amitimi, wɔ meme, mɔlu, nyiwo, alẽwo, sɔwo kple wofe tasiaɖamwo, kluviwo kple amewo fe luʋɔwo. 14 “Wo katã woagblɔ be, ‘kutsetse si nèdi vevie la do le asiwòme. Wò kesinɔnuwo kple wò atsyɔ̃ hã tsrɔ̃; womagatrɔ agbɔ gbeɖe o.’ 15 Asitsala siwo dzra nu siawo eye wokpɔ wofe kesinɔnuwo tso egbɔ la, atsi tre ɖe adzɔge ke le ŋɔdzi si lé wo le efe fuwɔame ta la ta. Woafa avi, afa konyi, 16 eye woado ɣli be, ‘Babaa! O du gã si do aklala biɖibiɖi kple avɔ dzĩ kpakple avɔ blɔtɔ fe awulegbe eye nède sikakɔwla si le dzo dam, kpexɔasidzonuwo kple dzonu fufuiwo, babaa na wò! 17 Le gafofo ɖeka pɛ ko me la, wò kesinɔnu gbogbo siawo tsrɔ̃! “Azɔ la, kuɖɔɖola ɖe sia ɖe, ame siwo katã ɖoa tɔdziʋu, tɔdziʋukulawo, kple ame siwo katã kpɔa wofe abolo tsoa fudzidɔwɔwɔ me la katã anɔ adzɔge. 18 Ne wokpɔ dzo si wotɔe fe dzudzɔ le tutum la, woado ɣli be, ‘Du aɖe nɔ anyi kpɔ abe du gã sia enea?’ 19 Woalɔ ke akɔ ɖe tame, woafa avi eye woado konyifaɣli be, ‘Babaa! O du gã, afi si ame siwo katã si tɔdziʋu si nɔa fu dzi le la, kpɔ wofe kesinɔnuwo le. Babaa na wò! Le gafofo ɖeka pɛ ko me, wotsrɔ̃e keŋkeŋ. 20 O dzifo, dzɔ dzi le eya amea ta! Mi ame kɔkɔewo, apostolowo kple nyagblɔɖilawo, mitso aseye! Elabena Mawu drɔ̃ ʋɔnui ɖe ale si wòwɔ fu mi la ta.’” 21 Tete mawudɔla triakɔ aɖe tsɔ kpe aɖe si fe lolome anɔ abe wɔtute ene la, fu gbe ɖe atsiafu me eye wògblɔ be, “Aleae woatsɔ dziku kple ŋusẽ afu Babilonia, du gã la, anyii eye magafɔ gbeɖe o. 22 Kasaŋkufolawo, hadzilawo, dzekulawo kple kpẽkulawo la, womagase wofe ŋkɔ le mewò akpɔ gbeɖe o. Nenema kee womagakpɔ asinudɔwɔla aɖeke tɔgbi le mewò akpɔ gbeɖe o. Womagase wɔtutewo fe wɔtutu le mewò akpɔ gbeɖe o. 23 Womagakpɔ akaɖi fe bibi le mewò akpɔ gbeɖe o. Nenema kee ŋugbetɔ kple ŋugbetɔsrɔ̃ fe gbe magaɖi le mewò akpɔ gbeɖe o. Wò asitsalawoe nye ame xɔŋkɔwo le xexeame ètsɔ wò akunyawɔwɔ kplɔ dukɔwo katã trae. 24 Wokpɔ nyagblɔɖilawo kple ame kɔkɔewo kpakple ame siwo katã wowu le anyigba dzi la fe ʋu le mewò”
Nyaɖeɖefia 19
1 Le esia megbe la, mese nane si ɖi abe ameha gã aɖee le ɣli dom le dzifo ene be “Haleluya! Đeɖe kple ŋutikɔkɔe kpakple ŋusẽ nye míafe Mawu la tɔ, 2 elabena efe ʋɔnudɔdrɔ̃wo nye nyatefe eye wole dzɔdzɔe. Ebu fɔ gbolo gã la, ame si do gu anyigba to efe ahasiwɔwɔwo me. Ebia hlɔ̃ ɖe efe dɔlawo fe ʋu ta.” 3 Wogado ɣli ake be, “Haleluya! Efe dzotɔtɔ fe dzudzɔ le tutum le dzime yim tso mavɔ me yi mavɔ me.” 4 Amegã xoxo blaeve-vɔ-eneawo kple Nu Gbagbe eneawo tsyɔ mo anyi eye wosubɔ Mawu, ame si nɔ anyi ɖe fiazikpui la dzi. Wodo ɣli be, “Amen, Haleluya!” 5 Tete gbe aɖe ɖi tso fiazikpui la gbɔ le gbɔgblɔm bena, “Mikafu míafe Mawu la, mi efe dɔlawo katã, mi ame siwo vɔ̃nɛ, ame gblɔewo kple ame deŋgɔwo siaa!” 6 Tete mese nu si ɖi abe ameha gã aɖe fe gbe, abe tsi geɖewo fe sisi fe howɔwɔ alo dzi fe gbeɖeɖe sesẽ aɖe ene be, “Haleluya! Elabena míafe Afetɔ, Mawu, Ŋusẽkatãtɔ lae le dzi ɖum. 7 Mina míadzɔ dzi, atso aseye eye míatsɔ ŋutikɔkɔe nɛ! Elabena Alẽvi la fe srɔ̃ɖeŋkekenyui la ɖo eye efe ŋugbetɔ la dzra eɖokui ɖo le klalo. 8 Wotsɔ aklala biɖibiɖi fe awu si le dzo dam eye eŋuti kɔ la nɛ be wòado.” Aklala biɖibiɖi nye dzɔdzɔenyenye fe dɔ siwo ame kɔkɔeawo wɔ la fe dzesi. 9 Tete mawudɔla la gblɔ nam be, “Ŋlɔ be, ‘Woayra ame siwo wokpe va Alẽvi la fe srɔ̃ɖeɖe fe fiẽnuɖufe!’” Egblɔ kpe ɖe eŋu be, “Esiawoe nye Mawu fe nya vavãwo.” 10 Esi wògblɔ esiawo vɔ la medze anyi ɖe efe afɔnu be masubɔe. Gake egblɔ nam be, “Mègawɔe o! Nye hã menye dɔla abe wò ke ene. Kpe ɖe nɔviwò siwo lé Yesu fe ɖaseɖiɖime ɖe asi la ŋuti. Eya ta subɔ Mawu! Elabena Yesu fe ɖaseɖiɖi nye nyagblɔɖi fe gbɔgbɔ.” 11 Mekpɔ dzifo nu le ʋuʋu ɖi eye ame aɖe si le sɔ ɣi aɖe dzi la le nye ŋkume. Sɔdola la fe ŋkɔe nye Nutefewɔla kple Nyatefetɔ. Edrɔ̃a ʋɔnu eye wòwɔa aʋa le dzɔdzɔenyenye me. 12 Efe ŋkuwo le abe dzokaxɔxɔwo ene eye fiakuku geɖewo nɔ efe ta. Woŋlɔ ŋkɔ aɖe ɖe eŋuti esi ame aɖeke menya o, negbe eya ŋutɔ ko. 13 Edo awu ʋlaya si wonyrɔ ɖe ʋu me eye efe ŋkɔe nye Mawu fe nya. 14 Dzifoʋakɔwo nɔ eyome. Wonɔ sɔ ɣiwo dom eye wodo awu siwo wotɔ kple aklala biɖibiɖi, wofu tititi eye wo ŋuti kɔ. 15 Yi ɖaɖɛ aɖe do tso efe nu me esi wòatsɔ adza dukɔwo afo ɖii, aɖu wo dzi kple gatikplɔ. Efia wain le wainfiafe kple Mawu Ŋusẽkatãtɔ la fe dziku helihelĩ. 16 Woŋlɔ ŋkɔ sia ɖe efe awu ʋlaya kple efe ata ŋu be, ‘FIAWO DZI FIA KPLE AƑETÅWO DZI AƑETÅ.” 17 Mekpɔ mawudɔla aɖe le tsitre ɖe ŋdɔgbe, ame si do ɣli kple gbe sesẽ na xevi siwo katã le dzodzom le yame be, “Miva, mifo fu hena Mawu fe fiẽnuɖuɖu fe kplɔ̃ɖoɖo gã la, 18 ale be miaɖu fiawo, aʋafiawo, kalẽtɔwo, sɔwo kple wo dolawo kpakple amewo katã fe lã, ablɔɖeviwo kple kluviwo, ame gblɔewo kple ame deŋgɔwo siaa.” 19 Tete mekpɔ lã wɔadã la kple anyigbadzifiawo kpakple wofe aʋakɔwo, wofo fu hena awawɔwɔ kple ame si le sɔ ɣi la dzi kpakple efe aʋakɔ. 20 Ke wolé lã wɔadã la kple aʋatsonyagblɔɖila la ame si wɔ nukunu geɖewo le efe ŋkɔ me. Etsɔ dzesi siawo ble ame siwo xɔ lã wɔadã la fe dzesi, ame siwo hã subɔ efe legba la. Wotsɔ wo kple eve la katã fu gbe ɖe aŋɔdzota si le bibim la me agbagbee. 21 Wowu wo dometɔ mamlɛawo kple yi si do go tso sɔdola la fe nu me eye dzifoxeviwo va ɖu wofe lã eye woɖi fo.
Nyaɖeɖefia 20
1 Eye mekpɔ mawudɔla aɖe wòɖi tso dzifo gbɔna. Ʋe globo la fe safui kple gakɔsɔkɔsɔ gã aɖe nɔ esi. 2 Elé ʋɔ driba la, da xoxo ma, ame si nye gbɔgbɔ vɔ̃ alo Satana eye wòblae hena fe akpe ɖeka. 3 Etsɔe fu gbe ɖe Ʋe globo la me eye wòtui kple safui hetre enu be magable dukɔwo azɔ o va se ɖe esime fe akpe ɖeka la nawu enu. Le ema megbe la, woaɖe gae hena ɣeyiɣi kpui aɖe. 4 Mekpɔ fiazikpui aɖewo, siwo dzi ame siwo wona ŋusẽe be woadrɔ̃ ʋɔnu la nɔ, eye mekpɔ ame siwo nu wotso ta le, le wofe ɖaseɖiɖi na Yesu kple Mawu fe nya la ta la fe luʋɔwo. Wogbɔ agbe eye woɖu fia kple Kristo hena fe akpe ɖeka. 5 Ame kuku mamlɛawo megbɔ agbe o va se ɖe esime fe akpe ɖeka la wu enu. Esiae nye tsitretsitsi gbãtɔ. 6 Yayratɔwo kple ame kɔkɔewoe nye ame siwo kpɔ gome le tsitretsitsi gbãtɔ me. Ku evelia mekpɔ ŋusẽ ɖe wo dzi o, ke woanye Osɔfowo na Mawu kple Kristo eye woaɖu dzi kplii hena fe akpe ɖeka. 7 Ne fe akpe ɖeka la de la, woaɖe Satana tso efe gaxɔa me 8 eye wòado go ayi aɖable dukɔwo le xexeame fe dzogoe eneawo dzi, kple Gɔg kpakple Magɔg ne woafo amewo nu fu hena aʋawɔwɔ eye le xexlẽme la, wosɔ gbɔ abe futake ene. 9 Wozɔ to anyigba blibo la dzi heyi ɖaɖe to ɖe Mawu fe amewo fe asaɖa, du si wòlɔ̃na vevie. Ke dzo ge tso dzifo va fia wo katã. 10 Wotsɔ Satana, ame si ble wo la fu gbe ɖe aŋɔdzota si le bibim la me, afi si wotsɔ lã wɔadã la kple aʋatsonyagblɔɖila la hã fu gbe ɖo. Woawɔ funyafunya wo zã kple keli tso mavɔ me yi mavɔ me. 11 Tete mekpɔ fiazikpui ɣi gã aɖe kple ame si bɔbɔ nɔ edzi. Anyigba kple dziŋgɔlĩ si le eŋkume eye tefe aɖeke meli na wo o. 12 Eye mekpɔ ame kukuwo, ame deŋgɔwo kple ame gblɔewo nɔ tsitre ɖe fiazikpui la ŋgɔ eye woʋu agbalẽwo. Woʋu agbalẽ bubu si nye agbegbalẽ la. Wodrɔ̃ ʋɔnu ame kukuawo ɖe nu si wowɔ woŋlɔ ɖe agbalẽawo me la nu. 13 Atsiafu tsɔ ame kuku siwo le eme la hena. Ku kple tsĩefe hã ɖe wofe ame kukuwo ɖe go eye wodrɔ̃ ʋɔnu ame sia ame ɖe nu si wowɔ la nu. 14 Wotsɔ ku kple tsĩefe fu gbe ɖe dzota la me. Dzota siae nye ku evelia. 15 Ne womekpɔ ame aɖe fe ŋkɔ le agbegbalẽa me o la, wotsɔnɛ fua gbe ɖe dzota la me.
Nyaɖeɖefia 21
1 Eye mekpɔ dzifo yeye kple anyigba yeye, elabena dzifo gbãtɔ kple anyigba gbãtɔ nu va yi eye atsiafu aɖeke hã megali o. 2 Mekpɔ Du Kɔkɔe la, si nye Yerusalem yeye la, le ɖiɖim tso dzifo tso Mawu gbɔ, eye woɖo atsyɔ̃ nɛ abe ŋugbetɔ si wowɔ leke na hena srɔ̃a ene. 3 Tete mese gbe gã aɖe tso fiazikpui la gbɔ le gbɔgblɔm bena, “Azɔ la, Mawu fe nɔfe le amegbetɔwo dome, eye wòanɔ wo gbɔ. Woanye efe dukɔ, Mawu ŋutɔ anɔ wo gbɔ eye wòanye wofe Mawu. 4 Atutu aɖatsi sia aɖatsi ɖa le wofe ŋkuwo dzi; ku loo, alo konyifafa alo avifafa alo vevesese maganɔ anyi o, elabena nuɖoanyi xoxoawo nu va yi” 5 Ame si nɔ anyi ɖe fiazikpui la dzi la gblɔ bena, “Mele nuwo katã wɔm yeyee! Tete wògblɔ be, “Ŋlɔ nu sia da ɖi, elabena nya siawo nye nya siwo dzi woaka ɖo eye wonye nyatefenyawo hã.” 6 Eyi edzi gblɔ nam be, “Wowɔe vɔ. Nyee nye A kple Z, Gɔmedzedze kple Nuwuwu. Ame si tsikɔ le wuwum la, mana tsii wòano tso agbetsivudo la me, femaxee. 7 Ame si ɖu dzi la anyi nu siawo katã fe dome, eye manye efe Mawu eye eya hã anye vinye. 8 Gake vɔvɔ̃nɔtɔwo, dzimaxɔsetɔwo, ame vɔ̃ɖiwo, hlɔ̃dolawo, ahasiwɔlawo, akunyawɔlawo, Trɔ̃subɔlawo kple alakpatɔwo katã la, wofe nɔfe anye aŋɔdzota si le bibim ŋɔdzitɔe la me. Esiae nye ku evelia.” 9 Mawudɔla adre siwo lé kplu adre siwo me dɔvɔ̃ adre mamlɛawo le la dometɔ ɖeka va gblɔ nam be, “Va, ne mafia wò ŋugbetɔ la, esi nye Alẽvi la srɔ̃.” 10 Tete wòkɔm dzoe le Gbɔgbɔ la me, heyi ɖe to gã kɔkɔ aɖe dzi eye wòɖe Du Kɔkɔe, Yerusalem, si le ɖiɖim tso dzifo Mawu gbɔ la fiam. 11 Ele keklẽm kple Mawu fe ŋutikɔkɔe eye efe keklẽ le abe kpexɔasi aɖe, abe yapiskpe ene eye eme kɔ keŋkeŋkeŋ abe kristalokpe ene. 12 Wotɔ kpɔ titri kɔkɔ aɖe ɖe eŋu, woɖe mɔnu wuieve siwo nu agbo le la ɖe glia me eye mawudɔla wuieve le agboawo nu. Woŋlɔ Israel fe to wuieveawo fe ŋkɔwo ɖe agboawo dzi. 13 Agbo etɔ̃ le ɣedzefe, etɔ̃ le dzigbeme, etɔ̃ le anyigbeme eye etɔ̃ le ɣetoɖofe. 14 Woɖo gɔmeɖokpe wuieve na dua fe gliwo eye woŋlɔ Alẽvi la fe apostolo wuieveawo fe ŋkɔwo ɖe wo dzi. 15 Mawudɔla si fo nu kplim la lé sikanu dzidzenu ɖe asi be yeadzidze du la, efe agbowo kple efe gliwo. 16 Wotso du la ale be efe kekeme kple didime siaa sɔ. Edzidze du la eye wòkpɔ be efe didime, kekeme kple kɔkɔme katã nye dzidzeme ɖeka si nye kilometa akpe eve kple alafa eve. 17 Edzidze gli la fe titrime, eye le amegbetɔ fe dzidzeka si mawudɔla la lé la nu la, titrime la le meta blaade-vɔ-atɔ̃. 18 Wotsɔ yapiskpexɔasi ɖo gli lae eye wotsɔ sika si me kɔ abe ahuhɔ̃e ene la tso du lae. 19 Wotsɔ kpexɔasi vovovowo ɖo atsyɔ̃ na du la fe gɔmeɖokpee. Yapiskpe nye fli gbãtɔ, wotsɔ safirekpe ɖo fli eveliae, fli etɔ̃lia nye kalkedonikpe, fli enelia nye emeraldkpe, 20 woɖo fli atɔ̃lia kple sardonixkpe, fli adelia nye karneliakpe, adrelia nye krisolitekpe, enyilia nye berilkpe, asiekelia nye topazkpe, ewoliae nye krisoprasekpe, wuiɖekɛliae nye yakintkpe eye wuieveliae nye ametistkpe. 21 Agbo wuieveawo nye kpexɔasi wuieve eye wowɔ agbo ɖe sia ɖe kple kpexɔasi ɖeka. Wowɔ du mɔ gã la kple sika akuakua eye eme dza abe ahuhɔ̃e ene. 22 Nyemekpɔ gbedoxɔ aɖeke le du la me o, elabena Afetɔ Mawu Ŋusẽkatãtɔ kple Alẽvi lae nye efe gbedoxɔ. 23 Du la mehiã ɣe alo ɣleti be woanae kekeli o, elabena Mawu fe Ŋutikɔkɔe naa kekelii eye Alẽvi lae nye efe akaɖi. 24 Dukɔwo azɔ le efe kekeli nu eye anyigbadzifiawo atsɔ wofe atsyɔ̃ age ɖe emee. 25 Efe agbowo anɔ ʋuʋu ɖi ɖaa elabena zã mado le afi ma o. 26 Woatsɔ dukɔwo fe ŋutikɔkɔe kple bubu ava emee. 27 Nu makɔmakɔ aɖeke mage ɖe eme gbeɖe o, nenema kee nye ŋukpenanuwɔlawo kple ameblelawo hã, ke ame siwo fe ŋkɔwo woŋlɔ ɖe Alẽvi la fe agbegbalẽ la me koe age ɖe eme.
Nyaɖeɖefia 22
1 Tete mawudɔla la fia agbetsitɔsisi lam eye eme kɔ keŋkeŋkeŋ abe kristalokpe ene, ele sisim tso Mawu fe fiazikpui la kple Alẽvi la gbɔ, 2 heva to dumɔ gã la titina. Agbeti la le tɔsisi la fe gowo kple eve dzi, etsea ku wuieve ɣleti ɖe sia ɖe eye efe aŋgbawo nye nu si ahe dɔyɔyɔ vɛ na dukɔwo. 3 Fifode aɖeke maganɔ anyi azɔ o. Mawu kple Alẽvi la fe fiazikpui anɔ du la me eye efe dɔlawo asubɔe. 4 Woakpɔ efe ŋkume eye efe ŋkɔ anɔ wofe ŋgowo nu. 5 Zã maganɔ anyi o. Womahiã akaɖi fe keklẽ alo ɣe fe keklẽ o, elabena Afetɔ Mawu ana akaɖi wo. Eye woaɖu fia tso mavɔ me yi mavɔ me. 6 Mawudɔla la gblɔ nam be, “Nya siawo nye nya siwo ŋu woaɖo dzi ɖo eye wonye nyatefe. Afetɔ la, nyagblɔɖilawo fe gbɔgbɔ fe Mawu la, dɔ efe mawudɔla be wòafia efe dɔlawo nu siwo ava dzɔ kpuie.” 7 “Kpɔɖa, megbɔna kpuie! Woayra ame si lé nyagblɔɖi siwo le agbalẽ sia me la me ɖe asi.” 8 Nye, Yohanes, nyee nye ame si se, hekpɔ nu siawo katã. Eye esi mese, hekpɔ nu siawo la, medze klo ɖe mawudɔla si ɖe nu siawo katã fiam la fe afɔnu be masubɔe. 9 Ke egblɔ nam be, “Mègawɔe o! Nye hã dɔla ko menye abe wò ke ene kpe ɖe nɔviwò nyagblɔɖilawo ŋu kpakple ame siwo katã lé agbãle sia me nyawo ɖe asi la ŋu. Eya ta subɔ Mawu!” 10 Tete wògblɔ nam be, “Mègatre nyagblɔɖi siwo le agbalẽ sia me nu o, elabena ɣeyiɣi la te tu afe. 11 Vɔ̃wɔla nenɔ vɔ̃wɔwɔ dzi, ame vɔ̃ɖi nenɔ nu vɔ̃ɖi wɔwɔ dzi, nyuiwɔla hã nenɔ nyuiwɔwɔ dzi eye ame si le kɔkɔe la, nenɔ kɔkɔenyenye dzi.” 12 “Kpɔɖa, megbɔna kpuie! Nye fetu kpe ɖe ŋutinye, eye maxe fe na ame sia ame le nu si wòwɔ nu. 13 Nyee nye A kple Z, Gbãtɔ kple Mlɔetɔ, Gɔmedzedze kple Nuwuwu. 14 “Woayra ame siwo nya wofe awu ʋlayawo be woakpɔ mɔ ayi ɖe agbeti la gbɔ, eye be woato agboawo nu age ɖe du la me. 15 Ke avuwo, akunyawɔlawo, ahasiwɔlawo, hlɔ̃dolawo Trɔ̃subɔlawo kple ame siwo lɔ̃ aʋatso eye wokanɛ hã la atsi agboa godo. 16 Nye, Yesue dɔ nye mawudɔla be wòatsɔ ɖaseɖiɖi siawo na wò hena hameawo. Nyee nye Ke tso David me kple efe dzidzimevi. Nyee nye ŋukeɣletivi keklẽ la.” 17 Gbɔgbɔ la kple ŋugbetɔ la gblɔ be, “Va!” Eye ame siwo le esem la hã negblɔ be, “Va!” Ne tsikɔ le ame aɖe wum la, neva noe faa eye ame sia ame si lɔ̃ ko la nexɔ agbetsi wòano. 18 Mele nu xlɔ̃m ame sia ame si le agbalẽ sia me nyagblɔɖiwo sem la be: Ne ame aɖe atsɔ nane akpe wo la, Mawu ana dɔvɔ̃ siwo katã fe nya woŋlɔ ɖe agbalẽa me la nava edzi. 19 Eye ne ame aɖe aɖe nya aɖewo le nyagblɔɖigbalẽ sia me la, Mawu mana wòakpɔ gome le agbeti la kple du kɔkɔe si ŋuti wofo nu le le agbalẽ sia me la me o. 20 Ame si le ɖase ɖim le nu siawo ŋuti la gblɔ bena, “Ẽ, megbɔna kpuie” Amen. Va, Afetɔ Yesu. 21 Afetɔ Yesu fe amenuveve nenɔ kple Mawu fe amewo. Amen.
eng_Latn ayr_Latn ewe_Latn ayr_Latn ewe_Latn ayr_Latn ewe_Latn ayr_Latn ewe_Latn ayr_Latn ewe_Latn ayr_Latn ewe_Latn ayr_Latn ewe_Latn ayr_Latn ewe_Latn ayr_Latn ewe_Latn ayr_Latn ewe_Latn ayr_Latn ewe_Latn ayr_Latn ewe_Latn ayr_Latn ewe_Latn ayr_Latn ewe_Latn ayr_Latn ewe_Latn ayr_Latn ewe_Latn ayr_Latn ewe_Latn ayr_Latn ewe_Latn ayr_Latn ewe_Latn ayr_Latn ewe_Latn ayr_Latn ewe_Latn ayr_Latn ewe_Latn ayr_Latn ewe_Latn ayr_Latn ewe_Latn ayr_Latn ewe_Latn ayr_Latn ewe_Latn ayr_Latn ewe_Latn ayr_Latn ewe_Latn bem_Latn ewe_Latn bem_Latn ewe_Latn bem_Latn ewe_Latn bem_Latn ewe_Latn bem_Latn ewe_Latn bem_Latn ewe_Latn bem_Latn ewe_Latn bem_Latn ewe_Latn bem_Latn ewe_Latn bem_Latn ewe_Latn bem_Latn ewe_Latn bem_Latn ewe_Latn bem_Latn ewe_Latn bem_Latn ewe_Latn bem_Latn ewe_Latn bem_Latn ewe_Latn cjk_Latn ewe_Latn cjk_Latn ewe_Latn cjk_Latn ewe_Latn cjk_Latn ewe_Latn cjk_Latn ewe_Latn cjk_Latn ewe_Latn cjk_Latn ewe_Latn cjk_Latn ewe_Latn cjk_Latn ewe_Latn cjk_Latn ewe_Latn cjk_Latn ewe_Latn cjk_Latn ewe_Latn cjk_Latn ewe_Latn cjk_Latn ewe_Latn cjk_Latn ewe_Latn cjk_Latn ewe_Latn cjk_Latn ewe_Latn cjk_Latn ewe_Latn cjk_Latn ewe_Latn cjk_Latn ewe_Latn cjk_Latn ewe_Latn cjk_Latn ewe_Latn cjk_Latn ewe_Latn cjk_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn umb_Latn ewe_Latn umb_Latn ewe_Latn umb_Latn ewe_Latn umb_Latn ewe_Latn umb_Latn ewe_Latn umb_Latn ewe_Latn umb_Latn ewe_Latn umb_Latn ewe_Latn umb_Latn ewe_Latn umb_Latn ewe_Latn ces_Latn ewe_Latn ces_Latn ewe_Latn ces_Latn ewe_Latn twi_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn lug_Latn ewe_Latn lug_Latn ewe_Latn lug_Latn ewe_Latn lug_Latn ewe_Latn lug_Latn ewe_Latn sna_Latn ewe_Latn sna_Latn ewe_Latn sna_Latn ewe_Latn sna_Latn ewe_Latn sna_Latn ewe_Latn sna_Latn ewe_Latn sna_Latn ewe_Latn sna_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn pap_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn